
For  omtrent  to  Hundrede  Aar  siden  var  Helsingør 
en  By  af  et  lignende  Omfang  som  i  vore  Dage 
og  havde  samme  Folkemængde;  men  den  var  den- 
gang, midt  i  det  syttende  Aarhundrede,  af  langt 
større  Vigtighed.  Den  kaldtes  de  danske  Kongers 
Guldbjærg;  thi  i  hin  Tid,  da  Adelens  Vælde  red  Folket 
som  en  Mare  og  kvalte  ethvert  materielt  Fremskridt, 
var  Sundtolden  Kronens  væsentligste  Indtægt.  De 
danske  Konger  havde  allerede  i  en  Aarrække  reg- 
net sig  som  Herrer  over  Øresund,  fordi  de  herskede 
over  Landene  paa  begge  Sider,  og  af  formentlig 
Magtfylde  afkrævede  de  forbidragende  Skibe  Skat 
og  tog  saaledes  fra  fremmede,  hvad  deres  rigeste 
Undersaatter  nægtede  at  yde  til  Kronens  og  Lan- 
dets Tarv. 

For  at  give  dette  Overgreb,  der  blev  skæbne- 
svangert nok  i  sine  Følger,  tilbørligt  Eftertryk,  lod 
allerede  Frederik  den  Anden  det  stolte  Kronborgs 
favnetykke  Mure,  knejsende  Spir  og  stærke  Skanser 
rejse  sig  ved  Indløbet  til  Sundet.  De  gamle  Slotte, 
som  forhen  laa  ved  Helsingør,  Flynderborg  og  senere 
Ørekrog,  vare  især  byggede  til.  Værn  mod  Vikinger 
og  laa  noget  længere  oppe  i  Landet;  men  Kronborg 
blev  lagt  lige  ved  Stranden  som  en  barsk  Vogter 
og  ubønhørlig  Skattekræver,  hvem  de  fremmede  Skip- 
pere hilste  med  liden  Glæde.    Kristian  den  Fjerde 

brugte,  trykket  af  Tidernes  Trang,  denne  Sundets 
Nøgle  groft  nok,  og  hans  Søn  og  Efterfølger,  Frederik 
den  Tredje,  prøvede  endnu  knappere  Kaar  og  maatte 
gaa  i  sin  Faders  Fodspor.  Som  en  brummende  Løve 
laa  Kronborg  ved  Foden  af  de  danske  Kongers  Guld- 
bjærg,  og  ingen  tvivlede  om  dens  Magt  og  Række- 
evne, uagtet  Løvens  Kraft  endnu  ikke  var  bleven 
sat  paa  Prøve  i  nogen  alvorlig  Dyst. 

Sundtolden  var  dengang  og  lige  til  den  afskaf- 
fedes i  vore  Dage,  den  kunstige  Kilde  til  Helsing- 
ørs store  Velstand;  thi  Betalingen  af  denne  Skat 
tvang  ethvert  forbisejlende  Skib  til  at  søge  ind  til 
Byen,  og  dette  fremmede  en  livlig  Omsætning ;  men 
i  det  syttende  Aarhundrede  var  Helsingør  desuden 
begunstiget  ved  det  islandske  Handelsprivilegium, 
hvilket  end  mere  forøgede  Byens  Velstand.  Den- 
gang, som  nu,  var  Helsingør  Overfartsstedet  til 
Skaane,  og  den  svenske  Regering,  blandt  andre,  holdt 
en  Resident  eller  Konsul  i  Byen  og  desuden  en 
Postmester,  som  afsendte  den  svenske  Post  gennem 
Danmark  til  Hamburg.  Flere  Omstændigheder  hjalp 
altsaa  til  at  give  Helsingør  en  Betydning,  som  fal- 
der end  mere  i  Øjnene,  naar  man  sammenligner  den 
med  de  øvrige  danske  Købstæder,  der  i  den  Tid 
stod  paa  et  lavt  Standpunkt 

Men  Helsingør  var  tillige  en  langt  smukkere 
By,  end  den  nu  er.  Man  kaldte  den  »lille  Amster- 
dam c  paa  Grund  af  dens  Renlighed  og  hollandske 
Præg,  De  af  røde  Mursten  byggede  Huse  vendte 
næsten  alle  Gavlene  mod  Gaden,  og  disse  Gavle  havde 
ofte  en  smuk  Form  og  vare  prydede  med  Sandstens- 
prydelser  og  bar  Indskrifter.  Indgangene  til  Husene 
vare  mange  Steder  dækkede  af  et  lille  Tag  eller 
Bislag,  og  paa  Stentrappen  derunder  stod  Bænke, 
hos  de  rige  Borgere  endog  Billedstøtter  til  Prydelse. 

Disse  Bænke  vare  ret  lystige  Siddepladse  især 
i  Hovedgaden,  der  allerede  dengang  kaldtes  Sten- 
gaden, men  som  for  længe  siden  har  mistet  en  Pry- 
delse, der  udmærkede  den  i  det  syttende  Aarhundrede, 

nemlig  to  Rækker  Træer,  som  stod  langs  Husene* 
en  paa  hver  Side  af  Gaden,  og  vare  kunstig  ud- 
klippede. De  grønne  Træer,  de  røde,  smukt  formede 
Gavle,  de  venlige  Bislag,  paa  hvis  Bænke  Husenes 
Beboere,  ofte  dvælede,  frembød  et  indbydende  Skue, 
især  naar  Solen  skinnede  livlig  derpaa,  og  Ruderne, 
der  holdtes  blanke  som  Spejle,  tilbagekastede  de 
Billeder,  som  Solens  Straaler  gav  Liv  og  Farve, 

Den  23.  Juni  1657  tidlig  om  Morgenen,  da  Dug- 
gen endnu  hang  i  de  klippede  Træers  Blade,  og  Solen 
sendte  sine  første  Straaler  over  den  østlige  Husrækkes 
Tage,  rumlede  en  Vogn  ind  ad  Svingelporten,  der 
var  den  eneste  Indkørsel  for  enhver,  som  kom  fra 
Syd/  og  styrede  Kaasen  langsomt  ned  ad  Stengaden. 
Det  var  en  svær  Fjællevogn,  et  plumpt  Køretøj, 
et  ægte  Barn  af  hin  i  alt  materielt  saa  upraktiske 
Tid,  umageUg  for  de  kørende  og  tung  at  drage  for 
Hestene.  To  Agestole  af  en  plump  Bygning,  men 
som  dog  kun  afgav  kneben  Siddeplads,  vare  forsynede 
med  tykke  Hynder  og  maatte  derfor  regnes  for 
luksuriøse.  Køredrengen,  der  sad  foran  paa  et  bart 
Bræt  og  ikke  nød  godt  af  Hynderne,  følte  sig  derfor 
lige  fuldt  hævet  ved  Bevidstheden  om,  at  hans  Hus- 
bond og  Madmoder  sad  saa  blødt,  og  da  Hestene, 
skønt  smaa,  dog  vare  i  god  Foderstand,  saa  mente 
han,  at  den  store  Bys  Beboere  fik  Ulejligheden  rigelig 
betalt,  naar  de  enten  lagde  Næsen  paa  Ruden  eller 
traadte  ud  under  Bislaget  for  at  se,  hvem  det  var, 
der  holdt  sit  Indtog  i  Byen.  Bybørn  have  altid  været 
nysgerrige  efter  at  se,  hvad  der  foregaar  paa  Gaden; 
men  dengang  vare  de  meget  tidligere  oppe  om 
Morgenen  end  i  vore  Dage.  Uagtet  Klokken  kun 
var  fem,  havde  de  alle  nydt  deres  Davre,  saa  at 
der  ingen  Mangel  var  paa  Tilskuere. 

Det  var  nu  heldigt  nok,  at  Køresvenden,  der  hed 
Peer  Olsen,  ikke  gjorde  Fordring  paa  Beundring  for 
sin  egen  Persons  Vedkommende;  d^n  blev  ham 
næppe  til  Del.  Han  var  en  firskaaren  Knøs  paa  atten 
Aar  med  et  rundt,  enfoldigt  Ansigt,  vandblaa  Øjne 


og  gult,  krøllet  Haar.  Det  var  let  nok  at  se  paa  hans 
Holdning,  at  i  hans  Barndom  havde  hans  Plads  været 
paa  en  Aarebænk  og  ikke  paa  et  "Køretøj.  Man 
kom  ved  at  se  ham  til  at  tænke  paa  en  Baad  og 
dens  Slingren  og  undrede  sig  over,  at  hans  Herre, 
Ridefogeden  paa  Kraagerup,  havde  valgt  en  Søgut 
til  en  Landkrabbes  Gerning  og  oven  i  Købet  en 
Gut  af  et  saa  søvnigt,  dumt  og  klodset  Ydre. 

Men  Husbonden  selv,  Hans  Rostgaard,  som  sad 
bagved  i  Agestolen  ved  sin  Hustrus  Side,  saa  i  høj 
Grad  ud  til  at  være  en  Mand,  der  vidste,  hvad  han 
gjorde.  Det  var  intet  smukt  Ansigt,  der  sad  paa 
ham;  Trækkene  vare  kraftige  og  noget  grove,  Mun- 
den stor  og  Hagen  bred  og  fast;  paa  Panden  og 
ved  Øjnene  viste  der  sig  allerede  nogle  Rynker, 
uagtet  han  kun  var  to  og  tredive  Aar  gammel;  men 
de  store,  brune  Øjne  havde  et  saa  livligt,  klogt  og 
gennemtrængende  Bhk,  at  det  uvilkaarlig  fængslede 
enhver.  Det  var  et  mandigt,  noget  strengt  Aasyn ; 
en  Mands  Bedrifter  stod  skrevne  i  det  enten  som 
en  Historie  eller  som  en  Spaadom,  maaske  som  begge 
Dele.  Hans  Dragt  var  den  dengang  brugelige  og 
meget  klædelige,  en  sid  Frakke  af  brunt  Klæde  med 
to  Rækker  tætsiddende  Knapper,  en  lang  Vest  og 
Knæbenklæder  af  samme  Stof  og  Farve,  sorte  Strøm- 
per og  svære  Sko  med  Spænder.  En  bredskygget 
Filthat  med  en  noget  spids  Puld  sad  kækt  paa  hans 
sorte,  krøllede  Haar,  der  faldt  frit  ned  paa  hans 
Skuldre  som  et  Forbud  paa  Parykken,  der  ikke 
mange  Aar  efter  blev  almindelig  Mode. 

Og  ved  hans  Side  sad  hans  Hustru,  den  tyve- 
aarige  Kirsten  Pedersdatter  med  de  bløde  Træk  og 
de  smukke  lyse  Øjne.  Hendes  Udseende  var  ung- 
dommeligt og  blomstrende;  ligesom  hendes  Blik  havde 
et  ejendommeligt,  vistnok  blidt,  men  tillige  roligt  og 
fast  Udtryk,  som  indgød  Agtelse.  En  lille  sort  Hue 
dækkede  hendes  gule  Haar,  og  det  hvide  Hoved- 
klæde,  som  Kvinderne  dengang  bar,  og  hvormed 
de  kunde  dække  Størstedelen  af  Ansigtet,  hang  fra 


Huen  ned  paa  begge  Sider  og  viste  hendes  tække-* 
lige  Aasyn  i  en  Ramme,  der  gav  det  et  nonne-» 
agtigt  Udseende. 

»Kør  om  ad  Strandgade,  Peerl«  sagde  Rost- 
gaard.  »Ikke  sapdt,  mit  Hjerte  I «  vedblev  han  og 
vendte  sig  mod  sin  Hustru,  »vi  holde  hos  Mikkels 
først  for  at  tage  Lisbeth  paa?  Den  gamle  er  værke- 
lig og  holder  ikke  af  at  vente.« 

»Lisbether  af  de  rappe,«  mente  Kirsten,  »men 
naar  vi  har  hende,  saa  har  vi  hende.« 

Peer  styrede  Vognen  varsomt  gennem  et  snævert 
Stræde  og  bøjede  saa  om  ad  Strandgade,  hvis  Sten- 
bro var  saa  daarlig,  at  den  endnu  mindre  end  Sten- 
gaden tillod  stærk  Kørsel.  I  Strandgaden  saa  det 
ganske  anderledes  ud  end  i  vore  Dage ;  der  var  kun 
Huse  paa  Gadens  vestlige  Side;  den  østlige  ved  Søen 
var  lukket  af  en  stærk  Mur,  bygget  af  røde  Sten  i 
Kristian  den  Fjerdes  Regeringstid.  Den  begyndte 
ved  Svingelporten  og  gik  lige  til  Kronborgs  Bastioner, 
da  det  var  dens  Bestemmelse,  at  danne  et  Værn  mod 
Angreb  fra  Søsiden ;  men  den  havde  seks  Porte,  af 
hvilke  Havneporten  var  den  vigtigste,  og  de  stod 
aabne  om  Dagen,  men  bleve  lukkede  hver  Aften. 

I  Strandgaden  var  der  livligt,  da  Søfolkene  mest 
færdedes  der,  og  skønt  Peer  Olsen  saa  ud,  som  om 
han  sov,  havde  han  dog  Øjnene  med  sig  og  saa 
med  stor  Nysgerrighed  paa  de  fremmede  Matroser, 
der  tumlede  ned  ad  Gaden,  nogle  paa  det  sidste 
Stadium  af  den  foregaaende  Nats  Rus;  men  Peer 
forstod  bedre  deres  Lader  og  Fagter  end  de  fremmede 
Sprog,  de  talte.  Hans  Herre  vekslede  nu  og  da  en 
Hilsen  med  en  forbigaaende  Borger  af  hans  Bekendt- 
skab, hvilken  Akt  han  hver  Gang  udførte  med  stor 
Gravitet  og  Værdighed,  medens  Kirsten  i  denne 
livlige  Gade  udviste  sømmelig  Tilbageholdenhed  og 
drog  det  hvide  Solklæde  sammen  for  Ansigtet,  saa 
at  man  kun  saa  hendes  Øjne. 

Omsider  naaede  de  Havneporten  og  holdt  ved 
et  smukt  Hus  paa  to  Stokværk  med  store  Vinduer 

og  blanke  Ruder.  Der  boede  Rostgaards  Svoger, 
den  værdige  Mikkel  Hansen,  der  havde  det  vigtige 
og  indbringende  Embede  at  være  Toldkæmmerer 
ved  Øresundstolden.  Han  viste  sig  snart  paa  Sten- 
trappens øverste  Trin  under  Bislaget  tillige  med  sin 
gode  Ven,  Jens  Henriksen,  Borger  og  Skibsklarerer 
i  Staden.  Begge  bar  en  lignende  Dragt  som  Rost- 
gaards ;  men  Mikkel  Hansens  var  af  sort  Farve,  og 
hans  hvide  Halsklud  udmærkede  sig  ved  større  Sirlig- 
hed. Han  var  en  svær  Mand  med  et  fyldigt,  rødt 
Ansigt,  der  oplivedes  af  et  jovialt  Smil,  hvorimod 
Jens  Henriksen  var  en  mager,  lille  Mand  med  al- 
vorlige, skarpe  Træk  og  en  noget  stram  Mine. 

»Lad  Stigen  blive  ved  Bislaget!«  sagde  Rost- 
gaard,  da  de  første  Hilsener  vare  vekslede ;  »Kirsten 
vil  ikke  af  Vognen.« 

»Aa,  kom  dog  indenfor,  Kirsten  I«  sagde  Mikkel 
muntert,  »og  faa  eder  en  Skefuld  Øllebrød,  inden 
I  drage  videre.« 

»Tak,  hjerte  Svoger!«  svarede  Kirsten  med  et 
tækkeligt  Smil  og  lod  Solklædet  falde;  »vi  tør  ikke 
tøve  her;  thi  vi  have  en  lang  Dagsrejse  for  os,  og 
Øllebrøden  venter  os  hos  Fader.« 

»Saa  I  ville  til  Kilden  med  den  gamle  og  prøve 
Helle  Lenes  Kraft?  Et  Glas  Sekt  tykkes  mig  bedre 
end  det  Brakvand.« 

»Fy,  Mikkel!«  faldt  Jens  Henriksen  ind,  »tal  ej 
saa  despekterlig  om  den  hellige  Helenes  Vand;  jeg 
kender  mere  end  een  Mand,  der  er  bleven  fuldelig 
helbredet  ved  hendes  og  Guds  naadige  Bistand.  Pas 
paa,  Mikkel,  at  I  ikke  selv  engang  faar  ty  til  hendel« 

»Saa  skulde  det  gaa  haardt  til,«  svarede  Mik- 
kel; »men  hvad  den  gamle  angaar,  tykkes  han  mig 
at  være  en  ganske  Mand  endnu;  han  var  hel  fos 
og  stiv,  da  vi  i  Gaar  Aftes  saa  ind  til  ham.« 

Som  Mikkel  sagde  dette,  kom  hans  Hustru 
Maren  Pedersdatter  til.  Det  var  Kirstens  Søster  og 
ti  Aar  ældre  end  hun;  men  hun  saa  ud,  som  om 
hun  kunde  være  Kirstens  Moder,  skønt  hendes  Væsen 

i  øvrigt  var  livligt  og  travlt  nok.  Hun  var,  ligesom 
Kirsten  og  alle  borgerlige  Kvinder  paa  den  Tid, 
klædt  i  sort  og  hvidt;  men  hendes  fyldige,  prosaiske 
Ansigt  og  hendes  djærvere  Væsen  passede  mindre 
godt  til  den  ærbare,  ndnneagtige  Dragt. 

»Det  gaar  stort  til  med  de  Kraagerup  Folk,« 
sagde  hun  og  trykkede  sin  Søsters  fremrakte  Haand. 
»I  hold«  .  for  Døren  og  vrage  vor  Øllebrød,  skønt 
I  ved,  at  gamle  Mette  læser  for  mange  Psalmer  til 
at  rygte  sin  Gryde  vel;  naar  I  komme  til  Fader, 
finde  I  Maden  sveden.« 

)^Det  skal  den  ikke  blive  ved  min  Brøde  I«  sagde 
oppe  fra  Trappen  en  Stemme,  der  lød  som  Musik 
lige  efter  den  skurrende  Lyd  af  Maren  Pedersdatters 
Røst,  saa  blid  og  klar  var  dens  Tone.  Da  de  andre 
vendte  sig  om  og  saa  derop,  oplivedes  ethvert  An- 
sigt, endogsaa  Jens  Henriksens,  af  et  Smil,  der  uvil- 
kaarlig  blev  fremlokket  Ugesom  et  Genskin  af  den 
Livsglæde,  Ungdomsfriskhed  og  Skønhed,  der  lyste 
ud  af  den  talendes  Aasyn,  da  hun  pludselig  traadte 
ud  af  Bislagets  Skygge,  og  det  klare  Dagslys  faldt 
paa  hendes  fine  Træk  og  yndefulde  Skikkelse. 

Det  var  Lisbeth,  Mikkel  Hansens  Plejedatter, 
som  de  havde  taget  til  sig,  fordi  deres  Ægteskab 
tegnede  til  at  blive  barnløst,  hende  om  hvem  Kirsten 
nylig  havde  sagt,  at  hun  hørte  til  de  rappe.  Hun 
løb  nu  ogsaa  hurtigere  ned  ad  Stentrappen,  end 
hendes  Plejemoder  og  Kirsten  egentlig  mente  var 
sømmeligt;  men  hendes  unge  Alder  —  hun  havde 
nylig  fyldt  sit  syttende  Aar  —  og  hendes  Uvlige 
Natur  vare  vel  ikke  de  eneste  Aarsager  til  hendes 
Hastværk  i  dette  Tilfælde;  thi  hun  vidste  godt,  at 
det  ikke  var  passende  paa  den  Maade  at  falde  ind 
i  de  ældres  Samtale,  og  at  det  nu  og  da  hændtes 
hende  at  støde  an  mod  de  strenge  Begreber  om  ydre 
Ærbarhed,  som  dengang  vare  de  herskende.  En 
fin  Rødme  farvede  hendes  Kinder  som  et  Tegn 
paa  Undseelse,  naedens  hun  gengældte  Rostgaards  og 
hans  Hustrus  Morgenhilsen ;  men  da  hun  var  kommen 

op  paa  Vognen,  glattede  hun  sit  rige,  gule  Haar  og 
knyttede  Solklædet  under  Hagen  med  en  rask  Be- 
vægelse, der  tillige  med  det  skælmske  og  lidt  trodsige 
Udtryk  i  hendes  store,  mørkeblaa  Øjne  tydede  paa  en 
skjult  Lyst  til  at  protestere  mod  al  utidig  Snerpethed. 

Efter  nogle  skæmtende  Ord  af  Mikkel  Hansen 
om  at  bede  den  gamle  holde  Maade  med  Vand- 
drikningen, vekslede  man  Afskedshilsener,  og  Vog- 
nen satte  sig  paa  Rostgaards  Bud  i  Gang. 

»Mikkel  saa  mig  ud,  som  om  han  havde  noget 
bag  Øret,«  sagde  han  til  Kirsten,  da  Vognen  rul- 
lede langsomt  op  gennem  det  snævre  Brostræde. 

»Ikke  mere  end  ellers,«  svarede  Kirsten,  »det 
er  jo  saa  vor  Svogers  Maade  at  gantes  til  enhver 
Tid,  skønt  han  ingen  Nar  er.« 

»Der  traf  du  det!«  sagde  Rostgaard,  »han  giver 
stundom  Folk  noget  at  løbe  med ;  men  selv  er  han 
altid  hjemme.  Det  tyktes  mig  sært,  da  han  var 
mig  en  ny  Mand,  men  nu  ved  jeg  til  fulde,  at  han 
er  saa  tro,  at  man  tør  lade  ham  gaa  over  utalt  Guld, 
som  man  siger.« 

Medens  Rostgaard  og  Kirsten  stak  Hovederne 
sammen  og  vekslede  Ord,  der  ikke  vare  bestemte 
for  Lisbeths  Øren,  naaede  Vognen  et  smukt,  lille 
Hus  i  Stengaden.  Da  den  holdt  for  Trappen,  kom 
en  svær  Mand  med  en  hvid  Nathue  paa  Hovedet 
til  Syne  under  Bislaget  og  nikkede  til  dem  med  en 
Mine,  der  skulde  være  mild,  men  dog  faldt  lidt 
vranten  ud,  og  en  gammel  Kvinde  med  et  rynket 
Ansigt  gik  forbi  ham  ned  ad  Trappen  og  tog  imod 
Gæsterne.  Det  var  Marens  og  Kirstens  Fader,  Peder 
Kristensen,  og  hans  Husholderske  Mette. 

Peer  Kristensen  kaldtes  ogsaa  Peer  Svensker, 
ikke  fordi  han  var  svensk  født,  da  han  var  en  Jyde, 
men  fordi  han  havde  gjort  Kalmarkrigen  med  som 
Rytterknægt  under  Kristian  den  Fjerde.  Alligevel 
var  der  intet  soldatermæssigt  ved  ham,  tværtimod 
var  han  i  sit  Ydre  en  pyntelig,  gammel  Mand. 
Efter  Freden  til  Knærød,  som  endte  Kalmarkrigen, 

havde  han  faaet  en  Plads  ved  Hove,  blev  senere  den 
unge  Hertug  Frederiks  Kammertjener,  og  dermed 
var  hans  Lykke  gjort.  Han  fulgte  Hertugen  og 
hans  Broder,  Hertug  Ulrik,  paa  deres  Udenlands- 
rejse, tjente  saa  sin  Herre  i  atten  Aar,  medens  han 
var  Ærkebiskop  i  Bremen,  men  fik  ved  Hertugens 
Tronbestigelse  som  Kong  Frederik  den  Tredje  et 
Kanonikat  ved  Aarhus  Domkirke,  hvis  Indtægter 
han  nød,  og  tillige  Forpagtningerne  af  Københavns 
og  Frederiksborgs  Ladegaarde.  Fra  dette  virk- 
somme Liv  havde  han  i  Aaret  1652  trukket  sig  til- 
bage til  Kraagerup,  hvis  Bygninger  han  havde  til- 
købt sig,  og  hvor  han  henlevede  fire  Aar,  indtil 
hans  Hustru  døde,  og  Rostgaard  i  September  for- 
rige Aar  havde  holdt  Bryllup  med  Kirsten.  Da  trak 
han  sig  tilbage  til  den  lunere  By  og  overlod  Kraage- 
rup til  sin  yngste  Datter  og  hendes  Mand.  Han 
var  nu  en  Mand  paa  syv  og  tresindstyve  Aar,  og 
Alder  og  Svagelighed  havde  undergravet  hans  Hel- 
bred og  nedbrudt  hans  af  Naturen  glade  Sind. 

»Guds  Fred  og  god  Dag,  hjerte  Fader!«  sagde 
Kirsten,  da  hun  var  kommen  op  ad  Trappen  til 
ham,  og  han  kyssede  hende. 

»Velkommen,  Børn!«  svarede  han  ret  mildt; 
»kom  nu  indenfor  og  faa  eder  en  varm  Slurk; 
Mette  har  lavet  en  god,  krydret  Rejsedrik  til  os. 
Naa,  jeg  ser,  I  have  alt  været  hos  Mikkels,«  føjede 
han  til,  da  han  blev  Lisbeth  var,  hvorpaa  han  hilste 
hende  hjertelig  nok  som  Slægtning  med  den  den- 
gang brugelige  Omfavnelse,  medens  hendes  Arme 
hvilede  paa  hans,  og  han  kyssede  hende  paa  Kinden. 

Da  de  vare  komne  indenfor,  viste  det  sig,  at 
deres  Hastværk  havde  været  unødvendigt;  thi  den 
gamle  erklærede,  at  han  maatte  have  Kulden  af 
Kroppen,  inden  han  kørte;  han  bad  Rostgaard  lade 
Peer  spænde  Hestene  fra,  og  de  gik  da  med  ham 
ind  i  Stuen,  hvor  en  sirlig,  frynset  Dug  paa  Bordet 
spaaede  en  bedre  Opdækning  end  Øllebrød. 

Peer  Kristensens  Dagligstue  var  indrettet  paa 

samme  Maade  som  de  fleste  velhavende  Borgeres 
paa  den  Tid.  Væggene  vare  dækkede  med  hol- 
landske Klinker,  og  det  mørke  Egetræs  Panel 
naaede  højt  op;  Bjælkerne  i  Loftet  vare  smukt  ud- 
skaarne  og  Mellemrummene  udfyldte  med  Egetræ, 
der  dannede  firkantede  Tavler.  Bordet  stod  fast  i 
Stuens  lyseste  Krog  ved  Vinduerne,  og  langs  Væg- 
gene var  der  faste  Træbænke.  Stolene  vare  kun 
faa  og  meget  plumpe.  En  saadan  med  Læderhynde 
stod  foran  den  hollandske  Stenovn,  i  hvilken  der 
trods  den  varme  Aarstid  brændte  et  lille  Baal,  og 
en  anden  saas  i  Sideværelset,  Peer  Kristensens  Sove- 
kammer. Her  skimtede  man  det  brogede  Forhæng 
for  Alkoven,  hvor  den  gamle,  gigtsvage  Mand  hvilede 
ikke  alene  om  Natten,  men  stundom  ogsaa  om 
Dagen,  saa  dybt  begraven  i  svære  Dyner,  som  det 
vel  til  alle  Tider  har  været  Skik  i  Danmark. 

Væggene  i  Dagligstuen  oplivedes  af  to  Malerier, 
af  hvilke  det  ene  gav  en  plump  og  broget  Fore- 
stilling om  Kalmars  Belejring,  altsaa  mindede  Peer 
Kristensen  om  hans  Ungdoms  Bedrifter,  det  andet 
var  et  noget  heldigere  Forsøg  paa  at  gengive  Sla- 
get ved  Kolbergheide  ved  Femern  og  Kristian  den 
Fjerde  paa  Trefoldighed  i  det  Øjeblik,  da  Kongen 
saaret  rejste  sig  med  Tørklædet  for  det  udskudte 
Øje  og  sagde  de  berømte  Ord :  Gud  har  endnu 
sparet  mig  Liv  og  Styrke  til  at  staa  mit  Folk  bi, 
naar  enhver  vil  gøre  sin  Pligt!  Dette  Billede  havde 
samme  Værdi  for  Rostgaard,  som  det  andet  for 
hans  Svigerfader;  thi  hin  mindeværdige  iste  Juli 
havde  han  selv,  dengang  kun  nitten  Aar  gammel, 
været  paa  Trefoldighed  og  i  Kongens  umiddelbare 
Nærhed,  eftersom  han  gik  i  Lære  hos  Kong  Kristians 
Kammertjener;  ja,  han  havde,  som  han  plejede  at 
udtrykke  sig,  haft  den  Ære  at  blive  saaret  i  sit 
venstre  Knæ  ved  en  Splint  af  den  samme  Skanse- 
klædning, som  den  fjendtlige  Kugle  knuste  saa  vel, 
at  den  gamle  Konge  fik  tre  og  tyve  Saar.  Da  han 
blev  saaret  samtidig  med  Kongen,  blev  den  Naade 

ham  til  Del,  at  Majestætens  egen  Læge  forbandt 
og  plejede  ham.  —  Under  Kristian  den  Fjerde  vare 
næsten  alle  de  Mænd,  sonn  spillede  en  Rolle  i  den 
Trængselstid,  der  fulgte  efter  ham,  opvoksede  og 
uddannede,  og  i  Mindet  om  ham  levede  de. 

»Hvad  sagde  Mikkel  for  godt?«  spurgte  Peer 
Kristensen,  da  de  begge  vare  komne  til  Sæde,  Peer 
i  Stolen  ved  Ovnen,  Rostgaard  paa  Bænken  for 
Enden  af  Bordet. 

»Han  klagede  over,  at  I  havde  ladet  lidt  ilde 
med  ham  i  Gaar.« 

»Saamændl«  svarede  Peer  og  nikkede.  »Mikkel 
er  undertiden  hdt  hovedtumlet  og  gantes  med  alvor- 
lige Ting.  Han  vilde  have  mig  fra  denne  Rejse 
og  holdt  mig  op  med  Snak,  til  Klokken  var  fuldest 
ni.  Hvad  al  Landsens  kloge  Folk  raade  til  og  selv 
gøre,  det  kan  vel  ikke  være  dumt,  Mikkel  er  en 
helt  fritænkende  Mand,  ikke  ret  gudsfrygtig.  Har 
Gud  dog  givet  os  denne  velsignede  Kilde  at  hel- 
brede Legemets  Brøst  med!  Ham  være  evig  Tak 
og  Pris,  om  han  vil  lade  mig  vende  karsk  tilbage!« 

»Det  ske!«  svarede  Rostgaard  alvorlig;  »men 
Mikkel  tager  det  kun  saa  let,  fordi  han  selv  er 
karsk;  bliver  han  syg,  saa  drager  han  til  Kilden 
ligesom  I,  Fader.« 

»Kan  hændes!«  sagde  Peer;  »det  sømmer  sig 
dog  ikke  for  en  Mand  i  hans  Alder  at  være  saa 
overstyrlig  lystig  især  i  disse  Tider.  Siden  den 
Herold  den  3dje  red  her  igennem  med  Fejdebrevet 
til  Svensken,  har  jeg  haft  stor  Uro  i  Sindet,  Hans! 
Jeg  har  sære  Syner,  som  varsle  ilde;  den  Krig 
hover  mig  ikke.« 

»Naa,  lad  se  først,  Fader!  Det  er  dog  at  haabe, 
at  Kong  Karl  bliver  stikkende  nede  i  Polen.  Det 
ser  efter  Sigende  [broget  nok  ud  for  ham  dernede. 
Jeg  saa  forgangen  Dag  en  trykt  Relation,  som 
meldte  daarlig  nyt  om  de  svenske  Affærer.« 

»De  Relationer,  Hans!  melde,  hvad  Folk  helst 
ville  høre,  og  alle  ere  nu  engang  forhippede  paa  Krig.« 

»Saa  have  vi  dygtige  Hærførere  som  General 
Axel  Urop  og  Hans  Naade,  Hr.  Ulrik  Kristian 
Gyldenløve,*)  der  skulle  føre  Krigen  ovre  i  Skaane.« 

»Saamænd!  Dog  er  Marsken  Anders  Bilde,  der 
nu  fører  Hæren  i  Holsten,  bedre  Studepranger,  end 
han  er  General;  saa  har  jeg  hørt  en  Mand  sige  om 
ham,  der  kender  ham  nøje ;  men  der  fattes  os  for- 
nemmelig eet,  og  det  er  Soldater.  De  gevorbne 
Folk  ere  i  Hast  sammenrapsede,  og  Resten  er 
dumme,  uøvede  Bønderkarle  eller  rene  Drenge,  som 
alle  de  Folk,  Adelen  leverer  til  Rostjeneste.  Der  er 
hverken  Penge  i  Kassen  eller  Forraad  i  Magasinerne, 
ikke  heller  Krudt,  og  Flaaden  er  i  Forfald.  Jeg  har 
ikke  for  intet  set  Krig  under  Kong  Kristian,  høj- 
lovlig Ihukommelse!  og  jeg  har,  dengang  jeg  var 
ved  Hove,  dog  miaerket  saa  meget  og  mindes  det 
saa  godt,  at  jeg  kan  skønne,  at  denne  Krig  er  Gal- 
mandsværk. « 

»Jeg  mærker,«  sagde  Rostgaard  med  en  van- 
tro Mine,  »at  Fader  er  helt  nøje  underrettet.« 

»Aa,  jo!«  svarede  Peer  Kristensen  med  et  lunt 
Smil  og  et  Blink  med  Øjnene,  »jeg  har  Venner  ved 
Hove  fra  gammel  Tid;  og  naar  man  ved,  hvad  jeg 
ved,  saa  hører  der  ikke  stor  Visdom  til  at  se,  hvor- 
lunde det  egentlig  staar  til.« 

»Men  saa  maa  jo  de  høje  Herrer,  der  staa  for 
Styret,  have  mistet  al  Forstand.« 

»Begribelig  have  de  det!«  sagde  Peer  Kristen- 
sen med  en  vigtig  Mine,  der  mindede  om  Kammer- 
tjeneren; »men  du  ved  jo,  at  med  et  Hovedhaar 
drages  man  did,  som  man  gerne  vil  —  naa,  jeg 
vil  endnu  kun  sige  det,  at  med  den  Hær  og  uden 
Flaade  havde  Kong  Kristian  min  Sjæl  ikke  taget 
sig  for  af  angribe  Kong  Karl;  han  er  en  haard  Hals,, 
rede  til  alskens  Eventyr.« 

»Da  er  Kong  Frederik  dog  en  forstandig  Herre, 
og  har  Hjertet  paa  rette  Sted.« 


*)  Kristian  den  Fjerdes  Søn  med  Vibeke  Kruse. 

»For  Gud  har  han  det!«  udbrød  Peer  Kristen- 
sen; »det  har  han  viist  i  Bremen,  og  da  han  laa  for 
Ribe;  han  er  en  modig  og  højsindet  Herre —  Gud 
opholde  Hans  kongelige  Majestæt  og  give  hans  Vaa- 
ben  Fremgang!«  og  saa  lettede  Peer  i  det  samme 
sin  Nathue  ti  Par  Tommer  fra  sit  skallede  Hoved. 

»Sig  mig,  hvad  I  egentUg  tænker  om  Kongen, 
Fader,«  spurgte  Rostgaard  uden  at  lade  sig  skræmme 
af  den  gamles  loyale  Udbrud.  »I  har  jo  kendt 
ham  fra  Barnsben  af  og  til  den  gamle  Bisp  Jesper 
Brochman  satte  Kronen  paa  hans  Hoved  i  Vor  Frue 
Kirke.  I  maa  kende  hans  Tanker  lige  saa  grant, 
som  Gangene  i  eders  eget  Hus.« 

»Sig  ikke  det,  sig  ikke  det  I«  svarede  Peer 
hovedrystende.  »Jeg  har  nu  desuden  i  ni  Aar  været 
fra  Hans  kongelige  Majestæts  Øjne;  men  om  saa 
var,  sømmer  det  sig  ikke  en  ringe  Tjener  som  mig 
at  dømme  en  af  Jordens  mægtige  og  min  lovhge 
Konge  og  Herre,,  ufortalt  at  han  er  min  store  Vel- 
gører.« 

»Det  er  skønt  og  rettelig  talt,«  sagde  Rost- 
gaard, »men  var  ikke  nødvendigt  at  sige  til  mig, 
tykkes  mig.  Vi  sætte  os  jo  ikke  til  Doms  over 
Kongen,  fordi  vi  veksle  Ord  i  Fortrohghed  om  den 
Sag.  Som  I  har  tjent  Hans  Majestæt  tro  og  nid- 
kær, saa  er  jo  ogsaa  jeg  rede  til  at  ofre  ham  Liv 
og  Gods,  om  det  kræves;  men  derfor  kan  der  nok 
være  det,  man  tænker  paa  og  undrer  sig  over.« 

»Ha,  ha!«  lo  Peer  Kristensen  og  gned  sin  Arm. 
»Jeg  maa  vel  kende  det!  Kong  Frederik  har  givet 
klogere  Folk  end  dig  og  mig  noget  at  tænke  paa; 
man  kommer  ikke  til  Bunds  i  ham  paa  een  Dag  I 
Men  sandt  at  sige  var  det  ingen  Løgn,  du  sagde, 
at  jeg  kender  ham,  om  ellers  nogen  Mand  gør  det  — 
og  Dronningen  med!  Peer  Kristensen  ved  et  og 
andet,  som  andre  ikke  vide  og  ikke  heller  skulle 
faa  at  vide,  og  som  jeg  tåger  med  mig  i  min  Grav.« 

Efter  at  Peer  nogle  Øjeblikke  i  Tavshed  havde 
nydt  Bevidstheden  om  sit  Kendskab  til  Majestæternes 

private  Liv  og  ligesom  stadfæstet  Forsikringen  om 
sin  Tavshed  og  Troskab  ved  gentagne  Nik,  kløede 
han  sig  bag  Øret,  rejste  sig  op  og  forlod  den  lune 
Plads  ved  Ovnen  for  at  sætte  sig  paa  Bænken  ved 
Rostgaards  Side. 

»Lige  fuldt,«  sagde  han  derpaa  i  en  hviskende 
Tone,  »kan  jeg  nok  sige  dig,  hvad  jeg  saadan  i  al 
Underdanighed  tænker  om  Kongen.  Der  er  baade 
Forstand  og  stor  Lærdom,  mere,  end  jeg  begriber; 
der  er  ogsaa  Mod  i  Brystet;  bange  for  sin  Trøje 
var  han  aldrig!  men  han  er,  om  jeg  saa  maa  sige 
det,  af  Naturen  en  sær  koldsindig,  langsom  og  be- 
tænkelig Herre;  han  har  ikke  sin  Faders  Besluttet- 
hed.  Det  kendes  jo  noksom  deraf,  at  han  lod  sig 
binde  saa  haardt  af  den  Haandfæstning  og  siden 
rolig  har  set  paa,  at  Raadets  Herrer  spille  Mestre 
i  Landet.« 

»Naa,  Fader  I  Den  Sten  blev  jo  ogsaa  Kong 
Kristian  til  sidst  for  tung  at  løfte.  Kong  Frederiks 
Besindighed  er  at  prise  og  hover  mig  paa  en  Maade 
godt;  Tiderne  ere  vanskelige,  og  der  maa  fares 
med  Lempe;  han  venter,  indtil  hans  Stund  kommer ! 
Jeg  har  den  Tro,  at  han  ikke  er  saa  ligegyldig, 
som  han  lader.  I  den  ydre  Skabelse  ligner  han  ikke 
lidt  sin  store  Fader.  Da  jeg  sidst  saa  ham  staa  i 
Haven  med  sin  bræmmede  Hat,  i  den  brune,  sølv- 
prydede  Frakke  og  med  den  guldknappede  Stok  i 
Ha  anden  —  jeg  saa  ham  i  nogen  Afstand  staa  i 
dybe  Tanker  ved  det  store  Springvand  —  tænkte  jeg, 
det  var,  ligesom  Kong  Kristian  var  staaet  op  af  sin 
Grav  og  atter  vandrede  omkring  ved  Rosenborg.« 

»Naar  saa  du  ham?« 

»Det  er  kun  ti  Dage  siden;  det  var  den  13de, 
en  Time  førend  han  under  aaben  Himmel  i  det 
grønne  regalerede  Staternes  Ambassadører  med  et 
kosteligt  Maaltid,  hvorom  I  vel  har  hørt.  Dronningen 
og  hele  Hoffet  var  til  Stede  derved.  Jeg  havde 
den  Lykke  at  blive  stedet  for  hans  kongelige  Maje- 
stæt for  at  afgive   Beretning  om  et  og  andet  her 

paa  Godserne,  og  I  ved,  at  han  altid  tager  naadig 
mod  os  Smaafolk.« 

»Ja,  saaledes  er  han,«  faldt  Peer  Kristensen 
ind,  »og  har  han  altid  været.  Han  er  tavs  og  mis- 
tænksom mod  de  store,  ja  imellem  Stunder  mod 
dem,  der  staa  ham  nærmere,  men  mild  og  ligesom 
en  Kende  fortrolig  mod  dem,  der  komme  til  ham 
ad  Bagtrappen;  han  hører  gerne  Nyt.« 

»Den  Vej  gik  jeg  dog  aldrig,  Fader!  men  jeg 
forstaar  nok,  det  Ord  var  ikke  møntet  paa  mig; 
men  hør  nu,  hvad  der  hændte  mig.  Da  jeg  havde 
udført  mit  Ærinde,  tillod  jeg  mig  underdanigst  at 
sige,  at  jeg  ønskede  Hans  kongelige  Majestæt  Kraft 
og  Lykke  til  at  føre  den  Krig  igennem,  som  nu 
skulde  gaa  løs.« 

»Saa  nikkede  han  kort  til  dig  og  lod  dig  gaa? 
Det  var  sandt  at  sige  lidt  fripostigt  af  dig  at  slaa 
paa  Statssager.« 

»Nej,  det  kom  ikke  saa!  Han  saa  et  Øjeblik 
paa  mig  med  et  fast  Blik;  saa  sagde  han:  Kan 
hændes,  Rostgaard,  at  denne  Krig  bringer  andet 
og  mere,  end  I  venter!  Hvad  mon  han  mente 
med  det?« 

»Det  var  sært!  Har 'han  tænkt  paa  noget  sær- 
deles derved,  saa  er  der  hændet  dig  noget  helt 
sjældent  og  mærkeligt;  hans  Tanker  sidde  ellers 
vel  gemte;  men  du  blev  da  ogsaa  lige  klog.« 

»Jeg  gjorde  mig  dog  mine  Tanker  derved.  I 
mindes  jo  nok.  Fader,  der  blev  engang  spaaet,  at 
salig  Kong  Kristian  højlovlig  Ihukommelse  efter  en 
stor  Krig  skulde  tage  al  Magt  til  sig  og  blive  en 
°^3egtig  Monark?« 

»Vel  mindes  jeg  det.« 

»Nu,  saa  tænker  jeg,  at  hans  Søn,  vornaadige 
Konge,  er  Mand  for  at  føre  den  Sag  frem  og  gøre 
Spaadommen  til  Sandhed.  Det  gik  han  vel  og 
tænkte  paa,  da  jeg  kom  til  ham  ved  Springvandet, 
og  saa  lystede  det  ham  at  sige  et  Ord  derom, 
siden  jeg  gav  ham  Anledning  dertil,  og  han  kunde 

Svenskerne  paa  Kronborg.  2 

trygt  sige  til  sin  Ridefoged,  hvad  han  unddrager 
de  store  Herrer  af  Raadet.« 

»Saamændl  det  lader  sig  høre,  ikke  heller  er 
det  nogen  Hemmelighed,  at  Haandfæstningens  Læn- 
ker trykke  Majestæten  haardt.  Kongen  har  ikke 
altid  lagt  Skjul  derpaa.  Har  du  ikke  hørt  fortælle, 
at  da  Vinen  ved  Kroningsgildet  var  løben  ham  en 
Kende  i  Hovedet,  hvad  ellers  sjælden  hændes  ham, 
tog  han  Rigshofmesteren  til  Side  og  sagde  til  ham : 
»Korfitsl  I  har  i  Dag  bundet  mine  Hænder,  hvem 
ved,  hvem  der  kan  binde  eders  igen!«  —  »Naadigste 
Herre,«  tog  Ulfeldt  til  Genmæle,  »ere  de  for  haardt 
bundne,  saa  er  der  Raad  til  at  løse  dem  igen.«  — 
Saa  fortælles  der;  men  Gud  naade  det,  venter  Kon- 
gen Befrielse  af  denne  Krig!« 

»Da  er  det  dog  min  Tro,  Fader!  at  omsider 
maa  det  komme.  Den  høje  Adels  Magt  er  alt  for 
overmaade,  Rigerne  ere  i  Armod,  og  Klagerne  fra 
den  borgerlige  Stand  have  i  mange  Aar  lydt  højt. 
Desuden,  hvad  Kongen  kan  mangle  i  Besiuttethed, 
det  har  Dronningen.  Jeg  har  ikke  for  ingenting 
været  Sølvpop  ved  Hove  i  fem  Aar  og  Slotsfoged 
paa  Rosenborg  i  andre  seks  Aar.  Hans  kongelige 
Majestæts  Føjelighed  mod  sin  Gemal  er  overmaade 
og  maa^te  imellem  Stunder  falde  os  i  Øjnene.  Dron- 
ningen har  en  Mands  Vilje.« 

»Hun  var  mig  aldrig  god,«  svarede  Peer,  »man 
maa  være  daraussen  fra  for  ret  at  finde  Naade  for 
Hendes  Majestæts  Øjne.  Hun  er  en  saare  skøn  og 
højsindet  Dame,  en  Pryd  for  Tronen;  men  om  jeg 
tør  sige  det,  hover  det  mig  ikke,  at  hun  ringeagter 
Landets  egne  Børn  og  drager  fremmede  Eventyrere 
herind,  som  tage  Brødet  fra  de  Danske.  Heller 
ikke  tror  jeg,  at  det  er  efter  Kongens  Sind.  Det 
skal  nu  gaa  haardt  til,  naar  han  siger  sin  skønne 
Gemal  imod;  men  det  vil  jeg  dog  sige  dig,  Hans, 
at  naar  han  for  Alvor  vil  noget,  saa  evner  end 
ikke  hun  at  bøje  ham;  han  tier  da  og  gaar  sine 
egne  Veje.     Dog  skal  du  ikke  lide  derpaa;  skønt 

du  er  ikke  Dronningens,  men  Kongens  Ridefoged 
saa  vil  jeg  nu,  som  jeg  alt  tilforn  har  gjort,  raade 
dig  til  at  gøre  Dronningen  flittig  og  skyldig  Op- 
vartning, om  du  ellers  vil  holde  dig  i  din  Bestilling 
og  faa  Bugt  med  dine  Misundere  og  Avindsmænd.« 
Her  blev  den  fortrolige  og  hviskende  Samtale 
afbrudt  af  gamle  Mette,  som  kom  med  et  stort  Krus 
varm,  duftende  Lutendrank,  en  Drik,  som  lavedes 
af  Vin,  Honning,  Kanel  og  Muskatnød.  Et  godt 
Sulefad,  Smør,  Brød  og  Bagværk  kom  til,  og  Kirsten 
og  Lisbeth  indfandt  sig.  De  havde  syslet  nfied 
Mette  i  Køkken  og  Fadebur  og  ikke  blandet  sig  i 
Mændenes  Samtale,  fordi  det  ikke  regnedes  for 
sømmeligt  for  Kvinder  at  gøre  det  uden  Opfordring. 
Nu  ved  Maaltidet  vare  de  Tjenerinder,  skænkede 
i  for  Mændene  og  drak  dem  til.  Lisbeth  tog  et 
Sølvbæger,  fyldte  det  med  Lutendrank,  nippede  til 
det  og  rakte  saa  den  gamle  det,  en  Artighed,  som 
blev  vel  p»"^agen. 

»Tax ,  mit  Barn  I«  sagde  han,  medens  han  med 
rystende  Haand  tog  Bægeret.  »Gid  din  kønne  Mund 
maa  give  Drikken  Sundhed  for  mit  gamle  Legemel 
Du  er  en  købmandsgæv  Pige!« 

Dermed  mente  han,  at  hun  var  en  let  afsætte- 
lig Jomfru,  hvem  det  ikke  vilde  skorte  paa  Bejlere; 
men  Lisbeth  syntes  ikke  glad  over  denne  Kompli- 
ment; hun  vendte  sig  om  og  gjorde  et  lille,  trod- 
sigt Kast  med  Hovedet. 

Alle  tog  nu  godt  til  sig  og  langede  flittig  til 
Sulefadet;  Værten  drak  maaske  mere,  end  det  var 
tjenligt  for  hans  Gigt,  hvorimod  Rostgaard  var  en 
ædruelig  og  maadeholden  Mand,  i  hine  Tider  en 
sjælden  Dyd.  Peer  Kristensen  regnede  nu  ikke 
Lutendrank  for  mere,  end  vi  Tevand,  lige  saa  lidt 
som  Kafle,  der  dengang  kendtes  i  Danmark.  Luten- 
drank var  egentlig  en  Drik  for  Kvinder,  og  Peer 
klagede  højlig  over,  at  Alderdom  og  Svaghed  nød- 
sagede ham  til  at  nøjes  med  slig  en  kraftesløs  Drik. 
Dog  havde  han  lært  Mette  en  noget  stærkere  Bryg- 

hing,  og  Rostgaard  erklærede,  at  Drikken,  som  den 
var,  var  alt,  hvad  en  Mand  havde  nødig  for  at  op- 
lives og  varmes  om  Morgenen. 

»Men  i  Morgen  den  Dag  skal  jeg  drikke  Vand,« 
sagde  Peer  mismodig.  »Mikkel,  deii  Skælm,  havde 
dog  ikke  ganske   Uret;  det  vil  ikke  smage  godt.« 

Gamle  Mette,  som  sad  for  den  anden  Bord- 
ende og  spiste  med,  lod  pludselig  sin  skingrende 
Stemme  høre: 

»Den  hellige  Lene  skænke  eder  Sundhed  og 
Kraft,  Husbond!  Herren  velsigne  eders  Forsæt  og 
denne  Rejse  1« 

»Tak  skal  I  have,  Mette,  Takl«  svarede  Peer, 
som  var  vant  til  den  gamles  pludselige  Udbrud. 

»Herrens  Engel  fare  ned  og  røre  Vandet,  lige- 
som det  skete  fordum  i  Betesdadam!«  vedblev 
Mette  med  foldede  Hænder  og  opløftede  Øjne. 

»Tak  ogsaa  for  det  Ønske,  skønt  jeg  ikke  tør 
vente,  at  sligt  Mirakel  vil  ske  for  min  ringe  Per- 
sons Skyld,«  sagde  Peer,  som  dog  med  Velbehag 
hørte  dette  fromme  Ønske  blive  udtalt. 

»Har  I  Sedlen  med  de  hellige  tre  Kongers 
Navne  paa  Brystet,  Husbond.?« 

»Vel  har  jeg  det,  Mette,  vel  har  jeg  det  I« 

»Kaspar,  Melkior,  Baltasar,«  mumlede  Mette, 
»saa  er  alt  vel.«  Hun  nærede  urokkelig  Tro  til 
dette  Tryllemiddel  mod  Epilepsi,  og  det  var  saare 
langt  fra,  at  slig  Overtro  i  hine  Tider  kun  var  at 
finde  hos  gamle  Kærhnger;  men  Mettes  Gudsfrygt 
var  lige  saa  oprigtig,  som  hendes  Overtro  var  stærk, 
og  saa  fast  vare  begge  Dele  sammenvoksede  i 
hendes  Hjerte,  at  ma^n  ikke  vilde  kunne  skille  dem 
ad,  uden  at  hun  derved  maatte  tage  Skade  paa  Troen. 

»Jeg  skal  vogte  Huset  som  en  tro  Tjenerinde,« 
vedblev.  Mette,  »og  Herren  er  hos  dem,  der  paa- 
kalde ham  i  Bøn  og  Sang.  Saa  er  det  ogsaa  vel, 
at  vi  have  Hesteskoen  for  Døren.  Herren  holde 
Belzebub  fra  dette  Hus,  denne  By  og  det  ganske 
Land!« 

»Man  ikke  Djævelen  frem  ved  at  nævne  ham, 
Mette!«  sagde  Rostgaard  barsk. 

»Ak,  gunstige  Hr.  Ridefoged!«  sagde  Mette 
med  dæmpet  Stemme  og  et  stirrende  Blik,  »jeg 
havde  nogle  sære  Blodsyner  i  Nat.  Jeg  saa  Fjen- 
den her  i  Landet,  røde  Ildsluers  Skær  paa  Himlen, 
Mord  og  Brand  alle  Vegne.  Kartoverne  dundrede 
fra  Sundet,  og  Kronborgs  store  Taarn  sank  i  Grus. 
Det  betyder,  at  vi  alle  snart  skulle  stedes  i  usige- 
lig Fare  og  svar  Nød  — 

Bevar  os  Gud,  stat  med  os  fast, 
fri  os  fra  Vildelse,  Synd  og  Last, 
fra  Krig  og  Strid,  Avind  og  Had, 
fra  Vand  og  Ild  og  Dyrtids  Vrag, 
•fra  Pestilens  og  Sygdom  mest, 
fra  utimelig  Vejr  og  Blæst. 
Frels  os,  Herre,  af  al  vor  Nød 
fra  Overfald,  Skade  og  brat  Død. 

»Naa,  Mette,«  faldt  Kirsten  ind,  »lad  det  nu 
være  nok  I«  thi  hun  saa,  at  hendes  Fader  blev  mis- 
stemt ved  de  ilde  Spaadomme. 

»Læs  fra  Borde,  Kirsten!«  sagde  han,  »det  vil 
være  Gud  velbehageligere  end  Mettes  Blodsyner.« 

Kirsten  fremsagde  saa  med  blid  Stemme  den 
brugelige  Bordbøn,  som  Mette  mumlede  efter  med 
stor  Andagt,  og  derpaa  brød  de  op  for  at  tiltræde 
Rejsen  til  Tidsvilde. 


Andet  Kapitel. 

Ved  Tjørnehækken. 


Helsingør  havde  i  gamle  Dage  fire  Porte,  af 
hvilke  nu  kun  Navnene  ere  tilbage.  Som  den  for- 
nemste af  disse  nævnes  Strandporten  ved  Havnen. 
Det  var  en  mørk  Port  af  Størrelse  og  Udseende 
som  et  grundmuret  Hus  paa  to  Etager,  med  et  spidst 
Tag.    Mod   Nord  laa   Rødeport  ved  Lappen,   saa 

Icaldtes  en  Samling  Smaahuse,  der  beboedes  af 
Fiskere  og  Færgefolk  og  laa  ved  Foden  af  Iskule- 
bakken  med  Lundehaven  eller  Kongens  Have,  det 
nuværende  Marienlyst.  Svingelporten  mod  Syd  havde 
sit  Navn  af  en  Svingel  eller  spansk  Rytter,  som  op- 
lukkedes for  ind-  og  uddragende.  Uden  for  denne 
Port  laa  en  Samling  Huse  eller  Møller,  nogle  Lyst- 
haver og  en  Birkelund  paa  en  Bakke,  som  kaldtes 
Valdemarsskansen.  Den  synes  opkastet  af  Menneske- 
haand,  men  intet  vides  om  dens  Oprindelse.  Her 
var  Retterstedet  med  Galgen,  i  hvilken  der  næsten 
altid  dinglede  døde  Kroppe  af  henrettede  Tyve,  Sti- 
mænd eller  Mordere,  et  uhyggeligt  Syn,  som  dog 
den  dalevende  Slægt  var  fortrolig  med  lige  fra  Barn- 
dommen af.  Endelig  laa  der  mod  Vest  Nykirke- 
porten, kaldet  saa  af  den  Kirkegaard,  der  tillige 
med  St.  Jørgens  Syge-  eller  Pesthus  laa  uden  for 
Porten,  og  som  var  taget  i  Brug  i  Pestens  Tid, 
sidste  Gang  1654,  da  tolv  Hundrede  Mennesker  bleve 
bortrevne.  Inden  for  denne  Port  var  en  Plads  med 
smukke  Huse  omkring,  som  kaldtes  Rosenkilden. 

Over  denne  Plads  og  gennem  Nykirkeporten 
styrede  Peer  Olsen  nu  sin  Husbonds  muntre  Heste, 
der  vare  blevne  vel  plejede  i  det  norske  Herberge; 
men  kun  langsomt  drog  de  den  svære  Vogn  med 
Rejseselskabet  op  ad  den  stejle  Bakke,  som  hæver 
sig  vest  for  Byen. 

Da  de  vare  komne  helt  op  paa  Bakken,  vendte 
Lisbeth  sit  fagre  Aasyn  om  og  saa  tilbage  over 
Sundet  til  Skaane.  Der  var  dengang  en  endnu 
herligere  Udsigt  end  i  vore  Dage;  thi  paa  Sjælland 
som  paa  Skaanes  Kyst  strakte  de  lyse  Bøgeskove 
sig  langt  videre,  og  de  opdyrkede  Pletter  vare  ind- 
knebne inden  snævre  Grænser.  Landskaberne  havde 
især  i  det  nordhge  Sjælland  noget  af  Urskovens 
Vildhed,  og  Lisbeth  fandt  det  skønt;  men  ingen  af 
hendes  Venner  delte  hendes  Smag.  De  store  Natur- 
scener forekom  den  dalevende  Slægt  vilde  og  uhygge- 
lige ;  en  sirlig  Have  med  lige  Gange,  klippede  Hække 

og  snirklede  Blomsterbede,  Vandspring  og  Billed- 
støtter vare  Datidens  Sværmeri  og  havde  langt  større 
Tillokkelse  for  gamle  og  unge  end  Skovens  vilde 
og  fri  Herlighed. 

Denne  Smag,  der  forekommer  os  saa  slet,  lader 
sig  let  forklare.  Dengang  var  den  vilde  Natur  over- 
mægtig, og  Skoven  dannede  en  næsten  uafbrudt  Vild- 
skov lige  fra  København  til  Gilleleje;  nu  er  Kul- 
turen fremherskende,  og  de  naturlige  Skoves  Om- 
raade  indskrænkes  stadig  mere.  Dengang  søgte  man 
til  de  dyrkede  Haver  for  at  faa  et  venligt  og  hygge- 
ligt Indtryk,  nu  søger  man  ud  i  den  fri  Natur,  for- 
fulgt af  et  kultiveret  Livs  Travlhed,  Uro  og  Støv. 
Men  hertil  kommer,  at  Rejser  i  det  syttende  Aar- 
hundrede  vare  baade  møjsommelige  og  farlige.  Vejene 
vare  slette  og  usikre,  idet  Skovene  afgav  talrige 
Skjulesteder  for  Røvere  og  Skælmer,  og  mangen 
Bonde  og  Kulsvier  blev  dengang  til  Røver,  naar 
Hungersnøden  stod  for  Døren.  Man  maatte  derfor 
næsten  altid  rejse  væbnet,  og  under  slige  Omstæn- 
digheder saa  man  naturligvis  ind  i  Skovens  Tyk- 
ning med  andre  Følelser  end  Beundring  og  Hen- 
rykkelse. Uagtet  der  nu  var  Udsigt  til  talrigt  Rejse- 
selskab paa  denne  Udflugt,  saasom  Farterne  til 
Helenekilden  den  23de  Juni,  St.  Hans  Aftens  Dag, 
næsten  lignede  en  Folkevandring,  havde  Rostgaard 
dog  et  Par  ladte  Rytterpistoler  stikkende  i  Agestolens 
Sidelomme,  og  gamle  Peer  Kristensen  førte  med  sig 
et  Sværd,  der  dog  næppe  i  hans  gigtsvage  Hæn- 
der vilde  være  farligt,  om  han  havde  faaet  Brug 
for  det. 

Men  var  Rejsen  saaledes  mest  en  Pligtsag  og 
Lidelse  for  de  andre,  for  Lisbeths  unge,  glade  og 
videlystne  Sind  var  den  en  Nydelse  og  et  Eventyr. 
Hun  kunde  tælle  de  Gange,  hun  havde  været  oppe 
paa  disse  Bakker  i  de  tre  Aar,  hun  havde  tilbragt 
i  Helsingør,  hvor  nær  de  end  laa  Byen.  Dengang 
gik  Kvinderne  ikke  ud  at  spadsere  gennem  Mark 
Og  Skov  med  den  Frihed  og  Tryghed,  som  er  den 

nulevende  Slægts  lykkeFige  Lod,  og  det  regnedes 
ikke  engang  som  sømmeligt  for  unge  Jomfruer. 

»Det  er  fagert  at  se  over  til  Skaane,  Kirsten!« 
sagde  hun,  tdet  er  fagert  at  se  saa  langt  bort.  Ej, 
hvor  stolt  blinke  Kronborgs  Spir,  og  Skoven  er 
saa  grøn!« 

»Saamænd!«  svarede  Kirsten  uden  at  vende  sig 
om,  »men  vogt  dig  for  den  kolde  Vind  fra  Søen; 
man  skulde  ikke  have  tænkt  nede  i  Staden,  at  det 
kunde  være  saa  kølt  heroppe.« 

»Saa  for  tusinde  Syge!«  udbrød  Peer  Kristen- 
sen og  begyndte  at  rokke  paa  Agehynden. 

En  gammel  Kærling  med  en  Pose  paa  Ryggen 
og  en  Stav  i  Haanden  kom  imod  dem;  hun  blev 
staaende,  medens  de  kørte  forbi  og  Hestene  veg 
sky  til  Side,  støttede  sig  til  Staven  med  den  ene 
Haand  og  skyggede  for  Øjnene  med  den  anden, 
medens  hun  stirrede  paa  dem.  Hendes  sorte  Øjne 
vare  livlige  og  hvasse,  og  over  hendes  skumle, 
rynkede  Ansigt  gik  et  ondt  Smil,  ligesom  naar  en 
Kastevind  kruser  Vandet  i  et  Moras. 

»Et  ilde  Varsel,  at  vi  skulde  møde  hende!« 
sagde  Peer  Kristensen  paa  ny,  »og  det  lige  ved 
vor  Udfart.  Det  var  gamle  jydske  Else,  en  led 
Natmandskvinde  og  Taterheks.« 

Peer  Kristensen  var  i  sin  gode  Ret,  naar  han 
blev  ilde  stemt  ved  dette  Møde,  saasom  ikke  alene 
det  foregaaende  Aarhundredes  lyseste  Hoved,  den 
store  Tycho  Brahe,  delte  hans  Overtro,  men  end- 
ogsaa  det  paafølgende  Aarhundredes  klareste  Tæn- 
ker, Ludvig  Holberg,  fandt  det  vanskeligt:  »aldeles 
at  nægte  Hekseri.«  I  det  syttende  Aarhundrede 
hørte  Hekseprocesser  endnu  til  Dagens  Orden,  og 
mere  end  een  gammel  Kvinde  maatte  bøde  med 
Livet,  fordi  hun  spekulerede  i  sine  samtidiges 
Overtro. 

»Else  burde  paa  Baalet!«  vedblev  Peer;  »hun 
saa  ud,  som  om  Fanden  nylig  havde  viist  sig  for 
hende;    kanske  havde  hun  ham  som   en  Dukke  i 

Posen.    Skulle  vi  vende  dm,  Børn  og  opsætte  den 
Kildefart  til  St.  Olafsdag  eller  St.   Lavritsdag?« 

»Vist  ikke,  Fader  1 «  svarede  Rostgaard.  »Kilden 
har  ingen  anden  Tid  den  Kraft,  som  St.  Hansdag. 
Jeg  tænker,  at  ingen  gammel  Kvinde,  er  hun  end 
den  ledeste  Heks,  kan  volde  den  Mand  Fortræd, 
der  har  en  god  Samvittighed  og  den  rette  Tro.« 

»Else  var  forgangen  Dag  paa  Kraagerup,«  sagde 
Kirsten,  »gjorde  da  intet  ondt.  Hun  gaar  sagtens 
her  for  at  lure  paa  Lejlighed  at  komme  op  at  age ; 
hun  vil  sikkert  til  Kilden  og  tjene  nogle  Skillinger 
ved  at  spaa  Folk.« 

Ikke  des  mindre  var  saavel  Rostgaard  som  Kir- 
sten blevne  ilde  stemte  ved  at  se  gamle  Else,  og 
det  samme  var  Tilfældet  med  Lisbeth,  der  mindedes, 
at  hendes  Plejefader  nyhg  havde  jaget  hende  fra 
sin  Dør,  da  hun  kom  for  at  tigge. 

»I  burde  have  givet  hende  en  Skilling,«  sagde 
Lisbeth,  »saa  var  hun  bleven  os  god.« 

»Ved  alle  hellige  Mænd!«  udbrød  Peer,  »til 
Rejsepenge!  Saa  vare  vi  blevne  hende  kvit;  thi 
hvis  hun  ikke  snart  smører  sit  Kosteskaft  med  Hekse- 
salve og  rider  til  Bloksbjerg  for  at  danse  med  gam- 
mel Erik,  saa  hedder  jeg  ikke  Peer  Kristensen. 
Hendes  Navn  er  visselig  indskrevet  i  Fandens  Bog 
med  rødt.« 

»Lad  hende  fare  af  Tankerne,  hjerte  Fader!« 
sagde  Kirsten.  »Forlyst  os  dog  med  en  Sang,  Lis- 
beth, om  du  synes!« 

Lisbeth  havde  en  smuk,  klar  Sangstemme  og 
adlød  gerne  Opfordringen.  Først  sang  hun,  ligesom 
for  at  bortmane  Troldmanden,  Salmen  Nr.  22: 


Nu  glæder  eder,  Adams  Børn  allesammen, 

og  lader  eders  Hjerte  springe. 

En  Stridsmand  have  vi  faaet  uden  Gammen 

som  vel  kan  Djævelen  tvinge. 

Vor  Fjende  er  skændt, 

vor  Angst  er  endt, 


vore  Synder  ere  os  plat  forladne. 
Guds  Venskab  er  os   tilsagt. 
Da  ske  dig  Lov  af  Hjerte  og  Hu^ 
o  Jesus  Krist,  vor  Broder  du! 

Det  blev  atter  lyst  i  Peer  Kristensens  Sind, 
da  de  fromme  Ord  og  de  klare  Toner  bævede 
gennem  Luften. 

»Fanden  maa  vist  holde  sig  borte,  hvor  du  er, 
Lisbeth!«  sagde  han  fornøjet.  »Giv  os  lidt  mere 
af  den  Sort.  Gammel  Mand  bliver  kær  af  Sang, 
ligesom  Barn  af  Vuggevise.« 

Lisbeth  havde  nok  af  Sange  og  Viser,  som  hun 
ikke  alene  havde  hentet  fra  den  lille  Bogskat,  der 
stod  paa  Hylden  hjemme  i  hendes  Værelse,  og  som 
hun  skyldte  sin  Plejefaders  Godhed.  Hun  nød 
gode  Dage  hos  ham  og  holdt  meget  af  at  læse,  saa 
at  hun  i  Kundskaber  og  Dannelse  stod  over  de  fleste 
unge  Piger  af  hendes  Stand ;  men  hun  havde  ogsaa 
øst  af  Folkemunde  og  selv  opskrevet  adskilligt. 

Saa  sang  hun  da  først  Klagesangen  ved  Kong 
Kristian  den  Fjerdes  Død,  som  behagede  baade  Peer 
Kristensen  og  Rostgaard  overmaade,  uagtet  den, 
som  alle  den  Tids  rimede  Frembringelser,  var  et 
tørt,  aandsfattigt  Produkt.  Saa  fulgte  Frøken  Anna 
Katrines  Hjerteklage;  thi,  som  bekendt,  mistede 
denne  Kong  Kristians  ældste  ulykkelige  Datter 
sin  brave  Fæstemand,  Rigets  Hovmester,  Frants 
Rantzov,  der  den  15de  November  1632  faldt  i 
Graven  ved  Rosenborg  og  druknede.  Frøken  Annas 
Sorg  var  oprigtig,  og  hendes  Hjerte  brast,  inden  et 
Aar  var  omme;  men  den  Klage,  som  her  lagdes 
hende  i  Munden,  var  blottet  for  al  Skønhed  og  uden 
Poesi;    dog  rørte  den  Kirstens  Hjerte. 

Men  Lisbeths  Stemme  lød  dog  lysteligere,  da 
hun  kom  til  de  gamle  Kæmpeviser,  og  Skoven  gav 
Genlyd  af  hendes  Sang.  Hun  sang  Visen  om  Tor- 
kild og  Adelund  eller  de,  som  skulle  sammen,  komme 
dog  sammen,  og  hun  sluttede  med  den  lystige  Vise 
om  Ellen  Ovesdatter,  der  narrede  Hr.  Magnus  saa 

snildt.  Han  efterstræbte  hende  forgæves,  men  fandt 
hende  omsider  i  Kirken,  bandt  sin  Hest  udenfor  og 
gik  ind.  Da  hun  blev  ham  var,  bad  hun  Præsten 
trække  Messen  ud,  listede  sig  saa  bort  ad  Korets 
Sidedør,  svang  sig  paa  Hr.  Magnus's  Hest  og  red 
til  Salling  Sund,  hvor  Færgemanden  satte  hende 
over,  som  der  staar  i  Visen: 

Da  hun  kom  midt  paa  Sund, 
da  slog  hun  ud  sit  Haar. 
Hør  I  det,  Hr.  Magnus! 
jeg  bliver  en  Mø  i  Aar. 
Da  hun  kom  over  Sallingsund, 
da  vifted  hun  med  sin  Hat. 
Far  nu  vel,  Hr.  Magnus! 
jeg  bliver  en  Mø  i  Nat. 
og  vi  ere  Jomfruens  Mænd. 

Skælmeriet  lyste  Lisbeth  ud  af  Øjnene,  da  hun 
sang  disse  overgivne  Vers,  og  de  kom  saa  varmt 
fra  hendes  Læber,  at  man  næsten  skulde  tro,  at  hun 
havde  oplevet  noget  lignende.  Mændene  lo  muntert 
ad  Visen,  men  Kirsten  havde  en  tvivlsom  Mine. 
Lisbeth  saa  det  og  gættede  Kirstens  Tanker,  for 
saa  vidt  som  hun  hos  sin  Veninde  tænkte  sig  afgjort 
Misbilligelse  af  Ellen  Ovesdatters  Færd ;  men  Kir- 
sten gik  endnu  videre  og  forargede  sig  i  sit  stille 
Sind  over,  at  Lisbeth  sang  denne  Vise. 

Kirsten  var,  som  de  fleste  unge  Piger  i  hin  Tid, 
bleven  strengt  opdragen  og  holdt  til  huslig  Gerning. 
Hendes  Tanker  havde  hidtil  bevæget  sig  en  snæver 
Kreds,  og  strenge  vare  hendes  Meninger  om  den 
Underdanighed  og  Hørighed,  Kvinderne  vare  først 
deres  Forældre,  saa  deres  Ægteherrer  skyldige. 
Næppe  var  hun  selv  bleven  voksen  Jomfru,  førend 
den  tolv  Aar  ældre  Bejler  meldte  sig,  og  paa  For- 
ældrenes Bud  gav  hun  sit  Ja.  Lisbeth  var  derimod 
et  forældreløst  Barn,  som  var  bleven  omtumlet  i  sin 
Barndom  og  flere  Gange  havde  skiftet  Hjem,  indtil 
hun  fandt  en  Havn  hos  Mikkel  Hansen  og  hans 
Hustru.  Hun  havde  altsaa  set  mere  af  Livet  i  dets 
forskellige  Lag,  hvilket  havde  udvidet  hendes  Syns- 

kreds,  og  den  Dannelse,  hun  selv  havde  skaffet  sig, 
havde  næret  og  styrket  hendes  naturlige  Hang  til 
Frihed  og  Selvstændighed;  men  i  Kirstens  Øjne 
har  endog  det,  at  have  en  Mening,  i  visse  Tilfælde 
ukvindeligt. 

Hun  saa  nu  paa  Lisbeth  og  tænkte,  at  et  Aasyn 
og  en  Skikkelse  som  hendes  kun  var  en  stor  Fri- 
stelse ;  dernæst  havde  hun  mærket  et  og  andet,  som 
lod  formode,  at  Lisbeth  nok  kunde  bære  sig  ad 
ligesom  Ellen  Ovesdatter  og  vrage  den  ene  agtvær- 
.dige  Frier  efter  den  anden,  indtil  hun  slet  ingen 
fik  og  maatte  staa  ene  og  hjælpeløs  i  Verden,  om 
ikke  noget  værre  hændtes  hende.  Da  hun  blev 
Lisbeths  overgivne  Mine  var,  frygtede  hun,  at  det 
maaske  dog  ikke  var  saa  afgjort,  at  Fanden  maatte 
holde  sig  borte,  hvor  Lisbeth  var,  som  hendes  Fader 
havde  sagt,  og  hun  var  sandt  at  sige  til  Mode,  som 
om  hun  havde  hørt  et  Husch!  gennem  Luften  og 
set  Enden  af  et  Kosteskaft  over  deres  Hoveder. 

Under  slig  Tidkort  gik  Vejen  for  dem,  men  jo 
dybere  de  kom  ind  i  Landet,  des  flere  Kildegæster 
indhentede  de  eller  bleve  selv  indhentede  af  andre, 
saa  at  Vejen  paa  sine  Steder  var  helt  opfyldt  af 
rejsende.  Nogle  vare  sunde  og  muntre  og  til  Hest, 
Borgere  fra  Købstæderne,  ogsaa  Adelsmænd  fra 
Herregaardene,  der  red  braskende  frem  med  et  stort 
Følge  af  Tjenere,  og  for  hvem  alle  maatte  vige 
Pladsen ;  men  der  var  ogsaa  Fattigfolk  til  Fods,  der 
slæbte  sig  frem  og  bad  de  rige  om  Almisse.  De 
fleste  virkelig  syge  vare  lagte  paa  Vogne  i  Dyner, 
saa  at  man  kun  saa  deres  blege  Ansigter  titte  frem 
af  Puderne.  Saa  kom  der  af  og  til  en  stadselig 
Karosse  med  en  Himmel  over,  hvorfra  farvede,  uldne 
Frynser  hang  ned,  Tidens  mest  luksuriøse  Køretøj, 
som  var  Adelen  tilsikret  ved  et  særligt  Privilegium, 
og  som  slæbte  en  eller  anden  fornem  syg  Herre 
eller  Dame,  støttet  af  bløde  Puder,  til  Helene  Kil- 
dens foryngende  Vand. 

Efter  at  Peer  Kristensen  og  hans  Selskab  havde 

holdt  Middag  i  Esrom,  vare  de  om  Eftermiddagen 
naaede  omtrent  en  Mil  fra  Tidsville  og  besluttede 
da  at  holde  deres  sidste  Hvile  ved  en  Tjørnehæk, 
som  de  netop  nærmede  sig  til.  Slige  mægtige 
Tjørnehække  fandtes  flere  Steder  ved  Vejene  og 
vare  almindelige  Bedesteder  for  de  rejsende  paa  en 
Tid,  da  Kroerne  kun  vare  usle  Brændevinskipper, 
og  gode  Herberger  ikke  fandtes  paa  Landet,  sjælden 
nok  ogsaa  i  Byerne.  Den  danske  Bonde  var  und- 
skyldt for  at  vise  Gæstfrihed,  fattig  og  fortrykt  som 
han  var.  Faldefærdig  var  i  Regelen  hans  Bolig  med 
de  revnede  Lervægge  og  skidne  Hornruder  og  lig- 
nede oftest  mere  en  Bolig  for  Kvæg  end  for  Menne- 
sker. Var  der  nu  ikke  et  Herresæde  eller  en  Præ- 
stegaard  i  Nærheden,  hvor  enhver  efter  sin  Stand 
kunde  søge  ind,  maatte  man  nøjes  med  at  hvile 
paa  den  moderlige  Jord  og  søge  Ly  under  de 
gamle  Tjørnes  tætte  Tag. 

Men  da  de  kom  til  Stedet,  opdagede  de,  at 
der  allerede  holdt  en  Vogn,  og  at  der  sad  en  gejstlig 
Herre  og  en  Kvinde  under  Hækken.  Rostgaard 
genkendte  i  Præsten  den  hæderlige  og  velærede  Hr. 
Henrik  Thomassøn  Gerner,  Sognepræst  til  Birkerød 
og  Dronningens  Slotspræst  til  Hørsholm,  samt  hans 
Hustru  Dorothea  Bircherod,  hvis  blege,  lidende  Ud- 
seende forklarede  det  værdige  Pars  Nærværelse  her, 
paa  Vejen  til  Tidsvilde. 

Hr.  Henrik,  som  han  almindelig  kaldtes,  var 
dengang  en  ung  Mand,  endnu  ikke  otte  og  tyve 
Aar  gammel.  Han  var  høj,  havde  lyst  Haar  og 
Skæg,  mandige  og  aabne  Træk;  af  hans  blaa  Øjne 
lyste  en  from,  klog  og  ærlig  Sjæl.  Dannelse  ud- 
mærkede ellers  ingenlunde  den  Tids  gejstelige; 
tværtimod  vare  de  fleste  Præster  nedsunkne  i  Uvi- 
denhed og  raa  Sæder:  men  Herr  Henrik  hørte  til 
sin  Stands  bedste  og  ædleste  Medlemmer,  og  han 
Wde  desuden  uddannet  sig  ved  toaarig  Udenlands- 
rejse, som  hans  gamle  Fader,  Renteskriver  Thomas 
Gerner    i     København,     havde    hjulpet    ham     til. 

Han  havde  da,  til  Dels  fordi  hans  Slægt  var  af 
engelsk  eller  skotsk  Oprindelse,  mest  følt  sig  dragen 
til  England  og  havde  studeret  med  Flid  ved  Uni- 
versitetet i  Oxford.  Hans  Væsen  var  dannet,  hans 
Fremtræden  velvillig  og  i  høj  Grad  vindende. 
Rostgaard  kendte  ham  hidtil  mest  kun  af  Omtale 
og  havde  ikke  vekslet  mange  Ord  med  ham;  men 
han  havde  hørt  nok  om  ham  til  at  føle  sig  æret 
ved  Mødet. 

»Ej,  skulle  vi  træffes  her,  Hr.  Ridefoged  1«  ud- 
brød Hr.  Henrik  og  gik  Rostgaard  i  Møde.  »Ret 
betænkt  er  det  just  ikke  for  det  gode  at  mødes 
paa  denne  de  syges  og  værkbrudnes  alfare  Vej; 
men  da  det  nu  er  Herrens  Vilje,  tør  jeg  da  som 
den  først  komne  byde  eder  velkommen  her  i 
dette  Pavlun  og  som  Guds  Tjener,  skønt  uværdig, 
ønske  eder  Herrens  Velsignelse  paa  Vandringen  — 
thi  I  agter  eder  da  til  Kilden?« 

»Vel  gør  vi  det,«  svarede  Rostgaard,  der  lige- 
som Hr.  Henrik  blottede  sit  Hoved  og  bukkede 
ærbødig  og  stift,  »for  min  Svigerfader,  den  værdige 
Peder  Kristensens  Skyld,  skønt  han  Gud  være  lovet 
ikke  er  syg,  men  dog  trænger  til  Styrkelse  imod 
Gigt  og  Alderdoms-Svaghed.« 

De  andre,  som  imidlertid  ogsaa  vare  komne 
af  Vognen,  traadte  nu  nærmere,  og  det  større  Sel- 
skab blev  gjort  bekendt  med  det  mindre,  hvilket 
for  Kvindernes  Vedkommende  var  nødvendigt,  da 
de  her  saas  for  første  Gang.  Paa  en  Rejse  gøres 
der  færre  Ophævelser  end  under  almindelige  Om- 
stændigheder, og  de  sluttede  sig  derfor  langt  hur- 
tigere sammen,  end  det  vilde  være  sket  i  Storstuen 
paa  Kraagerup  eller  i  Birkerød  Præstegaard.  Kirsten 
viste  den  svagelige  Præstekone  en  Deltagelse  og 
Omhu,  der  blev  saa  meget  mere  paaskønnet,  som 
hun  paa  denne  Rejse  var  uden  kvindelig  Ledsagelse, 
og  Lisbeth  følte  sig  straks  tiltrukken  af  Dorothea 
Bircherods  blide  og  ungdommelige  Ydre.  Peer 
Olsen  bragte   Madkurven,    en  Dug  blev  bredt  ud 

paa  Græsset,   og  det  viste  sig,  at  Kurvens  Indhold 
langt  overgik  Hr.  Henriks. 

»Naar  man  tjener  Hans  kongelige  Majestæt,« 
sagde  han  smilende,  »falder  der  vel  slig  lækker 
Dyreryg  af.  Vi  Præster  maa  nøjes  med  Flæskesider.« 

En  god  Flaske  Sekt,  som  Rostgaard  tog  frem, 
blev  ikke  mindre  paaskønnet.  Den  ædle  Druesaft 
virkede  styrkende  og  oplivende  paa  den  svage 
Dorothea  Birkerod,  hvem  Lisbeth  rakte  Bægeret,  efter 
at  hun  først  havde  kredenset  det. 

»Det  glæder  mig  at  høre,«  sagde  Hr.  Henrik 
til  Peer  Kristensen,  at  ingen  dødbringende  Sygdom 
fører  eder  til  Kilden.« 

»Ej!  Hr.  Henrik,«  svarede  Peer  hovedrystende, 
>et  Legeme  som  mit,  der  er  brugt  i  mange  Aar  i 
Krig  og  Fred,  har  døjet  søvnløse  Nætter  og  udholdt 
mangen  Tørn,  er  at  ligne  ved  et  gammelt,  falde- 
færdigt Hus;  det  første  Vindstød  kan  puste  det 
omkuld ;  men  med  Forlov,  hvilken  Syge  har  eders 
kønne,  unge  Hustru?« 

»Svaghed  efter  hendes  første  Barselseng,«  sva- 
rede Hr.  Henrik;  »thi  Herren  skænkede  os  Tvil- 
linger, to  nysselige  Smaadukker,  Piger  begge  to. 
Vi  holdt  Bryllup  i  Fjor  straks  efter  min  Hjemkomst 
fra  Udlandet,  og  da  jeg  var  bleven  adjungeret  med 
Succession  min  højtærede  og  kære  Svigerfader,  Hr. 
Jens  Hermansen,  der  nu  er  salig  hos  Gud.  I  kender 
vel  hans  Slægt  i  Helsingør?  Han  tjente  den  Birke- 
rød Menighed  i  en  fyrretyve  Aar;  men  hvad  jeg 
vilde  sige  —  ingen  skulde  haye  set  paa  min  højt- 
elskede Brud  i  Fjor,  saa  blomstrende  hun  var, 
at  hun  saa  snart  skulde  falde  af.« 

»Naa,  naal«  sagde  Peer,  »at  lave  til  Barsel  er  * 
naoksen  værre  end  at  gaa  i  en  Bataille ;  men  Madam 
Dorothea  er  ung  og  staar  nok  det  igennem.  Men 
hvad  tænker  I  om  Helene-Kildens  rette  Brug,  Hr. 
Henrik?  Man  hører  i  disse  Tider  sært  stridige  Me- 
ninger derom,  da  nogle  mene,  at  vi  ikke  mere  maa 

takke  den  hellige  Lene,  men  kun  den  Herre  Kristus 
for  Helbredelsen.« 

»Jeg  skulde  i  alle  Maader  holde  det  sidste  for 
det  rette,«  svarede  Hr.  Henrik  ivrigt.  »Historien 
om  Helene  er  en  afgudisk.  løgnagtig  Fabel,  opspunden 
af  bedragerske,  vindesyge  Munke,  ret  en  papistisk 
Uting,  skønt  Folket  hænger  fast  derved,  som  ved 
saa  meget  andet,  der  er  gaaet  i  Arv  til  os  fra  det 
aandelige  Mørkets  Dage.  Det  glæder  mig  overmaade, 
at  I  retter  det  Spørgsmaal  til  mig,  for  se  her  en  lille 
Bog,  som  netop  handler  derom;  kender  I  den?« 

Hr.  Henrik  tog  Bogen  frem  af  sin  Sidelomme 
og  oplæste  Titelen,  der  som  alle  Titler  i  det  syt- 
tende Aarhundredes  literære  Frembringelser  var 
lang  nok,  næsten  at  ligne  ved  en  Indholdsfortegnelse, 
men  hvis  Hovedord  vare  disse:  Fontinalia  sacra, 
det  er,  en  kort  Beretning  om  Helenæ  Kilders  Op- 
rindelse, Brug  og  Misbrug,  sammenskreven  ved 
Erich  Hansen,  Sognepræst  til  Græsted  og  Maarum 
Sogne  i  Holbo  Herred,  prentet  i  København  1650. 

»Jeg  kommer  lige  fra  den  værdige  og  lærde 
Autor,  hvem  min  Hustru  og  jeg  gæstede  i  Middag- 
stunden,« vedblev  Hr.  Henrik^  »og  det  fornøjede 
min  gode  Embedsbroder  højlig,  at  jeg  havde  taget 
hans  lille  Opus  med  paa  Rejsen  til  min  Hustrus  og 
min  egen  Opbyggelse  og  Trøst.  Det  er  ogsaa  et 
fortjenstfuldt  Værk,  skrevet  ret  ud  af  et  luthersk 
Hjerte,  og  jeg  glæder  mig  ved  at  have  Bogen  i  mit 
Bibliotek.  Vi  faa  i  den  den  ønskeligste  Anvisning 
til  en  gudelig  og  ret  protestantisk  Brug  af  disse  vel- 
signede Kilder.  Hør,  hvad  han  her  skriveri  Han 
kalder  Kilden  saa  skønt :  evidentissimum  fontis  spiri- 
tualis  monimentum,  det  er  udlagt :  en  Memorial  og 
Tankeseddel  om  den  aandelige  Kilde,  Salighedens 
Kilde,  hvilken  er  Kristus.  Og  et  andet  Sted  staar 
der:  du  lader  Kilder  opvælde,  og  at  de  udbryde 
og  løbe  stedse  varagtige,  det  er  en  stor  Guds  Gave 
og  en  Figur  til  det  evige  Liv  —  og  se  her:  saa  føl- 
ger ikke   derpaa,  at   de  skulle  takke  Helenæ  eller 

deres  egen  Forsigtighed,  som  Haandværksmanden 
takker  sine  krumme  Fingre  for,  hvad  han  har,  men 
Guds  den  uforkortede  Haand.« 

Henrik  Gerner  havde  paa  den  Tid  ikke  endnu 
givet  noget  i  Trykken  selv ;  først  senere  vandt  han 
sig  et  hæderligt  Navn  i  den  danske  Literatur  og 
blev  for  sin  Samtid  en  Skribent  af  ikke  ringe  Be- 
tydning og  stor  Frugtbarhed.  Paa  den  mundtlige 
Udvikling  af  hans  Tanker,  som  nu  paafulgte,  mær- 
kede man  den  vordende  lærde  Skribent,  og  hans 
Tilhørere  hørte  med  Opmærksomhed  og  Ærbødighed 
paa  ham.  Var  det  end  saa,  at  nogle  af  hans  Be- 
tragtninger gik  over  deres  Fatteevne  og  nu  og  da 
svævede  vidt  omkring,  saa  var  dog  meget  af  det, 
han  sagde,  let  fatteligt  og  sundt.  Medens  han  af 
den  Bog,  han  holdt  i  Haanden,  tog  Udgangspunkt 
til  at  ivre  mod  Samtidens  blinde  Overtro,  mærkede 
man  paa  hans  Tale  noget  mere  end  den  lærde  Mand, 
nemlig  den  fordomsfri  Tænker,  der  magtede  at  hæve 
sig  over  sin  Samtid.  Da  han  derefter  fordybede 
sig  i  gudelige  Betragtninger,  saa  at  hans  Tale  lig- 
nede en  Prædiken,  kendtes  det  paa  hans  Ord,  at 
han  var  en  af  de  faa,  i  hvem  Reformationens  kraf- 
tige, kristelige  Aand  endnu  levede,  og  som  vare 
udsete  til  at  holde  den  dalevende  Slægt  oppe  midt 
i  dens  Vanart  og  Vankundighed.  Hans  Blik  lyste 
af  Ild  og  Begejstring,  og  hans  Tilhørere  fik  Ind- 
trykket, ikke  alene  af  en  veltalende  og  inspireret 
Guds  Tjener,  men  af  en  Mand,  der  var  i  Stand  til 
at  vise  sin  Tro  i  Gerningen.  Fremtiden  stadfæstede 
ogsaa  denne  Anelse.  Blev  det  end  hans  Lod  at  lide  for 
Fædrelandet  og  for  Troskab  mod  sin  Konge  og  ikke 
for  sin  Tros  Skyld,  saa  viste  dog  hans  Standhaftig- 
hed, da  Prøvelsens  Time  kom,  at  der  boede  en  Sjæl 
i  ham,  der  var  i  Slægt  med  Martyrernes  Helteaand, 
og  at  en  Mand,  der  led  saa  modig  for  en  stor  Sag, 
ikke  vilde  have  svigtet,  om  det  havde  gældt  en 
endnu  større. 

Rostgaard,  selv  en  Mand  af  Staal,  følte  dette ; 

men  ellers  var  Lisbeth  den  eneste,  der  nogenlunde 
kunde  følge  Hr.  Henrik.  Hendes  Øjne  hang  ved 
hans  Læber,  og  henrykt  lyttede  hun  til  en  Tale^ 
der  hævede  sig  saa  højt  over  det,  hun  var  vant  til 
at  høre.  Da  han  nu  til  sidst  atter  vendte  tilbage 
til  den  Bog,  han  holdt  i  Haanden,  og  som  havde 
dannet  Udgangspunktet  for  hans  Betragtninger,  frem- 
kom han  med  en  Ytring,  der  i  hine  Tider  var  saare 
sjælden  i  en  lærd  Mands  Mund,  og  som  fik  Lisbeths 
smukke  Øjne  til  at  lyse  af  Glæde.    Han  sagde  nemlig  : 

»Jeg  priser  Hr.  Erik,  at  han  har  skrevet  denne 
Bog  i  vort  eget  kære  danske  Tungemaal,  og  at  han 
har  skrevet  den  for  de  gemene,  som  ikke  forstaa 
andre  Sprog.« 

Denne  Agtelse  for  og  Kærlighed  til  Moders- 
maalet  røbede  en  sjælden  sund  Sans  paa  den  Tid, 
da  danske  Mænd  satte  en  Ære  i  at  tale  og  skrive 
fremmede  Sprog,  saavel  levende  som  døde;  den 
gik  lige  mod  Tidens  Strøm,  og  de  Skribenter,  som 
i  saa  Henseende  dele  Ære  med  Henrik  Gerner,  ere 
snart  talte.  Ere  hans  Værker  end  en  død  Skat  for 
den  nulevende  Slægt  og  have  ikke  kunnet  modstaa 
Tidens  ældende  Magt,  hans  Navn  bør  dog  mindes 
og  det  saa  meget  mere,  som  hans  Kærlighed  tilModers- 
maalet  var  i  Forbund  med  et  godt  Hjertelag  til  »de 
gemene«,  det  menige,  dengang  undertrykte  Folk. 

Medens  Hr.  Henrik  talte,  fløj  Tiden,  og  hans 
Hustru  vilde  netop  minde  ham  om,  at  det  var  nød- 
vendigt at  bryde  op,  hvis  de  skulde  naa  Tidsvilde 
inden  Aften,  da  et  stort  Optog  af  Ryttere  og  en 
svær  Karosse  med  fire  Heste  rullede  frem  paa  Vejen 
og  holdt  lige  ved  Hækken.  Hestene  vrinskede.  Her- 
rerne gav  Befalinger  til  Tjenerne,  og  disse  raabte 
i  Munden  paa  hverandre.  Enden  paa  al  denne  Larm 
blev,  at  Kusken  drejede  af  fra  Vejen,  og  den  svære 
Vogn  blev  kørt  saa  nær  det  lille  Selskab,  at  Mæn- 
dene sprang  op,  og  Madam  Dorothea  blegnede  af 
Skræk. 

»Plads  for  den  velbaarne  Fru  Ide  Skeel!«  raabte 

en  af  Tjenerne,  der  gik  ved  Siden  og  førte  den 
venstre  Forløber  ved  Bidslet. 

»Her  er  jo  Plads  nok,«  sagde  Gerner  og  traadte 
frem.  »Jeg  tør  vel  anmode  eder  om,  ædle  Frue!« 
vedblev  han  og  traadte  med  blottet  Hoved  hen  til 
Karossens  Dør,  »at  paalægge  eders  Tjenere  at  se 
sig  bedre  for.  De  have  indjaget  min  syge  Hustru 
stor  Skræk,  og  det  er  ikke  deres  Fortjeneste,  at 
ikke  større  Ulykke  er  sket.« 

»Kør  lidt  videre  frem^  Jørgen  I «  sagde  Fru  Ide, 
som  sad  tilbagelænet  i  bløde  Puder,  »det  kan  jeg 
forsikre  eder,  hvem  I  saa  er,  at  er  eders  Hustru 
syg,  saa  er  jeg  det  sandt  for  Herrenikke  mindre  I« 

Vognen  blev  da  kørt  længere  frem  og  jog  Peer 
Olsen  op  af  hans  gode  Madro ;  men  da  den  rullede 
forbi,  lænede  en  ung  Jomfru  sig  ud  af  Vognen  og 
saa  paa  Selskabet  med  et  nysgerrigt  Blik.  Det  var 
et  saare  dejligt  Ansigt,  man  der  fik  at  skue,  ind- 
fattet i  en  Krans  af  rige,  brune  Lokker ;  déf^vaf 
fint  i  Trækkene,  ungdomsfriskt  og  oplivedes  af  et 
Par  store,  straalende,  brune  Øjne.  En  fiffig,  lille 
sort  Fløjls  Baret,  hvis  hvide  Fjer  var  fæstet  paa 
med  en  Ædelstens  Agraffe,  sad  kækt  paa  de  brune 
Lokker  og  klædte  hende  nydelig. 

»Hvem  var  det?«  spurgte  Henrik  Rostgaard, 
der  ligesom  Peer  Kristensen  stod  med  Hatten  i  Haan- 
den  og  havde  hilst  den  højadelige  Dame  ærbødig. 

»Det  var,  som  I  nys  hørte,  Fru  Ide  Skeel  til 
Asdal  oppe  i  Jylland,  Hr.  Frederik  Rantzov  hans 
efterlevende  Enke,  han,  som  var  General  over  et 
Regiment  Fodfolk,  en  tapper  og  højsindet  Herre, 
vidt  berejst  i  Verden,  saa  at  han  endogsaa  kom  til 
Konstantinopel  og  det  hellige  Land.« 

»En  Ætling  af  den  berømte,  lærde  Henrik 
Rantzov  til  Bredenborg,  om  hvem  det  blev  sagt,  at 
han  var  lige  rig  paa  Bøger,  Penge  og  Børn?«   ' 

»Hans  Sønnesøn  I  Han  var  første  Gang  gift  med 
Margrethe  Podebusk,  saa  at  Fru  Ide  var  hans  anden 
Kone,  men  hun  blev  alt  Enke  for  tolv  Aar  siden. 

Hun  er  en  Datter  af  Otto  Skeel  til  Hammelse  og 
Søskendebarn  til  den  meget  formaaende  Hr.  Kristen 
Skeel  til  Fussinge  og  Vallø,  Rigens  Raad  og  tilmed 
en  af  de  dygtigste  og  mest  patriotiske.« 

>Saa  er  den  unge,  skønne  Pige,  der  sad  i  Vog- 
nen, vel  salig  Hr.  Frederiks  og  Fru  Ides  Datter?« 

»Deres  yngste  Datter,  Jomfru  Birte.  Fejler 
jeg  ikke,  er  den  sværlemmede,  mørke  unge  Herre, 
som  netop  nu  staar  af  Hesten,  hendes  Broder  Hr. 
Otto,  og  den  noget  ældre  Herre  med  det  smalle 
Ansigt  og  det  lyse  Haar  Hr.  Korfits  Trolle  til  Sand- 
holt, Hans  kongelige  Majestæts  Kammerjunker,  og 
hvad  der  i  dette  Tilfælde  vil  sige  mere,  den  skønne 
Jomfru  Birtes  Fæstemand.« 

Rostgaard  gav  disse  Oplysninger  i  en  hviskende 
Tone,  og  næppe  havde  han  udtalt,  førend  Korfits 
Trolle  uventet  kom  hen  imod  dem  og  hilste  dem, 
vistnok  med  en  højbaaren  Herres  Tilbageholdenhed, 
men  dog  høflig.  Hans  Holdning  var  statelig ;  men  hans 
lyse  Øjne  havde  et  blidt,  noget  tungsindigt  Udtryk. 

»Jeg  beder  de  gode  Herrer,«  sagde  han  venlig, 
»at  bære  lidt  over  med  vort  Tjenerskabs  alt  for 
store  Iver  og  Mangel  paa  Høviskhed.« 

»Saa  gør  jeg  eder,  strenge  Herre!«  svarede  Hr. 
Henrik  høflig,  »Afbigt  for  den  Nidkærhed,  der 
greb  mig,  og  den  Formaning,  jeg  gav  den  ædle,  syge 
Frue  hist  henne  i  Karossen.« 

»Siger  intet,  Hr.  Henrik,«  svarede  Korfits  Trolle, 
»men  en  anden  Gang  give  I  ikke  Herskabet  Skyld 
for  Tjenerskabets  Brøde.« 

»Jeg  vidste  ikke,  at  jeg  var  den  højbaarne  Hr. 
Korfits  Trolle  bekendt.« 

»Jeg  glemmer  ikke  saa  let,«  svarede  Hr.  Korfits 
smilende,  »hvem  der  har  været  i  Hans  kongelige  Maje- 
stæts Forgemak,  og  hvem  jeg  har  stedt  til  Audiens.« 

Med  en  naadig  Hilsen  tjernede  Hr.  Korfits  sig, 
og  det  borgerlige  Selskab  brød  nu  op  for  i  Følge- 
skab at  drage  videre,  hvorimod  det  adelige  indtog 
Pladsen  under  Tjørnehækken  og  gjorde  sig  til  gode. 

Da  Hr.  Korfits  gik  forbi  Karossen  for  at  give 
en  Befaling  til  en  af  Tjenerne,  rakte  Jomfru  Birte 
Hovedet  frem  og  spurgte  spotsk  smilende: 

»Optog  det  ædle  Selskab  eders  Undskyldning 
naadig,  Korfits?« 

Men  han  syntes  ikke  at  have  Stunder  til  at 
svare,  hvorimod  Fru  Ide  udbrød: 

»Det  borgerlige  Pak !  De  stikke  Næsen  højt 
nu  om  Stunder.« 

»Hvem  var  det,  Otto?«  spurgte  Jomfru  Birte  sin 
Broder. 

»Hvor  ved  jeg  det,«  svarede  Otto  Rantzov  lige- 
gyldig, »spørg  Korfits!« 

Birte  slog  med  Nakken,  men  nedlod  sig  dog 
til  et  nyt  Forsøg,  da  hendes  trolovede  igen  ind- 
fandt sig,  og  hun  spurgte: 

»Har  mit  Hjertes  elskede  nogle  Øjeblikke  at 
skænke  mig  Gehør  i  ?« 

»Det  har  jeg,«  svarede  Korfits  Trolle,  »naarmit 
Hjertes  elskede  spørger  alvorlig  og  i  en  god  Mening.« 

»Vil  I  da  vise  mig  den  Gunst  at  sige  mig,  hvem 
det  var,  I  nys  talte  med  ?  Der  var  en  saare  dejlig 
Pige  i  det  Selskab.« 

»Det  blev  jeg  ikke  var,«  svarede  Korfits  Trolle 
sindig;  »men  jeg  kan  tilfredsstille  eders  Nysgerrig- 
hed, hvad  Mændene  angaar.  Han,  som  talte  Fru 
Moder  til,  var  Henrik  Gerner,  Sognepræst  til  Birkerød 
og  Hørsholm ;  den  gamle  tykke  Mand  med  det  røde 
Ansigt  var  Peer  Kristensen,  forhen  Hans  kongelige 
Majestæts  Kammertjener,  og  den  høje,  mørkladne 
Mand,  som  stod  hos,  Hans  Rostgaard,  Ridefoged 
paa  Kronborg  Distrikt.« 

»Han,  som  var  Slotsfoged  paa  Rosenborg  i  sin 
Tid?  Da  har  han  dog  bøjet  sin  Ryg  for  mig  mangen 
god  Gang  før,«  sagde  Fru  Ide. 

»Saa  gjorde  han  jo  og  i  Dag,  tykkes  mig.  Hvis 
Fru  Moder  ikke  tager  mig  det  fortrydelig  op,  vil 
jeg  sige,  at  den  ene  Høflighed  er  den  anden  værd, 
og  at  man  kommer  længst  med  Lempe.« 

>Ja,  naar  man  ynder  at  lade  sig  træde  paa 
Nakken,«  svarede  Fru  Ide  gnavent;  »men  i  disse 
Tider  maa  man  netop  holde  paa  sin  Anseelse  og 
Værdighed.« 

»Det  kan  ske  lige  fuldt,  hjerte  Fru  Moder,« 
svarede  Korfits  Trolle  sagtmodig,  >Min  Slægt  var 
stedse  sindig  og  saa  ingen  Sinde  de  ringere  Stænder 
over  Hovedet;  det  blev  lært  fra  Fader  til  Søn  og 
gik  i  Arv  lige  fra  min  store  Farfader  Herluf.« 

»Da  havde  I  dog  en  Farfader,«  sagde  Jomfru 
Birte  i  en  drillende  Tone,  »som  ikke  var  god  at 
bide  Skeer  med,  hin  blodige  Ærkebisp  Gustav^). 
Slægten  er  siden  bleven  lovHg  from.« 

»Det  er  kedsomt  at  høre  paa  eder,«  sagde  Otto 
Rantzov,  som  laa  magelig  henstrakt  i  Græsset.  »I 
mundhugges  hver  Stund  paa  Dagen ;  jeg  takker  min 
Gud,  at  jeg  ikke  er  trolovet  1« 

»Tak  for  den!«  sagde  den  skønne  Birte  med 
blussende  Kinder;  men  hendes  Fæstemand  faldt 
straks  ind  og  sagde  hel  venlig: 

»Jeg  kan  mundhugges  længe  —  ikke  om  Tro- 
lovelse ;  thi  jeg  har  valgt  vel,  og  saare  mange  mis- 
unde mig  min  Lykke  —  men  om  den  Ting  at  om- 
gaas  de  ufri  Stænder.  I  skønne  ikke  Tidernes  Tegn 
og  glemme,  at  den  bedste  og  stærkeste  Bue  kan 
spændes,  til  den  brister.  Skulle  vi  lade  os  overtræfFe 
i  Høviskhed  af  dem,  der  staa  under  os  i  enhver  anden 
Henseende?« 

Birte  Rantzov  blev  mildere  ved  sin  Fæstemands 
artige  Ord,  og  det  overdaadige  Maaltid,  som  Tjenerne 
imidlertid  havde  udpakket,  blev  nydt  i  Fred  og 
Enighed.  —  Kort  efter  brød  de  op  og  drog  videre 
for  inden  Aften  at  naa  Rejsens  Maal,  Tidsvildes 
sandede  Banker. 


^)  Gustav  Trolle,  Søskendebarn  til  Korfits  Trolles  Oldefader 
Niels  og  til  Herluf  Trolle,  Ærkebisp  i  Upsala  og  en  ivrig 
Forkæmper  for  Kristian  II.s  Sag  i  Sverige. 


39 

Tredje  Kapitel. 

Fru  Helle  Lene. 


Solen  sank  bag  Tidsvildes  Banker  og  kastede 
sit  røde  Skær  over  det  hvidgraa  Sand.  —  En  mager 
og  øde  Egn  er  Tibirke  Sogn  i  vore  Dage,  men  dog 
en  Oase  mod,  hvad  den  var  i  det  sekstende,  syt- 
tende og  i  Begyndelsen  af  det  attende  Aarhundrede. 
Naar  Stormen  med  Vælde  kastede  Kattegats  Bølger 
op  mod  de  høje  Klinter,  legede  den  en  vild  Leg 
med  Flyvesandet,  saa  at  langs  Kysten  alt  Planteliv 
kvaltes,  og  kun  hist  og  her  en  lyng-  eller  mosbevokset 
Plet  blev  tilbage ;  men  i  Aarenes  Løb  jog  Stormen  • 
Sandet  stedse  dybere  ind  i  Landet,  det  efterstræbte 
omsider  ogsaa  de  menneskelige  Boliger,  ødelagde 
den  gamle  Tibirke  By,  gjorde  Kirken  næsten  util- 
gængelig og  begravede  aldeles  Asserbo  Klosterruiner. 

Asserbo  Kloster  var  dengang  den  fattige  Egns 
Stolthed.  I  det  tolvte  Aarhundrede  tilhørte  Gaarden 
de  Hviders  Slægt;  men  Absalon  gjorde  den  til  et 
Kloster,  der  dog  kun  var  lidet  agtet,  indtil  Mun- 
kene bragte  det  i  Ry  ved  at  udsprede  Fortællingen 
om  den  hellige  Helene,  hvis  Lig  skulde  være  drevet 
i  Land  paa  Tidsvilde  Strand,  og  om  de  Mirakler, 
der  vare  skete  med  Helgenindens  afsjælede  Legeme. 
Det  vigtigste  af  disse  Mirakler  var  nemlig  det,  at 
tre  Kilder  skulde  være  udvældede  af  Jordens  Skød 
der,  hvor  Liget  fandtes.  Alverden  strømmede  nu  til 
for  at  helbredes  ved  Brugen  af  det  hellige  Vand,  og 
Kildegæstemes  rige  Gaver  bragte  Munkene  Velstand. 

Med  Reformationen  fik  imidlertid  Klosterets 
Herlighed  en  Ende;  det  gik  over  i  private  Hænder, 
indtil  Frederik  den  Anden  skaffede  det  til  Kronen. 
Ddsvaade  ødelagde  dog  snart  det  stolte  Hus,  og 
det  henlaa  i  Ruiner,  indtil  Sandet  begravede  de  sidste 
Rester.    Indre  Gæring  i  Landet,  blodige  Krige  r 

materiel  Vanmagt  vare  Aarsagerne  til,  at  Flyvesandet 
ustandset  kunde  fortsætte  sit  ødelæggende  Værk, 
og  Sandflugten  truede  til  sidst  med  at  omskabe  en 
stor  Part  af  det  nordvestlige  Sjælland  til  en  Ørk, 
indtil  endelig  i  det  attende  Aarhundrede  Kristian 
den  Sjette  lod  den  vidtstrakte  Træplantning  grund- 
lægge, som  dæmpede  Sandflugten,  og  som  endnu 
den  Dag  i  Dag  er  Egnens  Bolværk. 

Helene  Kildens  Ry  overlevede  alle  disse  Om- 
skiftelser. Troen  paa  »Helle  Lenes«  mirakelgørende 
Kraft  havde  fastere  Rod  i  Folkets  Hjerte  end  de 
stærkeste  Klostermure  i  Jorden.  Reformationens 
Sandhedslys,  der  adspredte  saa  mange  Taager,  fik 
ikke  Bugt  med  den,  og  den  har  holdt  sig  næsten 
lige  til  vore  Dage.  Præsterne  kunde  ivre  nok  saa 
'  stærkt  mod  denne  papistiske  Overtro  og  formane 
Folk  til  at  give  Gud  alene  Æren  for  den  Helbre- 
delse, de  hentede  i  Kildens  styrkende  Bad,  Fru 
Helle  Lene  holdt  dog  sin  Plads  i  Hjerterne,  og  man 
frygtede  for  ikke  at  opnaa  Helbredelse,  naar  man 
slet  intet  Hensyn  tog  til  denne  hellige  Kvinde  og 
undlod  at  sende  hende  et  Hjertesuk  eller  at  iagt- 
tage visse  gamle  Skikke. 

Stærk  nok  var  da  Troen  paa  hende  og  Kildernes 
Kraft  i  det  syttende  Aarhundrede.  Folk  af  alle 
Stænder  valfartede  derhen,  endogsaa  fra  Qerne  Egne, 
navnkundige  Læger  anbefalede  Vandets  Bnig,  ja 
endogsaa  Danmarks  Konger  bøjede  sig  for  den  al- 
mindelige Mening,  saa  at  baade  Kristian  den  Fjerde 
og  Frederik  den  Tredje  jævnlig  foretog  Kilderejser 
til  Tidsvilde. 

Men  Sandet  regerede  i  Aaret  1657  lige  fuldt 
med  Enevælde  der  i  Egnen,  og  vildt  og  øde  saa 
det  ud  mellem  Tidsvildes  Banker.  Des  underligere 
var  det  at  se  den  store  Skare  Mennesker  færdes 
der,  at  se  paa  de  Telte  og  Træboder,  som  vare 
rejste  til  Beværtning,  Forlystelse  og  Nattelogi  for 
de  velhavende  Kildegæster;  de  fattige  overnattede 
under  aaben  Himmel,  krøb  end  nogle  af  dem  i  Ly 

under  Kildegæsternes  Køretøjer,  der  omgav  Pladsen 
som  en  Vognborg.  Havde  de  gamle  Asserbo  Munke 
kunnet  staa  op  af  deres  Grav,  vilde  de  forgæves  have 
søgt  efter  deres  Kloster,  men  højlig  blevne  trøstede 
ved  at  se,  at  den  aandelige  Sæd,  de  havde  udsaaet, 
endnu  groede  frodig  i  Sjælene  og  overlevede  selv 
Pavens  Magt  og  al  anden  Helgendyrkelse  i  Danmark. 

Den  23de  Juni  1657  ^^.v  Stormen;  det  nære 
Kattegats  og  Flyvesandets  Bølger  hvilede;  men 
Menneskehavet  bølgede  frein  og  tilbage  mellem  de 
hellige  Kilder  ved  Stranden,  Helle  Lenes  Grav  og 
Lejrpladsen,  hvor  de  tarvelige  Boder  og  Telte  stod, 
og  hvor  Forlystelserne  med  stor  Larm  gik  deres  Gang. 

Der  saa  man  Adelsmænd  i  lange,  bræmmede 
Frakker  med  Kaarde  ved  Siden  og  klirrende  Sporer 
paa  de  fine  Støvler  med  de  brede,  udfaldende 
Skaftekraver;  de  vare  kendelige  allerede  i  Afstand 
paa  de  Fjer,  der  vajede  fra  deres  spidspuldede, 
bredskyggede  Filthatte.  Saa  deres  Damer  i  bro- 
gede Kjoler  af  Silke  eller  mere  solide  Stoffer  og 
Hovederne  dækkede  enten  af  adstadige  Fløjls  Huer 
og  de  hvide  Lin,  eller  de  mere  fiffige  Baretter  med 
Strudsfjer.  De  gik  sirlig  og  langsomt  paa  højhælede 
Sko,  ledsagede  af  Herrerne  og  fulgte  af  Ædelknaber 
eller  Pager,  der  bar  deres  Kaaber,  for  at  de  kunde 
indhylle  sig  i  dem,  naar  Aftenens  Kølighed  faldt  paa. 

Borgerne  vare  kendelige  paa  deres  mere  tarve- 
lige Dragter  af  mørk  Farve  og  paa,  at  de  hverken 
havde  Fjer  i  Hatten  eller  Kaarde  ved  Siden.  Deres 
Hustruer  og  Døtre  vare  klædte  i  sort  og  hvidt,  og 
de  veg  alle  ærbødig  til  Side  for  Medlemmer  af  den 
privilegerede  Stand. 

En  mere  kæk  Mine  havde  Studenterne;  nogle 
af  dem  bar  Kaarde,  og  heller  ikke  manglede  Kridt- 
piben, af  hvilken  de  røg  eller,  som  man  dengang 
kaldte  det,  drak  Tobak.  De  havde  næsten  alle  et 
temmelig  lurvet  Udseende,  og  Tobaksrøgen  bortjog 
Kvinderne  fra  deres  Nærhed. 

Men  for  dem  alle  veg  den  usselige  Bonde  i  sir 

Vadmels  Kofte  og  paa  sine  Træsko.  Han  hilste 
ydmygt  og  duknakket  de  højbaarne  Herrer  og  tog 
vel  ogsaa  sin  gamle  Hat  eller  sin  røde,  uldne  Hue 
af  baade  for  de  gejstlige  Herrer,  de  velklædte  Bor- 
gere og  Studenterne  med.  At  man  næppe  ænsede 
denne  skyldige  Underdanigheds  Tribut,  det  var  han 
vant  til.  —  Bønderkonerne  og  Pigerne  viste  sig  i 
grove  Dragter,  paa  hvilke  sjælden  kendtes  Spor  af. 
Pyntesyge  eller  Skønhedssans.  — 

Gamle  Peer  Kristensen  og  hans  Selskab  vare 
tillige  med  Hr.  Henriks  indtrufne  i  Tidsvilde  kort 
før  Solnedgang,  og  de  vandrede  nu  alle  i  den  store, 
bølgende  Skare  forbi  St.  Helenes  Grav  ned  til  Kil- 
derne ved  Stranden. 

Hr.  Henrik  var  ivrig  sysselsat  med  at  kæmpe 
imod  Peer  Kristensens  Overtro,  men  uden  Held. 
Al  den  værdige  gejstliges  Veltalenhed  var  ikke  i 
Stand  til  at  holde  den  gamle  fra  at  følge  de  brugelige 
Skikke.  Han  erklærede  at  ville  fremsige  de  sæd- 
vanlige Bønner  til  den  hellige  Lene,  naar  han  havde 
drukket  af  Kilden,  at  han  vilde  kaste  Bægeret  over 
sit  Hoved  og  dernæst  hvile  de  fastsatte  Timer  fra 
Middag  til  Solnedgang  paa  Helle  Lenes  Grav.  Dog 
havde  baade  han  og  Madam  Dorothea  i  Sinde  at 
opsætte  deres  Kur  til  næste  Dag,  St.  Hansdag,  i 
det  Haab,  at  de  fleste  af  de  kun  forlystelsessyge 
Kildegæster  da  vilde  være  borte. 

Madam  Dorothea  gik,  støttet  til  Kirstens  Arm, 
langsomt  noget  efter  de  andre. 

»Jeg  takker  Gud,«  sagde  hun,  »at  I,  Madam 
Kirsten,  førtes  til  mig  paa  denne  Rejse.  Eders 
venlige  og  gudfrygtige  Tale  har  underlig  oplivet 
mit  sunkne  Mod.« 

»Saamænd!«  svarede  Kirsten  paa  sin  rolige, 
blide  Maade,  »melankolsk  og  dru  sad  I  ved  Tjørne- 
hækken, da  vi  kom ;  men  I  maa  ellers,  hvad  Trøst 
anbelanger,  være  godt  holden  med  en  saa  vel- 
talende og  i  Skrifterne  saa  saare  forfaren  Mand 
som  eders  Husbond.« 

»Visselig!  Det  vilde  være  stor  Synd  ikke  at 
erkende  det;  men  en  lærd  Mand  taler  ikke  som  en 
from  Kvinde,  lider  heller  ikke  til  enhver  Tid,  at 
man  siger  ham  imod.  Ikke  maatte  I  være  Kvinde 
selv,  forstod  I  ikke,  at  en  Venindes  Selskab  kan 
være  ønskelig,  har  man  end  den  bedste  og  bra- 
veste Husbond.  I  Sandhed,  Madam  Kirsten,  eders 
Tale  lyder  i  mine  Øren  som  en  Dues  Kurren  i  den 
grønne  Skov.« 

En  svag  Rødme  farvede  Dorothea  Bircherods 
blege  Kinder,  da  hun  sagde  dette,  og  Lisbeth,  som 
gik  foran,  vendte  sig  om  og  saa  mildt  paa  Hende. 
De  stod  nu  lige  ved  Brinken,  paa  hvis  Skraa- 
ning  Helene-Kilderne  udvælde,  og  saa  ud  over  det 
vidtstrakte  Hav.  Saa  dejligt  var  det  i  sin  rolige 
Majestæt,  at  et  Udraab  undslap  Lisbeths  Læber,  og 
hun  klappede  i  Hænderne  som  et  Barn;  men  Peer 
Kristensen  erklærede,  støttet  til  sin  sølvknappede 
Stok,  at  her  var  saa  dødt,  og  at  han  ikke  gav  meget 
for  Søen,  naar  der  ingen  Skibe  var  at  se  paa  den. 
»Kattegat,  sinus  Codanus!«  udbrød  Hr.  Henrik 
i  lærd  Ekstase,  »Du,  hvem  alt  Pomponius  Mela 
skildrer  anno  40  med  samt  den  herlige  0  Codonia, 
det  er  Sjælland  —  vel  maa  vi  se  paa  dine  mæg- 
tige Vande  med  Ærefrygt,  først  fordi  Herren  lod 
dem  udflyde  af  sine  Sluser,  dernæst  fordi  mangen 
dansk  Sømand  har  farvet  dine  Bølger  med  sit  Blod, 
og  flere  ville  vel  endnu  finde  deres  Grav  i  dit  Skød.« 
>Og  saa,«  føjede  Lisbeth  skælmsk  til,  »fordi 
din  Bølge  bragte  os  Fru  Helle  Lene,  der  lod  de 
kraftige  Kilder  springe.« 

»Min  kære,  lille  Jomfru,«  tog  Hr.  Henrik  til 
Genmæle  med  mildt  Alvor,  »sig  ikke  sligt  I  Katte- 
gats Bølge  bragte  os  ingenlunde  Helene,  ja  det  er 
vel  et  stort  Spørgsmaal,  om  denne  Fyrstinde  nogen 
Sinde  har  været  til.  Se  den  vankundige  Mængde 
nede  ved  Kildehytterne,  hvor  den  ter  sig  uværdig; 
se,  hvor  Mænd  og  Kvinder  neje  sig  for  Helenæ 
Billede,  der  er  anbragt  paa  Hyttens  Væg;   det  er 

en  ren  Baalsdyrkelse !  Er  det  et  Syn,  tykkes  eder, 
som  kan  glæde  et  ret  lutherisk  Hjerte?« 

»Vredes  ikke  paa  mig,  højlærde  og  værdige 
Hr.  Henrik!«  svarede  Lisbeth  med  Alvor,  »men 
jeg  kan  ikke  forarges  ved  det  Syn.  Legenden  om 
den  hellige  Helene  er  skøn,  og  der  er  dog  oprigtig 
Fromhed  i  Sjælen  hos  mange  af  dem,  der  nu  bøje 
sig  for  Billedet  og  slaa  Kors  for  sig  dernede.  De 
give  dog  Gud  Fader  Æren  for  det  Mirakel,  de 
mene  er  sket  med  disse  Kilder  i  gamle  Dage. 
Dette  er  dog  bedre  end  at  tvivle  om  Herrens 
Kraft  til  at  gøre  Mirakler.« 

Hr.  Henrik  saa  forundret  paa  den  unge  Pige, 
i  hvem  han  allersidst  havde  ventet  at  finde  saa 
dygtig  en  Disputator. 

»Vær  i  øvrigt  forvisset  om,«  føjede  Lisbeth 
til,  rødmende  over  den  Dristighed,  hvormed  hun 
havde  talt,  »at  der  hænger  ingen  papistisk  Overtro 
ved  mig.  Hvad  I  sagde  ved  Tjørnehækken  om 
den  Sag,  fornøjede  mig  overmaade.« 

»Det  er  Kvinders  Vis,«  svarede  Hr.  Henrik 
smilende,  »at  hænge  med  Hjertet  ved  en  Ting  og 
i  samme  Aandedræt  tilstaa,  at  det  er  Uret.  Men,« 
føjede  han  alvorlig  til,  »det  skal  I  dog  vide,  lille 
Jomfru,  at  Kirken  ikke  tager  sig  den  Sag  let 
Anno  1617  forbød  Landemodet  al  Dyrkelse  af  He- 
lene og  at  sætte  Kors  ved  hendes  saakaldte  Grav, 
og  alle  Kors  og  Kæppe  og  Klude,  som  fandtes 
der,  bleve  borttagne;  men  hvad  hjalp  det?  Vi  saa 
jo  nys,  da  vi  gik  forbi  Graven,  alle  disse  sørgelige 
Tegn  paa  papistisk  Overtro  være  til  Stede  i  stor 
Mængde.  Jeg  forsikrer  eder,  at  det  Syn,  saavel 
som  det  dernede,  bedrøver  mit  Hjerte.  Jeg  finder 
intet  skønt  derved ;  thi  alle  disse  Mennesker  glemme 
jo  over  et  kødeligt  Menneske  og  en  løgnagtig  Fabel 
den  Herre  Kristus,  hvem  vi  ene  og  alene  bør  takke 
for  disse  Kilders  helbredende  Kraft.« 

Lisbeth  troede  af  et  varmt  Hjerte  paa  sin  Herre 
og  Frelser,  men  elskede  dog  de  skønne  Fabler  og 

sukkede  da  over,  at  en  Guds  Tjener  af  saa  stor 
Anseelse  og  Lærdom,  som  Hr.  Henrik,  fordømte 
denne  Kærlighed  som  en  Synd.  Hun  slap  dog  for 
at  svare,  da  et  Udraab  af  Rostgaard  afbrød  Sam- 
talen, Aarsagen  dertil  var,  at  Mikkel  Hansen  og 
Maren  uventet  viste  sig  og  bød  dem  muntert 
Godaften  og  vel  mødt  ved  Kilden.  Det  var  det, 
Mikkel  havde  haft  bag  Øret,  at  han  vilde  drage 
efter  dem  og  tage  dem  ved  Overrumpling.  De  lo 
nu  og  sagde,  at  det  lignede  Mikkel,  og  at  det  var 
fornøjeligt.  Kun  Lisbeth  satte  et  alvorligt  og  knibsk 
Ansigt  op,  da  hun  saa,  at  hendes  Plejeforældre 
ikke  kom  alene. 

I  Følgeskab  med  dem  var  en  ung  Mand,  hvis 
hele  Ydre  tydede  paa  en  Minervas  Søn,  og  han 
blev  ogsaa  i  al  Formelighed  Hr.  Henrik  forestillet 
som  Studiosus  Gregers  Hansen,  en  fjern  Slægtning 
af  Mikkel,  der  priste  ham  som  en  saare  flittig  og 
agtværdig  ung  Mand  og  skaffede  ham  ved  dette 
Skudsmaal  en  velvillig  Modtagelse  hos  Hr.  Henrik. 
Heller  ikke  undlod  Mikkel  at  hviske  Præsten  i  Øret, 
at  Gregers  alt  for  flere  Aar  siden,  da  han  endnu 
var  en  ren  Dreng,  havde  digtet  et  saare  skønt 
Carmen  til  Mikkels  og  Marens  Bryllup,  hvilket 
havde  gjort  sit  til  at  aabne  deres  Øjne  for  hans 
Gaver  til  Studeringer. 

Med  Digtet  havde  det  vel  sin  Rigtighed,  og 
allerede  det  at  sætte  nogle  rimede  Vers  sammen 
regnedes  i  hine  Tider  som  noget  stort,  men  i  øv- 
rigt stadfæstede  Gregers  Hansens  Ydre  ingenlunde 
Mikkels  Skudsmaal  for  Agtværdighed.  Vel  var  han 
en  køn  ung  Mand  med  mørkt  Haar  og  Overskæg, 
og  Haaret  duftede  af  Salve;  men  hans  Mine  var 
indbildsk,  hans  Klædedragt  paa  een  Gang  lapset, 
skødesløs  og  lidet  renlig.  Han  bar  Hatten  paa  Snur, 
og  ved  hans  Side  dinglede  en  lille  Pariserkaarde. 
Studenterne  fulgte  heri  andre  Landes  Skik  og  yn- 
dede at  efterabe  især  de  tyske  Studenters  Vane  at 
bære  Vaaben,    og    de  gjorde   det   da  ogsaa  trods 

alle  Regeringens  Forbud.  Heller  ikke  bar  de  Sværd 
alene  til  Pryd,  hvorom  adskillige  blodige  Sammen- 
stød, navnlig  med  Adelens  Tjenere,  vidnede. 

Gregers  hilste  den  kvindelige  Part  af  Selskabet 
med  stor  Ærbødighed  og  Finhed.  Det  dybe  Buk 
og  det  flotte  Sving  med  Hatten  var  ganske  i  de 
borgerlige  Modejunkeres  Stil,  og  da  han  atter  havde 
sat  Hatten  paa  sit  salveduftende  Hoved,  drejede 
han  sit  lille  Overskæg  med  Fingrene  og  fæstede 
sit  Blik  med  stor  Haardnakkethed  paa  Lisbeths 
fagre  Aasyn.  Hun  saa  ud,  som  om  Gregers  Hansen 
var  hendes  Hr.  Magnus,  og  som  om  hun  spejdede 
efter  en  Færgemand,  der  vilde  sætte  hende  over 
Havet,  saa  at  der  kunde  komme  en  dyb  Strøm 
mellem  hende  og  Gregers. 

»Gregers, c  sagde  Mikkel  til  Hr.  Henrik,  me- 
dens hele  Selskabet  forlod  Stranden  og  gik  lang- 
somt ned  ad  Helenes  Grav  til,  »er  en  Søn  af  Køb- 
mand Hans  Jochumsen,  nu  salig  hos  Herren.  Hans 
var  min  Ven  og  Velgører  i  min  Ungdom,  saasom 
jeg  tidlig  mistede  mine  Forældre,  ja  jeg  skylder 
ham,  at  jeg  kom  frem  i  Verden.  Han  sparede 
hverken  paa  gode  Raad  eller  Penge,  saa  at  jeg  nu 
takker  ham  i  hans  Grav.  Derfor  har  jeg  svoret  at 
yære  hans  Søn  en  Fader,  nu  da  han  er  faderløs, 
ligesom  jeg  er  lovlig  Værge  for  hans  Enke,  Mette 
Nielsdatter,  en  agtbar  Kone,  der  for  Resten  sidder 
i  gode  Omstændigheder.« 

»Det  er  saare  skønt  og  prisværdigt,«  svarede 
Hr.  Henrik,  »at  I  udviser  saa  megen  Troskab  og 
Taknemmelighed. « 

»Aa  hvad,  Hr.  Henrik!  Gud  har  nægtet  mig 
Børn,  og  saa  faar  jeg  selv  skaffe  mig  nogle  ved 
Adoption.« 

»Børn  ere  vis  Sorg,  men  uvis  Glæde;  dog  er 
det  kristeligt  handlet  af  eder,  i  Særdeleshed  at  I 
har  antaget  eder  Jomfru  Lisbeth,  en  saare  fager 
Jomfru.  ]eg  kunde  næsten  for  hendes  Sjæls  SaUg- 
heds  Skyld   ønske,   at  hun  var  lidt  mindre  dejlig.« 


47 

»Da  var  det  dog  hendes  Kønhed,  der  fra  først 
af  vandt  vore  Hjerter.  Maren  tænkte  som  jeg,  og 
det  gamle  Ord:  sjælden  kommer  det  Barn  i  Barm, 
som  ej  har  været  i  Arm,  det  holder  ej  Stik,  hvad 
min  Hustru  anbelanger.« 

>Saa  har  Jomfru  Lisbeth  ikke  været  hos  eder 
fra  Svøbet  af?« 

>IngenlundeI  Vi  fik  hende  først  for  et  Par 
Aar  siden,  da  vi  ved  en  Tilskikkelse  traf  hende 
hos  nogle  uformuende  Borgerfolk  i  København,  og 
hendes  Dejlighed  paafaldt  min  Hustru.« 

»Sært  nok,  at  den  Borger  vilde  give  sit  eget 
Bam  hen;  men  kanske  han  sad  i  smaa  Omstæn- 
digheder?« 

»Vel  gjorde  han  det,  men  det  var  ikke  ene 
Aarsagen.  Jeg  vil  betro  eder,  værdige  Hr.  Henrik, 
at  Lisbeth  ikke  var  hans  Barn.  Hun  var  en  Datter 
af  hans  Søster,  en  stakkels  Kvinde,  som  kom  paa 
gale  Veje.  Hun  er  længst  hensovet;  men  hvem 
der  er  Liisbeths  Fader,  er  en  Hemmelighed,  hun 
har  taget  med  sig  i  Graven.  Saaledes  er  det  ogsaa 
bedst;  des  mere  er  hun  nu  ganske  vor.  Men  efter 
hendes  Skabning  og  Lader  at  dømme  og  hendes 
store  Lyst  til  Læsning,  i  lige  Maade  hendes  store 
Gaver  for  Musik  og  andre  skønne  Kunster,  har  jeg 
mine  egne  Tanker;  det  er  næppe  uædelt  Blod,  der 
flyder  i  hendes  Aarer.« 

»Saamændl  Ingen  højbaaren  Mand  i  Landet 
har  nødig  at  skamme  sig  ved  hende.  Dog  kan  hun 
vel  have  slige  Gaver  fra  Herren  uden  at  være  af 
adelig  Rod.« 

»Jeg  vil  sige  eder,«  sagde  Mikkel  med  en  vis 
Stolthed,  »at  jeg  forsyner  hende  bravt  med  Bøger.« 

»Der  har  vi  det,«  udbrød  Hr.  Henrik.  »Det 
har  jeg  alt  mærket  paa  hendes  Tale.  Før  hende 
dog  ikke  blindt  til  Kundskabens  Kilde,  gode  Hr. 
Mikkel!  Slig  ung,  ubefæstet  Sjæl  kan  plat  forvildes, 
gaar  den  paa  de  Veje  uden  Anvisning.  Kvinder 
niaa  helst  blive  ved  Rokken  og  passe  Gryden.« 

lAa,  hun  er  saare  ferm  i  al  huslig  Gerning; 
hun  blev  holdt  haardt  til  i  sin  Morbroders  Hus, 
hvor  hun  var  Askepot.  Hvad  der  fattedes,  lærte 
hun  med  forunderlig  Nemhed  af  Maren.  Vel  maa 
hun  gøre  Gavn  ved  Lejligheder;  men  de  gode 
Dage  hos  os  har  været  som  Solskin  for  hende.« 

»Vogt  hende  vel,  Hr.  Mikkel,  for  Mandfolkenes 
Blikke,  at  hun  ikke  ender  som  hendes  usalige  Moder.« 

»Hal  ha!«  lo  Mikkel  Hansen.  >Vær  kun  tryg 
i  det  Punkt,  hvad  Lisbeth  angaarl  Jeg  har  alt 
udset  en  Husbond  til  hende.  Jeg  vil  ikke  forholde 
eder,  dog  at  det  bliver  mellem  os,  at  den  unge 
Mand,  vi  nys  talte  om,  og  som  nu  gaar  derhenne 
og  taler  med  hende,  er  den,  hvem  jeg  har  tiltænkt 
Lisbeth.  Han  er  alt  saa  godt  som  hendes  Fæste- 
mand, bør  der  end  tøves  lidt  endnu  med  Brylluppet.« 

»Saa  er  alt  vel,«  svarede  Hr.  Henrik  smilende. 
»Jeg  ser,  at  I  er  en  omhyggelig  Plejefader,  der 
overtænker  alt  forud;  men  har  I  ikke  gjort  det, 
saa  se  hendes  Bøger  vel  efter,  om  der  ikke  blandt 
dem  findes  nogle  med  papistiske  Fabler.« 

»Det  skal  jeg  ikke  undlade,«  svarede  Mikkel 
noget  betuttet,  thi  det  var  ikke  hans  Sag  at 
granske  i  Skrifter,  og  hans  eneste  Tanke,  naar  han 
forærede  Lisbeth  en  Bog,  var  den,  at  jo  dyrere 
den  havde  været,  des  større  Prydelse  for  hendes 
Bogsamling  og  des  større  Ære  for  ham  selv  var  det. 

Efter  en  lille  Pavse  sagde  Mikkel: 

»Men  se  til  de  gamle  Hofmænd  derhenne,  hvor 
de  gaa  og  stikke  Hovederne  sammen;  de  snakke 
sikkerlig  om  Kong  Kristian  og  gamle  Dage,  det 
er  nu  deres  Kæphest.« 

Mikkel  pegede  paa  sin  Svigerfader  og  Rost- 
gaard,   saa  Hr.  Henrik  skønnede,  han  mente  dem. 

»Jeg  hører  pgsaa  paa  en  Maade  til  Hoffet,« 
sagde  han,  »skønt  det  ikke  har  stort  at  sige  at 
være  Slotspræst  paa  Hørsholm,  uden  for  saa  vidt 
vor  naadigste  Dronnings  Protektion  engang  kan 
komme  mig  til  gode.« 

»Det  lønner  sig  at  tjene  Majestæterne,  <  sagde 
Mikkel  med  et  betydningsfuldt  Nik;  »hold. eder  til 
der,  Hr.  Henrik!« 

»Med  al  skyldig  Respekt  for  hans  kongelige 
Majestæt  og  hans  høje  Gemal  samt  de  kronede 
Hoveder  i  det  hele  taget,  saa  ynder  jeg  ikke  Livet 
ved  Hove,«  svarede  Præsten.  »Antisthenes  traf  vel 
det  rette,  da  han,  adspurgt  om,  hvorledes  man 
skulde  nærme  sig  til  Hoffet,  svarede:  som  til  Ilden; 
ikke  alt  for  nær  for  ikke  at  brænde  sig,  ikke  alt 
for  langt  derfra  for  ikke  at  fryse.« 

»Han  var  ikke  saa  dum  endda,  den  Karl !  Ellers 
mindes  jeg  ikke  at  have  hørt  hans  Navn  tilforn; 
han  tjente  sagtens  før  min  Tid?« 

»Det  var  en  græsk  Filosof,«  svarede  Hr.  Hen- 
rik smilende,  »som  levede  halvfemte  Hundrede  Aar 
ante  Christum,  paa  Sokrates's  Tid,  og  han  var  ikke 
Hofmand.  Han  gik  med  Posen  paa  Ryggen  som 
en  Stodder,  og  hans  Kappe  var  fuld  af  Huller,  saa 
at  Sokrates  sagde  til  ham:  jeg  ser  din  Forfænge- 
lighed gennem  Hullerne  paa  din  Kappe.  Det  var 
nu  saa  hans  Maade  at  vække  Opsigt  paa.« 

»Ja,  ja!«  sagde  Mikkel,  »I  lærde  Herrer  kende 
de  forgangne  Tider  bedre  end  vi  Lægfolk;  men 
saa  kende  vi  kanske  de  nærværende  Tider  nok  saa 
vel.  Det  maa  jeg  sige  eder,  ærede  Hr.  Henrik! 
at  det  med  Hullerne  maaske  ikke  er  helt  utænke- 
ligt ved  Hove,  allenstund  den  svenske  Postmester 
i  Helsingør  engang  fortalte  mig,  at  Dronning  Kri- 
stina af  Sveriges  Marskalk  havde  til  en  Tid  kun 
een  Klædning,  og  den  var  lappet,  ha,  ha!«  — 

Imidlertid  var  det  lykkedes  Gregers  Hansen  at 
komme  paa  Siden  af  Lisbeth,  og  han  gik  med  Forsæt 
saa  langsomt,  at  de   bleve  et  godt  Stykke  tilbage. 

»Hjerte  Jomfru  Lisbeth,«  begyndte  han  med  et 
smægtende  Blik  og  et  sirligt,  lille  Buk,  »det  glæder 
mig  overmaade,  at  denne  Lykke  timedes  mig.  Jeg 
havde  slet  ingen  Formodning  om  at  træfte  eder 
her,  og  des  frydefuldere  er  Gensynet,  i  det  mindste 

Svenskerne  paa  Kronborg.  4 

for  min  ringe  Person.  Vi  vandre  rigtignok  her  lige- 
som Isrgieliterne  i  Ørkenen.  En  skøn  Have  med 
yndelige  Blommer,  opelskede  ved  Urtegaardsman- 
dens  Kunst,  vilde  være  eder,  dydsirede  Jomfru !  vær- 
digere; skønt  jeg  intet  har  imod  Ørkenen,  vare  vi 
her  kun  ganske  alene.« 

»Hvi  drister  I  eder  til  at  føre  slig  Tale?*  spurgte 
Lisbeth  med  blussende  Kinder  og  et  harmfuldt  Blik. 
»Kan  en  ærUg  Jomfru  ikke  gaa  alene  et  Øjeblik 
uden  at  løbe  Risiko  for  slig  PaatrængenhedPc 

»Jeg  er  eder  ikke  som  en  fremmed,  det  jeg 
ved,«  svarede  Gregers  sagtmodig.  »I  mere  end 
tvende  Aar  har  jeg  nu  kendt  eder,  saa  jeg  eder 
end  ikke  ofte  for  mine  Studeringers  Skyld,  som 
holde  mig  i  Byen  —  endelig  skulde  jeg  mene,  at 
Hr.  Mikkel  er  min  Slægtning  og  faderlige  Ven,  og 
hans  Plejedatter  bør  ikke  te  sig  saa  spansk  imod  mig.« 

»Ret  saa!  Lad  mig  nu  høre  det,  at  jeg  spiser 
Mikkel  Hansens  Brød.« 

»I  er  saare  hastig  i  Aften,  hjerte  Jomfru!  Det 
er  jo  Slægten  en  Glæde,  at  vi  kunne  regne  eder 
blandt  vore.  Lad  da  en  Uden  Part  af  eders  God- 
hed for  Slægten  blive  mig  til  Del,  der  dog  mener 
eder  det  saa  oprigtig.« 

»Og  saa  gør  jeg  med!  Lad  mig  uden  Omsvøb 
vide,  hvad  eders  Tale  sigter  til,  da  skal  I  faa  et 
æriigt  og  oprigtigt  Svar.« 

»Det  er  ikke  første  Gang,  jeg  taler  saaledes 
til  eder,  Jomfru  Lisbeth!« 

»Desværre!  I  har  talt  for  meget  af  den  Sort.« 

>0g  hvad  skulde  da  Meningen  være  uden  den, 
at  jeg  beder  eder  skænke  mig  eders  gode  Hjerte 
og  skønne  Person.^« 

»Og  hvad  giver  I  til  Gengæld.?« 

»Det  samme  —  mit  ærlige  Hjerte  og  al  min 
Tanke  og  Hu!« 

»For  Hdt,  Gregers  Hansen!  Jeg  har  aldrig  hørt, 
at  en  slet  og  ret  Bakkalaureus  og  Studiosus  kunde 
sætte  Foden  under  eget  Bord.« 

Gregers  Hansens  Kinder  blussede,  men  han 
undertrykkede  dog  sin  Harme  og  svarede  rolig: 

»Jeg  mente  det  ikke  saaledes,  som  I  ogsaa 
helt  vel  ved.  Skænk  mig  alene  eders  Tro,  saa  lade 
vi  den  Sag  i  øvrigt  være  fortiet.  Et  Ord  af  eder 
er  mig  lige  saa  godt  som  eders  Navn  paa  Perga- 
ment. Den  Tid  kommer  vel,  da  jeg  kan  træde  frem 
for  eder  som  en  ordineret  Guds  Tjener,  og  saa  højt 
stiler  I  vel  ikke,  at  I  saa  vil  vrage  mig?  Ellers  er 
jeg  ikke  uformuende;  I  kan  ikke  vise  mig  af  som 
en  Prakker.« 

»Men  jeg  vil  ikke  binde  mig  paa  det  uvisse  og 
paa  Aaremaal,  ved  I  det?  Heller  ikke  stiler  jeg 
højt  eller  ringeagter  nogen ;  det  vilde  klæde  et  fat- 
tigt og  forældreløst  Barn  som  mig  ilde;  men  den 
Mand,  jeg  skænker  min  Tro,  maa  være  mig  kærere 
end  mit  Hjerteblod.  Det  staar  ikke  skrevet  i  Stjer- 
nerne, at  jeg  skal  blive  eders  Hustru,  Gregers!« 

Gregers  blegnede  og  saa  paa  Lisbeth  med  et 
stikkende  Blik;  saa  sagde  han  med  en  Stemme,  der 
skælvede  af  Vrede; 

»Jeg  læste  engang  en  rar  Fortælling  om  en 
Ungmø,  der  roede  baglæns  i  en  Baad  paa  en  Aa,  og 
som  hun  nu  roede  ad  Hjemmet  til,  vendte  hun  jo 
Ryggen  til  det  og  saa  ikke  Hjemmet,  skønt  hun 
vilde  hjem.  Saa  vil  ofte  ugift  Pige  spotsk  og 
spansk  snige  sig  fra  en  ydmyg  Frier,  men  føres  dog 
til  ham.« 

»Ingen  Strøm  er  stærk  nok  til  at  føre  mig  til 
eders  Disk,«  svarede  Lisbeth  og  slog  med  Nakken. 

»Kan  være  og  kan  ikke  være !  Det  er  dog  eders 
Plejefaders  Agt  at  skænke  eders  Haand  til  mig,  og 
han  giver  eder,  om  I  er  ham  til  Vilje  i  den  Sag, 
en  passeHg  Medgift.  Ikke  fordi  jeg  gaar  derefter; 
kom  I  end  bar  og  fattig  til  mig,  jeg  tog  eder  endda. 
Men  eet  vil  jeg  sige  eder  og  bede  eder  drage  det 
til  Minde:  Hr.  Mikkel  er  en  god  Mand  og  har 
eder  kær;  men  hans  egen  Vilje  gaar  for  alt.  I 
løber  ikke   med  ham;  lige  tværtimod  skal  I  finde 

4* 


52 

ham  stejl  som  en  Knagehals,  prøver  I  at  handle 
ham  imod.« 

Lisbeth  havde  en  Anelse  om,  at  Gregers  havde 
Ret  deri.  Hun  forudsaa  en  Storm,  om  hun  lod 
Gregers  gaa  med  djærvt  Svar,  men  hun  tænkte,  at 
saa  ubillig  vilde  hendes  Plejefader  dog  ikke  være, 
at  han  skulde  forlange  noget  Løfte  af  hende,  inden 
Gregers  var  nærmere  til  et  Levebrød.  Der  var  da 
Pusterum,  og  meget  kunde  ske  imens.  Kvindelist 
hjalp  hende  da  ud  af  Klemmen,  og  hun  sagde  med 
et  Smil: 

»Ej,  Gregers!  Lad  os  ikke  blive  Uvenner  for 
det!  Baade  I  og  jeg  ere  for  unge  til  at  tænke  paa 
Giftermaal.  Lad  saa  den  Sag  staa  hen!  Vil  I  bære 
min  Taske  for  mig?« 

»Hjertens  gerne!«  svarede  Gregers  formildet, 
og  hans  Tungebaand  løstes  paa  ny,  men  Lisbeth 
hørte  nu  mere  taalmodig  paa  de  forelskede  Tale- 
maader,  han  hviskede  hende  i  Øret. 

De  indhentede  de  andre  ved  Helenes  Grav, 
en  lille  Høj  med  Stensætning,  omkring  hvilken  endnu 
saas  nogle  Grundsten  og  Murbrokker,  de  sidste  Rester 
af  det  Kapel,  som  i  de  katolske  Tider  havde  hvæl- 
vet sig  over  Graven,  og  hvor  Kildegæsteme  den- 
gang forrettede  deres  Andagt.  Lige  til  vore  Dage 
har  Mindet  om  denne  Bygning  holdt  sig,  og  Mar- 
ken, hvor  den  stod,  og  hvor  Graven  endnu  findes, 
kaldes  den  Dag  i  Dag  Kapel- Vangen. 

Paa  Graven  laa  en  Skare  syge,  som  havde 
hvilet  her  den  hele  Eftermiddag,  og  som  nu,  da 
Solen  sank  blodrød  ned  bag  Sandbankerne,  rejste 
sig  for  at  gaa  til  deres  Logi  eller  for  at  blive  baaren 
derhen.  De  efterlod  de  Klude,  de  havde  baaret, 
og  der  laa  Pjalter  fra  det  foregaaende  Aars  Kilde- 
besøg, og  der  stod  Kors  med  Paaskrifter  som 
denne: 

I,  som  hidkomme,  syge  og  arme, 

Jesus,  Guds  og  Mariæ  Søn,  St.  Helene  sig  over  eder 

forbarme ! 


53 

>Det  er  en  Ynk  at  se  paa,<  sagde  Hr.  Henrik, 
>de  stakkels  Mennesker  maa  jo  fange  Syge  af  at 
ligge  der.« 

»Et  naragtigt  Syn!«  udbrød  Mikkel  Hansen; 
men  han  gav  nogle  af  de  fattigste,  som  bedende 
rakte  Hænderne  frem,  Almisser,  og  de  andre  fulgte 
hans  Eksempel. 

Saa  kom  de  til  Teltbyen,  og  der  mødte  dem 
stor  Larm,  Klang  af  Skalmejer  og  Guitarer,  Mark- 
skrigeres  og  Kvaksalveres  Raaben,  mens  de  falbød 
deres  Varer.  En  Bajas  i  en  Dragt,  sammensyet  af 
Klude,  gjorde  Krumspring  og  søgte  ved  andre  raa 
Løjer  at  tildrage  sig  Opmærksomheden  og  tjene  en 
Skilling ;  nogle  Gynger  vare  i  fuld  Gang,  og  overalt 
var  der  Trængsel  og  Lystighed. 

Fra  et  stort  Telt  lød  Dansemusik,  og  nogle 
døsige  Lamper  skinnede  gennem  Lærredet.  Der 
var  lagt  Bræddegulv,  og  man  hørte  Dundren  af  de 
dansende  Mænds  Hæle;  men  Sporernes  Klirren 
røbede,  at  ogsaa  nogle  højbaarne  Herrer  morede 
sig  derinde.  Mikkel  og  Maren  gik  ind  for  at  se 
paa  Dansen,  hvorimod  Peer  Kristensen,  Rostgaards 
og  Gerners  foretrak  at  gaa  til  deres  Nattelogi  og 
søge  Hvile. 

Ved  Indgangen  til  Teltet  stod  en  gammel  Bonde 
og  sang  en  Vise,  som  en  ikke  lille  Kreds  af  Til- 
hørere lyttede  til.  Lisbeth  følte  sig  dragen  derhen 
og  stillede  sig  i  Kredsen,  hvor  Gregers  Hansen 
skaffede  hende  Plads.  Den  gamle  Bondes  Stemme 
var  skurrende  og  Melodien  ensformig  og  melankolsk; 
men  Ordene,  der  for  Tilhørerne  vare  Hovedsagen, 
lød  tydelige  nok,  idet  han  sang: 

Visen  om  Fru  Helle  Lene. 

Og  det  var  den  fromme  Helene, 
Kong  Guttorms  Datter  saa  prud, 
hun  sad  i  Gotland  ved  Bølgen  strid 
og  var  i  sin  Hu  saa  mod. 
De  Klokker  i  Asserbo  ringe. 

Hun  sad  ved  Stranden  saa  mod  i  Hu, 
hun  var  sig  en  fredløs  Enke; 
thi  maatte  hun  fly  fra  Gaard  og  Stavn, 
paa  kolde  Stene  sig  bænke. 

De  havde  dræbt  hendes  Datters  Mand, 
han  var  hel  myndig  en  Herre; 
de  vælted  paa  hende  den  svare  Skyld 
og  gjorde,  hvad  der  var  værre. 

De  kom  med  Sværd  og  Stænger  og  Spyd 
at  dræbe  den  værgeløs  Kvinde. 
De  søgte  hende  ved  Skedevi  Kirke, 
men  evned  hende  ej  at  finde. 

Den  Præst  han  stod  i  sin  Messesærk  — 
Hvi  tøver  den  Frue  saa  længe? 
Kirkens  Hus  det  var  hendes  Værk, 
de  Munke  vel  til  hende  trænge! 

Hun  maatte  fly  fra  den  Kirkesti 
og  brat  sig  til  Stranden  mon  vende, 
de  Mordere  vare  vel  flere  end  ti, 
de  vare  vel  hundrede  Svende. 

Og  der  hun  kom  til  den  Bølge  blaa, 
da  satte  hun  sig  paa  en  Sten, 
hun  bad  til  Gud  saa  brændende, 
de  maatte  dog  ej  gøre  hende  Men. 

Hun  bad  til  Gud  om  Frelse  i  Nød. 
Sin  Angst  hun  ej  kunde  dølge, 
hun  bad  om  en  stille,  ukrænket  Død 
i  Havets  den  vildene  Bølge. 

Og  som  hun  bad,  og  som  hun  sang, 
da  rokked  sig  Stenen  fra  Grunden, 
den  flød  paa  Bølgerne  som  et  Kork, 
og  hun  havde  Frelse  funden. 

Den  sejled  med  hende  til  Tids  vilde  Strand, 
der  sank  den  til  Havsens  Bunde, 
der  fandt  Fru  Lene  en  ukrænket  Død, 
som  Gud  hende  i  Naade  mon  unde. 

Men  Bølgen  saa  brat  hendes  hellige  Lig 
højt  op  paa  Landjorden  kasted, 
og  Bakken  revnede  til  sin  Fod, 
da  Bølgen  tilbage  hasted. 

Og  der,  hvor  hun  var  af  Bølgerne  lagt, 
udsprunge  af  Bakkens  Side 
de  hellige  Kilders  velsignede  Væld, 
af  dem  for  der  Ry  saa  vide. 

En  sprang  ved  Hoved  og  en  ved  hver  Fod, 

de  Kilder  risled  saa  snare, 

saa  risle  de  end  til  denne  Stund 

med  Bølger  saa  vævre  og  klare. 

De  Munke  fra  Asserbo  Kloster  kom  hid 

og  lagde  hende  paa  Baare. 

De  priste  saa  Gud  i  al  den  Tid 

og  Herrens  Under  saa  saare. 

De  drog  da  med  hende  ad  Klosteret  til 
med  Sorrig  og  med  stor  Klage; 
men  Baaren  den  blev  dem  saa  svar  som  Bly, 
tolv  Heste  ej  kunde  den  drage. 

Saa  jorded  de  hende  paa  samme  Sted 
og  lagde  en  Sten  derover 
og  bygged  med  røden  Mur  et  Kapel, 
Fru  Lene  endnu  der  sover. 

Og  Kilderne  vælde  paa  Bakkerne  end, 

kom  hid,  I  halte  og  blinde! 

Fru  Helle  Lene,  hun  er  eders  Ven, 

hos  hende  I  Helsen  genvinde. 

De  Klokker  i  Asserbo  ringe. 

Dyb  Tavshed  fulgte  et  Øjeblik  ovenpaa,  da 
Sangen  forstummede.  Mange  af  Tilhørerne  troede 
paa  Sagnet.  Stenen,  paa  hvilken  den  hellige  Helene 
var  sejlet  til  Tidsvilde,  vistes  endnu  ved  Stranden, 
og  hvem  der  havde  været  ude  ved  den,  fortalte, 
at  man  endnu  kunde  se  tydelige  Spor  af  hendes 
Fødder  i  den.  Man  tør  dog  vel  tro,  at  den  Tro- 
fasthed, hvormed  Folket  hang  ved  slige  gamle 
Sagn,  ikke  alene  havde  sin  Rod  i  Overtro,  men 
ogsaa  i  Kærlighed  til  den  Poesi,  der  er  nedlagt  i 
<iem.  Saaledes  gik  det  Lisbeth;  hun  følte  sig  ve- 
modig og  mildt  stemt  ved  Visens  Enfold  og  tænkte 
med  et  lille  Længselssuk  tilbage  til  de  Tider,  da 
der  var  Riddere  og  Munke,  da  Klostrenes  mægtige 

Mure  knejste,  og  de  Asserbo-Klokker  ringede  lige- 
som for  at  lokke  Fru  Helle  Lene  herover.  Den 
Sølvmønt,  hun  lod  glide  ned  i  den  gamle  Bondes 
Hat,  som  han  rakte  frem,  var  et  Bevis  paa,  at  hen- 
des Hjerte  var  blevet  rørt,  og  den  gamle  Sangers 
Velsignelse  ledsagede  hende,  da  hun  vendte  sig 
og  gik. 

»For  stor  en  Gave!«  udbrød  Gregers;  »det  var 
jo  en  hel  arm  Vise  at  synge  Pattebørn  i  Søvn  med, 
uden  Allusioner,  Allegorier  eller  Paronomasier;  det 
er  en  ringe  Kunst  at  digte  saadant!« 

»Saa  tænke  vel  de  lærde,«  svarede  Lisbeth, 
»men  alle  eders  Allegorier  og  Kunster  ere  mig  kun 
lidet  værd,  Gregers!  Naar  det  gælder  Viser,  staar 
min  Hu  til  Børn  og  Almuesfolk.« 

Lisbeth  havde  Ret;  i  de  enfoldiges  Hjerter  fandt 
Poesien  et  Tilflugtssted  i  hin  aandsfattige  Tid,  lige- 
som en  lille  Blomst  dukker  sig  paa  et  lavt  Sted 
og  holder  sig  frisk  og  uskadt,  medens  Vinden  farer 
hærgende  hen  over  de  høje  Steder. 

Virkeligheden  mødte  Lisbeth  larmende  og  vildt, 
da  hun  traadte  ind  i  Teltet  for  at  opsøge  sine  Pleje- 
forældre. Dansen  gik  lystig  hen  over  Bræddegulvet, 
som  var  berøvet  al  Glathed  ved  Sandet,  der  hang 
ved  Støvlerne  og  blev  slæbt  ind  med.  Heller  ikke 
fandtes  der  andre  Sæder  end  Bænke  af  uhøvlede 
Brædder;  men  dog  var  det  Telt  byens  største  Lokale 
og  Samlingsstedet  for  Kildegæsternes  fineste  Portion. 
Adelige  Herrer  og  nogle  faa  Damer,  Borgere  med 
deres  Familier,  kongelige  Bestillingsmænd  og  Stu- 
denter udgjorde  væsentligst  Forsamlingen.  Der  var 
ikke  Tale  om,  at  Bonden  skulde  vove  sig  ind  i  den 
Kreds.  Hån  stod  udenfor  med  sine  ved  den  aabne 
Indgang  og  saa  til.  Vel  kunde  det  ske,  at  en  adelig 
Herre  eller  en  Student,  naar  han  fik  Øje  paa  en 
vakker  Bondepige,  bød  hende  op  til  en  Svingom, 
og  de  adelige  Dansere  vragede  ingenlunde  Borgernes 
Koner  eller  Døtre;  men  det  faldt  ikke  Borgerne 
eller  Studenterne  ind  at  nærme  sig  de  adelige  Damer 

eller  gøre  dem  noget  Tilbud,  hvilket  vilde  være 
blevet  optaget  som  en  stor  Formastelse. 

Uagtet  Selskabet  saaledes  var  delt  i  flere 
Grupper,  og  Standsforskellen  gjorde  Afbræk  paa 
Gæsternes  Frihed  og  Velvære,  fattedes  det  dog 
ikke  paa  Tilnærmelse  og  god  Vilje  hos  flere.  De 
lavere  Stænder  følte  sig  hævede  ved  de  privilege- 
redes Nærværelse;  disse  søgte  at  være  nedladende, 
og  saaledes  gik  alt  vel,  i  det  mindste  inden  den 
umaadelige  Nydelse  af  stærke  Drikke  havde  gjort 
Hovederne  varme  og  vakt  de  slumrende  Lidenskaber. 
Der  var  ogsaa  mildnende  Elementer  til  Stede  i 
Datidens  Samfund,  hvor  skarp  Kasteforskellen  end 
ofte  traadte  frem.  Den  gamle  Adel  var  dansk  i 
Sind  og  Sæder,  og  ikke  enhver  Herremand  var  en 
Bøddel  mod  sine  undergivne.  Dernæst  stod  de 
adelige  Herrer  ingenlunde  mere  i  Kundskab  eller 
Dannelse  saa  højt  over  de  ringere  Medborgere,  at 
de  altid  skulde  vrage  ufrit  Selskab. 

Trods  al  Tidens  Brøst  og  den  skærende  Ulig- 
hed i  Stand  og  Kaar  var  det  da  lige  fuldt  en  ægte 
dansk  Folkefest,  som  St.  Hans  Aften  stod  mellem 
Tidsvilde  Banker;  men  dog  meget  forskellig  fra 
Nutidens  Folkefester.  Der  blev  ingen  Taler  holdt, 
ikke  heller  sunget  Sange;  alt  gik  ud  paa  Gammen 
og  Tidkort,  og  der  var  sørget  godt  for  Legemets 
Pleje.  En  Borger  fra  Helsingør  havde  Beværtningen 
og  skænkede  mod  høj  Betaling  01,  Brændevin,  Mjød, 
Lutendrank  og  andre  Drikke  for  Gæsterne.  En  god 
Flaske  Sekt  eller  Rhinskvin  var  ogsaa  at  faa,  men 
den  kom  ikke  frem  paa  enhvers  Bud.  Sul,  Brød, 
Bagværk  og  Konfekt  laa  paa  Træbakker  og  Tin- 
bakker i  større  Overflødighed  end  Renlighed.  Den 
tykke,  rødmussede  Vært  bredede  sig  for  Disken, 
holdt  Øje  med  sine  Opvartere  og  rettede  sin  Høf- 
lighed og  sine  Priser  efter  Gæsternes  Stand  og  Evne. 

Her  traf  Lisbeth  sine  Plejeforældre.  Mikkel  var 
i  Færd  med  at  indtage  et  rigehgt  Aftensmaaltid,  og 
af  Drikkevarer  —  det  fulgte  af  sig  selv  —  kom  det 

bedste,  Værten  havde,  frem  for  Kæmmereren  ved  Øre- 
sunds Told,  ikke  alene  fordi  Værten  var  helsingørsk 
Borger  og  tog  Hensyn  til  Mikkels  Anseelse  og 
Embedsstilling,  men  ogsaa  fordi  det  var  umuligt  at 
narre  ham.  Toldkæmmereren,  om  ellers  nogen,  maatte 
vel  vide,  hvilke  Vinsorter  der  vare  i  Handelen. 
Han  havde  en  Øvelse  i  at  smage  paa  Vin,  som  kun 
faa  kunde  rose  sig  af,  og  som  næppe  var  til  Gavn 
for  hans  Helbred;  thi  kom  der  en  Skipper  meden 
Ladning  Vin,  blev  der  gerne  toldet  privat  til  Kæm- 
mereren for  at  skaffe  naadig  Behandling;  men  det 
hjalp  ikke  altid.  Man  forlangte  Prisen  opgivet  for 
derefter  at  sætte  Tolden;  var  Prisen  skruet  op,  blev 
Tolden  sat  derefter,  og  slog  Skipperen  af  i  Prisen 
for  at  slippe  med  lempeligere  Toldafgift,  afkøbte 
man  ham  hans  Ladning  til  Kongens  Brug. 

Mikkel  sad  nu  ved  Disken  med  et  Bæger  Rhinsk- 
vin for  sig,  hvis  Godhed  han  priste,  men  hvis  Pris 
han  selv  fastsatte,  og  Værten  fandt  sig  klogelig 
deri.  Med  et  Ansigt,  der  blussede  af  Vin  og  straa- 
lede  af  Stolthed,  saa  han  Lisbeth  nærme  sig,  da 
han  lagde  Mærke  til,  at  hendes  Skønhed  tildrog 
alles  Blikke.  Derimod  saa  man  ikke  saa  velvillig 
til  den  sortkappede  Student,  der  med  Hatten  paa 
Snur,  med  en  vigtig  Mine  og  hvad  man  kaldte 
alamodiske  Manerer,  ledsagede  hende  gennem  For- 
samlingen op  til  Værtens  Disk. 

Hverken  Mikkel  eller  Maren  ytrede  nogen  Mis- 
fornøjelse over,  at  Gregers  og  Lisbeth  vare  blevne 
tilbage. 

»Ere  Blussene  tændte  derude?«  spurgte  Mikkel. 
»Naa,«  føjede  han  til  med  en  klukkende  Latter, 
»I  to  havde  vel  andet  i  Tankerne  og  saa  ikke  efter 
Blussene.  Her  gaar  det  ogsaa  varmt  til,  Gregers, 
ha,  ha!  Maren  har  faaet  sig  en  Svingom  med  en 
af  de  højbaarne  Herrer,  hvad  jeg  ikke  fortryder 
paa,  og  tager  jeg  ikke  fejl,  kommer  den  ædle 
Hr.  Otto  Rantzov  der  og  tager  Lisbeth  væk  lige 
for  din  Næse.« 

Det  blev  ikke  derved;  thi  da  Hr.  Otto  havde 
danset  med  Lisbeth,  meldte  der  sig  en  ny  Kavaler, 
og  Gregers  traadte  mismodig  til  Side,  da  han  saa, 
at  han  for  det  første  maatte  opgive  alt  Haab  om 
at  træde  en  Dans  med  Lisbeth.  Næsten  enhver 
danselysten  adelig  Herre  fik  da  Held  til  at  lægge 
sin  Arm  om  Lisbeths  smækre  Midie  og  se  ind  i 
hendes  straalende  Øjne,  der  vare  et  Skønhedsvæld 
med  trylleagtig  tiltrækkende  Kraft.  I  Begyndelsen 
slog  hun  Øjnene  ned  mod  Jorden  og  gik  mindre 
villig  i  Pansen;  men  efterhaanden  opildnedes  hun, 
og  de  smukke  Ting,  Herrerne  hviskede  hende  i 
Øret,  satte  hendes  Blod  i  Bevægelse,  ligesom  de 
smaa  Gnister,  der  fare  fra  et  antændt  Hus  paa  et 
andet,  omsider  fænge. 

Blandt  alle  disse  Herrer  var  der  ikke  een,  der 
gjorde  noget  dybere  Indtryk  paa  hendes  Hjerte. 
Elskovs  Magt  havde  endnu  aldrig  bragt  hendes 
unge,  glade  Sjæl  ud  af  dens  naturUge  Ligevægt; 
men  dog  fik  hun  denne  St.  Hans  Aften  en  Følelse 
af,  at  sligt  engang  maatte  komme.  En  ubestemt 
Længsel  rørte  sig  hos  hende.  Skøn  var  hun  at  se 
til,  da  hun  omsider  med  blussende  Kinder  og  bøl- 
gende Barm  satte  sig  hos  sin  Plejemoder  og  nød 
nogle  Øjeblikkes  Hvile ;  men  da  saa  Gregers  traadte 
frem  for  hende  og  med  et  mørkt  Blik  bød  hende 
op  til  Dans,  saa  man  tydelig  paa  hendes  overraskede 
og  misfornøjede  Mine,  at  han  ganske  havde  været 
ude  af  hendes  Tanker.  Gregers  saa  denne  Skygge 
fare  over  hendes  Aasyn  og  forstod  helt  vel,  at  de 
pyntelige,  adelige  Herrer  havde  stukket  ham  ud. 
Han  førte  sin  Dame  helt  voldsomt  frem  og  saa  ud, 
som  om  han  havde  Lyst  til  at  danse  skøn  Lisbeth 
til  Døde. 

»Pas  paa,  du  sorte! c  raabte  en  af  de  adelige 
Herrer,  »at  du  ikke  faar  din  Smørstikker  af  en 
Kaarde  mellem  Benene  og  slaar  en  Kolbøtte!« 

En  skraldende  Latter  fulgte  paa,  og  dette  var 

Gregers  for  meget.  Han  førte  Lisbeth  til  hendes 
Plads,  sendte  sine  Rivaler  et  truende  Blik  og  gik 
saa  hen  til  den  lille  Kreds  af  Studenter,  der  sad  i 
en  Kreds  og  doblede  og  drak. 

»Paa  dem,  Gregers!«  raabte  en  af  hans  Kam- 
merater ham  i  Møde,  hvis  Kinder  allerede  blussede 
af  stærkt  01.  »Paa  dem,  de  hovmodige  Sybariter, 
der  suge  al  Landets  Fedme  til  sig  og  mene,  at  en 
skøn,  borgerlig  Pige  er  en  god  Prise.  Skulle  vi 
have  et  lille  Kraval?« 

>Paa  dem! c  gentogen  anden,  da  Gregers  Han- 
sen rolig  tog  Plads  paa  Bænken  og  lod,  som  om 
han  ikke  hørte  den  kamplystne  Opfordring,  »de 
have  vanhelliget  dit  Hjertes  Jomfru  ved  frække 
Omfavnelser  og  haanet  din  Manddom.« 

»Per  Jovem!«  raabte  en  tredje,  »din  Jomfru 
er  fager  som  Ledas  Datter,  den  dejlige  Helene  selv, 
vel  værd  at  drage  en  Klinge  for  —  jeg  er  ganske 
til  din  Tjeneste,  Gregers!  Du  vil  ikke?  O,  du  tapre 
Tydei  Søn,  hvi  ryster  du  bange?  Hvorfor  blinker 
du  ræd  for  de  fjendtlige  Skarer?« 

»Vand  i  Blodet,  Kommilitonesl«^)  sagde  den 
lille  Skares  Senior,  Magister  Jens  Pedersen  Tikjøb, 
som  nys  havde  tændt  sin  Kridtpibe  og  sad  ind- 
hyllet i  Tobaksskyer.  »En  lille  Skærmydsel  kunde 
være  vakker;  men  vi  ere  i  Aften  ikke  mandstærke 
nok  og  maa  opsætte  det  til  gunstigere  Lejlighed.« 

»Da  lyster  det  mig  svært  at  prikke  disse  fuld- 
blodige, storpralende  Junkere  en  Kende  i  Siden, 
saa  at  vi  kunde  faa  at  se,  om  deres  Blod  er  rødere 
end  andre  Folks.    Hidtil  fik  jeg  ikke  Ram  til  dem.« 

»Disse,«  svarede  Magister  Jens,  »ere  ikke  værd 
at  fægte  med;  det  er  Studeprangere  til  Hobe;  de 
bedste  af  Standen  ere  dragne  med  Hæren;  men 
du  har  jo  spist  deres  Brød  og  været  i  deres  Huse, 
Laurits!« 

»Ja,  deraf  kommer  min  Vrede!  Jeg  har  været 


*)  Krigskammerater. 

Hofmester  for  en  adelig  Lømmel;  men  jeg  løb  der- 
fra; jeg  vilde  have  mistet  alt  mit  Vid,  var  jeg  ble- 
ven der.  Den  gamle  torterede  mig  med  sin  Pralen 
—  jeg  siger  med  Menander : 

Hans  Skæmten,  Visdomssnak,  Soldaterskoser, 

de  dræbe  mig,  jeg  bliver  mager  ved  det  lækre  Bord. 

Ha,  den  fordømte  Pralhansi 

»Alligevel  slider  du  endnu  den  Klædning,  din 
Patron  gav  digl«  sagde  Magister  Jens;  »træk  den 
af  og  tal  saa  med !  men  ellers  har  du  Ret,  Frater- 
culus^),  eftersom  Frihed  er  et  kosteligt  Gode,  og 
jeg  priser  den,  skønt  Brødet,  vi  nyde  paa  Kom- 
munitetet, er  sort  og  Øllet  tyndt.  Men  hvorfor 
sidder  du  der  og  surmuler,  Gregers?  Frisk  op  — 
din  Piges  Skaallc 

Gregers,  som  havde  vist  saa  ringe  Lyst  til  at 
vove  sin  Pels,  var  dog  ikke  til  Sinds  at  slaaVand 
i  Blodet.  Han  drog  en  velspækket  Pung  frem,  som 
blev  hilset  med  Jubel  af  Studenterne,  og  skaffede 
en  rigelig  Forsyning  af  Vin  til  Veje.  Den  ædle 
Druesaft,  som  ikke  hver  Dag  kvægede  Studenternes 
Struber,  fortsatte  det  Værk,  Øllet  havde  begyndt. 
De  bleve  overstadig  lystige  og  priste  Bakkus  baade 
paa  Latin  og  Dansk,  skønt  Modersmaalet  dog  fik 
Overhaand,  rimeligvis  for  at  deres  kaade  Vittig- 
heder og  Skoser  ikke  skulde  gaa  tabte  for  Tilhø- 
rerne. Latinen  flød  ellers  let  nok  fra  deres  Læber, 
da  Færdighed  i  dette  de  lærdes  Sprog  i  hine 
Dage  lærtes  lige  fra  Barndommen  af,  og  der  end- 
ogsaa  var  sat  en  Mulkt  for  hvert  dansk  Ord,  der 
blev  talt  ved  Maaltiderne  ved  Kommunitetet  eller 
Regensen,  men  hos  de  færreste  gik  Lærdommen 
synderlig  dybere  end  til  denne  mekaniske  Sprog- 
færdighed. 

Da  Bægrene  vare  blevne  flittig  tømte  en  Stund, 
raabte  en  af  de  lystigste: 

*)  Broerlille. 

»Pigens  Navn,  Gregers!  Vi  vilde  gerne  vide, 
hvad  den  Jomfru  hedder,  hvis  Kønhed  og  Hjerte- 
flamme vi  kunne  takke  for,  at  du  greb  saa  dybt  i 
din  Fikke  og  gav  os  dette  herlige  Traktemente. 
Hendes  Skaal  burde  ikke  drikkes  i  01,  ikke  sandt?« 

»Pigens  Navn,  nomen  puellæl«  raabte  Studen- 
terne i  Kor  og  bankede  med  Tinbægrene  i  Bordet. 

Gregers  greb  med  en  drukken  Mine  sit  Bæger, 
løftede  det  højt  op   og  sagde  med  et  tykt  Mæle: 

»Romerne  havde  for  Skik  at  drikke  saa  mange 
Glas  ved  den  elskedes  Skaal,  som  Pigens  Navn 
havde  Bogstaver,  c 

»Vivamus!  bibamus!«^)  brølte  Studenterne  af 
fuld  Hals. 

»Bibamus  ad  numerum !«  ^)  raabte  Magister  Jens. 
»Gid  din  Piges  Navn  maa  have  en  Myriade  af  Bog- 
staver!  Det  være  saa  langt  som  Tudse*)  Gærdel« 

Gregers  tilvinkede  sig  Tavshed  og  fremsagde 
følgende  gamle  Vers,  dog  jævnlig  afbrudt  af  Hikke : 

»Sæpe  meæ  nomen  simul  inter  vina  puellæ 
More  jubes  prisci  temporis,  Aule,  bibam. 
Tu  Violentillam  potas,  mihi  Claudia  septem 
Dat  cyathos,  et  jam  frigida  fugit  hiems.^) 

Saa  følger  jeg  denne  Romernes  herlige  Sædvane, 
og  mit  Maal  falder  midt  imellem  Violentilla  og 
Claudia,  ikke  tolv,  ikke  heller  syv,  men  ni  Bægre 
giver  min  skønne  Piges  Navn  —  Elisabeth!« 

»Valeat  Elisabeth,  hun  leve!«  raabte  Studen- 
terne,  »Bægrene  tømte  til  Bunds  ni  Gange  rundt!« 

»Violentilla  vilde  dog  været  bedre,«  mente 
Magister  Jens,  »giver  tolv  Bægre,  men  ni  kan  og- 


*)  Lad  os  nyde  Livet  og  drikkel 

^)  Lad  os  drikke  og  tælle  Skaalernel 

')  Landsby  i  Sjælland. 

*)  Ofte  opfordrer  du  mig  til,  Aulus!  efter  god  gammel 
Skik  ved  Gildet  at  drikke  min  Piges  Skaal.  Du  drilc- 
ker  Violentillas  Skaal,  Claudia  giver  mig  syv  Bægre, 
og  nu  flygter  den  kolde  Vinter. 

saa  give  Varme ;  dog  vilde  det  give  bedre  Sommer, 
Gregers,  kyssede  din  Pige  os  alle  bare  een  Gang 
mndt!« 

»Hendes  Læber  ere  saa  røde,  som  havde  hun 
nys  bidt  i  en  Citron!«  sagde  en  af  de  andre  Stu- 
denter, hvormed  han  sigtede  til  den  franske  Mode, 
at  Damerne  havde  Citroner  i  Hænderne,  i  hvilke 
de  bed  for  at  give  deres  Læber  friskere  Farve. 

»Vi  bruge  ikke  slig  sur  Skik  her  til  Lands,« 
sagde  Magister  Jens,  »den  vilde  jo  og  berøve  Kys- 
set al  Sødme.  Men  saasom  du  nu,  Gregers,  ud- 
sprungen af  ægte  Købmandsrod,  gerne  sysler  med 
Tal  og  selv  i  din  Kærlighed  og  i  Bakki  Tempel 
har  gereret  dig  som  et  Stykke  af  en  Mathematikus, 
saa  sig  os,  hvor  mange  Gange  har  du  kysset  din 
Skat  i  Dag;  det  kunde  kanske  forlænge  Gildet  en 
Kende,  drak  vi  derefter  og  i  den  Tempo?« 

Et  almindeligt  Jubelraab  fulgte  paa  denne  Op- 
fordring, men  Gregers  rødmede  af  Harme,  ingen- 
lunde fordi  hans  Ven,  Magister  Jens,  var  saa  nær- 
gaaende,  men  ved  at  tænke  paa,  at  han  aldrig  nogen 
Sinde  havde  faaet  et  Kys  af  Lisbeth,  og  at  hans 
Venner,  hvis  de  skulde  drikke  derefter,  maatte 
sidde  tørmundede. 

Mens  de  muntre  Alumner  saaledes  slog  Gæk- 
ken løs  og  vedblev  at  pokulere,  indtil  de  havde 
d'^kket  sig  fra  alt  deres  Vid,  holdt  Mikkel  Hansen 
P'ia  Afstand  Øje  med  dem  og  sagde  til  Maren: 

»Det  gaar  helt  lystigt  til  hist  henne  blandt 
Studenterne.  Gregers  løftede  nys  sit  Bæger  og 
talte  dem  til;   han  er  ikke  tabt  bag  af  en  Vogn!« 

»Han  lod  nys  en  mægtig  Kande  Vin  hente,« 
svarede  Maren,  »det  gaar  ud  over  hans  Moders  Pung.« 

»Ej  hvad!«  mente  Mikkel,  »han  er  ung  og  maa 
have  Frihed  at  slaa  til  Skaglerne.« 

»Men  den  Drikken-Tobak  hover  mig  ikke.    Se 

derhen!  Der  staar  en  Røg  over  dem,  som  af  vaadt 

Brændsel.  Hvad  tykkes  du,  Lisbeth?  Er  det  høvisk?« 

»Ej,«  svarede  Lisbeth  og  kastede  et  sky  Blik 

hen  til  Gregers  og  hans  Kammerater,  »hvem  drikker 
Tobak  uden  Studenter  og  Matroser  Pc 

Saa  vendte  hun  sit  Blik  til  den  anden  Side, 
hvor  de  adelige  Damer  sad,  medens  Herrerne  stod 
hos  dem,  og  Pagerne  løb  omkring  og  opvartede 
deres  Herskaber.  Damerne  sad  ikke  paa  de  uhøv- 
lede  Brædder;  de  havde  ladet  brede  Hynder  og 
Kapper  over  Bænkene,  og  det  adelige  Selskab 
havde  forbeholdt  sig  rummelig  Plads,  saa  at  alt  gik 
til  med  Anstand  og  Orden,  hvorimod  der  var 
Trængsel  og  Støden  alle  andre  Steder.  De  smukke 
Dragter,  vajende  Fjer,  de  sirlige  Pager,  det  skønne 
og  kostbare  Bohave,  de  adelige  Herskaber  havde 
ført  med  sig  til  eget  Brug,  de  svære  Sølvkander,  af 
hvilke  Vinen  flød  i  kostelige  Bægre,  det  var  et 
mere  indbydende  Syn  end  en  Flok  lurvede,  smø- 
gende Studenter  og  drog  de  flestes  Blikke  derhen. 

Naar  Lisbeth  saa  derpaa,  fordi  det  var  et  smukt 
Syn,  saa  gjorde  Mikkel  og  Maren  sig  andre  Tanker 
derved,  thi  næsten  hver  eneste  af  disse  adelige 
Herrer  og  Damer  repræsenterede  store  Formuer  i 
Gaard  og  Gods,  saa  vist  som  Adelen  ejede  næsten 
Halvparten  af  Landets  Hartkorn  og  endda  ved  sine 
Forleninger  rev  største  Parten  af  Krongodsernes 
Indtægter  til  sig.  Vare  Tiderne  end  slette  og  Ade- 
len ikke  efter  vor  Tids  Begreber  rig,  var  den  dog 
den  eneste  Stand  i  Landet,  der  i  Grunden  ejede 
noget,  og  naar  dens  Medlemmer  traadte  offenthg 
op,  braskede  af  sine  Rigdomme  og  lod  den  borger- 
lige Stand  føle  sin  Overvægt,  rørte  Misundelsen  sig 
i  de  uprivilegeredes  Hjerter;  den  fik  vel  ogsaa  alle- 
rede Luft  nu  og  da  paa  lydelig  og  haandgribelig 
Maade  og  var  berettiget,  fordi  Adelen,  paa  nogle 
hæderlige  Undtagelser  nær,  var  vanartet  i  sit  Over- 
maal  af  Magt  og  Velvære  og  ikke  mere,  som  i 
Reformationens  glimrende  Periode,  som  Stand  be- 
tragtet, repræsenterede  Lærdom,  Dygtighed  eller 
opofrende  Fædrelandskærlighed. 

I    den    adelige    Kreds    opdagede   Lisbeth  det 

Selskab,  der  havde  indhentet  dem  ved  Tjørne- 
hækken. Fru  Ide  Skeel  var  der  rigtignok  ikke,  fordi 
hun  var  bleven  i  sin  Vogn  under  sit  Tyendes 
Varetægt  for  at  pleje  sit  svagelige  Helbred;  men 
hendes  Datter,  den  skønne  Birthe  Rantzov,  var  i 
Selskab  med  sin  Broder  Otto  og  sin  Trolovede 
Korfits  Trolle,  og  under  Beskyttelse  af  sin  tilkom- 
mende Svigerinde,  Fru  Birthe  Trolle  og  hendes 
Gemal,  Hr,  Manderup  Brahe  til  Torbenfeldt  og  Sæby- 
gaard.  Baade  Korfits  og  Birthe  vare  Børn  af  Ri- 
gets Raad,  Admiral  Niels  Trolle  med  hans  første 
Hustru,  Fru  Mette  Rud  og  hørte  saaledes  til  en  af 
Landets  rigeste  og  mest  ansete  Slægter.  Hr.  Niels 
ejede  nemlig  baade  Gavnø  og  Trolholm,  det  nu- 
værende Holsteinborg,  og  var  en  Sønnesøn  af  den 
berømte  Herlufs  Broder,  Niels  Trolle. 

Lisbeth  holdt  særlig  Øje  med  Birthe  Rantzov; 
hun  beundrede  hendes  Skønhed,  Ynde  og  hvlige 
Væsen  og  oversaa  vel  heller  ikke  hendes  rige  og 
smagfulde  Dragt.  Hun  følte  sig  dragen  til  den 
skønne  Dame  og  vilde  give  meget  for  at  kunne 
veksle  et  Par  Ord  med  hende,  et  Ønske,  som  hun 
først  senere  og  under  ganske  andre  Omstændigheder 
skulde  faa  opfyldt.  Hun  ventede  da  heller  ikke, 
at  sligt  nogen  Sinde  vilde  ske;  men  hun  mente  at 
have  Dannelse  nok  til  at  samtale  med  den  høj- 
baarne  Dame,  og  det  anede  hende  i  hendes  Be- 
skedenhed ikke,  at  hun  selv  langt  overgik  hende  i 
Dannelse.  Hun  saa  med  et  Suk  til  et  Par  jævn- 
aldrende Piger  af  borgerlig  Stand,  hvis  Selskab  i 
nogen  Tid  havde  kedet  hende  hjertelig,  hvad  hun 
heller  ikke  lagde  Skjul  paa,  saa  at  hun  i  Dag,  som 
ved  flere  Lejligheder,  fik  Skyld  for  at  være  hov- 
modig. 

»Det  er  stor  Skade,«  sagde  Korfits  til  sin 
Svoger,  »at  Majestæterne  ikke  ere  her  i  Aften;  saa 
vilde  alt  have  haft  et  andet  Snit.  Hverken  Kongen 
eller  Dronningen  lide  den  Pokuleren.  Se  til  Otto, 
han  blusser  alt  som  en  Drue.« 

Svenskerne  paa  Kronborg.  5 

Manderup  Brahe,  en  Herre  med  lyse  Haar  og 
et  sundt  og  mageligt  Ydre,  svarede: 

»At  drikke  sig  fuldgod  Rus  er  god,  gammel 
dansk  Sæd.  Lide  Majestæterne  det  ikke,  saa  lad 
dem  blive  til  Huse;  vi  kunne  vel  forlyste  os  uden 
dem.  En  god,  ærlig  dansk  Rus  er  bedre  end  deii, 
tyske  Pænhed  og  Skalkhed,  som  nu  trives  ved 
Hove;  saa  var  det  ej  i  Kong  Kristians  Dage!« 

»Ej,  min  gode  Svoger  og  Broder!«  sagde 
Korfits,  »se  ej  Sagen  saa  mistroisk  og  hadsk  an. 
Kongen  er  en  god  dansk  Mand  og  inklinerer  ikke 
i  Hjertet  til  det  tyske;  men  han  gør  vel  noget  for 
Husfredens  Skyld.« 

»)a,  du  har  skiftet  Hu  ved  Hove.  Din  Fader 
har  et  andet  Sind.« 

Korfits  lod  det  Emne  falde  for  ikke  at  rage  i 
Disput  med  sin  Svoger  og  sagde:  »Kongen  har  nu 
og  andet  at  tænke  paa  end  at  drage  til  Kilden. 
Den  Krig  staar  ham  for  Hovedet.« 

»Aa  hvad,  han  drager  jo  sjælden  til  Kilden, 
naar  her  er  Folk;  han  er  en  sær,  folkesky  Herre 
af  en  Konge  at  være.« 

»Godt,  om  han  tænker  paa  Statens  Affærer. 
Han  er  nu  saa  forhippet  paa  at  komme  af  Sted  til 
Hæren  i  Holsten,  at  det  var  med  Nød,  jeg  fik  Orlov 
at  ledsage  Fru  Ide  og  Birthe  herhid.« 

»Rigens  Raad,  Korfits,  kan  vel  tage  Vare  paa 
Landets  Affærer.  Jeg  mener  nu  ellers  med  de 
gamle  af  Standen,  at  denne  Krig  er  Galenskab; 
men  hvordan  det  end  vil  gaa  i  Jylland,  vi  hytte 
os  vel  paa  Øerne.« 

»Lad  os  dog  haabe,  at  Marsken,  Hr.  Anders 
Bilde,  hytter  Jylland  med.« 

»Ja,  lad  os  haabe,  at  de  gevorbne  Folk  ville 
gøre  deres  Skyldighed!  Vi  have  dem  jo  til  at 
værge  Landet  og  give  endda  Ryttere  til  Rostjeneste. 
Dengang  lukkede  vi  da  Pungen  vidt  op.« 

»Ja,  Manderup!  Det  danske  Folk  var  dengang 
for  Krig;  man  vil  nappes  med  Svensken.« 

»Kongen  og  Dronningen  ville  nappes  med  os  I 
Fanger  Kongen  Sejr,  faar  han  større  Magt.  Blinde 
vare  de  af  Standen,  der  raadede  til  Krig.  Men 
hvad  er  det  for  en  Alarm?« 

Korfits  saa  op  og' blev  var,  at  en  Del  Herrer 
havde  sluttet  Kreds  om  en  gammel  Kærling,  der 
støttede  sig  til  en  Stok  og  havde  et  rødt  Tørklæde 
bundet  om  Hovedet;  gul  og  rynket  var  hendes 
Hud  og  Øjnene  sorte  og  funklende.  Hvem  der 
havde  set  hende  før,  genkendte  straks  gamle  jydske 
Else,  hvem  det  altsaa  var  lykkedes  at  komme  op 
at  age  til  Kilden,  og  som  nu  dristig  traadte  ind 
midt  iblandt  de  fornemste  Kildegæster. 

»Kom  herhid,  Manderup  og  Korfits!«  raabte 
Otto  Rantzov  overgivent,  »saa  kunne  I  faa  eders 
Skæbne  at  vide;  det  er  en  kvik,  gammel  Heks, 
hvem  jeg  mindes  ovre  fra  Asdal.  Naa,  Else,«  ved- 
blev han  og  vendte  sig  mod  hende,  »her  har  du 
min  Haand;  spaar  du  vel,  bliver  Lønnen  derefter.« 

»Jeg  spaar,  strenge  Hr.  Otto!«  svarede  Else 
og  stødte  sin  Stok  mod  Gulvet,  »som  jeg  maa,  og 
ikke  som  jeg  vil.« 

Derpaa  tog  hun  hans  Haand,  stirrede  nogle 
Øjeblikke  paa  dens  Linier,  mumlede  nogle  Ord  for 
sig  selv  og  sagde  saa: 

»I  skal  bh  ve  en  dygtig  Hærfører,  leve  i  mange 
Aar  og  forplante  eders  Slægt.« 

»Det  var  bravt!«  udbrød  Otto  Rantzov  fornøjet 
og  gav  Else  en  Rosenobel,  som  hendes  Haand  hurtig 
krummede  sig  om,  medens  hendes  Øjne  lyste. 

Denne  gode  Spaadom  gav  de  andre  Lyst,  og 
de  kom  næsten  alle,  en  for  en,  for  at  faa  deres 
Skæbne  at  vide.  Else  syntes  at  være  i  godt  Lune; 
thi  hun  spaaede  dem  alle  Lykke  af  forskeUig  Art, 
(log  krydret  med  nogen  Modgang,  og  vel  maatte 
hendes  Forudsigelser  overraske  flere  af  de  paa- 
gaeldende,  ikke  alene  fordi  de  bleve  udtalte  med 
stor  Klarhed  og  uden  lang  Vaklen,  som  om  hup 
selv  ikke  nærede  mindste  Tvivl  om  deres  Rigtighed, 

5* 

men  fordi  hun  med  gaadefuld  Sikkerhed  vidste  at 
træffe  de  hemmelige  Ønsker,  der  rørte  sig  i  den 
spørgendes  Hjerte.  Kun  faa  af  de  tilstedeværende 
tvivlede  om,  at  gamle  Else  havde  sin  Kundskab  fra 
Fanden,  og  de  gav  ham  Æren  for  det,  der  var  en 
Frugt  af  hendes  egen  Snildhed,  dybe  Menneske- 
forstand og  en  vidunderlig  stærk  Hukommelse.  I 
næsten  hele  sit  Liv  havde  hun  strejfet  Landet 
rundt,  vel  ogsaa  gæstet  fremmede  Lande.  Der 
fandtes  ikke  mange  Herresæder  i  Danmark,  hvor 
hun  ikke  havde  været;  hun  kendte  de  adelige  Fa- 
miliers Historie  i  flere  Led  og  havde  dels  ved 
egen  Erfaring,  dels  ved  at  spørge  sig  for  faaet 
Kendskab  til  Medlemmernes  Tilbøjeligheder,  Vaner 
og  deres  Livs  vigtigste  Tildragelser. 

Saaledes  udrustet  skærpedes  hendes  Seerblik, 
og  det  var  en  skæbnesvanger  Gerning,  hun  udøvede, 
fordi  Troen  paa  Spaadomsgaven  var  stærk,  og  det 
hændtes  nu  og  da,  at  selve  Spaadommen  fæstede 
sig  dybt  i  Sindet  og  saaledes  hjalp  til  at  hidføre 
den  Skæbne,  der  var  forudsagt.  Dette  gjaldt  især 
de  ilde  Spaadomme,  og  visselig  gik  Else  den  Onde 
til  Haande,  naar  hun  enten  af  Lune  eller  for  at 
hævne  lidte  Krænkelser  varslede  Ulykke  og  Fald. 

De  gode  Spaadomme,  hun  hidtil  havde  glædet 
Herrerne  med,  havde  indbragt  hende  en  rig  Høst, 
viste  de  sig  end  ikke  alle  saa  rundhaandede,  som 
den  unge  Otto  Rantzov.  Som  hun  var  saaledes 
optagen,  gik  Mikkel  Hansen,  Maren  og  Lisbeth 
forbi,  da  de  agtede  at  forlade  Teltet  og  søge  Hvile. 

Else  saa  op,  og  hendes  Blik  blev  ondt,  da  hun 
opdagede  Mikkel;  hun  mindedes  vel,  at  han  nylig 
havde  jaget  hende  fra  sin  Dør.  Rask  stillede  hun 
sig  i  Vejen  for  dem  og  stirrede  Lisbeth  ind  i  An- 
sigtet. Hun  vidste,  hvad  hun  skulde  sigte  paa,  naar 
hun  vilde  ramme  Toldskriveren  paa  det  ømme  Sted. 

tEj,  lille  Jomfru,«  sagde  hun,  »vil  I  ikke  ogsaa 
vide  eders  Skæbne? c 

»Lad  det  blive,  Else!«    svarede  Lisbeth,  hvis 

Kinder  blussede,  da  hun  saa,  at  alle  Herrernes 
Blikke  hvilede  paa  hende;  hun  greb  dog  i  Lommen, 
tog  en  Skilling  frem  og  rakte  Else  den. 

»Tag  den,  Else, c  sagde  hun,  »og  lad  mig  gaal 
Gud  Herren  og  ikke  I  raader  for,  hvad  der  skal 
times  mig  og  os  alle.  c 

»Saa  vil  I  være  klogere  end  jydske  ElsePi 
spurgte  iSpaakvinden  med  et  Grin,  hvorpaa  hun 
greb  Lisbeths  Haand,  saa  Skillingen  faldt  til  Jorden, 
og  medens  hun  holdt  den  lille,  hvide  Haand,  og 
den  laa  i  hendes  haarde  og  brune,  viste  det  end 
mere,  hvor  fin  den  var. 

»Det  er  en  fager  Haand  den,f  sagde  Else  og 
saa  i  den,  »og  Stregerne  ere  fine  som  Spindelvævs- 
traade;  men  jeg  ser  deres  Veje  grant  og  kan  rede 
det  Nøgle  ud.  I  blev  baaret  og  født  i  Mørke, 
Jomfru  Lisbeth,  og  saa  skal  I  og  ende.  Jeg  kender 
eders  Hjertesuk  og  eders  Aftenbøn.     Hør  nu: 

Jeg  beder  de  hellige  Konger  tre: 
Lad  mig  i  Nat  i  Drømme  se, 
hvis  Kærest  -jeg  skal  være, 
hvis  Navn  jeg  skal  bære, 
hvis  Seng  jeg  skal  rede, 
hvis  Dug  jeg  skal  brede. 

Er  det  ej  saa?«  vedblev  Else,  medens  Lisbeth  i 
Vrede  rev  sin  Haand  til  sig,  og  Herrerne  omkring 
dem  smaalo.  »Men  jeg  siger  eder,  c  raabte  hun  med 
skingrende  Stemme  efter  Lisbeth,  som  med  sine 
Plejeforældre  hastede  med  at  komme  bort,  »at  vel 
skad  I  faa  en  Kæreste ;  men  ikke  skal  I  bære  hans 
Navn,  end  mindre  rede  hans  Seng  eller  brede  hans 
Dug,  ha,  ha,  ha!  —  I  skal  dø  som  Jomfru  og  husk 
saa  jydske  Else!« 

»Du  var  for  haard  mod  den  stakkels  lille  Jom- 
fru,« sagde  Korfits.  »Gaa  nu  din  Vej  og  hør  op, 
mens  Legen  er  god.« 

»Nødig  før  jeg  har  forudsagt  eders  Naade, 
hvad  Fremtiden  vil  bringe  eder,«  sagde  Else  med 
et  krybende  Smil.     »I  alene  staar  tilbage.« 

Korfits  syntes  ikke  at  have  stor  Lyst  dertil; 
men  de  andre  Herrer  raabte,  'at  han  ikke  skulde 
være  den  eneste,  der  slap  for  at  blive  spaaet,  og 
han  føjede  sig  da  efter  det  almindelige  Raab.  Elses 
onde  Instinkt  syntes  nu  at  have  faaet  Bugt  med 
hendes  Klogskab,  thi  efter  at  hun  havde  betragtet 
Linierne  i  hans  Haand,  sagde  hun: 

»I  skal  leve  med  Ære,  men  dog  prøve  Skam, 
og  Skammen  vil  komme  fra  den,  I  har  kærest, 
hvem  det  saa  er.« 

Korfits  Trolle  saa  hel  alvorlig  ud  ved  at  høre 
den  Spaadom,  men  tvang  sig  til  at  smile  og  gav 
Else  en  Mønt  med  de  Ord: 

»Ej,   hvad  bryder  jeg  mig  om  Kærlingesnakl« 

Else  var  rask  i  sine  Bevægelser,  saa  hun  end 
affældig  og  skrøbelig  ud.  Med  lange  Skridt  gled 
hun  ud  af  Kredsen  og  stod  pludselig  foran  Birthe 
Rantzov. 

»Tillader  den  naadige  Jomfru,«  sagde  hun  yd- 
i^ygt,  »at  jeg  faar  se  eders  skønne  Haand?* 

Men  Jomfru  Birthe  rejste  sig  brat  og  raabte: 

:►  Korfits!  Korfits!  Før  den  gamle  Heks  bort! 
Jeg  vil  intet  have  med  hende  at  skaffe.« 

»Ej,  ej!«  sagde  Else  med  et  ondt  Smil.  »Heks 
kaldte  I  mig  ikke,  da  I  var  en  lille  Tøs  og  løb  ud 
til  mig  paa  Asdal  Hede  og  fik  Sukkergodt  og  Dukker 
af  Else.  Heks  var  jeg  ikke,  mens  Eders  Fader 
levede;  han  var  en  god  Mand  og  jog  ikke  gamle 
fattige  Kærlinger  med  Hundepisken  fra  sin  Gaard.« 

Korfits  traadte  nu  til  og  bød  Else  barsk  gaa 
bort.  Hun  trak  sig  da  klogelig  tilbage  til  Teltets 
ene  Udgang,  som  var  lige  i  Nærheden,  og  Folk  veg 
til  Side  for  hende.  Otto  Rantzov  kom  nu  til  og 
fik  at  vide,  at  Else  virkelig  paa  hans  Moders  Be- 
faling var  bleven  jagen  fra  Asdal  forrige  Vinter, 
fordi  hun  havde  vist  sig  uforskammet  og  paatræn- 
gende. Else  læste  i  alles  Øjne,  at  Stemningen  var 
imod  hende,  og  hun  vilde  vel  have  listet  sig  bort 
i  Stilhed,  hvis  ikke  Jomfru  Birthe  havde  raabt: 


71 

»Hun  fortjener  ikke  bedre  end  at  piskes  herfra 
i  Dag.f 

Nu  fik  Hævnfølelsen  og  Raseriet  ganske  Over- 
haand  i  Elses  Sind.  Hun  truede  med  knyttet  Haand 
ad  Birthe  Rantzov  og  raabte:  »Forbandet  være 
du,  Birthe  Rantzov,  og  forbandet  skal  dit  Afkom 
blive!  Din  Husbonds  Hjertefred  skal  være  hos  dig 
som  Glar  i  et  Barns  Hænder.  Herren  skal  slaa 
dine  Børn  med  Vanvid,  og  Slægten  skal  dø  ud  som 
et  vissent  Træl« 

»Herud  med  dig,  din  lede  Heks!«  raabte  Otto 
Rantzov,  og  der  opstod  nu  en  vild  Tummel,  som 
endte  med,  at  Else  under  Slag  og  Mishandlinger 
blev  kastet  ud  af  Teltet  og  rullede  hen  i  Sandet 
som  en  Bylt ;  men  saa  stærk  var  Overtroens  Magt, 
at  de,  der  havde  lagt  Haand'  paa  hende,  ikke  vare 
vel  til  Mode  derved,  og  da  hun  gispende  og  støn- 
nende rejste  sig,  kom  ingen  hende  mere  nær, 

»Forbandet  være  I  alle  og  hele  denne  Slægt!« 
raabte  hun  med  Skingrende  Røst.  »Øksen  ligger 
ved  Roden  af  Træet;  Svenskerne  skulle  komme 
over  eder  som  Filistrene  over  Jøderne;  Blod  skal 
flyde  i  Strømme,  i  Græs  og  paa  Sne;  Bondens 
Hytte  skal  lades  øde,  Borge  synke  i  Grus,  og  den 
røde  Hane  skal  gale  i  Nord  og  Syd,  i  Øst  og  Vest! 
Nu  gaar  jydske  Else  til  Grænsen  for  at  hilse  Karl 
Gustav  som  Danmarks  Konge.« 

Hun  slog  en  vild  Latter  op,  svang  Krykke- 
stokken over  sit  Hoved  og  forsvandt  ad  Lyngstien 
over  den  nærmeste  Bakke,  hvor  et  stort  St.  Hans 
Blus  sendte  sine  røde,  knitrende  Flammer  mod 
Himmelen  og  oplyste  den  brogede  Scene.  Den 
største  Part  af  Forsamlingen  var  strømmet  ud  af 
Teltet,  og  de  stod  nu  alle  og  saa  efter  Spaakvinden, 
mens  hun  gik  over  Bakken,  og  Baalets  røde  Skær 
faldt  paa  hende.  Dyb  Tavshed  herskede  blandt 
dem,  saa  længe  de  kunde  §e  hende,  og  en  uhygge- 
lig Anelse  om,  at  det  kunde  gaa,  som  Heksen 
havde  spaaet,  gik  som  en  Gysen  gennem  Hjerterne. 

»Hun  blev  i  Baalet,€  raabte  endelig  Otto 
Rantzov;    »jeg  saa  hendes   sorte  Fjæs   i  Luerne.« 

»Begribeligt!«  raabte  en  Bondekarl  fra  Tibirke, 
som  havde  været  med  at  tænde  Baalet,  »der  laa 
et  Hestehoved  i  det.« 

Det  var  nemlig  en  almindelig  Overtro,  at  naar 
der  var  lagt  et  Hestehoved  i  et  St.  Hans  Blus,  og 
en  Heks  gik  forbi  det,  maatte  hun  ind  i  Flammerne, 
enten  hun  vilde  eller  ikke. 

»Paa  det  Lav!«  sagde  en  gammel  Bonde. 
»Jydske  Else  er  stærkere  end  som  saa;  forbi  Blus- 
set kom  hun  vel  og  er  vel  alt  nu  højt  oppe  i  Luf- 
ten paa  Vejen  til  Bjærget.« 

»Til  Helvede  med  hende!«  raabte  Manderup 
Brahe.  »Lad  os  komme  indenfor  og  faa  en  Slurk 
at  skylle  Halsen  med;  her  stinker  af  Svovl.« 

De  strømmede  nu  igen  ind  i  Teltet,  hvilket 
Birthe  Rantzov  imidlertid  bleg  og  skælvende  havde 
forladt  tillige  med  Korfits  og  hans  Søster.  De 
andre  Damer  fulgte  snart  efter;  men  de  fleste  af 
Herrerne  bleve.  Værten  maatte  frem  med  sine' 
bedste  Drikkevarer,  og  Sviren  fortsattes  til  den  lyse 
Morgen,  som  fandt  mere  end  een  Adelsmand,  Bor- 
ger og  Student  under  Borde  og  Bænke,  liggende 
paa  deres  Gerninger. 

Blandt  disse  faldne  var  Gregers  Hansen,  der 
med  et  lallende:  novem  cyathos  dat  Elisabeth!^) 
sank  ned  fra  sit  Sæde  paa  Gulvet,  hvor  han  blev 
liggende  som  en  umælende,  og  da  han  vaagnede 
den  næste  Formiddag,  var  han  i  en  Tilstand,  som 
ganske  friede  Lisbeth  for  hans  ubehagelige  Selskab.  — 

St.  Hans  Blussene  vare  for  længe  siden  ud- 
brændte, da  Solen  straalende  steg  op  af  Havet  og 
kastede  sin  milde  Glans  over  Kattegats  jævnt  rul- 
lende Bølger,  over  de  hvidgraa  Sandbanker,  St.  He- 
lenes med  Kors  og  Klude  vanheldede  Gravhøj  og 
den  lille   lurvede   Teltby  med   dens   Vognborg  og 


^)  Elisabeth  giver  ni  Bægre. 

den  store  Skare  Mennesker,  der  havde  overnattet 
paa  den  bare  Jord.  Den  gik  sin  rolige  majestæ- 
tiske Gang  paa  den  rene,  blaa  Himmel,  der 
hvælvede  sig  over  den  øde  Egn  og  den  brogede 
Scene,  og  lyste  over  Svirebrødrene,  saavel  de  rige 
og  fløjelsklædte,  som  de  lurvede  og  fattige,  over 
de  skønne  højbaarne  Damer,  som  nu  gik  til  Kil- 
derne, og  de  ufri  Kvinder,  som  veg  Pladsen  for 
dem,  over  de  sunde,  som  gik  let  hen  ad  de  san- 
dede Stier,  og  de  syge,  som  slæbte  sig  frem  eller 
bleve  baarne  til  Maalet  —  over  den  hele  Vrimmel 
af  Guds  faldne  Skabninger,  paa  hvilke  en  værre 
Forbandelse  end  Heksens  hvilede,  men  i  hvis  Hjerter 
dog  endnu  ved  Siden  af  megen  Vankundighed  den 
sande  kristne  Tro  fandt  Rum.  Kommende  Prøvel- 
ser skulde  for  en  Tid  lutre  og  hæve  dem ;  og  blandt 
dem  gik  da  ogsaa  mange,  i  hvis  Bryst  Fædrenes 
Hekeaand  slumrede,  uden  at  de  selv  vidste  det, 
men  hvis  Troskab  mod  Konge  og  Fødeland  i  en 
nær  Fremtid  skulde  staa  sin  Prøve  og  frelse  det 
danske  Folk  fra  Undergang, 

Men  som  ingen  Sky  denne  St.  Hans  Morgen 
formørkede  Himlen,  saaledes  tænkte  nu  kun  faa 
paa,  hvad  Fremtiden  bar  i  sit  Skød,  og  hvilke 
Skyer  der  laa  gemte  bag  Synskredsen.  De  vidste 
endnu  ikke,  at  Gribben,  udæsket  af  det  danske 
Folk  selv,  med  ustandset  Flugt  nærmede  sig  Rigets 
Grænser  og  snart  skulde  styre  løs  paa  sit  Bytte. 
Sorgløse  færdedes  de  blandt  Tidsvildes  Banker  og 
overalt  i  Landet,  indtil  Herrens  Tugtelse  med  Lynets 
Snarhed  kom  over  dem. 

Fjerde  Kapitel. 

Kongemødet. 


Krigen  brød  løs,  og  alt  gik  endnu  værre,  end 
selv  de  mørkeste  Anelser  havde  forudset.  Hvad 
man  havde  gjort  Regning  paa,  glippede,  og  hvad 
man  havde  troet  umuligt,  indtraf.  Kongen  af  Dan- 
marks allierede,  som  havde  ophidset  ham  til  Krig, 
navnlig  Kurfyrsten  af  Brandenburg,  lod  Kong  Karl 
med  hans  Hær  uhindret  slippe  forbi  fra  Polen.  Med 
en  for  de  Tider  ukendt  Hurtighed  naaede  han  med 
sin  Hær  det  Bremiske,  og  den  svenske  Rigsadmiral, 
Feltmarskalk  Karl  Gustav  Wrangel,  havde  kun 
fjorten  Dage  nødig  for  at  jage  den  danske  Marsk 
Anders   Bilde   med   hele  hans  Hær  ud  af  Bremen. 

Saa  drog  Svenskerne  ind  i  Danmark  selv,  og 
Kong  Karl  gæstede  sin  Svigerfader,  Hertug  Frederik, 
paa  Gottorp,  medens  Wrangel  forfulgte  Levningerne 
af  den  danske  Hær  helt  op  til  Frederiksodde,  det 
nuværende  Fredericia,  hvor  Anders  Bilde  indeslut- 
tede sig  og  trods  Fæstningens  slette  Tilstand  for- 
svarede sig  med  Heltemod.  Den  blev  dog  tagen 
med  stormende  Haand.  Marsken  fik  sit  Banesaar 
og  betalte  med  sit  Hjerteblod  Gælden  til  sit  Fædre- 
land, saa  at  han  for  sit  personlige  Mods  Skyld  fik 
en  mildere  Dom,  end  hans  slette  Krigsførelse  for- 
tjente; men  han  havde  den  Krænkelse  at  se  For- 
ræderen Korfits  Ulfeldt  ved  sit  Dødsleje.  Denne 
Danmarks  utro  Søn  fulgte  Kong  Karl  ind  i  Landet, 
hjalp  ham  med  Raad  og  Daad  og  svælgede  nu  efter 
seks  Aars  Landflygtighed  og  Vanmagt  i  Hævnens 
søde  Nydelse. 

Saa  kom  Vinteren;  den  blev  ualmindelig  haard 
og  lagde  sin  Is-Bro  over  Bælter  og  Sunde.  Kong 
Karl  udførte,  hvad  ingen  før  ham  havde  vovet;  han 
crik  med  hele  sin  Hær  over  Isen  fra  0  til  0,  indtil 

han  den  i  ite  Februar  1658  stod  paa  Sjællands  Grund, 
og  Kong  Frederik,  med  den  visse  Undergang  for 
Øjnene,  sendte  Rigsraaderne  Jockum  og  Kristen 
Siceel  til  ham  for  at  bede  om  Fred.  Underhand- 
lingerne begyndte,  og  for  at  gøre  dem  mere  yd- 
mygende og  Vilkaarene  haardere,  blev  Korfits  Ul- 
feldt Kong  Karls  Fuldmægtig,  og  han  satte  ubarm- 
hjertig sit  Fødelands  Regering  Kniven  paa  Struben* 
Kongen  standsede  imidlertid  ikke  sin  March,  og 
hans  Raskhed  gjot-de  alle  diplomatiske  Kunstgreb 
og  Forhalinger  til  intet.  Den  1 5de  Februar  rykkede 
den  svenske  Hærs  Fortrav  for  København,  og  den 
i8de  sluttedes  i  Huj  og  Hast  Freden  til  Højetostrup, 
som  otte  Dage  senere  ratificeredes  i  Roskilde  og 
derefter  fik  sit  Navn. 

Ved  denne  ulykkelige  Fred  mistede  Danmark 
for  stedse  alle  sine  Provinser  hinsides  Sundet  og 
for  en  Tid  det  halve  Norge.  Den  tilføjede  det 
danske  Riges  Magt  saa  dybt  et  Skaar,  at  det  aldrig 
overstod  det.  Baade  Konge  og  Folk  sukkede  under 
Skammen  og  gav  deres  Efterkommere  i  flere  Led 
en  Hævnfølelse  og  et  Haab  om  at  genvinde  det 
tabte  i  Arv,  som  først  udslettedes  i  Tidernes  Løb 
efter  gentagne  mislykkede  Forsøg  paa  at  faa  Op- 
rejsning. 

Otte  Maaneder  vare  saaledes  henrundne  siden 
St.  Hans  Nat  1657,  ^^^^  lange,  tunge  Maaneder, 
hvis  Bitterhed  forøgedes  ved  Krigens  uhæderlige 
Førelse  og  den  ringe  Modstand,  Fjenden  havde 
fundet.  Hvad  hjalp  det,  at  General  Axel  Urop  og 
Kristian  den  Fjerdes  sidstfødte  tapre  Søn,  Ulrik 
Kristian  Gyldenløve,  fægtede  mandig  og  ikke  uden 
Held  i  Skaane.  Faren  truede  Landet  og  Hoved- 
staden fra  en  ganske  anden  Side.  Hvad  hjalp  det, 
at  Admiral  Bjelke  holdt  den  svenske  Flaade  Stangen 
under  Møen;  den  strenge  Vinter  gjorde  snart  Landets 
bedste  Værn  ubrugeligt.  Hvad  nyttede  endelig  Kong 
Frederiks  Proklamationer,  Bud  og  Anstalter  —  de 

vare  som  Raab  i  Ørkenen,  idet  næsten  intet  af  det, 
han  paabød,  blev  udført. 

Det  var  da  heller  ikke  den  ugunstige  Aarstid 
alene  eller  Kong  Karls  Dygtighed  som  Feltherre 
og  hans  Soldaters  Haardførhed,  Mod  og  blinde 
Lydighed,  ikke  heller  hans  uhørte  Lykke,  der  lagde 
den  danske  Løve  dødelig  saaret  for  hans  Fod. 
Aarsagen  til,  at  Riget  kom  paa  Randen  af  Under- 
gang, laa  langt  dybere  og  maa  søges  i  selve  det 
danske  Samfunds  Tilstand.  Den  herskende  Kastes 
ublu  Egoisme  havde  udtørret  Velstanden,  underkuet 
Folket  og  kvalt  den  ægte  Fædrelandskærlighed. 
Egenraadighed,  Splid  og  smaalig  Standsinteresse 
gennemtrængte  det  hele  med  sin  ætsende  Syre  og 
havde  bragt  alt  i  en  Opløsningstilstand,  som  maatte 
gøre  Danmark  til  et  let  Bytte  for  den  dristige 
Erobrer.  Han  greb  efter  den  modne  Frugt,  der 
faldt  ham  lige  i  Haanden. 

Nu  sad  Kong  Karl  sidst  i  Februar  Maaned  paa 
Ringsted  Kloster,  ikke  som  man  skulde  troet,  glad 
i  Hu  og  tilfreds  med  sit  rige  Bytte,  men  misstemt 
og  med  Rynker  i  sin  Pande.  Sejren  syntes  ham 
næsten  alt  for  let  vunden,  og  han  havde  ikke  per- 
sonlig høstet  Lavrbær  i  Krigen.  Det  var  ham  ikke 
tilpas,  at  Wrangel  havde  magtet  paa  egen  Haand 
og  uden  sin  kongelige  Overbefalingsmands  Ledelse 
at  tage  Frederiksodde;  thi  Krigere  ere  i  deres 
Bejlen  til  Krigslykkens  Gudinde  lige  saa  skinsyge, 
som  naar  det  gælder  at  vinde  en  ung  Piges  Hjerte. 
Dog  nagede  det  ham^  at  han  havde  ladet  >Bro*er 
Frederik«  slippe  saa  let.  For  de  ærgerrige  er 
Lykkens  Medbør  kun  som  en  hidsende  Drik,  der 
vækker  stedse  stærkere  Tørst.  Saa  harmedes  han 
da  nu  i  sit  stille  Sind  over,  at  han  ikke  var  gaaet 
lige  løs  paa  København  og  havde  taget  det  hele. 
Oxenstjernas  og  Torstensons  Planer,  som  han  havde 
taget  i  Arv,  vare  rigtignok  mægtig  fremskyndede, 
men  dog  ikke  helt  fuldbyrdede;  thi  Danmark  var 
endnu  til. 

Det  kunde  han  takke  sine  fine  og  mægtige 
Venner  for,  den  franske  Konge  og  den  engelske 
Protektor  samt  deres  Udsendinge,  den  franske  Am- 
bassadør, Ridder  Hugo  Terlon  og  den  engelske,  Sir 
Philip  Meadow,  der  havde  fulgt  ham  paa  Vejen, 
udspejdet  hans  Skridt  og  spillet  under  Dække  med 
de  Danske.  For  Kongen,  om  ellers  for  nogen,  havde 
det  gamle  Ord  Gyldighed:  Gud  fri  mig  for  mine 
Venner,  mine  Fjender  skal  jeg  nok  faa  Bugt  med  I 

End  ikke  det  gode  Tilbud,  han  det  forrige 
Aar  havde  gjort  Englands  mægtige  Protektor,  Oliver 
Cromwell,  at  overlade  ham  ikke  alene  tyske  Pro- 
vinser, men  endogsaa  en  god  Part  af  Nørrejylland, 
hvis  han  maatte  fea  Lov  at  gøre  det  af  med  Dan- 
mark, havde  hjulpet  ham.  Den  snu  Republikaner 
bed  ikke  paa  Krogen,  sendte  ham  ingen  Hjælp, 
men  nøjedes  med  at  lade  bede  i  Kirkerne  for  de 
svenske  Vaabens  Held.  Kong  Ludvig  sendte  ham 
dog  nogle  Hundrede  Tusinde  Dalere,  da  han  uden 
Penge  og  med  sine  udmattede  og  lasede  Soldater 
var  naaet  til  Danmarks  Grænser;  men  til  Gengæld 
gav  man  de  svenske  Krigere  Øgenavnet:  »Frankrigs 
Lejesvende«. 

Havde  nu  Kong  Frederik  end  gjort  den  bitre 
Erfaring,  at  den  Fyrste,  der  træder  udfordrende 
op  mod  en  stærk  Modstander,  stolende  ikke  paa 
egen  Kraft,  men  paa  sine  allieredes  Paalidelighed, 
spiller  et  højt  og  letsindigt  Spil,  saa  fik  Kong  Karl 
paa  sin  Side  at  mærke,  at  det  ikke  altid  nytter  at 
slaa  paa  Kaarden  og  stampe  imod  Brodden.  Nu 
og  fremdeles  viste  det  sig,  at  det  fra  første  Færd 
af  var  en  mellem  Frankrig,  Holland  og  England 
aftalt  Sag,  at  den  samme  Fyrste  ikke  maatte  herske 
paa  begge  Sider  af  Øresund;  hvem  af  dem  det 
saa  blev,  vilde  han  blive  en  ublu  Tolder  og  brand- 
skatte de  franske  og  engelske  og  hollandske  Skippere. 
Denne  Tanke  var  den  skjulte,  men  stærke  Fjeder 
i  det  diplomatiske  Værk,  hvis  sikre  Gang  for  lange 
Tider  afgjorde  Nordens   Skæbne,   svækkede   Dan- 

marks  Magt,  men  samtidig  reddede  det  fra  fuld- 
stændig Undergang. 

Men  som  Kong  Karl  nu  sad  paa  Ringsted 
Kloster  og  nagedes  hemmeligt  af  sin  Orm,  medens 
hans  Krigere  endnu  raadede  over  danske  Mænds  og 
Kvinders  Skæbne  og  plyndrede  saa  smaat  omkring 
i  Landet,  kom  der  Bud  fra  den  danske  Konge  med 
kærlig  og  broderlig  Hilsen  og  den  Bøn  at  maatte 
faa  ham  i  Tale,  inden  han  drog  af  Landet.  Den 
kloge  og  tænksomme  danske  Konge  magtede  alt- 
saa  midt  i  Ulykken  at  faa  Bugt  med  sin  Harme 
og  hæve  sig  over  sin  Samtids  blinde,  hdenskabe- 
lige  Had.  Han  mente,  at  Venskab  og  god  For- 
staaelse  mellem  Nordens  Konger  maatte  være  til 
fælles  Gavn,  og  en  personlig  Sammenkomst  vilde 
da  bedst  føre  til  Maalet. 

Denne  Hilsen  kom  ikke  Kong  Karl  helt  uventet. 
Allerede  i  Januar  Maaned,  da  han  stod  for  Køge, 
havde  Kong  Frederik  sendt  Hertug  Ernst  Gynther 
til  ham  med  en  lignende  Bøn;  men  inden  Freden 
var  sluttet  og  alt  afgjort,  var  Kong  Karl  ikke  at  faa 
i  Tale.  Selv  nu  havde  han,  sandt  at  sige,  ikke 
stor  Lyst  til  at  mødes  med  sin  kongelige  Nabo, 
som  han  havde  plukket  saa  godt.  Han  ønskede 
netop  ikke  Broderskab  eller  god  Forstaaelse;  hans 
Hu  stod  til  Undertrykkelse  og  Tilintetgørelse. 

Men  nu  kom  Hertug  Ernst  igen,  agende  i  en 
seksspændig  kongelig  Karosse,  ledsaget  af  et  stands- 
mæssigt Følge,  og  indbød  ham  i  bedste  Stil  til 
Frederiksborg  at  være  Kong  Frederiks  Gæst  der 
nogle  Dage  paa  Vejen  til  Sverige,  og  det  vilde  da 
være  lovlig  groft  at  sige  nej.  Ernst  Gynther,  Her- 
tug af  Slesvig-Holsten-Sønderborg  og  Stifteren  af 
den  senere  augustenborgske  Linie,  som  opholdt  sig 
meget  ved  Kong  Frederiks  Hof,  var  desuden  Kong 
Karl  en  kær  og  velset  Person,  der  ikke  kendte  til 
Svenskerhad,  og  netop  derfor  var  denne  Sendelse 
bleven  overdragen  til  ham. 

Imidlertid  gjorde  de  svenske  Herrer  sig  deres 

Tanker  om  denne  Indbydelse  og  saa  en  Fælde  i 
den.  Heller  ikke  Kongen  selv  var  ganske  fri  for 
at  nære  den  samme  Frygt.  Det  skortede  ham  ikke 
paa  private  Dyder;  han  kunde  være  trofast  i  per- 
sonligt Venskab,  ridderlig,  ædelmodig  og  vise  sine 
undergivne  sand  faderlig  Godhed;  men  i  Politikken 
var  han  en  ganske  anden,  mistroisk,  underfundig 
og  upaalidelig.  Kong  Frederiks  jævne,  ærlige  Sind 
var  en  Gaade  for  hans  ærgerrige,  heftige,  snu  Natur. 

Næppe  var  dog  hans  Mistanke  udtalt,  førend 
Hertug  Ernst  svor  en  dyr  Ed  paa,  at  hans  Lens- 
herre og  Konge  vilde  hellere  miste  sin  Krone  end 
krænke  Gæstfrihedens  hellige  Lov,  og  Kong  Karl 
besluttede  sig  da  til  at  følge  Indbydelsen.  Dog 
traf  han  til  sin  egen  og  sine  tro  Mænds  Beroligelse 
hemmelige  Anstalter  til  sin  Sikkerhed  for  det  Til- 
fældes Skyld,  at  der  dog  skulde  tilstøde  ham  noget 
paa  denne  Rejse.  I  Kongen  af  Danmarks  Karosse, 
med  Hertug  Ernst  ved  sin  Side,  ledsaget  af  et  Følge 
paa  nogle  og  tredive  svenske  Herrer  og  eskorteret 
af  halvandet  Hundrede  Ryttere  af  Overbeks  Regi- 
ment kørte  han  da  den  2den  Marts  ad  Vejen  til 
Roskilde.  — 

Medens  Kong  Karl  saaledes,  første  Gang  i  denne 
Krig  overvunden,  som  en  temmelig  uvillig  Gæst 
førtes  bort,  havde  man  paa  Frederiksborg  Slot  travlt 
med  at  gøre  alt  rede  til  hans  værdige  Modtagelse. 

Frederik  den  Tredje  residerede  ofte  paa  Frede- 
riksborg, som  med  Rette  kaldtes  »Nordens  Perle  og 
Sir«  og  som  i  Aaret  1658  endnu  stod  der  i  ukrænket 
Skønhed  og  fuld  Pragt,  saaledes  som  dets  konge- 
lige Bygmester  ved  sin  Død  havde  efterladt  det. 
Dengang  var  det  i  enhver  Henseende,  hvad  Dig- 
teren C.  Hauch  to  Aarhundreder  senere  saa  skønt 
sang  om  det: 

Dejlige  Slot  med  de  glimtende  Fløje, 
aldrig  i  Norden  din  lige  man  saa, 
Issen  du  strakte  mod  Himlen  den  høje, 
Foden  du  vasked  i  Bølgen  den  blaal 

Kløgtig  med  Kunst  har  en  kongelig  Mester 
manet  dig  frem  over  Vandenes  Strøm, 
hvælvet  dit  Tag  over  tusinde  Gæster, 
fængslet  i  Stenen  sin  dejligste  Drøm. 

Skøn  som  en  Rose  fra  Feernes  Riger, 
fast  som  det  Ord,  der  blev  talt  af  en  Helt, 
stolt  som  et  Fjæld,  der  mod  Lyset  opstiger, 
blinked  dit  Taarn  under  Stjernernes  Telt. 

—  Og  hvad  det  nu,  efter  at  være  blevet  ødelagt 
ved  Ildsvaade,  men  ved  forenede  Kræfter  af  Konge 
og  Folk  genopbygget,  atter  tegner  til  at  kunne  blive. 

Dog  udmærkede  det  gamle  Slot  sig  ved  en 
Pragt,  som  det,  allerede  længe  inden  det  afbrændte, 
havde  mistet  og  næppe  nogen  Sinde  ganske  vil 
genvinde;  dens  skærende  Glans  falder  ikke  i  Nu- 
tidens Smag,  kan  det  end  siges  til  dens  Forsvar, 
at  selv  de  klassiske  Grækere  anvendte  baade  lig- 
nende Forgyldning  og  stærke  Farver  paa  deres 
Templer  og  paa  deres  Gudebilleder  af  Marmor. 

Guldet  skinnede  nemlig  fra  det  gamle  Frede- 
riksborg fra  hver  Frontespice  over  de  talrige  Vin- 
duer paa  Slottets  Fagader  i  den  indre  Gaard  og 
fra  Buegangene  ved  Hovedfløjen,  som  med  deres 
Søjler,  Statuer  og  udskaarne  Stenprydelser  smykkede 
de  to  nederste  Stokværk  og  dannede  én  pragtfuld 
Baggrund.  Det  straalede  fra  de  over  alle  Indgange 
indsatte  Vaabener,  fra  Ydermurens  Fagade  ud  mod 
Slotsgraven,  hvor  Indkørselen  er,  fra  Kapitælerne 
paa  deres  ioniske  Søjler  og  Statuernes  Klædebon, 
fra  selve  Rækværket  paa  den  Bro,  der  fører  over 
Slotsgraven  til  Porten,  og  fra  de  der  staaende  to 
kolossale  Figurer,  som  forestillede  Alexander  den 
Store  og  Julius  Cæsar,  hvis  Helteskikkelser  bød  den 
indtrædende  velkommen.  Det  hele  dannede  et  saa 
pragtfuldt  Skue,  at  det  af  samtidige  skildres  som 
overvældende,  og  fremmede  rejsende  vidne  om, 
at  de  intet  Sted  i  deres  Hjemstavn  havde  set  noget 
lignende. 

I  den  store  mellemste  Gaard  udsendte  et  pragt- 

fuldt  Springvand  sine  rige  Straaler,  som  over  Engle, 
Løver  og  Delfiner  plaskede  ned  i  en  skøn  Kumme 
af  poleret  Marmor.  Denne  Prydelse  var  senere 
gaaet  til  Grunde,  men  er  nu  atter  oprejst  i  sin  for- 
rige Pragt. 

Traadte  man  indenfor  i  Kongeboligen  og  van- 
drede gennem  Slottets  Værelser,  skuffedes  ikke  den 
højst  spændte  Forventning.  Enhver  maatte  studse 
over  den  Opfindsomhed,  Tid  og  Penge,  der  var 
brugt  paa  at  frembringe  et  Værk,  saa  fuldendt  skønt 
indtil  de  mindste  Enkeltheder. 

Den  3dje  Marts  1658  vrimlede  den  mellemste 
Gaardsplads  af  Ryttere,  Rideknægte  med  fuldt  op- 
sadlede Heste,  af  kongelige  og  adelige  Tjenere,  som 
løb  frem  og  tilbage  og  nu  og  da  gjorde  Plads  for 
en  af  de  høje  Herrer,  der  i  fuld  Puds  fra  Kancelli- 
bygningen eller  Lensmandens  Bolig  gik  op  paa 
Slottet.  Her  var  foruden  alt^Tjenerskabet  det  Kom- 
pagni Ryttere  samlet,  som  under  Oberst  Kay  Lykkes 
Befaling  skulde  ledsage  Kongen,  naar  han  kørte 
den  svenske  Konge  i  Møde.  Ærbødigheden  for 
Majestæten  var  paa  den  Tid  saa  stor,  at  ingen,  naar 
han  ikke  var  af  kongeligt  Blod,  end  ikke  de  uden- 
landske Gesandter,  turde  komme  ind  i  den  indre 
Slotsgaard  anderledes  end  til  Fods.  Tjenerne  raabte 
til  hverandre,  sladrede  og  lo,  Hestene  vrinskede  og 
skrabede  Stenbroen  med  deres  Hove,  urolige  ved 
Raabene,  der  lød  omkring  dem,  og  Springvandets 
milde  Plasken  hendøde  i  Larmen,  mens  Martssolens 
Glans  spillede  paa  Vandstraalernes  Perler  og  gav 
den  hele  Scene  forhøjet  Liv. 

I  den  indre  Slotsgaard  herskede  der  mere  Ro 
og  større  Orden.  Her  stod  to  Kompagnier  af  Liv- 
regimentet opstillede  i  to  Rækker,  som  dannede  en 
bred  Vej  fra  Indkørselen  op  til  den  midterste 
Fløjs  Buegang.  Disse  Fodgardere  tog  sig  godt  ud 
i  deres  røde  Frakker  eller  Kitler  og  Knæbenklæder 
af  samme  Farve,  med  de  krysvis  lagte  gule  Ban- 
dolerer,   af  hvilke   det   ene   bar  Skydetasken,    det 

Svenskerne  paa  Kronborg.  ^ 

andet  det  lige  Sværd.  Hovedbedækningen  var  en 
spidspuldet,  bredskygget  Filthat  med  en  sort  Fjer, 
og  paa  Fødderne  havde  Folkene  Støvler  med  brede 
Kraver.  I  Armen  holdt  hver  Soldat  den  svære 
Luntebøsse,  hvormed  han  paa  Kommando  saluterede 
for  enhver  af  Raadets  høje  Herrer  eller  de  over- 
ordnede Befalingsmænd,  som  gik  op  paa  Slottet 
Officerernes  Dragter  udmærkede  sig  ved  det  finere 
Stof,  ved  Sølvtresserne,  som  prydede  Frakken,  og 
den  hvide  Fjerplumage  i  Hatten. 

Ved  Buegangen  stod  to  Drabanter  i  pragtfulde, 
røde  Fløjls  Vaabenfrakker,  prydede  med  det  danske 
Vaaben  i  Guldbroderi.  De  bar  flade  Hatte  med 
hvide  Fjer  og  holdt  hver  i  Haanden  en  Hellebard, 
fra  hvis  Spydsodde  forgyldte  Kvaster  hang  ned. 
Lige  foran  dem  holdt  den  kongelige  Karosse,  en 
svær  Vogn  med  en  Himmel  over,  hvorfra  der  helt 
rundt  hang  gyldne  Frynser.  Røde  Silkegardiner, 
der  vare  til  at  trække  for,  traadte  i  Steden  for 
Karetvinduer,  og  Sæderne  vare  overtrukne  med  rødt 
Fløjl.  For  Vognen  var  spændt  seks  sorte  Hingste, 
og  Seletøjet  var  af  rødt  Safian  med  gyldne  Pry- 
delser. Kusken  sad  paa  den  lille  Buk  og  førte  Tøj- 
lerne med  passende  Værdighed;  men  en  Staldkarl 
stod  dog  ved  hver  af  Hestene  og  holdt  dem  ved 
Bidslet. 

Alt  tydede  altsaa  paa,  at  Afrejsens  Time  var 
nær,  og  Klokken  slog  ogsaa  nu  to,  som  var  den 
fastsatte  Tid.  Fra  det  høje  Taarn  rungede  Klokkens 
dybe  Klang  gennem  Slotsgaarden,  hvorefter  Urets 
Sangværk  spillede  sin  sædvanlige  Psalmemelodi  for 
des  bedre  at  opfylde  sit  Formaal.  Efter  Indskriften 
paa  Klokkens  Rand  var  dette  ikke  alene,  at  Folket 
skulde  rette  sig  efter  dens  Klang,  men  hver  Time 
være  rede  til  Bod,  prise  Herren  med  Lovsang  og 
nøje  agte  og  tænke  paa,  hvor  hastig  Tiden  fuldfører 
sit  Løb  og  aldrig  vender  tilbage. 

Slige  fromme  Tanker  vare  dog  langt  fra  at 
finde  Rum  hos  de  lyttende.     De  glædede  sig  over, 

at  Ventetiden  snart  var  forbi ;  en  Mumlen  løb  igennem 
Livgardisternes  Rækker,  som  paa  Officerernes  Kom- 
mando rettede  sig,  hvorefter  fulgte  nogle  Øjeblikkes 
dyb  Tavshed ;  men  alle  de  ventendes  Taalmodighed 
skulde  endnu  en  Tid  blive  sat  paa  Prøve. 

I  den   blaa  Sal  i  Slottets  anden  Etage  havde 
Herrerne  af  Følget  samlet  sig  og  gik  nu  op  og  ned 
ad  Gulvet  eller  stod  og  samtalede  i  Grupper,  ven- 
tende paa  det  Øjeblik,  da  det  maatte  behage  Hs. 
Majestæt   at  bryde  op.     De  var  næsten  alle  rejse- 
klædte, men  under  den  korte  Kappe  viste  sig  den 
stadselige,    bræmmede   Frakke,   det  brede  Kaarde- 
hæng   og  Skærfet,   paa  enkeltes  Bryst  den  gyldne 
Kæde  med  Elefanten.    Den  hvide  Halskluds  nedhæn- 
gende Fhge  sammenholdtes  af  et  Baand  eller  en  lille 
forgyldt  Snor  med  Kvaster.   Kaardespidsen  stak  frem 
neden   for  Kappen,    Knæbenklædernes   Fhge  hang 
under  Knæbaandet  ned  om  Læggen,  og  Resten  af 
Benet  omsluttedes  af  den  brede,  udfaldende  Støvle- 
krave.   Naturligvis  fandtes  der  ikke  nogen  Hæl  uden 
Sporer,  og  disse  klang  lydt  paa  Gulvets  Marmorfliser. 
Herrerne  holdt  i  Haanden   eller   under  Armen 
deres  bredskyggede,  fjersmykkede  Hat.     Ingen  bar 
endnu  Paryk,  skønt   denne   Mode  ikke   var   fjern ; 
Haaret  fik  endnu  Lov  til  at  gro  sin  naturlige  Vækst 
og  hang  i  lange  Lokker  ned  paa  Ryggen,  ligesom 
det  ogsaa   fortil  dækkede  Panden,   saa  at  en  høj 
Pande    ikke    dengang    blev    nogen    Mand    til   Pry- 
delse.   Enkelte  af  de  ældre  Herrer  fulgte  den  gamle 
Mode  fra  Kristian  den  Fjerdes  Tid  og  bar  Haaret 
kortere. 

I  denne  Forsamling  fandtes  naturligvis  mange 
af  det  dansk-norske  Riges  betydeligste  og  mærke- 
ligste Mænd,  nogle  som  allerede  havde  udøvet  stor 
Indflydelse  paa  Rigets  Skæbne,  andre  som  i  en  nær 
Fremtid  vilde  faa  den. 

Der  gik  Joachim  Gersdorf  til  Tundbyholm, 
Korfits  Ulfeldts  Efterfølger  i  Landets  højeste  Vær- 
dighed,   den    sidste   Rigshofmester  i   Danmark,   og 

talte  hviskende  med  General  Hans  Schak  til  Møgel- 
tønder, Gram  og  Gisselfeldt,  der  snart  skulde  blive 
Sjælen  i  Ledelsen  af  Københavns  tapre  Forsvar. 
Begge  disse  Herrer  vare  af  tysk  Byrd,  Gersdorf  var 
dog  født  her  i  Landet  og  delte  den  danske  Adels 
Planer  og  Interesser,  hvorimod  Schak,  der  var  bleven 
indkaldt  i  Landet  af  Kong  Frederik,  nærede  stor 
personlig  Hengivenhed  for  Majestæten  og  ganske 
stod  paa  Hoffets  Side.  De  talte  begge  Tysk,  og 
Gersdorf,  som  selv  havde  raadet  til  denne  Krig 
og  nylig  havde  maattet  bøde  derfor  ved  med 
Kristen  Skeel  at  sætte  sit  Navn  under  den  usalige 
Roskilde  Fredstraktat,  tilfredsstillede  Schaks  Nys- 
gerrighed ved  at  fortælle  ham  lidt  om  Underhand- 
lingerne og  talte  med  et  Suk  om  det  Øjeblik,  da 
han  ønskede,  at  »han  ikke  havde  lært  at  skrive.« 
Der  gik  mange  andre  Herrer  af  Rigets  Raad, 
af  hvilke  de  fleste  talte  godt  bredt  Dansk,  om  de 
end  nu  og  da  prydede  deres  Tale  med  tyske  og 
latinske  Arabesker.  Nogle  af  dem  talte  myndig 
nok  om  det  skete  uden  at  ane,  at  denne  Krig  var 
Begyndelsen  til  Enden,  og  at  deres  egen  Magt  sang 
paa  det  sidste  Vers.  Der  var  den  sidste  danske 
Rigskansler  Kristoffer  Urne  til  Aarsmark,  det  nu- 
værende Knuthenborg,  en  af  de  gamle  fra  Kong 
Kristians  Tid,  ligesaa  Mogens  Høeg  til  Kjergaards- 
holm,  en  sindig  Statsmand  og  kendt  for  sin  Kærlig- 
hed til  Digtekunsten ;  Gunde  Rosenkrands,  den  lærde 
Holgers  lærde  Søn,  der  trods  sin  Lærdom  vidste 
at  føre  Kaarden,  en  oprigtig  Fædrelandsven  og  god 
dansk  Mand,  som  dog  var  hildet  i  sin  Stands  Inter- 
esser og  endte  sørgelig  i  Unaade  og  Landflygtighed ; 
Otto  Krag  til  Voldbjerg,  den  øverste  Sekretær,  som 
havde  Rigets  store  Segl  i  Gemme,  og  som  1660 
blev  en  modig  Forkæmper  for  Adelens  nedarvede 
Rettigheder;  hans  Broder,  den  tapre  Mogens  Krag 
til  Kaas,  som  udmærkede  sig  særdeles  under  Køben- 
havns Belejring  det  næste  Aar;  den  viljestærke 
Kristen  Skeel   til  Fussinge,   en  af  Landets  rigeste 

Mænd  og  tillige  en  af  Raadets  dygtigste  og  mest 
fædrelandssindede  Medlemmer,  en  af  dem,  der  drog 
Læsset  i  Raadet  —  og  mange  andre,  som  det  vilde 
blive  for  vidtløftig  her  at  nævne.  Næsten  alle  ikke 
alene  deltog  i  Landets  Styrelse,  men  vare  tillige 
vidtberejste  Mænd,  ofte  brugte  i  diplomatiske  Sen- 
delser,  ligesom  ogsaa  nogle  af  dem  havde  prøvet 
Krigens  Gerning. 

Kristen  Skeel  stod  i  en  Vindues-Fordybning 
og  samtalede  fortrolig  med  sin  gode  Ven  og  Dus- 
broder  Otto  Krag. 

»Ak,  hjerte  Broder,  hvilke  Tider!«  sukkede 
den  ærlige  Kristen  Skeel,  medens  Furerne  i  hans 
brede  Pande  bleve  dybere  og  Blikket  i  hans  alvor- 
lige, tænksomme  Øjne  endnu  mørkere.  »Jeg  er 
saa  mod  i  Hu,  som  om  Danmarks  sidste  Time  er 
kommen.« 

»Ikke  saa.  Kristen!«  svarede  Ofto  Krag.  »Vil 
Gud,  oprinder  vel  den  Dag,  da  vi  fange  Sejr  og 
vinde  det  tabte  tilbage.« 

»Ingen  Raad,  ingen  Trøst!«  svarede  Kristen 
hovedrystende,  »ingen  Venner,  ingen  Penge  i  Lan- 
dets Kasse,  plukket  og  stækket  —  vi  leve  rent  ud 
af  Sveriges  Naade,  min  Broer!« 

»Vi  faa  se !  Men  hvad  siger  Korfits  ?  Nu  maar 
han  noget!« 

»Korfits,«  svarede  Skeel,  medens  hans  smalle 
Læber  fortrak  sig  til  et  bittert  Smil,  »den  sorte 
Sjæl,  han  er  spansk  og  haansk.  Et  ilde  Syn  var 
han,  da  han  kom  imod  os  i  Vordingborg,  fælt  skur- 
rede hans  Røst  i  vore  Øren,  da  vi  i  den  yderste 
Nød  bød  ham  Skaane,  og  han  raabte:  Nu  siger  I 
noget !  Vi  Korfits,  Greve  af  Ulfeldt  —  det  er  denne 
drøvelige  Traktats  første  Ord,  og  der  kror  han  sig 
som  Kong  Karls  Gehejmeraad  og  første  befuldmæg- 
tigede —  det  maa  have  faldet  Hans  kongelige  Maje- 
stæt svært  at  komme  over  de  Ord,  da  han  fik 
Pergamentet  i  Hænde.  Vi  Korfits  —  vi  er  nu  ved 
Traktaten  indsat  i  alle  vore  Besiddelser  og  Rettig- 

heder  og  fredlyst  i  Danmark.  Det  gamle  Ord  trøster 
mig  dog,  at  al  overvættes  Ting  gerne  fanger  ond 
Ende.« 

»Og  hvad  tager  han  sig  nu  for?« 

»Han  slæber  Jørgen  Seefeldts*)  Bøger  ad  Næst- 
ved til.  Han  havde  jo  altid  Nag  paa  Jørgen,  og 
det  Bibliotek  var  Jørgens  Stolthed,  paa  hvilket  han 
havde  sat  al  sin  Formue.  Saa  ramte  han  ham  da 
paa  det  ømmeste  Sted.  Du  ser,  han  har  Stunder 
at  klare  Smaagæld,  alt  som  han  indfrir  den  store.« 

»Men  hvor  gik  det  dog  til,  at  Kong  Karl  gav 
sit  Minde  til,  at  dette  Nordens  største  og  skønneste 
Libreri  saa  syndig  maatte  splittes  for  Vinden?« 

»Ej,  hvad  bryder  Kong  Karl  sig  om  en  Slump 
Folianter,  især  naar  de  ere  dansk  Ejendom?  Det 
gik  da  saaledes  til,  at  da  de  kom  paa  Sjællands 
Grund,  saa  sagde  Korfits  til  Kongen:  Eders  Maje- 
stæt faar  nu  unde  mig  et  Bytte !  —  Hvad  kan  det 
vel  være !  spurgte  Kongen.  —  En  dansk  Herremand 
her  paa  Øen,  svarede  Korfits,  har  nogle  Bøger!  Dem 
begærer  jeg!  — Det  kan  vel  ske!  sagde  Kong  Karl. 
—  Jeg  har  det  fra  den  franske  Ambassadør,  Rid- 
der Terlon.« 

»Og  saa  løb  han  med  alt?« 

»Aa  nej!  Han  maatte  dog  lade  omtrent  4000 
Bind  tilbage.  De  kom  med  Slæder  og  Sække  for 
at  slæbe  de  sidste  bort;  men  Jørgen  ilede  saa  til 
os,  der  jo  vare  i  Roskilde  paa  Traktaten,  og  Jochum 
Gersdorf  fik  saa  dog  sat  en  Bom  for.  Kong  Karl 
sendte  en  Livkarl  og  seks  Ryttere,  og  de  maatte 
lade  Resten  blive.« 

»Det  var  vel!«  svarede  Otto  Krag;  »men  sig 
mig  nu,  kære  Broder!  Hvad  tænker  du  i  dit  Hjerte 
om  Hans  kongelige  Majestæts  underlige  Forsæt  at 


*)  Jørgen  Seefeldt,  Rigets  Raad  og  Landdommer  i  Sjælland, 
boede  paa  Ringsted  Kloster,  hvor  han  havde  samlet  et  Bi- 
bliotek paa  26,CXX)  Bind  med  mange  sjældne  Haandskrifter. 
Han  døde  1662  i  Trang  og  nedtrykt  af  Sorg. 

indbyde  sin  Fjende  og  Overvinder  hertil  og  be- 
værte ham?€ 

»Ja,  kig  du  Kongen  i  Kortene,  om  du  kan? 
Han  gaar  saa  stille  og  holder  sine  Trumfer  for- 
dækte. Man  kan  tænke  meget  om  den  Sag  og 
endda  gaa  fejl  i  By.  c 

»Lad  høre  din  Mening,  Kristen  I  c 

>Nu,  det  .skal  være  kongeligt  at  kunne  bære 
sligt  Tab  koldsindig.  Kong  Karl  er  hans  gode 
Ven  lige  fuldt,  og  de  kunne  nok  tale  et  Gammensord 
over  Borde  for  det.  Lad  gaa !  Har  han  taget  vore 
Provinser,  saa  lad  ham  ogsaa  æde  vor  Mad  og 
drikke  vor  Vin  I  c 

»Der  dømmer  du  nok  efter  et  for  hastigt  Skøn, 
Kristen!  Rimeligere  tykkes  det  mig,  om  Hendes 
Majestæt  kunde  ønske  at  hviske  Kong  Karl  et  Ord 
i  Øret  om  Korfits.« 

»Saamænd!  Der  traf  du  det  kanske  ikke  ilde. 
Korfits  har  noget  til  gode  der  lige  fra  den  Dag, 
da  han  ved  Kroningen  nedrev  Æresporten  den 
første  Dags  Aften,  at  ikke  Dronningen,  da  hun 
anden  Dag  drog  til  Vor  Frue  Kirke  for  at  krones, 
skulde  hædres  ved  den.  c 

»Og  dog  kan  det  tænkes,  at  Kongen  tillige 
handler  i  god  Tro  og  til  Rigernes  Bedste  vil  slutte 
Venskab  og  Broderskab  med  Kong  Karl.« 

»Ak,  Bro'er  Otto!  Det  er  da  takkeløs  Ger- 
ning, Kongen  har  fore.  Før  kysser  Ræven  Gaasen, 
før  Svensken  bliver  vor  gode  Ven,  og  aldrig  læges 
Saar  saa  vel,  at  jo  Arret  synes.  Det  er  mig  en 
Kval,  at  vi  i  Dag  skulle  hædre  de  —  naa,  lad  os 
ej  tale  mere  derom.  Se  Fødderne  paa  Jochum  og 
mig !  Vi  ere  blevne  i  Skoene,  da  vi  agte  at  blive 
til  Huse  og  ville  ikke  løbe  med  til  Hammersholt  at 
gøre  Stads  af  Landsens  Fjender.« 

»Vil  du  ellers  vide,  hvad  Kongen  tænker,«  sagde 
Kristen  Skeel  efter  en  lille  Pause,  »saa  spørg  den 
sorte  Snog  hist  henne  1    Han  ved  det  paa  en  Prik!« 

Han  slog  med   Hovedet  i   den  Retning,  hvor 

en  lille  sirlig,  sortklædt  Herre  stod.  Hans  snu, 
indesluttede  Ansigt  og  kloge,  mørke  Øjne  var  nok 
et  Studium  værd.  Det  var  Kongens  Kammerskriver 
og  fortrolige,  Kristoffer  Gabel,  en  Mand,  som  havde 
tjent  sig  op  fra  neden  af  og  endnu  ikke  havde 
større  Gage  end  Livbarberen ;  men  han  havde  Kon- 
gens Øre  som  ingen  anden.  Nu  stod  han  ene  i 
den  store  Skare,  og  de  fleste  saa  skævt  til  ham; 
men  han  ventede  taalmodig,  til  hans  Time  kom, 
og  den  var  ikke  langt  borte,  thi  han  selv  blev,  som 
man  ved,  en  af  Hoffets  mest  virksomme  og  snu 
Redskaber  til  at  knuse  Adelens  Magt.  Den  Dag  var 
ikke  meget  fjern,  da  flere  af  de  høje  Herrer,  der 
nu  gik  ham  knejsende  forbi,  maatte  bøje  Ryg  for 
ham.  Efter  Enevoldsmagtens  Indførelse  blev  han  en 
saare  mægtig  Mand,  men  brugte  ofte  sin  Magt  hen- 
synsløst, saa  at  man  endogsaa  sagde,  at  for  den, 
der  talte  noget  mod  Gabel  eller  hans  Familie,  blev 
Danmark  for  snævert.  Nu  var  hans  Stjerne  næppe 
i  Opgang;  men  han  skulde  snart  faa  Lejlighed  til 
at  vise  Kongen  og  Landet  en  væsentlig  Tjeneste, 
der  hjalp  til  hans  senere  Ophøjelse. 

Medens  Følget  saaledes  drev  Tiden  hen  og 
ventede  paa  Hans  Majestæts  Komme,  stod  Kongen 
med  korslagte  Arme  i  Vinduet  i  den  saakaldte 
Vintersal  og  saa  i  dybe  Tanker  ud  over  Slotsøen, 
som  om  slet  ingen  ventede  paa  ham.  Dronning 
Sofie  Amalie  var  ogsaa  til  Stede,  men  ellers  ingen, 
da  Hoffets  Jomfruer  havde  maattet  gaa  bort,  fordi 
Kongen  ønskede  at  tale  under  fire  Øjne  med  Dron- 
ningen. Hun  sad  nu  i  Nærheden  af  Kaminen  i  en 
af  Datidens  plumpe  Lænestole,  ellers  pragtfuld  nok 
ved  sit  Gyldenstykkes  Betræk,  og  man  saa  paa 
hendes  blussende  Kinder,  at  den  fortrolige  Samtale, 
som  allerede  til  Dels  havde  fundet  Sted,  ingenlunde 
var  løben  fredelig  af. 

Sofie  Amalie  var  en  Dame  af  fyldig  og  vel- 
dannet Skikkelse,  høj  og  anselig,  udrustet  med  Ynde 
og  sand  kongelig  Værdighed.     Den  lyseblaa  Silke- 


89 

dragt,  hun  bar,  klædte  hendes  blonde  Skønhed 
godt,  og  dens  Snit  var  ikke  saa  forskellig  fra  Nu- 
tidens Mode,  som  Damernes  Dragter  senere  bleve. 
Livstykket  laa  i  Læg  over  Brystet  og  prydedes 
paa  Midten  af  en  kostbar  Br>'Stnaal.  Det  lysebrune 
Haar  faldt  frit  ned  i  naturlige  Lokker,  lidt  kruset 
over  Panden,  og  fremhævede  hendes  sjælden  skønne 
og  friske  Ansigtsfarve,  der  bødede  paa,  hvad  der 
manglede.  Trækkene  i  Finhed.  Trods  hendes  tre- 
dive Aar,  og  uagtet  hun  allerede  havde  født  otte 
Børn  til  Verden,  kendtes  det  dog  endnu  paa  hende, 
at  hun  i  sin  Ungdom  maatte  have  været  en  ind- 
tagende Kvinde. 

Frederik  den  Tredje  gav  ikke  sin  Gemalinde 
stort  efter  i  kongelig  Holdning.  Han  gik  dengang 
i  sit  otte  og  fyrretyvende  Aar  og  var  en  Herre  af 
høj,  anselig,  noget  svær  Legemsbygning,  dog  fuld- 
kommen velskabt.  Han  havde  i  sin  Ungdom  været 
Mester  i  alle  legemlige  Færdigheder  og  var  derfor 
Herre  over  enhver  af  sine  Bevægelser.  Heller  ikke 
hans  Træk  vare  fine  eller  skønne,  navnlig  var  Under- 
ansigtet noget  svært;  men  de  bar  Præget  af  en 
ærlig  Sjæl,  en  fast  Vilje  og  stor  Tænksomhed. 
Det  mørke  Haar  faldt  i  fyldige  Lokker  om  hans 
Hoved  og  dækkede  fortil  Panden;  hans  brune  Øjne 
havde  et  roligt,  koldsindigt  Udtryk,  som  dog  kunde 
blive  vindende  og  mildt,  naar  han  smilede.  Hans 
Klædning  var  ganske  af  samme  Snit  som  de  ade- 
lige Herrers.  Stoffet  var  mørkegraat  Klæde,  kantet 
med  Sølv,  og  fra  det  brede,  rigt  baldyrede  Kaarde- 
hæng  funklede  ved  hans  venstre  Side  det  juvel- 
prydede  Fæste. 

Den  nys  afbrudte  Samtale  var  bleven  ført  paa 
Tysk.  Skønt  Kongen  i  Sæder  og  Sind  var  en  dansk 
Mand  og  talte  sit  Modersmaal  helt  godt,  havde 
han  dog  under  sit  Ophold  i  Bremen  og  i  Hertug- 
dømmerne, hvor  han  som  Prins  holdt  Hof,  faaet 
det  tyske  Sprog  kært,  var  end  de  Lærdes  Sprog, 
Latin,  ham  egentlig  det  kæreste.     Han  var  nemlig 

Danmarks  lærdeste  Konge  og  kunde  hamle  op  med 
enhver  Magister  eller  Doktor  i  lærde,  især  dogma- 
tiske Disputer.  Dronningen  derimod  nedlod  sig 
aldrig  til  at  lære  Landets  Sprog,  og  hendes  høje 
Gemal  var  da  lovlig  nødt  til  at  tyske,  naar  han 
talte  med  hende.  Samtiden  vilde  dog  nok  med 
dens  lidet  udprægede  nationale  Bevidsthed,  og  saa- 
som  man  dengang  snarest  satte  en  Ære  i  at  tale 
fremmede  Sprog,  uden  hvilke  ingen  Mand  regnedes 
for  dannet,  have  tilgivet  hende  denne  Forsømmelse, 
havde  den  ikke  været  parret  med  en  utilgivelig 
Ringeagt  for  alt,  hvad  der  var  dansk.  Hun  regnede 
sine  danske  Undersaatter  som  Barbarer,  og  gav  end 
Tidens  Skødesynd,  Umaadelighed  i  Drik,  hendes 
Dom  nogen  Ret,  var  det  dog  næppe  paa  Dydens 
og  Moralens  Vegne,  at  hun  forargedes.  Hun  hang 
ved  sit  tyske  Fædreland  og  sin  brunsvig-lyneburgske 
Slægt  med  en  saa  haardnakket  og  ensidig  Kærlig- 
hed, at  den  endog  vakte  hendes  Gemals  Mistænk- 
somhed og  undertiden  unddrog  hende  hans  For- 
trolighed. Hendes  Klogskab,  hendes  Mod,  hendes 
Ynde  og  Talenter  kunde  blende  og  vinde  enkelte; 
men  hun  vandt  aldrig  det  Folks  Hjerte,  hun  var 
kaldet  til  at  være  Moder  for,  da  hun  ikke  elskede 
det.  Hun  var  en  hovmodig,  viljefast  Kvinde,  født 
til  at  herske.  Hendes  store,  blaa  Øjne  med  deres 
bydende  Udtryk  vidnede  nok  derom,  naar  hun  saa 
op,  og  de  skød  Lyn,  der  røbede  hendes  ophidsede 
Stemning. 

Det  lille  Springvand,  der  fra  Væggen  sendte 
sin  Straale  ned  i  en  Marmorkumme,  og  som  med 
sit  udskaarne  og  forgyldte  Billedværk  var  en  af 
dette  pragtfuldt  udstyrede  Værelses  mange  Pry- 
delser, udfyldte  den  pinlige  Pause  med  sin  milde 
melodiske  Plasken,  som  om  det  vilde  prædike  Fred 
og  Forsonlighed  for  det  kongelige  Ægtepar.  Kon- 
gen vaagnede  pludselig  af  sin  Grublen,  vendte  sig 
om    og   gik   hen  til  sin  Gemalinde.     Hans   Aasyn 

var  mildt,  og  hans  Stemme  havde  den  vante,  rolige 
Klang,  saa  at  al  Vrede  syntes  borte. 

»Kan  jeg  da  nu  være  vis  paa,  Sofie  I«  sagde 
han,  »at  du  vil  modtage  vor  kongelige  Broder  og 
Gæst  med  sømmelig  Gæstmildhed?  Du  bør  komme 
i  Hu,  at  vi  af  egen  fri  Vilje  have  indbudt  ham.« 

Dronningen  havde  rejst  sig  og  stod  for  sin 
Gemal  med  en  noget  spotsk  Mine.  Hendes  Aasyn 
havde  ingenlunde  det  Præg  af  Retsind  og  god  Vilje 
som  hans. 

»Dethave  vi  nugjort,c  svarede  hun,  »ogmaatte 
det  end  højlig  undre  mig,  at  min  høje  Gemal  blev 
til  Sinds  at  huse  sin  og  Landets  argeste  Fjende,  faar 
jeg  vel  finde  mig  i,  hvad  der  ikke  mere  kan  ændres.« 

»Jeg  har  jo  med  stor  Taalmodighed  alt  hørt 
paa  dine  Indvendinger,«  svarede  Kongen,  »og  givet 
dig  mine  Grunde.  Jeg  gentager  det  —  uden 
allierede  eller  Venner,  plat  ødelagt  ved  et  ulykke- 
ligt Felttog,  hvad  bedre  Middel  kunde  jeg  i  den 
Stand  finde  paa,  end  at  prøve  at  etablere  Venskab 
og  god  Forstaaelse  med  vor  krigslystne  Nabo? 
Vore  skønne,  skaanske  Provinser  har  han  jo  nu, 
Gud  bedre  det,  i  Possession  og  maa  vel  være  stillet 
tilfreds. « 

»Deri  fejler  du  vidt,  Frederik !  Der  er  en  Konge 
for  mange  i  Norden,  og  den  Konge  er  du!  Kong 
Karl  vil  herske  alene  i  Norden,  og  ikke  for  intet 
staa  de  trende  Kroner  i  hans  Standarter  og  Flag, 
paa  hans  Karosser  og  alle  Vegne.  Utak  vil  du  faa 
for  din  Høflighed;  men  vær  i  øvrigt  rolig!  Kong 
Kari  skal  finde,  at  vort  Hof  ikke  staar  tilbage  for 
noget  i  Europa  i  Høviskhed.  Han  skal  faa  at  se, 
at  Ulykken  ikke  har  bøjet  vor  Nakke,  og  vi  kunne 
vel  beværte  ham  og  de  svenske  Herrer  uden  at  miste 
noget  af  vor  Værdighed,  bliver  det  end  ikke  til  Lyst.« 

>Saa  er  jeg  tilfreds,«  sagde  Kongen.  »Hvilken 
Dronning  i  Verden  kan  maale  sig  i  Ynde,  Anstand 
og  en  skøn  Udøvelse  af  en  Værtindes  Pligter  med 
Dronning  Sofie  Amalie,  naar  hun  vil?« 

Han  greb  Dronningens  Haand  og  førte  den  til 
sine  Læber,  og  hun  takkede  ham  med  et  Smil, 
hvori  dog  var  nogen  Varme. 

>0g  saa  vil  jeg  da  i  Herrens  Navn  bryde  op,« 
sagde  Kongen  og  ringede  med  en  lille  Sølvklokke. 
Den  hidkaldte  Page  fik  Befaling  at  melde  Hofmar- 
skalk Kørbitz,  at  Hans  Majestæt  nu  agtede  at  stige 
til  Vogns ;  en  anden  Page  bragte  Kongen  den  runde, 
bredskyggede,  guldbræmmede  Hat  med  den  hvide 
og  røde  Fjer  og  en  tredje  de  guldbroderede  Géde- 
skindshandsker,  som  han  langsomt  og  koldsindig 
trak  paa. 

Hofmarskalk  Kørbitz  traadte  nu  ind  tillige  med 
Kammerjunkerne  Korfits  Trolle  og  Hugo  Lytze, 
som  bukkede  dybt  for  Majestæterne,  der  nu  tog 
en  kærlig  Afsked  med  hinanden.  Dronningen  lod 
ét  Par  naadige  Ord  falde  til  Kørbitz  om  det  skønne 
Vejr,  som  begunstigede  Festen,  en  af  Pagerne 
aabnede  Døren,  og  Kongen  gik  med  Kammer- 
junkerne og  Marskalken  foran  til  den  blaa  Sal,  hvis 
Dør  Korfits  Trolle  aabnede  vidt,  forkyndte  med  høj 
Røst  Hans  Majestæts  Komme  og  bukkede  dybt, 
da  Kongen  gik  forbi  ham  og  ind  i  den  store,  ud- 
valgte Forsamling. 

Hans  Majestæt  sagde  et  Par  velvillige  og  skæmt- 
somme Ord  til  en  og  anden  af  Herrerne,  men  kun 
i  Forbigaaende,  da  han  uden  Ophold  gik  gennem 
Salen  og  videre  frem  ned  ad  Trappen  til  Buegangen, 
hvor  blandt  andre  den  kongelige  Staldmester  Merle 
tog  imod  ham  og  ledsagede  ham  med  blottet  Hoved 
til  Vognen.  Kongen  mønstrede  Forspændingen  og 
fandt  intet  at  udsætte,  hvorefter  Merle  ydmygt  trak 
sig  tilbage  for  det  høje  Følge;  thi  før  Enevolds- 
magtens Indførelse  var  Staldmesterens  Embede  ikke 
agtet  stort,  og  enhver  Adelsmand  af  rent  Blod 
mente  sig  for  god  til  det. 

Kongen  steg  til  Vogns,  og  den  kongelige  Ka- 
rosse satte  sig  derpaa  under  Trompeters  og  Her- 
pavkers  Lyd  langsomt  i  Gang  og  kørte  saa  ud  af 

den  indre  Slotsgaard  over  Broen  og  videre  gennem 
de  andre  to  Gaarde  og  gennem  Flækken  Hillerød 
ad  Vejen  til  Roskilde.  Oberst  Kay  Lykke  med 
sine  Ryttere  red  foran  Vognen,  Livregimentet  til 
Fods  under  Oberst  Frederik  Ahlefeldt  fulgte  efter 
den,  og  det  øvrige  Følge  steg  til  Hest  og  sluttede 
sig  efterhaanden  til,  Paa  den  ujævne,  af  Frosten 
knudrede  Vej  var  der  ikke  Tale  om  at  køre  hur- 
tigere end  i  rask  Fodgang,  og  det  tog  da  en  stiv 
Time  at  tilbagelægge  den  halve  Mil  til  Landsbyen 
Hammersholt,  hvor  Kongen  agtede  at  modtage  sin 
høje  Gæst. 

Kong  Karl  havde  imidlertid  den  samme  Hin- 
dring at  overvinde,  en  ubanet  Vej,  og  paa  den 
længere  Afstand  lod  Tiden  for  hans  Komme  sig 
vanskelig  udregne.  Det  gik  da  saa,  at  Kong  Fre- 
derik og  hans  Følge  i  to  Timer  maatte  vente  paa 
den  bare  Mark,  en  Stilling,  som  Nutidens  Hofmænd 
sikkert  vilde  have  fundet  temmelig  trøstesløs,  især 
ved  Vintertide.  Datidens  Herrer  vare  imidlertid 
saa  vante  til  møjsommelige  Rejser,  at  de  let  fandt 
sig  deri,  især  da  Vejret  var  klart  og  Føret  tørt. 

Kong  Frederik  steg  ud  af  Karossen,  Herrerne 
af  Hestene,  og  man  holdt  Fødderne  varme  ved  at 
spadsere  frem  og  tilbage  paa  det  grønne  Overdrev 
i  Ly  af  Skovens  Træer,  medens  man  opmuntrede 
Sindet  ved  livlig  Samtale.  Frederik  den  Tredje 
havde  arvet  en  ikke  ringe  Part  af  sin  Faders  djærve 
Lune  og  holdt  nok  af  ved  Lejlighed  at  lade  det 
spille.  Til  sidst  bød  han  Oberst  Kay  Lykke  for- 
lyste ham  og  Følget  med  en  lille  Rytter-Manøvre. 
Han  var  dengang  i  stor  Gunst  ved  Hove  og  med 
sine  femten  smukke  Herresæder  Landets  rigeste 
Mand.     Man  sang  om  ham: 

Enhver  skøn  Jomfru,  hun  ønsker  sig, 
Gud  give,  Kay  Lykke  vilde  have  mig! 

Hvem  der  nu  saa  ham  i  hans  pragtfulde  Klæd- 
ning  og    med   et  af   Sundhed    blomstrende   og  af 

Munterhed  straalende  Ansigt  tumle  sin  fyrige  Hest 
saa  rask,  skulde  ikke  tænke,  at  han  vilde  ende  saa 
sørgelig  i  Nød  og  Elendighed,  hvilket  han,  som 
kendt,  ved  sin  egen  Letsindighed  var  Skyld  i. 
Men  viste  Hr.  Kay  sig  nu  end  som  en  dygtig  og 
glimrende  Rytter,  kunde  det  samme  ingenlunde 
siges  om  hans  Folk,  saa  at  Manøvren  faldt  langt 
mere  muntert  end  militært  præcis  ud. 

Endelig  blev  Klokken  fem,  og  de  udstillede 
Poster  meldte  Hans  svenske  Majestæts  fredelige 
Nærmelse.  Kong  Frederik  steg  da  i  sin  Karosse 
for  at  køre  sin  høje  Gæst  et  lille  Stykke  i  Møde, 
og  da  Vognen  atter  holdt,  samlede  Følget  sig  om 
den.  De  tolv  Trompetere  med  to  Herpavker  foran 
holdt  ved  Siden,  og  Ryttere  og  Fodfolk  opstillede 
sig  i  nogen  Afstand.  Livregimentets  menige  lavede 
sig  til  at  hilse  paa  Kong  Karl  med  en  ordentlig 
Musketsalve.  Patronerne,  der  hang  ved  Brystgelæn- 
deret i  smaa  runde  Træ-Æsker,  som  ved  hurtige 
Bevægelser  frembragte  en  ejendommelig  Raslen, 
bleve  tagne  frem  af  deres  Hylstre,  Musketterne 
bleve  ladede  og  Lunterne  tændte,  og  dette  udførtes 
i  et  saa  stort  Antal  Tempoer,  at  det  indgød  stor 
Agtelse  for  Eksercitsens  Vanskeligheder  og  Beun- 
dring over  den  menneskelige  Naturs  Taalmodighed 
i  Dressur.  Nutidens  Soldater  komme  adskillig 
nemmere  fra  det;  men  indrømmes  maa  det,  at  da 
Salven  brød  løs,  gav  de  svære  Musketter  ander- 
ledes Knald  end  de  Plaf,  Nutidens  lette  Geværer 
frembringe. 

Ingen  Hurraraab,  men  Trompeters  og  Herpavkers 
Lyd  og  en  mægtig  Glædessalve  modtog  Kong  Karl, 
da  han  i  sin  kongelige  Karosse  med  Hertug  Ernst 
ved  sin  Side  rullede  frem  paa  Overdrevet.  Her- 
tugen saa  helt  fiffig  og  glad  ud,  som  om  han  nød 
sin  diplomatiske  Triumf  og  glædede  sig  over,  at 
han  virkelig  medbragte  det  kongelige  Vildt,  han 
paa  højere  Ordre  havde  efterstræbt. 

Efter  den  kongelige  Vogn  fulgte  en  Karosse, 

i  hvilken  der  sad  fire  Herrer.  Paa  Bagsædet  var 
den  engelske  Ambassadør,  Sir  Philip  Meadow,  der 
i  Forening  med  Ridder  Terlon  havde  ledet  Freds- 
underhandlingerne,  og  hvem  Kong  Frederik  til  Tak 
for  hans  gode  Hjælp  havde  benaadet  med  Elefan- 
ten. Da  Sir  Philip  var  af  borgerlig  Fødsel,  vakte 
denne  Hædersbevisning  en  saadan  Alarm  i  den 
adelige  Lejr,  at  Kongen  fik  ham  til  at  udlevere 
Ordenen  mod  en  Sum  Penge.  Det  var  nu  vistnok 
Tilfældet,  at  Meadows  Hjerte  var  paa  dansk  Side; 
men  han  lod  sig  dog  kyse  ved  Kong  Karls  Trusler 
om  at  klage  over  ham  til  Cromwell.  Hari  faldt  da 
til  Føje,  Kong  Karl  formildedes  og  skænkede  ham 
elleve  Tusind  Daler,  hvoraf  ses,  at  det  i  hine  Tider 
kunde  være  en  indbringende  Bestilling  at  være 
Fredsmægler.  Ved  hans  Side  sad  den  svenske  Rigs- 
marskalk  Grev  Gabriel  Oxenstjerna  og  paa  Bag- 
sædet de  to  danske  Herrer,  som  vare  blevne  sendte 
Kong  Karl  i  Møde  for  at  komplimentere  ham  i 
Roskilde,  nemlig  den  danske  Gesandt  ved  det 
svenske  Hof,  Ove  Juel,  og  Admiral  Henrik  Bjelke, 
en  ærlig  Nordmand  og  Kong  Frederik  personlig 
meget  hengiven. 

Resten  af  de  svenske  Herrer  vare  til  Hest,  og 
blandt  dem  udmærkede  sig  især  den  unge  General- 
kvartermester-Løjtnant  Erik  Dahlberg  ved  sin  man- 
dige Skønhed  og  sin  ridderlige  Holdning.  Der  var 
dog  ogsaa  civile  Herrer  i  den  ridende  Skare,  som 
Peter  Julius  Coyet,  Kong  Karls  bøjelige  Redskab  i 
politiske  Intriger  og  den  Mand,  der  med  Pennen 
maatte  forsvare  sin  Konges  Voldsgerninger  for  den 
offentlige  Menings  Domstol.  Denne  snilde  og  sam- 
vittighedsløse Diplomat  blev  i  den  nærmeste  Frem- 
tid Danmark  en  snu  og  farlig  Fjende.  Dernæst 
Kong  Karls  Sekretær  Ehrensteen  og  Rigskammer- 
raad  Joel  Eckmann,  senere  adlet  under  Navnet 
Gripenstjerna.  Han  havde  ogsaa  overværet  Freds- 
underhandlingerne  og  nylig  haft  det  Hverv  egen- 
hændig at  nedskrive  Fredstraktatens  Originaltekst. 

—  De  ridende  Herrers  Tjenere  med  ledige  Haand- 
heste  fulgte  efter,  og  med  Overbeks  Ryttere  ud- 
gjorde den  hele  Eskorte  et  stort  Optog. 

Kongerne  steg  samtidig  ud  af  deres  Vogne, 
mødtes  midtvejs,  blottede  Hovederne  og  hilste  paa 
hinanden  med  en  dyb  Reverens.  Derpaa  omfav- 
nede de  hinanden,  og  Kong  Frederik  bød  sin  konge- 
lige Gæst  velkommen  med  nogle  hjertelige  Ord,  der 
fremførtes  med  Værdighed  og  i  en  aaben  og  fri- 
modig Tone.  Kong  Karls  Svar  var  derimod  saa 
meget  mere  sirligt  og  komplimentøst,  som  det  var 
mindre  oprigtig  ment.  Den  svenske  Monark  var 
en  tyk,  lille  Mand,  og  hans  Legemsfylde  gjorde 
hans  Fremtræden  mindre  smuk  og  vindende;  men 
hans  Holdning  var  bydende  nok,  og  naar  man  saa 
det  stolte  Glimt  fra  hans  lysende  Øjne,  glemte  man 
hans  uanselige  Skikkelse  og  forstod,  at  han  var  her 
som  Sejrherre. 

Han  saa  sig  et  Øjeblik  mistænksomt  og  uroligt 
om;  men  hans  spejdende  Falkeblik  opdagede  intet, 
der  kunde  gøre  ham  urolig.  De  danske  Herrer 
stod  for  ham  med  blottede  Hoveder  og  bøjede  sig 
dybt.  Kong  Frederik  forestillede  sit  Følge  for  ham, 
Kong  Karl  gjorde  Gengæld  med  sit;  Monarkerne 
steg  under  mange  Komplimenter  i  een  Vogn  og 
kørte  saa  ad  Frederiksborg  til,  ledsagede  af  den 
hele  Skare. 

De  svenske  og  danske  Herrer  blandede  sig  under 
Ridtet  imellem  hverandre  og  indledede  venskabelige 
Samtaler.  Saaledes  sluttede  Kay  Lykke  sig  til  den 
svenske  Oberst  Overbek;  men  denne  hærdede  og 
øvede  Kriger  iagttog  med  et  Smil  de  danske  Ryttere. 
Disse  vare  rigtignok  bedre  klædte  og  beredne  end 
Svenskerne,  hvis  Uniformer  ikke  svarede  til  Navnet 
og  viste  alt  andet  end  Ensartethed ;  men  Svenskernes 
Holdning  var  fuldendt,  og  Evolutionerne  gik  med 
stor  Punktlighed,  hvorimod  de  danske  Ryttere  gav 
sørgelige  Vidnesbyrd  om,  at  det  i  høj  Grad  fattedes 
dem  paa  Øvelse.    Derimod  vare  de  svenske  Ryttere 

ikke  lystelige  at  se  til  for  fredelige  Tilskuere,  fordi 
deres  brune,  vilde  og  arrede  Ansigter  fortalte  ad- 
skilligt om  Rov,  Mord  og  Vold  og  dannede  en 
passende  Illustration  til  Kong  Karls  sejrrige  Felttog 
med  deres  blodige  Bedrifter.  I  de  luslidte  Kitler 
og  bulede  Læderkyrasser  stak  da  heller  ikke  alene 
Svenskere,  men  Eventyrere  af  alle  Nationer. 

Tusmørket  begyndte  allerede  at  falde  paa,  da 
den  kongelige  Karosse  under  Klokkeringning,  Kanon- 
salver og  Trompeternes  Lyd  rullede  over  Broen  ind 
i  den  indre  Slotsgaard,  hvor  Majestæterne  steg  af 
Vognen.  En  og  anden  af  de  gamle  danske  Herrer 
rystede  paa  Hovedet  ved  det  Syn  og  tænkte  i 
sit  stille  Sind,  at  Kong  Kristian  vilde  vende  sig 
i  sin  Grav,  hvis  han  kunde  høre,  hvilke  Røster  der 
nu  genlød  i  hans  Haller,  og  hvis  Sporer  der  klang 
paa  hans  elskede  Hjems  Dørtærskel. 

Kong  Frederik  førte  straks  sin  høje  Gæst  til 
Prinsessefløjen  og  ad  Taarnets  Vindeltrappe  op  til 
den  anden  Etage,  hvor  den  blaa  Sal,  det  engelske 
Sovegemak  og  en  Række  Værelser  tilbød  Kong 
Karl  et  pragtfuldt  og  efter  de  Tiders  Begreber  vel 
indrettet  Logi.  I  samme  Fløj  var  Plads  til  de  for- 
nemste svenske  Herrer,  Kong  Karls  nærmeste  Op- 
vartning, og  hvem  han  ellers  udpegede  dertil.  Skønt 
hans  Væsen  ikke  lod  nogen  Mistro  skinne  frem, 
magede  han  det  dog  saa,  at  han  om  Natten  vilde 
være  omgiven  af  en  Skare  tro  svenske  Mænd,  og  nær- 
mest sit  eget  Sovegemak  indkvarterede  han  den  mest 
aarvaagne  af  dem  alle,  sin  Yndling  Erik  Dahlberg. 

Medens  Kong  Karl  og  hans  Mænd  forfriskede 
sig  efter  den  lange  Rejse  og  klædte  sig  om  til  Taflet, 
stegedes  og  brasedes  der  i  Køkken  og  Kælder,  og 
Kokke,  Kældersvende,  Sølvkammertjenere  og  Dug- 
svende færdedes  i  stor  Travlhed  for  at  skafte  det 
overdaadige  Maaltid,  der  skulde  indtages  i  Ridder- 
salen eller,  som  den   dengang  kaldtes.  Dansesalen. 

1  Prinsessefløjens  hvælvede  Køkken  blussede 
Ilden,  og  i  Kælderen  nedenunder  drejede  to  Karle 

Svenskerne  paa  Kronborg.  7 

over  et  livligt  Baal  de  ti  Spid,  som  vare  Kristian 
den  Fjerdes  egen  Opfindelse.  Trods  al  Iver  blandt 
Tjenerskabet  for  at  gøre  deres  bedste  faldt  der 
dog  mellem  dem  Ord,  som  vilde  have  glædet  salig 
Kong  Kristian  højlig,  havde  han  kunnet  høre  dem, 
men  som  vilde  have  skurret  slemt  i  Svenskernes  Øren. 

Vinskænken,  Reinholdt  Thor-Smede,  en  svær 
Mand  med  et  rødtblussende  Ansigt,  syslede  dybt 
nede  i  den  store  Vinkælder,  hvor  Vinfadene  laa  i 
Rækker,  og  en  Springbrønd  gav  frisk  Vand  til  at 
skylle  af  med.  Han  tappede  spansk  Vin,  Sekt 
og  den  kostbare  Rhinskvin  i  store  Kander,  og 
Kældersvendene  satte  dem  til  Side,  naar  de  vare 
fyldte.  Rejsevinskænken,  Klavs  Ohm,  hjalp  til  og 
holdt  sin  Stalbroder  i  Kongens  og  Bakki  Tjeneste 
med  Snak. 

»Fik  I  ham  saa  at  se?«  spurgte  han  Thor- 
Smede.     »Kong  Karl  begribeligvis!« 

Thor-Smede  tørrede  Sveden  af  Panden  og  ud- 
stødte en  drøj  Ed. 

»Vel  fik  jeg  Kig  paa  ham,«  sagde  han  saa, 
>hge  da  han  vraltede  ud  af  Karossen,  og  aldrig 
nogen  Sinde  saa  jeg  federe  Svin.« 

»Tys!«  sagde  Klavs  Ohm,  »tal  ej  saa  despek- 
terlig  om  Hans  svenske  Majestæt!« 

»Jeg  giver  ham  Døden  og  Djævelen,«  brum- 
mede Thor-Smede.  »Hellere  drejede  jeg  Hanen  til 
et  Gravøl  end  til  dette  hersens  Gilde.  For  det  skal 
I  vide,  Klavs!  at  havde  ikke  Kongen  selv  med  sin 
egen  Mund  budet  mig  at  skænke  af  den  bedste 
Tønde,  vilde  jeg  ikke  have  gjort  det.« 

»Hvad  Hans  Majestæt  byder  og  befaler,  sker 
det  end  paa  anden  Haand,«  mente  Klavs  Ohm, 
»det  maa  vel  være  ret  og  rigtigt.« 

»Saamænd;  men  somme  Befalinger  ere  lettere 
at  adlyde  end  andre,  og  kunde  vi  i  Aften  have 
drukket  paa,  at  den  svenske  Konge  havde  knækket 
sin  Hals  paa  Vejen,  vilde  det  være  ulige  lysteligere. 
Ond  Gæst  er  velkommen  som  Salt  i  surt  Øje.« 

Slige  Ord  faldt  der  flere  af  omkring  i  Slottets 
Kroge,  og  jo  dybere  nede,  des  mere  ligefrem; 
men  i  de  prægtige  Sale  ovenpaa  var  alt  Smil  og 
Galanteri. 

En  halv  Time  før  Taflet  blev  Kong  Karl  ind- 
ført til  Dronningen,  hos  hvem  han  fandt  en  artig, 
men  noget  kold  Modtagelse.  I  det  hele  havde  han 
under  sit  Besøg  flere  Gange  Lejlighed  til  at  gøre 
den  Iagttagelse,  at  Dronningen  ejede  en  højtflyvende 
Sjæl,  nær  i  Slægt  med  hans  egen,  og  han  mente  at 
maatte  ønske  sig  til  Lykke,  fordi  hun  ikke  var  en 
Mand  og  Konge  i  Danmarks 

Klokken  otte  gik  de  høje  Herskaber  til  Taffels 
i  Riddersalen,  hvor  Kerterne  i  de  tre  vældige  Mes- 
sing-Lysekroner, af  hvilke  den  midterste  vejede 
næsten  seks  Tusind  Pund  og  var  prydet  med  en 
Dianafigur  i  Legemsstørrelse,  udbredte  en  straalende 
Lysglans  og  viste  denne  pragtfulde  Sals  mange 
kostelige  Prydelser  med  blendende  Tydelighed  og 
Klarhed  —  det  rigt  udskaarne  og  forgyldte  Loft, 
den  store  Kamin  af  sort  Marmor  med  indlagte  Sølv- 
prydelser, Føbus'  og  Lunas  Billedstøtter  af  drevet 
Sølv  og  øverst  en  stor  Sølvørn  med  udspilede  Vin- 
ger; det  prægtige  Skænkebord  af  Ibentræ  med  ind- 
lagt Sølv,  den  paa  en  lignende  Maade  rigt  smykkede 
Musikanterstol  ved  Indgangen  og  det  kostbare 
Orgelværk. 

Al  denne  Pragt,  af  hvilken  her  kun  det  mest 
iøjnefaldende  er  nævnt,  vakte  de  indtrædendes 
største  Beundring;  men  dog  fattedes  een  Prydelse, 
som  endda  var  Riddersalens  mærkeligste  og  havde 
størst  Kunstværdi,  nemlig  de  skønne,  i  alle  Farver 
vævede  Tapeter,  hvis  Billeder  forherligede  Kong 
Kristians  og  den  danske  Hærs  Bedrifter,  navnlig  i 
Kalmarkrigen:  Svenskernes  vanærende  Flugt  fra 
Risby-Skanse,  Kalmars  Overgivelse  og  andre  Tri- 
umfer under  dette  lykkelige  Felttog.  Tapetvæv- 
ningen var  dengang  en  vigtig  Industri  i  Danmark; 
der  fandtes   slige  Væverier  i   Slangerup   og  Køge, 


men  Tegningerne  til  Riddersalens  Tapeter  menes  at 
være  udkastede  af  den  berømte  hollandske  Maler 
Karl  van  Mandern  den  yngre,  hvis  Søn  siden  kom 
til  Danmark  og  udførte  adskillige  Malerier  saavel  for 
Kristian  den  Fjerde  som  for  Frederik  den  Tredje. 

Nu  tænkte  de  danske  Herrer,  som  saa,  at 
Væggene  kun  bar  de  daglige  Gyldenlæders  Tapeter, 
at  de  navnkundige  Tapeter  ikke,  som  ellers  ved 
festlige  Lejligheder,  vare  ophængte,  fordi  man  vilde 
undgaa  at  saare  Kong  Karls  og  de  svenske  Herrers 
Følelser;  men  Kong  Frederik  selv  og  de  faa  ind- 
viede havde  den  ydmygende  Bevidsthed,  at  en 
hemmelig  Artikel  i  Roskilde  Fredstraktat  indeholdt 
den  smaahge  Bestemmelse,  at  nogle  for  den  svenske 
Nation  krænkende  Billeder,  som  gemtes  i  Danmark, 
skulde  for  at  hæve  enhver  Grund  til  slet  Forstaaelse 
forandres  eller  fjernes. 

Under  Trompeters  og  Herpavkers  Lyd  tog 
Majestæterne  og  nogle  faa  udvalgte  Plads  ved  Taflet, 
som  var  dækket  med  en  guldfrynset  Dug  og  koste- 
lig smykket.  Sofie  AmaUe  sad  alene  for  Enden 
af  Bordet,  nærmest  hende  paa  den  højre  Side  Kong 
Karl  og  dernæst  Kong  Frederik.  Saa  var  der  ladet 
Plads  aaben  til  en  Forskærer.  Efter  ham  havde 
den  svenske  Rigsmarskalk  Gabriel  Oxenstjema  sin 
Plads,  den  svenske  Gesandt  Steen  Bjelke  og  den 
svenske  Kammerherre  Niels  Brahe.  Hertil  kom  den 
næste  Dag  Polakken  General  Koritzky,  som  tjente 
i  den  svenske  Hær.  Paa  den  venstre  Side  nærmest 
Dronningen  sad  Hertug  Ernsts  Gemalinde,  den  fem 
og  tyveaarige  Augusta,  født  Prinsesse  af  Slesvig- 
Holsten-Gliicksborg,  den  engelske  Gesandt  Sir  Phi- 
lip Meadow,  Hertug  Ernst,  og  derefter  fulgte  endnu 
en  Forskærer.  Altsaa  var  ikke  en  eneste  af  de 
danske  Herrer  bleven  funden  værdig  til  at  sidde 
med  ved  Taflet,  hvilket  var  at  drive  Høfligheden 
mod  Gæsterne  vel  vidt.  Alle,  var  det  end  Rigets 
Hofmester,  den  svagelige  Joakim  Gersdorf,  stod 
omkring  Taflet  som  Tilskuere;   dog   gik  der  Pager 

omkring  og  bød  Herrerne  Vin,  og  dette  har  vel 
hjulpet  lidt  til  at  holde  Humøret  oppe.  Ogsaa 
kaldte  Majestæterne  nu  og  da  en  af  Herrerne  hid 
for  at  sige  dem  et  Par  naadige  Ord. 

Taflet  varede  i  tre  samfulde  Timer,  og  hver 
Anretning  indbares  i  stort  Optog  med  en  Marskalk 
i  Spidsen.  Musikanterne  forlystede  nu  og  da  Ørerne 
med  en  mere  larmende  end  skøn  Musik,  og  Dra- 
banterne holdt  Vagt  ved  Dørene,  hvorfra  de  flere 
Gange  ved  at  fælde  Hellebarderne  maatte  drive 
indtrængende  nysgerrige  tilbage. 

Samtalen  ved  Taflet  gik  især  i  Begyndelsen 
ikke  meget  livlig.  Kun  Hertug  Ernst  og  hans 
Gemalinde  viste  sig  muntre  og  nød  uden  politiske 
Sidetanker  den  skønne  Fest  og  Kong  Karls  og  hans 
Følges  interessante  Selskab.  Da  Vinen  begyndte 
at  gaa  de  høje  Herrer  i  Hovedet,  løstes  Tunge- 
baandene,  og  hvor  varsom  Kong  Karl  end  hidtil 
havde  vist  sig  i  sine  Udtalelser,  saa  indlod  han 
sig  dog  nu  paa  at  fortælle  om  de  under  dette 
Felttog  udstandne  Farer  og  Møjsommeligheder,  og 
han  hidkaldte  Erik  Dahlberg  og  forestillede  denne 
for  sin  kongelige  Vært  med  de  Ord: 

»Her  ser  Eders  Majestæt  den  Mand,  som  viste 
mig  Vej  over  Isen! c 

Kong  Frederik  var  saa  godmodig  at  række  sin 
Haand  frem,  som  Dahlberg  underdanig  kyssede,  men 
Sofie  Amalie  maalte  ham  med  et  lynende  Blik. 

Klokken  elleve  hævedes  Taflet,  og  Kong  Karl 
gik  kort  efter  til  Ro.  Han  sov  sødt  i  sin  pragtfulde 
Seng,  der  svulmede  af  atlasbetrukne  Puder  og  Dy- 
ner, paa  fine  Lagener  og  med  et  kostbart,  perle- 
stukket Silketæppe  over  sig.  Han  havde  næppe  i 
lang  Tid  hvilet  paa  saa  blødt  et  Leje;  men  Skaane, 
Halland,  Bleking  og  det  halve  Norge,  den  lykkelig 
fuldendte  store  Gerning,  var  ham  sikkert  en  endnu 
blødere  Hovedpude. 

Da  han  den  næste  Morgen  var  staaet  op  og 
fuldt  paaklædt  stod  ved  det  aabne  Vindue  og  saa 


I02 

ud  i  Slotsgaarden,  lod  han  Erik  Dahlberg  kalde, 
som  det  viste  sig,  kun  for  at  holde  lidt  Snak  med 
sin  tro  Tjener;  thi  Kongen  var  en  stor  Ven  af 
skæmtsomme  Samtaler.  Dog  blev  han  nu  staaende 
i  dybe  Tanker  ved  Vinduet,  saa  at  Dahlberg  maatte 
vente  en  Tid  i  ærbødig  Tavshed;  men  pludselig 
vendte  Kongen  sig  om  og  sagde  med  et  muntert  Blik 
fra  sine  kloge  Øjne: 

»Hvad  tænkte  jeg  nu  ret  paa,  Dahlberg?  Det 
gælder  en  skøn  Gaard  i  Skaane;  den  giver  jeg  dig, 
kan  du  gætte  det!« 

»Den  Gaard  vinder  jeg  ikke,«  svarede  Dahl- 
berg med  et  Buk.  »Kong  Karls  Tanker  flyve  som 
Ørnen;   det   er  ikke  os  andre  givet  at  følge  dem. c 

»Vel  svaret,  min  Gut;  men  dine  Tanker  naaede 
dog  mine,  dengang  du  gik  forud  over  Isen.  Du 
er  vel  kommen  af  et  Ørneæg,  bar  den  Ørn  end 
ingen  Krone.« 

Kongen  gav  heri  ikke  Erik  Dahlberg  for  stor 
Ære ;  thi  ene  og  alene  paa  Dahlbergs  Tilskyndelse 
og  tvært  imod  de  andres  Raad,  endogsaa  den  alt- 
formaaende  Rigsadmiral  Wrangels,  ja  endogsaa  trods 
Korfits  Ulfeldts  indtrængende  Advarsel,  gik  den 
svenske  Konge  til  det  Vovestykke.  Hans  og  den 
franske  Gesandts  Ekvipager  sank  da  ogsaa  i  Lille 
Bælt,  og  ved  Overgangen  fra  Langeland  til  Lolland 
gik  et  Par  Kompagnier  Ryttere  igennem  Isen  og 
druknede;  det  var  allerede  faldet  ind  med  Tøvejr, 
og  der  stod  somme  Steder  en  halv  Alen  Vand  over 
den  af  Folkenes  og  Hestenes  Vægt  nedtyngede  Is. 
Alligevel  indestod  Dahlberg  med  sit  Hoved  for  et 
lykkeligt  Udfald,  og  han  kom  dengang  til  Kong 
Karl  med  et  Baand  i  sit  Knaphul,  paa  hvilket  han 
havde  afsat  Isens  Tykkelse,  der  paa  sine  Steder 
naaede  atten  Tommer.  Wrangel,  som  havde  spaaet, 
at  Dahlberg  ved  sine  letsindige  Raad  vilde  skaffe 
Kong  Karl  af  med  Krone  og  Liv,  tilgav  aldrig  sin 
unge  Medbejler  til  Kongens  Gunst  hans  Held ;  han  bar 
fra  den  Dag  af  Nag  til  ham  og  fik  i  sin  Tid,  efter 

Kongens  Død,  Held  til  at  lade  ham  det  føle,  saa 
at  Dahlberg  atter  mistede  Gaarden  Skjærpinge  i 
Skaane,  som  Kongen  virkelig  skænkede  sin  Yndling 
som  Pant  for  den  kongelige  Gave  paa  seksten  Tu- 
sind Daler,  efter  Nutidens  Forhold  en  næsten  fem 
Gange  saa  stor  Sum. 

»Eders  Majestæt  ved  kun  alt  for  vel,  c  svarede 
Dahlberg,  medens  hans  mandige  Aasyn  rødmede  af 
stolt  Glæde,  »at  denne  Tanke  var  eders  egen;  jeg 
kom  den  kun  i  Møde  og  søgte  at  holde  de  mod- 
faldne Raadgivere  Stangen,  c 

»Ja,  du  er  en  Mand  efter  mit  Sind,  Erik!  men 
for  ikke  at  pine  dig  med  at  raade  Gaader,  vil  jeg 
aabenbare  dig  mine  Tanker.  De  fløj  helt  lavt  ved 
Jorden;  jeg  gjorde  et  simpelt  Regnestykke.  Sig 
mig,  hvor  mange  Tønder  Guld  har  det  vel  kostet 
at  bygge  dette  Slot  og  smykke  det  saa  prægtig; 
takser  mig  den  hele  Stads!« 

»Det  har  kostet  en  god  Slump  Penge,  Eders 
Majestæt !  men  dog  havde  Kong  Kristian  Penge  til- 
overs til  endda  at  bygge  et  lille  Slot  ovre  i  Haven. 
De  danske  Herrer  viste  mig  det  denne  Morgen  og 
fortalte  mig,  at  den  salige  Konge  gjorde  saa  for 
at  beskæmme  dem,  der  havde  spaaet,  at  han  vilde 
ødelægge  sig  ved  Frederiksborg,  og  han  kaldte  der- 
for den  lille  Bygning  Sparepenge.« 

»Ja,  Kong  Kristian  var  en  god  Husholder  og 
en  dygtig  Bygmester;  han  var  endda  mere!  Min 
Morfader  Kong  Karl  den  Niende,  ligesom  ogsaa 
hans  Efterfølgere  i  Regeringen  fik  at  føle,  at  der 
var  Kraft  i  Gubben.  Men  dog  siger  jeg:  vel  Sve- 
rige, at  han  var  saa  kær  af  Pragt!  Hvor  mange 
Regimenter  kunde  der  vel  være  hvervet  for  de 
Penge,  dette  skønne  Slot  har  kostet?« 

Dahlberg,  der  selv  havde  Sans  for  de  skønne 
Kunster,  havde  en  svag  Følelse  af,  at  der  i  hans 
Herres  og  Konges  Tanke  var  nogen  Raahed;  men 
han  var  dog  ogsaa  selv  fremfor  alt  Soldat,  og  den 

Indvending,  han  vilde  have  fremført,  døde  hen  paa 
hans  Læber. 

»Flere,«  svarede  han  livlig,  »end  Eders  Maje- 
stæt har  haft  nødig  til  at  undertvinge  Polen  og 
bringe  Danmark  saa  haardt  i  Klemme,  c 

»Saaledes  tænker  jeg  ogsaa,«  sagde  Kongen. 

»Men,«  vedblev  Dahlberg,  »Danmark  er  et 
rigt  Land.  Det  kan  vel  evne  at  bygge  slige  Slotte 
og  endda  holde  en  stærk  Hær.« 

»Det  kunde,  Dahlberg,  det  kunde  1  Nu  have 
vi  knækket  dets  Magt  for  lange  Tider.« 

»Der  talte  Eders  Majestæt  et  sandt  Ord  I  Men 
hvad  vilde  ogsaa  den  stærkeste  Hær  have  gavnet 
Danmark  mod  en  Feltherre  som  Kong  Karl  den 
Tiende  Gustav?« 

»Nu,  Dahlberg,  saaledes  bør  vi  ikke  ræson- 
nere. Der  er  en  Herre  over  os  alle !  Han  banede 
Vejen  vidunderlig  for  os,  og  Han  være  priset  og 
takket  derfor!  Kun  er  vi  undertiden  til  Sinds  at 
tænke,  at  vi  ikke  fuldelig  har  udnyttet  den  koste- 
lige Okkasion,  Gud  gav  os  til  vort  Riges  For- 
merelse. Vi  vare  for  blødsindede,  da  vi  lod  Kong 
Frederik  blive  siddende  i  sit  Rige  og  paa  dette 
skønne  Slot.« 

Dahlberg  saa  studsende  op. 

»Ej,  Eders  Majestæt  1«  sagde  han,  »I  maa  dog 
vel  være  tilfreds  med  dette  glorværdige  Felttogs 
Resultat  og  det  rige  Bytte,  som  den  Roskilde 
Traktat  bragte  eder.« 

»Saamænd,«  svarede  Kongen  pludselig  tilbage- 
holdende og  mut.  »Vi  længes  dog  efter  at  komme 
herfra;  vi  ville  trække  Vejret  friere  i  Skaane!« 

Trods  dette  Ønske  maatte  Kong  Karl  holde 
ud  paa  Frederiksborg  hele  denne  Dag,  den  4de 
Marts,  og  havde  han  været  der  med  god  Vilje  og  et 
velvilligt  Sind,  vilde  Tiden  ikke  være  falden  ham 
lang,  da  Kong  Frederik  gjorde  alt  for  at  underholde 
sin  høje  Gæst  og  hans  Følge,  førte  dem  selv  omkring 
paa  Slottet  for  at  vise   dem  alle  dets  Herligheder 

og  forsømte  heller  ikke  at  føre  dem  over  til  Spare- 
penge, hvor  der  var  en  Art  Rustkammer  med  sjældne 
og  kostbare  Vaaben  og  juvelprydede  Ridetøjer.  Her 
skænkede  han  Kong  Karl  ti  prægtig  opsadlede 
Heste  af  ædelt,  arabisk  Blod,  og  gav  nogle  Herrer 
af  Følget  store  Gaver. 

Imidlertid  forsømte  Kong  Frederik  ikke  Lej- 
ligheden til  at  faa  Kong  Karl  i  Tale  under  fire 
Øjne.  Monarkerne  havde  to  Samtaler,  som  varede 
et  Par  Timer,  men  hvad  de  have  talt  om,  er  blevet 
en  dyb  Hemmelighed.  Fremtiden  viste  imidlertid, 
at  hvad  Kong  Frederik  end  kan  have  sagt  sin  Nabo 
og  Overvinder,  saa  har  det  ikke  gjort  det  ønskede 
Indtryk,  uden  for  saa  vidt  der  virkelig  er  faldet 
nogle  Ord  om  Korfits  Ulfeldt,  mod  hvem  Kong 
Karl  fra  nu  af  blev  kold  og  mindre  naadig.  Dog 
kan  dette  forklares  allerede  deraf,  at  den  svenske 
Konge  ikke  mere  havde  Ulfeldts  Tjeneste  nødig, 
ligesom  en  Forræder  sjælden  -i  Længden  vedlige- 
holder endogsaa  deres  Tillid,  hvem  hans  Forræderi 
er  kommet  til  gode. 

Heller  ikke  den  udviste  Gæstfrihed  eller  al 
Kong  Frederiks  Hjertelighed  gjorde  mindste  Ind- 
tryk paa  Karl  Gustav,  og  det  kom  ret  for  Dagen, 
da  Kronprins  Kristian,  som  han  ønskede  at  se, 
blev  hentet  fra  København  og  forestillet  for  ham. 
Vel  kærtegnede  han  den  unge  Prins,  der  dengang 
nylig  havde  fyldt  sit  tolvte  Aar;  men  da  de  danske 
Herrer  af  denne  gunstige  Stemning  vilde  søge  Lej- 
lighed til  at  udvirke  Lettelse  i  Fredsvilkaarene,  faldt 
det  uheldig  ud. 

De  bad  nemlig  Coyet  om  at  gaa  til  Kong  Karl 
og  bede  ham  skænke  Kronprinsen  det  ved  Ros- 
kilde-Traktaten afstaaede  Trondhjem  Stift  tilbage. 
Coyet  gik  nødig  d^t  Ærinde,  men  indlod  sig  dog 
til  sidst  derpaa.  .  Han  fik  det  karakteristiske  Svar: 
>Hils  de  danske  Herrer  og  sig  dem,  at  for  Tiden 
er  det  ingen  Magnus  Smek,  der  regerer  i  Sverige  I  c 

Dette  Svar  viser,  at  Kong  Karl  var  inde  i  sit 

Lands  Historie;  thi  Magnus  Eriksen,  kaldet  Smek 
eller  den  spage,  lod  sig  tage  ved  Næsen  af  den 
danske  Konge  Valdemar  Atterdag,  der  fralistede 
ham  de  skaanske  Provinser. 

Karl  Gustav  var  nu  visselig  ikke  den  Mand, 
der  i  Statssager  lod  sig  blødgøre  eller  overliste, 
og  derfor  var  han  at  prise ;  men  naar  han  af  sin 
Lykke  i  det  nys  tilendebragte  Felttog  troede  at 
have  Grund  til  at  ringeagte  det  danske  Folk,  og 
•han  nu  af  den  danske  Konges  jævne  Sind  og  Gæst- 
mildhed drog  den  Slutning,  at  Frederik  den  Tredje 
var  en  svagsindet  Person,  gjorde  det  hverken  hans 
Skarpsind  eller  hans  Karakter  Ære.  Og  dog  for- 
lod han  Frederiksborg  med  dyb  Ringeagt  for  sin 
kongelige  Vært  og  hans  Undersaatter;  Lysten  til 
at  rive  Kronen  af  den  danske  Konges  Hoved  og 
Appetitten  efter  danske  Provinser  var  vokset.  Men 
det  skulde  i  Fremtiden  vise  sig,  at  det  danske  og 
norske  Folk  ogsaa  er  af  nordisk  Rod,  saavel  som 
det  svenske,  og  har  Stammens  Sejhed  og  Kraft, 
og  han  skulde  til  sin  Overraskelse  faa  at  vide,  at 
der  i  Kong  Frederik  boede  en  Heltesjæl,  om  end 
af  en  anden  Art  end  hans  egen. 

Den  5  te  Marts  holdtes  Taflet  til  den  sædvan- 
lige Tid,  nemlig  Klokken  ti,  og  Klokken  eet  rejste 
Kong  Karl,  efterladende  rige  Gaver  til  de  danske 
Herrer,  der  havde  opvartet  ham.  Afrejsen  skete 
under  de  samme  Æresbevisninger  som  Ankomsten; 
Kong  Frederik  ledsagede  sin  Gæst  et  Stykke  paa 
Vejen  og  fik  mange  Taksigelser  og  fagre  Ord  ved 
Afskeden.  Saa  rejste  Kong  Karl  med  sit  Følge 
til  Helsingør  for  at  drage  over  til  Skaane. 

»Saa,  nu  er  den  Stads  forbi!«  sagde  Klavs 
Ohm,  da  de  sidste  Herrer  af  Følget  forsvandt  gen- 
nem Porten,  og  der  blev  tomt  i  Slotsgaarden. 

>0g  vel  er  det!«  udbrød  Thor-Smede.  »Du 
kender  vel  nok  det  gamle  Ord,  at  en  Fisk  og  en 
Gæst  lugter  ilde  den  tredje  Dag.^  Nu  saa  vi  Kong 
Karls  Hæl;    gid  vi   aldrig   mere  faa  se  hans  Taal« 

Men  dette  fromme  Ønske  skulde  ingenlunde 
gaa  i  Opfyldelse,  Den  næste  Sommer  sad  Kong 
Karl  paa  Frederiksborg,  selv  Vært,  og  holdt  Hof 
der  tillige  med  sin  Dronning. 

Kong  Karl  indtraf  først  henad  Aften  til  Hel- 
singør, hvor  Opholdet  kun  skulde  vare  kort.  Ikke 
des  mindre  havde  en  stor  Skare  af  Byens  Folk 
samlet  sig  ved  Skibsbroen  for  at  se  hans  Afrejse. 
Nysgerrigheden  var  stærkere  end  enhver  anden 
Følelse,  og  desuden  var  der  allerede  underlige  Rygter 
i  Omløb  om  den  svenske  Majestæts  Besøg  paa 
Frederiksborg,  og  det  blev  fortalt,  at  Kong  Karl 
til  Tak  for  nydt  Gæstfrihed  skulde  have  tilbagegivet 
nogle  af  de  afstaaede  Provinser. 

Tæt  stod  Menneskemængden  ved  Havneporten, 
der  hævede  sig  i  mørk  Alvor,  støttet  til  Kristian 
den  Fjerdes  Mur  og  med  hans  Navneciffer  paa  sit 
Bryst,  ret  som  en  vranten  Gubbe,  misfornøjet  med 
Slægtens  Færd  og  skikket  til  at  gøre  Festligheden 
det  mest  muhge  Afbræk.  Drenge  og  Søfolk  vare 
klavrede  op  paa  Muren  for  at  se  bedre,  og  Mænd 
og  Kvinder  stod  i  tætte  Rader  nedenfor,  da  de 
vidste,  at  gennem  Porten  skulde  Kongen  for  at  ind- 
skibe sig.  Der  var  Liv  og  Larm,  og  Folket  gav  sine 
plumpe,  men  ofte  træffende  Vittigheder  til  bedste, 
medens  Artilleristerne  stod  med  brændende  Lunter 
ved  Kanonerne  paa  Kronborgs  Volde  for  straks 
ved  Ankomsten  at  lade  Æressaluten  dundre  løs. 

Ved  Toldkammerbygningen,  som  laa  for  Enden 
af  Strandgaden,  var  der  en  lille,  indhegnet  Plads, 
hvor  det  kun  vår  honnette,  det  vil  sige  velklædte 
Folk  tilladt  at  opholde  sig.  Der  havde  Toldem- 
bedsmændene og  nogle  af  Byens  mest  ansete  Bor- 
gere med  deres  Kvinder  og  Døtre  samlet  sig.  Blandt 
dem  fandtes  ogsaa  Mikkel  Hansen,  Maren,  Lisbeth 
og  Jens  Henriksen. 

Denne  Familiens  tro  Ven  lod  et  Ord  falde  om, 
hvad  der  var  sket  siden  St.  Hansdag  forgangen 
Aar,   da  gamle  Peer  Kristensen   gjorde  det  sidste, 

men  forgæves  Forsøg  paa  at  genvinde  sin  Helbred. 
Den  hellige  Helenes  Kilde  havde  ingen  foryngende 
Kraft  for  ham;  tværtimod  var  han  vendt  syg  til- 
bage til  Hjemmet^  skrantede  saa  siden  og  lukkede 
sine  Øjne  en  Maaned  derefter. 

»Jeg  tænker  paa,«  sagde  Jens,  »hvilken  Guds 
Lykke  det  er,  at  eders  gamle  Fa'er  lukkede  sine 
Øjne^  forinden  dette  kom  paa;  det  vilde  være  blevet 
ham  en  besk  Drik  paa  det  sidste.  For  os,  som 
ere  blevne  oven  Jorde,  er  der  da  heller  ikke  stor 
Glæde  ved  at  bo  i  Helsingør  og  se  over  til  Skaane!« 

»Saamænd  nej!«  svarede  Mikkel;  ihellere  dø 
end  med  Sorrig  at  leve;  men  det  var  nu  saa,  at 
gamle  Fa'ers  Tid  var  omme;  thi  de  unge  staar 
Døden  paa  Lur,  men  de  gamle  staar  den  for  Øje 
—  naa,  naa.  Maren!  græd  nu  ikke  for  det  I« 

Men  uagtet  Mikkel  klappede  sin  Hustru  venlig 
paa  Armen,  græd  hun  dog  og  maaske  netop  der- 
for mere.  Ikke  alene  blev  hun  mindet  om  sin 
Faders  Lidelser  og  Endeligt,  men  ogsaa  om,  at  til 
sidst  var  alt  blevet  helt  godt  mellem  den  gamle  og 
Mikkel,  og  hendes  Hjerte  rørtes  ved  at  tænke 
derpaa. 

»Det  var  ikke  min  Hensigt,«  sagde  Jens,  >at 
bringe  Smertens  Taarer  i  eders  Øjne,  Maren!« 

jAa,  I  skal  have  hjertens  Tak  derfor,  Jens  le 
svarede  hun  og  tørrede  Øjnene;  »det  var  vakkert 
af  eder  at  mindes  vor  gamle  Fa'er  i  denne  Stund 
og  prise  hans  Bortgang  fra  denne  elendige  Verden. 
Saa  bliver  det  gamle  Ord  ej  Sandhed:  kun  døde 
ere  død  Mands  Venner!« 

»Der  kommer  nogle  Ryttere!«  udbrød  Lisbeth, 
der  ikke  var  meget  oplagt  til  at  pleje  sørgelige 
Minder,  skønt  hun  ikke  havde  svigtet  ved  Peer 
Kristensens  Sygeleje.  Hendes  Øjne  for  urolig  om- 
kring med  en  ung  Piges  Liv  og  Videlyst. 

»Snik,  Snak!«  sagde  Mikkel;  »det  er  kun  nogle 
af  Byens  Svende,  der  skulle  holde  Pladsen  rydde- 
lig.    Men   du  er  saa  forhippet  paa  at  faa  se  Hans 

svenske  Majestæt,  som   han  var  Storsultanen  eller 
Kejseren  i  det  romerske  Rige.« 

Lisbeth  rødmede,  fordi  Bebrejdelsen  ikke  var 
ganske  ufortjent;  men  hendes  Øjne  funklede  og 
stirrede  lige  fuldt  mod  Havneporten.  Hun  tænkte 
ikke  meget  paa  Landets  Nød  eller  Kongens  Tab 
af  Provinser,  da  hun  intet  havde  mærket  til  Krigens 
Rædsler.  Det  eventyrlige  ved'  Kongens  Tog  over 
Isen  havde  fængslet  hendes  Indbildningskraft,  og 
hun  var  ivrig  efter  at  se  »Nordens  Lynild«  og  hans 
tapre  Skare. 

Et  stærkt  Bulder  af  Hestetrav  og  Vognraslen 
naaede  alles  Øren,  og  de  ilede  nu  ned  til  Skibs- 
broen for  at  være  Vidner  til  Kongens  Komme. 

De  danske  Ryttere,  førte  af  Kay  Lykke,  red 
buldrende  gennem  Porten  og  svingede  op  paa 
Havnepladsen.  Saa  kom  de  kongelige  Trompetere, 
der  straks  stødte  vældig  i  Instrumenterne,  men 
bleve  overdøvede  af  Bulderet  fra  Kronborgs  Ka- 
noner. Foran  den  kongelige  Vogn  red  Distriktets 
Ridefoged  Hans  Rostgaard,  som  havde  faaet  Ordre 
til  at  sørge  for,  at  ingen  Hindring  standsede  Hans 
svenske  Majestæts  Rejse,  og  at  ride  foran  Kongens 
Vogn  gennem  hele  Kronborgs  Distrikt.  I  den 
kongelige  Vogn  sad  Kongen  selv,  atter  med  Hertug 
Ernst  ved  sin  Side,  og  Følget  kom  efter,  de  fleste 
til  Hest  Oberst  Overbeck  med  sine  Ryttere  slut- 
tede Toget. 

Da  den  kongelige  Vogn  rullede  gennem  den 
tætte  Skare  af  Tilskuere,  fløj  alle  Hatte  af.  Ikke 
alene  var  i  hin  Tid  Ærbødigheden  for  et  kronet 
Hoved  stor,  men  tillige  havde  den  Tro  faaet  Ind- 
gang hos  Folket,  at  nu  var  den  svenske  Konge 
bleven  Kong  Frederiks  gode  Ven.  Alle  bleve 
staaende  med  blottede  Hoveder,  medens  Kongen 
steg  ud  af  Karossen,  tog  Afsked  og  gik  i  Baaden, 
hvilket  ikke  varede  længe,  fordi  han  hastede  med 
at  blive  sat  over  Sundet,  inden  Mørket  faldt  paa. 
Ved  Skibsbroen  stod  Byens  Autoriteter  og  de 

kongelige  Embedsmænd  og  hilste  Kongen  med  dybe 
Buk.  Der  var  Lensmanden  paa  Kronborg,  Kri- 
stoffer Bille,  den  øverstbefalende  paa  Fæstningen, 
Oberst  Paul  Benfeldt,  og  den  næstbefalende,  Oberst- 
løjtnant Carl  Brunow,  tre  Mænd,  til  hvilke  man  den- 
gang havde  god  Tro,  og  af  hvilke  de  to  sidste 
vare  kendte  som  modige  og  dygtige  Krigere,  men 
som  inden  Aaret  var  omme  skulde  opnaa  en  sørge- 
lig Navnkundighed  og  ganske  svigte  den  dem  viste 
TiUid.  Der  var  Borgmester  og  Raad,  den  danske 
Olai  Kirkes  Sognepræst,  gamle  Hr.  David  Chri- 
stensen, den  tyske  Mariæ  Kirkes  Præst  Hr.  Ste- 
mann, Skolens  Rektor  Hans  Faxø  og  Konrektor 
Magister  Henrik  Egby,  en  af  Tidens  Poeter,  som 
senere  skaffede  sig  et  Navn  ved  at  forfatte  en  af  de 
mange  Indskrifter  paa  Kronborgs  Porte*).  Der  var 
de  fremmede  Agenter  eller  Residenter  i  Helsingør, 
og  blandt  dem  manglede  selvfølgelig  ikke  den 
svenske  Resident,  Gustavus  Duvall,  som  stadig 
plejede  at  forsikre,  at  han  var  sendt  af  sin  Konge 
for  at  stadfæste  og  formere  det  gamle  Venskab 
mellem  begge  Riger,  en  Tvetungethed,  for  hvilken 
hans  Konge  og  Herre  maa  bære  Skylden,  som  for 
saa  meget  andet  af  den  Art. 

Mikkel  Hansen  sluttede  sig  som  Toldkæmme- 
rerer  til  den  udvalgte  Skare;  men  den  fremmeste 
Plads  havde  Borgmesteren,  den  vellærde  Hr.  Lars 
Rhod,  og  Raadmændene  Rasmus  Regelsen,  David 
Melwin  og  Lucas  Wilders;  thi  den  brave  Hr.  Lars 
skulde  bringe  Kong  Karl  Stadens  underdanige  Hil- 
sen, og  han  havde  den  foregaaende  Nat  i  sit  An- 
sigts Sved  udarbejdet  en  skøn  Tale,  til  hvilken  han 
var  gaaet  med  større  Mod,  siden  det  hed  sig,  at 
Nordens  Konger  nu  havde  sluttet  en  fast  og  varig 


*)  Trin  ind,  om  du  est  værd,  jeg  lader  op  min  Bue 
og  aabner  Pladsen  til  det  kroned  Slot  at  skue, 
tre  Konger  haver  det  af  Vand,  af  Ild  og  Skud 
trods  Havets  Slug,  trods  Brand,  trods  Fjendens  Kugle-Brud. 

Venskabspagt.  Han  kom  imidlertid  sl^t  ikke  til 
Orde;  Kong  Karl  affærdigede  Deputationerne  med 
et  naadigt  Nik  og  en  Haandbevægelse  og  gik  straks 
ned  i  Baaden.  Saaledes  slap  han  for  at  høre  Ord, 
der  maatte  have  lydt  som  Spot  i  hans  Øren. 

Lisbeth  havde  faaet  en  god  Plads  i  Nærheden 
af  den  kongelige  Vogn  og  trængte  sig  frem  for  at 
faa  Kongen  at  se.  Det  lykkedes;  men  den  lille, 
tykke  Herre  med  det  rødtblussende,  vejrslagne  An- 
sigt svarede  saa  lidt  til  hendes  fantastiske  Fore- 
stilling om  en  Helt,  at  hun  blev  staaende  højlig 
sioiffet,  og  i  sin  Undren  blev  hun  ikke  var,  at  hun 
var  kommen  for  langt  frem  og  let  kunde  blive 
reden  omkuld. 

En  Hests  Trampen  fik  hende  til  at  fare  sam- 
men og  vende  sig  om.  Hun  saa  en  kulsort  Ganger, 
der  bar  en  statelig  Rytter.  Han  var  iført  en  simpel, 
brun  Dragt,  men  over  Brystet  sad  et  bredt,  guld- 
bræmmet  Kaardehæng,  og  paa  Hovedet  havde  han 
en  fjersmykket  Hat.  Hesten  lystrede  Tøjlen  og 
det  lette  Tryk  af  Rytterens  Hæl;  den  veg  til  Side, 
og  da  dens  Herre  med  en  øvet  Rytters  Sikkerhed 
gjorde  denne  Bevægelse,  tog  han  Hatten  af  og 
hilste,  maaske  for  at  gøre  Afbøn,  fordi  han  havde 
skræmmet  den  skønne  unge  Jomfru,  maaske  ogsaa, 
fordi  hun  var  saa  skøn.  Hendes  blussende  Kinder 
og  straalende  Øjne  vare  vel  denne  Hilsen  værd. 

Lisbeth  fæstede  sit  Blik  paa  hans  Aasyn,  og 
skønt  dette  kun  varede  faa  Sekunder,  prægede  Bil- 
ledet sig  dog  uudslettelig  for  hende.  Den  fint 
bøjede  Næse,  det  smalle  Overskæg  over  den  vel- 
dannede Mund,  den  noget  fremstaaende  Hage  af 
en  fast  og  sluttet  Form,  disse  Træk  vare  som  støbte 
og  bar  Præg  af  Mandighed  og  Fasthed ;  men  af  de 
blaa  Øjne  lyste  dog  i  dette  Øjeblik  godmodigt 
Lune,  og  det  blanke,  lysebrune  Haar  faldt  blødt  i 
bølgende  Lokker  om  hans  Hals. 

Aldrig  havde  Lisbeth  set  noget  saa  ridderligt 
eller  mandig  skønt  som  denne  Rytter;  men  Beundring 

er  dog  ikke  det  rette  Navn  paa  den  Følelse,  der 
saa  pludselig  gennembævede  hende.  Hun  slog 
Øjnene  ned,  som  om  de  vare  blevne  blendede,  og 
da  hun  atter  saa  op,  var  han  borte;  men  det  funk- 
lende Blik  fra  hans  Øjne  var  paa  en  uforklarlig 
Maade  trængt  hende  gennem  Sjælen  og  havde  ry- 
stet hendes  inderste  Væsen,  saa  at  en  Gysen  gen- 
nemfor hende.  Af  de  omstaaendes  Ytringer  fik  hun 
at  vide,  at  den  Mand,  hvis  Tilsynekomst  havde 
bragt  hende  ud  af  Fatning,  var  den  samme,  hvis 
Navn  i  disse  Dage  var  paa  alles  Læber,  der  næv- 
nedes som  den  kækkeste  blandt  de  kække,  men 
ogsaa  som  den,  der  havde  tilføjet  hendes  Fødeland 
størst  Skade  —  Erik  Dahlberg. 

Da  de  vare  komne  tilbage  til  Hjemmet,  indfandt 
Hans  Rostgaard  sig  snart.  Han  smed  sin  Hat 
harmfuldt  paa  Løjbænken  og  udbrød: 

»Det  var  et  ledt  Ridt,  det!« 

»Ej  hvad!«  svarede  Mikkel  Hansen,  »du  har 
været  med  at  vise  Kong  Karl  Døren.  Det  bæres 
mig  for,  han  sætter  aldrig  mere  sin  Fod  paa  dansk 
Grund,  medmindre  det  skulde  være  som  Ven.« 

»Saa  du  tror  den  Tale  om  Kongernes  Venskab?« 
spurgte  Rostgaard  med  et  tvivlende  Blik.  »Jeg  fæster 
ikke  Lid  til  det!«  føjede  han  til  med  Eftertryk;  »det 
er  Kærlingesnak,  Mikkel!  Men  om  saa  var,  trøster 
du  dig  da  saa  let  over  denne  vanærende  Fred?« 

Men  Mikkel  kom  i  sit  gamle,  drillevorne  Lune 
og  svarede: 

»Det  er  ikke  hver  Dag  Bagedag,  Hans!  imellem 
er  det  Skrabedag.  Hvem,  der  har  prøvet  Krigen, 
ved  desuden,  hvad  Freden  duer  til.  Gid  da  Krigen 
aldrig  maa  blusse  op  tiere,  holder  Svensken  end 
fast  paa  Skaane  til  Dommedag!« 

»Fy,  Mikkel,  saa  du  taler!«  sagde  Rostgaard 
harmfuld.  »Vel  er  det,  at  kun  jeg  hører  de  Ord; 
jeg  ved,  at  du  er  bedre  Mand,  end  din  Tale  lyder. 
Skamme  maa  du  dig  dobbelt,  da  du  jo  slet  ikke 
har  faaet  Krigens  Svie  at  føle.« 


113 

»Saamændl  Hidindtil  førte  jeg  kun  Krig  med 
slyngelagtige  Skippere  og  Toldsvigere.« 

>Saa  findes  der  dem,  der  kende  Sagen  bedre 
og  dog  ræsonnere  paa  hel  anden  Vis,«  sagde  Rost- 
gaard  alvorlig,  »og  blandt  dem  bør  den  værdige 
Hr.  Henrik  i  Birkerød  nævnes.  Gud  hjælpe  den 
arme  Mand!« 

»Er  det  da  Sanden,«  spurgte  Maren,  som  nu 
kom  til  med  Lisbeth,  »at  Svenskerne  har  huseret 
saa  strengt  i  Birkerød  Præstegaard?« 

»Ja,  det  kan  du  lide  paa  I«  svarede  Rostgaard. 
»Jeg  har  selv  været  der  og  set  Ødelæggelsens 
Vederstyggelighed.  Seks  Gange  plyndrede  de  Hunde 
Præstegaarden  ud,  det  ene  Hold  efter  det  andet, 
og  hvad  de  ikke  tog  med,  slog  de  sønder.  Men 
ikke  nok  med  det;  Madam  Dorotheas  lille  Barn, 
som  blev  født  i  denne  Vinter,  omkom  ynkelig  ved 
et  Fald  i  al  denne  Tummel.« 

»Ih  Gud  Naade  os  I«  udbrød  Maren  med  Taa- 
rer  i  Øjnene.  »Herren  se  til  os  i  al  denne  Elende! 
Hvor  har  Hr.  Henrik  og  Madam  Dorothea  det  nu?« 
»Hun  er  hos  os  paa  Kraagerup,  dybt  nedtrykt 
og  skræmt,  dog  trøster  hun  sig  ved  sine  to  smaa 
Døtre,  Marthe  og  Maria,  hvem  Gud  har  ladet  dem 
beholde  midt  i  Faren;  han  selv  er  dragen  til  Kø- 
benhavn at  søge  Succurs  i  sin  Nød.  Jeg  talte  med 
ham  forinden  og  fandt  ham  saa  modig,  som  en 
slagen  og  mishandlet  Mand  kan  være.  De  trakterede 
ham  med  Hug  for  at  presse  mere  ud  af  ham,  og  da 
der  ikke  fandtes  mere,  end  hvad  han  havde  sagt,  drog 
de  Præstekjolen  af  ham  og  kastede  Lod  om  den.« 
»De  fordømte  Banditter ! «  udbrød  Mikkel,  som 
havde  mistet  al  Drillelyst.  »Hvordan  tog  han  sig 
i  detf« 

»Som  en  Mand  og  værdig  Guds  Tjener;  han 
er  sandelig  en  Dannemand  og  en  god  Kristen.  Da 
jeg  ynkede  ham,  hvad  tror  I,  han  svarede?  —  »En 
sjælden,  en  stor  Ære  er  timedes  mig;  thi  staar  der 
ikke  skrevet,  at  da  Vor  Herre  og  Frelser  var  kors- 

Svenskerne  paa  Kronborg.  8 

fæstet,  tog  Stridsmændene  hans  Klæder,  delte  dem 
og  kastede  Lod  om  hans  Kjortel?  Saaledes  har 
Herren  da  undt  mig  at  smage  en  ringe  Del  af  hans 
egen  Pinsel.  Jeg  tænkte,  at  min  sidste  Stund  var 
forhaanden«.« 

»Den  Mand  bør  vi  holde  højt  i  Ære,«  udbrød 
Lisbeth  med  blussende  Kinder  og  et  funklende  Blik. 

»Ret  saa,  Lisbeth,«  sagde  Rostgaard  mildt, 
»men  det  er  tillige  det  sjældne  ved  ham,  at  han 
desuagtet  ikke  taber  Humøret.  Da  han  mærkede 
min  Sorg,  sagde  han  muntert:  »Den  Gang  beholdt 
jeg  dog  min  Gylden!«  og  dermed  sigtede  han  til 
den  gamle  Lov,  at  hver  gejstlig  Mand  ved  sin  Død 
skal  efterlade  Højskolen  i  København  en  Rosenobel 
til  Arv  og  Eje.« 

»Gid  den  maa  blive  sent  betalt!«  udbrød  Mikkel 
djærvt,  og  de  andre  istemte  af  Hjertet  dette  Ønske. - 

Lisbeth  var  den  Aften  helt  alvorlig  og  tanke- 
fuld, da  hun  gik  op  paa  sit  Kammer  for  at  gaa  til 
Hvile,  og  denne  Dag  maatte  vel  give  hende  noget 
at  tænke  paa.  For  første  Gang  i  sit  Liv  havde 
hun  set  en  Mand,  hvis  Ydre  til  fulde  var  præget 
af  den  Heltesjæl,  der  boede  i  ham;  men  hun  havde 
ogsaa  faaet  en  klar  Forestilling  om  de  Lidelser, 
denne  Mand  havde  bragt  over  hendes  ulykkelige 
Landsmænd.  Blandt  dem  var  ogsaa  en  Helteskik- 
kelse bleven  stillet  hende  for  Øje,  en  Fredens  Mand, 
der  havde  baaret  sin  Martyrkrone  med  kristeligt 
Højsind  og  Taalmod. 

Mon  den  ridderlige  svenske  Kriger,  der  havde 
hilst  hende  saa  mildt,  ikke  var  bedre  end  de  andre? 
Vilde  han  være  i  Stand  til  slige  Skændselsgerninger, 
som  man  tillagde  hans  Landsmænd,  og  som  vare 
blevne  øvede  i  Birkerød  Præstegaard?  Hun  vilde 
saa  nødig  tro  det! 

Og  saa  viste  det  skønne  Syn  sig  da  ofte  senere 
for  hende,  baade  naar  hun  var  vaagen  og  i  Drømme 
—  den  ungdommelige  Helteskikkelse  paa  den  ravn- 
sorte Hest  med  Fjerhatten  i  Haanden,  bøjende  sit 

Hoved,  medens  det  funklende  og  dog  milde  Blik 
hvilede  paa  hende,  og  dette  Syn  kom  stadig  igen, 
saa  at  hun  til  sidst  ræddedes  derved  og  følte  sig  til 
Mode  som  en  Landsforræderske.  Naar  Fædrelands- 
kærligheden saaledes  rejste  sig  mod  det  i  hendes 
Hjerte,  paakaldte  hun  Herrens  Hjælp  i  en  bræn- 
dende Bøn  og  bad  ham  fri  hende  fra  Djævelen  og 
al  hans  Gerning. 


Femte  Kapitel. 

Krig. 


Foraaret  kom,  Sæden  blev  lagt,  Skoven  grøn- 
nedes, og  Sommeren  gik  sin  Gang,  men  uden  at 
bringe  Fredens  fulde  Velsignelse;  kun  langsomt  og 
uvilligt  gik  Fjenden  ud  af  Sjælland,  og  paa  Fyn  og  i 
Jylland  laa  den  svenske  Hær  fremdeles  og  truede, 
medens  den  danske  Regering  blev  plaget  af  Under- 
handlingernes bitre  Efterslæt.  Der  viste  sig  Tegn  nok 
paa,  at  Kong  Karl  ikke  var  til  Sinds  at  holde  den 
Fred;  heller  ikke  manglede  det  paa  Advarsler,  men 
alt  forgæves.  Baade  Konge  og  Folk  vare  nedsunkne 
i  fuldkommen  Tryghed;  Præsterne  takkede  efter 
højere  Ordre  med  sorgfuldt  Mod  Herren  for  Fredens 
Velgerning,  og  ingen  tvivlede  om  dens  Varighed. 

Saaledes  oprandt  August-Solen  og  bragte  varmt 
og  godt  Høstvejr.  Det  velsignede  Korn  stod  høstet 
paa  Marken  og  for  en  stor  Del  færdigt  til  at  køres 
ind.  Hvor  tyndt  end  Hovene  stod,  og  hvor  megen 
Hejre  eller  Klinte  der  end  var  imellem  Kornet,  var 
der  dog  nok  til  at  føde  Landets  Børn.  Fra  Sjællands 
Grund  var  for  længe  siden  den  sidste  svenske  Maro- 
dør vandret  bort ;  der  var  Fred  i  Skove  og  Vænger. 
Køer,  Ungnød  og  Faar  græssede  trygt  paa  de  grønne 

Overdrev.    Høstfolkene  færdedes  travlt  paa  Marken, 
og  Fiskerne  syslede  ved  Stranden  med  Baad  og  Net. 

Den  9de  August  dalede  Solen  paa  en  skyfri 
Himmel,  spredte  Glans  over  de  mægtige  Skove,  der 
omgav  Helsingør  som  et  bredt,  grønt  Bælte  og 
kastede  Dagens  Afskedskys  til  Skaanes  Kyster  og 
Øresunds  Bølger.  Hveens  Klinter  skinnede  som 
Guld,  og  Skibenes  hvide  Sejl  tonede  skarpt  paa 
Sundets  blaa  Felt. 

Paa  en  stejl  Bakke  ved  Stranden,  mellem  Snek- 
kersten og  Egebæks  Vang,  en  god  halv  Mil  syd  for 
Helsingør,  sad  henad  Aften  en  ung  Pige  og  en 
Dreng.  Pigen  havde  slaaet  Solklædet  tilbage  og 
viste  et  Aasyn  saa  ungdomsfriskt,  at  det  intet  Under 
var,  at  Drengens  Blik  hvilede  paa  det.  Begge  blus- 
sede af  den  hurtige  Gang,  efter  hvilkf  n  de  nu  søgte 
Hvile,  og  man  kunde  af  Jomfruens  hurtige  Aande- 
dræt  fristes  til  at  slutte,  at  de  havde  moret  sig 
med  et  lille  Væddeløb  og  kappedes  om,  hvem  der 
først  kunde  naa  Bakkens  Top. 

Drengen  syntes  dog  ikke  trættet  deraf;  men 
han  gjorde  maaske  Fordring  paa  allerede  at  kaldes 
en  Mand;  skønt  han  først  gik  i  sit  syttende  Aar, 
var  han  dog  høj,  velvoksen  og  tidlig  udviklet. 

Hans  lyse  Haar  hang  glat  ned  over  Nakken, 
Panden  var  fri,  og  hans  Blik  røbede  en  kæk  og 
frimodig  Sjæl.  Hans  Ansigt  var  smalt,  Trækkene 
temmehg  regelmæssige,  og  den  brune  Farve,  Solen 
havde  givet  hans  fine  Hud,  klædte  ham  godt.  Han 
bar  en  blaa  Lærreds  Kittel  med  en  bred  Læderrem 
om  Livet,  brune  Hjorteskinds  Benklæder  og  Støvler, 
der  sluttede  tæt  til  Læggen.  Hele  hans  Udseende 
tydede  paa  Sundhed,  Kraft  og  Smidighed.  Den 
noget  medtagne  røde  Klædes  Hue  uden  Skygge 
røbede  Drengen,  hvis  Falkeøjne  ikke  blinke  for 
Solen.  Den  bar  Spor  af  mangen  forvoven  Strejf- 
gang gennem  Skovens  tætteste  Krat,  og  da  han 
havde  været  den  unge  Jomfrus  Vejviser  paa  Van- 
dringen, var  det  sandsynligt,  at  hun  ikke  var  bleven 

ført  ad  de  nemmeste  Stier;  der  hang  da  ogsaa 
baade  Borrer  og  Torne  i  hendes  Skørt. 

»Nu  maa  vi  gaa  ret  og  fornuftig  ad  Staden 
til,  Jomfru  Lisbeth,«  sagde  han,  »ellers  faar  jeg 
Utak  af  Hr.  Mikkel,  kanske  ogsaa  af  Fader.« 

»Ej,  ej,  Hans  Stenvinkel!«  svarede  Lisbeth, 
>saa  det  var  ikke  dig,  der  løb  galen  med  mig  lige 
fra  Kraagerup  og  til  denne  HøjT  Vis  Barn  i  By  og 
gak  selv  efter,  siger  man,  men  saaledes  gjorde  ikke 
jeg.« 

»Nej,  Jomfru  Lisbeth!  I  gik  fremmerst  og  var 
selv  Barn,  om  I  ikke  tager  mig  det  Ord  fortrydelig  op. 
Det  tykkes  mig,  at  det  var  eder,  der  raabte:  første 
Mand  op  paa  Højen!  da  vi  gik  dernede  paa  Grøn- 
ningen.« 

»Ha,  ha!«  lo  Lisbeth.  »Havde  du  vandret 
alene,  vilde  du  kanske  gaaet  op  paa  Højen,  lige- 
som Præsten  gaar  til  Kirke?  Det  er  jo  din  Lyst 
at  springe  som  en  Hjort.« 

»Var  jeg  gaaet  denne  Vandring  alene,  vilde 
jeg  nu  have  været  til  Huse.« 

»Sikkert,  Hans!  Du  er  en  paalidelig  Unger- 
svend og  fortjente  at  blive  Enspænder^)  hos  Kon- 
gen. Havde  jeg  en  Fæstemand  at  skikke  Bud  til 
eller  et  Klenodie  at  bringe  i  Sikkerhed,  skulde  du 
blive  udkaaret  dertil.« 

Udtrykket  i  Hans  Stenvinkels  lyse  Øjne  tydede 
vel  ikke  paa^  at  han  følte  sig  smigret  ved  den 
Rolle,  Lisbeth  tildelte  ham ;  men  med  den  Snildhed 
og  Tænksomhed,  som  allerede  fra  Barnealderen  af 
havde  udmærket  ham,  svarede  han  sindig  og  tørt: 

»Der  roste  I  min  Fader  Oluf  og  ikke  mig; 
han  lærte  mig  Troskab,  fra  jeg  kunde  skønne.« 

»Det  var  bravt  svaret,  Hans,  og  ikke  usandt! 
Æblet  triller  aldrig  saa  langt,  det  smager  jo  af 
Roden.  Hvorledes  har  den  gamle  det?  Det  er  nu 
længe  siden,  jeg  saa  ham.« 


')  Kurer,   Udrider.     Frederik   den  Tredje   havde  en  Hof- 
furer og  tolv  Enspændere  i  sin  Tjeneste. 

»Han  kommer  ikke  ofte  uden  for  Kronborgs 
Volde;  ellers  Tak!  Alt  staar  ved  det  gamle.« 

»Og  hvad  tager  han  sig  for?« 

»Det  er  hans  bedste  Tidsfordriv  at  sidde  og 
stirre  ud  paa  Sundet  og  Skibene.  Han  har  kun  lidt 
at  gøre  og  klager  over  sin  Uvirksomhed,  spørger 
ofte  om,  hvad  Aarsagen  kan  være  til,  at  de  Uden- 
værker, Kong  Kristian  mange  Aar  tilbage  lod  ham 
gøre  Kort  til,  ikke  blive  byggede,  skælder  saa  paa 
Rigets  Raad  og  Landets  Hærførere,  at  de  begyndte 
Krig  og  ikke  fuldendte  Landets  fornemste  Fæst- 
ning; men  især  er  han  harm  i  Hu  over,  at  Kron- 
borgs Kanoner  ikke  førte  en  anden  Tale  i  denne 
Krig  end  den  lumpne  Salut  for  Kong  Karl.« 

»Det  var  mange  og  gode  Grunde  til  Misnøje, 
Hanslc  sagde  Lisbeth  smilende;  »saa  er  den  gamle 
vel  ikke  god  at  komme  nær?« 

»Men  jeg  har  samme  Sind  som  han,«  sagde 
Hans  med  Eftertryk,  »og  flere  af  Mandskabet  paa 
Kronborg  tænke  som  vi.  Nattevagten  siger,  at 
det  imellem  Stunder  klinger  i  Skægge.« 

»Hvem  er  Skægge?«  spurgte  Lisbeth. 

Hans  Stenvinkel  brast  i  en  hjertelig  Latter,  det 
forekom  ham  alt  for  morsomt,  at  nogen  kunde  være 
uvidende  om,  hvad  Skægge  var,  og  da  Lisbeth, 
lidt  stødt  over  hans  utæmmede  Latterudbrud,  bad 
om  Oplysning,  svarede  han  med  en  overlegen  Mine : 

»Skægge  er  den  største  Kanon  i  Danmark; 
den  ligger  paa  Kronborgs  Søvold,  og  alle,  som 
komme  til  Fæstningen,  endog  høje  Herskaber,  gaa 
hen  for  at  se  Skægge.  Jeg  kunde  ikke  tro,  at  I 
nu  lever  paa  fjerde  Aar  i  Helsingør  og  intet  ved 
om  Skægge.« 

»Nu,  da  du  siger  det,  kommer  jeg  i  Tanker 
om,  at  jeg  maaske  dog  har  hørt  Skægge  nævne; 
næste  Gang  jeg  kommer  paa  Kronborg,  maa  du 
føre  mig  derop;  min  Plejefader  tager  saare  sjælden  os 
Kvindfolk  med  derud.  Du  burde  have  gjort  det 
før,  og  ikke  bør  du  le  mig  ud  for  min  Uvidenheds 

Skyld,  Jeg  kunde  vel  ogsaa  spørge  dig,  Hans !  om 
det,  du  saa  dumt  efter.« 

»Ikke  hvad  Fæstningen  anbelanger,  Jomfru  Lis- 
beth!« 

»Nej,  det  maa  jeg  tro!  Du  er  et  sært  Fæst- 
ningsbarn,  Hansi  Dit  Legetøj  var  Daggert,  Lunte- 
bøsser og  Kugler.  Du  red  vel  dit  første  Ridt  paa 
Skægges  Ryg?« 

»Nu  kommer  I  efter  det,  Jomfru  Lisbeth  I  c 
svarede  Hans  og  nikkede.  >Jeg  ynder  at  sidde  der 
endnu,  c 

»Saa  ved  jeg  da,  hvor  du  er  at  finde,  Hans! 
søger  jeg'  dig  engang,  og  du  ikke  er  andre  Steder!« 

»Kunde- jeg  saa  sandt  blive  Kanonér  ved  Skægge 
og  stikke  Lunten  til  den!  I  maa  vide.  Jomfru  Lis- 
beth, at  ingen  Kanon  i  hele  Verden  skyder  som 
den;  hun  rækker  helt  ud  over  Skaane.« 

»Ej !  <  udbrød  Lisbeth  og  slog  Hænderne  sammen. 

»Og  hun  rammer  saa  akkurat,  at  hun  engang 
skød  Koen  væk  fra  en  Pige,  der  sad  histovre  paa 
Helsingborg  Mark  og  malkede.« 

»Hun  skyder  da  ikke  af  sig  selv,  Hans?« 

»Saaledes  spørger  Kvindfolk.« 

»Og  hun  rammer  vel,  som  hun  bliver  rettet  og 
sigtet  med?« 

Hans  nikkede,  ikke  ganske  paa  det  rene  med, 
om  Lisbeth  talte  Spøg  eller  Alvor.   . 

»Da  vilde  jeg  for  den  Artillerists  Skyld,  som 
gjorde  det,  spørge,  om  ikke  den  stakkels  Pige  gik 
med  i  Løbet,  da  Koen  faldt?  Ej,  Hans,  tro  ikke 
slige  Eventyr,  som  Soldaterne  hitte  paa  til  Tid- 
kort.« 

»Og  dog  er  det,  som  jeg  siger.  Det  var  en 
Artillerist,  der  slog  til  Væds  med  Kommandanten 
om,  at  han  kunde  gøre  det.« 

Lisbeth  mærkede,  at  Hans  var  fast  i  sin  Tro 
paa  Skægge,  og  hans  Mine  var  saa  alvorlig,  at  hun 
ikke  vilde  opirre  ham  ved  sin  Tvivl.  Med  kvinde- 
lig Takt  ledede  hun  atter  Samtalen  hen  paa  hans 

Fader,  Ingeniøren  Oluf  Stenvinkel,  og  fik  ham  saa- 
ledes  i  godt  Lune  igen. 

»Jeg  har  altid  holdt  af  din  Fader,«  sagde  hun. 

»Det  undrer  mig,«  svarede  Hans  oprigtig,  »da 
han  gerne  er  mut  jnod  Kvindfolk  og  ikke  taler 
til  dem.« 

»Tavse  Mænd  indgyde  Agtelse,«  sagde  Lis- 
beth; »dog  talte  han  til  mig  een  Gang,  ja  førte  en 
hel  Snak  med  mig.  Det  var  den  Aften  i  Sommer, 
vi  traf  ham  i  Lundehaven.  Hvad  tror  du,  han 
sagde  til  mig?  At  jeg  mindede  ham  om  din  salig 
Moder  i  hendes  Ungdomstid.« 

»Ej  se!  Det  var  stor  Ære  for  eder,  Jomfru 
Lisbeth!« 

»Sikkerlig!«  svarede  Lisbeth.  »Mindes  du 
hende  ?« 

»Saa  nogenlunde;  hun  var  en  fin,  bleg,  stille 
Kvinde  dengang;  talte  ikke  ofte,  sukkede  des  tiere, 
smilte  saare  sjælden;  hendes  Sundhed  var  allerede 
vaklende.« 

»Din  Fader  elskede  hende  da  des  hjerteligere 
og  trøstede  hende,  ikke  sandt?  Jeg  mærkede  det 
paa  hans  Røst  hin  Aften,  at  hun  maa  have  været 
ham  hjertenskær.« 

»Det  var  hun;  dog  talte  han  hende  ofte  haardt 
til,  angrede  det  ham  end  bagefter.« 

»Saa  var  hun  sagtens  for  from  og  blid  til  ham.« 

»Han  sørgede  overmaade  ved  hendes  Død, 
sagde  næsten  ikke  et  Ord  i  mange  Dage.  Han  var 
før  ikke  saa  mut  og  ordknap,  som  han  efter  den 
Tid  blev  og  endnu  er.  Nu  er  der  kun  een,  som 
kan  muntre  ham  op,  og  det  er  gamle  Ursula.« 

Hans  Stenvinkel  nævnede  der  en  Person,  som 
Lisbeth  godt  kendte,  nemlig  Proviantforvalterens 
Enke,  Ursula  Krause,  der  havde  tilbragt  største 
Parten  af*  sit  Liv  paa  Slottet  og  kendte  hver  Krog 
i  det  og  hvert  Møbel  i  dets  Gemakker.  Efter  sin 
Mands  Død  var  hun  bleven  i  sin  Stilling  som 
Oldfrue. 

»Gamle  Ursula!«  sagde  Lisbeth  med  et  Smil, 
»hvorledes  lever  hun?« 

»Kvik  og  munter  som  altid,  skønt  hun  faar, 
flere  og  flere  Rynker  i  sit  Ansigt.« 

»Og  hun  forynges,  som  Rynkerne  formeres, 
mens  andre  ældes.  Jeg  faar  dog  se  at  gæste  hende 
en  Dag;  husk  saa  at  vise  mig  Skægge!«  føjede 
Lisbeth  smilende  til.  —  »Det  skal  jeg!«  svarede 
Hans,  og  saa  sad  de  begge  nogle  Øjeblikke  og 
saa  tavse  ud  over  det  blaa  Sund  og  over  til  Hveen 
og  Skaanes  Kyst,  der  farvedes  stadig  rødere  af  den 
dalende  Sols  Straaler. 

»Der  var  vakkert  paa  Kraagerup  i  Dag,«  sagde 
Hans  omsider.  »Madam  Kirsten  er  nok  værd  at 
gæste.« 

»Ja!«  svarede  Lisbeth  med  et  Blik  paa  de  rød- 
mussede  Æbler  i  den  lille  Kurv,  som  stod  ved  hen- 
des Side.  »Lad  os  prøve  hendes  Karveler;  en  lille 
Forfriskning  kunde  nu  ikke  være  ilde.« 

Hun  rakte  Kurven  hen  til  Hans,  og  han  tog 
sig  et  Æble.     Da  de  havde  spist,  sagde  Lisbeth: 

»Hvor  finder  man  mer  vakker  Husmoder  end 
Kirsten  og  hvor  en  mere  yndehg  Stavn  end  Kraage- 
rup.? Paa  den  Gaard  gad  jeg  bo,  Hans!« 

»Jeg  vil  kun  bo  paa  Kronborg,«  svarede  Hans, 
*for  intet  kan  lignes  ved  det;  men  det  er  lysteligt 
at  søge  ud  til  Kraagerup,  gaa  i  Haven  og  plukke 
Æbler  og  ride  paa  Rostgaards  brune  Blis;  kvikt 
lille  Øg  det!  Jeg  ynder  ogsaa  Manden  godt;  han 
holder  god  Orden  paa  sin  Gaard  og  er  en  myndig 
Husbond.« 

»Vel  myndig,  Hans  I  Jeg  bærer,  sandt  at  sige, 
lidt  Frygt  for  ham.  Han  agter  næppe  en  ung  Jom- 
fru som  mig  for  stort  mere  værd  end  en  Kylling 
eller  en  Skadeunge.« 

»Jeg  bærer  ogsaa  stor  Respekt  for  ham,«  sva- 
rede Hans  eftertænksomt;  »men  jeg  frygter  ham 
ikke;  jeg  frygter  kun  een  Mand  paa  Jorden,  og  det 
er  Fader.« 

»Er  han  da  saa  haard  ved  dig?  Fik  du  ofte 
Hug?« 

»Ikke  paa  den  Maade,  Jomfru  Lisbeth!  Jeg  kan 
snart  tælle  de  Gange,  han  gav  mig  Hug;  han  er 
en  faatalende  Mand  og  bruger  sjælden  onde  Ord; 
men  det  er  fast  umuligt  ikke  at  lyde  ham.« 

»Saa  sagde  du  Frygt  og  mente  Ærefrygt  1  Nu, 
Hans!«  tilføjede  Lisbeth  med  et  sørgmodigt  Smil, 
»Fader  og  Moder  ere  gode;  Gud  er  endnu  bedre!« 

Hans  Stenvinkel  saa  op  og  studsede  lidt;  han 
kom  i  Tanker  om,  at  Lisbeth  hverken  havde  Fader 
eller  Moder,  og  at  hun  aldrig  havde  kendt  sin  Fader, 
saa  at  hendes  Byrd  tabte  sig  i  Mørke;  dog  var 
hun  kommen  i  Havn  hos  gode  Mennesker.  Velmaatte 
hun  da  være  sin  Fader  i  Himmelen  taknemmelig, 
og  hendes  Stemmes  bævende  Klang  vidnede  om, 
at  hun  følte  det  dybt  og  inderligt.  Det  fromme 
Udtryk  i  hendes  Øjne,  som  hun  sad  der  og  saa 
ud  over  Sundet,  medens  hendes  Tanke  gik  langt 
højere,  greb  hendes  unge  Ledsager,  og  han  blev 
rørt.  Saa  sad  de  der  nogle  Øjeblikke  i  Tavshed  og 
from  Andagt,  medens  Aftenens  Stilhed  og  straalende 
Skønhed  sænkede  sig  i  deres  unge  Hjerter. 

Da  hørte  Hans  en  Hests  Hovslag,  som  i  stærk 
Fart  kom  nærmere.  Han  rejste  sig  for  at  se  tilbage 
ad  Strandvejen,  der  løb  ved  Foden  af  Bakken,  men 
som  han  fra  sit  høje  Sæde  kunde  overse  lige  til 
Skoven.  Straks  efter  viste  sig  en  Rytter  med  en 
Fjerhat,  ledsaget  af  to  Tjenere  med  en  Haandhest; 
de   nærmede  sig  i  rasende  Fart  fra  Egebæksvang. 

I  faa  Sæt  og  uden  at  give  Lisbeth  nogen  For- 
klaring var  Hans  nede  af  Højen  og  naaede  Vejen, 
da  Rytterne  for  forbi.  Han  tog  sin  Hue  af,  raabte 
et  Par  Ord  til  Rytterne  og  fik  et  kort  Svar  i  Forbi- 
farten, men  Lisbeth  kunde  ikke  høre,  hvad  de 
sagde.  Hun  tog  Kurven  og  gik  ned  til  Hans,  der 
i  det  første  Øjeblik  ikke  svarede  paa  hendes  Spørgs- 
maal.  Han  stod  endnu  med  Huen  i  Haanden  og 
stirrede  efter  Rytterne. 


123 

»Hans  I  c  spurgte  Lisbeth  utaalmodig  for  anden 
Gang,  5 hvem  var  det?  Har  du  mistet  Mælet?« 

Han  kastede  sin  Hue  i  Vejret,  greb  den  igen, 
og  hans  vilde  Glæde,  tilbagetrængt  af  Forbavselse, 
fik  Luft  i  det  Udraab: 

»Krig!« 

>Krig?«  gentog  Lisbeth;  »hvor?  Er  du  tosset?« 

»Krig,  Lisbeth!  Hurra,  nu  fange  vi  nok  Sejr!« 

»Svar  fornuftig,  Hans !  Sig  mig,  hvem  du  talte 
med,  og  hvad  Budskab  de  bragte!« 

»Det  var  Hofifureren,  Hr.  du  Pont,«  svarede 
Hans  med  blussende  Kinder  og  et  funklende  Blik. 
»Med  Forlov,  raabte  jeg,  hvorhen,  Hr.  du  Pont? 
Til  Kronborg,  svarede  han,  Svensken  er  landet  i 
Korsør  —  og  væk  var  han.« 

»Det  er  utænkeligt,«  sagde  Lisbeth  blegnende,. 

»Det  er  sikkert  og  vist,«  sagde  Hans;  »jeg 
kender  Hr.  du  Pont. fra  før;  han  red  ogsaa  Kongens 
Ærinde  til  Kronborg  i  Vinter,  da  Svensken  var  i 
Andiarch.  Tror  I,  en  Mand  i  hans  Bestilling  rider 
Kongens  Heste  til  Døde  uden  Aarsag?  Vi  have 
atter  Krig,  Jomfru  Lisbeth;  og  hvad  saa?  Det  bad 
jeg  hver  Aften  Gud  om,  inden  jeg  sov  ind.« 

»Da  bad  du  ilde!«  sagde  Lisbeth,  mens  en 
Gysen  overfaldt  hende.  Hans  mærkede  det  og 
spurgte,  om  hun  var  træt. 

»Ikke  træt,  Hans!«  svarede  hun  efter  et  Øje- 
bliks Tavshed,  »men  hel  ilde  til  Mode.  Jeg  blev 
saa  underlig  kold  om  Hjertet.  Ak,  Hans,  det  bæres 
mig  for,  at  svare  Ulykker  ville  ramme  os!« 

»Sig  ikke  sligt,t  Lisbeth!  Kronborgs  Kanoner 
vifle  værne  os  og  holde  Svensken  borte.« 

»Kun  Gud  i  Himmelen  kender  og  ved,  hvad  der 
staar  os  for!  Nu  er  jeg  atter  stærk  og  kan  gaa. 
Lad  os  skynde  os  hjem,  Hans,  og  faa  Vished! 
Give  Gud,  at  den  Tidende  maa  være  falsk!«  — • 

Men  da  de  naaede  Helsingør,  saa  de  straks, 
at  noget  usædvanligt  var  paa  Færde;  Folk  stod 
uden  for  Husene  og  talte  ivrig  sammen,  og  de  fik 

snart  at  vide,  at  Kong  Karl  virkelig  i  Spidsen  for 
en  Hær,  hvis  Størrelse  Rygtet  naturligvis  overdrev, 
pludselig  og  uden  Krigserklæring  var  landet  i  Korsør 
og  nu  gik  løs  paa  København.  Forbavselsen,  Harmen, 
Skrækken  var  stor,  thi  som  et  Lyn  fra  en  klar 
Himmel  kom  denne  Tidende  over  hver  Mand  i 
Landet  lige  fra  Kongen  ned  til  hans  ringeste  Under- 
saat.  Ingen  dansk  Mand  tænkte  sig  Muligheden  af 
et  sligt  lumsk,  røverisk  Overfald. 

Dog,  da  den  første  Rystelse  var  ovre,  blev  der 
arbejdet  paa  et  kraftigt  Forsvar  baade  i  København, 
hvor  alt  Forsvarsvæsen  var  i  Forfald,  og  paa  Kron- 
borg, der  var  ulige  bedre  i  Stand  til  at  udholde 
et  Angreb.  Oberst  Paul  Benfeldt  var  allerede  i  Færd 
med  at  uddele  sine  førwSte  Ordrer,  da  Hans  Sten- 
vinkel naaede  Kronborg,  og  paa  Voldene  hørte  han 
snart  sin  Faders  dybe  Røst,  der  lød  mere  muntert, 
end  han  i  lang  Tid  kunde  mindes. 


Sjette  Kapitel, 

Paa  Valby  Bakke. 


Den  7de  August  1658  havde  den  svenske  Trans- 
portflaade  kastet  Anker  ved  Korsør,  hvorefter  Land- 
gangen straks  gik  for  sig;  men  først  den  iite  om 
Afteiien  naaede  den  svenske  Konge  København.  Som 
en  Ørn  var  han  slaaet  ned  paa  Sjælland;  men  hans 
March  gennem  Øen  blev  ikke  fremmet  med  en 
Hurtighed,  som  svarede  til  det  pludselige  Angreb. 

Han  tøvede  en  Dag  i  Ringsted,  hvor  de  danske 
Udsendinge  kom  til  ham  og  spurgte  om  Aarsagen 
til  Hans  svenske  Majestæts  uventede  Nærværelse 
paa  Sjælland.  Det  var  Kristen  Skeel,  der  anden 
Gang  maatte  røgte  sligt  et  sørgeligt  Ærinde,  denne 

Gang  ledsaget  af  den  brave  Mogens  Høeg.  De 
bleve  begge  stedede  til  Audiens  hos  Kongen,  der 
ikke  havde  andet  end  tomme  Udflugter  at  svare 
med,  hvorpaa  Kristen  Skeel  tog  til  Genmæle  med 
en  kraftig  Protest  mod  den  Vold,  der  nu  skulde 
øves  mod  hans  Fædreland,  og  sluttede  med  det 
Udraab,  at  der  endnu  var  en  Gud  i  Himmelen,  til 
hvem  han  overgav  Danmarks  retfærdige  Sag. 

I  deres  Logi  fik  de  saa  et  venskabeligt  Besøg 
af  Greverne  Oxenstjerna  og  Schlippenbach,  der 
søgte  at  gøre  dem  det  indlysende,  at  nu  var  Dan- 
marks sidste  Time  kommen. 

»Det  er  Gud, c  sagde  Grev  Schlippenbach, 
»der  omflytter  og  tilintetgør  Herredømmer.  Kan 
det  ikke  være  eder,  I  gode  Herrer!  lige  meget, 
enten  eders  Konge  hedder  Karl,  Frederik  eller 
Kristian?« 

Men  de  gode  danske  Herrer  tænkte  anderledes, 
og  da  de  spurgte,  med  hvad  Ret  denne  Krig  blev 
ført,  fik  de  det  Svar,  at  Kong  Karl  først  vilde  ind- 
tage Danmark,  siden  skulde  han  nok  godtgøre  sin 
Ret  dertil! 

Saa  vidste  man  da  snart  i  København,  hvor- 
ledes man  var  faren,  og  hvor  stor  Lid  man  kunde 
sætte  til  Svenskernes  Forsikring,  at  de  kom  som 
Venner.  Gesandternes  Rejse  gav  dog  det  Udbytte, 
at  enhver  Tvivl  om  Kong  Karls  Hensigt  svandt  bort. 

Følgerne  deraf  fik  han  selv  at  se,  da  han  den 
Ilte  ved  Solnedgang,  ledsaget  af  et  stort  Følge, 
naaede  Valby  Bakke,  mørk  i  Hu  over  et  Uheld,  der 
nylig  var  hændet  ham;  Hjulet  paa  hans  Karosse 
var  nemlig  gaaet  itu,  saa  han  væltede,  hvilket 
naturligvis  blev  regnet  som  et  ondt  Varsel.  Som 
han  nu  red  frem  og  fik  fri  Udsigt  til  Byen  dernede, 
slog  ham  en  stærk  Lysning  i  Møde,  og  den  blussede 
saa  meget  klarere,  fordi  det  var  Graavejr.  Det  var 
Byens  Forstæder,  der  vare  stukne  i  Brand  for  at 
unddrage  Fjenden  ethvert  Ly  i  Fæstningens  Nærhed. 

Kongen  standsede  sin  Hest  og  slog  op  med 

Haanden  som  af  Overraskelse  og  hensank  saa  i  dyb 
Tavshed.  Ingen  vovede  at  nærme  sig  ham  eller 
tale  til  ham.  Alle  Herrerne  holdt  tavse  bag  ved 
ham,  og  de  fleste  af  disse  prøvede  Krigere,  der 
havde  tumlet  sig  i  saa  mange  blodige  Slag  og  set 
saa  mange  Byer  brænde,  bleve  grebne  af  en  underlig 
Følelse;  thi  Kongens  Studsen  og  den  paafaldende 
Grublen  var  i  et  sligt  Øjeblik  noget  hos  ham  usæd- 
vanligt og  forekom  dem  trykkende. 

Det  var  vel  Retfærdighedens  straffende  Engel, 
hvis  Vinger  et  Øjeblik  formørkede  Krigsheltens  Vej 
med  deres  Skygge.  En  Anelse  sagde  ham,  at  her 
skulde  han  finde  Maalet  for  sin  glimrende  Bane. 
Hertil  og  ikke  videre!  skrev  Luerne  med  deres 
Flammeskrift  paa  den  mørke  Sky,  som  hang  over 
Byen. 

Kongen  vendte  sig  pludselig  om  mod  sit  Følge 
og  udbrød: 

»Ved  Gud !  Nu  ser  jeg,  at  København  vil  værge 
sig,  og  at  vi  faa  prøve  en  alvorlig  Dyst!« 

Han  var  nu  i  en  Stemning,  saare  forskellig  fra 
den  underlige  Ærgerrighedsrus,  i  hvilken  han  paa 
Sejladsen  til  Korsør  med  blottet  Hoved  havde  vendt 
sig  mod  den  opgaaende  Sol  og  med  høj  Røst 
istemt  Psalmen: 

»Paa  dig  jeg  haaber,  o  Herre  kær! c 

Alvorlig  og  tavs  red  han  hen  til  det  Sted,  hvor 
hans  Telt  for  den  Nat  var  opslaaet;  men  paa  Vejen 
blev  han  standset  af  Grev  Klas  Thott,  der  førte  For- 
travet, som  havde  overrumplet  det  værgeløse  danske 
Rytteri  og  fanget  dets  Heste,  der  fredelig  gik  og 
græssede.  De  danske  Bønder  vare  flygtede  ud  af 
deres  Huse,  hvor  han  for  frem  med  sine  Ryttere, 
medens  Kvæget  dreves  brølende  til  Skovene  for  at 
bringes  i  Sikkerhed.  Allerede  den  lode  om  Aftenen 
havde  Grev  Klas  indesluttet  København  med  en 
Vedet-Kæde,  og  Rytterne  vare  redne  muntert  til 
deres  Poster  med  Buketter  af  Kornaks  paa  Hattene 

som  et  Tegn  paa,  at  nu  skulde  de  smage  det  gode 
danske  Brød. 

Klas  Thott  gjorde  Kongen  opmærksom  paa,  at 
Oberst  Høyster  havde  gjort  et  Par  Fanger,  velklædte 
københavnske  Borgere,  som  vare  blevne  overrump- 
lede i  en  Kro.  Det  kunde  maaske  være  nyttigt  at 
høre  deres  Udsagn  om  Tilstanden  i  København,  om 
det  maatte  behage  Hans  Majestæt  at  lade  dem  føre 
for  sig.  Dette  skete,  og  den  ene  af  Borgerne,  en 
høj  Mand  i  en  mørk  Klædning  og  med  et  kækt 
Væsen,  syntes  at  bryde  sig  kun  lidt  om  Oberst 
Høysters  Forsikring,  at  der  ingen  personlig  Over- 
last skulde  ske  ham,  naar  han  kun  svarede  sanddru 
og  oprigtig  paa  de  Spørgsmaal,  Kongen  mulig  vilde 
gøre  ham.  Borgeren  traadte  med  bart  Hoved  frem 
for  Kongen,  men  saa  ham  kækt  og  frimodig  i  Øjnene. 

»Sig  mig,«  spurgte  Kongen,  »hvad  betyder 
den  store  Ildebrand,  vi  nys  saa?« 

»Det  betyder,  Eders  Majestæt,  at  Københavns 
orgere  ville  forsvare  deres  Konge  og  deres  Arne 
til  den  yderste  Bloddraabe.  Dertil  have  vi  forplig- 
tet os  ved  en  dyr  Ed.« 

»Let  at  sværge,«  sagde  Kong  Karl  og  under- 
trykkede sin  Harme,  »sværere  at  holde  den  Ed! 
Eders  By  er  jo  ganske  værgeløs,  og  vil  Kongen 
oppebie  mig  der,  er  det  ude  med  ham.« 

»Dog  agter  han  at  gøre  det,«  sagde  Borgeren. 
»Hans  kongelige  Majestæt,  Gud  beskytte  ham!  har 
talt  et  Ord,  som  har  blæst  Mod  i  hver  dansk  Mand. 
Da  han  blev  raadet  at  flygte,  gav  han  til  Svar :  Jeg 
vil  dø  i  min  Rede  og  ikke  overleve  mit  Lands 
Hæder  og  Selvstændighed.« 

Kong  Karl  saa  den  kække  Borger  stift  i  Øjnene ; 
der  lyste  ham  et  Glimt  i  Møde  af  det,  paa  hvilket 
alt  hans  Krigersnille  og  hans  Mænds  Tapperhed 
skulde  strande  —  Had  mod  Undertrykkeren;  og 
den  Mand,  der  talte  saa  djærvt,  var  dog  ganske  i 
hans  Magt!  Deraf  kunde  han  slutte,  hvilken  Aand 
der  var  vakt  hos   Københavns  Borgere,  hvad  han 

noget  smaalig  ene  tilskrev  det  Løfte  om  store  Pri- 
vilegier, Kong  Frederik  havde  givet  Borgerstanden. 

Han  vendte  sig  brat  fra  Fangen  og  forlod  ham 
i  Vrede,  men  holdt  dog  det  ham  givne  Lejde. 
Endnu  samme  Aften  sammenkaldte  han  et  Krigsraad. 
Herrerne  indfandt  sig  punktlig,  spændte  paa  at  faa 
at  vide,  hvad  der  nu  vilde  blive  besluttet,  og  nogle 
af  dem  vare  opsatte  paa  nidkært  at  fægte  hver  for  sin 
Mening.  Det  var  visselig  en  Skare  mærkelige  Mænd, 
der  nu  samlede  sig  i  det  kongelige  Telt,  medens 
den  svenske  Hær,  Regiment  efter  Regiment,  ind- 
traf, og  Krigsbulderet  genlød  Qernt  og  nær.  Kong 
Karl  sad  midt  i  Teltet  med  Hatten  paa  Hovedet, 
og  hans  skarpe  Blik  for  om  i  Kredsen  af  den  ud- 
valgte Skare.  Alle  stod  med  blottede  Hoveder  og 
i  forventningsfuld  Tavshed. 

Der  stod  fremmest  og  Kongen  næst  Rigsadmi- 
ralen,    Feltmarskalk  Wrangel,   en  høj,  kraftig  Skik- 
kelse med   et  fyldigt,   rødt  Ansigt  og  smaa  sorte,  , 
stikkende  Øjne.    Hans  Træk  og  Blik  røbede  Sanse- 
lighed og  en  uordentlig  Levevis,  men  ogsaa  Skarp-  ' 
sindighed   og    Mod.     Som   han   stod   der   med   en 
myndig  Mine,   saa  han  vel  ud  til  at  være  en  Søn  i 
af  den  Mand,   der  havde  det  Mundheld:    Hvo  der 
tager  noget,  han  har  noget! 

Der  stod  paa  den  anden  Side  af  Kongen  hans 
Svoger  Magnus  de  la  Gardie,  gift  med  Kongens 
Søster  Pfaltzgrevinde  Maria  Evfrosyne,  i  sin  Tid 
Dronning  Kristinas  udkaarne  YndUng,  en  statelig 
Herre  af  et  smukt  Ydre,  pragtlysten,  dannet  og 
veltalende,  men  af  en  vankelmodig  Karakter.  For- 
hen var  han  den  mægtigste  Mand  i  Sverige,  nu  var 
han  snart  i  Naade,  snart  i  Unaade,  ligesom  det 
traf  sig. 

Ved  hans  Side  stod  hans  yngre  Broder  Johan 
Kasimir,  dernæst  Oberst  Fabian  Fersen,  Englænderen 
General  Vavasor,  kendelig  paa  sine  Guld-Ørenringe, 
Obersterne  Gengel,  La  Voyette  og  flere,  af  hvilke 
nogle  skulde  lægge  deres  Ben  for  København. 

Hos  Rigsadmiralen  stod  Oberst  Rutger  Asche- 
berg,  en  født  Kurlænder  af  adelig  Slægt,  den  tap 
raste  blandt  de  tapre,  som  allerede  i  sit  tyvende 
Aar,  1640,  havde  tjent  under  Lennart  Torstenson 
og  fremfor  alle  udmærket  sig  i  den  sidste  polske 
Krig  ved  sit  utæmmede  Mod.  For  to  Aar  siden 
havde  han  forsvaret  en  vigtig  Post  mod  en  seks- 
dobbelt Overmagt,  slaaet  Fjenden  ti  Gange  tilbage 
og  sejret  i  det  ellevte  Stormløb,  saa  at  Kong  Karl 
spændte  sin  egen  Kaarde  og  sit  Skærf  af,  hængte 
det  over  Aschebergs  Skuldre  og  skænkede  ham 
endda  en  vigtig  Guldkæde  og  gav  ham  et  preus- 
sisk Gods  til  Len.  Med  Mænd  som  Rutger  Asche- 
berg  maatte  man  kunne  vove  at  storme  en  Fæst- 
ning, var  den  end  mange  Gange  stærkere  end 
København. 

Næst  ham  stod  hans  Landsmand  Greven  af 
Schlippenbach,  en  Eventyrer  af  den  værste  Slags, 
falsk,  egennyttig,  voldsom,  men  stadig  i  Kongens 
Gunst  og  fortrolig  Deltager  i  sin  Herres  vilde,  ær- 
gerrige Drømme.  Han  vidste  noget  om,  hvorledes 
det  saa  ud  i  Kongens  Hjerte,  da  han  indlod  sig  i 
denne  skammelige  Krig;  han  havde  hørt  Kongen 
tale  om,  at  han  vilde  forvandle  Danmark  til  et 
svensk  Landskab  og  Østersøen  til  en  svensk  Indsø; 
han  vidste,  at  der  ventede  København  efter  Ind- 
tagelsen den  Skæbne  at  blive  jævnet  med  Jorden, 
for  at  Malmø  eller  Landskrona  kunde  gøres  til 
Nordens  Hovedstad,  og  han  havde  set  Kongen 
staa  for  ham  med  et  lynende  Blik  og  udtale  disse 
mærkelige  Ord: 

»Da  skal  Hyldingen  ske  i  Skaane,  men  saa- 
ledes,  at  jeg  tager  kun  den  svenske  Krone  og 
sætter  den  paa  mit  Hoved,  men  den  danske  Krone 
bliver  staaende  nedenfor  paa  et  Bord  I« 

Men  Grev  Schlippenbach  var  ikke  den  Mand, 
der  blev  staaende  paa  Halvvejen;  han  hjalp  sin 
Konge  og  Herre  videre  frem  paa  de  ærgerrige 
Drømmes   svimlende  Fjældstier.     Naar  Kong  Karl 

Svenskerne  paa  Kronborg.  9 

først  havde  Danmark,  var  hans  Rige  en  Stormagt. 
Det  ringeagtede  Danmark  og  Norge  fik  da  paa  een 
Gang  uhyre  Midler  og  Evne  til  at  stille  en  vældig 
Hær.  Saa  skulde  det  gaa  løs  mod  Brandenburg 
og  mod  Kejseren,  indtil  Karl  Gustav  til  sidst  som 
en  ny  Alarik  vilde  drage  ind  i  Italien  og  mod  Rom. 
Den  Stridsmagt,  hvormed  saa  store  Planer  ind- 
lededes, var  da  ringe  nok,  idet  den  hele  Hær,  hvor- 
med Karl  Gustav  var  landet  ved  Korsør,  udgjorde 
kun  fire  Tusind  Mand  Fodfolk  og  tolv  Hundrede 
Ryttere;  men  dog  vilde  denne  Styrke  have  været 
stor  nok  til  at  gøre  det  af  med  Danmark,  var  han 
gaaet  lige  løs  paa  Maalet. 

Beskedent  bag  de  andre  stod  Generalkvarter- 
mester-Løjtnanten,  Erik  Dahlberg,  som  ved  Raad- 
slagningen  ovre  i  Holsten  havde  raadet  til  at  gaa 
til  Søs  lige  løs  paa  København,  men  var  bleven  over- 
stemt i  Krigsraadet. 

Da  alle  vare  komne  til  Stede,  rejste  Kongen 
sig  og  talte,  men  ikke  ildfuldt  og  flydende,  som 
han  plejede.  Han  var  ellers  en  veltalencje  Herre 
og  kunde  tale  i  Timevis  ved  Rigsforsamlingerne 
eller  til  udenlandske  Gesandter  uden  Hjælp  af  skrift- 
lig Opsats ;  men  i  denne  Time  svigtede  Ordet  ham. 
Han  forelagde  Krigsraadet  kort  og  tørt  det  Spørgs- 
maal :  Skulle  vi  straks  rykke  mod  Fæstningen  eller 
aabne  en  regelmæssig  Belejring.^ 

Og  nu  sagde  Herrerne  deres  Mening,  ofte  i 
djærve  Ord,  og  de  kom  til  Orde  i  den  Rækkefølge, 
som  deres  Rang  foreskrev,  naar  Kongen  ikke  ved 
en  ligefrem  Opfordring  gjorde  Brud  derpaa;  og 
Raadene  faldt,  som  fast  Overbevisning  hos  nogle, 
skjulte  Ønsker  eller  snu  Overvejelse  hos  andre  ind- 
gav dem.  De  indfødte  svenske  Adelsmænd  ønskede 
nemlig  ikke  Københavns  Fald  eller  Danmarks  Er- 
obring ;  de  frygtede  for,  at  et  saa  overvættes  Held 
vilde  give  Kongen  for  stor  Tilvækst  i  Magt,  og 
at  det  frugtbare  Danmark  med  dets  mildere  Klima 
snart  vilde  drage  det  svenske  Hof  fra  Stockholm  og 

blive  Hovedlandet,  samt  den  danske  Adel  Kæle- 
dægg[en.  De  tænkte,  at  hvor  haarde  Ord  Kongen 
end  havde  ladet  falde,  vilde  han  dog  nok  faa  andre 
Tanker  og  skaane  saa  skøn  en  By  som  Køben- 
havn, naar  han  først  havde  den,  og  opslaa  sin  Re- 
sidens der. 

Wrangel  talte  først  og  fraraadede  bestemt  at 
prøve  en  Storm. 

»Jeg  beder  Eders  Majestæt  betænke,«  sagde 
han,  »at  Staden  har  langt  flere  Forsvarere,  end  vi 
ere  Angribere,  og  i  hvilken  Klemme  vi  vilde  komme, 
om  Angrebet  mislykkedes,  og  vi  skulde  retirere  os. 
Hasarden  er  for  stor,  og  det  er  derfor  min  under- 
danige og  vel  overvejede  Proposition,  at  vi  nøjes 
med  at  blokere  Fæstningen.« 

De  fleste  sluttede  sig  til  Rigsadmiralens  Votum, 
kun  Ascheberg  og  Schlippenbach  raadede  ubetinget 
at  gaa  løs  paa  København,  saa  snart  Dagen  gryede. 
Kongen  hørte  til  i  Tavshed;  saa  vendte  han  Ho- 
vedet og  sagde: 

»Hvor  er  Dahlberg?  Vi  ønske  at  høre  hans 
Mening.« 

Dahlberg  traadte  frem  og  bukkede  for  Kongen, 
og  da  denne  opfordrede  ham  til  at  sige  frit,  hvad 
han  tænkte,  tog  han  Ordet  og  hæftede,  mens  han 
talte,  sit  Blik  ufravendt  paa  Hans  Majestæts  Aasyn, 
hvilket  han  vidste,  Kongen  holdt  af. 

»Naar  Eders  Majestæt,«  sagde  han,  »viser  mig 
den  Naade  at  ville  høre  min  ringe  Mening,  bør  jeg 
lyde  og  tale  af  min  oprigtige  Overbevisning  og 
efter  bedste  Skøn.  De  fleste  andre  høje  Herrer 
staa  over  mig  i  Berømmelse,  nogle  af  dem  ogsaa  i 
Alder  og  Erfaring;  men  det  træffer  sig  saa,  at  jeg 
bedre  end  nogen  af  dem  kender  den  Plads,  for 
hvis  Porte  vi  nu  .staa.  Eders  Majestæt  ved  fuldt 
vel,  at  jeg  for  en  Uge  siden  har  været  i  Køben- 
havn, undersøgt  Værkerne  og  i  Smug  taget  et 
Rids  af  dem,  hvilket  skete  med  stor  Hasard  og 
Livsfare,  som  Eders  Majestæts  Gesandt,  Hr.  Ridder 

9* 


132 

Coyet,  kan  vidne,  naar  han  kommer  til  Stede.  Jeg 
kan  da  med  Ed  bekræfte,  at  Fæstningen  er  helt  i 
Forfald,  næppe  værd  at  kaldes  ved  det  Navn,  og 
jeg  tilbagekalder  i  Eders  Majestæts  naadige  Er- 
indring, hvad  jeg  alt  har  indberettet  derom.  Jeg 
vil  forpligte  mig  til  somme  Steder  at  køre  over  de 
tørre  Grave;  Brystværnene  dække  ligesaa  kun  til 
Knæerne.« 

»Jeg  er  til  Sinds  at  tvivle  om,  c  faldt  Wrangel 
utaalmodig  ind,  »at  den  Skildring  er  troværdig; 
Generalkvartermester-Løjtnantens  høje  Mod,  som 
vi  alle  vel  kende,  forleder  ham  muligvis  til  nogen 
Overdrivelse.« 

»Eders  Ekscellence  kan  stole  paa,«  svarede 
Dahlberg  med  blussende  Kinder  og  et  stolt  Blik, 
»at  jeg  taler  Sandhed.  Aldrig  endnu  har  jeg  løjet 
for  min  Konges  Aasyn;  men  dertil  kommer,«  ved- 
blev han  og  vendte  sig  atter  til  Kongen,  »at  der 
næppe  er  fire  Hundrede  Mand  gevorbne  Folk  inden 
Voldene,  og  Borgerne  ere  malkontente  og  uekser- 
cerede.  Jeg  beder  dernæst  Eders  Majestæt  naadigst 
at  drage  Eder  til  Minde,  at  vi  kun  have  otte  tre- 
pundige  Feltstykker  ved  Hæren.  Kan  en  Belejring 
aabnes  med  det  ringe  Skyts?  Det  var  ej  heller 
Eders  Majestæts  Tanke  fra  første  Færd  af  I  Endnu 
er  denne  gunstige  Okkasion  ej  sluppen  os  af  Hæn- 
derne. Et  rask  Stormløb,  og  København  er  en 
svensk  By  og  Kong  Frederik  Eders  Majestæts  Fange ! 
Fortøve  vi  derimod  her,  give  vi  Fjenden  Pusterum 
til  at  udbedre  Værkerne.  Nu  vil  et  Stormløb  koste 
os  nogle  faa  Mand,  siden  kan  det  koste  os  den 
halve  Hær.  Som  det  da  er  min  underdanige  Pro- 
position og  mit  indstændige  Raad  ufortøvet  at 
gribe  an,  saaledes  indestaar  jeg  med  mit  Hoved 
for  et  godt  og  lykkeligt  Udfald.  Eders  Majestæt 
kan  i  mig  finde  en  kendt  Mand  og  paalidelig  Vej- 
viser for  Hæren.  Lad  mig  gaa  fremmest,  og  skulde 
den  første  Kugle  søge  mig,  skal  det  ikke  fortryde 

mig  at  ende  mine  Dage,  vinder  Kong  Karl  kun  ny- 
Hæder  og  mit  Fædreland  denne  skønne  Erobring.« 

»Vel  talt!«  udbrød  Kongen,  opildnet  af  den 
unge  Helts  begejstrede  Ord,  »vel  talt,  Dahlberg! c 
og  de  Herrer,  der  vare  af  Dahlbergs  Mening,  gav 
lydelig  deres  Bifald  til  Kende. 

Men  Rigsadmiralen  havde  set  paa  Dahlberg 
med  et  hadefuldt,  stikkende  Blik,  medens  denne 
talte,  og  nu  traadte  han  frem  for  Kongen  og  udbad 
sig  Tilladelse  til  at  sige  et  Ord  endnu,  og  da  Kon- 
gen med  et  Nik  gav  sit  Samtykke,  sagde  Wrangel 
med  et  roligt,  tirrende  Smil: 

^Generalkvartermester-Løjtnanten.  gav  os  nys 
sit  Æresord  paa,  at  Københavns  Befæstning  er 
ganske  i  Forfald,  og  jeg  tvivler  ikke  længer  derom, 
da  jeg  ved,  at  han  er  en  Mand  af  Ære.  Vel !  Jeg 
vil  da  end  ydermere  relevere,  at  Staden  er  uden 
Levnedsmidler  og  Brændsel;  thi  saa  snildt  har  Eders 
Majestæt  valgt  Øjeblikket  til  at  angribe,  at  Tilførs- 
lerne fra  Island  og  Norge  af  Fisk  og  andre  Nord- 
landsvarer endnu  ikke  ere  indtrufne,  og  Kornet  staar 
paa  Marken  og  hører  os  til.  Eders  Majestæts  Flaade 
ligger  for  Byen  og  lukker  al  Tilførsel  ude;  vi  saa 
nys  dens  Sejl  fra  Bakken.  Vi  stænge  til  Lands  med 
Hæren,  og  saa  spørger  jeg  Eders  Majestæt,  om 
det  er  tænkeligt,  at  Byen  kan  holde  sig  længe; 
Hungersnøden  vil  blive  os  en  mægtig  allieret.  Hvor- 
for da  spilde  vort  Krudt  og  vort  Blod  paa  at  tage 
en  Fæstning,  som  inden  fjorten  Dage  vil  være  i 
Eders  Majestæts  Vold?« 

Kongen  fik  igen  sin  mørke  Mine,  da  han  hørte 
denne  TaJe  af  den  øverste  Befalingsmands  Mund. 
Han  stod  nogle  Øjeblikke  hensunken  i  Grublen,  og 
der  herskede  dyb  Stilhed  omkring  ham.  Saa  hævede 
han  Hovedet  og  slog  op  med  Haanden. 

»Vi  takke  de  gode  Herrer  for  de  Raad,  I,  hver 
efter  sin  Overbevisning  og  med  Troskab  mod  vor 
kongelige  Person,  efter  vor  Begæring  have  givet  os 
til  Hærens  og  Fædrelandets  Vel!   Vi  ville  nu  over- 

veje  Sagen  med  Gud  og  os  selv,  og  I  skulle  siden 
erfare  vor  Beslutning.« 

Dermed  var  Krigsraadet  hævet ;  men  mens  det 
blev  holdt,  gik  to  Herrer  i  nogen  Afstand  fra  Teltet 
op  og  ned  paa  Marken  og  talte  ivrig  sammen. 
Begge  vare  af  Middelhøjde  og  klædte  som  Datidens 
store  Herrer  i  en  Dragt,  som  baade  var  klædelig 
og  pyntelig,  men  uden  skrigende  Farver. 

Den  ene  havde  et  mørkt,  sydlandsk  Fysiognomi, 
sorte,  spillende  Øjne  og  rørte  sig  livlig,  naar  han 
talte ;  det  var  Johanniterridderen  Hugo  Terlon,  den 
franske  Kong  Ludvig  den  Fjortendes  x\mbassadør 
ved  det  svenske  Hof.  Han  havde  fulgt  Kong  Karl 
paa  dette  Tog  lige  fra  Polen,  vant  til  at  udholde 
Krigens  Strabadser,  modig,  snild,  bøjelig,  en  af  sin 
Tids  dygtigste  Diplomater.  Han  var  af  borgerlig 
Fødsel,  men  havde  svunget  sig  op  ved  egen  Dyg- 
tighed og  ved  Hjælp  af  Kardinal  Mazarin,  der  den- 
gang endnu  stod  for  Styret  i  Frankrig. 

Den  anden  havde  regelmæssige  Træk,  kloge 
graa  Øjne  med  et  gennemtrængende  Blik,  en  stolt 
Holdning,  et  fint,  roligt  Væsen.  Hans  hele  Frem- 
træden viste,  at  han  var  født  i  Højhed  og  vant  til 
at  færdes  blandt  Jordens  mægtige,  men  hans  Tale 
røbede  noget  mere  end  den  slebne  Hofmand.  Det 
var  Hannibal  Sehested,  Søn  af  Klavs  Sehested  til 
Højris  og  Kong  Frederiks  Svoger;  han  var  nemlig 
gift  med  Kristian  den  Fjerdes  Datter  med  Kirstine 
Munk,  Frøken  Kristiane.  Han  var  tidligere  Norges 
Statholder  og  enemægtige  Regent,  men  nu  paa 
syvende  Aar  i  Unaade,  da  hans  Svoger,  Korfits 
Ulfeldt,  rev  ham  med  sig  i  sit  Fald;  men  ellers 
vare  disse  to  Svogre  dødelige  Uvenner. 

I  Ærgerrighed,  Pragtsyge,  Vilkaarlighed  og 
Udsugeiser  vare  Svogrene  hinandens  Lige;  men  saa 
glipper  Ligheden.  Hannibal  Sehested  var  ingen 
hidsig  Partifører  som  Ulfeldt,  der  trods  sine  Kund- 
skaber, sine  højtflyvende  Planer  og  sin  vindende 
Personlighed  ikke  har  efterladt  sig  et  eneste  Vidnes- 

byrd  om  virkelig  Statsmandsdygtighed.  Sehested 
var  mere  bøjelig  og  snu,  men  tillige  en  af  de  faa 
Mænd  af  virkelig  diplomatisk  Geni,  vortJ!Fædreland 
har  frembragt.  Han  udførte  ethvert  Hverv  med 
Snildhed  og  Held  og  hævdede  det  danske  Navns 
Hæder,  hvor  han  kom  frem;  og  gik  han  end  ofte 
Krogveje,  saa  levede  der  dog  i  hans  Hjerte  en 
Følelse,  som  forbød  ham  at  blive  en  Forræder 
mod  sin  Konge  og  sit  Fødeland.  Glimrende  Tilbud 
lovede  ham  en  stor  Fremtid  i  Udlandet;  men  dog 
higede  han  altid  tilbage  til  Danmark  og  fandt  sig 
i  sin  nedtrykte  Stilling  med  en  Udholdenhed,  som 
spaaede  en  lykkelig  Udgang. 

Han  var  her  til  Stede  som  en  tvungen  Gæst; 
thi  svenske  Ryttere  havde  indbragt  ham  som  Fange 
til  Ringsted,  da  han  var  i  Færd  med  at  rejse  til 
Nøragergaard  for  at  føre  sin  Hustru  og  Datter  i 
Sikkerhed  inden  for  Københavns  Volde,  Kong 
Karl  viste  imidlertid  ham  og  senere  hans  Hustru 
en  Udmærkelse,  som  gjorde  ham  mistænkt  i  hans 
Landsmænds  Øjne.  De  svenske  Herrer  troede  ham 
heller  ikke  ret ;  men  ligesom  han  havde  vundet  den 
spanske  Kong  Philip  den  Fjerdes  Gunst  og  senere 
den  landflygtige  engelske  Kong  Karl  den  Andens 
personlige  Venskab,  saaledes  fattede  nu  ogsaa  den 
svenske  Konge  en  saadan  Velvilje  for  ham  og  viste 
ham  saa  stor  Tillid,  at  Sehesteds  Raad  gjaldt  mere 
hos  ham  end  hans  egne  Raadgiveres.  Stort  maa 
Hannibal  Sehesteds  Snille  have  været,  siden  han 
kunde  holde  sig  i  denne  slibrige  Stilling  og  dog 
komme  uskadt  derfra.  Muligt  ogsaa,  at  de  Sam- 
taler, han  førte  med  den  svenske  Monark,  ikke 
altid  vilde  have  opbygget  Kong  Frederiks  Øren, 
havde  han  kunnet  høre  dem;  men  dog  handlede 
han  i  Hovedsagen  som  en  tro  Undersaat  og  loyal, 
dansk  Mand. 

Disse  to  Mænd,  Hugo  Terlon  og  Hannibal 
Sehested,  forskeUige  i  meget,  men  dog  nærstaaende 
Sjæle,    som    mere   end   een  Gang  fik  Lejlighed  til 

at  kaste  Lodder  i  de  Vægtskaale,  der  afgøre  Folks 
og  Rigers  Skæbne,  gik  nu  og  talte  sammen  om  en 
saare  vigtig  Sag,  men  i  en  let  og  munter  Tone. 
Navnlig  maatte  enhver,  der  kunde  iagttage  Sehested, 
tro,  at  Samtalen,  der  naturligvis  førtes  i  det  franske 
Sprog,  drejede  sig  om  ligegyldige  Ting. 

3>Vi  have  herfra  en  vakker  Udsigt  til  Danmarks 
Hovedstad, €  sagde  Terlon.  »Skade,  at  vi,  Maalet 
saa  nær,  maa  blive  udenfor  I« 

V Ønsker  Hr.  Ambassadøren,«  spurgte  Sehested 
rolig,  »at  Hans  svenske  Majestæt  i  Morgen  maa 
være  inden  for  Københavns  Porte?« 

»Ingenlunde,  Eders  EksceUence!  ingenlunde! 
Ikke  vil  min  Herre  og  Konge,  ikke  heller  hans  Emi- 
nence Kardinalen,  Danmarks  Ruin.  Jeg  vil  føje  til, 
hvad  der  er  mindre  vigtigt,  at  min  egen  Affektion 
heller  ikke  er  saa  partisk  paa  den  ene  Side.« 

»Det  glæder  mig  at  høre,  Hr.  Ridder,  at  I  dog 
inklinerer  en  Smule  til  Kongen  af  Danmarks  Parti.« 

»Ej,  Eders  EksceUence!«  udbrød  Terlon  med 
en  rask  Bevægelse  og  et  livligt  Øjekast,  »jeg  var 
af  den  Mening,  at  det  vilde  være  eder  ret  kær- 
komment, om  eders  kongelige  Svoger  og  eders 
utaknemmelige  Landsmænd  fik  en  hlle  Lektion. « 

»Jeg  frygter,  den  vilde  blive  dræbende.« 

»Og,«  vedblev  Terlon,  »jeg  var  ogsaa  saa  dri- 
stig at  supponere,  at  Eders  EksceUence  ikke  er  her 
ganske  mod  eders  Vilje.« 

»Pardon,  Hr.  Ambassadør !  der  gør  I  mig  stor- 
lig Uret,«  svarede  Hannibal  Sehested,  en  Smule 
bragt  ud  af  Ligevægt.  »Jeg  stod  ikke  i  nogen  Re- 
lation til  Kong  Karl  Gustav,  der  nu  viser  mig  saa 
stor  Naade,  og  da  min  Svoger,  Hr.  Korfits,  nu  har 
faaet  sin  velfortjente  Løn  og  saa  omtrent  er  i  Unaade, 
kunde  jeg  vel  ikke  være  vel  set  for  det  Slægtskabs 
Skyld  og  ønskede  det  ærlig  talt  ikke  heller.  Jeg 
inklinerer  ikke  til  Oprør  eller  Turbation;  har  I  haft 
slige  Tanker  om  mig,  har  I  fejlet  vidt.  Men  lad  os 
ikke  tale  mere  om  mine  personlige  Affærer,«  vedblev 

han  atter  rolig;  »sig  mig  hellere,  Hr.  Ambassadør f 
hvad  vilde  I  vel  gøre,  hvis  I  nu  var  inden  for  Kø- 
benhavns Volde?« 

Terlon  saa  sig  forsigtig  om,  sagde  saa  med 
dæmpet  Stemme,  men  i  en  energisk  Tone: 

»Sætte  Mod  i  Hans  danske  Majestæt,  raade 
ham  til  at  sætte  Fæstningen  hurtigst  mulig  i  Forsvars- 
stand og  at  drive  Borgerne  op  paa  Voldene.  Jeg 
vilde  heri  handle  ganske  efter  min  Instruks,  men 
Eders  Ekscellence  maa  dog  i  min  uforbeholdne  Yt- 
ring paa  dette  Sted  og  under  nærværende  Omstæn- 
digheder se  et  eklatant  Bevis  paa  min  Affektion 
for  eders  Person  og  min  Tillid  til  eders  velkendte 
Diskretion.« 

Hannibal  Sehested  bøjede  smilende  sit  Hoved. 
»Uden  at  sætte  min  egen  Importance  for  højt, 
men  ladende  den  mægtige  franske  Regerings  Re- 
præsentant i  disse  Riger  og  Johanniterridderen 
Hugo  de  Terlons  diplomatiske  Geni  og  ærlige 
Vilje  fuld  Retfærdighed,  tror  jeg  at  turde  sige,  at 
det  kan  blive  til  Held  for  Norden,  om  to  Mænd 
som  vi  blive  enige.« 

Terlon  tilkastede  Hannibal  Sehested  et  snu, 
spørgende  Blik,  bukkede  let  til  Tak  for  Kompli- 
menten og  svarede: 

»Eders  Ekscellence  ville  behage  at  aabenbare 
eders  Tanker  for  mig  og  lade  mig  se  denne  at- 
traaede  Enigheds  Sujet!« 

»Netop  hvad  jeg  var  i  Færd  med  at  gøre,  vel 
vidende,  at  skulde  det  ikke  vinde  eders  Bifald,  er 
dog  dette  talt  sub  rosa  til  en  Mand,  der  tro  gem- 
mer større  Hemmeligheder,  end  hvad  den  halv 
landflygtige  og  i  Unaade  faldne  Hannibal  Sehested 
tænker  og  attraar.  Men  lad  os  gaa  lige  til  Sagen 
-  jeg  proponerer  eder  at  indgaa  et  lille  Forbund 
med  mig  for  at  forhale  denne  Krig.« 

»Ej,  der  kommer  I  min  egen  Intention  i  Møde, 
og  en  Alliance  med  en  stærk  Magt  maa  altid  være 
velkommen,«    faldt  Terlon   livlig   ind.     »Jeg  bærer 

sandelig  Tvivl  om,  hvor  vidt  jeg  formaar  mere  hos 
Kongen  af  Sverige  end  Eders  Ekscellence;  hans 
Affektion  for  eder  og  Tillid  til  eder  paafalder  alle- 
rede os  alle  og  vækker  Misundelse  hos  nogle.« 

»Er  det  virkelig  saa,  er  Aarsagen  netop  den, 
at  jeg  kun  er  her  i  Egenskab  af  Partikulier;  der  er 
ingen  Instruks  og  intet  Statshensyn  mellem  Kongen 
og  mig.« 

»For  en  Del  har  Eders  Ekscellence  Ret;  en 
Ambassadør  som  jeg  er  ofte  en  ubehagelig  Argus, 
hvem  man  ønsker  at  holde  et  Bind  for  Øjnene.  Ved 
I,  hvad  Kongen  af  Sverige  fandt  paa,  da  Landgangen 
skulde  iværksættes  i  Korsør?  Han  lod  anrette  et 
kosteligt  Traktemente  til  mig  og  gav  mig  Rigs- 
marskalk  Oxenstjerna  til  Selskab,  for  at  jeg  kunde 
forfriske  mig  paa  Skibet,  inden  jeg  tiltraadte  den 
møjsomme  Landgang  —  ah.  Eders  Ekscellence !  Jeg 
forstod  en  halvkvædet  Vise  og  fandt  mig  taalmodig 
deri ;  det  var  klart  nok,  at  jeg  ikke  maatte  komme 
i  Land,  førend  Grev  Thott  var  udskibet  og  forud 
med  sine  Ryttere,  for  at  jeg  ikke  skulde  sende  Bud 
til  København  eller  selv  ile  forud  og  advare  den 
danske  Konge.  Hans  svenske  Majestæt  har  noget 
til  gode  hos  mig  for  det  Puds,  han  der  spillede 
mig  —  kanske  Eders  Ekscellence  nu  kan  hjælpe 
mig  med  Betalingen!« 

»Det  var  i  alt  Fald  en  behagelig  Arrest,  der 
overgik  eder,  Hr.  Ambassadør!«  sagde  Hannibal 
Sehested  smilende;  »men  jeg  ved,  at  Kongens  Af- 
fektation for  eders  Person  er  ikke  ringe,  og  at  eders 
Selskab  er  ham  saare  kært.  Jeg  for  min  Person  er 
Hans  Majestæt  taknemmelig  for  den  Néuide,  han 
behager  at  vise  mig,  og  jeg  vilde  for  intet  i  Verden 
foretage  noget  direkte  til  hans  Skade,  saa  længe 
jeg  paa  mit  Æresord  er  her  i  et  behageligt  Fangen- 
skab og  næsten  behandles  som  Gæst ;  men  lige  fuldt 
er  jeg  min  lovlige  Herre  og  Konge  personlig  hen- 
given  og  mit  Fødeland   tro.     Kunde  jeg  gøre,  om 

end  nok  saa  lidt  for  at  redde  begge  fra  Undergang, 
vilde  det  være  mig  enstor  og  oprigtig  Satisfaktion.« 

»Pardon,  Ekscellence !  Jeg  har  ved  min  Passiar 
trukket  Forhandlingerne  i  Langdrag.  Tal,  jeg  er 
lutter  Øre!« 

»Alt  afhænger  af,  at  der  vindes  Tid.  Jeg  kom 
jo  lige  fra  København,  da  jeg  blev  gjort  til  Fange, 
og  kender  Sagernes  Stilling.  Baade  Kongen  og 
Byens  Indbyggere  ere  besjælede  af  et  højt  Mod. 
Min  Svoger  og  hans  modige  Gemalinde  ville,  er 
jeg  vis  paa,  hellere  gaa  til  Grunde  og  søge  Døden 
paa  deres  Slots  Dørtærskel  end  give  sig  i  Karl 
Gustavs  Vold.« 

»Eders  Ekscellence  har  sikkerlig  Ret  deri;  de 
Danske  ere  modige,  og  hvad  der  mangler  dem,  er 
kun  Organisation  og  god  Kommando.« 

»Men  hvad  hjælper  det,  naar  Fæstningsværkerne 
ere  i  Forfald,  og  det  endogsaa  mangler  paa  Krigs- 
fornødenheder?  Gaar  den  svenske  Hær  i  Morgen 
mod  København,  er  Byen  og  Danmark  fortabt.« 

»Nu  bliver  det  afgjort  —  derinde!«  sagde  Ter- 
on  og  pegede  paa  det  kongelige  Telt. 

»Kanske  dog  ikkel  Kongen  er  i  et  usædvan* 
lig  betænkeligt  Lune,  det  har  jeg  alt  mærket  ved 
mit  Komme.  Det  er  muligt,  han  forlanger  en  Sam- 
tale med  eder,  Hr.  Ambassadør,  før  han  endelig 
resolverer  sig,  og  da  vil  jeg  bede  eder  give  Hans 
Majestæt  et  godt  Raad.  Sig  ham,«  vedblev  Sehe- 
sted, som  standsede  og  lagde  sin  Haand  paa  den 
franske  Gesandts  Skærf,  »at  det  er  risikabelt  at  lade 
en  saa  stærk  Fæstning  som  Kronborg  ligge  i  Ryg- 
gen paa  sig.« 

»Ikke  ilde.  Eders  Ekscellence !  men  jeg  frygter, 
at  Hans  svenske  Majestæt  ikke  gaar  i  den  Fælde.« 

»I  glemmer,«  sagde  Sehested  langsomt  og  med 
Vaegt,  »at  paa  Kronborg  findes,  hvad  den  svenske 
Hær  mangler,  svært  Skyts,  Krudt  og  Kugler  i 
Overflod.« 

»Men  I  ønsker  dog  ikke  Kronborgs  Erobring?« 

»Hellere  det!  Nogle  Ugers  Fristjer  den  eneste 
Udvej  til  Frelse,  den  eneste!  Men  siden  I  kaldte 
Kronborg  en  Fælde,  lad  mig  da  minde  eder  om,  at 
nogle  vel  kunne  blive  lystne  efter  den  fede  Bid, 
der  stikker  i  den.« 

»Hvorledes?« 

»Kronborg,«  vedblev  Sehested  smilende,  »er  i 
dette  Øjeblik  som  en  kostelig  Tresor,  fuld  af  Kost- 
barheder. Revenuerne  af  Tolden,  Lensmandens 
Kasse,  private  Penge,  Kostbarheder  og  Møbler,  alt 
er  ført  derhen  og  bragt  i  Sikkerhed  i  Slottets  Kæl- 
derhvælvinger, uden  at  tale  om  de  kostbare  Pry- 
delser, der  alt  fandtes,  og  som  ere  Kongen  af  Dan- 
marks private  Ejendom.  Det,  Hr.  Ambassadør!  vil 
jeg  hviske  —  Rigsadmiralen  i  Øret.« 

»Ah!  Eders  Ekscellence!«  svarede  Terlon  med 
et  Buk  og  et  indrømmende  Smil,  »jeg  beklager  i 
Sandhed,  at  I  ikke  tjener  Kongen  af  Frankrig!« 

I  det  samme  kom  de  svenske  Herrer  ud  af 
Kongens  Telt,  da  Krigsraadet  var  hævet.  De  to 
Diplomater  gav  Samtalen  en  munter  Vending ;  men 
nu  var  dog  det  lille  Lod  blevet  støbt,  som,  i  rette 
Tid  lagt  i  Vægtskaalen,  tyngede  den  ned  til  Dan- 
marks Frelse. 

Stormen  blev  opgiven,  en  regelmæssig  Belejring 
aabnet  og  Kronborgs  Erobring  vedtagen.  Allerede 
den  1 6de  August  drog  Wrangel  med  den  halve 
Hær  til  Helsingør  og  aabnede  Belejringen,  der  holdt 
ham  fast  ved  Kronborg  i  tre  Uger,  og  hver  Dag 
i  disse  tre  Uger  blev  af  de  belejrede  i  København 
brugt  til  at  udbedre  Voldene,«  bygge  dem  højere 
og  lede  Vand  ind  i  Gravene;  tillige  gjorde  Mand- 
skabet morderiske  Udfald  og  tilføjede  Belejrerne 
følelige  Nederlag.  Fra  nu  af  vilde  et  Angreb  paa 
Fæstningen  være  et  voveligt  Foretagende. 

Men  Kronborg  faldt  i  Fjendens  Hænder,  Kong 
Karl  fik  svært  Skyts  og  Ammunition  til  at  bom- 
bardere København  med  og  Wrangel  sin  Del  af  det 
øvrige,  rige  Bytte.     En  stor  Del  af  det  gik  senere 

tabt,  da  Jacob  Dannefer  i  Stedet  for  at  føre  det 
med  Kostbarheder  ladede  Skib  til  Skaane,  over- 
mandede Mandskabet  og  bragte  Skibet  ind  til  Kø- 
benhavn. 

Rædselen  og  Harmen  over  Kronborgs  Fald  var 
stor ;  thi  uagtet  der  kun  var  nogle  Hundrede  Mand 
i  Fæstningen,  var  den  dog  saa  vel  forsynet  med  alt, 
at  den  maatte  kunne  holde  sig  længe.  Komman- 
danten Paul  Benfeldt  og  Næstkommanderende  Karl 
Brunow  vare  begge  modige  Mænd  og  dygtige 
Officerer,  og  Fæstningen  blev  i  Førstningen  tappert 
forsvaret;  men  Kommandanten  tilbageholdt  Solda- 
ternes Lønning,  hvilket  var  saa  meget  skammeligere, 
som  der  var  fuldt  op  af  Penge  paa  Slottet,  og 
derover  opstod  Mytteri.  Wrangel  udspredte  den  Løgn , 
at  København  var  taget,  og  fejrede  denne  opdigtede 
Sejr  med  Trompetskrald,  Glædesblus  og  Kanon- 
salver. Oberst  Benfeldt  tabte  da  Hovedet,  indlod 
sig  i  Underhandlinger  og  overgav  Fæstningen  i  den 
svenske  Rigsadmirals  Hænder. 

Den  6te  September  rykkede  Svenskerne  ind 
paa  Kronborg,  tog  det  af  Beskydningen  stærkt  med- 
tagne Slot  og  beholdt  det  i  deres  Magt  i  lang  Tid. 
Nu  havde  de  Sundets  Nøgle  i  Hænde  og  vare 
Herrer  over  Sundtolden;  men  ogsaa  kunde  de  her 
%gc  og  lure  paa,  om  nogen  Flaade  skulde  komme 
København  til  Undsætning.  Da  der  tillige  var  en 
pragtfuld  indrettet,  kongelig  Bolig  paa  Slottet,  kom 
det  i  enhver  Henseende  Kong  Karl  vel  tilpas  og 
blev  fra  nu  af  det  Sted,  hvor  han  helst  opslog  sin 
Residens  og,  da  Krigen  trak  i  Langdrag,  holdt  Hof 
med  sin  Dronning. 

Syvende  Kapitel. 

Et  naadeløst  Herskab. 


Paa  et  af  de  skønneste  Punkter  af  Sjællands 
dejlige  Østkyst,  en  Mil  syd  for  Helsingør  og  tæt 
ved  Fiskerlejet  Humlebæk,  ligger  Herresædet  Kraage- 
rup.  Omgivet  af  frodig  Bøgeskov,  liggende  midt  i 
en  stor  Park  med  Udsigt  til  Sundet,  Hveen  og 
Skaanes  Kyster,  er  det  et  af  de  mest  indbydende 
Landsteder  af  de  mange,  der  ligge  ved  Øresund. 
I  vore  Dage  har  denne  friske  Havstrøms  Bred  paa 
dansk  Side  et  Præg  af  Kultur,  som  i  Forbindelse 
med  den  frodige,  idylliske  Natur  gør  den  til  et 
sjælden  tiltrækkende  og  idelig  skiftende  Panorama. 
Flere  og  flere  opslaa  nu  deres  Bopæl  paa  denne 
skovbegroede  af  milde  Bølger  beskyllede  Kyst,  saa 
at  den  i  Aarenes  Løb  tegner  til  at  blive  en  næsten 
uafbrudt  Række  af  Sommervillaer  for  Københavns 
Indbyggere  og  Danmarks  Rigmænd. 

For  to  Aarhundreder  siden  havde  den  imidlertid 
et  vildere  og  mere  ensformigt  Udseende.  Skovene 
strakte  sig  næsten  overalt  ned  til  Sundet,  Bøgene 
knejsede  lige  ved  Havets  Bred,  og  Tjørnekrat,  Brom- 
bærbuske og  Kaprifolier  klyngede  sig  i  rig  Mang- 
foldighed til  Lerklinternes  Sider  og  dækkede  enhver 
Kløft,  som  var  dannet  af  de  om  Vinteren  nedstyr- 
tende Bække.  Kun  hist  og  her  afbrødes  Skovbæltet 
af  et  Fiskerleje,  et  Par  Bøndergaarde  eller  en  Mølle, 
omgivne  af  smaa  opdyrkede  Pletter,  den  fremskri- 
dende Kulturs  svage  Forposter. 

I  Aaret  1658  var  Boligen  paa  Kraagerup  en 
lav  Bindingsværks  Bygning  paa  eet  Stokværk  og  laa 
nogle  Hundrede  Alen  længere  oppe  i  Skoven  end 
den  nuværende,  mere  anselige  Hovedbygning.  Nogle 
tarvelige  Udhuse  dannede  en  lille  Gaard  foran,  og 
en    smuk    Have    med    gode    Frugttræer,    klippede 

Hække  og  stive  Blomsterbede  omgav  Bygningerne 
paa  de  tre  Sider.  Mod  Syd  var  en  aaben  Mark 
med  enkelte  * fritstaaende  Bøge,  men  ellers  var 
Gaarden  og  Haven  tæt  omgivne  af  Skov.  Træer 
af  en  Alder  og  Drøjde,  der  nu  kun  fremvises  som 
en  Sjældenhed,  stod  i  tætte  Rækker  og  holdt  Vagt 
ved  Hans  Rostgaards  og  Kirsten  Pedersdatters  fre- 
delige Bolig. 

Kirsten  elskede  sit  Fædrenehjem,  hvor  hun 
havde  tilbragt  sin  rolige,  lykkelige  Ungdom  i  sin  ti 
Aar  ældre  Søsters  Selskab  og  vejledet  af  sin  fromme 
Moder.  Hun  var  Barn  endnu,  da  hendes  Forældre 
flyttede  dertil,  og  hun  mindedes  endnu  mangen  god 
Leg,  hun  havde  faaet  sig  i  Haven  eller  med  Fisker- 
børnene ved  Stranden. 

Saaledes  gik  nogle  Aar,  og  næppe  var  hun 
bleven  voksen,  førend  Slotsfogeden  fra  Rosenborg  en 
skøn  Dag  kom  ridende,  hidlokket  ved  Rygtet  om 
de  to  Søstres  Tækkelighed  og  gode  Optugtelse. 
Han  erklærede  sig  straks  for  den  yngste,  og  da 
Mikkel  Hansen,  selv  en  ældre  Mand,  fandt  større 
Behag  i  Maren,  saa  blev  der  ingen  Fare  for  Med- 
bejlerskab. Mikkel  og  Maren  havde  mindst  Tid 
til  at  vente,  hvorfor  deres  Bryllup  stod  først,  hvor- 
imod Hans's  og  Kirstens  Trolovelsesti d  varede  et 
Par  Aar,  og  deres  Kærlighedshistorie  begyndte  i 
hin  Tids  adstadige,  spidsborgerlige  Stil  og  spandt  sin 
jævne  Traad,  indtil  de  rolig,  uden  Hindringer  eller 
Kampe  gled  ind  i  Ægteskabets  Havn  og  opslog 
deres  Bopæl  paa  Kraagerup,  der  nu  efter  Peer  Chri- 
stensens Død  var  bleven  Rostgaards  Ejendom,  ved 
at  han  havde  udkøbt  de  andre  Arvinger. 

Og  han  skønnede  paa  sin  Lykke,  men  paa 
sin  Vis.  Han  satte  sin  Hustrus  blide,  sagtmodige  Væ- 
sen og  huslige  Dygtighed  højt,  og  Herligheden  af 
den  gode  Ejendom  og  Udsigten  at  kunne  øge  Gaar- 
dens  ringe  Jorder  havde  stor  Tillokkelse  for  ham; 
men  Naturens  vilde  Yppighed  omkring  hans  Hjem 
betragtede  han  snarest  som  en  Fjende,  der  maatte 

kæmpes  imod,  og  Havens  stive  Hække  og  snirk- 
lede Blomsterbede  forekom  ham  ulige  mere  tiltræk- 
kende. Satte  han  noget  i  den  højere,  var  det  vel 
den  Sandstensfigur,  som  var  dens  stolteste  Prydelse, 
en  Bakkus  paa  en  Tønde.  Den  havde  før  staaet  i 
Haven  ved  Rosenborg,  og  Kong  Frederik  havde 
skænket  ham  den,  fordi  den  havde  lidt  Skade  paa 
Haand  og  Fod ;  men  han  satte  den  kongelige  Gave 
lige  højt  for  det. 

Alt  dette  var  ganske  naturligt;  Rostgaard  var 
nemlig  en  Bondesøn  og  opdragen  i  jævne  Forhold. 
Hans  Fader  Ove  var  en  Sønderjyde,  men  hørte 
dog  til  den  lykkelige  Part  af  Bønderne,  de  saakaldte 
jordegne  Bønder  eller  Selvejere. 

Han  gik  allerede  i  sin  tidlige  Ungdom  bag  Plo- 
ven paa  sin  Fædrenegaards  Marker  og  bjærgede 
Hø  i  dens  Enge,  og  fra  dette  sunde  Ungdomsliv 
skrev  sig  hans  legemlige  Kraft  og  Haardførhed.  Denne 
kom  ham  til  god  Nytte  i  hans  byrdefulde  Embede 
som  Ridefoged,  især  i  Krigens  Tid;  men  fra  den 
Folkestamme,  af  hvilken  hans  Slægt  var  udsprungen, 
skrev  sig  den  Snildhed  og  Husholderiskhed,  som 
karakteriserede  ham,  men  som  dog  var  parret  med 
streng  Retskaffenhed  og  Troskab. 

Allerede  tidlig  havde  der  rørt  sig  en  ærgerrig 
Drift  hos  ham,  og  han  kom  i  sit  sekstende  Aar  i 
Lære  hos  Kristian  den  Fjerdes  Kammertjener;  men 
en  Løbedrengs  Gerning  tilfredsstillede  ham  ikke, 
og  han  udnyttede  hver  ledig  Time  til  Læsning  og 
øvede  sig  i  at  skrive.  Det  skyldtes  da  hans 
egen  Flid  og  Udholdenhed,  at  han  blev  funden 
værdig  til  mere  ansvarsfulde  og  selvstændige  Stil- 
linger, og  af  en  Bondesøn  at  være,  var  det  især  i 
hine  Tider  godt  klaret,  at  han  nu  sad  paa  Kraage- 
rup  som  Ridefoged  og  Amtsforvalter.  Han  havde 
i  denne  Stilling  en  omfattende  Virksomhed  og  en 
ikke  ringe  Myndighed,  og  der  vilde  han  vistnok 
have  henlevet  et  virksomt  og  nyttigt  Liv,  men  uden 
at  efterlade  sig  noget  Spor  i  Historiens  Aarbøger, 

hvis  ikke  Krigen  pludselig  havde  draget  ham  frem, 
og  Samtid  og  Eftertid  i  ham  lært  at  kende  en  af 
Danmarks  modigste  og  mest  snarraadige  Sønner. 

Ja,  nu  vare  de  ulystelige  Tider  komne,  som 
ikke  behage;  thi  nu  maatte  Rostgaard  tjene  to 
Konger  —  Kong  Karl  aabenlyst,  Kong  Frederik  i 
Smug.  Ved  at  blive  i  sit  Embede  og  udføre  Fjen- 
dens haarde  Bud  gavnede  han  sine  Landsmænd  ved 
nu  og  da  at  skaffe  dem  lempeligere  Kaar;  men 
ellers  gjorde  han  ikke  mere,  end  hvad  der  blev  ham 
paabudt.  Han  havde  nægtet  at  aflægge  Troskabsed 
til  Kong  Karl;  thi,  sagde  han,  saa  længe  Kong 
Frederik  er  i  Live,  kan  jeg  umulig  sværge  til  nogen 
anden  Konge,  da  han  ikke  har  løst  mig  fra  den 
Ed,  jeg  svor  ham!  Derimod  lovede  han  at  være 
den  svenske  Konges  Bud  lydig  og  hørig.  Men 
den  svenske  Befalingsmand  paa  Kronborg  lod  sig 
ikke  stille  tilfreds  dermed,  og  først  da  hans  Svoger 
Mikkel  Hansen,  der  ogsaa  havde  fundet  sig  i  det 
uundgaaelige  og  nu  var  Kong  Karls  Toldskriver,  og 
den  brave  Jens  Henriksen  med  Liv  og  Gods  gik 
i  Borgen  for  ham  ved  skriftlig  Kaution,  slap  han 
og  fik  Tilladelse  til  at  blive  i  sit  Embede  og  ved 
sin  Gaard. 

Den  22de  Oktober  1658  om  Aftenen  sad  Rost- 
gaard og  Kirsten  alene  efter  fuldendt  Maaltid  i 
Dagligstuen  paa  Kraagerup.  Rostgaard  var  nylig 
kommen  hjem  fra  et  Ridt,  paa  hvilket  han  havde 
faaet  nogle  af  Svenskernes  mange  Udskrivninger 
af  Fødevarer  og  Hestefoder  inddrevne  og  afleverede. 
Dog  klagede  han  ikke  over  Træthed,  men  glædede 
sig  over,  at  den  svenske  Indkvartering,  som  ellers 
var  deres  daglige  Kors,  for  en  Tid  havde  for- 
ladt dem. 

»I  Aften  er  vi  Herrer  i  vort  eget  Hus,  Kir- 
sten,« sagde  han  muntert,  »vi  have  nu  længe  været 
et  naadeløst  Herskab.« 

»Sig  ikke  det,   hjerte  Hans!«  svarede  Kirsten, 

Svenskerne  paa  Kronborg.  10 

»Gud  den  Alforbarmende  har  hidtil  naadig  skær- 
met os.« 

»Det  har  han,  og  han  være  priset  derfor!  Men 
i  Aften,  da  vi  første  Gang  i  seks  Uger  ere  blevne 
de  svenske  Skælmer  kvit,  mærker  jeg  først  fulde- 
lig, under  hvad  Tryk  vi  have  levet.  Man  kan  vel 
se  sit  Hus,  fordi  man  ikke  sidder  paa  Taget;  men 
var  det  ikke  et  sligt  Guds  Vejr  med  Storm  og 
Slud  og  ikke  saa  mørkt  som  i  min  salig  Moders 
Dragkiste,  jeg  tror  for  Sanden,  jeg  krøb  derop  alene 
for  at  se  Gaarden  fri  og  frank!« 

Kirsten  saa  smilende  paa  sin  Husbond;  hendes 
Aasyn  var  lige  saa  frisk  som  altid,  og  hendes  Blik 
lige  saa  roligt.  Hverken  Krigens  pludselige  Udbrud 
eller  de  daglige  Møjsommeligheder,  som  hun  oftest 
maatte  udstaa  alene,  da  hendes  Mand  mere  end 
den  halve  Tid  for  omkring  i  Distriktet  i  Svenskernes 
Ærinder,  havde  tilintetgjort  hendes  naturlige  Lige- 
vægt eller  taget  paa  hendes  Helbred.  Trods  sin 
unge  Alder  forestod  hun  Gaarden  og  Husholdningen 
med  en  Matrones  Sindighed  og  Værdighed,  og  de 
svenske  Officerer  tabte  snart  Lysten  til  at  bejle  til 
hendes  Gunst,  saa  fast  og  modig  var  hun  i  hele  sin 
Optræden,  og  saa  snildt  klarede  hun  for  sig.  Hun 
vidste  saare  vel,  at  da  Rostgaard  idelig  havde  at 
gøre  med  de  øverstbefalende,  var  det  ingen  let  Sag 
at  øve  nogen  Voldsdaad  i  Smug  paa  Kraagerup. 
Hun  truede  dristig  enhver  Svensker,  der  ikke  vilde 
tage  imod  Fornuft,  med  Kong  Karls  Vrede;  men 
naar  de  opførte  sig  rolig  og  net,  vare  de  ogsaa 
visse  paa,  at  der  blev  sørget  godt  for  dem. 

»Saa  du  ind  til  Mikkels?«  spurgte  Kirsten. 

>Nej,  denne  Gang  ikke,«  sagde  Rostgaard.  »Jeg 
fik  ikke  Tid  dertil ;  men  Jens  Henriksen  kom  imod 
mig  i  Stengade  og  sagde  til  mig,  at  de  lide  vel  og 
i  Generalkvartermester-Løjtnanten  Dahlberg  have 
faaet  god  Indkvartering  og  sikkert  Værn.«' 

»Gud  være  takket  for  det!« 

»Paa  Kronborg  var  der  stor  Travlhed,«  vedblev 

Rostgaard;  >de  udbedre  Slottet,  og  en  Skare  for- 
sultne Bønder  og  gudsjammerlige  Kvinder  slæbe  sig 
trætte  paa  det  Arbejde.  En  bitter  Sorg  var  det  at 
se  paa  det.  Skam  faa  de  feje  Hunde,  som  kapi- 
tulerede !  Man  siger,  at  Oberst  Benfeldt  gav  Køb, 
fordi  Svenskerne  havde  fanget  hans  Gemalinde  ovre 
i  Holsten  og  truede  med  at  lade  hende  lide  Døden. 
Du  er  mit  Hjerte  saa  kær,  som  nogen  Hustru  kan 
være,  Kirsten!  Og  det  vilde  bløde  derved,  havde 
man  truet  mig  med  sligt;  men  dog  vilde  jeg  i  saa 
Tilfælde  hellere  have  sprængt  det  ganske  Værk  og 
mig  selv  i  Luften.« 

»Visselig  vilde  du  det,  og  du  havde  handlet 
patriotisk   og   ret,«    svarede  Kirsten  rolig. 

»Men  af  alle  underlige  Ting,  der  ere  hændede 
i  denne  ulykkelige  Tumult,«  vedblev  Rostgaard  med 
Harme,  »paafalder  dog  intet  mig  mere,  end  at  Oluf 
Stenvinkel  er  bleven  svensk  Soldat.  Jeg  vilde  sat 
Kraagerup  mod  den  usseligste  Rønne  ved  Stranden 
paa,  at  han  ikke  havde  svigtet  sin  Konge.« 

»End  svor  han  dog  ikke  til  Kong  Karl,  hjerte 
Husbond !  Fæld  ikke  Dom  over  ham  for  tidlig !  Han 
elskede  vel  den  Fæstning  saa  højt,  at  han  ikke  kunde 
bære  over  sit  Hjerte  at  skilles  fra  den.« 

»Tavs  Mand  tros  ellers  mest,«  sagde  Rostgaard 
efter  et  Øjebliks  Grublen,  »men  nu  huer  det  mig 
ilde,  at  han  er  saa  mut  og  ikke  til  at  faa  i  Tale. 
Han  saa  til  den  anden  Side,  da  jeg  kom  imod  ham 
i  Mørkeport  i  Eftermiddag.  Den  Stund  kan  dog  vel 
komme,  da  han  maa  og  skal  give  Svar,  naar  jeg 
taler  ham  til,  og  da  skal  han  finde,  at  en  døv  Hører 
gør  en  galen  Spørger.« 

Kirsten  udfrittede  aldrig  sin  Husbond  om  hans 
hemmelige  Tanker  og  forlangte  derfor  heller  ikke 
nu  at  vide,  hvad  han  sigtede  til  med  disse  Ord, 
eller  hvilket  Spørgsmaal  han  vilde  forelægge  Sten- 
vinkel. 

»Det  er  langt  over  Sengetid,«  sagde  Rostgaard 
og  rejste  sig;   men  i  det  samme  gik  Døren  ud  til 

Forstuen  op,  og  Peer  Olsens  runde,  enfoldige  An- 
sigt kom  til  Syne.  Hans  dorske  Øjne  oplivedes  dog 
af  et  sært  lystigt  Blink,  da  hans  Husbond  bød  ham 
komme  helt  ind  i  Stuen  og  sige,  hvad  han  havde 
paa  Hjerte. 

»Farbror  er  lige  nu  kommen  til  Huse,«  sagde 
Peer  sindig  og  drejede  sin  røde,  uldne  Hue  mellem 
Fingrene.     »Han  bringer  vigtigt  nyt  fra  Staden.« 

vDa  kommer  jeg  ogsaa  fra  Staden,  Peer!» 
sagde  Rostgaard,  »og  jeg  var  der  for  knapt  tre 
Timer  siden;  men  jeg  spurgte  dog  intet  nyt.« 

»Meget  kan  ske  paa  tre  Timer,  Husbond,  og 
endnu  mere  rygtes.  En  stor  Flaade,  siger  Farbror, 
er  set  ankre  op  ved  Hellebæk.« 

»Hvad  Flag  fører  den  Flaade,  Peer?  Ej,  det 
er  nok  en  Skipper-Tidende.« 

»Det  er  Hollænderne,  der  komme  vor  Konge 
til  Hjælp;  Farbror  svor  en  dyr  Ed  paa,  at  det 
forholdt  sig  saa,  og  Jesper  Færgekarl,  som  kom 
med  ham,  bandte  med.  —  Jeg  har  ogsaa  en  Skrivelse 
fra  Hr.  Mikkel  til  Husbond.« 

»Ej  for  tusind  Syger,  din  Dosmer!  Hvorfor  gav 
du  mig  ikke  den  Skrivelse  straks?  Hid  med  den!< 

Peer  tog  den  med  et  Grin  ud  af  sin  fedtede 
Hue,  rakte  den  til  sin  Husbond  og  forsvandt,  som 
han  var  kommen,  lydløst  paa  Hosesokker. 

Rostgaard  saa  nu  sort  paa  hvidt  for,  at  det 
virkelig  var,  som  Peer  havde  meldt.  En  stor  hol- 
landsk Flaade,  skrev  Mikkel  Hansen,  er  ankret  op 
ved  Sjællands  Kyst  en  Mil  nord  paa.  Alarmen  i 
den  svenske  Lejr  er  derover  stor,  og  Kong  Karl 
red  straks  ad  Hellebæk  til,  enddog  det  næsten  var 
mørkt.  Jeg  lader  dig  det  vide,  kære  Svoger  og 
Broder,  allenstund  jeg  ved,  at  en  god  Tidende  hos 
dig  kommer  paa  rette  Sted  og  ej  der  bliver  død 
liggende. 

Rostgaard  læste  dette  højt  for  Kirsten  og  blev 
saa  staaende  et  Øjeblik  i  Tanker,  indtil  han  plud- 
selig saa  op. 

»Min  hjerte  Hustru !  Jeg  maa  af  Sted  til  Kø- 
benhavn, og  det  i  denne  Time!« 

»Det  maa  vel  ske! c  svarede  Kirsten  Widt  og 
sagtmodig.     »Gud  ledsage  dig  paa  Vejenit 

»VenUge  Ord  og  faa  ere  Kvinders  Pryd !«  sagde 
Rostgaard  og  gav  sin  Hustru  et  Kys. 

Faa  Husmødre  kunde  pakke  en  Madkurv  bedre 
og  flinkere  end  Kirsten,  og  hun  gav  sig  straks  i 
Færd  dermed,  medens  Rostgaard  sendte  Bud  til 
Peers  Farbroder,  gamle  Hans  Olsen,  at  han  skulde 
gøre  Baaden  klar.  Kirsten  fik  dog  snart  mere  at 
tage  Vare  paa  end  at  pakke  en  Madkurv.  Rost- 
gaard vidste  kun  alt  for  godt,  at  der  var  Dyrtid  og 
Hungersnød  i  det  belejrede  København,  og  at  der 
var  Smalhans  i  Kongens  Køkken.  Det  kom  da  vel 
tilpas,  at  den  svenske  Indkvartering  i  Øjebhkket  var 
borte,  og  at  ingen  Strandvagt  hindrede  ham  i  at 
lade  et  helt  Læs  Fødevarer  køre  ned  til  Stranden. 
En  nylig  slagtet  Fedekalv,  et  Par  Dyr  og  Harer, 
Fisk,  en  stor  Kurv  Frugt,  og  hvad  der  ellers  i  en 
Hast  kunde  skaffes  til  Veje,  maatte  Peer  Olsen  køre 
ned  til  Tipperup  Mølle,  hvor  Rostgaard  i  Krat  og 
Tang  havde  ladet  Hans  Olsen  skjule  en  gammel 
Baad,  som  nu  var  sat  i  Vandet  og  modtog  sin 
kostelige  Ladning. 

Efter  en  kort,  kærlig  Afsked  fra  Kirsten  kom 
Rostgaard  selv  efter,  og  snart  gyngede  den  skrøbe- 
lige Baad  paa  Søen,  men  huggede  saa  staérkt  mod 
Braadsøerne,  at  Peer  Olsen  saa^  efter  den  med  en 
saare  betænkelig  Mine. 

Baaden  forsvandt  hurtig  i  Nattens  Mørke.  Peer 
kørte  hjem  og  udførte  sin  Husbonds  sidste  Befaling, 
at  ride  hans  brune  Kleppert  op  til  Skovridder  ZøUners 
Gaard,  der  laa  afsides  i  Skoven,  for  at  det  kunde 
siges,  at  Rostgaard  var  ude  i  Kong  Karls  Ærinde. 

Peer  red  lystig  gennem  Skoven  trods  Mørke 
og  Slud  og  sang  dertil.  Ha,  ha !  lo  han  og  klap- 
pede den  brune  paa  Halsen,  vi  ride  Kong  Karls 
Ærinde!     Nu,   i   Mørke,   havde   Peer   Olsens   Øjne 

raaaske  et  mere  kløgtigt  Udtryk  end  ved  Dagen; 
men  ellers  var  det  dumme  Ansigt,  han  havde  faaet 
i  Moders  Liv,  lige  saa  nyttigt  for  ham  og  hans 
Husbond  som  et  Lejdebrev,  underskrevet  af  Kong 
Karl  selv.  Ethvert  farligt  Hverv  blev  overdraget 
til  Peer,  og  han  udførte  alt  snildt  og  trofast;  men 
naar  noget  skete  paa  Gaarden,  der  forekom  Sven- 
skerne mistænkeligt,  faldt  det  dem  allersidst  ind  at 
fritte  Peer  Olsen  ud,  og  skete  det,  bleve  hans  Øjne 
saa  sløve  og  hans  Ansigt  saa  dumt,  at  de  maatte 
tro,  at  han  var  en  Idiot. 

Rostgaards  Rejse  løb  uventet  heldig  af;  var 
Vinden  imod  hen,  saa  var  den  med  hjem.  Allerede 
den  næste  Formiddag  omfavnede  han  Kirsten  i  den 
samme  Stue,  hvor  de  den  foregaaende  Aften  havde 
taget  Afsked  med  hinanden. 

Rostgaards  Audiens  hos  Kong  Frederik  havde 
været  kort,  men  frydefuld,  og  naadige  Ord,  som 
Rostgaard  aldrig  glemte,  havde  lydt  fra  Kongens 
Læber.  Hans  Majestæt  undrede  sig  over  en  saadan 
Troskab  og  Omtanke,  at  Rostgaard  trods  Vigtig- 
heden af  det  Budskab,  han  bragte,  og  Farerne  ved 
Sejladsen  dog  havde  tænkt  paa  ham  personlig  og 
medbragt  til  hans  Taffel  en  Forstærkning,  der  var 
særdeles  velkommen. 

Det  lykkelige  Budskab :  den  hollandske  Flaade 
kommer!  løb  snart  fra  Kongeborgen  rundt  om  i 
København  og  satte  nyt  Mod  i  Byens  Forsvarere; 
men  det  blev  en  dyb  Hemmelighed,  hvem  der  havde 
været  Overbringer  af  den  glade  Tidende  og  maatte 
naturligvis  for  Rostgaards  Sikkerheds  Skyld,  og  for 
at  han  kunde  vedblive  at  tjene  sin  Konge  og  Fædre- 
landets Sag,  fremdeles  være  det.  I  Nattens  Mørke 
sneg  han  sig  ud  af  Byen,  var  snart  igen  til  Søs  og 
var  saa  heldig  at  naa  Hjemmet,  inden  de  svenske 
Ryttere  atter  drog  ind  paa  Kraagerup. 

Rostgaard  færdedes  blandt  sine  ubudne  Gæster 
med  sædvanlig  Ro  og  viste  dem  et  glat  Ansigt; 
men    dog   var   han   urolig   i   sit  Hjerte,    og  Jorden 

brændte  under  ham ;  thi  skjult  paa  sit  Legeme  bar 
han  en  egenhændig  Skrivelse  fra  Kongen  til  Admiral 
Opdam,  den  hollandske  Flaades  øverstbefalende,  i 
hvilken  denne  indtrængende  opfordredes  til,  hvis  han 
vilde  frelse  København,  ikke  at  tøve  en  Time  længer, 
end  Strøm  og  Vind  nødte  ham  til.  Det  var  paa- 
lagt Rostgaard  snarest  muligt  at  overbringe  Opdam 
dette  Brev  og  levere  det  i  hans  egne  Hænder  uden 
Mellemmand;  men  en  Fart  ud  til  den  hollandske 
Flaade  var  et  saa  farligt  Foretagende,  at  næppe 
nogen  vilde  paatage  sig  det  undtagen  netop  den 
Mand,  hvem  Kongen  havde  overdraget  det  til. 

Farerne  skræmmede  ikke  Rostgaard;  hverken 
Uvejret  eller  den  svenske  Flaade,  der  laa  i  Humle- 
bæksbugten  og  ved  Helsingør,  og  som  han  maatte 
igennem,  holdt  ham  tilbage.  Vanskeligheden  laa  i 
at  slippe  bort  fra  Kraagerup,  for  at  ikke  hans  Sen- 
delse  skulde  strande  ved  det  første  Skridt.  Som 
han  nu  gik  og  lurede  paa  Lejlighed  til  at  komme 
af  Sted,  og  Tiden  faldt  ham  lang,  var  det  hans 
eneste  Trøst,  at  Vinden  vedblev  at  være  kontrær, 
saa  at  Opdam  i  intet  Tilfælde  vilde  kunne  lette  Anker. 


Ottende  Kapitel. 

Mælske. 


Den  26de  Oktober  tog  Stormen  efter  en  kort 
Hvile  fat  paa  ny.  Vildt  slog  den  sine  mægtige 
Vinger  over  Land  og  Hav,  Bølgerne  brødes,  piskede 
af  den  haarde  Sydøst,  skummende  mod  Kysten,  og 
mangt  et  Træ  i  Skovene  ved  Kraagerup  faldt  bra- 
gende for  Stormens  Slag.  Regnen  strømmede  ned, 
og  under  disse  Omstændigheder  var  Strandvagten 
haard  for  de  svenske  Ryttere. 

Ritmesteren  for  det  Kompagni  af  det  uppland- 
ske  Regiment,  som  laa  i  Kvarter  paa  Kraagerup, 
holdt  sig  da  ogsaa  klogelig  inden  Døre.  Han  sad 
i  den  lune  Dagligstue  ved  et  stort  Krus  Vin  og 
plagede  sin  Vært  og  Værtinde  med  Snak;  men  de 
vovede  ikke  at  vise  sig  uhøflige  og  gaa  ud  af  Stuen. 
Imidlertid  glemte  Ritmesteren  ikke  Tjenesten,  da 
han  havde  faaet  streng  Befaling  til  at  lade  holde 
skarpt  Udkig  ved  Kysten,  og  hans  undergivne  maatte 
derfor  jævnlig  efterse  Lytteposterne  og  bringe  ham 
Melding. 

Allerede  to  Gange,  medens  han  sad  ved  Kruset, 
havde  en  Løjtnant,  hvis  Klæder  drev  af  Vand,  ind- 
fundet sig  fpr  at  afgive  Melding  og  anden  Gang 
fundet  sin  Ritmester  endnu  mere  rød  i  Hovedet  af 
Druesaften  end  første  Gang;  men  Meldingen  lød 
ens:  Intet  passeret! 

»Intet  passeret!«  gentog  Ritmesteren  med  et 
tykt  Mæle,  »ta'  mig  tusind  Djævle,  hvad  skulde  der 
passere  i  saadant  et  Hundevejr?« 

»Det  er  strengt  at  holde  Folk  ude  i  det,«  sagde 
Rostgaard,  »allenstund  de  maa  holde  sig  rolig  paa 
Pletten.« 

»Kong  Karls  Ordre  maa  efterkommes,«,  svarede 
Ritmesteren  og  sendte  Rostgaard  et  mistænksomt 
Blik,  »pisker  end  Stormen  Klæderne  af  Folkene  i 
Laser,  og  raadne  nok  ere  de.  Laa  ej  den  fordømte 
Flaade  og  lurede  ved  Hellebæk,  havde  jeg  for 
længst  draget  Posterne  ind.  En  jammerlig  Krig 
denne !  Dansken  lurer  ogsaa  bag  sine  Volde ;  ingen 
munter  Bataille  i  aaben  Mark.« 

Ritmesteren  tog  sig  en  Slurk  af  Kruset,  hvilket 
Rostgaard  med  god  Vilje  havde  fyldt  paa  ny,  og 
vedblev : 

»Nej,  da  gik  det  paa  en  anden  Vis  i  Polen! 
Der  tumlede  vi  os  som  Ulv  i  Faareflok;  her  maa 
vi  trippe  som  Lam;  men  det  har  saa  sin  Aarsag. 
Kong  Karl  var  ikke  til  Sinds  at  holde  paa  det  Rige, 
vilde  kun  tage  Okkasionen  at  lære  de  polske  Hunde 

Ræson;  i  Danmark  har  han  taget  fast  Position  og 
agter  at  blive;  thi  Danmark  er  et  fedt  Land,  vel 
værd  at  eje,  forstaar  De,  gunstige  Hr.  VærtPc^ 

Rostgaard  nikkede  med  en  mørk  Mine. 

»Behager  det  eder  ikke?«  spurgte  Ritmesteren 
med  et  drillende  Smil. 

»Nu,  Hr.  Ritmester  1«  svarede  Rostgaard  rolig, 
»det  er  ikke  alle  Ord,  man  skal  svare  paa!« 

»Da  lader  I  dog  til  at  være  en  forstandig 
Mand,  der  ved  at  skikke  sig  i  Omstændighederne. 
I  maa  ogsaa  tilstaa,  at  vi  behandle  de  Danske  som 
Brødre.« 

Kirsten  saa  op  fra  sit  Strikketøj  og  korsede  sig 
i  sit  stille  Sind  over  den  Paastand;  men  Rostgaard 
svarede : 

»Saamænd!    I  kunde  fare  haardere  frem.« 

»Som  i  Polen!«  udbrød  Ritmesteren.  »Der 
havde  vi  Fripas!  Dog  lysteligst  var  Retræten,  da 
vi  marcherede  nord  paa,  saasom  vi  ere  høviske 
Folk  og  agtede  at  gaa  de  Danske  i  Møde  paa 
Halvvejen.  Da  gjorde  vi  rent  Bord  bag  os,  thi 
hver  Morgen  stak  vi  Ild  paa  det  Kvarter,  vi  havde 
haft  om  Natten,  og  vakkert  blussede  det  da  bag 
efter  os  som  en  Ildhale.  Det  gik  saa  fort,  at  de 
engang  indebrændte  en  af  Grev  Jakob  de  la  Gar- 
dies  Pager.« 

»Ih,  Gud  naade  os!«  udbrød  Kirsten;  men 
Rostgaard,  som  ønskede  at  holde  Ritmesteren  i 
godt  Lune,  lo. 

»Ej,  hvad  Magt  ligger  der  paa  en  Page.^«  ved- 
blev Ritmesteren.  »En  Page  mer  eller  mindre, 
blæse  med  det!  Men  en  Nat  kunde  nær  en  stor 
Og  uoprettelig  Ulykke  være  sket.  Kongen  havde  med 
nogle  af  Herrerne  faaet  sig  en  fuldgod  Rus  hos 
Prins  Ragotzy,  der  beværtede  Hans  Majestæt  med 
kostelig  Tokayer.  Derom  vidste  vi  intet,  og  da  vi 
om  Morgenen  brød  op,  tænkte  vi,  at  Hans  Majestæt, 
som  sædvanlig,  var  opstaaet  og  forud,  og  vi  stak 
Ild  paa  Huset.    Han  maatte  da  i  egen  høje  Person 

flygte  ud  af  Vinduet,  og  til  al  Lykke  var  han  paa- 
klædt; han  havde,  sandt  at  sige,  ikke  evnet  at 
klæde  sig  af,  da  han  lagde  sig.  Saa  blev  hans 
kostbare  Liv  reddet;  men  en  Ynk  vilde  det  have 
været,  hvis  saa  stor  en  Monark  havde  ladet  sit  Liv 
paa  den  Vis,  ikke  sandt?« 

»Sikkerlig!«  svarede  Rostgaard  føjelig,  »han 
fortjener  en  bedre  Skæbne.« 

»Godt  svaret!«  sagde  Ritmesteren  og  gabede, 
da  Vinen  begyndte  at  gøre  ham  søvnig. 

I  det  samme  lød  Hovslag  i  Gaarden,  og  Rost- 
gaard rejste  sig  og  gik  ud  for  at  se,  hvem  det  var, 
der  kom.  Han  gjorde  det  tvært  og  sindig,  uagtet 
han  længe  havde  lyttet  efter  at  høre  Lyden  af  den 
Rytter,  og  han  havde  al  sit  Selvherredømme  nødig 
for  med  passende  Opmærksomhed  at  følge  Rit- 
mesterens Fortælling. 

Da  han  kom  tilbage,  red  Rytteren  allerede  rask 
ud  af  Gaarden,  og  Ritmesteren  vaagnede  af  et  lille 
Blund  og  spurgte,  hvad  det  var. 

»Bud  fra  General  Vavasor  i  Birkerød,«  sagde 
Rostgaard,  »at  der  hverken  er  leveret  ham  Havre 
eller  Hø  Dag.  Har  han  det  ikke  i  Morgen  tidlig, 
lader  han  klage  over  mig.  Om  Ritmesteren  saa 
synes,  vilde  det  være  bedst,  om  jeg  straks  gav 
mig  paa  Vej,  allenstund  jeg  har  tre  Mil  at  ride,  og 
kommer  jeg  ikke  selv  til  Stede,  faar  jeg  ikke  de 
dovne  Bønder  i  Gang.« 

»Satans  Vejr  at  ride  il«  udbrød  Ritmesteren  og 
strakte  sine  Lemmer  behagelig;  »men  Tjenesten 
gaar  for  alt,  og  I  maa  vel  af  Sted.« 

»Ja,  Hr.  Ritmester,«  udbrød  Rostgaard,  »det 
Liv,  jeg  døjer,  lægger  ikke  Aar  til  min  Alder.  Som 
en  Hund  jages  jeg  ved  Nat  og  Dag  i  alskens  Vejr.« 

»I  jages  ikke  værre  end  vi  andre  og  bedre 
Mænd  end  I!«  raabte  Ritmesteren  og  satte  det 
tømte  Krus  haardt  i  Bordet;  men  Rostgaard  lo  i 
sit  Indre  over,  at  hans  List  var  lykkedes  saa  godt. 

Denne  Gang  var  der  ikke  Tid  til  lang  Afsked, 

og  Kirsten  kunde  ikke  give  en  Madkurv  med,  skønt 
det  anede  hende,  at  Rejsen  gjaldt  længere  Fart  end 
til  Birkerød.  De  svenske  Ryttere  sad  og  svirede 
omkring  i  Stuerne,  og  nogle  af  dem  gik  og  snusede 
om  i  Gangene  og  gantedes  med  Pigerne.  Rostgaard 
bød  sin  Hustru  Farvel  i  alles  Paahør  og  bad  hende 
have  varmt  01  paa  rede  Haand  til  ham  den  næste 
Morgen,  da  han  haabede  at  være  tilbage  igen. 

Saa  red  han  ud  af  Gaarden,  efterfulgt  af  Peer 
Olsen;  men  da  de  vare  komne  op  i  Skoven,  forlod 
Rostgaard  den  slagne  Vej  og  søgte  ind  i  Skovens 
Tykning,  indtil  han  gjorde  Holdt  ved  et  tæt  Tjørne- 
krat. Her  steg  han  af  Hesten  og  bød  Peer  gøre 
ligesaa  og  binde  Hestene  ved  et  Træ.  Han  rystede 
sin  Kappe  og  slog  Vandet  af  sin  Hat. 

»Her  vil  Svenskerne  næppe  søge  os,  Peer!« 

»Hilledød I«  svarede  Peer  og  kløede  sig  bag 
Øret,  »skulle  vi  blive  her  længe?« 

I  Stedet  for  at  svare  gav  Rostgaard  sig  til  at 
rage  en  Bunke  vissent  Løv  bort,  og  for  Peers  un- 
drende Blikke  viste  der  sig  en  Lem,  som  han  fik 
Befaling  til  at  løfte.  Da  han  gjorde  det,  opdagede 
han,  at  Tjørnekrattet  skjulte  en  lille  Høj.  Den 
snævre  Nedgang  til  en  underjordisk  Hule  kom  for 
Dagen,  og  Peer  saa  dumt  ned  i  Hullet  og  derefter 
paa  sin  Husbond. 

»Læg  min  Kappe  over  den  brune! c  sagde 
Rostgaard,  »og  kryb  saa  ind  efter  mig!« 

Peer  gjorde  det,  og  da  han  kom  indenfor,  mær- 
kede han  en  behagelig  Lunhed  og  blev  efterhaanden 
var,  at  en  Træskorsten  gennem  Hulens  Loft  gav 
frisk  Luft  og  en  svag  Lysning.  Hulen  var  rumme- 
ligere, end  Peer  havde  tænkt  sig,  og  hans  Husbond 
sad  allerede  paa  en  mosklædt  Jordbænk  og  bød 
Peer  sætte  sig. 

»Her  har  nok  større  Skælmer  været  før  vi, 
Peer!«  sagde  Rostgaard,  »men  ingen  kender  det 
Smuthul,  det  jeg  ved  af,  uden  gamle  Zøllner,  jeg 
og  nu  du.     Det  kan  nu  blive    os  til  Gavn  i  denne 

Krigstid,  Peer,  man  kan  aldrig  vide,  hvad  der  kan 
hænde.  Du  holder  saa  ren  Mund  og  taler  ikke  til 
nogen  Moders  Sjæl  om  den.« 

»Begribeligt!«  svarede  Peer,  og  saa  henfaldt 
hans  Husbond  i  dyb  Tavshed;  men  da  Peer  ikke 
var  fri  for  at  være  mørkeræd,  og  Luften  i  Jordhulen 
faldt  ham  for  Brystet,  saa  lod  han  snart  igen  sin 
Stemme  høre  og  underrettede  sin  Husbond  om,  at 
Madam  Kirsten  dog  havde  passet  sit  Snit  til  at 
stikke  lidt  Brød  og  Husbonds  Trøjeflaske  med 
Brændevin  i  Saddelhylstret,  og  han  fik  saa  Befaling 
til  at  hente  begge  Dele. 

»Det  tykkes  mig,  Mare!  dog  bedre  at  være 
udenfor.  Husbond  !«  sagde  han,  da  han  kom  tilbage. 
»Hellere  gad  jeg  pilke  Torsk  paa  Søen  nu,  hvor 
groft  hun  end  viser  Tænder,  end  at  puttes  under 
Jorden.« 

Peer  fik  intet  Svar  og  maatte  finde  sig  i  sin 
Skæbne ;  men  da  Rostgaard  havde  spist  og  drukket, 
brød  han  endelig  Tavsheden. 

»Hvad  Klokkeslæt  tænker  du,  det  er  nu.? 
Klokken  var  tre,  da  vi  red  ud  af  Gaarden.« 

»Saa  maa  den  vel  nu  være  ved  det  Pas  fire,« 
mente  Peer. 

»Solen  gaar  da  ned  om  en  halv  Time,  og  saa 
bryde  vi  op.  Hvor  tænker  du,  jeg  agter  mig  hen?« 

»Jeg  kan  ikke  vide  det,  Husbond!« 

»Du  skal  heller  ikke  vide  det,  Peer.  End  ikke 
din  Madmoder  ved  det.« 

»Saa  maa  det  være  i  et  stort  og  vigtigt  Ærinde, 
Husbond  rider!« 

»Men  du  skal  bringe  hende  den  Hilsen,«  ved- 
blev Rostgaard,  »at  det  er  at  vente,  jeg  bliver 
nogle  Dage  fra  Huse ;  der  kom  en  Vogn  efter  mig, 
saa  jeg  maatte  videre  fort  i  Distriktet  i  Tjeneste- 
forretninger. Sig  hende,  at  hun  maa  stole  paa  Gud 
og  være  uden  Frygt.« 

»Hvert  Ord  skal  jeg  melde  Madmoder,  som 
det  var  prentet,«  svarede  Peer. 

>Du  slaar  for  rask  Laas  for  din  Hjemekiste, 
Peer,«  sagde  Rostgaard  barsk;  »der  skal  mere  ind, 
og  det  maa  blive  der.« 

»Ikke  var  den  hidindtil,  det  jeg  ved  af,  Hus- 
bond, som  et  sprukket  Kar! c 

»Faa  vi  Fred  og  Rolighed  igen,  Peer,  skal  din 
Troskab  blive  belønnet.« 

»Jeg  begærer  ingen  Løn  ekstra,  Husbond!  I 
lige  Maade  huer  det  mig  bedst  at  blive  hos  eder 
og  ved  Gaarden,  som  jeg  ingen  Sinde  agter  at  for- 
lade, uden  at  det  skulde  være  for  Sidses  Skyld. 
Dog  har  det  nu  lange  Udsigter,  for  hun  gantes  fælt 
med  de  svenske  Rytterknægte  i  denne  Tid.« 

»Men  vi  gantes  ikke  nu,  Peer!  Mærk  nøje  paa 
mine  Ord  og  gør  derefter !  Naar  Mørket  falder  paa, 
ride  vi  ud  af  Skoven  og  ad  en  Omvej  til  Tibberup 
Mølle.  Der  ligger  en  stærk  Vagt,  og  Lytteposter 
ere  udstillede  ved  Stranden,  hvis  de  da  ikke  ere 
krøbne  i  Ly  for  Vejret;  men  hvordan  det  nu  end 
er,  ride  vi  lukt  igennem,  og  du  følger  mig  lige  i 
Hælene.  Sende  de  en  Kugle  efter  os,  saa  dukke  vi  os. « 

»Vel,  Husbond!« 

»Og  for  det  Tilfældes  Skyld,  at  der  ikke 
bliver  Tid  til  lang  Forklaring,  vil  jeg  nu  lade  dig 
vide,  at  naar  vi  ere  i  Sikkerhed  ved  Stranden,  saa 
rider  du  ad  en  Omvej,  som  kom  du  fra  Birkerød, 
tilbage  til  Gaarden  med  den  brune  og  giver  den 
Besked  hjemme,  som  jeg  før  sagde,  at  der  kom 
en  Vogn,  og  jeg  maatte  videre  fort  i  Distriktet.« 

Peer  maatte  gentage  Lektien  og  gjorde  det 
Ord  til  andet. 

Endelig  faldt  Mørket  paa,  de  forlod  Hulen, 
dækkede  Indgangen  og  red  gennem  Storm  og  Regn 
ad  Møllen  til,  som  de  kom  forbi  uden  at  møde 
nogen;  men  lige  for  sig  ved  Stranden  opdagede 
Rostgaard  to  Ryttere,  og  i  nogen  Afstand  holdt 
der  to  andre. 

Hans  skarpe  Øje  behøvede  kun  hdt  Lys  for  at 
opdage  og  genkende  dem.  Lysningen  fra  Stranden 

viste  ham  Rytternes  Omrids,  som  de  holdt  der  paa 
deres  smaa,  magre  Heste  og  krøb  sammen  i  deres 
Kapper,  medens  Hatteskyggerne,  bløde  af  Regnen, 
faldt  ned  om  Ørene  paa  dem.  Han  var  nu  saa 
fortrolig  med  Synet  af  disse  lurvede  Skikkelser  og 
vidste,  hvor  mangen  Morder  og  Bandit  der  stak  i 
de  svenske  Læderkyrasser.  Han  hadede  dem  af 
Hjertens  Grund,  og  da  han  nu  var  dem  saa  nær, 
uden  at  de  mærkede  det,  blev  han  greben  af  en 
vild  Lyst  til  at  kaste  sig  over  dem  og  skyde  dem 
ned  som  Hunde. 

Men  han  følte  noget  mellem  sin  Fod  og  Støvle- 
saalen,  en  lille  Pakke,  og  mindedes,  at  hans  Lands- 
mænds snarlige  Befrielse  muligvis  afhang  af,  at  den 
kom  uskadt  i  rette  Hænder.  Han  slog  derfor 
Vand  i  Blodet  og  lyttede  et  Øjeblik  for  at  komme 
paa  det  rene  med,  om  Rytterne  vare  indfødte  Sven- 
skere, og  da  han  mente,  at  det  var  saa,  raabte  han 
til  Peer:  Nu!  gav  sin  Hest  Sporerne  og  satte,  efter- 
fulgt af  sin  Svend,  i  strakt  Galop  lige  forbi  Ryt- 
terne og  red  saa  nord  paa  langs  Stranden,  hvor  de 
forsvandt  bag  et  Tjørnekrat. 

Den  ene  af  Rytterne  raabte  sit:  Wer  da;  thi 
dengang  gik  al  Kommando,  saavel  i  den  svenske 
som  i  den  danske  Hær,  paa  Tysk.  Rostgaard  sva- 
rede med  et  højt  Raab   og  forsvandt  som  et  Lyn. 

i' Hvem  Djævelen  var  det!«  sagde  den  ene  af 
Rytterne,  gav  sin  af  Regn  og  Kulde  sammenkrøbne 
Hest,  der  næppe  havde  løftet  Hovedet,  da  de  to 
Ryttere  susede  forbi,  et  Tryk  af  Sporerne  og  red 
et  Par  Skridt  frem. 

»Han  svarede  paa  Polsk,  Lasse!«  sagde  den 
anden  Rytter;  >mig  tyktes,  det  var  General  Koritsky.« 

sp^anden  heller,  Maans!«  svarede  Lasse,  ogsaa 
kaldet  sorte  Lasse;  »naa,  man  maa  lade  Kong  Karl, 
han  skaaner  hverken  sig  selv  eller  de  store  Herrer, 
men  jager  dem  ud  i  alskens  Vejr.« 

»De  ere  alle,  som  vare  de  stukne  af  Bremser, 
siden  Flaaden  er  kommen.  Pokker  staa  i  de  hollandske 

Søretter,  at  de  ikke  vilde  i  Land,  saa  skulde  vi 
snart  gøre  det  af  med  dem.  Hellere  en  rask  Ba- 
taille  end  tre  Timers  Vagt  som  disse  hersens!« 

»Var  det  endda  tyve  Graders  ren  Frost,  Maansl« 
brummede  sorte  Lasse;  »dette  er  jo  paa  et  Haar, 
som  holdt  vi  vore  Hoveder  under  en  Pumpe,  og 
Væde  giver  den  værste  Kuld.«  — 

Rostgaard  holdt  Piesten  an,  da  han  var  kommen 
bag  Krattet  og  mærkede,  at  han  ikke  blev  forfulgt. 

> Med  Forlov,  Husbond!«  spurgte  Peer,  som  nu 
var  kommen  paa  Siden  af  ham,  »hvad  Sprog  var  det, 
Husbond  talte,  dal  gav  de  svenske  Ryttere  Svar?« 

»Det  smagte  lidt  af  det  Polske,  Peer!«  svarede 
Rostgaard  muntert,  »hvoraf  du  kan  lære,  at  det 
er  godt  for  en  Mand  at  vide  lidt  mere  end  sit  Mo- 
dersmaal.« 

Efter  et  Par  Minutters  Forløb  var  Rostgaard 
ved  Maalet,  en  stor  Stendysse,  skjult  af  et  højt 
Tjørnekrat,  i  hvis  høje  Grene  Skumfnug  fra  Søen 
hang.  Han  steg  af  Hesten,  bøjede  sig  ind  i  Krattet 
og  fløjtede.  Straks  fik  han  Svar  paa  samme  Maade, 
og  Peers  Farbroder,  Hans  Olsen,  kom  krybende  ud 
paa  alle  fire. 

»Det  vilde  jeg  have  svoret  en  dyr  Ed  paa,« 
sagde  han  og  rettede  paa  sin  Sydvest,  som  Tjørnene 
næsten  havde  revet  af  hans  Hoved,  »at  Ridefogeden 
ikke  vilde  have  naaet  Stænget  saa  akkurat.  Søen 
staar  en  Alen  over  saa  vel.« 

»I  glemte,  Farbror!«  sagde  Peer,  »at  jeg  var 
med!« 

En  hul,  brudt  Latter  klukkede  fra  Hans  Olsens 
brede  Bryst;  det  lød  som  en  Uvejrsfugls  Skogren; 
men  Rostgaard  bød  nu  Peer  ride  hjemad  med  He- 
stene og  til  Punkt  og  Prikke  lade  og  gøre,  som 
han  havde  paalagt  ham. 

»Gaa  dog  ned  til  vor  Mo'er,«  sagde  Hans  01- 
;  sen  til  sidst,  »og  bed  hende  have  varm  Grød  til 
I  Morgen  Aften.« 

»Skal  ske,  Farbror  I«  svarede  Peer,  da  han 
red,  »men  frygter  I  ikke,  at  den  Grød  bliver  sveden ?c 

Peer  kunde  hverken  Tysk  eller  Polsk,  men  kun 
bredt  Sjællandsk,  Han  klarede  sig  da  paa  en  anden 
Maade  end  hans  Husbond  og  fulgte  Stranden,  indtil 
han  saa  sit  Snit  til  at  liste  sig  op  i  Landet,  hvorpaa 
han  red  til  Kraagerup,  hvor  han  gjorde,  som  hans 
Husbond  havde  paalagt  ham.  Da  hans  Madmoder 
tidlig  den  næste  Morgen  kaldte  ham  ind  i  Fade- 
buret, viste  han  stor  Svaghed  lige  over  for  en 
ekstra  Rundtenom  og  et  godt  Stykke  Sul,  og  han 
fortalte  nu  til  Kirsten,  hvad  Husbond  den  foregaaende 
Aften  havde  taget  sig  for,  og  hvor  og  i  hvad  Sel- 
skab han  havde  forladt  ham.  Kirstens  Kinder  bleve 
lidt  blege,  og  hendes  Øjne  fyldtes  med  Taarer. 

»Saa  ved  jeg  Besked,  Peer!«  sagde  hun  med 
et  Suk. 

»Ja,«  svarede  Peer  med  Fingeren  paa  Næsen, 
»den  hollandske  Flaade!« 

Rostgaards  Taalmodighed  blev  imidlertid  sat 
paa  en  haard  Prøve.  To  Mand  vare  for  lidt  til  at 
faa  Baaden,  der  laa  skjult  i  Krattet,  sat  i  Vandet, 
og  den  brave  Møller,  Kristen  Brok  paa  Tibberup 
Mølle,  hvem  han  havde  sat  Stævne  ved  Stænget, 
kom  hverken  den  Nat  eller  den  næste  Formiddag. 
De  havde  kun  lidt  Brød  til  at  stille  Sulten  med,  og 
Rostgaard  var  saa  medtagen  af  Kulde  -  og  Regn,  at 
han  nær  havde  opgivet  Ævred,  da  endelig  om  Ef- 
termiddagen Krattets  Grene  knagede,  og  Møllerens 
svære  Legeme  brød  gennem  Tjørnene  ind  til  dem 
i  deres  Skjul. 

»Forbandet  snæver  Lejlighed!«  sagde  han  pu- 
stende og  tog  Plads  paa  en  Sten,  »og  en  Spot  at 
byde  eder  velkommen  til  Ubberup,  Hr.  Ridefoged! 
Men  dog  fører  jeg  en  Dunk  Mælske  med,  at  vi 
kunne  drikke  derpaa,  for  at  I  kan  styrke  eder  til 
den  halsbrækkende  Fart,  I  har  for.« 

De  talte  nu  vidt  og  bredt  om  Muligheden  af 
at  slippe  til  Søs  og  vare  enige  i,  at  ved  Nattetide 

maatte  det  ske ;  men  ellers  erklaerede  Kristen  Brok 
det  for  at  være  overmenneskelig  Gerning  at  gaa 
til  Søs  i  en  raaddén,  gammel  Baad  og  i  et.saadant 
Guds  Vejr.: 

»Vorherre  hjælper  nok  til,«  sagde  Rostgaard 
i  en  trøstefuld  Tone,  »og  jeg  gaar  jo  min  Herre  og 
Konges  Ærinde ;  det  giver  ti  Mands  Mod  og  Styrke ! 
Men  sig  mig  dog,  har  I  mere  liggende  af  denne 
Mælske?« 

»En  hel  Tønde!«  svarede  Kristen  og  slog  paa 
sit  Knæ,  »brygget  afMartsøl,  klar  Mjød  og  Honning, 
saa  ren  som  Sukkerl  Har  den  ikke  en  artig  Smag?« 

»Jo  nok!  men  hvordan  har  I  hyttet  den  for 
Svenskerne?« 

»Den  ligger  snildelig  gemt  i  en  lille  Tørvestak 
med  Tang  over;  hidtil  snusede  de  den  ikke  op, 
røvede  de  end  mit  sidste  Anker  01  forgangen  Dag.« 

»Den  Mælske  er  en  rigtig  Bankepande,«  sagde 
Hans  Olsen  efter  at  have  taget  en  god  Slurk  af 
Dunken,   »kan  gøre  den  bedste  Drikker  rusendes.« 

»Sælger  I  mig  den  Tønde  Mælske,  Kristen?« 
spurgte  Rostgaard. 

»Bjærgningsomkostningerne  turde  .blive  lovlig 
dyre?«  mente  Kristen. 

»Kongen  betaler  1« 

»Ih,  Hr.  Ridefoged !  det  var  ikke  saaledes  ment ; 
men  Hans  Majestæt  maatte  da  ogsaa  betale  for  Svie 
og  Hug.  Mærke  Svenskerne,  at  jeg  har  spillet  dem 
det  Puds,  slaa  de  mig  til  Skamme ;  ikke  heller  fatter 
jeg,  at  den  Tønde  Mælske  kan  være  eder  til  Gavn 
nu  for  Tiden.« 

»Saa  tungt  et  Næmme:havde  I  aldrig  før,  Kristen ! 
Ser  I  ikke,  hvorhen  jeg  stiler?  Svenskerne  og  ikke 
jeg  skal  have  den  Drik.  Lad  dem  faa  den  Tønde 
at  se,  og  de  ligge  under  Borde  inden  Aften;  saa 
nytte  vi  den  gunstige  Lejlighed  til  at  slippe  bort.«.' 

Kristen  Brok  fløjtede  og  nikkede  flere  Gange 
med  sit  svære  Hoved,  medens  et  bredt  Grin  op- 
klarede Hans  Olsens  furede  og  vejrslagne  Ansigt. 

S?enskerne  paa  Kronborg.  1^ 

»Top,  Hr.  Ridefoged!«  sagde  Kristen  til  sidst, 
»jeg  skal  tænke  over,  hvorledes  jeg  skal  stille  den 
Sag  an.  Men  om  Betaling  vil  jeg  intet  høre;  jeg 
giver  med  Glæde  den  Tønde  Mælske;  thi  Skam 
skulde  jeg  faa,  vovede  jeg  ikke  min  Trd^e,  naar  en 
Mand  som  I  sætter  Livet  paa  Spil.« 

Mølleren  fjernede  sig  da  skyndsomt  og  lovede 
at  komme  tilbage  med  fornødent  Mandskab,  saa 
snart  det  gunstige  Øjeblik  til  Afrejsen  var  kommet. 

Han  udspekulerede  paa  Hjemvejen  mere  end 
een  kunstig  Maade  at  gaa  til  Værks  paa,  men  da 
han  traadte  ind  i  Møllens  Skænkestue,  stod  der 
en  lille,  laset  Pige,  som  rystede  af  Kulde  og  havde 
et  Krus  i  Haanden.  Hun  bad  i  en  klynkende  Tone 
om  en  Taar  Skillingsøl  til  sin  syge  Moder.  Kristen 
Brok  slog  Knips  med  Fingrene;  nu  gik  det  op  for 
ham,  at  Sagen  var  ved  et  lykkeligt  Tilfælde  paa 
bedste  Maade  lagt  til  Rette  for  ham. 

»Skillingsøl,«  sagde  han  med  høj  Røst,  for  at 
den  svenske  Vagtmester  inde  i  Stuen  skulde  høre 
det,  »er  godt  at  slukke  Tørsten  med;  men  Mælske 
er  bedre  for  en  syg!« 

Kristen  Brok  var  ingen  haard  Mand,  men  at 
tilbyde  Mælske,  naar  man  bad  om  Skillingsøl,  var 
saa  stor  Rundhaandethed,  at  den  stakkels  Pige  saa 
helt  forbavset  paa  ham. 

« Gamle  Maren  skal  have  Mælske,  for  Gud  skal 
hun  saa!«  vedblev  Mølleren  og  tog  et  Bor  og  en 
Hane  ned  fra  Hylden,  »det  vil  styrke  hende.  Kom 
udenfor  med,  lille  Ane,  saa  skal  jeg  tappe  en  Taar 
til  dig.» 

»For  tusind  Djævle  I«  lød  det  pludselig  bag 
Kristen  Broks  Ryg,  og  den  svenske  Vagtmester 
stod  der  og  saa  paa  ham  med  en  glubsk  Mine. 

»Mælske  sagde  I,  Møller?  Mælske!  Og  for- 
gangen Dag  svor  I  dog  en  dyr  Ed  paa,  at  hver 
Tønde  var  tom,  og  sagde,  at  I  ikke  havde  mere 
gammelt  01  i  Huset,  end  man  kunde  vride  af  eders 
røde  Hue.« 

»Ak,  strenge  Hr.  Vagtmester! c  udbrød  Kristen 
tilsyneladende  meget  forskrækket,  »jeg  vidste  ikke, 
I  var  hist  inde!« 

»Slyngel,  Lumpenhund,  Forræder!«  raabte Vagt- 
mesteren, purpurrød  i  Ansigtet,  »at  lade  berømme- 
lige svenske  Soldater  drikke  SkiUingsøl,  naar  I  dog 
har  Mælske!  Saa  ukristelig  fører  I  eder  op  mod 
os,  der  døje  Kulde  Nåt  og  Dag,  saa  Blodet  maa 
stivne  i  vore  Aarer,  for  at  værge  dette  usle  Land  1 
—  Kristen  Brok!  det  skal  eders  Ryg  undgælde!« 

»Hr.  Vagtmester !«  sagde  Kristen  sindig  og  fattet, 
>Vejr  og  Vand  holde  nu  engang  sammen,  det  kan 
ikke  Landet  for,  er  ikke  heller  min  Brøde ;  men  nu 
den  Smule  Mælske,  jeg  har  skaffet  til  Side,  da  ved 
I  nok,  at  Sækken  mister  mangt  et  Brød,  fordi  hun 
ikke  kan  skrige.  Jeg  svor  den  Ed,  skønt  den 
var  falsk  —  og  Gud  forlade  mig,  at  jeg  gjorde 
det!  —  i    den  Hensigt  at  have  lidt  tilbage  til  de 

syge    —c 

»Fanden  tage  de  syge,«  faldt  Vagtmesteren 
ind,  »naar  de  drikke  fra  de  sunde!« 

»Og  saa,«  vedblev  Kristen  ufortrøden,  »for  at 
have  lidt  at  stille  de  Herrer  tilfreds  med  paa  Høj- 
tidsdage, og  naar  det  kniber.  Det  maa  Hr.  Vagt- 
mesteren indrømme,  at  havde  jeg  ikke  svoret  den  Ed 
og  bjærget  min  Mælske,  saa  havde  den  nu  været 
drukken  helt  op.« 

Vagtmesteren  følte  sig  slaaet  af  dette  sidste 
Argument  og  sagde  i  en  roligere  Tone :  »Saamænd, 
Møller!  deri  ligger  nogen  Ræson.  Saasom  eders 
Skælmsstykke  kommer  mig  til  gode,  skal  I  slippe, 
men  paa  det  Vilkaar,  at  I  holder  ren  Mund.  De 
andre  Skælmer  maa  ikke  faa  Kundskab  om,  hvor 
den  Tønde  ligger.     Men  før  mig  fluks  til  Stedet!« 

Dette  var  ikke  ganske  efter  Kristen  Broks  Sind, 
men  han  maatte  lystre  og  stolede  paa,  at  Soldaterne 
passede  paa,  et  Haab,  som  heller  ikke  blev  skuffet. 
Uagtet  han  paa  Vagtmesterens  Befaling  gik  ad  en 
Omvej  til  Tørvestakken,  saa  havde  han  næppe  af- 

dækket  Tønden,  førend  et  Par  Ryttere  straks  vare 
ved  Haanden,  og  da  de  saa,  hvad  det  gjaldt,  kunde 
hverken  Vagtmesterens  Eder  eller  Trusler  drive  dem 
fra  Stedet.  Vagtmesteren  gjorde  nu  gode  Miner  til 
slet  Spil,  bød  et  Par  af  Folkene  at  løfte  Tønden 
ud,  og  den  blev  baaren  i  Triumf  tilbage  til  Skænke- 
stuen og  lagt  paa  to  B^kke. 

Kristen  Brok,  som  var  kommen  i  godt  Lune, 
da  han  saa,  at  alt  gik  efter  Ønske,  skruede  Hanen 
i ;  men  da  han  skulde  til  at  tappe,  greb  han  lille 
Anes  Krus  og  sagde: 

»Den  første  Taar  til  Anes  syge  Moder,  med 
Vagtmesterens  gunstige  Tilladelse!« 

»Lad  gaal«  svarede  Vagtmesteren,  »jeg  skal 
saa  vise  eder,  at  vi  Svenskere  ogsaa  ere  kristne 
Mennesker.« 

Kristen  tænkte  i  sit  stille  Sind,  at  det  ikke  var 
ganske  overflødigt  at  aflægge  sligt  Vidnesbyrd,  og 
fyldte  saa  et  stort  Krus. 

»Det  andet  Krus  til  Hr.  Vagtmesteren,  hvem 
jeg  med  gunstig  Forlov  drikker  til.« 

Vagtmesteren  rynkede  Panden  ad  Kristens  Høf- 
lighed ;  men  da  han  endelig  fik  Kruset  for  Munden 
og  havde  smagt  den  første  Slurk,  blev  hans  Ansigt 
straks  mildere. 

»Ta*  mig  tusind  Djævle,  enEngledrik!«  udbrød 
han  og  smaskede  med  Tungen.  »Ja,  Gubbe,  den 
Most  lader  sig  drikkel« 

Han  tømte  Kruset  til  Bunds,  og  Rytterne  trængte 
sig  nu  om  Mølleren  for  ogsaa  at  faa  en  Mundsmag; 
men  efterhaanden  som  de  fik  Smag  paa  Drikken, 
fik  de  Lyst  efter  mere,  saa  at  Vagtmesteren  for  dog 
i  det  mindste  at  trække  Nydelsen  noget  ud,  jog 
dem  hen  til  Bordet  og  bød  dem  tage  Plads  der, 
mens  Kristen  Brok  gav  dem  et  Kvart  Krus  ad 
Gangen. 

Dermed  var  Drikkegildet  sat,  Terningerne  kom 
frem,  og  medens  Krus  paa  Krus  tømtes,  rungede 
lystige  og  ugudelige  Viser  gennem  Huset.    Da  Af- 

løsningstiden  kom,  vare  de  alle  niere  eller  mindre 
drukne,  og  ingen  vilde  af  Sted  paa  Strandvagt; 
men  skønt  Afløsningen  udeblev,  indfandt  de  udsatte 
Rytterposter  sig  eftérhaanden,  stolende  paa,  at  under 
det  tiltagende  Uvejr  vilde  ingen  Officer  vove  sig 
mere  ud  den  Dag.  Inden.  Aften  var  Stranden  uden 
Vagt,  og  hele  Kompagniet  i  en  Tilstand,  som  vilde 
have  gjort  det  til  et  let  Bytte  for  en  lille  Hob 
fianske  Kåde,   hvis  de  havde  været  ved  Haanden. 

Vanskeligheden  for  Kristen  Brok  laa  i  at  slippe 
bort,  baade  fra  Opvartningen  og  fra  de  svenske 
Rytteres  kærlige  Omfavnelser,  thi  de  drak  idelig 
Broderskab  med  ham.  Endelig  vare  de  saa  drukne, 
at  de  ikke  ænsede  ham,  og  efter  at  han  havde 
sat  nogle  mægtige  Kander,  fyldte  med  den  sidste 
Rest  af  den  kostbare  Mælske,  paa  Bordet,  ilede 
han  ud  og  løb  med  et  Par  af  sine  Karle  ad 
Stænget  til. 

Der  havde  Rostgaard  .og  Hans  Olsen  i  ilcfre 
Timer  staaet  utaalmodig,  da  Skumringen  allerede 
faldt  paa,  og  de  vilde  gerne  bruge  Dagens  sidste 
Lysning  til  at  stikke  i  Søen.  Glade  bleve  de,  da 
de  saa  Kristen  Brok  komme  saa  frejdig,  og  han 
raabte  dem  straks  i  Møde: 

»Saa  i  Herrens  Navn!  Nu  er  Kysten  klar  1  De 
drikke  som  Kvæg  i  Bissetiden,  og  en  drukken  Mand 
og  en  galen,  dem  skiller  ikke  uden  en  Søvn  ad.« 

»Vel,«  raabte  Rostgaard  muntert,  »nu  Haand 
paa  Værket  og  ud  med  Jollen  i  Guds  Navn  I« 

Det  varede  ikke  længe,  inden  Baaden  var  i 
Søen,  og  Rostgaard,  Hans  Olsen  og  en  Mand  til 
sprang  i  den.  Da  Kristen  Brok  saa  den  gynge  paa 
Bølgerne,  snart  højt  oppe,  snart  dybt  nede,  saa  den 
helt  kom  ham  af  Syne,  tænkte  han,  at  han  aldrig 
mere  fik  Ridefogeden  at  se  og  bad  en  stille  Bøn 
for  hans  Livs  Frelse  og  en  lykkelig  Udgang  paa 
hans  Rejse. 

Naar  Rostgaard  senere  tænkte  paa  denne  Sej- 
lads og   dens  store  Farer,    forekom  det  ham  som 

et  Vidunder,  at  han  slap  vel  derfra;  men  saa  længe 
den  stod  paa,  holdt  han  Modet  oppe  og  skiftedes 
med  de  andre  til  at  øse  og  til  at  holde  Udkig  med 
de  svenske  Krigsskibe,  som  de  maatte  vogte  sig 
for  ikke  at  løbe  paa.  De  søgte  over  ad  den  skaan- 
ske  Kyst  til,  hvor  der  var  mere  smult  Vande,  og 
hvor  de  paa  et  øde  Sted  gjorde  Landgang,  indtil 
de  ved  Dagens  første  Gry  atter  kunde  stikke  i  Søen 
og  styre  Kursen  lige  mod  den  hollandske  Flaade, 
der  endnu  laa  rolig  for  Anker  en  Del  nordligere. 

Der  fandt  de  omsider  Admiralskibet,  hvilket 
de  trods  deres  Udmattelse  efter  de  udstandne  Møj- 
sommeligheder saa  paa  med  stor  Beundring.  Et 
prægtigt  Skib  var  det  efter  de  Tider,  og  med  Hen- 
syn til  Skønhed  falder  en  Sammenligning  mellem 
det  syttende  Aarhundredes  og  Nutidens  Orlogs- 
skibe afgjort  ud  til  de  gamles  Fordel,  hvor  ube- 
hjælpsomme de  end  vare.  Lave  i  Midten  med  højt 
rejst,  snækkedannet  Forstavn,  der  var  prydet  med 
en  omhyggelig  udskaaren  og  rigt  forgyldt  Galliens- 
figur,  med  den  endnu  højere  Bagstavn,  hvis  Hytte 
fik  Lys  gennem  Vinduer  i  flere  Etager  og  var  endnu 
rigere  prydet  med  Billedværk,  udskaarne  Prydelser 
og  Vaaben,  saa  de  ikke  ud  som  Maskiner,  byg- 
gede til  at  ødelægge  og  selv  viede  til  Undergang, 
men  som  om  de  vare  dannede  til  Bryllupsfærd 
og  til  at  føre  en  fyrstelig  Brud  over  Sø  og 
salten  Hav. 

Rostgaard  forstod  Hollandsk  og  talte  Sproget 
nogenlunde,  en  Færdighed,  han  ikke  gjorde  sig  lidet 
til  af,  og  som  han  havde  skaffet  sig  ved  at  omgaas 
hollandske  Skippere  i  Mikkel  Hansens  Hus.  Han 
parlamenterede  da  med  Skibets  Vagt,  og  da  han 
meldte  sig  som  Sendebud  fra  den  danske  Konge, 
blev  der  givet  ham  og  hans  Ledsagere  Adgang. 
De  fortøjede  Baaden  og  klavrede  saa  op  ad  Falde- 
rebstrappen,  men  da  det  var  tidligt  paa  Morgen- 
stunden, og  Admiral  Opdam  led  meget  af  Podagra, 
maatte   de  vente   nogen  Tid,    medens   han  klædte 

sig  paa.   Rostgaard  nyttede  Tiden  til  at  undersøge* 
Admiralskibet;  Videlyst  var  ham  medfødt,  og  han 
lod  aldrig  nogen  Lejlighed  til  at  forøge  sin  Kund- 
skab gaa  unyttet  forbi. 

Endelig  kom  en  Page  og  førte  ham  ned  i  Chefs- 
kahytten,  hvor  han  fandt  Admiralen,  ikke  i  fuld 
Stads  eller  staaende,  men  i  Morgendragt  siddende 
paa  en  Stol  og  med  Fødderne  indsvøbte  i  et  uldent 
Tæppe.  Rostgaard  blev  noget  slaaet  ved  at  træffe 
den  store  Søhelt  i  en  Tilstand,  der  saa  lidt  svarede 
til  de  Forestillinger,  han  havde  dannet  sig  om  en 
Mand,  der  forhaabentlig  skulde  blive  hans  Fædre- 
lands Frelser;  men  da  han  nøjere  havde  set  paa 
den  podagristiske  Helt  og  talt  med  ham,  oplivedes 
hans  Haab. 

Admiral  Baron  Jacob  Wassenar  Opdam  var  en 
undersætsig  Mand  med  et  bredt  Ansigt  og  en  stor, 
fremstaaende  Mund;  men  hans  lyse  Øjne  havde  et 
klogt,  kækt  og  ikke  umildt  Udtryk.  Den  eneste 
Prydelse,  han  for  Øjeblikket  bar,  en  stærkt  kruset, 
udstaaende  Paryk,  gav  hans  Hoved  et  endnu  større 
Omfang.  Saaledes  siddende  i  en  Stol  paa  Dækket, 
skønt  iført  sin  gallonerede  Admiralsdragt,  skulde 
han  fire  og  tyve  Timer  efter  vinde  en  ghmrende 
Sejr;  thi  den  smertelige  Sygdom,  som  plagede  ham, 
havde  ikke  Magt  til  at  kue  hans  Mod  eller  omtaage 
hans  lynsnare  Tanke  midt  i  Slagets  Bulder.  Han 
svarede  paa  Rostgaards  dybe  Buk  med  et  lille  Nik 
og  sagde  paa  bredt  Hollandsk: 

»Jeg  ser,  at  Kong  Frederik  endnu  har  Mænd, 
der  mene  ham  det  vel  og  tjene  ham  tro.  At  vove 
sig  ud  paa  Søen  i  en  aaben  Baad  i  et  sligt  Vejr, 
skulde  jeg  mene  ellers  er  et  Stykke  Arbejde,  jeg 
kun  tiltroede  en  Hollænder.« 

»Naadige  Herre! «  svarede  Rostgaard,  >  vor  Konge 
har  endnu  mange  Mænd,  der  ere  ham  tro  til  Døden. 
Skulde  man  ikke  med  Glæde  vove  sit  Liv  for  en  saa 
naadig  og  tapper  Monark?* 

»Godt  svaret,  min  Ven!  men  hvad  er  eders 
Ærinder« 

Saa  optagen  havde  Rostgaard  været  af  at  under- 
søge Admiralskibet,  at  han-  havde  gle'mt  at  drage 
den  kongelige  Skrivelse  ffem. 

»Jeg  bringer  en  egenhændig  Skrivelse  fra  Hans 
kongelige  Majestæt,«  svarede  Rostgaard  forlegen. 
»Eders  Naade  maa  tilgive  mig  min  Mangel  paa  Om- 
tanke, men  jeg  var  saa  forbavset  ved  at  skue  dette 
skønne  Skibs  Mærkværdigheder,  og  jeg  blev  saa 
pludselig  kaldet  herned,  at  Skrivelsen  endnu  er 
skjult  paa  mit  Legeme.* 

»Ih,  giv  hid!  Er  det  fornødent;  at  I  trækker 
ud  til  Skjorten?«  spurgte  Admiralen  smaaleende. 

»Ikke  ganske,«  svarede  Rostgaard;  »jeg  har  den 
indsvøbt  i  Voksdug  i  min  Støvle  og  under  min  Fod ; 
thi  saa  kunde  jeg  stadig  mærke,  at  den  var  hos 
mig ;  men  nied  E^ers  Naades  Tilladelse  vil  jeg  gaa 
udenfor  og  der  drage  Støvlen  af « 

»Drag  den  kun  af  i  mit  Paasyn,«  ss^de  Ad- 
miralen smilende,  »den  Straf  skal  I.  have  for  eders 
Formastelse  at  træde  paa  et  kongeligt  Brev.  Saa 
komme  vi  desuden  paa  lige  Fod,  thi  ogsaa  jég  er, 
Gud  bedre  detj  støvleløs!«  ' 

Rostgaard  gjorde  straks,  som  det  blev  befalet 
ham,  og  kort  efter  havde  Admiralen  Kongens 
Skrivelse  i  Hænde,  brød  og  læste  den.  S?ia  bød 
han  Rostgaard  gaa  ind  r  Messen  og  gav  Befaling 
til  at  sætte  Forfriskninger  for  ham  og  hans  Folk, 
at  de  kunde  gøre  sig  til  gode,  medens  h^n  skrev 
sit  Svar. 

Rostgaard  fulgte  nu  ud  med  en  l^aige  og  fandt 
sig  snart  bænket  ved  et  Bord,  dækket  med  hol- 
landske Lækkerier  og  udsøgte  Drikkevarer,  medens 
Hans  Olsen  og  den  anden  Fisker  fik  noget  at  leve 
af  i  Folkenes  Lukaf 

Som  han  sad  der  og  lod  sig  de  gode  Sager 
smage,  overraskedes  han  ved  et  Besøg  af  Kongens 
Kammerskriver,  Kristoffer  Gabel,  der  var  om  Bord 

paa  Admiralskibet.  Han  var  lige  før  Krigens  Ud* 
brud  bleven  sendt  til  Kiel  for  at  komplimentere 
Kong  Karl  og  udføre  et  specielt  Hverv,  nemlig  at 
bringe  alt  i  Rigtighed  med  at  skaffe  Ulrik  Frederik 
Gyldenløve  en  Stilling  i  svensk  Tjeneste.  Kong 
Frederik  ønskede  nemlig,  at  denne  hans  naturlige 
Søn  skulde  uddanne  sig  til  Soldat  under  Kong 
Karls  Øjne,  og  gav  tillige  ved  at  sende  sin  egen 
Søn  til  det  svenske  Hof  det  bedste  Vidnesbyrd  om 
sine  fredelige  Hensigter  og  sit  Ønske  om  at  vedlige- 
holde den  go9e  Forstaaelse  med  sin  Nabo. 

Gabe!  havde  faaet  en  naadig  Modtagelse,  og 
den  svenske  Konge  lod  ham  ikke  mærke,  hvor 
højst  ubekvem  Kongens  Ønske  i  dette  Øjeblik  kom 
ham;  tværtimod  medgav  han  Gabel  venlig  Hilsen 
til  hans  Herre  og  Forsikring  om  ubrødeligt  Venskab. 
Gabel  rejste  fra  Kiel  til  Hamburg  i  Familiesager, 
men  der  fik  han  til  sin  Bestyrtelse  Underretning 
om,  at  Kong  Karl,  i  Stedet  for  at  gaa  mod  Polen 
eller  Brandenburg,  som  man  almindelig  mente  var 
hans  Hensigt,  pludselig  havde  vendt  sine  Vaaben 
mod  Danmark  og  havde  indskibet  sig  med  hele  sin 
Hær  til  Sjælland.  Da  han  havde  overtydet  sig  om, 
at  Efterretningen  var  paalidelig,  afsendte  han 
Løjtnant  Plessen  til  Kurfyrsten  af  Brandenburg 
for  at  bede  om  Hjælp  og  rejste  paa  egen  Haand 
uden  Kreditiver  til  Holland.  Der  drev  han  paa  de 
danske  Konsulef  Rosenvinge  ^  og  Carisius,  at  de^ 
skulde  bede  Generalstaterne,  om  hurtig  Hjælp,  og 
saa  stor  var  den  Tro,  man  nærede  til  Gabels  per- 
sonlige Indflydelse  hos  Kong  Frederik  og  til  hans 
Paalidelighed,  at  alene  hans  mundtlige  Forsikring 
gjorde  Fyldest,  og  det  skyldtes  især  hans  energiske 
Optræden^  at  den  hollandske  Flaade  i  forholdsvis 
kort  Tid  løb  ud.  Selv  fulgte  han  tilbage  til  Dan- 
mark med  den. 

Rostgaard  havde  hørt  Rygtet  derom,  og  han 
vidste  helt  vel,  at  Gabel  havde  stor  Fortjeneste  i 
denne  Sag,   og  hvorledes  hans  Stilling   ellers  var. 

Han  maalte  den  ikke  efter  dens  Mangel  paa  ydre 
Anseelse  eller  efter,  at  hans  egne  Indtægter  vare 
bedre  end  Kammerskriverens ;  tværtimod  hilste  han 
nu  paa  ham  staaende  og  med  stor  Ærbødighed  og 
fortsatte  ikke  sit  afbrudte  Maaltid,  førend  Kammer- 
skriveren udtrykkelig  opfordrede  ham  dertil  og  selv 
tog  Plads  ved  Bordet. 

»Saa  her  skulle  vi  mødes,  Rostgaard!«  sagde 
Gabel  med  et  indtagende  Smil  paa  sit  mørke,  ud- 
tryksfulde Aasyn,  »jeg  haaber  at  turde  tilføje  —  i 
en  lykkelig  Stund!« 

»Ja,«  svarede  Rostgaard,  »næst  Guds  Bistand 
takket  være  Hr.  Kammerskriverens  Nidkærhed  for 
Kongens  Tjeneste  og  Landets  Vel.« 

»Nu,  Rostgaard,«  svarede  Gabel,  der  allerede 
havde  noget  af  den  vordende  Stormands  Væsen  og 
nedladende  Mine,  »jeg  har  kun  gjort  min  Skyldig- 
hed, og  det  tykkes  mig,  at  I  gør  ligesaa,  endda 
med  større  Hasard  for  Liv  og  Gods*« 

Gabel  udspurgte  nu  Rostgaard  ri(3je  om  Sagernes 
Stilling  i  København  og  fik  at  vide,  at  Byen  holdt 
sig  mandelig,  og  at  Kongen  nylig  havde  gjort  et 
lykkeligt  Udfald  paa  Amager  og  i  egen  høje  Person 
ført  det  an.  Svenskerne  maatte  flygte  med  Skam 
til  deres  Skibe,  og  saa  nær  havde  Kong  Karl  været 
ved  at  blive  gjort  til  Fange,  at  en  dansk  Officer 
allerede  havde  lagt  Haanden  paa  hans  Krave;  men 
Hestens  Hurtighed  havde  for  den  Gang  frelst  Hans 
svenske  Majestæt.  Dog  havde  Fjenden  huseret 
slemt  paa  Øen  og  ganske  tømt  og  ødelagt  dette 
den  belejrede  Bys  Spisekammer,  en  ulykkelig  Til- 
dragelse, om  hvilken  den  vellærde  Wallensbeck- i 
sin  »daglige  Tegnebog,  indeholdende  det  himmel- 
frelste  Københavns  Belejrings-Idrætter«,  synger  saa- 
ledes : 

Nu  brænder  Straa  med  Kerne  paa, 
nu  svies  Mad  paa  Fade; 
ah,  Jammer  stor,  ah  Fæ  og  Fo'er! 
væ  Sundby  Bønders  Lade  I 

Den  hollandske  Flaade  medbragte  imidlertid 
en  god  Forsyning  til  den  trængte  By,  saa  at  Gabel 
med  større  Opmærksomhed  lyttede  til  Rostgaards 
Meddelelse  om  de  Fremskridt,  Belejrernes  Mine- 
arbejder havde  gjort,  og  han  fik  da  at  vide,  at  Erik 
Dahlberg  havde  ledet  denne  vigtige  Del  af  Belej- 
ringen saa  snildt,  at  Svenskernes  Løbegrave  kun 
vare  halvtredsindstyve  Fod  fra  Byens  Volde,  og  at 
de  allerede  vare  i  Færd  med  at  gennembryde  Di- 
gerne for  at  udtørre  Fæstningsgravene. 

»For  Gud!«  udbrød  han,  *vi  komme  i  rette 
Tid,  og  vel,  at  Kong  Frederik  sendte  eder  med 
denne  Skrivelse.  Skønt  Baron  Opdam  er  en  modig 
Herre  og  en  stor  Admiral,  trykker  han  sig  dog  ved 
at  gaa  igennem  denne  Snævring  i  en  dobbelt  Ild 
fra  Kronborgs  Kanoner  og  fra  Skanserne  ved  Helsing- 
borg og  lige  mod  den  svenske  Flaade.  Dog  har 
den  Hilsen,  den  kongeHge  Skrivelse  bragte  ham, 
nedslaaet  enhver  Vaklen;  jeg  har  alt  talt  med 
Admiralen  og  kan  sige  eder,  at  det  første  Vinden 
springer  om,  lette  vi  Anker  og  lade  staa  gennem 
Sundet;.« 

Under  dette  Møde  lagdes  Grunden  til  Gabels 
Velvilje  for  Rostgaard,  hvem  han  i  de  kommende 
Tider,  da  Avindsmænd  efterstræbte  ham,  og  hans 
Velfærd  stod  paa  Spil,  blev  en  naadig  og  mægtig 
Hjælper. 

»Jeg  ønsker  og  haaber  til  Gud,«  sagde  Opdam 
ved  Afskeden  til  Rostgaard,  »snart  at  gøre  Kong 
Frederik  min  personlige  Opvartning;  men  der  fore- 
staar  os  en  blodig  Dans,  inden  vi  lade  Sejl  falde  ved 
København,  og  mangen  brav  hollandsk  Sømand  vil 
forinden  have  lukket  sine  Øjne.  For  det  Tilfældes 
Skyld,  at  jeg  selv  skulde  være  blandt  dem,  bring  da 
Kongen  min  Hilsen  og  denne  Skrivelse!«    — 

Kort  efter  stødte  Baaden  fra  Admiralskibet,  og 
Rostgaard  og  hans  to  modige  Følgesvende  tiltraadte 
under  det  hollandske  Mandskabs  Deltagelse  og  med 
mange  gode  Ønsker  for  en  lykkelig  Hjemfærd  den 


1/2 

farefulde  Sejlads  og  satte  Kursen  ad  Skaahe  til. 
Vind  og  Strøm  var  dem  nu  imod;  nien  det  sagt- 
nede dog  med  Stormen,  og  Hans  Olsen  spaaede, 
at  Vinden  inden  Aften  vilde  vende  sig. 

Den  28de  ved  Midnatstide  naaede  de  Humle- 
bæks Strand,  og  Rostgaard  slap  i  Nattens  Mørke 
lykkelig  og  vel  op  paa  Gaarden,  hvor  Kirsten  om- 
favnede ham  med  Qædestaarer. 


Niende  Kapitel. 

Kong  Ka^rl  som  Artillerist. 


Hver  Morgen,  saa  længe  den  hollandske  Flaade 
laa  for  Anker  ved  Hellebæk,  blev  Vindebroen  ved 
Mørkeport  paa  Kronborg  nedladt,  og  en  lille  Rytter- 
skare  red  dundrende  over  den,  gennem  Grønne- 
have, forbi  Lunden  og  videre  langs  iStranden  mod 
Nord.  I  fem  Dage  havde  dette  ufravigelig  gen- 
taget sig,  som  om  Kronborg  Slot  var'  et  stort  Ur- 
værk og  de  uddragende  Ryttere  kunstige  Figurer, 
der  ved  en  skjult  Mekanisme  til  et  vist  Klokkeslæt 
kom  til  Syne. 

Heller  ikke  den  sjette  Morgen,  den  28de  Ok- 
tober, udeblev  de.  Fremmest  red  en  svær  Herre, 
indhyllet  i  en  grov  og  sid  Kappe  til  Værn  mod  det 
haarde  Vejr,  og  Hatten  var  trykket  ned  overPanden, 
saa  at  man  heller  ikke  saa  meget  af  hans  Ansigt ; 
men  dog  var  han  ikke  ukendt,  thi  hver  Soldat  i 
den  svenske  Hær  kendte  Kongen  som  sin  egen 
Fader,  og  de  helsingørske  Borgere  tænkte,  at  naar 
Rigsadmiralen  holdt  sig  ærbødig  tilbage,  saa  kunde 
den  forreste  Rytter  ikke  være  nogen  anden  end 
Kongen.  Ved  Wrangels  Side  red  den  syttenaarige 
Prins  Kristian  Albrecht,  Arvingen  til  den  gottorpske 
Hertugkrone  og  Kongens  Svoger.  Efter  dem  fulgte 

en  halv    Snes  Herrer,   og  en  lille   Rytter-Eskorte 
sluttede  Toget. 

Kongen  red  rask  ud  fra  Slottet  og  over  Broen, 
men  allerede  i  Grønnehave  holdt  han  Hesten  an 
Dg  red  i  Skridt,  som  om  han  var  falden  i  dybe 
Tanker.  Hans  Hest  satte  nu  sine  Hove  paa  den 
Grønsvær,  hvor  Frederik  den  Anden  for  omtrent 
halvfjerdsindstyve  Aar  siden,  lykkelig  over  Kron- 
borg Slots  Fuldførelse,  i  egen  høje  Person  havde 
været  til  Stede  ved  en  stor  Fest,  og  hvor  et  koste- 
ligt Fyrværkeri  til  Dagens  Forherligelse  var  blevet 
afbrændt.  Smukt  og  sandt  nok  var  det  vel,  hvad 
Frederik  den  Tredjes  Farfader  ved  denne  Lejlighed 
bnde  sige:  at  Skam  skulde  den  faa,  der  turde  paa- 
staa,  at  selv  den  mindste  Sten  i  dette  Slot  var  be- 
kostet af  hans  Undersaatter;  men  naar  han  tillige 
mente  at  have  bygget  en  uindtagelig  Fæstning  og 
lukket  Sundet  for  enhver  indtrængende  Fjende,  vare 
disse  Forhaabninger  desværre  nu  ganske  blevne 
gjorte  til  Skamme. 

Kronborgs  ny  Herre  red  dog  nu  med  en  mørk 
Mine  og  gram  i  Hu  hen  over  den  erobrede  Grund. 
I  ondt  Lune  var  han  ved  Efterretningen  om  den 
hollandske  Flaades  Nærværelse  ilet  til  Helsingør.  Han 
kunde  ikke  saa  let  glemme,  at  han  nylig  paa  Amager 
havde  maattet  vende  Ryg  til  og  fly,  og  den  danske 
Officers  Greb  efter  hans  kongelige  Person  var  et 
harmeligt  Minde  for  saa  modig  og  ridderlig  en  Herre. 

Dog  var  Hollændernes  Nærværelse  i  Sundet  af 
saa  stor  Vigtighed,  at  det  snart  fortrængte  alle 
andre  Tanker.  —  Hver  Dag  maatte  han  ud  og  se 
paa  den  Flaade,  om  den  laa  der  endnu  lige  saa 
stille  og  lurende,  og  med  hver  Dag,  der  gik,  steg 
hans  Uro  og  Utaalmodighed,  fordi  den  hollandske 
Admiral  ikke  indfandt  sig  paa  Kronborg  for  at  gøre 
ham  sin  Opvartning,  ja  ikke  engang  ved  et  Sende- 
bud underrettede  ham  om  sin  Nærværelse.  Kom 
Hollænderne  ikke  som  Mæglere,  men  som  Kongen 
af  Danmarks  allierede  og  hans  Fjende,  var  General- 

staterne  mægtige  nok  til  at  give  hans  Erobrings- 
planer Dødsstødet. 

Det  var  et  ulysteligt  Ridt  for  de  svenske  Herrer, 
fordi  Vejret  var  barskt  og  Kongens  Lune  lige  saa 
ublidt.  Han  mælede  næsten  ikke  et  Ord  paa  Vejen, 
og  da  de  kom  til  Hellebæk  Strand,  eftersaa  han 
de  der  udstillede  Lytteposter.  Saa  red  han  lige 
ned  til  Havbredden  og  blev  holdende  der,  tavs 
stirrende  ud  efter  Skibene,  medens  Stormen  piskede 
Havskum  i  hans  Ansigt  og  ruskede  i  hans  Kappe. 
Maaske  talte  han  paa  ny  Skibene  —  seks  og  tre- 
dive Orlogsskibe,  af  hvilke  flere  vare  af  første  Rang, 
og  over  halvfjerdsindstyve  Transportfartøjer;  der 
var  vel  baade  Landtropper,  Krigsfornødenheder  og 
Levnedsmidler  om  Bord  —  en  mægtig  Hjælp  for 
den  af  de  kæmpende  Parter,  i  hvis  Vægtskaal  dette 
Lod  blev  lagt! 

Endelig  vendte  Kongen  sig  til  Wrangel. 

»Jeg  inkhnerer  nu  til  eders  Mening,  Admiral; 
Hollænderne  ere  her  i  fjendtlig  Hensigt !  Kun  Mod- 
vind har  opholdt  dem.« 

»Saaledes  er  det  uden  Tvivl,  Eders  Majestæt!« 
svarede  Wrangel,  »og  tør  jeg  da  kanske  paa  ny 
fremkomme  med  min  underdanige  Proposition  den 
Dag  i  Morgen  at  løbe  herud  med  Flaaden  og  gribe 
an?  Vi  have  Vind  og  Strøm  med  os,  om  dette 
Vejr  fremdeles  bliver  staaende,  og  vi  blive  næppe 
ventede.« 

»Nej,  Admiral!  ikke  det.  I  tænker  alene  paa  at 
vinde  Sejr  og  Ære,  vi  maa  se  Sagen  fra  den  politi- 
ske Side.  Uden  den  yderste  Nødvendighed  agte  vi 
ikke  at  gøre  os  Generalstaterne  til  Fjende.« 

Wrangel  saa  op.  I  denne  forsigtige  Ytring 
genkendte  han  ikke  den  Karl  Gustav,  der  fordum 
plejede  at  sige:  jo  flere  Fjender,  des  rigere  Ære! 

»Eders  Majestæt  har  at  afgøre,«  sagde  han 
saa  efter  et  Øjebliks  Tavshed,  »om  Sværdet  skal 
drages  eller  holdes  i  Skeden.  Jeg  kan  tilbyde  min 
Arm,  og  jeg  giver  Eders  Majestæt  den  Forsikring, 

at  det  hverken  fattes  paa  Kurage  eller  Lyst  til  al 
tage  det  op  med  disse  ubudne  Gæster,  den  Stund 
det  maatte  behage  Eders  Majestæt  at  resolvere 
derhen!« 

»Vel,  Admiral,  vel  I  Vi  have  aldrig  tvivlet 
hverken  om  eders  Troskab  eller  eders  Mod.  Vi 
ville  se  den  Dag  i  Morgen  an  I  Sværdet  er,  for  at 
tale  i  eders  Lignelse,  halvt  af  Skeden.  Ved  Gud, 
sætter  Opdam  Kursen  gennem  Sundet  og  forsøger 
at  gaa  os  frækt  og  uhøvisk  forbi,  skal  han  faa  en 
varm  Modtagelse!« 

Saa  vendte  Kongen  sin  Hest  og  red  tilbage  til 
Kronborg;  men  dermed  havde  hans  Spejderridt  en 
Ende.  Om  Natten  slog  Vinden  om,  der  blev  en 
haard  og  nordlig  Kuling  og  tillige  Nordenstrøm,  og 
Følgerne  af  denne  Forandring  viste  sig,  saa  snart 
Dagen  gryede. 

Den  29de  Oktober  oprandt,  og  Dagens  første 
iMorgenhilsen  til  Kongen  blev  ham  bragt  af  en 
Rytter  paa  en  svedig  Hest,  der  afgav  den  Melding 
fra  Vagtkommandøren  i  Hellebæk,  at  nu  lettede  den 
hollandske  Flaade  og  stod  indefter.  Omtrent  sam- 
tidig fik  man  Syn  for  Sagen  fra  Kronborgs  Vagttaarn, 
og  nu  blev  alt  Liv  og  Larm  paa  Fæstningens  Volde ; 
Officererne  ilede  til  deres  Poster,  Artilleristerne  til 
Kanonerne  og  tændte  deres  Lunter,  Rigsadmiralen 
tog  Afsked  med  Kongen  og  blev  i  en  seksaaret 
Baad  roet  ud  til  Admiralskibet,  hvor  han  straks 
som  Flaadens  øverstkommanderende  lod  hejse  Flag 
og  gav  Signal  til,  at  Skibene  skulde  lægge  sig  i 
Slagorden  tværs  over  Sundet,  en  Befaling,  som  dog 
ikke  var  let  at  udføre,  da  baade  Vind  og  Strøm 
vare  imod. 

Som  en  Løbeild  gik  Efterretningen  om  den 
hollandske  Flaades  Nærværelse  gennem  Helsingør, 
hvis  Borgere  med  frydefuldt  Sind  saa  Sejl  ved  Sejl 
tone  frem  paa  den  nordlige  Horisont.  De  ventede 
Befrielsen  af  Hollænderne  og  tvivlede  saa  meget 
mindre  om,  at  disse  kom  til  Danmarks  Frelse,  som 

de  vidste,  at  Kong  Karl  ved  den  fé^rste  Efterretning 
om,  at  Flaaden  var  undervejs,  havde  skyndt  sig 
med  at  sende  en  Trompeter  ind  til  København  med 
Fredsforslag.  Nu,  haabede  de,  vilde  Kong  Frederik 
snart  blive  den,  der  kunde  foreskrive  Fredsvil- 
kaarene;  jo  haardere  Trykket  havde  hvilet  paa 
Sindet  før,  des  højere  blussede  Haabet  nu  op.  De 
fik  ogsaa  denne  Dag  for  første  Gang  i  seks  Uger 
Lejlighed  til  at  røre  sig  frit;  hver  svensk  Soldat 
blev  purret  ud  af  sit  Kvarter,  og  endogsaa  de  smaa 
Feltkanoner  kørte  op  ved  Kysten  for  at  forebygge 
et  muligt  Landgangsforsøg.  Saa  strømmede  da 
Borgerne  ud  af  Husene  eller  steg  op  paa  deres  Bo- 
ligers Altaner  eller.  Kikkenborge  for  at  være  Vidner 
til  det  Slag,  de  ikke  tvivlede  om  ret  straks  vilde 
gaa  løs. 

Paa  Kronborg  var  Spændingen  ikke  mindre. 
Vinduerne  i  Slottets  øvre  Etage  bleve  aabnede,  og 
man  saa  Herrer  og  Damer  staa  ved  Vindueskarmen, 
pege  ud  over  Sundet  og  tale  sammen  med  livlige 
Lader, 

Kong  Karl  holdt  nemlig  allerede  Hof  paa  Kron- 
borg, og  hans  Dronning  Hedevig  Eleonora,  den 
gottorpske  Hertug  Frederiks  Datter,  residerede  paa 
Slottet  med  hele  sin  Hofstat.  Hun  stod  nu  ved  et 
af  Vinduerne  i  den  store  Riddersal,  som  dengang 
var  et  pragtfuldt  Værelse  i  den  nordre  Fløj.  Hos 
hende  stod  hendes  Broder,  Prins  Kristian  Albrecht, 
og  Kongens  Søsler  Pfalzgrevinde  Marie  Eufrosyne. 
De  andre  Vinduer  vare  optagne  af  Hoffets  Herrer 
og  Damer,  og  Øjeblikkets  Spænding  ophævede  den 
eUers  stive  Etikette. 

Dronningen  var  en  blond  Dame  med.en  fyldig, 
veldannet  Figur  og  med  fyrstelig  Anstand;  men 
hendes  Ansigtstræk  vare  hverken  fine  eller  skønne, 
og  de  lyse  Øjne  havde  et  flegmatisk,  koldt  Udtryk. 
Hun  saa  ud  som  en  Kvinde,  der  hverken  havde 
Aand  eller  Lidenskaber,  skønt  det  maaske  ikke 
fattedes  hende   paa  Forstand    og    Karakterstyrke. 

Hendes  Ægteskab  var  blevet  sluttet  af  politiske 
Hensyn,  og  deres  Samliv  var  roligt  og  jævnt  lykke- 
ligt, en  underlig  Modsætning  til  Karl  Gustavs  urolige 
og  glimrende  Færd  som  Konge  og  Kriger. 

Samtalen  mellem  Dronningen  og  hendes  Om- 
givelser standsede,  og  det  blev  ganske  stille  i  Salen, 
da  den  hollandske  Flaades  Avantgarde  nærmede 
sig.  Den  uhyre  Masteskov,  som  fremstod,  da  Ski- 
bene pressedes  sammen  i  det  snævre  Farvand,  og 
de  hvide,  udspændte  Sejl  i  Høstsolens  gule  Straalelys 
frembød  et  saa  storladent  og  stolt  Skuespil,  at  ingen 
af  de  tilstedeværende  mindedes  nogen  Sinde  at  have 
set  Mage  dertil.  Det  Spørgsmaal  var  desuden  i 
alles  Tanker  og  fik  Hjerterne  til  at  banke,  om  Flaa- 
den  vilde  gaa  fredelig  igennem,  vise  Fæstningen 
passende  Respekt  og  mulig  sende  en  Parlamentær 
i  Land,  eller  om  en  blodig  Kamp  ret  nu  skulde 
begynde. 

Da  klang  Sporer  i  Salen,  og  Kongen  traadte 
hastig  ind. 

»Nu  er  det  Tid,  dyrebare  Hedevig,«  sagde  han, 
*at  naa  til  Slottets  vestlige  Fløj  for  at  være  i  Sik- 
kerhed.« 

»Tænker  Eders  Majestæt  da  virkelig,«  spurgte 
Dronningen  og  blegnede,  »at  Opdam  drister  sig  til 
at  beskyde  dette  Slot,  som  nu  er  Bolig  for  vore 
kongelige  Personer?« 

»Vi  maa  vente  os  alt,«  svarede  Kongen  barsk, 
»disse  fordømte  Republikker  sætte  nu  Næsen  højt 
og  agte  ikke  kronede  Hoveder,  Følg  Hendes  Maje- 
stæt, Maria!  og  I,  gode  Fruer  og  Jomfruer,  bør 
ikke  heller  dvæle  her  længer ;  men  kom  du  med  mig, 
Albrecht  I« 

Dronningen  og  hendes  Damer  hastede  da  ud 
af  Salen ;  men  Kongens  Søster,  den  kække  Maria 
Eufrosyne,  slog  med  Nakken  og  fulgte  da  ogsaa 
sit  eget  Sind;  hun  gik  til  sine  egne  Værelser,  der 
vendte  ud  til  Søen,  og  saa  derfra  paa  den  hollandske 
Flaades  Indsejling,   indtil  en   Kanonkugle  opsøgte 

Svenskerne  paa  Kronborg.  12 

den  dristige  Kongesøster,  slog  Vinduet  ind  og  øde- 
lagde Værelset,  men  dog  lod  hende  selv  uskadt. 

Kongen  gik  ned  paa  Fæstningsvolden  og  blev 
der  med  sin  Svoger.  Omkring  dem  stod  en  Kreds 
af  Hærens  Befalingsmænd,  hvoriblandt  den  svenske 
Kommandant  paa  Kronborg,  Oberst  Sjøblad,  og 
heller  ikke  manglede  Kong  Karls  uadskillelige  Led- 
sager under  hele  dette  Felttog,  den  franske  Am- 
bassadør Ridder  Terlon. 

Kun  Bølgernes  Brusen  og  det  svenske  Flags 
Smælden  mod  Vagttaarnets  Stang  hørtes,  da  den 
hollandske  Avantgarde,  ført  af  den  heltemodige  Ad- 
miral Witte  de  Wittensen,  nærmede  sig  Fæstningen. 
Nu  var  Kongen  ganske  sig  selv  igen;  han  stod  med 
korslagte  Arme  og  ventede  rolig  paa,  hvad  der 
vilde  ske. 

De  bageste  Skibe  mindskede  nu  Sejl,  og  det 
viste  sig,  at  Hollænderne  agtede  at  passere  Fæst- 
ningen, een  for  een,  holdende  sig  midt  i  Sundet. 
Endelig  kom  det  forreste  Skib  lige  ud  for  Kronborgs 
Kanoner,  og  Spændingen  hos  Tilskuerne  steg  til  det 
højeste.  Vilde  de  hilse  Fæstningen  paa  brugelig  Vis 
ved  at  lade  Topsejlet  falde  eller  maaske  endog  give 
Salut  ?  Intet  af  dette  skete ;  med  jævn,  rask  Fart  og 
uden  at  give  mindste  Livstegn  fra  sig  fortsatte  Hol- 
lænderne deres  Kurs,  ret  som  om  hverken  Kronborg 
eller  Kong  Karl  var  til. 

»Vi  faa  rette  et  lille  Spørgsmaal  til  hende^ 
Sjøblad!«  sagde  Kongen,  og  klart  og  oplivende  lød 
hans  Røst  efter  den  lange,  trykkende  Tavshed.  »Lad 
fyre  tre  løse  Skud  med  de  smaa  Allarmkanoner  ved 
Vagttaarnet,  med  et  lille  Mellemrum  mellem  hvert.« 

Befalingen  blev  straks  givet  Artilleristerne,  og 
det  første  Skud  dundrede  løs;  men  der  paafulgte 
intet  Svar.  Allerede  var  det  første  fjendtlige  Skib  forbi 
og  det  andet  i  Opsejling,  da  faldt  det  andet  Skud  og 
saa  ogsaa  det  tredje,  men  uden  at  de  bleve  ænsede, 

»Ved  Gud  !<?  raabte  Kongen,  »nu  er  det  paa  Tide 
at  sige  et  Alvorsord.  Vil  I,  Hr.  Terlon!  hjælpe  mig 

med  at  løse  Tungebaandet  paa  disse  uhøviske 
Skippere?« 

Terlon  bukkede  og  fulgteKongen  hen  til  Skægge, 
som  laa  ikke  langt  derfra.  Hans  Stenvinkel  stod  bag 
sin  Fader  i  Nærheden,  og  en  Vredesrødme  for  over 
hans  unge,  kække  Aasyn,  da  han  saa,  at  hans  gamle 
Ven  Skægge  skulde  sende  Danmarks  Venner  den 
første  Dødshilsen;  men  hans  Fader,  hvis  Kæmpe- 
skikkelse ragede  op  over  de  omstaaende,  forandrede 
ikke  en  Mine. 

Kongen  tog  nu  den  brændende  Lunte  fra  Ar- 
tilleristen og  holdt  den  i  højre  Haand;  den  venstre 
rakte  han  den  franske  Ambassadør,  og  efter  at 
han  havde  taget  sikkert  Fodfæste,  stak  han  Lunten 
i  Skægges  Fænghul  og  den  svære  Kanon  lod  sin 
dybe  Røst  høre.  Kuglen  fløj  susende  gennem  det 
tredje  Skibs  Takkelage,  men  tilføjede  til  Hans  Sten- 
vinkels Glæde  ikke  Danmarks  Venner  nogen  Skade. 

Dette  var  Signalet  til  Slagets  Begyndelse;  alle 
Kronborgs  Kanoner  buldrede  nu  løs,  og  Skytset  fra 
Skansen  ovre  ved  Helsingborg  stemte  i  med.  Under 
hæftig  Kanontorden,  indhyllet  i  Krudtrøg,  hvorigen- 
nem Skytsets  Lynglimt  lysnede,  gik  efterhaanden 
hele  den  hollandske  Flaade  gennem  Sundets  Snæv- 
ring; først  Admiral  Witte  med  Avantgarden,  saa 
Opdam  selv  med  Bataillen  og  endelig  Admiral  Floris 
med  Arrieregarden.  Skib  efter  Skib  svarede  under 
Forbisejlingen  med  skarpe  Skud;  men  selv  tog  de 
ikke  stor  Skade  af  de  Kugler,  Fæstningen  sendte  dem. 

Først  da  Hollænderne  vare  komne  forbi  Kron- 
borg og  Helsingør,  blev  Kampen  ret  til  Alvor.  Her 
stødte  de  paa  den  svenske  Flaade,  fire  og  fyrretyve 
Sejlere  stærk,  altsaa  en  overlegen  Modstander,  og 
nu  begyndte  et  af  de  blodigste  og  mest  haardnak- 
kede  Søslag,  som  er  blevet  kæmpet  i  de  danske 
Farvande.  Desværre  viste  Dannebrog  sig  ikke, 
og  de  danske  Sømænd  fik  ingen  Del  i  denne  Sejrs 
Ære,   thi  den  lille,  danske  Flaade,  ni  Skibe  stærk, 

ført  af  Henrik  Bjelke,  kunde  trods  alle  Anstrengelser 
ikke  for  Modvind  naa  længjere  end  til  Syd  for  Hveen. 

Hollænderne  maatte  altsaa  staa  den  Dyst  alene, 
og  Svenskerne  kæmpede  saa  tappert,  at  Udfaldet 
længe  var  tvivlsomt.  Vind  og  Strøm  vare  dem  imod; 
og  derfor  mislykkedes  deres  Plan  at  holde  de  hol- 
landske Skibe  fast  med  Entrehager  og  derved  saa 
at  sige  forvandle  Søslaget  til  en  Landkamp.  For- 
gæves søgte  de  to  svenske  Skibe  Fosfor  og  Pelikan 
at  entre  det  hollandske  Admiralskib.  Opdam  manøv- 
rerede saa  snildt  og  opildnede  Mandskabets  Mod 
saa  vedholdende  med  sin  kraftige  Stemme,  at  han 
førte  Skibet  lykkelig  igennem,  skønt  i  halv  øde- 
lagt Tilstand  og  med  stort  Mandetab.  Den  tapre 
Podagrist  sad  under  hele  Slaget  i  sin  Lænestol  paa 
Skibets  Agterdæk  lige  saa  rolig  og  koldblodig,  som 
om  han  havde  siddet  trygt  i  en  fredelig  Stue,  og 
slap  uskadt  gennem  den  frygtelige  Regn  af  Kugler 
og  Splinter. 

Derimod  vare  de  to  Viceadmiraler  ikke  saa 
heldige,  thi  den  gamle  Admiral  Wittes  Skib  blev 
entret,  og  han  faldt  i  et  blodigt  Haandmænge,  idet 
han  dog  værgede  sig  endnu  paa  sine  Knæ,  og  Peter 
Floris  lod  ogsaa  sit  Liv  i  Slaget. 

Det  gik  ikke  Svenskerne  stort  bedre.  Wrangels 
Sldb  drev  i  ødelagt  Tilstand  mod  Land,   og  Rigs- 
admiralen   selv  søgte  saaret  ind  i  Kronborg.    Han  I 
var  saa  fortvivlet  over  sit  Uheld,    at  Kongen  selv 
gik  til  ham  og  trøstede  ham ;  men  han  fik  sin  vel-  I 
fortjente  Straf  for  det  Overmod,  hvormed  han  havde 
haanet  Opdam  for  hans  legemlige  Svagheds  Skyld  i 
ved  at  sige,  at  han  skulde  føre  en  saadan  Dans  op  | 
paa  Havet,   at  selv  de   halte    skulde  komme  til  at 
springe.     Ogsaa  de  svenske  Viceadmiraler  Bjelken- 
stjerne  og  Hollænderen  Geertsen,  der  i  svensk  Tje- 
neste kæmpede  mod  sine  egne  Landsmænd,  maatte 
lade    sig   hale  ind   til  Kronborg.     Da  den  svenske 
Reserveflaade  under  Gustav  Wrangel,  Rigsadm iralens 
Fætter,  fejt  holdt  sig  tilbage,  og  den  danske  Flaade 

saa  smaat  nærmede  sig,  lod  Kong  Karl  give  Signal 
I    til  at  afbryde  Slaget. 

I  seks  Timer  havde  Kampen  raset,  og  stort 
var  Tabet  paa  begge  Sider,  Svenskernes  dog  størst. 
Derom  stredes  begge  Partier  senere  med  Mund  og 
Pen;  men  hvad  nyttede  det,  at  Svenskerne  tilskrev 
sig  Sejren,  fordi  de  havde  beholdt  Valpladsen  — 
det  var  ikke  Hollændernes  Hensigt  at  bhve  der, 
men  kun  at  tiltvinge  sig  Gennemgangen.  Ogsaa 
søgte  den  svenske  Flaade  nu  ind  til  Landskrona  for 
at  reparere  og  holdtes  der  en  rum  Tid  indesluttet 
af  den  forenede  hollandske  og  danske  Flaade. 

Kong  Karl  havde  da  saa  at  sige  mistet  sin  ene 
Arm  og  mistrøstig  trak  han  sig  ud  af  Kampen.  Han 
hævede  Belejringen  for  København,  førte  alt  Skyts 
bort  og  sløjfede  Skanserne.  Dog  blev  han  i  tre  Dage 
staaende  med  sin  Hær  i  Slagorden  paa  Valby  Bakke, 
•  tilbydende  Kong  Frederik  et  Slag  paa  aaben  Mark ; 
men  den  danske  Konge  var  for  klog  til  med  sine 
uøvede  Skarer  at  vove  sig  mod  sin  Modstanders 
øvede  Hær.  Kong  Karl  trak  sig  da  tilbage  til 
Højderne  ved  Brøndshøj,  en  lille  Mil  fra  København, 
og  indrettede  sig  der  i  en  stor,  befæstet  Lejr,  som 
blev  kaldet  Karlsstad. 

Men  stor  var  Jubelen  i  København,  da  man. 
den  29de  om  Aftenen  saa  den  hollandske  Flaade 
ankre  op  paa  Reden,  medens  Transportflaaden,  der 
under  Slaget  havde  listet  sig  langs  Kysten,  allerede 
var  indtruffen.  Endnu  større  blev  de  belejredes 
Fryd,  da  de  næste  Morgen  ble  ve  var,  at  Fjenden 
traf  Anstalter  til  at  flytte.  Sødt  smagte  Frelsens 
Time  efter  halvtredje  Maaneds  Anstrengelser  og 
Nød.  Byens  Indbyggere  nød  fra  Voldene  det  glæde- 
lige Syn,  og  da  Svenskerne  vare  borte,  strømmede 
alle,  liøje  og  lave,  ud  af  Portene  for  at  tage  de 
foriadte  Værker  i  Øjesyn.  Alle  Stadens  Klokker  og 
Sangværker  havde  maattet  tie  i  samfulde  elleve 
Uger,  og  der  var  hverken  blevet  ringet  til  Guds- 
tjeneste, Bryllup  eller  Jordefærd ;  men  den  30te  Ok- 

tober  om  Aftenen  slog  Klokkerne  ni,  og  Sangværket 
i  Vor  Frue  Kirke  legede  Gud  Tak  og  Ære  — 

Den  ganske  Stad 

var  fro  og  glad 
og  gjorde  sig  et  Gilde, 

da  vi  var  fri, 

slog  Klokken  ni 
Alhelgens  Aften  silde. 

Ogsaa  trindt  om  i  Landet,  hvor  mange  brave, 
danske  Mænd  havde  frygtet  for  at  høre  den  sørge- 
lige Tidende  om  Københavns  Fald  og  Rigets  Un- 
dergang, var  Glæden  stor ;  men  den  kunde  ikke  ytre 
sig  saa  lydelig.  Uden  for  Københavns  Volde  maatte 
man  nu  lige  saa  godt  som  før  bøje  sin  Nakke  under 
det  svenske  Aag;  men  dog  styrkedes  Modet,  og 
Haabet  oplivedes. 

Ingens  Hjerte  slog  den  29de  Oktober  stoltere 
og  gladere  end  Rostgaards.  Fra  Kysten  ved  sin 
Hjemstavn  var  han  Vidne  til  Slaget  og  glemte  i 
nogle  Timer  al  sin  Modgang  og  Lidelse ;  men  hans 
Kræfter  bleve  straks  satte  paa  en  ny  Prøve,  da  han 
maatte  drage  Omsorg  for  en  stor  Del  af  de  saarede 
svenske  og  hollandske  Matroser,  der  bleve  plejede 
rundt  om  i  Distriktet.  Han  viste  dem  samme  Omhu, 
.som  havde  det  været  hans  egne  Landsmænd,  og 
mere  end  een  lidende  og  døende  Svensker  saa 
Kirstens  fromme  og  rolige  Aasyn  ved  sit  Smertens- 
leje  og  modtog  en  Læskedrik  af  hendes  kærlige 
Hænder. 


Tiende  Kapitel. 

Hilsen  og  Svar. 


I  et  snævert,  men  dog  højt  og  hvælvet  Kam- 
mer paa  Kronborg,  i  Slottets  Stueetage,  sad  en 
Aften  i  November  Maaned  samme  Aar  to   Mænd 

ved  deres  tarvelige  Nadver.  Den  ene  var  allerede 
€t  godt  Stykke  over  Livets  Midte,  den  anden  nylig 
traadt  ind  i  Livets  Vaar;  det  var  Oluf  Stenvinkel 
og  hans  Søn. 

Den  gamle  var  en  Kæmpe  at  se  til,  høj,  svær- 
lemmet, rank.  Hans  Isse  var  skallet,  og  kun  ved 
Tindingerne  og  over  den  fyldige  Nakke  hang  graa- 
sprængte  Haar.  Den  høje  Pande  foldede  sig  gerne 
i  Rynker,  og  der  var  Alvor,  næsten  Tungsind  i  hans 
blaa  Øjne.  Han  saa  ganske  ud  til  at  være,  hvad 
hans  Søn  kaldte  ham,  en  faatalende  Mand,  men  især 
fik  man  ved  at  se  ham  et  Indtryk  af  rolig  Kraft  og 
en  fast  Vilje.  Hans  havde  upaatvivlelig  Ret,  da  han 
hin  Høstaften  paa  Højen  sagde  om  sin  Fader:  det 
er  fast  umuligt  ikke  at  lyde  ham! 

Oluf  Stenvinkel  var  Hollænder  af  Fødsel,  men 
havde  nu  været  saa  mange  Aar  i  Danmark,  lige  fra 
sin  tidlige  Ungdom,  at  han  ganske  havde  glemt  sit 
Modersmaal.  I  mange  Aar  havde  han  tjent  under 
Kong  Kristian  og  arbejdet  paa  Københavns  Be- 
fæstning, indtil  Kong  Frederik  gjorde  ham  til  In- 
geniør paa  Kronborg,  dog  uden  at  udnytte  hans 
store  Dygtighed  i  sit  Fag.  I  mange  Aar  havde 
han  spist  dansk  Brød  og  blev  af  alle  regnet  for  en 
indfødt;  og  dog  havde  han  nu  svigtet  sin  Konge 
og  havde  taget  Tjeneste  hos  Danmarks  dødelige 
Fjende  1 

Hans  Venner  forstod  ikke  dette,  og  allermindst 
fattede  hans  egen  Søn  det.  De  sidste  tre  Maane- 
ders  skæbnesvangre  Tildragelser  havde  rokket  Hans 
Stenvinkels  Tro  paa  de  danske  Vaabens  Lykke, 
Ja  Troen  paa  hans  egen  Faders  Ærlighed  og  Tro- 
skab. Oluf  Stenvinkel  havde  ikke  haft  nødig  at  gaa 
i  svensk  Tjeneste;  han  kunde  have  forladt  Fæst- 
ningen med  frit  Lejde  tillige  med  Kommandanten 
og  den  største  Del  af  Mandskabet;  men  nu  var  han 
ikke  alene  selv  gaaet  over  til  de  Svenske,  men  han 
havde  ved  sit  Eksempel  forledet  en  Del  af  de  danske 
Artillerister  til  at  gøre  ligesaa. 

Vistnok  var  det  i  hine  Tider  ikke  sjældent,  at 
en  hvervet  Mand  gik  fra  den  ene  Fyrstes  Tjeneste 
i  den  andens;  at  han  fulgte  den  lykkeligste  Hær- 
fører og  den,  der  gav  de  største  Haandpenge,  uden 
at  han  for  den  Sags  Skyld  maatte  høre  noget  om 
Forræderi.  Han  forpligtede  sig  sjælden  til  mere 
end  at  tjene  en  vis  Tid,  eller  saa  længe  Felttoget 
varede;  men  Oluf  Stenvinkel  hørte  ikke  til  den 
Slags  Eventyrere,  og  han  maatte  da  falde  under 
den  samme  Dom,  der  brød  Staven  over  de  andre 
heldigvis  kun  faa  danske  Mænd,  der  gik  i  svensk 
Tjeneste  og  nu  fægtede  mod  deres  egne  Landsmænd. 

Aldrig  lod  han  et  Ord  falde  om  sine  Grunde 
til  denne  Handlemaade,  og  man  mærkede  ikke 
mindste  Forandring  i  hans  Væsen;  det  var,  ligesom 
han  slet  ikke  havde  skiftet  Herre.  Men  enten  nu 
Kirsten  havde  Ret,  naar  hun  mente,  at  Stenvinkel 
elskede  Fæstningen  højere  end  alt  andet,  eller 
han  havde  ladet  sig  lede  af  egennyttige  Bevæg- 
grunde og  det  Haab  at  gøre  Lykke  og  blive  bedre 
brugt  i  svensk  Tjeneste,  end  han  var  blevet  det  i 
den  danske,  saa  kom  det  omsider  for  Dagen,  at 
han  angrede  sit  Forræderi. 

Maaltidet  var  til  Ende;  Oluf  Sten  vinkel  skra- 
bede Grødskeen  af  paa  Fadets  Kant,  lagde  den  fra 
sig  og  sad  saa  med  Armene  paa  Bordet  og  fæstede 
et  tankefuldt,  stirrende  Blik  paa  Sønnen.  Hans 
følte  sig  trykket  derved  og  havde  ikke  Mod  til  at 
se  sin  Fader  i  Øjnene,  fordi  sære  Tanker  rørte  sig 
hos  ham. 

»Hans?«  tog  den  gamle  endelig  til  Orde  med 
sin  dybe  Røst,  »du  ser  saa  skræmt  ud.  Du  er  ikke 
den  frage  og  trivelige  Pog,  du  forhen  var.« 

Hans  saa  op,  men  da  han  blev  var,  at  hans 
Faders  Blik  var  usædvanlig  mildt,  oplivedes  hans 
Aasyn. 

»Det  vilde  være  sært,  Fader!«  svarede  han, 
»om  jeg  var  glad  under  disse  Kaar.« 

»Dl  hvad  le  sagde  den  gamle,  »man  maa  tie 
og  lide,  mens  det  staar  paa!« 

»Det — gør  jeg  ogsaa,«  svarede  Hans  stammende, 
»men  det  maa  du  ikke  vredes  paa  mig  for  —  jeg 
bliver  aldrig  Kong  Karls  Mand !  Vil  du  give  mig  Lov 
til  at  snøre  min  Bylt  og  søge  ind  til  København?« 

Han  ræddedes  over  sin  egen  Dristighed  at  bede 
om  sligt;  men  til  hans  Forundring  for  den  gamle 
ikke  op  i  Vrede,  men  saa  grublende  ned  for  sig 
en  Stund  og  sagde  derpaa  rolig  : 

»Bliv  du  hellere  I  Gaar  du  ene  gennem  Landet, 
bliver  du  nappet  som  Overløber  og  maa  trælle  endnu 
haardere  for  Svensken,  om  ikke  noget  værre  times 
dig.  Jeg  har  et  lille  Ærinde  til  dig.  Gaa  i  Morgen 
til  Byen  og  bring  Toldskriveren  en  Hilsen  fra  mig. 
Sig  ham,  at  endnu  har  din  Fader  ikke  svoret  Kong 
Karl  nogen  Ed,  og  føj  dertil,  at  han  ikke  har  glemt 
sine  gamle  Venner.  Men  du  maa  se  dit  Snit  til 
at  hviske  Hr.  Mikkel  det  i  Øret  og  drag  ham  til 
Minde  det  gamle  Ord,  at  to  kun  ilde  kunne  tie  om 
en  Ting,  og  kommer  en  tredje  til,  saa  ved  den  hele 
By  det.« 

Hans  rødmede  af  Glæde  og  saa  paa  sin  Fader 
med  et  straalende  Blik.  Han  var  i  lang  Tid  ikke 
gaaet  saa  glad  til  Sengs  som  den  Aften,  og  den 
næste  Morgen  tidlig  skaffede  han  sig  Lov  at  gaa 
til  Byen.  Det  faldt  ham  ikke  vanskeligt  at  faa  den 
Tilladelse,  da  han  daglig  gik  rinder  for  de  svenske 
Officerer  og  Soldater,  og  han  gav  sig  da  paa  Ve 
saa  tidlig,  som  det  var  gørligt. 

I  øverste  Stokværk  i  Mikkel  Hansens  Hus,  hvor 
de  pyntelige  Gæsteværelser  fandtes,  havde  Lisbeth 
sit  Værelse  ved  Gangen  og  med  egen  Opgang  fra 
Køkkenet.  Det  var  et  særskilt  liggende  Jomfrubur, 
et  fredeligt  Asyl,  hvor  hun  havde  tilbragt  mange 
lykkelige  Timer  med  Læsning,  stille  Grublen  og 
from  Bøn;  her  trivedes  ogsaa  hendes  Ungdom5- 
drømme  bedst,  og  mangen  smuk  Sommeraften  lød 

Sang  fra  hendes  aabne  Vindue,  og  Aftenvinden  bar 
de  liflige  Toner  ud  over  Øresunds  Bølger. 

Der  fandtes  i  hele  Helsingør  intet  Hus,  hvor 
der  herskede  bedre  Orden  eller  større  Renlighed 
end  Mikkel  Hansens;  Maren  var  fra  Barndommen  af 
bleven  holdt  strengt  til  Huslighed  og  Orden.  Ru- 
derne skinnede  altid  med  ulastehg  Blankhed,  de 
bonede  Gulve,  Vægpaneler  og  Loft  kendte  ikke  til 
Støv,  og  Linnedskabenes  Hylder  bugnede  af  Lin- 
ned og  Dækketøj.  Dengang  var  sligt  i  langt  høj- 
ere Grad  end  i  vore  Dage  en  Genstand  for  Hus- 
mødrenes Ærgerrighed,  saa  at  de  frynsede  Duge 
og  snehvide  Lagener  vakte  Beundring  hos  enhver 
Udlænding,  der  i  det  syttende  Aarhundrede  gæstede 
Danmark. 

Lisbeth  viste  sig  som  en  værdig  Plejedatter  at 
Maren,  og  i  hendes  lille  Værelse  herskede  til  enhver 
Tid  den  skønneste  Orden;  men  hun  var  tillige  i 
Stand  til  at  omgive  sig  med  et  tiltrækkende  Hygge, 
som  Maren  ikke  forstod  sig  paa.  Det  blommede 
Sirtses  Omhæng  paa  hendes  Himmelseng  var  op- 
hæftet  paa  en  egen  net  Maade,  og  hun  havde  et 
Forhæng  at  drage  for  Vinduerne,  hvilket  var  en 
Sjældenhed  paa  en  Tid,  da  Gardiner  næsten  slet 
ikke  brugtes,  hvorimod  man  om  Aftenen  lukkede 
dem  med  de  aldrig  manglende  Vinduesskodder. 
Store  Bekvemmeligheder  fandtes  der  ikke  i  Lisbeths 
Kammer,  idet  et  lille  Toiletbord  med  et  Spejl,  et 
Bord  af  finere  Arbejde  ved  Vinduet  og  to  Stole 
udgjorde  hele  Møblementet;  men  dette  Vindue,  hvor 
hun  plejede  at  sidde  med  sit  Haandarbejde  eller 
sin  Bog,  oplivedes  ved  et  Par  Urtepotter  med  blom- 
strende Roser  og  Gyldenlak,  der  hegnede  for  et 
Bur  af  forgyldt  Staaltraad,  og  i  dette  Bur  hoppede 
en  tam,  lille  Sisken  muntert  kvidrende  om.  Baade 
Buret  og  Fuglen  vare  Gaver  fra   Hans  Stenvinkel. 

Men  der  fandtes  i  Lisbeths  Værelse  en  Skat, 
som  man  dengang  forgæves  vilde  have  søgt  i  de 
fleste  Jomfrukamre,    nemhg   en  Boghylde    med  en 

Række  Bøger.  Den  havde  sin  Plads  paa  den  mod- 
satte Væg  ikke  langt  fra  den  lille  hollandske  Stenovn, 
hvori  der  brændte  et  livligt  Baal.  Lisbeths  Om- 
gangsveninder havde  vistnok  stor  Agtelse  for  Lær- 
dom, men  mente,  at  det  var  Mændenes  Sag,  særlig 
den  gejstlige  Stands.  At  en  ung  Pige  kunde  være 
saa  kær  af  Bøger,  regnede  de  for  en  sær  Nykke, 
og  at  hun  blev  lige  saa  glad  over  en  ny  Bog,  som 
nogen  af  dem  over  et  nyt  Klædningsstykke  eller  et 
Smykke,  var  i  deres  Øjne  Enfoldighed  parret  med 
Hovmod. 

Men  Lisbeth  var  en  stærk  Sjæl;  hun  søgte 
Kundskab  og  stræbte  at  berige  sin  Aand  uden  at 
bryde  sig  om,  hvad  hendes  Omgangsveninder  tænkte 
eller  sagde.  Sympati  vilde  have  været  en  stor  Lykke 
for  hende,  og  hun  havde  Øjeblikke,  da  hun  savnede 
den;  men  i  Regelen  var  hun  sig  selv  nok,  og  naar 
hun  sad  fordybet  i  Læsning,  savnede  hun  intet. 
Hun  havde  meget  at  takke  sin  Plejefader  for  — 
Husly,  Klæder,  Føde,  Velvære;  men  dog  var  hun 
ham  mest  taknemmelig,  fordi  han  skænkede  hende 
Bøger  og  undte  hende  Fritid  til  at  læse  i  dem. 

Vor  Tids  unge  Damer  vilde  vistnok  beklage 
stakkels  Lisbeth  og  den  Tid,  hun  levede  i,  ved 
nærmere  at  undersøge  de  Bogskatte,  hun  var  saa 
stolt  af.  Hvad  vi  nu  kalde  Skønlitteratur,  eksisterede 
dengang  næsten  slet  ikke.  Kan  det  end  siges,  at 
der  ikke  har  været  noget  Tidsrum  i  Danmark,  da 
poetisk  Stemning  ganske  var  vegen  fra  Folket,  og 
fandtes  der  end  i  hin  de  lærdes  golde  Tidsalder 
Digtere,  der  havde  Tanker,  saa  vilde  dog  Sproget 
ikke  ret  give  dem;  thi  det  danske  Skriftsprog  var 
i  sin  Vorden. 

Lisbeth  var  da  noget  at  undskylde,  om  hun, 
naar  hun  vilde  adsprede  sig,  glædede  sig  over  et 
saa  vidunderligt  Sammensurium  af  tyske  Fabler, 
som  1  Assenath,  det  *er  Josephs  og  Assenaths  Kær- 
ligheds og  Levnedshistorie«,  en  Bog  af  et  noget 
slibrigt  Indhold  og  af  en  noget  overordentlig  Smag- 

løshed.  Den  svarede  nærmest  til,  hvad  vi  nu  kalde 
en  Roman;  men  som  Modgift  stod  ved  dennes  Side 
»Alle  christelige  og  dydige  Jomfruers  Ærekransc 
med  dens  tyve  Urter,  der  repræsenterede  tyve  Dyder, 
som  skulde  forenes  til  en  Krans.  Der  kunde  Lisbeth, 
spadserende  i  den  aandelige  Urtegaard,  plukke  tyve  i 
Slags  vellugtende  Dydsblomster,  som  vokse  i  »tre 
Bede  paa  Troens  Rod  og  Stilker«,  og  det  kan  vel 
næppe  fejle,  at  hun  maa  have  syntes  om  at  blive 
formanet  til  Gudsfrygt,  Blufærdighed,  Sparsommelig- 
hed og  mange  andre  Dyder  i  denne  Gartnerstil. 
»Cleopatra  eller  en  historisk  Tragedie  om  den  sidste 
Dronning  i  Ægypten  Cleopatra  og  Marcus  Antonius, 
en  romersk  Kejser,  hvor  heftig  Kærlighed  de  have 
haft  til  hinanden  og  levet  i  Drukkenskab,  Horeri  og 
andre  Laster«  —  var  vistnok  en  af  de  Bøger,  den 
gode  Mikkel  Hansen  burde  have  set  nærmere  paa, 
inden  han  gav  Lisbeth  den  i  Hænde.  At  Helten 
og  Heltinden  levede  »Gud  til  stor  Fortørnelse  og 
dem  selv  til  Ulykke  og  Fordømmelse«,  afskrækkede 
hende  næppe  fra  at  læse  den. 

Men  Vinden  førte  ogsaa  blandt  meget  Ukrudt 
gode  og  sunde  Frø  til  Lisbeths  Helligdom,  og  paa 
hendes  Hylde  manglede  ikke  Anders  Sørensen  Vedels 
Sakse,  ikke  heller  Arrebo,  den  danske  Digtekunsts 
Fader,  men  altfor  lystige  Bisp,  hans  Davids  Salmer. 
Endelig  en  Bog,  ved  hvilken  Lisbeths  Hjerte  hængte, 
nemlig  Vedels  Udgave  af  Kæmpeviserne.  I  den 
laa  nogle  løse  Blade,  hvorpaa  hun  med  en  taalelig 
Haandskrift,  men  mangelfuld  Retskrivning  selv  havde 
optegnet  nogle  Viser,  som  hun  havde  hørt  af  Folke- 
munde. 

Allermindst  manglede  Bøgernes  Bog,  den  hel- 
lige Skrift,  og  det  var  Kristian  den  Fjerdes  Bibel, 
altsaa  den  nyeste,  der  havdes,  og  til  Mikkel  Hansens 
Ære  maa  det  siges,  at  den  pg  Hans  Thomesens 
Salmebog  vare  de  første  Bøger,  han  gav  sin  Pleje- 
datter. Lisbeth  søgte  da  til  selve  Kilden  og  læste 
hellere  Guds  Ord  end  de  almindelige  Andagtsbøgen 

Hun  viste  deri  sin  Selvstændighed  og  sin  sunde 
Sans;  thi  Bøger  som  Ferrings  »Aandeligt  Sej  erværk 
eller  Timeglas«,  hvor  den  Fugl  Føniks  lignes  med 
Kristus  i  syv  Henseender  og  Kirken  med  et  Faar 
i  seks  Henseender,  og  hans  »Gyldne  Tankeringc, 
hvor  man  lærer,  hvad  man  skal  tænke  paa,  naar 
Morgenstjernen  oprinder,  naar  man  hører  Hanen 
gale,  naar  man  drager  i  Klæderne,  naar  man  tor 
sig  og  kæmmer  sit  Haar  —  vare  ellers  meget  yndede 
af  kvindelige  Læsere. 

Men  Lisbeth  læste  ikke  i  nogen  af  disse  Bøger 
denne  Morgen.  Hendes  Plejefader  havde  i  dette 
Foraar  overrasket  hende  med  en  Samling  af  Lig- 
prædikener over  fornemme  Mænd  og  Kvinder,  hvoraf 
nogle  vare  store  Rariteter.  Man  maa  ikke  tænke 
sig  dem  som  smaa  tynde  Hæfter,  men  som  mægtige 
Folianter,  indeholdende  den  afdødes  hele  Slægt- 
register franeden  af  og  opad  og  Taler  saa  udtvæ- 
rede, at  vi  ved  at  læse  dem  maa  beundre  vore 
Forfædres  stærke  Nerver,  at  de  ved  en  Ligfærd 
foruden  alle  de  andre  Ceremonier  kunde  udholde  at 
høre  slig  jen  Tale  til  Ende. 

Med  en  saadan  Foliant  paa  sit  Skød  sad  Lis- 
beth endnu  ikke  fuldt  paaklædt  ved  Vinduet  og  læste. 

Hun  læste  højt  for  sig  selv  de  Ord,  der  syntes 
at  have  grebet  hendes  Hjerte,  og  som  vare  blevne 
talte  ved  en  adelig  Dames  Kiste: 

»En  dydig  Kvinde,  siger  Salomon,  er  sin  Hus- 
bondes Krone;  hun  er  ikke  en  Guldring  paa  hans 
Finger,  ej  heller  en  Guldkæde  om  hans  Hals,  ikke 
heller  en  Plomas  i  hans  Hat,  enddog  alt  dette  vilde 
være  meget,  men  en  Krone  paa  hans  Hoved,  ret 
en  Guldkrone  paa  det  samme  Hoved  — « 

Saa  langt  var  Lisbeth  kommen  i  sin  Læsning, 
da  det  bankede  paa  Døren.  Hun  for  sammen, 
lukkede  Bogen  og  satte  den  fra  sig,  slog  hastig  en 
Kaabe  om  sig  og  løb  hen  til  Døren,  hvis  Skod  var 
slaaet  for. 


»Er  I  her,  Jomfru  Lisbeth?«  spurgte  en  munter 
Stemme,  som  hun  straks  genkendte. 

»Ej,  Hans,  er  det  dig?«  sagde  hun  med  et 
skælmsk  Smil,  som  Hans  ikke  kunde  se,  men  i  en 
streng  Tone,  der  lød  endnu  mere  afvisende  bag  den 
stængede  Dør,  »hvad  vil  du  galne  Dreng  ved  min 
Dør  og  det  saa  aarle?« 

»Kære  Jomfru  Lisbeth!«  bad  Hans  bønlig,  »vis 
mig  ikke  bort,  al  den  Stund  jeg  nu  kommer  saa 
sjælden.« 

Lisbeth  drog  ikke  Skodden  fra,  men  gik  fra 
Døren  og  gav  sig  til  at  rette  lidt  paa  sin  Morgendragt. 

»Jeg  har  et  Ærinde  til  Hr.  Mikkel,«  vedblev 
Hans  i  en  sagtmodig  Tone,  »men  traf  ham  ikke; 
ikke  heller  Madam  Maren  kunde  jeg  finde.« 

»Biendes  Mand  fanger  Bør!«  svarede  Lisbeth 
og  strøg  sit  Haar  bag  Ørene  og  fæstede  det  med 
en  Kam. 

»Jeg  er  nødsaget  til  at  blive,  Jomfru  Lisbeth,« 
sagde  Hans  og  lænede  sig  til  Døren.  »Nede  sidde 
to  svenske  Herrer  og  pokulere;  faa  de  Kig  paa 
mig,  drive  de  Gæk  med  mig,  om  de  ikke  jage  mig 
i  Byen,  jeg  er  jo  nu  Svenskens  Løbedreng.  Jeg 
synes  ikke  heller  om  dette  Selskab,  og  vilde  jeg 
vente  mig  Gammen  af  det,  vilde  jeg  kun  faa  Gække- 
rente.« 

Lisbeth  havde  listet  sig  hen  til  Døren,  drog 
Skodden  sagte  fra  og  lukkede  Døren  saa  brat  op, 
at  Hans  nær  var  kommen  hovedkulds  ind.  Hun  lo 
hjertelig,  og  Hans  lo  med ;  men  hans  Lystighed  veg 
snart  for  den  Følelse  af  Velvære,  der  altid  greb 
ham,  naar  han  fik  Lov  til  at  træde  ind  i  Lisbeths 
Kammer.  Han  tænkte  ikke  paa,  at  Døren  aldrig 
vilde  være  bleven  aabnet  for  ham,  hvis  Lisbeth 
havde  regnet  ham  for  mere  end  en  Dreng.  Tog 
hun  end  fejl  i  sin  Vurdering  af  det  Udviklingstrin, 
paa  hvilket  Hans  var,  saa  fortjente  han  dog  at  ind- 
lades, fordi  hans  Hjerte  var  rent.  Da  han  nu  paa 
Lisbeths  Opfordring  tog  Plads  og  sad  lige  over  for 

hende  ved  det  hyggelige  Vindue,  var  den  Følelse, 
der  greb  ham,  nærmest  Ærefrygt. 

»Hvor  staar  det  til  paa  Kronborg?«  spurgte 
Lisbeth,  der  til  Modvægt  mod  den  Overgivenhed, 
hvormed  hun  havde  modtaget  sin  unge  Ven,  nu 
stræbte  at  paatage  sig  en  alvorlig  Mine  og  Holdning. 

»Ilde,  Jomfru  Lisbeth;  hvor  kan  I  spørge? 
Svenskerne  regere  som  strenge  Herrer,  og  vi  Danske 
maa  krumme  Ryg.  Endnu  i  Gaar  fik  jeg  en  over 
Nakken  af  en  lurvet  Feltvebel,  kun  fordi  jeg  ikke 
sprang  rask  nok,  da  jeg  skulde  hente  hans  Kappe.« 

»Gjorde  du  det,  stakkels  Hans!«  svarede  Lis- 
beth aandsfraværende. 

»Men  de  byde  ikke  Fader  sligt.« 

»Nej,  det  kan  jeg  tænke!«  sagde  Lisbeth  i 
samme  Tone;  men  Hans  udlagde  hendes  Aands- 
fraværelse  som  Kulde  og  sagde  heftig:  »I  maa  ikke 
tænke.  Jomfru  Lisbeth,  at  min  Fader  skulde  være 
en  Forræder!  I  maa  ikke  tvivle  om  hans  Troskab 
og  Patriotiskhed.« 

»Ih,  Hans!«  svarede  Lisbeth  og  rødmede, 
»hvad  skulde  din  Fader  vel  gøre  andet  end  gaa  i 
Kong  Karls  Brød!« 

Det  var  en  større  Indrømmelse,  end  Hans  havde 
ventet. 

»Fader  har  ikke  svoret  Kong  Karl  nogen  Ed 
og  gør  det  ingen  Sinde,«  sagde  han  ivrigt. 

»Man  skal  intet  forsværge  i  disse  Tider,  Hans!« 
svarede  Lisbeth  tankefuldt. 

»Saaledes  siger  ogsaa  gamle  Madam  Ursula.  Nær 
havde  jeg  glemt  at  bringe  eder  en  Hilsen  fra  hende.« 

»Tak,  Hans!  hvor  lider  hun?« 

»Utænkelig  vel,  eftersom  Tiderne  ere;  det  er 
med  hende,  som  om  intet  var  forandret.  Ved  I,  at 
da  Rigsadmiralen  drog  ind  paa  Slottet,'  tog  hun 
imod  ham  paa  Trappen  og  nejede  dybt,  spørgende, 
hvad  hans  Ekscellence  havde  at  befale?« 

»Ih,  se  til  den  Ursula;  hun  forstaar  at  skikke 
sig  i  Tiderne?« 

»Og  ligesaa  tog  hun  mod  Kong  Karl  og  kys- 
sede Dronning  Hedevig  paa  Kjolen.  Dog  bære 
Svenskerne  stor  Agtelse  for  hende,  ja  have  næsten 
lidt  Frygt  for  hende.  Jeg  spurgte  hende  ellers  for- 
gangen Dag  rent  ud,  om  hendes  Hjerte  nu  var 
blevet  ganske  svensk.« 

»Hvad  Svar  gav  hun  derpaa?« 

»Ej,  lille  Hans!«  sagde  hun,  »hvor  kan  du 
tænke  saa  ringe  om  mig?  Man  skal  blive  paa  sin 
Post  og  tage  Vare  paa  det,  der  er  en  betroet.  Jeg 
tjener,  sandt  nok,  nu  Kong  Karl;  han  er  ogsaa  en 
Konge  og  bør  have  det  kongeligt  i  alle  Maader; 
men  jeg  tjener  dog  særlig  Kong  Frederik.  Hvad 
vilde  der  blive  af  alt  det  gode  Linned,  de  skønne 
Duge,  Tapeterne  og  de  herlige  Møbler,  naar  et 
svensk  Stykke  Kvindfolk  skulde  røgte  det?  Jeg 
holder  alt  i  saadan  Stand,  at  Kongen  og  Dronningen 
ville  fryde  sig,  naar  de  atter,  Gud  give  snart,  holde 
deres  Indtog  paa  Slottet.« 

»Ursula  handler  klogt  og  ret,«  sagde  Lisbeth, 
»det  er  ogsaa  patriotisk.  Men  se,  hvor  munter  lille 
Spillemand  er  i  Dag!« 

Saaledes  kaldte  hun  den  lille  Sisken,  og  Hans 
var  ikke  lidt  stolt  af,  at  hans  Gave  blev  saa  varmt 
paaskønnet.  Lisbeth  slap  nu  Fuglen  ud  af  Buret, 
og  straks  fløj  den  hen  og  satte  sig  paa  hendes 
Skulder.  Hun  tog  den  paa  Fingeren,  og  efter  at 
hun  havde  sat  et  hlle  Frø  mellem  sine  Læber,  lod 
hun  Fuglen  vriste  det  ud  med  sit  Næb. 

Hans  Stenvinkels  Øjne  fik  Liv  og  hans  Kinder 
Farve,  da  han  iagttog  denne  lille  Scene,  som  Lis- 
beth i  al  Uskyldighed  gav  til  Bedste  kun  for  at 
vise  ham,  hvor  tam  Fuglen  var.  Ingen  dansk  Digter 
havde  dengang  endnu  sunget  om  sligt  eller  givet 
unge  Elskere  Vejledning  i  den  smægtende  Erotik; 
men  dog  tænkte  Hans:  gid  jeg  var  i  Fuglens  Sted ! 

Lisbeth  saa  op  og  blev  i  sin  unge  Vens  Øjne 
et  Udtryk  var,  som  hun  ikke  syntes  rigtig  om. 
Hun  drog  Kaaben,  som  var  gledet  noget  ned,  tæt 

om  sig  og  sagde  rødmende:  »Nu  maa  du  gaa, 
Plans!« 

Han  rejste  sig  ugerfte  og  ligesom  lidt  skam- 
fuld; han  var  til  Mode,  som  om  han  havde  faaet 
en  lille  Lektion  og  havde  fortjent  den.  Han  vidste 
ikke,  hvorledes  det  var  kommet,  og  fattede  sig 
snart;  men  han  bad  dog  ikke  om  at  maatte  blive. 
Han  rakte  Lisbeth  frimodig  Haanden  til  Afsked, 
hun  bød  ham  venlig  Godmorgen,  men  tænkte  dog, 
da  hun  lukkede  Døren  efter  ham,  at  han  nu  var 
vokset  fra  det  Privilegium  at  blive  indladt  i  en  ung 
Jomfrus  Kammer. 

Det  havde  dog  i  saa  Henseende  ingen  Fare 
med  Hans,  Fæstningsbarnet !  Hans  Hjerte  maatte 
ikke  være  af  de  bløde,  siden  Skægge  havde  været 
hans  Amme.  Han  gik  da  ogsaa  rolig  ned  for  at 
røgte  sit  Ærinde  og  glemte  over  det  ganske  Lisbeth. 

Mikkel  Hansen  var  nu  kommen  til  Stede,  for- 
stod straks  et  lille  Vink,  Hans  gav  ham,  og  førte 
ham  ind  i  sit  Lønkammer.  Der  overbragte  Hans 
sin  Faders  Hilsen,  og  Mikkel  studsede  en  Smule 
ved  at  høre  den. 

»Du  ved  vel  ikke  saa  lige,  hvad  Bud  du  bringer, 
Hans?«  spurgte  han  med  en  betænkehg  Mine. 

»Vel  ved  jeg  det!«  svarede  Hans  kækt;  »ellers 
maatte  jeg  være  lovlig  dum.  Fader  er  Kong  Fre- 
derik tro  i  sit  Hjerte  og  vil  nok  tjene  ham,  naar 
Lejlighed  gives.« 

»Saa  vogt  din  Mund  vel,  Dreng!« 

»Den  Formaning,«  sagde  Hans,  »er  ikke  for- 
nøden til  mig,  Hr.  Mikkel!« 

»Da  kan  dog  sligt  Ord,  kommer  det  ud,  falde 
som  en  Gnist  i  et  Krudt  fad,«  sagde  Mikkel  Hansen 
vredt,  »mærk  dig  det,  om  din  Faders  Liv  er  dig 
kært!»- 

»Aa,  saa  gid  Kong  Karl  sad  paa  det  Krudtfad!« 
udbrød  Hans  med  vild  Glæde. 

»Skrig  ikke  saaledes  op!«  sagde  Mikkel  for- 
skrækket.     »Væggene    have    i    disse    Tider    Øren. 

Svenskerne  paa  Kronborg.  13 


194 

Daarer  og  Drenge  give  Ord  ud,  men  tage  Hug 
igen;  men  her  gælder  det  mere  end  en  banket 
Trøje.  For  Guds  og  Himmelens  Skyld,  Hans,  var 
din  Mund,  ja  vogt  paa  dine  Miner  og  Lader!« 

»Vær  I  kun  rolig,  Hr.  Mikkel!«  svarede  Hans 
mere  høflig.    »Men  hvad  Svar  skal  jeg  bringe  Fader?« 

>Hml«  sagde  Mikkel  hviskende,  »sig  ham  Tak 
og  føj  til,  at  han  handler  ret;  til  sine  Venner  skal 
man  komme  ubuden  i  Modgang.« 

»Intet  videre  ?« 

»Nej,«  sagde  Mikkel  kort,  »det  er  nok  for  den 
Gang.  Gaa  saa  med  Gud  og  læg  dig  min  For- 
maning paa  Sinde!« 


Ellevte  Kapitel. 

Kong  Karls  Arvebrev. 


Da  Hans  Stenvinkel  var  gaaet,  slog  Lisbeth 
paa  ny  Skodden  for  sin  Dør,  ilede  tilbage  til  sin 
kære  Bog  og  læste  atter  de  Ord,  der  havde  grebet 
hende  saa  dybt: 

»En  dydig  Kvinde,  siger  Salomon,  er  sin  Hus- 
bondes Krone;  hun  er  ikke  en  Guldring  paa  hans 
Finger,  ej  heller  en  Guldkæde  om  hans  Hals,  ikke 
heller  en  Plomas  i  hans  Hat,  enddog  alt  dette  vilde 
være  meget  — «  og  hendes  Kinder  blussede,  og 
hendes  Hjerte  bankede.  Saa  maatte  hun  vel  have 
genfundet  ham,  den  eneste,  for  hvem  hendes  Hjerte 
kunde  ydmyge  sig  saa  dybt,  at  disse  Ord  —  »end- 
dog alt  dette  vilde  være  meget«  —  gav  Genklang 
i  hendes  Sjæls  Inderste.  Hun  lod  Bogen  synke  og 
henfaldt  i  Tanker,  der  ikke  vare  fantastiske  Syner 
ind  i  Fremtiden,  men  en  kun  alt  for  levende  Gen- 
tagelse af  det,  der  virkelig  var  hændet  hende,  og 
som  vi  nu  ville  fortælle. 

Det  var  den  17de  August,  at  Wrangel  rykkede 
for  Kronborg  med  Halvdelen  af  den  svenske  Hær, 
der  imidlertid  var  bleven  stærkt  forøget.  Seks 
Tusinde  Mand  Fodfolk  og  Ryttere  med  tilhørende 
Feltartilleri  rykkede  pludselig  fra  to  Sider  ind  i 
Helsingør  og  styrtede  som  Gribbe  løs  paa  deres 
Bytte.  Den  første  Indrykning  var  en  Scene,  fuld  af 
Larm,  Forvirring  og  skændige  Voldshandlinger. 
Siden  kom  en  bedre  Orden  i  Tingene,  fordi  Kong 
Karl  ikke  vilde  have  det  Land  lagt  øde,  han  haa- 
bede  at  skaffe  for  den  svenske  Krone.  Der  her- 
skede virkelig  til  sine  Tider  Mandstugt  i  den  svenske 
Hær,  men  vi  maa  ikke  selv  ved  den  strengeste 
Mandstugt  i  de  Dages  Krige  tænke  os  den  Menneske- 
lighed, hvormed  Krigene  føres  i  vort  Aarhundrede. 
Vore  Forfædre  vidste,  hvad  Krigens  Rædsel  er; 
de  maatte  se  og  lide  Ting,  hvorom  man  ikke  kan 
læse  uden  Gysen. 

Den  Mand,  der  nu  førte  den  svenske  Hær  mod 
Kronborg,  havde  for  et  Aar  siden  givet  Frederiks- 
odde til  Pris  for  sine  Soldaters  Grusomhed  og  vilde 
Lyster.  Det  var  ham  ligegyldigt,  at  de  nu  ved  Ind- 
rykningen i  Helsingør  brød  ind  i  Borgernes  Huse, 
plyndrede  Fadebure  og  Vinkældere  og  lod  Borgerne 
smage  den  flade  Klinge,  naar  de  ikke  viste  sig 
føjelige.  Det  var  jo  kun  uskyldige  Løjer  og  en 
Opmuntring  for  Soldaten,  der  lod  ham  glemme 
Felttogets  Møjsommeligheder.  I  Mikkel  Hansens 
Hus  fik  man  da  ogsaa  sin  Part  af  Skrækken,  men 
slap  dog  naadig.  Da  hans  Hus  var  udset  til  Kvar- 
ter for  nogle  højere  Officerer,  bleve  de  indtrængende 
Soldater  snart  igen  jagne  ud. 

Huset  var  allerede  stærkt  optaget,  da  om  Af- 
tenen silde  en  svensk  Officer  indfandt  sig  og  for- 
langte sine  Værelser  paaviste.  Mikkel  Hansen 
forsikrede  ærbødig,  at  hvert  Rum  i  Huset  var  op- 
taget, og  at  det  var  umuligt  at  skaffe  Nattelogi 
til  flere. 

»Hvad   skal  det  sige?<    spurgte   den   svenske 

Herre  barsk.  »Jeg  er  Generalkvartermester-Løjt- 
nant  Dahlberg,  og  jeg  har  selv  udset  dette  Hus  til 
mit  Kvarter ;  mine  Folk  og  Heste  maa  jo  alt  være 
her.  Det  er  da  Toldkæmmereren,  Hr.  Mikkel  Hansen, 
jeg  taler  med?« 

»Til  Tjeneste,  Hr.  Generalkvartermester!«  sva- 
rede Mikkel  ydmygt  bukkende;  >men  nu  mener  jeg 
at  kunne  oplyse  eder,  strenge  Herre,  om,  hvorledes 
dette  er>'  gaaet  til.  Nogle  Tjenere  og  Heste  bleve  i 
Middags  viste  bort,  fordi  Hans  Ekscellence  Rigs- 
admiralen  selv  har  paavist  General  Vavasor  og  hans 
Officerer  Kvarter  i  mit  Hus.« 

»Aha!«  udbrød  Dahlberg  og  strøg  sit  Skæg; 
han  kendte  kun  alt  for  vel  Rigsadmiralens  Hensyns- 
løshed og  Nag  til  ham  og  tvivlede  derfor  ikke  et 
Øjeblik  om,  at  det  var  gaaet  saaledes  til.  Dahlberg 
havde  lige  til  Aften  haft  strengt  Arbejde  med  at 
afstikke  Linien  til  Approcherne  og  paavise  Plads 
for  Feltartilleriet,  fordi  Beskydningen  af  Kronborg 
skulde  tage  fat  straks  den  næste  Morgen.  I  sin 
Tjenesteiver  havde  han  ikke  tænkt  paa  at  sikre  sig 
Kvarter,  før  Dagens  Gerning  var  endt;  en  Mund- 
fuld Brød  af  hans  Taske  og  en  Slurk  af  Feltflasken 
havde  været  nok  for  ham  til  at  udholde  Dagens 
Møje. 

»Jeg  er  træt,«  sagde  han  efter  et  Øjebliks  Efter- 
tanke, »og  er  ikke  til  Sinds  at  løbe  Byen  rundt  for 
at  søge  mine  Folk  op  eller  tiltigge  mig  Husly.« 

»Ih,  Hr.  Generalkvartermester!«  sagde  Mikkel, 
»da  trin  ind  til  de  andre  Herrer,  og  en  Forfriskning 
skal  straks  blive  tillavet.« 

Sang  og  højrøstet  Tale,  rungende  Latter  og 
drøje  Eder  lød  ud  til  dem  i  Forstuen  fra  Storstuen, 
hvor  de  svenske  Officerer  sad  Ved  Bægrene.  Mikkel 
havde  allerede  Haanden  paa  DørkUnken ;  men  Dahl- 
berg standsede  ham. 

»Nej,  Hr.  Kæmmerererl«  sagde  han  alvorlig; 
»min  Hu  staar  ikke  til  Svir.  Her  i  dette  store^Hus 
maa  da    sikkerlig    findes    et    lille    Rum,    hvor  jeg 

kan  bede  min  Aftenbøn  og  strække  mine  trætte 
Lemmer.« 

Mikkel  saa  forundret  op ;  det  var  en  beskeden 
Tale,  saare  forskellig  fra  de  andre  Herrers  med 
deres  overmodige  Væsen  og  vilde  Færd.  Han  saa 
Dahlberg  i  Øjnene  for  at  skønne,  om  her  ikke  stak 
nogen  List  bagved;  men  det  ærlige  og  frimodige 
Blik,  der  mødte  ham,  fjernede  al  Mistanke. 

>Hm!<  sagde  han  tøvende,  >et  lille  Kammer 
har  vi  vel  endnu;  men  vil  I,  strenge  Herre!  vise 
mig  den  Gunst  ikke  at  røbe  det  for  de  andre  Herrer 
Officerer  ?  Jeg  skal  sige  eder  —  hm  I  Vær  af  den 
Godhed  at  tøve  her  et  Øjeblik,  saa  skal  I  straks 
faa  nærmere  at  vide.« 

Mikkel  gik  hastig  ind  i  Køkkenet  og  op  ad 
Trappen. 

»Lisbeth!«  kaldte  han,  »er  du  oven  Senge,  saa 
kom  straks  ned!« 

Lisbeth  var  oppe.  Hun  sad  ved  sin  lille  Olie- 
lampe og  læste  i  den  hellige  Skrift,  idet  Dagens 
Tildragelser  havde  rystet  hende,  og  hun  trængte 
til  Trøst.  Da  de  svenske  Soldater  brød  ind  i  Huset, 
var  hun  med  sin  Plejemoder  flygtet  op  paa  sit 
Kammer,  og  der  havde  de  begge  siddet  skræmte, 
indtil  alt  igen  blev  roligt.  Lisbeth  for  sammen,  da 
hun  hørte  sin  Plejefaders  Stemme  og  tænkte,  at  en 
eller  anden  Ulykke  maatte  være  sket.  Hun  tog 
derfor  Lampen  og  gik  ud  paa  Gangen. 

»Gaa  ned  i  din  Moders  Kammer!«  sagde  Mikkel 
hviskende,  »og  bliv  der;  hurtig,  inden  nogen  ser 
dig!  Bed  Moder  staa  op  og  tage  Klæder  paa,  vi 
have  Brug  for  dit  Kammer  i  Nat,  og  hun  maa  straks 
gøre  alt  rede  til  en  svensk  Officer.« 

Lisbeth  fulgte  uden  Indvending  sin  Plejefader 
ned  ad  Trappen ;  men  da  de  traadte  ind  i  Køkkenet, 
saa  Mikkel,  at  Generalkvartermesteren  var  fulgt 
efter  ham.  Lisbeth  stod  anden  Gang  pludselig 
Ansigt  til  Ansigt  med  Erik  Dahlberg  og  genkendte 
ham  øjeblikkelig.    Han  var  iført  den  samme  mørke 

Dragt  og  havde  det  brede,  guldbræminede;Kaarde- 
hæng  over  Brystet ;  han  holdt  Fjerhatten  i  Haanden, 
og  hans  Aasyn  var  vendt  mod  hende,  da  hun 
kom  til  Syne.  Idet  hun  blev  ham  var,  overgødes 
hendes  Aasyn  af  et  Purpurskær.  Han  studsede 
lidt,  men  der  spillede  om  hans  Læber  et  god- 
modigt Smil. 

»Ih,  ja  saa!«  sagde  Mikkel  forvirret,  da  han 
saa  sig  overrumplet.  »Nu,  Hr.  Generalkvartermester,« 
vedblev  han  og  fattede  sig,  »dette  er  min  Pleje- 
datter Lisbeth.  Slig  Ungmø  maa  man  vogte  vel  i 
disse  farlige  Tider.« 

Dahlberg  saa  med  Velvilje  paa  Lisbeth,  mens 
hun  forvirret  slog  Øjnene  ned. 

»Hendes  Kammer,«  vedblev  Mikkel  og  skottede 
til  Dahlberg,  »er  det  eneste,  der  endnu  kan  und- 
væres, om  Hr.  Generalkvartermesteren  vil  tage  til 
Takke  med  det.  Tør  jeg  bede  eder  gaa  ind  til 
de  andre  Herrer,  mens  vi  faa  alt  bragt  i  den  rette 
Orden?« 

»Saa  det  er  Jomfru  Lisbeths  Kammer,  jeg  skal 
have!«  sagde  Dahlberg  smilende,  og  hans  dybe, 
velklingende  Røst  gav  Genlyd  i  stakkels  Lisbeths 
Hjerte;  »paa  ingen  Vis!  Jeg  vil  ikke  røve  en  saa 
vakker  ung  Jomfru  hendes  Fristed.  Gaa  I  kun  til  eders 
Kammer  igen,  lille  Jomfru!  .Sov  sødt  og  i  Fred!« 

Lisbeth  saa  op,  og  fik  hun  end  ikke  Held  til 
at  takke  med  Ord,  gav  dog  hendes  Blik  Dahlberg 
rigelig  Tak,  saa  smukt  og  varmt  lyste  glad  Over- 
raskelse og  dyb  Taknemmelighed  fra  hendes  Aasyn, 
da  hun  bøjede  sit  Hoved  og  gik. 

» Hr.  Generalkvartermester  I «  udbrød  Mikkel, 
»det  gør  mig  haardelig  ondt,  at  saa  ædel  en  Herre, 
som  I  viser  eder  at  være,  ikke  kom  til  mit  Hus  før 
de  andre.  Jeg  beder  eder  indstændig,  det  snareste 
ske  kan,  at  opslaa  eders  Standkvarter  hos  os  og 
unde  mig  og  mine  eders  gode  Beskyttelse.« 

»Ih  hvad!«  udbrød  Dahlberg  barsk,  »vær  I 
tilfreds  med   de  Herrer,   I  har   faaet!     Tror  I,  at 

Kong  Karls  Mænd  ere  Røvere  og  Kvindeskændere 
til  Hobe  ?< 

Mikkel  Hansen  bukkede  ydmygt  og  tav  vise- 
lig. Saa  lyttede  han  til  Dahlbergs  Befalinger,  der 
kort  og  godt  lød  paa,  at  han  vilde  blive,  hvor  han 
var,  og  at  hans  Nærværelse  for  i  Aften  skulde 
skjules  for  de  andre  Herrer.  Han  forlangte  et  Leje 
redet  til  sig  paa  Løjbænken  i  Køkkenet,  som  stod 
tom,  fordi  Marens  Kokkepige  under  Dagens  Skræk 
og  Forvirring  var  løben  sin  Vej,  og  ønskede  et 
tarveligt  Aftensmaaltid.  Alt  dette  blev  naturligvis 
punktlig  udført.  Maren  kom  til  Stede  og  opvartede 
sin  ny  Gæst  med  Smil,  ængstelige  Miner  og  mange 
Kniks,  hvorimod  Mikkel  gik  ind  til  Herrerne  i  Stor- 
stuen for  at  sørge  for  dem  og  gøre  sit  til,  at  Dahl- 
bergs Nattero  ikke  blev  forstyrret. 

Lisbeth  havde  da  den  Nat,  uden  at  vide  det, 
god  Vagt  for  Opgangen  til  sit  Kammer.  Hun  var 
gaaet  op  ad  Trappen  som  en  Søvngængerske  og 
blev  længe  siddende  deroppe  med  Hænderne  foldede 
over  sit  Knæ  og  stirrede  ind  i  Lampen^  stadig  med 
det  skønne  Syn  for  Øje,  som  nu  anden  Gang  havde 
krydset  hendes  Vej  og  grebet  hende  med  en  uimod- 
staaelig  Magt;  men  denne  Gang  var  det  mere  end 
et  Syn. 

>Sov  sødt  og  i  Fred!«  —  hvor  vidunderlig 
klang  ikke  disse  milde  Ord  fra  en  Fjendes  Læber! 
Men  de  forfejlede  ganske  den  ædle  Herres  Hen- 
sigt, thi  Tanken  om  dem  holdt  Lisbeth  vaagen  den 
halve  Nat. 

Der  hengik  mange  Dage,  inden  hun  gensaa 
Dahlberg,  skønt  han  fra  det  Øjeblik  daglig  var  i 
hendes  Tanker;  men  efter  at  Kronborg  var  iadtaget, 
den  svenske  Hær  dragen  bort  og  kun  en  ringe  Be- 
sætning bleven  tilbage  i  Fæstningen,  hændtes  det 
nu  og  da,  at  Dahlberg  tog  ind  i  Toldkæm  mererens 
Hus,  og  Mikkel  Hansen  fik  saaledes  sit  Ønske  op- 
fyldt. Dog  var  Dahlberg  der  sjælden  mere  end 
nogle  faa  Dage  ad  Gangen,  da  han  stadig  for  mel- 

deri ;  men  det  er  en  daarlig  Fugl,  der  besudler  sin 
egen  Rede,  og  derfor  tier  jeg  helst,  naar  I  taler 
saa  despekterligt  om  vor  Konge.« 

Den  Tale  mishagede  ingenlunde  Dahlberg.  Han 
følte,  at  Samtalen  let  kunde  blive  saarende  for  hans 
velvillige  Vært  og  afbrød  Emnet. 

»Eders  gode  Hustru  er  da  ikke  ræd  for  mig? 
Og  faar  jeg  ikke  i  Aften  skøn  Lisbeth  at  se.^  Jeg 
er  kær  af  Kvindeselskab,  og  sidst  gik  Snakken  bravt.« 

Mikkel  føjede  sig  efter  sin  Gæsts  Ønske,  gik  ud 
og  kom  snart  tilbage  med  Maren  og  Lisbeth. 

Da  Dahlberg  saa  dem  komme,  rejste  han  sig 
og  hilste  artigt ;  men  da  han  allerede  een  Gang  havde 
budt  Maren  Godaften,  henvendte  han  nu  sin  Tale 
til  hendes  Plejedatter. 

»Guds  Fred  og  Godaften,  Jomfru  Lisbeth!« 
sagde  han  og  bukkede  med  Anstand,  »lider  I  vel?« 

»Jeg  takker,  Hr.  Generalkvartermester ! «  svarede 
Lisbeth  og  nejede,  »vel  og  ved  det  gamle!  Tør 
jeg  høre  det  samme  fra  eder?« 

»Jeg  trives  bedst  i  Krig,  som  I  nok  ved,«  sva- 
rede Dahlberg,  mens  de  tog  Plads,  »ligesom  en 
Stormfugl  er  gladest  i  Blæst.  En  liden  Blomme, 
som  eder,  kunde  den  let  knække ;  Roserne  paa  ecjers 
Kinder  ere  dog  os  en  Borgen  for,  at  de  svenske  Regi- 
menter ikke  hører  til  de  strengeste.« 

Lisbeth  saa  ned  for  sig,  og  Roserne  paa  hendes 
Kinder  blussede  endnu  lidt  stærkere,  men  da  hun 
atter  saa  op,  var  Udtrykket  i  hendes  blaa  Øjne  af 
den  Art,  at  Dahlberg  deraf  burde  have  taget  en 
Advarsel  og  sparet  lidt  mere  paa  KompUmenter 
og  fagre  Ord.  Han  fik  imidlertid  ikke  Øje  herfor. 
Det  var  en  Nydelse  for  ham  at  tale  med  en  saa 
skøn,  net  og  dannet  ung  Pige  som  Lisbeth,  og 
han  var  bleven  overrasket  ved  at  træffe  en  saa  fager 
»Blomme«  i  en  dansk  By,  men  intet  mere.  Det 
anede  ham  ikke,  at  hvert  Ord,  han  sagde,  blev 
gemt  i  Lisbeths  Hjerte  som  en  kostelig  Skat. 

Mikkel  fik  nu  snart  nok  af  at  høre  paa  artige 

Talemaader  og  sagde  derfor,  henholdende  sig  til 
Dahlbergs  Ytring,  at  han  trivedes  bedst  i  Krig: 

>I  har  sikkerlig  staaet  mangen  haard  Dyst 
igennem  i  denne  og  i  den  polske  Krig?« 

»Vel  har  jeg  saa!<  svarede  Dahlberg;  »mangen 
Gang  har  jeg  været  stedet  i  Livsfare.  Dog  skær- 
mede Gud  mig  naadig  til  denne  Dag,  han  være 
evindelig  takket  og  priset  derfor!  Hidtil  fik  jeg  ikke 
mindste  Rift.  Dog  er  det  ikke  Umagen  værd  at 
tale  meget  derom ;  thi  Krig  er  et  Haandværk  og  en 
Vane.  Man  lærer  snart  at  agte  Kugler  og  Skraa 
for  lidet  værre  end  Sne  og  Hagel.  Jeg  har  prøvet 
det,  som  værre  er! c 

»Hvad  da?«  spurgte  Mikkel;  >om  I  vil  fortælle, 
høre  vi  hjertelig  gerne  til.« 

Mikkel  var,  som  de  fleste  af  hans  samtidige, 
en  stor  Ven  af  mundthg  Fortælling;  han  saa  sjæl- 
den i  en  Bog  og  skyede  Læsning  som  en  unød- 
vendig Anstrengelse.  Men  han  yndede  især  at  høre 
en  Mand  fortælle,  hvad  der  virkelig  var  hændet 
ham,  og  det  var  ingen  daarlig  Smag,  da  en  livlig 
Skildring  om  det  selvoplevede  forholder  sig  til  en 
skreven  Fortælling  som  friske  Blomster,  hentede 
lige  fra  Skoven,  til  tørrede  Urter. 

Lisbeth  bad  med  Øjnene;  men  det  var  unød- 
vendigt at  nøde  Dahlberg;  han  fortalte  gerne  og 
gjorde  det  godt.  Desuden  var  han  denne  Aften  i 
ualmindelig  godt  Lune.  Hans  Blik  faldt  nu  paa 
Maren,  som  sad  i  en  Stol  og  nikkede,  da  det  var 
langt  over  hendes  vante  Sengetid,  og  han  sagde 
derfor  med  et  Smil: 

»Jeg  opholder  kun  eders  gode  Hustru;  lad  os 
opsætte  det  til  en  anden  Gang!« 

»Ih,  Maren!«  sagde  Mikkel  og  saa  derhen,  »er 
du  søvndrukken,  saa  søg  du  kun  Sengen!« 

»Vist  er  jeg  ikke  nej!«  svarede  Maren  vrippen 
og  rettede  sig;  men  straks  efter  rejste  hun  sig  dog 
og  sagde:  »Jeg  vil  se  ud,  om  Ilden  er  slukket;  gaa 
du  nu  med,  Lisbeth,  det  er  over  din  Sengetid!« 

»Nej,  vist  ikke  le  indvendte  Mikkel,  »lad  Lisbeth 
blive;  hun  ser  mig  ud,  som  kunde  hun  vaage  for  to.c 

»Som  du  vil,  Mikkel!«  svarede  Maren  og  slog 
med  Nakken,  »men  saa  vil  hun  nok  i  Morgen  sove 
det  røde  af  Solen.« 

Derpaa  bød  hun  Godnat  og  gik  knejsende  ud 
af  Stuen,  men  da  hun  havde  lukket  Døren  efter  sig, 
mumlede  hun :  »Ørkesløs  Jomfru  er  svær  at  vogte  — 
Mikkel  skal  en  Dag  sande  det,  ja  han  skal!« 

Mikkel  tog  sin  Hustrus  Bortgang  i  Vrede  skam- 
melig let,  skænkede  paa  ny  i  Bægrene  og  gav 
Lisbeth  hvad  han  kaldte  et  »lidet  Fingerbøl«  af 
den  ædle  Druesaft.  Saa  bad  han  sin  Gæst  anden 
Gang  om  at  fortælle,  hvad  der  var  hændet  ham  i 
den  polske  Krig,  og  de  bleve  da  siddende  et  godt 
Stykke  ud  paa  Natten  og  lyttede  til  den  svenske 
Herres  livlige  Fortælling  om  sine  vidunderlige  Hæn- 
delser. Mikkel  var  lutter  Øre,  undrede  sig  ofte, 
men  nærede  en  lille  Tvivl  om  Fortællingens  Sand- 
færdighed. Lisbeth  derimod  troede  hvert  Ord,  da 
hun  havde  en  instinktmæssig  Følelse  af,  at  Erik 
Dahlberg  ikke  gad  prale.  Hendes  Øjne  hang  ved 
hans  Læber,  og  Taarer  kom  nu  og  da  i  hendes 
Øjne  ved  at  høre  om  hans  Modgang  og  Lidelser, 
og  hun  glædede  sig,  naar  han  var  frelst,  og  Lykken 
atter  tilsmilede  ham.  Saa  fattige  havde  Lisbeths 
selskabelige  Glæder  hidtil  været,  og  saa  faa  Nydelser 
af  den  ædlere  Art  vare  faldne  i  hendes  Lod,  at  en 
Aften  som  denne  i  og  for  sig  maatte  blive  ufor- 
glemmelig for  hende. 

Mikkel  hjalp  til,  at  Fortællingens  Traad  blev 
spunden  længere  ud,  end  det  var  paatænkt;  han  var 
en  flittig  Spørger,  og  Lisbeth  fik  saaledes  adskillige 
Oplysninger  om  Dahlbergs  Byrd  og  Ungdom,  der 
tilfredsstillede  en  Nysgerrighed,  som  hun  længe  i  sit 
stille  Sind  havde  næret. 

Hun  fik  at  vide,  at  hans  fulde  Navn  var  Erik 
Jonsson  Dahlberg,  og  at  han  nylig  havde  fyldt  sit 
tre   og  tredivte  Aar,   medens  hun  efter  hans  Ydre 

at  dømme  ikke  engang  satte  hans  Alder  til  tredive; 
at  han,  som  han  udtrykte  sig,  var  født  »til  denne 
usle  og  elendige  Verden«  i  Stockholm,  og  at  hans 
Fader  havde  været  Landkræmmer  i  Værmeland ;  at 
han  tidhg  havde  mistet  sin  Fader  og  derefter  sin 
Moder,  men  at  en  Farbroder  havde  taget  sig  af  ham, 
sørget  for  hans  Undervisning  og  bestemt  ham  for 
Kameralbanen.  Han  havde  ogsaa  først  gjort  Tjeneste 
ved  det  pommerske  Kammervæsen,  men  var  der- 
efter bleven  Ingeniørofficer  og  havde  som  saadan 
ved  Fortifikationen  fulgt  den  svenske  Hær  indtil 
Trediveaarskrigens  Slutning. 

Dahlberg  talte  beskedent  nok  om  sig  selv;  men 
Sandheden  skinnede  dog  igennem,  og  Lisbeth  for- 
stod, at  han  med  sine  udmærkede  Evner,  ved  sin 
Flid  og  sin  ulastehge  Vandel  havde  kæmpet  sig  op 
til  det,  han  nu  var.  En  Omstændighed  hørte  hun 
med  særlig  Glæde,  nemlig  at  han  var  af  borgerlig 
Fødsel,  og  hendes  Hjerte  bankede  hurtigere,  da 
hun  fik  det  at  vide. 

Efter  Krigen  var  han  dragen  paa  Rejser,  da 
det  fra  hans  tidlige  Ungdom  havde  været  et  bræn- 
dende Ønske  hos  ham  at  se  fremmede  Lande,  og 
nu  indviede  han  sine  Tilhørere  med  glødende  Ord 
i  sit  Ungdoms-Sværmeri,  som  var  at  naa  til  det 
hellige  Land,  sætte  sin  syndige  Fod  .paa  de  Steder, 
hvor  Vorherre  og  Frelseren  havde  vandret,  og  bede 
ved  den  Grav,  ved  hvilken  han  var  opstanden. 
Herom  talte  han  med  en  Ild  og  Begejstring,  som 
hensatte  Lisbeth  til  Korsfarernes  Dage,  og  hun  delte 
hans  Sorg,  da  hun  hørte,  at  han  trende  Gange  fra 
Italien  havde  givet  sig  paa  Vej,  men  at  han  hver 
Gang  maatte  vende  om  for  Tyrkerkrigens  Skyld, 
da  han  drog  over  Land  og  paa  Søen  blev  jaget  af 
Sørøvere. 

»Da  saa  jeg,«  sagde  han,  »at  det  ikke  var 
Guds  Vilje,  og  jeg  vendte  min  Hest  mod  Polen, 
kaldet  derhen  af  min  Herre  og  Konge,  som  da  nys 
havde  begyndt  sit  navnkundige  Felttog.« 

Lisbeth  fulgte  ham  nu  paa  hans  Rejse  Nord 
paa  og  gennem  Felttogets  første  Hændelser,  indtil 
han  den  i8de  September  blev  stedet  til  Audiens 
hos  Kong  Karl  og  overleverede  ham  den  Anbefa- 
lingsskrivelse, Kongens  Broder,  Hertug  Adolf,  havde 
medgivet  ham,  da  han  traf  ham  i  Italien.  Herom 
sagde  Dahlberg: 

»Hans  Majestæt  havde  den  Naade  at  give  mig 
sin  Haand  at  kysse  og  fik  ved  Guds  Til^kkelse 
saa  god  en  Impression  af  min  ringe  Person,  at  han 
straks  uden  nogen  Vidtløftighed  udnævnte  mig  til 
Generalkvartermester-Løjtnant. « 

Det  forstod  Lisbeth  I  Kong  Karl  maatte  være 
en  daarlig  Menneskekender,  tænkte  hun,  havde  han 
ikke  straks  syntes  om  denne  ridderlige  Skikkelse 
og  ikke  kunnet  læse  i  disse  mandige  og  ærlige 
Øjne,  hvad  der  boede  i  Heltens  Bryst. 

»Men,«  føjede  Dahlberg  til,  »som  min  Lykke 
altid  var  nøje  forenet  med  min  Ulykke,  saa  var 
mit  Livs  mørkeste  Stund  nær.« 

Og  nu  fortalte  han  den  Hændelse,  hvortil  han 
havde  sigtet,  da  han  sagde,  at  han  havde  prøvet 
noget,  der  var  værre  end  Krig  —  om  den  gruelige 
Pest,  som  rasede  i  Polen  og  i  begge  de  kæmpende 
Hære,  hvis  Rækker  den  udtyndede.  Han  skildrede 
sit  Ridt  til  Elbingen,  da  Sygdommen  greb  ham  med 
frygtelig  Magt,  som  han  sad  paa  Hesten,  og  hvor- 
ledes han  i  Febervildelse  et  helt  Døgn  igennem 
flakkede  om  i  Skoven;  han  sendte  sin  Rideknægt 
bort,  da  han  i  Vildelsen  følte  en  underlig  Trang  til 
at  være  alene,  som  om  han  skammede  sig  over 
sin  Tilstand. 

Saa  gik  det  paa  maa  og  faa  gennem  den  uvej- 
bare Skov,  han  faldt  i  Søvn  paa  Hesten,  og  Grenene 
rev  i  hans  Klæder  og  saarede  hans  Hænder  og  An- 
sigt ;  utallige  Gange  steg  han  af  Hesten  og  kastede 
sig  ned  paa  den  bare  Jord,  men  Hesten  blev  dog 
hos  ham,  tro  som  en  Hund. 

»Et  Guds  Under  var  det,«   sagde   han  og  saa 

paa  Lisbeth,  i  hvis  Øjne  der  glimtede  Taarer,  »at 
jeg  blev  uset  og  ikke  traf  paa  polske  Marodører, 
der  sikkerlig  havde  udplyndret  mig  og  kanske  myrdet 
mig  uden  Barmhjertighed;  thi  jeg  havde  flere  Hun- 
drede Daler  af  Kongens  Penge  i  min  Vadsæk.« 

Hestens  Instinkt  havde  dog  omsider  ført  dem 
begge  til  en  Kro  ved  Stranden,  og  der  traf  han 
en  fattig  Fisker,  som  klagede  sin  Nød  for  ham.  Da 
der  i  Dahlbergs  Tilstand  var  indtraadt  nogen  Bed- 
ring, hørte  han  taalmodig  paa  ham,  gav  ham  01  og 
tilføjede  en  Almisse,  hvorfor  den  fattige  Mand 
takkede  ham  inderlig  og  nedbad  Guds  Velsignelse 
over  ham. 

»Denne  Almisse,«  sagde  Dahlberg,  »frelste  mit 
Liv;  thi  ikke  saa  saare  mærkede  Kroværten,  hvor- 
ledes det  var  fat  med  mig,  før  han  plat  ud  nægtede 
at  herbergere  mig,  da  han  frygtede  for  at  miste  al 
Næring,  hvis  en  pestsyg  var  i  hans  Hus,  ja  til  sidst 
lod  han  mig  transportere  ned  til  Stranden,  lagde 
mig  paa  en  Halmkærv  og  overlod  mig  til  min 
Skæbne,  men  da  sendte  Gud  den  barmhjertige 
Fisker  til  mig,  og  han  tog  sig  med  kristelig  Kær- 
%hed  af  mig,  ligesom  Samaritanen  tog  sig  af  den 
vejfarende  i  Herrens  Lignelse.« 

Imidlertid,  fortalte  Dahlberg  videre,  turde  Fi- 
skeren hverken  føre  ham  til  sin  Hytte  eller  noget 
andet  Sted  hen,  da  Skrækken  for  Smitten  var  saa 
stor,  at  han  derved  kunde  risikere  sit  og  Dahlbergs 
Liv.  Han  vidste  intet  bedre  Raad  end  at  lægge 
Dahlberg  paa  Halm  i  en  Baad,  føre  den  ud  i  Søen 
og  lasgge  d^n  for  Anker,  skjult  mellem  Rørene. 

»Her  laa  jeg,«  sagde  Dahlberg,  »kun  værnet 
af  et  gammelt  Sejl,  udsat  for  Vind  og  Vejr  i  sam- 
fulde en  og  tyve  Dage.« 

»Guds  Død  I«  udbrød  Mikkel,  »det  var  haard 
Konfekt!« 

»Saamænd !«  svarede  Dahlberg,  »og  særlig,  fordi 
jeg  maatte  ligge  i  mine  Klæder  og  Støvlerne  med 

Sporer  paa;  da  jeg  siden  kom  under  Tag,  vare  mine 
Lemmer  saa  svulne,  at  Klæder  og  Støvler  maatte 
skæres  af  mig.  Jeg  led  store  Smerter,  men  vidste 
ikke  meget  af  mig  selv ;  nød  daglig  ikke  mere  tørt 
end  et  Stykke  Brød  saa  stort  som  en  Valnød,  men 
drak  en  utænkelig  Mængde  01.  Saa  fik  det  da 
omsider  Ende  og  Sygdommen  sin  Udgang  i  en  Pest- 
byld; men  hvad  der  maa  kaldes  et  skinbarligt 
Guds  Under,  er,  at  jeg  ikke  i  min  Vildelse  og  under 
de  store  Smerter  sprang  i  Søen  og  druknede  mig. 
Guds  hellige  Engle  maa  vel  have  holdt  Vagt  om- 
kring mig,  at  hverken  Satan  forledte  mig  dertil, 
eller  onde  Mennesker  kom  mig  nær.  Omsider  kom 
jeg  da  til  Fiskerens  Hytte,  og  som  baade  han  og 
hans  Søn  daglig  havde  set  til  mig  i  Baaden,  saa- 
ledes  plejede  de  og  Fiskerens  Hustru  mig  nu  trolig 
i  Land,  indtil  jeg  var  fuldstændig  helbredet.« 

»Den  Fisker,«  sagde  Lisbeth  rørt,  »maa  have 
været  en  ædelsindet  Mand.« 

»Der  sagde  I  et  sandt'  Ord,  Jomfru  Lisbeth! 
Aldrig  glemmer  jeg  ÆdUngen  Jakob  Rosenkrands's 
Navn.  Men  er  det  ikke  som  en  Løn  fra  Him- 
melen, at  mens  Folk  døde  af  Pesten  Væg  om 
Væg  med  os,  saa  blev  Fiskeren  og  hans  Familie 
ganske  og  aldeles  fri  for  denne  gruelige  Syg- 
dom.^« 

Baade  Mikkel  og  Lisbeth  vare  af  samme  Me- 
ning; men  deres  Samtale  blev  pludselig  afbrudt  ved 
en  hæftig  Gøen  af  Gaardens  Lænkehund.  Mikkel 
gik  ud  for  at  se  efter,  hvad  det  havde  at  sige,  og 
blev  en  Tid  borte. 

Dahlberg  saa,  at  Lisbeth  sad  der  med  et  al- 
vorligt Aasyn  og  i  dybe  Tanker. 

»Tør  jeg  forsøge  at  gætte,«  sagde  han  smi- 
lende, »hvad  I  nu  tænker?« 

»Kære  Herre!«  udbrød  Lisbeth  rødmende  og 
i  en  bønlig  Tone;  men  hun  følte  straks,  at  hun 
havde  givet  sig  blot  og  fattede  sig  hurtig. 

»Jo,   jo!«    sagde    Dahlberg    og  bankede  med 

Fingrene  paa  Bægeret,  »jeg  ved  eders  Tanker  saa 
grant,  som  jeg  kender  Mosten  i  dette  Bæger.  I 
tænkte  —  ringe  Glæde  for  os,  at  Gud  saa  vid^ 
underlig  har  opholdt  denne  Mands  Liv,  der  nu 
tjener  Danmarks  Overvinder  og  bruger  al  sin^Kraft 
til  dets  Skade.« 

»Hr.  Dahlberg  I«  sagde  Lisbeth  mildt  og  rolig, 
»jeg  vilde  ikke  være  en  kristen  Jomfru,  ønskede  jeg 
min  Næstes  Død,  var  han  end  min  værste  Fjende! 
Men  slet  og  utaknemmelig  maatte  jeg  være,  glædede 
jeg  mig  ikke  over  den  Mands  Frelse,  der  har  værnet 
mine  gode  Plejeforældre   og  mig  i  denne  Tumult.« 

Dahlberg  følte  sig  greben  af  Lisbeths  varme 
Ord  og  al  den  Fromhed  og  Sjælsrenhed,  der  ud- 
straalede  fra  hendes  Øjne. 

»I  gør  mig  skamfuld.  Jomfru  Lisbeth!«  sagde 
han  med  blød  Stemme;  »jeg  er  ikke  værdig  til 
den  Tak.« 

»Saa  vil  jeg  nytte  min  Fordel,«  sagde  Lisbeth 
med  et  skælmsk  Smil,  »og  rette  det  Spørgsmaal  til 
eder  —  staar  det  da  skrevet  i  Stjernerne,  at  I  hele 
eders  Levetid  skal  blive  Danmarks  Fjende?« 

»Jeg  frygter  ja,  Jomfru  Lisbeth.« 

»Og  tænker  eders  Konge  ligesaa?« 

»Jeg  tænker  som  han  —  først  naar  Danmark 
er  svensk  Provins,  bUver  jeg  danske  Mænds  Ven.« 

»Underligt!«  udbrød  Lisbeth;  »hvortil  det  Bro- 
derhad? Ere  vi  dog  ikke  beslægtede  Folk?  Kan  ikke 
Kong  Karl  regere  lykkelig  i  Sverige,  Kong  Frederik 
i  Danmark  og  Norge  og  være  gode  Venner  og  for- 
bundne, saavel  som  deres  Undersaatter?« 

»Ih I«  sagde  Dahlberg  med  et  barsk  Smil,  »sligt 
kan  en  lille  Jomfru  udklække  i  sit  fromme  Sind; 
aldrig  tilforn  hørte  jeg  slig  Tale  og  vil  aldrig  faa 
den  at  høre  af  Mænd.« 

Lisbeth  saa  ned  for  sig,  som  om  hun  søgte 
efter  et  nyt  og  bedre  Argument  i  denne  Disput, 
men  Dahlberg  tog  igen  Ordet  og-  talte  sig  efter- 
haanden  varm." 

Svenskerne  paa  Kronborg.  ^ 

»De  danske  Konger,«  sagde  han,  »have  en- 
gang i  Fortiden  siddet  paa  den  svenske  Kongestol 
og  regeret  alle  tre  Riger;  men  nu  kommer  Raden  til 
os.  Een  skal  herske  i  Norden,  og  hvem  tør  nægte, 
at  Karl  den  Tiende  Gustav  er  de  trende  Kroners 
værdige  Arving?« 

»Arv  følger  af  Ret,«  svarede  Lisbeth  kækt; 
»hvor  er  Kong  Karls  Ret?« 

»Hans  store  Gaver,  hans  Hærførersnilde,  hans 
Sjælskraft  og  høje  Sind,  det  er  hans  Arvebrev,, 
hvilket  Gud  selv  gav  ham  paa  Vuggen.  Som  et 
Tugtens  Ris,«  vedblev  Dahlberg  med  et  Blik  som 
Lynglimt,  »til  Vækkelse  og  Frelse  sendte  Herren 
.ham  og  os  over  dette  Land  og  dette  søvnige  Folk,, 
der  var  nedsunket  i  Trældom,  Ladhed  og  Vel- 
levnet. « 

Lisbeth  blev  ikke  vred,  skønt  hun  levende 
følte  disse  Ords  Overmod  og  Ubillighed;  det  var 
et  stærkt  Vidnesbyrd  om  hendes  voksende  Kær- 
lighed, at  den  talende  lige  fuldt  syntes  hende  skøn 
at  se  til  i  sin  Begejstring  og  Harme;  det  glædede 
hende  endog,  at  han  saaledes  aabnede  sit  Hjerte 
for  hende,  og  hun  haabede  at  overvinde  hans  Stiv- 
sind. 

»Kære  Herre  I«  sagde  hun  rolig  og  blidt,  »er 
I  en  Kristen  og  kan  tale  saa?  Dette  er  en  uret- 
færdig Krig,  Gud  mishagelig.  Som  en  Stimand 
kom  Kong  Karl  denne  Gang  og  faldt  over  en? 
Fyrste,  der  nylig  havde  vist  ham  Gæstevenskab,  og 
6ver  et  fredeligt  Folk,  der  stolede  paa  hans  Æres- 
ord og  den  nys  sluttede  hellige  Fredspagt.  Vel 
muligt,  at  det  danske  Folk  har  slurriret  en  Tid,, 
men  nu  er  det  vaagnet;  man  sover  ikke  for  Tiden, 
i  København,  tykkes  mig.« 

Dahlbergs  Kinder  blegnede,  og  hans  Øjne  bleve 
lyse  af  Harme.  Mænd  blive  ofte  til  Drenge,  naar 
de  have  Uret,  og  tabte  Kong  Karl  sin  Sag,  stod 
det  vel  heller  ikke  godt  til  med  hans  Mænds.  Lis- 
beth studsede  vel  ved  at  se  disse  Tfegn  paa  Vrede,. 

men  hun  blev  ikke  bange,  da  hun  havde  et  højt 
Mod.  Saa  sagde  hun  heller  intet  formildende  Ord, 
der  kunde  afværge  Stormen ;  den  brød  løs,  og  den 
ridderlige,  sindige  Erik  Dahlberg  forløb  sig  til 
Gavns. 

»Jomfru  Lisbeth  I«  sagde  han  og  rejste  sig  brat, 
»pleje  de  unge  Jomfruer  her  til  Lands  at  føre  saa 
frit  et  Sprog?  Saa  maa  Barnetugten  være  slet  i 
Danmark.« 

»Har  jeg  talt  for  dristigt,«  svarede  Lisbeth 
sagtmodig,  »bør  det  fri  mig  for  Vrede,  at  jeg  i 
eders  Øjne  kun  er  et  Barn.« 

Men  Dahlberg  var  saa  opbragt,  at  han  næppe 
hørte,  hvad  hun  sagde. 

»Var  I  en  Ungersvend,«  vedblev  han  med 
skælvende  Stemme,  »ved  Gud  gik  I  nu  paa  Stand 
med  mig  som  Fange  til  Kronborg.« 

Nu  brast  Lisbeth  ud  i  en  hjertelig  Latter  og 
slog  sine  Hpender  sammen. 

»Jeg  vidste  ikke,«  sagde  hun  saa,  »at  I  er  Kong 
Karls  velbestaltede  Fangevogter.« 

Lisbeths  Latterudbrud  virkede  paa  Dahlberg 
som  et  koldt  Bad;  han  genvandt  sin  Fatning  og 
satte  sig  igen  med  en  forlegen  Mine. 

»Driv  ikke  den  Spøg  videre,  Jomfru  Lisbeth!« 
sagde  han  og  saa  alvorlig  op. 

»I  har  Ret,  kære  Herre!«  svarede  Lisbeth 
pludselig  lige  saa  alvorlig  som  han,  »det  var  en  slet 
Spøg;  thi  alle  ere  vi  i  eders  Magt  —  gamle  og 
unge.  Mænd  og  Kvinder.  Et  Ord  fra  eder,  og 
enhver  af  os  maa  vansmægte  i  det  mørkeste  Hul  i 
Kronborgs  Kælder;  men  handlede  Erik  Dahlberg 
saa  mod  en  Jomfru,  fordi  hun  lod  Munden  løbe, 
vilde  han  ikke  være  den  Mand,  jeg  til  dette  Øje- 
blik har  holdt  ham  for.« 

Da  Dahlberg  saa  ned  for  sig  med  en  mørk 
Mine  og  tav,  vedblev  Lisbeth: 

»Maa  det  dog  være  mig  tilladt  endnu  at  sige, 
at  hvad  jeg  lagde  Kong  Karl  til  Last,  ikke  rammer 

eder,  I  maa  jo  lyde  og  følge  eders  Herre  og  Konge, 
der  ene  bærer  Ansvaret  for  Gud.« 

»Jeg  tager  ikke  mod  den  Absolution,  Jomfru 
Lisbeth;  thi  jeg  er  en  ærlig  Mand  og  skulkede  mig 
hidtil  aldrig  fra  noget.  Men  sig  mig,  hvor  mange 
af  Kong  Karls  Mænd,  mene  I  vel,  vilde  have  hørt 
saa  længe  og  taalmodig  paa  eder,  som  jeg  nu  har 
gjort?« 

»Ikke  een!«  svarede  Lisbeth  med  et  straalende 
Blik;  »men  tænker  I,  at  jeg  vilde  vove  at  tale  saa- 
ledes  til  nogen  svensk  Mand  uden  netop  til  ham, 
der  sov  paa  en  Løjbænk  i  Køkkenet  for  ikke  at  ud- 
jage en  stakkels,  skræmt  Jomfru  fra  hendes  Kammer?* 

»Jomfru  Lisbeth  I«  sagde  Dahlberg  med  et  Smil, 
som  viste,  at  nu  var  han  atter  ganske  sig  selv,  »jeg 
vil  ikke  længer  disputere  med  eder.  I  er  saa  snild 
og  saa  vel  skaaren  for  Tungebaandet,  som  var  I  en 
gammel  Advokat,  der  i  mange  Aar  havde  proce- 
deret for  Retten.« 

»Ak,  kære  Herre!  Jeg  er  en  slet  Advokat,  da 
jeg  har  tabt  min  Sag;  jeg  vilde  jo  vinde  eder  for 
Danmark.« 

»Da  havde  I  kun  ringe  Tanker  om  mig  og  — 
tilgiv  mig,  at  jeg  siger  det  —  for  store  Tanker  om 
eder  selv.  I  maa  vide  een  Gang  for  alle,  at  jeg  er 
en  god  svensk  Mand;  jeg  har  intet  godt  Hjerte  til 
Danmark.  Lige  fuldt  er  jeg  eders  Ven,  om  I  ikke 
saa  bryder  Staven  over  mig.  Men  eet  maa  I  mærke 
som  et  ufravigeligt  Vilkaar  for  vort  Venskab,  om  I 
sætter  Pris  paa  det,  og  det  er,  at  hvad  I  end  siger 
mig  og  mine  Landsmænd  paa,  mod  min  Herre  og 
Konge  maa  I  ikke  rejse  nogen  Anklage  eller  tale 
fomærmehge  Ord.  Jeg  elsker  ham,  som  var  han 
min  egen  Fader,  og  hvert  krænkende  Ord  mod  ham 
rammer  mit  eget  Hjerte.« 

»Godt!«  sagde  Lisbeth  og  rejste  sig,  »jeg  tager 
mod  det  Vilkaar,  fordi  eders  Uvenskab  vilde  ned- 
trykke mig  dybt.  Saa  takker  jeg  eder  da  for  eders 
Godhed  og  byder  eder  tusinde  Godnat!« 

'Hun  smilede  og  nejede  med  Ynde,  og  inden 
Dahlberg  havde  sundet  sig,  var  hun  ude  af  Stuen. 

Han  blev  staaende  med  Haanden  paa  Bordet 
og  saa  til  den  Dør,  der  havde  lukket  sig  efter,  det 
skønne  Syn.  Hendes  velklingende  Stemme  og  det 
danske  Sprogs  bløde  Toner  genlød  endnu  i  hans 
Øren,  Straalerne  fra  hendes  sjælfulde  Øjnes  rene 
Dyb  blendede  ham  endnu,  ja  først  da  hun  var 
borte,  og  han  stod  ene  i  den  tomme  Stue,  trængte 
det  falde  Indtryk  af  hendes  Sjælsadel  og  Ynde 
gennem  den.haarde  Skal,  der  dækkede  hans  Hjerte. 
Han  fattede  som  i  en  Sum,  hvilken  skøn,  ædel  og 
evnerig  ung  Pige  hun  var. 

Kvinder  havde  indtil  denne  Dag  kun  gjort 
ringe  Indtryk  paa  ham;  til  Krig  og  Hæder  stod 
hans  Hu,  og  Kong  Karl,  i  hans  Øjne  Jordens  største 
Helt,  havde  hele  hans  Hjerte;  at  tjene  ham  og 
vinde  Udødelighed  med  ham  var  Maalet  for  al 
hans  Tragten.  I  dette  Øjeblik  følte  han  sig  greben 
af  en  pludselig  Svaghed,  og  han  var  allerede  paa 
Vejen  til  Døren  for  at  kalde  Lisbeth  tilbage  og 
gøre  hende  Afbigt  for  den  Kulde,  han  havde  vist 
hende,  ja  alt  overvejet  var  han  traadt  op  som  den 
raa  Kriger  og  havde  ingenlunde  gjort  det  svenske 
Navn  Ære. 

Desværre  for  Lisbeth  gik  denne  bløde  Stem- 
ning hurtig  over,  og  han  slap  Dørklinken,  som  han 
allerede  havde  grebet.  Hans  Sky  for  at  lade  sig 
fange  i  en  smuk  Piges  Garn  hjalp  ham  til  i  rette 
Tid  at  mindes  de  Ord,  hun.  havde  sagt  om  denne 
Krigs  Uretfærdighed  og  det  ukristelige  i  hans  Ræ- 
sonnement. Han  mente  at  være  en  god  Kristen, 
og  kendtes  ikke  Guds  Finger  i  den  Medbør,  Kong 
Karls  Foretagende  hidtil  havde  haft?  Han  viste 
Beskyldningen  for  Uretfærdighed  fra  sig  og  kaldte 
sligt  Smaalighed.  Nu  var  han  alt  igen  midt  i 
Disputen;  den  Brod,  Lisbeths  dristige  Ord  havde 
efterladt,  gød  sin  Gift  i  hans  Hjerte,  og  det  ^tærke 

Indtryk,  hendes  Ynde  og  milde  Væsen  havde  fftm- 
bragt,  udviskedes. 

Saa  mindedes  han  da  ogsaa,  at  hun  var  en 
dansk  Pige,  dansk  med  Liv  og  Sjæl;  hun  vilde 
aldrig  kunne  slutte  sig  til  ham,  han  ikke  til  hende, 
og  det  lykkedes  ham  da  saa  godt  at  lukke  sit 
Hjerte  og  hærde  sig,  at  da  Mikkel  Hansen  kort 
efter  traadte  ind,  var  han  igen  den  barske  Kriger 
og  den  tjenstivrige  Officer. 

»Kender  I  Oluf  Stenvinkel?«  spurgte  han  brat 
Qg  barsk,     »Hvad  Slags  Mand  er  hanf« 

Mikkel  saa  op  og  studsede  over  den  Forandring, 
der  var  foregaaet  i  Dahlbergs  Væsen ;  men  han  var 
nu  i  saa  lang  Tid  øvet  i  den  Kunst  at  beherske  og 
forstille  sig,  at  han  hverken  røbede,  hvad  han  følte, 
eller  lod  sig  skræmme  af  selve  Spørgsmaalet. 

»Stenvinkel!«  gentog  han  med  en  troskyldig, 
eftertænkende  Mine;  »aa  jo,  jeg  kender  ham  godt 
af  Omtale  og  Udseende.  Han  har  det  Lov  paa  sig 
at  være  en  duelig  Ingeniør  og  en  Mand,  der  røgter 
sin  Gerning  og  ikke  bryder  sig  om  andet.« 

»Han  vil  nu  snart  nyde  stor  Tillid,«  sagde 
Dahlberg  og  saa  sin.  Vært  skarpt  ind  i  Øjnene; 
»han  skal  have  Tilsyn  med  de  ny  Arbejder  paa 
Fæstningen.  Kongen  er  en  ædel  Herre,  og  om 
jeg  tør  sige  det,  han  tror  undertiden  Folk  for 
godt.  I  Hans  Majestæts  Sted  vilde  jeg  dog  have 
betænkt  mig  paa  at  tage  en  Mand  i  min  Tjeneste, 
der  havde  nægtet  at  sværge  mig  Troskabseden. 
Jeg  havde  ladet  den.  Karl  løbe  og  hver  dansk 
Mand,  der  nægtede  at  sværge,  sætte  fra  sin  Be- 
stilling.« 

»Det  vilde  med  eders  Tilladelse  være  lovlig 
strengt,«  svarede  Mikkel  rolig.  »Regimentet  gaar 
bedre  med  kendte  Folk  og  Landsens  egne  Børn. 
Jeg  priser  tværtimod  Kongens  Klogskab,  saasom 
det  jo  dog  er  hans  Agt  at  beholde  disse  Lande  og 
blive  en  Fader  for  os  Danske.« 

»Én  hellig  Ed,«  sagde  Dahlberg,  »er  et  stærkt 

Baand,  og  det  er  saare  langt  fra,  at  Kongen  endny 
har  Danmarks  Rige  i  rolig  og  uomtvistet  Eje.« 

Det  gav  et  lille  Sæt  i  Mikkel,  idet  han  tænkte 
paa,  at  for  Kong  Karl  selv  havde  en  Ed  ikke  bun: 
det  stærkere  end  en  skør  Traad. 

»Man  siger  dog,<  svarede  han  i  en  hvas  Tone, 
>at  Børn  lege  med  Nødder,  de  gamle  med  Ecjer. 
Havde  Stenvinkel  svoret  til  Kong  Karl  uden  at 
være  løst  fra  sin  Ed  til  Kong  Frederik,  vilde  jeg 
tro  ham  mindre.« 

Dahlberg  sendte  sin  Vært  et  mistroisk  Blik, 
bød  ham  med  kold  Høflighed  Godnat  og  gik  ind  i 
sit  Sovekammer  for  at  søge  Sengen. 

Men  i  det  HUe  Kammer  ovenpaa  knælede  Lis- 
beth ved  sin  Seng,  pg  eti  inderlig  Bøn  steg  fra  hen- 
des uskyldige  og  kærlige  Sjæl  til  Himmelen  og  ned- 
bad Fred  og  Forsoning  for  hende  selv  og  alle  dem, 
hun  elskede.  Hun  bad  for  sin  Konge  og  sit  Fædre- 
land og  for  sine  ulykkelige  Landsmænd,  bad  Gud 
om  at  ende  deres  Lidelser  og  denne  ulykkelige 
Krig ;  men  hun  bad  ogsaa  for  sine  Fjender,  at  deres 
Øjne  maatte  blive  opladte  for  Sandhe'd  og  Ret  og 
deres  Hjerter  blødgjorte.  Saa  bad  hun  da  ogsaa 
til  sidst  for  den  Mand,  der  roste  sig  af,  at  han 
intet  godt  Hjerte  havde  til  Danmark,  og  hun  bad 
for  ham  saa  varmt  og  inderligt,  som  kun  den  kan 
bede,  der  elsker  af  hele  sit  Hjerte  og  af  sin  ganske 
Sjæl. 


Tolvte  Kapitel. 

Rømmet. 


I  et  lille  Hus  i  Sudergade  i  Helsingør  sad  anden 
Juledags  Aften   1658    en   midaldrende   Borgerkone 

og  spandt.  Som  saa  mange  andre  jævne  Borgerfolk 
i  hine  Tider  tilbragte  hun  Aftenen  i  sit  Køkken, 
hvor  Nadveren  var  bleven  kogt,  og  drog  nu  Nytte 
af  Arnestedets  Ild  til  Varme  dg  Hygge.  Der  her- 
skede stor  Renlighed  og  Orden  i  dette  Køkken,  og 
Udstyrelsen  gav  en  Forestilling  om  Velstand.  Alt, 
hvad  der  kunde  poleres,  som  Tinfade  og  Tallerkener, 
Kasseroller  og  Køkkenkælker,  skinnede  blankt,  og 
øverst  paa  Rækken  stod  nogle  Stentøjstallerkener 
med  ibrændte  Blomster,  en  Sjældenhed,  der  var  sat 
saa  højt  op  for  at  skærmes  mod  Uheld.  Tjeneste- 
pigen sad  paa  Vægbænken  i  Krqg^n  og  sov,  men 
Madmoders  Rokkehjul  snurrede  flittig  rundt,  og 
ved  Rokkens  Fod  sad  en  Kat  og  snurrede  om  Kap 
med  den.  Den  flittige  Spinderskes  Hovedlin  viste, 
at  hun  var  Enke,  og  hendes  Aasyn  bar  Præget  af 
Hjertensgodhed  og  Retsind,  men  ogsaa  af  gennem- 
gaaede  Sorger. 

Det  var  Mette  Nielsdatter,  Gregers  Hansens 
Moder,  hvem  Mikkel  Hansen  var  saa  tro  en  Støtte 
i  hendes  Enkestand.  Hun  sad  og  tænkte  paa  sin 
Søn,  der  nu  færdedes  blandt  de  andre  Studenter 
paa  Københavns  Volde  og  deltog  i  Forsvarets  Møj- 
sommeligheder og  Farer.  Hun  udmalede  sig,  hvad 
han  døjede,  og  i  hvilken  Tilstand  vel  hans  Klæder, 
Linned  og  Strømper  nu  vare.  Han  havde  næppe 
Tid  til  at  holde  Hæg  over  sit  Tøj,  og  der  fandtes 
vel  intet  Kvindfolk,  der  gad  sy  og  stoppe  om  ham; 
men  Gud  naade  det!  maaske  trængte  han  ikke 
mere  til  det,  og  en  Kugle  havde  maaske  gjort  Ende 
paa  hans  unge  Liv ! 

Naturligvis  fik  man  omkring  i  Landet  kun  spar- 
somme Efterretninger  om,  hvorledes  det  stod  til 
med  Enkeltmand  i  den  blokerede  By.  Heller  ikke 
havde  Københavnerne  ved  nogen  Stordaad  ladet 
høre  fra  sig  i  den  sidste  Tid.  Man  vidste  kun,  at 
Byen  idelig  blev  foruroliget  af  Svensken,  og  at  der 
var  stor  Nød  for  Brændsel  i  København,  saa  at 
endog    en  Kost  til  sidst  var   en  Sjældenhed.    Det 

var  en  Gru  for  Mette  at  tænke  sig  en  hel  By  uden 
Koste,  og  hun  kastede  et  Blik  paa  sit  eget  rene 
og  sandstrøede  Gulv !  Dog,  hvor  mange  Svinke- 
ærinder end  hendes  Tanker  gjorde  sig,  vendte  de 
dog  stadig  tilbage  til  hendes  Søn,  og  hun  bad  Gud 
inderlig  ikke  at  tage  hendes  Barns  Sjæl  uden  Varsel, 
mens  han  færdedes  midt  i  det  vilde  Krigsliv.  Det 
havde  jo  ogsaa  i  nogle  Aar  været  hendes  Haab,  at 
han,  skønt  hidtil  hverken  synderlig  flittig  eller  spar- 
sommelig, dog  omsider  vilde  arte  sig  vel  og  til  sin 
Tid  blive  en  Guds  Tjener.  Hun  vilde  saa  drage  til 
ham  i  hans  Præstegaard  og  ende  sine  Dage  der. 
Hendes  egen  Søn  kunde  da,  naar  Herren  kaldte 
hende,  kaste  Jord  paa  hendes  Kiste  og  tale  nogle 
skønne  Ord  over  hendes  Grav. 

Hun  var  netop  i  Færd  med  at  fælde  Taarer  ved 
Forestillingen  om  sin  egen  Ligfærd,  da  det  bankede 
paa  Gadedøren.  Hun  for  sammen,  standsede  Rokke- 
hjulet og  udstødte  et:  Herre  Jesus!  Enhver  uventet 
Lyd  om  Aftenen  indjog  hende  Skræk;  endnu  havde 
hun  ikke  forvundet  sin  Angest  fra  den  17.  August, 
da  Svenskerne  trængte  ind  i  hendes  Hus  og  tømte 
hendes  Fadebur. 

»Katrine!«  raabte  hun  til  Pigen,  »du  maa  ud 
at  se,  hvem  det  er,  der  pikker  paa  Døren;  men 
drag  ikke  Skodden  fra,  før  han  har  svaret  og  vist 
sig  at  være  kendt  Mand.« 

Katrine  udførte  sit  Hverv  halvt  i  Søvne;  de 
idelige  Alarmeringer  havde  sløvet  hendes  Aarvaa- 
genhed.  Men  til  Held  for  hende  og  Madam  Mette 
var  det  et  venskabeligt  Besøg,  der  meldte  sig,  og 
Rynkerne  i  hendes  Madmoders  Pande  glattedes  øje- 
blikkelig, da  hun  hørte  en  dyb,  velkendt  Røst  i 
Gangen  udtale  sin  Tilfredshed  med,  at  hun  var 
hjemme.  Kort  efter  aabnedes  Døren  til  Køkkenet, 
og  en  høj,  mager  Mand  i  en  sort  Klædning,  der  af 
Slid  og  Ælde  havde  et  rødligt  Skær,  traadte  ind. 
Det  skyldtes  kun  en  eller  anden  flittig  Naal,  at  hans 
Knæbenklæder  havde  draget  deres  Tilværelse  saa 

langt  ud ;  han  mindedes  vel  næppe  selv  mere  den 
Dag,  da  de  vare  ny. 

Hans  Isse  var  blank  og  skallet,  hans  Pande 
furet,  og  over  hans  blege  Aasyn  var  der  en  ejen- 
dommelig Slaphed,  ikke  af  den  Art,  som  fremkaldes 
ved  Umaadelighed  og  Udsvævelser,  men  snarere 
ved  Mangel  paa  god  Pleje  og  sund  Nærings  maaske 
ogsaa  et  Tegn  paa  Sjælstræthed.  Det  var  Magister 
Kristen  Pedersen  Tikøb,  en  ældre  Broder  til  Gregers 
Hansens  muntre  Ven  Jens  Tikøb,  men  saare  for- 
skellig fra  ham  baade  i  Tænkemaade  og  Levevis. 
Som  han  nu  viste  sig  paa  Mette  Nielsdatters  Dør- 
tærskel, lurvet  i  sin  Klædedragt,  duknakket  og  yd- 
myg i  sit  Væsen,  var  han  ingen  Undtagelse,  men 
snarere  en  Repræsentant  for  en  talrig  Samfunds- 
klasse —  en  af  de  mange  fattige,  gamle  Studenter, 
der  af  Mangel  paa  mægtige  Patroner  aldrig  naaede 
at  komme  i  Embede  eller  træde  op  paa  nogen 
Prædikestol,  men  maatte  slaa  sig  igennem  ved  at 
stave  Fibel  med  smaa  Børn  og  proppe  Lærdom  i 
genstridige  Hoveder. 

Var  nu  end  Magister  Kristen  ingen  Undtagelse 
deri,  at  han  af  egen  Erfaring  kendte  baade  til 
Kulde  og  Hunger,  og  at  hans  Liv  havde  været  lige 
saa  fattigt  paa  Nydelser,  som  en  Ørken  er  fattig 
paa  Roser,  saa  var  han  det  visselig  for  saa  vidt, 
som  han  havde  holdt  sig  fri  for  Svir,  Spil  og  enhver 
af  de  Udskejelser,  der  drog  saa  mange  af  hans 
Standsfæller  ned  i  Skarnet,  og  endelig  deri,  at  han 
aldrig  havde  kunnet  overtale  sig  til  at  tigge.  Trods 
hans  ydmyge  Gerning  nød  han  i  Byen  en  Agtelse, 
som  ikke  blev  mange  i  hans  Kaar  til  Del.  Det 
fattedes  ham  imidlertid  ganske  paa  det  Greb  at 
skaffe  sig  selv  Fordel,  han  var  uegennyttig  og  til- 
bageholden i  en  Grad,  der  grænsede  til  Enfoldighed, 
maaske  tillige  alt  for  ømtaalig  ved  at  tage  mod 
Velgerninger,  hvorfor  han  stadig  blev  fattig,  uagtet 
han  havde  ikke  faa  rige  Venner. 

Kun  faa  af  dem  vare  i  Stand  til  at  vurdere  ham 

for  det,  han  var  —  en  Mand,  ikke  alene  af  Lærdom, 
men  og[saa  med  Aand.  Lisbeth  vidste  noget  derom, 
thi  hun  havde  ikke  sjælden  tyet  til  ham,  naar  hun 
søgte  at  lære  noget,  og  det  var  en  stor  Nydelse 
for  den  brave  Magister  at  oplade  Øjnene  paa  en 
ung  Pige,  der  var  saa  evnerig  og  saa  videlysten. 
Det  var  dog  kun  sjældent,  at  en,  saa  taknemmelig 
Tilhører  faldt  i  hans  Lod,  og  hvor  fredelig  en  Mand 
han  end  ellers  var,  i  lærde  Disputer  kunde  han 
være  stridbar  nok,  og  hans  Paastaaelighed  i  at 
hævde  en  vis  fri,  religiøs  og  videnskabelig  Syns- 
maade,  der  gik  mod  Tidens  Strøm,  var  Hovedaar- 
sagen  til,  at  han  ikke  engang  havde  drevet  det  til 
at  blive  Hører  ved  Byens  lærde  Skole. 

Han  havde  da  ogsaa  været  Lærer  for  Gregers 
i  hans  Barndom.  Da  han  stillede  saare  ringe  For- 
dringer, ja  nøjedes  med,  hvad  man  gav  ham,  og 
ofte  ikke  fik  andet  Vederlag  end  et  tarveligt  Maal- 
tid  Mad,  saa  var  han  meget  søgt  som  Lærer  for 
smaa  Børn.  Dog  hvilede  nu,  i  Krigens  Tid,  al  Under- 
visning, og  Magister  Kristen  fik  sørgelig  Brug  for 
sin  Øvelse  i  at  sulte  og  fryse.  Det  maa  da  ikke 
tages  ham  ilde  op,  om  hans  Besøg  hos  Gregers 
Hansens  Moder  væsentlig  havde  den  Hensigt  at  faa 
Varme  i  Kroppen  ved  hendes  gode  Ild  og  muligt 
et  lille  Traktement  af  Julegodt  og  01. 

Der  var  dog  en  mild  Værdighed  over  hans 
Aasyn,  da  han  traadte  ind,  og  hans  mørkegraa  Øjne 
lyste  af  Godmodighed,  da  han  talte. 

»Guds  Fred  og  god  Aften,  Madam  Mette! c 
sagde  han  og  greb  hendes  fremrakte  Haand ;  »og  en 
glædelig  Herrens  Fest!  Har  I  en  lille  Plads  ved 
eders  Arne  til  en  gammel  Ven?« 

»Herren  være  takket,  at  det  er  ederl  I  disse 
Tider  sidder  Hjertet  mig  i  Halsen,  hver  Gang  det 
banker  paa  Døren ;  men  hjertelig  velkommen  være 
I,  gode  Hr.  Kristen,  til  enhver  Tid.  Det  er  Uret, 
at  I  kommer  saa  sjælden,  c 

Kristen  Tikøb  mumlede  en  Taksigelse  og  tog 
Plads  paa  en  plump  Træstol  ved  Skorstenen. 

»Havde  jeg  vidst  eders  Hensigt  at  besøge  mig,« 
vedblev  Mette,  »skulde  jeg  have  opvarmet  Storstuen, 
men  nu  faar  I  Skade  for  Hjemgæld  og  maa  tage 
Lejligheden,  som  den  er.« 

»Jo  færre  Omstændigheder,  des  bedre  har  jeg 
det,«  svarede  Magister  Kristen  og  gned  sine  valne 
Hænder  over  de  hendøende  Gløder  paa  Skor- 
stenen. 

Mette  hørte  imidlertid  ikke  hans  Svar ;  hun  var 
allerede  inde  i  Fadeburet  og  kom  snart  atter  til 
Syne  med  Brød,  Fedt,  Sul  og  Julegodt,  hvortil  hun 
føjede  et  mægtigt  Krus  01.  Hendes  Gæst  vægrede 
sig  ikke  ved  at  nyde  det  gode  Maaltid,  men  langede 
dog  til  Maden  sindig  og  tilbageholden,  og  Mette 
maatte  nøde  ham  til  flittig  at  tage  sig  en  Slurk  af 
Kruset.  Oplivet  af  den  rigelige  Forfriskning,  fik 
han  snart  Munden  paa  Gang. 

»Tak,  kære  Madam  Mette,  for  den  venlige 
Modtagelse  og  gode  Beværtning!  Det  er  haarde 
Tider,  og  træder  man  ind  til  gode  Venner,  maa 
man  vente  overalt  at  finde  Landsens  Fjender  i  Høj- 
sædet.« 

»Det  maa  I  nok  sige,  kære  Hr.  Kristen  I  Dog 
gaar  den  Ære  snarest  Smaafolk  forbi;  søg  derfor 
til  mig  og  mine  Lige,  naar  I  vil  forfriske  eder! 
Haarde  Tider  —  ja,  der  talte  I  Sandhed!  Fjende- 
bud og  Dødsbud  er  alt,  hvad  man  har  i  Vente,  og 
var  det  ikke  for  min  kære  Søns  Skyld,  vilde  jeg 
ønske,  at  jeg  slumrede  ved  min  Husbonds  Side  paa 
Olai  Kirkegaard.« 

»Tal  ikke  saa  drøvelig,  gode  Madam  Mette! 
Det  er  at  friste  Herren.  Har  I  ellers  spurgt  nyt 
fra  Gregers?« 

»Ak  nej,  ikke  siden  sidst;  jeg  ved  ikke,  hvor 
han  lider,  og  om  han  er  oven  Jorden,  og  jeg  har  ikke 
haft  en  glad  Time  siden  hans  Bortfærd  i  Sommer.« 

»Han  er    dog  i   Guds   Haand,    hvor  han  saa 

færdes,«  sagde  Magisteren  trøstende,  »og  tillige 
under  dansk  Regimente.  Vi  andre  maa  vel  sukke  og 
sige,  at  hvor  Vold  er  Landeret,  er  ondt  at  værel« 

»Saamænd!  Dog  drages  mit  Hjerte  ogsaa  af 
andre  Sorger!  thi  eneste  Barn  er  Sorgens  Barn. 
Jeg  holder  dog  det  Haab  fast,  at  Gregers  vil  blive 
min  Alderdoms  Kæp  og  Støttestav.« 

nOmnis  spes  es  i  in  te^  Gregorius!  Tu  spes 
semper  eris  una  senectæ  matris  hiæh^ 

Den  gode  Magister  sagde  dette,  som  om  han 
havde  sin  fordums  Discipel  for  sig,  men  da  Madam 
Mette  naturligvis  ikke  forstod  Latin,  vedblev  han 
paa  Dansk: 

»Sandt  nok,  gode  Madam  Mette!  Hidtil  har 
eders  Søn,  har  jeg  mærket,  ikke  med  synderhg 
Flid  holdt  ved  sine  Studia.  En  Skam,  at  jeg  skal 
tilstaa  det,  da  det  gælder  min  egen  kødelige  Bro- 
der; men  Magister  Jens  er  ikke  det  bedste  Sel- 
skab for  en  ung  Bakkalaureus ;  og  han  har  jo  altid 
været  og  er  vel  endnu  hans  kæreste  Ven.  Dog,  nu 
for  Tiden  maa  alle  Studia  hvile,  da  det  gælder 
Fædrelandets  Forsvar,  og  i  det  Punkt  er  Jens  den 
Mand,  der  kan  føre  Gregers  bravt  frem,  det  maa 
jeg  lade  ham!  Jens  var  altid  kær  af  Kvindfolk, 
Drik  og  Terningkast;  men  han  har  dog  Hjertet 
paa  rette  Sted.« 

>  Ak,  hvad  kan  det  hjælpe  en  studerende  Mand, 
der  stiler  efter  at  blive  en  from  Guds  Tjener?« 

»Sig  ikke  det,  Madam  Mette?  Naar  denne 
Krigstumult  er  vel  ovre,  og  Herren  imidlertid  har 
skærmet  eders  Søns  unge  Liv,  er  Gregers  muligvis 
som  tapper  Soldat  vokset  op  til  Kongens  Naade. 
Jeg  har  hørt  sige,  at  de  studiosi,  der  frivillig  ind- 
stille sig  til  Byens  Defension  i  denne  gemene  Fare 
og  holde  sig  bravt,  tør  vente  sær  kongelig  Protek- 
tion til  et  Embede.« 


^)  Alt  Haab   staar  til  dig,   Gregers  I     Du  vil  altid  være  din 
Moders  Alderdoms  eneste  Haab! 

»Det  er  godt  nok,  Magister;  men  jeg  tænker 
ikke  alene  paa  min  Søns  timelige  Vel;  jeg  tænker 
især  paa  hans  Salighedssag.« 

Magister  Kristen  tav  skamfuld. 

»Hvad  hjælper  det  et  Menneske,  vandt  han 
end  den  ganske  Verden,  naar  han  tog  Skade  paa 
sin  Sjæl?«  vedblev  Mette  og  foldede  sine  Hænder. 
»Jeg  læser  ikke  for  intet  hver  Dag  i  den  hellige 
Skrift,  skønt  mme  Øjne  ere  svage.  Det  vilde  trøste 
mig  overmaade,  kære  Magister,  saa  I  en  Gang  imel- 
lem ind  til  en  stakkels,  enlig  Enke  og  læste  et  Ka- 
pitel eller  to  for  hende.« 

•  Stakkels  Mette  Nielsdatter  kunde  nok  trænge 
til  Hjælp  af  Magisterens  stærke  Øjne,  thi  Briller 
fandtes  dengang  endnu  ikke  i  Danmark,  og  Brugen 
af  Seglas  blev  endog  regnet  for  uhøvisk.  Saaledes 
var  det  kun  faa  Aar  siden,  at  Frederik  den  Tredje 
ved  Taffelet  offentlig  klagede  over,  at  den  lærde 
Huetius,  som  1652  gæstede  Danmark  og  havde 
taget  Briller  paa  i  Slotskirken  for  bedre  at  se  Maje- 
stæten, havde  vist  ham  ringe  Ærbødighed  ved  »lige- 
som for  Løjer  at  betragte  ham  med  et  Kikkertglas.« 
Imidlertid  lod  det  ikke  til,  at  Magister  Kristen  var 
oplagt  til  at  trøste  Madam  Mette  ved  Sjælesorg; 
maaske  følte  han  sig  heller  ikke  skikket  dertil,'  da 
han  saa  ned  for  sig  og  svarede  ikke  paa  hendes 
Bøn  uden  ved  et  —  »hm,  saamændl« 

»Ak  ja!«  vedblev  Mette  efter  en  lille  Pause, 
»vidste  jeg  kun,  at  Gregers  i  alle  Maader  vandrer 
paa  den  rette  Vej.  Jeg  formanede  ham  i  Skils- 
missens Øjeblik  inderlig  at  forvare  sig  for  den  stærke 
Vin,  som  hans  Natur  ikke  taaler.  Hvad  Kvindfolk 
vedrører,  da  ved  I,  at  hans  Hjerte  er  fanget.  Dog 
kunde  han  nytte  sin  Tid  bedre  end  til  at  opvarte 
Lisbeth  Hansen  med  rimede  Vers.« 

»Ih,«  udbrød  Magister  Kristen  smilende,  »for- 
byd ham  ikke  det,  men  glæd  eder  over,  at  han 
har  fattet  Kærlighed  til  saa  fager  og  vel  oplært  en 
Jomfru.     Hr.    Mikkel   under  eders    Søn    sin    Pleje- 

datter,  som  jeg  har  hørt,  og  fattig  Brud  kommer 
næppe  fra  det  Hus.« 

>Saa  vidt  er  alt  vel,«  svarede  Mette  med  en 
stram  Mine.  »Mikkel  Hansen  er  mig  en  tro  Støtte 
og  en  fuldgod  Ven;  han  mener  det  ogsaa  godt 
med  Gregers;  men  om  Jomfruen  tænker  jeg,  at  vel 
ere  dejlige  Øjne  fængendes  Tønder,  men  god  Byrd 
er  mere  værd  end  et  glat  Ansigt.  Hun  er  et  Sleg- 
fredbam  og  ter  sig  derefter,  er  sær  fri  i  sine  Lader. 
Mon  Mikkel  saa  villig  vilde  byde  hende  til,  var  hun 
hans  og  Marens  eget  Barn?« 

»Vær  ikke  saa  mistænksom,  gode  Madam  Mette  E 
Hr.  Mikkel  kan  da  ikke  byde  eder  andet,  end  hvad 
han  har.  Det  vil  jeg  sige  som  min  sikre  Tanke  om 
Jomfru  Lisbeth,  at  den  Mand,  der  bejler  til  hende^ 
gaar  ikke  fejl  i  By.« 

»Da  har  jeg  andre  Tanker,«  svarede  Mette  og 
rystede  paa  Hovedet.  »Hun  er  vel  lært  i  mange 
Kunster,  kan  læse  Prent  saa  godt  som  I,  synge  og 
danse  mægtig  kønt;  men  min  Mening  er,  at  Mø 
kendes  ved  Dejtrug  og  ikke  i  Springedans.« 

»Ih,  da  stod  hun  dog  i  Madam  Marens  Køkken 
med  opstrøgne  Ærmer  og  skrabede  Kød  forgangen 
Dag,  da  jeg  saa  derind!  Jeg  kan  ikke  se  rettere^ 
end  at  hun  har  alle  ydre  og  indre  Dyder,  og  det 
bør  veje  op  mod  hendes  uhæderlige  Byrd,  som 
dog  maa  regnes  ikke  hende  selv,  men  hendes  usa- 
lige Forældre  til  Last.« 

Mette  var  under  Slutningen  af  denne  Samtale 
i  Færd  med  at  tage  af  Bordet,  og  hun  havde  netop 
Træbakken  med  Sul  mellem  Hænderne  for  at  bære 
den  bort;  men  hun  satte  den  brat  fra  sig,  holdt 
Hænderne  i  Siden  og  stirrede  forundret  og  med 
vredeblussende  Ansigt  paa  sin  Gæist. 

»Jeg  har  mærket  det  før  og  ser  nu  grant,  at 
det  ikke  staar  ret  til  med  eders  Kristendom,  Ma- 
gister! Staar  der  da  ikke  skrevet,  at  Herren  er 
en  nidkær  Gud,  som  hjemsøger  Fædrenes  Misger- 
ninger paa  Børnene  baade  i  tredje  og  fjerde  Led?« 

»Det  staar  skrevet  i  anden  Mosebog,  jeg  ved 
det  helt  vel,  og  er  en  hellig  Sandhed,  men  bør  ikke 
bruges  til  at  udpege  Enkeltmand  og  sige :  den  eller 
den  hjemsøges  af  Herren.« 

»Mener  I  ikke?«  spurgte  Mette  hidsig.  »Til 
hvad  skal  det  Ord  da  ellers  bruges?  Jeg  drister 
mig  til  at  sige  om  Lisbeth,  at  Herren  har  hjemsøgt 
hende  med  overvættes  Hovmod  og  Forblindelse. 
Hun  kimser  ad  os,  Magister;  Gregers  er  ikke  god 
Bejler  nok  til  hende,  og  jeg  har  længe  mærket,  at 
hun  aldrig  gaar  til  Brudeskammelen  med  ham.  Han 
er  en  Nar,  at  han  vil  krumme  Ryg  for  slig  en 
Mamsel.  Gregers  kan  faa  ti  Jomfruer  for  een;  dem 
har  han  kun  nødig  at  pege  paa,  og  jeg  evner  vel 
næst  Guds  Hjælp  ^t  sætte  ham  ind  i  en  Præste- 
gaard,  uden  at  vi  have  fornødent  at  gaa  Tigger- 
gang til  andre.« 

Magisteren  saå  forvirret  paa  sin  Værtinde,  da 
han  kendte  hende[  ellers  som  en  from  og  fredelig 
Kvinde,  og  han  hsqvde  aldrig  set  hende  saa  ophid- 
set. Han  maatte  tiog  tilstaa  for  sig  selv,  at  hvis 
Lisbeth  virkelig  viste  hende  og  Gregers  Ringeagt, 
havde  den  gamle  gyldig  Aarsag  til  at  være  vred; 
men  han  kunde  ikke  tro,  at  det  var  saa. 

»Igør  Jomfru  Lisbeth  Uret,  gode  Madam  Mette!« 
sagde  han  sagtmodig,  »det  tør  jeg  sværge  paa,  al 
den  Stund  jeg  kender  hende  som  en  ydmyg,  nøj- 
som Jomfru,  lysten  efter  Kundskab,  det  tilstaar  jeg, 
men  ikke  kær  af  Pynt  eller  Stads.  Har  hun  vist 
sig  en  Kende  spansk  mod  Gregers,  saa  ved  I  jo, 
at  Kærligheds  Vækst  vil  vandes  med  Graad  og 
dyrkes  med  Umag.  Hun  giver  sig  nok,  tilmed  da 
hendes  Plejefader  ganske  staar  paa  eders  Side.  Stol 
I  trygt  paa  det!« 

Næppe  havde  Magisteren  udtalt,  førend  det 
atter  bankede  paa  Døren.  Han  tog  Lysestagen  og 
gik  ud  for  at  spørge,  hvem  det  var. 

»Ræddes   ikke,    gode    Madam   Mette!«    sagde 

Magister  Kristen,  som  hurtig  kom  tilbage.  »Det  er 
ingen  anden  end  Gregers  selv  I« 

Lige  i  Hælene  paa  Magisteren  traadte  da  Gre- 
gers Hansen  ind  i  Køkkenet,  men  i  en  næsten  ukende- 
lig Skikkelse ;  hans  Ansigt  var  rødt  og  vejrslagent, 
hans  Skæg  vokset  langt,  og  han  var  iført  en  fuld- 
stændig svensk  Rytterdragt. 

»Gud  naade  os.  Dreng! c  udbrød  hans  Moder 
blegnende  og  løftede  Hænderne,  »hvor  kommer 
du  her?€ 

y>]eg  havde  ventet  mig  bedre  Velkomst,  Moderic 
sagde  Gregers  mut,  smed  Kappen  og  Hatten  paa 
Bænken  og  gav  sig  til  at  spænde  Ryttersabelen  af; 
»her  er  jeg,  og  vil  du  ikke  se  mig  daane  af  Mathed, 
saa  giv  mig  snarest  en  Hjertestyrkning!  Jeg  har 
fastet  i  fire  og  tyve  Timer.« 

»Gregers!«  spurgte  hans  Moder  med  grædende 
Stemme,  »tal  Sandhed  —  er  du  rømmet?« 

Mette  røbede  d^  af  Vanvare  sit  nøje  Kend- 
skab til  Sønnens  Karakter,  og  det  var  saa  meget 
mere  krænkende  for  ham,  som  Kristen  Tikøb  var 
til  Stede  som  Vidne.  Han  svarede  derfor  kun  med 
en  drøj  Ed  og  med  Ord,  der  kun  røbede  et  lidet 
sønligt  Sindelag,  hvorpaa  han  kastede  sig  over  Sule- 
fadet for  at  stille  sin  Sult.  Hans  Moder  hentede  et 
frisk  Krus  01;  men  da  hun  kom  med  det  i  sin 
skælvende  Haand,  rejste  Kristen  Tikøb  sig  og  bød 
dem  begge  Godnat. 

Gregers  havde  imidlertid  fattet  sig  og  vilde  nu 
nødig  lade  sin  fordums  Lærer  gaa  med  ugunstig? 
Tanker  om  Aarsagen  til  hans  Nærværelse,  hvorfor 
han  i  en  indsmigrende  Tone  bad  ham  om  at  blive 
og  spise  til  Aften  med  ham. 

»Dette  er  ikke  nok  til  at  stille  en  Mands  Hunger, 
der  har  været  halv  død  af  Sult,«  sagde  han  med 
paatagen  Munterhed.  »Skaf  mig  en  varm  Ret,  hjerte 
Moder,  og  bryg  en  god,  krydret  Drik  til  os,  hvis 
du  ikke  vil  se  mit  unge  Liv  gaa  ud  som  et  Lys. 
Lad  os  saa  ikke  heller  blive  i  dette  Røghul,  men  læg 

Svenskerne  paa  Kronborg.  >5 

Blus  i  Ovnen  i  Storstuen,  Katrine,  saa  vil  jeg  gaa 
ind  og  to  mig  imens.« 

»Det  skal  ske,  som  du  ønsker,  hjerte  Søn!« 
svarede  Mette  modløs.  »I  bliver  vel,  kære  Hr. 
Kristen,  og  holder  Gregers  med  Selskab?« 

Kristen  Tikøb  bøjede  Hovedet  samtykkende, 
men  med  en  tilbageholdende  Mine,  fordi  Gregers 
Hansens  Tale  og  Væsen  havde  gjort  et  ildevarslende 
Indtryk  paa  ham.  Det  var,  frygtede  han,  den  for- 
lorne, men  ikke  angerfulde  Søns  Hjemkomst,  han 
havde  været  Vidne  til,  og  det  smertede  ham  dybt. 

Imidlertid  slap  han  for  at  tale  med  Moderen 
om  dette  sørgelige  Emne;  thi  da  Gregers  var  vel 
ude  af  Køkkenet,  bankede  det  for  tredje  Gang  paa 
Mettes  Dør.  Nu  blev  hun  for  Alvor  forfærdet, 
fordi  hun  straks  tænkte  sig,  at  hendes  Søn  blev 
forfulgt;  men  Kristen  Tikøb,  som  denne  Aften  havde 
overtaget  en  Dørvogters  Rolle,  bragte  hende  atter 
til  Ro,  skønt  hun  stirrede  med  en  forstyrret  Mine 
paa  den  ny  Gæst,  der  traadte  ind. 

Det  var  en  svær  Mand  med  plumpe  Træk,  en 
stor  Dobbelthage,  lumske,  graa  Øjne  og  et  træsk 
Smil,  i  øvrigt  klædt  som  en  velhavende  Borger. 
Madam  Mette  genkendte  i  ham  Byens  rigeste  Peber- 
svend eller  Urtekræmmer  Valentin  Korn;  men  hun 
blev  meget  forundret  ved  at  se  ham,  da  han  aldrig 
før  havde  været  over  hendes  Dørtærskel.  Heller 
ikke  glædede  dette  Besøg  hende,  allermindst  i  dette 
Øjeblik,  fordi  Valentin  Korn  ikke  havde  noget  godt 
T^ov  paa  sig,  men  var  et  Stykke  af  en  Aagerkarl 
og  mistænkt  for  at  være  Svenskernes  Spion.  Paa 
anden  Maade  kunde  nemlig  hans  Medborgere  ikke 
tyde  den  Omstændighed,  at  hans  Bod  og  Ejendele 
vare  blevne  skaanede  for  Plyndring  og  Brandskat- 
ning,  og  at  hans  Næring  midt  i  Ufredens  Tid  gik 
bedre  end  nogen  anden  Købmands. 

Mette  vidste,  at  hver  ærekær  Mand  i  Byen 
skyede  hans  Selskab,  og  hun  kunde  paa  ingen 
Maade  tænke    sig  Aarsagen   til    hans  Nærværelse. 

Hun  ønskede  at  blive  denne  uvelkomne  Gæst  kvit 
og  vilde  give  Kristen  Tikøb  et  Vink  om  at  hjælpe 
hende  dermed ;  men  til  hendes  Sorg  brød  den  gode 
Magister  kort  af,  tog  venlig  Afsked  med  hende, 
tilkastede  Valentin  Korn  et  sky  Blik  og  gik  hastig 
sin  Vej. 

Nu  gjaldt  det  at  give  Gregers  et  Vink  om,  at 
han  maatte  blive  paa  sit  Værelse,  til  Luften  var  ren; 
men  Valentin  Korn  holdt  Mette  saaledes  fast  med 
underlig  Tale  om  de  onde  Tider,  og  hvor  haardt  det 
faldt  en  ærlig  Mand  at  slaa  sig  igennem,  saa  at 
hun  ikke  kom  af  Pletten,  før  Gregers  selv  traadte 
ind  til  dem. 

Mette  blev  sin  Søns  Forvirring  var,  da  han  saa 
uventet  stod  Ansigt  til  Ansigt  med  Valentin  Kom, 
og  undrede  sig  over  den  ydmyge  Mine,  hvormed 
han  bød  ham  velkommen.  Valentin  Korn  var  ikke 
mindre  overrasket  ved  at  træffe  Gregers  og  saa 
paa  ham  med  et  lurende  Smil.  Gregers  genvandt 
hurtig  sin  Fatning  og  sit  flotte  Væsen,  nævnede  Va- 
lentin Korn  for  sin  Moder  som  en  gammel  Ven  og 
forsikrede,  at  det  var  ham  en  lige  saa  stor  Glæde 
som  Overraskelse  i  sit  Hjem  at  træfle  denne  brave 
Mand.  Han  indbød  Valentin  til  at  følge  ind  med 
i  Storstuen  og  gøre  hans  Moder  og  ham  selv  den 
Ære  at  tage  Del  i  Maaltidet. 

Mette  saa  paa  sin  Søn  med  aaben  Mund,  der- 
næst paa  Valentin  Kom,  som  velvillig  nikkede  med 
sit  svære  Hoved,  saa  atter  paa  sin  Søn  og  fulgte 
til  sidst  hovedrystende  og  hjerteklemt  efter  Mændene 
ind  i  Storstuen.  Gregers  mindede  temmelig  barsk 
sin  Moder  om  at  haste  med  Maaltidet.  Den  gamle 
viste  sig  nu  uventet  stædig  og  sagde,  at  det  var 
for  silde  at  gøre  Ild  paa;  hun  satte  koldt  Sul  med 
Tilbehør  paa  Bordet. og  bragte  to  fyldte  Ølkrus  ind. 
Gregers  gjorde  sure  Miner,  men  maatte  finde  sig 
deri,  og  Valentin  Korn  syntes  ikke  at  være  nogen 
Kostforagter.  Han  tog  dygtig  til  sig  af  det,  der 
blev  budt  ham,  og  da  de  begge  havde  stillet  deres 

15* 

Sult  og  slukket  Tørsten,  bad  han  Gregers  fortælle 
Aarsagen  til  den  uventede  Hjemkomst. 

»Jeg  skylder  ogsaa  min  Moder  Forklaring,« 
sagde  Gregers  tvært ;  »jeg  kyste  hende  ved  at  komme 
umeldt  og  fik  ingen  blid  Modtagelse.  I  maa  vide, 
Hr.  Valentin,  at  min  Hjemfærd  har  været  et  Tog, 
fuldt  af  store  Farer,  og  har  krævet  baade  Snildhed 
og  Mod.  Per  Jovem^  den  store  græske  General 
gjorde  det  ikke  bedre,  havde  han  end  en  hel  Hær, 
jeg  kun  min  egen  Person  at  bjærge.« 

»Det  gør  en  Forskel,«  svarede  Valentin  tørt; 
>men  snak  nu  ikke  om  de  Generaler,  I  har  lært  om 
paa  Højskolen,  Gregers !  Lad  eders  Moder  faa  Rede 
paa,  af  hvad  Aarsag  I  har  sat  Kaasen  hjemad.« 

»For  Nøds  Skyld,  men  ikke  som  Rømnings- 
mand!«  sagde  Gregers  vredt;  »og  ilde  var  det, 
Moder,  at  I  lod  Magister  Kristen  gaa  uden  Oplys- 
ning. Han  bringer  nu  den  Snak  til  Mikkels  og 
videre  omkring  i  Byen.« 

»Magister  Kristen,«  sagde  Valentin  med  et  ondt 
Smil,  »er  en  Broslider  og  en  Sladderhank.  Han  har 
ganske  vist  sin  Gang  hos  Mikkel  Hansens,  hvor  han 
er  vel  set  for  sin  Kyndighed  i  Regnekunsten.  Han 
hjælper  Toldkæmmereren  med  hans  Regnskaber,  og 
vi  vide  jo,  at  Mikkel  alle  sine  Dage  har  været  en 
daarlig  Regnemester.  Naa,  I  gik  altsaa  for  Nøds 
Skyld,  Gregers?« 

»For  Nøds  Skyld,«  gentog  Gregers,  »og  med 
Orlov?  Den  lode  November  gav  Kongen  os  fri 
for  Voldtjeneste;  det  kom  af  den  hollandske  Suc- 
curs;  Piichlers  Kompagni  tog  vor  Post.« 

»Naa,  Gud  være  takket,  at  det  hænger  saadan 
sammen,  Gregers!«  udbrød  Mette  og  tørrede  en 
Taare  af  sit  Øje.  »Tilgiv  din  Moder  hendes  Mis- 
tanke 1« 

Alligevel   var  det  ikke  ganske  saaledes,  som 

Gregers  fortalte.    Studenterne  vare  kun  permitterede 

»at  møde  paa  Varsel,«  og  en  Uge  efter  at  Gregers 

.  havde  bragt  sin  dyrebare  Person  i  Sikkerhed  i  Hel- 

singør,  bleve  de  igen  tilsagte  at  møde  paa  Volderr 
om  Natten  og  staa  i  Reserve. 

»Der  er  ikke  stort  at  tilgive,  Moder,«  svarede 
Gregers,  »var  jeg  rømmet,  vilde  den  Buk  ikke  have 
været  saa  grov.  Det  var  frivillig  Tjeneste,  maa  I 
vide,  og  haard  og  krænkende  var  den  Tjeneste  for 
en  studert  Mand.  Disse  stortalende  Officerer  mente 
nu  ret  at  have  faaet  os  Sortkjoler  under  Eks  og 
vilde  tumle  os  som  gevorbene  Karle  1  De  raabte 
deres  »til  rechts,  til  links«  og  tyskede  ugudelig,  og 
vi  skulde  springe  for  dem  som  Peblinger.  Tykkes 
eder  det  ret  og  sømmeligt,  Hr.  Valentin?« 

»Jeg  maa  give  eders  Søn  Medhold  deri,«  sagde 
Valentin  til  Mette.  »Pokker  skulde  desuden  lade 
Helbred  og  Liv  for  at  værge  en  By,  som  dog  om- 
sider maa  komme  i  Svenskernes  Vold.  Det  er  ondt 
at  hælde  sig  til  ludende  Væg.« 

»Ikke  saa,  Hr.  Valentin!«  svarede  Gregers.  »Jeg 
var  gerne  bleven  og  havde  staaet  den  Dyst  til  Ende, 
havde  jeg  kunnet  bjærge  Føden;  men  da  vi  var 
afløste,  blev  det  helt  kummerligt  for  os,  fordi  vi 
mistede  den  fri  Indkvartering,  vi  hidtil  havde  haft 
hos  Professoribus.  De  henviste  til  Rigets  Hofmester, 
at  han  skulde  holde  Borgemestrene  til  at  sørge  for 
Studenterne,  saasom  Højskolen  havde  taget  sig  af 
fattige  Borgere;  men  det  var  som  at  plukke  Haar 
af  den  skallede.  Saa  var  det  ogsaa  urimelig  Dyr- 
tid; et  otte  Punds  Brød  koster  nu  fire  Skilling  der- 
inde, et  Pund  Flæsk  fjorten  Skillinge  et  Pund  Smør 
to  Mark  og  en  Favn  Brænde  indtil  seks  Rigsdaler.« 

»Det  var  som  Fanden!«  udbrød  Valentin;  »man 
kunde  tjene  en  køn  Skilling  ved  at  smugle  en  Skude 
derind  med  Fetalje  og  Brændsel.« 

»Det  kan  I  lide  paa!«  svarede  Gregers.  »Vi 
frøs  til  sidst  som  Hunde  ved  Volden  og  brændte 
Plankeværker  og  gamle  Døre.  Til  sidst  købte  Kon- 
gen fire  gamle  Skuder  at  ophugge  til  Brændsel; 
men  den  Ild  fik  jeg  ikke  Varme  af,  som  I  straks  skal 
faa  at  høre.  Paa  Kommunitetet  saa  det  ogsaa  drøveligt 

ud.  Økonomen,  Hans  Mule,  var  saa  renonce  paa 
Proviant,  at  han  forgangen  Dag  plat  ud  nægtede 
at  holde  de  befalede  tolv  Borde,  men  kun  tre.  Ikke 
stort  bedre  staar  det  til  hos  de  fornemme,  og  end 
ikke  Hans  kongelige  Majestæt  selv  har  det  fornødne 
til  sit  Bord.  c 

>Se,  se!«  sagde  Valentin  med  et  lurende  Blik, 
»staar  det  saa  maadelig  til  derinde,  saa  holder  Sta- 
den sig  næppe  længe.« 

»Det  skal  I  dog  ikke  sværge  paa,  Valentin!« 
svarede  Gregers.  »Borgernes  Mod  er  ophidset  til 
Galenskab.« 

»Saa  maa  I  vel  kalde  det.  Hvem,  der  mener 
sine  Landsmænd  det  oprigtig  og  godt,  maa  ønske, 
at  dette  snart  faar  Ende.  Jeg  ønsker  ikke  at  være 
andet  end  dansk;  men  naar  det  gaar  til  slig  Yder- 
lighed, tør  man  vel  spørge,  om  der  ligger  saa  stor 
Magt  paa,  enten  vor  Konge  hedder  Kkrl  eller  Fre- 
derik, kan  bare  hver  Undersaat  leve  i  Fred  og  nære 
sig  redelig.  Lad  nu  høre,  hvordan  det  gik  eder 
saa  fremdeles,  Gregers?« 

»Der  var  saa  ikke  andet  for  mig  at  gøre  end  at 
gaa  paa  Volden  igen !  Jeg  lod  mig  leje  af  Søren  Bryg- 
ger til  at  forrette  hans  Vagttjeneste,  og  saa  gik  flere 
af  os  deroppe  som  Hyrlinge;  men  dette  var  nu 
meget  galere  end  det  andet,  for  vi  mistede  al  Respekt. 
Dog  glædede  jeg  mig  til  at  nyde  Julegrøden  i  Ro, 
saasom  jeg  var  fri  Juleaften ;  men  stod  ikke  Fanden 
skinbarlig  i  det,  at  Svensken  viste  sig  for  Volden, 
der  blev  Alarm,  og  vi  maatte  løbe  fra  Grøden  og 
Juleøllet.« 

»Ha,  ha,  ha!«  lo  Valentin  Korn,  saa  hans  tykke 
Mave  rystede. 

»Ja,  I  har  let  ved  at  le,«  sagde  Gregers  ærger- 
lig, »men  fornøjeligt  var  det  per  Jovem  ikke  at  høre 
KJokkerne  klemte  og  Alarmtrommen  gaa,  lige  som 
vi  satte  den  første  Skefuld  Grød  i  Munden.«  . 

»Naa,  naal«  gryntede  Valentin,  »nu  kan  I  le 
ad  det!     I  skal   snart  mærke,   at  her  i   Helsingør 

og  under  det  svenske  Regimente  lever  man  lunt  og 
godt,  holder  man  sig  bare  i  Skindet.« 

»Jeg  forstaar  ikke,  Valentin  Korn ! «  udbrød  Mette 
med  Harme,  »at  I  kan  tale  saa  upatriotisk.  I  maa 
ikke  lære  min  Søn  at  ræsonnere  paa  den  Vis!« 

»Nu,  Madam  Mette  I«  svarede  Valentin  kold- 
sindig, »giv  bare  Tid,  og  de  fleste  Borgere  her  i 
Staden  ville  lære  at  ræsonnere  som  jeg,  der  ser  paa 
Tingene,  som  de  virkelig  ere.« 

»Jeg  løb  saa  op  paa  Volden,«  faldt  Gregers 
ind;  han  vilde  aabenbart  nødig  have,  at  det  skulde 
komme  til  Ordstrid  mellem  Valentin  Kom  og  hans 
Moder;  »og  der  maatte  vi  da  alle  staa  og  fryse  den 
ganske  Nat ;  thi  Svensken  vilde  kun  føle  sig  for,  om 
vi  vare  paa  vor  Post,  og  angreb  ikke,  da  han  fandt 
os  parate  til  at  tage  imod  ham.  Kvinderne  kom 
nu  med  Julemad  til  deres  Mænd  og  deres  Hyrlinge ; 
men  Skam  faa  Madam  Søren,  om  hun  skikkede 
mig  saa  meget  som  et  Stykke  tørt  Brød  I  Saadan, 
tænkte  jeg,  skal  det  nu  gaa  hver  Nat,  og  nu  gaar 
det  løs  med  den  Isen  og  Vækken,  som  er  et  strengt 
Arbejde.  Ingen  kerer  sig  om  mig,  og  Kulden  tager 
til  og  bider  gennem  mine  tyndshdte  Klæder,  for 
de  fik  Skam,  mens  vi  trillede  Jord  til  Brystværnet. 
Min  Smule  Penge  vare  for  længe  siden  slupne  op, 
og  saa  var  der  ikke  andet  for  mig  at  gøre  end 
vende  Næsen  hjemad.« 

Det  gav  et  lille  Sæt  i  Gregers's  Moder,  da  hun 
hørte,  at  han  var  helt  lens  for  Penge;  da  han  om 
Sommeren  drog  til  København,  havde  han  afpres- 
set hende  saa  stor  en  Sum,  at  han  efter  hendes  Me: 
ning  maatte  kunne  leve  et  helt  Aar  deraf.  Mikkel 
Hansen  havde  ordnet  det  saaledes  for  hende,  at  Gre- 
gers efterhaanden  kunde  hæve  Pengene  i  København. 
Han  var  ogsaa  bleven  vel  forsynet  med  Klæder.  Men 
Gregers  havde  vist  sig  ganske  uværdig  til  denne 
Tillid ;  Pengene  vare  blevne  optagne  forud  og  ødte  i 
Kortspil  og  slette  Kvinders  Selskab,  og  Klæderne 
vare  pantsatte.    Mette  anede,  hvorledes  det  var  gaaet 

til  og  sukkede;  men  Gregers,  som  gættede  hendes 
Tanker,  tilkastede  hende  et  vredt  Blik  og  fortsatte 
sin  Fortælling. 

.  »Jeg  fik  en  Bid  Brød  og  en  Slutk  i  min  Trøje- 
flaske af  Magister  Jens,  der  altid  var  mig  en  tro 
Ven  i  Nøden ;  men  jeg  fortalte  ham  ikke  mit  Forsæt 
at  gaa  derfra,  da  jeg  vidste,  at  han  nødig  vilde  afse 
mit  Selskab.  En  Mand  mindre,  tænkte  jeg,  det  er 
een  mindre  at  føde  og  til  Gavn  for  den  udhungrede 
By,  og  da  en  tæt  Taage  henad  Morgenstunden  lagde 
sig  over  Volde  og  Grave,  og  der  ingen  var  i  Nær- 
heden af  min  Post,  kl«ivrede  jeg  med  stor  Møje  ned 
ad  Volden,  gik  over  Graven  paa  et  Sted,  hvor  jeg 
vidste,  der  endnu  ikke  var  vækket,  drog  af  Sted 
og  gav  mig  Gud  i  Vold.« 

»En  saare  klog  og  mandhaftig  Beslutning  af 
eder!«  udbrød  Valentin  Korn.  »Kun  undrer  det 
mig,  at  I  slap  helskindet  herhid.« 

»Lykken  var  mig  overmaade  gunstig,«  svarede 
Gregers,  »jeg  fandt  paa  Vejen  en  svensk  Rytter 
liggende  død  og  iførte  mig  hans  Klæder;  de  hjalp 
mig  herind  i  Staden.« 

Gregers  syntes  at  have  tabt  Lysten  til  omstænde- 
lig at  skildre  sin  Flugt,  vistnok  fordi  han  kunde  tænke 
sig,  at  end  ikke  den  mest  glimrende  Fremstilling 
kunde  udslette  den  Kendsgerning,  at  han  var  og 
blev  en  Rømningsmand.  Valentin  Korn  viste  heller 
ikke  nogen  Lyst  til  at  ville  høre  hans  Eventyr  paa 
Hjemfarten,  men  udfrittede  ham  stadig  om  Tilstanden 
i  København  og  Stemningen  blandt  Byens  Forsvarere. 
Gregers  var  imidlertid  bleven  ordknap  og  aands- 
fraværende,  idet  han  var  kommen  til  at  tænke  over, 
paa  hvilken  Maade  han  vel  bedst  skulde  udsmykke 
sin  uventede  Hjemkomst  for  sine  Venner  og  særlig 
for  Mikkel  Hansen,  der  visselig  ikke  vilde  kalde 
Rømningen  klog  og  mandhaftig. 

Da  Valentin  Korn  mærkede,  at  der  for  den 
Gang  ikke  var  mere  at  pumpe  ud  af  Gregers,  rejste 
han   sig  og   tog  med   slesk   Venlighed   Afsked  fra 

Enken  og  hendes  Søn.  Gregers  paastod,  at  han 
vilde  følge  sin  Gæst  hjem,  skønt  det  undrede  hans 
Moder  efter  .  de  Strabadser,  han  den  Dag  havde 
maattet  udholde. 

Da  Valentin  og  Gregers  vare  komne  ud  paa 
Gaden,  gik  de  nogle  Øjeblikke  tavse  ved  hinandens 
Side.    Endelig  sagd^  Gregers: 

'>Jeg  har  en  Formodning  om  Aarsagen  til,  at  I, 
Hr.  Valentin,  i  Aften  indfandt  eder  hos  min  Moder.« 

»Hi,  hil«  lo  Valentin  Korn,  »saa  har  I  da  ikke 
i  denne  Krigtumult  sat  al  Hukommelse  til.« 

»Men  kom  I  for  at  kræve  eders  Tilgodehavende 
hos  den  gamle,«  vedblev  Gregers,  »saa  handlede  I 
baade  -^stik  imod  vor  Aftale  og  saare  ubillig.  Jeg 
og  ikke  Moder  er  jo  i  Borg  til  eder,  og  en  haard 
Fremfærd  er  det  at  inddrive  Gæld,  naar  Landsens 
Fjender  have  tømt  Pengekisterne  ved  Brandskatning!« 

»I  kunde  have  sparet  eder  den  lange  Tale,« 
sagde  Valentin  koldsindig,  »havde  I  ladet  mig 
komme .  til  Grde.  Saa  vil  jeg  da  drage  eder  til 
Minde,  at  umyndige  kan  ikke  stifte  Gæld.  Min  For- 
dring paa  eder  har  ingen  Gyldighed,  er  I  ikke  en 
ærlig,  ung  Mand ;  derfor  de  høje  Renter,  og  ikke 
fordi  jtg  vil  udsuge  eder.  Nu  er  Renterne  udeblevne 
et  Aar,  Gregers;  og  da  I  forgangen  Sommer  var 
her  i  Staden,  saa  jeg  intet  til  eder.«< 

»Sandt  nok,  Hr.  Valentin,  jeg  har  vist  mig 
uefterrettelig,  men  derfor  bør  I  ikke  tvivle  om,  at 
alt  jo  skal'  blive  ærlig  og  redelig  betalt,  naar  vi 
atter  faa  Landefred«. 

»Man  maner  ogsaa  en  god  Gældner,  Gregers, 
Og  jeg  manede  eder  ikke,  skønt  I  er  en  slet ;  thi  al 
den  Sikkerhed,  jeg  har  hos  eder,  afhænger  af  eders 
Liv,  og  det  var  daglig  i  Fare  paa  Københavns  Volde. 
Jeg  tænkte  derfor,  at  hørte  jeg  en  skøn  Dag,  at  en 
Kugle  havde  gjort  det  af  med  eder,  og  jeg  saa 
kom  "med  min  Fordring  til  eders  Moder,  vilde  jeg 
blive  vist  glat  af,  og  mente  saa,  det  skadede  ikke 
at  give  hende  Underretning  i  Tide.     Det  var  Aar- 

sagen  til  mit  Besøg,  og  det  var  ikke  min  Agt  at 
kræve  nu  eller  volde  hende  Skade.  Nu  er  alt 
godt,  da  I  selv  er  kommen  til  Stede,  og  om  I  saa 
synes,  gaar  I  nu  hjem  med  mig  og  gør  den  Sag 
mere  fast  ved  eders  Navns  Underskrift  paa  ea  Lap 
Papir.« 

»Jeg  er  eder  saare  takskyldig,  Hr.  Valentin!« 
svarede  Gregers,  »for  jeg  kan  deraf  skønne,  at  I 
fremdeles  giver  mig  Henstand  med  de  fyrretyve 
Daler,  jeg  er  eder  skyWig,  og  jeg  tilstaar,  at  det 
var  et  Venskabsstykke  at  Jaane  nrwg  dem  paa  mit 
blotte  Ord.« 

»Jeg  fattede  Venskab  for  eder,  Grafers,  i  samme 
Øjeblik  jeg  saa  eder,€  svarede  Valentin  naed  Va^; 
»og  jeg  vil  give  eder  et  nyt  Bevis  derpaa.  Jeg 
hørte  jo  nys,  at  I  er  ganske  bar  for  Kontanter;  det 
skal  ikke  komme  an  paa  en  Snes  Daler  til,  har  I 
dem  nødig,  og  saa  kunne  vi  jo  skrive  den  hele 
Summa  under  eet.« 

Gregers  følte  sig  overvældet  af  saa  megen  God- 
hed og  modstod  ikke  Fristelsen  at  tage  mod  Til- 
budet. Han  forudsaa,  at  der  ikke  var  mere  at 
presse  af  hans  Moder  for  Øjeblikket,  og  det  var 
ham  meget  om  at  gøre  at  kunne  vise  sig  i  en 
ordentlig  Dragt.  Han  overvældede  Valentin  Korn 
med  Taksigelser  og  lovede  at  tjene  ham  paa  enhver 
Maade,  der  stod  i  hans  Magt. 

»I  kan  vise  mig  en  ringe  Tjeneste,«  svarede 
Valentin,  »om  I  vil.  Spørger  I  nyt  fra  København, 
eller  hører  I  et  og  andet  om  Folks  Tænkemaade 
her  i  Staden,  saa  lad  mig  det  vide.« 

Hvor  letsindig  Gregers  end  var,  studsede  han 
dog, 

»Tag  mig  ikke  et  Spørgsmaal  ilde  op,  Hr. 
Valentin,«  sagde  han;  »men  I  agter  da  vel  ikke 
at  bruge  slig  Efterretning  til  Kongens  eller  nogen 
dansk  Mands  Skade?« 

»Paa  det  Lag!«  svarede  Valentin,  »hvor  falder 
I  paa  slige  Tanker!     Kan  Kongen  staa  sig,  er  det 

godt;  men  ellers  har  jeg  dog  hørt  sige,  at  Svenskerne 
have  deres  Spioner  overalt,  endog  inden  for  Køben- 
havns Volde.  Jeg  spørger  kun  efter  nyt  for  min 
Handels  Skyld.  Det  er  nyttigt  for  en  Købmand  at 
kende  Sagernes  Stilling  til  enhver  Tid,  og  har  han 
Penge  staaende  ude  hos  Folk,  er  det  ikke  uvigtigt 
for  ham  at  vide,  om  disse  Folk  holde  sig  rolige, 
efler  om  de  spekulere  paa  Tumult  og  sætte  deres 
Velfærd  paa  Spil.« 

»Det  er  en  anden  Sag  og  helt  rimeligt,«  svarede 
Gregers  tilfredsstillet. 

»Især  maa  I  fortælle  mig,  om  I  skulde  høre 
noget,  der  kunde  være  mig  til  Gavn,  hos  Mikkel 
Hansen.  < 

»Han  er  da  ikke  i  Borg  til  eder?« 

»Det  ikke;  men  der  tales  meget  i  Mikkels  Hus, 
for  mange  have  deres  Gang  der.  Desuden  ved 
Mikkel  mere  end  andre.  Han  har  sine  Efterret- 
ninger fra  sin  Svoger,  Ridefogeden  paa  Kraagerup, 
der  kommer  vidt  omkring  og  er  en  Karl,  der  har 
Øjnene  med  sig.« 

»Jeg  skal  tjene  eder  dermed,  saa  vidt  det  staar 
i  min  Magt,«  svarede  Gregers  tankeløst  »Men  vær 
af  den  Godhed  at  sige  mig,  hvor  det  staar  til  hos 
Mikkels?« 

»Ej,  ej  I  I  har  vel  eders  Grunde  til  at  længes 
efter  at  vide  det.« 

»Vel  har  jeg  det!  Jeg  vil  ikke  dølge  for 
eder,  at  Jomfru  Lisbeth  saa  omtrentlig  er  min  tro- 
lovede.* 

»Se,  se!  Køn  Jomfru  nok,  Gregers,  men  Med- 
giften kunde  dog  være  mere  sikker.  Mikkel  Hansen 
er  af  den  Slags,  der  mener  sig  rig,  og  han  ved  dog 
aldrig  ret,  hvor  meget  eller  hvor  lidt  han  ejer.« 

»Jeg  bærer  nu  engang  stor  Kærlighed  til  den 
Jomfru.    Det  andet  maa  falde,  som  det  kan  og  vil.« 

Valentin  Korn  tænkte,  at  det  var  stor  Daar- 
skab.  Han  havde  selv  en  Datter,  hans  eneste  Barn, 
vakker  nok   at  se   til,   men  ikke  med  det  bedste 

Rygte  for  Ærbarhed.  Hun  havde  Tilbedere  nok, 
men  blev  ikke  overløben  af  Bejlere,  der  mente  det 
alvorlig.  Gregers  var  en  køn,  ung  Mand,  og  Lucie 
Valentinsdatter  havde  kastet  sine  Øjne  paa  ham. 
Han  havde  jo  ogsaa  Arv  i  Vente  efter  sin  Moder; 
og  Valentin  nærede  derfor  den  Sidetanke  at  drage 
ham  til  sit  Hus  og  gøre  ham  til  sin  Svigersøn. 
Hans  Tale  faldt  derefter. 

>Staar  det  saa  til  med  eder,«  sagde  han,  »er  I 
vel  ikke  til  Sinds  at  lytte  til  Gammelmands  Raad. 
Unge  Stude  gør  krogede  Furer,  siger  man !  I  kunde 
vel  finde  bedre  Hustru  end  denne,  der  sidder 
paa  Stads  det  meste  af  Dagen,  og  kun  har  Ødsom- 
hed  for  Øje.*  Hos  Mikkels  lever  man,  som  det  hver 
Aften  var  Mortensaften.  Det  fager  nu  ikke  mig, 
ikke  heller  eders  Hjerteanliggende.  Dog  vil  jeg 
lade  eder  vide,  at  staar  eders  Hu  til  Lisbeth  Hansen, 
da  har  I  vendt  Foden  hjemad  i  rette  Tid;  thi  det 
er  kundbart  nok  her  i  Staden,  at  hun  gantes  med 
de  svenske  Officefer,  saa  lang  Dagen  er.« 

Gregers  rødmede  af  Harme  og  blev  greben  af 
stærk  Uro ;  det  kendtes  paa  hans  Stemme,  da  han 
svarede : 

»Jeg  vil  tilstaa  for  eder,  Hr.  Valentin,  at  den 
Sag  mægtig  har  fremskyndet  min  Beslutning  at 
vende  hjem.« 

»Den  faar  ikke  Fremgang,  saa  længe  Svenskerne 
ligge  her,  tro  I  mig;  men  naar  I  nu  har  faaet  eder 
stadset  op,  gaa  saa  selv  hen  og  se!  Mand  voksen 
Mø  er  ond  at  vogte,  hi,  hi!  Skulde  det  nu  blive 
eder  for  broget  henne  hos  Mikkels,  Gregers,  saa  se 
ind  til  os!« 

»Jeg  takker,  Hr.  Valentin!«  svarede  Gregers, 
som  pludselig  kom  i  Tanker  om  sin  Mangel  paa 
Høflighed.  »Hvor  lider  Madam  Dorthe  og  Jomfru 
Lucie?« 

»Takker  for  Forespørgselen !  Saa  godt  de  kunne 
i  disse  Tider.  Lucie  vokser  sig  mægtig  køn,  om 
•hendes  egen  Fader  tør  sige  det.« 

»Nu  er  det  silde;  men  jeg  skal  den  Dag  i 
Morgen  spørge  ind  til  eder.« 

»I  skal  være  velkommen,  Gregers;  men  gaa  I 
saa  hellere  hjem  og  søg  Sengen ;  I  trænger  til  Hvile. 
Det  med  Forskrivningen  kan  staa  hen  til  ved  Lej- 
lighed.« 

Dermed  skiltes  de;  men  da  Gregers  atter 
naaede  sit  Hjem,  overraskedes  han  ubehagelig  ved 
endnu  at  finde  sin  Moder  oven  Senge.  Han  holdt 
ikke  af  at  underkastes  et  Krydsforhør  under  fire 
Øjne;  men  han  kunde  ikke  undgaa  sin  Skæbne  og 
traadte  da  ind  med  en  frejdig  Mine. 

»Naa,  Moder,«  sagde  han,  »nu  kan  I  hver 
Aften  gaa  tryg  og  rolig  i  eders  Seng,  saasom  eders 
Søn  er  hos  eder  og  kan  skærme  eder.  Men  lad 
os  nu  søge  Hvile;  jeg  er  meget  mødig.« 

»Katrine  har  gjort  alt  rede  paa  dit  Kammer, 
Gregers  1  Jeg  vil  ikke  heller  holde  dig  længe  op 
uden  for  at  sige  dig,  at  det  glæder  mit  Hjerte  at 
have  dig  her  igen.  Tag  dig  ikke  nær,  hvad  jeg 
sagde  før;  jeg  var  saa  skræmt,« 

Mette  havde  faaet  Tid  til  at  overveje  og  maatte 
indrømme,  at  den  Modtagelse,  hun  havde  givet  sin 
Søn,  havde  været  lovlig  uvenlig;  ogsaa  indsaa  hun, 
at  paa  den  Maade  mistede  hun  al  Magt  over  ham, 
Gregers  syntes  godt  om  den  Tale,  dels  fordi  han 
virkelig  nærede  Hengivenhed  for  sin  gamle  Moder, 
dels  fordi  han  saa,  at  han  skulde  slippe  lettere,  end 
han  havde  ventet. 

»Ih,  hjerte  Moder,  nu  kender  jeg  dig  igen!« 
sagde  han  og  gik  hen  og  kyssede  hende. 

»Eet  maa  du  dog  sige  mig,  inden  du  gaar  til 
Ro,  Gregers !  Hvad  har  du  med  Valentin  Korn  at 
skaffe?  ]eg  glemte  rent  at  spørge  ham,  hvad  han 
vilde.« 

»Kun  høre,  hvorledes  det  stod  til  med  mig,« 
svarede  Gregers  frækt.  »Vi  drak  før  nu  og  da  et 
Bæger  sammen  hos  Vintapperen  i  Strandgade,  og 
han  fattede  Venskab  for  mig.« 

»Vogt  dig  for  den  træske  Karl,  Gregers.  Han 
førte  ingen  Sinde  godt  i  sit  Skjold.« 

»Valentin,«  svarede  Gregers  heftig,  >er  en  klog 
Mand  og  ringeagtes  ufortjent.« 

»Ak,  det  frygter  jeg,  Gregers,  at  han  er  dig 
for  klog.  Ved  du  da  ikke,  at  han  for  nogle  Aar 
siden  søgte  Skudsmaal  hos  Magistraten  ?  Ilde  staar 
det  til  med  en  Mand,  naar  han  maa  have  Attest 
for  Redelighed.« 

Mette  sigtede  hermed  til  den  gamle  Skik,  at 
naar  en  Mand  var  i  ondt  Rygte,  kunde  han  af 
Øvrigheden  kræve  et  Vidnesbyrd  for,  at  han  var 
en  ærlig  Mand,  en  Skik,  som  dog  allerede  den- 
gang mere  og  mere  gik  af  Brug  og  naturligvis 
aldrig  kunde  skaffe  nogen  Mand  med  slet  Rygte 
Agtelse. 

»Han  var  dengang,«  vedblev  Mette,  »nær  ved 
at  rømme  her  fra  Byen,  men  blev  dog  siddende 
ved  sin  Bod  og  holdt  sig  længe  rolig  og  for  sig 
selv.  Dog  havde  Svenskerne  ikke  saa  snart  faaet 
Magten,  før  han  kom  for  en  Dag.  Nu  løfter  han 
Hovedet  højt  og  er  en  formaaende  Mand.« 

»Da  er  det  ikke  godt  at  have  ham  til  Uven! 
Men  nær  ikke  for  ringe  Tro  om  min  Troskab,  hjerte 
Moder!  Valentin  skal  ikke  løbe  med  mig,  hvor 
slesk  han  end  er.« 

»Vogt  dig  for  Forræderi,  Gregers!  Bliver  du 
en  Forræder  mod  din  Konge  og  dine  Landsmænd, 
lægger  du  mig  i  Graven.  Den  Advarsel  giver  jeg 
dig  netop,  fordi  jeg  elsker  dig  over  al  Maade.« 

»Aldrig,«  sagde  Gregers  blussende  af  Harme, 
»har  jeg  tænkt  paa  sligt! « 

»Det  er  jeg  vis  paa,«  svarede  hans  Moder 
med  et  tungsindigt  Smil.  »Af  dig  selv  falder  du 
ikke  derpaa.  Men  den  Valentin  Korn  er  en  Spion 
og  en  gammel  Ræv;  han  kunde  nok  lokke  en  ung 
og  troskyldig  Mand  som  dig  saa  listig  i  Fælden, 
at  du  ikke  saa  Snaren,  før  du  havde  den  om  Halsen. 

Ak  ja,  den  barmhjertige  Gud  være  med  dig  og  os 
alle  i  disse  onde  Tider!« — 

Det  varede  ikke  mange  Dage,  inden  Gregers, 
iført  en  ny,  stadselig  Klædning,  raget  og  med 
salveduftende  Haar,  forlod  sit  Skjul  og  gik  hen  til 
Mikkel  Hansen,  hvor  hans  Moder  efter  hans  Ønske 
forud  havde  været  for  at  melde  hans  Hjemkomst 
og  bane  Vej  for  ham.  Gregers  havde  godt  Greb 
paa  at  tage  Mikkel  fra  den  svage-  Side  og  for- 
kortede ham  nu  Tiden  ved  at  tømme  et  Bæger 
med  ham  og  give  lange  Fortællinger  til  Bedste 
om,  hvad  han  havde  oplevet  under  Belejringen. 
Han  slap  da  for  videre  Tiltale  der,  og  Lisbeth  blev 
nu  mere  end  tidligere  plaget  af  hans  Overhæng  og 
hans  Kærlighed.  Intet  Under  da,  at  hun  længtes 
efter  svensk  Indkvartering;  thi  naar  der  var  svenske 
Officerer  i  Huset,  saa  blev  Gregers  myg  og  holdt 
sig  i  Afstand. 

Kom  det  paa,  søgte  han  til  Valentin  Korns  og 
viste  Lucie  Opmærksomhed,  og  saaledes  holdt  han 
det  gaaende  i  nogle  Maaneder,  priste  sin  Lykke  at 
være  undsluppen  Voldtjenestens  Strabadser  og  det 
fornedrende  Soldaterliv  og  nød  det  magelige  Liv  og 
sit  Velvære  i  fulde  Drag. 


Trettende  Kapitel. 

To  Holstenere. 


Det  gamle  Aars  Sol  gik  ned,  og  Aaret  1659 
oprandt.  Frosten  tog  til,  thi  naar  Dagen  længes, 
vil  Vinteren  strenges;  men  Vinteren  var  Karls  Ven 
og  syntes  ogsaa  i   dette  Aar  at  skulle  blive  ham 

en  tro   Forbundsfælle.     Des   niere   aarvaagne  blev 
man  derfor  inden  for  Københavns  Volde: 

Saa  stille  som  nu  Fjenden  staar, 
saa  træsk  han  her  om  Natten  gaar, 
han  prøver  Isen  sig  til  Gavn, 
o,  tag  dig  vare,  København!^) 

Det  havde  nu  længe  været  stille,  og  Krigen 
syntes  næsten  at  være  gaaet  i  Staa  fra  den  Dag, 
da  Svenskerne  trak  sig  tilbage  til  Brønshøj,  hvor 
de  rejste  en  Lejr,  som  de  kaldte  Karlsstad.  Nu 
ventede  dog  alle,  at  noget  afgørende  vilde  ske,  og 
jo  længere  det  trak  ud,  des  højere  steg  Spændingen. 

En  af  de  sidste  Dage  i  Januar  Maaned  ved 
Aftenstide  sad  Henrik  Gerner  og  hans  Hustru  i  et 
lille  Kammer  i  Birkerød  Præstegaard.  De  nød  for 
Øjeblikket  den  Lykke  at  være  uden  svensk  Ind- 
kvartering, idet  den  svenske  Konge  mere  og  mere 
trak  sin  Hær  sammen  ved  Brønshøj.  De  gode 
Præstefolk  havde  nu  hele  deres  Bolig  til  fri  Raa- 
dighed,  men  ikke  des  mindre  blev  de  i  det  lille 
Kammer,  til  hvilket  de  havde  været  indskrænkede, 
mens  Præstegaarden  var  fuld  gif  Fjender.  De  stolede 
ikke  paa  Freden,  og  Dorothea  mente,  at  det  var 
bedst  og  voldte  mindst  Ulejlighed,  naar  Huset  til 
enhver  Tid  var  i  Stand  til  at  modtage  de  ubudne 
Gæster. 

Dorothea  havde  genvundet  sin  Helbred  og  lig- 
nede trods  de  gennemgaaede  Sorger  nu  mere  den 
Brud,  hendes  Ægtefælle  havde  skildret,  da  de  for 
halvandet  Aar  siden  traf  sammen  med  Rostgaards 
ved  Tjørnehækken.  Det  skyldtes  næst  hendes 
Ungdom  den  gode  Pleje  og  varme  Deltagelse,  som 
i  Nødens  Tid  var  bleven  hende  til  Del  hos  Madam 
Kirsten  paa  Kraagerup.  Hendes  Aasyn  var  dog 
alvorligt,  og  hun  havde  Taarer  i  Øjnene,  mens  hun 
sad    ved    det   lille  Bord   og  med  foldede   Hænder 


^)  Wallenbeks  daglige  Tegnebog. 

lyttede  til  det  Guds  Ord,  hendes  Husbond  forelæste 
hende  til  Trøst  og  Opbyggelse. 

Blødt  og  kærligt,  men  mismodigt  var  hendes 
Hjerte  af  Naturen,  og  hun  øste  mindre  Trøst  af 
de  hellige  Ord  end  af  sin  Husbonds  Nærværelse  og 
af  at  høre  hans  Stemme  og  skue  hans  Aasyn.  Der 
var  en  Højhed  og  Fred  over  det,  som  hun  næppe 
fattede  og  endnu  mindre  kunde  tilegne  sig.  En 
ny,  stor  Sorg  havde  ogsaa  i  denne  Vinter  ramt 
dem;  hendes  Broder  Kristian,  Sognepræst  til  Karlebo, 
havde  for  ikke  længe  siden  fundet  en  brat  og  vold- 
som Død,  da  der  under  Gudstjenesten  opstod  Tumult, 
og  svenske  Soldater  uventet  trængte  ind  i  Kirken. 
En  af  dem  havde  hævet  Pistolen  mod  ham  og 
skudt  ham  en  Kugle  gennem  Hovedet,  mens  han 
stod  paa  Prædikestolen  og  forkyndte  Guds  Ord. 
Saaledes  havde  han,  kun  otte  og  tyve  Aar^  gammel, 
endt  sine  Dage. 

»Ak,  hjerte  Henrik!«  sagde  Dorothea,  da  Læs- 
ningen var  til  Ende,  og  han  lukkede  den  svære 
Bibel  og  klemte  Spænderne  paa  Læderbindet  fast, 
»tror  du  ikke,  at  Herren  omsider  forbarmer  sig 
over  os  og  skænker  os  Fred.?« 

»Den  sande  Fred,«  svarede  Hr.  Henrik  og  saa 
mildt  paa  sin  Hustru,  »den  Fred,  som  overgaar  al 
Forstand,  kunne  vi  have  til  enhver  Tid,  og  den 
skulle  vi  bevare  selv  midt  under  Vold,  Mord  og  al 
kødelig  Trængsel.  Dog  tænker  jeg  som  du,  at 
Herren  er  barmhjertig.  Trængselens  Dage  ville  faa 
Ende,  naar  Herren  skønner,  at  vi  ere  blevne  til- 
strækkelig tugtede;  men  om  vi  da  ere  i  Live,  det 
ved  kun  Han!« 

» Hvor  lifligt  var  dog  ikke  alt  paa  vor  Bryllups- 
dag!« sagde  Dorothea  og  saa  tankefuldt  hen  for  sig 
med'taarefyldte  Øjne.  »Vi  havde  gode  Slægtninge 
og  Kyndinge  om  os  og  mente  at  skulle  leve  her  i 
Fred  og  Velvære,  misundte  af  alle,  som  da  vare  til 
Stede  og  kendte  vort  Hjertelag  og  vore  Kaar.« 

»Saa  syntes  det,  hjerte  Dorothea;  men  Herrens 

Svenskerne  paa  Kronborg. 

Veje  ere  ikke  vore,  og  alt  maa  ikke  have  været 
saa  lifligt  i  Hans  Øjne,  siden  han  sendte  denne  Nød 
over  os  og  hjemsøgte  vort  Fødeland  i  Vrede.  Jeg 
tænkte  derover  denne  Morgenstund.  Ikke  har  nogen 
Fjende  betraadt  denne  0  og  disse  Egne  siden  Grevens 
Fejde,  da  Kristian  den  Tredje  lagde  Danmark  under 
sit  Scepter.  Denne  Fejde  endte  St.  Olafsdag  i  det 
Aar  1536  med  Københavns  Overgivelse  efter  en 
aarelang  Belejrings  Rædsler.  I  snart  133  Aar  har 
der  hersket  Fred  i  disse  Egne.  Mon  den  Fred  har 
fremmet  Gudsfrygt  og  avlet  gode  Sæder  eller  søm- 
melig Tarvelighed?  Har  ikke  meget  mere  Overdaa- 
dighed.  Drikfældighed  og  Ukyskhed  taget  sørgelig 
Overhaand  blandt  os?  Er  det  da  fornødent  at 
spørge,  hvi  Herren  tugter  os  ?« 

»Vi  leve  dog  ikke  i  Ugudelighed  og  Laster,« 
vovede  Dorothea  frygtsomt  at  indvende. 

»Def  talte  Evas  Datter  og  ikke  Guds  Tjeners 
Hustru.  Vi  ere  alle  Syndere  for  Herren,  ingen  er 
ren,  end  ikke  een!  Alle  til  Hobe  ere  vi  hjemfaldne 
til  Straf.  Lad  os,  som  ikke  ere  lastefulde,  ydmygt 
takke  Herren,  at  han  bevarede  os  for  groft  Fald  i 
Fristelsens  Øjeblik,  men  vent  ikke  af  den  Aarsag 
disse  Lidelsers  Ophør.« 

»Da  priser  jeg  dem,  der  nu  ere  hos  Herren; 
—  min  salig  Moder,  min  gamle  Fader,  vort  lille  Barn 
og  nu  vor  gode  Broder,  der  fik  saa  brat  en  Død.« 

»Deri  gør  du  Ret,  Dorothea.  Kristian  fik  en 
dejlig  Død  paa  sin  Post,  i  Herrens  Hus  og  med 
Herren  i  Sind  og  Hjerte;  men  ve  dem,  de  Ugernings- 
mænd, som  •  gjorde  det  og  ikke  agtede  Herrens 
Helligdom  eller  hans  Tjeners  Person,  skønt  de  kaldte 
sig  Kristne !  Det  er  ikke  mere  som  forhen,  da  den 
store  Gustav  Adolf  kæmpede  for  den  rene  Tro  og 
den  evangeliske  Friheds  Sag.  Denne  Gustav  er 
vanslægtet  vidt  fra  hin  og  det  svenske  Folk  med 
ham.  Ak,  Herre  I  Dit  Sandheds  Lys  er  formørket, 
denne  Verdens  Begærligheder  regere  Menneskene, 
de  rase  mod  hverandre  som  Djævle.     Vend  deres 

Hu  og  fri  det  danske  Folk  fra  Udslettelsens  Dom, 
Amen!«  • 

Den  snævre,  lave  Stue  syntes  Dorothea  at  ud- 
vide og  højne  sig  til  en  Kirke,  da  hendes  Husbond 
saaledes  hævede  sin  Sjæl  i  Bøn,  og  Troens  hellige 
Flamme  lyste  i  hans  Blik.  Visselig,  tænkte  hun, 
er  han  en  af  dem,  for  hvis  Skyld  Herren  vil  af- 
korte disse  Dages  Pine !  Saaledes  byggede  hun  paa 
sin  Husbonds  Fromhed  og  Aandskraft,  der  dog 
raaaske  kun  vare  som  et  Adkomstbrev  paa  ny  og 
større  Lidelser. 

Som  de  sad  saaledes  i  dyb  Tavshed,  lød  en 
Hests  Hovslag  i  Gaarden,  dæmpet  af  Sneen.  Doro- 
thea for  sammen,  og  begge  saa  paa  hinanden  og 
lyttede.  Denne  Lyd  havde  før  saa  ofte  varslet* 
Ulykker  og  Voldshandlinger^  og  Aar  skulde  gaa, 
inden  de  danske  Hustruer,  Mødre  og  Jomfruer  fik 
den  Skræk  af  Blodet,  som  kom  over  dem  ved  enhver 
uventet  Larm.  De  hørte  dog,  at  det  kun  var  en 
enkelt  Rytter,  og  at  han  red  sindig  op  for  Døren. 

Hr.  Henrik  gik  ud  og  kom  til  Dorotheas  Trøst 
og  Glæde  tilbage,  ikke  med  en  fjendtlig  Officer, 
men  med  en  Landsmand  og  kærkommen  Gæst, 
Hans  Rostgaard.  Nu  var  det  frydefuldt  at  mødes 
med  gode  Venner  i  Fred,  thi  det  gik  sjældent  paa. 
Dorothea  tog  hjertelig  mod  Rostgaard  og  mente,  at 
det  trange  Kammer,  hvor  hendes  to  Smaapiger,  Marta 
og  Maria,  laa  og  sov  i  en  Alkove,  ikke  var  værdigt 
til  at  rumme  en  saadan  Gæst.  Et  mægtigt  Baal 
blev  tændt  i  Storstuen  og  Bordet  dækket. 

Rostgaards  Tanker  vare  optagne  af  vigtige  og 
alvorlige  Ting;  men  man  mærkede  det  ikke  paa  ham. 
Han  bragte  venlig  Hilsen  fra  Kirsten  og  talte  nu  og 
da  et  spøgefuldt  Ord.  Det  var  velgørende  for  Gerner 
og  hans  Hustru  at  have  ved  deres  Bord  en  Mand, 
der  midt  i  Krigens  Trængselstid  havde  vedligeholdt 
sin  Sindsro  og  sit  gode  Lune.  I  Fredens  Dage  var 
Rostgaard  forekommen  Dorothea  at  være  en  alvorlig 
Mand,  nu  syntes  han  hende  næsten  at  høre  til  de 

muntre.     Han  var  vel  den  samme,  og  det  var  kun 
Tiderne,  der  havde  forandret  sig. 

»Og  Kirsten  lider  vel?«  spurgte  Dorothea,  da 
de  sad  ved  Maaltidet  i  Storstuen. 

*  »Saare  vel,  jeg  takker!«  svarede  Rostgaard. 
>Vi  have  nu,  ligesom  I,  været  Svenskerne  kvit  en 
Ugestid,  hvorfor  Flæskesiderne  og  Pølserne  formere 
sig  mægtig  i  Fadeburet.  Nu  kunne  vi  intet  sende 
til  København  mere,  da  Isen  ligger  langt  ud,  og 
Søen  jo  var  min  Smugvej.« 

»Stod  det  til  mig,«  sagde  Dorothea  smilende, 
»gav  jeg  gerne  alt  vort  Flæsk  for  et  Møde  med  eders 
kære  Hustru  I  Hendes  Nærværelse  er  som  Balsam  for 
en  syg  og  angestfuld  Sjæl.  Jeg  kan  ikke  noksom 
•  undre  mig  over  hendes  Fattethed ;  desværre  er  det 
langt  fra,  at  jeg  har  hendes  Rolighed  og  Mod.« 

»Det  melder  jeg  ikke  Kirsten,«  svarede  Rost- 
gaard, »hun  vilde  saa  blive  overmodig,  og  desuden 
vurderer  I  eders  eget  Mod  for  ringe.  Madam  Doro- 
thea!« 

»Paa  ingen  Visl«  svarede  Dorothea  ydmygt. 
»Sig  hende  ogsaa,  at  jeg  aldrig  glemmer  de  skønne 
Dage  paa  Kraagerup  forgangen  Vaar.  Tænk  eder, 
Hr.  Ridefoged,  at  i  fem  Maaneder  har  jeg  nu  ikke 
talt  med  nogen  af  mine  Lige!« 

»De  Tider  skulle  nok  vende  tilbage,«  svarede 
Rostgaard,  »da  danske  Mænd  og  Kvinder  paa  ny 
kunne  mødes  i  Fred  og  tale  Gammensord  med  hver- 
andre.« 

»Det  fryder  mit  Hjerte  at  høre  det  forudsiges 
med  saa  fast  Tillid!«  udbrød  Dorothea  livlig. 

»Sandelig!«  sagde  Hr.  Henrik,  »det  er,  ligesom 
voksede  Haabet,  naar  I  taler,  Rostgaard!  Ja,  ja,  det 
er  i  Nøden,  man  skal  kende  sine  Venner!  I  og 
Lorens  Tuxen  have  været  Hovedstøtterne  for  den 
hele  Befolknings  Mod  i  denne  Egn.« 

Rostgaard  bøjede  sit  Hoved  og  smilede  paa  en 
egen  Maade,  da  Tuxens  Navn  blev  nævnet. 

»Deres  kongelige  Majestæter,«  vedblev  Gerner 

»have  sandelig  Ære  og  Gavn  af  deres  Ridefogder, 
Kong  Frederik  af  sin,  som  er  eder,  Dronning  Sofie 
Amalie  af  sin,  som  er  Tuxen  paa  Hørsholm.  Det 
falder  mig  da  først  ind  nu  og  er  underligt  nok,  at 
ingen  af  eder  ere  Sjællændere  af  Fødsel.« 

»Nej,«  svarede  Rostgaard  med  en  vis  Stolthed, 
»vi  ere  Holstenere  begge  to.« 

Tuxen  var  nemlig  født  i  Angel,  og  altsaa  vare 
disse  to  Mænd,  der  hver  paa  sin  Vis  udmærkede 
sig  i  Krigens  Tid,  begge  Sønderjyder;  men  den- 
gang og  langt  senere  kaldtes  Folk  fra  begge  Hertug- 
dømmer med  det  fælles  Navn  Holstenere. 

»Nu  maa  I  dog  ikke,«  vedblev  Rostgaard,  >sige 
flere  skønne  Ting  om  os,  for  min  Undseelses  Skyld, 
da  jeg  ikke  er  skaaren  for  Tungebaandet  som  I, 
Hr.  Henrik,  og  ikke  kan  gøre  Gengæld  i  den  Stil, 
hvis  jeg  vilde  begynde  at  tale  om  eders  Lærdom 
og  store  Dyder.« 

»Hvad  gælder  Lærdom  nu?«  spurgte  Gerner  og 
saa  op;  »den  er  som  en  Mønt,  der  er  ude  af  sin 
Kurs  og  ikke  gangbar.  Mænd  med  Kraft  og  Snar- 
raadighed,  dem  have  vi  for  Tiden  nødig.« 

»I  saa  Henseende  kender  I  ikke  eder  selv,  Hr. 
Henrik!«  svarede  Rostgaard  og  saa  sin  Vært  fast 
ind  i  Øjet.  »Naar  I  bliver  prøvet,  skal  det  nok  vise 
sig,  at  Lærdom  ikke  altid  dræber  det  naturlige  Mod. 
Har  I  ikke  alt  vist  det  i  den  sidste  Krig?« 

Gerner  gjorde  sig  sine  Tanker  over  Rostgaards 
Ord  og  over,  i  hvad  Ærinde  han  vel  egentlig  var 
kommen.  Det  var  næppe  alene  for  sin  Fornøjelse ; 
i  hvert  Fald  ønskede  han  at  vide  det  og  hævede 
derfor  Maaltidet,  hvorefter  Dorothea  bød  Godnat 'og 
gik  ind  i  Kammeret  til  sine  Smaapiger.  Da  hun  var 
gaaet,  sad  Mændene  nogle  Øjeblikke  tavse,  indtil 
Rostgaard  udbrød: 

»Ih  se!  Der  staar  en  Pallask  henne  i  Krogen; 
hvis  er  den?« 

»Den  tilhører  General  Wavasor.« 
»Hår  han  glemt  den?« 

»Nej,  han  bad  mig  gemme  den  samt  et  lille 
Skrin,  til  han  vender  tilbage,  c 

»Ingen  Mand,  hvem  Kong  Karl  i  disse  Dage 
stævner  til  Brønshøj,  ved,  om  han  nogen  Sinde 
vender  tilbage,  c 

»Deri  kan  I  have  Ret,  Rostgaard!  Dog  skulde 
det  smerte  mig,  ramte  Loddet  denne  Mand;  thi 
han  handlede  lempelig  med  os  i  de  fjorten  Dage, 
han  havde  sit  Kvarter  her  i  Præstegaarden.  Som 
Englænder  er  han  ikke  os  Danske  hadsk,  og  han 
fattede  sær  Godhed  for  mig,  fordi  jeg  kunde  tale 
hans  Modersmaal  med  ham.  I  skulde  have  set  hans 
og  Oberst  Hutschinsons  Glæde,  da  jeg  talte  dem 
til  paa  Engelsk;  de  vidste  ikke,  at  jeg  har  studeret 
i  Oxford,  c 

Gerner  var  ikke  licft  stolt  af  sin  Færdighed  i 
det  engelske  Sprog,  og  det  anede  ham  ikke,  at 
Rostgaard  havde  særegne  Grunde  til  at  skrive  sig 
det  bag  Øret. 

»Hvad  Slags  Mand  er  denne  Hutschinson  ?« 
spurgte  Rostgaard. 

»Noget  stortalende,  ikke  saa  net  og  dannet  en 
Mand  som  General  Wavasor ;  men  vistnok  en  modig 
Herre,  rede  til  alskens  Eventyr.« 

»Han  lod  sig  muligvis  lettelig  overtale  til  at 
gaa  over  paa  dansk  Side,  bød  man  ham  en  rund 
Sum!« 

»Jeg  tror  nok,  at  han  kunde  gøre  det,«  svarede 
Gerner,  »skønt  det  vilde  falde  svært  at  changere 
nu;  men  malcontent  er  han  og  klagede  ofte  over 
den  Behandling,  Kong  Karl  har  ladet  ham  og  hans 
Folk  blive  til  Del.  Han  hvervede  dette  Regiment 
og  kom  herover  med  det  fra  England  for  at  staa 
Svenskerne  bi,  men  har  til  denne  Dag  hverken  faaet 
Lejlighed  til  at  vinde^  Ære  eller  Fordel.« 

»Fordi  jeg  ikke  er  det  engelske  Sprog  mægtig, 
men  dog  har  gode  Grunde  til  at  ønske  Kundskab 
om,  hvorledes  Oberst  Hutschinsons  Sindelag  er,  vil 
I  da,   Hr.    Henrik,   vise   mig  den  Tjeneste,  naar  I 

atter  faa  ham  i  Tale,  at  spørge  ham,  lejlighedsvis, 
og  som  kom  det  fra  eder  selv,  om  det  vilde  tiltale 
ham  at  gaa  i  Kong  Frederiks  Sold?« 
Gerner  studsede  og  tænkte  sig  om: 
»I  det  Punkt  maa  I  have  mig  undskyldt!  Som 
en  Guds  Tjener  kan  jeg  ikke  indlade  mig  paa  at 
udspejde  Fjenden  eller  hverve  Soldater.« 

»Men  naar  det  nu  blev  fordret  af  eder  allige- 
vel, Hr.  Henrik  ?€  sagde  Rostgaard  og  saa  Gerner 
i  Øjet  med  granskende  Blik. 

»Min  kære  Hr.  Ridefoged!«  svarede  Gerner 
smilende,  »jeg  er  en  god  dansk  Mand,  min  Konge 
af  Hjertet  hengiven  og  mit  Fødeland  tro.  Jeg  vilde 
intet  sige  eller  gøre  til  Kongens  Skade,  gjaldt  det 
end  mit  Liv.  Men  jeg  forstaar  mig  ikke  paa  Rænker, 
og  til  Intriger  duer  jeg  slet  ikke.« 

»Jeg  forstaar!«  sagde  Rostgaard  en  Smule 
krænket.  »Hvad  I  sagde  før  til  min  Ros,  var  ikke 
alvorlig  ment.  I  ringeagter  snilde  Planer  for  en  lille 
Nødløgns  Skyld.« 

»Visselig  var  det  alvorlig  ment,«  sagde  Gerner 
med  Varme;  »jeg  priser  eder,  fordi  I  holdt  eders 
Landsmænds  Mod  oppe  i  denne  Trængselstid;  det 
er  en  Gerning,  behagelig  for  Gud  og  Menneskene 
til  Gavn.  Men  at  stifte  Anslag  og  lokke  Hjælpe- 
tropper fra  svensk  Side  over  paa  dansk  er  en  slib- 
rig Vej  at  gaa.« 

»Hvis  Vorherre,«  svarede  Rostgaard,  »regner 
mig  hver  Usandhed  til  Last,  som  jeg  er  kommen 
med  i  denne  Fejdetid,  vil  det  gaa  mig  ilde;  kan 
dog  hændes,  han  ikke  er  saa  nøjeregnende  som  I, 
Hr.  Henrik,  og  at  han  tilgiver  mig  disse  Smaasynder 
for  min  Patriotiskheds  Skyld.« 

Rostgaard  tav  nogle  Øjeblikke  med  Rynker  i 
Panden  og  trommede  med  Fingrene  paa  Bordet; 
men  pludselig  glattedes  Rynkerne,  og  han  sagde  rask: 
»Lad  os  nu  ikke  strides  om  det!  Hver  maa  handle 
efter  sin  Overbevisning,  og  I  skal  vide,  at  som  jeg 
færdes    med    Sværdet   hængende    i    et    Haar  over 


248 

mit  Hoved,  er  der  sjælden  Tid  til  lang  Overvejelse. 
Dette  er  Dage,  fulde  af  Angest  og  Spænding.  I 
ved  da,  at  noget  særdeles  paatænkes  af  Svenskerne 
mod  København?« 

»Nej,«  svarede  Gerner  troskyldig;  »kun  hørte 
jeg  Svenskerne  sige,  at  var  end  København  lænket 
til  Maanen,  vilde  de  dog  hente  den  Jomfru  ned.« 

^Ja,  nu  bliver  det  snart  Alvor.« 

»Hvoraf  slutter  I  det?« 

»Det  er  saa  klart  som  Dagen,  og  det  undrer 
mig  højlig,  at  I  ikke  har  mærket  til  det.  Lige  siden 
Nyaar  har  en  Storm  været  fastsat.  Paa  mine  Rejser 
til  Ka risstad  har  jeg  mærket  mig  adskilligt,  som  at 
Klokkerne  nedtoges  af  Kirketaarnene  for  at  støbe 
Kanoner  deraf,  og  at  Smedeesserne  lue  over  den 
ganske  Lejr;  de  forfærdige  en  stor  Hoben  brede 
Økser  til  at  omhugge  Palisader  med.  Hvortil  skulde 
ogsaa  den  Mængde  Tømmer,  vi  maa  lade  Bønderne 
slæbe  til  Lejren,  bruges,  uden  til  Stormstiger  og 
Broer?  Men  eet  ved  I  da,  nemlig  at  fire  Tusind 
Lærredsskjorter  og  Hætter  ere  blevne  udskrevne 
over  det  ganske  Sjælland.« 

» Min  Hustru  har  selv  forfærdiget  nogle  af  disse 
Skjorter;  vi  tænkte,  at  det  ikke  var  urimeligt,  om 
Soldaterne  kunde  trænge  til  Skjorter.  Ikke  heller 
kan  I  sætte  det  i  Forbindelse  med  et  paatænkt 
Angreb.« 

»Jeg  mener  som  saa!«  svarede Rostgaard.  »Kong 
Karl  tænker  nu  paa  andet  end  paa  at  forsyne  sine 
Soldater  med  Skjorter;  han  lader  dem  selv  sørge 
for  det  og  tage,  hvor  de  ere  at  finde.  Disse  Skjorter 
skulle  bruges  til  en  Maskering,  for  at  Soldaterne  un- 
der Stormløbet  ikke  skulle  kunne  skelries  fra  Sneen.« 

»Dorothea  tænkte  ikke  paa  det,  da  hun  syede 
dem.« 

»Eders  Hustru  syede  Ligskjorter  til  Landsens 
Fjender!«  udbrød  Rostgaard  med  et  lynende  Blik; 
»de  skulle,  vil  Gud,  blive  viste  tilbage  med  blodige 
Pander.    Dog  er  jeg  ikke  rolig,  før  det  Pust  er  ovre, 


249 

og  Søvnen  flyr  ofte  mine -Øjne,  naar  jeg  tænker 
paa  det,  som  forestaar.« 

»Da  sov  jeg  hidtil  trygt,  om  end  af  Uvidenhed, 
Men  hvor  staar  det  til  i  København  ?  Har  I  spurgt 
nyt  derfra?« 

»Det  staar  til  som  hos  Musene,  naar  Katten 
ligger  paa  Lur.  Har  I  ikke  hørt  om  den  Fane,  Sven- 
skerne lod  male  med  en  Kat,  der  sidder  foran  en 
Musefælde^)  ?  Vi  tør  vel  haabe,  Katten  ikke  evner  at 
faa  Poten  inden  for  Fældens  Gitter.  Haard  er  dog 
Tjenesten  derinde  med  den  idelige  Vækken,  og 
Kulden  er  streng.  Voldene  blive  daglig  overgydte 
med  Vand,  som  straks  fryser,  og  ere  nu  glatte  som 
Spejle.  Kongen  lod  nylig  Blyet  tage  af  Børsens 
Karnapper  for  at  støbe  Kugler  deraf;  de  have  Gra- 
nater nok.  Fjerdinger  fyldte  med  brændbare  Sager, 
og  Kvinderne  ville  være  ved  Haanden  med  Sten  og 
sydende  Beg,  naar  det  gaar  løs.« 

»Da  give  Herren  os  Sejr!  Godt  er  det,  at  de 
ere  forud  underrettede  og  advarede  derinde!« 

»Det  sørger  somme  Folk  for.  En  af  dem  er 
den  Mand,  I  før  nævnede,  Lorens  Tuxen.« 

»Og  en  anden  er  I  selv?« 

»Kanske!  Men  lad  mig  dog  nu  ikke  glemme, 
hvad  jeg  før,  da  eders  Hustru  var  til  Stede,  ikke 
vilde  omtale,  og  hvad  jeg  forud  beder  eder,  Hr. 
Henrik,  ikke  at  tage  mig  fortrydeligt  op — jeg  har 
sat  Tuxen  Stævne  her  i  eders  Hus  i  Aften  og  venter 
ham  hvert  Øjeblik.« 

»Han  skal  være  hjertelig  velkommen,  og  mit 
Hus  staar  ganske  til  eders  Raadighed,  om  I  har 
noget  at  tale  med  ham  om  i  Kongens  Tjeneste.« 

Det  varede  imidlertid  længe,  inden  Tuxen  ind- 
fandt sig,  og  det  blev  saa  silde,  at  Rostgaard  lige 
vilde,  bryde  op  og  vende  hjem,  men  dog  stod  lyt- 
tende i   Gaarden,   da  han  endelig  hørte  en  Rytter 


^)  Denne  Fane,  som  blev  tagen  i  et  Udfald,  gemmes  blandt 
andre  endnu  paa  Tøjhuset  i  København. 

komme  hen  ad  Landevejen,  og  kort  efter  var  Tuxen 
i  Præstegaarden. 

Rostgaard  og  han  hilste  temmelig  stift  og  for- 
melt paa  hinanden,  da  Tuxen  var  kommen  af  Hesten. 

»Jeg  kunde  ikke  komme  før,«  sagde  han,  da 
Gerner  bød  ham  velkommen,  »jeg  var  ude  paa  et 
Strejftog.  Saa  saare  jeg  kom  til  Huse  og  fik  at  vide, 
at  min  Hr.  Broder  paa  Kraagerup  havde  sendt  Bud 
efter  mig,  red  jeg  straks  uden  at  skifte  Hest,  da 
jeg  tænkte  mig,  at  dette  maatte  gælde  en  vigtig 
Sag.« 

»Træd  nu  indenfor,  I  gode  Herrer!*  sagde  Ger- 
ner, »for.  at  I  kunne  blive  bænkede  ved  Ilden,  og 
I,  Tuxen,  kan  sikkert  trænge  til  en  Hjertestyrkning.« 

De  gik  da  ind  i  Storstuen,  men  Tuxen  vilde 
ikke  nyde  andet  end  et  Krus  01.  Han  lod  til  at 
have  Hastværk  med  at  vende  tilbage  til  Hjemmet 
og  syntes  ikke  at  være  i  det  bedste  Lune.  I  øvrigt 
tydede  hans  fyldige,  sunde  Ansigt,  hans  livlige  Blik 
og  hans  raske  Bevægelser  paa,  at  han  var  en  Mand 
med  et  stærkt  Helbred,  et  lyst  og  frejdigt  Sind, 
snarraadig  og  kæk. 

De  tre  Mænd  sad  nu  om  Bordet  ved  Kaminen 
i  Tavshed,  medens  Tuxen  tog  nogle  Drag  af  Øl- 
kruset. Der  syntes  at  være  nogen  Kulde  og  For- 
legenhed mellem  Rostgaard  og  Tuxen.  De  vare 
ogsaa  Medbejlere  ikke  alene  i  deres  Iver  efter  at 
vinde  Hæder  ved  Stordaad  i  Krigens  Tid,  men  og- 
saa i  deres  Bejlen  til  Majestæternes  Gunst.  Rost- 
gaard syntes  for  Øjeblikket  at  være  den  heldigste; 
men  Tuxen  overfløjede  ham  senere,  da  han  havde 
en  stærk  Støtte  i  sin  Hustru,  Kristine  Jostens,  en 
Flensborger-Pige  af  Fødsel.  Hun  havde  været  to 
Gange  gift  før,  sidste  Gang  med  Dronning  Sofie 
Amalies  Kammertjener,  Klaus  Kroger,  som  var  død 
i  Pestens  Tid  1654,  hvorefter  hun  ægtede  Tuxen. 
Hun  havde,  da  hun  1646  første  Gang  blev  Enke, 
været  den  svagelige  Kronprins  Kristians  Amme  og 
havde  gengivet  ham  Helbreden,  maaske  reddet  hans 

Liv  ved  omhyggelig  Pleje  og  Badning.  Derved  kom 
hun  i  stor  Gunst  ved  Hove  og  opnaaede  senere  en 
stor  Pension  af  sit  Plejebarn,  Kristian  den  Femte. 
Rostgaard  og  Tuxen  vare  begge  lige  virksomme 
i  at  bringe  Kongen  Efterretninger  om  Svenskernes 
Foretagender;  men  ellers  virkede  de  hver  paa  sin 
Vis.  Tuxen  udmærkede  sig  mest  ved  eventyrlige 
Bedrifter  og  førte  med  sine  Hjælpere  en  Slags 
Guerilla-Krig  i  Skovene.  Snart  overrumplede  han 
en  Forpost,  snart  fornaglede  han  nogle  Kanoner,  ja 
engang  lykkedes  det  ham  endogsaa  at  opsnappe 
den  svenske  Sekretær  Joels  Kancellikasse  med  samt- 
lige Papirer. 

Rostgaards  Stilling  forbød  ham  at  indlade  sig 
paa. slige  Eventyr,  der  vistnok  krævede  Snildhed  og 
Mod,  men  dog  ikke  hidførte  noget  stort  Resultat. 
Ikke  alene  hans  eget  Liv  og  Velfærd  stod  paa  Spil, 
men  ogsaa  hans  Svogers  og  Jens  Henriksens,  der 
vare  gaaede  i  Borgen  for  ham.  Slculde  alt  sættes 
paa  Spil,  maatte  det  være  for  et  stort  Øjemeds 
Skyld,  og  hans  Tanke  havde  længe  syslet  med  et 
saadant.  Dette  var  hverken  mere  eller  mindre  end 
ved  Overrumpling  at  tilbageerobre  Kronborg. 

Mange  delte  hans  Harme  over,  at  denne  Fæst- 
ning var  i  Fjendevold,  og  et  Haab  om,  at  den  igen 
vilde  blive  Svenskerne  fravristet,  rørte  sig  hos  de 
fleste;  men  man  kunde  snart  tælle  dem,  der  kunde 
sætte  et  saa  farligt  og  indviklet  Foretagende  i  Værk 
og  lede  det  med  fornøden  Kraft  og  Snildhed.  Hid- 
til var  da  heller  ikke  nogen  fremkommen  med  en 
fornuftig  Plan,  og  naar  den  Sag  kom  paa  Tale,  slog 
Rostgaard  det  hen  som  et  Vovespil,  ingen  fornuftig 
Mand  turde  indlade  sig  paa.  Dette  gjorde  han  dog 
kun  af  Forsigtighed,  da.  han  allerede  havde  sin  Plan 
færdig,  medens  han  utaalmodig  ventede  paa  et  gun- 
stigt Tidspunkt.  Han  tvivlede  ikke  om,  at  et  An- 
greb vilde  lykkes ;  men  han  frygtede  meget  for,  at 
det  kunde  strande  ved  Uforsigtighed  eller  Forræ- 
deri, da  mange  maatte  indvies  i  Sagen.    Imidlertid 

indsaa  han,  at  det  var  paa  Tiden  at  se  sig  om  efter 
Hjælpere,  og  ingen  var  da  nærmere  til  at  blive  ind- 
viet i  Sagen  end  Lorens  Tuxen. 

Gerner  opfattede  sine  Gæsters  Tavshed,  som 
om  hans  Nærværelse  hindrede  dem  i  at  tale  frit,  og 
vilde  fjerne  sig;  men  Rostgaard  holdt  ham  tilbage. 

»Tænke  I  som  jeg,«  sagde  Rostgaard  til  Tuxen, 
:&saa  bede  vi  vor  højtærede  Hr.  Vært  om  at  være 
Vidne  til  vor  Samtale  i  Aften.« 

»Vel  er  jeg  uvidende  om,«  sagde  Tuxen  lidt 
spidst,  »hvad  det  er,  min  ærede  Hr.  Kollega  ønsker 
at  tale  med  mig  om;  men  ellers  findes  der  ingen 
Mand  i  denne  Egn,  til  hvem  jeg  mere  trygt  tør  be- 
tro enhver  Hemmelighed  end  Hr.  Gerner.« 

»Og  hvem  ved,«  sagde  Rostgaard,  »om  det  ikke 
kan  blive  til  Gavn  for  Sagen,  at  Hr.  Henrik  indvies 
i  den!  Jeg  vil  da  sige  eder,  Hr.  Lorens,  at  Rygtet 
om  eders  Bedrifter  alt  længe  har  vendt  min  Hu  til 
eder,  og  da  jeg  forleden  hørte,  at  Kronborgs  Over- 
givelse har  været  eder  en  daglig  Krænkelse,  og  at 
I  bar  ladet  falde  djærve  Ord  om  den  Sag,  saa  vil 
i^g  nu  lade  eder  vide,  at  det  er  som  talt  ud  af  mit 
eget  Hjerte.  Jeg  har  den  Mening,  at  Kronborg  bør 
vindes  tilbage.« 

»Har  I  da  i  Sinde  at  sætte  sligt  i  Værk.^^« 
spurgte  Tuxen  rask. 

»Visselig  har  jeg  det,  om  andre  gode  danske 
Mænd  ville  staa  ved  min  Side  i  et  saa  voveligt  F'ore- 
tagende ;  men  klog  Mand  vil  først  besinde,  saa  be- 
gynde,  og  hvad  andre  ikke  vide,   det  ties  lettest.« 

«Rask  Haand  paa  Værket!«  udbrød  Tuxen. 
»Tiden  bier  efter  ingen  Mand.« 

»Vil  I  da  hjælpe  mig  dermed?«  spurgte  Rost- 
gaard og  rakte  sin  Haand  frem. 

»Vel  vil  jeg  det!«  svarede  Tuxen  og  slog  til 
med  et  kraftigt  Haandslag.    »Har  I  alt  lagt  en  Plan?* 

»]eg  har  tænkt  adskilligt,«  svarede  Rostgaard 
sindig;  »men  dette  er  ikke  at  løbe  til,  og  paa  hvad 

Maade  dette  sluttelig  skal  udføres,  maa  rette  sig  efter 
Omstændighederne,  naar  Tidspunktet  er  der.« 

»Jeg  ser,«  sagde  Tuxen,  >at  min  Broder  paaKraa- 
gerup  ikke  tænker  paa  en  hurtig  Krigsførelse.« 

»Saamænd  nejU  svarede  Rostgaard  smilende; 
»det  vilde  være  at  løbe  med  Hovedet  mod  en  Mur; 
men  om  I  vil  skænke  mig  Øre  nogle  Øjeblikke, 
mener  jeg,  at  I  vil  billige  mit  Ræsonnement.  Hid- 
til har  jeg  intet  foretaget  i  denne  Sag.  Det  første 
Skridt  burde  være  at  sikre  mig  eders  Samtykke  og 
gode  Hjælp;  jeg  ved,  at  I  raader  over  store  Strids- 
kræfter.« 

»I  det  mindste  har  jeg  nogle  kække  Karle  og 
gode  Førere  til  Disposition.  Der  er  Maleren  Otto 
Butfeldt,  som  alt  har  taget  et  Rids  af  den  svenske 
Lejr,  Fiskeren  Ingvar  Lorentzen,  der  løb  mangen  en 
god  Gang  ind  til  København  med  sin  Baad,  Skov- 
rideren Lorens  Knudsen,  der  hjalp  mig  godt  paa 
mangt  et  Strejftog,  og  saa  den  bistre  Smed  Anton 
Beermann,  som  fornaglede  de  svenske  Kanoner  ved 
Rungsted,  en  Vovehals  af  første  Skuffe;  men  frem- 
for alle  min  gamle  Krigskammerat,  Gefrejteren  Bernt 
Phalen;  han  er  en  Karl,  der  forstaar  sig  paa  Kom- 
mando og  kan  føre  sine  Folk  frem.« 

»Slig  Flok  kan  jeg  ikke  stille,«  svarede  Rostgaard, 
>men  jeg  vil  lade  eder  vide,  at  jeg  nærer  Haab  om 
i  Oluf  Stenvinkel  at  vinde  en  Kampfælle.« 

»Ingeniøren  paa  Kronborg?«  udbrød  Tuxen. 
>Ih!  han  vejer  hele  min  Hær  op.  Vi  have  da  en 
allieret  i  Fæstningen,  og  de  danske  Karle,  som  bleve 
der,  følge  ham  sikkert.« 

>Jeg  haaber,«  sagde  Rostgaard  livlig,  >at  det 
skal  blive  en  kapital  Overrumpling.  Men  hør  nu 
videre  —  mit  næste  Skridt  skal  være  hos  min  Svo- 
ger, Toldkæmmerereni  Helsingør,  at  samle  de  Mænd, 
hvilke  jeg  mener  skikkede  til  at  fremme  vort  Fore- 
tagende; dog  ikke,  før  jeg  har  vundet  Stenvinkel. 
Saa  kommer  jeg  ikke  tomhændet  til  Raadslagningen, 
da  jeg  har  to  gode  Trumfer  paa  Haanden  —  min 

Hr.  Broder  paa  Hørsholm  og  Ingeniøren  paa  Kron- 
borg.« 

>I  er  sandelig  Manden  til  at  forestaa  sligt, c 
sagde  Tuxen;  »det  vilde  være  mig  plat  umuligt 
saaledes  at  lægge  Sten  til  Sten,  indtil  den  hele 
Bygning  er  færdig.« 

»Men  jeg  er  næppe  Manden  til  at  føre  an  i 
Kampens  Stuild,«  skyndte  Rostgaard  sig  at  tilføje. 
»Derfor  beder  jeg  Tuxen  om  at  tage  Kommandoen, 
og  selv  gaar  jeg  med  som  gemen  Soldat.  Det 
gælder  at  holde  det  høje  Mod  i  Tømme,  indtil  Ti- 
men er  der.  Skulle  vi  være  enige  om  at  holde  os 
ganske  rolige,  indtil  det,  som  forberedes  mod  Kø- 
benhavn, er  ovre?  Falder  København,  hvad  Gud 
forbyde,  da  er  alt  ude,  og  da  er  der  intet  at  vove 
sin  Hals  for;  men  tabe  Svenskerne  Slaget,  have 
de  faaet  et  Knæk  og  ere  muligvis  lettere  at  faa  i 
Tale.« 

»Det  lader  sig  høre,«  svarede  Tuxen;  »men 
tøv  derefter  ikke  for  længe!  Det  kunde  ellers  let 
hænde,  at  Svenskerne  overrumplede  os,  og  vi  ikke 
dem.« 

»Jeg  beder  eder,«  sagde  Rostgaard,  »engang 
at  drage  til  Kronborg  og  se  med  egne  Øjne,  hvor 
vel  Slottet  er  udbedret,  hvor  tæt  Voldene  ere  spæk- 
kede med  Kanoner,  og  hvor  strengt  hver  Adgang 
til  Fæstningen  bliver  vogtet.  I  vil  da  sande,  at 
rtied  mindre  end  fem  Hundrede  Mand  staa  vi  ikke 
den  Dyst  igennem ;  desuden  vilde  ogsaa  Vaaben  og 
Penge  blive  fornødne.  Tør  jeg  spørge,  om  I  er 
kapabel  at  skaffe  alt  dette  til  Veje  paa  en  Studs? 
Vis  mig  da  den  Tillid  at  lade  mig  forberede  Sagen, 
da  jeg  er  saa  nær  Stedet.  Jeg  skal  ikke  forsømme 
at  underrette  eder  om  Sagens  Gang  og  give  Sig- 
nalet, naar  alt  er  modent,  og  Aktionen  kan  gaa  løs.  * 

Tuxen  syntes  ikke  rigtig  tilfreds  med  at  skulle 
spille  en  underordnet  Rolle  i  dette  store  Foretagende ; 
men  han  maatte  dog  tilstaa  for  sig  selv,  at  Rost- 
gaard  havde  bedre  Gaver  til  at  lede  en  Sammen- 

sværgelse,  og  han  haabede  paa  Slagets  Dag  at  blive 
den  første. 

»Godt!«  sagde  han  efter  et  Øjebliks  Overvejelse; 
>lav  I  kun  den  Kaal  sammen!  Jeg  er  rede,  naar 
som  helst  den  serveres,  og  jeg  skal  holde  ren  Mund 
imens.« 

Rostgaard  havde  nu  opnaaet,  hvad  han  vilde. 
Han  havde  ikke  alene  sikret  sig  Tuxens  Hjælp, 
men  ogsaa  forebygget  overilede  Foretagender,  og 
at  ikke  en  umoden  Plan  skulde  krydse  hans.  Han 
fonidsaa,  at  det  var  nødvendigt  for  at  give  Sagen 
Klem  og  overvinde  enhver  Tvivl,  og  tillige  for  at 
skaffe  Penge  og  Vaaben  at  faa  Kongens  Sanktion 
af  det  hele  Foretagende.  Han  agtede  ogsaa  at 
vinde  Hans  Majestæt  for  sin  Plan,  men  derom  tav 
han  for  Øjeblikket. 

»Og  hvad  siger  saa  I,  Hr.  Henrik,«  spurgte  han 
Gerner,  »om  dette?     Vil  I  tage  Parti  deri?« 

>Kun,«  svarede  Gerner  smilende,  »hvis  I  havde 
Brug  for  en  Feltpræst.« 

»Det  vilde  være  ilde,«  sagde  Tuxen,  »om  Felt- 
toget stod  saa  længe  paa,  at  der  blev  Tid  til  at 
holde  Gudstjeneste.« 

i  Det  maatte  da  ske  forinden,«  sagde  Gerner 
alvorlig,  »og  jeg  vil  bede  Herren  at  lade  alt  faa 
Fremgang  til  min  Konges  og  mit  Fødelands  Frelse 
og  for  den  retfærdige  Sags  Skyld.« 

»Vi  agte  ikke  eders  fromme  Bønner  ringe,  Hr. 
Henrik!«  sagde  Rostgaard  og  rejste  sig,  »saa  vi 
end  gerne,  at  I  desuden  lagde  Haand  paa  Værket* 
Men  nu  bør  jeg  takke  eder  skyldigst,  for  I  laante 
Hus  til  denne  Samtale!« 

»Mit  Hus,  mit  Gods  og  mit  Liv,«  sagde  Ger- 
ner med  Varme,  »staar  altid  til  min  Konges  og 
mine  Landsmænds  Tjeneste!« 

Fjortende  Kapitel. 

I  Nattens  Mørke. 


Onsdagen  den  lode  Februar  om  Aftenen  Klok- 
ken ti  laa  Mulmet  over  Landet  og  rugede  i  Skoven. 
En  skarp  Nordenvind  jog  tunge  Skyer  foran  sig,  og 
det  var  kun  et  ringe  Lys,  Markernes  og  Vejenes 
snedækte  Flade  kunde  opfang^  og  tilbagekaste. 
Sneen  laa  desuden  saa  højt,  at  der  skulde  kendt 
Mand  og  skarpt  Øje  til  at  finde  Vej  og  Sti. 

Mellem  Utterslev  og  Brønshøj,  omtrent  en  Mil 
fra  København,  syntes  to  Ryttere  alligevel  at  ville 
gøre  et  saadant  Forsøg ;  men  Hestene  traadte  tungt 
i  den  dybe  Sne  og  trak  Benene  møjsommelig  op. 
Det  var  Rostgaard  og  Peer  Olsen. 

»Fordømtlc  udbrød  Rostgaard,  »nu  har  jeg  redet 
den  Vej  saa  tit  og  sidst  i  Morges;  men  dog  ere  vi 
farne  vild.« 

»Nu  har  vi  hende!«  raabte  Peer. 

»Er  du  sikker  paa  det?«  spurgte  Rostgaard. 

»Kom  herhid  og  find,  Husbond!  Er  det  ikke  ret?« 

Rostgaard  drev  sin  Hest  derhen  og  fandt  Peer 
holdende  ved  en  Stage  med  en  Visk  Halm  paa 
Enden;  det  var  ganske  rigtig  den  svenske  Hærs 
Etappevej  fra  Brønshøj  til  Utterslev. 

»Ja,  det  er  rigtigt  !<.  sagde  Rostgaard,  som  mær- 
kede, at  Hesten  nu  havde  fast  Bund  under  sine 
Hove.     »Rid  nu  videre  ad  Brønshøj  til.« 

Peer  gjorde  det,  indtil  de  kom  til  et  tomt  Tørve- 
skur, som  stod  tæt  ved  Vejen.  Her  lod  Rostgaard 
ham  standse  og  steg  selv  af  Hesten. 

»Tag  den  brune,  Peer,«  sagde  han,  «og  kryb  i 
Ly  i  Skuret;  vent  der,  til  jeg  kommer  tilbage!« 

»Husbond  skulde  helst  lade  det  fare! c 

»Jeg  er  her  igen   om    en  halv   Time,«   sagde 

Rostgaard,  og  andet  Svar  fik  Peer  ikke  paa  sin  vel- 
mente Formaning. 

Rostgaard  gik  videre  til  Fods  og  nærmede  sig 
forsigtig  den  svenske  Lejr,  som  bar  det  stolte  Navn 
Karlsstad.  Den  havde  ogsaa  samme  Omfang  som 
en  stor  By,  og.  dens  lave  Volde  omsluttede  hele 
det  Højdedrag,  hvor  nu  Bellehøj  ligger,  medens  den 
til  den  modsatte  Side  omfattede  Brønshøj  By  med 
dens  Kirke.  Dette  udstrakte  Fladerum  var  omgivet 
med  Jordvolde  og  seks  Alen  brede  Grave,  sikrede 
ved  Palisader.  Anlægget  var  Erik  Dahlbergs  Værk 
og  udført  med  stor  Dygtighed  og  Omhu. 

De  danske  Bønder,  som  kørte  Ægt  til  Lejren, 
og  de  Mænd,  som  jævnlig  havde  Ærinde  til  den 
svenske  Hær,  kendte  nøje  denne  Lejr  med  alle 
dens  Mærkværdigheder.  Hvert  Regiment  havde  sin 
egen  By  af  Barakker,  og  Dalkarle,  Øst-  og  Vestgoter, 
Smaalændere,  Uplændere,  Finner  havde  indrettet 
sig  hver  paa  sit  Omraade  og  paa  sin  egen  Vis. 
Nogle  af  dem  boede  under  Jorden,  og  i  slige  Huler 
havde  man  indrettet  lune  Stalde  til  Hestene.  Of- 
ficererne havde  bedre  Boliger,  til  hvilke  Omegnens 
Bøndergaarde  havde  maattet  levere  Materialier,  ja 
endogsaa  Bohave,  skønt  dette  var  tarveligt  nok. 
Kong  Karl  havde  et  Palads  i  formindsket  Maalestok, 
der  var  indrettet  med  større  Luksus.  Fra  Lejrens 
højeste  Punkt  mod  Sydøst  havde  man  fri  Udsigt 
til  København.  Pladsen  var  saaledes  vel  valgt,  og 
Hensigten  med  Lejren  blev  fuldkommen  opnaaet, 
nemlig  i  den  ublide  Aarstid  at  kunne  samle  en  hel 
Hær  paa  eet  Sted  og  at  sikre  den  mod  Overrumpling* 

Hvem  der  ikke  vidste  det  saa  sikkert  som  Rost- 
gaard, vilde  ikke  i  denne  Aftens  Mørke  kunne  tænke 
sig,  at  her  var  en  stor  Feltlejr,  der  rummede  flere 
Tusinde  Krigere  inden  sine  Volde.  Det  havde  be- 
gyndt at  sne,  og  Tykningen  forbød  at  se  meget 
længere  frem  end  faa  Favne ;  dernæst  hørtes  ingen 
Lyd  undtagen  Vindens  Susen.  Rostgaard  frygtede 
for,  at  han  skulde   løbe   lige  i  Armene  paa  en  ud- 

Svenskerne  paa  Kronborg.  17 

stillet  Post  eller  blive  raabt  an  fra  selve  Lejrvolden, 
og  næppe  var  den  Tanke  opstaaet  hos  ham,  før  han 
saa  en  Skikkelse  for  sig,  indhyllet  i  en  Kappe,  og 
det  Syn  mødte  hans  Blik  saa  hurtig,  som  var  det 
vokset  op  af  Jorden. 

» Wer  da?«  raabte  den  fremmede  med  klar  Røst. 

»Gut  Freund?«  svarede  Rostgaard  i  samme  Nu. 

»Kanskel«  blev  der  svaret  paa  Dansk,  »men 
ikke  god  Ven  fra  hinsides  Sundet!« 

Rostgaard  studsede  og  tav  et  Øjeblik;  derpaa  ud- 
brød han  forundret :  »Eders  Ekscellence !  hvilket  sært 
Træf,  at  vi  skulle  mødes  her?  Jeg  er  Hans  Rostgaard.« 

» Altsaa  havde  jeg  Ret,«  svarede  Hannibal  Sehe- 
sted —  »ikke  fra  den  anden  Side  af  Sundet.  Der 
var  ingen  ret  svensk  Klang  i  eders:  gut  Freund! 
Men  hvor  gaar  det  til,  at  I  straks  genkender  mig 
her  i  Nattens  Mørke?  Det  er  saa  vel  otte  Aar, 
siden  I  saa  mig  anderledes  end  paa  Afstand  eller 
hørte  min  Røst.«^ 

»Jeg  har  et  skarpt  Øre,  Eders  Ekscellence,« 
svarede  Rostgaard  ærbødig,  »og  ert  god  Hukom- 
melse. Jeg  glemmer  ikke  let  den  Røst,  jeg  saa  ofte 
hørte  lyde  i  Kongens  Sale  og  det  med  saa  munter 
Diskurs,  at  salig  Kong  Kristian  fik  sig  mangen  en 
god  Latter  derover.« 

»Ak,  Rostgaard,«  svarede  Sehested  med  sorg- 
fuld Stemme,  »det  var  lykkelige  Tider?« 

»Jeg  har  endnu  en  Rosenoble,«  sagde  Rost- 
gaard muntert;  »den  fik  jeg  af  Eders  Ekscellence, 
da  jeg  var  Sølvkammersvend,  og  jeg  gemmer  den 
til  Amindelse  om  eder.« 

»Nu  giver  jeg  kun  faa  Rosenobler  bort,  Rost- 
gaard. Men  hvilket  Ærinde  fører  eder  til  Lejren  i 
denne  sildige  Time?« 

»Dette  er  min  egen  Hasard.  Da  jeg  i  Morges 
var  i  Lejren  med  Tømmer  og  Lærredsskjorter,  blev 
jeg  et  og  andet  var,  som  var  mig  paafaldende.  Jeg 
tøvede  i  Utterslev  Kro  for  at  faa  Vished.  Gaar  det 
løs  i  Nat,  Eders  Ekscellence?« 

»De  ere  af  Sted!  For  en  halv  Time  siden  drog 
de  sidste  ad  Valby  til.« 

»Guds  Død,  da  bliver  vel  Danmarks  Skæbne 
afgjort  i  denne  Nat!« 

»Efter  al  Sandsynlighed  jaf«  sagde  Sehested 
rolig. 

»Og  hvorledes  tænker  I,  at  Udgangen  vil  blive?« 

»God!« 

»Ih,  det  lider  jeg  at  høre?« 

»Kongen,«  sagde  Sehested,  »kender  Dagen  og 
Timen;  jeg  har  givet  ham  Underretning;  maaske 
flere;  Besætningen  er  paa  sin  Post,  Voldene  glatte 
af  Is  —  det  er  et  halsbrækkende  Foretagende  nu 
at  angribe.« 

»Hvorfor  forsøger  da  Kong  Karl  det?« 

»Noget  maa  han  vel  forsøge,  inden  Danmark 
faar  ny  Succurs.  Brandenburgerne  og  de  kejser- 
lige staa  i  Jylland,  og  en  hollandsk  Flaade  bliver 
udrustet.« 

»Tror  Eders  Ekscellence,  at  disse  allierede  ville 
skaffe  Kongen  fuld  Oprejsning  og  vort  Fædreland 
de  tabte  Provinser  tilbage?« 

»Næppelig;  men  Danmark  vil  blive  frelst  fra 
Undergang.« 

»Lunkne  Venner  de?« 

»Ih,  Rostgaard!«  sagde  Sehested  med  et  Smil, 
som  Mørket  skjulte,  »tal  ikke  om  Venskab,  naar 
det  gælder  Statssager.  Alliancer  knyttes  af  Kon- 
veniens og  ikke  af  Hengivenhed;  de  afhænge  af 
Kalkule  og  ere  ikke  Hjertesager.« 

»Ja,  Eders  Ekscellence,  Retten  sidder  i  Spyd- 
stagen.« 

»Pennen  udretter  ogsaa  noget,  Rostgaard,  og 
ingen  ved  det  bedre  end  Kong  Karl.  Beklageligt 
med  den  Splid,  som  hersker  i  Norden,  og  som  kalder 
fremmede  Mæglere  ind.  Skulde  jeg,  naar  denne  Krig 
lykkelig  er  endt,  give  vor  Konge  et  Raad,  maatte 
det  lyde  paa  at  søge  Forbund  med  Sverige.« 

»Eders  Ekscellence,«    svarede   Rostgaard  i  en 

17* 


26o 

skarp  Tone,  »vil  sikkerlig  opleve  at  give  Raad  til 
Konger  endnu.  Dog  dette  huer  mig  ikke,  og  hver 
dansk  Mand  vil  rejse  sig  imod  det.« 

»Vistnok!«  svarede  Sehested  koldsindig,  >saa- 
som  Lidenskaben  regerer  Menneskene,  saa  at  de  ikke 
se,  hvad  der  tjener  til  deres  Fordel;  men  Svenskerne 
ere  dog  mindst  tilbøjelige  til  god  Forstaaelse.  Jeg 
elsker  dem  ikke  heller,  men  ser  kun  paa,  hvad  der 
vilde  tjene  Nordens  Sag  bedst.« 

Hannibal  Sehested  fik  virkelig  givet  Frederik 
den  Tredje  et  saadant  Raad,  i  det  mindste  kom  det 
til  Kongen  i  en  skriftlig  Opsats  efter  Sehesteds  Død 
som  en  Røst  fra  Graven.  Hannibal  Sehesteds  »po- 
litiske Testamente«  vidner  endnu  om,  at  han  var 
en  af  de  faa  Mænd,  hvis  Klarsyn  ikke  formørkedes 
af  Fordomme,  ja  ikke  engang  lod  sig  paavirke  af 
grundet  Harme,  og  som  saa  den  dalevende  Slægts 
Brøst  paa  en  Tid,  da  Norden  endnu  gjaldt  noget  i 
Europas  Raad,  og  et  Forbund  mellem  Nordens  j 
Konger  vilde  give  virkelig  Sikkerhed  til  at  mede 
enhver  Fare  udefra.  , 

Men  det  var  ikke  Rostgaard  givet  at  tænke  saa 
lidenskabsløst,  og  han  mente,  at  Sehested  dog  i 
sit  Hjerte  maatte  være  en  upatriotisk  Mand,  der 
havde  taget  Skade  paa  sin  Troskab  ved  at  leve  et 
halvt  Aar  i  Kong  Karls  Nærhed.     Han  tav  dog. 

Sehested  syntes  at  føle,  at  han  i  sin  nuværende 
Stilling  havde  udtalt  sig  mindre  forsigtig. 

»Gud   give    de   danske   Vaaben  Held  i  Nat!^ 
sagde  han  med  større  Varme,  end  han  hidtil  havde  | 
lagt  for  Dagen.  »Det  vilde  se  ilde  ud  i  København 
i   Morgen,  tage  Svenskerne  Byen  med   stormende  | 
Haand;  thi  de  have  ikke  sparet  paa  Brændevinen, 
og  slemme  nok  ere  de  ædru.  Ogsaa  har  Kong  Karl  , 
lovet  dem  trende  Dages  Plyndring.« 

3 Det  er  skammeligt!«  udbrød  Rostgaard  harm-  i 
fuld.  ' 

»Smukt  er  det  ikke ;  men  det  er  Lønnen,  der  j 
gør  Soldaten,   og  uden  Udsigt  til  sligt  Bytte  vilde  ' 

det  have  knebet  med  at  faa  de  Karle  til  at  træde 
den  Dødsdans.  Lyster  det  eder,  Rostgaard,  at  se 
det  Skuespil  i  Afstand,  saa  følg  mig  ind  i  Lejren  I 
Den  lille  Besætning,  der  er  ladet  tilbage,  er  stimlet 
sammen  paa  den  sydøstlige  Vold  for  at  se,  naar 
Signalblussene  til  Angreb  tændes.  En  smal  Sag 
vilde  det  i  Nat  være  at  overrumple  Karlsstad.« 

»Jeg  takker,  Eders  Ekscellence  !  Jeg  agter  dog. 
at  se  det  Skuespil  paa  nærmere  Hold.« 

»Det  er  et  farligt  Vovespil  I  I  kunde  blive  nappet 
og  brugt  til  Føde  for  eders  egne  Landsmænds  Ka- 
noner. I  Nattens  Mørke  skelnes  ikke  Herre  fra 
Tjener,  og  I  ved  jo,  at  i  de  stormendes  forreste- 
Række  gaa  danske  Bønder  og  polske  Fanger  med! 
Broer  og  Stormstiger?  De  skulle  tage  den  første- 
Salve,  og  over  deres  Lig  gaa  de  svenske  Soldater 
mod  Volden.  I  er  for  god  til  at  ofres  saaiedés=. 
Vend  I  hellere  hjem!« 

»Det  faar  ikke  hjælpe!  En  mægtig  Drift  drager 
mig  derned,  er  jeg  end  ellers  intet  Brushoved.« 

»Saa  gaa  da  med  Gud!  Han  føre  eder  uskadt 
tilbage?« 

Sehested  vinkede  med  Haanden  og  forsvandt 
i  Mørket  og  Snetykningen,  mens  Rostgaard  hastede 
tilbage  ad  Vejen  til  Tørveskuret,  hvor  han  fandt  Peer 
Olsen  skræmt  og  krybende  sammen  i  en  Krog. 

»Husbond!«  sagde  Peer  i  en  ynkelig  Tone. 
»Djævelen  har  været  her,  mens  I  var  borte.« 

»Ih,  hvad  for  Snak  er  det?« 

»Gid  jeg  aldrig  maa  blive  salig,  om  jeg  lyver! c 
svarede  Peer  med  Fynd.  »Jeg  var  gaaet  ud  paa 
Vejen  for.  at  lytte,  om  I  ikke  snart  vendte  tilbage, 
Saa  kom  en  Rytter  farende  paa  en  sort  Hest,  Ilds- 
luer stod  den  ud  af  Næsen,  og  dens  Hove  slog 
Gnister  af  Sneen.  Han  gav  et  Brøl  fra  sig,  og  i 
et  Nu  var  han  forbi.  Da  jeg  atter  kom  ind  i  Sku- 
ret, fandt  jeg  begge  vore  Heste  svedige  og  skælvende. « 

»De  ryste  af  Kuld,  din  Dosmer!  Træk  dem 
ud  og  lad  os  komme  i  Sadelen!« 

»Vil  Husbond  videre  frem  i  Nat?« 

»Er  du  mørkeræd,  Peer!  Saa  rid  hjem  alene 
og  lad  mig  skøtte  mig  selv.« 

»I  vredes  ikke  paa  mig,  Husbond!  Jeg  frygter 
intet  Menneske,  men  for  den  Lede  nærer  jeg  stor 
Frygt.« 

De  red  et  Stykke  hen  ad  Vejen,  og  imens 
klarede  det  op.  Rostgaard  saa,  at  de  vare  ved  en 
Sidevej,  som  førte  i  Retningen  mod  København,  og 
lige  overfor  kunde  han  skimte  Utterslev  Kro. 

»Jeg  tænker  paa,  Peer,«  sagde  han,  »at  i  Nat 
maa  jeg  helst  færdes  alene.  Rid  du  til  Kroen  og 
bliv  der,  til  jeg  kommer!« 

Peer  blev  skamfuld  tilbage,  og  Rostgaard  red 
rask  ad  Sidevejen,  der  snart  førte  ham  til  den  al- 
fare Vej;  men  her  stødte  han  straks  paa  en  Ryt- 
ter, der  barsk  raabte  ham  an. 

Denne  Gang  tænkte  Rostgaard,  at  han  virkelig 
var  stødt  paa  en  svensk  Rytter,  men  han  havde 
nu  ganske  opgivet  at  maskere  sig. 

»Hans  Rostgaard !<  svarede  han,  »Ridefogeden 
fra  Kraagerup.  Jeg  har  været  i  den  svenske  Lejr 
i  lovligt  Ærinde  og  rider  nu  hjemad.« 

»Da  skulde  I  helst  vende  Hesten  en  Kende,« 
blev  der  svaret  paa  godt  Sjællandsk,  »saa  Hovedet 
kom  der,  hvor  Rumpen  nu  er!« 

»Se,  se,  Landsmand!  I  er  i  godt  Lune  i  Aften ! 
Vil  I  sige  mig  eders  Navn,  saa  skal  I  høre  Aar- 
sagen  til,  at  jeg  rider  baglængs.« 

»Er  I  virkelig  Ridefogeden  fra  Kraagerup,  saa 
bør  jeg  ikke  dølge  for  eder,  at  jeg  er  Anton  Beer- 
mann,  Smeden  fra  Hørsholm.« 

»Ih,  se!  Vel  mødt.  Kammerat!  Hvorhen  agter 
I  eder?« 

»Snarest  ad  København  til.« 

»Det  er  ogsaa  min  Agt;  men  i  hvad  Ærinde 
red  I  ud?« 

»Jeg  red  ikke;  jeg  var  gaaende.« 

»Paa  hVad  Vis  blev  I  da  ridende?« 

»I  Kong  Karls  Stald  hist  oppe  i  Lejren.« 
»Guds  Død!«   udbrød  Rostgaard,    »det  var  et 
dristigt  Vovestykke;  men  I  gantes  med  mig.« 

»Kom  herhid  og  find!  Kan  I  mærke,  at  den 
Hestehud  er  næret  af  Kernen  og  vel  striglet.?  Glat 
som  en  Aal!  Det  var  ikke  svært  at  gøre  det  Bytte. 
Den  nordlige  Indgang  var  uden  Vagt,  og  der 
gøede  ikke  en  Hund  ad  mig  oppe  i  Lejren;  men  da  jeg 
var  redet  udenom  og  kom  ned  ad  Vejen  til  Utters- 
lev, fik  jeg  en  Forskrækkelse.  Der  stod  en  Vagt- 
post; men  jeg  udstødte  et  Raab  og  for  forbi  den, 
og  det  gik,  for  hun  flyver  som  en  Fugl.« 

Rostgaard  maatte  le  og  fortalte,  hvad  der  var 
hændet  Peer  Olsen.  Han  afbrød  dog  snart  den  Snak 
og  foreslog  Smeden  kort  og  godt  at  gøre  ham 
Følgeskab  ad  København  til  for  at  se,  om  Angrebet 
virkelig  nu  skulde  .gaa  for  sig.  Det  var  et  Forslag 
ret  efter  Anton  Beermanns  Sind,  og  han  gik  straks 
ind  paa  det.  Han  kendte  Vejene  saa  godt,  sagde 
han,  at  han  kunde  finde  dem  i  Blinde,  og  Rostgaard 
lod  ham  ride  foran.  Saa  red  de  videre  i  Tavshed 
over  Markerne,  indtil  de  stødte  paa  Vejen  til 
Valby ;  denne  fulgte  de,  til  de  naaede  en  lille  Lund 
ikke  langt  fra  Byen,  hvor  der  var  godt  Ly  mod 
Vinden.  Her  steg  de  af  og  bandt  Hestene,  fordi 
de  herfra  maatte  liste  sig  frem  til  Fods. 

*Jeg  haaber  dog,  vi  blive  ridende  igen,«  sagde 
Smeden  og  klappede   den  sorte  Hest  paa  Halsen. 
»Jeg  ogsaa,«  svarede  Rostgaard, » for  Hjemfartens 
Skyld.« 

»Da  vilde  det  dog  gøre  mig  ondt,  løb  Hesten 
sin  Vej  eller  frøs  ihjel;  jeg  skulde  dog  have  mit 
gode   Bytte  listet  ind  til  København.« 

»Hvad  Magt  ligger  der  paa  det  Kræ!«  udbrød 
Rostgaard.  »Hav  nu  Tankerne  paa  det,  som  fore- 
staar,  og  hør,  hvad  jeg  siger.  Komme  vi  i  Klemme, 
kendes  jeg  ved  mit  Navn  og  siger,  at  jeg  er  faren 
vild    i     Snetykningen.     I   kan    gaa   for    min    Karl! 

Tænk  aldrig   paa  at  fly,    naar  Fjenden  kan  række 
eder;  men  staa,  ti  og  lad  mig  tale!« 

»Det  er  gode  Kaar,«  svarede  Smeden.  »Hr. 
Lorens  byder  dem  sjælden  saa  lempelige,  naar  jeg 
er  ude  paa  en  Fart  med  ham.  Da  hedder  det: 
Hug  løs  eller  skyd  de  Hunde  ned!  og  saa  Hallo, 
frem!« 

»Bravt  nok  det  paa  et  Strejfparti,  Beermann; 
men  her  gaa  vi  i  Halen  paa  hele  den  svenske  Hær.« 

»Saa  vil  jeg  styre  vor  Gang,  saa  at  vi  ikke 
komme  til  at  træde  paa  den!«  sagde  Beermann 
muntert  og  gik  foran  langs  et  Krat  over  Markerne 
ad  København  til. 

Da  de  havde  gaaet  et.Stykke,  hørte  de  Larm 
paa  Vejen  ved  Siden  af  dem  og  standsede  for  at 
lytte. 

»Det  maa  være  noget  af  Hærens  Tros,«  sagde 
Rostgaard.    »Vognene  med  Stormstiger  og  Broer.« 

»Det  gaar  sindigt,«  mentet  Beermann,  »ere  de 
ikke  komne  videre!« 

»Netop  et  Tegn  paa,  at  i  Nat  er  det  Alvor.« 

»Det  er  ogsaa  paa  Tiden!  Nu  have  de  i  to 
Nætter  gjort  blind  Alarm  og  kun  proberet.  Det 
er  jo  ligesom  maalstaaen  Mælk;  hun  bliver  surf« 

»Bitter  nok  kan  den  Drik  blive.  Smed,  nu  da 
den  skænkes  op.  I  Nat  er  det  Alvor,  og  naar  Sol 
staar  op,  vide  vi,  hvad  vi  skulle  kaldes  —  svensk 
eller  dansk.« 

De  vedblev  at  liste  sig  frem ;  snart  gik  de  rask 
til,  snart  standsede  de  og  lyttede,  indtil  de  lykkelig 
naaede  det  Strøg,  hvor  det  gamle  Vesterbro  havde 
ligget.  Denne  Forstad  var  bleven  afbrændt  den 
Ilte  August  forrige  Aar,  og  det  var  den  Brand, 
Kong  Karl  havde  set  fra  Valby  Bakke.  Nu  laa  den 
i  Ruiner,  og  her  var  mellem  Rester  af  Mure,  Sten- 
dynger og  forkullede  Bjælker  Smuthuller  nok.  Da 
det  var  sandsynligt,  at  de  svenske  Regimenter  denne 
Nat  vilde  gaa  den  korteste  Vej  lige  til  Maalet  og 
undgaa    alle    Hindringer,    mente   Beermann,    at  de 

kunde  være  i  Sikkerhed  her.  Deri  tog  han  heller 
ikke  fejl,  idet  Hovedstyrken  marcherede  over  Isen 
paa  Kallebodstrand,  og  Hærens  andre  Afdelinger 
allerede  vare  passerede  ad  de  østlige  Veje,  inden 
Rostgaard  forlod  Utterslev  Kro. 

Beermann  valgte  et  lille,  halvt  sammenstyrtet 
Hus,  fra  hvis  Vinduesaabninger  han  skønnede,  at  de 
maatte  have  fri  Udsigt  til  Voldene.  Der  krøb  de 
ind,  og  da  de  fandt  lidt  Halm  paa  Gulvet,  tog  de 
Plads  der  og  bleve  liggende  i  aandeløs  Venten.  — 

Spændingen  paa  Københavns  Volde  var  imid- 
lertid ikke  mindre.  Hver  Mand  stod  paa  sin  Post 
hele  Volden  rundt  og  havde  det  aftalte  Felttegn, 
et  hvidt  Bind  om  Hatten.  Artilleristerne  vare  ved 
Kanonerne,  Musketererne  havde  deres  Lunter  tændte, 
og  paa  passende  Steder  vare  Reserver  opstillede. 
Alle  vare  lige  saa  aarvaagne  som  de  foregaaende 
to  Nætter,  da  Svenskerne  havde  gjort  forgæves 
Forsøg  paa  at  overrumple  Byen.  Denne  Nat  blev 
de  ventede  for  tredje  og  sidste  Gang,  thi  — 

Vis  Kundskab,  Bud  og  Brev 
en  Patriot  indskrev : 
I  Nat  om  Onsdags  Kvælde 
maa  ventes  Fjendens  Vælde 
med  Økse,  Spade,  Hakke, 
han  staar  bag  Valby  Bakke*). 

—  og  saa  skulde  da  omsider  det  afgørende  Kast 
med  Terningerne  gøres.  Kong  Karl  maatte  opgive 
alle  Krigspuds  og  gaa  lige  løs  paa  Maalet;  Kong 
Frederik  ventede  ham,  mønstrede  sine  Mænd  og 
satte  Mod  i  dem. 

Fra  sit  Telt  ved  Østerport  red  Kongen  noget 
før  Midnat,  ledsaget  at  Kommandanten  Hans  Schack 
og  gjorde  Holdt  paa  hver  Bastion.  Først  standsede 
"han  ved  den  hoUandske  Oberst  Piichler,  der  med 
sine  Kompagnier  stod  paa  Østervold,  saa  ved  Hans 
Ahlefeldt,  der  havde  Kommandoen  over  de  danske 


*>  Wallensbeck. 

Soldater  ved  Nørreport,  og  fortsatte  sit  Ridt,  mens 
han  lod  falde  naadige  og  opmuntrende  Ord,  indtil 
han  naaede  Vestervold,  hvor  han  tog  blivende  Post. 

Dette  var  Befæstningens  svageste  Punkt,  thi 
her  var  Volden  lavest,  og  her  ventede  man  Hoved- 
angrebet uden  at  lade  sig  vildlede  af  Skinangreb 
paa  andre  Punkter.  Imidlertid  laa  Vestervold  den- 
gang ikke  paa  det  Strøg,  hvor  den  i  vor  Tid  sløj- 
fede Vesterport  stod.  Vesterport  laa  for  Enden  af 
Vestergade,  og  Kallebodstrand  strakte  sig  næsten 
helt  ind  til  Slottet.  Søen  var  jo  nu  dækket  med 
Is  og  gav  de  stormende  Fjender  en  fast  Grund  at 
rykke  frem  paa.  Paa  dette  Strøg  var  Runddelen 
ved  Vandkunsten,  hvor  Borgerne  vare  posterede, 
anførte  af  Oberst  Podewisch,  dernæst  Studenter- 
ravelinen med  en  Skanse  af  Isstykker  foran,  spækket 
med  Kanoner  og  forsvaret  af  Studenterne  under 
Mogens  Krag;  endelig  var  Løngangsbroen  ved  Slots- 
holmen og  Bryghuset  overgivet  til  Hoffets  Tjener- 
skab under  Franskmanden  Beaufort. 

Paa  Vestervold  opholdt  sig  nogle  af  Rigsraa- 
derne,  Axel  Urop,  Otto  Krag  og  Gunde  Rosenkrants, 
rede  til  at  deltage  i  Forsvaret  og  med  deres  Kaar- 
der  støde  de  stormende  Fjender  ned.  Her  var 
især  Granater,  Stene  og  Bjælker  opdyngede  til  at 
knuse  de  angribende  Skarer. 

Nu  kom  Kongen.  Hans  Nærværelse  virkede 
oplivende  paa  hver  Mand  i  Rækkerne;  men  alle 
længtes  efter  Afgørelsens  Time,  og  trykkende  blev 
dem  i  Længden  Tavsheden,  Mørket  og  den  lurende 
Stilhed  udenfor. 

Rostgaard  og  Beermann  havde  ventet  i  mere 
end  en  Time  i  deres  Skjul  og  begyndte  at  hviske 
til  hinanden  om,  at  det  næppe  blev  til  noget  denne 
Nat,  da  de  pludselig  hørte  Hestetrampen  og  saa  de 
uklare  Omrids  af  en  lille  Rytterflok.  De  bleve  hol- 
dende stive  som  Billedstøtter  og  tavse  som  Spøgel- 
ser. ..Omsider  kom  en  enkelt  Rytter  sprængende, 
standsede  ved  Brystværnet  og  sagde: 

»Eders  Majestæt,  nu  er  alt  færdigt.« 

»Saa  giv  i  Herrens  Navn  Signalet!«  -svarede 
en  klangfuld  Røst,  og  faa  Minutter  efter  blussede 
Flammen  af  en  tændt  Tjæretønde  i  en  ringe  Afstand 
derfra. 

Nu  vidste  Rostgaard,  at  han  kun  var  faa  Favne 
fra  Kong  Karl,  og  det  løb  ham  koldt  ned  ad  Ryg- 
gen; han  vilde  jo  være  bleven  hængt  som  en  Spion, 
havde  Svenskerne  opdaget  og  grebet  ham.  I  den 
røde  Flammes  usikre  Skær  genkendte  han  Kongens 
svære  Skikkelse,  indhyllet  i  en  Kappe,  den  bred- 
skyggede, fladpuldede  Hat  og  Fjerplumagen.  Den 
Røst,  der  meldte,  at  alt  var  færdigt,  syntes  Rostgaard 
at  skulle  kende,  og  han  skulde  straks  faa  at  vide, 
hvem  det  var,  Kongen  særlig  havde  valgt  til  at 
være  om  sin  Person  i  denne  skæbnesvangre  Nat  og 
udføre,  hvad  vi  nu  kalde  Adjutanttjeneste. 

»Dahlberg!«  lød  Kongens  Røstpaany;  »rid  ad 
Stranden  til.  Hold  dig  ude  af  Skudvidde,  for  at 
dit  Liv  ikke  skal  risikeres  i  Nat.  Men  meld  mig, 
hvorledes  det  første  Anfald  løber  af.« 

Dahlberg  vendte  sin  Hest  og  forsvandt;  men 
næppe  vare  Hovslagene  Kendøde,  førend  det  første 
Kanonskud  dundrede  fra  Voldene,  Musketsalverne 
fulgte  efter,  og  Kampens  vilde  Larm  rungede  over 
til  de  lyttende.  I  samme  Nu  som  det  første  Skud 
faldti  tændtes  Begfakler  Voldene  rundt  og  en  Ild- 
linie viste,  hvor  nær  Fæstningen  var.  Skud  faldt 
paa  Skud,  Officerernes  Raab  og  de  saaredes  Smer- 
tensskrig  lød  vildt  gennem  Luften,  og  nu  og  da 
hørtes  Svenskernes  Feltraab:  Fald  an,  hjælp  Gud! 
som  rasende  Hævnskrig. 

Rostgaard  og  Beermann  sprang  op  og  saa  ud 
ad  Vinduesaabningerne  uden  at  tænke  paa  deres 
Sikkerhed.  Kongen  og  hans  Ryttere  saa  samme 
Vej  og  vendte  Ryggen  til;  deres  Øjne  vare  fæstede 
paa  Ildkransen  omkring  Byen;  de  lyttede  for  af 
Raabene  at  skønne  Kampens  Gang,  og  hver  Nerve 
var  spændt. 

Kongen  drev  sin  Hest  nogle  Skridt  frem,  ud- 
stødte et  Raab  og  slog  op  med  Haanden.  Hans 
Hjertes  Pulsslag  slog  vel  hurtigst,  og  hans  Sjæls 
Uro  var  størst,  ikke  alene  fordi  det  var  paa  hans 
Bud  og  Ansvar,  at  Tusinder  styrtede  sig  i  Døden, 
men  ogsaa  og  især  fordi  han  havde  dømt  sig  selv 
til  en  pinlig  Uvirksomhed.  Mod  Sædvane  skaanede 
han  sin -Person  af  Hensyn  til  det  heles  Vel;  men 
nu  følte  han  Kvaler,  som  han  ikke  havde  kendt 
til,  naar  hans  Soldater  kæmpede  for  hans  Øjne,  og 
han  selv  var  midt  i  Kanipens  Bulder. 

Ingen  af  de  lyttende  havde  nogen  Forestilling 
om,  hvor  længe  det  varede,  inden  Dahlberg  kom 
tilbage.  Krigsbulderet,  Raabene,  Skytsets  Lyn  vare 
kun  som  Udtryk  for  deres  heftige  Følelser  og  gav 
deres  brændende  Ønsker  Vinger ;  Tiden  eksisterede 
ikke  for  dem.  Omsider  tog  dog  Larmen  af,  og  kun 
enkelte  Skud  afbrød  den  indtraadte  Stilhed. 

»Duk  eder  I«  hviskede  Rostgaard  tilBeermann, 
»de  ride  herover.« 

Det  var  Kongen,  der  gav  sin  Hest  Sporerne 
og  red  frem,  fordi  han  hørte  Hovslagene  af  Dahl- 
bergs Hest.  * 

»Godt  nyt,  Dahlberg?«  raabte  han  ham  utaal- 
modig  i  Møde. 

»Ikke  af  det  bedste,  Eders  Majestæt  I«  svarede 
Dahlberg  og  standsede  sin  pustende  Hest.  »De  faldt 
an  som  Løver  og  agtede  hverken  Kuglernes  Brum- 
men eller  Granaternes  Sprutten,  Delvig  og  Fersen 
først;  men  alle  vare  i  Spidsen  for  deres  Folk  — - 
Ascheberg,  Gengel,  Voyette,  Hesrig  og  Weissenstein 
—  ingen  sveg,  og  dog  maatte  de  vige!« 

»For  tusind  Djævle,  hvor  gik  det  til?«  raabte 
Kongen.     »Naar  veg  Rutger  Ascheberg?« 

»Ilden  var  over  al  Maade  frygtelig;  ingen  Sol- 
dat uden  den  svenske  vilde  have  gaaet  igennem  den, 
og  dog  gik  de;  nogle  faa  naaede  op  paa  Volden, 
men  bleve  brat  nedstyrtede  med  blodige  Pander. 
.Gengel  og  Voyette  bleve  paa  Pladsen,  Ascheberg, 

Hesrig  og  Weissenstein  ere  haardt  saarede ;  Folkene 
vare  uden  Førere  og  veg;  dog  holder  Fersen  sin 
Post.« 

Kongen  tav,  og  kun  Vinden  peb  gennem  de 
faldefærdige  Huses  Mure  og  det  hullede  Brystværn. 
Rostgaard  lyttede  med  tilbageholdt  Aandedræt. 

»Rid!«  sagde  Kongen,  hans  Røst  lød  barsk  i 
Natvindens  Susen,  »rid,  Dahlberg,  hvad  Hesten  kan 
rende,  og  lad  Erik  Steenbock  øjeblikkelig  gribe  an 
med  det  smaalandske  Regiment;  de  andre  skulle 
følge  efter!« 

Dahlberg  vendte  sin  Hest  og  red  denne  Gang 
i  rasende  Fart.  Der  blev  atter  stille,  men  pludselig 
lysnede  Skytsets  Ild  paa  ny,  og  Krigsbulderet  og 
Raabene  tog  paa  med  endnu  større  Voldsomhed  end 
før.  Det  lød,  som  vare  alle  Helvedes  Dæmoner 
slupne  løs.  Denne  Gang  holdt  Larmen  længer  ved ; 
men  omsider  døede  den  atter  hen,  og  det  blev  stille. 
Kongen  var  imidlertid  stegen  af  sin  Hest  og 
gik  frem  og  tilbage  med  hastige  Skridt;  nu  og  da 
standsede  han,  saa  over  mod  Fæstningen  og  lyttede. 
Paa  sin  Gang  frem  og  tilbage  kom  han  Rostgaards 
Skjul  saa  nær,  at  baade  han  og  hans  Ledsager 
maatte  lægge  sig  ned  for  ikke  at  blive  opdagede, 
indtil  endelig  rappe  Hovslag  paa  ny  lod  sig  høre, 
og  Dahlberg  holdt  der  paa  sin  skummende  Hest. 

»Slet  nyt!«  raabte  han,  forpustet  af  det  vold- 
somme Ridt.  »General  Steenbock  fik  en  Kugle  i 
det  første  Anløb,  dog  gik  Folkene  paa  som  Djævle ; 
men  de  maatte  vige.  Eders  Majestæt  —  alt  er  tabt!« 
»Endnu  ikke.  Dahlberg,  endnu  ikke!«  sagde 
Kongen,  og  disse  Ord  var  en  Dødsdom  for  nogle 
Hundrede  endnu  af  hans  Krigere.  Rostgaard  gyste 
ved  at  høre  dem  blive  udtalte  med  isnende  Ro ;  thi 
gjaldt  det  end  kun  hans  Fjenders  Liv,  var  det  dog 
Mennesker,  der  skulde  føres  til  Slagterbænken.  Efter 
et  Øjebliks  Stilhed  lød  Kongens  Røst. 

»Af  Sted,  Dahlberg!  Bring  Erik  og  Per  Sparre 

den  Befaling  ufortcivet  at  gribe  an  med  det  andet 
smaalandske  og  sødermanlandske.« 

»Eders  Majestæt,«  vovede  Dahlberg  at  sige, 
»vise  nu  den  Naade  at  drage  eder  til  Minde,  hvad 
jeg  forud  sagde,  inden  Kampen  begyndte.  Det  er 
unyttig  Blodsudgydelse.  I  skaane  nu  Resten  af 
eders  tro  Folk,  som  I  vel  kan  have  nødig!« 

»Du  har  at  tie  og  lyde!«  for  Kongen  op. 
»Bliver  det  end  mit  sidste  Ord  og  dit  sidste  Ridt, 
saa  skal  du  af  Sted.     Fort!« 

Dahlberg  red,  men  da  han  tredje  Gang  kom 
tilbage  og  meldte,  at  Ilden  fra  Voldene  var  saa 
morderisk,  at  Folkene  bleve  mejede  ned  som  Korn, 
og  at  der  maatte  blæses  Retræte;  naar  de  ikke  alle 
skulde  blive  paa  Pladsen,  brusede  Kongen  op  og 
raabte  med  en  Ed: 

»Ilde  gaar  det  altid,  hvor  jeg  ikke  selv  fører  an!« 

Dog  lod  han  give  Signal  til  at  bryde  Kampen  af. 

»Hvor  stikker  Baner?«  spurgte  han  nu.  »Øster 
paa  har  det  været  helt  stille.« 

Ingen  vovede  at  svare,  og  Kongen  blev  staaende 
nogle  Øjeblikke  med  korslagte  Arme  og  i  mørk 
Grublen. 

»Det  slog  fejl,«  udbrød  han  til  sidst;  »men 
endnu  er  jeg  Herre  i  Danmark!« 

Saa  steg  han  paa  sin  Hest  og  red  hastig 
Øster  paa,  fulgt  af  Dahlberg  og  sin  Ryttereskorte. 

Rostgaard  rejste  sig  og  mærkede  først  nu  af 
Stivheden  og  Kulden  i  Lemmerne,  hvor  længe  han 
havde  ligget  for  at  se  og  lytte;  men  han  agtede 
ikke  derpaa  og  udbrød: 

»Herren  være  priset,  som  frelste  Danmark  i 
denne  Nat!« 

Et  stærkt  Vindstød  førte  Larmen  af  de  hjem- 
dragende  Svenskere  til  dem.       t 

»Nu  er  det  paa  høje  Tid,«  sagde  Beermann, 
»at  salvere  sig.« 

»Ja!«  svarede  Rostgaard,  »lad  os  nu  bruge 
Benene.« 

De  forlod  derpaa  deres  Smuthul,  løb  Nord  paa, 
naaede  lykkelig  den  lille  Lund  ved  Valby,  hvor 
de  fandt  Hestene  paa  samme  Sted,  men  rystende 
af  Kulde.     I  et  Nu  vare  de  i  Sadelen. 

»Ho,  ho,  sorte!«  sagde  Beermann  og  klappede 
Kong  Karls  Hest  paa  Halsen,  »nu  kommer  det 
moksen  ud  paa  eet,  enten  du  bærer  en  Smed  eller 
en  Konge.  Du  maatte  allenfals'  i  Nat  tage  Sag  paa 
Bag  og  fly.« 

I  strakt  Galop  red  de  den  samme  Vej  tilbage, 
som  de  vare  komne.  Da  de  nærmede  sig  Utters- 
lev, hørte  de  paa  ny  Krigsbulder,  dog  fra  en  anden 
Kant,  og  såa  en  Lysning  Øster  paa.  Det  stod 
ikke  længe  paa,  og  alt  blev  saa  atter  mørkt  og 
stille.  De  vidste  ikke,  hvad  det  var;  men  dette 
Efterspil  var  Gustav  Baners  Angreb  paa  Østervold, 
som  paa  flere  Maader  var  forsinket  og  først  gik 
for  sig  Klokken  fire.  De  svenske  Soldater  naaede 
der  slet  ikke  Volden;  thi  Wavasor  og  flere  Befa- 
lingsmænd lod  straks  Livet,  og  PioUænderne  sendte 
de  stormende  saa  morderiske  Salver,  at  de  ogsaa 
her  maatte  vige. 

Da  Dagen  gryede,  faldt  dens  Skær  paa  mange 
Hundrede  Lig.  Der  laa  de  i  den  blodplettede  Sne, 
allerede  stivnede  af  Kulden,  som  barmhjertig  havde 
afkortet  de  døende  Krigeres  Lidelser,  og  omgivne 
af  Vaaben,  Økser  og  sønderbrudte  Stormstiger ;  Tegn 
nok  paa,  at  dette  Angreb  var  blevet  omhyggelig 
nok  lagt  til  Rette. 

Kong  Karl  havde  her  for  første  .Gang  i  en 
Hovedfægtning  trukket  det  korteste  Straa.  Ydmy- 
gelsen var  haard  og.  Følgerne  skæbnesvangre;  thi 
fra  nu  af  maatte  ethvert  Haab  om  at  undertvinge 
København  opgives.  Han  havde  troet  paa  et  lykke- 
ligt Udfald  af  denne  Kamp;  derom  vidnede  den 
Jesu- Orden,  han  havde  stiftet  for  de  tapre,  ja  han 
havde  endogsaa  forud  tilskødet  en  af  sine  Mænd 
Rentemesterens  Hus  i  København  med  alt  Indbo. 
Nu  maatte  Øerne  føle  hans  Vrede,  og  Lolland, 

Falster  og  Møen  kom  under  Aaget;  men  hvad  gav- 
nede det,  naar  Kong  Frederik  og  hans  Mænd  stod 
uovervundne  bag  Københavns  Volde? 

Glæden  var  stor  og  jublende  i  København,  da 
en  Generalsalve  Volden  rundt  den  næste  Dag  skød 
Sejren  ind,  og  da  den  12te  Klokkernes  festlige 
Klang  kaldte  Folkene  til  Kirkerne  for  at  takke  og 
prise  Herren  for  Sejr  og  Frelse.  Det  var  et  af 
disse  Øjeblikke,  da  Gud  bøjer  den  stolteste  Nakke 
og  gør  alle  lige,  Øjeblikke,  som  stundom  kun  med 
Aarhundreders  Mellemrum  vende  tilbage. 

Trindt  om  i  Landet  var  Glæden  ikke  mindre 
stor  og  inderlig,  skønt  dæmpet  og  dulgt.  Svensken 
blev  nu  gram  efter  det  Nederlag;  han  saa  ugerne 
Smil  paa  danske  Læber  og  truede  fælt  med,  at 
Kong  Karl  nu  vilde  sætte  sig  saa  fast  i  Danmark, 
at  ingen  skulde  kunne  drive  ham  ud,  og  at  han 
vilde  udhungre  Hovedstaden. 

Krigens  Larm  drog  for  en  Tid  til  Smaaøerne, 
uden  at  man  derfor  trak  Vejret  friere  paa  Sjælland. 
Dog,  hvor  store  Lidelser  der  end  fulgte  efter  for 
mange,  ingen,  der  havde  oplevet  det,  glemte  dog 
nogen  Sinde  den  Fryd,  da  Sejrsbudskabet  om  den 
Ilte  Februar  kom.  Ved  denne  Nats Bloddaab  bleve 
de  Pletter  afvadskede,  som  det  forrige  ulykkelige 
Aar  havde  sat  paa  det  danske  Skjold. 


ANDEN  DEL 


Første  Kapitel. 

Inden  lukte  Døre. 


En  Aften  sidst  i  Marts  Maaned  1659  gik  Solen 
klart  ned  bag  Bakkerne  ved  Helsingør;  den 
skaanske  Kyst  med  Søsterbyen  Helsingborgs  Hus- 
rækker og  det  mægtige  gamle  Taarn  Kårnan  lyste 
i  Aftenrøden,  og  de  sidste  Straaler  kastede  Glans 
paa  Kronborgs  Spir  og  forgyldte  Fløje,  medens 
Slottets  nederste  Del  laa  i  Slagge.  Sundet  havde 
denne  uforlignelig  friske,  azurblaa  Farve,  som  maa 
ses,  men  hverken  kan  skildres  eller  gengives,  og 
uden  for  den  lille  Havn  laa  nogle  faa  Kofifardiskibe 
til  Ankers,  medens  andre  vare  i  Opsejling  eller  fjer- 
nede sig,  førende  med  sig  paa  de  hvide,  udspændte 
Sejl  et  gyldent  Skær  som  en  venlig  Afskedshilsen 
fra  den  dalende  Sol. 

Langs  Havnens  Bolværk  gik  nogle  af  Byens 
Borgere  med  deres  Hustruer  og  Døtre  for  at  nyde 
den  friske  Søluft  og  se  paa  Skibene,  ganske  som 
de  plejede  i  Fredens  Dage,  og  dette  gav  den  hele 
Aftenscene  et  saa  fredsommeligt  Præg,  som  om  der 
ingen  Fjender  var  i  Landet.  Hvis  dog  nogle  af  de 
spadserende  maaske  et  Øjeblik  glemte  det,  bleve  de 
snart  igen  mindede  derom.  Krigens  Spor  vare 
ingenlunde  udslettede  i  de  nærmeste  Omgivelser, 
hvor  flere  Huse  endnu  henstod  med  sønderskudte 
Vinduer  og  faldefærdige  Mure  og  mindede  om  de 

Svenskerne  oaa  Kronborg.  18 


274 

Danskes  Forsvar  af  Kronborg  forrige  Aar.  Den 
svenske  Landsknægt,  som  gik  frem  og  tilbage  uden 
for  Toldkammerbygningen,  og  hans  Kammerater, 
der  sad  og  røg  af  deres  Kridtpiber  paa  Vagtbænken, 
mindede  ogsaa  om,  hvem  der  for  Øjeblikket  var 
Herre  i  Danmark;  men  naar  en  svensk  Officer 
kom  til  og  indlod  sig  i  Samtale  med  Borgerne, 
viste  man  ham  ikke  sure  Miner,  men  indlod  sig 
høflig  med  ham. 

Forholdet  mellem  den  svenske  Besætning  paa 
Kronborg  og  Helsingørs  Indbyggere  var  efterhaanden 
blevet  ret  venskabeligt.  Helsingør  var  ikke  nogen 
ret  dansk  By,  fordi  Samkvemmet  med  alle  Europas 
søfarende  Nationer  havde  blandet  Byens  Folk  og 
paatiykt  den  et  kosmopolitisk  Præg.  Handelsinter- 
essen  var  her  Hovedsagen,  og  der  fandtes  bedre 
Mænd  i  Staden  end  Valentin  Korn,  for  hvem  det 
var  en  temmelig  ligegyldig  Sag,  om  Danmark  var 
til  eller  ikke,  naar  kun  Forretningerne  gik  deres 
Gang,  og  Handelen  blomstrede.  Svenskerne  følte  sig 
derfor  bedre  i  Helsingør  end  noget  andet  Sted  i 
Landet,  og  de  anede  ikke,  at  der  dog  fandtes  mo- 
dige Mænd,  hvis  Fædrelandssind  og  Troskab  mod 
deres  retmæssige  Konge  havde  vedligeholdt  sig 
usvækket  trods  Tidernes  Tryk. 

Maren  og  Lisbeth  vare  blevne  lokkede  ud  af 
det  smukke  Vejr  og  gik  mellem  de  andre  ved  Havnen, 
ledsagede  af  Gregers  Hansen,  der  var  særdeles  pyntelig 
i  sit  Ydre  og  havde  en  mere  opbtest  Mine  end  før. 
Lisbeth  holdt  sig  imidlertid  haardnakket  ved  sin 
Plejemoders  Side,  saa  at  ethvert  Forsøg  paa  at  op- 
naa  en  Samtale  under  fire  Øjne  mislykkedes  for 
Gregers,  hvorfor  han  omsider  tog  det  Parti  at  lade, 
som  om  Madam  Maren  slet  ikke  var  til  Stede.  Gregers 
Hansen  havde  i  øvrigt  intet  at  frygte  af  Maren,  der 
var  gunstig  stemt  for  hans  Bejlen,  men  han  ønskede 
ikke  Vidner  til  de  Nederlag,  han  jævnlig  led,  naar 
Lisbeth  var  i  daarligt  Lune,  og  han  havde  allerede 
mærket,  at  hun  for  Tiden  var  særdeles  utilgængelig. 

»En  vakker  Aften,«  begyndte  Gregers  med 
dæmpet  Stemme,  »og  yndeligt  at  gaa  her  med  eder, 
Jomfru  Lisbeth!«  men  Lisbeth  svarede  ikke  Og  vendte 
Hovedet  til  den  anden  Side. 

I  det  samme  lød  der  et  Skrig  ovre  fra  Kronborg. 

»Hvad  var  det?«  spurgte  Lisbeth  og  blegnede. 

»Sikkerlig  en  dansk  Ryg,«  svarede  Gregers, 
»der  fik  den  svenske  Klinge  at  smage.  General- 
kvartermesteren  er  en  Bøddel;  det  gaar  skarpt  til, 
naar  han  er  her.« 

»Der  lyver  I  ham  skammelig  paa!«  udbrød 
Lisbeth. 

»Jeg  kan  tænke,«  sagde  Gregers  spydig,  »at  I 
kender  Hr.  Dahlberg  helt  nøje.« 

»Visselig,«  svarede  Lisbeth  rolig  og  maalte 
Gregers  med  Øjnene,  »maa  jeg  kende  noget  til 
ham,  saasom  han  saa  ofte  har  haft  sit  Kvarter  i 
vort  Hus.« 

»Saamænd!«  sagde  Gregers  i  samme  Tone.  »I 
tykkes  mig  ogsaa  næsten  at  være  bleven  en  svensk 
Pige.    I  tager  til  alle  Tider  Landsens  Fjenders  Parti.« 

»Naar  jeg  taler  med  Landsens  Fjender,«  sva- 
rede Lisbeth  rødmende,  »da  tager  jeg  mine  Lands- 
mænds Parti,  c 

»Stor  Skade,«  sagde  Gregers  og  strøg  sit  Skæg, 
>at  en  anden  ikke  faar  høre  det!  Jeg  bør  ogsaa 
sige  eder.«  vedblev  han  med  stigende  Harme,  »at 
eders  forandrede  Sindelag  er  blevet  set  af  flere. 
Hr.  Mikkel  er  højlig  utilfreds  med  eder  i  den  sidste 
Tid.« 

»Ikke  ved  jeg  af,«  sagde  Lisbeth  med  blus- 
sende Kinder,  »at  jeg  er  sat  under  eders  For- 
mynderskab, Gregers  I  I  lade  da  mine  Forældre  og 
mig  om  det!« 

Maren  blev  nu  opmærksom  og  sagde:  »Det 
er  sært,  saa  I  altstille  mundhugges.  Du  viser  intet 
godt  Hjertelag,  Lisbeth,  mod  Gregers,  der  ikke  ved 
alt  det  gode,  han  vil  gøre  dig.     Vær  nu  kønt  ven- 

Jig  og  forligelig!« 

»Der  skal  mere  til  at  kue  sligt  haardt  Hjerte, 
Madam  Maren  I «  sagde  Gregers  med  Rynker  i  Pan- 
den. »Milde  Ord  gør  det  ikke,  al  den  Stund  van- 
skabt Sind  tit  findes  under  fagert  Skind.« 

»Ih,«  udbrød  Lisbeth  med  overgiven  Trods, 
»da  søg  eder  en  Jomfru  op,  hvis  Skind  ikke  be- 
drager!« 

»Lisbeth!«  sagde  Maren  vredt,  »du  arter  dig  ikke 
vel  og  agter  ikke  paa  dine  Forældres  Ord  og  For- 
maninger.« 

»Hjerte  Moder  1«  udbrød  Lisbeth  og  slog  sine 
Arme  om  Marens  Liv,  »vandt  mon  Fader  dit  Hjerte 
ved  Trusler  og  onde  Ord?« 

»Tys,  Barn  I«  sagde  Maren  og  tog  Lisbeths 
Arm  bort,  »vær  ikke  saa  uhøvisk  at  omfavne  mig 
paa  aaben  Gade.  Folk  se  efter  os  for  eders  Høj- 
røstetheds  Skyld.« 

Nu  havde  imidlertid  Gregers  fattet  sig  og  sagde  i 
en  indsmigrende  Tone:  »Jomfru  Lisbetii  bør  ikke 
have  al  Skyld;  jeg  forivrede  mig  og  talte  hende 
uhøvisk  til.  Jeg  beder  eder  tilgive  mig  og  lade  det 
være  glemt!« 

»Hør  nul«  udbrød  Maren,  »det  kalder  jeg  skønt! 
Skænk  du  nu  Gregers  Tilgivelse,  Lisbeth,  og  se  saa 
til  at  holde  Fred!« 

»Tilgivelse  er  ikke  vanskelig  at  faa  hos  mig,« 
svarede  Lisbeth  og  slog  med  Nakken,  »naar  Gre- 
gers vil  nøjes  med  det.« 

Maren  havde  imidlertid  faaet  Øje  paa  en  Baad, 
som,  ført  af  svenske  Rorkarle,  fra  Landgangsbroen 
ved  Kronborg  Bastion  styrede  ind  i  Havnen.  Hun 
blev  staaende,  nysgerrig  efter  at  se,  hvem  den  Baad 
vel  skulde  bringe  i  Land.  Lisbeth  havde  allerede 
opdaget  det,  det  kunde  man  se  paa  hendes  Øjne 
og  blegnende  Kinder.  Gregers  var  lige  saa  skarp- 
synet og  sagde  hastig: 

»Lad  os  gaal« 

Maren  blev  imidlertid  staaende,  til  Baaden  lagde 
ved  Havnebroen,  og  Erik  Dahlberg  steg  i  Land. 


277 

»Vel  mødt! c  sagde  han  artig  og  muntert,  medens 
han  hilste  paa  Maren  og  Lisbeth.  »Jeg  saa  fra  Fæst- 
ningen i  mit  Kikkertglas,  at  her  var  godt  Selskab 
ved  Havnen,  og  saasom  mit  Dagværk  var  til  Ende, 
lod  jeg  mig  sætte  over.  Hvor  lider  man  i  mit  gamle 
Kvarter,  Madam  Maren?« 

»Jeg  takker,  Hr.  Generalkvartermester,«  svarede 
Maren  med  et  Kniks,  »ret  vel;  men  det  bedrøver 
os,  at  I  nu  alt  flere  Gange  er  reden  vor  Dør  forbi 
og  ikke  har  set  ind  til  os.« 

»Tjenesten  kræver  det  saa.  Der  er  nu  meget 
at  tage  Vare  paa  derovre  paa  Fæstningen,  hvor 
Bygningen  af  de  ny  Volde  skal  fremmes  med  al 
Kraft.  Nu,  da  Hæren  færdes  Syd  paa,  og  Kongen, 
er  paa  Frederiksborg,  er  der  god  Plads  paa  Slottet. 
Lider- 1  vel,  Jomfru  Lisbeth?« 

»Jeg  takker,  €  svarede  Lisbeth  med  bankende 
Hjerte  og  bøjede  sit  Hoved,  »mig  fattes  intet.« 

Dahlberg  saa  ikke  engang  paa  Gregers,  der 
stod  der  med  en  mørk  Mine.  Han  saa  af  Lisbeths 
Blik  og  Farvespillet  paa  hendes  Kinder,  hvorledes 
det  var  fat  med  hende,  og  led  alle  Skinsygens 
Kvaler.  Naa,  tænkte  han,  elsker  hun  virkelig  denne 
sleske  Svensker,  skal  det  komme  hende  dyrt  at  staa ! 

Dahlberg  gik  imidlertid  langs  Bolværket  ved 
Lisbeths  Side  og  lod  Maren  skøtte  sig  selv. 

»Det  volder  mig  stor  Glæde,«  sagde  han,  »at 
jeg  fik  eder  i  Tale  i  Aften;  nu  drager  jeg  snart  bort 
ad  Lejren  til  og  saa  videre  af  Sted  til  Kongen.« 

Det  var  da  aabenbart,  for  hvis  Skyld  han  var 
kommen,  og  Lisbeth  tænkte  naturlig  nok,  at  det 
maatte  være  noget  mere  end  alene  Lyst  til  at  spad- 
sere og  samtale,  der  havde  ført  ham  hid.  Der  var 
ogsaa  større  Varme  i  hans  Blik  og  over  hans  Væsen 
end  ellers,  havde  end  Forholdet  mellem  dem  altid 
været  venligt  og  godt.  Hun  tænkte  sig  ikke,  at  han 
gjorde  sig  saa  nøje  Regnskab,  hvorfor  han  var 
kommen,  eller  at  kun  et  Lune  skulde  have  ført  ham 
til  hende.     Det  faldt  hende  ikke  ind,   at  han,   der 

hver  Dag  færdedes  blandt  raa  Krigere,  gad  gøre 
sig  den  Ulejlighed  at  lade  sig  sætte  over  Havnen 
i  en  Baad,  en  Time  før  han  skulde  rejse,  alene  for 
at  faa  sig  en  munter  Samtale  og  se  et  Smil  paa 
Kvindelæber.  Det  var  maaske  ogsaa  virkelig  noget 
mere,  der  havde  ført  ham  hid;  men  hvor  lunken 
var  ikke  den  Godhed,  han  nærede  for  hende,  og 
den  Interesse,  hun  indgød  ham,  mod  den  dybe  og 
inderlige  Følelse,  der  gennemstrømmede  hende! 

Han  gik  ved  hendes  Side  med  den  Holdning 
og  Anstand,  i  hvilken  ingen  anden  Mand  kunde 
maale  sig  med  ham.  Han  holdt  den  venstre  Haand 
paa  Kaardefæstet  og  bevægede  nu  og  da  den  højre, 
mens  han  talte.  Hans  mandige  Aasyn  lyste  af  Lune, 
hans  Ord  vare,  selv  naar  han  spøgede,  aldrig  uden 
Forstand.  Det  svenske  Sprog  lød  skønt  i  hendes 
Øren;  hun  kunde  ikke  hade  det.  Hvert  Blik  fra 
hans  udtryksfulde  Øjne,  hver  Bevægelse,  hvormed 
han  ledsagede  sine  Ord,  prægede  sig  hos  hende 
for  aldrig  mere  at  udslettes;  hvert  Ord,  han  sagde, 
blev  gemt  i  hendes  Hjerte  og  voksede  der  som 
modent  Korn  i  en  rig  Jordbund;  men  hvad  hun 
selv  sagde,  blev  hurtig  glemt,  og  da  især,  hvad  hun 
sagde  denne  Aften,  saa  lidet  sikker  og  klar  var 
hendes  Tanke. 

Hun  glemte  baade  Maren  og  Gregers,  og  de 
værdige  Borgere  med  deres  Kvinder  og  Døtre,  som 
gik  op  og  ned  ved  Havnen,  gjorde  store  Øjne  over 
den  Frihed,  Lisbeth  Hansen  tog  sig,  at  gaa  der 
alene  med  en  svensk  Officer.  Maren  var  bleven 
opholdt  af  nogle  Venner  og  stod  med  dem,  og  Gre- 
gers var  helt  henne  ved  Toldkammerbygningen. 
Man  forargede  sig  over,  at  den  stolte,  svenske  Herre 
og  den  smukke,  unge  Pige  gik  der,  som  om  Havne- 
gaden var  deres,  uden  at  hilse  eller  at  tage  nogen 
Notits  af  andre  gode  Folk,  og  der  faldt  Spottegloser 
omkring  dem,  som  dog  bleve  hviskede  med  For- 
sigtighed. 

Lisbeth  havde  ingen  Anelse  om,  at  Luften  om- 

kring  hende  var  fuld  af  forgiftede  Pile,  og  at  hendes 
Rygte  fra  denne  Dag  af  var  givet  til  Pris  for  Bag- 
talelsen* Tiden  fløj  for  hende  med  kun  alt  for 
vinget  Fart,  indtil  JDahlberg  atter  førte  hende  hen 
til  hendes  Plejemoder,  vekslede  nogle  høflige  Ord 
med  Maren  og  bad  hende  bringe  Hr.  Toldkæmme- 
reren  venlig  Hilsen.  Saa  tog  han  Afsked,  gik  i 
Baaden  og  tog  selv  Rorpinden  i  Haanden,  medens 
Rorkarlene  med  raske  Aaretag  drev  Baaden  over 
ad  Kronborg  til,  og  Vandet  ved*  hvert  Aareslag 
blinkede  i  Aftenrøden.  Lisbeth  blev  staaende  og 
stirrede  efter  den,  indtil  hendes  Plejemoders  Røst 
vækkede  hende  til  fuld  Viden  om,  at  nu  skulde  det 
i  lang  Tid  være  dødt  og  tomt  omkring  hende.  Det 
var  langt  fra,  at  Maren  denne  Gang  kom  med  Be- 
brejdelser; Forf^engeligheden  løb  af  med  hende,  og 
hun  kroede  sig  af  den  Opmærksomhed,  den  højt- 
staaende  svenske  Officer  havde  vist  hende  i  alles 
Paasyn. 

>En  over  al  Maade  artig  Herre!«  sagde  hun. 
»Han  kom  herover  aleneste  for  at  hilse  paa  os; 
det  maa  man  lade  Svenskerne,  at  de  forstaa  sig 
paa  Høviskhed!« 

Lisbeth  undrede  sig  dog  ikke  saa  meget  derr 
over,  som  over  Gregers  Hansens  Væsen.  Han  lagde 
ingen  Vrede  fOr  Dagen,  talte  tværtimod  venlig  til 
hende;  thi  en  lys  Tanke  var  dukket  op  hos  ham. 
Denne  stolte  Herre,  tænkte  han,  vil  kun  gantes  med 
Lisbeth;  hun  mener  det  maaske  alvorligt  nok;  men 
han  tager  aldrig  en  borgerlig  dansk  Pige  til  Ægte. 
Lad  dette  da  kun  gaa  sin  Gang  —  min  Tid  skal 
nok  komme,  naar  jeg  kun  ikke  giver  tabt! 

Han  var  lutter  Smil  og  Opmærksomhed,  og 
da  de  naaede  Mikkel  Hansens  Hus,  viste  han  den 
sjældne  Selvovervindelse  ikke  at  paatrænge  sig  og 
følge  op  med,  uagtet  Maren  opfordrede  ham  til  at 
blive.  Han  tog  Afsked  og  fjernede  sig,  hvilket 
skaffede  ham  en  venligere  Genhilsen  fra  Lisbeths 
Side,  end  han  længe  havde  faaet. 

Da  Maren  aabnede  Gadedøren,  løb  hun  lige  i 
Armene  paa  sin  Mand. 

»Ih,  Mikkel!«  udbrød  hun,  »hvor  du  indjog  mig 
Skræk!     Jeg  troede,  du  vår  paa  Toldkammeret.« 

»Ha,  hal«  lo  Mikkel,  »naar  en  vil  ind  og  en 
anden  ud  i  det  samme,  maa  det  vel  give  en  Tørn. 
Jeg  har  været  paa  Toldkammeret,  min  Dukkel  Nu 
vil  jeg  bare  et  Svinkeærinde  hen  til  Jens.« 

»Jeg  har  en  venlig  Hilsen  at  bringe  dig/ra  Hr. 
Generalkvartermester-Løjtnanten,«  sagde  Maren,  da 
Mikkel  allerede  næsten  var  nede  ad  Stentrappen. 
»Han  kom  i  en  Baad  fra  Kronborg  og  holdt  os 
med  Snak  nede  ved  Havnen.« 

»Se,  se!«  svarede  Mikkel  og  studsede ;  »er  han 
ventendes  til  os?« 

»Nej!«  svarede  Maren,  »han  rejser  endnu  denne 
Aften  til  Lejren  og  beklagede  ikke  at  have  Tid  til 
at  se  herop.« 

Mikkel  saa  noget  tankefuld  ud,  kom  atter  op 
ad  Trappen,  bød  Lisbeth  gaa  op  paa  sit  Værelse 
og  søge  Sengen,  hvorpaa  han  kaldte  Maren  ind  i 
den  tomme  Storstue. 

»Jeg  venter  Besøg  i  Aften,«  sagde  han,  »da 
jeg  har  nogle  Forretninger  at  afgøre  inden  lukte 
Døre  med  Jens  Henriksen  og  et  Par  andre  Køb- 
mænd. Vi  gøre  det  af  i  mit  Lønkammer,  hvorhen 
de  komme  ad  Bagdøren,  og  vi  ønske  ikke  at  blive 
forstyrrede.  Tjen  mig  i  at  tage  din  Post  i  Daglig- 
værelset saa  længe,  og  kommer  nogen  og  spørger 
efter  mig,  saa  sig,  at  jeg  er  gaaet  i  Byen.« 

Maren  studsede  vel  over  denne  Hemmeligheds- 
fuldhed, da  hendes  Husbond  plejede  ellers  altid  at 
vise  hende  Fortrolighed ;  men  hun  mærkede  en  sær- 
lig Alvor  i  hans  Blik,  og  hun  mindedes  sin  salig 
Moders  Formaning :  altid  at  være  sin  Husbond  lydig 
og  hørig  og  ikke  fritte  ud.  Hun  lovede  derfor  at 
gøre,  som  han  ønskede,  og  satte  sig  ved  sin  Rok 
i  Dagligstuen  efter  at  have  faaet  Pigerne  til  Sengs. 

Mikkel    gik    og   kom   snart  tilbage   med    Jens 

Henriksen,  hvem  han  i  Marens  Paasyn  førte  gennem 
Dagligstuen  og  det  lille  tilstødende  Kabinet  ind  i 
sit  Lønkammer,  der  imidlertid  ikke  var  tomt;  thi 
Rostgaard  og  Magister  Kristen  Tikøb  vare  allerede 
til  Stede  og  sad  i  fortrolig  Samtale.  To  høje  Mes- 
singstager med  tændte  Spiddelys  stod  paa  Bordet, 
mens  Vinduesskodderne  var  lukkede  for  og  enhver 
Aabning  i  dem  omhyggelig  tilstoppet. 

Jens  Henriksen  hilste  Rostgaard  og  Magister 
Kristen  med  et  Haandslag  og  et  Nik,  hvorefter  de 
fire  Mænd  tog  Plads  ved  Bordet;  saa  nikkede  Rost- 
gaard til  Mikkel  Hansen^,  og  denne  tog  til  Orde  og 
sagde: 

»Det  er  min  gode  Svoger  og  Broder,  der  har 
ønsket  denne  Sammenkomst  afholdt  i  mit  Hus,  og 
jeg  har  ikke  villet  afslaa  ham  hans  Ønske,  skønt  det 
gælder  et  saare  voveligt  Foretagende.  Jeg  er  en 
god  dansk  Mand,  som  I  vide,  og  jeg  mener,  at  vore 
to  gode  Venner  have  samme  Sind;  ikke  sandt?« 

»Visselig!«  udbrød  Kristen  Tikøb  med  Varme, 
medens  Jens  Henriksen  holdt  sig  tilbage  og  tav. 
»Dog  undrer  jeg  mig  over,  at  en  slet  og  ret  Lektie- 
hører som  jeg  er  bleven  funden  værdig  til  at  ind- 
træde i  dette  Forbund,  saasom  jeg  kun  har  ringe 
Evne  til  at  fremine  sligt  stort  og  vigtigt  Foretagende.« 

»I  er  saa  saare  beskeden,  Hr.  Kristen!«  sagde 
Rostgaard  og  saa  velvillig  paa  ham,  »men  jeg  ved, 
at  hos  eder  er  Troskab  og  Tavshed  at  finde,  og 
visselig  bør  vi  ikke  vrage  en  Hjælper  som  eder. 
I  ved  nu  alt;  men  for  eder,  Jens  Henriksen,  bør 
jeg  nu  aabenbare  min  Hensigt.  Den  er  at  vriste 
Kronborg  ud  af  Svenskernes  Hænder.  Tykkes  det 
eder  ikke  en  Forsmædelse,  at  denne  Sundets  Vogter 
og  Toldens  Herlighed  er  i  Kong  Karls  Hænder,  at 
det  blaa  Flag  med  de  tre  Kroner  vajer  fra  Vagt- 
taarnety  og  at  fra  Kong  Frederiks  Borg  svenske 
Herrebud  gaa  ud  at  kue  I-andet?« 

»Derom  er  ikke  at  spørge,«  svarede  Jens  Hen- 
riksen sindig  og  alvorlig;  »men  vidste  jeg  ikke  om 

eder,  Rostgaard,  at  I  er  en  klog  og  forfaren  Mand, 
vilde  jeg  sige,  at  I  rider  for  let  den  Gang  og  sadler 
med  en  Gjord.  I  taler  om  at  vriste  Kronborg  ud 
af  Svenskernes  Hænder  —  Gud  hjælpe  os!  Det 
halsbrækkende  Foretagende  magte  vi  fredelige  Bor- 
gere ikke.« 

»Visselig  er  det  ikke  at  løbe  til, c  svarede  Rost- 
gaard taalmodig,  »ikke  heller  skulle  vi  være  ene  om 
det;  men  den  Mand  er  ikke  viis,  der  agter  et  lille 
Grundlag  ringe.  Vi  ville  spinde  vort  Væv  som 
Edderkoppen,  Traad  for  Traad,  og  deraf  skal  blive 
et  stærkt  Spind  til  at  fange  svenske  Fluer  i.  I  ken- 
der nu  det  Øjemaal,  vi  have  sat  os  for,  og  I  skal 
faa  fuld  Forklaring  over,  paa  hvad  Vis  vi  have  tænkt 
at  sætte  det  i  Værk;  men  er  I,  Jens  Henriksen,  fra 
første  Færd  derimod,  da  lad  os  hellere  skilles  og 
gaa  hver  til  sit.  Der  maa  ikke  være  halv  Hu  eller 
lunken  Vilje  ved  den  Gerning,  og  bedst  var  det  for 
de  frygtsomme  ikke  at  vide  mere!« 

»I  Guds  Navn,«  udbrød  Kristen  Tikøb  og  rakte 
Rostgaard  Haanden  over  Bordet,  »jeg  er  eders  med 
Liv  og  Sjæl!  Som  en  frisk  Luftning  gik  eders 
djærve  Ord  mig  gennem  Sjælen,  da  I  før  i  Enrum 
talte  til  mig.  Daadløst,«  vedblev  han  med  skæl- 
vende Stemme,  »var  indtil  denne  IJag  mit  Liv.  Lad 
det  nu  bære  eller  briste!  Og  er  det  saa  Guds  Vilje, 
at  jeg  skal  sætte  Livet  til  ved  dette,  sk^l  det  blive 
mig  en  Husvalelse  at  ende  mine  Dage  med  en  stor 
Daad.« 

Jens  Henriksen  studsede  over  den  Kraft,  hvor- 
med Magisteren  talte,  og  den  Begejstring,  der  lyste 
ud  af  hans  Aasyn.  Det  overraskede  ham,  at  saa 
stilfærdig  og  ydmyg  en  Mand  kunde  blusse  saaledes 
op;  men,  tænkte  han  dernæst.  Magister  Kristen  kan 
vinde  meget,  gaar  det  godtj  derimod  har  han  intet  i 
uden  Livet  at  tabe,  gaar  det  galt;  for  mig  staar 
Frugten  af  mange  Aars  daglig  Slid  paa  Spil.  Han 
saa,  at  de  andre  ventede  at  høre  et  Ord  fra  ham,' 
og  han  sagde  da: 

»Skønt  nok  talt,  Magister;  men  Vovehals  be- 
rømmer man  ellers  mest,  naar  han  vinder.  Hvad 
tænker  du,  Mikkel?* 

»Jens,«  svarede  Mikkel,  og  hans  Stemme  havde 
en  skarp  Klang,  »i  tyve  Aar  var  du  min  fuldtro 
Ven,  og  ingen  Sinde  indtil  denne  Dag  skilte  du 
din  Sag  fra  min.  Jeg  har  tilsagt  Rostgaard  min 
Hjælp  og  er  til  Sinds  at  holde  mit  Løfte.  Stor 
Sorg  vilde  det  volde  mig,  om  du  svigtede  i  Nødens 
Stund.« 

»Du  gaar  for  hidsigt  paa,  Mikkel!«  svarede  Jens 
Henriksen  pirrelig.  »For  Tiden  er  saa  vidt  ikke 
anden  Nød  paa  Færde  end  den,  I  vil  skabe  ved 
eders  Plan.« 

»Saa  var  du  ogsaa  mere  end  min  Ven,«  ved- 
blev Mikkel  Hansen  djærvt;  »thi  du  er  dansk 
født  og  Kong  Frederiks  Undersaat.  Du  nød  Ly 
og  Gunst  i  denne  By  og  skaffede  dig  Overflod. 
Dannebrog  vajede  fra  de  Skibe,  du  sendte  i  Søen, 
og  Flaget  skærmede  din  Ejendom.  Nu  kræver 
Kongen  og  Fædrelandet  din  Hjælp,  og  du  skal  vise 
din  Taknemmelighed  i  Gerningen.  Husk  paa,  i  hvad 
Stilling  du  vil  komme,  om  du  nu  undlader  at  vise 
din  Patriotiskhed;  thi  vor  Plan  har  Hans  kongelige 
Majestæts  Bifald,  og  han  har  tilsagt  Rostgaard  Hjælp 
med  Vaaben  og  Penge.« 

»Saa  sidder  I  da  endnu  dybere  i  det,  end  jeg 
formodede!«  udbrød  Jens  Henriksen  mismodig;  »men 
I  skal  vide,  at  jeg  ikke  er  noget  Barn,  ikke  heller 
en  Nar,  der  springer  efter  straks,  naar  man  lokker. 
Den  Tale  om  Taknemmelighed,  Mikkel,  svæver  i 
Luften,  fordi  det,  som  du  kræver,  ikke  kan  fordres 
af  en  fredelig  Købmand  og  Borger.  Jeg  har  svaret 
min  Skat  og  lukket  Pungen  vidt  op  til  Krigens 
Førelse;  jeg  kunde  vel  ogsaa  blive  budt  op  til 
denne  Bys  Defension,  var  den  en  Fæstning  som 
København;  men  at  vi  skulde  være  forpligtede  til 
at  vinde  de  Fæstninger  tilbage,  som  Kongens  Be- 
falingsmænd ved  Fejhed  eller  slet  Krigsførelse  lade 

falde  i  Fjendehaand,  det  kan  ikke  med  Billighed  for- 
langes og  er  desuden  en  halsbrækkende  Gerning.« 

Mikkel  Hansen  trommede  med  Fingrene  paa 
Bordet  og  saa  hen  til  Rostgaard,  der  uden  at  for- 
andre en  Mine  hørte  paa  Jens  Henriksens  Tale. 

»I  har  Ret,«  sagde  Rostgaard,  »men  ikkeheller 
har  Mikkel  talt  om  anden  Forpligtelse  end  den, 
eders  gode  danske  Sindelag  og  eders  velkendte 
Patriotiskhed  maatte  paalægge  eder.« 

»Saa  er  der  endnu  eet,«  sagde  Jens  Henriksen, 
»som  hverken  I  eller  han  hidindtil  have  talt  om.  Mit 
Samtykke  er  fornødent,  om  Rostgaard  skal  staa  for 
det  Anslag,  da  jeg  selvanden  gik  i  Borgen  for  ham 
med  Gods  og  Liv.« 

»Saamændl«  svarede  Rostgaard  og  saa  op ;  »af 
den  Aarsag  er  I  ogsaa  her  til  Stede  som  en  af  de 
første,  der  faar  Kundskab  om  Anslaget.  Jeg  tager 
i  den  Sag  pligtskyldigt  Hensyn  til  eder,  Jens;  men 
ligesom  I  nu  gav  den  Kaution  ikke  alene  for  min 
Persons  Skyld,  men  for  det  ganske  Distrikts  Skyld, 
for  at  jeg  kunde  fri  Kongens  Undersaatter  for  over- 
vættes Tryk  og  desuden  være  vor  Konge  til  Tje- 
neste i  Smug,  altsaa  i  patriotisk  Øjemed,  saaledes 
bør  I  nu  ikke  hæmme  dette  Værk,  som  er  udtænkt 
til  at  genoprette  Kongens  Ære  og  gavne  vort  Føde- 
land. Ærlig  og  oprigtig  talt,  Jens,  det,  vilde  ikke 
nu  blive  let  for  mig  at  trække  mig  ud  af  den  Sag. 
Herrebøn  er  Herrebud,  og  jeg  har  givet  Hans  Maje- 
stæt mit  Ord  paa  at  fremme  vor  Plan  af  al  Formue 
og  er  pligtig  dertil,  var  end  den  halve  Stad  gaaet 
i  Borgen  for  mig.« 

»Ih,  Ridefoged  1«  svarede  Jens  i  en  spydig  Tone, 
»I  forstaar  at  lægge  Lodderne  til  Rette!  Naar  I 
kommer  saa  svær  Vægt  som  Kongens  Ære  og 
Rigets  Vel  i  den  ene  Skaal  og  en  ringe  BorgerSj 
Liv  og  Gods  i  den  anden,  maa  denne  vel  vippe  i 
Vejret;  men  jeg  har  dog  vel  min  Frihed  til  at  holde 
mine  egne  Fingre  fra  den  Handel.« 

En   dyb  Rødme  farvede  Rostgaards  brune  og 


285 

vejrslagne  Kinder;  men  han  fik  dog  Bugt  med  sin 
Harme  og  sagde  med  Varme,  men  uden  Vrede: 

»Jeg  lover  og  tilsiger  eder,  Jens,  at  jeg  vil  gaa 
frem  med  al  tænkelig  Forsigtighed  og  stile  Sagen 
saaledes,  at  jeg  i  yderste  Nødsfald  kan  salvere  eder 
og  Mikkel.  € 

»Lad  fare  din  store  Tvivlraadighed,  Jens  le 
faldt  Mikkel  Hansen  utaalmodig  ind.  »Staar  jeg 
ikke  lige  Risiko  med  dig?  Og  dog  gav  jeg  fra 
første  Færd  mit  Samtykke.« 

»I  hastede  ikke  synderlig  med  at  indhente  mit,« 
svarede  Jens  Henriksen  vredt,  »og  tænkte  I  kanske, 
at  jeg  vilde  have  sat  en  Stopper  for  i  Tide,  var 
jeg  forud  bleven  underrettet,  gættede  I  ikke  fejl. 
Dog  er  jeg  eders  tro  Ven  nu  som  tilforn.  Lad  mig 
da  høre,  paa  hvad  Grund  I  have  bygget  det  An- 
slag; saa  vil  jeg  derefter  træffe  min  Afgørelse, 
men  forud  forpligter  jeg  mig  til  intet.« 

»Aldrig  har  jeg  tænkt,«  sagde  Rostgaard  livlig, 
»at  forholde  eder  nødvendig  Forklaring.  Saa  hør 
da,  hvad  jeg  alt  har  udrettet!  Jeg  har  vundet  Ride- 
fogeden paa  Hørsholm,  Lorens  Tuxen,  for  Sagen. 
Han  er  rede  med  sine  Mænd,  naar  Anslaget  er 
modent,  men  han  har  desuden  underrettet  mig  om, 
at  den  engelske  Oberst  Hutschinson  er  villig  til 
med  sine  tre  Hundrede  gevorbne  Karle  at  gaa  over 
paa  dansk  Side  og  tage  Part  i  denne  Hasard.  Her 
i  Staden  maa  vi  da  lettelig  kunne  rejse  et  Par 
Hundrede  raske  Karle,  og  da  nu  Kongen  har  til- 
sagt os  Vaaben  og  Penge,  tykkes  det  eder  da  saa 
ugørligt  at  overrumple  Kronborg,  som  ikke  har 
større  Besætning  end  tre  til  fire  Hundrede  Mand, 
somme  Tider  ikke  engang  det?« 

»Jeg  forstaar  mig  ikke  paa  Krig,«  svarede  Jens 
Henriksen,  »men  jeg  har  dog  daglig  for  Øje.  at 
Kronborgs  Volde  ere  spækkede  med  firsindstyve 
Kanoner,  der  række  Hals  baade  mod  Byen  og  over 
Sundet.« 

>Nu    komme  vi  til   det!«    vedblev   Rostgaard 

nu  andet,  end  at  han,  naar  Tiden  er  der,  faar  Kund- 
skab om,  paa  hvilket  Punkt  vi  ville  stile  vort  Angreb.« 

»Hvad  siger  du  saa,  Jens?«  spurgte  Mikkel 
Hansen  og  saa  paa  Jens  Henriksen  fra  Siden ;  men 
Rostgaard  tog  Ordet  paa  ny. 

»I  maa  vide,  Jens  Henriksen,  og  forstaa,  at 
foruden  de  danske  Soldater,  som  ere  gaaede  i  svensk 
Tjeneste,  vil  Stenvinkel  kunne  lokke  en  Hob  af 
Skansegraverne  over  paa  sit  Parti.  Der  er  for 
Tiden  tolv  Hundrede  danske  Mænd  og  Kvinder, 
som  slæbe  sig  trætte  paa  Skubkarren  og  føre  Jord 
til  de  Volde.  Vi  gøre  naturligvis  kun  Regning  paa 
de  kampdygtige  Karle,  og  det  er  da  aftalt  med 
Tuxen  saaledes,  at  næste  Gang  der  udskrives 
Skansegravere  fra  Hørsholms  Distrikt,  saa  sender 
han  alle  de  raskeste  Vovehalse,  som  allerede  ere 
blevne  prøvede  i  mangen  Dyst.  Vi  faa  saaledes 
vel  to  Hundrede  Mand  at  raade  over  inden  Fæst- 
ningens Volde.  Lysner  det  nu  en  Kende  op  for 
eder,  Jens  Henriksen?« 

»Dette  er  et  snildt  Anslag,«  sagde  Jens  stærkt 
greben,  »vel  udtænkt  og  ganske  saaledes,  som  jeg 
ventede  mig  af  eder,  Rostgaard  1  Var  I  kun  saa 
vidt,  at  I  stod  for  Kronborgs  Porte  med  alle  de 
Folk,  I  have  faaet  Løfte  paa!  Men  jeg  kan  forstaa, 
at  der  er  et  godt  Stykke  til  Maalet  endnu,  og  fryg- 
ter svarlig  for,  at  Anslaget  vil  blive  forraadt  for- 
inden.    Der  udkræves  for  mange  Medvidere.« 

»Jeg  nærer  den  samme  Frygt,«  svarede  Rost- 
gaard alvorlig;  »dog  bliver  det  ikke  mange  Med- 
videre før  til  sidst.  Det  er  vor  Ulykke  i  denne 
usalige  Krig,  at  hver  vil  redde  sit  og  ingen  vove 
noget.  Gud  giver  Lykken.  Men  siges  skal  det  allen- 
fals  om  Helsingørs  Borgere,  at  de  ikke  laapaaden 
lade  Side,  da  Svenskerne  traadte  os  paa  Nakken. 
Vil  I  saa  nævnes  blandt  dem,  der  gik  fremmest, 
Jens  Henriksen,  og  vovede  Liv  og  Gods  for  Konge 
og  Fødeland,  eller  skulle  vi  regne  eder  blandt  de 

Kræmmere  og  Pebersvende,  der  krybe  i  Skjul  bag 
Disken?« 

»I  Herrens  Navn  da!«  udbrød  Jens  Henriksen 
og  rakte  Rostgaard.  sin  Haand.  »Silde  er  det  med 
graat  Haar  at  have  gult  Haars  Tanker,  og  højt  Spil 
gaa  vi  nu  at  spille  I  Dog,  kommer  jeg  først  efter 
stor  Betænkning  i  eders  Forbund,  er  Aarsagen  ikke 
den,  at  der  fattes  mig  Mod.  Jeg  ser  kun  mere  grant, 
hvad  Hasard  vi  løbe,  og  hvor  meget  vi  sætte  i  Vove. 
Men  saasom  mine  b.edste  Venner  lade  staa  til,  saa 
vil  jeg  ingenlunde  skille  min  Sag  fra  eders,  men 
dele  Skæbne  med  eder.« 

»Nu  kender  jeg  dig  igen,  Jens!«  udbrød  Mikkel 
Hansen  med  Varme.  »Saa  ere  vi  da  alle  enige,  og 
vi  have  vor  naadigste  Konges  Samtykke  og  Løfte 
om  Bistand.  Nu  gælder  det  kun  at  holde  Tand  for 
Tunge  og  gaa  lunt  dermed,  indtil  Vaabnene  ere 
skaffede  og  Folkene  paa  rede  Haand.« 

»Der  fattes  dog  een  Mand  i  Raadet«,  sagde 
Rostgaard,  »og  det  er  en  Mand,  jeg  nødig  afser, 
baade  for  hans  egen  Skyld,  og  for  at  han  kan  være 
os  til  Hjælp  ved  at  underhandle  med  Hutschinson. 
Jeg  mener  den  værdige  Hr.  Henrik  i  Birkerød,  der 
er  særdeles  kyndig  i  det  engelske  Sprog  og  taler 
det  som  sit  Modersmaal.  Vi  maa  se  at  vinde  ham, 
det  koste,  hvad  det  vil.« 

»Dertil«,  sagde  Mikkel  Hansen,  »udkræves  netop 
det  samme,  som  Stenvinkel  betingede  sig,  nemlig 
Kongens  Haand  og  Segl!  Dog  er  ikke  stor  For- 
malitet fornøden,  Hans  1  Nogle  Linier  paa  en  Lap 
Papir,  som  er  næmt  at  smugle  til  Birkerød,  kun  at 
Hans  Majestæt  vil  nedlade  sig  til  egenhændig  at 
nedskrive  et  Bud  til  Hr.  Henrik  at  staa  os  bi  —  og 
han  er  vor!« 

»Mindre  gør  det  heller  ikke«,  sagde  Rostgaard; 
»men  det  maa  ske!  Jeg  kender  ingen  Mand,  der 
i  alle  Maader  er  at  lide  paa,  og  som  taler  Engelsk, 
uden  Hr.  Henrik.  Det  er  langt  fra,  at  alt  endnu 
er  paa  det  rene  med  Hutschinson;  ikke  fordi  En- 

Svenskerne  paa  Kronborg.  I9 

gelskmandens  Vilje  jo  er  god  nok,  men  han  gør 
dog  næppe  det  Vovestykke  uden  Løn.  Der  maa 
underhandles  med  ham,  saa  at  vi  holde  hans  Fordrin- 
ger inden  rimelige  Grænser.« 

Mikkel  Hansen  havde  rejst  sig  og  var  gaaet 
hen  til  et  lille  Skab,  som  han  aabnede;  han  fremtog 
fire  Sølvbægre  og  en  anselig  Kande,  fyldt  med 
Rhinskvin.  Jens  Henriksen  nikkede  til  Rostgaard, 
som  om  han  vilde  sige,  at  han  havde  forudset  denne 
Slutning  paa  Raadslagningen,  og  visselig  vilde  Mikkel 
Hansen  ikke  have  lignet  sig  selv,  havde  han  ladet 
sine  Venner  gaa  tørmundede  bort. 

>Et  lille  Bæger,«  sagde  han,  medens  han  satte 
Bægrene  fra  sig  paa  Bordet  og  derefter  hentede 
Kanden,  »bør  vi  dog  tømme  til  denne  Pagts  Be- 
segling og  til  Modets  Oplivelse.  Du  ser  mig  saa 
drøvelig  ud,  Jens!  Mand  dig  dog  op  og  gaa  til  Vær- 
ket med  en  Dannemands  Mod  og  glade  Sind!« 

»Jeg  giver  ikke  meget,  Mikkel,  for  det  Mod, 
som  hentes  paa  Bunden  af  Bægeret.  Naar  Vinen 
gaar  ind,  gaar  Viddet  ud.:* 

»Nu,«  sagde  Mikkel  og  skænkede  i,  »for  at 
det  ikke  skulde  siges,  kom  jeg  ikke  med  Vinen  før 
efter  Raadslagningen.  Vi  gik  altsaa  ærlig  og  søm- 
melig til  Værks.  Dog  er  det  saa,  at  baade  Sandhed 
og  Daarskab  sidder  i  Vinfadet,  og  særlig  holder  det 
Ord  Stik,  at  drukken  Mand  taler  af  Hjertens  Grund. 
Havde  du  inden  Raadslagningen  haft  en  Pot  eller 
to  i  Livet  af  denne  Most,  Jens,  vilde  du  have 
ladet  alle  dine  Betænkeligheder  blive  hjemme!« 

»Saamænd,  Mikkel!«  svarede  Jens  Henriksen 
med  Lune;  »de  kunde  gerne  være  blevne  der.  Da 
jeg  nu,  enten  jeg  vilde  eller  ikke,  er  kommen  op 
at  age,  har  jeg  intet  imod  at  smøre  Vognen  en 
Kende.« 

»Ha,  ha,«  lo  Mikkel,  »den  Tale  er  der  Mening 
i !  Saa  lad  os  da  tømme  det  første  Bæger  paa  vor 
lovlige   Suveræn,  Kong  Frederik  den  Tredjes  Vel- 

gaaende!  Himmelen  skærme  ham  og  gengive  ham 
snarest  Regimentet  i  begge  Riger!« 

Derefter  tømte  de  et  Bæger  paa  en  lykkelig 
Udgang  af  det  store  Foretagende,  paa  hvis  Ud- 
førelse de  havde  foresat  sig  at  sætte  Liv  og  Vel- 
færd. Der  var  endnu  et  godt  Stykke  til  Bunden  at 
Kanden,  og  inden  de  naaede  den,  var  endogsaa 
hos  Jens  Henriksen  enhver  Tvivlraadighed  borte; 
jo  mere  han  drak,  des  lettere  syntes  det  ham  at 
indtage  Kronborg. 

»Jeg  synes,«  sagde  han,  »det  vilde  være  vak- 
kert, kunde  vi  tillige  fange  Kong  Karl  som  en  Ræv 
i  Saksen.  Jeg  foreslaar  derfor,  at  Angrebet  gaar 
løs  paa  en  Dag,  naar  han  sidder  paa  Kronborg. 
Hvad  siger  I  dertil,  Rostgaard?« 

Rostgaard,  den  eneste  af  de  fire  sammensvorne, 
der  nippede  forsigtigt  til  Bægeret  og  holdt  Hovedet 
klart,  mente,  at  det  vilde  være  en  stor  Fangst,  men 
at  det  ikke  var  værd  at  spænde  Forventningerne 
saa  højt,  især  da  man  maatte  tro,  at  Fæstningens 
Besætning  var  svagest  og  altsaa  lettere  at  over- 
rumple, netop  naar  Kongen  ikke  opholdt  sig  der. 
Mikkel  Hansen  derimod  sluttede  sig  med  Begejstring 
til  Forslaget,  og  Kristen  Tikøb,  hvis  blege  Kinder 
nu  blussede,  greb  sit  Bæger,  løftede  det  højt  op  og 
raabte: 

»Død  og  Fordømmelse  over  Kong  Karl  og  alle 
Svenskere!  Fra  nu  af  skal  det  være  min  daglige 
Dont  at  øve  mig  i  Sværdets  Brug.  Per  Joveml 
jeg  vil  ikke  staa  tilbage,  men  være  blandt  de 
første  paa  Slagets  Dag,  og  ve  den,  der  kommer 
mig  imod!« 

»Ih,  Magister,«  sagde  Mikkel  Hansen  i  en 
skæmtende  Tone,  »da  vil  jeg  dog  bede  til,  at  I 
ikke  støder  paa  Dahlberg;  thi  saa  vil  det  gaa 
eder  ilde!« 

»Saa  det  tænker  I,  Hr.  Mikkel?«  for  Magisteren 
hidsig  op.  »Ja,  jeg  har  nok  mærket,  at  denne  sleske 
svenske  Herre  har  stukket  eder  Blaar  i  Øjnene;  men 

det  vil  jeg  nu  sige  eder,  at  det  har  harmet  mig  at 
se  ham  gaa  frank  ud  og  ind  hos  eder  og  blive  mod- 
tagen som  Ven.« 

»Vand  i  Blodet,  Magister! c  sagde  Rostgaard 
og  lagde  sin  Haand  paa  hans  Arm.  »Hvem  af  os 
kan  i  disse  Tider  forbyde  en  svensk  Officer  at  gaa 
ud  og  ind,  hvor  og  naar  han  vil?  Ikke  heller  var 
det  nogen  Tid  paatænkt,  at  en  studerende  Mand 
som  I  skulde  føre  Vaaben.« 

Magisterens  Læber  skælvede  af  Harme,  da  han 
hørte  den  Tale,  og  han  stammede,  da  han  tog  til 
Genmæle ;  men  efterhaanden  fik  han  dog  atter  Stem- 
mens fulde  Brug,  og  Mikkel  Hansen  fik  at  mærke, 
at  han  havde  spøget  i  Utide. 

»Jeg  ikke  føre  Vaaben!«  udbrød  han  med  et 
gnistrende  Blik.  »Regner  I  mig,  Ridefoged,  for  en 
Pebling  ?  Sætter  I  mig  i  Klasse  med  Davidsdrenge, 
der  kun  evne  at  synge  for  Folks  Døre?  Ha,  Sven- 
sken skal  faa  at  mærke,  at  jeg  magter  at  føre 
en  Klinge.  Naar  vi  falde  an,  skal  jeg  først  og  for- 
nemmelig søge  ham  op,  som  nys  blev  nævnet.  Som 
en  lumsk  Spion  sneg  han  sig  til  København,  inden 
Krigen  brød  løs,  lurede  og  udspejdede  Fæstnin- 
gen, enddog  han  blev  modtc^en  åf  danske  Officerer 
med  Gæste  venskab.  Saa  har  vi  ogsaa  ham  at  takke 
for,  at  Kong  Karl  i  den  forrige  Krig  fandt  Vej  over 
Isen.  Død  og  Fordømmelse  over  ham!  Lysteligt 
skal  det  blive  at  jage  Sværdet  i  hans  Bryst,  og, 
vil  Gud,  skal  jeg  visselig  farve  min  Klinge  med 
hans  Hjerteblod,  lader  jeg  end  mit  Liv  i  den 
Dyst!« 

De  andre  bleve  stumme  og  saa  til  deres  For- 
undring, at  naar  ellers  fredelige  Folk  blusse  op, 
rase  de  gerne  værst.  Rostgaard  glædede  sig  over 
den  stakkels  Magisters  Heltemod  og  følte  sig  over- 
tydet om,  at  dette  var  ægte  og  vilde  staa  sin 
Prøve,  var  det  end  Vinen,  der  havde  faaet  hans 
Tunge  paa  Gled.  Han  fandt  det  dog  raadeligst  nu 
at  hæve  Mødet. 

»Jeg  priser  eders  Nidkærhed,  Hr.  Kristen,« 
sagde  han,  »og  tvivler  ingenlunde  om  eders  Mod. 
I  skal,  vil  Gud,  faa  Held  til  at  køle  det;  men  nu 
maa  vi  holde  Fred  og  helst  skilles.  Lad  os  mindes, 
at  Raadet  blev  lagt  og  Pagten  sluttet,  inden  Vinen 
løb  os  i  Hovedet;  de  maa  da  ej  heller  bortdunste 
med  den.  En  anden  Gang  drikke  vi  lidt  mindre 
og  raabe  ikke  saa  højt!« 

»Sandt  nok,«  sagde  Jens  Henriksen,  da  de  alle 
rejste  sig;  »dog  tænker  jeg  som  Magisteren.  Ned 
med  de  Hundel  De  skaanede  for  Gud  ikke  os. 
Død  og  Fordømmelse  over  dem  alle,  men  især  over 
Spionen  Dahlberg!« 

Saa  skiltes  de  og  Hstede  sig  hjem  ad  Bagdøren. 
Da  Mikkel  Hansen  havde  fulgt  dem  ud  og  kom 
tilbage,  gik  han  ind  i  Dagligstuen  for  at  faa  at  vide, 
om  hans  Hustru  havde  hørt  den  højrøstede  Tale. 
Han  fandt  til  sin  Overraskelse  Værelset  tomt,  og 
der  stod  kun  et  Lys,  som  næsten  var  brændt  ned 
i  Stagen.  Maren  havde  vel  søgt  Sengen  og  glemt 
at  slukke  Lyset;  det  var  i  Grunden  bedst,  fordi 
saa  havde  ingen  hørt,  hvorom  der  var  blevet  talt. 

Han  gik  rolig  til  Sengs  uden  Anelse  om,  at 
hvert  Ord,  Kristen  Tikøb  havde  udraabt,  dog  var 
blevet  hørt,  skønt  ikke  af  Maren.  Lisbeth  var 
rigtignok  gaaet  op  paa  sit  Kammer,  men  ikke  til 
Sengs.  Da  hun  saa,  at  hendes  Plejefader  gik  ud, 
fik  hun  Lyst  til  at  gaa  ned  og  holde  Maren  med 
Selskab. 

Hun  gik  saa  ned  i  Dagligstuen,  men  fandt  sin 
Plejemoder  fast  indslumret  ved  Rokken  og  Lyset 
med  en  lang  Tande.  Maren  blev  altid  tidlig  søvnig, 
og  det  var  desuden  over  hendes  Sengetid.  Hun 
for  forskrækket  op,  da  Lisbeth  vækkede  hende. 
.  Det  undslap  hende,  at  hun  var  sat  paa  Post  der  af 
Mikkel,  og  da  Lisbeth  tilbød  at  træde  i  hendes 
Sted,  tog  hun  derimod,  fordi  hun,  som  hun  sagde, 
var  mægtig  søvnig  og  dog  ikke  kunde  holde  Øj- 
nene aabne. 

Lisbeth  gik  op  paa  sit  Kammer  og  hentede  en 
Bog,  kom  straks  tilbage  og  tog  Plads  i  Marens 
Stol  ved  Lyset.  Hendes  Opmærksomhed  blev  snart 
vakt  ved  Mændenes  højrøstede  Tale,  og  hun  gik 
da  ind  i  det  lille  Kabinet  for  at  høre,  hvad  der  var 
paa  Færde.  De  vare  dengang  i  Faerd  med  at 
drikke,  og  Jens  Henriksen  talte  netop  om  at  lade 
Anslaget  gaa  løs,  naar  Kong  Karl  var  paa  Kron- 
borg, for  at  de  kunde  fange  ham  som  en  Ræv  i 
Saksen.  Lisbeth  blev  staaende  som  naglet  til  Plet- 
ten og  vovede  næppe  at  aande.  Derefter  hørte  hun 
hvert  Ord,  lige  til  Mødet  blev  hævet,  og  det  Raab: 
Død  og  Fordømmelse  over  Erik  Dahlberg  1  lød  i 
hendes  Øren  som  en  Dødsklokkes  Klang.  Hun 
kunde  efterhaanden  kende  dem  paa  Røsten,  der 
talte,  men  vidste  ikke,  om  der  var  flere  til  Stede. 
Her  lagdes  altsaa  Planer  mod  Svenskerne,  og  Dahl- 
bergs Liv  var  i  Fare!  Hun  blev  staaende  som  en 
Støtte,  indtil  Mændene  havde  fjernet  sig,  og  alt  blev 
stille;  saa  flygtede  hun  som  en  sky  Hind  op  paa 
sit  Kammer  og  naaede  derop,  netop  inden  hendes 
Plejefader  kom  tilbage. 

Vilde  og  forvirrede  vare  de  Tanker,  der  for 
hende  gennem  Hovedet  denne  Nat,  og  længe  Ryede 
Søvnen  fra  hendes  Øjne.  Hendes  Fædrelandskærlig- 
hed kæmpede  en  haard  Kamp  med  Kærligheden  til 
den  Mand,  som  var  en  af  Danmarks  uforsonligste 
Fjender.  Dog  sejrede  den  første;  hun  kunde  ikke 
forraade  sine  Landsmænd,  der  maatte  saa  ske,  hvad 
der  vilde ;  men  alligevel  tænkte  hun  sig  Muligheden  af, 
at  det  kunde  lykkes  hende  i  Tide  at  advare  Dahl- 
berg uden  at  røbe  de  sammensvorne. 

Omsider  faldt  hun  i  Søvn.  Da  hun  den  næste 
Morgen  stod  op,  var  hun  dog  i  Stand  til  at  tænke 
klarere,  og  hun  bluedes  ved  at  mindes  den  Retning, 
hendes  Tanker  under  det  første  Øjebliks  overvæl- 
dende Indtryk  havde  taget.  Det  blev  hende  snart 
indlysende,  at  der  var  langt  mere  Grund  til  at 
ængstes   for  de  sammensvornes  og  hendes  Lands- 

mænds  Sikkerhed  end  for  Dahlbergs  Liv.  Dette 
Anslag  forekom  hende  at  være  et  farligt  Foretagende, 
og  det  undrede  hende,  at  saa  fredelige  Mænd  som 
Jens  Henriksen  og  hendes  Plejefader  vilde  indlade 
sig  derpaa.  Det,  som  undrede  hende  allermest, 
var  det  blodtørstige  Sindelag,  den  ellers  saa  ydmyge 
og  fromme  Kristen  Tikøb  havde  lagt  for  Dagen. 
Det  ængstede  hende,  men  gav  tillige  tilstrækkelig 
Forklaring,  da  hun  deraf  saa,  til  hvilken  Højde 
hendes  Landsmænds  Forbitrelse  over  Svenskernes 
strenge  Regimente  var  stegen. 

Hvad  magtede  hun,  en  svag,  ung  Pige,  mod 
denne  Harme  og  mod  viljefaste  Mænds  alvorlige 
Planer  ?  Hvad  Hensyn  vilde  de  tage  til  hendes  Ad- 
varsler, som  kun  vilde  røbe,  at  hendes  Hjerte  ogsaa 
var  paa  Fjendens  Side.  Hun  turde  intet  foretage 
s^g»  og  ^og  vilde  hun  maaske  engang  angre,  at 
hun  ikke  havde  advaret  dem.  Hver  Dag  maatte 
hun  nu  vente,  at  et  eller  andet  Skrækkens  Budskab 
vilde  komme  og  nedsænke  hende  i  Sorg,  hvem 
der  saa  sejrede. 

Saaledes  gik  det  op  og  ned  i  hendes  ængstede 
Sind.  Idelig  grublede  hun  over  det,  hun  i  en  ulyk- 
kelig Time  var  bleven  indviet  i,  og  blytung  laa 
denne  skæbnesvangre  Hemmelighed  paa  hendes 
Hjerte.  Hendes  Kinder  bleve  blege  og  hendes  Blik 
tungsindigt ;  men  dog  viste  hun  sin  Sjælsstyrke  ved 
at  bære  Byrden  alene.  Hun  røbede  ikke  for  nogen, 
hvad  hun  vidste,  søgte  ikke  Trøst  hos  nogen,  alene 
henvist  til  den  Husvalelse,  hendes  Bønner  til  den 
Almægtige  kunde  skaffe  hende. 


Andet  Kapitel 

En  ny  Ven. 

April  Maaned  gik  hen,  uden  at  nogen  ny  Til- 
dragelse forøgede  Lisbeths  Skræk  eller  gav  hende 

mere  Lys  i  Sagen.  Saa  fredelig  og  stille  gik  Da- 
gene, at  hun  undertiden  følte  sig  fristet  til  at  tænke 
sig  den  hele  Sammensværgelse  som  en  Drøm  og 
de  vilde  Ord,  hun  havde  hørt  fredelige  og  fornuftige 
Borgere  udtale,  kun  som  en  Virkning  af  Vindun- 
sterne. At  Mændene  drak  sig  en  Rus,  var  jo  saa 
almindeligt,  og  de  sagde  da  ofte  mere,  end  de  den 
næste  Dag  i  ædru  Tilstand  kunde  staa  ved.  Dog 
var  det  kun  en  ringe  og  forbigaaende  Ro,  hun 
hentede  af  slige  Gisninger;  Mindet  om  den  skæbne- 
svangre Nat  laa  stadig  i  hendes  Hjertes  Dyb  som 
en  Slange,  der  hvert  Øjeblik  kunde  rejse  Hovedet 
og  udspy  sin  Gift. 

Hun  gik  derfor  ogsaa  i  en  stadig  Spænding, 
vogtede  paa  sin  Plejefaders  Miner  og  greb  under- 
tiden sig  selv  i  at  udspejde  hans  Skridt.  Rigtignok 
opdagede  hun  intet  usædvanligt  i  hans  Levevis  og 
mærkede  ikke  oftere  noget  til  hemmelige  Sammen- 
komster der  i  Huset.  Det  undgik  dog  ikke  hendes 
Opmærksomhed,  at  han  nu  og  da  havde  Rynker  i 
Panden,  og  at  hans  ellers  saa  muntre  og  livlige 
Væsen  tabte  sig  kendelig.  Ogsaa  lagde  hun  Mærke 
til,  at  Hans  Stenvinkel  tit  kom  der  i  Huset  uden 
at  spørge  efter  hende.  Han  forlangte  stadig  Hr. 
Mikkel  i  Tale,  og  naar  han  havde  røgtet  sit  Ærinde, 
løb  han  straks  igen. 

Hun  angrede  nu,  at  hun  sidst  havde  ladet  ham 
mærke,  at  det  ikke  sømmede  sig  for  ham  at  løbe 
op  paa  hendes  Kammer.  Hun  følte  stor  Lyst  til 
at  fritte  ham  ud  og  mindedes,  hvad  han  havde 
sagt,  at  hans  Fader  ikke  havde  svoret  Kong  Karl 
nogen  Ed  og  endnu  var  en  god  dansk  Mand.  Det 
laa  da  nær  nok  at  tænke  sig,  at  Oluf  Stenvinkel 
var  med  i  Komplottet,  og  at  Hans  blev  brugt  som 
Mellemmand. 

En  Dag  fik  hun  dog  Held  til  at  møde  Hans  i 
Gaarden,  da  han  kom  og  spurgte  efter  hendes 
Plejefader.  Hun  talte  til  ham,  og  saa  nøje  kendte 
hun  hans  Aasyn,  at  hun  straks  opdagede,  at  ogsaa 

han  bar  paa  en  Hemmelighed.  Da  hun  frittede  ham 
ud,  fik  hun  kun  ringe  Glæde  deraf,  og  hun  mærkede 
allerede  paa  hans  Blik  og  Stemnje,  at  han  var  bleven 
kold  og  fremmed  mod  hende. 

>HansI«  sagde  hun  til  sidst,  »du  var  hidtil  op- 
rigtig mod  mig  som  mod  en  Søster.  Nu  bør  du 
ikke  forholde  mig  dine  Tanker,  da  jeg  trænger  mere 
end  tilforn  til  Tillid  og  Fortrolighed.  Har  jeg  handlet 
dig  imod  i  noget,  saa  tal  frit  ud!« 

»Jomfru  Lisbeth,«  svarede  Hans  forlegen,  »man 
siger,  at  nu  er  I  bleven  hel  svensksindet.« 

»Og  den  Løgn  tror  du?«  spurgte  Lisbeth  og 
rødmede. 

»Nødigt!«  svarede  Hans  og  saa  op. 

»Du  skal  tro,  Hans,«  udbrød  Lisbeth  heftig, 
»at  jeg  er  en  god  dansk  Pige,  at  jeg  ærer  vor  Konge 
og  elsker  mine  Landsmænd!« 

»Jeg  tænker  mig  ikke  heller  andet  muligt;  men 
saaledes  gaar  Folks  Tale  her  i  Byen.« 

Lisbeth  gættede,  at  Hans  havde  hørt  mere, 
end  han  vilde  ud  med,  og  nu  var  hun  i  en  ophidset 
Stemning  og  vilde  vide  alt. 

)tjeg  har  en  god  Samvittighed,  <<  sagde  hun 
heftig;  »Folks  Skvalder  ængster  mig  kun  lidt. 
Ud  med  Sproget,  Hans!  Hvad  lyve  de  mig  mere 
paa?« 

Hans  blev  rød  i  Hovedet  og  saa  ud,  som  om 
han  havde  den  største  Lyst  til  at  løbe  sin  Vej; 
hvad  Folk  sagde  om  Lisbeth,  var  jo  hverken  mere 
eller  mindre,  end  at  hun  var  bleven  Dahlbergs 
Elskerinde.  Han  havde  taget  sig  det  Rygte  meget 
nær,  og  sandt  at  sige  havde  han  selv  fæstet  Lid 
til  det.  Nu  faldt  det  ham  pludselig  ind,  at  Lisbeth 
dog  muligvis  var  uden  Skyld,  og  med  Tilliden  til 
hendes  Dyd  og  Ære  voksede  hans  Mod. 

»Er  det  sandt,  Lisbeth,«  spurgte  han  hurtig 
og  hviskende,  »at  I  er  hemmelig  trolovet  med 
Generalkvartermestér  Dahlberg?« 

Lisbeth   blev   dødbleg,   saa   at   Hans  blev  for- 

skrækket  over  den  stærke  Virkning,  hans  Spørgs- 
maal  havde  frembragt;  men  hun  fattede  sig  hurtig 
og  saa  Hans  frejdig  ind  i  Øjnene. 

»Sig  til  dem,  der  lyve  mig  sligt  paa,«  sagde 
hun  og  hævede  Hovedet,  »at  den  Herre,  du  nys 
nævnede,  aldrig  har  talt  et  uhøvisk  Ord  i  min  Nær- 
værelse. Ikke  heller,«  føjede  hun  til  med  en  bævende 
Stemme  og  et  sørgmodigt  Smil,  »var  Elskov  nogen 
Tid  paa  Tale  mellem  os.« 

Hans  følte  sig  straks  overtydet  om,  at  hun 
talte  Sandhed.  Han  følte  ogsaa  oprigtig  Anger  over 
sin  Mistanke;  han  greb  derfor  Lisbeths  Haand  og 
bad  hende  om  Tilgivelse,  men  Qernede  .sig  derpaa 
hurtig  uden  at  afvente  hendes  Svar. 

Denne  Samtale  nedsænkede  Lisbeth  i  en  dyb 
Melankoli  og  kostede  hende  mange  Taarer.  Aldrig 
endnu  havde  hun  i  den  Grad  følt  hele  Bitterheden 
af  ikke  at  være  elsket ;  thi  det  Haab  om  Genkæriig- 
hed,  der  dog  hidtil  havde  skjult  sig  i  en  Krog  af 
hendes  Hjerte,  blev  nu  draget  frem  for  helt  at  knuses. 
De  Ord,  hvormed  hun  havde  retfærdiggjort  sig  for 
Hans  Stenvinkel,  havde  kun  været  alt  for  sørgelig 
sande.  Dahlberg  syntes  om  hendes  Selskab,  det 
var  aabenbart;  men  han  havde  endnu  aldrig  ladet 
noget  Ord  falde,  der  lignede  en  Kærlighedserklæring. 
Hun  fik  da  nu  ogsaa  lidenskabelige  Øjeblikke,  i 
hvilke  hun  næsten  beklagede,  at  han  ikke  havde 
udtalt  sig.  Hendes  Længsel  efter  at  gerise  ham  fik 
hendes  Hjerte  til  at  banke,  naar  en  Skikkelse  paa 
Gaden,  en  sort  Hest  eller  en  Fjerbusk  mindede  hende 
om  ham.  Han  var  nu  paa  Rejser  og  drog  hele 
Sjælland  rundt  for  at  undersøge  Øens  Havne  og  af- 
stikke Skanser  paa  de  Steder,  som  vare  udsatte  for 
Landgangsforsøg  og  Angreb.  Hun  mindedes  da  den 
Sammensværgelse,  som  hang  dem  over  Hovedet,  og 
tilstod  for  sig  selv,  at  hun  for  hans  egen  Skyld 
burde  glæde  sig  over  hans  Fraværelse. 

Under  al  denne  Sindsuro  maatte  hun  ofte  til- 
bringe hele  Aftener  i  Gregers  Hansens  Selskab  og 

høre  paa  hans  forelskede  Tale.  Det  krævede  al 
hendes  Selvherredømme  at  høre  taalmodig  paa  ham  ; 
men  hun  mærkede  hver  Dag  tydeligere  paa  hendes 
Plejeforældres  Væsen,  at  de  vare  vrede  paa  hende 
for  hendes  Kølighed  mod  den  Fæstemand,  de  havde 
udset  til  hende.  Det  var  aabenbart  Mikkel  Hansens 
faste  Beslutning  at  gøre  et  Ægtepar  af  dem,  og 
Lisbeth  firede  da  en  Smule  for  Husfredens  Skyld. 
Samtalen  med  Hans  Stenvinkel  havde  desuden 
været  hende  en  Advarsel  om  at  vogte  vel  paa  sig 
selv  og  ikke  røbe  sin  ulykkelige  Kærlighed.  Hun 
forudsaa,  at  hendes  Forhold  til  Gregers  Hansen 
maatte  ende  med  et  Brud ;  men  hun  ængstedes  ved 
at  tænke  paa  Følgerne  og  vovede  ikke  at  frem- 
skynde Katastrofen. 

Den  eneste  Tildragelse,  som  i  disse  tunge  Dage 
havde  glædet  og  trøstet  hende,  var,  at  en  stor  en- 
gelsk Flaade  var  kommen.  Den  passerede  under 
Admiral  Montagues  Kommando  den  6te  April  Kron- 
borg, hilste  med  Flag  og  Salut  paa  Fæstningen  og 
laorde  sig  derefter  for  Anker  ved  Helsingør  og  i 
Humlebæksbugten.  Svenskerne  omtalte  altid  Englæn- 
derne som  deres  Venner,  og  de  Danske  troede  ogsaa 
i  Begyndelsen,  at  de  stod  paa  Kong  Karls  Side. 
Lisbeth  øste  da  af  denne  mægtige  Flaades  Nær- 
værelse det  Haab,  at  saa  længe  den  laa  ved  Hel- 
singør, vilde  man  ikke  være  saa  taabelig  at  gøre 
noget  Angreb  paa  Kronborg.  Hun  begyndte  at 
haabe,  at  hvis  der  virkelig,  havde  været  en  alvorlig 
Sammensværgelse  i  Gang,  var  Sagen  atter  opgiven. 

Hun  stod  netop  en  smuk  Morgen  i  Maj  Maaned 
og  tænkte  derpaa,  medens  hun  fra  sit  Vindue  saa 
ud  paa  Sundet  og  Skibene.  Vaaren  var  kommen 
tidlig,  og  Skoven  grønnedes  allerede,  dog  til  ringe 
Lyst  for  hende.  Der  var  i  disse  Tider  ikke  Tale 
om  at  komme  ud  i  den  fri  Natur,  ja  siden  Sam- 
talen med  Hans  Stenvinkel  forlod  hun  endogsaa 
nødig  sine  Plejeforældres  Hus  og  var  glad,  naar  hun 
fiik  Lov  til  at  pleje  Ensomheden  i  sit  lille  Kammer. 

Da  mærkede  hun  pludselig  et  Lufttræk,  og 
Døren  gik  op.  Hun  vendte  sig  om  og  saa  Kirsten 
for  sig  i  Rejsedragt.  Lisbeth  for  sammen  og  løb 
ikke  sin  Veninde  i  Møde  paa  den  vante,  barnlige 
og  glade  Vis. 

»Guds  Fred  og  god  Morgen,  Lisbeth  I«  sagde 
Kirsten  rolig  og  mildt. 

>Vær  velkommen,  Kirsten  I«  svarede  Lisbeth 
med  Taarer  i  Øjnene  og  i  en  skræmt  Tone. 

»Bliver  du  ræd,  fordi  jeg  kommer  saa  brat  over 
dig?«  spurgte  Kirsten  smilende  og  klappede  Lisbeth 
paa  Kinden.  »Ih,  mit  Hjerte,  hvor  din  Kind  er 
bleg  og  dine  Øjne  matte!  Det  kommer  af  den 
Stueluft. « 

»En  stor  og  uventet  Glæde  er  det  at  se  dig, 
Kirsten!«  sagde  Lisbeth  og  kyssede  hende. 

»Nu  kender  jeg  dig  igen,»  svarede  Kirsten. 

»Naar  jeg  tænker  derpaa,«  vedblev  Lisbeth, 
»hvor  er  det  dog  længe  siden,  vi  saas!  Det  er  tunge 
Tider,  Kirsten!« 

»Til  visse,  Lisbeth !«  svarede  Kirsten  rolig;  »dog 
havde  jeg  den  Mening,  at  I  havde  det  bedre  her  i 
Staden.  Jeg  har  vel  døjet  mere  af  Angest  end  du, 
min  Dukke!« 

»Det  kendes  ikke  paa  dig,«  sagde  Lisbeth. 

»Nej,«  svarede  Kirsten  muntert,  »endnu  fik  ingen 
Svensker  Held  til  at  indjage  mig  Skræk.  Jeg  bider 
det  i  mig,  naar  det  kommer  paa,  og  ingen  mærker 
det ;  men  hør  nu  —  i .  disse  Dage  have  vi  ingen 
Svenskere  paa  Kraagerup.  Jeg  er  kommen  for  at 
byde  dig  ud  til  os.  Vil  du  følge  hjem  med  og  blive 
paa  Gaarden  til  Aften?« 

Lisbeths  Øjne  lyste  af  Glæde.  Hvilken  Fryd 
var  det  at  slippe  bort  fra  Staden  og  Gregers  Han- 
sen kun  for  en  eneste  Dag !  Hvilken  Lyst  at  sidde 
i  Haven  paa  Kraagerup,  løbe  om  i  den  grønne  Skov 
og  plukke  Blomster! 

»Ja,  Kirsten!«  udbrød  hun  og  drog  et  dybt 
Suk.    »Intet  har  i  mange  Maaneder  voldet  mig  saa 

stor  Glæde  som  denne  Indbydelse.  Er  Vognen 
dernede,  og  skulle  vi  straks  af  StedPc 

Kirsten  tænkte,  at  ligesom  Lisbeths  Modfalden- 
hed havde  været  for  stor,  saaledes  var  nu  ogsaa 
hendes  Glæde  overdreven. 

»Ja,  min  Rosenknop!«  sagde  hun  smilende  og 
saa  Lisbeth  tankefuldt  og  forskende  ind  i  Øjet;  »tag 
Rejsetøjet  paa  og  følg  mig  straks  I « 

Da  de  kom  ned,  fik  Lisbeths  Glæde  dog  en 
Dæmper  paa  sig.  Hun  fandt  der  Rostgaard  og  Hr. 
Henrik,  og  det  viste  sig,  at  Mændene  vare  komne 
for  at  blive  den  Dag  i  Staden.  Hun  fik  dernæst 
ogsaa  at  vide,  at  Maren  skulde  køre  med  til  Kraage- 
rup,  hvor  Madam  Dorothea  ogsaa  var,  og  saa  om 
Aftenen  skulde  de  køre  tilbage  med  Vognen,  naar 
den  blev  sendt  for  at  hente  Rostgaard  og  Hr.  Henrik. 

Straks  faldt  da  Sammensværgelsen  hende  ind. 
Hensigten  med  Indbydelsen  var  uden  Tvivl  at  fjerne 
Kvinderne,  for  at  Mændene  kunde  raadslaa  ufor- 
styrrede !  Den  Tanke  faldt  som  Rimfrost  paa  Lis- 
beths Glæde ;  hun  gyste  ved  at  mindes  det  Sværd, 
der  hang  over  Hovedet  paa  dem  alle,  og  spurgte 
sig  selv,  om  Maren  og  Kirsten  vare  holdt  uvidende, 
siden  de  teede  sig  saa  sorgløse  og  glade. 

Mændene  vare  alvorlige  nok,  og  Lisbeths  Gis- 
ning var  fuldkommen  rigtig.  Det  gjaldt  denne  Gang 
ikke  alene  en  hemmelig  Raadslagning,  men  et  Møde 
mellem  Stenvinkel  og  Oberst  Hutschinson,  og  Ger- 
ner skulde  være  Tolk  imellem  dem.  Han  havde  da 
ogsaa  ganske  rigtig  modtaget  den  »Lap  Papir«, 
som  Mikkel  Hansen  havde  opfordret  at  skaffe  til 
Veje  for  at  overvinde  den  værdige  Præsts  Tvivl. 
Det  var  en  egenhændig  Ordre  fra  Kongen,  og  han 
førte  den  med  sig  i  sin  Lomme  for  alle  Tilfældes 
Skyld;  ikke  alene  for  at  retfærdiggøre  sig,  ved  at 
han  handlede  efter  Ordre,  hvis  de  sammensvorne 
skulde  blive  overraskede  og  grebne,  men  ogsaa  og 
mest  for  at  kunne  værge  sig  mod  selve  de  sammen- 
svorne, hans  Venner,  at  de  ikke  skulde  forlange  af 

ham  dybere  Deltagelse  i  dette  blodige  Værk,  end 
hvad  Kongen  havde  forlangt  af  ham,  nemlig  en 
Tolks  fredelige  Gerning. 

Lisbeth  undrede  sig  over  Hr.  Henriks  Nærvæ- 
relse; men  han  agtede  ikke  stort  paa  hende  eller 
de  andre  Kvinder  og  Rostgaard  endnu  mindre,  saa 
at  kun  Mikkel  Hansen  ledsagede  dem  til  Vogns  og 
med  et  Glimt  af  sit  gamle  Lune  ønskede  dem  al 
Fornøjelse  i  det  grønne. 

De  agede  da  til  Kraagerup,  og  Lisbeth  gen- 
vandt allerede  paa  Køreturen  noget  af  sit  gode  Lune 
og  sin  friske  Ansigtsfarve.  Hendes  Glæde  var  stor, 
da  Vognen  rullede  ind  i  Gaarden,  og  hun  gensaa 
Dorothea  Bircherod,  som  tog  imod  dem  paa  Dør- 
tærskelen. Maren  var,  som  sædvanlig,  meget  snak- 
som, og  da  de  havde  spist  til  Middag  og  gik  i 
Haven,  fandt  hun  i  Dorothea  Bircherod  en  opmærk- 
som og  taalmodig  Tilhørerinde,  medens  hun  fortalte 
løst  og  fast  om,  hvad  hun  havde  oplevet  i  Helsingør 
under  Kronborgs  Belejring.  Lisbeth  sluttede  sig 
derimod  til  Kirsten  og  bad  hende  gaa  med  ud  i 
den  nærliggende  Toft,  Hej  de  vang,  som  hun  yndede 
for  Udsigtens  Skyld,  men  dog  især  fordi  der  fandtes 
en  mægtig  Bøg,  som  hun  næsten  aldrig  undlod  at 
gæste,  naar  hun  kom  til  Kraagerup. 

Kirsten  gik  gerne  med  hende  til  den  store  Bøg; 
den  var  Kraagerups  Stolthed  og  var  i  mange  Aar 
bleven  holdt  i  Ære  af  Gaardens  Ejere.  Omkring 
den  var  der  bygget  en  stor  Græsbænk,  som  tid- 
ligere altid  var  bleven  holdt  smukt  ved  lige,  men 
som  nu  i  Krigens  Tid  henlaa  forsømt.  Under  dette 
mægtige  Træs  tætte  Bladhang  havde  gamle  Peer 
Kristensen  mangen  smuk  Sommeraften  siddet  med 
en  Kreds  af  Venner  og  fortalt  om  sine  Ungdoms  Hæn- 
delser, Kalmar-Krigen  og  Livet  ved  Hove  i  Kong 
Kristians  Dage.  Her  havde  Kirsten  selv  leget,  da 
hun  var  Barn,  og  her  havde  hun  siddet  medRoSt- 
gaard  og  talt  om  deres  Fremtidsudsigter,  da  han 
var  hendes  trolovede.    Alle,  som  kom  til  Kraagerup, 

følte  sig  dragne  til  denne  Skovens  Konge,  og  meget 
vilde  den  kunne  fortælle,  havde  dens  Blade  været 
Tunger.  Dog  var  den  mindeværdigste  Part  af  dens 
lange  Liv  endnu  ikke  kommen. 

Der  var  et  lille  Krat  i  nogen  Afstand  omkring 
Bøgen,  Spirer  af  de  utallige  Frø,  den  hvert  Aar 
spredte  om  sig.  Lisbeth  løb  rask  igennem  det,  og 
da  hun  kom  paa  Pladsen,  saa  hun  henrykt  op  i  den 
Fylde  af  lysegrønne,  nys  udsprungne  Blade,  som 
dækkede  Træets  utallige  Grene.  Saa  indadvendt, 
grublende  og  glædesløst  havde  hendes  Liv  i  den 
sidste  Tid  været,  at  hun  brast  i  Graad,  da  hun  om- 
sider igen  oplevede  at  staa  hér  i  Guds  skønne  Natur 
og  i  fuld  Nydelse  af  sin  Frihed. 

Kirsten  fattede  ikke  denne  Følsomhed,  der  var 
hendes  Natur  fremmed,  Dg  tænkte  straks,  at  Lis- 
beths Taarer  kom  af  andre  Aarsager.  Hun  havde 
længe  ønsket  at  tale  med  hende  i  Enrum  og  fandt 
nu  Lejligheden  heldig.  Hun  drog  derfor  Lisbeth 
ned  paa  Græsbænken,  og  da  de  havde  siddet  tavse 
i  nogle  Øjeblikke,  sagde  hun: 

»Der  er  nok  for  Tiden  noget  i  Gære  hos  Mik- 
kels, Lisbeth,  ikke  sandt?« 

> Kirsten,«  udbrød  Lisbeth  forskrækket,  »erogsaa 
du  vidende  derom?« 

>Vel  er  jeg  det,«  svarede  Kirsten  sindig,  »og 
jeg  finder  det  ikke  saa  skræksomt.  Sandt  nok,  et 
Bryllup  kan  i  disse  Tider  ikke  blive  ret  fornøjeligt; 
men  der  gives  det,  som  værre  er,  og  Gregers  Han- 
sen er  dog  ingen  Stakkarl.« 

Lisbeth  drog  Vejret  dybt,  da  hun  mærkede, 
hvor  nær  hun  havde  været  ved  at  røbe,  hvad  hun 
vidste  om  Sammensværgelsen.  I  det  næste  Øjeblik 
tænkte  hun,  om  det  ikke  vilde  være  bedst  at  aabne 
sit  Hjerte  for  Kirsten,  der  maaske  vidste  mere  end 
hun  selv,  og  vidste  hun  intet,  kunde  hun  blive  ad- 
varet og  maaske  drage  sin  Mand  ud  af  den  farlige 
Handel,  han  havde   indviklet  sig  i.     Denne  Tanke 

optog  hende,  og  hun  hensank  i  Tavshed ;  men  Kir- 
sten holdt  ved  sit  og  fik  hende  snart  vækket. 

»Man  siger,«  vedblev  hun,  »at  Gregers  sukker 
forgæves,  men  det  kan  jeg  ikke  tro.  Und  mig  din 
Fortrolighed,  Lisbeth,  og  lad  mig  høre,  hvorledes 
Sagerne  staa!« 

»Hvad  gavner  det  at  tale  derom?«  udbrød  Lis- 
beth utaalmodig.  »Kender  du  mig  nu  i  samfulde 
fire  Aar  og  skønner  dog  ikke,  at  jeg  aldrig  bliver 
Gregers'  Hustru?« 

»Evner  du  at  føre  det  igennem?«  spurgte  Kir- 
sten sindig. 

»Spørg  hellere,« 'svarede  Lisbeth  heftig,  »om 
de  andre  evner  at  (øre  deres  igennem  1« 

»Det  er  store  Ord,  Lisbeth  I« 

»Du  kan  faa  dem  endnu  større,  Kirsten,  thi  før 
reder  jeg  min  Brudeseng  paa  Havsens  Bund!« 

Lisbeths  Kinder  bleve  blege,  da  hun  sagde 
dette,  og  hendes  Øjne  funklede.  Kirsten  saa  sorg- 
fuld paa  hende. 

»Det  var  formastelige  Ord,  Lisbeth!  Herren 
tilgive  dig  dem ;  men  det  er  en  haard  Kost  at  maatte 
æde  sine  egne  Ord  i  sig  igen,  og  det  vil  times  dig. '^ 

»Maal  mig  ikke  med  din  Alen,«  sagde  Lisbeth 
bittert.  »Du  har  haft  kærlig  Røgt  fra  din  Barn- 
dom af;  du  har  i  Tide  lært  at  føje  og  lempe  dig; 
du  fik  ogsaa  den  Mand  til  Husbond,  din  Hu  stod 
til.  Jeg  er  som  en  Gren,  der  vil  knække  uden  at 
sukke  forinden.« 

Kirsten  følte  sig  krænket,  men  nedtvang  sin 
Harme;  hun  havde  nu  foresat  sig  at  bøje  den  Gren 
alligevel  og  sagde  derfor  blidt:  »Du  bør  mindes 
den  store  Taknemmelighed,  du  er  dine  Plejeforældre 
skyldig;  ikke  gaa  i  Rette  med  Gud,  fordi  din  Barn- 
dom var  ulykkelig,  men  snarest  takke  Ham,  fordi 
han  friede  dig  fra  Fattigdom  og  Elendighed.  Saa 
bør  du  ogsaa  vide,  Lisbeth,  at  den  Føjelighed,  du  er 
til  Sinds  at  laste  hos  mig,  er  en  Dannekvindes  sande 

Pryd,  og  jeg  takker  min  salig  Moder  i  hendes  Grav, 
at  hun  lærte  mig  Ydmyghed  fra  Barndommen.« 

»Du  gør  mig  storlig  Uret  og  ved  det  dog 
bedre,«  svarede  Lisbeth,  som  nu  sad  med  korslagte 
Arme  og  saa  ned  for  sig.  i  Aldrig  nogen  Aften 
lægger  jeg  mit  Hoved  paa  Puden,  før  jeg  har  takket 
Herren  for  hans  Miskundhed  og  bedet  ham  lønne 
mine  kære  Plejeforældre  for  deres  store  Godhed. 
Jeg  er  pligtig  at  lyde  dem  i  alt  uden  i  denne  Sag, 
hvor  mit  eget  Hjerte  alene  maa  raade.  Lad  mig 
dog  engang  vide,«  vedblev  hun  og  saa  op  med  et 
Smil,  som  Kirsten  ikke  holdt  af,  »hvad  Rostgaard 
tænker  om  Gregers?« 

»Hvad  skulde  han  tænke  andet  end  godt?« 

»Holder  han  da  virkelig  i  Agt  og  Ære  slig 
Rømningsmand.  der  løb  fra  Københavns  Volde,« 
spurgte  Lisbeth  med  det  samme  tirrende  Smil,  »og 
som  nu  gaar  og  soler  sig  paa  Helsingørs  Gader, 
pyntet  og  salvet?  Det  vilde  sømme  sig  slet  for  en 
Dannemand  som  din  Husbond,  og  det  ligner  ham 
ikke  heller.« 

»Hans,«  svarede  Kirsten  med  et  vredt  Blik  og 
i  en  fast  Tone,  »er  en  Dannemand,  som  du  siger. 
Netop  derfor  staar  han  med  Mikkel  i  den  Sag;  han 
vil  ikke  krydse  en  saa  god  Svoger  og  Vens  Planer, 
der  gik  i  Borgen  for  ham  med  Gods  og  Liv.« 

»Og  du  vil  staa  med  Maren,  og  alle  ere  1  imod 
mig!  Saa  skulde  man  tykkes,  at  det  maatte  lykkes 
til  sidst.  Dog  turde  der  vel  for  Tiden  være  større 
og  vigtigere  Ting  at  tage  Vare  paa  end  at  faa  mig 
Stakkel  gift.« 

»Den  Krig  kan  vare  længe,  Lisbeth!  Paa  den 
Vis  slipper  du  ikke  derfra.  Men  drag  dig  dog  til 
Minde,  at  jeg  taler  dig  saa  skarpt  til,  netop  fordi  jeg 
har  dig  kær.  Tænk  dig  om  og  fald  til  Føje,  mens 
det  er  Tid!     Det  andet  vil  kun  føre  til  Ulykke.« 

»Nej,«  udbrød  Lisbeth,  »dette  vil  føre  til  Ulykke! 
Et  Ufredens  Hjem,  et  sandt  Helvede  vil  det  Hus 
blive,  hvor  Gregers   og  jeg  drage  ind  som  Ægte- 

folk.  Han  er  en  Poltron,  en  Nar  og  en  Ødeland 
og  fortjener  honnette  Folks  Ringeagt.  Lad  os  da 
ikke  nu  tale  mere  om  ham  I  Jeg  har  ogsaa  dig  kær, 
Kirsten,  og  vilde  gerne  tale  om  det,  som  kan  bringe 
dig  Ulykke.  Jeg  sigtede  ikke  til  Krigen  før,  den 
Krig,  som  føres  for  alles  Øjne.  En  anden  Krig  for- 
beredes nu  i  Smug  og  truer  os  og  alle  vore  med 
Undergang.  Ved  du  da  ikke,  at  et  Anslag  paa 
Kronborg  er  i  Gære,  og  at  din  egen  Husbond  er 
indviklet  deri?« 

Kirsten  studsede  og  saa  op. 

»Ih! c  sagde  hun,  >hvad  er  det,  du  der  fabler 
om?< 

Hun  fik  dog  straks  at  vide,  at  det  ingen  Fabel 
var.  Lisbeth  fortalte  hende  nu,  hvad  hun  den  Nat 
selv  havde  hørt^  og  lagde  heller  ikke  Skjul  paa,  at 
hun  troede,  at  Maren  og  hun  i  Dag  vare  sendte  til 
Kraagerup,  kun  for  at  Mændene  uforstyrrede  kunde 
pleje  deres  Raadslagninger.  Kirstens  Kinder  bleve 
lidt  blege;  men  hun  tav,  indtil  Lisbeths  indstændige 
Bøn  nødsagede  hende  til  at  tale. 

»Hans  har  intet  fortalt  mig  om  den  Sag.« 

»Det  lyder  fast  utroligt!«  udbrød  Lisbeth. 

»Dog  taler  jeg  Sandhed,«  svarede  Kirsten  rolig; 
»men  er  der  virkelig  sligt  i  Gære,  ved  jeg,  at  han 
ikke  har  tiet  af  Mistillid  til  mig,  men  i  den  gode 
Hensigt  at  skaane  mig  for  den  Byrde  det  længst 
mulige.     Han  vil  nok  tale,  naar  det  er  Tid.« 

»Ak,  Kirsten,  da  turde  det  være  for  silde; 
men  jeg  mærker,  at  du  ikke  er  saa  uvidende,  som 
du  lader.  Elsker  du  din  Husbond,  saa  advar  ham 
og  drag  ham  ud  af  den  farlige  Handel!  Ser  du  da 
ikke,  at  det  er  halsbrækkende  Gerning  for  fredelige 
Borgere  at  angribe  en  stærk  Fæstning,  som  forsvares 
af  øvede  Soldater?« 

»Du  kender  slet  en  Dannekvindes  Pligter/- 
svarede  Kirsten  fast,  »naar  du  raader  mig  at  holde 
ham  fra  sligt  stort  og  patriotisk  Foretagende.  End 
mindre    kender   du   Hans  Rostgaard,  om  du  bilder 

dig  ind,  at  Kvindetale,  kom  den  end  fra  hans  egen 
Hustru,  vilde  kunne  lokke  ham  fra  den  Vej,  ad 
hvilken  han  med  velberaad  Hu  gaar.« 

>Saa  være  Gud  os  alle  naadig!«  udbrød  Lisbeth. 

»Dog  bæres  det  mig  for,«  vedblev  Kirsten,  og 
en  mørk  Rødme  farvede  hendes  Kinder,  »at  du  kun 
har  ringe  Tanker  om  danske  Mænds  Kraft  og  Krigs- 
dygtighed, og  at  du  bærer  lovlig  stor  Respekt  for 
de  svenske  Soldater.« 

»Hvor  sigter  du  hen  med  den  Taler«  spurgte 
Lisbeth  med  blussende  Kinder. 

»Nødig,«  svarede  Kirsten  og  saa  Lisbeth  fast 
ind  i  Øjnene,  »vil  jeg  tro,  hvad  der  siges  om  dig, 
men  bedst  nu,  du  faar  det  at  vide,,  at  du  kan  vadske 
dig  ren.  Det  hviskes  i  alle  Kroge,  at  Lisbeth  Han- 
sen har  vendt  sit  Hjerte  til  Landsens  Fjender.« 

»Se,  se!«  sagde  Lisbeth  i  en  spydig  Tone,  men 
fuldkommen  fattet;  »der  fortæller  du  mig  en  stor 
og  ny  Tidende !  Jeg  har  hørt  den  een  Gang  tilforn. 
Lad  mig  nu  vide,  Kirsten,  om  ogsaa  du  fæster  Lid 
til  den  Skvalder?« 

»Du  skal  faa  fuld  Oprigtighed  hos  mig,«  sagde 
Kirsten,  for  første  Gang  bragt  ud  af  Ligevægt  og 
i  en  hidsig  Tone,  »og  den  Kundskab  vil  jeg  da 
ikke  forholde  dig,  at  du  har  kastet  din  Kærlighed 
paa  en  svensk  Officer,  som  jævnlig  laa  i  Kvarter 
hos  Mikkels.  Jeg  har  vel  ikke  nødig  at  sige  Man- 
dens Navn!  Jeg  vilde  ikke  tro  det  om  dig  før, 
men  nu  da  jeg  mærker,  at  du  vrager  den  Fæste- 
mand, dine  Forældre  har  udset  til  dig,  og  at  du 
agter  det  for  en  stor  Ulykke  at  ægte  en  ærlig  dansk 
Mand,  skønt  han  ikke  er  nogen  Krigshelt,  nu  fæster 
jeg  Lid  til  det  Rygte,  og  du  skal  vide,  at  hos  en 
Pige  med  sligt  forvendt  Sind  er  den  Viden  om  dette 
Anslag,  paa  hvilket  vore  Mænd  og  Venner  agte  at 
sætte  Liv  og  Gods,  en  farlig  Kundskab.« 

»Saa  gør  din  Pligt!«  sagde  Lisbeth  rolig  og 
koldt.  »Lad  Mikkels  vide,  at  de  have  næret  en 
Slange  ved  deres  Barm !    Sæt  din  Husbond  j  Kund- 

skab  om,  at  der  er  Fare  for  Opdagelse  og  advar 
alle  mod  den  Forræderske,  Lisbeth  Hansen!  Gør 
endnu  mere,  Kirsten,«  vedblev  Lisbeth,  medens 
hendes  Stemme  skælvede,  ^  udstød  mig  af  dit  Hjerte, 
ellers  er  du,  Kirsten,  ikke  værd  at  kaldes  Hans 
Rostgaards  Hustru.« 

»Sig  ikke  saadanne  bitre  Ord!«  udbrød  Kirsten 
og  hævede  Haanden.  »Saa  vidt  skal  det  ikke 
komme ;  netop  for  at  forebygge  det,  varer  jeg  dig 
forinden.  Ak,  Lisbeth!  Gud  give,  du  i  det  Sted 
havde  sagt:  Jeg  elsker  ikke  den  svenske  Herre! 
Men  det  sagde  du  ikke.« 

En  stærk  Rødme  gød  sig  over  Lisbeths  Aasyn 
hendes  Læber  bevægede  sig,  som  om  hun  vilde 
tale,  men  det  kom  ikke  til  Ord.  Hun  kæmpede 
nogle  Øjeblikke  med  sig  selv,  indtil  hun  brast  i 
Graad  og  faldt  Kirsten  om  Halsen.  Kirsten  lagde 
sin  Arm  om  Lisbeths  Liv,  holdt  hende  saaledes 
tavs  omfavnet  og  lod  hende  græde  ud ;  men  til  sidst 
rev  Lisbeth  sig  løs,  rejste  sig  og  saa  Kirsten  frejdig 
i  Øjnene. 

>Jeg  er  tro  og  tavs,  Kirsten!  At  forraade  mine 
Landsmænd  er  mig  umuligt;  før  vil  jeg  lade  mit 
Liv !  Tror  du  mig,  da  giv  mig  ikke  Tillid,  som  den 
gerrige  giver  Almisse,  men  giv  med  rund  Haandl 
Tror  du  mig  derimod  ikke,  tag  da  hellere  min  Per- 
son som  Gissel  og  Pant.« 

»Hvad  mener  du?«  spurgte  Kirsten  og  saa  op 
med  en  mistroisk  Mine. 

»O,  lad  mig  blive  her  paa  Kraagerup  hos  eder  I* 
udbrød  Lisbeth  med  Varme  og  i  en  kærlig,  bedende 
Tone.  »Lad  mig  blive  her  fra  nu  af,  indtil  denne 
Krig  er  til  Ende!  Jeg  skal  gaa  dig  til  Haande  i 
Huset  og  dele  ondt  med  dig.« 

Kirsten  rystede  paa  Hovedet  med  en  afvisende 
Mine. 

»Du  ved  ikke,«  vedblev  Lisbeth  med  stigende 
Heftighed  og  et  angestfuldt  Blik,   »hvad  jeg  døjer 
Staden.     Kronborg,    som   jeg    daglig   har  for  Øje. 

er  mig  nu  et  Dødsens  Syn  og  varsler  mig  kun 
Ulykke  og  Blodsudgydelse ;  mit  kære,  gamle  Hjem 
er  som  et  Fængsel,  mit  Kammer  en  Celle,  hvor 
jeg  kun  gør  Bod  og  udgyder  Taarer.  Tag  mig  til 
dig,  Kirsten!     Vil  du  —  o,  sig  ja!« 

Men  Kirsten  saa  op  med  et  koldt  Blik,  tog 
vel  Lisbeths  Haand  og  drog  hende  ned  hos  sig 
paa  Græsbænken,  men  sagde  saa  i  en  Tone,  hvis 
blide  Rolighed  gik  Lisbeth  isnende  gennem  Hjertet :  . 

»Det  kan  ikke  ske!  Hverken  Mikkel  eller  Maren 
ville  give  deres  Minde  dertil,  da  de  ikke  kunne  und- 
være dig.  Rostgaard  ikke  heller;  han  kan  ikke  i 
disse  farlige  Tider  og  paa  dette  afsides  Sted  have 
en  ung  Pige  at  vogte  paa.  Hjertelig  gerne  havde 
jeg  dig  hos  mig,  tvivl  ikke  derom ;  men  som  Sagerne 
staa,  er  det  helt  utænkeligt.  Tag  Hjertet  fangen, 
Lisbeth,  og  se  åt  faaBugt  med  de  Nykker!  Unge 
Piger  pleje  vel  stundom  at  faa  slige  Anfald,  har  jeg 
ladet  mig  sige,  men  da  bør  de  allermindst  føjes. 
Du  maa  og  skal  skikke  dig  i  det,  dine  Forældre 
til  dit  sande  Vel  have  afgjort.« 

»Saa  gaar  jeg  altsaa  herfra,  som  jeg  kom,«  ud- 
brød Lisbeth  i  en  Hdenskabelig  Tone,  »raadvild  og 
venneløs !» 

»Ih!«  sagde  pludselig  en  velklingende  Stemme 
bag  ved  dem,  »en  Skam  vilde  det  være,  skulde 
saa  fager  en  Mø  forblive  venneløs!  Hvad  siger  I 
til  mig,  skøn  Jomfru!  Vil  I  have  mig  til  Ven?« 

Kirsten  og  Lisbeth  sprang  forskrækkede  op  og 
saa  i  det  samme  en  ung  Herre  komme  om  Træet 
og  se  med  skalkagtig  smilende  Aasyn  paa  dem. 
Han  var  indhyllet  i  en  grov  Kappe  og  havde  en 
simpel  Filthat  paa  Hovedet,  men  han  bar  sin  Udet 
stadselige  Dragt  med  Værdighed.  Kirsten  blev  til 
sin  Beroligelse  var,  at  det  var  et  ganske  ungt  Men- 
neske, næppe  over  Drengealderen ;  han  var  lille  og 
spinkel,  og  hans  Ansigtstræk  vare  fine,  men  dog 
var  der  noget  i  hans  Blik,  som  Kirsten  ikke  rigtig 

syntes  godt  om,  skønt  hans  store,  brune  Øjne  vare 
kønne  nok. 

»Hvem  er  I,  og  hvad  vil  I?«  spurgte  Kirsten 
og  maalte  ham  med  Øjnene,  medens  Lisbeth  skjulte 
sig  bag  hendes  Ryg. 

»Mit  Navn  er  Kunz,«  svarede  han  med  et  lille 
Buk,  dog  uden  at  blotte  Hovedet  »og  jeg  erÆdel- 
knabe  hos  en  højfornem  Herre,  der  har  sendt  mig 
.  ud  for  at  opsøge  Madam  Kristina  Rostgaard.  Han 
er  lige  nu  kommen  til  Kraagerup,  men  forefandt 
kun  der  to  fremmede  Kvindepersoner.« 

»I  sige  mig  hans  Navn!«  sagde  Kirsten  mere 
høflig. 

»Først  sige  I  mig.  Madame,  om  I  virkelig  er 
Kristina  Rostgaard?« 

»Vel  er  jeg  det,«  svarede  Kirsten,  »nævner  I 
end  mit  Navn  fejl.  Jeg  lider  ikke  de  alamodiske 
Skikke,  som  nu  snige  sig  ind ;  kald  mig  derfor  helst 
Kirsten  Pedersdatter. « 

»Det  skal  ske,  som  I  ønsker,  Madam  Kirsten!« 
-svarede  Pagen  med  et  Smil,  »og  saa  bør  jeg  da  ikke 
længer  forholde  eder  den  Kundskab,  at  min  Herre 
er  den  højbaarne  Hr.  Korfits  Trolle,  hans  kongelige 
Majestæts  Kammerjunker.« 

»Ih,  er  han  alt  indtruffen!«  udbrød  Kirsten. 
T^Vi  ventede  ham  først  i  Morgen;  men  lad  os  da 
skynde  os  til  Huset.« 

»Vind  og  Strøm  var  heldig  for  vor  Fart,«  sagde 
Pagen,  mens  de  gik  ad  Stien  hen  imod  Gaarden; 
»men  hør!  Det,  I  før  sagde  om  denne  nymodens 
Skik  med  Navne,  undrer  mig.  Jeg  har  hørt  sige,  at 
de  borgerlige  Kvinder  finde  det  skønt,  at  Hustruen 
maa  bære  sin  Husbondes  Navn.  Er  I  ikke  ogsaa 
af  den  Mening?« 

»Hvad  tænke  da  de  adelige  Fruer  derom?« 
spurgte  Kirsten,  der  egentlig  kededes  ved  den 
Passiar,  men  som  snakkede  løs  for  at  drage  Pagens 
Opmærksomhed  fra  Lisbeth,  der  gik  bag  dem  med 

en  modfalden  Mine  og  forgrædte  Øjne,  og  til  hvem 
Pagen  nu  og  da  skottede. 

»De  adelige  Fruer,«  svarede  Pagen,  »lide  ikke 
den  Skik;  de  tituleres  kun  med  deres  Mænds  Navne, 
naar  man  taler  dem  til  paa  Fransk.  Saa  sige  Her- 
rerne, som  jeg  ofte  har  hørt,  til  min  Herres  Gemal : 
>Madam  Trolle!«  men  ellersikke.  Det  kommer  vel 
af,  at  en  Frue,  som  hun,  der  er  af  højadelig  Rod  og 
har  et  saa  berømmeligt  Navn  som  Rantzov  at  svare 
til,  nødig  skilles  ved  det.  De  borgerhge  Kvinder 
have  sjælden  den  Hindring.« 

»I  har  nok  ikke  lært  Høviskhed  der,  hvor  I 
kommer  fra!«  sagde  Kirsten  smilende,  mens  Pagen 
rødmede  og  satte  en  ærgerlig  Mine  op.  »Nu,  man 
maa  ikke  tage  det  saa  nøje  med  et  Barn.  Eders 
Ungdom  og  Uerfarenhed,  Hr.  Kunz,  lægges  aaben- 
bart  nok  for  Dagen,  og  da  I  sagtens  aldrig  før  har 
været  ude  paa  et  Togt  som  dette,  og  I  vist  kom- 
mer lige  fra  en  Fruerstue  i  København,  bør  jeg  give 
eder  den  Paamindelse,  at  disse  ikke  er  Tider  at 
gantes  i,  og  at  dette  Sted  ikke  heller  er  skikket  til 
Lystvandringer.  Svenskerne  kunne  komme  over 
eder,  hvad  Time  det  skal  være,  og  saasom  eders 
Herre  kommer  i  et  vigtigt  Ærinde  og  maa  holde 
sig  skjult,  maa  I  vare  eders  Mund  og  eders  Per- 
son, saa  længe  I  er  paa  Kraagerup!« 

»Skønne  Madam  Rostgaard,«  svarede  den  ufor- 
bederlige Page,  »den  Revselse,  I  gav  mig  der  for 
min  Uhøviskhed,  var  vel  fortjent,  men  ellers  gør  I 
mig  højlig  Uret.  Jeg  kommer  ikke  fra  en  Fruer- 
stue og  heller  ikke  fra  København,  da  jeg  nys  med 
stor  Hasard  gjorde  en  Rejse  gennem  Skaane.  Jeg 
kender  dernæst  ikke  til  Frygt;  Svenskerne  indjage 
mig  ingen  Skræk,  da  jeg  tit  har  været  iblandt  dem 
baade  i  Krig  og  i  Fred  —  men  der  har  vi  Hr. 
Korfits!« 

De  vare  nu  ved  Havelaagen,  hvor  Korfits  Trolle 
traadte    dem   i  Møde,   hilste  høflig  paa  Kirsten  og 


312 

gik  saa  rask  med  hende  op  mod  Gaarden.  I  det 
Øjeblik,  Lisbeth  vilde  gaa  igennem  Laagen  og  følge 
efter  dem,  stillede  Pagen  sig  i  Vejen  for  hende  med 
korslagte  Arme. 

»Skønne  Jomfru«,  sagde  han  med  et  drillende 
Smil,  »endnu  hørte  jeg  ikke  et  Ord  fra  eders  Rosen- 
læber, og  dog  skylder  I  mig  Svar  paa  min  Tiltale 
før,  der  var  venlig  og  trøstende.« 

Lisbeth  studsede-  og  maalte  Kunz  med  et 
vredt  Blik. 

»Af  Vejen,  Dreng?«  sagde  hun  med  en  bydende 
Mine,  »og  lad  mig  komme  ind!« 

»Det  klæder  eder  vakkert  nok  at  vredes,«  sva- 
rede Pagen  koldblodig,  »men  dog  saa  jeg  hellere 
et  mildt  Aasyn.  Nu  smiler  I  —  underligt!  Det 
tykkes  mig,  at  jeg  har  set  eder  førend  i  Dag.« 

Lisbeth  smilede  virkelig;  hun  tænkte  netop 
paa  at  vove  en  Dyst  med  den  lille,  spædlemmede 
Fyr  og  sætte  ham  baglængs  ind  gennem  Laagen, 
hvad  hun  mente  at  have  Kræfter  til ;  men  pludselig 
kom  hun  i  Tanker  om,  at  hun  kunde  løbe  rundt  om 
Diget  og  slippe  ind  ad  den  vestre  Laage.  Pagen 
syntes  imidlertid  af  hendes  Øjekast  at  have  gættet, 
hvad  hun  tænkte  paa ;  med  et  Spring  var  han  ved 
hendes  Side  og  greb  hende  om  Armen. 

»Jomfru  Lisbeth ! «  sagde  han  hurtig  og  hviskende. 
»Løb  ikke  fra  mig;  jeg  har  en  fortrolig  nødig.« 

Lisbeth  rev  sin  Arm  til  sig  og  sagde  rødmende: 

»I  er  en  fræk  Karl,  saa  ung  I  end  er;  søg  I 
P'ortrolighed  andensteds!« 

»Hos  Madam  Kristina.?«  spurgte  Pagen  smilende 
og  med  blød  Stemme;  »ak,  hun  tykkes  mig  saa 
streng.  I  har  et  blidt  Aasyn,  og  I  er  ikke  lykkelig, 
det  mærkede  jeg  henne  under  Bøgen,  hvor  jeg  ogsaa 
hørte  eders  Navn.  I  kan  vel  ogsaa  trænge  til  en 
Ven,  og  en  ny  Ven  plejer  at  være  velkommen, 
naar  de  gamle  svigte.« 

Medens  Kunz  talte,  drog  han  sin  Handske  af 
og  viste  sin  Haand  frem. 


313 

»Hvad  tykkes  eder  om  den  Haandf«  spurgte 
han  smilende. 

»Den  er  skøn  nok,«  svarede  Lisbeth  med  et 
Blik,  fuldt  af  Foragt,  »men  hvid  og  blød  som  en 
ung  Piges.« 

»De  fleste  af  mine  Ringe  lod  jeg  blive  i  min 
Tresor,«  sagde  Pagen,  »de  klæde  den  ellers  godt.« 

Derpaa  slog  han  Frakken  til  Side,  løsnede  det 
venstre  Frakkeærme  og  smøgede  det  op  lige  til 
Albuen. 

»Og  hvad  tykkes  eder  saa  om  den  Arm?» 

»Min  Gud  !«  udbrød  Lisbeth  og  slog  Hænderne 
sammen;  det  var  en  Arm,  lige  saa  hvid  og  rund 
som  hendes  egen. 

»Vær  tryg!«  sagde  Pagen  og  strøg  Ærmet  ned 
igen,  »I  taler  med  en  af  eders  eget  Køn.  Jeg  er 
Birthe  Rantzov,  Korfits  Trolles  Hustru.« 

Lisbeth  blev  stum  af  Forundring;  saa  stjal  sig 
en  fin  Rødme  over  hendes  Kinder,  da  Fru  Birthe 
slog  Kappen  til  Side  for  at  trække  sit  Kammerdugs 
Lommetørklæde  frem.  Hun  bluedes  ved  at  se  den 
unge  Frue  i  fuld  Mandsdragt  og  slog  Øjnene  til 
Jorden.     Fru  Birthe  blev  det  var  og  lo. 

»Lad  os  blive  her  udenfor«,  sagde  hun,  »og 
gaa  lidt  med  mig  ad  Skoven  til  igen!  Vil  I  give 
mig  eders  Arm?  I  vandt  straks  mit  Pagehjerte, 
Jomfru  Lisbeth,  men  jeg  spillede  min  Rolle  saa  slet, 
at  det  næppelig  vilde  være  lykkedes  mig  at  gøre 
en  Erobring  i  eder.« 

Lisbeth  havde  genvundet  sin  Fatning  og  mod- 
tog Fru  Birthes  Arm. 

»Jeg  forstaar,  ædle  Frue,«  sagde  hun  i  en  ær- 
bødig Tone,  »at  I  ønskede  at  være  hos  eders  Ge- 
mal i  denne  Fare,  og  beundrer  eders  høje  Mod.« 

»Ved  I  hvad«,  sagde  Fru  Birthe,  tog  Hatten 
af  og  viftede  sig  med  Lommetørklædet,  »Mændene 
kunde  være  at  misunde  i  meget,  men  ikke  for  deres 
Klæders  Skyld;  de  ere  skammelig  tunge.« 

»I  kunde  have  valgt  en  Dragt  af  lettere  Stof, 
sagde.  Lisbeth  og  saa  paa  den  grove  Kappe. 

»Tror  I,  at  jeg  bærer  dette  Vadmel  af  frit  Valg? 
Jeg  er  haandsnild  nok,  naar  det  gælder  en  Forklæd- 
ning. Vor  naadige  Dronning  er  en  Mester  i  den 
Kunst  at  finde  paa  Lege,  ja,  vi  give  undertiden 
store  Skuespil  ved  Hove,  og  Hendes  kongelige  Maje- 
stæt stikker  os  alle  ud  med  sine  store  Gaver  til  at 
simulere.  Denne  ophøjede  Persons  Eksempel  har 
jeg  trolig  fulgt,  og  sidste  Gang,  vi  morede  os  paa 
den  Vis,  var  jeg  en  elskende  Hyrde  med  Stav  i 
Haanden,  dog  uden  Faar  eller  Lam.  Det  var,  før 
denne  afskyelige  Krig  brød  løs;  den  er  som  en 
hæslig  Tragødie,  thi  ogsaa  i  den  er  megen  Simula- 
tion, og  Dronning  Sofie  Amalie  har  ikke  ganske 
Uret,  naar  hun  siger,  at  Verden  er  at  ligne  ved  et 
Theatrum  og  Menneskene  ved  Skuespillere.  Hvad* 
tænker  I  derom.  Jomfru  Lisbeth  .f^« 

»Tilgiv  mig  min  Oprigtighed,  ædle  Frue!«  sva- 
rede Lisbeth  alvorlig,  »men  jeg  kan  ikke  billige  slig 
letsindig  Maade  at  se  Livet  paa.« 

»Ih  se!  Er  I  saadan  en  Snerpe .»^  Det  er,  som 
kunde  Madam  Kristina  have  sagt  det.  Hende  maa 
det  sikkerlig  være  en  Gru,  at  en  Kvinde  trækker  i 
Mandsklæder.  Men  hvor  her  er  skønt,  og  hvilket 
prægtigt  Træ  er  ikke  den  Bøg!  Kom,  lad  os  hvile 
os  lidt  under  den.« 

Fru  Birthe  gik  gennem  Krattet,  tog  Plads  paa 
Græsbænken  og  sad  nu  der  og  saa  smilende  paa 
Lisbeth,  medens  hun  morede  sig  med  at  slaa  paa 
sine  Støvler  med  en  Pilekvist,  hun  havde  taget  paa 
Vejen.  Lisbeth  kastede  et  sky  Blik  paa  Støvlerne, 
de  vare  smaa,  men  dog  sikkert  for  store  til  Fru 
Birthes  Fødder. 

»Gaar  det  an,  ædle  Frue,«  spurgte  Lisbeth,  »at 
vi  blive  her  ?  Vil  ikke  eders  Gemal  savne  eder  og 
ængstes  over  eders  Udebliven.^« 

»Ih,  lad  ham  det!  Ønsker  han  min  Nærværelse, 
maa  han  selv  se  at  finde  mig!« 

Fru  Birthe  sagde  dette  med  et  spotsk  Smil  og 
et  trodsigt  Kast  med  Hovedet,  hvorpaa  hun  pegede 
paa  Græsbænken  og  bød  Lisbeth  tage  Plads.  Lis- 
beth gjorde  det;  uagtet  Fru  Birthes  Væsen  var 
mere  frit,  end  hun  holdt  af,  følte  hun  sig  dog  under- 
lig dragen  til  hende.  Den  skønne  Page  lagde  nu 
sin  Haand  paa  Lisbeths  Skulder  og  saa  hende  et 
Øjeblik  forskende  i  Ansigtet. 

»Hvor  og  naar  saa  jeg  dog  eder  forhen.  Et 
Aasyn  som  eders,  Jomfru  Lisbeth,  glemmer  man 
aldrig,  naar  man  har  set  det  kun  een  Gang.  I 
vilde  stikke  alle  Dronningens  Jomfruer  ud,  kom  I 
til  Hove.  Jeg  har  kun  set  een  ung  Jomfru,  der 
kanske  paa  sin  Vis  var  lige  saa  skøn,  men  nu  er 
hun,  Gud  bedre  det,  ikke  Jomfru  mere,  men  en 
Frue  under  ærbart  Lin.« 

»I  maa  ikke  sige  sligt!«  svarede  Lisbeth  rød- 
mende. »Den  unge  Jomfru,  I  sigter  til,  var  meget 
skønnere  end  jeg,  og  hendes  Aasyn  saa  I  ikke 
anderledes  end  i  et  Spejl.  Med  hende  mener  I 
eder  selv.« 

»Ha,  ha!«  lo  Fru  Birthe,  mens  hendes  af  Solen 
brunede  Kinder  blussede. 

»Dog  skulde  den  unge  Frue,  I  sigter  til,  ikke 
klage  over  Ægtestandens  Tryk,«  vedblev  Lisbeth 
smilende.  »I  nyder  sandelig  stor  Frihed,  og  for 
Tiden  bør  I  heller  ikke  klage  over  det  ærbare  Fruer- 
lin, I  kastede,  jeg  ved  ikke  hvon« 

Fru  Birthe  lo  paa  ny  og  klappede  Lisbeth  paa 
Kinden. 

»I  er  en  Jomfru  efter  mit  SindT«  sagde  hun 
muntert. 

»Men  nu  vil  jeg  sige  eder.  Fru  Birthe!«  sagde 
Lisbeth,  »hvor  vi  første  Gang  mødtes;  det  var  for 
snart  to  Aar  siden  paa  Vejen  til  Tidsvilde,  om  I 
ellers  mindes  det  mere,  at  I  kom  med  eders  Fru 
Moder,  eders  Broder  Hf .  Otto  og  Hr.  Korfits,  som 
vi  sad  og  holdt  Maaltid  under  den  store  Tjørnehæk 
ved  Vejen.« 

»Ved  min  Stamfader  Kuno,«  udbrød  Fru  Birthe, 
»der  var  det!  Nu  mindes  jeg  det  grant;  men  ingen 
kunde  da  sige  mig,  hvem  I  var,  og  ikke  heller  ved 
jeg  det  nu,  skønt  jeg  fandt  eder  i  Dag  i  Selskab 
med  Madam  Kirsten.    Er  I  kanske  hendes  Søster?« 

»Nej,  Fru  Birthe!«  svarede  Lisbeth  med  et 
tungsindigt  Blik;  »jeg  er  et  forældreløst  Barn,  hvem 
Kirstens  Svoger,  Toldkæmmereren  ved  Øresund, 
Mikkel  Hansen,  tog  i  Barns  Sted,  da  hans  Ægteskab 
er  barnløst.  Jeg  har  hjemme  i  Helsingør  og  er  her 
i  Dag  til  Besøg;  men  lad  mig  ogsaa  sige  eder,  at 
jeg  saa  eder  i  Danse-Teltet  ved  Helenes  Kilde  og 
alt  dengang  følte  en  underlig  Længsel  efter  at  komme 
i  eders  Nærhed  og  tale  med  eder.« 

Fru  Birthe  blev  pludselig  alvorlig;  hun  blev 
derved  mindet  om  den  uhyggelige  Scene  med  Spaa- 
kvinden,  som  Lisbeth  ikke  havde  overværet,  da  hun 
havde  forladt  Teltet  forinden.  Hun  hensank  nogle 
Øjeblikke  i  Grublen,  men  hævede  saa  Hovedet,  som 
om  hun  vilde  ryste  det  af  sig  og  sagde: 

»Nu  bør  jeg  ogsaa  give  eder  Forklaring  over, 
hvorfor  jeg  er  her  i  Dag,  og  hvorledes  det  gik  til, 
at  jeg  maatte  krybe  i  denne  Karledragt  1  Jeg  talte 
Sandhed,  da  jeg  sagde  til  Madam  Kirsten,  at  jeg 
kom  fra  Skaane.  Der  har  jeg  været  i  Familie- 
anliggender, der  ikke  taalte  Opsættelse.  Det  var 
en  møjsommelig  Rejse,  fordi  Svenskerne  saa  paa  mig 
med  Mistro,  da  de  hørte,  at  jeg  var  Korfits  Trolles 
Gemal.  Saa  turde  da  heller  ikke  enhver  huse  mig, 
men  den  brave  Magister  Hans  Allesen  tog  gæstfrit 
imod  mig  i  Bunkeflod  Præstegaard.  Jeg  vil  haabe, 
det  kommer  ikke  den  gode  Mand  til  Skade*).  Jeg 
slap  da  bort  fra  Skaane  og  gik  til  Søs  i  en  Dæks- 
baad;  men  Vind  og  Strøm  forslog  os  langt  mod 
Nord,  og  Faren  for  at  blive  opsnappet  af  et  svensk 


*)  Fru  Birthes  Ønske  gik  ikke  i  Opfyldelse ;  thi  hendes  Be- 
søg  henledte  Svenskernes  Opmærksomhed   paa  Magister 

Skib  var  overhængende.  Saa  vilde  Forsynet,  at  vi 
skulde  møde  den  Baad,  der  bragte  min  Gemal  fra 
København  til  Kraagerup.« 

>Da  blev  I  glad,  Fru  Birthe,«  udbrød  Lisbeth, 
»og  Korfits  ikke  mindre?« 

»Der  var  Maade  med,«  svarede  Fru  Birthe  med 
en  spotsk  Mine.  »Jeg  kom  min  Hr.  Gemal  en 
Smule  paa  tværs,  saasom  han  rejste  i  Kongens  Ærinde, 
og  han  tog  da  heller  ikke  synderlig  blidt  imod  mig; 
men  over  i  hans  Baad  vilde  jeg,  enddog  han  pro- 
testerede mod  at  tage  Tjenerskabet  med  i  Købet. 
Det  blæste  haardt,  saa  der  var  ikke  Tid  til  lang 
Snak.  Jeg  fik  da  ikke  min  Bagage  med,  og  da  jeg 
sprang  i  Baaden,  blev  jeg  vædet  lige  til  Skindet  af 
en  Brodsø.  I  Tibberup  Mølle,«  sluttede  Fru  Birthe 
smilende  sin  Fortælling,  »lod  jeg  min  Kjortel  og 
mit  Fruerlin  blive,  og  jeg  krøb  i  den  unge  Jens 
Broks  Kisteklæder.« 

Lisbeth  nikkede  smilende  og  glædede  sig  over, 
at  det  hang  saaledes  sammen.  Nu  følte  hun  sig 
ganske  forsonet  med  Fru  Birthes  Mandsdragt  og 
drev  selv  Spøg  med  den.  Efter  at  de  en  Tid 
havde  slaaet  Gækken  løs  og  mønstret  Jens  Broks 
Kisteklæder,  blev  Lisbeth  pludselig  alvorlig  og 
sagde: 

»Hvis  I  ikke  tager  mig  min  Nysgerrighed  for- 
trydelig op,  Fru  Birthe,  da  lad  mig  vide,  i  hvad 
Ærinde  Hr.  Korfits  er  dragen  til  Kraagerup.« 

»Der  forlanger  I  at  vide  Statshemmeligheder! 
Mindre  kan  det  ikke  være,  saasom  min  Hr.  Gemal 
har  været  saa  tavs  som  en  Sten  og  ikke  at  over- 
tale til  at  indvie  mig  deri.  Tykkes  eder  ikke  dette 
at  være  en  fornærmelig  Mistro  at  vise  sin  egen 
ægteviede  Hustru?« 


Haiis,  som  desuden  var  indviklet  i  den  Sammensværgelse, 
der  gik  ud  paa  Malmøs  Befrielse.  Han  blev  afsat,  fængslet 
og  senere  forvist. 

>Naar  det  er  en  Statshemmelighed,  er  det  vel 
paalagt  ham  at  tie,«  svarede  Lisbeth  tankefuldt.  »Vi 
Kvinder,«  føjede  hun  til  med  et  Suk,  *ere  bedst 
holdne  ved  ikke  at  vide  for  meget.« 

»Ih,  hvilken  Snak!  Kun  de  Statsstreger  lykkes, 
hvOr  Kvinder  have  Fingrene  med  i  Spillet;  vi  ere 
meget  mere  snilde  og  behændige  end  Mændene. 
Det  kan  jeg  dog  forstaa,  at  her  paa  Egnen  maa  det 
være,  at  den  Streg  skal  spilles.  Har  I  mærket,  at 
her  er  noget  i  Gære?« 

Lisbeth  skiftede  Farve,  Fru  Birthe  blev  det  var 
og  udnyttede  straks  sin  Fordel. 

»I  ved,  hvad  det  er!«  sagde  hun  ivrig  og  greb 
Lisbeths  Haand.  -»Vær  nu  kønt  føjelig  og  fortæl 
mig  det!  Hos  mig.  er  den  Hemmelighed  sikker, 
da  vi  drage  herfra  den  Dag  i  Morgen;  men  for- 
inden gad  jeg  dog  give  min  Hr.  Gemal  en  lille 
Lektion  til  Straf,  fordi  han  viste  mig  saa  ringe 
Tillid.« 

Lisbeth  stred  imod;  men  Fru  Birthe  lod  sig 
ikke  afvise,  og  det  syntes  ogsaa  Lisbeth  ved  nær- 
mere Eftertanke  indlysende,  at  der  ikke  kunde 
være  nogen  Risiko  ved  at  fortælle  Fru  Birthe,  hvad 
hun  vidste  om  Sammensværgelsen.  Dog  tog  hun 
først  det  højtidelige  Løfte  af  hende,  at  hun  ikke 
vilde  forraade  Hemmeligheden  til  noget  andet 
Menneske  end  til  Hr.  Korfits,  og  dernæst,  at  hun 
ikke  vilde  sige  ham,  fra  hvem  hun  havde  sin  Kund- 
skab. Fru  Birthe  svor  ved  sin  Stammefader  Kuno, 
at  hun  vilde  tie  stille,  og  da  Lisbeth  tænkte,  at 
den  Ed  maatte  være  mest  bindende  for  den  ade- 
lige Frue,  meddelte  hun  hende  kort  og  godt,  at 
hun  havde  faaet  Nys  om  en  Sammensværgelse,  der 
havde  det  Øjemed  at  tilbageerobre  Kronborg.  Dog 
lod  hun  sig  ikke  ved  al  Fru  Birthes  Fritten  lokke 
til  at  røbe  mere  og  nævnede  ingen  af  de  sammen- 
svornes Navne. 

»Det    er    dog   ingenlunde   sikkert,«  sagde  hun 

til  sidst,  >at  eders  Hr.  Gemals  Nærværelse  her  har  | 

noget  med  den  Sag  at  gøre.« 

»Det  kan  I  lide  paa,  den  har,  og  han  skal 
ikke  dø  i  Synjden,  saa  skammelig  han  har  forholdt 
mig  den  vigtige  Tidende.  Men  nu  til  eders  egne 
Affærer,  Jomfru  Lisbeth!«  vedblev  Fru  Birthe  i  en 
hjertelig  Tone  og  med  et  indtagende  Smil.  »Jeg 
mærkede  af  eders  Samtale  med  Madam  Kirsten,  at 
eders  Forældre  havde  aftalt  noget,  der  ikke  er  efter 
eders  Sind;  men  jeg  var  for  ærlig  til  at  lure  og 
traadte  da ^' frem,  saa  jeg  ikke  hørte  alt.  Kan  jeg 
ikke  være  eder  til  Tjeneste  i  noget?  Tal  kun  frit! 
Birthe  Rantzovs  Indflydelse,  saa  langt  den  rækker, 
er  ganske  til  eders  Disposition.« 

»Jeg  takker  eder  af  mit  ganske  Hjerte,«  svarede 
Lisbetii  forlegen  og  med  usikker  Stemme,  »men 
jeg  frygter  for,  at  hvor  meget  end  en  Frue  af  eders 
Rang  kunde  udrette  i  langt  vigtigere  Tilfælde,  i 
denne  Sag  mægter  I  intet.« 

»Sig  ikke  detl«  sagde  Fru  Birthe  i  en  sikker 
Tone.  »Vilde  I  ganske  aabne  eders  Hjerte  for  mig, 
skulde  I  komme  til  at  sande,  at  jeg  mægter  ikke 
saa  lidt;  ikke  heller  maa  I  glemme,  at  jeg  har  mæg- 
tige Hjælpere.  Hendes  kongelige  Majestæt  Dron- 
ningen er  mig  særdeles  bevaagen,  og  sjælden  glip- 
pede en  Sag  for  mig,  naar  jeg  tyede  til  hende.« 

»Hvad  tænker  I  paa,  naadige  Frue,«  udbrød 
Lisbeth  forskrækket,  »at  sætte  Majestæten  selv  i 
Bevægelse,  naar  det  kun  gælder  saa  ringe  en  Sag 
som  den,  at  en  borgerlig  Jomfru  skal  giftes  mod 
sit  Ønske.« 

»Ih  se,  der  fik  vi  dog  lidt  mere  at  vide!« 
sagde  Fru  Birthe  med  ét  Smil.  »Jeg  har  stor  Med- 
ynk med  Jomfruer,  der  blive  gifte  mod  deres  Til- 
bøjelighed,« føjede  hun  til  i  en  bitter  Tone;  »men 
jeg  vil  ikke  nu  straks  trænge  for  haardt  ind  paa 
eder.  Jeg  mærker,  at  I  er  saare  bly,  og  det  gør 
eder  ikke  ringere  i  mine  Øjne.     Dog  ønskede  jeg 

gerne  at  vise  eder  en  Villighed  og  give  eder  et 
Tegn  paa  min  Magt.  Bed  om,  hvad  I  vil,  og,  parole 
d'honneur,  I  skal  faa  det !  Jeg  giver  eder  en  Rant- 
zovs  Ord  paa,  er  det  end  kun  paa  ijpindesiden,  at 
nærer  I  et  eller  andet  Ønske,  skal  det  blive  opfyldt, 
gaar  det  end  stik  imod  Madam  Kirstens  og  hele 
Slægtens  Vilje.« 

»Kæreste  Fru  Birthe,«  sagde  Lisbeth  frygtsom 
og  saa  op  med  en  tvivlende  Mine. 

»Ret  saa,«  faldt  Fru  Birthe  ind;  »kald  mig  saa 
fremdeles  og  lad  alt  det  »ædle«  og  »naadige« 
blive  hjemme;  I  har  saa  dog  et  Ønske?  Hurtig 
frem  med  det,  bedrage  mine  Øjne  mig  ikke,  saa 
kommer  hist  ude  i  Toften  min  Gemal  med  tre 
Kvinder  i  Følge.« 

»Kunde  I  udvirke,«  sagde  Lisbeth  hurtig,  »at 
jeg  ikke  skal  drage  til  Helsingør  med  min  Pleje- 
moder i  Aften,  men  tør  blive  her  paa  Kraagerup 
nogle  Dage,  kun  saa  længe  I  er  her,  vil  jeg  være 
eder  hjertelig  taknemmelig.« 

»Intet  er  lettere  end  det!«  sagde  Fru  Birthe 
og  rejste  sig  saa  for,  fulgt  af  Lisbeth,  at  gaa  de 
kommende  i  Møde. 

Hr.  Korfits  gik  fremmest,  klædt  som  Fisker, 
og  paa  hans  ellers  rolige,  blide  Aasyn  kendtes  det, 
at  han  baade  var  urolig  og  vred;  efter  ham  fulgte 
Kirsten,  Maren  og  Dorothea  Bircherod.  Nu  traadte 
Pagen  og  Lisbeth  ud  af  Krattet  og  bleve  modtagne 
med  Udraab,  der  vidnede  baade  om  Forbavselse 
og  Harme.  Derved  fik  Fru  Birthe  en  gavnlig  Ad- 
varsel ;  Samtalen  med  Lisbeth  optog  endnu  hendes 
Tanker,  saa  at  hun  ikke  var  langt  fra  at  glemme 
sin  Forklædning  og  den  Rolle,  hun  skulde  spille. 
Hendes  Gemal  var  af  andre  Grunde  nær  ved  lige- 
ledes at  bære  sig  fejl  ad,  men  tog  sig  sammen 
i  det  yderste  Øjeblik  og  sagde  i  en  bydende 
Tone: 

»Kunz  dog  I  Hvad  ligner  det- nu  at  strejfe  om 
i  Skoven  med  en  ung  Jomfru?  Følg  mig  straks  til 

Gaarden  og  varetag  din  Pligt,  som  er  at  være  om 
min  Person.  Fluks  gaa  foran  os  ad  Stien  og  rap 
dig!« 

Fru  Birthe  saa  ud,  som  om  hun  havde  stor 
Lyst  til  at  le,  men  foretrak  dog  at  lystre  og  gik; 
men  Hr.  Korfits  kom  snart  paa  Siden  af  hende,  og 
de  ilede  nu  hurtig  op  ad  Gaarden  til,  mens  det  tyde- 
lig nok  saas  af  deres  Lader,  at  de  mundhuggedes. 

Saaledes  blev  stakkels  Lisbeth  ene  tilbage;  de 
tre  værdige  Kvinder  rettede  nu  en  hel  Salve  af  Be- 
brejdelser mod  hende,  og  hun  bøjede  sit  uskyldige 
Hoved  i  Tavshed,  da  hun  ikke  kunde  retfærdiggøre 
sig  uden  at  røbe  Pagens  Køn  og  sande  Navn. 

»Lisbeth! c  raabte  Maren  og  greb  Lisbeth  haardt 
om  Haandledet,  »du  maa  skamme  dig  at  sætte  slig. 
Plet  paa  det  ærlige  Navn,  vi  have  givet  dig !  Straks 
ind  med  dig!  Du  skal  sidde  i  et  mørkt  Hul  til 
Aften  og  der  tænke  over  din  egen  Blussel.  Fy  dig 
an,  den  Rendemaske  du  er!« 

Lisbeth  følte  i  det  første  Øjeblik  stor  Tilbøje- 
lighed til  at  le ;  men  det  krænkede  hende,  at  hendes 
Plejemoder  kunde  tale  hende  saa  haardt  til,  hvad 
der  aldrig  før  var  sket.  Desværre  havde  Rygtet 
om  Lisbeths  Kærlighed  til  Dahlberg  omsider  naaet 
Marens  Øren,  og  hendes  Tro  paa  hendes  Pleje- 
datters Dyd  var  altsaa  forud  rokket,  uden  at  hun 
dog  hidtil  havde  ladet  sig  mærke  med  det.  Hendes 
Harme  kom  nu  paa  een  Gang  til  Udbrud,  og  Lis- 
beth forskrækkedes  ved  at  se  den  Forbitrelse,  der 
lyste  ud  af  hendes  Plejemoders  Øjne. 

»I  er  paa  Vildspor,  hjerte  Moder!«  sagde  hun 
da  i  sin  Nød.  »Det  var  intet  Mandfolk,  men  en 
forklædt  Kvindeperson.« 

»Jo  pyt!«  raabte  Maren  endnu  mere  ophidset; 
»bind  en  Tosse  den  paa  Ærmet!  Den  retskafne, 
agtbare  Hr.  Korfits  Trolle  skulde  løbe  Landet  rundt 
med  en  Skøge  i  Mandsklæder?  Lisbeth,  Lisbethl 
Du  slægter  din  Moder  paa,  Gud  forbarme  sig  over 
din  utænkelige  Frækhed,  saa  ung  du  er!« 

Svenskerne  paa  Kronborg.  21 

Men  nu  rev  Lisbeth  sin  Haand  løs. 

»Gud  tilgive  eder  den  syndige  Vrede,  som 
blinder  eders  Forstand ! «  raabte  hun  og  saa  om  sig 
med  et  lynende  Blik.  »Den  Page  er  Hr.  Korfits's 
Hustru,  Fru  Birthe,  saa  sandt  jeg  haaber  at  blive 
salig ! « 

»Ih  du  min  Frelser  I«  udbrød  Dorothea  og  slog 
Hænderne  sammen,  medens  Kirsten  studsede,  og 
Maren  stod  der  med  aaben  Mund  og  en  flov 
Mine. 

»Er  du  vis  i  din  Sag?«  spurgte  Kirsten,  som 
først  genvandt  sin  Fatning. 

»En  Kvinde  er  det,€  sagde  Lisbeth  med  Taarer 
i  Øjnene,  »saa  sandt  som  hun  viste  mig  sin  Haand, 
ja  som  et  yderligere  Tegn  smøgede  sit  Ærme  op 
og  lod  mig  se  en  Arm,  der  ganske  umulig  kan  høre 
en  Mand  til.  c 

»Det  er  tænkeligt,«  sagde  Kirsten  efter  en  lille 
Pause.  »De  driver  det  jo  nu  skamløst  nok  ved  Hove 
med  slige  Formumminger  og  andet  ugudeligt  Kome- 
diespil. Men  af  hvad  Aarsag  hendes  hæderlige  Ge- 
mal har  givet  sit  Minde  dertil  og  taget  hende  med 
paa  denne  Fart,  gaar  over  min  Forstand.« 

Lisbeth  fortalte  alt,  hvad  Fru  Birthe  havde 
sagt  hende  om  sin  Rejse,  og  føjede  til,  at  hun 
maaske  mente  at  være  mere  sikker  i  sin  Forklæd- 
ning, siden  det  lod  til,  at  hun  fremdeles  agtede 
at  spille  denne  Pagerolle.  Sluttelig  bad  hun  de 
andre  ikke  at  lade  Fru  Birthe  mærke,  at  hun  var 
røbet. 

»Det  gør  mig  ondt,«  sagde  Maren  angerfuldt, 
»at  jeg  blev  saa  hastig.  Du  maa  ikke  gemme  paa 
din  Vrede.  Gud  naade  os,  hvilke  Tider  vi  leve  i, 
at  en  adelig  Frue  ikke  blues  ved  at  løbe  om  i  en 
Mands  Bukser  og  Støvler  1  Det  kan  vel  tilgives, 
om  man  gaar  fra  Sans  og  Samling  ved  at  høre 
sligt.« 

»Moder  sagde  ellers  et  Ord,«  svarede  Lisbeth 
med  bævende  Stemme,  »som  ikke  glemmes  saa  let.« 

»Naa,  naal«  sagde  Maren  og  klappede  Lisbeth 
paa  Armen,  medens  de  langsomt  gik  sammen  ad 
Gaarden  til,  »tilgiv  mig  nu  kønt,  hvad  der  blev 
sagt,  da  jeg  ikke  ret  var  ved  mig  selv.  Du  skal 
faa  en  Kjole  af  det  blommede  Silketøj,  du  fandt 
saa  kønt,  da  vi  i  Sommer  var  i  Niels  Kræmmers 
Bod.« 

»Vis  mig  hellere  Tillid  og  sand  Kærlighed,€ 
sagde  Lisbeth  med  et  taareblendet  Blik,  »og  lad 
mig  saa  helst  gaa  i  Hvergarn!« 

Men  Lisbeth  følte  nu  en  Arm  om  sit  Liv  og 
saa  Dorothea  Bircherods  milde  Blik  hvile  kærligt 
paa  sig.  De  to  bleve  saa  lidt  bag  efter  de  andre, 
og  det  lykkedes  Dorothea  ganske  at  formilde  Lis- 
beth, saa  at  hun  ved  Hjemkomsten  lod  sin  Pleje- 
moder mærke,  at  alt  Nag  var  borte. 

Korfits  Trolle  opholdt  sig  i  det  Kammer,  der 
var  blevet  ham  paavist,  og  fik  Maden  bragt  derind. 
Kirsten  kom  selv  med  den  og  dækkede  Bordet, 
uagtet  Pagen  tilbød  sin  Hjælp.  Hun  vilde  ikke 
tage  mod  den  mindste  Haandsrækning  af  ham  og 
vristede  med  ærbødig  Fasthed  en  Tintallerken,  han 
havde  taget,  ud  af  hans  fine  Haand.  Fru  Birthe 
tilkastede  sin  Mand  et  Blik,  og  da  Kirsten  var  gaaet, 
udbrød  hun: 

»Madam  Kristina  har  gennemskuet  min  Forklæd- 
ning, eller  ogsaa  har  Jomfru  Lisbeth  sladret.« 

Korfits  syntes  at  være  i  meget  daarligt  Lune 
og  svarede  gnaven:  »Det  første  evner  ethvert  Barn, 
det  andet  burde  du  forud  have  vidst  ikke  vilde  ude- 
blive. Du  vilde  have  handlet  visere  i  at  iføre  dig 
de  Kvindeklæder,  Mølleren  bød  dig.« 

»Før,«  svarede  Fru  Birthe  med  Eftertryk,  »vilde 
jeg  have  delt  Skæbne  med  min  skønne,  amarant- 
farvede  Robe,  som  du  var  saa  ubarmhjertig  af  over- 
dreven Frygtsomhed  at  lade  nedsænke  paa  Bunden 
af  MøUedammen.  At  vise  sig  i  Mandsklæder  kan 
passere  som  en  standsmæssig  Kaprice,  men  at  van- 
heldes af  en  saa  horribel  Sæk  som  den  Kjortel,  den 

brave  Møller  præsenterede  som  sin  Datters  Stads- 
dragt,  vilde  være  en  utilgivelig  Betise.« 

»Den  Moral,  der  kan  uddrages  af  det  Ræson- 
nement, er  ikke  smigrende.« 

»Lad  Moralen  hvile  I«  sagde  Fru  Birthe  over- 
given, »og  lad  os  hellere  tage  Madam  Kristinas 
gode  Opdækning  nærmere  i  Øjesyn.  Unge  Ænder, 
syltede  Frugter,  Bagværk  og  en  Kande  god  Sekt, 
ej,  ej,  Monsieur  de  Trolle,  vi  spiste,  ved  eders 
store  Farfader  Herluf,  ikke  hver  Dag  saa  lækkert 
ved  Hove.  da  Svenskerne  vare  saa  uhøviske  at 
blokere  København.  Maa  det  være  mig  tilladt  at 
opvarte  min  kære  Hr.  Gemal?  Jeg  vil  begynde 
med  at  kredense  dette  Bæger  og  prøve  paa,  om 
det  ikke  kan  forsone  dig  med  det  umoralske  ved 
mit  Kostume.« 

Korfits  blev  mildere  ved  hendes  gode  Lune  og 
indtagende  Smil;  han  gjorde  sig  tilgode  med  den 
ladere  Andesteg,  og  hun  krydrede  Maaltidet  med 
sin  Skæmt. 

»Jeg  vil  gøre  dig  en  Indrømmelse!«  sagde  hun 
til  sidst. .  »Nu,  da  jeg  uden  Tvivl  er  genkendt, 
vilde  det  dog  kræve  større  Hardiesse,  end  jeg  har, 
at  vise  mig  i  Mandsdragt  blandt  disse  borgerlige 
Snerper.  En  af  Madam  Kristinas  Kjortler  kan  vel 
passere  for  en  Dag  eller  to.  Længer  blive  vi  vel 
ikke  her?« 

»Næppe,«  svarede  Korfits  lakonisk. 

Fru  Birthe  smilede  spotsk;  men  Øjeblikket  til 
at  lade  ham  vide,  at  hun  havde  faaet  Held  til  at 
kigge  ham  i  Kortene  om  Hensigten  af  Rejsen,  var 
ikke  heldigt. 

»Da  vil  jeg  give  mig  til  Kende  for  Madam 
Kristina,  om  du  saa  synes,«  sagde  hun  med  paa- 
tagen  Ydmyghed.  »Ogsaa  tror  jeg,  at  skulde  den 
Malhør  ske,  at  Svenskerne  kom  over  os,  vil  jeg 
vawe  mere  sikker  i  Kvindedragt,  især  naar  den  ikke 
er  over  vor  værdige  Værtindes  Stand.« 

»Det  tiltaler  mig  overmaade,«  sagde  Korfits, 
»at  du  har  resolveret  dig  det.  c 

»Det  glæder  i  lige  Maade  mig  særdeles  at 
kunne  være  min  hjerte  Gemal  til  Behag,  ligesom 
det  vil  være  mig  selv  en  Delice  at  være  i  mit  eget 
Køns  Dragt,« 

»Vel,  Birthe,  men  hold  dig  saa  smukt  og  stille 
inden  DøreN 

»Det  lover  jeg  dig,«  svarede  Fru  Birthe  sagt- 
modig; »men  vis  mig  da  til  Gengæld  en  ringe  Vil- 
lighed. « 

»Lad  høre!«  sagde  Korfits,  der  var  vant  til  at 
maatte  betale  enhver  Føjelighed  af  sin  Gemalinde 
med  samme  Mønt. 

»Du  maa  mage  det  saa,  at  Jomfru  Lisbeth 
bliver  her  til  min  Opvartning,  indtil  vi  bryde  op. 
Det  koster  dig  kun  et  Ord  til  Madam  Kristina,  som 
sikkerlig  gerne  overtaler  sin  Søster  til  det  ringe 
Offer.« 

Korfits  fandt  dette  Ønske  rimeligt,  og  da  hun 
forestillede  ham,  at  det  vilde  være  rigtigst  straks 
at  sætte  det  i  Værk,  var  han  saa  føjelig  at  rejse 
sig  for  at  tale  med  Kirsten,  Fru  Birthe  stod  nu 
ogsaa  fra  Bordet  og  gav  sin  Gemal  et  Kys,  inden 
han  gik. 

Da  han  var  gaaet,  kastede  hun  sig  i  en  Stol, 
foldede  Hænderne  over  Hovedet  og  saa  hen  for  sig 
med  Livslede  i  sit  Blik.  Aldrig  følte  hun  mere 
klart,  at  hun  ikke  elskede  sin  Ægtefælle,  end  naar 
hun  havde  kærtegnet  ham.  Hun  skød  Skylden  for 
sin  Ulykke  paa  sin  Moder  og  sin  Slægt,  der  havde 
overtalt  hende  til  at  ægte  Korfits,  og  vilde  ikke  ind- 
rømme, at  Skylden  hovedsagelig  var  hendes  egen 
for,  at  hun  ikke  kunde  elske  trofast  og  vedholdende. 
Hendes  Hjerte  blev  hastig  varmt  og  atter  hastig 
koldt,  og  saaledes  var  det  allerede  nu,  næppe  et 
Aar  efter  Brylluppet,  gaaet  hende  af  Glemme,  at 
hun  fra  først  af  havde  næret  nogen  Tilbøjelighed 
for  sin  Ægteherre.    I  Stedet  for  at  tage  sine  Luner 

fangne  og  arbejde  trofast  paa  deres  fælles  Lykke, 
blev  hendes  naturlige  Letsind  og  Ustadighed  mere 
og  mere  den  styrende  Magt  i  hendes  urolige 
Liv,  saa  at  jydske  Else  aldrig  havde  spaaet  mere 
sandt,  end  da  hun  forudsagde,  at  Korfits  Trolles 
Hjertefred  vilde  være  hos  hende  som  Glar  i  et 
Barns  Hænder. 

Kirsten  hørte  med  megen  Tilfredsstillelse,  at 
Fru  Birthe  følte  Længsel  efter  en  sømmelig,  kvinde- 
lig Dragt,  hvorimod  hun  satte  et  alvorligt  Ansigt 
op,  da  Korfits  fremkom  med  hans  Hustrus  Ønske 
om  Lisbeth.  Hun  sporede  straks  deri  en  Intrige  af 
Lisbeth  og  var  ingenlunde  villig  til  at  gaa  hendes 
Ærinde  i  den  Sag ;  men  Korfits  Trolle  vidste,  hvor- 
ledes han  skulde  tage  sine  Folk,  og  hans  Ønske 
lignede  mest  en  Befaling,  og  Kongens  Kammerjunker 
og  Yndling  var  en  alt  for  vigtig  og  mægtig  Herre, 
til  at  hun  turde  være  ham  imod. 

Kirsten  kaldte  nu  Maren  til,  og  Maren  blev  sig 
selv  lig.  Korfits  Trolles  Ønske  gjorde  Indtrykket 
af  en  Æresbevisning  paa  hendes  modtagelige  Sind, 
og  hun  udtalte  med  et  dybt  Kniks,  at  hun  var  lyk- 
salig over  at  kunne  være  den  naadige  Fru  Birthe  til 
Tjeneste.  Hun  kaldte  paa  Lisbeth  og  forestillede 
hende  for  Hr.  Korfits,  der  straks  skønnede,  at  hans 
Gemalinde  ikke  havde  gjort  noget  daarligt  Valg, 
naar  det  gjaldt  at  slaa  Tiden  ihjel,  et  mindre  heldigt 
derimod,  naar  han  tænkte  paa  den  i  deres  farlige 
Stilling  nødvendige  Forsigtighed. 

Han  udtalte  dette  for  sin  Gemalinde  og  gav 
hende  den  indtrængende  Formaning  nøje  at  følge 
Madam  Rostgaards  Meninger  og  lytte  til  hendes 
Advarsler.  Den  naadige  Frue  gav  kun  til  Svar,  at 
Madam  Kristina  gjorde  samme  Indtryk  paa  hende 
som  den  Hovmesterinde,  der  havde  pint  hende  i 
hendes  Barndom. 

»Jomfru  Lisbeth  derimod,«  føjede  hun  til,  »er 
en  allerkæreste   Pige;    jeg   er  ganske   charmeret  i 

hende;  der  fattes  hende  kun  en  fiffigere  Dragt,  og 
hun  vilde  være  en  Kammerpige,  til  hvem  end  ikke 
Dronningen  har  Mage.« 

»Vælg  en  mere  heldig  Tid  til  at  fæste  Piger  i!« 
svarede  Korfits  alvorlig.  »Al  Landsens  Ulykker 
ramme  mig,  om  jeg  slæber  flere  Kvindepersoner 
med  mig  paa  denne  Fart!  Tillige  maa  du  mærke 
dig,  at  hendes  Fader  er  en  anset  og  velstaaende 
Mand,  der  næppe  giver  sin  Datter  hen  til  at  flette 
dit  Haar,  er  det  end  saa  fagert  som  Guld.« 

Fru  Birthe  tog  uventet  koldsindig  mod  denne 
Tilrettevisning,  men  vedligeholdt  Resten  af  Dagen 
en  kedsommelig,  drillende  Tavshed  og  gik  ikke  mere 
ud  af  sit  Kammer. 

Lisbeth  derimod  var  bragt  i  et  lykkeligt  Lune, 
ved  at  Fru  Birthe  saa  smukt  havde  indfriet  sit 
Løfte.  Hun  saa  uden  Sorg  sin  Plejemoder  om  Efter- 
middagen køre  bort  og  hørte  ikke  stort  af  den  Tale, 
Maren  gav  hende  til  sidst,  og  som  gik  ud  paa,  at 
hun  burde  sætte  al  Storagtighed  til  Side  og  opvarte 
den  naadige  Fru  Birthe  med  sømmelig  Ydmyghed 
og  Tjenstvillighed.  Derimod  opfattede  hendes  Øre 
tydelig  nok  den  Befaling,  at  hun  havde  at  rejse  til 
Helsingør  straks,  naar  Korfits  og  hans  Gemalinde 
vare  afrejste. 

Kirsten  smilede  paa  en  Maade,  som.  Lisbeth 
ikke  holdt  af,  og  lovede  sin  Søster  at  sørge  for,  at 
dette  skete,  og  da  Maren  var  kørt,  tog  hun  Lisbeth 
for  og  gav  hende  blandt  andre  Formaninger  ogsaa 
den,  ikke  at  stole  paa  Fru  Birthes  Gunst. 

»Hun  er  en  højbaaren  Dame,«  sagde  Kirsten, 
»og  vi  bør  for  hendes  Gemals  og  hendes  Byrds 
Skyld  vise  hende  al  ydre  Ærbødighed,  men  ikke 
se  i  hende  et  Mønster  paa  en  adelig  Frue.  Hun 
er  ingen  Pryd  for  sin  Stand,  hvor  dejlig  hun  end 
er,  og  det  vilde  ikke  være  godt,  vare  alle  adelige 
Fruer  som  hun.  Ak,  hvor  grant  mindes  jeg  ikke 
endnu  den  skønne,  dydige  og  gudfrygtige  Fru  Ølle- 

gaard  Hvitfeld*),  Rigshofmesteren,  Hr.  Jockum  Gers- 
dorfs  Gemal !  Jeg  blev  stedet  for  hende  ikke  længe 
før  hendes  Død,  da  jeg  var  omtrentlig  paa  din  Alder, 
Lisbeth,  og  du  maa  tro,  at  hvor  kort  en  Tid  jeg 
end  havde  den  Lykke  at  dvæle  i  hendes  Nærhed, 
styrkedes  jeg  dog  mægtig  i  Dyd  og  gode  Forsætter 
ved  at  skue  hende  og  lytte  til  hendes  fromme  Tale. 
Min  salig  Moder  førte  mig  ogsaa  til  hende,  for  at 
jeg  skulde  se  den  Dame,  som  baade  var  Landets 
fornemste,  næst  Hendes  kongelige  Majestæt  og  Prin- 
sesserne, og  som  ragede  op  over  dem  alle  i  Dyd 
og  Gudsfrygt.« 

»Godt  nok  for  dig,  Kirsten,«  svarede  Lisbeth 
med  en  aandsfraværende  Mine;  >men  det  gavner 
mig  intet,  saasom  Fru  ØUegaard  i  hvert  Fald  nu 
ligger  i  sin  Grav.« 

»Dog  lever  hendes  Minde,«  svarede  Kirsten  al- 
vorlig, »og  du  skal  tænke  og  ikke  lytte  for  villig 
til  Fru  Birthes  letfærdige  Tale,  ikke  heller  lære  af 
hende  noget  af  den  Sort!« 

Lisbeth  mente,  at  det  var  urimeligt  og  over- 
flødigt at  tale  derom;  desuden  fandt  hun,  at  den 
matroneagtige  Værdighed,  Kirsten  tog  sig  paa, 
klædte  hendes  glatte,  to  og  tyveaarige  Ansigt  pud- 
sig. Hun  holdt  dog  sine  Tanker  for  sig  selv,  glædede 
sig  over,  at  denne  Dag  snart  var  til  Ende,  og  at 
hun  den  næste  Dag  skulde  slippe  for  sin  strenge 
Venindes  Formaninger. 

Derimod  sluttede  hun  sig  for  denne  Aften  til 
Dorothea  Bircherod  og  sagde  til  hende,  da  de  gik 
alene  sammen  i  Haven:  »I  bevare  altid  eders  ven- 
lige Sindelag  mod  mig.  Madam  Dorothea!  I  ved 
ikke,  hvor  godt  det  gør  i  mit  Hjerte.« 

Hun  sagde  dette  med  en  vis  rørende  Ynde, 
som  ogsaa  gjorde  stærkt  Indtryk  paa  Dorotheas 
bløde  Sind.     Dorothea  lovede  hende  da  ubrødeligt 


^)  Døde   1655,  kun  33  Aar  gammel.    Hun  var  in  Sønnedatter 
af  Rigets  Kansler,  den  berømte  Krønikeskriver  Arild  Hyitfeld. 

Venskab,  men  fandt  det  dog  siden  vanskeligt  nok 
at  holde  det  Løfte,  fordi  Lisbeths  Aandsretning  og 
Skæbne  bragte  hende  mere  og  mere  i  Strid  med 
to  af  Tidens  stærkeste  Magter :  Forældrenes  Myn- 
dighed og  Nationalhadet.  Det  var  en  ulige  Kamp, 
i  hvilken  selv  en  viljestærk  Mand  vilde  have  lidt 
større  Tab  end  sine  Venners  Tillid  og  Hengivenhed. 

Først  sent  paa  Aftenen  vendte  Rostgaard  til- 
bage med  Hr.  Henrik,  der  straks  lod  spænde  for 
og  drog  hjem  til  Birkerød  med  sin  Hustru.  Rost- 
gaard derimod  hørte  nu  med  Forundring  Kirstens 
Fortælling  om  Dagens  Hændelser  og  hørte  med  Til- 
fredshed, at  Korfits  Trolle  allerede  var  indtruffen. 
Han  billigede  i  enhver  Henseende,  hvad  hans  Hustru 
havde  gjort,  og  da  Kirsten  viste  stor  Skaansomhed, 
naar  hun  omtalte  Fru  Birthe  og  Lisbeth,  havde  han 
intet  at  indvende  imod,  at  Lisbeth  blev  paa  Gaarden. 

Nu  var  imidlertid  det  længe  ventede  Øjeblik 
kommet,  da  Kirsten  skulde  høste  Lønnen  for  sin 
Lydighed  og  ydmyge  Tavshed.  Rostgaard  indviede 
hende  helt  i  Sammensværgelsen  og  gjorde  det  ind- 
lysende for  hende,  hvor  vigtigt  det  var,  at  Korfits 
Trolles  Navn  og  Stand  ikke  blev  opdaget,  da  han 
kom  som  Kongens  Udsending.  Rostgaard  beklagede 
det  uheldige  Tilfælde,  der  havde  ført  dem  Fru  Birthe 
paa  Halsen,  og  paalagde  Kirsten  indstændig  at  vaage 
over,  at  den  livlige,  unge  Frue  ikke  den  næste  Dag, 
naar  han  med  Korfits  Trolle  drog  til  Helsingør,  fore- 
tog sig  noget  uforsigtigt  Skridt. 

>En  Guds  Lykke,  at  Svenskerne  holde  sig  her- 
fra! Vil  Freden  vare  kun  seks  og  tredive  Timer 
endnu,  da  er  alt  vel.« 

Kirsten  hørte  mismodig  paa  sin  Mands  Fortælling 
om  det  farlige  Foretagende,  han  frivillig  havde  sat 
sig  i  Spidsen  for.  Hun  viste  sig  nu  mindre  fast,  end 
man  af  hendes  djærve  Ytringer  til  Lisbeth  skulde 
tænke  sig,  og  det  varede  længe,  inden  Rostgaard  fik 
aftørret  hendes  Taarer  og  genoplivet  hendes  Mod. 

Tredje  Kapitel. 

Peer  Olsen  som  Dobbeltgænger. 


Den  næste  Morgen  tidlig  red  to  Ryttere  ud  ad 
Gaardledet  paa  Kraagerup.  Den  forreste  var  Manden 
selv,  den  efterfølgende  hans  tro  Svend  og  Ledsager 
Peer  Olsen.  Peer  var  kommen  i  Kisteklæderne,  som 
var  en  graa  Vadmels  Kofte,  en  rødstribet  Vest  og 
graa  Knæbenklæder.  Alt  var  prydet  med  blanke 
Tinknapper,  meij  lidt  stumpet,  som  om  det  var  syet 
til  en  sværere  og  kortere  Krop  end  hans.  Paa  Fød- 
derne havde  han  et  Par  med  Tran  vel  indsmurte 
Sko  med  Tinspænder,  mod  hvilke  hans  hvide  Uld- 
strømper stak  grinende  af. 

Han  holdt  i  Haanden  en  Kurv,  fuld  af  dejlige, 
røde  Vinterkarveler,  en  Sjældenhed  i  Maj  Maaned; 
men  da  Kirsten  Pedersdatter  var  en  Mester  i  alle 
huslige  Kunster,  var  hun  det  ogsaa  i  at  gemme 
Frugt.  Æblerne  vare  til  Kommandanten  paa  Kron- 
borg, Karl  Johansen  Sjøblad,  som  Rostgaard  vilde 
glæde  med  denne  lille  Lækkerbidsken.  Nu  mere 
end  nogen  Sinde  gjaldt  det  a^t  holde  gode  Miner 
med  de  fjendtlige  Myndigheder.  Peer  tog  da 
ogsaa  varsomt  paa  Kurven,  men  holdt  sig  desuden 
ualmindelig  rank,  som  om  han  siden  sidst  havde 
været  under  Korporalstokken  og  faaet  sin  Ryg 
rettet. 

Det  maatte  for  den  uindviede  være  i  det  første 
Øjeblik  forvirrende,  men  sluttelig  dog  oplysende,  at 
der  ved  Ledet  stod  endnu  en  Peer  Olsen ;  thi  denne 
duknakkede  Fyr  med  Huen  i  Haanden  var  aaben- 
bart  den  ægte  Peer  Olsen,  han  paa  Hesten  en  slet 
Kopi  til  Trods  for  det  Offer,  Hr.  Korfits  havde 
bragt,  at  afrage  sit  Skæg  og  indgnide  sit  Ansigt 
med  en  brunfarvende  Plantesaft,  til  hvilken  Kirsten 
havde  taget  Stoffet  af  sit  Urteskrin.    Ingen  skønnede 

det  bedre  end  Peer  selv,  og  da  han  ved  at  under- 
søge sin  Dobbeltgænger  rystede  misfornøjet  paa 
Hovedet,  standsede  Rostgaard  sin  Hest  og  sagde 
til  sin  Ledsager: 

>Med  eders  Tilladelse,  ædle  Herre,  vil  jeg 
spørge  Peer,  om  I  er  ukendelig  i  Forklædningen. 
Den  Knøs  har  et  skarpt  Blik,  skønt  han  ser  saa 
dvask  ud.« 

Korfits  Trolle  kastede  et  Blik  paa  sin  Original 
som  for  at  studere  ham  nøje,  lo  og  gav  med  et 
Nik  sit  Minde  til  en  lille  Prøve.  Det  var  nu  vist- 
nok saare  tvivlsomt,  om  Peer  havde  nogen  klar  Fore- 
stilling om,  hvorledes  han  selv  saa  ud.  Han  hørte 
til  de  lykkelige  dødelige,  der  kun  ofre  saare  faa 
Tanker  paa  deres  Ydre,  og  det  Spejl,  han  ejede, 
var  et  trekantet  Skaar  og  næppe  stort  nok  til  paa 
een  Gang  at  gengive  hele  hans  Ansigt.  For  andres 
Ydre  havde  han  derimod  et  skarpt  Bhk;  han  gen- 
kendte det  Ansigt,  han  havde  set  een  Gang,  lige 
saa  sikkert,  som  hans  Herres  brune  Blis  bøjede  af 
til  den  Vej,  ad  hvilken  den  kun  en  eneste  Gang 
var  bleven  reden.  Da  Peer  nu  blev  opfordret  til 
at  afgive  sit  Skøn,  kneb  han  det  ene  Øje  til  og 
sagde : 

»Med  gunstigst  Forlov,  jeg  vilde  kende  den 
naadige  Hr.  Kammerjunker  i  mine  egne  Klæder  paa 
hundrede  Skridt.« 

»Det  lyder  saare  mistrøsteligt!«  udbrød  Korfits 
Trolle,  mens  Rostgaard  lo. 

»Vilde  den  naadige  Herre,«  vedblev  Peer,  »bare 
et  Minut  stige  af  Hesten  og  lade  mig  sidde  op,  skal 
jeg  vise  hvordan.« 

»Jeg  beder  eder,  ædle  Herre,  at  lade  eder  det 
gefalle,«  sagde  Rostgaard  alvorlig.  »Sagen  er  af  stor 
Vigtighed  for  eders  personhge  Sikkerhed.« 

Korfits  indrømmede  dette,  steg  af  Hesten  og  gav 
Peer  Kurven.  Derpaa  red  Peer  en  Gang  frem  og  til- 
bage, og  Rostgaard  sagde  til  Korfits: 

»Læg  Mærke  til,  hvorledes  Peer  holder  Kurven, 

ikke  pænt  i  Haanden  som  Hr.  Kammerjunkeren, 
men  Armen  ind  under  Hanken  og  helt  hen  over 
Laaget.« 

»Jeg  ser  det,«  svarede  Korfits;  »men  lad  mig 
nu  probere  til  Fods.« 

Han  slentrede  saa  hen  ad  Vejen,  standsede 
foran  den  ridende  Peer,  tog  Hatten  af  og  tiltalte 
ham  i  sjællandsk  Dialekt. 

»Det  faldt  ulige  bedre  ud, c  sagde  Peer  glad; 
»maa  Eders  Naade  end  vide,  at  det  Sprog  ikke 
ganske  er  denne  Egns  Maal.« 

Korfits  lod  det  blive  derved,  thi  til  Sprog- 
studier var  der  ikke  Tid.  Han  red  saa  med  Rost- 
gaard  hen  ad  Vejen,  mens  Peer  blev  staaende  og 
gloede  efter  dem ;  men  til  Gengæld  for  den  Lektion, 
Korfits  selv  havde  faaet,  gav  han  nu  Rostgaard  den 
Paamindelse  i  andres  Paahør  at  tale  ham  myndigt 
til,  ganske  som  han  plejede  at  tale  til  sit  Tyende, 
idet  Glemsomhed  i  saa  Henseende  vilde  være  farlig. 

»Lad  os  nu,«  sagde  Hr.  Korfits,  »nytte  Tiden 
til  at  tale  om  den  vigtige  Sag,  der  har  ført  mig 
hid.  Saa  vidt  jeg  forstod  eder  i  Morges,  Hr.  Ride- 
foged, er  det  hele  Anslag  nu  ikke  langt  fra  at  være 
modent.« 

»Det  trækker  godt  sammen  dertil,«  svarede 
Rostgaard.  »Min  Svoger  Toldskriveren,  Jens  Henrik- 
sen og  Magister  Tikøb  have  hver  i  sit  Hjørne  af 
Staden  saa  lunt  bearbejdet  Borgerne  og  vundet  ad- 
skillige paalidelige  xMænd  og  gode  Patrioter  for  Sagen. 
Oberst  Hutschinson  blev  i  Gaar  ved  Hr.  Henrik 
Gerners  Mellemkomst  fuldt  instrueret,  og  hvad  vi 
ventede,  er  indtruffet;  han  og  hans  Folk  ere  nu  blevne 
forlagte  til  Helsingør.« 

»Han  er  da  at  stole  paa?« 

»Jeg  haaber  ja,  saasom  Hr.  Henrik  siger,  at 
Oberstens  Tale  tyder  paa  stor  og  oprigtig  Harme 
mod  Svenskerne.  Det  maa  vi  løbe  an  paa,  da  vi 
ikke   kunne   undvære  ham  og  hans  Folk,   der  des- 

uden  have  den  Dyd,  at  ikke  ret  mange  forstaa  deres 
Sprog.« 

»Det  er  Anslagets  svage  Side,   Rostgaard,   at 
saa  mange  maa  indvies  deri.« 

»Af  den  Svaghed  har  fra  Arilds  Tid  alle  An- 
slag lidt;  men  ingen  Sinde  var  Enigheden  større 
eller  Forbitrelsen  mod  den  Fjende,  der  skal  over- 
rumples, stærkere.  Vi  maa  nu  stole  paa  Guds  Be- 
skyttelse. Dog  vil  jeg  lade  eder  vide,  Hr.  Kammer- 
junker, at  jeg  ikke  kan  tro,  et  en  eneste  af  Medviderne 
skulde  blive  Forræder;  jeg  har  Listen  over  dem  alle 
og  skal  i  Aften  forelægge  eder  den.« 
»Og  Stenvinkel  ér  vunden?« 
»Saa  godt  som  vunden.  Eders  ærede  Nær- 
værelse som  Hans  kongelige  Majestæts  Udsending 
vil  overvinde  hans  sidste  Tvivl.  Tuxen  har  længe 
været  rede;  men  vi  maa  dog  afvente  den  næste 
Udskrivning  af  Arbejdsmandskab  fra  Hørsholm 
Distrikt.« 

»Saa  lad  mig  da  nu  vide,  paa  hvad  Maade  det 
hele  skal  gaa  for  sig!« 

»Min  Plan  gaar  simpelt  hen  ud  paa,  at  naar 
jeg  næste  Gang  skal  levere  Brændsel  til  Fæstningen, 
nytte  vi,  om  Gud  ellers  vil,  den  Lejlighed.  I  Ægt- 
bøndernes Sted  udvælger  jeg  haandfaste  Karle  med 
Vaaben  under  Klæderne  og  lader  dem  køre  Vognene, 
der  ville  blive  en  tresindstyve  eller  halvfjerdsinds- 
tyve i  Tallet.  Saa  saare  nu  største  Parten  af  disse 
Vogne  ere  over  Vindebroen,  lade  vi  et  Hjul  løbe 
af  den  Vogn,  som  netop  er  paa  Broen,  og  de 
andre  Kuske  gøre  saa  Holdt  og  stimle  sammen 
omkring  den  væltede  Vogn  for  at  hjælpe  den  op. 
Under  denne  Forvirring  overmande  vi  Vagten  ved 
Porten,  og  da  den  væltede  Vogn  ligger  paa  Vinde- 
broen, forebygges  derved,  at  denne  kan  drages 
op  og  Resten  af  vore  Folk  afskæres.  Paa  første 
Anskrig  falder  Stenvinkel  med  sine  Mænd,  væbnede 
med  Hakker  og  Spader,  som  de  gaa  fra  Arbejdet 
paa  Voldene,    over    de   udstillede    Vagtposter    og 

storme  saa  op  paa  Hovedvolden  og  overmande 
Artilleristerne.  Oberst  Hutschinson  med  de  engelske 
Folk  og  Borgerne  med  deres  Karle  have  imidlertid 
lusket  om  i  Fæstningens  Nærhed  og  ile  nu  til  at 
støtte  Angrebet.« 

•  »Ved  min  store  Farfader  Herluf!«  udbrød Korfits 
Trolle,  »den  Plan  er  lagt  snildt  og  gør  eder  al  Ære. 
Gud  give  Lykke  dertil;  men  faar  det  Værk  Frem- 
gang, vinder  I  udødelig  Berømmelse,  og  Hans  konge- 
lige Majestæt  vil  vide  at  lønne  eder.« 

»I  giver  mig  Ros  over  Fortjeneste,  ædle  Herre,« 
svarede  Rostgaard  beskeden;  »men  I  maa  tro,  at 
paa  egen  Fordel  og  Forfremmelse  har  jeg  ikke 
sigtet  med  dette  Anslag.  Jeg  har  kun  Kongens 
Ære  og  Landets  Gavn  for  Øje.  Nu  beder  jeg  eder 
vel  lægge  Mærke  til  og  lade  Hans  kongelige  Maje- 
stæt det  vide,  at  den  svenske  Besætning  for  Tiden 
er  højst  fire  Hundrede  Mand,  hvorimod  den  hele 
Styrke,  vi  have  at  raade  over,  næppelig  vil  være 
under  tusinde  Mand.« 

»Hvor  kommer  det  høje  Tal  ud,   Rostgaard.^« 

»De  tre  Hundrede  Englændere,  de  to  Hundrede 
Borgere  med  deres  Svende,  de  halvfjerdsindstyve 
Kuske,  det  giver  paa  lidt  nær  de  seks  Hundrede. 
Dernæst  mener  Stenvinkel,  at  han  af  de  tolv  Hun- 
drede Skansegravere  kan  gøre  Regning  paa  fire 
Hundrede,  og  dertil  kommer  de  danske  Artillerister, 
som  gik  over  med  ham.  Saaledes  blev  Tusindet 
fuldt,  og  vi  have  i  selve  Fæstningens  Hjerte  en 
Styrke  lige  saa  stor  som  den  fjendtlige  Besætning. 
Denne  er  rigtignok  militærisk  væbnet  og  indek- 
serceret, men  dog  splittet  ad,  ja  for  største  Delen  i 
Kassematterne  eller  i  deres  Logi  paa  Slottet,  hvor- 
imod vore  Folk  ere  samlede  og  falde  an  i  een 
sluttet  Trop.  c 

»Det  er  alt  mesterlig  udtænkt  og  forberedt,- 
sagde  Korfits  med  Varme,  »og  kan  ikke  strande, 
naar  man  lykkelig  undgaar  Opdagelse,  c 

Rostgaard  havde  imidlertid  forgæves  ventet  paa 

et  Ord  fra  sin  højbaarne  Ledsager,  der  kunde  op- 
lyse ham  om,  hvorvidt  Kongen  vilde  yde  Fore- 
tagendet materiel  Understøttelse;  da  det  Ord  frem- 
deles udeblev,  tog  han  Bladet  fra  Munden: 

^Det  volder  mig  stor  Glæde,  at  Planen  har  eders 
gunstige  Bifald;  men  I  maa  ikke  glemme,  at  have  vi 
end  Folk  nok,  saa  fattes  endnu  to  Ting :  Vaaben  ere 
kun  til  Stede  i  aldeles  utilstrækkelig  Mængde,  Pengene 
fattes  ganske.  € 

»Vaaben,«  svarede  Hr.  Korfits,  >det  er  et  rime- 
ligt Forlangende,  men  hvortil  Penge?« 

»Ikke  til  mig,  Hr.  Kammerjunker!  Derimod 
forlanger  Hutschinson  tusinde  Dukater,  Stenvinkel 
hundrede.« 

»Elleve  Hundrede  Dukater  —  Gudsdød,  hvor 
tage  vi  dem  fraf«  udbrød  Korfits  Trolle  mis- 
modig. »Der  er  syndig  Ebbe  i  Landets  Kasse, 
Rostgaard!« 

»Det  ved  ingen  bedre  end  jeg,«  svarede  Rost- 
gaard smilende,  »saa  sandt  jeg  alt  i  nogle  Aar  ikkun 
fik  min  halve  Løn,  i  det  forløbne  ikke  en  Hvid.« 

»Ser  I  det!«  sagde  Korfits  med  et  Nik.  »Kon- 
gens Rentemester  er  overløben  af  alskens  Folk,  som 
ville  have  deres  Tilgodehavende,  og  de  maa  mesten- 
dels alle  gaa  tomhændede  derfra.  Der  er  fast 
ingen  Regering  eller  Ordning  i  nogenting  mere.  Det 
undrer  mig  ikke,  at  Englænderen  kræver  Løn,  saa- 
som  han  er  en  Udlænding  og  har  ingen  undersaatlig 
Pligt  mod  vor  [Konge.  Derimod  er  Stenvinkels 
Forlangende  ublu;? han  skal  ved  sin  Deltagelse  i 
Anslaget  udslette  sit  Forræderi  og  genvinde  Kongens 
Naade.« 

»Stenvinkel,«  svarede  Rostgaard,  :> løber  lige 
fuldt  den  første  Hasard*  Han  er  nu  i  svensk  Krigs- 
tjeneste, og  Døden  er  ham  vis,  bliver  Anslaget  røbet 
eller  mislykkes.  Desuden  er  han  en  fattig  Mand 
og  vil,  saa  tænker  jeg,  i  værste  Fald  efterlade  sin 
eneste  Søn  en  Nødskilling.« 

»Ih,  Rostgaard,  »udbrød  Korfits,  »dette  er  ikke 

Tider  at  lægge  Arv  op  i.  En  Forskrivning  med 
Hans  kongelige  Majestæts  Underskrift  maa  klare 
den  Sag  med  dem  begge.« 

»Kan  i  dette  Tilfælde  ikke  gøre  det!«  svarede 
Rostgaard  fast.  »Nu  beder  jeg  eder,  ædle  Herre, 
at  drage  eder  dette  til  Minde  og  paa  det  efter- 
trykkeligste forestille  Hans  Majestæt  Sagens  sande 
Stilling.  Hr.  Henrik  tydede  mig  gentagne  Gange 
Engelskmandens  Tale,  medens  jeg  selv  saa  Obersten 
slaa  i  Bordet  derved,  og  han  rører  sig  ikke  af 
Pletten,  før  de  tusinde  Dukater  have  klinget  paa 
Bordet  for  ham.  Hans  Majestæt  maa  saa  lade  nogle 
Klenodier  springe,  ønsker  han  oprigtig  dette  Anslag 
fremmet.  Tænkeligt  er  det  dog,  at  Stenvinkel  lader 
sig  sige.« 

»Hm,«  udbrød  Korfits  og  tog  sig  om  Hagen. 
»Jeg  skal  foredrage  Kongen  Sagen  med  eders  egne 
Ord,  og  mulig  de  slaa  an,  da  Kronborgs  Fald  gik 
ham  som  et  Stik  gennem  Hjertet.  Hans  Fædrene- 
borgs Generobring  vil  fryde  ham  overmaade.  Folket 
trænger  desuden  til  en  Opmuntring ;  det  er  seje  Tider 
disse,  som  vi  nu  ligge  ørkesløse  bag  Københavns 
Volde,  medens  Fjenden  hærger  Landet.  Svensken 
farer  nu  haardt  frem  paa  Lolland,  og  Gud  skal  vide, 
om  Nakskov  staar  sig;  vore  allierede  te  sig  ogsaa 
saaledes,  at  vi  kunne  nære  Tvivl,  om  de  ere  Venner 
eller  Fjender.« 

»Ja,  ædle  Herre,«  udbrød  Rostgaard,  »det  vilde 
falde  som  en  Sten  fra  Brystet,  fik  vi  atter  se  Danne- 
brog vaje  fra  Kronborg,  og  det  kunde,  vil  Gud,  give 
denne  uendelige  Krig  en  ny  og  lykkelig  Vending. 
Saa  maa  I  ikke  heller  glemme  at  lægge  Kongen  paa 
Sinde,  det  snareste  ske  kan,  at  sende  Vaaben.  Jeg 
har  nogle  gode  Huler  i  Skoven  at  putte  dem  i.« 

Korfits  lovede  at  gøre  sit  bedste,  og  dermed 
havde  Samtalen  Ende,  da  de  nu  vare  nær  ved 
Helsingør. 

Paa  Kronborg  var  der  Liv  og  Travlhed,  thi 
Bygningen  af  Udenværkerne   blev  dreven  med  en 

Kraft,  som  end  mere  opildnedes  ved  Kong  Karls 
personlige  Nærværelse.  Slottet  selv,  som  nu  var 
blevet  fuldstændig  istandsat,  viste  sig  denne  Morgen 
i  hele  sin  Anselighed,  og  Korfits  Trolles  Hjerte  slog 
lidt  hurtigere,  da  han  med  Rostgaard  nærmede  sig 
det  til  Fods,  efter  at  de  havde  sat  Hestene  ind  i 
et  Herberge  i  Byen.  Den  stolte  Borg  med  de 
knejsende  Spir  viste  sig  som  i  Festdragt,  da  dens 
rette  Herfes  Udsending  kom  for  at  indlede  dens 
Befrielse,  og  Udsendingen  følte  først  nu,  da  han 
atter  stod  for  den  og  saa  den  ligge  der  saa  stolt. 
Tabets  hele  Størrelse  og  sendte  3et  svenske  blaa 
Flag  med  de  tre  Kroner,  som  vajede  fra  Vagt- 
taarnet,  et  mørkt  og  harmfuldt  Blik. 

Kronborg  var  i  Forhold  til  hin  Tids  Krigs- 
kunst en  stærk,  lille  Fæstning,  om  den  end  ikke 
kunde  forbyde  fjendtlige  Flaader  Gennemgang.  Den 
svarede  ikke  til  sin  Bygherres  stolte  Haab  eller  til 
det  Navn,  man  gav  den,  »Sundets  Nøglet ;  men  den 
var  ikke  let  at  tage,  naar  dens  Forsvar  lededes  med 
Dygtighed  og  Mod. 

Korfits  Trolle  standsede  nogle  Øjeblikke,  inden 
han  nærmede  sig  dens  yderste  Fæstningsbro,  og 
undersøgte  tavs  Fæstningens  ny  Omgivelser,  maaske 
for  des  bedre  at  indprente  i  sin  Hukommelse,  hvad 
han  saa;  men  det  Billede,  der  viste  sig  for  ham, 
var  meget  forskelligt  fra,  hvad  Kronborg  er  i  vore 
Dage. 

Omgivelserne  vare  dengang  ganske  bare,  der 
fandtes  ikke  et  eneste  Træ,  endsige  Alleer,  og  de 
svenske  Udenværker  med  deres  ny  Volde  og  brede 
Grave  viste  sig  med  skarpe  Linier  og  let  overskuelige ; 
thi  der  var  lige  saa  lidt  Bygninger,  som  kunde  hindre 
Udsigten  til  Pladsen  bag  dem  eller  til  selve  Slottet. 
I  vore  Dage  er  det  ganske  anderledes,  man  har 
intet  Overblik  over  Slottets  nærmeste  Omgivelser, 
før  man  er  kommen  gennem  den  ydre  Fæstningsport 
og  inden  for  Udenværkerne. 

Den    indre,    en  Del    højere    Fæstningsvold    er 

Svenskerne  paa  Kronborg.  22 

derimod  temmelig  uforandret  og  omgiver  Slottet 
som  en  tætsluttende  Ring.  Voldens  Yderside  var 
stærkt  Murværk,  og  dens  Indre  var  for  en  Del  hult 
og  udbygget  med  hvælvede  Kasematter^  der  endnu 
findes.  Selve  Slottets  Ydre  er  i  det  væsentlige  det 
samme,  naar  undtages  det  firkantede,  kullede  Taam, 
som  nu  falder  ud  af  Stilen.  I  A året  1659  og  langt 
senere  var  det  et  Par  Stokværk  højere  og  havde 
et  spidst  Tag  med  et  lille  Spir  øverst  i  Toppen  og 
lignende  Spir  paa  hvert  af  de  fire  Hjørner.  I  dette 
Taarn  hang  dengang  en  vældig  Klokke,  hvis  dybe 
Klang  kunde  høres  vidt  omkring. 

Rostgaard  mindede  sin  Følgesvend  om,  at  det 
ikke  var  raadeligt  at  dvæle  længer  paa  det  samme 
Sted,  for  ikke  at  vække  Mistanke  som  Spejder,  og 
Korfits  rev  sig  da  ud  af  sin  Grublen  og  fulgte  sin 
foregivne  Herre.  Han  slentrede  nu  efter  ham  med 
Æblekurven  paa  Armen  og  en  dum  Mine,  dog  stadig 
ihukommende  sit  vigtige  Hverv,  som  var  paa  selve 
Stedet  at  overtyde  sig  om,  at  Overrumplingen  var 
udførlig,  men  tillige  med  en  levende  Følelse  af  den 
store  Fare,  han  udsatte  sig  for. 

Rostgaard  havde  naturligvis  en  Passer-Seddel, 
men  brugte  den  sjælden ;  de  fleste  svenske  Soldater 
kendte  Ridefogeden,  som  nu  snart  i  ni  Maaneder 
havde  tumlet  sig  iblandt  dem  i  Distriktet  og  under- 
tiden flere  Gange  ugentlig  var  gaaet  ind  og  ud  paa 
Kronborg.  Han  kom  da  ogsaa  denne  Morgen  over 
Broerne  uden  at  raabes  an  og  tiltalte  nu  og  da  en 
Soldat  som  en  gammel  bekendt.  Nogle  af  dem 
havde  haft  Kvarter  paa  Kraagerup,  ja  vare  endog- 
saa  blevne  plejede  der  som  saarede,  saa  at  de 
mindedes  det  Kvarter  med  Taknemmelighed ;  næsten 
alle  hilste  ham  høflig. 

Korfits  Trolle  undrede  sig  i  sit  stille  Sind  over 
denne  gode  Forstaaelse ;  han  vidste  ikke,  i  hvilken 
sjælden  Grad  Rostgaard  ejede  naturlig  Takt  og  den 
Gave  uden  at  skade,  sin  egen  Anseelse  at  kunne 
vinde  andres,   endogsaa   Landsfjendernes   Tillid  og 

Agtelse.  Vistnok  havde  han  i  Begyndelsen  nogle 
Gange  været  i  Fare  for  at  blive  mishandlet,  ja  een 
Gang  blev  han  endogsaa  overfaldet  og  udplyndret 
af  svenske  Marodører  paa  Hjemvejen  til  Kraagerup, 
men  efterhaanden  satte  han  sig  i  Respekt.  Det 
lykkedes  ham  at  overtyde  de  hovmodige  Befalings- 
mænd om,  at  det-  ogsaa  var  i  deres  egen  Interesse, 
at  Lidenskaberne  holdtes  nogenlunde  i  Tømme,  og 
at  en  vis  Billighed  raadede;  men  naar  man  husker 
paa.  hvor  meget  Rostgaard  allerede  havde  udrettet 
i  Smug  til  sin  Konges  og  Fædrelands  Gavn,  og 
med  hvilke  Planer  han  i  dette  ØjebHk  gik  svanger, 
fortjente  dog  den  Utvungenhed  og  Ro,  med  hvilken 
han  bevægede  sig  mellem  Svenskerne,  al  den  Be- 
undring, Korfits  ydede  den,  og  var  et  Vidnesbyrd 
om  en  ualmindelig  Sjælsstyrke. 

Derimod  bleve  hans  Ledsagers  ikke  fuldt  saa 
hærdede  Nerver  straks  satte  paa  en  haard  Prøve. 
De  vare  ikke  gaaede  langt  fra  Fæstningens  Om- 
raade,  førend  en  stor  Skare  svenske  Herrer  kom 
lige  imod  dem,  og  det  viste  sig  at  være  Kong  Karl 
selv,  ledsaget  af  Terlon,  Oberst  Sjøblad  og  flere 
højere  Officerer. 

Rostgaard  og  Korfits  bleve  staaende  med  Hatten 
i  Haanden,  mens  Hans  svenske  Majestæt  gik  forbi 
med  sit  Følge.  Kongen  lod  sit  Blik  glide  over  dem, 
men  tog  ingen  Notits  af  dem,  førend  Oberst  Sjøblad 
tiltalte  Rostgaard  og  spurgte,  om  han  havde  noget 
Ærinde  til  ham. 

»Intet,  der  presserer,  Hr.  Oberst  I«  svarede 
Rostgaard  med  et  Buk;  »dog  vil  jeg  ikke  undlade 
at  nnelde  eder  min  Hustrus  ærbødige  Hilsen  og 
ydmygst  bede  eder  vise  hende  og  mig  den  Ære 
at  modtage  denne  Kurv  med  Æbler  som  et  lille 
Bidrag  til  eders  Taffel.  Tør  jeg  lade  min  Karl  bære 
den  op  paa  Slottet?« 

»Hvad  ?«  udbrød  Kongen,  standsede  og  saa  der- 
hen med  et  Smil,  der  viste,  at  han  var  i  godt  Lune. 
»Æbler  i  Maj  Maaned !  Kom  hid  og  lad  se  den  Frugt ! « 

22* 

Saaledes  mislykkedes  Rostgaards  Hensigt  at 
skaffe  sin  Ledsager  til  Side.  Korfits  maatte  frem 
og  staa  Ansigt  til  Ansigt  med  den  svenske  Maje- 
stæt, der  heldigvis  ikke  tog  ham  i  Øjesyn,  men 
kun  saa  paa  Æblerne.  Han  tog  et  op,  holdt  det 
et  Øjeblik  i  Haanden  og  lod  det  saa  atter  falde  i 
Kurven. 

tSkøn  er  den  danske  Frugt,«  sagde  han,  mens 
Herrerne  sluttede  Kreds  om  Kongen  og  Korfits  Trolle 
for  at  kigge  ned  i  Kurven;  »har  I  dem  bedre  i 
Frankrig,  Ekscellencer« 

Terlon,  som  for  nylig  var  bleven  hædret  af  sin 
egen  Suveræn  med  dette  Prædikat  og  derfor  gerne 
hørte  sig  tiltalt  dermed,  bukkede  smilende  og 
sagde : 

»Sire!  Nu  har  jeg  i  saa  lang  Tid  flakket  om 
i  fremmede  Lande,  at  jeg  næsten  har  glemt,  hvor- 
ledes franske  Æbler  se  ud.  Dog,  skuffer  min  Hu- 
kommelse mig  ikke,  have  vi  i  mit  Fødeland  paa 
denne  Tid  af  Aaret  allerede  temmelig  store,  ny 
Æbler.« 

»Ja,«  sagde  Kongen  og  hævede  Hovedet,  »her 
i  Norden  er  det  koldt,  og  Frugten  modnes  langsomt, 
har  heller  ikke  stor  Sødme.  Derfor  have  vi  Nord- 
boer altid  yndet  at  gøre  Tog  mod  Syden  for  at 
smage  den  sødere  Frugt.  Dog  naaede  vi  for  denne 
Sinde  ikke  til  de  franske  Druers  Land.« 

»Sire!«  svarede  Terlon  med  sædvanlig  Aands- 
nærværelse  og  et  saare  dybt  Buk,  »en  3tørre  Ære 
kunde  ikke  times  min  høje  Monark,  end  om  det  lystede 
Eders  Majestæt  at  være  hans  og  Frankrigs  Gæst.« 

»Ikke,  Ekscellence  I «  svarede  Kongen  med  et 
eget  Smil.  »Kan  hænde,  vi  faa  engang  Tid  dertil, 
og  det  turde  da  muligvis  komme  for  Dagen,  at 
Kong  Ludvig  og  jeg  i  nogle  Timer  vilde  bhve  enige 
om  det,  vi  her  kævles  om  i  et  Aar.« 

Terlon  trak  paa  Skuldrene,  men  bukkede  lige 
ærbødig  og  smilede  ikke  mindre  artig ;  han  kendte 
sin  Bjørn   alt  for  godt  til  at  ville  sige  ham  imod  i 

andres  Paahør,  og  han  havde  den  tilfredsstillende 
Følelse  dog  nogle  Gange  at  have  tæmmet  ham. 

>Men  sig  mig,  Sjøblad.«  vedblev  Kongen  mun- 
tert, »falder  der  ofte  slige  behagelige  Smaasportler 
af  til  Kommandanten  paa  Kronborg?« 

»Saare  sjælden,  Eders  Majestæt.« 

»Da  gør  det  os  dobbelt  ondt  at  maatte  gøre 
et  Indgreb  i  eders  Rettighed.  Vi  ønske,  at  denne 
Frugt  sættes  paa  vort  Taffel;  men  vær  da  selv  vor 
Gæst,  thi  det  vilde  være  for  haardt,  fik  I  slet  ikke 
den  Frugt  at  smage ! « 

Derpaa  vendte  Kongen  sig  brat  og  gik  videre 
for  at  se,  hvilke  Fremskridt  Arbejderne  gjorde ;  men 
dette  Ophold  havde  været  en  Pinselens  Stund  for 
Korfits  Trolle;  thi  Kong  Karl  havde  jo  set  ham  for 
et  Aar  siden  paa  Frederiksborg,  og  han  frygtede 
hans  skarpe  Blik,  da  han  fuldt  vel  vidste,  hvilken 
stærk  Hukommelse  Fyrsterne  tilegne  sig. 

Dog  gjorde  Terlons  Nærværelse  ham  endnu 
mere  urolig,  da  det  ikke  var  mange  Dage  siden,, 
han  selv  havde  aabnet  Døren  til  Kong  Frederiks 
Gemak  for  Terlon  og  samtalet  venskabelig  med 
ham.  Terlon  var  nemlig  efter  nogle  Maaneders  Op- 
hold paa  Fastlandet,  hvor  han  efter  Kong  Karls 
eget  Ønske  som  Mægler  havde  drevet  paa  den 
polske  Freds  Afsluttelse,  atter  vendt  tilbage  til 
Sjælland  og  gav  sig  nu  til  med  ikke  mindre  Iver  at 
arbejde  paa  det  dansk-svenske  Fredsværk,  en  Sisy- 
fus-Gerning,  der  skulde  sysselsætte  ham  et  helt 
Aar.  Dog  gik  han  til  Værket  med  usvækket  Iver 
og  rejste  stadig  mellem  København  og  Helsingør, 
idet  han  kæmpede  snart  mod  Svenskernes  List  og 
Forhalinger,  snart  mod  de  Danskes  Forbitrelse  og 
Stædighed.  Paa  disse  Rejser  havde  han  da  ogsaa 
nogle  Gange  haft  Audiens  hos  Kong  Frederik. 

Korfits  Trolle  tog  nu  ikke  fejl,  at  Terlon  under 
Samtalen  stadig  fæstede  sit  Blik  paa  ham,  som  om 
han  genkendte  ham;  Skægget  var  nemlig  raget  af, 
og  dette  i  Forening  med  Farvningen  havde  virkelig 

gjort  Trækkene  næsten  ukendelige.  Dog  vidste 
Korfits  til  fulde,  med  hvilken  Iver  den  franske  Ge- 
sandt drev  paa  Freden,  og  hvor  uvelkommen  enhver 
Hændelse  maatte  være  ham,  som  kunde  forhale 
den.  Fik  Terlon  Nys  om  Anslaget,  vilde  han  visse- 
lig lægge  sig  imellem  og  gøre  sit  yderste  for  at 
forpurre  det. 

»Nu,  Rostgaard;«  hviskede  han  og  drog  Vejret 
dybt,  »vel,  at  vi  slap  lykkelig  af  den  Klemme !  Lad 
os  snarest  se  at  faa  Stenvinkel  fat!« 

Men  nu  var  Lykken  dem  gunstig,  thi  i  det  samme 
kom  Stenvinkel  imod  dem.  Den  svære  Kæmpe- 
skikkelse var  ikke  til  at  tage  fejl  af,  hvorimod  det 
lod  til,  at  han  slet  ikke  kendte  Rostgaard,  da  han 
gik  forbi  uden  at  hilse.  Hans  Snuhed  og  Forsigtig- 
hed blev  stadig  sig  selv  lig;  men  Rostgaard  maatte 
have  ham  i  Tale,  gik  derfor  rask  hen  til  ham  og 
underrettede  ham  med  faa  Ord  om,  hvem  den  Karl 
med  Kurven  var. 

>Gaa  straks  til  mit  Kammer,«  sagde  Stenvinkel, 
»og  vent  mig  der;  jeg  tør  ikke  forlade  Voldene, 
mens  Kongen  inspicerer.« 

Han  lod  snildt  Dørnøglen  gUde  ned  i  Rostgaards 
Frakkelomme  og  gik  derpaa  videre  uden  saa  meget 
som  at  fæste  et  Blik  paa  Korfits,  der  nu  med  Rost- 
gaard langsomt  gik  op  ad  Mørkeport  til. 

Denne  Port,  som  gennemskærer  den  indre  Fæst- 
ningsvold, og  i  hvilken  Indgangsportene  til  Kase- 
matterne  findes,  staar  endnu  uforandret.  Den  fører 
lige  til  Slottets  Hovedportal  og  er  bygget  den  saa 
nær,  at  man  hindres  i  ret  at  skue  Portalens  pragt- 
fulde Billedværk.  Kronborg  Slot  er  prydet,  som  om 
det  ikke  havde  nogen  krigersk  Bestemmelse  og  aldrig 
skulde  være  udsat  for  Ødelæggelse  af  fjendtlige 
Kugler.  I  det  Angreb,  som  nu  planlagdes  mod  Slot- 
tet, vilde  det  heller  ikke  bhve  udsat  derfor.  Rost- 
gaard tænkte  derpaa,  da  han  gik  gennem  Mørkeport 
og  saa  i  Aanden  den  Dag,  da  han  haabede  at  storme 
her  igennem  i  Spidsen  for  en  Skare  væbnede  Mænd. 

Denne  Tanke  kildrede  hans  Fantasi  saa  stærkt,  at 
lian  forskrækkede  sin  Ledsager  ved  et  kort  Latter- 
udbrud, der  gav  Genlyd  i  Hvælvingerne  med  hove- 
rende Klang. 

De  traadte  nu  gennem  Porten  ind  i  selve  Slots- 
gaarden,  der  paa  alle  fire  Sider  omsluttes  af  Byg- 
ningens anselige  Fløje  og  slanke  Taame.  Dens  bro- 
lagte Flade,  en  halv  Tønde  Land  stor,  møder  i 
vore  Dage  Øjet  noget  ensformigt.  Dengang  var 
den  derimod  gruslagt,  og  i  dens  Midte  var  et  Spring- 
vand, omkring  hvilket  en  Kreds  af  frodige  Træer  ud- 
bredte Kølighed,  mens  Vandstraalerne  plaskede  i 
Marmorkummen.  Fordum  havde  Kristian  den  Fjerde 
og  hans  Hofmænd  mangen  smuk  Morgen  siddet 
paa  Stenbænkene  under  disse  Træer  og  hvilet  sig 
i  deres  Skygge,  efter  at  de  havde  moret  sig  paa 
den  rummelige  Gaardsplads  med  Dystløb  og  Ring- 
riden. Nu  indtog  svenske  Krigere  deres  Plads,  og  en 
Staldkarl  vandede  Kong  Karls  Heste  ved  Kummen. 
Tiderne  havde  skiftet!  Hvad  Thomas  Kingo 
senere  sang  om  Kronborg: 

Stat  da,  Kronborg,  indtil  den  sidste  Draabe 
er  tørt  af  Øresund,  bliv,  som  vi  vil  haabe, 
din  Konges  Ære,  bliv  en  Styrke  for  vort  Land, 
en  Torn  i  Øjet  paa  din  listig  Avindsmand  — 

—  passer  ikke  i  nogen  Henseende  mere ;  Kronborg 
er  ikke  mere  en  Torn  i  Øjet  paa  nogen,  allermindst 
paa  den  listige  Avindsmand,  der  nu  er  bleven  en 
broderlig  Ven.  Heller  ikke  skal  Danmark  hente 
stor  Styrke  af  denne  gamle  Fæstnings  lave  Volde. 
Borgen  staar  der  tværtimod  kun  som  en  ærværdig 
Olding,  der  sørgelig  minder  om  svundne  Velmagts- 
dage og  om  den  Tilbagegang  i  Omraade  og  Magt, 
som  stadig  er  overgaaet  vort  ulykkelige  Fædre- 
land. Dog  bør  Frederik  den  Andens  Borg  ikke  for- 
falde og  smuldre  hen,  gnavet  af  Tidens  Tand,  saa 
vist  som  Fortids-Minder  have  befrugtende  Kraft 
og  styrke  Troen  paa  Fremtiden,   ligesom  Naturens 

Dug  kvæger  Blomsterne,  saa  at  de  møde  den  op- 
gaående  Sol  med  oprejste  Hoveder.  — 

En  Time  derefter  kom  Stenvinkel  og  fandt 
sine  Gæster,  som  ventede  ham  med  Længsel  i  hans 
Kammer. 

»Jeg  byder  eder  velkommen  til  Kronborg,  høj- 
baarne  Hr.  Trolle! c  sagde  han  usædvanlig  muntert 
og  med  større  Ærbødighed,  end  han  i  Regelen 
plejede  at  vise. 

»Jeg  takker.  Stenvinkel!«  svarede  Hr.  Korfits. 
»Dog  tilstaar  jeg,  at  jeg  under  nærværende  Om- 
stændigheder hellere  vilde  være  de  fleste  andre 
Steder,  og  at  jeg  føler  stor  Længsel  efter  at  sige 
Farvel.« 

»I  kan  føle  eder  ganske  tryg,  ædle  Herre !«  sagde 
Stenvinkel.  »F'ørst  er  I  kommen  hertil  paa  den 
gunstigste  Tid  af  Dagen  —  d:6t  forstaar  Ridefogeden 
der  at  indrette  —  thi  nu  spise  Folkene  saavel  som 
Herskaberne,  og  derefter  sove  de;  men  skulde  det 
værste  indtræffe,  saa  se  her!« 

Stenvinkel  gik  hen  til  den  syv  Alen  tykke 
Ydermur,  paa  hvis  Panel  der  hang  Vaaben  og  Fiske- 
redskaber, bøjede  en  Pallask  til  Side  og  trykkede 
paa  en  skjult  Fjeder.  En  lille  Dør  sprang  op  og 
viste  de  forundrede  Tilskuere  et  Rum,  saa  stort  I 
som  et  lille  Kammer. 

»Et  vakkert,  lille  Smuthul,  ikke  sandt?«  sagde 
han,  og  derpaa  fulgte  et  dæmpet  Udbrud  af  hans 
stille  Latter.  »Der  er  et  Hul  oppe  i  Kaminen,  som 
bringer  frisk  Luft;  en,  to,  tre,  og  I  forsvinder  der 
som  en  Troldmand.« 

Stenvinkel  sigtede  dermed  ingenlunde  til  sin 
fornemme  Gæsts  Navn;  tværtimod  blev  han  noget 
betuttet,  da  han  blev  klog  paa,  at  han  af  Vanvare 
var  kommen  for  Skade  at  gøre  det;  Korfits  svarede 
nemlig : 

»Ikke  ilde.  Stenvinkel,  saasom  vi  jo  fører  en 
Trold  i  vort  Vaaben  til  Amindelse  om  en  af  vore 
Forfædre,  Ulves  Søn  Hverve,   der  hug  Hovedet  at 

en  Trold  og  tog  saa  dette  Navn  og  Vaaben.  Kunde 
nu  saa  sandt  ogsaa  jeg,  Hverves  Ætling  i  tolvte 
Led,  faa  Held  til  at  hjælpe  eder  og  eders  brave 
Makkere,  saa  I  fik  dette  Slot  vristet  ud  af  Kløerne 
paa  den  Troldmand,  der  hedder  Karl  Gustav!« 

»Bedre  endnu,«  sagde  Stenvinkel,  »om  vi 
fangede  ham  selv  med !  Jeg  skulde  vel  evne  at  binde 
den  Bjørn,  hvor  tyk  og  stærk  han  end  er.  Hvad 
tænker  I,  Ridefoged?« 

»Med  gunstig  Tilladelse,«  svarede  Rostgaard, 
»det  tykkes  mig,  at  vi  spilde  Tiden  med  unyttig 
Tale,  og  det  Smuthul,  I  priser  saasaare,  Stenvinkel, 
gavner  os.  intet,  om  vi  skulde  blive  overraskede  paa 
den  lange  Vej  herfra  og  til  den  yderste  Bro.  Lad 
os  blive  klar  af  Sagen,  forinden  Folkene  komme 
paa  Benene  efter  Middagssøvnen!« 

»Rostgaard  har  Ret,«  sagde  Korfits  Trolle. 
»Lad  mig  da  bringe  eder.  Stenvinkel,  Kongens 
naadige  Hilsen.  Det  har  glædet  Hans  kongelige 
Majestæt  at  mærke,  at  I  nu  vender  tilbage  til  den 
undersaatlige  Troskab  og  Lydighed,  I  er  ham 
skyldig.« 

»Jeg  var  altid  Kongen  tro  i  mit  Hjerte,  syntes 
det  en  Stund  ikke  saa,«  svarede  Stenvinkel,  mens 
en  mørk  Rødme  for  over  hans  Aasyn. 

»Det  tro  vi  gerne;  ogsaa  vil  jeg  anbefale  eders 
Ønske  om  de.  hundrede  Dukater,  som  Rostgaard 
har  forebragt  mig.  Jeg  tør  ikke  love  eder  dem  med 
Sikkerhed,  fordi  det  er  saare  knapt  med  Penge  i 
Kongens  Kasse ;  men  saasom  den  engelske  Oberst 
har  forlangt  tusinde  Dukater,  bliver  der  vel  Raad 
til  det  ellevte  Hundrede  med.  Dog  vil  jeg  tilstaa, 
at  hverken  Hans  Majestæt  eller  jeg  har  ventet  os 
sligt  Forlangende  af  eder,  hvilket  I  nu  straks  skal 
faa  at  se  af  denne  Skrivelse  med  Kongens  egen- 
hændige Underskrift,  og  i  hvilken  han  naadig  til- 
siger eder  al  Belønning  og  Forfremmelse,  om  I  ved 
dette  Anslags  Udførelse  viser  eders  Troskab  og 
patriotiske  Sindelag  i  Gerningen.« 

Korfits  knappede  sin  eller  rettere  Peer  Olsens 
Vest  op  og  fremdrog  den  kongelige  Skrivelse,  som 
han  rakte  Stenvinkel,  der  tog  ærbødig  nok  imod 
den.    Men  da  han  havde  læst  den,  sagde  han  tørt: 

»Holder  Kongen  kun  det  halve  af,  hvad  han  i 
denne  Skrivelse  tilsiger  mig,  bliver  jeg  en  holden 
Mand,  saafremt  jeg  da  kommer  derfra  med  Livet.« 

»Tvivler  I  om  Hans  Majestæts  Ordholdenhed?« 
spurgte  Korfits  Trolle  i  en  myndig  Tone. 

»Nej,  ikke  det, »  svarede  Sten  vinkel  rolig,  mens 
han  foldede  Papiret  sammen  og  stak  det  til  sig; 
»men  vi  vide  jo  alle,  at  Kongerne  ikke  altid  have 
Evne  som  Vilje.  I  lærte  mig  selv  det  nys,  tyktes 
mig;  men  I  skal  i  mig  finde  en  tro,  dansk  Mand 
Hge  fuldt.  Dog  maa  I  vide,  Hr.  Kammerjunker,  at 
staar  jeg  denne  Dyst  igennem,  skal  Kongen  visselig 
en  Dag  faa  det  at  læse,  han  her  har  skrevet!  Jeg 
forlanger  da  ikke  mere  for  mig  selv.  Jeg  vil  dog 
endnu  bede  eder  anraabe  Hans  Majestæt  om,  at 
hvis  jeg  skulde  miste  min  Knap,  han  da  lader  sine 
naadige  Tilsagn  gaa  over  paa  min  Søn  Hans,  om 
han  arter  vel  og  viser  sig  værdig  til  Forfremmelse.« 

»Det  er  biUigt,«  sagde  Korfits  Trolle  og  rejste 
sig.  »Giv  mig  da  nu  Haandslag  paa,  at  I  er  vor 
Mand,  hvilket  jeg  modtager  i  Kongens  Navn  og 
som  haps  befuldmægtigede  Udsending.  Det  være 
lige  saa  bindende  som  en  helHg^  Ed,  og  Rostgaard 
er  vort  Vidne  paa,  at  det  saaledes  er  sket!« 

Stenvinkel  rakte  uden  Tøven  Korfits  Trolle  sin 
højre  Haand,  fuldt  vel  vidende,  at  efter  gammel 
nordisk  Skik  var  Haandsrækning  et  uryggeligt  Segl 
paa  en  Overenskomst. 

Saa  brød  Rostgaard  og  Korfits  Trolle  straks 
op  og  slap  lykkelig  og  vel  ud  af  Fæstningen.  Korfits 
drog  Vejret  friere,  da  han  var  kommen  heldig  forbi 
den  sidste  Skildvagt  og  havde  den  yderste  Fæst- 
ningsbro  bag  ved  sig.  Han  opgav  den  Beslutning, 
han  havde  taget  om  Morgenen,  nemlig  at  overvære 
en  Forsamling  af  de  sammensvorne  i  Mikkel  Hansens 

Hus,  hvorimod  han  bad  Rostgaard  gaa  til  sin  Svoger 
og  sætte  dem  Stævne  paa  Kraagerup  samme  Aften. 
Imidlertid  blev  han  i  Herberget  og  fodrede  Hestene ; 
men  da  Rostgaard  kom  tilbage,  tøvede  de  ikke  et 
Minut  længer  i  Staden. 

De  red  det  første  Stykke  i  dyb  Tavshed,  ind- 
til Korfits  Trolle  endelig  sagde: 

»En  sær,  mut  Karl,  den  Stenvinkel.  Mener  I, 
han  er  at  lide  paa?« 

»Endnu  hørte  jeg  aldrig,«  svarede  Rostgaard, 
»at  han  brød  sit  Ord  endog  i  Smaating.  Slaa  vi  en 
Streg  over,  at  han  blev  i  Fæstningen  og  gik  i  Kong 
Karls  Tjeneste,  hvilket  nu,  vil  Gud,  kan  komme 
hans  lovlige  Suveræn  til  gode,  da  er  der  intet,  som 
vidner  imod  ham,  og  jeg  dømmer  et  Menneske  efter 
hans  Gerninger.« 

»Saamænd,«  svarede  Korfits  og  red  stærkere 
til,  »fagre  Ord  fryde  en  Daare!« 


Fjerde  Kapitel. 

Troskabsbøgen. 


Ikke  længe  efter  at  Rostgaard  og  Korfits  vare 
redne  ud  fra  Kraagerup  for  at  prøve  den  vovelige 
Fart  til  Kronborg,  gjorde  Fru  Birthe,  hjulpen  af 
Lisbeth,  sit  Morgentoilet.  Saa  behagelig  og  op- 
muntrende var  Lisbeths  Selskab  og  saa  næmme 
hendes  Fingre,  at  Fruens  Lyst  til  at  fæste  hende 
som  Kammerpige  vaagnede  paa  ny.  Dog  vilde  hun 
ikke  straks  sætte  den  gode  Forstaaelse  paa  Spil 
ved  et  Forslag,  og  hun  nøjedes  da  med  at  takke 
hende  og  overøse  hende  med  Lovtaler,  fordi  hun 
med  saa  megen  Smag  havde  forvandlet  hende  til 
en  adstadig,    borgerlig  Kvinde.     Sandt  at  sige  var 

Fru  Birthe  egentlig  endnu  skønnere  i  denne  simple, 
ærbare  Dragt  end  i  hendes  egne  pralende  Klæder. 

De  opsøgte  nu  Kirsten,  hvis  Blik  straks  tydede 
paa  Velbehag  ved  at  se  sin  Gæst  saaledes  for\'andlet. 

»I  kender  mig  vel  næppe  igen?«  spurgte  Fru 
Birthe  og  nejede  med  gravitetisk  Mine. 

»Nu  kender  jeg  eder  netop  først  ret,«  svarede 
Kirsten,  »men  mine  Klæder  genkender  jeg  ikke.  I 
bærer  dem,  ædle  Frue,  paa  en  Maade,  som  gør  detn 
mange  Gange  nettere,  end  naar  de  sidde  paa  mig.« 

»Det  er  hendes  Kunst,«  svarede  Fru  Birthe 
smilende  og  pegede  paa  Lisbeth.  »Ak,  I  er  saa 
uskønsom  ikke  at  vide,  at  denne  unge  Jomfru  er 
ligesom  en  Fe,  i  hvis  Hænder  alt  forvandles,  og  for 
hvem  alt  lykkes,  hvad  hun  tager  sig  for?« 

»I  maa  ikke  sige  sligt!«  sagde  Lisbeth  og  lo; 
»det  er  ikke  Sandhed.« 

»Det  er  tænkeligt,«  svarede  Fru  Birthe  og  saa 
først  paa  Lisbeth,  saa  paa  Kirsten,  »at  hverken  I 
selv  eller  eders  Veninde  ved,  hvad  I  duer  til.  I  en 
slig  Afkrog  af  Landet  leve  og  dø  vel  stundom  af 
Naturen  rigt  udrustede  Mænd  og  Kvinder  upaaagtede. 
I  burde  ud  i  Verden,  Jomfru  Lisbeth,  og  op  i  en 
højere  Kreds!« 

Kirsten  hørte  med  kendeligt  Mishag  paa  denne 
Tale  og  spurgte  derfor  med  et  stift  Kniks,  om  der 
ellers  var  noget,  den  ædle  Frue  befalede. 

»Intet  andet,  gode  Madam  Kristina!«  svarede 
Fru  Birthe  i  en  spotsk  Tone,  »end  at  høre  eders 
Befalinger.  Min  Hr.  Gemal  har  strengelig  paabudet 
mig  at  være  eder  lydig  og  hørig,  saa  længe  vi  op- 
holde os  paa  Kraagerup.« 

»I  behager  at  spøge,  ædle  Frue!«  svarede  Kir- 
sten uden  at  lade  sig  bringe  ud  af  Ligevægt.  »Dog 
er  det  mit  Raad  til  eder,  saafremt  I  har  edeVs 
Gemal  og  eders  egen  Sikkerhed  kær,  at  I  bliver 
paa  eders  Kammer,  indtil  de  Spejdere,  jeg  har  ud- 
sendt, ere  vendte  tilbage  og  have  overtydet  os  om. 
at  Egnen  er  rolig.« 

»Jeg  takker  eder  oprigtig  for  eders  Omhu,« 
sagde  Fru  Birthe  pludselig  alvorlig  og  høflig.  »Jeg 
bør  følge  eders  Raad,  og  i  Jomfru  Lisbeths  Selskab 
vil  Tiden  gaa  hurtig.  Men  giv  os  dog  et  Haand- 
arbejde  at  sysle  med,  thi  min  Moder  vænnede  mig 
tidlig  til  Flid,  og  jeg  ynder  ikke  at  sidde  med  ledige 
Hænder.« 

Fru  Birthe  steg  nogle  Grader  i  Kirstens  Agtelse 
paa  Grund  af  hendes  Ønske  og  opnaaede  saaJedes 
sin  Hensigt ;  thi  hun  slog  pludselig  om  og  besluttede 
at  vinde  Madam  Kristinas  Hjerte,  dels  for  at  kunne 
virke  paa  en  eller  anden  Maade  til  Gavn  for  Lis- 
beth, dels  fordi  hun  mærkede,  at  hun  dog  ikke  var 
i  Stand  til  hverken  at  imponere  eller  tage  Modet 
fra  en  saa  klog  og  sindig  Kvinde. 

Hun  fik  da  et  Haandarbejde  og  gik  med  Lis- 
beth tilbage  til  sit  Kammer,  hvis  Vindue  vendte  ud 
mod  Haven  og  Skoven,  og  hvor  de  snart  sad  hver 
med  sit  Sytøj  og  fordybede  i  Samtale. 

Lisbeths  Sytøj  gjorde  raske  Fremskridt,  men 
Fru  Birthes  laa  snart  i  hendes  Skød,  og  kun  faa 
vare  de  Sting,  hun  efterlod  Kirsten  til  Minde  om  sit 
Besøg  paa  Kraagerup.  Derimod  havde  hun  travlt 
med  at  udfritte  Lisbeth  om  hendes  Barndom  og  For- 
tid. Fru  Birthe  fik  kun  at  vide,  at  hendes  ny  Ven- 
inde var  et  fattigt,  forældreløst  Barn  og  knyttet  til 
MikkelHansen  ved  Taknemmelighedens  stærke Baand. 
Derimod  viste  Lisbeth  sig  mere  meddelsom  om  Gre- 
gers Hansen,  ja  hun  lod  endogsaa  sit  Vid  spille,  da 
hun  tegnede  hans  Portræt  og  gav  nogle  af  hans 
forelskede  Talemaader  til  Bedste. 

Fru  Birthe  lyttede  med  stor  Interesse  til  Lis- 
beth, da  Frierscener  i  borgerlig  Stil  havde  Nyhedens 
Interesse  for  hende;  men  det  undgik  heller  ikke 
hendes  skarpe  Blik,  at  der  under  Lisbeths  Munter- 
hed skjulte  sig  nogen  Alvor.  Det  anede  hende,  at 
Lisbeth  ikke  ganske  aabnede  sit  Hjerte  for  hende, 
men  det  lykkedes  hende  ikke  at  faa  frem,  hvem 
hun  virkelig  elskede;  saa  meget  mærkede  hun  dog 

af  Lisbeths  Ord  og  Blik,  at  hun  vidste,  hvad  Kær- 
lighed var.  Dog  var  Fru  Birthe  tijfreds ;  thi  Sagernes 
Stilling  syntes  hende  meget  heldige  for  hendes  Plan 
at  drage  Lisbeth  til  sig.  Pludselig  demaskerede  hun 
sit  Skyts  og  sagde: 

»Jeg  ved  nu  nok  til  at  kende  eders  ulykkelige 
Stilling,  Lisbeth !  Jeg  skal  sige  eder,  hvad  jeg  i  eders 
Sted  gjorde  —  jeg  løb  fra  det  hele!« 

»Da  kender  I  mig  slet,  kære  Frue!«  svarede 
Lisbeth  med  Alvor.  »Intet  kan  faa  mig  til  fejt  at 
flygte. « 

»I  bukker  dog  under  i  den  Kamp,  tro  I  mig! 
Hvad  siger  I  til  at  følge  min  Gemal  og  mig  til 
København  i  Morgen!  I  skal  faa  en  Plads  i  vort 
Hus  og  ved  vort  Bord.  Giv  eder  trygt  under  vor 
Beskyttelse  og  følg  os  til  et  Sted,  hvor  hverken 
denne  Gregers  kan  følge  eder,  eller  eders  Pleje- 
forældres Vrede  naa  eder.  Jeg  skal  nok  mage  det 
saa,  at  Hr.  Korfits  ingen  Indvendinger  gør;  vi  ville 
tage  ham  i  det  yderste  Øjeblik  ved  Overrumpling.« 

Det  vilde  være  for  meget  sagt,  at  Lisbeth  slet 
ikke  følte  sig  fristet  ved  dette  Tilbud;  men  dog 
tænkte  hun  ikke  et  Øjeblik  for  Alvor  paa  at  t^ge 
derimod,  især  fordi  det  vilde  være  et  alt  for  skamme- 
ligt Forræderi  mod  hendes  Plejeforældre.  Hun  æng- 
stedes vistnok  ved  at  tænke  paa  den  Storm,  der 
forestod,  naar  hun  nægtede  at  ægte  Gregers  Hansen, 
men  tænkte  sig  dog  Muligheden  af  at  blive  Gregers 
kvit  og  lige  fuldt  have  sine  Plejeforældres  Kærlighed. 
Desuden  kom  Fru  Birthes  overvættes  Godhed  alt 
for  pludselig  til,  at  hun  ret  kunde  fæste  Lid  til  den. 
Hun  havde  hørt  noget  om,  at  Fru  Birthes  Gunst 
var  lige  saa  let  at  tabe  som  at  vinde,  og  hun  tviv- 
lede meget  om  hendes  Magt  til  at  holde  de  store 
Løfter,  hun  ruttede  med. 

Hun  var  altsaa  ikke  i  Tvivl  om,  hvad  hun  skulde 
svare,  men  alligevel  følte  hun  sig  greben  af  oprigtig 
Taknemmelighed,  og  ofte  senere  tænkte  hun  med 
et  Suk  tilbage  paa  de  lykkelige  Timer,  hun  havde 

tilbragt  i  den  vistnok  letsindige,  men  dog  varm- 
hjertede og  indtagende  Birthe  Rantzovs  Selskab,  og 
tænkte  maaske  ogsaa:  gid  jeg  var  løben  med  Fru 
Birthe;  men  hun  saa  dog  altid  klart,  at  havde  hun 
gjort  det,  vilde  hun  med  Rette  have  fortjent  alles 
Ringeagt. 

Hun  gav  altsaa  et  bestemt  Afslag,  men  udtalte 
sin  Taknemmelighed  og  sin  Venskabsfølelse  paa  en 
varm  og  smuk  Maade.  Ikke  des  mindre  følte  Fru 
Birthe  sig  krænket  og  sagde  spydig: 

»Vil  I  da  vise  mig  den  Gunst  at  tillade,  at  jeg 
giver  Madam  Kristina  en  lille  Advarsel  at  bringe 
videre  til  eders  Plejefader  ?  Kunde  jeg  saa  sandt  kun 
faa  den  Toldskriver  fat !  Men  i  disse  urolige  Tider 
er  det  ikke  at  tænke  paa.« 

»Hjertenskære  Fru  Birthe!«  udbrød  Lisbeth, 
slap  sit  Sytøj  og  greb  begge  Birthe  Rantzovs  Hæn- 
der. »Vredes  ikke  paa  mig!  Vil  I  lægge  et  godt 
Ord  ind  for  mig,  siger  jeg  eder  tusind  Tak.  Jeg 
beder  eder  dog  gøre  det  med  Skønsomhed,  at  jeg 
ikke  faar  Utak  derfor  siden,  som  en  utro  Datter, 
der  har  sladret  af  Skole.  Lad  os  ikke  tale  mere 
om  det !  Er  mit  Selskab  eder  virkelig  til  Glæde,  er 
eders  for  mig  en  stor  Lykke  og  Husvalelse.  Lad  os 
bruge  de  kostbare  Øjeblikke,  Forsynet  under  os  at 
være  hos  hinanden,  med  Taknemmelighed,  i  Kærlig- 
hed og  Fred!« 

Birthe  Rantzov  blev  rørt  og  saa  undselig  ind 
i  Lisbeths  taareblendede  Øjne.  Hun  havde  talt  om 
Lisbeths  Evner  og  kaldt  hende  en  Fe  —  nu  følte 
hun,  hvilken  Ros  det  var ;  ja,  hun  kom  ganske  ud 
af  Ligevægten  ved  den  Ædelsindethed,  Lisbeths 
kærlige  Ord  aandede,  og  følte  sig  ydmyget,  dog 
uden  at  det  efterlod  nogen  Brod. 

Som  hun  nu  sad  der  med  et  alvorligt  Aasyn 
og  tavs  grublende  saa  hen  for  sig,  saa  Lisbeth  op, 
og  Smilehullerne  i  hendes  Kinder  kom  til  Syne. 

»I  maatte  kunne  fortælle  mig  mange  lystige 
Ting,  om  I  vilde  det!     Vil  I  gøre  mig  en  Glæde, 

da  lad  mig  vide  noget  om  eders  egen  Ungdom  og 
om  Livet  ved  Hove!« 

»Livet  ved  Hove  er  ikke  altid  saa  fornøjeligt  og 
byrdefuldt  nok,  skønt  Dronningen  er  mig  saare 
naadig,  og  jeg  nødig  vilde  hendrage  Livet  fjernt  fra 
hendes  Aasyn.  Jeg  tænker  da  med  større  Glæde 
paa  min  Ungdom  og  Jomfrustand;  den  var  rosom 
og  fuld  af  Glæde.« 

»Da  fortælle  I  helst  derom!«  sagde  Lisbeth 
livlig. 

»Ja,  det  var  lystige  Tider!«  sagde  Fru  Birthe 
med  et  drømmende  Blik.  »Hvilken  Gammen,  naar 
vi  kom  sammen  saa  mange  unge  Mænd  og  Piger 
og  legede  Julestue  hos  min  gamle  Faster,  Henrik 
Rantzovs  Hustru,  Sofie  Lindenovl  De  boede  i  Køben- 
havn i  vort  Nabolag,  og  hos  Faster  var  en  Jomfru 
Urne,  der  havde  fattet  stor  Kærlighed  til  mig,  og 
saa  løb  jeg  mangen  god  Gang  derind,  uden  at  min 
Moder  vidste  deraf.« 

»Var  det  da  ikke  eders  Fru  Moder  tilpas?« 

»Nej !  Hun  frygtede  for,  jeg  skulde  komme 
Faster  til  Ulejlighed.  Men  hør  nu  det  kuriøse,  vi 
fandt  paa !  Vi  rottede  os  sammen  i  et  lille  Selskab 
af  fornemme  Folks  Børn  og  udvalgte  en  Chef;  det 
var  Johan  Monrad  ^),  en  saare  skøn  ung  Mand.  Jeg 
fik  ham  hjertenskær,  men  saa  ham  ikke  siden,« 
sagde  Fru  Birthe  med  et  Suk. 

»Hvad  vil  det  sige,  at  I  rottede  eder  sammen 
i  et  Selskab?« 

»Nøje  efter  Ordene,«  svarede  Fru  Birthe;  »vi 
havde  endogsaa  opsat  visse  Artikler,  hvorefter  vort 
Societet  skulde  rette  sig;  saa  havde  vi  vor  Fiskal 
og  Sparebøsse,  hvori  skulde  gives  til  Straf  og  Bøde 
af  hver,  som  kun  syndede  med  udydig  Tale.  Alt 
gik  ud  paa  Dyd  og  Høviskhed.     Dog  havde  hver 


*)  Nærede  som  ung  Student  en  stor  Kærlighed  til  Birthe 
Rantzov;  blev  senere  Etatsraad  og  fik  mange  Aar  derefter 
det  Hverv  at  være  Formynder  for  hendes  Børn. 

Jomfru  sin  Ridder  og  skulde  holde  sig  til  ham, 
ganske  som  det  fremstilles  i  Romanerne.  Johan 
Monrad  udvalgte  mig;  altid  vare  vi  sammen,  og 
i  lang  Tid  kom  ingen  anden  i  min  Tanke.  Den- 
gang,« sluttede  Fru  Birthe  med  blussende  Kinder, 
»var  jeg  knap  fjorten  Aar  og  munter  som  en  Lærke.« 
Fru  Birthe  gik  nu  først  i  sit  nittende  Aar;  det 
fattedes  hende  da  heller  ikke  nu  paa  Ungdom  og 
Liv,  og  Lisbeth  kunde  tænke  sig,  hvor  lystig  hun 
maatte  have  været  for  fire  Aar  siden. 

»Det  maa  have  været  herligt!«  sagde  Lisbeth 
med  en  sørgmodig  Tanke  paa  sin  egen  glædesløse 
Barndom.  »Hvormed  fik  I  Tiden  til  at  gaa,  naar 
I  vare  samlede? 

»Det  gik  lystig  til,  maa  I  tro,«  svarede  Fru 
Birthe  og  lo  ved  at  tænke  derpaa,  saa  hendes  hvide 
Tænder  kom  for  Dagen;  »snart  med  Leg,  snart 
med  Dans.  Den  Jul  legede  vi  Julebuk  i  Farbroders 
og  Fasters  Gemakker,  og  det  var  over  al  Maade 
kuriøst  og  til  at  le  sig  syg  af,  da  Johan  Monrad 
kom  brusende  ind,  udklædt  som  Julebuk  med  et 
brændende  Lys  fæstet  over  sit  Hoved  og  Julestjernen 
paa  en  Stang,  ret  som  man  ser  Drengene  løbe  om 
paa  Gaden.  Har  I  da  ingen  Sinde  været  med  til 
sligt,  Lisbeth?« 

»Ikke  paa  den  Maade,«  svarede  Lisbeth  og 
bøjede  sig  over  sit  Sytøi.  »Kun  faa  unge  Folk  søge 
Mikkel  Hansens  Hus,  og  mine  Plejeforældre  gaa  mest 
til  Bomnnergilder,  hvor  ældre  eller  gifte  Folk  mødes. 
Der  er  ikke  meget  lystigt  i  Helsingør  og  var  det 
heller  ikke  før  K^rigen.  Dog  var  jeg  forgangen  Aar 
til  en  Vaagestue,  da  vi  holdt  Vagt  ved  Juliane  Mo- 
gensdatters Lig,  en  fornem  Borgerkone,  der  døde 
ganske  ung,  hvorover  hendes  Mand  hensank  i  stor 
Sorg  og  Kvide.  Der  bleve  vi  stort  opvartede  og 
forlystede  os  den  ganske  Nat  med  at  lege  Pante- 
lege, dog  uden  alt  for  megen  Støj.  Det  tyktes  mig 
at  være  drøvelige  Løjer,  naar  jeg  saa  gennem  Døren 
til  den  døde,  som  laa  der  i  sin  Kiste  saa  bleg  og  kold.« 

Svenskerne  paa  Kronborg.  *3 

»Hu,  ha!«  sagde  Fru  Birthe  gysende,  »den 
Vaagen  lade  vi  vort  Tjenerskab  om.« 

»Men  saaledes  gøre  vi  borgerlige  ikke,«  sva- 
rede Lisbeth,  »skønt  jeg  vilde  ønske,  det  var  saa. 
Det  huer  mig  slet  at  gøre  Løjer  lige  i  Øjnene  paa 
Døden.  Da  jeg  tog  Mod  til  mig  og  sagde  det 
til  mine  Plejeforældre,  skammede  de  mig  ud.  Min 
Plejemoder  mente,  det  var  kærligt  paa  slig  venlig 
Maade  at  trøste  den  sørgende  Enkemand  og  faa 
ham  til  at  glemme  sit  Tab,  og  min  Plejefader 
spurgte  mig,  om  jeg  da  ikke  havde  saa  megen 
Forstand,  at  jeg  kunde  skønne,  at  slige  Sørgestuer 
og  Vaagenætter  med  sømmelig  Gammen  og  Tid- 
kort tjente  til  at  fremme  kærlig  og  fortrolig  Om- 
gængelse mellem  Naboer?  Jeg  maa  tilstaa,  at  jeg 
end  ikke  i  dette  Øjeblik  kan  det.«  — 

Tiden  fløj,  medens  de  samtalede  saaledes,  og 
de  glemte  næsten,  hvor  de  vare,  og  hvilke  Om- 
stændigheder der  havde  ført  dem  sammen,  indtil 
Lisbeth  endelig  levende  nok  blev  mindet  derom. 
Fru  Birthe  kom  til  at  omtale  en  ung,  adelig  Dame, 
en  Veninde  af  hende,  som  elskede  en  Herre  ved 
det  svenske  Hof,  der  under  sit  Ophold  i  Køben- 
havn havde  fattet  Kærlighed  til  hende.  Dengang 
syntes  hendes  Forældre  ikke  at  være  mod  denne 
Forbindelse;  men  da  Krigen  brød  løs,  skiftede  de 
Sind ;  de  bleve  grebne  af  den  almindelige  For- 
bitrelse, som  da  blussede  op  mellem  Danske  og 
Svenske,  og  som  nu  truede  med  helt  at  tilintet- 
gøre de  elskendes  Lykke. 

»Hvad  tænker  I  derom?«  spurgte  Lisbeth  med 
rødmende  Kind.  »Burde  denne  .unge  Jomfru  af 
patriotiske  Hensyn  udrive  sin  svenske  Kæreste  af 
sit  Hjerte.« 

»Paa  ingen  Maade ! «  udbrød  Fru  Birthe ;  »dansk, 
svensk,  tysk  eller  fransk,  hvad  Vægt  ligger  derpaa, 
naar  man  elsker?  Havde  jeg  fattet  Kærlighed  til 
en  svensk  Herre,  kunde  jeg  ikke  andet  end  elske 
ham,  om  saa  baade  Danmark  og  Norge  gik  til  Grunde.« 

Lisbeth  havde  selv  sørgehg  nok  faaet  at  vide, 
at  Gud  Amor  hverken  respekterer  Landegrænser 
eller  Nationalhad;  men  hun  kunde  dog  ikke  finde 
sig  i  den  Kosmopolisme,  som  Fru  Birthe  saa  aabent 
prædikede. 

»Skønnest  vilde  det  være,«  sagde  hun  tøvende, 
»om  hun  kunde  vinde  den  svenske  Herre  for  Dan- 
mark.« 

»Sikkerligl«  svarede  Fru  Birthe;  »og  lader  han 
sig  ikke  vinde,  da  giver  jeg  ikke  meget  for  hans 
Kærlighed;  thi  Pigen  maa  jo  lyde  sine  Forældre 
og  blive  ved  sit  Land,  men  Manden  har  sin  Frihed 
og  kan  drage,  hvorhen  han  vil.« 

»Sandt  nok,«  sagde  Lisbeth  og  saa  op  med  et 
usikkert  Blik;  »dog  gjorde  han  det,  vilde  han  jo 
blive  en  Forræder  mod  sit  eget  Fødeland.« 

»Da  vil  det  falde  hende  haardt  at  glemme 
ham,«  mente  Fru  Birthe,  »hvis  han  er  en  vakker 
Herre  at  se  til.  De  svenske  Herrer  ere  skønne  og 
have  et  høvisk  Væsen ;  den  skønneste  af  dem  alle, 
ogsaa  den  kækkeste,  saa  jeg  forgangen  Sommer  i 
København,  og  lidt  anede  det  mig,  at  han  var  der 
som  Spion,  saa  frank  og  stolt  gik  han  ind  og  ud 
hos  alle.  Det  var  den  svenske  Generalkvartermester- 
Løjtnant  Dahlberg.« 

Dette  Navn  ramte  Lisbeth  alt  for  uventet,  og 
hendes  Tanker  syslede  dog  netop  saa  travlt  med 
hendes  Hjertes  Afgud,  at  hun  trods  al  indre  Mod- 
stræben  rødmede  dybt;  ja  endog  hendes  Hals  og 
Barm  fik  et  svagt  Rosenskær. 

»Ih,  kender  I  den  Herre?«  udbrød  Fru  Birthe 
smilende  og  med  et  forskende  Blik. 

»Vel  maa  jeg  kende  ham,«  svarede  Lisbeth, 
harmfuld  over  den  ringe  Magt,  hun  havde  over  sig 
selv,  »saasom  han  ofte  har  ligget  i  Kvarter  i  mine 
Plejeforældres  Hus.« 

i  Ser  man  det!«  udbrød  Fru  Birthe  med  et 
skalkagtigt  Smil,  »saa  maa  I  vide,  at  jeg  ikke  løj, 
da  jeg  kaldte  ham  skøn.« 

23* 

Lisbeth  hensank  nogle  Øjeblikke  i  tavs  Grublen. 
Hun  spurgte  sig  selv:  hvad  vilde  Birthe  Rantzov 
gøre,  hvis  hun  var  i  min  Stilling  og  elskede  Erik 
Dahlberg?  Vilde  hun  advare  ham  mod  den  Fare, 
der  truer  ham,  sende  Bud  til  ham  og  bede  ham 
ikke  næste  Gang  at  tage  Kvarter  paa  Kronborg  r 
Lisbeth  følte  stor  Lyst  til  at  forelægge  Fru  Birthe 
dette  Spørgsmaal,  men  tænkte  i  samme  Øjeblik,  at 
det  var  overflødigt  her  at  spørge,  da  det  stod 
skrevet  i  de  straalende  Øjne  med  det  lidenskabelige 
Blik,  som  hun  nu  saa  ind  i,  at  Fru  Birthe  vilde 
have  advaret  ham.  Hun  hørte  vel  til  de  lykkelige 
Mennesker,  der  uden  lang  Vaklen  handle  efter 
Hjertets  Drift  og  pludselige  Indskydelser.  Dog 
nej,  tænkte  Lisbeth  atter  —  ikke  lykkelig;  thi  der 
gives  værre  Ulykker  end  den  elskedes  Tab,  Død 
og  Undergang.  Da  denne  ophøjede  Følelse  tilkæm- 
pede sig  Sejr  i  hendes  Hjerte,  saa  hun  op  og  mødte 
Birthe  Rantzovs  forskende  Blik  med  et  andet,  der 
var  saa  rent,  skønt  og  begejstret,  at  det  Spørgs- 
maal, Fru  Birthe  havde  paa  Læben,  standsede. 

Det  var  en  velgørende  Tavshed  og  gjorde  Fru 
Birthes  fine  Følelse  Ære.  Hun  havde  rejst  sig  og 
stod  foran  Lisbeth  med  korslagte  Arme;  nu  bøjede 
hun  sig  over  hende,  tog  hende  blidt  under  Hagen 
og  gav  hende  et  hjerteligt  Kys. 

Kirsten  viste  Lisbeth  uden  sit  Vidende  en  stor 
Tjeneste  ved  i  det  samme  at  træde  ind  og  sige 
Fru  Birthe,  at  der  intet  var  til  Hinder  for  at  spad- 
sere i  Haven.  De  gik  alle  tre  ud,  og  Kirsten  viste 
sin  Gæst  baade  Havens  Herligheder  og  Husets  hele 
Indretning  lige  til  Hønsehuset  og  Kalvebaasen,  mens 
hun  gentagne  Gange  fik  Lovtaler  over  den  gode 
Orden,  der  herskede  overalt. 

Saaledes  gik  Tiden,  til  Rostgaard  og  Korfits 
vendte  tilbage,  og  de  alle  samlede  nød  det  Maal- 
tid,  som  Kirsten  havde  rede.  Derefter  overraskede 
Fru  Birthe  Rostgaard  og  Kirsten  ved  at  bede  om 
^en  Samtale  med  dem,  men  valgte  et  Øjeblik  dertil 

mens  hendes  Gemal  havde  fjernet  sig  for  at  klæde 
sig  om.  Lisbeth  sendte  Fru  Birthe  et  uroligt,  ad- 
varende Blik,  da  hun  med  sin  Vært  og  Værtinde 
gik  ud  i  Haven,  men  fik  kun  et  tillidsfuldt  Nik  til 
Svar. 

Overraskelsen  blev  endnu  større,  især  for  Rost- 
gaard,  da  Fru  Birthe  nu  fortalte  ham,  hvorledes« 
hun  ved  et  Tilfælde,  da  hun  den  foregaaende  Dag 
havde  overrasket  hans  Hustru  ved  Bøgen,  havde 
faaet  Ord  at  høre,  der  havde  givet  hende  et  Vink 
om  Jomfru  Lisbeths  Stilling;  at  hun,  ved  at  spørge 
Lisbeth  nærmere  ud,  havde  faaet  Kundskab  oiaiy 
at  hendes  Plejeforældre  agtede  at  bortgifte  hende 
mod  hendes  Vilje,  og  at  dette  havde  gjort  hende 
meget  ondt  at  høre. 

»Det  er  stor  Synd  af  eders  Svoger,«  sagde 
hun,  »og  saasom  vi  have  fattet  Godhed  for  dem 
unge  Jomfru,  og  hendes  Fremtids  Lykke  ligger  os 
paa  Hjerte,  bede  vi  eder  indstændig  om,  Hr.  Ride-^ 
foged,  at  I  bringer  Hr.  Mikkel  den  Hilsen  fra  min« 
Gemal  og  mig,  at  han  ikke  gør  Misbrug  af  sin  fader- 
lige Myndighed  og  den  unge  Piges  forladte  Stilling,, 
men  farer  lempelig  frem.« 

»I  tilgive  mig,  ædle  Frue,«  svarede  RostgaardI 
rolig,  men  i  en  fast  Tone,  »at  jeg  rent  ud  maa  af- 
slaa  at  indlade  mig  derpaa.  Heller  ikke  vilde  I 
bede  mig  derom,  havde  I  været  underrettet  om 
alle  Omstændighederne  ved  denne  Sag.  Hidtil 
har  jeg  intet  mærket  til,  at  nlin  Svoger  har  paa- 
tænkt at  bruge  Tvang  mod  sin  Plejedatter,  hvem 
han  har  vist  overvættes  stor  Godhed,  og  som  er 
os  alle  kær.  Vær  derfor  ganske  rolig  og  stol  trygt 
paa,  at  Lisbeth  i  hvert  Fald  vil  blive  kristelig  og 
godt  behandlet.« 

Men  det  var  saare  langt  fra,  at  Fru  Birthe 
følte  sig  roligere,  og  hun  var  i  sin  gode  Ret;  thi 
hvad  myndige  Forældre  i  hine  Tider  kaldte  »krister 
ligt«,  var  til  visse  ofte  et  skammeligt  Misbrug  af 
Ordet.    Hun  brusede  da  op,  talte  baade  Rostgaard 

Og  Kirsten  haardt  til  og  truede  til  sidst  med  at 
paakalde  Dronningens  mægtige  Beskyttelse  og  tage 
Hævn,  hvis  der  skete  Lisbeth  nogen  Uret;  men 
alt  forgæves.  Den  sidste  Trussel  vilde  maaske  have 
gjort  noget  Indtryk,  hvis  det  havde  gældt  en  Datter 
af  Rostgaard  selv,  men  nu  henviste  han  Fru  Birthe 
til  sin  Svoger  som  rette  vedkommende  og  lod  sig 
ingenlunde  kyse  af  Trusselen  med  Dronningen,  aller- 
mindst i  disse  Krigens  Tider,  da  Majestæterne  næppe 
kunde  værge  for  deres  egen  Arne.  Fru  Birtlie  for- 
lod dem  da  meget  forbitret  og  trak  sig  tilbage  i 
sit  Kammer,  efter  at  hun  først  havde  budet  Lisbeth 
at  følge  sig. 

Der  udøste  hun  sin  Harme  for  Lisbeth,  som 
mismodig  hørte,  hvad  der  var  blevet  talt  mellem 
Rostgaard  og  hende,  men  dog  sluttelig  takkede  sin 
Beskytterinde  for  hendes  Venskab  og  Nidkærhed. 

»I  har,  haaber  jeg,«  føjede  hun  til,  »ikke  heller 
gjort  mig  nogen  Skade  derved,  da  baade  Rostgaard 
og  hans  Hustru  mene  mig  det  godt  og  ere  tænk- 
somme i  al  deres  Færd.  Kender  jeg  dem  ret,  tie 
de  og  sige  intet,  der  kunde  sætte  ondt  Blod  hos 
mine  Plejeforældre.« 

Fru  Birthe  svarede  djærvt  nok  herpaa  og  gav 
baade  Rostgaard  og  Mikkel  Hansen  Tilnavne,  der 
lød  drøje  nok  i  en  saa  fin  Dames  Mund;  men  saa 
opgav  hun  sin  Vrede  og  slog  om  i  overgiven 
Lystighed. 

»Skulle  vi  spille  dem  et  Puds,«  sagde  hun,  »at 
bryde  ud  af  vort  Fængsel  og  søge  til  Skovs?« 

I  det  samme  satte  hun  sig  op  i  Vindueskarmen 
og  stødte  Vinduet  op. 

»I  bør  huske  paa  den  store  Fare  ved  at  gøre 
det!«  raabte  Lisbeth  og  traadte  til;  men  inden  hun 
saa  sig  for,  var  Fru  Birthe,  let  som  en  Gaselle, 
sprungen  ud  i  Haven,  og  Lisbeth  vidste  nu  intet 
bedre  end  at  følge  efter. 

Fru  Birthe  løb  ned  ad  Gangen  mellem  Buksbom- 
hækkene og  styrede   lige   mod  den  søndre  Laage, 

som  ikke  kunde  ses  fra  Huset;  her  blev  hun  standset 
i  sin  Fart  ved,  at  Peer  Olsen  pludselig  traadte  ind 
ad  Laagen  med  en  Spade  paa  Nakken. 

»Hvor  er  din  Madmoder  for  Tiden?«  spurgte 
Lisbeth,  som  nu  var  kommen  til. 

»Hun  er  ude  i  Gaarden  og  fodrer  Hønsene 
eller  var  der  lige  nu,«  svarede  Peer,  som  med  Huen 
i  den  ene  Haand  nysgerrig  dumt  saa  paa  Fru  Birthe, 
»Husbond  og  Kammerjunkeren  sidde  og  samtale 
inde  i  Lønkammeret.« 

»Saa  af  Sted  med  os,  inden  de  opdage  os!« 
sagde  Fru  Birthe,  men  Lisbeth  greb  hende  om  Ar- 
men og  fortsatte  sit  Forhør  over  Peer, 

»Ved  du  noget  om  Svenskerne,  Peerf«  spurgte 
hun;  »er  der  Fare  ved  at  gaa  i  Skoven?« 

»Ikke  mer  Fare  end  inde  i  Storstuen,«  svarede 
Peer  med  et  bredt  Grin,  »og  ikke  mer  Svensker  end 
her  i  min  Hue!« 

Fru  Birthe  lo  og  klappede  i  Hænderne. 

»Dog  kunne  de  komme  brat  over  os,«  sagde 
Lisbeth  tvivlraadig. 

»Paa  det  Lav!«  svarede  Peer  med  en  uventet 
kløgtig  Mine.  »Vi  have  da  nu  ikke  haft  Krig  her 
paa  Egnen  i  samfulde  ni  Maaneder  for  intet!  Hus- 
bond gav  strengeUg  Befaling  alt  i  Morges  at  vaage 
nøje  over  Herskabets  Sikkerhed.  Farbroder  og  de 
Humlebæk  Karle  holde  Vagt  paa  Strandvej  en,  Mogens 
Smed  ligger  paa  Udkig  paa  Torp- Vejen,  og  Skov- 
rideren er  paa  Vagt  bag  Skovens  vestre  Hegn.« 

»Saa  tør  vi  vel  vove  det,«  sagde  Lisbeth. 

»Gaa  I  kun  trygt  i  Skoven,  Jomfru  Lisbeth!« 
sagde  Peer  med  en  beskyttende  Mine,  »og  I  med, 
hlle  Frue;  dog  ikke  videre  end  her  omkring  Hejde- 
vang,  og  skulde  I  høre  ligesom  Skriget  af  en  Ugle, 
il  da  snarest  til  Huse!« 

Fru  Birthe  havde  ikke  afventet  Slutningen  af 
Peers  Tale;  hun  var  allerede  ude  af  Laagen,  svin- 
gede en  Rosmaringren,  hun  havde  taget  af  en  Busk 
i  Haven,  og  raabte: 

»Nu  af  Sted,  hallo!  AfSted  til  den  grønne  Skov!  c 

»Vævert  Kvindfolk,  det !«  tænkte  Peer,  som  blev 
staaende  og  saa  efter  dem,  mens  de  gik  rask  over 
Hejdevang  ad  Skoven  til ;  »jeg  gad  nok  være  aalliant 
med  hende!« 

Derpaa  gik  han  op  ad  Stalden  til,  hvor  Kvæget 
smaabrølede  efter  Æde;  Per  var  for  denne  Dag 
Røgter ;  men  han  foresatte  sig  i  sit  stille  Sind  ikke 
uden  Nødvendighed  at  ødelægge  Fornøjelsen  for  de 
unge  Kvinder  ved  at  røbe,  hvor  de  vare,  da  han  var 
bleven  klog  paa,   at  de  søgte  til  Skovs  uden  Lov. 

Det  varede  ikke  mange  Minutter,  inden  Birthe 
Rantzov  og  Lisbeth  naaede  Skoven.  De  nys  ud- 
foldede Blades  friske  Duft,  Eftermiddags-Solens  milde 
Glans,  som  straalede  gennem  det  lysegrønne  LøV; 
og  Fuglenes  Sang  frydede  dem.  De  bleve  Børn  igen, 
løb  omkring  og  plukkede  Anemoner  og  Violer, 
mødtes  saa  atter  og  gik  videre  Arm  i  Arm,  men 
standsede  nu  og  da  for  at  glæde  sig  ved  et  Udkig 
til  det  blaa  Sund.  Skoven  genlød  af  deres  Stemmer, 
mens  de  samtalede,  lo  eller  sang,  og  de  sky  Raa* 
dyr  flygtede  raslende  hen  over  det  visne  Løv,  som 
endnu  dækkede  Skovens  Bund.  Omsider  kølnedes 
dog  deres  Mod,  og  de  satte  sig  i  Græsset  bag  nogle 
Tjørnebuske,  hvis  Blomsterknopper  allerede  vare 
hvide.  Der  fordybede  de  sig  i  alvorlig  Samtale, 
og  den  var  gaaet  livlig  nok  en  Tid,  da  Fru  Birthe 
pludselig  tav,  greb  Lisbeth  om  Armen  og  pegede 
ind  i  Skoven. 

Lisbeth  saa  derhen  og  studsede.  En  gammel, 
laset  Kærling  med  et  mørkt,  rynket  Ansigt  og  et 
rødt  Klæde  om  Hovedet  gik  langsomt  og  krum- 
rygget forbi.  Hun  havde  en  Pose  paa  Ryggen  og 
støttede  sig  til  en  Knortekæp;  hun  gik  langsomt 
og  tungt,  smaasnakkende  med  sig  selv;  ee;n  Gang 
lo  hun  stille  og  uhyggelig.  Hun  kom  tæt  forbi 
dem,  men  blev  dem  ikke  var.  De  bleve  siddende 
uden  at   røre   sig  og   stirrede  efter  Kærlingen,  til 

hun  var  dem  af  Syne.  Fru  Birthe  vendte  sig  til 
Lisbeth  og  sagde  med  blegnende  Kind: 

»Genkendte  I  hende?« 

»Ja,«  svarede  Lisbeth,  »jydske  Else!« 

»Heksen!«  sagde  Fru  Birthe  sagte,  som  om 
der  endnu  var  Fare  for  at  blive  hørt. 

»Hun  er  ond,«  sagde  Lisbeth  gysende,  »sik- 
kert i  Pagt  med  .Djævelen.« 

»Nævn  ham  ikke!  Det  kunde  lokke  hende  hid!« 

»Hun  spaaede  mig  ilde  den  Aften  i  Teltet  ved 
Tidsvilde,«  vedblev  Lisbeth;  »skønt  jeg  har  været 
hende  god  og  aldrig  nægtet  hende  en  Almisse; 
men  min  Plejefader  viste  hende  bort.« 

»Spaaede  hun  dengang  eder?«  spurgte  Fru 
Birthe  og  vaagnede  som  af  en  Drøm;  »hvad  da?« 

»At  jeg  skal  dø  ugift.« 

»Værre  Ulykke  kan  times  eder  end  det!«  ud- 
brød Fru  Birthe  i  en  bitter  Tone. 

»Dog  skal  jeg  faa  en  Fæstemand,  men  ikke 
brede  hans  Dug,  ikke  rede  hans  Seng,  end  mindre 
bære  hans  Navn;  —  hvilken  sær  Fæstemand  maa 
det  blive?« 

»Han  kan  jo  dø  inden  Brylluppet;  den  Spaa- 
dom  var  ikke  saa  slem.« 

»Hun  spaaede  mig  ogsaa,  at  jeg  skal  ende, 
som  jeg  blev  født,  i  Mørke;  jeg  er  jo  et  Slegfred- 
barn —  nu  ved  I  det,  Fru  Birthe!  Agter  I  mig 
ringere  for  det?« 

Birthe  Rantzov  rystede  paa  Hovedet  og  slog 
sin  Arm  om  Lisbeths  Liv. 

»Ende  vi  ikke  alle  i  Mørke,  naar  Dødens  Nat 
kommer?«  spurgte  hun.  »Men  mig  spaaede  den 
lede  Heks,  at  mine  Børn  skulde  ende  i  Vanvid,  og 
at  Slægten  skal  dø  som  et  vissent  Træ.« 

»Visselig  kan  Herren  gøre  slig  ond  Spaadom 
til  intet,«  udbrød  Lisbeth,  »holder  I  eder  til  ham 
og  tror  paa  ham!« 

Men  den  Trøst  faldt  død  til  Jorden  for  Birthe 
Rantzov.    Hun  tænkte  paa  det.  Heksen  havde  sagt 

om,  at  hendes  Husbonds  Hjertefred  skulde  være 
hos  hende  som  Glar  i  et  Barns  Hænder,  og  paa  det, 
Heksen  havde  spaaet  Hr.  Korfits,  at  han  skulde  leve 
med  Ære,  men  dog  prøve  Skam,  og  Skammen 
skulde  komme  fra  den,  han  havde  kærest,  hvem 
det  saa  var;  —  men  derom  fortalte  hun  intet. 

Den  Spaadom  om  hendes  Børn  voldte  hende 
mindre  Uro ;  thi  endnu  havde  hun  ingen  Børn.  Ikke 
heller  laa  hendes  Ægtefælles  Hjertefred  hende  paa 
Sinde;  hun  elskede  ham  jo  ikke,  og  der  hengik 
næppe  nogen  Dag,  uden  at  Freden  mellem  dem  gik 
sønder  som  et  Glar;  men  derfor  mente  hun,  at  han 
i  det  mindste  maatte  bære  den  halve  Skyld.  Der- 
imod harmede  den  Spaadom  hende,  at  hun  skulde 
plette  sin  Husbonds  Ære. 

En  pludsehg  Raslen  i  Buskene  skrækkede  dem, 
og  Birthe  for  op  med  et  lille  Skrig,  fordi  Synet  af 
Heksen  havde  bragt  hende  i  en  spændt  Stemning. 

»Hvad  var  det,  Lisbeth?«  sagde  hun  og  saa 
sig  om. 

»Et  Raadyr,  der  kom  herhid,«  svarede  Lisbeth; 
»det  blev  os  pludselig  var  og  flyede.  Men  det  lider 
ad  Aften,«  vedblev  hun  og  saa  sig  urolig  om  i  Sko- 
vens Dæmring;  »lad  os  bryde  op  og  søge  at  naa 
Gaarden,  inden  det  bUver  mørkt.  Hvad  mon  dog 
eders  Gemal  tænker?« 

»Hvor  ere  vi?«  spurgte  Fru  Birthe.  »I  ved 
det  ikke  mere,  Lisbeth!«  vedblev  hun  i  en  bebrej- 
dende Tone.    »Skam  skal  I  faa,  er  vi  gaaet  vild!« 

»Naar  vi  følge  denne  Sti,«  svarede  Lisbeth, 
»komme  vi  lige  til  den  store  Bøg.« 

»Er  I  sikker  i  eders  Sag?«  spurgte  Fru  Birthe 
med  en  tvivlende  Mine  og  i  en  ærgerlig  Tone. 

»Fuldelig!«  svarede  Lisbeth  rolig. 

De,  gik  nu  rask  hen  ad  Stien  med  hinanden 
under  Armen,  og  Fru  Birthe  holdt  sig  tæt  til  Lis- 
beth. 

»Hvad  om  nu  Svenskerne  kom  over  os?«  spurgte 
hun  pludselig. 


363 

>I  maa  ikke  foregøgle  eder  sligt;  det  er  tids 
nok  at  ræddes,  naar  det  sker.  c 

»Men  om  det  nu  skete,  hvad  vilde  I  saa  gribe  til?« 

»Jeg  vilde  ikke  fly,  men  tage  rolig  imod  dem.« 

»Da  vilde  jeg  løbe  og  skrige,  det  bedste  jeg 
kunde. « 

»I  skulde  ikke  have  det  nødig,  Fru  Birthe,  da 
jeg  skulde  hviske  de  Skælmer  et  Ord  i  Ørfet,  som 
nok  vilde  gøre. dem  tamme.« 

»Hvilket  Ord  kan  det  vel  være?« 

»Jeg  vilde  true  dem  med  Erik  Dahlbergs  Vrede.« 

»Lisbeth!«  udbrød  Fru  Birthe.  »I  er  hans 
Fæstemø;  Skam  faa  I,  at  I  dulgte  det  for  mig!« 

»Jeg  er  det  ikke,«  svarede  Lisbeth  med  et 
tungsindigt  Smil;  »men  han  har  givet  mig  Lov  at 
gøre  saa.  Vi  talte  en  Dag  om  Krigens  Farer,  den- 
gang Rostgaard  var  bleven  overfaldet  og  plyndret 
paa  Hjemvejen  til  Kraagerup.  Kommer  I  nogen  Tid 
i  slig  Fare,  Jomfru  Lisbeth,  sagde  han,  saa  nævn 
trygt  mit  Navn  og  tru  dem  med  min  Vrede,  hvis 
de  krumme  et  Haar  paa  eders  Hoved  !^ 

Fru  Birthe  saa  paa  Lisbeth,  hvis  Kinder  blus- 
sede og  saa  atter  bleve  blege. 

»I  maa  ikke  vredes  paa  mig,«  sagde  Fru  Birthe 
efter  nogle  Øjebhkkes  Tavshed,  »at  jeg  taler  rent 
ud;  men  jeg  ser  grant,  at  har  han  sagt  sligt,  og  I 
er  ikke  hans  trolovede,  saa  har  I,  kære  Lisbeth, 
for  Sanden  spillet  eders  Kort  slet!« 

»I  kender  ikke  den  Mand,«  sagde  Lisbeth  hef- 
tig; »hans  Hjerte  er  af  Staal.  Han  elsker  intet  paa 
den  vide  Jord  uden  Kong  Karl  og  sin  Kaarde.« 

»Saa  bør  han  have  vor  Foragt,«  sagde  Fru 
Birthe  og  hævede  sit  Hoved.  »Jeg  mistvivler  ogsaa 
om,  at  han  skulde  være  saa  mægtig,  at  hans  blotte 
Navn  vilde  være  i  Stand  til  at  værne  eder  mod 
svenske  Marodører.« 

»Da  er  han  dog  højt  agtet,  æret  og  frygtet,« 
tog  Lisbeth  ivrig  til  Genmæle.  »Kong  Karl  elsker 
ham  fremfor  alle.    Saa  maa  I  ogsaa  vide,  at  han  er 

en  gudfrygtig,  ædel  og  retfærdig  Herre;  Danmarks 
Fjende,  desværre,  men  dog  barmhjertig  mod  de 
overvundne,  og  han  har  ydet  min  Plejefader  og  mig 
godt  Værn  i  denne  Krig.« 

»Ak,  mit  Hjerte!«  udbrød  Fru  Birthe  og  holdt 
Lisbeth  fra  sig,  mens  hun  saa  hende  ind  i  Øjnene, 
»hvor  du  elsker!« 

En  liflig  Rødme  paa  Lisbeths  Aasyn  og  et 
hastigt  Glimt  fra  hendes  Øjne  gav  fuld  Stadfæstelse; 
men  der  kom  ikke  et  Ord  over  hendes  Læber. 

»Saa  hør  min  Dom!«  sagde  Fru  Birthe,  som 
om  hun  havde  faaet  Svar  med  tydelige  Ord;  »denne 
Staalmand  er  eder  ikke  værd;  I  er  ham  kær,  men 
Ære  og  Gods  er  ham  dog  kærere.  Der  fattes  eder 
noget  —  adelig  Byrd  og  en  skøn  Gaard.  Han 
stræber  i  Vejret  og  vil  grunde  en  Slægt.  Skønt 
jeg  nu  selv  er  af  adelig  Rod  og  kender  den  Herlig- 
hed at  have  Gaard  og  Gods,  saa  bryder  jeg  dog 
Staven  over  ham.  Jeg  ved,  han  er  af  borgerlig 
Stand   og  burde   ikke   holde  sig  for  god  til  eder.« 

»Sig  ikke  mere!«  udbrød  Lisbeth  og  rev  sig 
løs.  »Men,  for  at  I  kan  vide,  at  jeg  ikke  bygger 
paa  fagre  Ord  og  stolte  Løfter  alene,  naar  det  gæl- 
der at  værge  min  Person,  saa  se  her!« 

Med  disse  Ord  stak  hun  Haanden  ind  paa 
Brystet  og  drog  en  lille  Dolk  frem.  Hendes  Øjne 
lynede  som  Staalet,  mens  hun  sagde: 

»Hellere  Død  end  Vanære!« 

»Gid  jeg  saa  sandt  havde  eders  Mod,  Lisbeth!« 
sagde  Fru  Birthe  gysende.  »Men  lad  os  komme 
frem,  Mørket  falder  paa.« 

De  gik  nu  rask  videre  i  Tavshed,  indtil  de  op- 
dagede en  Lysning  i  Skoven  og  naaede  Bøgen. 

Da  de  vilde  gaa  videre  ud  i  Hejdevang,  hørte 
de  Stemmer  og  bleve  forsigtig  staaende.  De  hørte 
flere  Mandsstemmer  tale  henne  under  Bøgen  i  en 
dæmpet  Tone.  Lisbeth,  som  stod  fremmest,  strakte 
pludselig  Haanden  ud,  listede  sig  helt  hen  til  Krattet 
og  vinkede   ad   Fru  Birthe,  der  straks  fulgte  efter. 

Og  nu  vare  de,  selv  fuldkommen  skjulte,  Vidne  til, 
hvad  der  gik  for  sig. 

Med  Ansigtet  vendt  imod  dem  stod  Korfits 
Trolle  og  i  en  Kreds  foran  ham  fem  Mand,  af  hvilke 
Fru  Birthe  kun  kendte  Rostgaard,  men  Lisbeth  gen- 
kendte straks  de  andre  fire,  nemlig  Henrik  Gerner, 
Kristen  Tikøb,  Jens  Henriksen  og  Mikkel  Hansen. 
Samtalen  var  standset,  og  der  herskede  dyb  Tavs- 
hed. Korfits  stod  med  korslagte  Arme  og  saa  ned 
for  sig ;  Hr.  Henrik  stod  ham  nærmest  med  foldede 
Hænder  og  Blikket  vendt  opad,  de  andre  havde 
Blikkene  vendt  mod  Korfits  Trolle.  Aftenrødens 
Skær  faldt  hen  under  Bøgens  Bladhang,  og  Lisbeth 
saa,  at  der  var  dyb  Alvor  over  ethvert  Aasyn.  Nu 
blottede  Korfits  Trolle  sit  Hoved,  og  de  andre 
fulgte  hans  Eksempel. 

»I  Hans  kongelige  Majestæts  Navn  og  som 
Kongens  Fuldmægtig,«  sagde  han  langsomt  og 
med  Vægt,  »vil  jeg  nu  tage  det  Løfte  af  eder,  I 
brave  Dannemænd,  at  I  af  al  Formue  ville  fremme 
den  Plan,  vi  nys  have  aftalt,  og  om  hvis  Iværk- 
sættelse vi  ere  blevne  enige.  Sværg  da  nu  at  ville 
sætte  Liv  og  Gods  paa  dette  Foretagende;  at  I 
til  sidste  Blodsdraabe  ville  kæmpe  for  Konge  og 
Fødeland,  naar  Timen  er  der;  at  ingen  af  eder, 
selv  ikke  under  Pinsler,  vil  røbe  vor  Plan  eller  an- 
give nogen  af  eders  medsammensvorne?« 

»Ja,«  svarede  Rostgaard  med  fast  Stemme, 
>saa  sandt  hjælpe  mig  Gud!« 

De  andre  gentog  den  samme  Ed,  Kristen  Ti- 
køb med  høj  Røst  og  Begejstring  i  sit  Blik;  men 
da  Raden  kom  til  Hr.  Henrik,  løftede  Korfits  Trolle 
Haanden  og  sagde: 

»Af  eder,  værdige  Hr.  Henrik,  forlanges  ikke, 
at  I  skal  bære  Vaaben;  overalt  kræves  ingen  Ed 
af  eder,  af  hvem  ikke  yderligere  Deltagelse  i  dette 
Anslag  er  fornøden  uden  den,  I  alt  har  vist  ved  at 
agere  Tolk.« 

»Jeg  takker   eder,    ædle  Hr.   Korfits  Trolle  1« 

svarede  Gerner,  »for  det  Hensyn,  I  saaledes  viser 
min  gejstlige  Stand  og  mit  hellige  Embede,  som 
forbyder  mig  at  gribe  Sværdet.  Vi,  som  ere  kaldede 
at  være  Guds  Tjenere  og  hans  Kirkes  Forvaltere, 
vi  bør  ogsaa  være  Fredens  Mænd.  Dog  siger  jeg 
ikke  dette  og  tager  det  ikke  til  Rettesnor  af  Frygt 
tor  Døden.  Som  Tolk  er  jeg  jo  allenfals  Deltager  i 
dette  Anslag,  som  er  stilet  mod  det  svenske  Herre- 
dømme i  dette  Land,  løber  samme  Hasard  som 
disse  andre  gode  Mænd  og  har,  som  de,  sat  Liv 
og  Gods  ind.  Guds  Vilje  ske  da  med  eder  alle  og 
med  mig!  Gid  vor  Plan  maa  være  saadan,  at  den 
finder  Naade  for  Herrens  Øjne!  Han  velsigne  vor 
Gerning  til  Kongens  og  Fædrelandets  Oprejsning  og 
give  os  Sejr!    Amen!« 

»Amen!«  sagde  Kristen  Tikøb  med  høj  Røst; 
og  de  andre  gentog  alle  efter  hverandre:  Amen, 
Amen! 

Birthe  Rantzov  og  Lisbeth  for  sammen,  da 
Skoven  gav  Genklang  af  dette  hellige  Ord,  som 
satte  Seglet  paa  Pagten  mellem  de  sammensvorne; 
men  Lisbeth  kom  derefter  til  at  skælve  og  brast  i 
Graad.  Fru  Birthe  kunde  ikke  forstaa,  hvoraf  denne 
Sindsrystelse  kom,  da  Lisbeth  jo  nylig  havde  tet 
sig  saa  modig;  men  hun  kom  derved  i  Tanker  om, 
at  mens  hun  nu  snart  drog  bort  og  vilde  være  i 
Sikkerhed,  saa  efterlod  hun  Lisbeth  paa  Skuepladsen 
for  en  blodig  Stordaad  og  tillige  i  en  mislig  Stilling. 
Hun  trøstede  ikke  alene  hende,  men  fornyede  sit 
Tilbud  at  tage  hende  med.  Lisbeth  genvandt  dog 
snart  sin  Fatning  og  afslog  venlig  Tilbudet. 

Fru  Birthe  havde  imidlertid  faaet  Lisbeth  inder- 
lig kær,  hvortil  sikkert  de  overordentlige  Omstæn- 
digheder, under  hvilke  deres  Venskab  var  blevet 
stiftet,  gjorde  sit.  Saa  indholdsrige  havde  disse  to 
korte  Dage  været,  at  hun  syntes,  at  hun  havde  kendt 
Lisbeth  i  lige  saa  mange  Aar,  og  det  smertede 
hende  at  skilles  fra  hende.  Hun  gav  et  smukt 
Vidnesbyrd    om    det   gode  Hjerte,    som   hun  dog 

trods  al  sin  Letsindighed  havde;  hun  tog  nemlig 
den  ene  af  de  kostbare  Ringe,  hun  bar,  af  Fingeren 
og  rakte  Lisbeth  den. 

»Tag  den!«  sagde  hun  hurtig  og  med  hviskende 
Stemme,  »ikke  alene  som  Skænk  og  Gave  og  til 
Amindelse  om  mig,  men  som  en  Talisman.  Stedes 
I  nogen'jTid  i  Nød  og  ønsker  min  Hjælp,  saa  send 
et  Bud  med  denne  Ring,  og  jeg  skal  ile  til  eder, 
om  det  er  muligt.« 

De  sammensvorne  stod  endnu  ved  Bøgen  og 
samtalede  med  dæmpet  Stemme;  men  da  lød  plud- 
selig et  Ugleskrig  fra  Gaarden ;  vildt  skingrede  det 
og  gav  Genlyd  trindt  om. 

»Guds  Død!«  raabte  Korfits  Trolle,  »der  have 
vi  dem!  Min  Gemal  —  hvor  er  hun,  og  hvor  faa  vi 
hende  fat? c 

»Korfits,  jeg  er  her!«  raabte  Fru  Birthe  og 
brød  ud  af  Krattet. 

»Nu,«  udbrød  han  og  tog  hende  i  Favn,  »det 
var  da  en  Guds  Lykke.« 

»Lisbeth  er  her  ogsaa;  der  kommer  hun,«  sagde 
Fru  Birthe,  mens  de  andre  studsede,  og  Mikkel  Han- 
sen traadte  til. 

»Hvad  gøre  vi  nu?«  spurgte  Korfits  Trolle. 

»Der  kommer  Peer,«  sagde  Rostgaard.  »Han 
vil  give  os  nærmere  Underretning;  kanske  er  Faren 
ikke  overhængende,  da  dette  er  den  første  Advarsel.« 

Peer  løb  tværs  over  Toften  og  var  i  faa  Mi- 
nutter ved  Bøgen. 

»Svensken  kommer!«  sagde  han  forpustet;  »han 
er  kanske  alt  paa  Sletten.« 

»De  komme  Syd  fra,«  sagde  Rostgaard  rolig; 
»om  en  god  halv  Time  vil  Fortravet  være  her,  I 
bør  ikke  gaa  tilbage  til  Gaarden,  Hr.  Korfits !  Peer 
skal  føre  eder  ind  i  Skoven  til  et  sikkert  og  lunt 
Tilflugtssted,  hvor  I  maa  blive  i  Nat ;  inden  Dagen 
gryr,  maa  I  være  paa  Søen.« 

»Ja,  Gud  give,  vi  vare  der  k  udbrød  Korfits  Trolle, 

mens  Fru  Birthe  klyngede  sig  til  hans  Arm.  »Det 
kan  glippe  for  os  endnu  1« 

»Vil  Gud,  skal  alt  gaa  godt,«  sagde  Rostgaard 
i  en  tillidsfuld  Tone.  »Svenskerne  have  i  den 
sidste  Tid  ingen  Strandvagter  stillet  ud,  da  de 
ikke  have  Angreb  at  frygte.  De  ville  være  trætte 
af  det  lange  Ridt,  idet  de  sikkert  komme  fra  Lejren 
og  ville  have  Aftensmad  og  Hvile.  Gaa  I  kun  trøstig 
med  eders  Frue  ind  i  Skoven  og  følg  min  Svend; 
naar  det  er  blevet  mørkt,  skal  jeg  sende  ham  ud 
til  eder  med  nogen  Fetalje.  Men  nu  maa  I  ikke 
tøve  længer  ic 

Korfits  og  hans  Frue  tog  hastig  Afsked  fra 
Rostgaard  og  hilste  de  andre  sammensvorne,  der 
ærbødig  blottede  deres  Hoveder.  Fru  Birthe  veks- 
lede til  Afsked  et  Par  venlige  Ord  med  Mikkel 
Hansen  om,  hvor  kær  hun  havde  faaet  hans  Pleje- 
datter og  takkede,  fordi  Lisbeth  havde  været  hende 
til  Tidkort  og  Opvartning  paa  Kraagerup.  De  gik 
saa  med  Peer  Olsen  og  forsvandt  snart  mellem 
Skovens  Stammer. 

Imidlertid  tog  de  helsingørske  Borgere  og  Gerner 
i  Hast  Afsked  fra  Rostgaard  og  gik,  Lisbeth  ved 
sin  Plejefaders  Arm,  ad  en  anden  Skovsti  op  til 
Skovridergaarden,  hvor  deres  Vogn  og  Gerners 
Hest  vare  satte  ind,  og  drog  saa  hver  sin  Vej. 

Rostgaard  derimod  ilede  tilbage  til  Gaarden 
for  at  tage  imod  de  ubudne  Gæster  og  lade  sin 
Hustru  pleje  dem  saa  vel,  at  de  ingen  Lyst  skulde 
have  til  at  strejfe  omkring.  Imidlertid  glemte  han 
ikke  Korfits  og  Fru  Birthe,  der  tilbragte  en  ængstelig 
og  kedelig  Nat  i  den  samme  Hule,  hvor  Rost- 
gaard havde  skjult  sig,  da  han  red  ud  for  at  drage 
til  Admiral  Opdam.  Rostgaard  bragte  .dem  ved 
Midnatstide  deres  Rejsetøj,  blev  saa  hos  dem  og 
førte  dem  til  Stranden,  hvor  de  lykkelig  kom  i  Baaden 
og  undslap  til  København.  —  Da  Solen  den  næste 
Morgen  stod  op,  faldt  dens  Straaler  med  smilende 
Klarhed  paa  den  store  Bøg  i  Hej  de  vang,  hvis  friske 

Blade  susede  i  Morgenvinden,  som  skulde  der  fra 
nu  af  altid  være  Fest  hos  Skovenes  Konge.  Mjaend 
med  Højhed  i  Sind.  og  Stordaad  i  Bryst  h^vde  jo 
dvælet  under  dens  mægtige  Krone,  og  her  var  den 
Pagt  bleven  sluttet,  der  skulde  holdes  tro  til  Døden. 
Saa  fik  da  ogsaa  Skovens  tavse  Vidne  fra  nu  af 
det  skønne  Navn:  Troskabsbøgen. 


Femte  Kapitel. 

En  Snare. 


Omtrent  en  Maaned  senere,  en  smuk  Junidag, 
gik  Valentin  Kom  sindig  op  åd  Strandgade  i  Hel- 
singør. I  den  langskødede,  brune  Frakke,  de  sorte 
Manchesters  Knæbenklæder,  sorte  Strømper  og  Sko 
med  Sølvspænder  saa  han  helt  stadselig  ud.  Han 
gav  sig  ogsaa  en  vigtig  Mine,  tog  sjælden  sin  bred- 
skyggede Filthat  af,  men  nøjedes  med  at  svare  paa 
de  flestes  Hilsener  ved  et  Nik,  mens  han  trykkede 
sin  Stoks  Sølvknap  mod  sine  tykke  Læber  og  trak 
den  svære  Dobbelthage  ind,  saa  den  hvide  Hals- 
kluds Flige  brusede  frem. 

Som  han  saaledes  gik  og  kroede  sig,  stillede 
han  mangen  tro,  dansk  Borger  i  Staden  levende 
for  Øje  den  sørgelige  Forandring,  der  var  foregaaet 
med  deres  Fødeby  og  deres  Fædreland.  Saa  længe 
Dannebrog  vajede  fra  Kronborgs  Vagttaarn,  listede 
Valentin  Korn  sig  helst  ud  i  Skumringen,  og  de 
fleste  af  hans  Medborgere  veg  sky  til  Side,  naar  de 
mødte  ham,  ligesom  det  ogsåa  kunde  hændes,  at 
han  hilste  ydmygt  uden  at  faa  nogen  Genhilsen  til 
Tak.  Han  mindedes  endnu  kun  alt  for  godt  baade 
disse  Dage  og  dem,  der  havde  ladet  ham  føle  deres 
Ringeagt.  Øverst  paa  Listen  stod  Mikkel  Hansen 
og  Jens  Henriksen,  som  ikke  brød  sig  om  at  lægge 
Skjul  paa  deres  Mening. 

Svenskerne  paa  Kronborg.  24 

Valentin  Korn  gik  nu  netop  forbi  Jens  Henrik- 
sens Hus,  blev  staaende  foran  det  og  saa  med  en 
spotsk  Mine  op  og  ned  ad  det,  som  om  det  havde 
været  Jens  Henriksen  selv.  Saa  smilte  han  ondskabs- 
fuldt og  gik  videre ;  men  Jens  stod  indenfor  ved  sin 
Pult  og  fik  Øje  paa  ham. 

»Onde  Tider,«  tænkte  Jens,  »naar  Keltringer 
knejse  med  Nakken  og  le !  Tøv  dog  lidt,  bitte 
Valentin,  om  en  Stund  kan  Bladet  vende  sig,  og  du 
maa  græde!« 

Han  og  hans  Venner  sukkede  efter  den  Stund, 
men  det  trak  endnu  stadig  i  Langdrag.  Kong  Fre- 
derik sendte  ingen  Penge,  og  af  Vaaben  var  der  hidtil 
kun  indtruffet  en  lille  Ladning,  som  ikke  rækkede 
langt. 

Valentin  Korn  vilde  vel  faa  Lov  at  le  en 
Tid  endnu.  Han  havde  nyttet  Tiderne  klogt,  ikke 
alene  til  at  øge  sin  egen  Velstand,  men  ogsaa  til 
at  gøre  sig  gode  Venner  med  flere.  Hans  Forbøn 
gjaldt  noget  hos  Kommandanten  paa  Kronborg,  og 
vilde  en  Mand  have  Lettelse  i  de  svære  Krigsbyrder 
eller  fries  ud  af  en  eller  anden  Forlegenhed,  hen- 
vendte han  sig  sjælden  forgæves  til  Valentin  Kom, 
naar  hans  Navn  da  ikke  stod  paa  det  sorte  Bræt,  og 
der  ikke  var  haarde  Krænkelser  fra  Fortiden  at 
hævne. 

Valentin  fik  derfor  mange  høflige  og  ydmyge 
Hilsener,  men  uagtet  hans  graa  Øjne  nu  og  da  lyste 
af  Triumf,  og  hans  buskede  Øjenbryn  trak  sig 
hoverende  i  Vejret,  var  han  dog  ikke  saa  rolig  eller 
vel  til  Mode,  som  han  lod.  Da'  kom  Gregers  Hansen 
om  et  Hjørne  i  stor  Fart  og  havde  nær  løbet  sin 
tykke  Ven  og  Kreditor  over  Ende. 

»Hastigt  Mod  er  sjælden  god,«  raabte  Valentin 
og  satte  Stokken  frem,  saa  Gregers  fik  et  Stød  i 
Maven.  »Hvorhen  saa  aarle  og  i  fuld  Puds?  Dog 
hvad  spørger  jeg!  Eders  Fødder  kende  nu  kun  een 
Vej,  og  den  gaar  til  Lisbeth  Hansens  Jomfrubur, 
hi  hiU 

Gregers  saa  baade  betuttet  og  vred  ud,  men 
havde  jo  gode  Grunde  til  at  nedtvinge  sin  Harme. 
Han  fandt  dog,  at  Oprigtighed  nu  vilde  blive  det 
bedste.  Valentin  maatte  helst  komme  paa  det  rene 
i  den  Sag  og  vide,  at  han  ikke  agtede  at  gøre 
Lucie  Valentinsdatter  til  sin  Hustru. 

>I  gættede  der  ikke  fejl,«  sagde  han,  da  han 
havde  faaet  Vejret  efter  det  Stød  i  Hjertekulen, 
>jeg  agter  mig  til  Hr.  Mikkel  i  den  Hjertesag,  hvor- 
til I  sigter.« 

»Det  gaar  Kræbsegang  med  den  Bejleii,«  sagde 
Valentin  Korn  spydig ;  >  bange  Hjerter  vinde  aldrig 
fager  Mø!« 

»I  forholde  mig  ikke  eders  Venskab  for  den 
Sags  Skyld,«  svarede  Gregers  forlegen. 

»Ih!«  udbrød  Valentin  i  en  uventet  munter  Tone, 
»vind  I  kun  den  Jomfru,  om  I  kan ;  men  træd  dog 
ind  med  mig  i  min  Bod,  om  I  ellers  er  til  Sinds  at 
unde  mig  en  Samtale.« 

Gregers  turde  ikke  opirre  Valentin  Korn  ved 
et  Afslag  og  fulgte  ham  altsaa  til  hans  Hus.  I 
Boden  traf  de  heldigvis  ikke  skøn  Lucie,  men  kun 
hendes  Moder,  der  svarede  paa  Gregers  Hansens 
høflige  Morgenhilsen  med  et  tvært  Nik,  mens  Valen- 
tin tog  en  Nøgle  op  af  Lommen  og  aabnede 
Døren  til  det  lille  Lukaf,  som  han  kaldte  sit  Kon- 
tor. Han  bød  Gregers  træde  ind  og  lukkede  Døren 
efter  sig. 

Uorden  og  Smuds  regerede  her  i  Krogene,  da 
Valentin  Korn  mente,  at  Støv  ikke  gør  nogen  Mand 
fattig.  En  haardt  medtagen  Regnskabsbog  med 
Æseløren  laa  paa  den  lille,  med  Blæk  overstænkede 
Puk,  Papirsposer  med  tørrede  Urter  hang  paa  Væg- 
gen, Varepakker  laa  uordentlig  i  Bunker,  og  der  stod 
tomme  og  støvede  Flasker  paa  Væghylden.  Dog 
fandtes  der  een  Genstand  i  en  Krog,  til  hvilken 
Valentins  Kunder  ikke  undlod  at  skotte  med  en 
nysgerrig  Respekt,  naar  de  fik  Lov  at  træde  ind  i 
hans  Helligdom.     Det  var   en   lille,  men  svær  og 

jærnbeslagen  Egetræskiste,  i  hvilken  man  mente,  at 
hans  Skatte  laa  vel  gemte  under  Laas  og  Lukke. 
Hans  egen  Hustru  fik  heller  ikke  Lov  til  at  komme 
ind  i  Kontoret,  uden  naar  han  selv  var  lil  Stede; 
hendes  Støvekost  fik  sjælden  Held  til  at  føre  Krig 
der  med  Spindelvæv,  og  han  glemte  aldrig  at  tage 
Dørnøglen  med  sig,  naar  han  gik  ud. 

Han  bad  nu  smiskende  Gregers  tage  Plads  i 
den  brede,  plumpe  Lænestol,  som  ellers  var  hans 
eget  Sæde,  overraskede  sin  Gæst  ved  at  hente  en 
Kande  Vin  og  to  Bægre  ud  af  et  lille  Skab  i  Væggen 
og  ryddede  saa  nogle  Varepakker  af  en  lille  Træ- 
bænk, paa  hvilken  han  selv  stønnende  satte  sig. 
Han  skænkede  i  Bægrene,  bad  Gregers  ikke  at  for- 
smaa  en  lille  Morgendrik  og  stødte  sit  Bæger  mod 
hans  med  Ønsket  om  Held  paa  hans  Gang. 

»I  maa  ikke  tænke,«  sagde  han  indsmigrende, 
>at  jeg  er  ligegyldig  for  eders  Velfærd.  Kunde  jeg 
end  ønske,  at  saa  vakker  en  ung  Mand  havde  bejlet 
andensteds  end  hos  Mikkels,  hvor  Ødsomhed  og 
Hoffærdighed  regere,  og  til  en  bedre  Fæstemø  end 
et  Slegfredbarn,  saa  ved  jeg  dog,  at  Mands  Vilje 
er  hans  Himmerige,  og  det  skulde  glæde  mig,  om 
den  Sag  falder  ud  til  større  Lykke  for  eder,  end 
det  var  at  vente.« 

Gregers  overraskedes  ved  sin  Værts  Overbæren- 
hed, da  han  ikke  kunde  sige  sig  selv  ganske  fri  for  at 
have  vakt  Haab  om  alvorlige  Hensigter  hos  Lucie. 
Han  tømte  da  med  mange  Taksigelser  sit  Bæger. 
Efter  en  lang  Tale  om  Tidernes  Vanskelighed, 
som  Gregers  kun  halvt  hørte  paa,  og  hvis  Hensigt 
han  ikke  grublede  over,  sagde  Valentin  med  dæmpet 
Røst: 

»Har  I  ellers  ikke  i  den  sidste  Tid  mærket 
noget  underligt  hos  Toldskriverens?« 

»Hvad  skulde  det  vel  være? c  spurgte  Gregers 
aandsfraværende ;  han  sad  nemlig  og  spekulerede  paa 
at  finde  et  Paaskud  til  at  slippe  bort. 

»Ja,   hvad  ved  jeg;   men  der  har  været  stort 

Rend  i  nogen  Tid,  Den  lange  Magister  gør  sig 
Ærinde  derind  hver  anden  Dag,  Hr.  Henrik  fra 
Birkerød  har  været  der,  og  det  var  sært  nok,  at 
jeg  forgangen  Dag  saa  først  Ridefogeden  fra  Kraage- 
rup,  saa  den  engelske  Oberst  Hutschinson  og  til 
sidst  Stenvinkel  gaa  derind. c 

»Al  Slags  Folk.t  sagde  Gregers  Hansen,  »har 
til  alle  Tider  søgt  Mikkels  Hus.  Han  pokulerede 
gerne,  og  endnu  have  de  svenske  Officerer  ikke 
faaet  Held  til  at  tømme  hans  Vinkælder.« 

»Nej,«  sagde  Valentin  med  en  gryntende  Latter, 
»i  Toldskriverens  Vinkælder  er  fast  lige  saa  dybt  til 
Bunden  som  i  Kongens  egen;  men  drikker  han  da 
ogsaa  til  Pægls  med  denne  Englænder?« 

»Vel  gør  han  det,«  svarede  Gregers,  »og  brækker 
alt  imens  saa  gudsjammerlig  paa  det  engelske  Sprog, 
at  Obersten  udstøder  mangt  et  Goddam  af  Utaal- 
modighed  over,  at  han  hverken  kan  forstaa  det 
Pluddervælsk  eller  selv  blive  forstaaet  af  Hr.  Mikkel. 
Dog  lider  den  gode  Forstaaelse  intet  Skaar  derved, 
da  Hr.  Mikkel  jo  er  en  saare  gæstfri  og  velvillig 
Mand.« 

»Saamændl  Det  Lov  skal  han  have!  Jeg  lader 
det  med  denne  Oberst  passere;  men  nu  Stenvinkel? 
Med  ham  har  Toldskriveren  sikkerlig  ikke  ret  ofte 
pokuleret,  da  han  lader  sig  utænkelig  sjælden  se  i 
Staden;  det  er,  naar  han  kommer,  ret  som  at  se 
en  Ugle  ved  Dagen.« 

»Jeg  ved  ikke  af,  at  Stenvinkel  har  været  der.« 

»Ikke  det?«  spurgte  Valentin  med  et  mistroisk 
Blik.  »Saa  vil  jeg  fortælle  eder  eet  til,  hvoraf  I  kan 
skønne,  at  noget  er  i  Gære,  hvad  det  «aa  er.  For- 
gangen Dag  kommer  jeg  ned  til  Smeden,  Jens 
Thuesen  i  Stengade,  og  hvem  træffer  jeg  der  uden 
Magister  Tikøb?  Han  var  i  en  Handel  med  Smeden, 
og  hvorom  tænker  I?« 

»En  Laas  til  et  Pengeskrin  har  han  da  ikke 
nødig,«  sagde  Gregers  med  et  koldt  Smil. 

»Hi,    hi,   hil«    lo  Valentin,   saa  den  skrøbelige 

Bænk  rystede  under  ham,  og  han  vedblev  at  le  ved 
at  tænke  paa  den  enfoldige  Magisters  Armod,  ind- 
til han  fik  et  Anfald  af  Hoste.  Saa  kurerede  han 
sig  ved  en  god  Slurk  Vin  og  forsømte  i  det  hele 
ingen  Lejlighed  til  at  tømme  Bægeret  og  faa  sin 
Gæst  til  at  følge  Eksemplet.  Rødmen  i  Gregers's 
Ansigt  viste  noksom  Rigtigheden  af  hans  Moders 
Paastand,  at  hans  Natur  ikke  taalte  Druesaft. 

»Nu,<  tog  Valentin  fat  paa  ny,  men  med  stor 
Alvor,  »de  købsloges  om  et  Ryttersværd,  en  god 
bred,  lige  Pallask.  Magisteren  stod  og  fandt  paa 
Æggen,  men  da  han  blev  mig  var,  gav  han  det  saa 
en  anden  Vending,  som  om  Jens  Thuesen  kun 
havde  vist  ham  Sværdet.  Alligevel  hørte  jeg,  at 
han  pruttede  med  Jens  om  Prisen,  da  jeg  kom.  Jeg 
tænkte  derfor,  Gregers,  at  naar  slig  arm  Bogorm 
lægger  sig  Glavind  til,  maa  større  Folk  have  indgivet 
ham  det.« 

»Derom  kan  dog  siges,  Hr.  Valentin,  at  der 
er  flere  galne  end  dem,  der  kaste  Klæderne.  Jeg 
maa  vel  kende  Kristen  Tikøb,  fordi  han  har  været 
min  Lærer.  Han  har  alle  sine  Dage  været  en  sær 
Kumpan  med  kuriøse  Paafund.  Han  gaar  nu  for 
Tiden  og  snakker  en  hel  Hoben  om  Studenternes 
Tapperhed  paa  Københavns  Volde  og  beklager, 
han  ikke  var  med  der.  Det  Sværd  er  vel  et  Lege- 
tøj, han  har  villet  købe  sig,  for  at  fægte  dermed 
mod  en  Straamand,  og  har  saa  skammet  sig  der- 
over, da  I  kom.« 

»I  er  paa  Vildspor,  Gregers  !«  sagde  Valentin  i 
en  afgørende  Tone  og  trommede  med  Fingrene  paa 
Bordet,  >om  I  da  ellers  taler  oprigtig.  Tænk  ikke 
at  binde  mig  Ammestuehistorier  paa  Ærmet !  Noget 
er  i  Gære,  hvad  det  saa  er.« 

»Paa  Æresord,  Hr.  Valentin,«  sagde  Gregers 
og  satte  det  tømte  Bæger  haardt  i  Bordet,  »jeg  er 
saa  uvidende  som  Barn  i  Moders  Liv.« 

»Jeg  mærker,«  sagde  Valentin  og  saa  Gregers 
stift   i  Øjnene,    »at  I  taler  Sandhed,   men  jeg  maa 

da  sige,  at  brygge  de  noget  sammen  hos  Told- 
skriverens og  forholde  eder  Kundskab  derom,  vise 
de  eder  en  mærkelig  Ringeagt,  ja  behandle  eder 
som  et  Barn.« 

Den  Pil  ramte.  Gregers  Hansen  blev  endnu  rødere 
i  Hovedet,  end  han  allerede  var,  og  rettede  sig  i 
Sædet. 

»Mikkel  Hansen,  Jens  Henriksen  og  det  Kom- 
pagni,« vedblev  Valentin  Korn,  >har  alle  sine  Dage 
baaret  Næsen  højt  og  set  os  andre  over  Hovedet. 
Dog  have  ogsaa  vi  Borgerskab  her  i  Staden,  og 
naar  Urostifterne  smede  Anslag,  kan  det  komme  til 
at  gaa  ud  over  de  fredelskende  Borgere.  Fred  er 
en  fager  Stang;  brydes  hun,  vil  hun  loddes  igen 
med  Sølv,  bjærger  man  end  Livet.  Mange  foruden 
mig  vilde  vise  eder  stor  Tak,  Gregers,  kunde  I  saa 
sandt  hjælpe  os  med  at  vaage  over  Byens  Fred. 
Se  at  faa  opsnuset,  hvad  de  have  for  hos  Mikkels, 
og  giv  mig  snart  Kundskab  derom!« 

»Per  Jovem!«  udbrød  Gregers  med  et  vrede- 
blussende Ansigt  og  rejste  sig,  »har  Hr.  Mikkel 
holdt  mig  for  Nar,  skal  han  ikke  dø  i  Synden!  Jeg 
skal  inden  Aften  vide  mere  end  nu,  om  I  da  har 
Ret,  Hr.  Valentin,  og  der  virkelig  er  sligt  i  Gære.« 

»Gaa  nu  fiffig  til  Værks!«  sagde  Valentin 
Korn  og  puffede  til  Gregers  med  Albuen,  mens 
han  blinkede  til  ham.  »Bus  ikke  lige  løs  paa 
Mikkel;  han  er  en  gammel  Ræv  og  gaar  ikke  gerne 
paa  Stampen.  Frit  I  hellere  Jomfru  Lisbeth  saa 
listelig  ud!  Det  skulde  være  sært,  om  hun  intet 
havde  mærket,  og  Kvindfolk  have  sjælden  godt 
bundet  for  Sækken.  Saa  han  I  ogsaa  faa  Haand  i 
Hanke  med  Mikkel,  og  han  gør  Ende  paa  sin  Datters 
Knibskhed  og  lader  Brylluppet  staa!« 

Gregers  tog  nu  Afsked  og  maatte  indrømme 
Hr.  Valentins  Snuhed;  han  var  i  en  sørgelig  Grad 
lærvillig  til  det  onde  og  satte  sig  nu  for  at  spille 
Lisbeth  et  Puds,  som  med  eet  Slag  skulde  gøre 
det  af  med   hendes-  Stædighed.     Han  gik  først  en 

Vending  i  det  fri,  for  at  den  halve  Rus,  han  bar 
paa,  men  som  havde  opildnet  hans  Mod  uden  at 
formørke  hans  Tænkeevne,  kunde  tabe  sig.  Da  han 
var  kommen  paa  det  rene  med,  hvorledes  han  vilde 
gaa  til  Værks,  vendte  han  om  og  gik  lige  til  Mikkel 
Hansens  Hus. 

Han  havde  det  Held  at  træffe  Lisbeth  ene; 
hun  sad  i  Jasminlysthuset  i  Mikkel  Hansens  Have. 
Der  gik  en  lige  Gang  fra  Løvhytten  hen  til  Laagen. 
Hun  hørte  den  gaa,  saa  op  og  blev  sin  Bejlers 
ildevarslende  Skikkelse  var.  Han  gik  op  ad  Gangen 
med  de  sædvanlige  Paradetrin,  hilste  hende  ærbødig, 
men  i  en  alvorligere  Stil,  end  han  plejede;  saa 
sukkede  han,  og  efter  at  have  taget  Plads  paa  Side- 
bænken blev  han  siddende  der  i  Tavshed. 

Lisbeth  saa  straks  Forandringen  i  hans  Væsen. 
Hun  havde  gengældt  hans  Hilsen  i  samme  Stil,  saa 
den  faldt  særdeles  stiv  og  kold  ud,  og  bøjede  sig 
saa  over  sit  Sytøj ;  men  nu  saa  hun  op,  forundret 
over  hans  vedholdende  Tavshed.  Hans  Blik  hvilede 
ubehagelig  forskende  paa  hende,  saa  hun  blev  ilde 
til  Mode  og  tog  hurtig  Øjnene  til  sig.  Hun  skulde 
dog  snart  overraskes  endnu  mere;  thi  da  han  begyndte 
at  tale,  faldt  der  mod  Sædvane  intet  Ord  om  Kær- 
lighed. 

»Tykkes  eder  ikke,  Jomfru  Lisbeth,«  sagde  han, 
»at  efter  den  glorværdige  Sejr  for  København  ere 
Tiderne  blevne  sært  lurende  og  overmaade  tryk- 
kende? Vi  ere  ikke  overvundne,  og  dog  raader 
Svensken  i  Landet.  Der  sker  intet  for  at  oprejse 
Folkets  Mod.« 

»Sandt  nokl«  svarede  Lisbeth,  mens  hun  lod 
sin  Naal  gaa  hurtig;  »men  naar  Uvirksomheden 
trykker  eder,  og  her  dog  er  mere  stille  end  i 
København,  hvorifor  forlod  I  saa  eders  Post  der?« 
»Ak  ja,  hjerte  Jomfru  Lisbeth!  hvorfor  gjorde 
jeg  det?  Saa  spørger  jeg  nu  hver  Dag  mig  selv. 
Jeg  kunde  vel  nævne  een  Aarsag  til  min  overilede 
Beslutning;    men  jeg    frygter  for,   at  den  desværre 

ingen  Sinde  har  haft  eders  Bifald.  Havde  jeg  vidst 
saa  sikkert  forud,  at  mit  Komme  ikke  vilde  glæde 
eder,  var  jeg  bleven  der,  hvorfra  jeg  kun  med 
største  Fare  for  mit  Liv  vovede  mig  bort.« 

Gregers  sagde  det  i  en  paatagen  sørgmodig 
Tone,  og  Lisbeth  saa  ham  ind  i  Øjnene  for  at  være 
vis  paa,  at  hans  Ord  vare  oprigtige.  Han  saa  dog 
fuldkommen  alvorlig  ud,  og  Lisbeth  blev  derved 
mildere  stemt  imod  ham ;  dog  foretrak  hun  ikke  at 
svare  paa  hans  Hjertesuk. 

»Alligevel  havde  jeg  ogsaa  andre  Bevæggrunde,« 
vedblev  Gregers  og  saa  ned  for  sig,  ^jeg  haabede 
her  i  Helsingør  at  kunne  tjene  min  Konge  og  mit 
Fødeland  bedre  end  som  gemen  Soldat  paa  Køben- 
havns Volde ;  der  er  nok  til  det.  Mener  I  ikke,  at 
jeg  er  en  større  Gerning  voksen?« 

»Det  er  ikke  saa  lige  for  mig  at  vide,  Gregers,« 
svarede  Lisbeth  forsigtig,  »hvad  der  bor  i  eder.? 

»Da  er  det  mit  Ønske,  at  I  skal  vide  det,« 
sagde  Gregers  og  saa  op.  »Da  jeg  altid  har  haft 
stor  Fortrohghed  til  eder,  vil  jeg  ogsaa  i  denne 
vigtige  Sag  aabne  mit  Hjerte  for  eder,  om  I  vil 
skænke  mig  Øre.  Jeg  stoler  paa  eders  Tavshed, 
skønt  det  ellers  ikke  er  Skik  at  spørge  unge  Jom- 
fruer til  Raads  i  Politica.« 

Lisbeth  takkede  ikke  for  den  store  Ære,  der 
blev  hende  til  Del,  men  grublede  derimod  over, 
hvorhen  den  Tale  skulde  føre. 

»Jeg  har  faaet  Nys  om,«  vedblev  Gregers  efter 
en  lille  Pause,  »at  et  Anslag  er  i  Gære,  og  at  nogle 
patriotiske  Mænd  have  rottet  sig  sammen  i  et  vist 
Øjemed.  Er  jeg  ikke  fejl  underrettet,  saa  pleje  de 
deres  Raadslagninger  her  i  Hr.  Mikkels  Hus.« 

Gregers  vendte  ikke  sine  Øjne  fra  Lisbeths 
Ansigt,  mens  han  sagde  det,  og  hun  kunde  trods 
al  Anstrengelse  ikke  skjule  sin  Forvirring.  En  for- 
ræderisk Rødme  farvede  hendes  Kinder,  og  Gregers 
var  nu  vis  paa,  at  hun  vidste  noget;  han  forfulgte 
da  ogsaa  straks  den  vundne  Fordel. 

»Saa  synes  da  den  Lejlighed  at  være  kommen,« 
vedblev  han,  »hvilken  jeg  i  nogen  Tid  har  sukket 
efter.  Nu  kan  jeg  mulig  faa  Held  til  at  vise,  at  det 
ikke  var  af  Fejhed,  jeg  forlod  min  Post  i  Køben- 
havn. Der  har  længe  været  ligesom  en  Tørst  hos 
mig  efter  at  slaa  ned  den  Skvalder  og  Bagtalelse, 
der  er  gaaet  Byen  rundt  og  har  sværtet  mig.  Jeg 
ønsker  nu  at  faa  Lod  og  Del  i  dette  Anslags  Hasard 
og  Ære.  Tykkes  dette  eder  ikke  at  være  et  godt 
og  mandigt  Forsæt?« 

Lisbeth  saa  forundret  op,  fordi  det  overraskede 
hende,  at  Gregers  Hansen  kunde  tage  en  saa  modig 
Beslutning.  Derimod  tvivlede  hun  ikke  mere  om,  at 
han  jo  vidste  alt  om  selve  Sammensværgelsen,  og 
hun  saa  ingen  Fare  i  at  tale  aabent  om  den  med 
ham,  da  han  dog  i  ethvert  Fald  var  god  dansk  og 
hadede  Svenskerne  oprigtig. 

»I  maa  ikke  gaa  med  saa  let  Hu  til  den  farlige 
Gerning!«  sagde  hun.  »Kronborg  er  en  stærk  Fæst- 
ning og  vel  vogtet;  det  er  ingen  let  Sag  at  tage 
den  1  Jeg  raader  eder  at  holde  eder  derfra ;  men  vil 
I  endelig  med  i  Lavet,  saa  gaa  til  Fader  og  hør  hans 
Raad.  Jeg  ved  desuden  ikke  stort  mere  om  den 
Sag,  end  at  det  gælder  Kronborg.« 

Der  lyste  et  Glimt  af  Triumf  fra  Gregers  Han- 
sens Øjne,  som  Lisbeth  netop  fik  at  se.  Hun  stud- 
sede lidt  derved  og  blev  greben  af  en  uklar  Angest 
Maaske  havde  han  dog  ikke  vidst  noget  sikkert,  og 
hun  kunde  ikke  nægte  for  sig  selv,  at  en  snaksom 
Pralhans  som  han  var  en  upaalidelig  Medvider.  Gre- 
gers rejste  sig  nu, 

>I  kan  lide  paa,  at  jeg  gaar  til  Hr.  Mikkel! 
Det  har  krænket  mig,  at  han  har  forholdt  mig  al 
Kundskab  om  dette  store  Foretagende  og  ikke 
fundet  mig  værdig  til  at  tage  Del  deri.  Jeg  er  dog 
ingen  Dreng  mere,  og  jeg  skulde  mene,  at  jeg 
kender  mere  til  Krig  end  de  fleste  Borgere  her  i 
Staden.« 

>For    Guds    Skyld,    Gregers,«    sagde   Lisbeth 

blegnende,  >tal  ikke  til  noget  Menneske  derom  uden 
til  Fader !  Dog  vis  mig  den  Tjeneste  ikke  at  røbe 
for  ham,  at  jeg  har  ladet  Munden  løbe ;  thi  forgangen 
Dag  talte  han  mig  haardt  til,  da  han  havde  mærket, 
at  jeg  havde  faaet  Nys  om  Sagen,  og  paalagde  mig 
stor  Forsigtighed.« 

»Stol  I  kun  paa  mig!«  sagde  Gregers  med  et 
Smil,  der  kastede  et  ildevarslende  Strejflys  tilbage 
over  deres  Samtale  og  ingenlunde  gjorde  Lisbeths 
Uro  mindre.  Han  tog  derpaa  Afsked  og  fjernede 
sig  skyndsomt. 

Lisbeth  sad  og  grublede  over,  om  han  mulig 
havde  lagt  en  Snare  for  hende  for  at  lokke  ud  af 
hende,  hvad  han  ikke  vidste ;  men  da  hun  intet 
havde  hørt  om  hans  Forhold  til  Valentin  Korn,  kunde 
hun  ikke  tænke  sig  anden  Aarsag  til  hans  Nysger- 
righed end  den  Krænkelse,  han  selv  sagde,  at  han 
følte,  fordi  man  ikke  havde  fundet  ham  værdig  til 
at  optages  blandt  de  sammensvorne,  og  det  lig- 
nede ham  ganske. 

Hun  fik  dog  ikke  Tid  til  at  gruble  længer  der- 
over. Atter  hørte  hun  den  knirkende  Lyd  af  Have- 
laagen,  og  da  hun  saa  op,  saa  hun  en  lille  matro- 
neagtig Skikkelse,  der  med  smaa,  hurtige  Skridt 
gik  op  ad  den  lige  Gang  mod  Lysthuset.  Det  var 
Ursula  Krause,  Oldfruen  paa  Kronborg.  Hun  var 
klædt  i  ærbart  Sort,  og  hendes  Lin  vare  skinnende 
hvide,  saa  at  de  stak  underlig  af  mod  hendes  gule, 
rynkede  Hud,  der  misklædte  hendes  Ansigt.  Hen- 
des skarpe  Træk  oplivedes  af  et  Smil,  hvis  Virk- 
ning blev  større  ved  Rynkerne,  saa  at  man  kunde 
sige  om  Madam  Ursula,  at  hun  i  egentlig  Forstand 
lo  med  hele  Ansigtet.  Hendes  brune,  spillende 
Øjne  havde  endnu  Ungdommens  Liv,  og  naar  hun 
var  i  saa  godt  Lune  som  denne  Dag,  var  det 
vanskeligt  at  vise  hende  et  alvorligt  Ansigt.  Lis- 
beth kunde  da  heller  ikke  modstaa  det  Solskin  af 
Hjertelighed,  som  udstraalede  fra  gamle  Krauses  ryn- 
kede Ansigt  og  tog  venlig  imod  hende,  uagtet  hun 

ikke  var  oplagt  til  saa  lang  en  Passiar,  som  hun 
vidste,  der  nu  vilde  vanke.  Madam  Ursula  tog  efter 
mange  Smil,  Kniks  og  Forespørgseler  til  Lisbeths 
Helsen  Plads  paa  Bænken. 

»I  tænker  vel,  at  Taabe  har  tabt  sin  Kaabe, 
som  man  siger,  naar  jeg  gør  Besøg  i  disse  Tider. 
Dog  maa  I  vide,  kæreste  Jomfru  Lisbeth,  at  falde 
Besøgene  end  tyndt  nok  her  i  Staden,  paa  Kron- 
borg er  det  ganske  bart.  Saa  blev  da  min  Længsel 
efter  at  se  gode,  gamle  Venner  saa  uslukkelig  stor, 
at  jeg  bad  om  Orlov  en  halv  Dags  Tid.  Kom- 
mandantens Frue,  Oberstinde  Sjøblad,  ikke  alene 
tilstod  mig  det  uden  ringeste  Indvending,  men 
Hr.  Obersten  var  saa  naadig  at  give  mig  en  Ge- 
frejter  til  Ledsagelse,  for  at  jeg  kunde  gaa  trygt 
paa  Gaden,  hvor  jo,  som  Gud  og  hver  Mand  ved, 
drukne  Soldater  jævnlig  sværme  om  og  holde  slemt 
Hus.« 

»Hvor  har  I  da  ladet  eders  Sauvegarde  bliver« 
spurgte  Lisbeth  smilende. 

»Han  sidder  oppe  i  Køgerset  og  bliver  be- 
værtet af  Pigen  —  ak  ja!  Jeg  glemmer  jo  rent  at 
lade  eder  vide,  at  jeg  har  været  inde  hos  Madam 
Maren;  men  hun  har  Hovedværk  og  vilde  ikke 
herned  med  i  Haven,  og  at  gaa  uden  at  have  talt 
med  eder  vilde  være  baade  Synd  og  Skam.  Men 
nu  skal  I  høre;  Balthasar  hedder  Gefrejteren,  og 
han  er  en  skikkelig  Karl  og  gik  i  Førstningen  kønt 
bag  efter  mig  som  en  Æresvagt;  dog.  Gud  naade 
os!  Hvert  Sted  jeg  kom  ind,  blev  der  givet  ham 
stort  Traktemente,  og  nu  er  han  saa  drukken,  at 
man  kan  pirre  ham  over  Ende  med  en  Finger, 
hvorfor  jeg  ogsaa  indstændig  bad  eders  Pige  at 
komme  Vand  i  Øllet.« 

»Saa  staar  det  sig  ilde  med  eders  Sikkerhed 
paa  Hjemfarten,  gode  Madam  Ursula,«  sagde  Lisbeth 
og  lo. 

»Ih  hvad,  jeg  skal  nok  bjærge  mig!  Dog  gør 
det    mig    ondt    for    den    stakkels    Karl.      Drukken 

Aftenglæde  giver  fastende  Morgensorg,  og  ser  Ober- 
sten ham  i  den  Tilstand,  kommer  han  sikkerlig  til 
at  ride  Træmæren.  Jeg  faar  da  se  at  skaffe  ham 
til  en  Side,  naar  vi  først  ere  vel  inde  i  Fæst- 
ningen, c 

iGaaDagene  taalelig  vel  for  eder  der?«  spurgte 
Lisbeth.  »I  maaværesaare  vanskelig  stillet,  tykkes 
mig.« 

>Ih,  hjerte  lille  Jomfru,  man  vænnes  saa  længe 
ved  ondt,  at  ondt  tykkes  at  være  godt, c  svarede 
Madam  Ursula  livlig.  »Fra  første  Færd  af  saa  det 
broget  nok  ud,  men  jeg  fik  dog  Skik  paa  det.  De 
svenske  Herrer  mærkede  snart,  at  det  ikke  var  en 
Røverborg,  de  vare  dragne  ind  i,  men  et  kongeligt 
cian3k  Slot  med  streng  Husorden  og  høvisk  Skik. 
Hvor  barsk  end  nogle  af  dem,  især  Rigsadmiralen, 
saa  paa  mig,  blinkede  jeg  dog  ikke  med  Øjnene,  og 
Kong  Karl  selv  er  hel  medgørlig,  barestens  man 
tager  ham  med  Lempe.  Ak  ja.  Jomfru  Lisbeth, 
haardt  nok  var  det  at  gaa  paa,  da  de  drog 
larmende  ind  paa  Slottet,  og  det  var,  som  skulde 
der  ikke  blive  helt  tilbage  af  de  gode  Møbler;  men 
kunne  vi  Kvinder  faa  disse  drabelige  Krigshelte  i 
Tale,  ere  de  niestendels  dog  kun  som  Vidjer  at 
vikle  om  en  Finger.  Da  nogle  Dage  vare  gaaede, 
fik  jeg  Tøjlerne  i  Hænderne,  og  saa  raabte  de 
Krause  her  og  Krause  der,  fordi  ingen  havde  Rede 
paa  Tingene  uden  jeg,  der  som  eneste  Kvinde- 
person var  bleven  tilbage  af  den  danske  Besæt- 
ning.« 

»I  handlede  hæderlig  og  modig,«  sagde  Lis- 
beth; »ikke  ret  mange  vilde  have  gjort  eder  det 
efter.« 

»Aa  hvad!  det  var  jo  min  ligefremme  Skyldig- 
hed at  blive  paa  min  Post;  men  jeg  kunde  kradse 
Øjnene  ud  paa  den  Beenfeldt,  der  saa  gav  For- 
svaret op  og  lod  Kongens  Klenodie,  det  skønne 
Slot,  falde  i  Fjendernes  Hænder^  skønt  en  Kujon 
var  han  ikke,  men  en  Gnier,  der  forholdt  Soldaterne 

deres  Sold;  de  gjorde  saa  Mytteri,  og  han  tænkte 
kun  paa  at  redde  sit.  Han  faar  dog,  saa  haaber 
jeg,  sin  Dom^)!  Men  hvad  jeg  vil  sige  —  i  visse 
Maadef  have  vi  bedre  Orden  paa  Slottet  end  til- 
forn i  Beenfeldts  Tid,  især  fra  det  Øjeblik,  da  Kong 
Karl  i  egen  høje  Person  opslog  sin  Residens  paa 
Slottet.« 

»Hue  de  svenske  Majestæter  eder  godt?« 

»Var  Kong.  Karl  saa  sandt  ikke  Konge  i  Sve- 
rige og  ikke  vor  Konges  Dødsens-Fjende,  vilde  jeg 
give  ham  al  Ære  og  Ros.  Han  er  en  naadig  Mo- 
nark, streng  nok  mod  de  efterladne,  men  gavmild 
mod  dem,  der  gøre  deres  Skyldighed.  Han  holder 
streng  Orden,  og  alle  skælve  for  et  vredt  Blik  fra 
hans  Øjne;  men  ofte  har  han  et  naadigt  og  skæmt- 
somt Ord  til  sine  Underdaner  og  ret  en  sær  Gave 
til  at  muntre  op  og  give  Lyst.  Nu  skal  I  høre! 
Forgangen  Dag  kommer  han  imod  mig  i  Danse- 
salen, hvor  der  Aftenen  i  Forvejen  havde  været 
stort  Taffel,  og  han  havde  da  kigget  lovlig  dybt  i 
Bægeret  og  var  bleven  overstadig  lystig,  og  som 
Herren  ter  sig,  saa  følge  hans  Svende ;  og  de  agtede 
hverken  Glas  eller  Bægre  eller  den  skønne  Dug. 
Det  var  da  et  gudsjammerligt  Syn,  da  det  Bord 
skulde  afdækkes ;  Dugen  var  over  al  Maade  plettet 
af  Vin,  og  jeg  blev  vred,  da  jeg  saa  det,  og  sagde^ 
saa  al  Tjenerskabet  hørte  derpaa,  at  de,  der  havde 
gjort  det,  fortjente  at  staa  ved  Brønden  og  selv  to 
den.  Det  var  blevet  Kongen  forebragt,  som  Iret 
straks  vil  forstaa.  Som  han  nu  ser  mig,  stikker 
han  i  at  le  og  siger:  Naa,  Ursula,  har  I  faaet 
den  Dug  ren,  eller  skal  vi  hjælpe  eder  med  at  to 
den?« 

»I  blev  vel  hed  om  Ørene?«  spurgte  Lis- 
beth. 

»Saamænd,  hdt  betuttet  blev  jeg,  men  tog  mig 


^)  Poul  Beenfeldt  blev  dømt  fra  Livet,  men  dog  derefter  be- 
naadet  af  Kongen. 

deri,  da  jeg  saa  Hans  Majestæts  naadige  Mine;  jeg 
nejede  og  sagde :  Ak,  Eders  Majestæt!  der  vil  mere 
end  een  Vadsk  til;  den  Dug  maa  bleges  i  Uger, 
før  den  atter  tør  lægges  paa  Eders  Majestæts  Bord ! 
Saa  lo  han  og  gik  sin  Gang;  han  lider  nok,  at  man 
har  Svar  paa  rede  Haand.« 

»Er  Dronning  Hedevig  lige  saa  naadig?«  spurgte 
Lisbeth,  der  følte  sig  fængslet  af  den  gamles  livlige 
Fortælling. 

»Nej,  paa  det  Lavl  Hun  er  stram  og  stiv;  en 
stolt  Gottorper  lider  ikke  at  tale  med  gemene  Folk, 
og  hun  har  til  denne  Dag  ikke  sagt  mig  et  naadigt  Ord. 
Majestæterne  leve  ellers  lykkelig  sammen,  thi  Kong 
Karl  er  en  Herre  med  dydige  Sæder.  Vilde  han 
barestens  holde  lidt  mere  Maade  ved  Taffelet.  Han 
er  korthalset  og  fuldblodig,  og  farer  han  fort  paa 
den  Vis,  spaår  jeg  ham  ikke  noget  langt  Liv.« 

»Og  ønsker  ham  det  vel  hellerikke?«  spurgte 
Lisbeth. 

»Aa  hvad,  vil  han  holde  Fred  og  drage  af 
Landet,  skal  det  glæde  mig  i  Fremtiden  at  høre, 
at  han  lever  lykkelig  og  vel.  Derimod  er  der  blandt 
de  svenske  Herrer  nogle,  som  jeg  ønsker  paa  Bloks- 
bjærg;  vilde  og  gale  ere  mange  af  dem,  naar  Kong 
Karl  ikke  selv  er  til  Stede,  men  saå  tie  de  som  Mus. 
Dog  Ære  den,  som  æres  bør,  er  han  end  Land- 
sens Fjende,  og  som  jeg  nu  har  givet  Kong  Karl 
selv  et  godt  Lov,  saa  bør  jeg  ikke  glemme  at  nævne 
Generalkvartermester-Løjtnanten,  Hr.  Dahlberg.  Han 
er  en  retskaffen  Herre,  og  kommer  man  til  ham  med 
en  Klage,  faar  man  Gehør,  og  han  gør  Ret  og  Skel 
uden  Persons  Anseelse.  Ham  maa  I  da  kende.  Jom- 
fru Lisbeth,  da  han  har  ligget  i  Kvarter  hos  Hr. 
Mikkel?  Han  talte  forgangen  Dag  om  den  gode 
Omgængelse,  han  havde  nydt  her.« 

Lisbeth  svarede  ja,  men  saa  ned  for  sig,  mens 
hun  i  sit  stille  Sind  ønskede,  at  Madam  Ursula  nu 
vilde  vise  sig  lige  saa  snaksom,  som  da  hun  fortalte 
om  Kongen;  men  det  Ønske  blev  ikke  opfyldt,  da 

den  gamle  pludselig  rejste  sig  og  sagde,  at  det  nu 
var  paa  høje  Tid  at  komme  af  Sted. 

»Ak  ja  I«  sukkede  hun,  da  hun  gik  ned  ad 
Gangen,  og  Lisbeth  fulgte  hende  til  Laagen.  >Nu 
skal  jeg  tilbage  til  mit  Slaveri.  Jeg  ønsker  dog 
mangen  Gang,  at  den  Krig  havde  Ende,  og  beder 
Gud  daglig  derom.  Saa  kunde  man  da  vel  igen  faa 
et  skikkeligt,  dansk  Kvindfolk  at  gaa  sig  til  Haande. 
De  løb  alle,  da  den  danske  Besætning  drog  ud,  og 
nu  er  ingen  dansk  Pige  til  at  faa  derop.  Jeg  vil  ikke 
pudse  Svenskerne  paa  dem  og  tvinge  dem  ved 
Herrebud.  Ved  I  ingen  ?  Det  var  ogsaa  mit  Ærinde 
i  Dag  at  søge  en  op,  men  jeg  fandt  ingen,  der  var 
værd  at  have.« 

Lisbeth  svarede  aandsfraværende,  at  hun  ikke 
kunde  være  hende  til  Hjælp  i  denne  Sag,  hvorpaa 
gamle  Ursula  med  Smil,  Nik  og  gentagne  Haand- 
tryk  tog  Afsked.  Lisbeth  fulgte  hende  op  i  Huset, 
og  da  hun  fra  Vinduet  saa  Ursula  gaa  ned  ad  Gaden 
med  den  drukne,  slingrende  Gefrejter  bag  efter  sig, 
undrede  hun  sig  over  den  gamles  lykkelige,  glade 
Sind  og  over,  hvorledes  denne  modige  Matrone 
havde  været  i  Stand  til  at  hævde  sin  Post  og  holde 
Modet  oppe.  Hun  sukkede  og  ønskede  næsten,  at 
hun  selv  var  en  gammel  Matrone,  optagen  af  Livets 
smaalige  Gerning;  at  hun  elskede  Linnedskabe  «g 
frynsede  Duge  og  ingen  andre  Sorger  havde  end 
søndrede  Glas  og  Vinpletter  paa  en  hvid  Dug. 

>  Jeg  tog  da  gerne,«  .tænkte  hun  til  sidst,  »hendes 
ærlige,  gamle,  rynkede  Ansigt  med  i  Købet!« 


Sjette  Kapitel. 

Forstødt. 

Da  Gregers  Hansen  havde  forladt  Lisbeth,  gik 
han  hjem  og  blev  hele  Dagen  stille  paa  sit  Kammer. 

Det  var,  ligesom  Valentin  Korns  listige  Sjæl  var 
faret  i  Gregers;  thi  stik  imod  sin  utaalmodige  og 
meddelsomme  Natur  kunde  han  nu  tie  og  sad  i 
Timevis  og  raadslog  med  sig  selv.  Han  stræbte 
at  hente  ud  af  sit  Hjertes  eget  Dyb  en  Afgørelse. 
Der  var  Splid  i  hans  It>dre;  de  gode  Følelser  rejste 
sig  til  en  sidste  fortvivlet  Kamp  mod  de  slette  In- 
stinkter, som  Valentin  Korn  saa  snildt  havde  vidst 
at  sætte  i  Røre. 

At  lade  Lisbeth  med  Fred  og  agte  hendes  Ret 
til  frit  Valg,  at  gaa  til  Mikkel  Hansen  og  bede  om 
at  blive  optagen  i  de  sammensvornes  Lag,  at  vove 
den  Dyst  mod  Kronborg,  lade  Livet  eller  komme 
derfra  med  Hæder  og  derpaa  kaste  sig  for  Lisbeths 
Fødder  og  forlange  hendes  Haand  —  det  var  Tanker, 
der  virkelig  optog  ham  en  Tid  og  viste  sig  for 
ham  i  et  saare  skønt  Lys.  Han  forstod  prægtig 
at  udmale  sig  dette,  og  der  kom  Taarer  i  hans 
Øjne  ved  at  tænke  sig  et  saa  gribende  Øjeblik,  som 
det  vilde  blive,  naar  Lisbeth  angrende  maatte  ind- 
rømme, at  hun  i  ham  havde  vraget  en  ædel  Mand 
og  tapper  Ridder.  En  Anelse  sagde  ham,  at  hvis 
det  overhovedet  var  muligt  for  ham  at  vinde  Lis- 
beth, maatte  dette  være  den  rette  Vej  til  Maalet. 
Dog  krævede  det  en  Selvovervindelse  og  Taalmodig- 
hed,  som  han  fuldt  vel  vidste,  at  han  ikke  ejede. 
Gik  det  straks  løs,  vilde  det  være  tænkeligt,  at  han 
kunde  lade  sig  henrive  til  at  gribe  et  Sværd  og 
storme  med,  men  at  gaa  og  vente  og  dog  bære 
paa  den  Hemmelighed  og  paa  sit  store  Forsæt,  det 
vilde  knibe. 

Saa  vilde  den  Plan,  Valentin  Korn  havde  paa- 
vist  med  de  Ord  »at  faa  en  Klemme  paa  Mikkel«, 
ganske  anderledes  hurtig  føre  til  Maalet.  Hans 
Kundskab  om  Planen,  en  Kundskab,  han  nu  stadig 
gottede  sig  over  at  have  fravristet  Lisbeth,  kunde 
paa  mere  end  een  Maade  snildt  bruges  til  at  skræmme 
Mikkel  Hansen  op  af  den  Koldsindighed,  han  i  den 
sidste  Tid  havde  udvist,  naar  Gregers  havde  slaaet 

Svenskerne  paa  Kronborg.  25 

paa  Bryllup.  Tingen  var,  at  Mikkel  i  denne  spændende 
Tid  havde  tabt  Lysten  til  at  sysselsætte  sig  med 
de  unges  Fremtid ;  han  havde  ikke  skiftet  Hu,  men 
det  var  Gregers  ikke  paa  det  rene  med.  Fik  han 
først  den  gamle  i  Aande,  var  det  rimeligt,  at  han 
med  sin  sædvanlige  Fremfusenhed  vilde  gaa  lige 
løs  paa  Sagen,  og  man  kunde  da  ikke  vente,  at 
en  ung  Pige  som  Lisbeth  vilde  kunne  modstaa  sine 
Plejeforældres  Myndighed.  Hun  var  snart  værre 
faren,  end  om  hun  havde  været  Mikkels  og  Marens 
kødehge  Datter;  slog  de  Haanden  af  hende,  vilde 
hun  jo  staa  ganske  ene  og  forladt,  uden  Slægt- 
ninge at  ty  til.  Hvor  skulde  hun  især  i  denne  far- 
lige Krigens  Tid  bjærge  sig? 

Gregers  vidste  jo  nok,  hvad  han  egentlig  vilde. 
Han  ønskede  ikke  dyrekøbt  Hæder,  men  et  mageligt, 
nydelsesrigt  Liv  ved  skøn  Lisbeths  Side.  Aldri^^ 
havde  han  sagt  nogen  grovere  Løgn  eller  spillet 
værre  Komedie,  end  da  han  fremstillede  sig  for 
Lisbeth  som  en  Mand,  der  sukkede  efter  Lejlighed 
til  mandig  Daad.  Derimod  tog  han  gerne  en  let- 
vunden  Hæder  med  i  Købet,  om  der  tilbød  sig 
Lejlighed.  Han  oversaa  altsaa  ikke  Faren  ved  at  gaa 
til  Mikkel  Hansen  og  tilbyde  sig  som  Deltager  i 
Sammensværgelsen;  det  kunde  jo  hænde,  at  hans 
Tilbud,  blev  modtaget,  og  saa  sad  han  der,  fangen 
i  sit  eget  Garn. 

Han  kom  da  heller  ikke  til  nogen  Afgørelse. 
Det  gik  op  og  ned  i  hans  vankelmodige  Sjæl,  lige 
til  det  blev  Aften.  Saa  bestemte  han  sig  dog  til 
at  vove  den  Gang  til  Mikkel  Hansen,  men  uden 
klar  Tanke  om,  hvad  han  vilde  gøre,  undtagen 
for  saa  vidt  han  forudsaa,  at  han  vilde  bede  om 
Lisbeths  Haand.  Hvorledes  han  i  øvrigt  vilde  bære 
sig  ad,  maatte  afhænge  af  Omstændighederne.  Han 
pukkede  i  sit  stille  Sind  paa  sit  indbildte  Mod  og 
sine  gode  Forsætter,  men  leflede  samtidig  med  de 
onde  Lyster  og  de  lumske  Paafund,  indtil  han  stod 

i  Mikkel  Hansens  Lønkanimer  og  Ansigt  til  Ansigt 
med  ham. 

>Hvad  har  du  paa  Hjertet,  Gregers?«  spurgte 
Mikkel  gnavent,  da  hans  unge  Ven  raadvild  tav, 
uagtet  han  havde  udbedt  sig  en  Samtale  under  fire 
Øjne.  »Det  er  silde,  halvgaaen  ni;  tag  nu  Bladet 
fra  Munden,  at  vi  kunne  faa  det  afgjort!« 

Gregers  var  saaledes  henvist  til  sig  selv ;  der  kom 
ham  ingen  Omstændigheder  til  Hjælp,  blev  ikke 
givet  nogen  Tone  an,  hvorefter  han  kunde  spille, 
og  det  var  da  at  vente,  at  Melodien  vilde  bhve  lige 
saa  falsk  som  den,  han  havde  spillet  om  Morgenen 
for  Lisbeth. 

>En  saare  vigtig  Sag, «  begyndte  han,  »har  ført 
mig  til  eder,  og  siden  I  driver  paa  mig,  maa  jeg 
uden  Omsvøb  sige  eder,  Hr.  Mikkel,  hvad  det  er. 
Det  er  kommet  til  min  Kundskab,  at  et  dristigt  An- 
slag er  i  Gære,  og  at  I  er  indviklet  deri ;  det  gæl- 
der at  tage  Kronborg  og  drive  Svensken  derfra. 
Sig  mig  nu,  om  denne  Tidende  er  falsk,  eller  om 
jeg  er  rigtig  underrettet?« 

»Tro  ikke  den  Bysladder !«  sagde  Mikkel  Hansen 
vredt,  mens  hans  rødblussende  Kinder  mistede  lidt 
af  deres  Farve. 

»Det  skulde  gaa  mig  nær,  om  det  var  Sladder,« 
svarede  Gregers  med  en  alvorlig  og  vigtig  Mine, 
»fordi  det  tykkes  mig  at  være  et  stort  og  saare 
patriotisk  Foretagende;  men  jeg  kunde  opregne  for 
eder  flere  Omstændigheder,  som  vise,  at  det  er, 
som  jeg  siger.  Desuden  har  jeg  hørt  det  af  paa-* 
lidelig  Kilde,  saa  det  er  ganske  forgæves  at  stikke 
mig  Blaar  i  Øjnene.« 

»Du  taler  mig  til,  som  vilde  du  optage  Forhør 
over  mig,«  brusede  Mikkel  op;  »men  kom  du  nu 
først  med  din  Lektie  og  sig  mig,  hvem  der  har 
sladret  til  dig!« 

»Der  maa  I  have  mig  undskyldt,  Hr.  Mikkel!« 
svarede  Gregers  med  Værdighed;  »et  Tavsheds- 
løfte, som  jeg  bør  holde  helligt,  binder  mig.    Dog 

havde  muligvis  den  Person,  som  i  denne  Sag  be- 
troede sig  til  mig,  større  Tillid  til  mit  Mandemod 
og  mit  patriotiske  Sindelag  end  I,  er  I  end  min 
faderlige  Ven  og  Beskytter  I  Det  har  krænket  mig 
dybt,  Hr.  Mikkel,  at  I  ikke  holdt  mig  for  værdig  til 
at  optages  i  dette  Samfund  eller  dog  indvies  i  denne 
store  og  vigtige  Hemmelighed.« 

>  Gregers,  €  sagde  Mikkel  med  Alvor,  »hvad 
vilde  vel  din  salig  Fader  sige,  om  han  kunde  se 
herned  og  hørte,  at  jeg  havde  indviklet  dig, 
hans  endnu  ikke  myndige  Søn,  i  et  farligt  An- 
slag, ved  hvilket  baade  Liv  og  Gods  staar  paa 
Spil?€ 

»I  indrømmer  altsaa,  at  sligt  virkelig  er  i  Gære?« 
spurgte  Gregers  livlig,  da  han  nu  følte  sig  roligere 
ved  Mikkel  Hansens  Forsigtighed  og  faderlige  Om- 
sorg for  ham. 

»Der  er  nu  ikke  andet  for,«  sagde  Mikkel  tvært; 
»du  maa  hellere  nu  vide  det  og  da  holde  dig  rolig 
end  løbe  hen  et  andet  Sted  for  at  fritte.« 

Men  Gregers's  Dristighed  voksede,  fordi  hansaa, 
at  der  kun  var  ringe  Risiko  ved  at  prale  med  sit 
Mod,  og  han  udbrød  derfor  med  paatagen  Harme: 

»Da  maa  jeg  dog  sige,  det  huer  mig  slet  at 
behandles  som  en  Dreng.  Jeg  kan  vel  være  en 
Mand,  har  jeg  endnu  ikke  fyldt  mit  fem  og  tyvende 
Aar,  og  i  København  fandt  man  mig.  Gud  bedre 
det,  voksen  nok  til  at  slide  som  en  Træl  og  gaa 
med  Musketten  paa  Nakken.« 

»Det  var  en  Sag,  hel  forskellig  fra  denne,« 
svarede  Mikkel  rolig.  »Er  du  saa  opsat  paa  at  vove 
Livet,  grib  et  Glavind  den  Dag,  det  gaar  løs,  og 
gaa  paa  med  os  andre ! « 

»Tak!«  sagde  Gregers  spydig;  »saa  kunde  jeg 
Hge  saa  godt  være  bleven  paa  Københavns  Volde. 
De  Herrer,  som  have  udklækket  dette  Anslag  og 
staa  i  Spidsen  derfor,  faa  Æren  og  Lønnen;  vi 
andre  vove  kun  Trøjen  til  Anførernes  Forfremmelse; 
det  kende  vi  nok!« 

»Og  hvor  bliver  saa  din  Patriotiskhed,  Gregers  r« 
spurgte  Mikkel  lige  saa  spydig.  >Husk  saa,  at 
naar  Affæren  gaar  galt,  slippe  de  gemene  Karle 
lempelig,  men  vi  Anførere  miste  vor  Knap.  Kan 
du  stikke  den?« 

Det  kunde  Gregers  ikke  og  havde  det  heller 
ikke  i  Sinde. 

»Vis  mig  saa  dog  den  Tillid,  c  sagde  han  mere 
sagtmodig,  »at  indvie  mig  i  Anslaget  og  betro  mig, 
hvem  der  er  med  i  Komplottet!« 

Gregers  bad  ikke  derom  i  den  Hensigt  at  for- 
raade  nogen;  det  var  tværtimod  hans  faste  Hensigt, 
da  han  ønskede  Anslaget  al  Fremgang,  at  sætte 
Valentin  Korn  en  Voksnæse  paa;  men  det  vilde 
være  ham  en  kildrende  Følelse  at  gaa  om  med  saa 
vigtig  en  Hemmelighed  i  sit  Bryst,  og  man  kunde 
forudse,  at  den  vilde  være  daarlig  gemt  hos  ham. 
Mikkel  Hansen  vidste  nu  rigtignok  intet  om  Gregers's 
Forhold  til  Valentin  Korn ;  men  han  havde  dog  alle- 
rede haft  Lejlighed  til  at  skønne,  at  Gregers  ikke 
hørte  til  de  tavse  og  paahdehge. 

»Du  ved  alt  nok,«  sagde  han  derfor  barsk,  »og 
du  skal  ikke  have  mere  at  vide.  Tak  du  din  Gud, 
Dreng,  at  du  staar  uden  for  den  Sag;  men  drag  dig 
til  Minde,  at  din  Velgørers  og  Vens  Liv  og  Velfærd 
staar  paa  Spil.  Gaa  du  nu  kun  stille  om  og  frit 
ingen  ud!  Der  ma?i  ikke  komme  et  Ord  over  dine 
Læber  om  den  Sag  til  nogen  Moders  Sjæl!« 

Dog  nu  gik  Naturen  over  den  Tugt,  Gregers  i 
sin  Snedighed  havde  paalagt  sig  selv.  Hans  kildne 
Æresfølelse  følte  sig  krænket,  og  uden  at  det  anede 
ham,  førte  hans  Mangel  paa  Selvherredømme  ham 
lige  til  hans  Ønskers  Maal. 

»Det  er  mere,  end  jeg  kan  døje!«  raabte  han 
i  oprigtig  Vrede.  »Hvorved  har  jeg  fortjent  saa 
yderlig  Ringeagt  og  Mistillid?  I  tager  dog  stor- 
lig fejl,  naar  I  mener,  at  jeg  kan  kues  med  Riset, 
som  da  jeg  var  en  lille  Pog.  Jeg  ved  desuden 
mere,  end    I  tænker;  jeg  kan  vel  nævne  eder  de 

Mænd,  som  til  underlige  Tider  gaa  ud  og  ind  hos 
eder  og  mødes,  som  var  det  forud  aftalt.  Der  er 
den  engelske  Oberst  Hutschinson,  der  er  Hr  Hen- 
rik fra  Birkerød,  der  er  Magister  Tikøb  og  Oluf 
Stenvinkel!     Mon  jeg  ikke  der  nævnede  de  rette?« 

Men  Mikkel  Hansen  tabte  ikke  Modet. 

»Ej,  ej!«  sagde  han  og  kneb  det  ene  Øje  til; 
»sig  mig,  hvad  vel  til  Eksempel  en  fredelig  Guds 
Mand  som  Hr.  Henrik  kan  have  med  det  Anslag 
at  skaffe?  Fortæl  mig  ogsaa,  hvorledes  det  skal 
stilles  an  og  saa  fremdeles  1  Slemt  nok,  at  du  ved 
det,  du  ved;  men  du  faar  ikke  mere  ud  af  mig. 
Jeg  siger  dig,  at  enten  du  nu  vil  eller  ikke,  saa 
skal  du  holde  din  Næse  derfra.« 

Mikkel  Hansen  overvejede  nu,  om  det  ikke 
var  bedst  at  give  den  unge  Mand  andet  at  tænke 
paa.  Han  sagde  derfor  i  en  roligere  Tone:  »Din 
Nidkærhed  har,  sandt  for  Gud,  højlig  undret  mig, 
Gregers!  Det  mærkedes  tilforn  aldrig  paa  dig,  at 
du  var  saa  blodgerrig  og  krigslysten.  Jeg  tænkte, 
at  din  Hu  stod  til  ganske  andre  Ting.  Har  du  da 
rent  slaaet  Lisbeth  af  Tankerne?« 

Gregers  trak  Vejret  friere  og  blev  paa  een 
Gang  ganske  tam.  »Hr.  Mikkel,  jeg  frygtede  for 
Sanden,  at  I  ganske  havde  slaaet  mig  af  Tankerne 
i  den  Sag.« 

»Hvilken  Snak?«  spurgte  Mikkel  vrippen.  »Lis- 
beth er  din,  Gregers,  naar  du  vil!« 

»Godt  nok,  Hr.  Mikkel,  godt  nok;  men  er 
hun  ogsaa  min,  naar  hun  ikke  vil!« 

»Vil  hun  ikke,  saa  skal  hun!«  sagde  Mikkel 
og  slog  i  Bordet. 

»Da  maa  Tingen  gribes  an  paa  en  anden 
Vis,«  sagde  Gregers  med  et  mørkt  Blik.  »Jomfru 
Lisbeth  har  saa  mange  Luner,  som  Dagen  har 
Timer;  et  af  dem  kan  blive  farligt  nok,  om  I  ellers 
har  mærket,  at  hun  har  kastet  sine  Øjne  paa  Gene- 
ralkvartermester-Løjtnanten.« 

»Aa  jo,  Gregers!     Maren  har  meddelt  mig, at 

Folk  sige  hende  sligt  paa,  skønt  jeg  haaber,  de 
lyve.  I  intet  Fald  har  Dahlberg  forlangt  hendes 
Haand,  og  det  har  da  ikke  Magt  at  kuldkaste  vor 
Aftale.  Ørkesløs  Jomfru  faar  mange  Tanker,  det 
er  alt!  Jeg  har  været  for  god  mod  Lisbeth  og 
selv  sat  hende  Nykker  i  Hovedet  ved  de  mange 
Bøger,  jeg  har  skænket  hende.  Hr.  Henrik  havde 
ikke  Uret,  da  han  varede  mig  ad ;  dog  var  den 
Guds  Mand  fejl  paa  det,  naar  han  førte  den  Tale 
om  Papisme.  Paa  det  Lav,  Gregers;  det  var  da 
nok  en  anden  Religion,  hun  lærte  af  de  Bøger! 
Der  staar  sagtens  adskilligt  om  den  hedenske  Gud 
Amor,  du  vel  ogsaa  kender  fra  dine  Studia.  Men 
jeg  vil  ikke  hedde  Mikkel  Hansen,  om  jeg  ikke 
skal  være  Mand  for  at  føre  hende  tilbage  til  hendes 
Kristendom  og  lære  hende  smukt  at  give  den  Mand 
sit  Ja,  som  vi  have  udset  til  hende.  Vi  kunne 
holde  Jaord  den  Dag  i  Morgen,  og  Brylluppet  skal 
staa,  saa  saare  Freden  er  sluttet.« 

Men  Gregers  tænkte,  det  var  bedst  at  smede, 
mens  Jærnet  var  varmt,  og  han  gav  sig  nu  ganske 
sit  onde  Instinkt  i  Vold. 

»Tag  eder  ikke  den  Sag  saa  let,  om  hun  virke- 
lig har  kastet  sine  Øjne  paa  den  sleske  Svensker! 
Tænker  I,  at  hun  er  ganske  uvidende  om  Anslaget  ? 
Se  saa  den  Fare,  der  kunde  opstaa  af  hendes  Hjertes 
Forvildelse,  om  hun,  skønt  hun  ikke  tænker  paa 
Forræderi,  dog  kom  i  den  Fristelse  at  vare  ham 
ad  og  frelse  hans  Liv  1 « 

*For  Gud,  Gregers,«  udbrød  Mikkel  og  slog 
Knips  med  Fingeren,  »jeg  har  været  blind  som  en 
Ugle,  og  du  viser  der  stor  Forstand  og  Omtanke!« 

»Mener  I  det,«  sagde  Gregers  rask,  »saa  op- 
fyld mit  Ønske,  som  er,  at  vi  holde  Jaord  i  Morgen 
og  lade  Brylluppet  staa  om  otte  Dage,« 

»Det  haf  været  paa  Tale,  Gregers,«  svarede 
Mikkel  nølende,  »men  jeg  vilde  ikke  lade  dig  faa 
Nys  derom,  fordi  Maren  mente,  at  det  vilde  være 

ganske  ugørligt  og  tillige  lidet  anstændigt  med  et 
sligt  Hastværksbryllup.  Hun  bad  ogsaa  om  nogen 
Henstand  for  Lisbeth,  hvis  Hu  ikke  staar  til  Ægte- 
standen.« 

»Skal  det  gaa  derefter,«  sagde  Gregers  hidsig, 
»bliver  Jomfru  Lisbeth  sagtens  Mø  alle  sine  Dage; 
men  nu  har  jeg  bejlet  til  hende  saa  vel  i  to  samfulde 
Aar,  saa  Taalmodigheden  maa  forgaa  mig  til  sidst. 
Staar  I  ikke  nu  med  mig,  Hr.  Mikkel,  har  I  for  Sanden 
i  Dag  set  mig  for  sidste  Gang  i  eders  Hus.« 

»Vand  i  Blodet,  Gregers,  og  spar  dit  Krudt! 
Jeg  ser  nok,  at  her  maa  slaas  Bom  for,  og  at  det 
er  raadeligst  at  binde  Lisbeth  saaledes,  at  Baandet 
kan  holde.  Det  ske  da,  som  du  ønsker !  Kom 
herned  i  Morgen  Klokken  syv  og  tag  din  Moder 
med!  Jeg  svarer  for  Lisbeth!  Det  skulde  da  gaa 
underlig  til,  om  hun  ikke  er  din  Fæstemø,  inden 
den  Dag  i  Morgen  Sol  gaar  ned.« 

Gregers  rejste  sig,  trykkede  Mikkels  Haand  og 
takkede  ham  i  bedste  Stil;  dernæst  sagde  han  nogle 
Ord  om  sin  store  Kærlighed  til  Lisbeth  og  bad  til 
sidst  i  en  hykkelsk,  bønlig  Tone  Mikkel  ikke  at  tage 
hende  for  haardt.  Derpaa  gik  han  hjem,  over- 
raskede sin  Moder  med  den  uventede  og  glædelige 
Tidende,  at  han  den  næste  Morgen  skulde  holde 
Jaord,  og  blev  saa  den  Dag  stille  i  sit  Hjem.  — 

Den  næste  Formiddag  indfandt  Madam  Mette 
og  Gregers  sig  punktlig  i  stiv  Stads  til  det  fastsatte 
Klokkeslæt.  De  forefandt  Mikkel  og  Maren  rede 
til  at  tage  imod  dem  og  bleve  førte  ind  i  det  lille 
Kammer  mellem  Dagligstuen  og  Lønkammeret,  mens 
Mikkel  gjorde  Undskyldning  for,  at  han  ikke  førte 
dem  ind  i  Storstuen,  hvor  de  i  disse  urolige  Tider 
næppe  kunde  være  uforstyrrede.  Efter  nogle  Kom- 
plimenter i  god,  gammeldags  Stil  tog  Madam  Mette 
Plads,  og  Maren  og  Mikkel  satte  sig'  hver  paa  sin 
Side  af  hende,  hvorimod  Gregers  ærbødig  blev 
staaende  med  Hatten  under  Armen.  Først  da  Mikkel 
venlig   opfordrede    ham,    nedlod   han   sig   paa   den 

fjerde  Stol;  den  femte,  som  var  bestemt  til  Lis- 
beth, stod  endnu  ledig.  Da  hendes  Plejefader  om 
Morgenen  havde  underrettet  hende  om,  hvad  der 
den  Dag  skulde  gaa  for  sig,  og  tilkendegivet  hende 
sin  urokkelige  Vilje,  at  hun  havde  uden  Indvending 
at  give  Gregers  Hansen  sit  Ja,  var  hun  falden  i 
heftig  Graad  og  havde  ganske  mistet  Sans  og  Sam- 
ling, saa  at  Maren  fandt  det  raadeligst  at  give  hende 
Tid  til  at  genvinde  sin  Fatning  og  ikke  føre  hende 
ned,  førend  hendes  Nærværelse  blev  nødvendig. 
Maren  hviskede  nu  ogsaa  Madam  Mette  et  Ord  i 
Øret  derom,  medens  Gregers  med  mørk  Mine  saa 
paa  den  ledige  Stol  og  kastede  et  spørgende  BHk 
til  sin  tilkommende  Svigerfader. 

Madam  Mette  tog  nu  Ordet  og  udbad  sig  i 
bedste  Form  Jomfru  Lisbeths  Haand  til  sin  Søn. 

»Det  kom  mig  noget  brat,«  sagde  hun,  »og 
dertil  akavet  i  disse  Krigens  Tider,  idet  jeg  tænkte, 
det  vilde  være  raadeHgst  dog  at  tøve  med  Bryl- 
luppet, til  denne  Tumult  var  ovre.  Men  Gregers 
lod  mig  vide,  at  det  saaledes  ikke  alene  var  hans 
hjerteligste  Ønske,  men  at  det  ikke  mindre  var 
efter  eders  Sind,  Hr.  Mikkel;  og  at  vi  havde  al 
Sikkerhed  for,  at  vort  Ønske  vilde  blive  vel  op- 
taget. Det  maa  nu  blive  et  helt  stille  og  armt 
Bryllup  det!« 

»Saamænd!«  svarede  Mikkel,  medens  Maren 
sad  helt  modløs  med  foldede  Hænder;  *det  var 
ikke  heller  noget  usandt  Ord,  I  der  sagde,  at  åette 
kommer  lidt  akavet.  Let  nok  er  det  nu  at  faa  de 
unge  Folk  klappet  sammen,  sværere  turde  det  blive 
at  skaffe  dem  Hus  og  Hjem  og  Livets  Ophold  i 
saadan  Fart.  Dog  har  jeg  givet  Gregers  mit  Ord 
og  maa  staa  ved  det.  Lad  da  nu  høre  først,  hvad 
Vilkaar  I  byder!« 

»I  skulle  finde  dem  gode,«  svarede  Madam 
Mette  og  slog  med  Nakken,  »lige  saa  gode,  som  om 
eders  eget  Blod  randt  i  Jomfru  Lisbeths  Aarer. 
Det  vilde  for  Sanden  være  mig  kærere,  om  Gregers 

havde  valgt  sig  en  ægtefødt  Brud,  som  der  er  nok 
af  her  i  Staden,  og  Gregers  kunde  vel  faa  mere 
end  een ;  men  i  den  Tro,  at  Lisbeth  i  alle  Maader 
vil  blive  begegnet  og  udstyret,  som  var  hun  eders 
eget  kødelige  Barn,  faa  vi  slaa  en  Streg  over  det 
andet. « 

» Hj erte  Moder ! «  udbrød  Gregers  gnaven ; 
»hvorfor  den  Tale?  Vi  ere  komne  herhid  for  at 
bringe  Enighed  til  Veje  og  ikke  for  at  vække  Splid. 
Hr.  Mikkels  gode  Navn  og  hæderlige  Slægt,  lige- 
ledes Madam  Marens,  dækker  fuldelig  den  Skade, 
hvortil  I  sigter.« 

Madam  Mette  tav  med  en  krænket  Mine,  og 
da  Mikkel  Hansen  heller  ikke  saa  god  ud,  tog 
Gregers  igen  Ordet. 

»Med  Moders  Tilladelse  vil  jeg  nu  kortelig 
underrette  Hr.  Mikkel  og  Madam  Maren  om,  paa 
hvad  Vis  vi  have  tænkt  at  stille  Sagen.  Jeg  har 
med  stor  Omhu  og  efter  min  bedste  Samvittighed 
overvejet,  hvorledes  jeg  vel  nu  kunde  sættes  i  den 
Stand  at  føde  en  Hustru,  og  jeg  er  kommen  til 
det  Resultat  at  forlade  Højskolen  og  opgive  mine 
Studia.  Det  er  da  min  Agt  at  blive  Købmand, 
som  min  salig  Fader  var.  Hvad  mener  I  derom, 
Hr.  Mikkel? 

»Jeg  sagde  dig  det  tilforn,«  svarede  Mikkel, 
som  endnu  følte  sig  krænket  over  Madam  Mettes 
Ytringer,  »at  den  Studie- Vej  ret  er  en  Sultekur. 
Raadede  jeg  dig  ikke  dengang  til  at  gaa  i  Køb- 
mandslære?  Du  vilde  med  Vold  og  Magt  i  den 
sorte  Kjole  og  havde  vel  alt  en  Bisp  i  Maven.  Nu 
ere  fem  gode  Aar  spildte  og  mange  Penge  kastede 
i  Søen.« 

»Jeg  mener  dog,«  svarede  Gregers  med  Selv- 
følelse, »at  have  skaffet  mig  nogen  Indsigt  udi 
lærde  Materier,  ligeledes  en  ikke  ringe  Politur  i  alle 
Slags  Folks  Omgængelse.  Forstanden  øves  ved  de 
lærde  Eksercitsier,  som  de  ulærde  af  Ukyndighed 
ringeagte. « 

»Og  I  sætte  den  naturlige  Forstand,  I  havde, 
til,«  vrissede  Mikkel,  »og  blive  kævle vorne  Dispu- 
tanter  i  Stedet  for  nyttige  Borgere.  Men  nu  nok 
om  det  I  Lad  høre  lidt  mere  om,  hvad  Slags 
Handel  du  vil  drive,  og  særlig,  paa  hvad  den  skal 
grundes,  c 

»Jeg  har  paatænkt  en  lille  Skibsklarerer-For- 
retning,«  svarede  Gregers  tøvende,  »thi  jeg  tør  vel 
gøre  Regning  paa,  at  naar  Toldkæmmereren  er  min 
Svigerfader  og  vel  stemt  for  mig,  vil  min  Bod  ikke 
komme  til  at  fattes  Kunder?  I  kan  vise  Skipperne 
Vejen,  om  I  vil,  Hr.  Mikkel!« 

Vlh!«  udbrød  Mikkel  med  Lune,  »du  spekulerer 
ikke  ilde.  Dog  bør  du  huske,  at  jeg  er  ingen 
Mellemhandler,  men  kongelig  Embedsmand.  Gør 
ikke  for  sikker  Regning  paa  mig,  skønt  jeg  vel, 
naar  du  viser  dig  at  være  en  akkurat  og  redelig  Køb- 
mand, i  Ny  og  Næ  kan  gøre  lidt  for  dig.« 

»Jeg  giver  tusinde  Daler  til  at  grundlægge 
den  Handel  med,«  faldt  Madam  Mette  ind,  »og  I 
ved,  det  er  tredje  Parten  af  min  Formue,  der,  vil 
Gud,  engang  skal  tilfalde  Gregers  ubeskaaren. 
Han  har  jo  dog  endnu  nogle  Hundrede  Daler  til- 
bage af  sin  Fædrenearv,  som  hans  kostbare  Op- 
lærelse  og  det  Liv  ved  Højskolen  ellers  ganske  har 
slugt.« 

»Jeg  giver  det  andet  Tusinde  til,«  sagde  Mikkel 
»saa  ved  jeg  da,  Gregers,  at  baade  din  Moder  og 
jeg  have  lagt  godt  for;  thi  du  maa  vide,  at  af  ti 
Købmænd  begynde  de  ni  med  mindre.  Dog  kan 
Pengene  ikke  bringes  til  Veje,  før  Freden  er  sluttet ; 
men  forstaa  vel!  En  Rente  maa  du  begribelig 
svare  din  Moder  som  mig.« 

Gregers  rejste  sig,  gik  hen  til  Mikkel  og  takkede 
lam  med  en  Varme,  der  var  fuldkommen  oprigtig, 
3g  hans  Moder  blev  rørt  til  Taarer  over  Mikkels 
R^undhaandethed,  saa  hun  angerfuld  bad  ham  tilgive 
hende  hendes  ubillige  Ord  før. 

»De  unge   Folk,«   sagde  hun   og   tørrede    sine 

Øjne,  »faa  sandelig  blide  Kaar!  Da  prøvede  min 
salig  Hans  og  jeg  andet!  Vis  nu  i  Gerningen,  Gre 
gers,  at  Tak  vokser  af,  naar  Gaven  er  givet. c 

Gregers  gav  de  bedste  Løfter  og  vilde  have 
været  lyksalig,  havde  Stolen  lige  over  for  ham  ikke 
været  ledig;  jo  lysere  den  Fremtid,  der  ventede 
Lisbeth  og  ham,  tegnede  til  at  blive,  des  højere 
steg  hans  Spænding  og  Længsel  efter  at  se  hende 
og  høre  Ja  af  hendes  egen  Mund.  Dog  kunde  han 
ikke  tænke  sig,  at  Mikkel  vilde  føre  Sagen  saa  vidt, 
naar  han  ikke  i  Forvejen  havde  faaet  Lisbeth  til 
at  falde  til  Føje. 

Endelig  bad  Mikkel  sin  Hustru  at  hente  Lis 
beth,  og  Maren  gik  med  et  Suk;  men  Mikkel  ud- 
fyldte, den  forventningsfulde  Pause  ved  at  fastsætte 
Tiden,  da  de  vilde  gaa  til  Præsten,  og  foreslog,  at 
de  endnu  inden  Aften  skulde  faa  en  lovformelig 
Kontrakt  opsat  og  tilbørlig  underskreven. 

»Naa,  der  har  vi  Pigebarnet!«  sagde  Mikkel  i 
en  forceret  munter  Tone,  da  Døren  gik  op,  og 
Maren  traadte  ind  med  Lisbeth,  hvis  Aasyn  var 
blegt,  og  hvis  Øjne  vare  røde  af  Graad. 

»Lad  os  se  hende  ved  Dagens  Skær,  saasom 
man  ikke  bør  købe  Kvinder  og  Lærred  ved  Lys, 
ha,  ha!  Dog  kender  I  hende  og  vide,  at  hun  for 
Sanden  kan  taale  at  ses  i  Solen.« 

Lisbeth  hilste  ikke,  ja  saa  næppe  op,  men  satte 
sig  tavs  og  bleg  paa  den  Stol,  Maren  Ledte  hende 
hen  til.  Mikkel  saa  hendes  modfaldne  Mine  og 
tænkte:  hun  giver  Køb!  Saa  gav  han  sig  til  at 
holde  en  Tale  til  hende  om  den  Lykke,  der  ventede 
hende,  underrettede  hende  om  den  Aftale,  der  var 
truffen  mellem  Madam  Mette  og  ham,  og  opregnede 
alt  Punkt  for  Punkt. 

Lisbeth  løftede  et  Par  Gange  Haanden  og 
gjorde  Mine  til  at  tale;  men  hendes  Plejefader  lod 
hende  ikke  komme  til  Orde.  Da  han  taVj  rejste 
hun  sig;  men  han  bød  hende  barsk  at  blive  sid- 
dende og  tie,  indtil  hun  blev  opfordret  til  at  tale, 

hvorpaa  han  bød  sin  Hustru  opregne  for  Madam 
Mette  det  Udstyr,  de  havde  tiltænkt  Lisbeth.  Maren 
saa  endnu  mere  modfalden  ud  end  før,  og  da  Mikkel 
bød  hende  tale,  for  hun  sammen,  løftede  Hænderne, 
lod  dem  synke  igen  og  sagde  sukkende:   »Ak  jal« 

>Ak  ja!«  vrængede  Mikkel  efter  hende,  »det 
er  hverken  til  at  bide  af  eller  ligge  paa.  Ud  med 
Sproget  og  lad  os  faa  Ende  derpaa!« 

Maren  vovede  ikke  at  gøre  Indsigelser  og 
gav  sig  til  at  opregne  alt  sammen,  baade  Klæder, 
Linnedetog  Dynerne,  og  efterhaanden  talte  hun  sig 
varm  og  saa  dadlende  hen  til  Lisbeth,  medens  hun 
jævnede  alle  de  gode  Ting,  der  skulde  blive  hendes, 
og  hun  undlod  ikke  at  nævne,  hvad  der  var  fær- 
digt, og  hvad  der  endnu  sad  paa  Væven,  men 
Væven  var.  Gud  bedre  det,  i  disse  elendige  Tider 
gaaet  i  Staa. 

»Alt  dette  skal  blive  dit,  min  Dukke!«  sagde 
hun  til  sidst,  »naar  du  kønt  vil  falde  til  Føje  og 
være  os  lydig  og  hørig.« 

»Om  hun  vil?«  sagde  Mikkel  barsk;  »hvad  er 
det  at  spørge  om !  Gaa  nu  smukt  hen  til  Gregers 
og  giv  ham  din  Haand!  Han  har  vel  alt  Ringen 
rede,  og  naar  Fingeren  er  ringet,  er  Pigen  jo 
tinget.« 

Men  nu  sprang  Lisbeth  op,  løb  lige  hen  til  sin 
Plejefader;  faldt  ham  om  Halsen  og  græd. 

»Nejl  Jeg  kan  ikke  gøre  det,  hjerte  Fader! 
Vredes  ikke  paa  mig,  men  det  er  mig  plat  umuligt.« 

Lisbeth  vidste  fuldt  vel,  at  Jaordet  var  næsten 
iige  saa  bindende  som  Ægtevielsen,  ikke  alene  fordi 
iet  efter  Datidens  Skik  ogsaa  fik  kirkeUg  Stad- 
iæstelse,  men  fordi  Pengespørgsmaalene  ordnedes 
contraktmæssig.  Sjælden  blev  derfor  en  Trolovelse 
lævet,  og  mellem  rige  eller  velstaaende  Folk  aldrig 
iden  store  Ofre.  Dét  var  derfor  paa  høje  Tid,  at 
uin  udtalte  sit  Nej,  og  det  kom  med  en  saadan 
K.raft  og  Oprigtighed,  at  Gregers  Hansens  Kind 
blegnede  derved;     Mikkels  Forbitrelse  brød  nu  løs 

som  en  længe  tilbageholdt  Strøm ;  han  kastede  hen- 
des Arme  fra  sig,  rejste  sig  og  raabte: 

»Jeg  skal  Vorherredød  vise  dig,  at  du  kan! 
Hid  med  din  Haand;  og  kom  nu  herhid,  Gregers! 
saa  føje  vi  de  Hænder  sammen  for  evig  Tid.« 

Han  havde  allerede  grebet  Lisbeths  Haand; 
men  hun  rev  den  løs  og  stod  nu  for  ham  lige  saa 
bleg  som  før,  men  fuldkommen  fattet.  Maren  ka- 
stede sig  over  sin  Husbond  og  drog  ham  atter  ned 
i  Sædet. 

»Skam  faa  du,  Mikkel,  saaledes  at  bruge  Vold, 
Gud  naade  os!  Hår  jeg  ikke  sagt  dig  forud,  at 
saa  vilde  det  kommer« 

Mikkel  rystede  af  Vrede  og  tabte  Mælet;  men 
Lisbeth  gik  nu  hen  til  ham  og  talte  ham  blidt  og 
rørt  til. 

»Eders  Godhed  imod  mig  har  været  over  al 
Maade  stor.  I  har  taget  mig  til  eder  arm  og  elen- 
dig, som  jeg  var,  givet  mig  Husly,  Klæder,  Føde 
og  meget  andet  godt.  O,  hvor  lykkelige  Dage  har 
jeg  ikke  henlevet  her  i  eders  Hus,  og  I,  Maren, 
var  mig  lige  saa  god  Moder,  som  eders  Husbond 
var  mig  Fader.  Eders  hæderlige  Navn  og  store 
Anseelse  har  været  mit  Skjold,  hjerte  Fader!  og 
jeg  gik  ud  og  ind  i  eders  Venners  Huse,  som  var 
jeg  eders  eget  kødelige  Barn  —  Gud  gengælde 
eder  det  tusindfold  I  Mit  Hjerte  er  bristefærdigt  i 
denne  Time,  fordi  jeg  maa  gøre  eder  den  Sorg  at 
handle  eder  imod;  men  saasom  Hr.  Gregers  altid 
har  været  mig  ganske  ligegyldig,  og  jeg  sikkerlig 
tør  forudsige,  at  denne  Pagt  vilde  blive  til  Ulykke 
og  Elendighed  ogsaa  for  ham,  tør  det  ikke  ske. 
Jeg  ved,  og  Hr.  Gregers  kan  ikke  nægte,  at  indtil 
denne  Dag  gav  jeg  ham  ikke  mindste  Haab  om, 
at  jeg  nogen  Tid  vilde  blive  hans  Hustru.« 

Madam  Mette  havde  allerede  forbitret  rejst 
sig  og  lavede  sig  til  at  gaa,  medens  Gregers  med 
vredeblussende  Ansigt  traadte  hen  til  Lisbeth  for 
at  tale  hende  til;  men  hun  vendte  sig  fra  ham  og 

vedblev  at  tale  kærlig  og  bønlig  til  Mikkel;  til 
sidst  faldt  hun  paa  Knæ,  greb  sin  Plejefaders  Hæn- 
der og  bedækkede  dem  med  Kys,  medens  hendes 
Taarer  randt. 

Dog  nu  viste  det  sig,  at  Gregers  Hansen  kendte 
Mikkel  til  Bunds,  da  han  hin  Aften  ved  Tidsvilde 
Strand  spaaede  Lisbeth,  at  hvis  hun  handlede  sin 
Plejefader  imod,  skulde  hun  finde,  at  han  var  stejl 
som  en  Knagehals.  Mikkel  rejste  sig  og  skød  Lis- 
beth fra  sig,  dog  uden  Hidsighed.  Hans  Vrede 
havde  før  været  varm,  nu  blev  den  kold,  og  det 
var  værre.  Heller  ikke  tjente  det  til  at  gøre  ham 
mildere,  at  han  kunde  takke  sin  egen  Halsstarrighed 
og  Selvklogskab  for,  at  denne  Ydmygelse  kom  over 
ham.  Han  havde  stolet  alt  for  blindt  paa  sin  Myn- 
dighed og  ikke  lyttet  til  sin  Hustrus  Advarsel,  naar 
hun  bad  ham  fare  med  Lempe  og  huske  paa,  at 
Lisbeth  nu  engang  var  egen  og  ikke  som  andre 
unge  Piger. 

>Vil  du,  eller  vil  du  ikke?«  spurgte  han  Lisbeth 
med  et  hvast  Bhk. 

»Nej!«  svarede  Lisbeth  med  en  Stemme,  der 
lød  svagt  og  viste  hendes  Smerte  og  Sjælstræthed, 
>jeg  kan   ikke.« 

»Da  pak  dig  op  paa  dit  Kammer!«  sagde 
Mikkel  med  isnende  Kulde,  »og  bliv  der!« 

Lisbeth  saa  sin  Plejefader  ind  i  Øjnene,  ry- 
stede langsomt  og  sorgfuldt  paa  Hovedet,  vendte 
sig  om  og  forlod  Stuen. 

»Men  I  maa  ikke  tænke,«  vedblev  Mikkel  med 
oprejst  Hoved  og  vendte  sig  til  Gregers  Hansen 
og  hans  Moder,  »at  jeg  vil  holde  for  Nar  den 
Mands  Slægt,  der  var  mig  som  en  ældre  og  kær 
Broder,  længe  før  jeg  saa  den  Jomfrus  glatte  An- 
sigt, der  nu  lønner  al  vor  Godhed  med  Utak.  Hans 
Hustru  skal  ikke  gaa  krænket  af  mit  Hus,  ikke 
heller  hendes  Søn,  hvem  jeg  havde  kær  fra  Barns- 
ben. Vil  I  som  jeg.  Madam  Mette,  staar  vor  Af- 
tale fremdeles  ved  Magt.     Giv  bare  Udt  Tid!    Jeg 

skal  evne  at  bøje  det  stive  Sind  og  faa  Bugt  med 
de  Jomfrunykker,  saa  sandt  jeg  ikke  vil  være  til 
Spot  for  den  ganske  By.« 

»Det  turde  dog  være  mere,  end  I  kan,«  sva- 
rede Madam  Mette  vredt.  »I  har  ladet  Jomfru  Lis- 
beth have  ufornuftig  stor  Frihed  og  maa  nu  tage 
Skade  for  Hjemgæld.  I  sande  nu,  hvad  jeg  i  sin 
Tid  sagde  eder:  stik  en  anden  Mands  Barn  i  Bar- 
men, og  det  kryber  dog  ud  af  Ærmet!  Lad  da 
helst  den  Sag  falde;  men  jeg  skulde  mene,  at  Spot 
falder  paa  os,  der  gaa  herfra  som  gode  Narre,  og 
ikke  paa  eder.  I  bærer  vel  nok  den  Tort !  Saa  faar 
Gregers  sig  vel  ogsaa  en  Brud  andensteds,  og, 
sandt  at  sige,  er  det  mig  ikke  imod,  at  dette  bri- 
stede, nej  for  Sanden  ikke!  Jeg  ønsker  ikke  slig 
Sønnekone,  der  sidder  paa  Stads  og  læser  i  Foli- 
anter og  kan  føre  Diskurs  om  lærde  Materier,  fy 
hende  an!  Vi  bryde  da.  helst  af  og  lade  alt  være 
som  udslettet  mellem  os!« 

»Eders  Harme  er  billig,  gode  Madam  Mette,« 
svarede  Mikkel  koldblodig,  »men  sig  dog  nu  ikke 
mere  af  den  Sort,  at  det  ikke  siden  skal  angre  eder. 
I  maa  dog  tilstaa,  at  jeg  har  gjort  mit  yderste  og 
skal  fremdeles  handle  saaledes,  at  I  ikke  har  nødig 
at  klage.  Jeg  staar  ved  mit  Ord.  Hvad  er  din 
Mening,  Gregers?« 

»Jeg  maa  tilstaa,«  sagde  Gregers  i  en  uventet 
sagtmodig  Tone,  »at  Jomfru  Lisbeth  ved  sit  Afslag 
har  krænket  min  Moder  og  mig  haardelig ;  men  af 
Hensyn  til  eders  mangeaarige  Venskab  og  gode 
Hensigt  vil  jeg  give  eders  Plejedatter  nogle  Dages 
Frist,  for  at  hun  kan  tænke  sig  om.« 

»Du  skal  pinedød  ikke  tage  hende  af  Naade! 
Vi  nøde  os  ikke  paa.  Staar  din  Hu  fremdeles  til 
Lisbeth,  og  vil  du  have  hende,  vil  jeg  foreslaa  dig 
at  vente  tre  Dage.  Inden  de  ere  gaaede,  skal 
du  have  hendes  Ja,  eller  hun  er  ikke  længer  min 
Datter.« 

Gregers  gik  til  sin:  Moders  Ærgrelse  ind  herpaa, 


40I 

og  de  tog  saa  Afsked  og  gik,  ledsagede  høflig  til 
Døren  af  Mikkel  og  Maren,  der  snakkede  godt  for 
den  vrede  Madam  Mette.  Da  de  vare  borte,  gik 
Mikkel  Hansen  op  til  Lisbeth  paa  hendes  Kammer 
og  meddelte  hende  med  haarde  Ord  sin  Vilje. 

»Enten  giver  du  Gregers  dit  Ja,«  sagde  han 
koldblodig  og  fast,  »eller  jeg  jager  dig  af  mit  Hus. 
Du  har  tre  Dage  at  raadføre  dig  i  med  dig  selv, 
men  om  tre  Dage  ved  denne  Tid  maa  du  give  Svar, 
og  fremturer  du  i  din  Halsstarrighed,  da  vent  ingen 
Barmhjertighed  mere!« 

Saa  gik  han  uden  at  vente  paa  Svar  og  slog 
Døren  hnardt  i  efter  sig.  Da  han  kom  ned,  for- 
talte han  sin  Hustru,  hvad  han  havde  gjort,  og 
Maren  gav  sig  til  at  græde  og  bad  ham  dog  ikke 
være  saa  haard. 

»Jeg  har  været  for  god  til  denne  Dag,«  sagde 
han  hidsig;  »styr  Hest  med  Bidsel  og  Kvinde  med 
Kæp,  siger  man.  Gid  jeg  saa  sandt  straks  havde 
taget  en  Rotting  og  garvet  hendes  Ryg,  hvor  hvid 
den  end  er!« 

»Fy,  Mikkel,  at  sige  sligt!« 

»Da  have  dog  andre  Fædre  før  mig  gjort  saa 
og  ere  siden  blevne  takkede  derfor.« 

»Sikkerlig  af  anden  Aarsag  end  denne,  Mikkel! 
Her  er  ikke  Talen  om  Forseelse,  da  Lisbeth  netop 
ønsker  at  bhve  Jomfru  med  Ære.  Se  dig  vel  for, 
hvad  du  gør  i  den  Sag,  hjerte  Mand!  og  glem  ikke, 
at  har  Lisbeth  ingen  Slægt  til  at  paatale  hendes 
Ret,  des  større  bUver  vort  Ansvar  for  Gud.« 

Den  Tale  gjorde  noget  Indtryk  paa  Mikkel,  og 
han  sagde  i  en  roligere  Tone: 

»Du  maa  huske  paa,  hjerte  Maren,  at  fra  den 
Dag  af,  vi  tog  Lisbeth  til  os,  udsaa  jeg  hende  til 
Gregers  Hansens  Brud.  Jeg  er -nu  gaaet  om  med 
den  Tanke  i  samfulde  fire  Aar,  den  er  bleven  saa 
til  Huse  i  mit  Hjerte,  at  den  ikke  mere  lader  sig 
drive  ud!  Jeg  har  ogsaa  meddelt  mit  Forsæt  til 
mere  end  een  god  Ven;  og  vil  du  endelig  vide  det. 

Svenskerne  paa  Kronboi^.  26 

da  var  min  Hensigt  med  dette  Hastværksbryllup 
den  at  binde  Lisbeth  med  et  fast  Baand,  saa  hun 
ikke,  da  hun  kender  vor  Plan, .  skulde  sladre  af 
Skole  til  en  vis  svensk  Kavaler,  hvem  hun  har  for- 
gloet.  sig  paa.  Det  er  nu  allenfals  mit  Forsæt  at 
holde  hende  i  Arrest  paa  hendes  Kammer,  dog 
kun  af  Frygt  for,  at  hun  skal  sladre.  Ellers  bliver 
hun  nok,  hvor  hun  er,  da  hun  vel  lader  være  at 
løbe  sin  Vej  i  disse  fårlige  Tider.« 

»Jeg  tænkte  straks,«  sagde  Maren  med  et  Nik, 
»det  kunde  ikke  være  dit  Alvor  at  jage  den  stak- 
kels Glut  ud  paa  Gaden  og  give  hende  til  Pris  for 
Fjender  og  Ugerningsmænd.« 

»Vist  var  det  ikke!«  svarede  Mikkel  og  slog 
med  Hovedet;  »men  lad  hende  bare  tro  det,  og  tag 
ikke  den  Klemme  af  hende;  hun  giver  sig  da  nok!« 

»Hun  var  dig  dog  overmaade  kær  tilforn,« 
sagde  Maren  og  klappede  sin  Husbond  paa  Kinden, 
»hvor  kan  du  nu  blive  hende  saa  gram?« 

»Hun  var  mig  mere  end  kær,«  svarede  Mikkel 
med  Eftertryk,  »ret  en  Pryd  og  Stolthed  for  mit 
Hus.« 

»Hun  maa  være  forgjort  af  Troldfolk,«  sagde 
Maren  grædende;  »det  er  mod  al  Kristendom  saa- 
ledes  at  sætte  sig  op  mod  os,  der  er  hende  i  For- 
ældres Sted,  og  agte  al  vor  Godhed  for  intet.  Jeg 
holdt  end  ikke  den  blomstrede  Damaskes  tilbage; 
vi  have  ikke  saa  skøn  en  Dug  til  i  vort  Eje!« 

»Jeg  siger  forud,«  sagde  Mikkel,  atter  gram  i 
Hu,  »at,  hvad  jeg  saa  gør  eller  ikke  gør,  falder  Lis» 
beth  ikke  til  Føje,  bliver  det  ingen  Sinde  mere  godt 
mellem  os.    Vi  faa  saa  afvente  roligere  Tider.« 

»Ak  ja!«  sukkede  Maren,  »Gud  give  os  snarlig 
Landefred!  Den  Plan  staar  mig  nær  for  Hovedet, 
Mikkel!  Herren  fri  os  lykkelig  og  vel  ud  af  den 
Elende!    Jeg  havde  sære  Drømme  i  Nat.« 

»Bliv  mig  fra  Livet  med  dine  Drømme!«  vris- 
sede Mikkel;  »endnu  er  der  ingen  Elende  og  skal 
med  Guds  Hjælp  heller  ingen  blive!« 

Mikkel  gik  saa  paa  Toldkammeret  til  sine  For- 
retninger, mens  Maren  blev  alene  med  sine  Sorger 
og  Ængstelser,  indtil  hun  ved  Middagstide  ikke 
længer  kunde  holde,  det  lid,  hvorfor  hun  gik  op  for 
at  se  til  Lisbeth  paa  hendes  Kammer.  Det  var  hendes 
Hensigt  at  tale  Lisbeth  til  Rette  og  bringe  hende 
Trøst.  Men  hun  kom  for  silde  —  Døren  stod  aaben, 
og  Kammeret  var  tomt! 

»Jesus  Kristus!«  raabte  Maren  og  slog  Hænderne 
sammen,  »Barnet  er  løbet  sin  Vej!« 

Hun  gav  sig  nu  til  at  vandre  Huset  rundt,  og 
alle  Vegne  saa  hun  efter  og  raabte:  Lisbeth!  Lis- 
beth! men  overalt  var  der  dødt  og  tomt,  og  hun 
fik  hverken  Svar  eller  Trøst;  heller  ikke  Pigerne, 
hvem  hun  udspurgte,  kunde  give  hende  mindste 
Oplysning  om  Jomfru  Lisbeth,  som  de  ikke  havde 
set,  siden  hun  gik  op  paa  sit  Kammer. 

Saaledes  stod  Sagerne,  da  Mikkel  kom  hjem. 
Han  skiftede  Farve,  da  man  underrettede  ham  om, 
hvad  der  var  sket,  men  sagde  ikke  noget.  Først 
gik  han  til  Gaardens  Bagdør,  pegede  paa  Nøglen, 
som  endnu  sad  i,  og  sagde:  »Hun  er  gaaet  her- 
igennem!« Saa  bebrejdede  han  Maren  hendes 
Mangel  paa  Agtpaagivenhed,  at  Lisbeth  havde 
kunnet  gaa  ind  i  hans  Lønkammer  og  hente  den 
Nøgle,  uden  at  hun  havde  mærket  det;  men  Maren 
forsvarede  sig  med  sin  Husbonds  egne  Ord,  da  han 
sagde,  at  Lisbeth  nok  lod  være  at  løbe  sin  Vej  i 
disse  farlige  Tider. 

»Vi  maa  have  Rede  derpaa,«  sagde  han  om- 
sider; »lad  os  gaa  op  paa  hendes  Kammer  og  se 
nøje  efter  der!« 

De  gik  skyndsomt  derop,  og  da  Maren  havde 
set  sig  et  Øjeblik  om,  raabte  hun:  »Fuglen  er 
væk!  Hun  har  taget  den  og  Buret  med  sig!« 

»Fanden  og  ikke  jeg  begribe  det!«  udbrød 
Mikkel;  »lad  os  se  Vægskabet  efter,  man  skal  se, 
hun  er  aget  bort  i  Karosse   og   har   taget   Pik   og 

Pak  med  sig,  saasom  alle  andre  her  i  Huset  uden 
jeg  ere  blinde  og  døve.« 

Mikkel  sagde  dette  som  i  Vrede,  men  skjulte 
kun  dermed  sin  sande  Følelse.  Baade  den  Om- 
stændighed, at  Fugleburet  var  borte,  og  at  de  ved 
en  nærmere  Undersøgelse  kom  efter,  at  Lisbeth 
havde  taget  sit  Nattøj  og  en  Smule  Linned  med 
sig,  viste,  at  Flugten  var  sket  med  Overlæg  og  ikke 
i  Vildelse.  Mikkel  havde  kun  den  Trøst,  at  hun 
ikke  kunde  have  gjort  en  Ulykke  paa  sig  selv,  og 
trak  Vejret  friere. 

»Hun  er  gaaet  til  Kraagerup!«  mente  han. 

Der  blev  straks  afsendt  et  Bud  til  Rostgaards 
og  imidlertid  forespurgte  de  i  Byen  paa  de  Steder, 
hvor  man  med  Rimelighed  kunde  tænke  sig,  at 
Lisbeth  kunde  være  tyet  hen;  men  ingen  vidste 
det  mindste  om  hende,  og  Budet  til  Kraagerup 
vendte  om  Aftenen  tilbage  med  den  Oplysning, 
at  Lisbeth  hverken  havde  været  der  eller  var  bleven 
set  paa  Vejen.  Det  eneste,  man  fik  at  vide,  kom 
fra  den  svenske  Skildvagt  ved  Toldkammeret;  han 
havde  set  en  ung  Jomfru  gaa  forbi  med  et  Fuglebur 
og  en  lille  Bylt  i  Haanden  og  raabt  hende  an  for 
Spøgs  Skyld;  men  hun  var  hastig  ilet  forbi  ham 
uden  at  svare,  og  han  havde  saa  ikke  agtet  videre 
paa  hende  eller  set,  hvor  hun  var  bleven  af. 

Lisbeths  Flugt  var  saa  i  nogle  Dage  den 
staaende  Genstand  for  Samtalen  i  Mikkel  Hansens 
Hus  og  rygtedes  vidt  om  i  Byen;  men  det  var  og 
blev  en  Gaade,  hvor  hun  var  gaaet  hen,  og  vig- 
tigere Tildragelser  trængte  snart  alt  i  Baggrunden. 
Gregers  Hansen  indfandt  sig  dog  straks,  og  da  han 
af  Mikkel  selv  fik  stadfæstet,  hvad  Rygtet  havde 
bragt  til  hans  Moders  Hus,  brød  hans  Forbitrelse 
løs,  og  Mikkel  Hansen  maatte  høre  drøje  Ord  De 
skiltes  som  Uvenner,  og  Gregers  satte  ikke  for 
denne  Sinde  mere  sin  Fod  i  Mikkels  Hus. 

Syvende  Kapitel. 

Tung  Luft. 


Den  27de  Juni  1659  var  en  lummerhed  Dag. 
Haardt  havde  Solen  lige  fra  Morgenstunden  af 
brændt  i  Helsingørs  snævre  Gader,  og  fra  Søen 
kom  ikke  mindste  Luftning.  Nu  henad  Aften  laa 
ligesom  en  Brandtaage  over  Byen  og  Sundet; 
Kronborgs  Kæmpekrop  viste  sig  med  usikre  Om- 
rids, og  de  engelske  Orlogsskibe,  som  laa  for 
Anker  paa  Reden,,  lignede  Vrag  med  kappede 
Master. 

I  Mikkel  Hansens  Storstue,  fra  hvis  Vinduer 
man  havde  Udsigt  til  Kronborg  og  Sundet,  sad 
Rostgaard  og  Mikkel  selv  ved  en  Kande  Vin. 
Mikkels  Ansigt  var  nu  mere  blussende  end  tid- 
ligere, og  Maren  mærkede  med  Græmmelse,  at 
han  slukkede  sin  Sorg  i  Vin.  Hver  Aften  siden 
Lisbeths  Flugt  var  han  gaaet  til  Ro  med  en  fuld- 
god Rus,  og  deraf  saa  hun,  hvad  hans  Tale  ellers 
ikke  røbede,  at  han  sørgede  dybt.  Dog  æng- 
stedes hun  ogsaa  nu,  fordi  Planens  Udførelse  stod 
for  Døren,  og  han  kunde  vel  trænge  til  en  Hjerte- 
styrkning, naar  han  i  de  svenske  Officerers  Sel- 
skab fremdeles  skulde  spille  den  muntre  og  sorg- 
løse. 

Kong  Frederik  havde  omsider  sendt  baade 
Vaaben  og  Penge.  Rostgaard  havde  i  Mikkels 
Lønkammer  i  en  engelsk  Løjtnants  og  en  Fændriks 
Overværelse  udbetalt  Oberst  Hutschinson  tusinde 
Dukater,  og  Stenvinkel  havde  ved  samme  Lejlighed 
faaet  sine  hundrede.  Nu  fattedes  kun  at  fastsætte 
Dagen,  og  i  den  Hensigt  var  Rostgaard  kommen 
til  Staden. 

Mikkel  havde  trukket  Frakken  af  og  sad  nu  i 
Skjorteærmer,  men  gispede  endda. 

»Der  kommer  Jens!«  udbrød  Rostgaard  og 
rejste  sig;  »det  er  bedst,  at  vi  lukke  de  Vinduer.« 

»Vorherredød  nej! c  stønnede  Mikkel,  »saa 
kvæles  jeg.« 

»Det  er  voveligt  nok,«  sagde  Rostgaard,  »at 
sidde  her  i  Storstuen,  hvor  vi  hvert  Øjeblik  kunne 

vente  ubudne  Gæster se,  der  gaar  Valentin 

Korn!    Han  lusker  sært  hastig  forbi.« 

»Jeg  mødte  ham,«  sagde  Jens  Henriksen,  som 
nu  var  kommen  ind  i  Stuen,  »og  han  gav  mig  en 
saare  høflig  Hilsen.« 

»Gjorde  han  det.^^«  spurgte  Rostgaard  efter- 
tænksom; »det  er  ellers  en  Tid  siden,  han  var 
hurtig  til  Hatten;  det  vilde  have  huet  mig  bedre, 
om  han  havde  knejst  spansk,  som  han  plejer  van.« 

»Ih  hvad!«  udbrød  Mikkel,  »skulle  vi  lade  os 
kyse  af,  om  hans  Hat  kom  lidt  dybere  ned  end 
ellers  f  Kunne  vi  gamle  Venner  ikke  sidde  her  i 
min  Storstue  og  tømme  et  Bæger,  uden  at  der 
skal  gaa  Røg  af  det  ?  Tag  dig  et  henn^  i  Skabet, 
Jens,  salig  Fa'ers,  som  du  ynder  bedst,  og  et  til 
Magisteren  med;  han  maa  være  her  om  et  Øjeblik, 
har  mit  Bud  ellers  truffet  ham  til  Huse.  Saa 
kunne  vi  tale  om  Sagen  —  rpen  kommer  der 
nogen,  gælder  det  en  Ladning  Stenkul,  Jens  nys 
har  tilforhandlet  sig,  og  som  vi  ville  tage  Part  i, 
eller  Saltkompagniets  Affærer,  om  I  hellere  vil  det.« 

»Saamænd,«  sagde  Rostgaard,  der  selv  var 
Participant  i  Saltkompagniet  i  Helsingør,  »saamænd! 
Lad  det  blive  ved  Saltkompagniet,  skønt  Magister 
Tikøb  hverken  har  Part  i  Saltet  eller  evner  at 
købe  Kul.  Dog  vil  jeg  nu  lukke  disse  Vinduer  for 
vore  fængende  Ord,  om  nogen  skulde  være  til 
Sinds  at  staa  udenfor  og  lytte,  saa  han  snarest  fik 
noget  at  høre  om  Krudt,  Du  faar  døje  en  lille 
Svedekur  for  vor  Sikkerheds  Skyld,  Mikkel!« 

Rostgaard  lukkede  Vinduerne  og  tog  saa  igen 
Plads,  men  modstod  tappert  Mikkels  gentagne  Op- 
fordring til  at  tømme  Bægeret.    Kort  efter  indfandt 

Kristen  Tikøb  sig  fra  Køkkenet,  da  han  var  bleven 
lukket  jnd  ad  Bagdøren. 

»Det  bæres  mig  for,  at  I  bringer  vigtigt  nyt, 
Ridefoged!«  udbrød  Magisteren  straks  med  høj 
Røst  og  stor  Iver,  mens  han  tog  Plads  ved  Bordet, 
og  Mikkel  Hansen  satte  det  fyldte  Bæger  hen 
til  ham. 

»I  dæmpe  eders  Stemme  en  Kende,  om  I 
saa  synes,«  sagde  Rostgaard  alvorlig,  »netop  af 
den  Grund,  I  der  fremførte.  Jeg  bringer  det  nyt, 
hvilket  jeg  alt  har  meddelt  Mikkel,  at  nu  er  Dagen 
fastsat.  I  Morges  fik  jeg  Tilsigelse  at  levere  Ved 
paa  Kronborg  den  iste  Juli,  som  er  paa  Mandag; 
den  Dag  vil  det  saa  gaa  løs.  Magister!« 

»I  Herrens  Navn!«  udbrød  Kristen  Tikøb  med 
et  straalende  Blik;  »det  Budskab  kommer  som  en 
Glædskabstidende,  ret  som  en  Befrielse.« 

»Nu,  nu,  Magister,«  svarede  Rostgaard,  »spar 
paa  Glæden,  til  vi  have  vundet  Bruden!  Hun  er  i 
stærke  Hænder,  og  vi  maa  vente  os  tapper  Mod- 
stand; det  gaar  ikke  altid  saa  glat  med  en  For- 
raskelse,  som  man  forestiller  sig.  Dog  ville  vi 
haabe  det  bedste!  Vil  Gud,  skal  Svensken  paa 
Mandag  faa  Varme,  men  ikke  af  Veddet!  Han 
skal  faa  Mad,  men  ikke  kogt!  Halvfjerdsindstyve 
gode  Rendekugler  skal  være  vor  første  Hilsen  til 
ham.« 

»Og  efter  den  Ret,«  sagde  Mikkel,  »kommer 
en  anden,  den  skarpe  Æg.  Har  du  faaet  mit  Sværd 
vel  slebet,  Jens  .?^  c 

»Det  er  blankt  og  skarpt  som  en  Ragekniv; 
i  Morgen  skal  jeg  tage  det  med  under  min  Kappe; 
mit  er  ikke  ringere.  Forstod  vi  nu  bare  at  bruge 
disse  gode  Sværd  saa  vel,  som  de  ere  slebne!« 

»Hør  nu,  Mikkel,  og  I,  Jens!«  sagde  Rostgaard, 
»jeg  har  overvejet  den  Sag  med  Tuxen,  og  det  er 
vort  Raad  til  eder,  at  I  blive  til  Huse  og  ikke 
gaa  med  i  den  Dyst.  I  ere  ikke  øvede  i  Vaaben- 
^^*^g»  og  I  h^Lve  paa  anden  Vis  tjent  den  gode  Sag 

som  ægte  Dannemænd.  I  kunne  da  med  frelst 
Samvittighed  lade  os  andre  føre  Bataillen.  Eder, 
Magister,  tør  jeg  ikke  give  det  Raad,  da  I  har 
væbnet  og  øvet  eder  i  Tide,  og  I  er  fast  paa  at 
løbe  den  Hasard   og   sætte   eders  Person  ind.« 

»Saa  vil  jeg!«  udbrød  Mikkel  Hansen  djærvt. 
»Har  jeg  end  snart  det  tresindstyvende  Aar  paa 
Bagen,  skal  jeg  dog  vise  eder,  at  jeg  har  Hjertet 
paa  rette  Sted,  og  at  min  Arm  kan  føre  en  Klinge. 
Det  vilde  sømme  sig  slet  for  os  fornemme  Borgere 
at  krybe  i  Skjul  paa  Slagets  Dag;  vi  maa  gaa 
fremmest  og  indgive  de  andre  Mod  ved  vort 
Eksempel.« 

»Deri  giver  jeg  Mikkel  Medhold,«  sagde  Jens 
Henriksen  i  en  rohg  og  fast  Tone ;  »jeg  sagde  ikke 
det  før  om  vor  ringe  Øvelse  i  at  bruge  Sværd  for 
at  skulke  af  Skole.  I  faar  tage  os  med,  Ridefoged, 
hvor  ringe  vi  end  ere.« 

»Det  er  en  Hjertens  Glæde  at. høre  eder  tale 
saa!«  sagde  Rostgaard,  »vilde  jeg  end  helst  skaane 
eder  begge  for  at  prøve  slig  blodig  Færd  paa 
eders  gamle  Dage.  Daggerten  vil  da  nok  falde  i 
Haanden,  som  den  bør,  og  god  Vilje  vil  opveje 
lang  Vane.  Saa  vide  I  da  nu,  at  Tuxen  er  under- 
rettet og  Stenvinkel  ganske  rede!  Jeg  har  givet 
Oberst  Hutschinson  Signalet  og  ladet  ham  Dagen 
og  Timen  vide,  som  er  paa  Mandag  Eftermiddag 
Klokken  fem,  naar  Folkene  gaa  fra  Arbejde.  Jeg 
følger  i  Embeds  Medfør  til  Hest  med  Brændsels- 
vognene,  og  Tuxen  vil  være  en  af  Kuskene;  selv 
vil  jeg  paase,  at  det  gaar  ret  og  flinkt  til  med  den 
Vogn,  som  skal  vælte;  men  naar  vi  gaa  paa,  fører 
Tuxen  an,  og  jeg  skal  snart  være  ved  hans  Side. 
Vaabnene  vil  jeg  lade  hidkøre  Natten  til  Mandag, 
og  de  maa  da  fordeles  saa  stille  og  snildt,  som 
gørligt  er,  hvad  I,  kære  Venner,  nøje  maa  paase. 
Saa  fattes,  saa  vidt  jeg  kan  skønne,  intet  uden  at 
disse  tre  Dage,  som  ere  imellem,  gaa  stille  hen,  og 
at  Herren  giver  Lykke  i  den  fastsatte  Time.« 

»Ingen  Sinde, c.  udbrød  Élristen  Tikøb,  »læste 
jeg  om  nogen  bedre  eller  snildere  Plan  hos  de 
gamle,,  ikke  heller  i  vore  egne  Krøniker.  Skal 
jeg  ligne  den  ved  noget,  maa  det  vel  være  den 
gamle,  skønne  Vise  om  Drost  Peder,  der  tog 
Riberhus,  mens  Dansen  gik  for  Erik,  Kongen  hin 
unge.« 

»Saaledes  gaar  det  ikke  mere  til,<  svarede 
Rostgaard  alvorlig.  »En  Fæstning,  Kong  Karl 
har  inde,  vindes  ikke  ved  Dans!  Vi  maa  ogsaa 
love,  at  han  ikke  er  der  for  Tiden  selv,  har  det 
end  stadig  været  Stenvinkels  Ønske  at  fange  ham, 
hans  Dronning  og  den  lille  Prins  for  at  bringe 
dem  i  vor  Konges  Vold.  Vil  Gud,  skal  Hans 
svenske  Majestæt,  naar  han  vender  tilbage  fra 
Frederiksborg,  finde  Porten  lukket  og  blive  mod- 
tagen med  anden  Salut  end  den  vante  Æres- 
salve,  c 

»Derpaa,«  udbrød  Mikkel  Hansen,  »tømme  vi 
nu  et  Bæger!« 

»Saamænd!«  svarede  Rostgaard,  mens  de  alle 
stødte  Bægrene  sammen.  »Kan  hændes,  kære 
Venner,  at  dette  Bæger  bliver  det  sidste,  vi  tømme 
med  hverandre  i  dette  Liv!« 

Efter  at  de  havde  tømt  Bægrene  og  i  Tavshed 
trykket  hverandres  Hænder,  tog  Jens  Henriksen 
og  Kristen  Tikøb  Afsked  og  gik  hver  sin  Vej. 
Rostgaard  derimod  blev,  aftalte  endnu  et  og 
andet  med  sin  Svoger  og  lagde  ham  den  største 
Forsigtighed  paa  Hjerte.  Da  han  vilde  gaa,  er- 
klærede Mikkel  ikke  at  ville  skilles  fra  ham  her, 
idet  han  foretrak  at  følge  ham  til  Niels  Bryggers  i 
Lille  Kongensgade,  hvor  Rostgaards  Hest  var 
sat  ind. 

»En  Mundfuld  frisk  Luft  vil  gøre  mig  godt,« 
sagde  Mikkel,  og  saa  gik  de  langs  Havnen  ud  ad 
Grønnehave  til  forbi  nogle  Tomter,  hvor  Svenskerne 
havde  sløjfet  de  Bygninger,  der  vare  til  Hinder  for 
de  ny  Værkers  Opførelse.   Her  var  det  ensomt,  og 

Rostgaard  kunde  tafe  om  det,  der  uafladelig  syssel- 
satte hans  Tanker.  Han  kastede  et  Blik  over  til 
den  ny  Fæstningsbro  og  sagde: 

»Paa  den  Bro  skulle  vi  snart  tumle  os  i  blodig 
Dans,  Mikkel !  Der  er  en  Vagt  paa  tyve  Mand  paa 
Øen,  som  vi  først  komme  til;  først  i  Gaar  fik  de 
den  0  dannet  færdig  til  Ravelin,  som  den  Karl,  der 
nu  gaar  der  og  stamper  paa  Broen,  i  Middags  for- 
talte mig.  De  af  det  smaalandske  Regiment,  som 
have  Vagten  i  Dag,  faa  den  maaske  ogsaa  paa 
Mandag.  Vilde  Karle  de!  hærdede  og  forfarne  i 
enhver  Art  Krig,  sande  Blodhunde.  Det  skal  blive 
som  en  Guds  Dom  at  styrte  over  dem,  de  Røvere, 
Mordere  og  Kvindeskændere!« 

»Tys!«  sagde  Mikkel;  »lad  os  gaa  og  se  ikke 
derhen  I « 

Rostgaard  gik,  men  vedblev  at  tale ;  han  var  i 
en  ophidset  Stemning,  hvor  godt  han  end  hidtil  havde 
vidst  at  lægge  Baand  paa  sig  selv. 

»Mærk  dig  dog,  Mikkel,  at  vi  ikke  falde  an, 
førend  den  sidste  Vogn  er  kommen  paa  denne  Bro 
og  den  forreste  igennem  Fæstningsporten  hist  ovre, 
saa  Vognrækken  dækker  denne  første  Bro,  Øen 
og  den  anden  Bro  med;  vi  maa  sikre  os  for  at 
blive  afskaarne.  Englænderne  og  Byens  Svende 
komme  til  i  samme  Øjeblik,  saa  falde  vi  over 
Vagten  paa  Øen  og  den  hist  ovre  ved  Porten  lige 
med  eet.  Du  maa  være  ved  Haanden,  Mikkel,  naar 
det  gælder,  og  sørge  for,  at  Bysvendene  ikke  holde 
sig  tilbage.« 

»Vel,  Hans,  vel!«  svarede  Mikkel,  »du  har  jo 
alt  forklaret  mig  det,  og  jeg  har  fuldelig  fattet  det. 
Lad  os  nu  helst  tale  om  andet.« 

»Saa  tier  jeg  hellerq,«  svarede  Rostgaard 
heftig,  »da  Blodet  koger  sært  i  mig  i  Aften.  Give 
Gud,  vi  havde  alle  vore  Mænd  her  paa  Pletten  og 
kunde  falde  an  straks !  Nu  har  jeg  i  ti  Maaneder 
bøjet  min  Ryg  og  gaaet  Landsens  Fjender  under 

Øjne,  Mikkel!  Det  er,  ligesom  vilde  det  nu  briste 
for  mig.« 

>Det  er  den  tunge  Luft,  der  falder  for  Brystet,« 
svarede  Mikkel  og  løsnede  sin  Halsklud;  »kom  vi 
over  de  ti  Maaneder,  saa  klare  vi  vel  disse  tre 
Dage  med.« 

»De  ville  falde  lange,  Mikkel!  urinielig  lange; 
men  saa  vil  jeg  tænke  paa  den  Dag,  da  vi  fange 
Sejr.  Aa  ja,  det  vil  blive  en  Fryd,  naar  vi  rive  den 
fordømte,  blaa  Klud  hist  henne  med  de  tre  Kroner 
ned  af  Stangen  og  lade  Dannebrog  flyve  op  I  Sten- 
vinkel har  Flaget  vel  gemt  i  sit  Kammer.  Saa  løsne 
vi  Kronborgs  Kanoner  til  det  gamle,  danske  Flags 
Ære,  og  jeg  tænker,  at  de  engelske  Orlogsmænd 
hist  nede  stemme  i  med.« 

»Mener  du,  de  gøre  det?«  spurgte  Mikkel,  som 
undrede  sig  over  sin  Svogers  begejstrede  Ord,  fordi 
Rostgaard  ellers  sjælden  udtalte  sine  Følelser. 

»Sikkerlig!  Oberst  Hutschinson  talte  forgangen 
Dag  bravt  for  Admiral  Montague  og  skildrede 
Svenskernes  Misgerninger  i  Danmark,  saa  Lorden 
fik  Øjnene  op.  Hr.  Henrik  var  med  ham  paa  Ad- 
miralskibet og  hørte  alt.  Hvem  ved,  maaske  vender 
Bladet  sig,  om  denne  Streg  lykkes  for  os,  og 
Engelskmanden  bliver  da  vor  Ven.« 

Da  Rostgaard  sagde  dette,  hørte  de  hurtige 
Fodtrin  bagved  og  vendte  sig  om.  Det  var  Hans 
Stenvinkel,  der  kom  løbende  og  nu  stod  ganske 
forpustet  for  dem. 

»Hvad  nyt,  Hans?«  spurgte  de  begge  som  med 
een  Mund. 

»Slet  nyt!«  svarede  Hans  aandeløst.  »Fader 
lader  eder  vide,  at  der  er  Ugler  i  Mosen.  Jeg  var 
hos  Hr.  Mikkels,  meri  traf  eder  ikke  der  og  løb  saa 
herhen.« 

»Hvad  er  da  sket?«  brusede  Mikkel  op;  »tal 
ikke  saa  i  Gaader!« 

»Vi  ved  det  ikke  rigtig,«  svarede  Hans;  »men 
Fader  har  mærket  Uraad;   Svenskerne   stikke  Ho- 

vederne  sammen,  og  i  Morges  blev  en  Korporal  og 
seks  Ryttere  udsendt.« 

>Er  din  Fader  bleven  en  Kvinde?«  spurgte 
Rostgaard  barsk,  mens  Mikkel  tørrede  Sveden  af 
sin  Pande,  »eftersom  han  lader  sig  kyse  af  saa  lidt? 
Der  udsendes  dog  Korporaler  og  Ryttere  hver- 
anden  Dag!« 

»I  bør  agte  den  Advarsel,  Fader  giver  eder!« 
svarede  Hans  djærvt.     »Vær  paa  eders  Postl« 

Derpaa  vendte  han  sig  og  løb  tilbage  til  Fæst- 
ningen, efterladende  Mikkel  Hansen  og  Rostgaard 
i  stor  Uro  og  Uvished,  uagtet  de  stræbte  at  faa 
Bugt  med  den. 

»Han  bliver  mig  noget  næsvis,  den  Dreng!« 
sagde  Rostgaard  vredt. 

»Slægter  sin  Fader  paå  i  Sind  og  Skind,« 
svarede  Mikkel,  »og  vokser  op  til  en  Kæmpe;  ingen 
af  os  vilde  nu  magte  at  lukke  Munden  paa  ham, 
for  stærke  Lemmer  har  han.« 

»Sten vinkel  har  vel  kun  sendt  en  lille  Paa- 
mindelse,«  vedblev  Rostgaard  med  rynket  Pande, 
»at  bruge  al  Forsigtighed  for  at  undgaa  Opdagelse, 
og  kommer  saa  den  Knægt  løbende  og  gør  et 
Væsen  deraf,  som  var  — -« 

»Hans!«  raabte  Mikkel  og  greb  Rostgaard  i 
Armen,  »se  der!« 

Rostgaard  saa  i  den  Retning,  hvor  Mikkel 
havde  peget,  og  blev  var  en  Vogn,  omgiven  af 
svenske  Ryttere.  Den  kom  fra  Lundehaven  og 
rullede  rask  hen  over  Grønnehave  ad  Fæstningen 
til,  saa  den  kom  tæt  forbi  det  Sted,  hvor  Rost- 
gaard og  Mikkel  stod.  De  bleve  staaende  og  saa 
i  største  Spænding  Vognen  og  Rytterne  komme 
nærmere  og  nærmere,  indtil  Bulderet  og  Sablernes 
Raslen  lød  lige  ved  dem;  Mikkel  Hansen  fik  et 
Stød  for  Brystet,  og  en  drøj  Ed  blev  sendt  efter  i 
Tilgift.  Dog  mærkede  han  det  næppe,  thi  baade 
han  og  Rostgaard  havde  ene  og  alene  fæstet  deres 

Blikke  paa  den  Mand,  der  sad  i  Vognen  med  bag- 
bundne Arme  —  det  var  Henrik  Gerner. 

»Gudsdød!«  hviskede  Mikkel  Hansen  med  hæs 
Stemme  og  blegnende  Kind,  »vi  ere  fortabte!« 

Men  Rostgaard  blev  staaende  paa  samme  Plet 
med  Blikket  endnu  hæftet  paa  den  bortrullende 
Vogn ;  det  var  et  underligt  Blik,  stift  og  stirrende, 
uhyggeligt  at  se;  det  udtrykte  det,  som  ikke  lod 
sig  til  fulde  sige  med  Ord  —  stum  Fortvivlelse 
over,  at  den  store  Plan,  hans  Tankes  Foster,  hans 
Hjertes  Barn,  nu  skulde  kvæles  i  Fødselen.  Saa 
længe  havde  han  nu  arbejdet  rastløs  og  biet  taal- 
modig,  spundet  det  hele  Væv  Traad  for  Traad  — 
saa  frejdig  havde  han  haabet,  og  saa  fast  havde 
han  troet  paa  en  lykkelig  Udgang,  at  Slaget  nu,  da 
det  kom,  i  det  første  Øjeblik  overvældede  ham  og 
lammede  hans  Tænkeevne. 

»Lad  os  haste  hjem,«  sagde  Mikkel  og  greb 
ham  i  Armen;  »vi  maa  tænke  paa  at  salvere  os 
og  vore  Venner.« 

Nu  genvandt  Rostgaard  ved  en  kraftig  An- 
strengelse sin  Fatning  og  hele  sin  Snarraadighed. 

»Fat  dig,  Mikkel?«  sagde  han  og  drog  et  dybt 
Suk;  »nu  gælder  det  ikke  at  tabe  Hovedet.  Vi 
maa  gaa  stille  hjem,  men  ikke  flygte  hovedkulds; 
endnu  vide  vi  ikke,  hvorfor  Hr. -Henrik  er  ført  hid.« 

»Derom  kan  ikke  være  mindste  Tvivl,«  sagde 
Mikkel,  mens  de  hurtig  gik  over  Grønningen  ad 
Byen  til.  »Give  de  ham  en  Tommeskrue  paa,  til- 
staar  han  vel  alt.« 

»Nej,  nej!«  svarede  Rostgaard;  »han  er  ingen 
Kærling;  men  dog  er  der  stor  Fare.  Gud  hjælpe 
os!  Hvorfor  tog  de  netop  ham,  den  Guds  Mand, 
som  raaber  paa,  at  vor  Tale  skal  være  ja  eller  nej 
og  intet  derudover  ?  Lad  os  helst  gaa  lige  til  Jens 
Henriksen  og  blive  der !  Jeg  drager  ikke  hjem,  før 
jeg  har  faaet  Vished.« 

Mikkel  føjede  ham  modstræbende  deri,  og  kort 

efter  sad  de  hos  Jens  i  hans  Kontor,  der  tillige  var 
hans  Dagligstue,  da  han  var  ugift.  Han  hørte  i  tavs 
Forfærdelse  Meddelelsen  om,  hvad  de  havde  set, 
og  om  den  Advarsel,  Stenvinkel  kort  i  Forvejen 
havde  sendt  dem. 

iDe  ere  endnu  ikke  paa  det  rette  Spor,«  sagde 
Jens  efter  nogle  Øjeblikkes  Grublen;  »saasom  de, 
hvis  de  vidste  alt,  visselig  med  eet  Slag  havde 
arresteret  os  alle.  c 

»Saamænd!«  sagde  Rostgaard;  >det  stemmer 
godt  nok  nned,  at  de  kom  med  Hr.  Henrik  fra 
Lundehave;  de  have  ført  ham  ad  en  Omvej  for 
ikke  at  vække  Opsigt  og  skræmme  hans  med- 
skyldige —  om  de  virkelig  have  faaet  Nys  om  vor 
Plan,« 

»Det  stod  grant  at  læse  i  det  Øjekast,  Hr. 
Henrik  i  Forbifarten  sendte  os,«  sagde  Mikkel.  »Vi 
maa  nu  tænke  paa  Flugt ;  vi  bør  nu  ikke  vente  og 
haabe  som  Taaber.« 

Rostgaard  mærkede  til  sin  Ærgrelse,  at  al  hans 
Svogers  Mod  var  som  blæst  bort;  men  det  kom 
vel  af,  at  hans  Nerver  vare  blevne  svækkede  ved 
hans  Umaadelighed  i  Drik.  Han  var  ellers  af  Naturen 
en  modig  Mand  og  frygtede  ikke  Døden;  dog 
kunde  han  ikke  tænke  paa  Fængsel,  Faste  og  Pinsler 
uden  Gysen.  Jens  -Henriksen  gav  ham  imidlertid 
Medhold,  for  saa  vidt  han  fandt  det  alt  for  letsindigt 
ikke  at  se  sig  om  efter  Midler  til  Flugt,  og  disse 
bleve  da  drøftede  vidt  og  bredt,  mens  Mikkel 
Hansen  stemte  for  at  ty  ud  til  den  engelske  Flaade, 
hvorimod  Rostgaard  fandt  det  mere  sikkert  at  flygte 
ind  til  København;  han  stolede  nu  ikke  paa  den 
engelske  Admiral. 

»Var  alt  gaaet  lykkelig  af,  og  vi  havde  taget 
Kronborg,«  sagde  han,  > vilde  h^n  vel  have  god- 
kendt det;  men  da  det  lader  til,  at  vi  have  trukket 
det  korteste  Straa,  lide  Fanden  paa  ham,  og 
ikke  jeg.     Det  gaar  altid  saaledes  til  i  Politikken. 

at    de    holde    med    den    stærkeste    og    give    ham 
Ret.« 

Et  Par  Timer  gik  med  ængstelige  Raadslag- 
ninger  og  idelig  tilbagevendende  Gisninger  om, 
hvorledes  Sagerne  vel  egentlig  stod,  indtil  de  noget 
før  Midnat  for  op  ved  tre  Slag  paa  Vinduesskodden. 
Jens  gik  ud  for  at  aabne  Døren  til  sin  Bod,  som 
de  alle  tænkte,  for  den  svenske  Vagt,  der  kom  for 
at  slæbe  dem  til  Kronborg;  men  til  deres  Over- 
raskelse og  usigelige  Glæde  traadte  han  straks  ind 
med  Henrik  Gerner  ved  sin  Side.  Han  blev  mod- 
tagen med  et  Fryderaab^  men  lagde  selv  ingen 
Glæde  for  Dagen;  tværtimod  stod  han  for  dem  med 
modløs  Mine,  hvilket  undrede  hans  Venner,  da  det 
dog  fremgik  af  hans  første  Ord,  at  hån  var  bleven 
løsgivet  uden  Vilkaar. 

»Jeg  slap  derfra  dengang,«  sagde  han  mismodig, 
>skønt  Kommandanten  gik  mig  haardt  paa  Klingen.  ^ 
I  maa  ikke  føle  eder  for  trygge,  kære  Venner!  thi 
de  have  opsnappet  et  Brev,  hvori  efter  deres 
Sigende  den  hele  Plan  staar  fortalt,  og  de  sammen- 
svorne ere  nævnede.« 

»Fik  I  da  det  Brev  at  ser«  spurgte  Rostgaard. 

»Nej I  De  vilde  ikke  vise  mig  det,  og  nævnede 
mig  heller  ingen,  hvoraf  jeg  sluttede,  at  der  maatte 
være  en  Hage  derved.« 

»De  Rævepelse!«  udbrød  Jens  Henriksen ;  »de 
frygte,  at  Angivelsen  kunde  være  urigtig,  og  ville 
ikke  sætte  eder  i  Stand  til  at  advare  andre.« 

»Rigtig,  Jens!«  udbrød  Rostgaard;  »de  maa 
kun  have  faaet  halv  Besked,  skønt  Hr.  Henriks 
Navn  har  været  forebragt;  og  de  holde  eder  for 
uskyldig,  hvilket  vi  jo  se  af,  at  de  lade  eder  gaa. 
Men  fortæl  os  dog,  Hr.  Henrik,  hvordan  I  klarede 
for  eder!« 

»Ved  en  Usandhed,  Gud  tilgive  mig  det!« 
svarede  Gerner  ydmyg  og  skamfuld.  »Jeg  havde 
dog  lovet  min  Herre  og  Gud,  at  blev  jeg  tagen, 
vilde  jeg  tie  og  lide;   men  stor  Svaghed   overfaldt 

mig,  jeg  fornægtede  eder  og  den  hele  Sag  og  hen- 
holdt mig  falskelig  til  mit  hellige  Embede.« 

»Saa  røbede  I  intet  og  angav  heller  ikke 
nogen!«  udbrød  Rostgaard  glad  overrasket. 

»Nej!«  svarede  Gerner  og  løftede  afvisende 
Haanden.  »I  maa  kende  mig  slet,  hvis  I  tror  mig 
i  Stand  til  sligt  Forræderi.  Dog  blev  jeg  mod  i  Hu, 
da  jeg  løj;  thi  det  kom  over  mig  som  en  svar 
Ydmygelse;  jeg  var  til  Mode,  som  havde  jeg  for- 
nægtet min  Herre  og  Gud,  ligesom  Peter  var  til 
Mode,  tænker  jeg,  dengang  Hanen  gol,  og  Herren 
saa  bebrejdende  paa  ham*« 

»Aahl«  udbrød  Mikkel,  »den  Synd  tilgiver  Gud 
eder  snarere,  end  om  I  havde  bragt  os  i  Bolt  og 
Jærn.« 

»Jeg  burde  have  tiet!«  svarede  Gerner  hoved- 
rystende, »men  fik  nu  Straf  for  min  hovmodige 
Sikkerhed.« 

»Vi  priser  eder  derfor!«  sagde  Rostgaard, 
»da  I  derved  har  frelst  ikke  alene  eder  selv,  men 
ogsaa  os.  Dog  ser  jeg  til  min  Sorg,  at  vor  Plan 
for  den  Gang  er  forpurret.  Kendte  vi  nu  bare  den 
Skælm,  der  har  skrevet  det  Brev!« 

»Ja,«  svarede  Gerner,  »hvem  kan  dog  være 
Autor.?  Brevet  er  ingen  Opdigtelse,  da  de  læsteet 
Stykke  deraf  for  mig;  men  derefter  at  dømme  maa 
det  ikke  være  en  Angivelse,  men  en  Beretning  fra 
en  dansk  Mand  til  en  anden;  thi  der  udtaltes  Glæde 
over,  at  Kronborg  nu  snart  vil  bUve  dansk.« 

»Min  Tanke  faldt  straks  paa  Valentin  Korn,» 
sagde  Jens  Henriksen,  »men  nu  ser  jeg,  at  det 
ikke  kan  være  ham.  Kronborgs  Generobring  vilde 
sikkerlig  ikke  volde  ham  Glæde;  det  maa  være 
en  Sladderhank,  der  ikke  har  kunnet  holde  tæt.« 

De  gættede  og  gættede,  men  det  fattedes  paa 
enhver  Hentydning,  der  kunde  lede  dem  paa  Sporet; 
heller  ikke  fik  de  den  næste  Morgen  andet  at  vide, 
end  at  Svenskerne  havde   opsnappet   et  Brev  med 

vigtig  Tidende  om  en  dansk  Sammensværgelse,  og 
da  alt  saaledes  endnu  var  indhyllet  i  Mørke,  nød- 
sagedes Rostgaard  til  at  drage  hjem  uden  at  faa 
Vished  om  Sagens  egentlige  Sammenhæng.  De 
sammensvorne  bleve  dog  enige  om  foreløbig  ikke 
at  flygte,  men  øjebHkkelig  at  give  hverandre  Efter- 
retning om,  hvad  der  maatte  komme  til  deres  Kund- 
skab, og  Rostgaard  meddelte  sine  Venner,  at  hans 
Baad  til  enhver  Tid  var  rede,  hvis  Flugt  skulde 
være  nødvendig. 

Saa  rejste  han  og  Gerner  hjem,  dog  ikke  i 
Følgeskab  for  ikke  at  henlede  Svenskernes  Op- 
mærksomhed paa  sig.  Rostgaard  kom  til  sit  Hjem 
med  et  tungt  Hjerte,  og  nu  faldt  det  ham  svært  at 
vise  Svenskerne  en  rolig  og  sorgløs  Mine.  Han 
maatte  ogsaa  forberede  Kirsten  paa  det  værste,  og 
hun  fældede  mange  Taarer  i  Smug  og  glemte  over 
denne  ny  Angst  Lisbeth,  hvis  pludselige  Forsvinden 
havde  voldt  hende  stor  Sorg.  Dog  hverken  hun 
eller  hendes  Husbond  tabte  Modet,  og  Rostgaards 
Tanker  vare  stadig  sysselsatte  med  at  gruble  over, 
hvorledes  Flugten,  om  den  blev  nødvendig,  bedst 
og  snildest  skulde  iværksættes. 


Ottende  Kapitel. 

Autor. 


Den  samme  Dag  Rostgaard  og  Gerner  drog 
hver  til  sit  Hjem,  den  28.  Juni  tidlig  om  Morgenen, 
gik  Ursula  Krause  og  syslede  i  sit  Værelse  paa 
Kronborg,  der  laa  i  den  nordlige  Fløjs  nederste 
Stokværk,  hvor  ogsaa  Stenvinkel  havde  sit  Kammer, 
men  i  den  modsatte  Ende.  Det  var  rummeligt  og 
havde  et  kongeligt  Gemaks  Højde,  var  luftigt,  lyst 
og  dog  lunt;   der  var  saare   venligt   og  hyggehgt, 

naar  Solen  skinnede  derind.  Rigtignok  var  Bohavet 
utilstrækkeligt  til  at  fylde  det  store  Rum,  men  hvad 
der  fandtes,  var  solidt  og  godt,  ja  et  og  andet 
Stykke  røbede  sin  kongelige  Art,  saaledes  det  store 
Spejl  med  den  udskaarne  Egetræs  Ramme,  der 
endnu  hist  og  her  viste  Spor  af  fordums  rig  For- 
gyldning. Det  var  et  Stykke  fra  Frederik  den 
Andens  Tid  og  havde  efter  mange  Omvekslinger 
omsider  fundet  blivende  Sted  paa  Ursula  Krauses 
Væg.  Et  plumpt  Bord  med  nogle  lige  saa  plumpe 
Stole  midt  paa  Gulvet  og  et  svært  Egetræs  Linned- 
skab bredte  sig  ved  Væggen  lige  over  for  Spejlet 
og  fyldte  endda  kun  lidt.  Den  bedste  Hygge  var 
at  finde  i  de  to  Vinduesfordybninger,  som  paa  Grund 
af  Murenes  ualmindelige  Tykkelse  næsten  maatte 
kaldes  smaa  Kabinetter.  Bag  ved  dette  store 
Værelse,  Ursulas  Dagligstue,  laa  et  snævert,  lille 
Kabinet,  som  var  hendes  Sovekammer. 

Da  Ursula  forrige  Aar  saa  modig  og  værdig 
traadte  den  fjendtlige  Sejrherre.  Rigsadmiral  Wrangel, 
i  Møde,  værgede  hun  ikke  alene  for  Kongens  og 
Dronningens  Linnedskabe  og  øvrige  Bohave,  men 
ogsaa  for  sin  egen  Rede.  Een  Gang  godkendt  og 
stadig  bedre  vurderet  af  de  svenske  Herrer,  var  hun 
nu  fast  i  sin  Stilling,  og  ethvert  Forsøg  paa  at 
drive  hende  ud  af  hendes  Bolig  var  glippet.  Hun 
vidste  ogsaa  klogelig  at  føje  sig  efter  Omstændig- 
hederne, naar  de  paa  Grund  af  Slottets  Overfyld- 
ning med  Indkvartering  bleve  truende;  hun  havde 
saa  ofret  et  eller  andet  Stykke  undværligt  Bohave 
eller  ogsaa  optaget  nogle  af  de  svenske  Herskabers 
kvindelige  Tyendepersoner  som  medlogerende.  For 
Øjeblikket  var  der  dog  roligt  paa  Slottet  og  god 
Plads,  idet  Kong  Karl  med  sin  Dronning  og  hele 
sit  Hof  var  dragen  til  Frederiksborg. 

Ursula  gik  nu  og  fejede  selv  sit  Gulv,  da  det 
i  disse  Tider  ikke  var  at  tænke  paa  at  faa  det 
gjort  ved  Tyende,  og  des  bedre  og  grundigere 
blev  den  Gerning  udført.     Som  nu  Kosten,  ført  af 

hendes  rappe  Hænder,  gik  rask  hen  over  Gulvet, 
naaede  en  fin,  sitrende  Lyd  hendes  Øre.  Hun 
standsede  i  sit  Arbejde,  saa  hen  i  den  ene  Vindues- 
fordybning,  hvor  en  lille  Fugl  hoppede  kvidrende 
om  i  et  forgyldt  Bur,  rystede  paa  Hovedet  og  ud- 
brød: ak  Jemine! 

I  flere  Dage  havde  hun  nu  hver  Morgen  hørt 
den  lille  Fugl  synge,  men  lige  frisk  og  underligt 
var  hver  Gang  Indtrykket  af  at  høre  Fuglesang 
paa  et  saadant  Krigens  Arnested,  som  Kronborg 
Slot  dengang  var.  Dog  kom  hun  ikke  derved 
til  at  tænke  paa  den  grønne  Skov,  hvor  den  Hlle 
Sisken  engang  havde  hoppet  muntert  om  fra  Gren 
til  Gren,  hvad  den  vel  selv  mindedes,  men  den  sang. 
Nej,  det  var  et  ganske  andet  Syn,  der  fremstillede 
sig  for  hende :  Jomfru  Lisbeth,  der  en  Mprgen  bleg 
og  skælvende,  ført  af  Hans  Stenvinkel,  var  traadt 
ind  til  hende  med  Fugleburet  i  Haanden  og  en  lille 
Bylt  under  Armen;  og  hvorledes  Lisbeth,  befriet 
for  disse  Byrder  af  hendes  tjenstvillige  Hænder,  var 
falden  hende  om  Halsen  og  bristet  i  Graad,  indtil 
hun  endelig  fik  Mælet  og  fortalte,  at  hun  var 
hjemløs. 

»Madam  Ursula,  jeg  er  forstødt  af  mine  Pleje- 
forældre! Tag  mig  til  eder  og  lad  mig  blive  her  i 
den  Piges  Sted,  I  forgangen  Dag  sagde,  I  trængte  til!« 

Der  stod  da  Ursula  med  aaben  Mund,  skræk- 
slagen ved  at  høre,  hvad  der  var  sket.  Dog  nyttede 
det  ikke,  at  hun  dadlede  sin  unge  Veninde,  fordi 
hun  var  løben  af  Gaarde,  og  endnu  mindre  hørte 
Lisbeth  paa  hendes  Formaning,  at  hun  snarest  burde 
vende  tUbage  og  bede  om  Tilgivelse  for  sin  Ube- 
sindighed; ja  ikke  engang  det  skræmmede  Lisbeth, 
at  hun  forestillede  hende,  hvor  stor  Fare  det  var 
for  en  ung  Pige  at  opholde  sig  her,  hvor  Døren 
ikke  altid  kunde  stænges  for  de  svenske  Officerer, 
og  frække  nok  vare  de,  sandt  for  Herren! 

Det  Svar,  Lisbeth  havde  givet  hende  paa  alle 
disse  velmente  Advarsler,  var  kommet  med  en  saa- 

dan  Fasthed  og  Djærvhed  i  Stemme  og  Blik,  at 
det  havde  indjaget  Ursula  alvorlig  Skræk. 

»Aldrig  mere,«  havde  Lisbeth  sagt,  »vender 
jeg  tilbage  til  mine  Plejeforældres  Hus;  de  have 
ikke  alene  truet  mig  med  at  udjage  mig,  hvis  jeg 
ikke  vilde  ægte  den  Stymper  Gregers  Hansen;  men 
de  have  udjaget  mig  af  deres  Hjerter;  der  vilde  nu 
hos  dem  kun  blive  som  i  et  Helvede.  Hvis  I  driver 
mig  herfra,  Ursula,  det  eneste  Sted,  hvor  jeg  tør 
vente  Sikkerhed  og  Værn  mod  ikke  at  blive  ud- 
leveret, springer  jeg  i  Søen!« 

Saa  havde  Ursula  givet  efter  og  lovet  Lisbeth 
Husly  for  en  Tid,  indtil  hun  fik  sendt  Bud  til  Told- 
kæmmererens.  Hun  maatte  dog  tænke  paa,  at  Hr. 
Mikkel  engang  kunde  drage  hende  til  Regnskab,  og 
hvad  Forklaring  skulde  hun  give  Kommandantens 
Frue?  Ingen,  der  saa  Lisbeth,  vilde  tro,  at  hun 
skulde  være  en  Tjenestepige  —  ak,  Gud  hjælpe  os! 
snarere,  at  hun  var  en  rømmet  adelig  Jomfru  eller 
formummet  Prinsesse. 

Hertil  havde  Lisbeth  sagt  et  Ord,  som  bragte 
Ursulas  Forundring  til  at  stige  endnu  højere: 

»I  tjene  mig  i  at  søge  Generalkvartermester- 
Løjtnanten,  Hr.  Dahlberg,  og  bede  ham  snarest 
komme  til  mig!« 

Det  havde  lydt  som  en  Befaling,  og  Ursula 
havde  adlydt  den,  hvad  hun,  som  hun  stod  der 
med  Kosten  i  Haanden,  fortabt  i  Mindet  om  den 
Morgens  mærkelige  Hændelser,  endnu  højlig  undrede 
sig  over.  Dahlberg  havde  virkelig  straks  opfyldt 
Jomfru  Lisbeths  Ønske,  og  saa  havde  de  haft  en 
lang  Samtale  under  fire  Øjne.  Hvad  mon  de  da 
havde  talt  om?  Enden  derpaa  var  bleven,  at  Dahl- 
berg underrettede  Ursula  om,  at  Lisbeth  stod  under 
hans  Beskyttelse ;  at  hendes  nuværende  Opholdssted 
foreløbig  burde  holdes  hemmeligt  for  hendes  Pleje- 
forældre, men  at  han,  naar  Tjenesteforretningerne 
tillod  det,  selv  skulde  prøve  paa  at  jævne  den  Sag; 
endelig  at  han  hos  Kommandanten  vilde  udvirke 

Tilladelse  for  Jomfru  Lisbeth  til  at  blive  hos 
Madam  Ursula  og  gaa  hende  til  Haande  i  Linned- 
stuen. 

Kvirilit!  sang  Siskenen,  ligesom  Ursula  tilbage- 
kaldte sig  det  Syn,  hun  da  havde  haft  for  Øje  — 
Generalkvartermesteren,  der  talte  hende  til  i  en 
bydende  Tone  og  syntes  at  have  tabt  sin  sædvan- 
lige Sindsligevægt,  og  saa  Jomfru  Lisbeth  med  blus- 
sende Kinder  og  nedslagne,  taarevædede  Øjne. 

Kvirilit  —  pyt  1  bild  mig  nu  ind,  at  Lisbeth  er 
en  dydig  og  hæderlig  Jomfru !  Kan  Generalkvarter- 
mesteren have  haft  anden  Aarsag  til  at  unde  hende 
sin  særdeles  Beskyttelse  uden  een,  som  jeg  ikke 
vil  nævne?  Hvor  fik  hun  det  Mod  fra  at  løbe 
herop,  hvis  hun  ikke  havde  en  særlig  Fordring  paa 
ham,  som  han  dog  var  for  barmhjertig  til  at  af- 
vise? Snakkede  Folk  et  og  andet  derom!  Hel 
dristig  —  hvem  skulde  dog  have  tænkt  det  om  en 
saa  ung,  bly  Jomfru  —  muttersene  at  gaa  de 
svenske  Skildvagter  forbi,  og  hvor  udspekulert  at 
foregive,  at  Oberstinden  havde  købt  den  Fugl  —  ti, 
din  fordømte  Skrighals  I  —  og  at  hendes  Ærinde 
var  at  bringe  Hendes  Naade  den!  og  saa  tog  den 
svenske  Skildvagt  hende  om  Livet  og  snurrede 
hende  rundt  og  vilde  have,  Gud  hjælpe  os,  kysset 
hende,  var  ikke  gamle  Stenvinkel  kommen  til,  saa 
Skildvagten  slap  hende;  for  han  har  Kræfter  som 
en  Bjørn  og  et  Par  stærke  Arme ;  en  sikker  Haand 
og  en  skarp  Daggert  er,  sandt  for  Herren,  de  eneste 
Argumenter,  de  IDjævle  respektere,  uden  det  skulde 
være  en  Kugle.  Hans  førte  hende  hid  —  og  nu 
har  vi  hende! 

Saaledes  arbejdede  Ursula  Krauses  Tanker, 
mens  hun  paa  ny  havde  faaet  Kosten  i  Gang,  og 
baade  Tankerne  og  Kosten  gik  stadig  hurtigere, 
som  om  skøn  Lisbeth  ikke  var  stort  mere  værd 
end  Skarnet  og  burde  fejes  ud.  Dog  havde  hidtil 
ingen,  Lisbeth  allermindst,  mærket  Ursulas  Tanker, 
og  kun  den  følesløse  Kost  og  det  taalmodige  Gulv 


422 

kom  til  at  lide  under  hendes  Vrede.  Da  hendes 
Gerning  var  endt,  gik  hun  skamfuld  over  sin  Vrede 
og  Mistanke  først  hen  og  gav  den  lille  Sisken  Æde, 
og  derpaa  listede  hun  sig  hen  til  Sengekammeret, 
skød  Døren  sagte  op  og  kiggede  ind. 

Der  laa  Lisbeth  i  sin  Seng  og  sov  trygt  med 
den  ene  Haand  under  Kinden,  den  anden  hvilende 
rolig  paa  det  hvide  Lagen  over  Sengetæppet;  det 
rige  Haar  faldt  som  en  Guldflod  hen  over  Panden. 
Hvor  den  Haand  var  hvid  og  fin  og  den  Arm  rund 
og  skøn;  men  hvor  uskyldig'  var  ikke  ogsaa  det 
Aasyn,  over  hvilket  Søvnens  Fred  hvilede !  Der  var 
ingen  Rynke  paa  denne  hvide  Pande,  intet  Træk  af 
Græmmelse  eller  Anger  om  disse  Læber,  røde  og 
friske  som  et  Barns.  Hvis  det  Aasyn  løj,  hvad 
skulde  man  da  kunne  tro } 

Saa  gik  Ursula,  hel  angerfuld  i  Hu,  hen  til 
Sengen  og  vækkede  Lisbeth  med  et  Kys,  og  Lis- 
beth for  forskrækket  op;  men  da  hun  blev  gamle 
Ursulas  rynkede,  smilende  Ansigt  var,  slog  hun  sine 
Arme  om  Ursulas  Hals  og  sagde: 

»Gud  være  takket,  det  var  ikke  alene  en  Drøm! 
Jeg  drømte  saa  sødt;  her  er  godt  at  være!  I  maa 
aldrig  jage  mig  bort,  Ursula!  O  nej,  det  gør  I 
sikkerlig  ikke!« 

I  det  samme  saa  hun  Ursula  ind  i  Øjnene  med 
et  kærligt  og  dybt  Blik,  at  den  gamle  vel  maatte 
tænke  —  nej,  hun  kan  ikke  være    en  Synderinde! 

»Ak,  hjerte  Jomfru  Lisbeth!  Bliv  I  kun  her, 
saa  længe  I  kan  og  vil;  men  jeg  ønsker  eder  for 
Sanden  bedre  Lykke  end  at  blive  paa  dette  farlige 
Sted  og  mellem  alle  de  vilde  Karle,  som  færdes  her!« 

»Kald  mig  Lisbeth  og  opfyld  mit  Ønske  at 
vække  mig,  naar  I  selv  staar  op,«  vedblev  Lisbeth 
uden  at  agte  paa  Ursulas  Ord.  »Lad  mig  fra  Morgen- 
stunden tage  Del  i  eders  Gerning  og  være  eder  til 
Tjeneste  ligesom  et  Tyende,  tager  jeg  end  ingen 
Løn,  da  jeg  nu  er  skilt  fra  mine  kære  Bøger,  og 
Tiden  ellers  vilde  falde  mig  lang.« 

Ursula  rystede  paa  Hovedet;  hun  kunde  ikke 
tænke  sig  Jomfru  Lisbeth  i  en  tjenende  Stilling  eller 
tiltro  hende  Kræfter  til  sligt ;  men  Lisbeth  gættede 
hendes  Tanker. 

»Jeg  er  stærkere,  end  I  tror.  I  glemmer  eller 
ved  kanske  ikke,  at  jeg  lige  til  mit  trettende  Aar 
maatte  slide  haardt;  det  gav  mig  Sundhed  og  et 
stærkt  Legeme.  Lad  mine  hvide  Hænder  kun  blive 
skruppede  og  røde  igen !  Det  sømmer  sig  bedst  for 
en  arm  og  ringe  Pige  som  mig.  Ved  I  hvad,  jeg 
ønsker  nu,  at  jeg  aldrig  var  kommen  i  Hr.  Mikkels 
Hus!«     ^ 

»Tal  ikke  saa  utaknemmeligt!«  sagde  Ursula 
misbilligende. 

»Jeg  er  ikke  utaknemmelig,«  svarede  Lisbeth 
og  klappede  Ursulas  rynkede  Kind,  »dog  tænkelig 
lidt  for  god  til  at  kastes  hen  til  en  Stymper  og 
bruges  som  en  Mønt,  hvormed  Hr.  Mikkel  betaler 
gammel  Venskabsgæld  til  en  Ven,  som  jeg  aldrig 
har  set,  eller  til  hans  uværdige  Søn,  som  er  fuld 
af  Skalkhed,  hvad  jeg  har  faaet  at  føle!  Saa  skulde 
jeg  ogsaa  gøre  Fyldest  og  redde  Hr.  Mikkels  Ære, 
der  ligesom  var  sat  i  Pant  paa,  at  hans  Vilje,  som 
lydelig  var  udtalt  til  alle  Sider,  skulde  fuldbyrdes, 
om  jeg  end  derved  blev  det  ulykkeligste  Kreatur 
under  Solen  og  gik  helt  til  Grunde.« 

»Hr.  Mikkel  saa  vel  netop  Frelse  for  eder  i  det 
Ægteskab,«  sagde  Ursula,  som  havde  taget  Plads 
paa  Sengekanten  og  holdt  Lisbeths  Haand  i  sin; 
»det  er  ogsaa  mitHaab,  hjerte  lille  Jomfru,  at  I  en 
skøn  Dag  vender  tilbage  til  eders  Plejefaders  Hus, 
og  saa  vil  alt  blive  godt  igen.« 

»Hør  nu,  hvad  jeg  siger  eder,  gode  Ursula!« 
sagde  Lisbeth  langsomt  og  fast,  »den  Dag  kommer 
ingen  Sinde!  Det  bliver  aldrig  mere  godt  mellem 
Hr.  Mikkel  og  mig,  skønt  jeg  ikke  bærer  Nag  til 
ham.  Jeg  mærkede,  da  han  talte  mig  saa  haardt  til, 
at   gav   han    mig    end  Husly,    Klæder    og    mange 

andre  gode  Ting,  saa  havde  han  mig  dog  ikke 
kær.« 

»I  siger,  at  I  ikke  bærer  Nag,  og  dog  vidne 
eders  egne  Ord  imod  eder;  men  nu  eders  Pleje- 
moder?« 

»Hun  havde  mig  kær  paa  sin  Vis,«  sagde  Lis- 
beth i  samme  rolige  Tone,  »skønt  hun  jkke  forstod 
mig;  de  miskendte  mig  alle  uden  een,  som  nu  er 
langt  borte,  og  hvem  jeg  vel  ingen  Sinde  mere  faar 
i  Tale.« 

Da  Lisbeth  sagde  dette,  saa  hun  paa  Fni 
Birthes  Ring,  som  funklede  paa  hendes  Finger. 

*Det  bæres  mig  for,  kære  Ursula  1«  sagde  hun 
saa  med  et  tungsindigt  Smil,  »at  jeg  skal  blive  her 
paa  Kronborg  i  lang  Tid,  for  stedse  —  o,  jeg  skal 
stræbe  at  være  flink  til  min  Gerning,  at  I  ikke  kedes 
ved  mig!« 

Saa  klappede  hun  den  gamle  paa  Haanden  og 
saa  paa  hende  med  et  underligt  Blik;  men  Ursula 
gik  hovedrystende  fra  Sengen,  ikke  utilbøjelig  til  at 
give  Hr.  Mikkel  Medhold,  da  der  var  saa  meget  i 
Lisbeths  Færd  og  Tale,  som  heller  ikke  hun  for- 
stod. Lisbeth  var  maaske  i  samme  Tilfælde  — 
hun  forstod  vel  heller  ikke  ganske  sig  selv.  Hvad 
havde  egentlig  styret  hendes  Skridt  til  Kronborg, 
da  hun  flygtede?  Vistnok  den  Tanke,  at  Fæst- 
ningen var  det  eneste  Sted,  hvor  hun  kunde  være 
i  Sikkerhed  for  sin  Plejefaders  og  Gregers  Hansens 
Efterstræbelser;  men  naar  hun  saaledes  gav  sig 
under  Svenskernes  Beskyttelse,  gjorde  hun  jo  Reg- 
ning paa  Dahlbergs  Venskab.  Sandheden  var  da 
den,  at  hun  søgte  derhen,  hvor  han  var;  i  hans 
Nærhed  var  der  Liv  for  hende,  Q^rnt  fra  ham  Tom- 
hed og  Død ;  men  det  tilstod  hun  ikke  for  sig  selv 
og  vilde  have  skammet  sig  ved  den  Tanke  at  løbe 
efter  den  Mand,  hun  elskede,  men  som  vragede 
hende.  Hun  mente  at  være  sendt  hid  af  For- 
synet for  at  frelse  Dahlbergs  Liv,  skulde  Fæst- 
ningen blive  overrumplet.    En  Anelse  sagde  hende, 

at  den  Beslutning,  hun  havde  taget,  var  skæbne- 
svanger; men  det  laa  ganske  i  Mørke,  til  hvilket 
Maal  den  vilde  føre  hende.  Uden  lav  Beregning, 
dreven  af  uklare,  kærlige,  stærke  Instinkter  gik  hun 
til  Kronborg,  blendet  sora  en  lille  Fugl,  der  flyver 
lige  i  Flammerne. 

Endnu  denne  Formiddag  blev  hun  sørgelig 
overtydet  om,  at  naar  hun  mente  at  være  kommen 
til  Kronborg  for  at  frelse  Dahlberg,  saa  havde  det 
kun  været  en  Indbildning.  Havde  Forsynet  en 
særlig  Hensigt  med  at  sende  hende  derhen,  hvor 
hun  nu  var,  viste  den  sig  at  være  en  ganske 
anden. 

Hun  havde  hurtig  klædt  sig  paa,  spist  sin  Davre 
og  hjalp  Ursula  med  at  efterse  en  stor  Bunke  Lin- 
ned og  udsøge  de  Stykker,  som  trængte  til  at  bødes, 
da  Hans  Stenvinkel  traadte  ind  og  med  urolige  Miner 
bad  om  at  tale  med  hende.  Hun  bad  ham  sige, 
hvad  han  havde  paa  Hjerte  i  Ursula  Krauses  Nær- 
værelse, og  efter  nogen  Overvejelse  gik  Hans  ind 
paa  det,  efter  at  have  paakaldt  den  gamles  patrio- 
tiske Sindelag  og  paalagt  hende  Tavshed  og  For- 
sigtighed. Nu  fik  Ursula  for  første  Gang  Nys  om 
Sammensværgelsen  og  forfærdedes  ved  at  opdage, 
at  hun,  uden  at  vide  det,  havde  levet  med  en  stor 
Fare  hængende  som  en  Uvejrssky  over  Kronborg 
og  over  hendes  eget  Hoved.  Lisbeth  var  kun  alt 
for  vel  underrettet  og  blev  derfor  ikke  overrasket, 
men  meget  mismodig  ved  at  høre,  at  Hr.  Henrik 
havde  været  fængslet,  og  at  der  var  al  Sandsynlig- 
hed for,  at  Svenskerne  ved  et  eller  andet  Forræderi 
havde  faaet  Nys  om  Planen. 

»Vi  .sidde  da  nu  smukt  i  det,«  sagde  Hans  til 
sidst,  »og  kunne  trænge  til  en  Haandsrækning,  om 
det  bliver  nødvendigt,  at  vi  salvere  os  ved  Flugt. 
I  saa  Fald  gør  vi  ogsaa  Regning  paa,  at  I,  gode 
Madam  Ursula,  vil  være  os  til  Tjeneste  med  en 
lille  List.  Dog  mener  Fader,  at  endnu  er  der  ingen 
Aarsag    til    at    bryde    op.     Flugt    er    desuden    en 

vanskelig  Sag,  da  Vagterne  ere  blevne  fordoblede, 
som  vi  saa  i  Morges.  Det  er  for  Tiden  kun 
Faders  Bøn  til  eder,  Jomfru  Lisbeth,  at  have  Øjnene 
med  eder  i  Løbet  af  Dagen.  Kan  hændes,  I  faar 
Held  til  at  tale  med  Generalkvartermesteren,  og 
skulde  I  mærke  noget,  der  kunde  tjene  os  til  gavn- 
lig Advarsel,  saa  lad  os  det  vide!« 

Lisbeths  Kinder  overdroges  af  en  blussende 
Rødme,  da  hun  hørte,  hvorledes  Stenvinkel  speku- 
lerede i  hendes  formentlige  Kærlighedsforhold  til 
Dahlberg,  og  at  hun  skulde  spille  en  Spions  Rolle. 

»Derpaa  kan  jeg  ikke  indlade  mig,«  sagde  hun 
med  Harme.  »I  maa  gaa  til  en  anden  med  det  Ærinde. < 

»Da  venter  Fader  dog,«  svarede  Hans  i  en 
skarp  Tone,  »at  se  et  Vidnesbyrd  om  eders  patrio- 
tiske Sindelag.  Lad  nu  ikke  eders  Landsmænd  i 
Stikken,  Jomfru  Lisbeth!  Det  er  i  Nøden,  man  skal 
kende  sine  Venner.« 

Saa  gik  Hans,  og  Lisbeth  blev  tilbage  med  en 
trykkende  Følelse  af  sin  vanskelige  Stilling.  Ursula 
Krause  jamrede  sig  og  kaldte  Oluf  Stenvinkel  en 
Eventyrer  og  gudsforgaaen  Vovehals;  men  Lisbeth 
kom  efter  en  heftig  Kamp  med  sit  stridige  Hjerte 
paa  det  rene  med  sig  selv, 

»Lad  os  ikke  skælde  paa  dem  i  Nødens  Stund, 
Ursula ! «  sagde  hun  med  blege  Kinder  og  et  funk- 
lende Blik.  »Vi  ville  vise  os  som  gode  danske 
Kvinder  og  hjælpe  vore  Landsmænd.  Det  kan  vel 
ogsaa  lade  sig  gøre  uden  Underfundighed,  kun  ved 
at  vi  have  Øjne  og  Øren  med  os.« 

Men  Ursula  hadede  Ødelæggelse  og  Forstyr- 
relse, fra  hvem  den  end  kom,  og  hun  vedblev  at 
skælde  og  klage  sig  over  de  ny  Ulykker,  der  nu 
stod  for  Døren.  Den  Stenvinkel  kunde  dog  have 
skikket  sig  i  Tiderne  og  som  andre  fornuftige  iVIen 
nesker  afventet  den  Time,  da  Kong  Frederik  selv 
vilde  komme  med  en  Hær  og  tilbageerobre  Kron 
borg,  eller  hans  allierede  hjælpe  ham  til  en  god  Fred 

Lisbeth  derimod  tav  og  lod  den  gamle  snakke. 

Hun  fulgte  Ursula  paa  hendes  daglige  Vandring 
gennem  Værelserne  og  udholdt  de  svenske  Herrers 
forskende  Blikke  med  et  Mod,  som  hun  uden  det 
hemmelige  Forsæt,  der  nu  bar  hende  oppe,  næppe 
vilde  have  haft.  Naar  en  eller  anden  nærgaaende 
Ytring  naaede  hendes  Øren,  spillede  hun  den  døve ; 
men  kunde  hun  ikke  slippe  for  at  svare,  fattedes 
det  hende  ikke  paa  Ord,  og  de  faldt  saa  djærvt  og 
snildt,  at  mere  end  een  næsvis  svensk  Herre  blev 
hende  Svar  skyldig,  mens  Ursula  undrede  sig  over 
hendes  Mod  og  Snarraadighed. 

Dagen  blev  heller  ikke  spildt,  og  da  Hans 
Stenvinkel  henad  Aften  indfandt  sig  for  at  spørge 
nyt,  gik  han  ikke  forgæves. 

»Jeg  gik  ned  ad  Vindeltrappen  ovre  hos  Kom- 
mandantens,« fortalte  Lisbeth  den  lyttende  Hans, 
»og  hørte  Sporeklirren  og  Stemmer  ovenfor.  Da 
nogle  af  de  Ord,  der  faldt,  gjorde  mig  opmærk- 
som, sprang  jeg  hurtig  ind  i  det  Rum,  hvor  Kostene 
og  Gulvkludene  ligge,  og  trak  Døren  sagte  til  efter 
mig.  Saa  kom  to  Mænd  ned  ad  Trappen;  de  gik 
langsomt  nedefter  og  talte  nu  med  mere  dæmpet 
Røst.  »Vi  maa  have  ham,  Svenson,«  sagde  den 
ene,   »det  koste,  hvad  det  vil!« 

»Det  maa  have  været  Løjtnant  Karl  Svenson,« 
sagde  Hans,   »Kommandantens  højre  Haand.« 

>Saa  var  vel  den  anden  Kommandanten  selv,« 
vedblev  Lisbeth;  »da  han,  der  var  bleven  saaledes 
tiltalt,  svarede:  »Det  er  bedst,  Hr.  Oberst,  om  vi 
opsætte  det  til  Natten,  for  at  vi  kunne  gribe  ham 
smukt  og  stille  og  des  mere  sikkert.«  —  »Godt! 
sagde  Obersten,  »lad  det  blive  til  Midnat ;  saa  skal 
I  med  en  halv  Snes  af  de  flinkeste  Karle  gaa  lige 
til  hans  Bolig.  Skulde  han  ikke  være  der,  hvad  der 
staar  til  at  vente,  saa  forhør  alle,  som  findes  der, 
og  ransag  hver  Krog;  men  er  han  der  ikke,  saa 
gaa  I  videre  frem  efter  bedste  Overlæg  og  Kon- 
duite.« —  Mere  hørte  jeg  ikke,  Hans!  Ak,  hvem 
mon  de  nu  søge  efter?« 

Hans  svarede  kort,  at  det  var  ikke  godt  at 
vide,  og  da  Lisbeth  med  rødmende  Kind  og  en 
forlegen  Mine  bad  ham  gaa  til  Hr.  Mikkels  og  vare 
dem  ad,  erklærede  Hans,  at  sligt  ikke  lod  sig  gøre, 
og  ilede  saa  til  sin  Faders  Kammer  for  at  aflægge 
Beretning  til  den  gamle. 

>De  ere  os  paa  Sporet,«  sagde  Stenvinkel,  da 
Hans  havde  fortalt  alt,  >men  endnu  vide  de  hverken 
ud  eller  ind.  Flugt  ved  Nattetid  er  halsbrækkende 
Gerning,  thi  saa  passe  de  allerbedst  paa,  og  for- 
dømt lyse  ere  nu  Nætterne.  Ved  Dagen,  naar  Folk 
gaa  ud  og  ind,  lod  det  sig  muligvis  iværksætte  i 
en  Forklædning.  Vi  nødsages  til  at  afvente,  hvad 
Imorgen  vil  bringe;  ret  længe  kan  det  ikke  staa 
hen.« 

Deri  fik  Oluf  Stenvinkel  Ret ;  thi  med  den  næste 
Morgen,  den  29de  Juni,  oprandt  en  skæbnesvanger 
Dag.  Straks  om  Morgenen  forskrækkedes  Helsingørs 
Borgere  ved  det  Syn,  at  en  svensk  Vagt  slæbte  en 
ung  Mand,  bleg,  blodig  og  i  støvede  og  iturevne 
Klæder  gennem  Gaderne,  mens  en  gammel  Kvinde 
fulgte  grædende  og  hændervridende  bagefter.  Mikkel 
Hansen  saa  det  og  genkendte  studsende  i  Fangen 
Gregers  og  i  den  gamle  Kvinde  hans  Moder,  han 
meldte  det  til  Rostgaard  •  og  Jens  Henriksen,  roen 
ingen  af  dem  forstod  det.  —  Stenvinkel  og  Hans 
saa,  da  de  gik  paa  Arbejde,  at  de  kom  slæbende 
med  Gregers,  og  tænkte:  hoho!  de  ere  paa  galt 
Spor!  og  følte  sig  saa  mere  trygge. 

Endelig  fik  ogsaa  Lisbeth  det  at  se,  da  hun 
stod  ved  det  aabne  Vindue  i  Ursulas  Kammer. 
Taktfaste  Skridt  lød  i  den  hvælvede  Port,  og  Løjt- 
nant Svensons  Skikkelse  viste  sig  i  Spidsen  for  en 
lille  Soldaterhob.  Lisbeth  genkendte  i  Svenson  en 
Officer,  hvem  hun  allerede  paa  sine  Vandringer 
gennem  Slottets  Værelser  et  Par  Gange  var  truffen 
paa,  og  som,  i  Modsætning  til  de  fleste  andre 
svenske  Herrers  frække  og  næsvise  Færd,  havde 
hilst  hende  høflig  og  tiltalt  hende    venlig    og  i  en 

sømmelig  Tone.  Nu  stirrede  Lisbeth  derhen  for  at 
faa  Fangen  at  se,  og  ved  Svingningen  ind  i  Gaarden 
blev  han  synlig  nok.  Hun  genkendte  sin  forhadte, 
paatrængende  Bejler,  hendes  Plageaand  i  lang  Tid 
og  nu  Ophavsmanden  til  al  hendes  Ulykke;  men 
han  viste  sig  i  en  saa  sørgelig  Skikkelse,  at  hun  ikke 
kunde  andet  end  ynkes  over  ham,  saavel  som  over 
hans  ulykkelige  Moder,  hvor  liden  Grund  hun  ellers 
havde  til  at  elske  dem.  Dog  parredes  denne  Med- 
lidenhed snart  med  en  dødelig  Skræk;  hun  mindedes 
nu  den  Morgen  i  Mikkel  Hansens  Have,  da  Gregers 
kom  til  hende  i  Løvhytten  og  lumskelig  frittede 
hende  ud.  Paa  hvad  Maade  han  havde  brugt  den 
Kundskab,  hun  gav  ham,  til  at  fremme  sin  Krig 
mod  hende,  var  hun  ikke  kommen  efter;  men  hun 
forudsaa,  at  hvis  det  derefter  var  lykkedes  Gregers 
at  blive  ganske  indviet  i  Sammensværgelsens  Hemme- 
ligheder og  lære  Hovedmændenes  Navne  at  kende, 
var  det  nu  ude  med  dem  alle.  Han  var  ikke  en 
Mand,  der  havde  Mod  og  Kraft  til  at  udholde  et 
skarpt  Forhør,  maaske  noget  værre. 

Mens  hun  nu  stod  ved  Vinduet  og  stirrede  efter 
Vagten,  der  slæbte  Gregers  hen  til  det  Taarn,  i 
hvilket  Opgangen  til  Kommandantens  Bolig  var, 
blev  hun  pludselig  tiltalt  af  Dahlberg. 

»Kender  I  muligvis  ham,  de  der  slæbte  af  med?« 
spurgte  han  barsk. 

Der  var  i  hans  Stemme  en  Klang  af  Malm, 
som  lige  fra  den  første  Gang,  hun  hørte  den,  havde 
ført  de  Ord,  der  kom  fra  hans  Læber,  dybere  ind 
i  hendes  Hjerte  end  noget  andet  Menneskes  Ord. 
De  første  Ord,  han  talte  til  hende  den  Aften,  da 
han  forlangte  Kvarter  i  hendes  Plejefaders  Hus, 
havde  været  milde,  og  hans  Stemme  lød  da  som 
Musik,  endnu  mere  fuldtonende  ved  Klangen  af 
det  skønne  Sprog,  som  var  hans  Modersmaal.  Hun 
mindedes  ogsaa  den  skarpe  Klang,  hans  Stemme 
havde  haft  den  Aften,  da  hun  vakte  hans  Vrede 
ved   at   dadle  Kong  Karl.     Dog   vare   dens  Toner 

dengang  forholdsvis  milde  mod  nu,  og  de  ramte 
hendes  Øren  saa  uventet,  at  hun  blev  baade  rød 
og  bleg  og  i  største  Forvirring  svarede: 

*Ja!  Jeg  gør!« 

Dahlberg  saa  hende  ind  i  Øjet  med  et  koldt 
Smil.  Hun  havde  siden  Ankomstens  Dag,  da  han 
havde  haft  en  lang  Samtale  med  hende,  og  hun 
havde  forklaret  ham  Grundene  til  sin  Flugt,  kun 
vekslet  faa  Ord  med  ham,  men  da  mærket  en  vis 
Ærgrelse  hos  ham.  Hun  tænkte,  at  den  muligvis 
skrev  sig  fra  den  Ulejlighed,  hun  havde  voldt  ham, 
og  denne  Tanke  var  saare  pinlig  for  hendes  fine 
Følelse.  Denne  Gisning  var  rigtig,  men  ikke  ud- 
tømmende; thi  Dahlberg  havde  tillige  af  sine  Kamme- 
rater maattet  døje  spydige  Lykønskninger  for  den 
skønne  Kæreste,  han  havde  lagt  sig  til.  Han  havde 
da  ogsaa  allerede  tænkt  paa  at  sørge  for  at  føre 
hende  tilbage  til  hendes  Plejeforældres  Hus  og 
vilde  have  gjort  det,  havde  ikke  vigtigere  Til- 
dragelser givet  ham  andet  at  tænke  paa.  Nu  viste 
det  sig,  at  disse  og  intet  andet  sysselsatte  hans 
Tanker. 

»Se,  se!«  svarede  han  med  det  samme  kolde, 
forskende  Blik;  >saa  er  det  muligt,  at  jeg  inden 
Aften  maa  gøre  eder  Ulejlighed,  Jomfru  Lisbeth,  og 
kræve  eders  Nærværelse  ved  Fangens  Forhør.« 

Men  ikke  saa  snart  mærkede  Lisbeth,  hvad  det 
gjaldt  om,  før  hun  genvandt  sin  Fatning  og  Aands- 
nærværelse. 

»Ja,  send  nogle  Soldater  hid,<  svarede  hun 
djærvt,  »og  lad  dem  handle  med  mig  saa,  at  jeg 
kommer  til  at  ligne  ham,  de  nu  førte  derop.  God- 
villig gaar  jeg  ikke!« 

»Jomfru  Lisbeth,«  sagde  Dahlberg  med  tilbage- 
trængt Harme,  »I  har  Stuearrest!« 

»Vel,  Hr.  Generalkvartermester-Løjtnant!«  sva- 
rede Lisbeth  og  nejede  smilende. 

»Der  vil  blive  sat  en  Skildvagt  ved  eders  Dør,« 

føjede  han  til,  mens  en  mørk  Rødme  farvede  hans 
Pande. 

Lisbeth  havde  set  denne  mørke  Vredesrødme 
een  Gang  før,  men  kun  som  et  Glimt  i  Disputens 
Hede;  nu  mærkede  hun,  at  det  var  Alvor,  og  uagtet 
hun  indsaa,  at  slige  Staalmænd  som  Dahlberg  maatte 
der  til  for  at  erobre  Riger  og  holde  fast  paa  dem, 
undrede  hun  sig  dog  over,  at  en  Mand,  der  havde 
givet  Vidnesbyrd  om  blide  Følelser,  med  et  kunde 
bandlyse  dem  af  sit  Hjerte,  ligesom  en  vred  Husejer 
udjager  uvederhæftige  Lejere.  Deraf  skønnede  hun 
dog,  at  Faren  for  den  svenske  Besætning  ikke 
maatte  have  været  ringe,  og  hun  kunde  i  dette 
Øjeblik  ikke  ganske  værge  sig  for  en  Følelse  af 
Skadefryd  ved  at  tænke  derpaa.  Hendes  Mod 
voksede  med  Sagernes  Alvor,  og  Medfølelsen  for 
hendes  Landsmænd  tog  til  i  samme  Grad,  som 
Lykken  vendte  dem  Ryggen.  Truslen  med  Skild- 
vagten indjog  hende  ikke  mindste  Frygt;  men  hun 
kom  i  Tanker  om,  at  hun  nu  vilde  volde  sin  moder- 
lige Veninde,  den  brave  Ursula,  Skade,  og  derfor 
ydmygede  hun  sig  og  sagde  bedende: 

>Var  det  ikke  tænkeligt,  kære  Herre,  at  I  vilde 
tro  mig  paa  mit  Ord?  Jeg  skal  blive  rolig  paa 
dette  Kammer,  indtil  nærmere  Ordre  indløber  fra 
eder.« 

»Paa  ingen  Maade  !<  lød  det  barske  Svar.  »Jeg 
tror  eder  ikke.  Jomfru  Lisbeth,  saa  sandt  som  I 
tydelig  nok  har  ladet  mig  mærke,  hvor  dansksindet 
I  er.     I  skal  dog  snarest  høre  fra  mig.« 

»Da  lad  mig  forinden  minde  eder  om  at  vise 
Barmhjertighed  mod  jnin  ulykkelige  Landsmand^ 
som  nu  er  i  eders  Vold!  Gør  eders  til,  at  han 
bliver  menneskelig  behandlet!« 

Da  Lisbeth  havde  sagt  dette,  lukkede  hun  Vin- 
duet og  gik ;  men  Dahlberg  blev  et  Øjeblik  staaende 
og  overvejede,  om  han  ikke  helst  straks  skulde  gaa 
ind  og  udspørge  hende  nærmere  om,  af  hvad  Art 
hendes  Bekendtskab    til   Fangen  var.     Han   vidste 

ikke,  al  denne  og  den  Fæstemand,  hendes  Pleje- 
forældre havde  villet  paanøde  hende,  var  en  og 
samme  Person.  Han  nærede  nu  Tvivl  om,  at  hun 
virkelig  havde  forladt  Mikkels  Hus  af  den  Grund, 
hun  opgav;  hendes  Plugt  til  Fæstningen  var  dog  et 
underligt  Skridt,  skikket  til  at  vække  Mistanke. 
Opskræmmet  ved  den  store  Fare,  der  havde  svævet 
over  Hovedet  paa  den  svage,  svenske  Besætning, 
og  som  maaske  endnu  ikke  var  ganske  fjernet,  saa 
han  overalt  Deltagere  i  Komplottet  og  danske 
Spejdere.  Han  vilde  i  dette  Øjeblik  have  fængslet 
sin  egen  Broder,  hvis  han  havde  haft  en  saadan, 
og  denne  havde  vakt  hans  Mistanke.  Dog  længtes 
han  nu  efter,  hvad  der  vilde  komme  ud  af  For- 
høret over  Fangen,  og  satte  derfor  en  Skildvagt 
ved  Ursula  Krauses  Dør  med  den  strengeste  Ordre 
til  ikke  at  lade  nogen  passere  hverken  ud  eller  ind, 
hvorefter  han  skyndte  sig  over  til  Kommandantens 
Fløj. 

I  en  Sal,  der  stødte  op  til  Kommandantens 
Værelser,  sad  denne  selv  midt  for  et  stort  Bord  og 
ved  hans  Side  Løjtnant  Svenson,  der  lykkelig  havde 
udført  det  Hverv  at  opsnuse  og  fængsle  Gregers 
Hansen,  skønt  Ekspeditionen  ingenlunde  var  gaaet 
af  i  Stilhed.  Der  fandtes  baade  Papir,  Penne  og 
Blækhus  paa  Bordet;  men  intet  deraf  syntes  at 
skulle  bruges ;  thi  dette  var  ingen  Krigsret,  om  der 
end  var  al  Udsigt  til,  at  en  saadan  senere  vilde 
blive  nedsat.  For  Øjeblikket  gjaldt  det  kun  at  faa 
silcker  Kundskab  om,  hvem  Hovedmændene  for 
Sammensværgelsen  vare,  for  at  de,  inden  de  mær- 
kede Uraad,  kunde  blive  paagrebne. 

Oberst  Sjøblad  var  en  lille,  undersætsig  Herre 
med  lyst  Skæg,  skarpe  Træk  og  store,  lyseblaa, 
fremstaaende  Øjne,  hvis  Udtryk  tydede  paa  mere 
Mod  end  Kløgt.  Han  sad  med  korslagte  Arme  og 
stirrede  med  en  glubsk  Mine  paa  Gregers,  der  stod 
lige  for  ham  paa  den  anden  Side  af  Bordet  med 
bagbundne  Hænder  og  saa  hen  for  sig  med  et  for- 

vildet  Blik.  Hans  ulykkelige  Moder  stod  ved  hans 
Side  og  bøjede  sig  over  Bordet,  medens  hun  med 
lydelig  Stemme,  jævnlig  afbrudt  af  Hulken,  be- 
vidnede sin  Søns  Uskyldighed  i  enhver  tænkelig 
Forseelse,  der  kunde  komme  de  høje  Herrer  og 
Hans  svenske  Majestæt  til  Skade*  Svenson  iagttog, 
i  Modsætning  til  sin  foresatte,  bægge  Fangerne 
med  et  roligt,  forskende  Blik ;  men  dette  var  maaske 
nok  saa  ildevarslende  som  Kommandantens  glubske 
Mine. 

>Svenson!«  tordnede  Obersten  omsider  løs, 
»kald  Vagten  ind  og  lad  den  føre  dette  gamle 
Sangværk  ud !  Ta'  mig  tusind  Djævle,  om  jeg  kan 
blive  ved  Samling,  saa  længe  hun  staar  der  og 
knebrer  I« 

Befalingen  blev  straks  udført,  og  netop  som  to 
Soldater  slæbte  den  grædende  og  modstræbende 
Madam  Mette    ud  af  Salen,    traadte  Dahlberg  ind. 

>Vel,  at  I  kommer!«  raabte  Obersten  ham  i 
Møde.  «Hjælp  os  at  faa  noget  ud  af  den  Karl 
der!  Han  har  mistet  Mælet,  om  han  ej  bare  stiller 
sig  saa  an.  Dog  have  vi  vel  Middel  til  at  faa 
hans  Tunge  paaGled,  vil  han  ikke  med  det  gode!« 

Dahlberg  gik  rask  hen  til  Bordet,  drejede  Gre- 
gers om  og  tog  ham  i  Øjesyn.  I  sin  kvindagtig 
pyntelige  Dragt,  der  bar  kendelige  Spor  af  de 
svenske  Soldaters  Greb,  med  det  blodige,  filtrede 
Haar  ned  over  sit  blege  Aasyn  og  det  tomme, 
stirrende  Blik  afgav  han  et  ynkeligt  og  modbyde- 
ligt Skue, 

^Kanske  dog  Skrækken  har  .lammet  hans  For- 
stand,« sagde  Dahlberg;  «en  Smule  Ro  og  venlig 
Tiltale  vil  mulig  kurere  ham.  I  lade  mig  faa  ham 
nogle  Øjeblikke  under  Behandling  i  Værelset  her 
ved  Siden  af,  og  jeg  skal  snart  gøre  en  hel  Karl 
af  ham  igen.« 

»Kunde  I  saa  sandt  det!«  udbrød  Obersten. 
»Er  han  den  rette,  maa  vi  have  hans  Forklaring. 
I  Morgen  kommer  Hans  Majestæt,  og  vide  vi  saa 

Svenskerne  paa  Kronboi^.  28 

ikke  Besked,  bryder  løs  et  af  de  Uvejr  med  tusinde 
Eder  og  Bander,  I  selv  kender,  om  ikke  noget 
værre  times  os.« 

»Der  gør  vel  saa,«  svarede  Dahlberg,  medens 
han  løste  Fangens  Hænder;  »men  lad  os  ikke  plat 
ruinere  det  Instrument,  som  vi  maa  faa  til  at 
give  Lyd,  om  vi  skulle  komme  ud  af  den  Klemme.« 

Derpaa  førte  han  den  ravende  Gregers  med 
sig  ind  i  Værelset,  hvor  der  var  baade  koldt  Vand 
og  et  Klæde.  Der  bragte  han  Synderen  til  Sæde 
paa  en  Stol,  vædede  Klædet  og  lagde  det  paa  hans 
Hoved,  medens  han  talte  ham  opmuntrende  til. 

»De  have  givet  dig  nogle  drøje  Knubs  i  Ho- 
vedet,« sagde  han,  »men  det  er  godt  sluppet,  og 
bekender  du  alt,  hvad  du  ved,  skal  intet  ondt 
vederfares  dig.« 

Det  kolde  Bad,  Stilheden  i  Værelset  og  de 
beroligende  Ord  syntes  omsider  at  bringe  Gregers 
til  Samling ;  han  brast  pludselig  i  Graad,'  som  snarere 
vakte  Dahlbergs  Foragt  end  hans  Medlidenhed. 

»Sid  ikke  der  og  tud!«  sagde  han  barsk,  »men 
sig  frem  —  har  du  skrevet  det  Brev,  vi  have  op- 
snappet, eller  har  du  ikke?« 

»Jeg  takker  eder  for  eders  Omhu,«  svarede 
Gregers  ydmygt  og  med  en  ynkelig  Rest  af  hans 
sirlige  Væsen  fra  gamle  Dage.  »I  vise  mig  nu 
Barmhjertighed  og  lægge  et  godt  Ord  ind  for  mig 
hos  Kommandanten!  Jeg  er  ganske  uskyldig  i  det, 
jeg  anklages  for,  og  sværger  eder  ved  min  Sjæls 
Salighed  til,  at  jeg  ingen  Sinde  har  tænkt  paa  at 
foretage   mig   noget  til  den  svenske  Sags  Skade.* 

Dahlberg  saa  Gregers  stift  ind  i  Øjet  og  mente 
der  at  blive  var  en  Snuhed,  som  vel  kunde  forenes 
med  hans  Fejhed. 

»Vi  have  saa  temmelig  Vished  for,  at  du  lyver, 
og  Piben  vil  faa  en  anden  Lyd,  naar  du  faar  Pa- 
pirerne at  ser  Du  sige  mig  nu  da  kun  eet  — 
kender  du  Jomfru  Lisbeth,  Toldkæmmereren,  Hr. 
Mikkels  Plejedatter?! 

Gregers  studsede  over  dette  Spørgsmaal,  og 
al  den  Skinsyge,  Dahlberg,  uden  at  vide  det,  havde 
vakt  i  hans  Hjerte,  vaagnede  paa  ny.  Den  Tanke, 
at  Lisbeth  muhg  var  flygtet  til  Kronborg  og  havde 
givet  sig  Svenskerne  i  Vold,  slog  ned  i  ham  som 
et  Lyn,  og  trods  den  fortvivlede  Stilling,  han  var 
i,  kunde  han  ikke  faa  Bugt  med  sin  Harme.  Hans 
blege  Kinder  bleve  røde,  og  han  sagde  i  en  spydig 
Tone: 

»Skulde  Hr.  Generalkvartermester-Løjtnanten 
muligvis  vide,  hvor  Jomfru  Lisbeth  for  Tiden  op- 
holder sig,  saa  være  I  af  den  Godhed  at  sige 
mig  det!« 

»Hvi  saa?<  spurgte  Dahlberg  med  et  koldt 
Smil. 

»Hun  er  min  Fæstemø!«  udbrød  Gregers  hidsig 
og  rejste  sig.  »Hun  løb  fra  Huse  den  Dag,  da  Ja- 
ord  skulde  staa,  hendes  Forældre  til  største  Harme 
og  Sorg,  mig  til  Spot  og  Spe ;  tvi  hende,  for  skam- 
løs Tøjte  hun  er\^ 

Dahlberg  studsede  og  skiftede  Farve,  hvilket 
Gregers  triumferende  lagde  Mærke  til;  men  hans 
Glæde  blev  kun  stakket. 

Hun  talte  dog  Sandhed,  tænkte  Dahlberg, 
medens  han  med  korslagte  Arme  stod  foran  Gregers 
og  stum  saa  ned  for  sig;  jeg  har  gjort  hende  blo- 
dig Uret  og  handlet  skammelig  haardt  mod  hende ; 
hun  skal  faa  Oprejsning! 

Men  da  han  saaledes  i  sit  Hjerte  havde  gjort 
Lisbeth  Afbigt,  saa  han  op  og  blev  det  ondskabs- 
fulde Glimt  i  Fangens  Øjne  var.  Han  maalte  Gre- 
gers med  Øjnene  og  forstod,  at  Lisbeth  var  løben 
sin  Vej,  men  undrede  sig  over,  at  hun  var  gaaet 
i  Forbøn  for  en  slig  lumpen  og  jammerlig  Karl. 
Hans  Harme  fik  Luft  i  en  kort,  haanlig  Latter,  der 
lød  ildevarslende  i  Gregers'  Øren,  og  i  samme  Nu 
greb  Dahlberg  ham  i  Kraven  og  førte  ham  hen  til 
Døren,   aabnede  den  og  puffede  ham   ind  i  Salen, 

hvor  Oberst  Sjøblad  modtog  dem  med  et  hoverende 
Udraab. 

Inden  Gregers  ret  vidste  af  det,  stod  han  atter 
ved  Bordet  med  Kommandantens  glubske  Ansigt 
for  sig. 

>»Har  du  skrevet  dette  Brev  ?<«  spurgte  Obersten 
barsk  og  holdt  et  Stykke  beskrevet  Papir  hen  for 
Gregers'  Næse;  »se  det  ret  an,  men  hold  dine 
Fingre  ved  dig  selv!« 

Gregers  kastede  et  sky  Blik  paa  Brevet,  blev 
en  Smule  blegere,  end  han  alt  var,  og  svarede  frækt : 

»Jeg  saa  det  ikke  før  hu  I  For  Sanden,  jeg 
begriber  ikke  den  Tale  om  det  Brev!« 

>Hoho!«  udbrød  Obersten  og  greb  efter  et 
andet  Stykke  Papir,  som  laa  foran  ham  paa  Bordet. 

»I  maa  tro  min  Forsikring!«  vedblev  Gregers 
hurtig  og  med  fortvivlet  Energi;  »ak  naadige  Hr. 
Oberst !  Jeg  er  hverken  skyldig  heri  eller  i  nogen 
anden  Forseelse,  og  der  er  gjort  mig  skammeligen 
Uret  ved  den  haarde  Medfart,  man  har  ladet  mig 
lide.  Dog  er  jeg  tilfreds  med  at  være  stedet  for 
eder,  og  mine  blodige  Saar  og  sønderrevne  Klæder 
skulle  ikke  fortryde  mig,  vil  I  nu  kun  vise  mig 
den  Gunst  at  lytte  til  min  Klage  om  en  ung  Jom- 
fru — « 

»For  tusind  Djævle,  hvad  siger  du  da  til  dette?« 
brølede  Oberst  Sjøblad  og  holdt  det  andet  Stykke 
Papir  hen  for  Gregers'  Øjne.  Derpaa  lagde  han 
dette  ved  Siden  af  Brevet  og  pegede  først  paa  det 
ene,  saa  paa  det -andet  og  sagde:  »Mon  ikke  disse 
Kragetæer  ere  hinanden  saa  lige,  som  det  ene  Æg 
det  andet?« 

Gregers  kastede  hurtig  et  Blik  paa  det  ny 
Papir,  saa  op  med  et  skrækslagent  Blik,  blev  det 
skadefro  Udtryk  i  de  tre  svenske  Herrers  Øjne  var 
og  sank  saa  dødbleg  om  paa  en  Stol.  Det  var 
hans  Forskrivning  til  Valentin  Korn  paa  de  firsinds- 
tyve Daler,  han  var  ham  skyldig,  opsat   og  egen- 

hændig  underskreven  af  ham  selv,  hvilken  Kom- 
mandanten nu  sad  og  vippede  i  sin  Haand. 

Nu  vidste  Gregers,  paa  hvis  Angivelse  han  var 
bleven  sat  fast,  og  han  bandede  sin  egen  Dumhed: 
Han  kunde  med  Sandhed  sige,  at  han  laa,  som 
han  havde  redet,  og  hele  hans  jammerlige  Færd 
gled    forbi   hans   indre  Blik  som  et  hæsligt  Maleri. 

Da  han  forbitret  forlod  Mikkel  Hansens  Hus 
med  den  Trusel  aldrig  mere  at  komme  der,  var 
han  gaaet  hen  til  Valentin  Korn  og  havde  udøst 
sit  Hjerte  for  ham.  Valentin  blev  meget  tilfreds 
over  den  Vending,  Sagen  havde  taget,  og  søgte 
straks  at  lokke  ud  af  Gregers,  hvad  han  havde 
faaet  at  vide  hos  Mikkels  om  det  hemmelige  Fore- 
tagende, han  tænkte  sig  var  i  Gære.  Gregers  havde 
dog  vist  sig  uventet  tilbageholdende  og  med  den 
vante  Vigtighed  givet  sig  Mine  af  at  vide  mere, 
end  han  dengang  virkelig  vidste.  Dette  forøgede 
naturligvis  Valentin  Korns  Harme,  og  han  hævnede 
sig  ved  at  true  med,  at  han  vilde  gaa,til  Madam 
Mette  og  kræve  sit  Tilgodehavende,  indtil  Gregers 
for  saa  vidt  gav  efter,  som  han  paa  Valentins  Bud 
og  efter  hans  DJktat  opsatte  og  underskrev  den 
Forskrivning,  som  nu  blev  Midlet  til  at  styrte  ham 
i  Ulykke.  Dog  havde  Valentin,  som  nu  havde 
bedre  Haand  i  Hanke  med  ham,  ikke  ladet  ham 
slippe  med  det,  og  det  lykkedes  ham  til  sidst  at 
lokke  ud  af  Gregers,  at  det  gjaldt  et  Anslag  mod 
Kronborg. 

Imidlertid  angrede  Gregers  snart,  at  han  havde 
ladet  Harmen  løbe  af  med  sig  og  brudt  med  Mikkel 
Hansen;  heller  ikke  kunde  han  saa  let  glemme 
Lisbeth  eller  finde  sig  i  at  knytte  sin  Skæbne  til 
den  frække  Lucie.  Han  fornærmede  baade  hende 
og  hendes  Forældre  ved  at  vise  sig  koldsindig  og 
spekulerede  paa  et  Middel  til  atter  at  blive  udsonet 
med  sin  Formynder.  Da  førte  Skæbnen  ham  ulykke- 
ligvis sammen  med  hans  fordums  Lærer,  den  tro- 
skyldige Kristen  Tikøb,  hos  hvem  det  let  lykkedes 

ham  at  indsmigre  sig,  og  ved  det  Foregivende,  at 
han  godt  kendte  Sagen,  lokkede  han  alt  ud  af  ham, 
baade,  hvem  der  vare  Hovedmændene,  og  hvor- 
ledes Overrumplingen  skulde  udføres. 

Nu  indbildte  han  Magisteren,  at  han  selv  var 
begejstret  for  dette  store  Foretagende,  og  at  han 
ved  en  tapper  Deltagelse  i  det  vilde  søge  tillige  at 
genvinde  Mikkels  Venskab,  men  bad  ham  foreløbig 
at  holde  dette  hans  Forsæt  hemmeligt.  Det  var 
bedst  at  lade  Mikkels  Vrede  faa  Tid  til  at  sætte 
sig ;  om  Aftenen,  før  Slaget  skulde  staa,  vilde  han 
gaa  til  sin  Formynder,  og  det  vilde  da  være  ham 
kært,  om  Magisteren  vilde  ledsage  ham  og  lægge 
et  godt  Ord  ind  for  ham. 

Gregers  haabede  derved  nogenlunde  at  have 
sikret  sig  mod  at  faa  Skyld  for  Forræderi,  hvis 
det  skulde  komme  for  Dagen,  at  han  havde  røbet 
Sammensværgelsen  for  Valentin  Korn.  Alligevel 
gjorde  denne  Omstændighed  ham  stadig  urolig  og 
for  i  ethvert  Fald  at  efterlade  et  sikkert  Vidnes- 
byrd om  sit  patriotiske  Sindelag,  fik  han  det  ulykke- 
lige Indfald  at  skrive  til  sin  Ven  Jens  Tikøb  i  Kø- 
benhavn, melde  ham  den  store  Nyhed,  at  Kronborg 
om  faa  Dage  vilde  være  i  Danskernes  Hænder,  og 
fremstille  sig  selv  som  en  af  Hovedmændene  for 
dette  snilde  og  dristige  Anslag. 

Affattelsen  af  denne  mærkelige  Skrivelse  skaffede 
ham  Glæde  en  hel  Dag,  thi  hans  Pralesyge  kunde 
nu  faa  frit  Løb.  Hvilke  store  Øjne  vilde  ikke 
Magister  Jens  og  hans  andre  Venner  ved  Højskolen 
gøre,  naar  de  fik  at  vide,  at  deres  Ven  Gregers, 
langt  fra  at  være  rømmet  af  Fejhed,  tværtimod 
kun  havde  gjort  sig  usynlig  for  at  optræde  med 
Glans  paa  en  anden  Skueplads!  Hvor  vilde  de 
ikke  studse  og  fryde  sig  over  den  vigtige  Tidende, 
at  Kronborg  snart  vilde  være  udreven  af  Svenskernes 
Vold,  og  hvor  stor  vilde  ikke  deres  Taknemmelig- 
hed blive,  fordi  han  trods  Sysselsættelsen  med 
dette    store    Foretagende    havde    tænkt    paa  sine 

gamle  Venner  og  Kolleger,  der  førte  et  daadløst 
Liv  inden  for  den  belejrede  Bys  Volde  1 

Disse  Tanker  kildrede  mægtig  hans  Fantasi, 
og  Skrivelsen  blev  derfor  et  Mesterstykke  i  reto- 
risk Svulst;  men  da  han  naturligvis  maatte  forud- 
sætte den  Mulighed,  at  den  kunde  blive  opsnappet 
af  Svenskerne,  gjorde  han  sig  stor  Umage  for  at 
bruge  uklare  Udtryk  og  opgav  ikke  Navnene  paa 
de  sammensvorne.  Da  hans  Hu  nu  stod  til  For- 
soning med  Mikkel,  fandtes  der  ikke  engang  en 
Hentydning  til  ham  i  Brevet;  derimod  vare  de  andre 
sammensvorne  tegnede  med  større  eller  mindre 
Tyddighed,  dog  ingen  af  dem  saa  kendelig  som 
Gerner,  hvis  Kundskab  i  det  engelske  Sprog  han 
omtalte. 

Gregers  vidste,  at  nogle  Borgere  samme  Dags 
Aften  vilde  sende  et  hemmeligt  Bud  til  København 
og  medgive  det  nogle  Breve  til  Handelsvenner  og 
Slægtninge  i  Byen.  Det  lykkedes  ham  at  faa  Budet 
opspurgt,  han  betroede  ham  Brevet  og  gav  ham 
forud  en  god  Drikkeskilling.  Saare  tilfreds  med 
sig  selv  gik  han  den  Aften  til  Sengs  og  foregøglede 
sig  Muligheden  af  uden  stor  Risiko  at  kunne  tilliste 
sig  nogle  Lavrbær,  hvis  Planen  mpd  Kronborg 
lykkedes. 

Han  vidste  ikke,  at  allerede  den  foregaaende 
Dag  havde  Valentin  Korn  været  oppe  paa  Kron- 
borg og  advaret  Kommandanten  om  at  være  paa 
sin  Post.  Ikke  alene  Gregers  Hansens  Tilstaaelse, 
men  ogsaa  andre  Tegn  paa  Røre  mellem  Borgerne 
i  Byen  havde  vakt  hans  Uro  saa  m.eget,  at  han 
skønnede,  det  nu  maatte  være  paa  høje  Tid  at 
vare  Obersten  ad,  og  han  vidste  forud,  at  Lønnen 
ikke  vilde  blive  ringe,  om  det  lykkedes  ham  at 
bringe  Nyheden  frisk.  Dette  slog  til,  da  Svenskerne 
indtil  dette  Øjeblik  ikke  havde  ringeste  Anelse  om 
den  Fare,  der  svævede  over  deres  Hoveder,  Kom- 
mandanten betalte  den  Tidende,  Valentin  Korn 
bragte. ham,  med  klingende  Mønt  som  en  Opmun-- 

tring  til  at  forske  videre.  Valentin  saa  sig  ikke  i 
Stand  til  at  nævne  nogen  med  Bestemthed  og  havde 
ikke  faaet  direkte  Meddelelse  af  andre  end  af  Gre- 
gers Hansen,  saa  stor  var  den  almindelige  Mistillid 
til  ham.  Han  raadede  nu  Kommandanten  til  ikke 
alene  at  lade  Fæstningens  Adgange  omhyggelig 
vogte,  men  ogSaa  at  udsende  Patrouiller  i  Byens 
Omegn  og  Nat  og  Dag  holde  Øje  med,  hvem  der 
passerede  ud  og  ind.  Oberst  Sjøblad  fulgte  dette 
kloge  Raad,  og  Natten  mellem  den  26de  og  27  de 
Juni  gjorde  en  af  de  udsendte  Patrouiller  en  kun 
alt  for  god  Fangst  i  det  Bud,  som  blandt  andre 
Breve  ogsaa  førte  Gregers'  usalige  Skrivelse  hos  Sig. 
Brevene  fik  man,  men  Budet  selv  lykkedes  det  at 
undslippe,  og  saaledes  blev  Gregers  forud  advaret 
om,  at  der  var  Fare  paa  Færde.  Han  forlod  sin 
Moders  Hus  og  skjulte  sig  paa  et  Naboloft  i  en 
stor  Pakkasse,  hvor  det  efter  megen  Søgen  dog 
lykkedes  Løjtnant  Svenson  at  finde  ham  og  drage 
ham  frem.  Gregers  gyste  endnu  ved  at  tænke  paa 
det  kraftige  Greb,  som  havde  naaet  ham  under 
Høet  i  Kassen,  og  paa  de  Mishandlinger,  de  svenske 
Soldater  havde  tilladt  sig  mod  ham  i  deres  For- 
bitrelse over,  at  de  i  flere  Timer  forgæves  havde 
søgt  efter  ham. 

Da  Oberst  Sjøblad  fik  Brevene  i  Hænde,  kom 
han  snart  i  Vaande,  thi  han  var  saare  svag  i  bog- 
lig Kunst  og  evnede  næppe  selv  at  skrive;  heller 
ikke  var  han  kyndig  i  det  danske  Sprog,  og  de 
mange  latinske  Ord  i  Gregers'  Brev  vare  ham  ganske 
uforstaaelige.  Dog  forstod  han  saa  meget,  at  dette 
Brev  handlede  om  et  Angreb  paa  Kronborg,  men 
han  kunde  ikke  faa  nogen  sammenhængende  Mening 
ud  deraf,  og  Brevskriveren  havde  været  saa  for- 
sigtig ikke  at  skrive  sit  Navn  under,  da  Brevets 
Indhold  tydelig  nok  røbede  hans  Person  for  hans 
Venner. 

Obersten  tog  da  den  fornuftige  Beslutning  at 
tilkalde  Dahlberg,   der  udmærkede   sig   fremfor  de 

fleste  af  sine  samtidige,  ikke  alene  i  Kundskaber  og 
Dannelse,  men  ogsaa  i  sin  Dygtighed  i  baade  at 
tyde  Skrift  og  selv  at  føre  Pennen.  Hans  smukke 
Haandskrift,  i  de  Tider  en  stor  Sjældenhed,  havde 
medvirket  til  hans  Forfremmelse,  og  han  havde 
desuden  allerede  mere  end  een  Gang  hjulpet  Oberst 
Sjøblad  ud  af  Forlegenheden,  naar  en  egenhændig 
kongelig  Skrivelse  indløb ;  Kong  Karls  Haandskrift 
var  nemlig  næsten  ulæselig  og  spotter  endnu  den 
Dag  i  Dag  Historiegranskerens  Studium.  Dahlberg 
var  desuden  det  danske  Sprog  fuldkommen  mægtig, 
det  fattedes  ham  ikke  paa  Kundskab  i  Latin,  og 
han  tydede  derfor  for  største  Delen  Gregers'  Brev, 
ligesom  han  straks  udfandt,  at  den  deri  betegnede 
Præst  maatte  være  Henrik  Gerner. 

Dahlberg  tilraadede  da  straks  at  fængsle  ham; 
men  da  Gerner  klarede  vel  for  sig,  og  man  havde 
stor  Agtelse  for  ham,  lod  man  ham  atter  slippe. 
Imidlertid  studerede  Dahlberg  gentagne  Gange  Gre- 
gers' mærkelige  Aandsprodukt  igennem  og  kom 
snart  paa  det  rene  med,  at  var  det  end  en  Nar  og 
en  Pralhans,  der  havde  skrevet  det,  et  alvorligt 
Faktum  maatte  dog  ligge  til  Grund  for  Meddelelsen, 
og  da  nu  Oberst  Sjøblad  kom  paa  den  Tanke  at 
hidkalde  Valentin  Korn  og  forelægge  ham  Brevet, 
gik  Dahlberg  straks  ind  herpaa. 

Der  blev  da  sendt  Bud  efter  ham,  og  dengang 
Rostgaard  fra  Mikkel  Hansens  Vindue  saa  Valentin 
kiske  forbi,  medens  Jens  Henriksen  meldte  om 
hans  usædvanlige  Høflighed,  da  var  han  netop  i  Færd 
med  at  adlyde  Kaldelsen  og  gaa  til  Kommandanten. 
Ikke  saa  snart  saa  han  Brevet,  før  han  mente  at 
kende  Gregers's  Haandskrift,  og  da  han  havde  læst 
Indholdet,  nærede  han  ikke  mindste  Tvivl  mere. 
Dog  bragte  han  for  en  Sikkerheds  Skyld  Forskriv- 
ningen til  Veje,  og  da  den  forelaa,  hævede  en 
Sammenligning  med  Brevet  enhver  Tvivl.  Gregers' 
Fængsling  blev  da  paa  Valentin  Korns  Tilskyndelse 
besluttet,   og  Valentin  fandt,   at  Hævnen  var  sød. 

Gregers  kendte  vel  ikke  alle  disse  Omstæn- 
heder,  men  kunde  slutte  sig  til  de  væsentligste,  og 
som  han  nu  sad  der  sammensunken  i  Stolen,  et 
Maal  for  hans  Bødlers  triumferende  Blikke,  løb  en 
kold  Gysen  ned  ad  Ryggen  paa  ham.  Der  sad 
han  ved  sin  egen  Dumhed  stemplet  som  en  af 
Hovedmændene  for  en  Sammensværgelse,  i  hvilken 
han  ikke  havde  haft  mindste  Del !  Hvorledes  skulde 
han  slippe  derfra  og  bjærge  sit  Liv?  Det  kunde 
kun  ske  ved  at  blotte  sig  selv  paa  det  ynkeligste, 
og  mon,  selv  om  han  gjorde  det,  disse  barske 
Krigsmænd  vilde  fæste  Lid  til  en  saa  eksempelløs 
Taabelighed  og  en  saadan  Grad  af  Letsind,  som 
han  havde  ladet  sig  henrive  af?  Maatte  de  ikke 
tro,  at  hans  Forklaring  var  lutter  Opdigtelse,  som 
han  i  en  Hast  fandt  paa  for  at  stikke  dem  Blaar 
i  Øjnene?  Dansk  i  sit  Hjerte  af  naturlig  Tilbøje- 
lighed og  dog  Forræder  af  Svaghed  og  af  Frygt 
for  en  ussel  Gældsfordring,  pralende  med  en  patri- 
otisk Gerning,  uden  at  han  havde  den  ringeste  Daad 
at  opvise,  vaklende,  tvetunget  i  al  sin  Færd  og  nu 
i  det  Tilfælde  at  maatte  kræve  fuld  Tiltro  som  en 
ærlig  Mand  —  det  var  det  Billede  af  ham  selv, 
hvilket  hans  Samvittighed,  vakt  og  skærpet  ved 
Udsigten  til  Død  og  Undergang,  holdt  ham  for 
Øje,  og  han  hensank  i  stum  Fortvivlelse  ved  at 
se  det. 

Han  blev  vakt  ved  Kommandantens  barske 
Stemme. 

»Du  vedkender  dig  altsaa  dette  Brev  og  til- 
staar  at  være  Autor  til  det?<«  spurgte  Obersten. 

»Ja,«  svarede  Gregers  ydmygt,  »jeg  tilstaardet  ^ 

»Det  skulde  du  gjort  straks,«  lød  Svaret,  >da 
vilde  vi  have  skænket  dine  Bekendelser  større  Til- 
tro ;  men  vid  det,  din  Hund,  at  gribe  vi  dig  i  een 
Løgn  til,  da  skal  din  syndige  Krop  undgælde  for 
det.  .  Nu  ud  med  Sproget  og  sig  os,  til  hvilke  Per- 
soner du  har  sigtet  med  disse  forblommede  Ord 
som  Djævelen  selv.  maa  have  lært  dig  at  sætte  paa 

Skruer,  og  som  ikkun  en  slig  Bogorm  og  Filur  af 
en  Sortkappe  som  du  kunde  næmme.  Beviser  I 
os,  Hr.  Generalkvartermester-Løjtnant,  den  Tjeneste 
at  forelæse  dette  Pluddervælsk  og  spørge  Fangen 
nærmere  ud?« 

Dahlberg  læste  hele  Brevet  højt  fra  Ende  til 
anden,  medens  den  kolde  Sved  stod  paa  den  usa- 
lige Autors  Pande.  Det  var  en  saa  ulidelig  Pine 
for  Gregers  nu  at  høre  alle  sine  højtravende  Tirader 
særlig  fra  denne  Mands  Læber  og  fremsagte  med 
ironisk  Tonefald,  at  han  følte  den  største  Lyst  til 
at  holde  Hænderne  for  sine  Øren. 

»Det  er  lutter  Løgn  fra  først  til  sidst! c  udbrød 
han  til  sidst  med  fortvivlet  Energi;  »jeg  har  ikke 
haft  mindste  Lod  eller  Del  i  dette.  Anslag ;  jeg  er 
saa  uskyldig  som  Barn  i  Moders  Liv.  Ak,  strenge 
Herre,«  vedblev  han  og  vendte  sig  til  Komman- 
danten, »I  maa  tro  mig  paa  mit  Ord,  naar  jeg 
siger  eder,  at  jeg  intet  andet  tilsigtede  med  dette 
Brev  end  at  tilegne  mig  en  Part  af  Æren,  som 
man  nægtede  mig,  saasom  man  ganske  forsmaaedc 
min  Medvirkning,  som  jeg  var  saa  taabelig  at 
offerere.« 

>Ved  min  Oldefaders  Skæg !«  udbrød  Oberst 
Sjøblad  med  et  dumt,  forbavset  BUk,  »den  Karl 
er  fræk!« 

»Med  Hr.  Oberstens  gunstige  Tilladelse,«  sagde 
Dahlberg  sindig,  »da  er  jeg,  enddog  jeg  ingen- 
lunde vil  frikende  denne  jammerlige  Karl  for  Fræk- 
hed, dog  af  den  Mening,  at  han  i  denne  Kasus 
taler  Sandhed.  Narreværk  og  Børneleg  maatte  hele 
dette  Anslag  være,  stod  en  Grønskolling  og  Poltron 
som  denne  for  det;  det,  at  man  vragede  slige 
Karle,  vidner  om,  at  Sagen  har  været  Alvor.  Alt- 
saa,«  vedblev,  han  og  vendte  sig  mod  Gregers, 
»dette,  her  staar:  »vi  have  rottet  os  sammen  til  et 
Komplot  mod  de  svenske  Tyranner,  en  lille  Flok 
gode  danske  Patrioter  og  jeg«  —  det  er  Sandhed 

paa  det  sidste  Ord  nær,  og  vi  stryge  da  det  »jeg« 
som  en  forbandet  Løgn?« 

Gregers  nikkede  svagt. 

>Saa  har  du  da  vedgaaet,  at  der  er  et  Kom- 
plot?« 

Det  ringeagtende  »du«,  hvormed  baade  Kom- 
mandanten og  Dahlberg  tiltalte  Gregers,  krænkede 
dennes  kildne  Æresfølelse  som  Kavaler  paa  det 
føleligste,  og  han  gav  nu  et  lille  Bevis  paa  op- 
blussende Mod  ved  med  Værdighed  at  underrette 
Kommandanten  om,  at  han  ingenlunde  hørte  til  de 
gemene  og  derfor  kunde  gøre  Fordring  paa  høflig 
Tiltale. 

»Jeg  er  alt  for  nogle  Aar  siden  immatrikuleret 
ved  Højskolen  i  København,  hvor  jeg  har  taget  den 
første  akademiske  Grad,  og  jeg  er  derfor  Bakka- 
laureus. « 

Kommandantens  Forbitrelse  brød  løs  paa  ny, 
og  visselig  vilde  Gregers  have  faaet  hans  Stok  at 
smage,  havde  Dahlberg  ikke  været. 

»Jeg  beder  eder,  Hr.  Oberst,«  sagde  han  rolig, 
»at  have  nogen  Taalmodighed  med  denne  naragtige 
Person,  hvem  vi  maa  regne  hans  Ungdom  lidt  til 
Gode.  Det  glæder  mig,  Hr.  Gregers,«  vedblev  han 
smilende,  »at  I  giver  stedse  tydehgere  Beviser  paa, 
at  I  er  ved  fuld  Samling.  I  besvare  da  nu  mine 
Spørgsmaal  saa  kort  og  klart,  som  det  tør  ventes 
af  en  vel  studeret  Bakkalaureus  ved  Københavns 
berømte  Højskole.  Sig  mig  da  kort  og  godt, 
om  der  er  et  sligt  Komplot,  som  I  beskriver  i  eders 
Brev  eller  ikke?« 

»Der  gik  den  Tale  i  Staden,«  svarede  Gregers, 
hvem  Dahlbergs  Lemfældighed  indgav  Mod,  »ganske 
som  jeg  i  mit  Brev  har  fortalt.« 

»Da  sagde  I  dog  nys,  at  I  offererede  eders 
Tjeneste,  ikke  saa?  I  gik  da  næppelig  hen  paa 
Torvet  og  falbød  der  den  Vare,  ej  heller  lod  I 
Udraaberen  forkynde  paa  Gadehjørnerne,  at  I. vilde 

de  svenske  Tyranner  til  Livs,  men  I  gik  hemmelig 
til  en  bestemt  Person  —  til  hvem  da?« 

»Jeg  har  talt  med  saa  mange  om  den  Sag,« 
svarede  Gregers  stammende,  »jeg  mindes  ikke  mere, 
til  hvem  jeg  gik  først.« 

»Løjtnant  Svenson!«  sagde  Oberst  Sjøblad, 
blussende  af  Utaalmodighed  og  Forbitrelse,  :>vil  I  gaa 
straks  ned  til  Profossen  og  bede  ham  være  parat 
med  den  store  Tommeskrue  og  Jæmlodderne!  Ved 
Gud,  Hr.  Generalkvartermester-Løjtnant !  I  kommer 
paa  den  Vis  ingen  Vej  med  den  Karl.  Havde  vi 
ikke  hans  skidne  Mund  nødig  til  at  faa  fuld  Be- 
kendelse ud  af  den,  han  skulde  saa  sandt  smage 
den  svenske  Drik!« 

Torturredskaberne  vare  i  sørgelig  god  Orden 
i  Kronborgs  Kældere;  men  hvor  gode  Redskaber 
til  ved  Pinsler  at  lokke  Bekendelser  ud  af  et  Men- 
neske Svenskerne  end  der  havde,  strakte  de  dog  ikke 
til;  thi  de  svenske  Soldater  havde  selv  opfundet 
en  Tortur,  hvormed  de  tvang  de  danske  Bønder 
til  at  aabenbare,  hvor  de  havde  skjult  deres  Ejen- 
dele, og  den  var  brugelig  paa  ethvert  Sted  og  uden 
Apparat,  og  var  dog  en  af  de  grusomste.  Den 
bestod  i  at  tylle  Vand  i  deres  Offer,  indtil  Tarmene 
unaturlig  udspændtes  og  truede  med  at  briste.  Gre- 
gers havde  hørt  tale  derom,  og  han  gyste  ved  at 
høre  den  svenske  Drik  nævne;  men  Tommeskruen 
alene  var  tilstrækkelig  til  at  indjage  ham  dødehg 
Skræk,  og  da  han  nu  saa  Svenson  rejse  sig  for  at 
udføre  Oberstens  BefaUng,  raabte  han  med  Angestens 
Sved  paa  sin  Pande: 

»Jeg  vil  bekende  alt,  strenge  Hr.  Oberst,  hvis 
I  vil  skaane  mig  for  Torturi  Den  Mand,  jeg  gik 
til,  var  Magister  Kristen  Tikøb,  Skolemester  her  i 
Staden.« 

»Hoho!«  udbrød  Kommandanten,  »nu  komme 
vi  til  Sagen.« 

»Han  er  betegnet  her  i  Brevet,«  sagde  Dahl- 

berg  og  saa  efter,    »magister  morum«  betyder  vel 
Hovmester;  var  han  da  eders  Hovmester?« 

»Ja,«  svarede  Gregers  og  tørrede  Sveden  af 
sin  Pande,  »han  var  min  Lærer  i  mine  Drengeaar.« 

»Og  han  skulde  være  en  af  de  sammensvorne?« 
spurgte  Dahlberg  tvivlende;  »nu  paa  Listen  maa 
han  da.« 

»Skriv  dog  hans  Navn  op,  Svenson!«  sagde 
Kommandanten,  »at  ingen  Fejltagelse  begaas.« 

Svenson  skrev,  og  Dahlberg  vedblev,  læsende 
i  Gregers'  Brev:  »Præfectus  quidam  annonæ  — 
hvem  betyder  det?  Hurtig,  sig  frem  og  lad  alle 
Rævestreger  fare!« 

Gregers  havde  ved  dette  Udtryk  betegnet 
Rostgaard,  der  i  sin  Egenskab  af  Ridefoged  inddrev 
baade  åf  Aarets  Afgrøde  (annonæ)  Korn  og  Levneds- 
midler til  Svenskerne,  men  som  jo  ogsaa  i  samme 
Egenskab  havde  ført  Proviant  til  Kongens  Taffel  i 
København,  og  da  han  forfattede  sit  Brev,  havde 
han  været  meget  stolt  af  dette  Udtryk;  men  nu 
mindedes  han,  hvor  nøje  Mikkel  Hansens  Skæbne 
var  knyttet  til  Rostgaards,  og  da  hans  Formynder 
sagtens  vilde  blive  hans  sidste  og  eneste  Tilflugt, 
om  han  slap  ud  af  denne  Klemme,  saa  besluttede 
han  at  redde  ham  og  sagde  derfor,  efter  at  han 
havde  givet  en  Forklaring  af  det  latinske  Ord: 

»Lorents  Tuxen,  Ridefogeden  paa  Hørsholm.« 

»Ej!«  udbrød  Dahlberg,  »det  har  Rimelighed 
for  sig,  saasom  Tuxen  er  en  snu  Karl,  vi  længe 
have  næret  Mistanke  til.  Nu  komme  vi  til  »navar- 
chus  quidam«,  —  en  vis  Skibsherre,  kanske  Reder, 
ikke  sandt?    Hvem  er  det?« 

Gregers  skønnede,  at  han  ikke  kunde  frelse 
Jens  Henriksen  og  nævnede  derfor  hans  Navn. 

»Miles  danicus  veteranus,  en  gammel  dansk 
Soldat?«  spurgte  Dahlberg  videre,  og  da  Gregers 
tøvede  og  ikke  syntes  at  kunne  faa  Navnet  frem, 
raabte  Kommandanten:    »Tal,   din  Hund,   og  spar 

os  Tid!  Vi  faa  et  godt  Stykke  Arbejde  med  at 
fange  dem  inden  Aften.« 

»Oluf  Stenvinkel,«  sagde  Gregers  og  for 
sammen. 

»Stenvinkel!*  raabte  Oberst  Sjøblad  og  sprang 
op,  »Ingeniøren  her  paa  Fæstningen?« 

»Ja,«  svarede  Gregers,  »det  er  ham!« 

Nu  var  Raden  til  de  svenske  Herrer  at  blegne. 

»Gudsdød!«  udbrød  Dahlberg,  »Sagen  har 
været  alvorligere,  end  jeg  troede.« 

»Svenson!«  sagde  Obersten  hurtig.  »Gaa 
øjeblikkelig  ned  i  Vagtstuen  og  saml  en  Snes- 
Mand;  efterforsk  saa,  hvor  Stenvinkel  opholder 
sig;  paa  denne  Tid  uden  Tvivl  i  Udenværkerne; 
lok  ham  der  i  et  Baghold,  fald  over  ham  og 
bind  ham.  I  maa  huske  paa,  at  han  gaar  der  midt 
mellem  mindst  tusinde  danske  Karle.« 

vDen  sidste  Udskrivning  fra  Hørsholm,«  faldt 
Dahlberg  ind,  »gav  os  et  Hold  stærke  og  haand- 
faste  Karle;  nu  begriber  jeg  Aarsagen,  saasom  Tuxen 
er  med  i  komplottet.  List  er  nødvendig,  Svenson  1 
Det  kunde  ellers  give  en  fortvivlet  Kamp,  og  I 
bukke  under.« 

»Vær  snild,  Svenson!«  sagde  Obersten,  hvis 
Kinder  havde  mistet  noget  af  deres  Farve;  »og 
naar  I  har  ham,  før  ham  ad  den  mindst  befærdede 
Vej  til  Mørkeport  og  til  det  trekantede  Hul  nederst 
nede  i  Kasematterne,  laas  Gitterdøren  og  bring  mig 
Nøglen  —  nej,  bliv  der-med  Vagten,  indtil  jeg  selv 
indfinder  mig,  hvilket  snarest  skal  ske!« 

Svenson  svarede  med  rolig  Stemme,  at  han 
skulde  gøre  sit  bedste  og  haabede,  at  Stenvinkel 
inden  en  halv  Time  skulde  være  i  hans  Vold.  Han 
fjernede  sig  skyndsomt,  medens  Kommandanten 
med  korslagte  Arme  gik  op  og  ned  ad  Gulvet. 

»Dette  er  et  stort  Forræderi,  al  den  Stund 
Stenvinkel  var  meget  betroet  og  godt  lønnet.« 

»Han  er  en  Overløber   og  svor  ej  Kong  Karl 

sin  Ed,«  svarede  Dahlberg;  »Hans  Majestæt  er 
for  godtroende  og  ædelmodig.« 

»Ta'  mig  tusind  Djævle,  har  I  ej  Ret!«  udbrød 
Obersten  og  standsede  ved  Bordet;  »sagde  jeg  det 
dog  mere  end  een  Gang  til  Hans  Majestæt,  at  den 
Besætning,  hvormed  jeg  skulde  værge  for  Kron- 
borg, var  for  ringe;  men  vi  maa  til  Ende  med  For- 
høret; en  Guds  Lykke,  at  vi  fik  Fingre  i  denne 
Karl!« 

»Jeg  tør  da  nu  sikkerlig  haabe  paa  en  mild 
Behandling  og  naadig  Straf?«  spurgte  Gregers  yd- 
mygt. 

»Du  tør  Fanden,  tør  du  I«  raabte  Obersten 
vredt;  »hurtig.  Dahlberg!  Lad  os  presse  ham  igen, 
om  der  er  mere.« 

»Her  er  Præsten  —  med  ham  mener  I  jo 
sikkerlig  Henrik  Gerner  i  Birkerød?« 

»Jal«  svarede  Gregers,  som  nu  var  kommen 
godt  paa  Gled.  »I  det  Haab,  at  Hr.  Obersten  vil 
vise  mig  Barmhjertighed  og  skaane  min  stakkels 
gamle  Moder,  skal  jeg  fremdeles  bekende  alt.  Hr. 
Henrik  har  ageret  Tolk  mellem  de  sammensvorne 
og  den  engelske  Oberst  Hutschinson,  som  jeg  i 
mit  Brev  har  betegnet  med  Ordet  Britannicus.« 

»Rigtig!«  udbrød  Dahlberg;  »men  I  vil  da  ej 
paastaa,  at  Hutschinson  er  med  i  Komplottet?« 

»Det  er  blevet  mig  fortalt,«  svarede  Gregers. 

Oberst  Sjøblad  nikkede  til  Dahlberg  med  et 
BHk,  som  om  han  vilde  sige :  vi  have  siddet  net  i 
det!  Derpaa  sagde  han  højt: 

»Den  Keltringl  Det  er  kun  faa  Dage  siden, 
han  sad  ved  mit  Bord  og  drak  Venskab  og  Broder- 
skab med  mig;  dog  rtærkede  jeg,  at  han  varmal- 
kontent  med  sit  Tog  herover.  Nu  skal  han  faa 
endnu  mere  Aarsag  til  at  blive  det!« 

»Jeg  maa  og  melde  om  Hr.  Henrik  Gerner.* 
sagde  Gregers,  »at  jeg  ved,  han  en  Dag  har  sagt. 
at  Stenvinkel  dog  mulig  var  god  danske« 

»Godt!«  sagde  Obersten,  »han  skal  blive  ind- 

bragt  paa  ny,  saavel  som  alle  de  andre,  og  vi  faa 
se,  om  du  der  har  løjet  paa  ham  eller  talt  Sandhed.« 

Obersten  kaldte  nu  Vagten  ind  og  lod  Gregers 
bringe  i  sikker  Forvaring  i  et  af  Kælderfængslerne, 
hvorefter  baade  han  og  Dahlberg  hurtig  gik  ned 
for  at  se,  om  Stenvinkels  Fængsling  lykkelig  var 
gaaet  for  sig,  og  derefter  at  sørge  for  at  gribe 
og  føre  alle  dem,  Gregers  havde  angivet,  til  Kron- 
borg. 

Mens  Sammensværgelsen  saaledes  fuldkommen 
blev  afsløret  og  alle  Hovedmændene  paa  Rostgaard 
og  Mikkel  Hansen  nær  forraadte,  gik  Stenvinkel 
midt  imellem  Skansegraverne  paa  Udenværkernes 
sydlige  Linie.  Han  følte  sig  ingenlunde  tryg,  tvært- 
imod gik  han  og  spekulerede  paa  Middel  til  Flugt ; 
men  dog  havde  han  ingen  Anelse  om  den  over- 
hængende Fare.  Paa  hans  Aasyn  eller  i  hans  Væsen 
var  der  ikke  den  mindste  Forandring  at  mærke. 
Han  havde  nylig  sat  nogle  ledige  Folk  i  Arbejde 
og  stod  nu  ved  en  Stage  for  at  afstikke  en  lige 
Linie  for  Kurtinen  hen  til  det  Sted,  hvor  den 
østlige  Bastion  skulde  begynde.  En  Arbejder  stod 
i  Midten  med  en  Stage,  Hans  Stenvinkel  med  en 
anden  ud  ad  Stranden  til,  og  hans  Fader  slog  nu 
netop  ned  med  Haanden  til  Tegn  paa,  at  Ret- 
ningen var  rigtig  truffen^  og  at  Stagerne  skulde 
trykkes  fast,  da  han  pludselig  hørte  sig  tiltalt  lige 
bag  sin  Ryg. 

»Den  Linie  er  vel  lige;  men  Retningen  er  dog 
fejl,«  sagde  en  dyb  Stemme  i  en  rolig  Tone. 

Stenvinkel  vendte  sig  hurtig  om  og  saa  Løjt- 
nant Svenson  tæt  ved  sig,  knibende  det  ene  Øje 
til  og  seende  ned  ad  Linien,  ligesom  han  selv 
nylig  havde  gjort.  Stenvinkel  havde  en  uklar  Frygt 
netop  for  denne  Officer,  maaske  fordi  ^  Svenson, 
ligesom  han  selv,  var  en  stille,  alvorlig,  Yaatalende 
Mand;  tillige  var  han  stor  og  stærk  og  en  af  de 
mindst  ønskelige  Modstandere  i  en  Kamp.  Sten- 
vinkel var  snu  og  aarvaågen  som  faa,  havde  et  Øre 

saa  skarpt  som  en  Hest,  og  det  gjorde  derfor  straks 
et  ubehageligt  Indtryk  paa  ham,  at  den  svenske 
Officer  var  kommen  saa  sagte  bag  paa  ham,  at 
han  ikke  havde  mærket  det  mindste  dertil.  Han 
saa  Svenson  hurtig  og  skarpt  i  Øjet  og  lod  derefter 
sit  Blik  flyve  omkring  til  alle  Sider,  men  han  kunde 
ikke  opdage  noget  mistænkeligt.  Svensons  Ansigt 
var  roligt  og  uudforskeligt,  men  havde  dog  nu 
ligesom  et  Glimt  af  Velvilje  i  sit  Udtryk,  eller 
maaske  var  det  kun  Interesse  for  Arbejdet,  der 
oplivede  det. 

»I  tager  fejl,  Løjtnant  Svenson!«  sagde  Sten- 
vinkel, hvis  Stemme  ved  en  ringe  Skælven  for- 
raadte  hans  Uro.  »Retningen  er  rigtig,  hvilket  jeg 
skulde  overtyde  eder  om,  havde  jeg  mit  Kort  her. 
Ønsker  I,  at  jeg  skal  hente  det?« 

»Saamænd!«  svarede  Svenson  med  uforlignelig 
Koldblodighed;  »dog  nej!«  føjede  han  straks  efter 
til,  »lad  det  hellere  fare!  Jeg  vil  dog  nu  gaa  hen 
til  Liniens  andet  Endepunkt,  hvor  eders  Søn  staar. 
Sigte  vi  tilbage  derfra,  maa  det  vise  sig.  Har  I 
Lyst  til  at  gaa  med?« 

Mens  Svenson  sagde  dette,  flyttede  han  Sten- 
vinkels Stage  og  gik  saa  hen  for  at  flytte  den 
midterste.  Stenvinkel  fulgte  efterhaanden  mere  rolig. 

»Denne  lille  Forandring  vil  give  den  rigtige 
Retning,«  sagde  han,  og  de  gik  sammen  om  Hjørnet 
af  en  nys  opkastet,  ufuldendt  Vold,  som  de  maatte 
forbi  for  at  komme  til  Liniens  anden  Ende.  Sten- 
vinkel kastede  et  Blik  tilbage,  og  da  forekom  det 
ham,  at  der  henne  mellem  Skansegraverne  gik  en 
Del  svenske  Soldater,  som  ikke  havde  været  der 
før.  Dog  var  han  Herre  over  sine  Miner,  thi  Sven- 
son gik  nu  bagerst  og  mødte  hans  forskende  Blik 
med  sit.  Han  gik  saa  videre;  men  næppe  var  han 
kompien  omkring  Hjørnet  af  Volden,  før  i  samme 
Nu  Vaabenklirren  mødte  hans  Øren,  t5rve  svenske 
Soldater,  som  havde  ligget  skjulte  der,  sprang  op 
for  at  omringe  ham,  og  Svenson  traadte  rask  til  og 

afskar  ham  Tilbagetoget.  Det  hele  gik  saa  hurtig 
for  sig,  at  inden  Stenvinkel  kunde  samle  sine  Tanker, 
var  Kredsen  tæt  sluttet. 

»I  er  min  Fange!«  sagde  Svenson  og  lagde 
Haanden  paa  Stenvinkels  Skulder.  »Paa  Komman- 
dantens Befaling  arresterer  jeg  eder  herved,  ankla- 
get for  Forræderi.« 

Stenvinkel  kastede  et  Blik  rundt  om  sig,  hurtigt 
som  et  Lyn;  men  der  var  intet  Hul  i  Kredsen,  og 
hver  Mand  i  den  var  væbnet  med  Sabel  og  Pistol ; 
han  udstødte  da  et  Suk^  der  lød  som  et  dæmpet 
Brøl. 

»Hid  med  Haandjærnet,  Lasse  I«  sagde  Sven- 
son,  »rap  dig!« 

Sorte  Lasse,  en  af  de  største  og  stærkeste  af 
Rytterknægtene,  syntes  dog  at  være  lidt  bange  for 
at  lægge  Haand  paa  Stenvinkel,  der  havde  givet  de 
svenske  Soldater  mere  end  eet  Bevis  paa  sine 
herkuliske  Kræfter.  Han  syslede  med  Lænken  som 
for  at  bringe  den  i  Orden  og  skulede  imens  til 
Fangen,  der  stod  saa  rolig  som  en  Mur,  men  lod 
Øjnene  rulle  om  til  alle  Sider.  Paa  Løjtnantens  gen- 
tagne Befaling  maatte  Sorte  Lasse  dog  skride  til 
Værket;  men  næppe  havde  han  gjort  et  Skridt 
fremad  og  udtalt  sit :  hid  med  Hænderne !  førend  et 
Slag  af  Stenvinkels  knyttede  højre  Haand  ramte 
ham  i  Panden  midt  imellem  Øjnene.  Det  lød  som 
Slaget  af  en  Kølle  og  faldt  med  en  saadan  Kraft, 
at  Lasse,  hvor  stor  og  stærk  han  end  var,  sanses- 
løs  styrtede  til  Jorden  ligesom  en  Stud,  Slagteren 
har  slaaet  for  Panden.  I  samme  Nu  bøjede  Sten- 
vinkel Hovedet  og  kastede  sig  med  hele  sit  svære 
Legemes  Vægt  fremad  for  at  bryde  Kredsen,  mens 
han  med  nogle  velrettede  Slag  tog  Syn  og  Hørelse 
fra  et  Par  af  sine  Modstandere. 

Der  opstod  nu  en  vild  Kamp,  under  hvilken 
Støvet  hvirvlede  om  i  Luften,  men  kun  en  Kamp 
paa  Næver,  fordi  det  gjaldt,  om  muligt,  at  tage 
Fangen   levende,    og    selv   var  han  uden  Vaaben. 

29* 

Den  stod  længer  paa,  end  man  efter  den  store 
Overmagt  at  dømme  skulde  have  troet,  thi  dels 
kunde  ikke  alle  Svenskerne  paa  een  Gang  faa  fat, 
dels  gjorde  Stenvinkel  efterhaanden  omtrent  Halv- 
parten mere  eller  mindre  ukampdygtig.  Der  vankede 
Stød  og  Spark  som  Hagel,  og  Blodet  flød  baade 
af  Næse  og  Mund  paa  flere  af  de  kæmpende,  indtil 
omsider  Svenson  selv  styrtede  sig  over  den  halv 
udmattede  Bersærk,  kastede  ham  til  Jorden  og 
holdt  ham  fast,  mens  Jærnene  bleve  lagte  om 
Haand  og  Fod.  Saa  sprang  han  op  og  bød  Folkene 
paa  ny  slutte  Kreds  om  Fangen. 

Sorte  Lasse,  der  atter  var  kommen  sig,  rejste 
sig  bandende  og  truede  med  knyttet  Næve  ad 
Stenvinkel,  der  nju  ogsaa,  blodig  og  forreven,  kom 
paa  Benene.  Lænken  raslede,  da  han  stod  op,  og  han 
saa  paa  den  med  et  harmfuldt  Blik.  Saa  hævede  han 
Hovedet  og  vendte  sig  mod  Svenson  med  de  Ord : 

»Det  var  en  ægte  svensk  Rævestreg  !< 

»Den  Snare,€  svarede  Svenson,  »der  skal  fange 
gammel  Ræv,  maa  skjules  vel.« 

»Ha!«  udbrød  Sten  vinkel,  »I  skulde  saa  sandt 
ikke  faaet  mig  saa  let,  havde  I  prøvet  derpaa  hist 
henne  midt  imellem  mine  Folk.  Sig  mig  dog  nu, 
af  hvad  Aarsag  I  er  kommen  med  en  hel  Hær  at 
falde  over  mig  og  mishandle  mig? c 

»Det  er  ufornødent  at  sige  eder  det.  Forræder 
og  Skurk,  som  I  er!  Hvert  Slag,  I  værgede  eder 
med,  vidner  imod  eder,  at  I  ved,  hvad  det  gælder. 
Vi  handle  nu  med  eder,  som  I  vilde  have  handlet 
med  os,  hvis  ederS;  Forræderi  havde  faaet  Frem- 
gang, og  vi  havde  maattet  bukke  under.  Nu  af 
Sted!  Østen  om  Volden  med  ham,   Folkens!« 

Lige  som  Toget  satte  sig  i  Bevægelse,  kom 
Hans  løbende.  Han  havde,  da  han  løb  ud  ad 
Stranden  til  med  Stagen,  set  de  svenske  R5^ter- 
knægte  komme  og  sætte  sig  i  Hob  bag  Volden, 
men  gjorde  sig  ingen  Tanker  derover,  fordi  han 
mente,  de  slentrede  om  i  deres  Fritid   og  sad  og 


453 

saa  paa  Skibene.  Det  samme  mente  han,  da  han 
havde  sat  Stagen,  og  først  da  Kampen  næsten  var 
til  Ende,  hørte  han  sin  Faders  Stemme  lyde  i  et 
vildt  Raab.  Nu  saa  han  til  sin  Skræk,  hvad  der  var 
sket,  og  indsaa,  at  alt  var  tabt.  Hans  blege  Aasyn 
og  stirrende  Blik  viste,  hvad  der  foregik  i  hans 
Hjerte;  men  han  agtede  ikke  paa  det  Blik  med 
Øjnene,  hans  ulykkelige  Fader  sendte  ham  for  at 
give  ham  Tegn  til,  at  han  skulde  nytte  Lejligheden 
og  fly.  Tværtimod  sluttede  han  sig  til  Toget,  og  da 
Svenson  blev  ham  var,  bød  han  Folkene  aabne 
Kredsen  og  sagde: 

»Det  er  sikrest  at  tage  Ungen  med!« 

Saa  gik  Marchen  rask  og  stille  Øst  om  Slottet 
og  Mørkeport,  hvor  Kommandanten  og  Dahlberg 
lige  vare  indtrufne. 

»Hohol«  udbrød  Oberst  Sjøblad,  da  Svenson  i 
Spidsen  for  Toget  marcherede  ind  i  Porten,  og 
Hvælvingerne  gav  Genlyd  af  Soldaternes  Trin,  »der 
har  vi  dem  I« 

Soldaternes  støvede  og  forrevne  Klæder  og 
deres  blodige  Ansigter  gav  straks  Obersten  og  Dahl- 
berg en  Forestilling  om,  hvor  vældig  den  fangne 
Løve  havde  værget  for  sig.  Svenson  gjorde  Holdt 
og  aflagde  sin  Rapport,  hvorpaa  Obersten  vendte 
sig  mod  Fangen  og  sagde  ham,  at  hans  lumske 
Plan  var  røbet  og  hans  medskyldige  opdagede,  og 
tordnede  saa  løs  mod  ham  med  Skældsord  og 
kaldte  ham  blandt  andet  en  sort  Forræder. 

»En  Forræder  var  jeg,«  svarede  Stenvinkel 
med  fast  og  lydelig  Røst,  »dengang  jeg  sveg  min 
Ed  til  vor  Konge  og  lod  mig  daare  af  eders 
sleske  Ord.  Dog  svor  jeg  aldrig  Kong  Karl  min 
Ed.  Nu  er  Pletten  afvadsket,  da  jeg  er  vendt 
tilbage  til  Troskab  og  Pligt  og  nu  maa  bøde  der- 
for.   Kald  mig  da  ikke  Forræder!« 

Oberst  Sjøblad  og  senere  Forhørsdommerne  i 
den  nedsatte  Krigsret  fik  ikke  mange  Ord  ud  af 
ham  foruden  disse.    Han   blev    nu   gennem    Kase- 

matternes  Hvælvinger  ført  ned  i  det  mørke  Hul  og 
indesluttet  der  tillige  med  sin  Søn.  Han  maatte  i 
de  paafølgende  Dage  gennemgaa  flere  skarpe  Forhør, 
tilstod  sin  Brøde,  men  blev  urokkelig  og  stum  som 
en  Klippe,  naar  man  vilde  bringe  ham  til  at  for- 
raade  sine  medskyldige.  Man  havde  ved  Valentin 
Korns  Angivelse  faaet  en  Formodning  om,  at  der 
manglede  nogle  Navne  paa  Listen.  Nu  da  Sammen- 
sværgelsen ganske  var  strandet,  og  han  mente  sig 
sikker  for  de  sammensvornes  Hævn,  blev  han  saare 
meddelsom  og  henledte  Mistanken  baade  paa  Mik- 
kel Hansen  og  Rostgaard.  Sten  vinkel  blev  ført  ned 
i  Torturkammeret  og  underkastet  de  haardeste 
Pinsler;  men  han  udholdt  dem  med  et  mageløst 
Heltemod,  og  der  kom  ikke  anden  Lyd  fra  ham 
end  et  Suk. 

De  svenske  Officerer  gav  alle  Mikkel  Hansen 
saa  godt  et  Skudsmaal,  at  han  slap  med  et  lempe- 
ligt Forhør,  hvorimod  baade  Gerner,  Kristen  Tikøb 
og  Jens  Henriksen  bleve  fængslede  og  især  Gerner 
skarpt  forhørt  og  dernæst,  ligesom  Stenvinkel,  gru- 
somt pint ;  men  end  ikke  under  Profossens  Hænder 
bekendte  han  andet  end  sin  egen  Skyld,  og  de 
andre  udviste  samme  Troskab  og  Heltemod  under 
den  haarde  Medfart,  de  maatte  døje.  Dog  bleve 
mange  flere  indbragte  til  Kronborg  som  Fanger, 
enten  ganske  uskyldige  Borgere  eller  underordnede 
Medlemmer  af  Sammensværgelsen,  som  først  nylig 
vare  blevne  indviede  i  Planen.  Derimod  undslap 
Tuxen,  uagtet  han  allerede  var  paagreben,  og  det 
lykkedes  ham  til  Søs  og  ved  engelske  Officerers 
Hjælp  at  flygte  ind  til  København.  Heller  ikke  fik 
Svenskerne  Fingre  i  Oberst  Hutschinson,  der  straks 
ved  det  første  Nys  om,  at  Sammensværgelsen  var 
strandet,  frelste  sig  i  en  Baad  ud  til  den  engelske 
Flaade  og  derfra  med  et  Koflardiskib  lykkelig  naaede 
tilbage  til  England,  idet  han  dog  efterlod  sin  Søn, 
der  som  Gissel  paa  hans  Troskab  var  bleven  sendt 
til  København.  Der  var  Forundring  og  stor  Sorg,  da 

man  paa  een  Gang  fik  Efterretning  om  Sammen- 
sværgelsen, og  at  den  helt  var  mislykket,  og 
ikke  ringere  var  Kongens  Sorg  over,  at  dette  Fore- 
tagende, der  var  lagt  saa  snildt  og  forberedt  saa 
vel,  var  saa  skammelig  forraadt.  Hans  gode  Hjerte 
led  ved  den  Tanke,  at  nu  saa  mange  brave,  danske 
Mænd  maatte  bøde  for  deres  Troskab  og  Fædre- 
landssind,  og  han  lod  ingen  Lejlighed  til  ad  diplo- 
matisk Vej  at  udvirke  Fangernes  Benaadning  gaa 
unyttet  hen. 

Saa  sad  da  nu  Mikkel  Hansen  og  hans  Hustru 
i  deres  Hjem,  vistnok  frelste,  men  dog  rystede  af 
disse  Dages  Skræk  og  nedsænkede  i  Sorg.  Det  var 
lykkedes  Gregers  at  faa  dem  tilsendt  en  hlle  Seddel, 
hvori  han  kortelig  underrettede  sin  Formynder  om, 
at  han  ikke  havde  angivet  hverken  ham  eller  Rost- 
gaard  og  bad  ham  kun  trøstig  nægte  alt ;  men  han 
undlod  heller  ikke  at  melde,  at  Lisbeth  var  paa 
Kronborg.  Da  han  ved  en  Samtale  med  Fange- 
vogteren havde  faaet  den  i  Fæstningen  gængse  For- 
tælling at  høre,  at  Lisbeth  nu  var  bleven  Dahlbergs 
Frille,  et  Rygte,  som  han  selv  kun  var  alt  for  til- 
bøjelig til  at  tro,  forsømte  han  ikke  Lejligheden  til 
at  tale  om  Lisbeths  Fald  og  Fornedrelse  og  gød 
derved  ny  Gift  i  Mikkel  Hansens  Hjerte,  saa  at  han 
svor,  at  kom  end  Lisbeth  fattig,  elendig  og  sønder- 
knust til  hans  Dør  og  tryglede  om  Naade,  vilde  han 
jage  hende  bort  som  en  Skøge  og  en  Landsfor- 
ræderske. 

Imidlertid  glemte  Mikkel  ikke  jævnlig  at  sende 
Bud  til  Kraagerup  og  underrette  Rostgaard  om 
Sagernes  fortvivlede  Stilling.  Rostgaard  følte  dybere 
end  nogen  anden,  hvilke  stolte  Forhaabninger  der 
vare  strandede,  og  Kirsten  blev  Vidne  til  hans 
Sjælsrystelse  og  Smerte.  Om  Maaden,  paa  hvilken 
Sammensværgelsen  var  bleven  forraadt,  fik  han  kun 
uklar  Meddelelse;  men  da  hans  Svoger  lod  ham 
vide,  at  de  havde  Gregers  at  takke  for  deres  egen 
Frelse,  vendte  hans  Forbitrelse  sig  især  mod  Valen- 

tin  Korn.  Mikkel  bad  ham  indstændig  i  de  Løbe- 
sedler, han  med  stor  Risiko  sendte  ham,  at 
flygte;  men  det  Raad  var  lettere  at  give  end  at 
følge,  idet  Svenskernes  Mistænksomhed  nu  var  stegen 
til  det  højeste  og  deres  Agtpaagivenhed  i  Forhold 
dertil.  Rostgaard  rejste  omkring  i  Distriktet,  tilsyne- 
ladende i  Forretninger,  men  dog  i  Virkeligheden 
paa  Flugt,  flakkende  om  fra  Sted  til  andet  og  stadig 
undgaaende  de  svenske  Patrouiller.  Haa  haabede 
omsider  at  slippe  bort  til  Søs,  som  var  den  eneste 
sikre  Vej  til  Flugt.  Han  var  da  i  nogen  Tid  som 
en  fredløs,  turde  ikke  komme  hjem  og  maatte  lade 
Kirsten  gaa  der  alene  uden  Trøst  og  uden  Kund- 
skab om  hans  Skæbne. 


Niende  Kapitel, 

Under  Jorden. 


Om  Aftenen  samme  Dag,  som  Stenvinkel  og 
hans  Ulykkesfæller  vare  blevne  fængslede,  forkyndte 
ni  dundrende  Skud  fra  Kronborgs  Volde,  at  Kong 
Karl  var  vendt  tilbage.  Disse  Skud  fik  Hjertet  til 
at  synke  i  Livet  paa  mangen  Mand  i  Helsingør,  og 
mangen  Kvindes  Kind  blegnede  ved  at  høre  dem. 
De  varslede  om  ny  Trængsler,  efter  at  Stadens 
Indbyggere  i  en  rum  Tid  havde  nydt  Fred  og  for- 
holdsvis Velvære.  Nu  nedkaldte  de  i  den  første 
Skræk  mere  end  een  fredelig  og  ellers  brav  Borgers 
Forbandelser  over  de  dumdristige  Mænds  Hoveder, 
der  havde  udklækket  Planen  og  derved  bragt  Ulykke 
ikke  alene  over  Gerningsmændene  selv,  men  ogsaa 
over  mangen  uskyldig,  ja  maaske  over  den  hele  By- 

De  havde  Ret,  naar  de  mente,  at  Kong  Karls 

Forbitrelse  var  stor.  En  ilde  Modtagelse  havde  det 
Bud  faaet,  der  paa  Frederiksborg  overbragte  ham 
den  første  Efterretning  om  de  helsingørske  Borgeres 
Formastelse  at  pønse  paa  Oprør,  og  den  gamle 
Vise  havde  lydt,  at  galt  gik  det  altid,  hvor  han 
ikke  selv  var  til  Stede.  Han  sørgede  straks  for  at 
forstærke  Besætningen  paa  Kronborg  og  ilede  saa 
i  en  Karosse  ad  Helsingør  til,  ret  som  den  vrede 
Øm,  der  kommer  farende  for  at  værge  sin  Rede. 
Dog  havde  han  ikke  Ørnens  Vinger,  og  de  skum- 
mende og  pustende  Heste,  der  om  Aftenen  trak 
den  kongelige  Karosse  ind  i  Slotsporten  paa  Kron- 
borg, meldte  ved  første  Blik  Oberst  Sjøblad  og  de 
andre  ventende  Herrer  om  Majestætens  Utaalmodig- 
hed  og  Forbitrelse.  De  stod  med  blottede  Hoveder 
i  Slotsgaarden  ved  Opgangen  til  den  kongelige  Bolig 
og  bøjede  sig  dybt,  mens  det  Uvejr  med  tusinde 
Eder  og  Bander,  som  Kommandanten  havde  forud- 
sagt, for  hen  over  dem. 

Den  vrede  Monark  blev  dog  mildere,  da  han 
fik  at  vide,  at  Hovedmændene  vare  opdagede  og 
paagrebne.  Han  saa',  at  hans  Mænd  endog  i 
hans  Fraværelse  kunde  udrette  noget ;  men  da  hans 
Vrede  dog  var  for  stærk  til  helt  at  kunne  dæmpes, 
vendte  den  sig  nu  udelukkende  mod  den  ulykkelige 
Stad,  i  hvis  Skød  den  fule  Oprørsplan  var  bleven 
udklækket.  Han  lod  Ord  falde  om  at  jævne  den 
med  Jorden  og  ikke  lade  Sten  blive  tilbage  paa  Sten. 
Rigtignok  vovede  en  og  anden  af  hans  Raadgivere 
at  minde  ham  om,  at  en  slig  Fremfærd  ikke  søm- 
mede sig  for '  en  kristelig  Konge,  og  at  de  skyl- 
diges Afstraffelse  sikkert  vilde  indjage  Byens  Ind- 
byggere den  fornødne  Skræk.  Heller  ikke  udeblev 
den  besværlige  franske  Ambassadør  ret  længe  og 
søgte  at  komplimentere  sin  vrede  Bjørn  ind  i  en 
mildere  Stemning.  Men  naar  Terlon  vovede  sig  ind 
paa  en  direkte  Bøn  om  Naade,  særlig  for  Birkerød 
Præst,  hvis  Frelse  Kong  Frederik  og  Dronning 
Sofie  Amalie  i   Særdeleshed  havde   lagt  ham  paa 

Hjerte,  saa  blussede  Kong  Karls  Vrede  op  til  dens 
fulde  Højde. 

Det  Rygte  var  nenilig  komaiet  op,  at  det 
skulde  have  været  de  sammensvornes  Plan  at 
sprænge  Kong  Karls  Gemak  med  ham  selv,  hans 
Dronning  og  den  lille  Prins  i  Luften,  og  man  sagde, 
at  en  Præst  var  Opfinderen  af  denne  djævelske 
Plan.  Man  beskyldte  Gerner  for  at  være  Manden, 
og  henholdende  sig  til  denne  graverende  Omstæn- 
dighed afviste  Kong  Karl  enhver  Bøn  om  Naade 
for  ham.  Dernæst  var  en  mistænkelig  Person,  som 
ved  Nattetid  listede  sig  om  i  Slottets  Gange  i  Nær- 
heden af  det  kongelige  Sovegemak,  bleven  paa- 
greben,  og  Kongen  nærede  da  ikke  længer  Tvivl 
om,  at  man  stræbte  ham  efter  Livet.  En  Stemme 
i  hans  Indre  maa  have  tilhvisket  ham,  at  hvis 
danske  Mænd  fattede  den  fortvivlede  Beslutning 
at  udrydde  ham  og  hans  Slægt,  havde  de  gyldig 
Aarsag  dertil.  Saa  blev  da  hans  Liv  nu,  som  alle 
Tyranners,  forgiftet  ved  Mistanke  og  Frygt  og 
hans  Nattero  ødelagt  trods  alt  Vagthold  af  urolig-e 
Drømme,  saa  at  han  nu .  og  da  for  op  og  greb  sit 
Sværd. 

Kongens  Komme  havde  hindret  Dahlberg  i  at 
holde  sit  Løfte,  at  Lisbeth  snart  skulde  høre  fra 
ham.  Først  den  næste  Morgen  blev  det  ham  muligt 
at  indfinde  sig  ved  Ursula  Krauses  Dør,  fra  hvilken 
han  straks  fjernede  Skildvagten.  Dog  fik  han  en 
saare  ublid  Modtagelse  af  Ursula,  da  han  traadte 
ind  ad  Døren  og  hilste  hende  og  Lisbeth  med  den 
venlige  Mine  og  i  den  ridderlige  Stil,  der  levende 
tilbagekaldte  hos  Lisbeth  Mindet  om  fordums  lykke- 
Hgere  Dage. 

»Hr.  Generalkvartermester-LøjtnantI«  udbrød 
Ursula  med  knejsende  Nakke  og  rystende  Stemme, 
»I  har  tilføjet  mig  en  vanærende  Krænkelse  og  plat 
ruineret  mit  gode  Navn  og  Rygte  ved  at  lade  mig 
bevogte  som  en  Tyv  eller  Morder.  Jeg  har  intet  at 
skaffe  med  Planer  eller  andre  lumske  Streger,  ikke 

heller,  skulde  jeg  mene,  ved  Jomfru  Lisbeth  om 
sligt.  Der  kommer  Hans  Majestæt  uventet  tilbage, 
hans  Sovegemak  er  ikke  udluftet,  hans  Lagener 
ikke  afdampede,  intet  i  Orden,  som  det  bør  være 
og  altid  har  været,  saa  længe  jeg  stod  for  Styret 
som  Oldfrue,  og  altid  skal  blive,  om  Gud  levner 
mig  Helbred  og  Kraft,  Det  skulde  ikke  undre  mig, 
om  Hans  Majestæt  nu  glat  væk  gav  mig  min  Af- 
sked. I  bør  rense  mig  for  enhver  Klage  for  Efter- 
ladenhed, er  I  en  Mand  af  Ære,  og  sandt  for 
Herren  er  I  og  ikke  jeg  den  skyldige,  om  Hans 
Majestæt  i  Nat  har  hvilet  sin  kostbare  Person  i  en 
fugtig  Seng  og  muligvis  bliver  befalden  af  Snue, 
Sting,  Hjerteklemmen  eller  anden   Sygdomsplage.« 

Dahlberg  havde  flere  Gange  løftet  Haanden  for 
at  standse  Ursulas  Tale,  der  flød  som  en  rivende 
Strøm;  men  da  hendes  Nidkærhed  var  alt  for  stor 
til  at  lade  sig  hæmme,  biede  han  taalmodig,  til  hun 
ganske  forpustet  tav,  og  sagde  saa  taalmodig  og 
smilende : 

»I  har  Ret,  gode  Madam  Ursula,  hele  Uretten 
er  paa  min  Side.  Jeg  tror  dog,  at  Hans  Majestæt 
des  værre  har  haft  vigtigere  Ting  at  tænke  paa 
end  at  lægge  Mærke  til,  om  hans  Lagener  var  tørre 
eller  ikke.  Jeg  kan  desuden  berolige  eder  ved  at 
fortælle  eder,  at  han  i  Nat  slet  ikke  har  været  af 
Klæderne,  fordi  denne  skammelige  Plan,  om  hvilken 
han  ønskede  nøjagtig  og  fuld  Underretning,  efter 
det  sildige  Maaltid  holdt  ham  oven  Senge  til  den 
lyse  Morgen,  og  han  saa  lagde  sig  paa  Sengen,  fuldt 
paaklædt,  som  han  var.  Jeg  for  min  Part  har  hver- 
ken smagt  Mad  eller  lukket  et  Øje  hele  denne  Nat, 
og  nu,  da  jeg  slap  løs,  var  min  første  Gang  her- 
hid for  at  gøre  min  Uret  god  igen.  Kan  I  med 
Billighed  forlange  mere?« 

Ursula  gav  sig  ikke  engang  Tid  til  at  svare; 
hun  for  ud  ad  Døren  og  styrede  sin  Gang  til  de 
kongelige  Værelser  dels  for  at  høre,  om  der  var 
noget  Savn  der  at  afhjælpe,  dels   for  at   ringe   for 

Ørene  af  de  svenske  Stupiger,  der  nu  i  fire  og  tyve 
Timer  havde  været  fri  for  hendes  strenge  Regimente. 

Dahlberg  blev  da  alene  med  Lisbeth,  hvis  blege 
Aasyn  vidnede  om  hendes  Sjælsuro,  der  ikke  alene 
havde  sin  Aarsag  i  Dahlbergs  Nærværelse,  men 
især  fremkaldtes  ved  Tanken  om  hendes  ulykkelige 
Landsmænds  Fængsling  og  de  Lidelser,  der  ventede 
dem. 

»Jomfru  Lisbeth  1«  sagde  Dahlberg  og  traadte 
hen  til  hende,  »jeg  har  gjort  eder  storlig  Uret  og 
beder  eder  tilgive  mig  det!  Min  Mistanke  til  eder 
har  været  grundløs.  Den  jammerlige  Karl, 
der  kalder  sig  Gregers  Hansen,  har  mod  sin  Vilje 
klaret  Sagen,  og  eders  Nærværelse  her  er  bleven  i 
eet  og  alt  opklaret.  Jeg  tilstaar,  at  jeg  et  Øjeblik 
tvivlede  om  eders  Sanddruhed,  men  beder  eder 
huske,  at  de  nuværende  Omstændigheder  og  Øje- 
blikkets Fare  gjorde  ubøjelig  Strenghed  og  den 
største  Agtpaagivenhed  til  ligefrem  Pligt  for  enhver 
svensk  Mand,  der  er  sin  Konge  hengiven  og  tro.« 

»Jeg  forst aar  det  helt  vel,«  svarede  Lisbeth 
med  et  svagt  Smil  og  med  rødmende  Kind. 

»Heller  ikke  vidste  jeg,«  vedblev  Da^ilberg, 
»at  denne  Gregers  netop  er  den  samme  Person, 
der  saa  skammelig  har  efterstræbt  eder  og  ophidset 
eders  Plejefader  mod  eder.« 

Rødmen  paa  Lisbeths  Kinder  blev  endnu  dy- 
bere, og  hun  sænkede  sit  Blik. 

»Nu  ved  jeg  det,«  sagde  Dahlberg  med  Varme; 
»jeg  ved,  at  I  flygtede,  ja  det  forøger  min  Agtelse 
for  eder.  Denne  Gregers  er  en  foragtelig  Person, 
fej,  tvetunget  og  falsk;  men  han  er  tillige,  midt  i 
Ulykken,  fuld  af  Ondskab  og  bærer  Nag  til  eder. 
Jeg  mærkede  af  hans  Ord,  at  kommer  han  nogen 
Tid  løs,  vil  han  efterstræbe  eder  paa  ny.  I  viste 
derfor  utidig  Medlidenhed,  da  I  saa  smukt  gik  i 
Forbøn  for  ham.  Vid  nu,  at  om  min  Beskyttelse 
fremdeles  ønskes  af  eder,  skal  den  i  fuldt  Maal 
blive  eder  til  Del.   Jeg    skal  ved    Gud   være  den 

sidste  til  at  udlevere  eder  til  eders  Plageaander  og 
Tyranner.  Lige  tværtimod  skal  det  være  mig  kært 
og  de  svenske  Vaaben  en  Ære,  om  de  fremdeles 
maa  beskytte  slig  hæderlig  Jomfru  som  eder,  der  i 
Tillid  til  disse  Vaabens  Magt  og  til  svensk  Ærlig- 
hed og  Ridderhghed  tyede  herind.« 

Helten  var  skøn  at  se  til,  mens  han  med  Haanden 
paa  Kaardehæftet  og  Hatten  til  sit  Bryst,  som  vilde 
han  lægge  Haanden  paa  Hjertet,  stod  for  Lisbeth 
og  talte  til  hende.  Hans  ædle  Sjæl  lyste  ud  af  hans 
Blik;  Ordene  faldt  saa  frit,  og  dog  havde  de 
møntet  Gulds  Vægt.  Hvad  kunde  Lisbeth  ønske 
mere  end  en  Oprejsning  som  denne?  Til  hvor 
mange  Kvinder  havde  vel  denne  Staalmand  talt 
med  slig  en  Varme  ?  Hun  følte  dybt,  hvilken  Ære 
disse  Ord  fra  denne  Mands  Læber  vare  for  hende ; 
men  hun  vuggede  sig  ikke  mere  i  nogen  Indbild- 
ning; hun  var  ikke  vokset  fra  sin  Kærlighed,  der  i 
denne  Time  fik  ny  Næring,  men  var  dog  vokset 
fra  den  bUnde  Gud  Amors  Ledebaand  og  havde 
revet  Bindet  fra  sine  Øjne ;  hun  mindedes  sin  Pligt, 
hvortil  hun  som  en  trofast  dansk  Kvinde  følte  sig 
bunden. 

»Modtag  min  hjertelige  Tak,  ædle  Herre!« 
sagde  hun  rørt  og  med  taareblendet  Blik.  »Jeg 
tager  mod  eders  venlige  Tilbud  om  Beskyttelse,  da 
jeg  ikke  ved,  hvor  jeg  ellers  i  disse  farlige  Tider 
skal  ty  hen.  Dog  er  jeg  ikke  her  med  Glæde.  Det 
maa  I  kunne  indse.  I,  som  endnu  bedre  end  jeg 
ved,  hvad  der  fores taar  mine  ulykkelige  Landsmænd, 
der  saa  tankeløst  have  styrtet  sig  i  en  stor  Fare 
og  nu  maa  bøde  derfor.  Jeg,  en  ringe  Pige,  vil 
ikke  gaa  i  Forbøn  for  nogen  enkelt  af  dem;  men 
jeg  vil,  stolende  paa  eders  Venskab  og  Overbærelse, 
som  vil  tilgive  mig  min  Dristighed,  af  al  Magt  paa- 
kalde eders  Barmhjertighed  og  kristelige  Sindelag. 
Brug  eders  Stilling  og  Indflydelse  til  at  mildne 
Fangernes   Kaar  og   udvirk  Naade   der,   hvor  den 

uden  Skade  for  eders  Konges  Magt  og  Herredømme 
kaa  tilstaas.« 

»I  ved  ikke,  hvad  I  der  beder  onn,«  svarede 
Dahlberg  alvorlig,  men  uden  Vrede;  »dertil  over- 
vurderer I  langt  min  Indflydelse.« 

»O,  I  har  dog  Kong  Karls  Øre  som  faaU  ved- 
blev Lisbeth  med  et  bedende  Blik.  >Saa  glem  da 
ikke,  naar  Lejlighed  gives,  eders  danske  Venindes 
Bøn  og  tænk  paa,  at  naar  I  viser  Barmhjertighed, 
hævder  I  det  svenske  Navns  Ære  skønnest  og 
bedst.  Da  tilsmile  Herrens  Engle  eder  Bifald,  og 
da  vil  eders  Herre  og  Frelser  ogsaa  vise  eder  Barm- 
hjertighed, naar  I  engang  stedes  for  hans  Domstol. 
I  havde  dog  engang  en  Moder,  hvem  I  elskede; 
mindes  nu  hende,  og  hvad  hun  vilde  raade  eder  at 
gøre,  var  hun  endnu  hernede  og  stod  ved  eders 
Side,  mens  I  gaar  paa  de  høje  Steder  og  fristes  til 
at  lukke  eders  Hjerte  og  øve  Hævn.« 

Dahlberg  var  bleven  rørt,  det  læste  Lisbeth  i 
hans  Aasyn;  han  saa  ind  i  hendes  Øjne,  der  lyste 
af  kærlig  Begejstring,  og  slog  saa  sit  Bhk  til  Jorden; 
han  følte  atter,  at  hun  var  nær  ved  at  tilrane  sig 
en  Magt  over  hans  Hjerte,  hvis  Herredømme  han 
skyede  som  en  Fristelse,  der  vilde  føre  ham  bort 
fra  Pligtens  Vej.  Han  lukkede  da  Hjertedøren  og 
stængede  godt  for  den. 

»Det  vilde  være  underligt,«  sagde  han  med 
fast  Stemme,  »om  der  ikke  fandtes  Mildhed  og 
Barmhjertighed  i  en  ung  Jomfrus  Bryst;  derfor  er  I 
at  prise;  ikke  heller  vil  jeg  laste  eder,  fordi  I  ynkes 
over  eders  Landsmænd.  Dog  beder  jeg  eder  tænke 
paa,  hvilken  Skæbne  der  havde  ventet  os,  hvis 
denne  Plan  havde  faaet  Fremgang,  og  vi  havde 
bukket  under.  Den  jordiske  Retfærdighed  er  ikke 
altid  eet  med  den  himmelske,  jeg  ved  det  til  fulde; 
men  hin  maa  dog  have  sin  Gang,  og  at  værge  for 
egen  Sikkerhed  forbyder  ingen  himmelsk  Lov. 
Kongen  er  jo  Værge  for  dem,  der  intet  Værge 
have,  og  bør  vaage  over  det  Land  og  de  fredelige 

Indbyggere,  Gud  ved  særegne  Tilskikkelser  gav 
under  hans  Scepter.  Jeg  haaber  og  skal  efter  ringe 
Evne  gøre  mit  til,  at  ingen  uskyldig  kommer  til 
at  bøde  med  Livet;  men  de  skyldige  maa  lide 
deres  Straf.  Min  Herre  og  Konge,  hvem  Gud 
skærme!  er  ingen  blodtørstig  Sjæl  —  ved  Gud  er 
han  ikke,  det  tro  I  paa  min  Forsikring.« 

Dahlberg  sagde  dette  langsomt  og  med  smaa 
Pauser,  som  om  han  ledte  efter  Ordene.  Lisbeth 
saa  ham  ind  i  Øjet,  og  det  stod  at  læse  i  hendes 
Blik,  at  hun  havde  meget  at  give  til  Svar  paa  den 
Tale;  men  hun  tav  for  ikke  at  forværre  en  Sag, 
der  stod  slet  nok  i  og  for  sig. 

»Sæt  det  i  Guds  og  Kongens  Haand!«  sagde 
Dahlberg  med  et  tvungent  Smil  og  i  en  koldere 
Tone;  »indlad  eder  ikke  paa  Statssager;  de  ere  for 
Sanden  en  tung  Byrde  endogsaa  for  Mænd.  Vær 
varsom  i  eders  Færd  og  hold  eder  til  Kvindeger- 
ning, saa  kan  I  her  nyde  al  den  Fred  og  Beskyt- 
telse, som  er  eder  tilsagt  og  vel  undt.« 

Derpaa  tog  han  Afsked  og  gik,  mens  Lisbeth 
stod  og  tænkte  paa,  at  da  hun  gik  til  Kronborg, 
havde  hun  drømt  om  at  frelse  hans  Liv.  Dog  viste 
hun  nu  mere  og  mere  al  utidig  Følsomhed  fra  sig, 
idet  hendes  Hu  stod  til  Daad.  Hun  grundede  nu 
hver  Dag  over  Midler  til  at  skaffe  sine  fangne 
Landsmænd  Lindring  og  Trøst,  men  kunde  ikke  se 
mindste  Udvej  til  at  komme  i  Forbindelse  med 
dem,  saa  strengt  bleve  de  vogtede.  Dog  mente  hun 
at  være  særlig  forpligtet  til  at  hjælpe  dem,  fordi  jo 
hendes  Uagtsomhed,  da  Gregers  udfrittede  hende  i 
Mikkel  Hansens  Have,  havde  v-æret  den  første 
Spire  til  hele  Ulykken.  Hun  vidste  intet  om  den, 
der  laa  dybere,  Valentin  Korns  lumske  Raad  til 
Gregers^  og  hun  havde  da  hverken  Rist  eller  Ro, 
førend  hun  fik  sin  Anger  dæmpet  ved  en  modig 
Daad. 

Mens  disse  Tanker  helt  opfyldte  hende,  over- 
raskedes   hun  en   Dag  midt    i   Juli,    ved   at  Hans 

Stenvinkel  pludselig  traadte  ind  ad  Døren  til  hende. 
Blegt  og  magert  var  hans  Ansigt,  skidne  og  sønder- 
revne hans  Klæder;  men  dog  løb  Lisbeth  ham  i 
Møde  med  et  Udraab  af  Forundring  og  Glæde,  og 
Hans  følte  med  dyb  Taknemmelighed,  at  Fængselets 
Smuds  ikke  afholdt  Lisbeth  fra  at  hilse  ham  med 
det  gamle,  varme  Venskab.  Hun  greb  hans  Haand, 
førte  ham  til  en  Stol,  bød  ham  Forfriskninger, 
spurgte  ham  ud  og  udtalte  sin  dybe  Medfølelse 
saa  hjertelig,  at  Hans  brast  i  Graad  og  havde  ondt 
ved  at  faa  Ordene  frem.  Han  var  efterhaanden 
bleven  stor  og  stærk,  havde  voksen  Mands  Højde 
og  tegnede  til  at  blive  en  Kæmpe  ligesom  hans 
Fader;  men  netop  paa  Grund  af  den  stærke 
Legemsudvikling  havde  Sultekuren  i  Fængselet 
været  overordentlig  haard  for  ham  at  døje.  Han 
afslog  dog  at  nyde  noget,  da  han  havde  faaet 
stillet  sin  Sult. 

»Den  anden  Kok  i  Kongens  Køkken,  Bent,« 
sagde  han,  »gav  mig  nys  et  godt  Livfuld  Mad.« 

»Kongens  Kok?«  spurgte  Lisbeth  forundret, 
»er  du  da  ikke  flygtet?« 

»Ak  nej!«  svarede  Hans  og  rystede  paa  Hove- 
det, »det  er  ikke  saa  vell« 

»Da  er  det  dog  bedre,  hvis  du  er  frigiven  og 
fredlyst.« 

»Ja!«  sagde  Hans,  »endelig  slap  jeg.  Men  nu 
er  det  fjorten  Dage  siden,  de  smed  mig  ned  i  det 
fordømte  Kælderhul,  hvor  jeg  tænkte,  at  de  havde 
glemt  mig,  og  at  jeg  der  skulde  lide  Hungers- 
døden.« 

»Delte  du  da  ikke  Fængsel  med  din  Fader?« 
spurgte  Lisbeth  forundret. 

»Nej,  de  skilte  os  straks  den  første  Aften; 
Fader  blev  i  Kasematterne,  og  jeg  blev  ført  op 
paa  Slottet,  Jeg  kommer  netop  for  at  spørge  nyt 
om  den  gamle  hos  eder.  Hvor  mon  det  gaar  ham 
i  denne  Kvide?« 

Lisbeth  fortalte    Hans   med    blegnende   Kind, 

hvad  hun  vidste  om  de  store  Pinsler,  hans  Fader 
havde  udholdt,  og  Hans's  Øjne  lynede  af  For- 
bitrelse over  den  Grusomhed,  hvormed  den  svenske 
Krigsret  gik  frem.  Han  fik  ogsaa  at  vide,  at  Hr. 
Henrik  havde  maattet  døje  en  lige  saa  haard  Med- 
fart, og  at  han  lige  saa  lidt  som  hans  Fader  havde 
Udsigt  til  at  slippe  derfra  med  Livet,  hvorimod  Lis- 
beth dog  kunde  melde  ham,  at  Jens  Henriksen  efter 
en  Uges  strengt  Fængsel  og  flere  skarpe  Forhør 
var  bleven  frigiven,  og  at  hverken  hendes  Plejefader 
eller  Rostgaard  endnu  vare  blevne  fængslede. 

»Og  den  lange  Magister?«  spurgte  Hans. 

»Ogsaa  han  har  maattet  prøve  Torturen  og  ligger 
nu  syg  i  sit  Fængsel,  siges  der  —  ak,  Hans,  mit 
Hjerte  bløder  hver  Dag  ved  at  tænke  paa  alle  disse 
brave  Mænds  Lidelser.  Dog  er  al  Adgang  til  dem 
forbudt  os,  og  vi  kunne  intet  gøre  for  dem. « 

»Det  skal  vise  sig!«  sagde  Hans  hviskende  og 
løftede  sin  magre  Haand  i  Vejret.  »Jeg  kom,  ær- 
lig talt,  til  eder,  Lisbeth,  mere  for  at  hente  Raad 
og  faa  Hjælp  end  for  at  spørge  nyt.  I  maa  skaffe 
mig  Fader  i  Tale;  læg  et  Ord  ind  for  mig  hos 
Hr.  Dahlberg  eller  en  anden  af  de  svenske  Offi- 
cerer, saa  at  jeg  faar  Tilladelse  at  se  til  ham  i  hans 
Fængsel.« 

»Det  er  forgæves  at  bede  om  sligt!«  svarede 
Lisbeth;  »men  allenfals  maa  du  da  først  sige  mig, 
hvorledes  og  paa  hvad  Vilkaar  du  slap  løs.« 

»Ih!«  sagde  Hans,  »der  er  ikke  meget  at  for- 
tælle derom.  I  Morges  hentede  de  mig  op  i  den 
grønne  Sal  og  tog  mig  i  Forhør;  de  havde  over 
alt  det  andet  glemt  mig  usle  Skrog.  General  Fore- 
busch, som  er  Formand  i  den  Blodret,  saa  glubende 
paa  mig  og  holdt  en  dundrende  Tale  til  mig  om 
den  gamles  sorte  Forræderi  og  mere  af  den  Slags. 
Saa  spurgte  han  mig,  om  jeg  havde  vidst  noget 
om  de  Rævestreger;  men  jeg  sfiUede  mig  dum  an 
og  sagde,  at  da  den  gamle  sjælden  lukkede  Munden 
op  og  plejede   van   at   give   mig  flere  Knubs  end 

Svenskerne  paa  Kronborg.  30 

Ord,  saa  var  jeg  ganske  uvidende  om,  hvad  han 
havde  for;  det  blev  da  troet.  Turban,  den  svenske 
Slutter,  var  ked  af  at  varte  mig  op ;  de  fik  saa  des- 
uden Brug  for  Hullet  til  en  anden,  og  da  Bent  Kok 
havde  en  Køkkensvend  haardt  nødig,  blev  jeg  der 
og  maa  nu  gaa  ham  til  Haande.c 

»Gode  Kaar  i  disse  Tid^r,  Hans!  Det  glæder 
mig,  at  du  er  kommen  Gryden  saa  nær,  at  du  kan 
faa  Huld  paa  Kroppen  igen.« 

»Jeg  skal  lange  bravt  til  Fadet!«  svarede  Hans 
med  et  Nik;  »den  svenske  Konges  Mad  skal  nære 
"^ig  og  give  mig  ti  Mands  Styrke,  saa  faar  jeg 
Magt  til  at  hævne  mig!« 

»Du  hævne  dig?  Gud  hjælpe  dig,  stakkels 
Hans!« 

»Sig  ikke  oftere  »stakkels  Hans! c  Jeg  lider 
det  ikke,  Lisbeth!  Hør  nu!  Generalen  holdt  til 
Slutning  en  Prædiken  for  mig  og  lagde  mig  paa 
Sinde  ikke  at  slægte  min  Fader  paa,  men  blive  en 
tro  Mand  og  en  god  Svensk;  saa  skulde  det  gaa 
mig  vel  —  tvi  den  Karl,  Lisbeth,  jeg  følte  den 
største  Lyst  til  at  spytte  ham  i  Øjnene,  som  han 
stod  der  og  talte  mig  saa  myndig  til !  Først  skulde 
min  Troskab  prøves;  jeg  skulde  have  min  Frihed 
inden  for  Fæstningens  Volde,  men  gjorde  jeg  Mine 
til  at  forlade  den  eller  stak  Næsen  ud  paa  Broen, 
skulde  jeg  blive  skudt  ned  som  en  Hund.« 

Da  Hans  havde  udtalt,  sprang  han  op,  gav  sig 
til  at  fægte  med  Armene,  snurrede  sig  rundt  paa 
Hælen  og  gjorde  saa  et  vældigt  Hop  til  Skræk  for 
Lisbeth. 

»Ræddes  ikke,  Lisbeth,«  sagde  han  saa,  for- 
pustet af  Anstrengelsen;  »jeg  følte  en  utæmmelig 
Lyst  til  at  røre  mine  Lemmer  og  prøve  min  Kraft. 
Endnu  er  jeg  svag;  intet  Under,  som  jeg  har  ligget 
der  i  over  fjorten  Dage  paa  det  fugtige  Straa  med 
Lænke  om  Haand  og  Fod  og  havde  kun  Rotter 
at  bakses  med;  de  løb  mig  tit  over  Ansigt  og 
Bryst.« 

»Hu,  ha!«' udbrød  Lisbeth  gysende. 

»Jeg  tænkte  dog  mere  end  een  Gang  paa 
at  gribe  en  af  dem,  flaa  den  og  æde  den,  saa 
sulten  var  jeg  —  hvad  siger  I  til  det?  Men  jeg 
maa  bort!  Gør  nu  eders  Bedste  og  skaf  mig  Lov 
at  komme  ned  til  Fader;  jeg  maa  og  skal  have 
ham  i  Tale!« 

Saa  gik  han,  men  Lisbeth  gættede  straks,  at 
han  spekulerede  paa  Flugt  og  paa  at  udfri  sin 
Fader;  han  var  forvoven  nok  til  at  prøve  paa  det 
mest  fortvivlede,  og  Lisbeth  fik  ham  end  mere  kær 
for  hans  ubøjelige  Mods  Skyld.  Kun  atten  Aar 
gammel,  lige  sluppen  ud  af  sit  Fangehul,  nu  midt 
iblandt  Fjender  alene  henvist  til  sin  egen  Kraft 
og  dog  lige  kæk  I  Men  Hans  hentede  ligesom  Mod 
fra  den  Grund,  han  traadte  paa;  her  paa  Kronborg 
følte  han,  Fæstningsbarnet,  sig  tryg;  han  kendte 
mangt  et  Smuthul  og  Gemmested,  som  Svenskerne 
endnu  ikke  havde  opdaget,  og  han  lo  i  sit  Hjerte 
ved  nu  og  da  at  mærke  deres  Uvidenhed. 

Imidlertid  tænkte  Lisbeth  for  Alvor  paa  at 
skaffe  Hans  Tilladelse  til  at  komme  til  sin  Fader  i 
hans  Fængsel;  men  til  hvem  skulde  hun  gaa  med 
den  Bøn?  Ikke  til  Dahlberg;  siden  den  Dag, 
da  han  paa  ny  tilsagde  hende  sin  Beskyttelse,  havde 
hun  ikke  faaet  ham  i  Tale.  Han  syntes  at  sky 
hende,  som  om  han  firygtede  for  hendes  Forbønner 
Og  Formaninger  til  at  vise  Mildhed  og  Menneskelig- 
hed, som  han  hverken  havde  Vilje  eller  Magt  til  at 
opfylde.  Saa  blev  ogsaa  den  Beskyttelse  og 
Fred,  han  havde  lovet  hende,  derefter.  De 
svenske  Officerer  viste  sig  højst  paatrængende, 
plagede  hende  med  Kærlighedsord  og  gjorde  det 
til  sidst  saa  broget  for  hende  og  Ursula,  at  deres 
stille  Kammer  til  visse  Tider  paa  Dagen  mest  lig- 
nede en  Vagtstue. 

Ursula  tog  Mod  til  sig  og  gik  til  Komman- 
danten for  at  klage,  og  hun  føjede  sine  Ord  saa 
godt,  at  der  ikke  faldt  nogen  Skygge  paa  Lisbeth. 

30* 

Den  Omstændighed,  at  Dahlberg  gik  saa  haardt  frem 
Og  gav  Lisbeth  Stuearrest,  havde  renset  hende  for 
enhver  Mistanke  om  hendes  Forhold  til  ham,  og 
Ursula  gjorde  nu  Bod  ved  forøget  Kærlighed.  Dog 
fik  det  endelige  Forhold  mellem  dem  først  sit  Segl 
ved,  at  Mikkel  Hansen  lod  høre  fra  sig  og  tilkende- 
gav Lisbeth,  at  han  nu  mente  sig  løst  fra  enhver 
Forpligtelse  mod  hende.  Der  kom  intet  Brev,  men 
—  hvad  der  talte  tydeligere  end  Ord  —  en  Vogn 
med  alle  hendes  Ejendele  og  alle  hendes  Bøger. 
Hvert  Stykke  var  jo  en  Gave  fra  hendes  fordums 
Velgører,  og  hun  vilde  have  vist  det  tilbage,  havde 
hun  været  til  Stede  i  det  Øjebhk;  men  det  blev 
Ursulas  Lod  at  tage  imod  det,  og  det  kunde  aldrig 
falde  hende  ind,  at  Lisbeth  ikke  skulde  faa  disse 
gode  Sager;  hun  havde  jo  ikke  stort  mere,  end 
hvad  hun  gik  og  stod  i!  Lisbeth  saa  sig  da  plud- 
selig rigelig  udstyret,  men  hvor  forberedt  hun  end 
var  paa  at  mærke,  at  Bruddet  med  hendes  Pleje- 
forældre var  ulægeligt,  blev  hun  dog  rystet  ved 
dette  haandgribelige  Vidnesbyrd  om  Mikkels  Ufor- 
sonlighed og  græd  sine  modige  Taarer  derover. 
Hun  vidste  ikke,  at  Gregers  stak  bagved,  og  at  hun 
ogsaa  kunde  takke  ham  for  dette. 

Ursulas  Klage  til  Kommandanten  virkede  ikke 
tilstrækkelig,  og  Lisbeth  var  ofte  nær  ved  at  tabe 
Modet  over  sin  hjælpeløse  Stilling,  da  en  skøn  Dag 
Løjtnant  Svenson  indfandt  sig  og  med  barske  Ord 
tilkendegav  nogle  af  sine  Kammerater,  som  netop 
sad  i  Ursulas  Kammer  og  plagede  Lisbeth  med 
nærgaaende  Tale,  at  de  havde  at  forføje  sig  bort 
og  maatte  vente  Straf,  om  de  nogen  Sinde  oftere 
satte  deres  Fod  over  Madam  Ursulas  Dørtærskel. 
Ja,  da  en  ung  Løjtnant  gav  grove  Ord  til  Svar, 
tog  Svenson  ham  i  Kraven  og  satte  ham  ud  ad 
Døren,  hvilket  hans  store  Legemsstyrke  gjorde  ham 
let  nok,  men  hvad  der  paadrog  ham  Had  og  mere 
end  een  Udfordring.  Dog  var  han  fritagen  for  at 
tage  Hensyn  til  Udfordringerne,  saa  længe  han  og 

hans  Modstandere  vare  inden  for  Kronborgs  Volde, 
da  der  var  sat  Dødsstraf  paa  at  bryde  Fæstningens 
Fred;  men  naar  og  hvor  han  viste  sig  uden  for 
Fæstningen,  maatte  han  være  rede  til  at  værge  sig 
med  sit  Sværd. 

Svenson  undlod  ikke  at  forklare  Lisbeth,  hvad 
han  for  hendes  Skyld  havde  udsat  sig  for,  og  hun 
kunde  jo  ikke  andet  end  være  ham  taknemmelig 
for  den  Fred,  han  med  Fare  for  sit  Liv  havde 
skaffet  hende.  Naar  Svenson  nu  indtog  de  for- 
drevne  Kurmageres  Plads  og  selv  blev  en  daglig 
Gæst  i  Ursulas  Kammer,  var  dette  ingenlunde  efter 
Lisbeths  Sind.  Hun  tænkte  oftere  derover,  men 
kunde  ikke  komme  paa  det  rene  med  Aarsagen  til,, 
at  hun  ikke  ret  kunde  fatte  Tillid  til  ham.  Hans 
Adfærd  var  i  et  og  alt  sømmelig  og  høflig,  hans. 
Tale  forstandig  og  beskeden,  og  hun  maatte  tilstaa,. 
at  han  ofte  vidste  at  forkorte  hende  Tiden.  Var 
han  end  ikke  en  fint  dannet  Mand  som  Dahlberg^ 
og  havde  han  end  ikke  hans  livlige  Aand  eller 
ridderlige  Væsen,  stod  han  dog  langt  over  de  fleste 
af  sine  Kammerater.  Dog  var  der  noget  i  hans 
Blik,  som  indgød  Lisbeth  en  lønlig  Frygt,  og  hun 
blev  ilde  til  Mode  ved  at  opdage,  hvorledes  han 
Skridt  for  Skridt  vandt  Terræn  i  Ursulas  Gunst  og 
afnødede  hende  selv  smaa  Beviser  paa  Venskab. 

Det  blev  hende  straks  klart,  at  vilde  hun  ud- 
rette noget  for  Hans,  maatte  hun  henvende  sig  til 
Svenson,  og  da  hun  nu  engang  havde  foresat  sig 
at  komme  i  Forbindelse  med  sine  ulykkelige,  fangne 
Landsmænd  og  om  muligt  yde  dem  nogen  Trøst, 
neddæmpede  hun  enhver  Vaklen  og  lukkede  for- 
sætlig sine  Øjne  for  det  skæbnesvangre  ved  det 
Skridt,  hun  nu  agtede  at  gøre,  Svenson  kom  til 
hende,  ikke  længe  efter  at  Hans  havde  forladt 
hende,  og  hun  nyttede  Lejligheden  til  at  gaa 
i  Forbøn  for  Hans,  der  saa  gerne  vilde  se  sin  Fader. 
Svenson  lyttede  i  Tavshed  til,  og  hans  Øjne  fik 
straks  det  Udtryk,   hun   ikke   holdt   af;   hun  vilde 

have  forstaaet  det  bedre,  havde  hun  kendt  de  nær- 
mere Omstændigheder  ved  Stenvinkels  Paagribelse. 

>I  den  Sag,€  svarede  Svenson  med  sædvanlig 
Ro,  »kan  jeg  ikke  være  eder  til  Vilje;  ellers  er  jeg 
ganske  til  eders  Tjeneste,  Jomfru  Lisbeth!  Forlang, 
hvad  I  vil,  kun  ikke  noget,  der  strider  mod  min 
Pligt  som  Officer.« 

»Skal  Officeren  blive  udenfor,«  svarede  Lisbeth 
utaalmodig,  »saa  vil  der  ikke  være  meget,  hvori 
Løjtnant  Svenson  kan  tjene  mig.« 

»Tal  ikke  saa  koldt  og  uvenligt  til  mig!«  sva- 
rede han  en  Smule  bragt  ud  af  Fatning;  »det  har 
jeg  dog,  tykkes  mig,  ikke  fortjent  af  eder.  I  ved, 
at  Hans  Stenvinkel  ved  Forhøret  fremkom  med  det 
samme  Ønske,  og  da  blev  der  svaret  ham,  at  han 
skal  faa  sin  Fader  i  Tale  paa  den  Dag,  da  han 
bliver  rettet.« 

»Er  Dødsdommen  da  alt  fældet?«  spurgte  Lis- 
beth blegnende. 

»Endnu  ikke,  men  det  vil  ske  en  af  de  nær- 
meste Dage.  Døden  er  denne  gamle  Synder,  to 
Gange  Forræder,  saa  vis,  som  havde  han  alt  lidt 
den.« 

>Aa,  da  hjælp  mig  til  en  Samtale  med  ham! < 
udbrød  Lisbeth;  »det  vil  trøste  den  gamle 
Mand  at  se  et  venligt  Ansigt  og  høre  en  kendt 
Stemme.« 

»Jomfru  Lisbeth,«  sagde  Svenson  studsende, 
»hvad  tænker  I  paa?« 

»Det  er  mit  indstændige  Ønske  og  min  Bøn  til 
eder,  at  I  skaffer  mig  Adgang  ikke  alene  til  Sten- 
vinkel, men  ogsaa  til  Hr.  Henrik  Gerner  og  især  til 
den  stakkels  Magister  Tikøb,  der  jo  ligger  syg  og 
haardt  trænger  til  kærlig  Pleje.« 

» Aabenlyst  kan  det  ikke  ske,  da  det  er  ganske 
utænkeligt  at  faa  Tilladelse  dertil.  Gør  vi  det  i  Smug, 
og  det  bliver  opdaget,  kan  det  koste  mig  mindst 
min  Bestalling.« 

»Det  vil  intet  koste  eder,«  svarede  Lisbeth 
rask,  »hvis  vi  bære  os  snildt  ad.« 

Lisbeth,  som  hidtil  havde  siddet  paa  en  Stol 
i  den  ene  Vinduesfordybning,  rejste  sig  nu  og  gav 
sig  til  at  lege  med  den  lille  Sisken  for  at  skjule 
sin  stærke  Sindsuro ;  hun  saa  derfor  ikke  det  trium- 
ferende Blik,  hvormed  Svenson  pludselig  saa  op, 
eller  det  lidenskabelige  Blik,  hvormed  han  lod  sine 
Øjne  hvile  paa  hendes  yndefulde  Skikkelse.  Han 
tænkte,  at  det  var  vel  værd  at  vove  noget  for  at 
vinde  saa  høj  en  Pris.  Hun  gav  sig  selv  i  hans 
Magt  og  kom  villig  ligesom  den  lille  Fugl,  hun  nu 
slap  ud  af  Buret,  og  som  hoppede  hen  paa  hendes 
Finger. 

»I  er  en  dansk  Pige,  Jomfru  Lisbeth,«  sagde 
han  og  søgte  at  møde  hendes  Blik,  »og  gør  eder 
næppe  nogen  Betænkelighed  ved  at  narre  en  god- 
troende Svensker.« 

»Godtroende I«  udbrød  Lisbeth  og  saa  op, 
medens  hun  lod  Siskenen  bide  i  hendes  Finger; 
»jeg  havde  hidtil  den  Mening,  at  Godtroenhed  er 
det  danske  Folks  Dyd  eller  Lyde,  hvad  I  vil,  ikke 
det  svenskes.« 

»Saamænd!«  svarede  Svenson  med  et  bræn- 
dende Blik.  »Dog  har  I  det,  frygter  j^g,  i  eders 
Magt  at  gøre  en  godtroende  Tosse  af  mig.« 

»Hvad  Borgen  forlanger  I  for  min  Ærlighed?« 

»Først,«  svarede  Svenson  langsomt  og  med 
Vægt,  »at  I  højtidelig  lover  og  forsikrer  mig  ikke 
at  give  Fangen  mindste  Vink  eller  Underretning, 
der  kunde  fremme  hans  Flugt.  Der  maa  være 
rent  Brød  i  Posen,  lille  Jomfru  I  I  kommer  for  at 
trøste  Synderen,  ikke  i  nogen  anden  Hensigt,  ikke 
sandt?« 

»Godt!«  svarede  Lisbeth  straks,  »jeg  lover 
eder  det  paa  Ære  og  Samvittighed,  som  en  ærlig 
ciansk  Jomfru!« 

Hun  havde  ikke  saa  vanskeligt  ved  at  give 
dette  Løfte,  da  hun  holdt  Flugt  for  umulig  og  haa- 

bede  endogsaa  at  bringe  Hans  en  Hilsen  fra  hans 
Fader,  der  kunde  afholde  hendes  unge  Ven  fra  at 
vove  sin  Hals  til  ingen  Nytte. 

»Større  Ed  forlanger  jeg  ikke  af  eder,«  sva- 
rede Svenson;  »men,«  vedblev  han  med  et  Smil, 
»I  maa  nødvendigvis  ledsage  mig  forklædt;  I  maa 
iføre  eder  Mandsdragt.« 

Lisbeth  slap  rødmende  Fuglen  og  saa  vredt  op. 

»Nu  driver  I  Spøg  med  mig!« 

»Ingenlunde!«  svarede  Svenson  i  en  afgørende 
Tone;  »uden  det  bliver  der  intet  af.  Hvor  tænker  I, 
at  jeg  uden  Fare  for  Opdagelse  kan  føre  en  Kvinde- 
person ned  i  Kasematterne  ?  Skyr  1  ikke  den  For- 
vandling, skal  jeg  sende  eder  en  Pagedragt  med  til- 
hørende Kappe,  som  vil  skjule  eders  Person;  saa 
saares  eders  Blufærdighed  mindre,  og  I  kan  trj'gt 
give  eder  i  min  Varetægt.« 

Lisbeth  stod  der  hensunken  i  Grublen,  idet 
hendes  Tanker  gik  til  Fru  Birthe,  hvis  Mandsdragt 
havde  forarget  hende  saa  meget.  Hun  vilde  den- 
gang have  forsvoret  at  gøre  som  hun;  men  nu 
var  hun  bragt  i  den  samme  Knibe,  kun  at  hun 
havde  et  ædelt  og  kærligt  Øjemed  til  sin  Und- 
skyldning. Det  Eksempel,  Birthe  Rantzov  havde 
givet  hende,  udøvede  nu  sin  smittende  Magt  og 
gjorde  Udslaget. 

»Jeg  faar  finde  mig  deri,«  sagde  hun  omsider 
og  saa  op  med  et  sky  Blik.  Saa  tog  hun  Mod  til 
sig  og  saa  Svenson  forskende  ind  i  Øjet,  men  han 
mødte  hendes  Blik  rolig  og  fast.  »Glem  intet 
Øjeblik  paa  den  Vandring,«  tilføjede  hun  med  et 
stolt  Blik,  »at  jeg  herved  giver  eder  et  stort  Bevis 
paa  min  Tillid  til  eder  som  en  Mand  af  Ære.* 

»Vær  uden  Frygt!«  svarede  Svenson  og  rejste 
sig  med  en  livlig  Mine;  thi  hans  Bejlen  til  Lisbeth 
var  alvorlig  og  oprigtig  ment.  Det  var  ogsaa  Lis- 
beths Tanke,  og  hun  blev  hjerteklemt  derved.  Hun 
havde  til  dette  Øjeblik  ikke  givet  ham  ringeste  Haab, 
men  var  dog  til  Mode,  som  om  Garnet  blev  draget 

tættere  sammen  om  hende.  Aa,  tænkte  hun  saa, 
jeg  kan  vel  nok  sprænge  de  Masker,  om  det  virke- 
lig er  hans  Agt  at  fange  mig! 

»Naar,«  spurgte  hun  med  et  overgivent  Smil 
og  et  lille,  trodsigt  Kast  med  Hovedet,  »skal  det 
gaa  for  sig?« 

»I  Nat,  om  I  saa  synes!«  svarede  Svenson 
uden  Vaklen.  »Øjeblikket  er  gunstigt,  fordi  Kongen 
i  disse  Dage  er  ved  Lejren.  Naar  Hans  Majestæt 
er  fraværende,  under  Obersten  sig  lidt  mere  Ro 
og  sætter  sin  Lid  til  mig.  Jeg  vil  saa  afhente  eder 
ved  Midnat;  I  kan  ledsage  mig  paa  Natterunden 
ned  i  Kasematterne,  og  skulde  nogen  Forklaring 
blive  nødvendig,  da  er  I  Kongens  Page,  Per  Sparre, 
som  er  bleven  her  tilbage,  og  hvem  jeg  har  til- 
ladt at  følge  mig,  for  at  han  engang  kan  inspicere 
Nattevagterne,  hvilket  er  lærerigt  for  en  ung  Offi- 
cer. Han  har  lyst  Haar  og  blaa  Øjne  ligesom  I, 
er  lille  og  spinkel  af  sin  Alder.  Inden  Aften 
skal  jeg  sende  eder  et  fuldstændigt  Sæt  af  hans 
Klæder.« 

*Godt,«  svarede  Lisbeth,  »jeg  skal  være  færdig 
til  den  fastsatte  Time.« 

Svenson  rakte  hende  nu  Haanden  til  Afsked, 
hvilket  han  aldrig  før  havde  dristet  sig  til,  trykkede 
hendes  Haand  varmt  og  fjernede  sig  derpaa  hurtig, 
mens  Lisbeth  blev  tilbage,  fuld  af  modstridende  Fø- 
lelser. Hun  var  Resten  af  Dagen  saa  ordknap  og 
mut,  at  Ursula  undrede  sig  over  hendes  forandrede 
Væsen.  Da  en  Soldat  henad  Aften  kom  med  de 
lovede  Klæder  i  en  stor  Bylt,  rev  Lisbeth  den  hur- 
tig til  sig  og  sagde  til  Ursula,  at  det  var  nogle  af 
Løjtnant  Svensons  Klæder,  som  hun  havde  paataget 
sig  at  efterse.  Ursula  gjorde  sig  dog  sine  Tanker, 
men  ytrede  ingen  Forundring;  hun  havde  alt  i  nogen 
Tid  mærket  Svensons  Bejlen  og  tænkte,  at  hvis 
Lisbeth  endte  med  at  blive  svensk  Løjtnants-Frue, 
vilde  det  ikke  være  det  værste,  der  kunde  hændes 
hende.  — 

Det  var  næsten  Midnat,  da  Lisbeth,  iført  Per 
Sparres  Klæder  lige  til  Støvler  og  Hat,  stod  foran 
det  store  Spejl,  som  hang  paa  Ursula  Krauses  Væg, 
og  i  Maanens  blege  Lys  mønstrede  hun  sit  Billede. 
Hun  studsede,  slog  Hænderne  sammen  af  Forun- 
dring og  havde  nær  givet  sig  til  at  le  højt;  men 
hun  huskede  i  rette  Tid  den  Fare,  hun  løb  ved  at 
vække  sin  Veninde,  der  sov  trygt  og  fast  i  sin  Seng 
i  det  lille  Sengekammer.  Lisbeth  havde  et  Øjeblik 
tænkt  paa  at  indvie  Ursula  i  sit  Eventyr,  men  straks 
opgivet  det,  ikke  alene  fordi  hun  saaledcs  sparede 
den  gamle  for  Angest,  men  fordi  hun  af  Hensyn  til 
Svensons  Sikkerhed  burde  vedligeholde  dette  Even- 
tyrs Hemmelighed.  Det  var  ogsaa  lykkedes  hende 
at  skjule  Klæderne  og  liste  sig  ud  af  Sovekamme- 
ret uden  at  vække  Ursula. 

Det  gamle  Spejl  havde  næppe  før  haft  et  mere 
fortryllende  Billede  inden  for  sin  svære  Ramme 
end  skøn  Lisbeth  i  Pagedragt;  men  hende  selv 
forekom  det  Syn  saa  pudsigt,  at  hun  følte  sig  gre- 
ben af  en  kaad  Stemning,  der  kun  slet  stod  i  Sam- 
klang med  det  alvorlige  Eventyr,  hun  nu  skulde 
gaa  til.  Hun  saa  i  Aanden  Birthe  Rantzov  i  en 
lignende  Dragt  staa  ved  sin  Side,  hørte  hendes 
muntre  Latter  og  de  skæmtsomme  Ord  af  en  Sam- 
tale, hendes  livlige  Fantasi  instinktmæssig  tænkte  sig, 
og  var  saaledes  uden  at  mærke  det  bleven  helt 
aandsfraværende,  da  den  dybe  Klang  af  Taarn- 
klokkens  Slag  meldte  hende,  at  Midnatstimen  var 
kommen.  Hun  for  sammen,  stak  Haanden  ind  paa 
Brystet  for  at  være  vis  paa,  at  den  lille  Dolk  sad 
der.  Det  gav  hende  Mod  at  lægge  Haanden  paa 
dens  Hæfte ;  hun  elskede  den,  thi  den  var  en  Gave 
fra  Erik  Dahlberg,  den  eneste,  hun  nogen  Sinde 
havde  modtaget  af  ham;  han  havde  givet  hende 
den  en  Dag,  da  de  havde  haft  en  spøgefuld  Sam- 
tale om  Kvindens  Ret  til  at  føre  Vaaben,  og  han 
havde  fortalt  hende,  at  det  var  en  italiensk  Stilet 
af  fint   Arbejde,   som   han   havde   kobt   paa  en  af 

sine  Rejser.  Hun  drog  den  ud,  holdt  den  i  sin 
Haand,  saa  at  den  lille  Staalklinge  blinkede  i  Maa- 
nens  Straaler,  og  i  denne  Stilling  overraskede  Sven- 
son  hende,  da  han  i  det  samme  traadte  ind  ad 
Døren. 

»Ha,  ha!«  lo  han,  men  dæmpede  straks-  sin 
Stemme,   »det  maa  jeg  lide.  I  er  en  modig  Jomfru!« 

»Modig .f^«  gentog  Lisbeth,  som  hurtig  havde 
stukket  Dolken  til  sig  og  nu  greb  Per  Sparres 
Kappe  for  at  hylle  sig  i  den.  »Ringe  Mod  ud- 
kræves til  at  fægte  med  Luften.  Jeg  legede  Page 
og  øvede  mig  i  en  Mands  Gang  og  Lader.? 

Svenson  blev  den  stærke  Rødme  paa  Lisbeths 
Kinder  var  og  tænkte  først,  at  den  skrev  sig  fra 
hendes  Undseelse  ved  at  staa  for  ham  i  Mands- 
dragt. Den  havde  dog  en  anden  Aarsag;  da  hun 
lod  sin  Dolk  blinke,  tænkte  hun  sig  Karl  Sven- 
sons  Hjerte  som  Maalet,  skulde  han  i  denne  Nat 
komme  hende  for  nær.  Det  lod  ogsaa  til,  at  han 
gættede  hendes  Tanker,  og  han  sagde  nu  med  en 
egen  Vægt: 

»Saa  vel  væbnet  maa  I  føle  eder  særdeles  tryg; 
var  eder  dog,  at  I  ikke  ridser  eder  med  den  Kniv ! 
I  bærer  vel  stadig  denne  lille  Staalslange  ved  eders 
Barm,  som  jeg  altid  troede  kun  var  en  Vugge  for 
blide  Følelser.?*« 

»Ja!«  svarede  Lisbeth  kækt,  da  hun  saa  sig 
gennemskuet,  »jeg  bærer  den  altid ;  saa  det  kan  da 
ikke  krænke  eder,  at  jeg  ogsaa  bærer  den  i  Nat. 
I,  som  selv  har  drevet  en  Hob  frække  Karle  fra 
min  Dør  og  saa  min  hjælpeløse  Stilling,  bør  ikke 
undre  eder  over,  at  jeg  bærer  Værge.« 

»Det  var  dengang!«  sagde  Svenson  med  et 
mørkt  Blik;  »Nu  har  I  godt  Værn,  eftersom 
min  sikre  Haand  og  min  gode  Klinge  er  eders 
Vagt.  Det  vilde  højlig  smigre  mig,  lagde  I  den 
Dolk  bort.  Men  kom  nu;  det  er  paa  Tide  at 
bryde  op!« 

»Svenson!«    sagde   Lisbeth  og  gik  hen  til  det 

store  Skab,  hvis  Dør  hun  aabnede,  og  lagde  saa 
Dolken  derind,  »nu  har  jeg  afvæbnet  mig.  I  denne 
Nat  skal  jeg  kende,  om  I  er  den  Mand,  I  synes 
at  være;  men  vid,  at  dog  turde  jeg  muligvis  inden 
denne  Fæstnings  Volde  have  en  Ven,  hvis  Ord 
have  større  Vægt,  og  hvis  Klinge  rækker  længere 
end  eders!« 

Svenson  vidste  dette  endnu  bedre,  end  Lis- 
beth troede;  da  han  kom  for  at  jage  de  paa- 
trængende Bejlere  bort,  gik  han  ikke  sit  eget 
Ærinde,  men  Dahlbergs.  Han  havde  bedet  Sven- 
son  om  at  skaffe  Madam  Ursula  og  Lisbeth  Fred, 
men  udtrykkelig  tilføjet,  at  han  ikke  ønskede  sit 
Navn  nævnet  eller  indblandet  i  den  Sag.  Svenson 
havde  da  indset,  at  Gen eralkvarterm esteren  var  Jom- 
fru Lisbeths  Beskytter,  men  heller  ikke  mere.  Han 
havde  tillige  af  Dahlbergs  Udtalelser  faaet  den  Vis- 
hed, at  Lisbeth  var  en  fuldkommen  hæderlig  og 
agtværdig  Jomfru,  og  undlod  ikke  at  udnytte  sin 
gunstige  Stilling  til,  om  muligt,  at  vinde  hendes 
Hjerte  og  hos  den  gamle  Ursula  at  finde  et  hygge- 
ligt Hjem  i  sin  Fritid. 

»Jeg  tvivler  dog  om,«  sagde  han  nu  med 
Varme,  »at  I  kan  have  nogen  Ven,  der  mener  eder 
det  bedre  eller  nærer  større  Affektion  for  eders 
Person  end  jeg.« 

Derpaa  aabnede  han  Døren,  og  de  drog  ud 
paa  den  natlige  Vandring. 

Kronborgs  Kasematter  ere  en  Række  af  Hvæl- 
vinger, som  ere  indmurede  i  den  indre  Fæstnings- 
vold og  skulle  give  Besætningen  sikkert  Ly  under 
en  Belejring.  Kendes  end  Tidens  Tand  paa  dem, 
forefindes  de  dog  endnu  og  vidne  for  den  nulevende 
Slægt  om,  hvorledes  Forfædrene  byggede  for  Aar- 
hundreder.  Fra  Mørkeport  mod  Vest  hgger  den 
vigtigste  Del  af  Kasematterne,  der  danne  en  Tunnel 
gennem  den  hule  Vold,  faa  frisk  Luft  ved  Rør,  som 
gaa  igennem  Volden,  Lys  derimod  fra  tilgitrede 
Huller   i   den  Mur,   som   overalt  danner  Fæstnings- 

voldens  ydre  Beklædning.  Der,  hvor  denne  lange 
Tunnel  ender,  fører  en  bred  Trappe  ned  til  de 
nederste  Kasematter,  som  ligge  dybt  i  Voldens 
nordvestlige  Hjørne  til  Dels  under  Fæstningsgravens 
Vandlinie.  De  brede  sig  her,  afdelte  i  forskellige 
Rum  og  danne  en  Labyrint,  hvor  kun  kendt  Mand 
kan  finde  sig  til  Rette.  Lysningen  er  her,  selv  paa 
den  klareste  Dag,  kun  svag,  Luften  tung,  om  Vin- 
teren forholdsvis  lun,  om  Sommeren  kold  og  klam. 
Her  findes  et  stort  Rum  med  lave  Hvælvinger, 
baarne  af  Piller,  hvor  et  helt  Regiment  kan  faa  Plads ; 
i  et  andet  Rum  er  der  et  Ildsted  med  en  kæmpe- 
mæssig Suppekedel,  i  et  tredje  en  Bagerovn,  og  i 
et  fjerde  store  Stenbeholdere  til  saltet  Kød,  Gryn 
og  Mel  —  kort  sagt,  det  er  en  Slags  underjordisk 
Kaserne,  fortræffelig  skikket  til  at  lette  Fæstningens 
Forsvarere  en  langvarig  Belejring  og  sikre  dem  en 
god  Forplejning,  skulde  endog  selve  Slottet  blive 
skudt  i  Grus. 

I  denne  underjordiske  Kolonis  inderste  Afkrog, 
hvor  der  hersker  næsten  fuldstændigt  Mørke,  og 
hvor  Tilgangen  af  frisk  Luft  kun  er  sparsom,  findes 
et  snævert  Rum,  der  løber  ud  i  en  Spids.  Hullets 
brede  Munding  deles  ved  en  muret  Pille,  som 
bærer  Hvælvingen,  og  derved  indskrænkes  Pladsen 
yderligere.  Dets  Bestemmelse  har  vel  fra  først  af 
været  som  Arrest  under  en  Belejring,  og  det  var 
forhen  lukket  med  et  stærkt  Jærngitter,  men  var 
dog  allerede  dengang  i  mange  Aar  kun  Gemmested 
for  gammelt  Jærn  og  ubrugelige  Arbejdsredskaber. 
Dog  havde  Svenskerne,  som  undersøgte  hver  Krog 
paa  Fæstningens  Omraade,  ladet  det  rydde,  og  der 
var  Oluf  Stenvinkel  bleven  sat  ind,  for  fjernt  fra 
sine  medskyldige  at  udstaa  sin  Fængselstids  haarde 
Lidelser. 

Der  kunde  ikke  tænkes  et  mere  sikkert  Gemme- 
sted for  en  farlig  Fange  end  dette,  og  ingen  vidste 
det  bedre  end   Fangen  selv;   thi   svære    Mure   og 

Jordvolde  omgav  ham  paa  alle  Sider  undtagen  der, 
hvor  Jærngitteret  og  dets  vellaasede  Laage  lukkede 
for  Aabningen.  Paa  Gitteret  hang  en  Tranlygte, 
som  brændte  Nat  og  Dag,  og  en  anden  Lygte  hang 
udenfor  paa  Muren  lige  over  for  Gitteret.  Fangen 
var  til  enhver  Tid  synlig  for  den  Vagt,  som  havde 
sin  Post  ved  Hullet  og  blev  afløst  hver  tredje  Time ; 
mere  end  een  Pistolkugle  vilde  finde  Vej  gennem 
Gitteret,  hvis  han  gjorde  det  mindste  Forsøg  paa 
at  fri  sig  for  sin  Lænke.  — 

Lisbeth  og  hendes  Ledsager  kom  til  Mørke- 
port uden  at  møde  andre  end  den  nylig  afløste 
Vagt.  Portens  Hvælvinger  gav  Genlyd  af  de  to 
Skildvagters  Trin,  som  vare  posterede  ved  Indgangs- 
porten til  Kasematterne,  hvor  der  ligeledes  hang  en 
Lygte.  Svenson  gav  paa  Vagtens  Tilraab  Parolen, 
fik  sin  Honnør  og  gik  saa  med  den  formentlige 
Page  ind  i  Kasematterne,  hvor  han  snart  lod  sin 
Blendlygte  skinne  til  alle  Sider. 

»Har  I  været  her  før?«  spurgte  han  Lisbeth. 

»Ingen  Sinde!«  svarede  hun,  men  skreg  derpaa 
op  og  sprang  til  Siden,*  da  en  Flagermus,  blendet 
af  Lygtens  Skin,  slog  mod  hendes  Ansigt. 

»Ha.  ha!«  lo  Svenson  paa  sin  stille  Maade, 
»der  fik  I  et  Kys  til  Velkomst  af  en  af  disse  Hulers 
smaa  Beboere,  Nattesværmere  ligesom  vi !  Se  eder 
vel  for!  Der  ligger  en  sønderbrudt  Lavet.« 

>Giv  mig  eders  Arm,  om  I  saa  synes!«  sagde 
Lisbeth  bange. 

»Hjertensgerne ! «  svarede  Svenson  og  tog  hendes 
Arm  i  sin;  »og  vil  I  vide  min  oprigtige  Mening, 
saa  huer  I  mig  for  Sanden  bedre  nu,  end  da  I 
stod  i  Madam  Ursulas  Gemak  med  den  blinkende 
Dolk  i  eders  Haand.* 

»Tys!«  udbrød  Lisbeth,  efter  at  de  havde 
gaaet  et  Stykke  i  Tavshed;  »hvad  er  det?« 

De  standsede  og  lyttede;  det  lød  som  Sang 
af  en  dyb  Mandsstemme,  men  dæmpet,  som  kom 

Tonerne  fra  det  fjerne  eller  dybt  nede  fra  Jordens 
Skød. 

»Det  er  Fangen,  der  synger,«  sagde  Svenson; 
og  nu,  som  før,  gav  Hvælvingerne  underlig  Gen- 
lyd, da  han  talte;  »han  forkorter  sig  paa  den 
Maade  Tiden.« 

De  gik  nu  videre  i  Tavshed,  medens  de  dybe 
Toner  snart  lød,  snart  atter  standsede,  indtil  de 
naaede  den  Trappe,  der  fører  ned  til  de  nederste 
Kasematter.  Her  stod  Lisbeth  stille  og  saa  ængste- 
lig ned  i  Afgrunden. 

»Vær  uden  Frygt,«  sagde  Svenson,  ♦og  gaa 
trygt,  kun  langsomt.  Trin  for  Trin!« 

Da  de  vare  komne  helt  ned  og  stod  paa 
Kasematternes  dybeste  Bund,  standsede  Lisbeth 
paa  ny  og  lyttede.  Sangen  lød  igen,  nu  saa  tydelig, 
at  hun  kunde  høre  hvert  Ord,  men  dog  dæm- 
pet, som  om  Tonerne  her  i  disse  Hulers  klamme, 
tunge  Luft  ikke  kunde  ret  faa  Vinger.  Det  var 
Morten  Luthers  Pønitenspsalme,  som  naaede  Lis- 
beths Øren  med  højtidelig,  sorgfuld  Klang,  Ord, 
der  vare  hende  vel  kendte,  men  som  aldrig  havde 
ramt  de  dybeste  Strenge  i  hendes  Hjerte,  saaledes 
som  de  gjorde  nu. 

Af  Dybsens  Nød  raaber  jeg  til  dig, 
Herre  Gud,  vil  du  mig  høre? 
Dit  Naadens  Øre  vend  du  til  mig, 
min  Røst  jeg  nu  mon  fremføre. 
Giver  du  paa  vor  Gerning  Agt, 
at  hævne  Synden  med  al  din  Magt, 
ak  Herre!  hvo  kan  det  taale? 


Til  dig  staar  alt  mit  Haab  og  Trøst, 

min  Gerning  kan  mig  ej  baade, 

idet  du  ene  har  mig  forløst 

af  din  usigelig  Naade. 

Dit  Ord,  det  er  en  dyrebar  Skat, 

som  du  os  haver  efterladt, 

det  ville  vi  gerne  høre. 

Skulde  det  vare  fra  Morgenstund 

og  indtil  Aftens  Ende, 

dog  skulde  mit  Hjerte  ingenlund 

fortvivlet  sig  fra  dig  vende. 

Saa  bør  det  være  ret  Israels  Art, 

at  haabe  og  tro  af  Hjertet  snart 

og  Naade  af  dig  begære. 

Svenson  gjorde  Mine  til  at  gaa;  men  Lisbeth 
holdt  ham  tilbage,  og  de  bléve  staaende  og  lyttede, 
indtil  Sangen  hørte  op. 

»Han  tænker  paa  sin  Gud  og  gør  sig  rede  til 
Døden,«  sagde  Lisbeth.  »Røres  eders  Hjerte  ikke 
ved  at  høre  den  Sang?« 

»Lad  os  hellere  gaa  videre  end  rage  i  Disput,« 
svarede  Svenson  barsk. 

»Da  vilde  jeg  dog  gerne  drage  eder  dette  til 
Minde,«  sagde  Lisbeth  med  alvorsfuld  Røst,  >at 
hvad  I  end  gøre  ved  et  Menneskes  Legeme,  hans 
Sjæl  er  dog  fri;  tillige  dette,  at  begrave  I  ham 
end  dybt  under  Jorden  og  lukke  Sol,  Maane  og 
alle  Stjerner  ude,  naar  alligevel  den  Helligaands 
Vingeslag  ham,  og  alle  gode  Engle  trænge  herned 
og  bringe  ham  Trøst  og  Husvalelse.« 

»Godt!«  sagde  Svenson  vredt;  »sig  det  til 
Fangen  og  ikke  til  mig!  Dog,«  føjede  han  til  i 
en  roligere  Tone,  »det  er  mig  kært  at  mærke,  at  I, 
eders  Løfte  tro,  ikke  bringer  ham  andet  end  slig 
uskadelig  Prædiken.  Han  vilde  blive  gladere  ved 
en  Fil!« 

Lisbeth  drog  harmfuldt  sin  Arm  ud  af  Sven- 
sons,  og  da  han  lod  Lygtens  Skin  falde  paa  hendes 
blege  Aasyn,  saa  han  i  hendes  funklende  Blik  et 
Glimt,  der  bragte  ham  Scenen  med  den  blinkende 
Dolk  i  Minde. 

»Husk,  hvor  I  er.  Jomfru  Lisbeth!«  sagde  han 
i  en  mildere  Tone,  »og  spar  al  unyttig  Tale  I  Vi 
gaa  nu  lige  til  Maalet,  og  naar  vi  ere  der,  da  træd 
uden  Tøven  hen  til  Fangehullets  Gitter.  Jeg  vil 
saa  imens  inspicere  Vagten ;  men  glem  ikke,  at  gor 

I  Mine  til  at  række  Haanden  inden  for  Gitteret,  da 
har  I  mig  straks  ved  eders  Side.  Eders  Samtale 
med  Fangen  maa  kun  vare  et  Par  Minutter.« 

Lisbeth  studsede  ved  at  bHve  den  Scene  var, 
der  viste  sig  for  hende,  da  de  traadte  ind  i  Rummet 
foran  Stenvinkels  Fængsel.  Hun  havde  ventet  at  se 
Soldaterne,  væbnede  til  Tænderne,  staa  paa  Post, 
stadig  med  et  Øje  paa  Fangens  Bevægelser;  men  i 
det  Sted  saa  hun  dem  sorgløst  samlede  i  en  Klynge 
omkring  en  stor  Pakkasse,  hvor  der  stod  Ølkrus, 
og  hvor  Terningerne  raslede  muntert,  mens  nu  og 
da  et  Udraab  viste  Spillets  Gang.  Hun  vendte 
straks  derpaa  sit  Blik  mod  Fængselsgitteret,  hvis 
Lygte  viste  hende  Stenvinkels  mægtige  Skikkelse, 
der  langsomt  gik  frem  og  tilbage  indenfor.  Haand 
og  Fod  vare  lænkede  sammen,  men  Lænken  løb 
ved  en  Ring  paa  en  i  Væggen  fæstet,  lang  Jærn- 
stang,  saa  at  han  kunde  gaa  et  Stykke  frem  og  til- 
bage mellem  sit  Halmleje.  og  Gitteret,  dog  ikke  helt 
faen  til  det. 

Lisbeth  traadte  derhen,  og  netop  som.  hun 
naaede  Gitteret,  vendte  han  sig  for  at  gaa  imod 
hende,  mens  den  svære  Lænke  raslede.  Hun  havde 
alt  set,  at  hans  Skikkelse  var  noget  bøjet,  og  hans 
før  kun  graasprængte  Haar  nu  var  ganske  hvidt. 
Uagtet  hun  saaledes  var  forberedt  paa  at  se  ham 
sørgelig  forandret,  rystedes  hun  dog  nu  ved  at 
se  hans  Aasyn,  der  var  blegt  og  indfaldent  og 
bedre  end  de  stærkeste  Ord  gav  hende  en  Fore- 
stilling om  de  Lidelser,  han  havde  udstaaet;  men 
Blikket  var  klart  og  frejdigt,  ja  alt  for  lysende  med 
sin  sygelige  Glans  og  det  spændte  Udtryk,  hvormed 
han  stirrede  paa  hende.  Hun  mærkede,  at  hans 
Blik  formørkedes  ved  at  se  en  fremmed  Skikkelse 
ved  Gitteret,  og  hun  gjorde  da  en  lille,  vinkende 
Bevægelse  med  Haanden.  Straks  forandredes  hans 
Mine,  ikke  til  glad  Overraskelse,  men  til  paa- 
tagen  Ligegyldighed,  og  han  nærmede  sig  langsomt 
Gitteret. 

Svenskerne  paa  Kronborg.  31 

det  var  gjort,  tog  han  sin  Pjalt  af  en  Hue,  kastede 
den  i  Vejret,  greb  den  igen  og  for  saa  af  Sted 
gennem  Lunden  som  en  ung  Jagthund,  der  første 
Gang  slippes  løs.  Hans  Øjne  lynede,  og  hans  Kinder 
blussede,  mens  han  løb,  og  kom  en  Hindring  i  Vejen, 
sprang  han  hellere  over  end  gik  udenom.  Nu  var 
det  snart  et  Aar  siden,  han  havde  løbet  saaledes  i 
Skoven  og  rørt  sine  Ben,  og  hans  vilde  Glæde 
maatte  have  Luft.  Han  havde  ikke  været  i  det 
grønne  siden  den  Dag  i  August  Maaned  forrige 
Aar,  da  han  gik  hjem  fra  Kraagemp  med  Lisbeth. 
Stakkels  Hans  blev  snart  træt  og  forpustet  og 
mærkede,  at  endnu  var  han  ingenlunde  kommen 
til  Kræfter  efter  den  Sultekur,  han  havde  maattet 
udholde  i  Fængselet.  Han  sagtnede  derfor  sit  Løb, 
men  gik  dog  raskt  til,  saa  at  han  efter  to  Timers 
Vandring  naaede  Kraagerup. 

Han  sneg  sig  til  Gaarden  fra  Skovsiden,  og  da 
han  nærmede  sig  Havediget,  saa  han  til  sin  Glæde 
Per  Olsen,  der  gik  indenfor  tæt  ved  Diget  og 
plantede  Kaal.  Det  gjorde  et  underligt  Indtryk  paa 
Hans  i  disse  urolige  Tider  at  se  et  Menneske  arbejde 
saa  fredelig;  men  han  tænkte:  et  Fæ  som  Per  Olsen 
kan  vel  ikke  bruges  til  andet!  Han  vidste  nemlig 
intet  om  Pers  Bedrifter  og  kunde  ikke  tænke  sig, 
at  Per  havde  sat  Svenskerne  adskillig  flere  Voks- 
næser paa  end  han  selv. 

Hans  fløjtede,  og  Per  saa  op,  men  røbede 
ingen  Forundring;  han  saa  dog  paa  Hans  med  et 
spørgende  Blik,  skævede  saa  til  Siden,  om  der 
ingen  var  i  Nærheden,  og  sagde  da:  »Hvad  for  en 
lurvet  Karl  er  du?« 

»Er  din  Kjortel  hel,  Per,«  svarede  Hans,  »saa 
hører  den  vel  din  Herre  til.« 

»Ihl«  udbrød  Per  og  tog  nyt  Kende  paa  den 
fremmede,  »tror  jeg  ikke,  det  er  Hans  Stenvinkel! 
Jeg  kendte  eder.  Mare,  ikke;  I  er  bleven  kendelig 
slunken,  siden  vi  saas,  skønt  I  aldrig  var  fed.  I 
er  ogsaa  vokset  som  en  Gran.« 

>Du  skulde  have  prøvet,  den  mædskede  Hund 
du  er,  at  tages  fra  Sulefadet  og  tygge  gamle  Skorper 
i  hele  fjorten  Dage  som  jeg.« 

»Hilledød,  det  maa  være  haardti  Er  I  sulten, 
bliver  der  vel  Raad  til  et  Livfuld  Mad.« 

»Snak!  Jeg  er  ikke  kommen  her  for  at  bænkes 
ved  Madbordet.« 

»Er  I  da  gaaet  ud  i  Skoven  for  at  æde  Snegle  ? 
Saa  maa  I  dog  være  sært  lysten  efter  Kød.« 

»Sig  mig,  hvor  din  Husbond  er  og  før  mig  til 
ham!« 

»Tænker  I,«  svarede  Per  og  satte  en  Kaalplante, 
»at  han  nu  sidder  derinde  i  Bedstemoders  Lænestol 
og  æder  Sødgrød?  Gud  naade  os  I  Han  flakker  om 
i  Skoven  som  den  vilde  Hjort,  og  Vorherre  ved 
bedst,  hvor  han  for  Tiden  stikker.« 

»Det  gælder  hans  Liv,  Per!  Jeg  har  vigtigt 
Budskab  til  ham  fra  Fader.« 

»Det  skulde  I  have  sagt  straks  1  Tøv  nu  et  Korn !« 

Per  saa  sig  forsigtig  om,  og  da  alt  var  roligt 
oppe  ved  Huset,  smuttede  han  som  en  Aal  gennem 
Hegnet  og  stod  ved  Hans  Stenvinkels  Side. 

»Vi  maa  rappe  os!«  sagde  han,  »for  vi  have 
Svensken  til  Huse,  og  naar  de  først  ere  af  Dynerne, 
raabe  de  paa  mig  og  blive  vrede  og  galne,  er  jeg 
ikke  straks  ved  Haanden.  Gaa  nu  lige  i  Hælene  paa 
mig  og  vig  ikke  af  mit  Spor!« 

vSaa!«  sagde  Per,  da  de  havde  sneget  sig  frem 
et  lille  Stykke,  »nu  kunne  de  ikke  se  os  fra  Gaarden; 
løb  nu  efter  mig  avet  om  og  brug  Benene!« 

Per  satte  af  Sted,  og  Hans  fulgte  efter,  tæn- 
kende, at  det  vilde  være  ham  en  smal  Sag  at  følge 
den  klodsede  Karl;  men  han  fik  andet  at  mærke, 
Per  fik  snart  Forspring,  og  da  han  endelig  stand- 
sede ved  et  tæt  Tjørnekrat,  var  Hans  et  godt  Stykke 
tilbage. 

»Saa  kom  I  da!«  sagde  Per,  da  Hans  havde 
naaet  ham. 

»Man  skulde  tænke,  Per,«   svarede  Hans  for- 

pustet,   »at  du  havde  haft  en  Mynde  til  Fader  og 
en  Hare  til  Moder!« 

»Saa  maatte  jeg  være  et  sært  Utyske!  Men 
nu  ikke  flere  Gøge-Ord;  her  ere  vi  ved  Stedet.« 

Saa  gav  han  sig  til  at  rydde  en  Bunke  Løv  af 
Vejen,  og  Hans  blev  lige  saa  forundret,  som  Per  i 
sin  Tid,  ved  pludselig  at  se  Indgangen  til  den  under- 
jordiske  Hule  afdækket.  Han  fulgte  straks  paa  alle 
fire  efter  Per,  der  uden  Forklaring  krøb  ind  ad  den 
snævre  Gang.  Da  de  vare  komne  ind  i  Hulen  og 
atter  stod  paa  Benene,  bleve  de  snart  var,  at  Rost- 
gaard  laa  paa  Jordbænken  og  sov  trygt.  Der  var 
dog  ikke  saa  god  Plads  til  at  røre  sig,  som  da  Per 
første  Gang  var  her,  fordi  en  stor  Mængde  Sværd 
og  Pistoler  og  smaa  Fustager  med  Krudt  og  Kugler 
laa  opstablede  og  fyldte  største  Parten  af  Rummet. 
Det  var  de  Vaaben,  Kongen  havde  sendt  til  de 
sammensvornes  Brug,  men  som  nu  paa  saa  sørgelig 
en  Maade  vare  blevne  overflødige.  Per  gik  forsigtig 
hen  til  Lejet  for  ikke  ved  nogen  pludselig  Larm  at 
forskrække  sin  Herre  og  lagde  sin  Haand  paa  hans 
Skulder : 

»God  Ven,  Husbond!« 

Rostgaard  sprang  op  og  var  straks  lysvaagen. 

»Her  er  Hans  Sten  vinkel  med  vigtigt  Budskab 
til  eder.  Jeg  maa  straks  bort,  men  skal  se  herud  i 
Middagsstunden,  om  I  da  har  nogen  Befaling  til  mig.« 

Saa  krøb  Per  igen  ud,  og  Rostgaard  og  Hans 
vare  alene. 

»Hvad  Pokker,  Hans!«  udbrød  Rostgaard,  »er 
det  saa  sandt  ikke  dig,  fri  og  frank!  Jeg  mente,  at 
du  var  i  Bolt  og  Jærn,  vel  forvaret  i  Kronborgs 
Kælder.« 

»Det  var  jeg  ogsaa  til  for  kort  siden;  men 
jeg  slap  dog  omsider  løs.« 

»Det  kan  kendes  paa  dig,  at  du  har  været  der; 
se  ogsaa  paa  mig,  hvilken  Pjaltekræmmer  jeg  er 
bleven ! « 

Hans,   som   efterhaanden  saa  klarere  i  Hulens 

Dæmring,  adlød  Opfordringen  og  saa,  at  Rostgaards 
Klæder  vare  haardt  medtagne  og  hans  vejrslagne 
Ansigt  magert.  Det  bar  kendelige  Spor  baade  af 
udstandne  Strabadser  og  af  Græmmelse. 

»Sig  frem,  Hans!  hvad  Bud  bringer  du?« 

»Hilsen  fra  Fader,  at  det  er  paa  den  højeste 
Tid,  I  salverer  eder  og  flyr.« 

»Det    er   ikke   let   at   følge    det  Raad,    Hans 
Sagde  den  gamle  ikke  mere  end  det?« 

»Ikke  det  jeg  ved,«  svarede  Hans;  »dog  fik 
jeg  det  ikke  af  Faders  egen  Mund.  Men  stor  og 
overhængende  maa  Faren  være,  eftersom  han  gav 
det  Vink.« 

Rostgaard  spurgte  nu  Hans  nærmere  ud  og  fik 
at  vide,  at  det  var  Lisbeth,  han  kunde  takke  for 
denne  Advarsel;  dernæst  gav  Hans  ham  en  om- 
stændelig Beretning  om  sin  Faders  Fængsling,  sine 
egne  Lidelser  og  de  andre  Fangers  Tilstand,  saa 
vidt  han  kendte  den.  Blandt  det  meget  sørgelige 
havde  Rostgaard  dog  den  Glæde  at  høre,  at  Jens 
Henriksen  var  bleven  frigiven,  og  at  hans  Svoger 
fremdeles  sad  i  sit  Embede  og  nød  Svenskernes 
fulde  Tillid.     Deraf  øste  han  nyt  Haab. 

»Man  kan  ikke  vide,  Hans,  om  Kong  Karl  ikke 
til  sidst  ogsaa  benaader  din  Fader  og  de  andre.« 

»Alt  Haab  er  ude,«  svarede  Hans  med  en  mørk 
Mine;  »Dommen  faldt  i  Forgaars«. 

»Guds  Død,  Dreng!  hvorledes  lyder  den?«  for 
Rostgaard  op. 

»Fader  er  dømt  til  at  rettes  med  Sværdet,  par- 
teres og  stejles;  Hr.  Henrik  til  at  rettes,  dog  ikke 
at  mishandles  efter  Døden.  I  hge  Maade  er  Gregers 
Hansen  dømt  fra  Livet,  og  dette  er  det  eneste, 
der  er  at  prise  ved  denne  Dom,  da  det  var  denne 
feje  Hund,  der  angav  os  alle.  Desværre  siges 
det,  at  han  slipper  med  Skrækken  og  vil  blive  fri- 
given.« 

Rostgaard  hensank  i  mørk  Tavshed,  af  hvilken 
Hans  vækkede  ham  ved  at  sige:    »Det  piner  mig, 

at  jeg  ikke  kan  hitte  paa  noget  Middel  at  hjælpe 
Fader  paa  Flugt;  var  det  gørligt,  vilde  jeg  ikke 
bryde  mig  om  hans  Befaling,  at  jeg  skal  holde  mig 
stille  og  redde  mig  selv.  c 

»Den  gamle  handlede  faderlig  og  rigtigt  i  at 
give  dig  den  Befaling;  det  siger  jeg,  som  dog  er 
dybt  nedtrykt  ved  at  tænke  paa^  at  han  snart  skal 
gaa  den  visse  Død  i  Møde.« 

»Kunde  jeg  da,  saa  sandt!«  udbrød  Hans  og 
knyttede  Haanden,  »faa  Ram  til  den  lumske  Satan, 
der  lokkede  ham  i  den  Snare  og  lagde  ham  i  Bolt 
og  Jæm!« 

»Lad  de  Hævntanker  fare!«  svarede  Rostgaard 
mismodig.  »Svenson  er  en  stærk  Karl  og  fører  en 
god  Klinge,  din  Overmand  mange  Gange.  Fik  du 
end  Held  til  at  tage  hans  Liv,  vilde  det  jo  koste 
dig  din  egen  Hals.« 

»Det  fik  saa  være!  Dog  vilde  jeg  gerne  for- 
inden have  Fingre  i  Valentin  Kom,  den  sorte  For- 
ræder, og  i  den  Pjalt  Gregers  med.« 

»Jeg  forstaar  mig  ikke  paa  Gregers,«  sagde 
Rostgaard  forlegen;  »dog  bør  min  Svoger  og  jeg 
mindes,  at  naar  vi  hidtil  ere  slupne,  kunne  vi  takke 
Gregers  derfor,   og  vi  bør  være  ham  takskyldige.« 

Hans  saa  ikke  ud  til  at  kunne  dele  denne  Tak- 
nemmelighedsfølelse,  men  han  holdt  sine  Tanker  for 
sig  selv  og  sagde,  at  nu  maatte  han  af  Sted. 

»Tak  for  din  Gang  herud,  Hans!«  sagde  Rost- 
gaard og  rakte  ham  Haanden.  »Du  har  kanske  dog 
reddet  mit  Liv,  lykkes  det  mig  at  fly  i  Nat,  efter- 
som jeg  vilde  have  opsat  det  lidt  endnu,  og  da 
turde  det  være  blevet  for  silde.  Bring  Hilsen  til  din 
stakkels  Fader!  Hjertens  Tak  til  ham  for  denne  Ad- 
varsel og  alt  Venskab  i  dette  Liv!  Ser  du  Hr.  Henrik 
og  Magister  Kristen,  bring  dem  den  samme  Hilsen 
og  Tak  og  bed  dem  ikke  bære  Nag  til  mig.  Gaa 
saa  med  Gud,  du  brave  Gut!  og  forøg  ikke  min 
Sorg  ved  at  sætte  dit  unge  Liv  til  ingen  Nytte  i 
Vove!« 

Rostgaard  var  meget  rørt,  men  viste  dog  sin 
sædvanlige  Omtanke  ved  at  kalde  Hans  tilbage,  da 
han  allerede  var  krøben  ind  i  den  snævre  Gang,  og 
spørge  ham,  om  han  var  i  Nød  og  trængte  til  Penge. 

»Det  Guld,  din  Fader  fik,  have  Svenskerne  vel 
taget  ?€ 

»Hver  Dukat  indtil  den  sidste,€  svarede  Hans, 
»ogsaa  have  de  konfiskeret  alle  hans  Ejendele,  vare 
de  end  kun  ringe;  men  ved  I,  at  Fader  i  Forhøret 
sagde,  at  en  dansk  Herremand  havde  givet  ham 
det  Guld?« 

>Det  er  ham  ligt, c  sagde  Rostgaard,  »og  paa 
en  Maade  Sandhed,  saasom  Hr.  Korfits  Trolle  sendte 
det  til  mig.  Ak,  Hans,  hvor  sørgeligt,  at  nu  en  saa 
tapper,  snild  og  snarraadig  Mand  skal  ynkelig  dø 
uden  at  være  i  Stand  til  at  gavne  sin  Konge  eller 
vort  Fødeland  i  hele  denne  Krig!  Til  visse  var 
det  ikke  hans  Skyld.  Dog,  Tiden  er  kostbar,  og 
jeg  har  kanske  endnu  mindre  Grund  at  klage  end 
du.    Der,  tag  den  Krone  som  en  Nødskilling.« 

»En  halv  kan  magelig  gøre  det,«  svarede  Hans, 
»da  jeg  kun  vil  bruge  den  til  at  købe  Vin  for  at 
fylde  i  de  svenske  Soldater.  De  lod  mig  løbe  i 
Byen  for  at  hente  Brændevin  trods  den  Befaling, 
jeg  har  faaet,  ikke  at  forlade  Fæstningen.  Det  hjalp 
mig  herud;  men  nu  bliver  jeg  fem  Timer  ude  i 
Stedet  for  en  halv.  Med  nogen  Vin  kan  jeg  vel 
købe  mig  Tilgivelse  og  gaa  fri  for  den  Lussing, 
som  ellers  er  mig  vis.« 

Rostgaard  gav  ham  den  Krone,  han  havde 
taget  frem,  og  Hans  takkede  og  forsvandt,  saa 
Rostgaard  blev  alene  for  at  overveje,  hvorledes  han 
bedst  skulde  iværksætte  sin  Flugt.  Han  havde  lagt 
sin  Plan,  da  Per  i  Middagsstunden  indfandt  sig  og 
bragte  ham  den  gode  Tidende,  at  hans  Farbroder, 
der  havde  været  i  København,  var  kommen  lykke- 
lig og  vel  tilbage  med  Baaden. 

»Gud  være  lovet  for  det!«  udbrød  Rostgaard. 

»Der  laa  ogsaa  et  Brev  under  Stenen  i  Have- 
diget; det  gav  jeg  Madam  Kirsten,«  sagde  Per. 

»Ak,  hvad  gavne  de  Breve  f  Jeg  er  nu  en  fred- 
løs Mand,  Per,  og  maa  fly.« 

»Er  det  kommet  dertil?«  spurgte  Per  i  en  græ- 
dende Tone.  »I  sagde  dog  forgangen  Dag,  at  det 
drev  vel  over,  saa  I  snart  haabede  trygt  at  kunne 
vende  tilbage  til  Gaarden.« 

»Det  Haab  er  bristet,  Peir!  Naar  du  om  lidt 
vender  Bag  til  og  kryber  ud  af  Hulen  der,  har  du 
set  mig  for  sidste  Gang  i  lang  Tid.« 

»Ak,  Herre  Jesus!«  klagede  Per,   »hvad  Ende 

tager  det  da  med  os  andre,  der  nu  blive  herreløse?« 

»Det  skulle  I  ikke   blive,  vil  ellers   Gud,   da  I 

have  en  Madmoder,  der  kan  værge  for   Reden  og 

har  gjort  det  mangen  Gang  før.  Hende  beholde!.« 

»Ak,  Gud  naade  os!«  udbrød  Per  grædende, 
»hvor  skal  Madam  Kirsten  kunne  bjærge  sig,  naar 
I,  Husbond,  maa  drage  af  Landet?  Det  gaar  over 
min  Forstand.« 

Rostgaard  sprang  op  og  sagde  vredt: 

»Hold  nu  op  med  den  Flæben,  Per,  og  hør 
min  Befaling!  Du  var  tro  og  snild  indtil  denne 
Dag,«  føjede  han  til  i  en  mildere  Tone,  »svigt  ikke 
nu,  da  det  gælder  Liv  og  Gods,  og  ikke  alene  mit, 
men  Venners  og  Frænders  tillige.  Du  skal  om  kort 
Tid  faa  fuld  Forklaring  over  det,  du  nu  ikke  for- 
staar,  og  blive  meget  betroet.  Nu  maa  du  først 
tie  og  lyde.« 

»Vel,  Husbond!«  svarede  Per  og  tørrede  sine 
Øjne,  »jeg  kan  begge  Dele,  er  jeg  derfor  ingen 
Sten.« 

»Nu  gaar  du  fluks  hjem,«  sagde  Rostgaard 
langsomt  og  eftertænksomt,  »og  siger  til  vor  Mo'er,  at 
i  Nat  sker  Afrejsen.  Bed  hende  saa  møde  mig  ved 
Midnat  under  den  store  Bøg  i  Hejdevang  og  tage 
min  ny  Hat,  min  Kappe  og  lidt  Fetalje  med,  dog 
ikke  mere,  end  hun  kan  bære,  thi  hun  maa  komme 
alene.     Sig  hende   dernæst,   at   naar  hun   kommer, 

maa  hun  blive  paa  sin  Side  af  Bøgen,  jeg  paa  min, 
og  ikke  gaa  om  til  mig,  saavi  usete  tale  sammen, 
for  at  hun  med  frelst  Samvittighed  kan  gøre  sin 
Ed  for  Svensken  paa,  at  hun  ikke  har  set  mig 
siden  den  Dag,  jeg  skiltes  fra  hende  paa  Gaarden 
og  sagde,  at  jeg  red  til  Kong  Karl.« 

Per  lyttede  opmærksomt  til,  mens  hvert  Ord 
nøje  blev  indprentet  ham. 

»Saa  lader  du  gaa  Bud  til  Hans  Olsen,  at  han 
holder  Baaden  færdig  fra  Midnat.  Flyt  saa  den 
brune,  naar  du  gaar  forbi  hende,  men  sæt  hende 
længere  ind  ved  den  store  Ask,  saa  at  jeg  kan 
finde  hende  sikkert  siden.  Nu  er  der  ikke  mere, 
Per!  Lev  nu  vel,  min  Gut,  til  vi  ses  igen,  og  Gud 
være  med  dig!« 

Per  krøb  højst  modfalden  ud  af  Hulen;  men  da 
han  kom  til  det  Sted  i  Skoven,  hvor  Rostgaard 
havde  skjult  sin  Hest,  og  han  hørte  den  vrinske, 
opklaredes  hans  Mine,  da  brune  Blis  havde  den 
næste  Plads  i  hans  Hjerte,  om  ikke  den  første. 
Vidt  og  bredt  i  Distriktet,  hvor  Rostgaard  for  om, 
var  hans  brune  Kleppert  kendt  og  dens  mange 
Dyder  jævnlig  en  Genstand  for  Bøndernes  Samtaler. 
Per  havde  den  faste  Tro,  at  Dyret  havde  Menneske- 
forstand. Den  havde  baaret  sin  Herre  paa  mangen 
vanskelig  og  vovelig  Fart  uden  at  trættes  eller 
snuble.  Den  var  dog  nu  ingen  Aarsunge  mere,  og 
Naadsensbrødet  ventede  den  i  Kraagerup  Stald, 
naar  denne  Krig  var  til  Ende.  Det  var  derfor  Per 
en  stor  Trøst,  at  hans  Herre  vilde  flygte  til  Søs; 
saa  beholdt  han  dog  Blis  at  passe,  og  i  denne  glade 
Tro  klappede  han  Dyret  paa  Halsen.  Det  anede 
ham  ikke,  at  han  havde  klappet  stakkels  Blis  for 
sidste  Gang. 

Natten  kom,  en  stille,  klar  Sommernat.  Den 
aftagende  Maane  stod  paa  en  skyfri  Himmel  og 
sendte  sine  Straaler  som  Sølvpile  gennem  Skovens 
Bladskærme;  men  under  den  store  Bøgs  Bladhang 
var   der    Skumrihg,    og  der  sad   Rostgaard   henad 

Midnat  stille  og  lyttende.  En  Ugle  sad  i  det  mæg- 
tige Træs  Top  og  skogrede;  saa  fløj  den  hen  ad 
Gaarden  til,  og  Rostgaard  kunde  skimte  dens  Flugt. 
Han  tydede  det  som  et  ondt  Varsel,  at  den  satte 
sig  paa  hans  Boligs  Tag  og  skogrede  ogsaa  der; 
thi  denne  Nat  var  han  i  en  Uro  og  Spænding,  han 
aldrig  før  havde  kendt. 

Endelig  hørte  han  Raslen  i  Bøgekrattet  og  saa 
Kirsten  komme ;  han  sprang  op  og  gik  om  paa  den 
modsatte  Side  af  Træet. 

»Hans!«  lød  Kirstens  sagte  kaldende  Røst,  »er 
du  der?« 

»Ja,«  svarede  Rostgaard  spændt,  T^'}eg  er  her 
og  er  rask;  men  mindes  nu  vor  AftaJe  og  bliv 
smukt  der,  hvor  du  nu  staarl« 

Kirsten  satte  Madkurven  fra  sig  med  et  Suk 
og  lagde  sin  Mands  Rejsetøj  paa  Græsbænken. 
Hvad  Rostgaard  kaldte  en  Aftale  var  kun  en  Be- 
faling og  havde  ingenlunde  hendes  Bifald.  Hvor  for- 
trolig end  Krigen  og  idelige  Farer  havde  gjort 
hende  med  Krogveje  og  Udflugter,  forekom  dette 
sidste  Paafund  hende  dog  alt  for  spidsfindigt ;  des- 
uden syntes  det  hende  for  haardt  at  skilles  fra  sin 
Ægtefælle  uden  at  have  set  hans  Aasyn,  skønt  han 
var  hende  ganske  nær.  Saa  gik  endelig  engang 
Naturen  over  Optugtelsen,  og  inden  Rostgaard 
kunde  hindre  det,  var  hans  Hustru  ved  hans  Side 
og  havde  sine  Arme  om  hans  Hals.  Han  gen- 
gældte hendes  Omfavnelse  uden  at  gøre  hende  Be- 
brejdelser, og  da  Gensynets  første  frydefulde  Øje- 
blikke vare  ovre,  tog  de  Plads  paa  Græsbænken,  og 
Rostgaard  talte  nu  til  sin  Hustru  med  sin  vante  Fatning. 

»Hør  nu,  mit  Hjerte!  hvad  jeg  i  denne  Nat  har 
gjort.  Da  Mørket  faldt  paa,  red  jeg  til  Ulvesø  og 
steg  af  Hesten  ikke  langt  fra  Kongevejen ;  saa  drog 
jeg  min  Pistol  af  Sadelhylsteret  og  holdt  den  bag 
Øret  paa  Blis  og  gav  den  en  Kugle,  saa  den  styr- 
tede uden  at  give  en  Lyd  fra  sig.  Mit  Hjerte  blødte 
ved  at  dræbe  det  tro  Dyr,  og  Per  vil  græde  sine 

modige  Taarer,  naar  han  faar  det  at  vide ;  men  det 
maatte  ske.  Saa  jog  jeg  et  Spyd,  som  jeg  havde 
fundet  paa  min  Vej,  i  Dyrets  Side  og  lod  det  sidde; 
jeg  dyppede  derpaa  min  Kappe  og  min  Hat  i  det 
udflydende  Blod  og  kastede  begge  Dele  ved  Vejen.« 

Kirsten  lyttede  tavs  til  sin  Mands  Fortælling, 
men  saa  nu,  at  han  var  uden  Kappe  og  Hat,  og  at 
hans  Hænder  vare  blodige.  Straks  rejste  hun  sig, 
hentede  det  Rejsetøj,  hun  havde  medbragt,  hængte 
Kappen  om  hans  Skuldre,  satte  Hatten  paa  hans 
Hoved,  gav  ham  et  Kys  og  bad  ham  saa  fortsætte 
med  sin  Fortælling. 

»Gætter  du  ikke  min  Hensigt  med  den  Gerning?« 
spurgte  Rostgaard,  og  da  Kirsten  rystede  paa  Hove- 
det, vedblev  han:  »Man  skal  tænke,  atjeg  er  bleven 
myrdet  af  Stimænd,  og  du  maa  te  dig  derefter.  Jeg 
er  nu  død  for  Verden,  og  du  skal  være  som  en 
hyldestløs  og  forladt  Enke.  Hvad  siger  du  til  det, 
mit  Hjerte?« 

Kirsten  gav  ham  kun  alt  for  tydeligt  Svar  ved 
at  briste  i  Graad. 

»Hansi  hvortil  dog  den  List  nu,  da  alt  er  ude? 
Lad  os  blive  sammen  og  fly  med  hinanden  i  Nat!« 

»Det  kan  ikke  ske,  Kirsten?«  svarede  Rost- 
gaard i  en  afgørende  Tone.  » Du  maa  ikke  glemme, 
at  rømme  vi  begge,  er  min  Skyld  aabenbar.  Saa 
tage  Svenskerne  baade  Mikkel  og  Jens  Henriksen 
med  alt,  hvad  de  eje,  da  de  ere  Borgen  for  mig 
med  Liv  og  Gods.  Jeg  lovede  Jens  at  rede  mig  ud 
af  denne  Sag,  og  gik  det  galt,  skulde  jeg  have  for 
Øje  at  salvere  ham  og  Mikkel.« 

Kirsten  vidste  dette  helt  vel,  men  vilde  ikke 
indse  det;  for  første  Gang,  siden  hun  blev  Rost- 
gaards  Hustru,  gjorde  hun  Oprør. 

»Den  tunge  Skilsmisse  kan  jeg  ikke  bærel« 
sagde  hun  heftig.  »Det- med  Mikkels  og  Jens  Hen- 
riksens Kaution  er  som  udslettet  og  ophævet,  da 
Planen  har  forandret  alt,  og  Jens  har  været  sat 
fast  og  udstaaet  sin  Straf.     De  kunne  ikke  drages 

til  Ansvar  for  din  Gerning,  der  nu  gaar  med  som 
enkelt  Post  paa  det  hele  Oprørs  Regning.  Vi  maa 
høre  op  med  de  Krogveje  og  salvere  os  selv  ved 
en  ærlig  Flugt  I« 

»Du  skyder  for  let  over  Sagen,«  sagde  Rost- 
gaard  utaalmodig;  »men  havde  du  end  Ret  deri, 
saa  glemmer  du  dog  eet.  Løbe  vi  herfra,  Kirsten! 
sætte  vi  al  vor  Formue  til,  særlig  denne  skønne 
Gaard,  paa  hvilken  jeg  har  sat  mange  Penge.  Alt 
bliver  konfiskeret,  og  vi  ere  ruinerede  og  bragte 
til  Tiggerstaven.  Derfor  bør  det  saavel  for  vore 
Venners  som  for  vor  egen  Velfærds  Skyld  have  sit 
Forblivende  ved  min  Plan.  Jeg  forsvinder  uden 
andet  Spor  end  det  ved  Ulvesø,  og  du  bliver  ved 
Gaarden,  lader  søge  efter  mig,  indtil  du  synes  at 
være  Enke,  og  saa  maa  du  bære  Sorg  over  min 
Død.  Saaledes  kan  du  værne  om  vor  Ejendom, 
indtil  Gud  giver  os  Landefred,  og  vi  atter  kunne 
mødes  i  Fryd  og  Gammen.  Du  har  i  mange  Dage 
i  det  forløbne,  ulykkelige  Aar  staaet  alene  for  Styret, 
og  det  gik  saa  godt,  som  om  jeg  selv  var  til  Stede. 
Jeg  kender  dig  og  ved,  hvad  du  evner.  Du  kan 
komme  over  dette,  naar  du  bare  vil!« 

Rostgaard  vedblev  saa  længe  at  snakke  for  sin 
Hustru  og  forestille  hende,  hvor  meget  der  stod 
paa  Spil,  at  han  til  sidst  fik  Bugt  med  hendes  Be- 
tænkeligheder. 

»Det  skal  ikke  siges  om  Kirsten  Pedersdatter, 
at  hendes  Frygtsomhed  styrtede  dig,  vor  Slægt  og 
vore  Venner  i  Elendighed  og  Armod.« 

»Der  talte  min  Hustru,  saa  jeg  kender  hende 
igen!«  udbrød  Rostgaard  med  Varme  og  omfavnede 
hende. 

Vel  maatte  han  saaledes  kende  hende  bedst; 
som  hun  nu  viste  sig,  saaledes  havde  Tiden  præget 
hende  og  han  selv  dannet  hende.  Hans  Vilje  var 
hendes  højeste  Lov  og  dens  Fuldbyrdelse  hendes 
sande  Lykke.  Da  det  denne  Gang  gjaldt  ikke  noget 
stort  patriotisk  Øjemed,  men  at  frede  om  det  kære 

Mammon,  saa  maattevel  noget  af  dets  Tynge  klæbe 
ved  hende  paa  den  slibrige  Vej,  hun  nu  skulde  gaal 

Visdommens  Fugl  sad  atter  i  Træet  og  for- 
skrækkede dem  ved  et  pludseligt  Skrig.  De  for 
op  og  huskede  paa,  at  Afskedens  Øjeblik  var  nær. 
Han  gav  hende  endnu  mange  gode  Raad;  hun 
skulde  indvie  Per  Olsen  i  Sagen,  men  lade  ham 
blive  den  eneste  fortrolige.  Endelig  lovede  han  at 
skrive  flittig,  naar  han  først  lykkelig  og  vel  sad  hos 
sin  Svoger  Jens  Lassen  i  København.  Saa  skiltes 
de  i  stor  Sindsbevægelse,  og  Rostgaard  listede  sig 
alene  til  Stranden,  hvor  han  uden  Hindring  kom  i 
Baaden,  gik  til  Søs  og  efter  faa  Timers  Sejlads 
lykkelig  naaede  København. 

Kirsten  derimod  gik  tilbage  til  Gaarden,  nu  en 
sorgfuld  Enke,  men  hverken  raadvild  eller  modløs. 
Hun  begyndte  straks  den  næste  Dag  at  udtale  sin 
Ængstelse  over  sin  Mands  Udebliven  for  de  svenske 
Officerer,  og  snart  skred  hun  fra  Tale  til  Handling. 
Først  lod  hun  forespørge  hos  Kommandanten  paa 
Kronborg,  om  Rostgaard  ikke  havde  været  der; 
men  da  denne  Forespørgsel  naturligvis  var  frugtes- 
løs, lod  hun  ransage  Omegnen  og  med  Per  Olsen 
til  Vejviser  fandt  de  opbudte  Bønder  snart  de  blo- 
dige Klæder  og  den  dræbte  Hest  med  Spydet  i 
Siden.  Per  istemte  en  højrøstet  Klage,  og  det  blev 
nu  aabenbart,  at  hans  Herre  maatte  være  bleven 
skammelig  myrdet.  De  søgte  efter  det  døde  Le- 
geme overalt  i  Skoven,  til  sidst  ogsaa  i  Ulvesø,  og 
Per  narrede  de  brave  Bønder  dygtig  omkring  og 
gottede  sig  over  deres  Iver  i  at  fiske  efter  hans 
Herre,  der  nu  sad  frelst  i  København.  Per  minde- 
des senere  mangen  mærkelig  Fart  fra  denne  Krig; 
men  hvor  ofte  han  end  havde  sat  Svenskerne  en 
Voksnæse  paa,  kunde  dog  intet  lignes  med  denne 
Spas,  da  de  fiskede  efter  hans  Husbond  i  Søen,  og 
han  lo  baade  nu  og  siden,  saa  det  klukkede  i  ham, 
hver  Gang  han  tænkte  derpaa. 

Ingen    tvivlede    længer   om,    at  Rostgaard   jo 

virkelig  var  kommen  ynkelig  af  Dage,  og  da  han 
holdt  sig  omhyggelig  skjult  i  København,  blev  Sagens 
sande  Sammenhæng  ikke  røbet,  saa  længe  Svenskerne 
våre  i  Landet.  Ethvert  Forsøg  paa  at  opspore  Ger- 
ningsmændene til  det  fule  Mord  var  naturligvis  for- 
gæves ;  men  det  i  Hestens  Side  fundne  Spyd  hen- 
ledte omsider  Svenskernes  Mistanke  paa  Medlem- 
merne af  et  tartarisk  Gesandtskab,  der  netop  vare 
komne  til  Helsingør  for  at  hilse  paa  Kong  Karl, 
fordi  Spydet  var  deres  nationale  Vaaben.  Dog 
svor  de  stakkels  Tartarer  paa  deres  Uskyld  i  denne 
Stimandsgerning  med  saa  stor  Harme,  at  de  slap 
for  videre  Tiltale. 

Dog  nu  begyndte  først  en  pinlig  Tid  for  Kir- 
sten, der  let  kom  over  at  styre  Gaarden  og  spille 
den  sørgende  Enke,  men  som  havde  langt  vanske- 
ligere ved  at  holde  de  næsvise  svenske  Friere  i 
tilbørlig  Afetand,  En  ung,  vakker  Enke  og  en  god 
Gaard  vsrr  alt  for  lokkende  for  de  svenske  Officerer, 
og  Kirsten  havde  alt  sit  Mod  og  hele  sin  Snildhed 
nødig  for  at  klare  sig.  Dog  lykkedes  det  hende, 
og  hun  svarede  ogsaa  i  denne  skæbnesvangre  Pe- 
riode af  hendes  Liv  i  enhver  Henseende  til  den 
store  Tillid,  hendes  Husbond  havde  vist  hende. 


Ellevte  Kapitel. 

Godt  Følgeskab. 


Den  29de  Juli  1659  var  der  Uge  fra  Daggrv' 
Liv  og  Travlhed  baade  paa  Kronborg  og  i  Helsingør 
By,  som  til  Straf  for  de  skumle  Oprørsplaner,  der 
vare  blevne  udklækkede  i  den,  havde  faaet  et  Rytter- 
regiment i  Indkvartering.  Overalt  saa  man  svenske 
Ryttere,  som  pudsede  deres  Klæder,  striglede  He- 

stene  eller  eftersaa  Ridetøjet,  mens  de  spøgede,  lo 
og  til  de  danske  Karles  ringe  Glæde  fjasede  med 
Pigerne,  naar  disse  lod  sig  se.  Det  gik  muntert 
nok  til,  uagtet  det  var  et  utaknemmeligt  Arbejde, 
de  svenske  Ryttere  havde  for,  eftersom  det  gjaldt 
at  vise  sig  for  Befolkningen  med  udvortes  Glans; 
thi  i  hvor  stor  Pragt  af  fint  Klæde,  Sølv  og  Struds- 
fjer end  Befalingsmændene  nu  og  da  kunde  vise 
sig,  maatte  den  simple  Soldat  være  glad,  naar  hans 
Klæder  og  Støvler  kun  vare  hele  eller  Hullerne 
godt  dækkede  med  Lapper.  Dog  skulde  nu  alt 
gøres  for  at  redde  Anstanden  ved  det  forestaaende 
Optog.  Det  var  Oluf  Stenvinkels  Henrettelsesdag, 
der  var  oprunden. 

Denne  Dag  maatte  visselig  være  fuld  af  Glæde 
og  Triumf  for  hver  Mand  i  den  svenske  Hær  lige 
op  til  Kongen  selv;  thi  det  Øksehug,  der  skulde 
udfri  Stenvinkels  Heltesjæl,  vilde  blive  følt  af  hele 
det  danske  Folk  lige  fra  Kongen  og  ned  til  hans 
ringeste  Undersaat.  Nu  skulde  det  kendes  og 
spørges,  at  Forsynet  havde  holdt  sin  skærmende 
Haand  over  Nordens  enevældige  Hersker  og  Eu- 
ropas berømmeligste  Helt  og  Hærfører,  saa  at  alle 
Planer  mod  ham  bleve  til  intet  og  kun  bragte  Død 
og  Skændsel  over  de  frække  Oprørere.  Sten- 
vinkels Henrettelse  skulde  være  et  Skuespil,  der 
ret  kunde  vidne  om  det  svenske  Herredømmes 
Magt  og  indjage  alle  ligesindede  en  gavnlig  Skræk. 
Et  Skafot  var  derfor  om  Natten  oprejst  uden  for 
Svingelporten  paa  den  Bakke,  der  kaldes  Valdemar- 
skansen. Fra  dette  ophøjede  Sted  vilde  For- 
bryderens Afstraffelse  blive  synlig  for  alle,  og  en 
stærk  militær  Styrke  skulde  baade  holde  Befolk- 
ningen i  Ave  og  give  det  blodige  Skuespil  for- 
nøden Glans.  En  Henrettelse  var  en  i  hine  Tider 
saa  tit  forekommende  Tildragelse,  at  Stenvinkels 
Dommere  intet  undlod  for  at  gøre  det  ret  kende- 
ligt, at  her  gjaldt  det  noget  mere  end  at  rette  en 
almindelig  Forbryder.     De   store  Anstalter  vare   i 

Svenskerne  paa  Kronborg.  32 

øvrigt  overflødige,  da  de  helsingørske  Borgeres 
Sorg  og  Deltagelse  ikke  trængte  til  at  forøges, 
men  i  og  for  sig  var  saa  stor  og  oprigtig,  som  den 
kunde  blive.  — 

Stenvinkels  Fangehul  var  den  foregaaende 
Aften  blevet  renset  og  Gulvet  strøet  med  Sand. 
Selv  fik  han  ikke  megen  Søvn  i  Øjnene  den  Nat, 
og  allerede  Klokken  to  bad  han  om  Vand  og  Sæbe 
for  at  to  sig,  for  at  han  kunde  vise  sig  i  en  nogen- 
lunde sømmelig  Skikkelse  for  Præsten,  der  tidlig 
om  Morgenen  vilde  indfinde  sig  og  række  ham 
Sakramentet,  og  siden  for  Mængden.  Som  han 
var  optagen  dermed,  gik  Gitterdøren  op,  og  Hans 
blev  lukket  ind.  Han  bar  paa  Armen  sin  Faders 
bedste  Sæt  Klæder,  som  var  blevet  ham  udleveret 
paa  hans  indstændige  Bøn;  men  han  lod  straks 
Klæderne  falde  og  kastede  sig  til  sin  ulykkelige 
Faders  Bryst  med  Graad  og  Hulken.  Det  var  længe 
siden,  Hans  havde  grædt,  men  des  voldsommere 
kom  hans  Smerte  nu  til  Udbrud,  og  hans  Faders 
stærke  Sjæl  blev  saa  rystet  derved,  at  det  varede 
nogen  Tid,  inden  de  vandt  deres  Fatning. 

»Nu  ikke  mere,  Hans!«  sagde  Stenvinkel,  mens 
Hans  hjalp-  ham  de  ny  Klæder  paa.  »Vi  bør  ikke 
unde  de  svenske  Bødler  det  jammerlige  Skuespil, 
at  danske  Mænd  flæbe  som  Kvinder.« 

Hans  lovede  Bedring,  og  snart  var  hans  Fader 
fuldt  paaklædt.  Man  kunde  endnu  mere  se  paa 
ham  i  den  bedre  Dragt,  at  den  sidste  Maaneds 
Sjæls-  og  Legemslidelser  havde  gjort  ham  ti  Aar 
ældre  og  forvandlet  den  tresindstyveaarige,  kraftige 
Mand  til  en  Olding;  men  hans  blege  Aasyn  var 
roligt  og  hans  Blik  frejdigt. 

>Nu  er  du  skøn  nok  og  helt  stadselig  flyet 
til  Jorde,«  sagde  i  det  samme  en  Røst  uden  for 
Gitteret. 

Stenvinkel  saa  op  og  blev  en  af  de  Soldater 
var,  der  gjorde  den  sidste  Vagttjeneste  ved  hans 
Fængsel  og  skulde  ledsage  ham  til  Skafottet.   Det 

var  Sorte  Lasse,  den  Rytterknægt,  som  havde 
Strandvagt  ved  Humlebæk  Strand,  dengang  Rost- 
gaard  red  forbi  for  at  komme  ud  til  den  hollandske 
Flaade  i  Oktober  Maaned  forrige  Aar,  og  ham, 
som  Stenvinkel  havde  slaaet  til  Jorden,  da  han  ved 
sin  Paagribelse  værgede  for  sig. 

»Saamænd,«  svarede  Stenvinkel  sagtmodig, 
»bedre  dog  end  at  komme  i  sin  Grav  som  en 
skabet  Hund. c 

»Grav  faar  du  ikke  mere  end  et  Aadsel,«  sagde 
Sorte  Lasse  med  et  ondskabsfuldt  Grin;  »du  glem- 
mer, at  din  Krop  skal  klæde  Stejle  og  Hjul.« 

Hans  for  frem  med  et  lynende  Blik  og  knyttede 
Haanden  ad  Sorte  Lasse. 

»Den  Dag  skal  nok  komme,«  raabte  han,  »da 
Faders  Ben  blive  flyede  til  Jorde  med  Ære!« 

»Bjæf  du  kun  i  Dag,  din  Hvalp!«  svarede  Sorte 
Lasse,  »i  Morgen  skal  jeg  varme  din  Pukkel.  Men 
hvor  ren  din  Fader  end  nu  er  foruden,  vil  det  knibe 
for  Præsten,  som  snart  kommer,  at  faa  vadsket 
hans  sorte  Sjæl  hvid.« 

»Fordømt  være  du,  den  Jomfruskænder,  Morder 
og  Bandit  du  er  I«  raabte  Stenvinkel  med  ustyrlig 
Harme.  »Der  gives  ikke  værre  Misgerningsmand  i 
den  hele  svenske  Hær  end  du,  saa  sandt  jeg  nu 
hver  Dag  selv  har  hørt  dig  prale  her  udenfor  ved 
Kruset  af  mangen  Bedrift,  som  maa  bringe  Skam- 
rødmen op  i  hver  ærlig  Mands  Kinder.  Se  du  til, 
hvor  dit  eget  Aadsel  engang  bliver  henslængt  til 
Ravnefødel« 

»Skal  det  Regnskab,  du  der  sigter  til,  engang 
opgøres,«  svarede  Sorte  Lasse  med  et  skummelt 
Blik,  »saa  maa  Vorherre  slaa  op  i  de  stores  Skyld- 
bog, de,  som  gav  os  fri  Tilladelse  til  Plyndring  og 
anden  Forlystelse.  Det  passer  sig  dog  ikke  for  en 
Forræder  som  dig  at  regne  saaledes  op  for  mig, 
og  Djævlen  annamme  mig,  om  jeg  ikke  blæste  dit 
usle  Liv  ud  med  en  Kugle,  havde  ikke  Kongen 
opbevaret   dig  til  sin  egen  Fornøjelse  at  rettes  for 

alles  Øjne,  saa  den  Spas  vilde  koste  mig  min  Hals. 
Dog  har  jeg  nu  sagt  dig  Tak  for  sidst  og  kvitteret 
for  den,  du  gav  mig  paa  Skallen,  den  Dag  vi  tog 
dig,  og  jeg  i  al  Fredelighed  bød  dig  det  Haand- 
jærn  til,  du  saa  uhøvisk  vragede,  c 

Da  Sorte  Lasse  saaledes  havde  taget  Hævn, 
trak  han  sig  tilbage,  men  viste  sig  straks  efter  igen 
og  aabnede  Gitterdøren  for  Præsten,  der  kom  i  fuldt 
Ornat,  ledsaget  af  en  Soldat,  der  bar  Kalken  og 
Rostien.  Det  var  Hr.  Svend  Tjærespaan,  Feltpræst 
i  den  svenske  Hær  og  ikke  længe  efter  den  brave 
Magister  Hans  Allesens  Efterfølger  i  Bunkeflod 
Sognekald,  som  ved  dennes  Afsættelse  og  Fængs- 
ling var  blevet  ledigt.  Det  var  en  fed  Bid  for  de 
svenske  Embedsjægere,  fordi  der  blev  ryddet  dyg- 
tig op  mellem  de  forhenværende  danske  Præster 
og  Bestillingsmænd  i  det  for  den  svenske  ICrone 
nys  vundne  Skaane.  Hr.  Svend  syntes  dog  ikke 
uværdig  til  slig  Forfremmelse.  Saa  han  end  ikke 
ud  til  at  være  en  Mand,  der  spægede  sit  Legeme 
eller  kastede  Vrag  paa  denne  Verdens  Goder, 
røgtede  han  dog  sit  hellige  Kald  med  Værdighed, 
og  hans  Ord  vidnede  om,  at  Aanden  ikke  ganske 
var  vegen  fra  ham.  Han  hilste  Fangen  med  et: 
Guds  Fred!  og  underrettede  ham  om,  at  han  kom 
for  at  berede  ham  til  Døden  og  gøre  ham  delagtig 
i  Herrens  Legeme  og  Blod,  om  han  ønskede  dette 
hellige  Pant  paa  sine  Synders  Forladelse,  inden 
hans  Sjæl  gik  ind  i  Evigheden  for  at  stedes  for  den 
højeste  Dommer. 

»Mine  jordiske  Dommere,«  svarede  Stenvinkel, 
»have  ikke  indtil  nu  tænkt  paa  min  Sjæls  Frelse, 
men  kun  lagt  Vind  paa  at  nedbryde  mit  Legeme 
for  at  aflokke  mig  Bekendelser;  men  det  er  ved 
Guds  Bistand  ikke  lykkedes  dem.  Dog  har  jeg  selv 
stræbt  at  omvende  mig  og  forarbejde  min  Salighed. 
I  være  da  velkommen  som  den,  der  nu  skal  sætte 
Kronen  paa  Værket  og  i  Herrens  Navn  forkynde 
mig  Tilgivelse,  c 

»Det  glæder  mig  at  mærke,«  tog  Hr.  Svend 
til  Genmæle,  »at  I  har  nyttet  Naadens  Tid  vel, 
inden  den  udrandt.  Dog  maatte  jeg  være  en  efter- 
laden Kirkens  Tjener  og  forvalte  mit  hellige  Em- 
bede slet,  rakte  jeg  eder  det  hellige  Sakramente 
uden  Skriftemaal.  Saasom  I  og  eders  personlige 
Forhold  fra  forhen  ere  mig  ganske  ukendte,  tør  jeg 
ikke  undlade  de  nødvendige  Forespørgsler  og  en 
lille  Katekisation.« 

Hr.  Svend  gav  sig  derpaa  til  at  udspørge  Fangen 
om  hans  Daab  og  den  kristelige  Undervisning,  han 
havde  nydt  i  sin  Ungdom,  og  stillede  med  nogle 
faa  Spørgsmaal  hans  Tro  og  hans  kristelige  Kund- 
skaber paa  Prøve.  Da  Stenvinkels  Svar  viste,  at 
han  var  en  rettroende  Protestant  og  ingenlunde 
ukendt  med  Skriften,  følte  Hr.  Svend  sig  snart  fuld- 
kommen tilfredsstillet.  Derpaa  holdt  han  en  kort 
Skriftetale,  til  hvilken  Stenvinkel  i  Begyndelsen 
lyttede  med  stor  Andagt;  men  mod  Slutningen  af 
den  røbede  hans  Aasyn  kendelig  Harme  og  Mishag. 

»Skønt  vi  ikke  ere  Papister,«  sagde  nemlig 
Hr.  Svend,  »Gud  fri  os  for  alt  Samkvem  med  Skøgen 
Rom !  Skønt  I  ikke  er  pligtig  at  skrifte  eders  sær- 
lige Synder  for  mig,  har  jeg  dog  den  Mening, 
inden  jeg  tildeler  eder  Absolution,  at  burde  rette 
det  Spørgsmaal  til  eder,  om  I  af  Hjertet  angrer 
eders  ugudelige  Forsæt  at  ville  rejse  Oprørsfanen, 
bryde  den  Troskab,  I  var  eders  Herre  og  Konge, . 
Hans  Majestæt  Kong  Karl  den  Tiende  Gustav, 
hvem  Gud  skærme!  skyldig,  foraarsage  Blodsud- 
gydelse og  nedkalde  Ulykke  og  Elendighed  over 
fredelige  Medborgere?« 

»Jeg  har  ikke  nødig,«  svarede  Stenvinkel  med 
rynket  Pande,  »at  svare  paa  sligt  Spørgsmaal.  Det 
er  nok  for  eder  at  vide,  at  jeg  erkender,  at  jeg  er 
en  stor  Synder  og  kun  venter  og  haaber  Tilgivelse 
og  Frelse  ved  den  Herre  Jesus  Kristus,  hans  barm- 
hjertige Mægling  og  Forbøn.  Af  eders  Mund  taler 
ikke  længer  Kristi  Tjener,  tværtimod  den  svenske 

Præst,  der  er  mig  som  Dansk  hadsk.  Dog  skal  I 
ikke  spørge  forgæves.  I  maa  vide,  at  dette  An- 
slag ingenlunde  angrer  mig,  uden  fordi  det  mislyk- 
kedes, bragte  Ulykke  over  mine  Venner  og  med- 
forbundne  og  blev  til  Skade  og  Spot  og  ikke  til 
Ære  og  Oprejsning  for  Danmark  og  min  lovlige 
Suveræn,  Kong  Frederik  den  Tredje,  hvem  Gud 
skærme  i  Tid  og  Evighed !  Herren  give  snart 
ham  Sejr!  Død  og  Undergang  over  hans  Fjender! 
Med  disse  Ord  paa  Læben  vil  jeg  dø.  c 

»Eders  ugudelige  Trods,«  svarede  Hr.  Svend 
vredt,  »spaar  ikke  godt  for  eders  Salighedssag. 
Jeg  bør  ikke  fare  med  Lempe  mod  slig  forhærdet 
Sjæl,  som  I  viser,  at  I  er.  Jeg  skal  for  Sanden 
ikke  sy  Puder  under  eders  Arme,  men  hellere  drage 
Dynen  fra  eder,  saa  at  I  kan  vaagne  af  eders  Tryg- 
heds Slum.  Saa  spørger  jeg  da  dig,  Oluf  Sten- 
vinkel —  tilgiver  du  af  ganske  Hjerte  dine  Fjender  ? 
Velsigner  du  dem,  der  forbande  dig  med  Grund, 
eftersom  du  efterstræbte  deres  Liv?  Du  skal  for 
Sanden  vide,  at  holder  du  fast  ved  dit  ugudelige 
Had  og  endnu  i  din  sidste  Time  lægger  os  Haan- 
den  paa  Struben,  bliver  jeg  ikke  den,  der  rækker 
dig  Herrens  hellige  Legeme  og  Blod  som  Pant 
paa  en  Forsoning,  til  hvilken  du  viser  dig  ganske 
uværdig.« 

Stenvinkels  Kinder  bleve  blege,  og  af  hans 
dybtliggende  Øjne  lyste  en  mørk  Ild.  Haard  var 
Kampen  i  hans  Hjerte,  det  kendtes  af  Sveden  paa 
hans  Pande,  og  i  hans  Søns  Øjne  stod  tydelig  at 
læse  det  Svar :  Fader  tilgiver  aldrig  i  Evighed  sine 
Fjender  og  Bødler !  Heller  ikke  tjente  det  til  at 
stemme  Fangen  mildere,  at  Vagten  stod  snakkende 
ved  Gitteret,  saa  at  Hr.  Svend  maatte  paabyde 
dem  Tavshed.  Dog  lød  hans  Svar,  da  det  om- 
sider kom,  anderledes,  end  Hans  havde  ventet. 

»Det  Bjærg  er  svært  at  komme  over,  Hr.  Svend! 
Dog  skal  I  finde  en  ærlig  Mand  i  mig.  Jeg  evner 
ikke  at    elske    mine  Bødler,   der  spændte  mig  paa 

Pinebænken  og  lod  mig  tortere,  saa  Sjæl  og 
Legeme  var  nær  ved  at  skilles  derved.  Gud  fri 
eder  fra  at  prøve  sligt;  men  havde  I  prøvet  det, 
da  gad  jeg  vidst,  hvad  Svar  I  vilde  give  paa  sligt 
Spørgsmaal  som  det,  I  nys  gjorde  mig.  Dog,  saa- 
som  de  Ord,  I  talte,  ikke  ere  eders  Paafund,  nien 
det  er  Herrens  egne  Ord,  der  taler  af  eders  Mund, 
da  vil  jeg  give  eder  det  Løfte,  at  fra  nu  af,  og 
indtil  Sværdet  kysser  min  Nakke,  skal  jeg  stræbe 
at  bortvise  al  Had  og  Nag  af  mit  Hjerte.  Jeg 
vil  dog  nu  snart,  det  er  mit  Haab,  være  der,  hvor 
ingen  Ondskab  kan  naa  mig  og  ingen  Forbandelse 
tør  lyde  ! « 

»Vel  talt  I <  svarede  Hr.  Svend  formildet.  »Mere 
vil  jeg  ikke  kræve  af  eder;  men  I  bør  yde  mig 
Tak  for,  at  jeg  hernede  gjorde  eder  et  Spørgs- 
maal, hvilket  visselig  vil  blive  eder  forelagt  hisset.« 

Derefter  tildelte  han  baade  Fader  og  Søn  Sa- 
kramentet, som  de  modtog  knælende  paa  den  Halm, 
der  nu  i  en  Maaned  havde  været  Fangens  Smertens- 
leje.  Den  gamle  modtog  i  Ydmyghed  og  med  et 
troende  Sind  den  Velsignelse,  den  svenske  Præst 
derefter  lyste  over  dem,  hvorimod  den  strenge  For- 
dring at  skulle  elske  sine  Fjender,  altsaa  velsigne 
de  svenske  Undertrykkere,  hans  Faders  Mordere, 
endnu  skurrede  i  Hans's  Øren,  oprørte  hans  Indre 
og  forstyrrede  hans  Andagt.  — 

Imidlertid  vare  flere  Kompagnier  Soldater, 
baade  Ryttere  og  Fodfolk,  afmarcherede  til  Svingel- 
porten for  at  slaa  Kreds  om  Valdemarskansen  og 
holde  den  stadig  voksende  Menneskemængde  i  Af- 
stand. Ligeledes  kom  Kronborgs  Kommandant, 
Krigsrettens  Medlemmer  med  dens  Formand  Ge- 
neral Forebusch  i  Spidsen  og  flere  af  de  højere 
Officerer  ud  til  Retterstedet,  eskorterede  af  en  De- 
ling Ryttere.  I  de  Gader,  gennem  hvilke  dette 
militære  Optog  drog,  og  ad  hvilke  den  dødsdømte 
kort  efter  skulde  komme,  vare  Fortovene  fyldte  af 
Mennesker,    og    i    Vinduerne    stod    mange    Steder 

Kvinder  og  saa  til;  men  der  mærkedes  ingensteds 
Støj  eller  kaad  Lystighed,  hvad  der  ellers  sjælden 
plejede  at  udeblive  ved  en  slig  I^ejlighed.  Man 
hørte  nu  og  da  en  dæmpet  Mumlen,  og  de  færreste 
greb  til  Hatten  for  at  hilse  de  svenske  Befalings- 
mænd og  Krigsrettens  Medlemmer,  der  til  Hest  og 
med  den  størst  mulige  Pomp  drog  forbi. 

Jens  Henriksen  gik  omtrent  paa  denne  Tid  hen 
til  Mikkel,  hvem  han  fandt  med  Maren  inden  Døre 
og  i  en  nedtrykt  Stemning.  Mikkels  Ansigt  var  i 
den  sidste  Tid  blevet  endnu  mere  rødtblussende, 
hans  Haar  derimod  mere  graat.  Kun  i  Svenskernes 
Paasyn  lod  han  sorgløs  og  pokulerede  med  Offi- 
cererne som  før;  men  ellers  var  han  vranten  og  bidsk, 
og  Maren  græd  og  sukkede  hver  Dag.  Rynkerne 
vare  ogsaa  blevne  noget  dybere  i  Jens  Henriksens 
Ansigt  og  hans  Træk  endnu  skarpere;  men  hans 
Sorg  og  Harme  røbede  sig  ellers  kun  ved  mørk 
Alvor  og  større  Ordknaphed. 

»Hvad  tænker  du,  Mikkel?«  spurgte  han  straks, 
da  han  var  kommen  inden  for  Døren;  »skulle  vi 
gaa  derhen?« 

»Det  vilde  vist  være  klogest  for  mig  at  vise 
mig,«  svarede  Mikkel  og  rokkede  i  sin  Stol. 

»Ikke  saa!«  svarede  Jens  bidsk;  »jeg  skulde 
dog  tro,  at  Stenvinkel  er  værdig  til  vor  fulde  Tak- 
nemmelighed og  fortjener  at  se  sine  Venners  Aasyn, 
naar  han  gaar  i  Døden.« 

»For  Gud  gør  han  saa!«  sagde  Mikkel  og 
tømte  med  rystende  Haand  sin  varme,  krydrede 
Morgendrik;  »for  Gud  gør  han  saa!  Dog  det  gavner 
ham  nu  intet.« 

»Da  skal  han  dog  have  et  lille  Nik  af  mig, 
naar  han  ruller  forbi  paa  Karren,«  sagde  Jens,  »og 
dernæst  følger  jeg  med  til  Retterstedet.  Det  er 
ikke  lysteligt  at  se  en  god  Ven  og  medforbunden 
lide  en  forsmædelig  Død ;  dog  vil  jeg  af  det  Syn 
endnu  bedre  kunne  skønne  den  Fare,  jeg  selv  er 
undsluppen,  og  drage  gavnlig  Lære  deraf.« 

»Vogt  eder  vel  for,  hvad  I  gør,  Jens!«  sagde 
Maren  advarende.  »Svensken  er  nu  over  al  Maade 
mistænksom,  og  et  Nik  er  vel  nok  til  at  bringe  en 
Mand  i  Bolt  og  Jærn.« 

»Det  agter  jeg  dog  at  risikere,  da  jeg  er 
mere  dansk  nu  end  før.  Det  kendes  paa  Mikkel, 
at  Patriotiskheden  ikke  er  vokset  under  et  hyttet 
Skind.    Saa  gaar  jeg  den  Gang  alene.« 

»Ikke  saa  hastig,  Jens!«  sagde  Mikkel  nu  og 
rejste  sig;  >jeg  gaar  med,  da  jeg  dog  ikke  har 
Ro  paa  mig  her  hjemme;  jeg  agter  ogsaa  at  be- 
tale ondt  med  godt  og  uden  Hensyn  til  den  Skose, 
du  gav  mig,  at  være  din  Vogter,  saa  at  du  ikke 
lader  Sindet  løbe  af  med  dig,  og  du  kommer  i 
Ulykke  derfor.«  — 

Medens  de  to  Venner  gik  ud  paa  Gaden  og 
forsvandt  i  Mængden,  førtes  Stenvinkel  af  Vagten 
fra  Kasematternes  Dyb  op  at  skue  Dagens  Lys  for 
sidste  Gang.  I  Mørkeport  holdt  den  plumpe  Karre, 
forspændt  med  et  magert  Øg,  Skarpretterens  Med- 
hjælper sad  foran  paa  et  Bræt  som  Kusk,  og  selv 
stod  han  paa  Vognen  med  sit  brede  Sværd  vel  ind- 
hyllet i  et  Skind.  Det  Sværd  var  dog  den  døds- 
dømte en  Trøst,  fordi  det  skulde  give  ham  Herre- 
død som  dansk  Officer,  og  han  slap  for  at  blive 
klynget  op  som  en  simpel  Tyv  eller  Stimand.  En 
stærk  Deling  Ryttere  holdt  rede  til  at  eskortere 
Toget,  naar  det  var  kommet  over  Broen ;  men  Karren 
selv  var  omgiven  af  et  Kompagni  Landsknægte. 

Stenvinkel  gik  med  bøjet  Hoved  gennem  den 
underjordiske  Gang  og  agtede  ikke  paa,  hvad  der 
foregik  omkring  ham;  hans  Fødder  vare  nu  fri, 
men  Hænderne  vare  lænkede  sammen.  Hans  gik 
ved  sin  Faders  Side,  mørk  og  tavs,  og  maatte 
finde  sig  i  nu  og  da  at  faa  et  Knubs  af  Soldaterne, 
naar  han  var  dem  i  Vejen.  Da  Stenvinkel  traadte 
ud  af  Mørkeport,  og  det  stærkere  Dagslys  skin- 
nede ham  i  Møde,  hævede  han  Hovedet    og  blev 

Karren,  Skarpretteren  og  det  hele  Optog  var.  Han 
forandrede  ikke  en  Mine,  men  lukkede  Øjnene,  som 
om  Dagskæret  havde  blendet  ham;  derpaa  saa 
han  op  og  kastede  et  skarpt  og  forskende  Blik  til 
alle  Sider,  som  om  han  spejdede  efter  en  Ven. 
Overalt  saa  han  kun  de  svenske  Soldaters  skæggede 
og  arrede  Ansigter,  og  der  mødte  ham  kun  Qendt- 
lige  og  vagtsomme  Blikke.  Sikkert  stak  der  ikke 
en  eneste  Ven  eller  Hjælper  i  de  blaa  Frakker 
med  de  gule  Bandolerer;  de  tørstede  alle  efter  at 
se  hans  Blod.  Dog  vidste  hver  Mand,  hvilken 
frygtelig  Modstander  Fangen  vilde  være  endog  nu 
efter  saa  mange  udstandne  Lidelser,  hvis  han  havde 
faaet  sine  Armes  fri  Brug.  Da  han  nu  rettede  sig 
til  sin  fulde  Højde  og  saa  sig  om  med  et  funklende 
Blik,  hørte  man  kun  hans  Lænkes  Raslen;  en  dyb 
Tavshed  ydede  den  lænkede  Kæmpe  et  ufrivilligt 
Agtelsesbevis.  Derpaa  blev  han  ført  til  Karren, 
steg  langsomt  op  i  den  og  satte  sig  der  baglæns 
med  Skarpretteren  ved  sin  Side. 

Løjtnant  Svenson  havde  Kommandoen  over 
Toget  og  gav  nu  Befaling  til  Opbrud.  Da  dette  alle- 
rede var  ude  paa  Broen,  opdagede  han  til  sin  For- 
undring en  sortklædt,  tilsløret,  kvindelig  Skikkelse, 
som  gik  ved  Siden  af  Hans  lige  bag  Karren.  Op- 
tagen af  at  mønstre  Soldaterne  havde  han  ikke  lagt 
Mærke  til  denne  Tilvækst  i  Følget  og  ilede  nu  der- 
hen for  barsk  at  vise  den  paatrængende  Kvinde 
bort.  Dog,  i  det  Øjeblik  han  naaede  Karren, 
vendte  hun  sig  om,  løftede  Sløret  og  lod  det  strak's 
falde  igen. 

»Jomfru  Lisbeth!«  udbrød  han  med  dæmpet 
Stemme;   »Guds  Død,  hvad  vil  I  her?« 

»Ledsage  en  gammel  Ven  paa  hans  sidste  Fart,« 
svarede  hun  i  en  fast  Tone;  »I  maa  ikke  hindre 
mig  deri,  er  mit  Venskab  eder  ellers  kært!« 

Toget  var  nu   allerede   over  Broen  og  synlig 

fra  Slottet,    i    hvis    Vindue    Kongen    og    hele  det 

-enske  Hof  stod  for  at  se  det  drage  ud.   Svenson 

turde  da  ikke  standse  det,  og  da  han  fuldt  vel 
kendte  Lisbeths  Indfald  og  Halsstarrighed  i  at  sætte 
dem  i  Værk,  frygtede  han  for,  at  en  Bortvisning 
vilde  vække  hendes  Harme  og  gøre  for  stor  Op- 
sigt. Der  var  da  ikke  andet  for  end  at  lade  hende 
have  sin  Vilje. 

»En  Slægtning  af  Fangen,«  sagde  han  højt  til 
Præsten,  »hun  ønsker  at  gøre  hans  Søn  Følge- 
skab og  være  den  unge  Mand  til  Trøst  paa  Vejen, 
tænker  jeg;  vi  faa  vel  lade  hende  gaa  med, 
da  jeg  kender  hende  som  en  ærbar  og  uskyldig 
Person.« 

Hr.  Svend  nikkede  samtykkende,  og  Toget  gik 
imidlertid  sin  langsomme  Gang  videre  over  den 
aabne  Plads  hen  imod  Udenyærksporten.  Lisbeth 
havde  straks  dristig  sagt  til  Præsten,  at  hun  var 
der  med  den  kommanderende  Officers  Tilladelse  og 
derefter  givet  sig  til  Kende  for  Hans. 

»Gud  lønne  eder  for  det!«:  sagde  han  over- 
rasket og  rørt  og  trykkede  hendes  Haand;  »bare  I 
ikke  kommer  i  Ulykke  derfor.« 

»Aahvad!«  svarede  Lisbeth  kækt.  »Soldaterne 
med  deres  Lanser  skjule  mig  næsten  for  Folk,  og 
Løjtnant  Svenson  bærer  Ansvaret  for  Resten;  han 
vil  ikke  lade  mig  i  Stikken.« 

Hans  syntes  ikke  om  det  Makkerskab,  men 
var  alt  for  sorgfuld  til  at  sige  noget;  hans  Blik  var 
fæstet  paa  hans  Fader,  der  sad  paa  Karren  med 
de  lænkede  Arme  korslagte  og  saa  ned  for  sig. 
Lisbeth  holdt  gennem  Sløret  Øje  med  ham,  og  da 
han  endelig  saa  op,  løftede  hun  Sløret,  fangede 
hans  Blik  og  nikkede  til  ham  med  Smil  paa  Læben 
og  et  kækt,  opmuntrende  Blik. 

En  svag  Rødme  for  over  Stenvinkels  blege 
Aasyn,  og  hans  Øjne  funklede  af  Tak  og  Glæde. 

Imidlertid  stod  Kongen,  Dronningen  og  alle 
Hoffets  Herrer  og  Damer  ved  Slottets  aabne  Vin- 
duer og  saa  Dødsprocessionen  drage  over  den  aabne 
Plads.    Samtalen  gik  livlig  og  let,  som  om  de  vare 

Vidner  til  et  fornøjeligt  Skuespil,  og  Kongen,  der 
var  i  godt  Lune  over  den  for  nogle  Dage  siden 
modtagne  glædelige  Tidende  om  Nakskovs  Over- 
givelse til  Otto  Steenbock  og  Smaaøemes  fuldkomne 
Undertvingelse,  ytrede  sin  Tilfredshed  med  de  Sol- 
daters gode  Holdning  og  Præcision,  som  eskorterede 
Karren;  især  roste  han  den  Deling  Ryttere,  der, 
førte  af  Svenson,  red  i  Spidsen  af  Toget. 

»Saa  I  noget  Sted  skønnere  Karle  eller  bedre 
Holdning?«  spurgte  han  Terlon,  der  stod  i  hans 
Nærhed. 

»Sire! c  svarede  den  franske  Ambassadør  uden 
sit  sædvanlige  Smil,  »man  ser  paa  disse  Folk, 
at  dygtige  Officerer  have  dannet  dem,  og  at  en 
stor  Hærførers  Øje  vaager  over  det  hele.  Men 
tilgiv  mig  —  derpaa  tænkte  jeg  i  dette  Øjeblik 
ikke.« 

»Paa  hvad  da?«  spurgte  Kongen. 

»Jeg  tænker  som  god  Katolik  paa,  at  inden 
en  Time  er  gaaet,  skal  en  Sjæl  sendes  ind  i  Evig- 
heden. « 

»Ah!«  udbrød  Kongen  spotsk,  »I  bad  vel  da 
et  Ave  Maria?« 

»Det  vilde  ikke  have  været  ukristeligt  at  gøre 
det.  Sire!  skønt  jeg  indrømmer,  at  der.  sker  denne 
Mand  sin  Ret.  Et  Eksempel  maatte  statueres  og 
vil  nu  snart,  alle  Oprørere  til  Skræk  og  Advarsel, 
være  fuldbyrdet.  Eders  Majestæt  tage  mig  det 
ikke  unaadig  op,  om  jeg  nu  drager  eder  til  Minde, 
at  en  Fyrstes  store  og  herlige  Magt  foruden  Ret 
til  at  dømme  og  straffe  ogsaa  indbefatter  det  ftivi- 
legium  at  kunne  vise  Naade.  Nu  vise  I  Naade  og 
lade  de  andre  slippe  med  Livet,  især  denne 
Præst,  som,  uagtet  han  ikke  har  baaret  Vaaben 
mod  Eders  Majestæt,  dog  er  bleven  saa  haardt 
behandlet.« 

»Den  Hallunk,«  sagde  Kongen  mindre  vredt, 
end  Terlon  havde  ventet,  »lagde«  jo  Raad  op  ofli 
at  sprænge  mig  og  mit  Hus  i  Luften.« 

>Ah!€  svarede  Terlon  smilende,  »Eders  Maje- 
stæt tror  næppe  selv  den  Fabel,  hvilket  giver  mig 
Mod  til  at  lade  Eders  Majestæt  vide,  at  da  denne 
Præst  er  Dronningen  af  Danmarks  Hofprædikant, 
truer  hendes  høje  Gemal  med  at  gøre  blodig  Gen- 
gæld paa  de  svenske  Fanger,  hvis  Præsten  ikke 
bliver  benaadet.  Derfor  vover  jeg  at  anbefale  Sagen 
til  Eders  Majestæts  alvodige  Overvejelse.« 

»I  har  til  enhver  Tid  særdeles  mange  gode 
Raad  til  mig,  Eksellence!«    sagde  Kongen  smilende. 

»Sire  le  svarede  Terlon  med  et  dybt  Buk,  »den 
Velvilje,  hvormed  Eders  Majestæt  nu  og  da  tillader 
mig  at  tale,  skal  være  et  af  mit  Livs  dyrebareste 
Minder,  ihvorvel  jeg  tilfulde  ved,  at  denne  Naade 
ikke  vises  min  ringe  Person  uden  i  Egenskab  af 
min  ophøjede  Monarks  Ambassadør.« 

»I  en  Sag  som  denne,  c  sagde  Kongen  med  et 
naadigt  Smil,  »gør  I  dog  rettest  i  kun  at  henholde 
eder  til  min  personlige  Velvilje  for  Johannitter- 
ridderen  Hugo  Terlon.« 

Derpaa  vendte  han  sig  rask  og  gik  med  Dron- 
ningen og  hele  Hoffet  ind  til  Taffelet,  hvor  Fro- 
kosten ventede.  Denne  Samtale  var  bleven  hørt 
af  flere  og  udbredte  den  Forestilling,  at  Kongen 
vilde  lade  Naade  gaa  for  Ret  og  skænke  Gerner 
Livet.  Ikke  des  mindre  fulgte  ingen  Benaadning, 
og  det  Haab,  som  var  blevet  vakt  hos  Gerners 
Venner,  hans  ulykkelige  Hustru  og  ham  selv,  sluktes 
derfor  igen.  — 

Den  dybe,  rungende  Klang  baade  fra  Maria- 
og  Olai-Kirkens  Klokker  lød  nu  over  Byen  og  for- 
kyndte vidt  og  bredt,  at  Toget  nærmede  sig.  Da 
Stenvinkel  sad  baglæns  i  Karren,  havde  han 
Kronborg  Slot  og  Fæstningsværker  for  Øje,  og 
hans  Blik  fæstede  sig  nu  ufravendt  paa  den  stolte 
Borg  og  de  skønne  Volde,  i  mange  Aar  hans  Hjem- 
stavn og  Genstanden  for  aJ  hans  Tænken  og  Virken, 
til  sidst  Skuepladsen  for  de  ulykkelige  Tildragelser, 
der  havde  gjort  en  brat  Ende   paa  saa  store  For- 

haabninger  og  sørgelig  afsluttet  hans  Liv  —  Vidnet 
til  hans  Svaghed  i  Fristelsens  Stund,  men  ogsaa  til 
hans  mageløse  Heltemod  og  Trofasthed  under  de 
skrækkelige  Pinsler,  i  hvis  Smertensdaab  hans  Ære 
blev  tvættet  ren. 

Et  dybt  Suk  undslap  hans  Bryst,  da  Karren 
rullede  ind  i  Gaderne,  og  Husrækken  skjulte  Slottet; 
men  da  han  saa  den  store  Menneskemængde  om- 
kring sig  og  alles  Blikke  fæstede  paa  sig,  blev  han 
et  Øjeblik  greben  af  Hovedsvimmel.  Han  fik  dog 
snart  Bugt  med  denne  Svaghed  og  saa  sig  om. 
Forhen  havde  han  kun  været  kendt  af  faa  uden  for 
Fæstningens  Enemærker,  og  hans  Venner  vare  snart 
talte.  Nu  følte  han  af  den  dybe,  Ærefrygt  ind- 
gydende Tavshed  og  saa  paa  Mændenes  sorgfulde 
Miner  og  Kvindernes  taarefyldte  Øjne,  at  alle  vare 
blevne  hans  Venner.  Det  hele  Folks  Højagtelse 
og  kærlige  Deltagelse  aandede  ham  i  Møde  i  høj- 
tidsfuld Stilhed,  og  ene  og  alene  Undertrykkernes 
blinkende  Vaaben  omkring  ham  hindrede  disse 
Følelser  i  at  komme  til  lydeligt  Udbrud.  Dybt 
mærkede  hans  Heltesjæl  dette,  og  for  første  Gang 
i  hans  Lidelsestid  løste  en  Taarestrøm  op  for  hans 
overfyldte  Hjerte.  Lindret  og  opløftet  af  denne 
milde  og  velgørende  Følelse  genvandt  han  ikke 
alene  snart  sin  Fatning,  men  følte  sit  Mod  hævet. 
Han  fik  Øje  paa  Mikkel  Hansen,  der  stod  mellem 
de  andre  paa  Gaden  og  stirrede  forvirret  og  ned- 
trykt paa  ham;  men  han  havde  større  Glæde  af  at 
gense  Jens  Henriksen,  der  saa  ham  fast  ind  i  Øjet 
og  hilste  ham  med  et  opmuntrende  Nik. 

Da  Toget  havde  naaet  Svingelporten,  standsede 
det.  Svenson  red  hen  til  Karren  og  bød  Fangen 
her  tage  Afsked  med  sin  Søn. 

»Det  er  bedst  for  ham, c  sagde  han,  »ikke  at 
være  Vidne  til  eders  Endeligt.  Saa  kan  han  ogsaa 
ledsage  denne  unge  Jomfru  tilbage  til  hendes  Hjem, 
thi  det  er  ganske  ugørligt  at  lade  hende  følge  med 
til  Skafottet.« 

»Vel  tænkt  af  eder!«  sagde  Stenvinkel  sagt- 
modig, og  derpaa  tog  han  den  sidste  Afsked  med 
Hans  og  Lisbeth,  der  begge  kyssede  hans  lænkede 
Hænder  og  vædede  dem  med  Taarer. 

»Nu  bort  med  eder!«  raabte  Svenson  barsk. 

^Hans!«  raabte  Stenvinkel,  »fra  nu  af  bør 
du  være  hende  som  en  Broder,  tjene  og  skærme 
hende!« 

Af  Sted  rullede  i  det  samme  Karren,  og  Hans 
og  Lisbeth  bleve  af  den  tilstrømmende  Mængde 
revne  med  og  vare  kort  efter  uden  for  Byen. 

»Ikke  hjem,  Lisbeth!«  sagde  Hans,  da  de  havde 
arbejdet  sig  ud  af  Skaren.  »Kom,  op  i  Birkelunden  I 
Der  kunne  vi  dog  se  det.« 

De  løb  da  op  i  Birkelunden  og  satte  sig  paa 
den  Skraaning,  der  kun  ligger  faa  Hundrede  Alen 
fra  Valdemarskansen,  og  saa  derfra  Toget  standse 
ved  Foden  af  Bakken.  Hans  saa  sin  Fader  stige  af 
Karren  og  derpaa,  omringet  af  Soldater,  langsomt 
gaa  op  ad  den  Vej,  der  førte  til  Skafottet  paa  Bak- 
kens Top,  og  som  til  dette  Brug  var  indskaaren  i 
Bakkens  Side.  Saa  forsvandt  han,  saa  at  de  ikke 
kunde  se,  hvad  der  foregik;  thi  paa  begge  Sider 
bag  Skafottet  stod  Landsknægtene  i  en  tæt  Kreds. 

Dødens  Bleghed  laa  paa  Hans's  og  Lisbeths 
Kinder,  og  de  saa  med  stirrende  Blikke  over  til 
Kredsen  paa  Bakkens  Top,  medens  de  kunde  mærke 
deres  egne  Hjerters  Pulsslag.  De  holdt  hinanden 
i  Haanden  og  lyttede,  da  den  Mumlen,  der  hidtil 
havde  lydt  over  til  dem  fra  Folkeskaren,  stand- 
sede, og  de  hørte .  ligesom  Klangen  af  et  Hug. 
De  sprang  op  med  forvildede  Blikke;  men  et  stort 
Raab  lød  nu  over  til  dem  og  meldte  dem,  at  alt 
var  forbi. 

»Længe  leve  Hans  Majestæt  Kong  Karl  den 
Tiende  Gustav!«  raabte  General  Forebusch,  »og 
saaledes  omkomme  hver  Oprører  og  Forræder!« 

Generalen  og  alle  Officererne  havde  blottet 
deres  Hoveder,  og  de  svenske  Soldater  istemte  nu 

et  vildt  Raab;  det  lød  ikke  som  et  Leve  for  Kongen, 
men  som  et  Hævnskrig.  Kun  faa  af  Mængden 
stemte  i  med,  men  forrest  i  Skaren  og  nær  de 
svenske  Officerer  saa  man  en  tyk,  velklædt  Borger 
svinge  med  Hatten  og  raabe  som  en  vanvittig. 

»Gud  skærme  Hans  svenske  Majestæt! c  skreg 
han  med  skingrende  Røst.  »Død  og  Fordømmelse 
over  alle  hans  Fjender! c 

Det  var  Valentin  Korn.  Ikke  Svenskerne  alene 
lagde  Mærke  til  hans  Nidkærhed,  men  ogsaa  Hel- 
singørs Borgere,  der  skrev  hans  forræderske  Hævn- 
raab  op  i  deres  Hukommelse  for  at  gengælde  ham 
det  ved  første,  gunstige  Lejlighed. 

Lisbeth  stod  med  foldede  Hænder  ved  Hans's 
Side,  medens  hendes  Spænding  og  Skræk  nu  fik 
Luft  og  opløste  sig  i  Taarer.  Hans  græd  ikke,  og 
søgte  hans  Tanker  i  dette  Øjeblik  til  den  Almæg- 
tiges Trone,  gik  de  did  op  for  at  raabe  om  Hævn. 
Endelig  vendte  hans  Blik  sig  mod  Lisbeth  og  fik 
et  mildere  Udtryk. 

»Nu  er  jeg  din  Broder,  Lisbeth!«  sagde  han  og 
rakte  hende  sinHaand.    »Du  vrager  mig  da  ikke?« 

»O,  nej!«  svarede  Lisbeth  og  lagde  sinHaand 
i  hans,  »den  Pagt  er  oprettet  ved  en  døendes  sidste 
Ord  og  beseglet,  mens  hans  Blod  rinder;  den  kan 
ingen  Sinde  rokkes.  Lad  o»  nu  gaa,  Hans,«  føjede 
hun  gysende  til,  idet  hun  tænkte  paa  den  skrække- 
lige Partering  af  det  døde  Legeme,  som  forestod, 
hvorefter  hver  Part  skulde  føres  til  en  af  Byens  fire 
Porte  og  opslaas  der  til  Skræk  og  Advarsel. 

»Hvorhen?«  spurgte  Hans. 

»Til  Kronborg!«  svarede  Lisbeth,  ihvorhen 
ellers?« 

»Lad  os  søge  ud  i  Skoven!«  udbrød  Hans  og 
stirrede  hen  for  sig;  »jeg  taaler  ikke  mere  Synet 
af  en  Svensker.« 

»Saa  faar  du  gaa  alene,  Hansi  Paa  Kronborg 
og  intet  andet  Sted  er  Sikkerhed  for  mig ;  jeg  er 
nu  ganske  det,  jeg  forhen  kaldte  dig   -    et  Fæst- 

ningsbarn,  og  har  jeg  en  Moder,  maa  det  vel  være 
Ursula  Krause.« 

»Jeg  faar  da'  følge  dig,«  sagde  Hans  efter  lidt 
Overvejelse;  »jeg  skal  jo  tjene  og  skærme  dig,  saa 
lød  Faders  Bud,« 

>Ret  saa,  kær'  Broder  mini«  sagde  Lisbeth 
med  et  sørgmodigt  Smil  og  greb  hans  Haand; 
»det  er  mig  en  Hjertens  Trøst,  at  vi  kunne  blive 
sammen.« 

Saa  gik  de  Haand  i  Haand  tilbage.  Da  de 
naaede  Lundehaven,  dvælede  de  der  og  nød.  under 
Træernes  Skygge  en  kort  Fristund.  Det  var  dog 
ikke  med  Spøg  og  Latter  som  i  fordums  Dage,  om 
de  end  ved  at  gaa  sammen  i  det  grønne  bleve 
mindede  om  de  Tider,  da  deres  Tanker  fløj  lystig 
omkring  som  Fuglene,  og  deres  Hjerter  vare  fro. 
Til  sidst  brød  de  op  og  beroligede  ved  deres  lykke- 
lige Tilbagekomst  Ursula,  hvem  Lisbeths  Forsvinden 
havde  voldet  stor  Angest. 


Tolvte  Kapitel. 

Dyrt  købt. 


Ursula  Krause  maatte  indrømme,  at  naar  Lis- 
beth h'avde  paastaaet,  at  hun  havde  et  stærkt  Le- 
geme og  kunde  udholde  at  arbejde,  var  dette  ikke 
Munds  vejr.  Hun  blev  den  gamle  til  stor  Nytte  og 
bar  trolig  sin  Del  af  Dagens  Byrder.  Hun  havde 
ogsaa  i  den  sidste  Tid  udviklet  sig  og  var  bleven 
en  kraftigere  Skikkelse  at  se  til,  uden  at  hendes 
medfødte  Ynde  forlod  hende,  eller  hendes  Træks 
Skønhed  udviskedes. 

Mens  hun  saaledes  nød  en  Sundhed,  som  ingen 
Sindsuro  gjorde  noget  Skaar  i,  hærdedes  hendes 
Sjæl.  Af  Naturen  havde  hun  et  lyst  og  glad  Sind, 

Svenskerne  paa  Kronborg.  33 

og  den  Forestilling,  hun  havde  dannet  sig  om  Gud, 
al  Kærligheds  Ophav,  afveg  før  meget  fra  den  i 
hine  Tider  almindelige.  Hun  havde  i  Skaberen  hidtil 
set  en  Fader,  der  vel  kunde  tugte  sine  Børn  til 
deres  eget  Bedste,  men  som  dog  ogsaa  undte  dem 
Velvære  i  dette  Liv  og  ikke  vilde  gøre  Fristelserne 
større,  end  de  kunde  bæres.  Nu  derimod,  da  hendes 
ulykkelige  og  ugengældte  Kærlighed  mere  og  mere 
havde  lukket  hendes  Hjerte  for  ømme  Følelser,  da 
hendes  Landsmænds  Smertensskrig,  mens  de  vaan- 
dede  sig  under  Torturredskabernes  haarde  Greb, 
havde  lydt  i  hendes  Øren,  da  hun  havde  ledsaget 
den  stærkeste  og  modigste  af  disse  Martyrer  til 
Skafottet  og  vidste  to  andre  af  dem  endnu  sukkende  i 
et  haardt  Fængsel  —  Tikøb  bøjet  af  Sygdom,  Henrik 
Gerner  med  Dødsdommen  svævende  over  sit  Hoved 
— ,  nu  blev  Herren  kun  for  hende,  hvad  han  var  i  de 
fleste  af  hendes  samtidiges  Forestilling,  en  streng 
Tugtemester  med  Lovens  Bog  iHaanden,  en  Hævnens 
Gud,  der  krævede  Elendighed  i  dette  Liv  som  et 
uomgængeligt  Vilkaar  for  Salighed  hisset.  Hun  mente 
sig  kun  skabt  til  at  lide  og  dø,  naar  Lidelsernes 
Maal  var  fuldt.  Disse  mørke  Tanker  gav  hende  for 
en  Tid  et  Mod,  der  hvilede  paa  en  løs  Grundvold, 
saa  vist  som  Fortvivlelse  kun  er  at  bygge  paa 
som  Sand;  men  selv  mente  hun  at  staa  paa  en 
Klippe. 

I  denne  Stemning  tænkte  hun  kun  lidt  paa  det, 
der  tidligere  havde  gjort  et  stærkt  Indtr)?k  paa 
hende.  Et  Møde  med  Dorothea  Bircherod,  som  gik 
over  Slotsgaarden  for  at  besøge  sin  Mand  i  hans 
Fængsel,  viste  hende,  at  hun  nu  i  sin  fordums  Ven- 
indes Tanker  var  en  fortabt  Kvinde,  der  for  længe 
siden  havde  kastet  Dyd  og  Ære  over  Bord.  Det 
blev  ikke  udtalt  med  Ord,  men  Dorotheas  sky  Til- 
bageholdenhed, som  end  ikke  hendes  dybe  Sorg 
kunde  faa  Bugt  med,  lod  ingen  Tvivl  tilbage  om 
hendes  Tanker.  Gennem  Hans  fik  hun  at  vide,  at 
Svenskerne  havde  fattet  Mistanke  om,  at  Rostgaard 

havde  taget  Del  i  Sammensværgelsen,  og  at  de 
havde  ransaget  Gaarden  i  alle  Kroge,  forhørt 
Kirsten  og  Folkene  og  til  sidst  sat  Segl  paa  alle 
Rostgaards  Ejendele.  Hans  fortalte  begejstret  om 
den  Aandsnærværelse  og  den  Snildhed,  Madam 
Kirsten  havde  udvist,  men  Lisbeth  hørte  derpaa 
med  Ligegyldighed.  Rostgaard,  Kirsten,  hendes 
Plejeforældre  —  de  vare  nu  alle  døde  for  hende. 

Dog  rokkedes  hendes  Fasthed,  da  hun  til  sidst 
fik  Kirsten  selv  at  se.  Kirsten  var  nemlig  en  Dag 
bleven  ført  til  Kronborg,  hvor  hun  blev  stillet  for 
Krigsretten  og  underkastet  et  skarpt  Forhør.  Hun 
udviste  ved  denne  Lejlighed  det  urokkeligste  Mod, 
afviste  enhver  Beskyldning  og  spillede  sin  Rolle  til 
Fuldkommenhed.  Da  General  Forebusch  truede 
hende  med  Tortur,  svarede  hun  med  værdig  Harme, 
at  intet,  ikke  engang  de  haardeste  Pinsler  skulde 
faa  hende  til  at  paalyve  sin  salig  Mand  noget  i 
hans  Grav.  Han  havde,  udtalte  hun  dristig,  aldrig 
haft  mindste  Lod  eller  Del  i  det  kronborgske  Røre, 
tværtimod  tjent  Kong  Karl  med  Nidkærhed  og  Tro- 
skab, indtil  han  ynkelig  havde  ladet  sit  Liv  i  Hans 
svenske  Majestæts  Tjeneste.  Hun  havde  selv  nu  i 
sin  store  Sorg  andet  at  tænke  paa  end  at  spinde 
Rænker.  Hendes  frimodige  Optræden  gjorde  det  til- 
sigtede Indtryk,  og  hun  slap  med  en  Advarsel. 

Da  hun  kom  fra  dette  Forhør,  og  Vagten  førte 
hende  over  Slotsgaarden  til  hendes  Vogn,  stod  Lis- 
beth ved  Svensons  Side  i  Gaarden.  Han  kom  lige 
fra  Forhørssalen  og  fortalte  hende,  hvad  der  var 
forefaldet.  Kirsten  gik  forbi  med  sin  vante,  rolige 
Værdighed,  om  end  med  blegt  Aasyn.  Hun  blev 
Lisbeth  var  og  standsede,  som  om  hun  vilde  tiltale 
hende;  men  da  hendes  Blik  faldt  paa  Svenson, 
overgødes  hendes  Ansigt  af  en  dyb  Rødme.  Hun 
vendte  sig  bort  og  gik  videre;  hun  kendte  Sven- 
son  fra  Krigens  Begyndelse  og  vidste,  det  var  ham, 
der  med  saa  skammelig  en  List  havde  overrumplet 
Stenvinkel.  Da  hun  nu  saa  Lisbeth  staa  i  fortrolig 

Samtale  med  denne  alle  Danskes  dødelige  Fjende, 
kvaltes  hendes  gode  Forsæt  at  mødes  med  sin 
fordums  Veninde  i  Venlighed,  og  en  Lejlighed  gik 
tabt,  som  maaske  ingen  Sinde  mere  vUde  vende 
tilbage.  Lisbeth  forstod  denne  stumme  Scene  og 
blev  smertelig  overvældet;  men  hun  tørrede  de 
Taarer,  der  ufrivillig  kom  i  hendes  Øjne,  og  saa  nu, 
at  hendes  Skæbne  uigenkaldelig  var  afgjort.  Da  hun 
forlod  sin  Plejefaders  Hus,  havde  hun  ganske  brudt 
med  sin  Fortid,  og  det  Haab  om  Forlig  og  For- 
soning, som  desuagtet  i  svage  Øjeblikke  havde  meldt 
sig  hos  hende,  var  død  som  et  utidigt  Foster,  indtil 
Kirsten  nu  ved  at  vende  hende  Ryggen  satte  Seglet 
paa  dets  Grav. 

Hun  vendte  nu  ganske  sine  Tanker  til  den  Ger- 
ning, hvortil  hun  mente  sig  udset,  nemlig  at  trøste 
sine  lidende  Landsmænd,  men  mærkede  ikke  i  Tide, 
at  hun,  mens  hun  forfulgte  dette  ædle  Maal,  trak 
Veksler  paa  sin  svenske  Tilbeders  Tjenstvillighed, 
som  det  bagefter  vilde  falde  hende  svært  at  indfri. 
Hun  gik  fremad  paa  Banen  uden  at  se  tilbage,  men 
forfærdedes  dog  nu  og  da  ved  at  skimte  det  Maal, 
hvortil  hendes  kække  Gang  maatte  føre  hende. 

Trods  alt  sit  Mod  følte  hun  dog  endnu  ikke 
Lyst  til  at  træde  Hr.  Henrik  for  Øje,  og  det  var 
desuden  vanskehgt  at  faa  Adgang  til  ham,  hvorimod 
hun  uden  stor  Vanskelighed  overtalte  Svenson  til 
at  føre  hende  til  den  syge,  halvt  glemte  Kristen 
Tikøbs  Fængsel. 

Det  var  den  i6de  August  henad  Aften,  at 
Svenson  ledsagede  hende  ned  i  Slottets  Kælder 
og  selv  indlod  hende  til  Fangen.  Lisbeth  ventede 
vel  at  se  et  Billede  paa  Elendighed,  men  dog  over- 
gik Virkeligheden  hendes  værste  Formodninger. 
Den  stakkels  Magisters  afmagrede,  gustne  Aasyn, 
det  vilde,  feberhede  Blik,  det  fugtige  Halmleje, 
hans  Klæders  jammerlige  Forfatning  og  den  store 
Smuds  i  Fængselet,  hvis  usunde  Luft  slog  hende 
i  Møde,  var  et  Syn,  som  fik  Lisbeth  til  at  blegne  og 

bragte  Taarer  i  hendes  Øjne.  Fangen  vendte  Ho- 
vedet langsomt  mod  de  kommende;  da  han  hørte 
Fængselets  Jærndør  pibe  paa  sine  Hængsler,  rejste  han 
sig  halvt  op  og  stirrede  vildt  paa  Lisbeth  og  dereTter 
paa  hendes  Ledsager.  Da  han  nu  tiltalte  dem,  mær- 
kedes det  straks  paa  hans  Ord,  at  han  ikke  var 
ved  sin  Samhng. 

»Hvem  kommer  til  mig  her  i  Mørkhedens  Dyb- 
der?€  spurgte  han  med  hæs  Røst.  »Ha!  dette  er 
en  Engels  Aasyn.  Er  du  et  Sendebud  fra  Herren, 
som  kommer  at  forkynde  mig  Forløsning  og  Frihed  ?c 

»Jeg  er  Lisbeth,  kære  Magister!«  sagde  Lisbeth 
med  mild  Røst ;  »genkender  I  ikke  mere  mig,  med 
hvem  I  dog  ofte  talede  i  Mikkel  Hansens  Hus?« 

Han  stirrede  forundret  paa  Lisbeth  og  syntes 
at  vaagne  til  lidt  Klarhed,  men  da  han  nu  tillige 
genkendte  Svenson,  brød  hans  Forbitrelse  løs  med 
uventet  Kraft. 

»Du  Belials  Mand!«  raabte  han  med  en  dyb 
Rødme  paa  sine  gustne  Kinder,  »du  som  selv  førte 
mig  ned  og  overgav  mig  i  Profossens  Hænder, 
kommer  du  nu  for  at  se  dit  eget  Værk  og  spotte 
mig?  Eller  bringer  du  mig  min  Dom?  Har  han,  hvem 
Satan  gjorde  til  Hersker  over  Norden,  omsider 
fundet  for  godt  at  gøre  Ende  paa  mit  elendige  Liv, 
saa  at  min  Sjæl  kan  undslippe  til  Lysets  Boliger?« 

Svenson  saa  paa  Fangen  et  Øjeblik  med  et 
vredt  Blik,  men  vendte  sig  saa  fra  ham  og  sagde  til 
Lisbeth : 

»Holder  I  endnu  fast  ved  eders  Forsæt  at 
dvæle  her  hos  denne  vilde  Karl?  —  Godt!«  vedblev 
han,  da  Lisbeth  nikkede;  »men  I  maa  da  holde  mig 
til  gode,  at  jeg  ikke  ønsker  at  høre  flere  af  hans 
Ukvemsord.  Turban  er  her  udenfor,  hvis  I  har  Hjælp 
nødig;  om  en  Time  skal  jeg  selv  afhente  eder.« 

Svenson  forlod  derpaa  Fængselet,  og  Lisbeth 
blev  ene  med  Fangen.  Hun  gav  sig  straks  til  at 
undersøge  Magisterens  saarede  Hænder,  vadskede 
dem  varsomt  med  Vandet  af  en  Krukke,  der  stod 

ved  hans  Leje,  lovede  snart  at  bringe  ham  lægende 
Urter  og  talte  saa  mildt  og  trøstende  til  ham,  at 
hans  Hjerte  blev  rørt.  Han  takkede  hende  med 
mange  Velsignelser;  men  da  Lisbeth  i  Løbet  af  den 
derefter  følgende  Samtale  mærkede,  at  han  ikke 
forstod,  hvorledes  det  var  gaaet  til,  at  hun  opholdt 
sig  paa  Kronborg,  underrettede  hun  ham  kortelig 
om  sin  Skæbne  og  nuværende  Stilling.  Først  da 
dukkede  det  op  for  ham  som  et  taaget  Minde,  at 
han  havde  hørt  om  hendes  Flugt.  Han  spurgte 
hende  ikke  nærmere  ud,  men  saa  kun  paa  hende  med 
et  Blik,  der  baade  udtrykte  hans  dybe  Taknemme- 
lighed og  hans  Frygt  for,  at  hun  snart  vilde  forlade 
ham  og  ikke  kunde  holde  sit  Løfte  at  komme  igen; 
men  da  hans  Tvivl  omsider  fik  Luft  i  Ord,  trøstede 
Lisbeth  ham. 

»Jeg  haaber,  det  vil  blive  mig  tilladt  at  pleje 
eder  og  daglig  se  til  eder,  men  I  maa  tænke  vel  paa 
eders  Stilling  og  ikke  opirre  den  Mand,  af  hvis  gode 
Vilje  alt  afhænger!  I  gjorde  ham  ogsaa  Uret  med 
eders  Bebrejdelser;  naar  han  førte  eder  til  Pro- 
fossen, adlød  han  jo  kun  sine  overordnedes  Befaling 
og  har  som  et  Redskab  ingen  Skyld.« 

Der  stod  Harme  at  læse  i  Magisterens  Blik,  da 
Lisbeth  tog  ham,  hvem  han  havde  kaldt  en  »Belials 
Mand«,  i  Forsvar;  men  det,  han  vilde  sige,  døde 
hen  paa  hans  Læber,  og  han  lovede  med  et  Suk, 
at  han  skulde  stræbe  at  faa  Bugt  med  sin  retfærdige 
Vrede,  ihukommende  Herrens  Ord,  at  den,  der 
behersker  sig  selv,  er  større  end  den,  der  indtager 
en  Stad. 

Netop  som  Lisbeth  havde  udtalt  det  Haab,  at 
han  vilde  holde  fast  ved  dette  gode  Forsæt,  kom 
Svenson  og  hentede  hende. 

»Har  I  været  her  før?«  spurgte  Lisbeth  sin 
Ledsager,  da  Fangevogteren  Turban  havde  lukket 
Fængselsdøren  bag  dem,  og  de  gik  sammen  hen 
ad  Kældergangen. 

»Jeg  er  ikke   Fangevogter,«    svarede   Svenson 

barsk,  »og  har  andet  at  tage  vare  paa  end  at  snuse 
om  i  disse  Rottehuller.« 

»I  gav  der  Fængslerne  et  kun  alt  for  sandfær- 
digt Navn,«  sagde  Lisbeth.  »De  ere,  Gud  hjælpe 
de  arme  Fanger!  Boliger  for  Kryb  og  ikke  for 
Mennesker.  Da  I  nu  med  egne  Øjne  har  set  denne 
Elendighed,  er  det  mit  Haab,  at  I  vil  vise  Barm- 
hjertighed og  gøre  eders  til  at  afhjælpe  den.« 

»Barmhjertighed?«  spurgte  Svenson  og  stand- 
sede. »Hvad  Barmhjertighed  mon  der  vilde  være 
bleven  vist  mig  og  mine  Landsmænd,  havde  dette 
skændige  Oprør  faaet  Fremgang  ?  Ærlig  talt,  Jomfru 
Lisbeth,  kan  jeg  ikke  røres  ved  at  se  de  Hænder 
lemlæstede,  som  med  Glæde  vilde  have  stødt 
Sværdet  i  mit  Bryst.« 

Lisbeth  blev  dengang  Svenson  Svaret  skyldig 
og  tav,  ikke  fordi  hun  gav  hans  haarde  Tænke- 
maade  Medhold,  men  fordi  hun  ved  hans  Ord  blev 
mindet  om,  i  hvis  Bryst  det  var,  at  Magisteren  vilde 
have  jaget  sit  Sværd,  hvis  han  havde  kunnet  det. 
Saa  gik  hendes  Tanker  til  Dahlberg,  og  hun  tænkte 
med  Smerte  paa,  hvor  kold  og  fremmed  han  nu 
var  bleven  imod  hende,  og  hvorledes  han  stadig 
undgik  hende. 

»Der  tænkte  I  langt  og  dybt,«  sagde  Svenson, 
som  i  Tavshed  havde  iagttaget  hende  under  hendes 
Aandsfraværelse.  »Spekulerede  I  paa  en  ny  Vending 
og  nyt  Middel  til  at  overtyde  mig?  I  Sandhed,  Jom- 
fru Lisbeth,  I  forstaar  at  lægge  Mænd  i  Lænker ! 
Ere  de  end  blødere  end  dem,  vi  nys  hørte  rasle, 
have  de  kanske  dog  større  Styrke.  Lad  høre  det 
Ønske,  jeg  forudser  vil  komme,  og  som  gaar  ud 
paa  denne  danske  Sortkappes  Pleje  og  Husvalelse. 
Han  skal  hvile  paa  Ederdun  og  fodres  med  Sukker- 
godt, ikke  sandt?« 

Lisbeth  rødmede  og  for  sammen,  da  Svenson 
tiltalte  hende;  hun  genvandt  dog  straks  sin  Fatning 
og  hørte  paa  ham  med  et  Smil,  der  hyklede  et 
bedre  Lune,  end  hun  havde. 

^»Saamænd!«  svarede  hun,  »noget  af  den  Slags. 
Først  maa  I  skaffe  mig  Kommandantens  Tilladelse 
til  at  besøge  og  pleje  min  ulykkelige  Landsmand. 
Jeg  ønsker  Tilladelse  til  at  kunne  gaa  frit  til  ham. 
Dernæst  maa  I  hjælpe  ham  ved  første  gunstige  Lej- 
lighed til  et  bedre  Logement.« 

Svensons  Blik  havde  et  ganske  eget  Udtryk, 
da  Lisbeth  talte  og  det  i  en  Tone,  der  ikke  for- 
raadte  mindste  Tvivl  om,  at  alt  jo  vilde  blive  op- 
fyldt. 

»Kan  ikke  ske  !<  svarede  han  med  tilsyneladende 
Fasthed. 

»Er  I  en  Kristen,«  spurgte  hun^  »og  glemmer 
dog,  at  disse  ulykkelige  ere  kristne  Mennesker?« 

»Hvad  Magt  ligger  derpaa  i  denne  Sag.f^  Her 
er  ikke  Tale  om  Kristen  eller  Hedning.  Jeg  tjener 
min  Konge  og  er  hans  fødte  Undersaat;  adlyder 
hans  og  mine  foresattes  Befalinger.  Fanger  jeg  nu 
an  paa  slig  Sløjhed  og  kæler  for  Oprørere  og  Skæl- 
mer, mister  jeg  mine  foresattes  Tillid.  Det  vilde 
ogsaa  komme  til  at  se  ilde  ud  i  Verden,  kunde  hver 
Ugerningsmand  fri  sig  for  Straf  ved  at  beraabe  sig 
paa  sin  Daab.« 

»Ved  Gud !«  udbrød  Lisbeth  med  Harme,  »sligt 
vilde  ofte  være  paa  rette  Sted  navnlig  for  svenske 
Dommere.  Herrens  Aand  er  vegen  fra  dem  og  det 
svenske  Folk.« 

»I  bruger  tunge  Vaaben,  lille  Jomfru!«  svarede 
Svenson  smilende;  »men  kan  dog  ikke  haandtere 
dem.  At  prædike  Omvendelse  er  dog  næppelig  det 
rette  Middel  til  at  blødgøre  svenske  Hjerter  i  disse 
Tider.« 

Lisbeth  saa  sin  Ledsager  kækt  ind  i  Øjet,  og 
hans  spotske  og  overlegne  Bhk  tirrede  hende.  Dog 
fik  hun  Bugt  med  sin  Harme,  idet  hun  mindedes  sin 
stakkels  Ven  derinde  paa  Straalejet;  hun  tvang  sig 
til  at  smile  paa  ny  og  sagde  bønlig: 

»Hvad  I  ikke  agter  at  gøre  for  Fangens  Skyld, 

maa  I  gøre  for  min  Skyld ;  jeg  vil  være  eder  højlig 
taknemmelig.« 

»Dilf  udbrød  Svenson,  »den  Tale  forstaar  jeg! 
Jeg  har  dog  eders  kære  Person  for  Øje  som  det 
bedste  Argument,  idet  jeg  kan  gøre  alt  for  et 
Menneskes  Skyld,  som  er  mig  dyrebart.  Naar  jeg  nu 
er  eder  fremdeles  til  ViJje,  hvad  bliver  da  Lønnen?« 

»Min  inderligste  Taknemmelighed  og  mit  oprig- 
tige Venskab,«  svarede  Lisbeth  hurtig  og  slog  Øjnene 
ned  for  Svensons  fyrige  Blik. 

»Der  fattes  noget,«  sagde  han  heftig,  »ved  Gud 
gør  der  saa.  I  ved  det  helt  vel,  Jomfru  Lisbeth; 
men  I  skal  til  Overflod  snarest  høre  det.  For  at 
føje  alene  en  Venindes  Luner  gør  man  ikke,  hvad 
jeg  har  vovet  for  eders  Skyld.  Jeg  haaber,  I  paa- 
skønner min  Langmodighed.  Jeg  gaar  nu  til  Kom- 
mandanten for  at  udvirke  den  Tilladelse,  I  ønsker, 
og  naar  det  er  udrettet,  skal  I  faa  at  vide,  ved 
hvilket  Middel,  og  det  vil  bringe  os  til  hurtig  og, 
som  jeg  haaber,  god  Forstaaelse.« 

Derpaa  gik  han  rask  op  ad  Kældertrappen  uden 
at  agte  paa  Lisbeths  Raab  for  at  holde  ham  tilbage. 
Hun  gik  hjerteklemt  tilbage  til  Ursulas  Kammer. 
Hun  saa  nu,  at  Tøjlerne,  hun  hidtil  havde  ført  snildt 
nok,  slap  hende  af  Hænderne  eller  snarere  bleve 
lagte  paa  hende  selv.  Hvorledes  var  det  kommet 
saa  vidt?  Det  Maal  var  ædelt,  hun  havde  haft  for 
Øje;  men  Midlerne  kunde  ikke  ganske  frikendes  for 
Tvetydighed,  idet  hun  ofte  havde  vist  den  Mand, 
,der  nys  havde  forladt  hende  for  at  vende  tilbage 
som  aabenlys  Bejler,  større  Venlighed,  end  hun 
virkelig  nærede  for  ham.  Hun  grublede  nu  over, 
hvorledes  det  ene  Skridt  havde  taget  det  andet,  og 
at  hendes  Selvtillid  havde  hjulpet  godt  til.  Hun  saa 
klart,  at  nu  var  han  ved  det  Maal,  han  stadig  havde 
haft  for  Øje,  mens  hun  forsætlig  havde  lukket  sine 
Øjne;  hun  gyste  ved  at  se  det  og  tænkte  paa  et 
Middel  til  at  undgaa  det,  indtil  hendes  Tanke  træt 
o§  raadvild  opgav  Ævred,   og  hendes  Hjerte  følte 

sig  sygt.  Nu  maatte  hun  indrømme,  at  den  Be- 
skjrttelse,  hun  havde  vundet  ved  at  flygte  til  Kron- 
borg, og  den  Frihed,  hun  der  havde  søgt,  truede 
med  at  ende  i  et  Slaveri,  ikke  meget  bedre  end 
det,  hun  var  undflyet,  og  at  den  Lindring  og  Trøst, 
hun  i  sin  ædelsindede  Iver  havde  stræbt  at  skaffe 
sine  ulykkelige  Landsmænd,  vilde  blive  dyrt  købt. 


Trettende  Kapitel. 

Den  bitre  Kalk. 


Den  næste  Morgen  tidlig  sad  Gerner  i  sit 
Fængsel  ved  et  lille  Bord  og  skrev  med  stor  Iver, 
Uagtet  Svenskerne  ikke  havde  skaanet  ham,  men 
ladet  ham  prøve  Torturen  i  al  dens  Strenghed  for 
at  tvinge  Bekendelser  ud  af  ham,  viste  de  dog  den 
Kjole,  han  bar,  saa  megen  Agtelse,  at  de  tilstod 
ham  større  Bekvemmeligheder  end  de  andre  Fanger. 
Hans  Fængsel  var  et  Kammer  i  det  store  firkantede 
Taarn  med  Udsigt  over  Sundet.  Der  var  givet  ham 
en  god  Seng,  Bord  og  Stol,  og  efter  at  hans  Dom 
var  falden,  tilstod  man  ham  Bøger  og  fri  Brug  af 
Papir,  Pen  og  Blæk,  hvilket  var  en  stor  Trøst  for 
en  Mand  af  hans  Lærdom  og  med  hans  Lyst  til 
litterære  Sysler.  Dog  havde  han  i  de  sidste  Dage 
især  brugt  sin  Pen  til  at  nedskrive  den  Tale,  han 
agtede  at  holde  paa  Retterstedet,  og  som  er  bleven 
bevaret  indtil  vore  Dage.  Han  havde  netop  denne 
Morgen  skrevet  Slutningen,  og  nu,  da  han  var  færdig, 
lagde  han  Pennen  fra  sig  med  et  Suk  og  hensank  i 

Bøn.  Derpaa  rejste  han.  sig,  og  den  36  Pund  svære 
Lænke,  som  endnu  findes  i  Birkerød  Kirke,  raslede. 
Han  kastede  et  Blik  paa  den  venstre  Haand,  der 
endnu  bar  Mærker  af  Tommeskruen,  ja  to  af  Fingrene 
vare  næsten  døde,  og  smilte  saa.  Det  var  som 
Balsam  paa  hans  Saar,  at  han  havde  vist  sig  fast 
under  Pinslerne,  ikke  røbet  nogen  af  sine  med- 
skyldige, men  kun  bekendt  sin  egen  Brøde. 

Dog  Smilet  forsvandt,  og  hans  Aasyn  røbede 
hans  store  Sjælesmerte  ved  at  tænke  paa  den  fore- 
staaende  Skilsmisse  fra  Hustru  og  Børn.  Endnu  var 
Dagen  til  hans  Henrettelse  ikke  fastsat;  men  han 
kunde  hvert  Øjeblik  vente  at  modtage  Budskabet 
derom.  Hans  Tanke  gled  tilbage  over  det  svundne 
Aars  Lidelser  og  dvælede  især  ved  den  bitre  Time, 
da  Svenskerne  anden  Gang  slæbte  ham  bort  for 
ikke  mere  at  løslade  ham.  Nu  vidste  han,  at  hans 
Ejendele  vare  blevne  givne  til  Pris,  at  hans  Hustru 
var  flygtet  med  sine  smaa  Børn,  og  at  hun  havde 
udstaaet  stor  Angest  og  prøvet  mange  Savn.  Dog 
tænkte  han  mindst  paa  det  timelige ;  men  hvad  der 
især  ængstede  ham,  var  hans  Hustrus  Mangel  paa 
Sjælskraft.  Hver  Gang  hun  besøgte  ham  i  Fæng- 
selet, mærkede  han  af  hendes  Taarer  og  modfaldne 
Ord,  at  hun  ikke  var  moden  til  at  bære  den  haarde 
Skæbne,  der  ventede  hende.  Han  saa,  at  naar  han 
var  borte,  vilde  hun  bukke  under,  og  denne  Tanke 
ængstede  ham  langt  mere  end  den  bratte  Død,  der 
ventede  ham  selv. 

Han  rev  sig  løs  fra  disse  nedtrykkende  Tanker, 
greb  Papiret,  paa  hvilket  han  havde  nedskrevet  sin 
Tale,  og  gav  sig  til  at  fremsige  den  med  høj  Røst. 
Han  saa  sig  allerede  i  Aanden  staaende  paa  Ska- 
fottet og  nedenfor  en  stor  Menneskemængde,  der 
lyttede  til  hans  Ord.  Kraftig  lød  hans  Stemme, 
Lænken  raslede,  og  Fængselets  Hvælvinger  genlød 
af  hans  Trin  paa  Stengulvet,  saa  at  han  ikke  mær- 
kede, at  Jærndøren  gik  op,  og  Svenson  traadte  ind. 
Han  saa  forundret  paa  Fangens  Færd  ;  men  hans  Blik 

udtrykte  kun  Nysgerrighed,  ingenlunde  Deltagelse. 
Hans  Aasyn  var  i  Regelen  roligt  og  uudforskeligt, 
men  da  Fangen  med  Ryggen  til  ham  gik  hen  imod 
Vinduet,  prædikende  højt  for  sig  selv,  gik  et  spotsk 
Smil  over  det.  Dog  forsvandt  det,  da  Gerner  vendte 
sig  om  og  straks  tiltalte  ham,  saa  at  han  selv  ikke 
kunde  komme  til  Orde.  Han  havde  i  sin  ydre  Færd 
hidtil  vist  den  gejstlige  Fange  Agtelse  og  ikke 
krænket  ham,  saa  at  Gerner  hos  ham  forudsatte  en 
Medfølelse,  som  ingenlunde  fandt  Rum  i  Svensons 
Bryst.  Havde  den  været  der,  vilde  han  have  standset 
Fangen  i  hans  Begejstring  og  straks  udrettet  det 
Ærinde,  i  hvilket  han  var  kommen ;  men  nu  tav  han 
for  at  se,  hvor  vidt  det,  der  i  hans  Øjne  kun  var 
en  Slags  Galskab,  kunde  gaa. 

»Hvor  tænker  I,  jeg  nys  var  i  Aandenr« 
spurgte  Gerner  i  den  samme  høje  Tone,  i  hvilken 
han  havde  prædiket.  »Ikke  henrykket  i  Himmelen 
som  mit  Forbillede,  hin  store  Apostel,  saa  jeg  ikke 
vidste,  enten  Sjælen  var  i  Legemet  eller  uden  for 
Legemet,  men  dog  paa  Vejen  til  Himmelen,  paa 
Himmelstigens  nederste  Trin,  det  Skafot,  jeg  snart 
skal  træde  op  paa.  Jeg  har  opgjort  mit  Regnskab 
med  denne  Verden,  unge  Mand,  og  nedskrevet  mine 
sidste  Tanker  paa  dette  Papir.  Her  er  den  Tale, 
jeg  agter  at  holde  til  den  samlede  Mængde,  inden 
mit  Hoved  skilles  fra  Kroppen,  om  det  maa  blive 
mig  undt,  i  hvilken  Henseende  jeg  paakalder  eders 
Forbøn  hos  Kommandanten.  Skulde  det  derimod 
blive  mig  nægtet,  skal  dog  det  skrevne  Ord  vidne 
for  mine  efterladte  og  mine  Landsmænd,  at  Henrik 
Gerner  gik  i  Døden  som  en  Kristen,  med  fuld  Klar- 
hed om  sin  Synd  og  sit  Ansvar  for  Gud  og  Menne- 
sker.« 

»Hvad  siger  I  i  den  Tale,  værdige  Hr.  Henrik r« 
spurgte  Svenson,  mens  han  satte  sig  overskrævs 
paa  den  ledige  StoL 

Gerner  kunde  ikke  modstaa  Fristelsen.  En  Til- 
hører maatte  i  hans  Ensomhed  være  ham  velkom- 

men,  og  da  Fængselets  Mure  nu  i  saa  mange  Dage 
ensformig  havde  givet  Genlyd  kun  af  hans  egen 
Røst,  vilde  det  blive  en  herlig  Tidskort,  hvis  hans 
Tilhører  viste  sig  at  være  en  tænksom  og  fornuftig 
Mand,  at  høre  hans  Dom,  og  gik  den  ham  imod, 
da  at  forsvare  sin  egen  Mening.  AUigevel  havde 
han  en  Tvivl. 

>  Ønsker  I  at  vide  det  af  Agtelse  for  den  Kjortel, 
jeg  bærer,  og  af  Deltagelse  for  mig  i  min  Fornedrelse 
og  ikke  af  bar  Nysgerrighed  eller  for  at  spotte  mig, 
saa  vil  jeg  gerne  kortelig  meddele  mit  Afskedsords 
Indhold.« 

»Ønsker  I  min  Forbøn  hos  Kommandanten,« 
svarede  Svenson,  »at  det  tilstedes  eder  at  holde 
den  Tale  paa  Skafottet,  er  det  nødvendigt,  at  jeg 
kender  dens  Indhold.  Begynd  da  uden  videre  Op- 
hævelser!« 

»Vel,  Hr.  Løjtnant,«  sagde  Gerner  efter  nogle 
Øjeblikkes  Eftertanke,  »I  vide  da,  at  jeg  har  givet 
min  Tale  saadan  Titel :  Homo  proponit.  Deus 
disponity  det  er:  Mennesket  spaar,  men  Gud  raar. 
Teksten  har  jeg  taget  af  Petri  første  almindelige 
Brev,  andet  Kapitel,  17de  Vers:  Frygter  Gud  og 
ærer  Kongen!« 

»En  god  Tekst,«  sagde  Svenson,  »om  I  da 
dermed  har  tænkt  paa  Kong  Karl.« 

»Visselig  ikke!«  svarede  Gerner  og  løftede 
Haanden,  saa  hans  Lænke  raslede.  »Jeg  tænker 
dermed  paa  min  lovlige  Herre  og  Konge,  hvem 
Gud  bevare  i  Tid  og  Evighed  med  al  hans  Slægt! 
Det  synes  mig  nemlig  underligt,  at  jeg  af  den 
svenske  Krigsrets  Præses  er  bleven  kaldet  en  For- 
ræder og  dømt  som  saadan.  Er  jeg  en  Forræder, 
som  tjener  min  Herre  og  Konge  tro,  saa  bør  ogsaa 
alle  svenske  Kavalerer,  som  tjene  Kongen  af  Sve- 
rige huldelig  og  ikke  aabenbare  for  hans  Fjender 
hans  Planer,  regnes  som  Forrædere  imod  den,  med 
hvem  de  stride  og  omsider  blive  fangne  af  —  ikke . 
sandt?« 

»Snildt  nok  udtænkt  af  eder,«  svarede  Svenson, 
som  havde  givet  sig  til  at  pudse  sine  Negle,  »men 
dog  ørkesløse  Argumenter,  til  hvilke  Dommerne 
ikke  kunde  tage  Hensyn,  saasom  det  gjaldt  Hans 
Majestæts  og  Hærens  Sikkerhed.c 

»Ja! c  sagde  Gerner,  hvem  hans  Tilhørers  rolige 
Væsen  gav  Lyst  og  Mod  til  at  tale  videre.  »Krigs- 
retten har  dømt,  og  der  kan  ikke  appelleres  uden 
til  Kong  Karls  Naade,  hvem  min  Hustru  gentagne 
Gange  paa  sine  Knæ  har  anraabt  om  Formildelse 
af  denne  haarde  Dom;  men  her,  i  denne  Tale 
appellerer  jeg  til  den  højeste  jordiske  Ret,  den  der 
vil  overleve  Kong  Karl  og,  jeg  haaber  til  Gud, 
hans  Regimente  i  dette  Land  —  Efterverdenens 
Dom.  Den  vil  yde  mig  Retfærdighed,  og  jeg  har 
forsvaret  mig  ved  et  Eksempel  af  den  hellige 
Skrift,  saalunde:  Vi  vide  alle,  at  Judas  kaldes  en 
Forræder,  fordi  han  forraadte  sin  egen  Mester;  men 
Ehub,  som  hemmelig  kom  ind  til  Moabiternes  Konge 
Eglon,  der  i  atten  Aar  havde  undertrykt  Israel,  og 
stødte  Sværdet  i  hans  Bug,  ham  tales  der  intet 
saadant  om.« 

»Er  der  meget  ar  den  Slags  i  eders  Tale,« 
sagde  Svenson  og  saa  op,  »saa  faar  den  visselig  ikke 
min  Rekommandation.  Sig  mig  dog  nu,  hvor  det 
gik  til,  at  en  from  Guds  Mand  som  I  blev  indviklet 
i  denne  Plan?« 

»Ogsaa  dette  har  jeg  gjort  Rede  for,  om  I  vil 
høre  min  Tales  Ord,«  sagde  Gerner  og  oplæste 
derpaa  af  Manuskriptet  følgende:  Jeg  har  haft  min 
naadigste  Herres  og  Konges  Bud,  at  jeg  roHone 
juramenit  dati,  ratione  fidei  pcUriæ  datæ  et  ratio- 
ne  beneficit  accepH  —  det  er:  paa  Grund  af  min 
svorne  Ed,  min  skyldige  Fædrelandskærlighed  og  mod- 
tagen Velgerning  skulde  være  Tolk  imellem  Oluf 
Stenvinkel,  nu  salig  hos  Herren,  og  den  engelske 
Oberst  Hutschinson.  Jeg  har  vel  undskyldt  mig  for 
sine  Aarsager,  dog  efterkommet  det,  indtil  en  anden 
i  mit  Sted  kunde  blive  kommanderet.   —  »Der  har 

I  Aarsagen,  som  er  min  Konges  Befaling,  som  jeg 
har  adlydt,  hvad  ogsaa  I  vilde  have  gjort,  havde 
eders  Konge  befalet  eder  sligt.  Desuagtet  maatte 
jeg  prøve  Torturen  i  seks  Timer,  hvilket  ingen  ved 
bedre  end  I,  og  fik  I  end  intet  ud  deraf  uden  La- 
mentation  og  Guds  Paakaldelse,  er  min  venstre 
Haand  dog  lemlæstet  og  ubrugelig  for  min  øvrige 
Levetid.« 

Svenson  saa  op,  som  om  han  vilde  sige  noget, 
men  tav  nogle  Øjebhkke  og  sagde  saa:  »I  maa 
endda  prise  eders  Lykke,  at  det  ikke  blev  den 
højre ! « 

»For  Gud,  I  har  Ret,  unge  Mand!«  udbrød 
Gerner  sagtmodigt.  »Havde  jeg  ikke  kunnet  bruge 
Pennen,  vilde  Tiden  være  bleven  mig  dobbelt  lang  og 
trang.  I  maa  nu  ikke  tænke,  at  jeg. hader  mine 
Fjender;  jeg  har  skrevet  her,  at  jeg  tilgiver  dem, 
og  jeg  vil  sige  til  eder,  at  jeg  intet  Nag  bærer 
heller  til  eder,  som  har  været  mine  strenge  Dom- 
meres Redskab.  Nu  høre  I  dog  af  denne  Tale  et 
Ord,  som  I  bør  lægge  eder  paa  Hjerte,  naar  eders 
Time  engang  slaar.  Jeg  kalder  her  Døden  en  Straf, 
en  Straf  for  min  Ungdoms  Synder  og  mine  skjulte 
Synder,  en  Straf  for  andre  Synder,  vitterlige  og 
uvitteriige,  imod  Herrens  hellige  Lov,  fra  jeg  blev 
Karl  og  som  Mand  i  mit  Fædreland  og  paa  fremmede 
Steder  —  Aarsag  nok  til  min  Død.  —  Ingen  af  os 
har  fortjent  bedre  Død,  end  vor  Herre  og  Frelser 
fik,  og  det  trøster  mig,  at  en  hastig  Død  under 
Sværdet  er  bedre  end  at  pines  paa  Sottesengen.  I 
skal  vide,  unge  Mand,  at  jeg  dør  forligt  med  Gud 
og  mig  selv.  Har  I  aldrig  følt  Splid  i  eders  Indre, 
Anger,  Uro,  Angest?  Da  maa  I  skønne  Stor- 
heden og  Fylden  af  det  Ord  at  vorde  forligt  med 
sig  selv;  Gud  har  i  sin  Naade  ladet  fuldbyrdes  paa 
mig,  hvad  Herren  sagde  til  sine  Disciple:  I  skulle 
forstaa  Sandheden,  og  Sandheden  skal  frigøre 
eder  I  Fatter  I  den  Salighed  at  være  fri,  endog  i 
Lænker.?« 

>  Jeg  har  ikke  forlangt  en  Prædiken  af  eder, «  sagde 
Svenson  med  en  mørk  Vredesrødme  paa  sit  Aasyn; 
»hold  I  eder  til  Papirerne,  om  I  saa  synes! c 

Gerner  rystede  misbilligende  paa  Hovedet  og 
sagde : 

»Hvad  jeg  nu  ellers  skriver  der,  hvor  jeg  tager 
Afsked  fra  mine  kære,  er  ikke  for  eders  Øren  og 
vilde  bevæge  mig  for  meget  at  læse.  Lad  det  da 
være  forbigaaet;  men  nu  faa  I  høre  Slutningen: 
»Tvende  Ting  har  jeg  nu  mere  at  uddele,  end 
dersom  jeg  døde  paa  min  Seng.  Blodet  skulde 
nemlig  ellers  døet  i  Legemet,  men  det  skænker  jeg 
til  de  Svenske,  mine  Dommere,  i  Synderlighed 
Kongen  af  Sverige,  hvilken  min  bedrøvede  Hustru 
saa  ofte  har  anmodet  om  Benaadning,  og  lader  dem 
svare  til  det.  Den  hastige  Fraskillelse,  førend  Glasset 
er  udrundet,  skal  være  for  Kong  Frederik  den  Tredje, 
Kongen  af  Danmark,  hvis  Regimente  Gud  lyksalig- 
gøre enten  med  Fred  og  Rolighed  eller  ogsaa  sine 
Fjenders  Ødelæggelse;  ham  har  jeg  tjent  huld  og 
tro  ved  en  svoren  Ed,  som  nu  skal  besegles  ved 
mit  Blod.  Amen! c 

»Den  skal  saa  I  c  sagde  Svenson  i  en  barsk 
Tone  og  rejste  sig  brat. 

Gerner  saa  op  og  blev  det  ildevarslende  Udtryk 
i.  Svensons  Øjne  var. 

»I  bringer  onde  Tidender! c  sagde  han  ogsaa 
sin  Fjende  forskende  ind  i  Øjet;  »hvorfor  forholdt  I 
mig  dem  indtil  nu?« 

»Eders  egen  Ordskvalder  lukkede  Munden  paa 
mig,  da  jeg  kom;  dog  kan  det  vel  ikke  kyse  en 
Guds  Mand  som  eder,  der  har  en  Himmelstige 
at  klatre  op  ad,  at  høre,  at  I  skal  justificeres  i  Over- 
morgen, som  er  paa  Fredag.  Paa  Kommandantens 
Befaling  bringer  jeg  eder  herved  det  Budskab.« 

»Er  det  fuldkommen  sikkert  og  vist?«  spurgte 
Gerner,  mens  han  maalte  Svenson  med  et  foragte- 
ligt Blik. 

»Det  kan  I  lide  paa!« 

»Ingen  Frist  er  at  opnaa,  end  ikke  en  eneste 
Dags  Opsættelse?« 

»Nej!«  sagde  Svenson.  »Hans  Majestæts  Ordre 
er  bestemt.  I  fik  jo  saa  dog  eders  Tale  færdig  i 
rette  Tid!« 

Gerner  bøjede  sit  Hoved  og  hensank  et  Øjeblik 
som  i  Bøn,  mens  Svenson  stod  for  ham  med  kors- 
lagte Arme  og  saa  paa  ham  med  et  stikkende  Blik. 
Derpaa  hævede  han  Hovedet  og  sagde  med  Vær- 
dighed og  Ro: 

»Da  gaa  eders  Vej!  I  har  kun  dvælet  her  alt 
for  længe.  Vis  mig  ogsaa  den  Tjeneste  ikke  at 
træde  ind  i  mit  sidste  Fristed  oftere,  før  den  sidste 
Time  slaar,  naar  I  skal  ledsage  mig  til  Skafottet, 
og  Udgydelsen  af  mit  Blod  skal  glæde  eders  onde, 
hæynlystne  Hjerte.« 

»Ih,«  svarede  Svenson  med  genvunden  Fatning, 
»jeg  er  lige  glad,  enten  I  lever  eller  dør.« 

Derpaa  drejede  han  sig  rundt  paa  Hælen  og 
forlod  Fængselet;  men  da  han  var  borte,  og  Jærn- 
døren  med  et  Brag  havde  lukket  sig  efter  ham, 
hensank  Gerner  i  dyb  Smerte,  og  hans  Taarer  flød. 
Nu  følte  han  først  ret  Dybden  af  de  Ord,  han  denne 
samme  Morgen  havde  nedskrevet: 

»Nu  var  alting  gjort,  dersom  mit  Hjerte  ikke 
skulde  skilles  ad;  thi  min  Hustru  og  jeg  ere  eet 
Hjerte  og  eet  Kød,  og  nu  er  Døden  med  Kærlig- 
heden i  Kamp,  hvo  som  ellers  stærkest  er!« 

Det  havde  han  skrevet  i  en  bevæget,  men  op- 
løftet Stemning,  vistnok  med  Døden  for  Øje;  men 
dog  levede  endnu  et  svagt  Haab  om  Naade  i  hans 
Hjerte.  Nu  var  alt  Haab  ude,  og  hvad  han  forud 
havde  stræbt  at  forestille  sig,  kom  dog  nu  brat 
over  ham  med  Virkelighedens  ubønhørlige  Streng- 
hed. Han  tænkte  paa  sin  Hustrus  unge  Alder  og 
bløde  Sind  og  frygtede,  at  i  hendes  Hjerte  vilde 
Døden  være  stærkere  end  Kærligheden,  Hun  maatte 
dog  snarest  muligt  underrettes  om,  at  den  bitre 
Skilsmisse  forestod,  og  han  greb  derfor  Pennen  og 

Svenskerne  paa  Kronborg.  34 

tilskrev  hende  det  Brev,  som  endnu  kendes,  og  som 
vidner  om  hans  gudhengivne  og  mandige  Sind.  Han 
formaner  deri  sin  Hustru  for  den  Døds  Skyld,  hvilken 
Kristus  har  lidt,  og  den  Trøst,  som  den  Helligaand 
meddeler  alle  sorgfulde  Hjerter,  ikke  at  nære  videre 
Ængstelse  for  ham;  men  han  viser  sig  ogsaa  heri 
som  et  ægte  Barn  af  sin  Tid,  idet  han  paalægger 
hende  at  sørge  for  en  standsmæssig  Jordefærd  som 
en  særdeles  magtpaaliggende  Sag.  Han  beder  hende 
nemlig:  »først  og  fremmest  at  bestille  en  Ligkiste 
med  seks  Ringe,  en  ren  Skjorte,  en  fin  linned  Nat- 
trøje, et  Par  fine  Linbukser,  en  Nathat  og  et  Stykke 
rødt  Klæde;«  dernæst  at  bede  fire  Dannekvinder  af 
Byen  om  at  indvikle  hans  Legeme  i  Kisten  og  for- 
anstalte hans  Lig  med  sømmelig  Ledsagelse  ført  til 
Birkerød,  om  det  maa  tilstedes,  men  hvorom  han  i 
Særdeleshed  vil  have  Kommandanten  anmodet.  Han 
begærer  tillige  to  Embedsbrødres  Nærværelse  for- 
inden, anmoder  sin  Hustru  om  at  skikke  Bud  lil 
København,  som  om  han  endnu  kunde  vente  Frelse 
.deraf,  og  opfordrer  hende  sluttelig  til  snarest  at 
komme  til  ham. 

Denne  Opfordring  adlød  hun  naturligvis  straks, 
og  Gensynet  blev  endnu  mere  smerteligt,  end  Gerner 
havde  ventet.  Dorothea  var  ganske  overvældet  af 
det  haarde  Slag,  hang  om  hans  Hals  og  udøste  sin 
Smerte  i  Klager  og  med  modige  Taarer.  Hun  saa 
kun  Døden  og  Skilsmissens  Bitterhed,  og  det  Haab, 
som  bærer  ud  over  Graven,  var  ganske  veget  fra 
hende,  saa  hendes  Husbond  til  sidst  med  Angestens 
Sved  paa  sin  Pande  bad  Frelserens  Bøn  fra  Get- 
semane  Have:  Herre,  om  det  er  muligt,  da  lade  du 
denne  Kalk  gaa  os  forbi !  Men  den  bitre  Kalk  skulde 
jo  tømmes,  og  han  tilkæmpede  sig  Fatning  paany, 
saa  at  han,  da  Udmattelsen  omsider  afløste  Doro- 
theas heftige  Smerte,  var  i  Stand  til  at  tale  trø- 
stende til  hende. 

»Nu  er  du  lifligere  for  min  Sjæl,  min  hjerte 
Hustru,  end  du  nys  var,«  sagde  han  mildt  og  sagt- 

modig.  >Du  maa  ikke  røve  mig  min  Kraft,  at  jeg 
ikke  skal  gaa  i  Døden  som  en  Usling.  Du  skal 
vide,  at  end  ikke  den  Dag,  da  de  torterede  mig 
med  deres  Marterredskaber,  saa  mig  saa  svag  som 
denne  Stund,  da  du  kom  til  mig  med  din  modløse 
Smerte.« 

»Saa  tilgive  Gud  mig  det!«  svarede  Dorothea, 
mens  hendes  modige  Taarer  flød  paa  ny;  »jeg  er 
dig  da  vel  ikke  værd ;  men  maatte  jeg  ikke  rystes 
i  mit  Inderste  ved  Budskabet  om  den  skrækkelige 
og  elendige  Død,  der  venter  dig?« 

»Saa  er  din  bedste  Kraft  da  Svaghed,«  sagde 
Gerner  utaalmodig,  »og  dette  er  din  Synd,  at  du 
elsker  mig  højere  end  den  Herre  Jesus  Kristus. 
Derfor  tager  han  mig  bort,  at  du  snart  kan  lære 
først  og  fornemmelig  at  elske  ham.  Da  skal  du, 
det  tror  og  haaber  jeg  vist,  i  Bønnen  søge  mig 
hist  oppe  i  Paradis,  hvor  Han  engang  lade  os 
mødes  i  usigelig  Fryd  og  smage  den  evige  Gen- 
forenings uvisnelige  Glæde  og  uforgængelige  Sødme ! « 

»Du  skal  kende  mig,  som  jeg  er,«  svarede 
Dorothea;  »min  Enkestand  vil  kun  blive  til  min 
Sjæls  og  mit  Legems  Nedbrydelse;  jeg  vil  græmme 
mig  til  Døde,  at  du  kan  vide  det  og  gaa  i  Forbøn 
for  mig  for  Guds  Trone,  at  Herren  ikke  vredes  paa 
mig,  fordi  jeg  ikke  kan  tænke  anderledes,  end  som 
jeg  nu  tilstaar.  Jeg  ser  grant,  at  jeg  vil  elske 
Herren  højere,  lader  han  dig  leve  og  blive  ved 
min  Side,  end  naar  han  tager  dig  fra  mig;  men 
saasom  dette  nu  synes  at  være  Hans  ubøjelige 
Vilje,  da  bed  Ham  forkorte  mine  Dage,  at  jeg  snart 
atter  kan  samles  med  dig  I« 

Gerner  nedsank  paa  ny  i  stor  Kvide  ved  at 
høre  denne  Tilstaaelse,  skønt  han  ikke  miskendte 
den  store  Kærlighed  til  ham,  som  hans  Hustrus  Ord 
aandede.  Han  opgav  at  tale  hende  til  Rette  med 
Strenghed,  men  søgte  at  trøste  hende  ved  milde 
Ord  og  henviste  hende  særlig  til  hendes  Moderpligter. 
Han  bad  hende  ikke  glemme,  at  hun  havde  deres 

to  smaa  Døtre  Marta  og  Maria  at  leve  for,  at  hun 
engang  skulde  aflægge  Gud  Regnskab  for  deres 
Pleje  og  Opdragelse,  og  at  det  vilde  være  ham  en 
saare  trøstelig  Tanke  i  Døden,  at  han  vidste  sine 
Børn  i  en  kærlig  og  forstandig  Moders  Hænder  og 
ikke  ved  hendes  Fortvivlelse  prisgivne  til  For- 
sømmelse og  Vanrøgt.  Saaledes  lykkedes  det  ham 
at  vække  Moderkærligheden  i  hendes  Hjerte;  hun 
genvandt  sin  Fatning  og  lovede  ham  at  gøre  sin 
Pligt  og  leve  for  Børnene,  saa  længe  Gud  undte 
hende  Helbred  og  Kraft. 

Saa  skiltes  de  for  den  Dag,  og  hun  gik  for  at 
udføre,  hvad  hendes  Husbond  havde  paalagt  hende 
i  Brevet,  ved  hvilken  Gerning  Mikkel  Hansen  og 
Maren  hjalp  hende  trolig.  Resten  af  denne  Dag  og 
Torsdagen  gik  med  Forberedelserne  til  hendes  Hus- 
bonds forestaaende  Jordefærd,  og  Torsdag  Efter- 
middag kom  hun  sidste  Gang  til  ham  og  bragte 
Børnene  med.  Afskeden  var  tung;  dog  viste  Doro- 
thea nu  større  Fatning,  og  Fangevogterens  Barskhed 
forkortede  til  begges  Gavn  dette  pinlige  Møde.  — 
Det  var  samme  Dags  Aften  Klokken  ni,  at 
Gerner,  endnu  fuldt  paaklædt,  laa  paa  sit  Leje  i 
Fængselet  og  nød  en  Hvile,  han  saa  højlig  trængte 
til.  Denne  Dag,  som  nu  stundede  til  Ende,  havde 
været  fuld  af  opløftende  Øjeblikke  og  smaalige 
Tanker.  Den  syntes  ham  ikke  lang,  tværtimod  var 
den  gaaet  med  feberagtig  Hast,  saa  at  han  først  nu 
i  sin  Ensomhed  og  Aftenens  Stilhed  ret  fik  den 
Tanke  fat,  at  det  var  den  sidste  Dag  af  hans  Liv, 
og  at  han  aldrig  mere  skulde  se  denne  Verdens 
Sol  gaa  ned.  Aftenrødens  Glans  var  allerede  slukt, 
og  Maanen  sendte  sine  blege  Straaler  ind  til  ham; 
de  aftegnede  Vinduesgitterets  Skygge  paa  Gulv- 
•  fliserne  og  udbredte  en  mild,  dæmpet  Lysning  i  det 
snævre  Rum,  der  nu  i  syv  Uger  havde  huset  ham, 
og  som  han  kun  havde  forladt  een  Gang,  da  de 
førte  ham  ned  for  at  pine  ham.  Om  ni  Timer 
skulde   Døren   aabne  sig,   og   han  atter  gaa  ud  til 

Pinsel,  men  dermed  vilde  alle  hans  Lidelser  være 
endte. 

Søvnen  flyede  hans  Øjne,  og  mange  urolige 
Tanker  for  gennem  Hovedet;  den  ene  jog  den 
anden,  og  han  kunde  ikke  holde  nogen  af  dem  fast. 
Den  Fred,  der  overgaar  al  Forstand,  og  det  Salig- 
heds Haab,  som  han  især  nu,  den  sidste  Nats  stille 
Timer,  saa  haardt  havde  nødig,  kom  ikke  til  ham. 
Hver  Gang  hans  Tanker  søgte  Himmelen,  vendte 
de  tilbage  som  vingestækkede  Fugle  og  kravlede 
saa  om  paa  den  Jord,  i  hvilken  håns  afsjælede  Le- 
geme snart  skulde  stedes  til  Hvile. 

Han  ransagede  sit  tilendebragte  Liv  og  tænkte 
med  et  Suk  paa,  at  Traaden  snart  skulde  over- 
skæres, inden  han  havde  fyldt  sit  tredivte  Aar. 
Store  Synder  havde  han  ikke  at  angre,  men  dog 
var  der  noget,  han  ønskede  ugjort,  og  meget,  han 
ønskede  havde  været  bedre  gjort,  ikke  mindst  i 
hans  kortvarige,  gejstlige  Virksomhed.  Han  hayde 
dog  talt  adskilligt  fra  Prædikestolen  om  Lidelse  og 
Død  og  fandt  nu,  da  han  selv  havde  Kniven  paa 
Struben,  at  han  havde  talt  som  et  Barn.  Nu  først 
vidste  han,  hvad  Død,  Skilsmisse  og  Smerte  er. 
Overfladisk  var  da  ogsaa  det,  han  havde,  skrevet  i 
sin  Afskedstale,  at  det  skulde  være  værre  at  pines 
paa  Sottesengen  end  at  dø  paa  Skafottet ;  thi  giver 
Sygdommen  end  Smerte,  giver  den  dog  ofte  Lin- 
dring, naar  den  sløver  Tænkningen.  Nej,  ung,  sund 
og  fuld  af  Livslyst  at  gaa  en  voldsom  Død  i  Møde 
er  visselig  skrækkeligere  end  alt  andet. 

Og  nu,  da  Dødsklokken  snart  skulde  lyde  for 
ham,  følte  han  først  ret,  med  hvor  stærke  Baand 
Livet  holdt  paa  ham;  ikke  alene  Hustru,  Børn, 
Slægt  og  Venner,  et  roligt  og  virksomt  Livs  stille, 
hyggelige  Glæder,  alt  det,  Gud  havde  givet  ham 
som  hans  beskikkede  Lod,  indtil  den  usalige  Krig 
kom  og  tilintetgjorde  hans  jordiske  Lykke  og  nu 
skulde  tage  hans  Liv,  traadte  frem  for  hans  Tanke 
i  deres  mest  fristende  Skikkelse;    men  ogsaa  hans 

Ungdoms  stolte  Forhaabninger,  at  blive  en  anset 
Kirkens  Tjener,  en  stor  Prædikant,  en  berømt  Skri- 
bent, i  hvis  Lod  det  vilde  falde  ikke  alene  at  virke 
for  en  lille  Menighed,  men  for  det  ganske  Folk  — 
disse  ærgerrige  Tanker  kom  nu  til  ham  i  den  sidste 
Nat  som  fristende  Dæmoner,  om  de  kunde  vække 
Oprør  i  hans  Sjæl  og  gaa  i  Rette  med  den  Almæg- 
tige, fordi  hans  Bønner  om  Naade  vare  blevne  uhørte. 

Saa  tømte  han  da  den  bitre  Kalk  i  Aanden 
Draabe  efter  Draabe,  saa  Angestens  og  Smertens 
Sved  stod  paa  hans  Pande,  og  han  allerede  saa  sig 
selv  paa  Skafottet  og  Skarpretteren  med  det  blanke 
Sværd  ved  sin  Side,  da  han  pludselig  hørte  Fæng- 
selets Dør  blive  aabnet  og  atter  lukket.  Han  tænkte, 
at  Henrettelsens  Time  maaske  var  bleven  frem- 
skyndet; men  der  lød  ingen  tunge  Trin  som  af 
væbnede  Mænd,  og  da  han  rejste  sig,  saa  han  til 
sin  Forundring  en  kvindelig  Skikkelse  for  sig.  Disse 
fine  Træk,  engang  saa  blomstrende,  nu  noget  skar- 
pere tegnede,  ikke  oplivede  af  Livslyst  og  ung- 
dommelig Glæde,  men  mærkede  af  Livets  Alvor, 
disse  straalende  Øjne,  som  i  Maanens  svage  Lys 
syntes  mørke,  og  hvis  Blik  var  hæftet  ufravendt  paa 
hans  Aasyn;  Skikkelsens  ejendommelige  Holdning, 
over  hvilken  der  var  en  vis  kæk  Ynde  —  det 
syntes  ham  at  være  et  kendt  Billede,  indtil  han 
efter  nogle  Øjeblikkes  tavse  Stirren  kom  paa  det  . 
rene  med,  at  det  maatte  være  Lisbeth.  Hvad  han  i 
den  senere  Tid  havde  hørt  om  hendes  Færd,  havde 
ikke  kunnet  stemme  ham  mild  imod  hende.  Han 
saa  da  noget  barsk  paa  hende,  mens  et  sørgmodigt 
Smil,  ligesom  et  Genskin  af  Maanens  melankolske 
Lys,  oplivede  hendes  blege  Aasyn. 

>Det  smerter  mig  at  gense  eder  saaledes,  Hr. 
Henrik!«  sagde  hun  med  blid  og  usikker  Stemme. 

»Hvad  vil  I?«  spurgte  han  og  løftede  afvisende 
Haanden.  »Hvi  kommer  I  her  at  forstyrre  en  døds- 
•dømts  Fred  paa  hans  Livs  sidste  Aften?« 

*J^g  gaar  ikke  mit  eget  Ærinde,«  svarede  hun 

med  et  Suk.  »Magister  Kristen  Tikøb  sender  eder 
ved  mig  Venskabs  og  Broderskabs  Hilsen.« 

»Har  I  da  været  hos  ham  i  hans  Fængsel?« 
spurgte  Gerner  forundret. 

»Jeg  har  været  der  i  nogle  Dage;  jeg  fandt 
ham  syg  og  lidende  og  har  nu  faaet  Tilladelse  til 
at  pleje  ham  og  forbinde  hans  Saar.« 

Gerner  saa  Lisbeth  forskende  ind  i  Øjet,  og 
der  mødte  ham  et  stolt  og  frimodigt  Blik. 

»Løj  da  Rygtet.'^«  spurgte  han  i  en  mildere 
Tone,  »da  man  kaldte  eder  en  Landsforræderske 
og  satte  endnu  værre  Klik  paa  eders  Ære?« 

»Tal  I  kun  trygt  med  mig!«  sagde  Lisbeth  i 
en  bitter  Tone.  »Jeg  er  intet  af  det,  Rygtet  sagde ; 
en  hel  hæderlig  Person,  der  ikke  smitter  Luften 
ved  min  Nærværelse;  fremfor  alt  god  dansk.  Lad 
mig  dog  ikke  glemme  at  røgte  mit  Ærinde.  Hr. 
Kristen  er  sorgfuld  over,  at  han  ikke  kan  byde 
eder  sit  sidste  Farvel.  Han  gjorde  eder  hjertensgerne 
Følgeskab  i  Morgen  og  misunder  eder  Døden.« 

»Det  hører  jeg  med  stor  Skamfuldhed,«  sagde 
Gerner,  idet  han  rejste  sig  fra  Sengekanten  og  be- 
gyndte at  gaa  frem  og  tilbage  i  Fængselet.  »Laa 
jeg  ikke,  da  I  kom,  og  ønskede  mig  Livet  og  al 
dets  Lyst!« 

»E)et  fatter  jeg,«  svarede  Lisbeth  med  et  mørkt 
Blik.  »I  var  lykkelig,  elsket,  hædret,  en  lys  og  skøn 
Fremtid  ventede  eder;  han  er  gammel,  fattig  og 
forladt;  ingen  vil  savne  ham  eller  græde  ved  hans 
Baare,  uden  at  det  skulde  være  mig.  Dog  fatter 
jeg  ham  bedst,  thi  ogsaa  jeg  tænker,  at  dette  Liv 
er  den  pure  Elendighed,  og  som  han  længes  jeg 
efter  at  udfries  af  dette  Dødens  Legeme.« 

»I?«  spurgte  Gerner,  standsede  og  saa  forundret 
op.  »Sjælden  høres  det,  at  nogen  i  eders  unge 
Alder  længes  efter  Døden.  I  var  ogsaa  det,  I  nys 
sagde,  at  jeg  var  —  lykkelig,  elsket  og  hædret. 
Har  I  forspildt  alt  det?  Udøs  frit  eders  Hjerte  for 
niig,  Jomfru  Lisbeth;  jeg  tager  snart  hver  Hemme- 

lighed  med  mig  i  Graven;  men  end  ikke  i  denne 
Time,  som  er  en  af  mine  sidste,  vil  jeg  svigte  mit 
Kald   og   nægte  eder  Sjælesorg,  har  I  den  nødig.  < 

Lisbeths  Sind  kom  i  heftigt  Røre,  da  Gerner 
med  sørgmodig  Røst  sagde  dette  og  saa  paa  hende 
med  et  mildt  Blik.  Dog  trængte  hun  de  frem- 
brydende Taarer  tilbage  og  sagde  heftig,  mens  hun 
saa  ned  for  sig: 

»Det  er  for  silde  1  For  mig  gives  ikke  Trøst 
eller  Raad.  Mit  Livs  Lykke  er  forspildt,  dog  ikke 
ved  nogen  Brøde,  saaledes  som  I  vel  forestiller 
eder.  I  tro  fuldt  og  fast,«  vedblev  hun,  mens  en 
dyb  Rødme  farvede  hendes  blege  Kinder,  »at  I 
taler  med  en  hæderlig  Jomfru;  men  I  skal  ogsaa 
vide,  at  jeg  købte  mig  den  Fred  og  Ære  dyrt.  Saa 
tale  vi  ikke  mere  om  mig!  Hr.  Kristen  beder  om 
et  kærligt  Ord  som  Afskedshilsen  fra  eder,  i  hvem  han 
ser  ikke  alene  en  Broder,  men  langt  sin  Overmand. 
Han  beder  eder  ikke  bære  Nag  til  ham,  om  han 
paa  nogen  Maade  er  meddelagtig  i,  at  I  er  bleven 
dragen  ind  i  denne  Plan,  der  er  bleven  eder,  som 
ham  selv  til  Fordærvelse.« 

»I  skal  ikke  være  gaaet  forgæves, c  svarede 
Gerner  rørt.  »Bring  ham  min  kærlige  og  broderlige 
Genhilsen  og  sig  ham,  at  jeg  ikke  ser  Aarsag  til  at 
bære  Nag  til  ham;  men  føj  til,  at  saasom  alt  det, 
I  før  sigtede  til  —  Livslyst,  Drømme  om  Lykke  og 
Hæder  —  endnu  klæber  ved  mig,  lænker  mig  til  denne 
syndige  Jord  og  hindrer  min  Sjæl  i  at  løfte  sig  til 
Lysets  Boliger,  mens  han  sukker  efter  Befrielse,  da 
er  han  nu  langt  min  Overmand,  naaede  han  end 
aldrig  at  faa  Kaldsbrev,  Hustru  eller  Velstand. 
Herren  være  med  ham  og  forkorte  hans  Lidelses- 
tid  I  Han  lette  ham  Korsets  Tynge,  indtil  Han  tager 
det  af  ham  og  vinker  ham  didop,  hvorhen  jeg  nu, 
om  Herren  ikke  forkaster  mig,  gaar  forud!« 

Lisbeth  stod  for  ham  og  hørte  med  sænket 
Blik  og  i  ærbødig  Tavshed  paa  ham;  men  hun  blev 
'^taaende  saaledes,  ogsaa  da  han  tav,  som  om  hun 


537 

var  henfalden  i  sine  egne  Tanker,  og  gjorde  ikke 
Mine  til  at  gaa.  Hendes  Tavshed  og  Ubevægelig- 
hed blev  Gerner  pinhg,  og  han  længtes  efter  En- 
somhed. 

»Gaa  nu  tilbage  til  ham  med  den  Hilsen! 
Herren  være  ogsaa  med  eder  og  lønne  eder,  fordi 
I  plejer  min  og  eders  ulykkelige  Landsmand  og 
Broder  saa  kærligt  og  trofast  le 

»O,  kære  Hr.  Henrik!«  udbrød  Lisbeth  plud- 
selig og  sank  paa  Knæ  for  ham.  >Giv  mig  Kirkens 
og  eders  Velsignelse,  inden  vi  skilles !  Jeg  vil  tage 
den,  som  kom  den  fra  Gud,  og  den  skal  være  min 
Trøst  og  min  Styrke  i  mine  mørke  Timer.« 

Gerner  studsede  og  rørtes  i  Aanden.  Alt  det, 
der  havde  tynget  hans  Sjæl,  faldt  af  den  som 
sønderbrudte  Lænker.  Han  hævede  sig  til  Gud  i 
varm  og  inderlig  Andagt,  og  Ordene  faldt  med 
samme  Kraft  og  Begejstring  som  i  hans  lykkelige 
Dage.  Dybt  prægede  de  kærlige  Trøstens  Ord,  han 
sagde,  og  den  alvorlige  Formaning,  han  føjede  til, 
sig  i  Lisbeths  Hjerte,  og  hun  gennembævedes  af 
en  hellig  Frygt,  da  han  lagde  sin  højre  Haand  paa 
hendes  Hoved  og  udtalte  den  da  brugelige  Vel- 
signelse over  hende: 

»Herren  lade  sine  hellige  Engles  Varetægt  være 
omkring  dig.  Herren  være  med  dig  og  være  dig 
naadig.  Herren  fæste  sit  Aasyn  paa  dig  og  give 
dig  Fred,  Amen!« 

Som  han  havde  udtalt  dette  Amen,  og  Lisbeth 
rejste  sig  med  et  blegt  Aasyn  og  et  taarevædet 
Blik,  gik  Fængselsdøren  op,  og  Svenson  traadte  ind. 

»Ih!«  sagde  han  forundret,  »her  holdes  nok 
ligesom  en  lille  Gudstjeneste  i  Smug.« 

»I  maa  ikke  vanære  det  hellige  ved  Spot!« 
udbrød  Gerner  med  Harme.  »Lad  nu  denne  unge 
Jomfru  gaa  med  Fred!  Hun  kom  herhid  i  god  og 
uskyldig  Hensigt.« 

»Jeg  haaber  saa,  da  jeg  selv  førte  hende  til 
eder.      Ikke    heller    skal    det    mangle,    at   jeg   jo 


538 

fører  hende  sikkert  tilbage,  eftersom  hun  er  min 
Fæstemø.  € 

Gerner  saa  paa  Lisbeth  med  et  smerteligt  Blik, 
mens  hendes  Kinder  blussede;  nu  forstod  han  hendes 
sære  Tale  før,  og  han  ynkede  hende  inderlig.  Han 
tvang  dog  denne  Følelse  og  sagde: 

»Da  har  hun  jo  et  godt  Værn.  Bliv  hende 
engang  en  kærlig  og  god  Husbond,  hvad  hun  vis- 
selig fortjener.« 

»Jeg  skal  gøre  mit  bedste,«  svarede  Svenson 
med  et  spotsk  Smil,  »tør  hun  end  ikke  vente  lange 
og  rørende  Prædikener  af  mig.  Dog,  for  ikke  at 
gøre  mig  skyldig  i  den  samme  Forsømmelse  som 
forgangen  Dag,  da  jeg  saa  længe  forholdt  eder  det 
Budskab,  jeg  havde  at  bringe  eder,  og  for  at  I 
kan  komme  til  at  gøre  Bod  for  den  haarde  Be- 
skyldning om  Hævngerrighed,  I  da  rejste  imod 
mig,  vil  jeg  straks  lade  eder  vide,  at  I  er  bleven 
benaadet.  Kong  Karl  har  skænket  eder  Livet, 
hvilket  i  Morgen  rettelig  vil  blive  eder  forkyndt.« 

Det  sortnede  for  Gerners  Øjne,  saa  pludselig 
og  uventet  kom  dette  Glædens  Budskab.  Benene 
skælvede  under  ham,  og  han  sank  med  et  dybt 
Suk  om  paa  sin  Stol. 

»Gud  være  takket!«  udbrød  Lisbeth  og  fol- 
dede sine  Hænder. 

»Kong  Karl  fortjener  dernæst  yel  ogsaa  Tak,« 
sagde  Svenson  barsk. 

»Visselig  gør  han  det!«  udbrød  Gerner  om- 
sider, mens  Lisbeth  i  al  Stilhed  nærmede  sig  Døren. 
»Dog  være  Herren  først  og  fremmest  priset,  han, 
som  rørte  hans  Hjerte  til  Mildhed!  O,  Dorothea! 
hvor  vil  dette  Budskab  fryde  dit  Hjerte!« 

»Dog  bliver  I  fremdeles  i  Fængsel,  indtil  I 
kan  blive  udløst,«   føjede  Svenson  til. 

i^Nu  vil  Lænken  blive  en  let  Byrde!«  udbrød 
Gerner.  »Kære  Jomfru  Lisbeth!  Vis  mig  den  Tje- 
neste straks  at  gaa  til  min  Hustru  og  bringe  hende 
denne  frydefulde  Tidende!« 

Men  da  Gerner  og  Svenson  saa  sig  om  efter 
hende,  var  hun  borte.  Hun  havde  listet  sig  ud  ad 
Døren  og  ned  ad  Trappen  og  var  paa  Vejen  til 
Ursulas  Kammer,  hvorhen  hun  flygtede  for  at  und- 
gaa  sin  Fæstemands  Kærtegn. 

»Hun  er  borte!«  sagde  Svenson  vredt,  da  han 
forgæves  havde  set  ud  ad  Døren.  »Hun  har  sine 
Nykker,  er  heller  ikke  saa  from,  som  hun  tænkelig 
har  stillet  sig  an  for  eder.  Jeg  skal  sørge  for,  at 
det  bliver  bragt  til  eders  Hustru,  og  saa  tænk 
fremtidig  lidt  bedre  om  svenske  Mænd!« 

Svenson  gik  og  lod  Gerner  ene  med  sin  Glæde ; 
men  nu  var  Ensomheden  bleven  ham  en  Byrde,  og 
denne  Nat  faldt  ham  lang,  indtil  endelig  Morgenen 
oprandt,  og  hans  Hustru  kom  for  at  udgræde  sin 
Glæde  ved  hans  Bryst  og  bedække  hans  Ansigt 
med  Kys.  Stor  blev  ogsaa  Glæden  hos  Gerners 
mange  Venner,  hans  gamle  Fader  og  al  hans  Slægt ; 
ja  alle  Danske  glædede  sig  over  hans  Frelse. 

Dog  begyndte  nu  en  ny  Lidelsestid  for  ham, 
under  hvilken  Lænken  ikke  altid  blev  saa  let  at 
bære,  som  han  havde  troet.  Han  maatte  bære  den  i 
elleve  Uger  endnu  og  blev  snart,  lænket  som  han 
var,  slæbt  over  til  Helsingborg  for  der  at  prøve  et 
nyt  Fængsel.  Hans  Hustru  og  hans  Børn  fulgte 
ham  derover,  og  hun  var  stadig  virksom  for  hans 
Frihed;  men  Svenskerne  5øgte  at  afpresse  ham 
svære  Løsepenge,  Summer,  som  langt  oversteg 
hans  Evne.  Befrielsens  Time  var  endnu  fjern,  og 
uendelig  lang  forekom  denne  Prøvelsestid  ham  og 
hans  Hustru. 

Fjortende  Kapitel. 

De  sidste  Solglimt. 


Hans  Stenvinkel  var  bleven  sin  Faders  Befaling 
at  være  Lisbeth  en  Broder  og  Beskytter  lydig 
og  havde  trofast  holdt  den  Pagt,  som  han  havde 
sluttet  med  Lisbeth  selv  i  Birkelunden,  mens  hans 
Faders  Blod  randt  paa  Skafottet.  For  hendes  Skyld 
fandt  han  sig  uden  at  knurre  i  sin  ydmygende  Stil- 
Hng  som  Køkkenkarl  og  i  at  blive  brugt  til  at  løbe 
Ærinder  og  udføre  ethvert  Arbejde,  hvortil  Sven- 
skerne holdt  sig  selv  for  gode;  for  hendes  Skyld 
taalte  han  Skældsord  og  mange  Knubs,  og  aldrig 
havde  han  ladet  hende  høre,  hvor  stort  et  Offer 
det  var,  han  bragte  hende.  Havde  han  ikke  holdt 
det  for  sin  Pligt  at  blive  i  hendes  Nærhed,  vilde  han 
for  længe  siden  være  flygtet  og  have  søgt  at  naa 
ind  til  København,  hvor  en  ung,  rask  Karl  som  han, 
oven  i  Købet  Patrioten  Oluf  Stenvinkels  eneste 
efterlevende  Søn,  kunde  gøre  sikker  Regning  paa 
en  god  Modtagelse  og  ærefuld  Ansættelse  i  den 
danske  Hær. 

Hans  Overraskelse  og  Harme  var  derfor  stor, 
da  han  hørte,  at  Lisbeth  havde  trolovet  sig  med 
hans  ulykkelige  Faders  Dødsfjende.  Var  der  noget 
Menneske,  hvem  Hans  hadede  af  sit  ganske  Hjerte, 
var  det  ham,  og  da  han  en  Dag  af  hendes  egen 
Mund  fik  det  stadfæstet,  lagde  han  ikke  mere  Skjul 
paa  sit  Hjertes  Mening.  Lisbeth  maatte  høre  haarde 
Ord  og  bitre  Bebrejdelser;  men  hun  tog  imod  dem 
tavs,  sørgmodig  og  uden  at  prøve  paa  at  retfærdig- 
gøre sig.  Hans  vilde  forlade  hende  i  Vrede  for 
aldrig  mere  at  vende  tilbage,  men  hun  havde  holdt 
paa  ham  og  med  en  Stemme,  der  røbede  hendes 
Angest,  udbrudt: 

»Hjerte  Hans!  saaledes  bør  vi  ikke  skilles.  Du 

maa  have  Taalmodighed  en  liden  Stund  endnu  og 
ikke  lade  mig  i  Stikken  1  Der  kommer  vel  den  Dag, 
da  du  bedre  vil  forstaa  mig.  Jeg  trænger  mere  til 
dig  nu  end  nogen  Sinde  før  og  vil  være  dig  hjertens- 
taknemmelig, om  du  nu  og  da  vil  unde  mig  dit 
Selskab.« 

Hans  havde  vel  ikke  ladet  sig  formilde  ved 
disse  ydmyge  Ord,  men  havde  foragtelig  vendt 
Lisbeth  Ryggen.  Dog  kunde  han  ikke  ganske  lukke 
sit  Hjerte  og  kunde  ikke  glemme  det  Blik,  hvor- 
med Lisbeth  havde  set  efter  ham,  da  han  gik.  Det 
var  hans  Forsæt  nu  at  vende  Kronborg  Ryggen, 
men  dog  tøvede  han,  dels  fordi  det  ikke  var  nær 
saa  let  at  naa  lykkelig  til  København  som  at  be- 
gynde Flugten,  dels  fordi  et  uklart  Haab  om  at 
faa  Lejlighed  til  at  øve  Hævn  med  dæmonisk  Magt 
fængslede  ham  til  Kronborg.  Synet  af  Lisbeths 
blege  Aasyn  og  tungsindige  Mine,  naar  de  mødtes 
paa  deres  Veje,  talte  tillige  bedre  for  hende  end 
de  mest  veltalende  Ord,  og  den  Tanke  begyndte 
at  opstaa  hos  ham,  at  det  ikke  kunde  være  gaaet 
ret  og  naturiig  til  med  den  Trolovelse,  men  at 
Svenson  maatte  have  forgjort  Lisbeth  med  en 
eller  anden  Trolddom.  Saa  blev  han  og  fandt 
sig  i  sit  Slaveri,  men  af  Modbydelighed  for  at 
træffe  Svenson  besøgte  han  dog  aldrig  Lisbeth  og 
talte  i  et  Par  Maaneder  kun  nogle  ligegyldige 
Ord  i  Forbigaaende  med  hende*  Derimod  mund- 
huggedes han  en  Dag  bravt  med  Ursula  Krause, 
der  søgte  ham  op  i  Køkkenet  og  skammede  ham 
ud,  fordi  han  ikke  engang  havde  lykønsket  Lis- 
beth, uagtet  han  burde  glæde  sig  over,  at  hun  nu 
var  bleven  vel  forsørget  og  havde  sikker  Udsigt  til 
at  blive  svensk  Løjtnants-Frue.  Hans  havde  end- 
ogsaa  spyttet  foragtelig,  som  om  det  var  en  van- 
ærende Titel,  og  Ursula  havde  meget  forbitret  for- 
ladt ham. 

Hvad  Lisbeth  selv  tænkte,  følte  og  led,  derom 
udtalte  hun  sig  ikke;  men  hun  havde  i  al  den  Tid 

en  Gerning,  som  holdt  hende  opret,  og  det  var  at 
pleje  og  trøste  den  stakkels  Magister  Kristen,  der 
endnu  laa  syg  og  selv  havde  opgivet  Haabet  om 
at  genvinde  sit  Helbred.  Havde  Lisbeth  nu  for  sine 
lidende  Landsmænds  Skyld  sat  sit  Livs  Lykke  ind, 
vilde  hun  fuldt  ud  have  det  Udbytte,  som  hun  havde 
vundet  ved  saa  høj  en  Indsats.  Hun  udvirkede  ved 
Svensons  Forbøn,  at  Kristen  Tikøb  blev  ført  til  det 
Kammer  i  det  store  Taarn,  som  var  blevet  ledigt, 
da  Gerner  førtes  til  Helsingborg,  og  hun  fik  uhindret 
Adgang  til  ham.  Hendes  barske  Fæstemand,  der 
fandt  det  langt  vanskeligere  at  tæmme  hende,  end 
han  havde  haabet,  havde  blandt  andet  ogsaa  faaet 
at  mærke,  at  hun  ikke  taalte  at  forstyrres  eller 
kaldes  bort  i  de  Timer,  hun  daglig  tilbragte  ved 
den  syge  Magisters  Leje. 

En  smuk,  solklar  Morgen  sidst  i  Oktober  Maa- 
ned  gik  hun  noget  tidligere  end  sædvanlig  op  til 
ham  og  glædedes  straks  ved  at  se  det  Smil,  der 
oplivede  hendes  syge  Vens  Aasyn  og  bød  hende 
Velkommen. 

»Guds  Fred  og  god  Morgen,  kære -Magister!« 
sagde  hun  med  sin  klare,  bløde  Stemme;  »har 
Natten  været  god?« 

»Jeg  takker!«  svarede  han  med  mat  Røst; 
»hvordan  Natten  saa  var.  Morgenen  er  god,  siden 
I  kommer.« 

Lisbeth  nikkede  smilende  til  ham,  satte  en  lille 
Kurv  og  en  Krukke,  hun  havde  bragt  med  sig,  paa 
Stengulvet  og  puslede  hans  Hovedgærde. 

»Denne  Morgen  er  god  i  og  for  sig;  der  hviler 
Fred  over  Hav  og  Land.  Har  I  ikke  set  de  Sol- 
glimt, som  nu  og  da  gennembryde  Skyerne,  glimte 
paa  Bølgerne  og  over  Skaane  ?  Jeg  standsede  mere 
end  een  Gang,  da  jeg  gik  herop,  og  saa  ud  gennem 
Taarnvinduerne.« 

Kristen  Tikøb  saa  paa  Lisbeth  og  tænkte,  at 
hun  var  selv  en  Solstraale,  der  frydede  ham  tifold 
mere  end  al  Firmamentets  Glans.    Han  var  i  lykke- 

lig  Uvidenhed  om,  hvorledes  det  nu  saa  ud  i 
hendes  Hjerte;  for  ham  viste  hun  sig  i  en  Skik- 
kelse, der  mindede  om  fordums  lykkeligere  Dage. 
Naar  hun  sad  ved  hans  Leje,  blomstrede  de  glade 
Minder  frem,  hendes  Hjerte  blev  blødt,  hun  kunde 
smile  eller  lettes  ved  milde  Taarer;  her  blev  hun 
sig  selv  igen;  men  naar  hun  forlod  Fængselscellen, 
forhærdedes  hun,  blev  igen  koldsindig  og  inde- 
sluttet, havde  til  Ursula  Krause  eller  Hans  Sten- 
vinkel kun  et  tungsindigt  Smil  og  var  stadig  som 
paa  Post  mod  ham,  til  hvem  hun  dog,  som  det 
syntes,  frivillig  havde  knyttet  sin  Person  og  sin 
Skæbne. 

Hun  lod  sin  syge  Ven  drikke  det  varme  01, 
hun  havde  medbragt  i  Krukken,  hvorpaa  hun  efter- 
saa  hans  saarede  Hænder  og  forbandt  dem.  Hun 
gjorde  dette  med  en  saa  let  og  sikker  Haand,  at 
man  straks  saa,  hun  maatte  have  øvet  den  Kunst 
før.  Hendes  fordums  Plejemoder  havde  ogsaa  givet 
hende  Undervisning  i  at  forbinde  og  lært  hende 
mangt  Husraad,  der  var  godt  i  Sygdomstilfælde. 
Lisbeths  forstandige  og  kærlige  Pleje  var  for  den 
ulykkelige  Fange  en  overordentlig  Velgerning,  ikke 
at  tale  om  den  Trøst,  hendes  Nærværelse  indgød  ham. 

»Jeg  har  været  uskønsom,«  sagde  Magisteren  til 
Svar,  da  Lisbeth  talte  om  de  smukke  Solglimt,  »og 
har  vendt  Guds  kære  Sol  Ryggen,  ja  haardnakket 
stirret  paa  denne  Væg,  fordi  det  atter  denne  Morgen 
kom  over  mig,  at  jeg  ikke  led  at  se  over  til  Skaane, 
hvis  Tab  randt  mig  i  Hu.  Alle  de  mørke  Tanker  og 
hele  denne  Krigs  Elende  samlede  sig  til  et  ynk- 
værdigt Maleri.« 

Lisbeth,  som  nu  var  færdig  med  Forbindingen 
og  havde  sat  sig  paa  Fængselets  eneste  Stol  ved 
Magisterens  Seng  med  et  Haandarbejde,  saa  op  med 
et  opmuntrende  Smil  og  sagde : 

»Tænk  ikke  idelig  paa  det!  Hellere  maa  I  mindes, 
hvad  I  fordum  med  saa  stor  Veltalenhed  foredrog 
for  mig  som  en  Filoso'fs  aandehge  Værdighed,   da 

han  med  Ro  ser  ned  paa  Menneskenes  Lidenskaber 
og  vilde  Kampe  og  undersøger  Tingene  i  deres 
sidste  Aarsag  og  Grund.     Mindes  I  det?« 

»Ak,  Lisbeth,  hvor  var  det  lykkeKge  Timer; 
men  jeg  skønnede  ikke  derpaa.« 

»Saa  lærte  I  mig  ogsaa,  at  philosophia  vil  sige 
Kærlighed  til  Visdom,  og  I  talte  om  de  gamle  Filo- 
sofer Sokrates  og  Plato,  lærte  mig,  at  Kærligheden 
til  Visdom  næsten  helt  er  gaaet  til  Grunde,  druk- 
net i  Barbari,  saa  at  Videnskaben  ikke  er  bedre 
stedt  end  en  Tyv  med  Strikken  om  Halsen,  eller 
rettere,  at  den  Mand,  der  vil  forfægte  sine  Me- 
ninger og  kæmpe  for  Granskningens  Frihed,  ham 
ventede  Galgen.« 

»Lisbeth!«  udbrød  Magisteren  henrykt,  »I  har 
et  herligt  Nemme  og  en  stærk  Hukommelse.« 

»Ih  hvad!«  svarede  Lisbeth,  »det  er  ingen  Kunst 
at  mindes  slige  mærkelige  Ord,  som  jeg  ellers  aldrig 
hørte.  Dog  sagde  I  ogsaa,  at  et  stort  Viden- 
skabens Lys  var  tændt  i  Vesten,  og  I  nævnede  for 
mig  den  store  engelske  Filosof,  Bako  af  Verulam, 
og  fortalte  mig  hans  Levnetsløb  og  meddelte  mig 
adskilligt  af  hans  Værker,  som  I  dengang  havde 
faaet,  oversatte  i  det  tyske  Sprog,  og  kaldte 
eders  bedste  Skat;  men  hvad  I  meddelte  mig, 
fattede  jeg  ikke  ganske.  Saa  føjede  I  til,  at  som 
I  talte  til  mig,  saa  turde  I  ikke  tale  til  noget  Men- 
neske i  den  ganske  By,  og  I  bad  mig  lade  alt  det 
blive  mellem  os,  hvad  jeg  lovede  og  trolig  har 
holdt.« 

Kristen  Tikøb  sukkede  og  saa  nogle  Øjeblikke 
hen  for  sig  med  et  mørkt  Blik. 

»Jeg  frygter  for,«  sagde  han,  »at  jeg  under  min 
Søgen  efter  Sandhed  var  paa  fejl  Vej ;  thi  Herren  siger: 
hver  den,  som  er  af  Sandheden,  han  hører  min  Røst; 
men  jeg  spurgte  som  Pilatus:  hvad  er  Sandhed? 
Ak,  hjerte  Lisbeth,  hvad  gavnede  al  min  Lærdom 
og  alle  de  høje  Tanker,  da  Fristelsens  Time  kom? 
De   veg  alle  bort  under  mig  som  Støtter  af  Glar; 

thi  al  min  Filosofi  frelste  mig  ikke  fra  paa  de  gamle 
Dage  at  blive  en  Daare,  der  slap  Ferle  og  Bog  og 
greb  et  Sværd  for  at  fægte  mod  en  Straamand.< 

»En  Daare?«  udbrød  Lisbeth  og  saa  op.  »Nej, 
kære  Magister,  nej!  En  Mand  tværtimod,  i  hvis 
patriotiske  Hjerte  hans  Fødelands  Skændsel  og 
Nederlag  brændte  som  Ild,  og  som,  skønt  han  hele 
sit  Liv  igennem  kun  havde  syslet  med  Pen  og  Bog, 
dog  greb  Sværdet  for  at  fange  Sejr  eller  dø  som 
en  Helt.« 

Da  Lisbeth  havde  sagt  dette,  mindedes  hun 
atter,  hvortil  Magisteren  vilde  have  brugt  sit  Sværd 
og  tav  noget  brat;  men  hun  tvang  sit  stridige  Hjerte 
og  føjede  til:  »Skønt  Lykken  gik  eder  imod,  vil 
eders  Navn  dog  blive  indskrevet  blandt  Danmarks 
bedste  Mænds.« 

>Det  lyder  kønt  nok,«  svarede  Magisteren 
ydmyg,  »og  I  siger  det  i  kærlig  Hensigt;  men  jeg 
ved  det  bedre.  Det  var  ikke  Patriotiskhed  alene, 
der  drev  mig  frem.  En  vild  Ærgerrighed  for  i  mit 
Blod  og  rørte  det  op;  Misnøje  med  min  Ubemærket- 
hed, Lede  til  min  Armod,  Haab  om  Ry  og  Velstand, 
det  var  onde  Aander,  der  sammensvor  sig  med 
Kærligheden  til  Konge  og  Fødeland.  Se,  dette  er 
Sandheden  om  min  Deltagelse  i  denne  ulykkelige 
Plan.  Saa  kom  jeg  gennem  Ydmygelse  og  Pine  til  et 
klart  Syn  paa,  hvad  der  er  alle  Sandheders  Sand- 
hed: »Saa  elskede  Gud  Verden,  at  han  hengav  sin 
enbaarne  Søn,  paa  det  at  hver  den,  som  tror  paa 
ham,  skal  ikke  fortabes,  men  have  det  evige  Liv.« 
Jeg  kendte  denne  Sandhed,  thi,  som  der  staar 
skrevet:  »Du  ved  fra  Barndommen  af  den  hellige 
Skrift,  som  kan  gøre  dig  viis  til  Salighed  ved  Troen 
paa  Kristum  Jesum.«  Men  jeg  havde  ikke  tilbørlig 
Kærlighed  til  denne  Visdom,  som  den  enfoldigste 
kan  fatte  og  den  viseste  ikke  undvære.  Min  vantro 
Sjæl  var  som  en  blind  Fugl  med  stækkede  Vinger ; 
ved  andet  kan  jeg  ikke  ligne  en  Sjæl,  hvem  det 
fattes  paa  Tro.    Nu  vokse  Vingerne  atter  frem,  og 

Svenskerne  paa  Kronborg.  35 

det  er  mit  Haab,  at  som  mit  Legeme  daglig  tager 
af,  saa  skal  Sjælen  tage  til,  og  dens  Vinger  skulle 
bære  den  ind  i  Paradis  til  min  Forløser,  f 

Lisbeth. bøjede  sit  Hoved  og  hviskede  et  sagte 
Amen  I 

»Jeg  nærer  dog  det  Haab, c  sagde  hun  efter 
nogle  Øjeblikkes  Tavshed,  »at  I  vil  gaa  denne  Syg- 
dom igennem  og  leve  mange  Aar  endnu  blandt 
eders  Venner.« 

»Aar?«  sagde  Magisteren  med  et  sørgmodigt 
Smil,  »Gud  forbyde  det!  Endnu  nogle  Uger,  og  jeg 
vil  ikke  længer  gøre  eders  kærlige  Hænder  Ulejlig- 
hed. Herren  velsigne  eder,  Lisbeth,  og  gengælde 
eder  tusindfold,  hvad  I  har  gjort  for  mig]  Men  I 
maa  ikke  ønske  mig  et  langt  Liv.  I  kender  ikke  min 
Sjæls  Træthed  og  Lede,  I,  som  er  ung,  sund  og 
har  Lykke  at  vente  af  Fremtiden.« 

Lisbeth  smilte  bittert,  men  tav.  En  Velgerning 
var  det  for  hende,  at  Svensons  Navn  kun  en  eneste 
Gang  var  blevet  nævnet  mellem  dem,  og  det  var 
den  Dag,  da  Magisteren  var  bleven  underrettet  om 
Lisbeths  Trolovelse  og  tvang  sig  til  at  fremstamme 
en  Lykønskning. 

»Hvad  skulde  vel  fængsle  mig  til  denne  elendige 
Jord?«  vedblev  han.  »De  Tanker,  som  høre  denne 
Verden  til,  plage  mig  daglig,  og  hvad  høre  vi  vel 
uden  sørgeligt  nyt?  Min  Vært,  Skomageren,  hos 
hvem  jeg  sad  til  Huse  i  femten  Aar,  viste  mig  i 
Gaar  Aftes  den  Godhed  at  se  herop  og  skyede  ikke 
den  Risiko  at  bede  om  Adgang  til  mig.  Jeg  greb 
Lejligheden  til  at  takke  ham  for  hans  Godhed  og 
overdrage  ham  mine  ringe  Ejendele  i  Tilfælde  af 
min  Død.  Dette  lettede  mit  Hjerte  overmaade,  da 
den  brave  Mand  har  Leje  til  gode  hos  mig  og  dog 
aldrig  krævede  mig.  Han  havde  nu  forgangen  Dag 
vandret  gennem  Landet  til  den  svenske  Lejr  med 
et  Par  Støvler,  en  svensk  Officer  havde  bestilt,  men 
ikke  afhentet,  end  mindre  betalt,  og  mit  Hjerte 
blødte,    da  han  afmalede    for  mig,    hvad    han  paa 

denne  Vandring  havde  set,  helt  uddøde  Landsbyer, 
Gaarde  og  Huse  med  afrevne  Tage  og  indfaldne 
y^dgge^  hvor  ikke  Ilden  havde  gjort  kort  Proces  med 
det  hele.  Kong  Frederik  har  mange  Tusinde  Under- 
saatter  færre,  end  han  havde  i  Fjor;  svensk  Ud- 
skrivning, Sygdom,  Hunger  har  skrækkelig  udtyndet 
Befolkningen,  og  den  danske  Bonde  kryber  husvild 
sammen  i  Skovens  Tykning  og  frister  et  kummer- 
ligt Liv  i  Jordhuler.« 

>I  maa  ikke  tale  eder  saa  varm  !<  sagde  Lisbeth 
advarende.  »Lad  os  tænke,  at  eders  gode  Vært  har 
malet  for  sort.« 

»Jeg  frygter  nej!«  vedblev  den  syge  ophidset. 
»Han  talte  ogsaa  om  Marker,  overgroede  med  Tidsler, 
og  om  den  magre  Høst,  der  endda  ikke  kom  den 
danske  Mand  til  gode,  men  mest  tjente  til  at  føde 
hans  Undertrykkere.  Hvem  skal  til  Vaaren  pløje 
Stubbene,  og  hvormed  skulle  de  pløje?  Naar  viUe 
de  dybe  Saar,  denne  usalige  Krig  har  slaaet  vort 
stakkels  Fædreland,  læges?  Og  imens  bygge  nu 
Svenskerne  gode  Træhuse  i  Lejren  og  indrette 
sig  til  at  blive  der  for  denne  Vinter.  De  have  opført 
et  nyt  Palads,  hvor  han,  i  hvem  Satan  er  faren  for 
at  gøre  ham  til  Nordens  Bøddel  og  Folkenes  Svøbe, 
nu  sidder  og  mædsker  sit  Lcfgeme,  mens  danske 
Mænd  hungre.     Øjner  I  Ende  paa  det,  Lisbeth?« 

»Jeg  faar  give  eder  lidt  Modgift, c  sagde  hun 
og  paatog  sig  en  munter  Mine;  »eders  Vært  har 
sandelig  forgiftet  eders  Sjæl  og  uforsvarlig  forværret 
eders  Feber.  Han  har  vist  sig  at  være  fejl  under- 
rettet i,  at  Kong  Karl  skulde  sidde  og  mædske  sig 
i  Lejren,  eftersom  han  for  længe  siden  er  Køge 
forbi  og  nu  paa  Falster,  tænker  jeg,  hvor  han  med 
sin  Dronning  og  hele  sit  Hof  agter  at  more  sig 
med  Jagten.  Den  Niels  Skomager  var  ogsaa  ret 
en  Uvejrsfugl,  at  han  ikke  meldte  de  ny  gode  Ti- 
dender, som  jeg  ikke  har  fortalt  eder,  for  at  eders 
Blod  ikke  skulde  komme  i  for  stærkt  Røre.« 

»Gode   Tidender?«    udbrød  Magisteren,   mens 

hans  Kinder  blussede  af  Feberhede;  »dem  maa  I 
ikke  forholde  mig  et  Minut  længer! c 

»Der  tales  om, <  sagde  hun,  »at  Kong  Frederiks 
alherede,  de  brandenburgske  og  kejserlige  Tropper 
under  General  Eberstein  omsider  agte  at  gaa  over 
til  Fyn,  og  at  den  danske  Hær  under  General 
Schack  snart  vil  indskibe  sig  paa  den  danske  Flaade 
og  i  Forening  med  Hollænderne  gaa  til  Fyn.  Det 
gælder  om  at  fordrive  Svensken  derfra ;  saa  kommer 
Raden  til  Sjælland.« 

Kristen  Tikøbs  Øjne  fyldtes  med  Glædestaarer, 
da  han  hørte  den  Tidende,  og  han  udmalede  sig 
med  en  Ynglings  livlige  Fantasi  alt,  hvad  der  da 
vilde  ske,  mens  han  ganske  glemte,  at  de  allierede 
hidtil  havde  vist  sig  som  saare  lunkne  Venner  og 
næppe  i  Fremtiden  vilde  opgive  deres  snu  Politik. 
Heller  ikke  vidste  han,  hvad  Lisbeth  vel  havde  hørt, 
men  med  Forsæt  tav  stille  med,  nemlig  at  Danmarks 
allierede  for  haardt  frem,  skændte  og  brændte  i 
Landet  og  endogsaa  overgik  Svenskerne  i  barbarisk 
Grusomhed.  Hun  forlod  den  Dag  Magisteren  i  en 
lykkelig  Stemning,  men  noget  ængstelig  for  Følgerne 
af  hans  Ophidselse. 

Hun  fandt  ham  ogsaa  den  næste  Dag  i  stærk 
Feber,  og  hans  Tilstand  forværredes  i  Løbet  af  de 
paafølgende  tre  Uger  jævnt,  men  sikkert.  Kræfterne 
tog  stadig  af,  og  han  var  kun  sjælden  ved  saa  klar 
Samling,  at  han  kunde  samtale  med  Lisbeth.  Det 
var  tunge  Dage  for  hende,  og  hun  skønnede  nu,  til 
hvor  megen  Trøst  og  Opmuntring  disse  Samtaler 
havde  været  ogsaa  for  hende  selv. 

Det  overraskede  hende  da  des  glædeligere,  da 
hun  den  22de  November  ved  sin  Indtrædelse  i 
Fængselet  straks  mærkede  en  heldig  Forandring  i 
den  syges  Tilstand.  Han  var  fri  for  Feber,  rolig  og 
ved  sin  fulde  Samling.  Det  var  en  solklar  Dag,  og 
han  talte  straks  derom  og  tilbagekaldte  i  hendes 
Minde,  hvad  hun  hin  Dag  havde  sagt  om  de  skønne 
Solglimt  ude  paa  Søen. 

»Mit  Liv,<<  sagde  han  derpaa  med  svag  Røst, 
>har  været  fattigt  paa  Solglimt;  men  hvad  jeg  havde 
til  gode,  kom  til  sidst.« 

»Hvorledes  det,  kære  Magister?«  spurgteLisbeth 
og  lagde  sin  Haand  blidt  og  varsomt  paa  hans. 

»De  kom  med  eder,  Lisbeth,  I,  som  blev  min 
gode  Engel  i  mit  Livs  Aften.  Alt  overvejet,  har  jeg 
haft  det  bedre  her  i  dette  Fængsel  og  paa  Syge- 
lejet end  i  mine  Velmagts  Dage,  da  jeg  gik  fri  og 
frank  omkring.  Intet  kan  lignes  ved  dette  uden  nogle 
Minder  fra  min  Barndom,  Minder  fra  Præstegaarden, 
hvor  mine  Forældre  levede  i  stor  Armod,  men  i 
Kærlighed  og  Samdrægtighed,  og  hvor  jeg  legede 
mangen  lystelig  Leg  med  min  Broder.  I  har  kaldt 
disse  Minder  til  Live  i  mit  Hjerte,  idet  I  minder 
mig  om  min  salig  Moder,  især  ved  Klangen  af  eders 
Stemme.  Saa  blid  en  Røst  har  jeg  kun  hørt  to 
Gange,  ligesom  jeg  kun  har  kendt  to  Mennesker, 
hvis  Væsen  var  idel  Kærlighed,  min  Moder  og 
eder.« 

Lisbeth  smilte  til  ham  gennem  Taarer  og  blev 
saa  siddende  hos  ham  i  Tavshed,  mens  en  blid 
Søvn  gav  ham  en  kort  Hvile,  indtil  hun  pludselig 
hørte  raske  Trin  udenfor,  og  Døren  blev  reven  brat 
op.  Man  tog  sig  det  let  med  Bevogtningen  af  den 
syge  Fange,  der  nok  lod  vær£  at  flygte,  og  i  de 
Timer,  Lisbeth  opholdt  sig  i  Fængselet,  var  Døren 
ulaaset.  Hun  blev  dog  ikke  lidt  forundret  ved  at  se 
Hans  Stenvinkel  træde  ind  med  et  blussende  Aasyn 
og  et  straalende  Blik;  men  hun  forskrækkedes, 
fordi  han  raabte  saa  højt  op  og  vækkede  den 
stakkels  syge  Magister,  saa  hun  næppe  hørte,  hvad 
han  sagde. 

»Sejr!«  raabte  han  og  traadte  med  haarde  Trin 
hen  til  Sengen,  »Sejr,  Magister  I  hører  Ih 

Den  syge  for  op  og  saa  med  et  vildt,  stirrende 
Blik  paa  Hans. 

»De  Danske  og  de  kejserlige  have  slaget  Sven- 
skerne   ved   Nyborg,    hver  Mand    er    fangen    eller 

dræbt,  ikke  een  er  kommen  derfra  uden  Pfalzgreven 
af  Sulzbach  og  Marskal  Stenbock,  der  flygtede  i 
en  Baad.€ 

»Sejr!<  gentog  den  syge  og  holdt  sig  ved 
Sengekanten  med  skælvende  Haand,  »sagde  du 
Sejr  fe 

Hans  gentog  Budskabet  og  føjede  til,  at  Sven- 
skerne skammelig  havde  skjult  den  Tidende  i  nogle. 
Dage.  Slaget  ved  Nyborg  havde  staaet  allerede 
den  14de  November,  men  lige  nu  var  Kong  Kari 
ganske  uventet  kommen  til  Slottet,  og  nu  talte  alle 
derom. 

Lisbeth  bad  Hans  ikke  raabe  saa  højt  og 
vogtede  ængstelig  paa  den  syges  Aasyn;  det  blev 
blussende  rødt,  saa  dødblegt.  Han  sank  om  paa 
Puden  med  et  Suk,  og  Hans  saa  nu,  hvor  slet  det 
stod  til  med  den  stakkels  Magister,  og  holdt  sig  da 
ganske  stille. 

»Vend  mit  Ansigt  mod  Lysetic  hviskede  den 
syge,  og  Lisbeth  gjorde  det  ved  Hans's  Hjælp. 

Han  laa  nogle  Øjeblikke  stille  hen  med  Smil 
paa  Læben  og  saa  ud  over  Sundet.  Hans  stod  bag 
Hovedgærdet,  og  Lisbeth  bøjede  sig  ned  til  den 
syge,  hvis  Læber  nu  og  da  rørte  sig,  som  om  han 
vilde  tale. 

»Lisbeth! c  hørte  hun  ham  omsider  hviske, 
>Solen  skinner  liflig  i  Dag;  der  er  Sejrsglans  i  dens 
Straaler!« 

Derefter  talte  han  ikke  mere,  men  laa  stille  hen, 
indtil  hans  tunge  Aandedræt  varslede  Dødskampens 
Komme.  En  Time  derefter  udaandede  han,  og  Lis- 
beth lukkede  hans  Øjne,  mens  en  Taarestrøm  lettede 
hendes  sorgfulde  Hjerte. 

»Jeg  frygter  for,  jeg  har  dræbt  ham,«  hviskede 
Hans,  da  de  begge  i  nogen  Tid  stumme  havde 
stirret  paa  det  Aasyn,  over  hvilket  Dødens  Fred 
hvilede. 

»Tag  dig  det  ikke  nær,«  svarede  Lisbeth  lige 

saa  sagte,  »Døden  var  for  ham  en  Befrielse,  og 
hvilken  skøn  Død  fik  han  ikke!« 

Derpaa  tav  de  atter,  og  Lisbeth  foldede  sine 
Hænder  og  hensank  i  Bøn. 

»Lad  os  nu  helst  gaa  herfra!«  sagde  Hans  om- 
sider og  tog  Lisbeth  ved  Armen. 

»Gaa  du!«  svarede  hun  og  tog  hans  Haand  bort. 

»Det  er  ikke  godt  for  dig  at  dvæle  længer 
hos  den  døde.« 

»Han  var  min  eneste  Ven,«  sagde  Lisbeth  med 
skælvende  Røst,  »den  sidste!« 

»Du  har  endnu  een;  jeg  vil  glemme,  hvad  du 
har  gjort.« 

^En  sær  Pagt  er  vor !«  sagde  Lisbeth  med  blegt 
Aasyn  og  mørkt  Blik;  »den  blev  sluttet  ved  Retter- 
stedet og  skal  nu  fornys  atter  med  Døden  til  Vidne. 
Hvad  Udgang  mon  den  vil  faa?« 

»Du  taler  vildt,«  hviskede  Hans  med  blegnende 
Kind.  »Tilgiv  mig,  Lisbeth,  og  lad  det  blive  mellem 
os,  som  det  var  før!« 

»Saa  maa  det  holde,  Hans,  til  Døden  tager  os 
selv  i  Favn.«  » 

»Ved  Gud,  det  skal!«  udbrød  Hans,  og  derpaa 
forlod  de  den  dødes  Kammer.  — 

Ursula  hjalp  Lisbeth  med  at  sy  Ligdragten  til 
den  hensovede  Ven,  og  da  han  blev  lagt  i  Kisten 
og  klædt,  holdt  Hans  den  sidste  Nat  Vagt  ved  Liget. 
Derimod  vilde  Svenson  ikke  tillade,  at  nogen  af  dem 
fulgte,  da  Kisten  den  næste  Morgen  ved  Daggry 
blev  udbaaren  for  at  jordfæstes  paa  Mariæ  Kirke- 
gaard uden  Sang  eller  Klang  eller  Ligtale,  kun  med 
simpel  Jordpaakastelse. 

Det  var  en  mørk  og  sludfuld  Morgen,  da  Lis- 
beth og  Hans  stod  i  Slotsgaarden  og  saa  de  svenske 
Soldater  bære  Kisten  bort.  Efteraarsstormen  susede 
om  Slottets  Spir,  og  de  svingende  Fløje  gav  kla- 
gende Lyd.  Kragerne  fløj  i  stor  Mængde  hen  over 
Tagene  og  sendte  deres  hæse  Skrig  efter  det  tarve- 
lige Ligtog,    der    med  lydløs   Hast    drog    gennem 


552 

Fæstningen  som  et  nyt  Vidnesbyrd  om,  hvad  en 
trofast  dansk  Mand  havde  vovet  og  lidt  for  sit 
Fædrelands  Ære  og  Frelse,  idet  han  midt  i  Van- 
magten og  Ulykkens  Tid  gav  et  lysende  Eksempel 
paa  Fædrelandskærlighed  og  Mod. 


Femtende  Kapitel. 

Vigtigt  Budskab. 


Efteraaret  svandt,  Vinteren  kom  og  gik  sin 
Gang,  men  Krigen  var  næsten  ganske  sovet  ind,  og 
dog  slæbte  Fredsværket  sig  saa  møjsommelig  frem. 
at  mere  end  een  Mand  rejste  det  samme  Spørgs- 
maal,  som  den  stakkels  Kristen  Tik(9b  havde  gjort 
Lisbeth:  Øjner  I  Ende  paa  dette? 

Lisbeth  var  dog  nu  saaledes  stillet,  at  hun 
ønskede  Enden  langt  borte;  thi  hun  havde  maattet 
love  sin  Fæstemand,  at  Brylluppet  skulde  staa,  naar 
Freden  var  bleven  sluttet,  hvorimod  han  havde 
givet  hende  det  Løfte,  at  hun  skulde  slippe  for  at 
blive  viet  paa  dansk  Grund.  Kun  ved  at  vise  sig 
sagtmodig  og  føjelig  havde  hun  opnaaet  denne  Ind- 
rømmelse. Erfaringen  havde  lært  hende,  at  naar  hun 
ikke  æggede  Sven  son  ved  Trods,  behandlede  han 
hende  taalelig  godt,  og  hun  fandt  sig  nu  i  sin 
uundgaaelige  Skæbne  med  en  fortvivlet  Ro,  som 
han  tog  for  Ydmyghed  og  Tilfredshed. 

Juleaften  var  det  stille  paa  Kronborg;  thi  om 
Morgenen  havde  Kong  Karl  med  hele  sit  Hof  for- 
ladt Kronborg  og  Danmark  for  aldrig  mere  at  vende 
tilbage.    Svenson  var  med  i  den  Eskorte,   der  led- 


553 

sagede  Kongen  til  Helsingborg,  hvor  Hans  svenske 
Majestæt  agtede  at  holde  Jul,  og  han  vendte  først 
tilbage  anden  Juledags  Aften.  Hans  Stenvinkel  nyt- 
tede Lejligheden  til  at  besøge  Lisbeth  og  gamle 
Ursula,  der  havde  indbudt  ham  til  at  spise  sin  Jule- 
grød hos  dem.  Aftenen  var  gaaet  ret  fornøjelig,  og 
derefter  var  Ursula,  træt  af  Dagens  Gerning,  gaaet 
i  Seng,  hvorimod  Lisbeth  og  Hans  endnu  bleve 
siddende  i  Samtale.  Ved  denne  Lejlighed  mærkede 
Hans,  at  Lisbeth  ingenlunde  var  saa  rolig,  som  man 
efter  hendes  ydre  Færd  skulde  tro,  og  han  fremkom 
da  med  et  Spørgsmaal,  som  han  længe  havde  haft 
paa  Hjerte. 

»Sig  mig  nu,  Lisbeth, t  bad  han,  »hvorledes  det 
gik  til,  at  du  blev  trolovet.« 

Lisbeths  Kinder  blussede,  da  Hans  saa  hensyns- 
løst gik  lige  løs  paa  Sagen;  men  da  han  mærkede 
hendes  Forlegenhed,  føjede  han  til:  »Det  er  ikke 
mit  Ønske  at  ville  vide,  hvad  han  sagde  til  dig, 
eller  hvad  du  gav  ham  til  Svar,  men  jeg  ønsker  at 
vide  Aarsagen,  fordi  jeg  ikke  kan  fatte,  at  du  kunde 
gøre  det.« 

Hans  mente  nu  at  have  lettet  Lisbeth  Svaret : 
men  Udfaldet  viste  ganske  det  modsatte. 

»Imellem  Stunder,«  svarede  Lisbeth  efter  en 
Pause,  »fatter  jeg  det  ikke  selv;  hvordan  kan  jeg 
saa  forklare  dig  det?« 

»Truede  han  dig,  saa  du  gjorde  det  af  Nød?« 

»Ja!«  svarede  Lisbeth  hurtig,  »det  er  vel  det 
rette  Ord  —  jeg  gjorde  det  af  Nød.« 

»Hvad  sagde  han  da  til  dig?«  spurgte  Hans. 

»Det  ønskede  du  jo  netop  ikke  at  vide,« 
svarede  Lisbeth  med  et  svagt  Smil. 

Han  tav  og  blev  saa  siddende  og  saa  paa  Lis- 
beth, mens  hun  bøjede  Hovedet  over  sit  Arbejde, 
et  kostbart  Silkeskærf,  som  hun  baldyrede.  Hans 
kunde  ikke  tage  fejl  af,  til  hvem  det  vai*  og  derfor 
talte  han  aldrig  om  det,  uagtet  det  stak  ham  i 
Øjnene.    Nu  saa  han  paa  Lisbeth  selv   og  tænkte, 

at  hun  aldrig  havde  været  skønnere,  end  hun  for 
Tiden  var.  Det  harmede  ham,  at  hans  Dødsfjende 
skulde  vinde  en  saadan  Pris.  Fra  det  Øjeblik,  at 
Lisbeth  var  bleven  Svensons  trolovede,  havde 
hendes  Stilling  ganske  forandret  sig;  han  tillod  ikke 
sin  Fæstemø  at  gaa  Ursula  til  Haande  som  et 
ringe  Tyende  eller  strejfe  Slottet  rundt,  udsat  for 
hans  Kammeraters  næsvise  Blikke  og  Ord.  Hun 
førte  nu  et  mageligt  Liv,  syede  paa  sit  Udstyr  og 
læste  i  sine  Bøger.  Hendes  Ansigtsfarve  var  derfor 
bleven  lige  saa  skær  og  hendes  Hænder  lige  saa 
fine  og  hvide  som  før.  Ogsaa  gik  hun  klædt  som 
en  Dame,  og  mens  Hans  nu  saa  paa  hende  og 
beundrede  hendes  blendende  Skønhed,  følte  han 
den  største  Lyst  til  at  maale  sin  KUnge  med  Sven- 
sons og  jage  den  gennem  hans  Hjerte. 

»Se  ikke  saa  vild  dg  barsk  ud!«  sagde  Lisbeth, 
der  saa  op.  »Du  mindes,  at  du  aldrig  mere  bør 
vredes  paa  din  Søster  Lisbeth.« 

»Du  kan  skønne,  hvor  kær  du  er  mig,«  sagde 
Hans  heftig,  »af  at  jeg  blev  ganske  syg  om  Hjertet, 
da  jeg  hørte,  til  hvem  du  havde  bortskænket  din 
Tro.« 

»Dengang,«  sagde  Lisbeth  og  lagde  Skærfet  i 
sit  Skød,  mens  hun  lod  Naalen  hvile,  »vilde  jeg 
have  givet  dig  Forklaring,  men  du  vilde  ikke  høre 
mig.  Det  baader  nu  lidt  at  rippe  op  deri ;  men  jeg 
vil  dog  føje  dig,  for  at  du  ikke  atter  skal  blive  mig 
gram.« 

Lisbeth  havde  foldet  sine  Arme  over  Brystet 
og  saa  nu  paa  Hans  med  et  blegt  Ansigt  og  et 
funklende  Blik,  mens  hun  talte. 

»Fra  det  Øjebhk,«  sagde  hun  med  dæmpet 
Røst,  »da  jeg  tog  mod  hans  Beskyttelse  og  krævede 
Tjenester  af  ham,  var  jeg  solgt.  Jeg  tog  Tjenester 
af  ham,  og  han  vovede  meget  for  min  Skyld;  han 
førte  mig  Til  at  pleje  den  kære,  stakkels  Magister, 
som  nu  er  salig  hos  Gud,  og  skaffede  mig  stor 
Frihed.   Jeg  Daare,  som  kunde  indbilde  mig,  at  han 

vilde  være  mig  til  Vilje  i  alt  uden  at  kræve  Løn 
derfor!  Alene  af  den  Høflighed,  de  svenske  Sol- 
dater nu  viste  mig,  burde  jeg  have  indset,  hvor- 
ledes min  Sag  stod.  Allerede  inden  han  fik  mit  Ja, 
havde  han  nævnet  mig  som  sin  trolovede  for  Kom- 
mandanten og  sine  Kammerater,  og  kun  derved 
blev  det  ham  muligt  at  skaffe  mig  Fred.  Nu  regnede 
de  mig  for  en  af  deres  egne  og  stolede  paa  mig. 
Det  sagde  han  mig,  da  han  bejlede  til  mig,  og 
spurgte  mig,  om  jeg  nu  vilde  lade  ham  staa  som 
en  Nar  til  alles  Spot?« 

»Det  var  skurkeagtig  handlet,«  sagde  Hans 
hidsig. 

»Men  da  jeg  vægrede  mig  ved  at  give  Svar 
straks  og  bad  om  Betænkningstid,  afslog  han  barsk 
min  Bøn  og  sagde,  at  gav  jeg  ham  ikke  mit  Ja  paa 
staaende  Fod,  vilde  han  ganske  unddrage  mig  sin 
Beskyttelse,  og  han  udmalede  mig,  hvor  fredløs  jeg 
da  vilde  blive,  idet  jeg  havde  ødelagt  det  paa 
dansk  Side  og  nu  ogsaa  vilde  blive  forskudt  af  de 
Svenske.  Ak,  Hans,«  sluttede  Lisbeth  med  bævende 
Stemme,  »hvad  kunde  jeg  gøre  andet  end  falde 
til  Føje?« 

»Din  Stilling  var  vanskelig,«  sagde  Hans  med 
en  mørk  Mine;  »dog  burde  du  have  hittet  paa  Raad 
og  søgt  at  slippe  derfra.  Du  er  at  prise,  fordi  du 
kom  dine  Landsmænd  til  Hjælp,  havde  du  bare 
narret  denne  lumske  Svensker  til  sidst,  og  han  ikke 
dig.    Vil  du  da  ægte  ham?« 

»Hans,«  sagde  Lisbeth  med  et  underligt  Blik, 
»jeg  bliver  aldrig  hans  Hustru.« 

»Hvorfor?«  spurgte  Hans  forundret;  »du  syede 
alt  længe  paa  dit  Udstyr,  og  dog  siger  du  nu,  at 
du  ikke  vil  ægte  ham!« 

»Lad  det  blive  mellem  os,«  hviskede  Lisbeth, 
»men  det  vil  ikke  ske.  Det  er  mig  spaaet,  Hans, 
at  jeg  skal  dø  ugift,  og  havde  denne  Spaadom 
ikke  været,  tror  jeg  for  Sanden,  jeg  havde  aldrig 
givet  ham  min  Tro.« 

Hun  fortalte  nu  Hans  det  nærmere  om  Heksens 
varslende  Ord,  og  han  lyttede  med  spændt  Op- 
mærksomhed til  hendes  Fortælling. 

»Da  bæres  det  mig  for,.  Lisbeth,«  sagde 
han  saa,  »at  jeg  skal  blive  Redskabet  til  din  Be- 
frielse.« 

»Du?«  spurgte  Lisbeth  tankefuldt. 

»Ja,«  svarede  Hans,  »fra  nu  af  vil  jeg  have  al 
min  Tanke  og  Hu  henvendt  derpaa.« 

»Nej!  du  maa  ikke  blande  dig  i  den  Sagl 
Ak,  Hans,  jeg  gætter,  hvad  du  tænker  paa,  men 
jeg  vil  ikke  have  din  Død  paa  min  Samvittig- 
hed.« 

»Jeg  kan  hjælpe  dig  til  Flugt,«  sagde  Hans 
efter  et  Øjebliks  Grublen. 

^Jcg  ^r  flygtet  een  Gang,«  sagde  Lisbeth  mod- 
løs, »og  jeg  gør  det  ikke  tiere.  Hvor  skulde  jeg  saa 
fly  hen?  Til  Mikkels  eller  Rostgaards ?  De  have  alle 
vendt  mig  Ryggen.  Aldrig  glemmer  jeg,  hvor  stift 
Mikkel  og  Maren  stirrede  ud  i  Luften,  som  vilde  det 
besmitte  deres  Øjne  at  se  paa  mig,  den  Dag  jeg 
gik  med  Svenson  ned  ad  Strandgade  og  mødte 
dem.  Det  volder  dem  Harme,  at  jeg  har  faaet  en 
Fæstemand,  —  ak,  vidste  de,  hvor  arm  den  Lykke 
er!  Gregers  var  med  dem  og  saa  til  os  med  et 
giftigt  Blik.« 

»Ja,  Gregers  søger  nu  atter  til  Mikkels  og  gaar 
frank  om  og  kror  sig;  men  jeg  ved,  at  Mikkel  maa 
høre  ilde  derfor,  og  af  Borgernes  Tale  har  jeg 
mærket,  at  den  Dag  Svenskernes  Herredømme  faar 
Ende,  ville  de  stene  Valentin  Korn  og  Gregers  ud 
af  Byen.  Den  Lumpenhund  Gregers  spiller  ogsaa 
dobbelt  Spil;  han  holder  nu  og  da  til  hos  Valen- 
tins, og  man  siger,  at  han  er  trolovet  med  denne 
arge  Forræders  Datter  Lucie.« 

»Giv  mig  det  Løfte,  Hans,«  bad  Lisbeth  bønlig, 
»at  holde  dig  stille  og  ikke  vove  din  Trøje?« 

»Saa  lov  du  ogsaa  mig,  Lisbeth,«  svarede  Hans, 
»at  ty  til  mig,  kommer  du  i  Nød.« 

»Vi  hitte  vel  paa  Raad,«  sagde  Lisbeth  mere 
kækt;  »dog  er  jeg  snart  lige  glad,  hvad  der  bliver 
af  mig.  Mener  du  ikke,  kær  Broder  min,  at  det  er 
en  smal  Kunst  at  dø?« 

»Du  maa  ikke  nære  slige  mørke  Tanker ! «  sagde 
Hans  alvorlig. 

»Hvad  er  mørkt,  og  hvad  er  lyst?«  spurgte  Lis- 
beth og  lo;  men  den  Latter  klang  underlig.  »Jeg 
er  imellem  lystig  nok,  og  saa  synger  jeg  den  Vise 
om  Hr.  Magnus.     Kender  du  ikke  den  ?« 

Derpaa  sang  hun  det  Vers  af  Kæmpevisen, 
som  havde  forarget  Kirsten  saa  meget,  da  de  for 
to  Aar  siden  kørte  til  Tidsvilde: 

Da  hun  kom  midt  paa  Salling  Sund, 
da  slog  hun  ud  sit  Haar. 
Hor  I  det,  Hr.  Magnus! 
jeg  bliver  end  Mø  i  Aar. 
Men  vi  ere  Jomfruens  Mænd! 

Hans  saa  paa  hende  og  rystede  paa  Hovedet; 
bød  hende  saa  Godnat  og  gik. 

Fra  nu  af  tænkte  han  stadig  paa  hende,  iagttog 
hende,  uden  at  hun  vidste  deraf,  og  var  ofte  i 
hendes  Nærhed,  naar  hun  spadserede  paa  Fæst- 
ningens Volde  enten  med  Svenson  eller  alene.  Lis- 
beths Befrielse  og  den  Hævn,  han  stadig  rugede 
over,  voksede  sammen  i  hans  Hjerte  til  eet,  og  nu 
tænkte  han  mindre  paa  at  forlade  Kronborg. 

Imidlertid  oprandt  det  ny  Aar,  og  Tiden  gik, 
uden  at  Hans  fandt  nogen  Lejlighed  til  at  handle. 
Heller  ikke  kunde  han  blive  klog  paa  Lisbeth,  i 
hvis  Væsen  der  imidlertid  var  foregaaet  en  mærke- 
lig Forandring.  Hendes  Aasyn  var  ofte  muntert,  og 
aldrig  mere  lod  hun  slige  mørke  og  vilde  Ord  falde, 
som  han  havde  faaet  at  høre  forrige  Aars  Juleaften. 
Han  besøgte  hende  nu  oftere  og  skyede  ikke  Sven- 
sons  Selskab;  hans  Hævnfølelse  gjorde  ham  snu, 
saa  at' han  skjulte  sit  sande  Sindelag,  iagttog  sin 
Dødsfjende  og  aflurede  ham  hans  svage  Sider. 
Han  kom  da  efter,  at  Svenson  var  gridsk  efter  Guld 

Og  Bytte,  og  at  han  med  stor  Sparsommelighed 
havde  lagt  til  Side,  saa  han  vel  var  i  Stand  til  at 
skaffe  sin  tilkommende  Hustru  gode  Dage.  Han  var 
bange  for,  at  Lisbeth  efterhaanden  ganske  havde 
udsonet  sig  med  sin  Skæbne  og  glemt  den  Spaa- 
dom,  hun  forhen  selv  havde  hentet  Trøst  af.  Sven- 
son  derimod  havde  ingen  Anelse  om  det,  der  rørte 
sig  i  Hans  Stenvinkels  Bryst.  Den  unge  Mands  rolige 
Væsen  tiltalte  ham,  og  han  foreslog  en  Dag  Hans 
at  gaa  i  svensk  Tjeneste,  hvor  han  havde  Udsigt  til 
hurtigt  Avancement;  men  ved  denne  Lejlighed  viste 
Hans  sig  oprigtig.  Han  svarede,  at  det  var  ham 
umuligt  at  tjene  den  Konge,  der  havde  ladet  hans 
Fader  dø  paa  Skafottet. 

Hans  var  snu  nok,  men  i  et  Kvindehjertes 
Labyrint  kunde  han  dog  ikke  finde  Traaden;  heller 
ikke  var  det  ham  muligt  i  sin  ringe  Stilling  at  efter- 
spore alle  Lisbeths  Veje.  Han  vidste  derfor  ikke,  at 
det,  der  havde  gengivet  hende  hendes  lykkelige 
Stemning  og  forjaget  de  mørke  Tanker,  var  Erik 
Dahlbergs  Selskab.  Han  havde  i  nogen  Tid  været 
paa  Rejser;  men  da  han  var  kommen  tilbage  og 
hørte,  at  Lisbeth  ved  sin  Trolovelse  havde  vundet 
en  agtværdig  og  holdbar  Stilling,  behandlede  han 
hende  paa  samme  artige  og  velvillige  Maade  som 
tidligere.  Han  havde  i  bedste  Stil  aflagt  sin  Lyk- 
ønskning og  tilbragte  nu  ikke  ,sjælden  en  Aften  i 
hendes  og  Svensons  Selskab.  Svenson  saa  skævt 
dertil,  da  han  var  meget  skinsyg  og  mærkede,  hvor 
livlig  og  veltalende  hans  Fæstemø  blev,  naar  Dahl- 
berg var  til  Stede.  Saa  straalende  Smil,  som  da 
oplivede  hendes  Aasyn,  faldt  der  aldrig  af  til  ham; 
men  hvor  opbragt  han  end  ofte  var  over  hendes 
koldsindige  Væsen  mod  ham  selv,  skjulte  han  sin 
Vrede.  Det  laa  i  hans  Natur  at  gaa  og  lure  og 
gemme  paa  sligt,  indtil  der  tilbød  sig  en  god  Lej- 
lighed til  at  tage  Revanche. 

Hans  Uvilje  m'od  Dahlberg  røbede  sig  tydelig 
nok,   da  han  en  Morgen  midt  i  Februar  gik  med 

Lisbeth  paa  Fæstningsvolden  og  saa  deres  højt- 
staaende  Ven  komme  imod  dem  i  nogen  Afstand. 

lOm  I  saa  synes,  Lisbeth,«  sagde  han  straks, 
»vende  vi  om  nu!  Søluften  er  saare  skarp  i  Dag.t 

»O  nej!«  svarede  Lisbeth  og  gik  videre,  »den 
friske  Luft  gør  mig  godt,  og  Søen  er  saa  skøn.« 

Dahiberg  var  imidlertid  kommen  dem  saa  nær, 
at  Respekten  forbød  Svenson  at  vende  om.  Han 
hilste  muntert  og  artig  paa  Lisbeth  og  fulgtes  med 
dem,  niens  han  indlod  sig  i  Samtale  med  Svenson; 
men  pludselig  blev  han  en  Baad  var,  som  styrede 
mod  Landgangsbroen.  Han  standsede  og  sagde  til 
Svenson : 

»Tjen  mig  i  at  gaa  derned  og  høre,  om  der  er 
vigtigt  nyt!  Det  er  Færgebaaden  fra  Helsingborg, 
og  der  er  Officerer  om  Bord,  kan  jeg  se;  mulig 
komme  de  fra  Gøteborg.« 

Dahlbergs  Nysgerrighed  var  forklarlig  nok,  da 
Kongen  var  i  Gøteborg,  hvor  han  hele  denne  Vinter 
havde  holdt  Hof.  Svenson  adlød  pligtskyldigst  Op- 
fordringen, skønt  med  en.  sur  Mine.  Imidlertid  ved- 
blev Dahlberg  at  gaa  frem  og  tilbage  paa  Volden 
med  Lisbeth,  og  man  saa  paa  hendes  blussende 
Aasyn,  at  hendes  Ledsager  ikke  talte  om  ligegyldige 
Ting;  men  hendes  Blik  røbede  tillige,  at  Samtalens 
Genstand  mishagede  hende.  Dahlberg  talte  nemlig 
om  Svenson  og  roste  ham  som  en  sjælden  dygtig 
og  paalidelig  Officer. 

»Slige  flinke  og  snarraadige  Ma^nd  kan  Hans 
Majestæt  bruge,«  sagde  han.  »Det  udmærker  en  saa 
stor,  begavet  Aand  som  Kongens,  at  han  ser  paa 
Kapaciteten  alene  uden  Hensyn  til  Fødsel  eller 
Stand.  Svenson  er  født  Soldat  og  kan  komme  til 
Vejrs  lige  saa  godt  som  en  af  os  andre ;  men  hans 
Lykke  er  nu  eders,  og  det  glæder  mig  oprigtigt,  at 
I  har  truffet  et  saa  lykkeligt  Valg.« 

Lisbeth  saa  haardnakket  ud  over  Søen  og  havde 
ondt  ved  at  skjule  sine  Taarer. 

»Eet  er  faldet  mig  ind,«  vedblev  Dahlberg  smi- 

lende;  »nu  fatter  jeg  Aarsagen  til,  at  I  søgte  ud  til 
Kronborg.  I  havde  før  set  Svenson  og  vidste,  at  I 
her  havde  en  god  Ven.  Nu,  Jomfru  Lisbeth,  der- 
over maa  I  ikke  rødme ;  det  glæder  mig,  at  I  nu  er 
ganske  vunden  for  Sverige.* 

»I  turde  fejle  vidt  i  eders  Gisninger,«  svarede 
Lisbeth  med  et  stolt  Blik.  »Lad  heller  ikke  eders 
Glæde  være  for  stor;  I  skal  vide,  at  jeg  var  mere 
svensk  før,  end  jeg  nu  er.« 

Dahlberg  saa  op  med  et  studsende  Blik,  men 
fik  ikke  Tid  til  at  give  Svar;  thi  i  det  samme  kom 
Svenson  hurtigt  gaaende,  og  man  saa  paa  hans  be- 
styrtede Mine,  at  han  bragte  alvorligt  nyt. 

»Vigtigt Budskab!«  raabte  han  og  slog  op  med 
Haanden.     »Kong  Karl  er  død!« 

»Ved  Herrens  hellige  Kors,  hvad  siger  I?«  ud- 
brød Dahlberg  og  gik  ham  i  Møde. 

»Den  sørgelige  Tidende  er  sikker  og  vis.  Hans 
Majestæt  er  efter  et  kort  Sygeleje  Natten  til  den 
13de  blidelig  hensovet.« 

Lisbeth  var  nu  kommen  til,  og  da  hun  vogtede 
paa  Dahlbergs  udtryksfulde  Aasyn,  saa  hun  hans 
stærke  Sindsrystelse  og  store  Smerte.  Han  gjorde 
hurtig  Svenson  et  Par  Spørgsmaal,  og  da  Svarene 
ikke  lod  Tvivl  tilbage  om  Efterretningens  Paalidelig- 
hed,  blottede  han  sit  Hoved  og  hensank  som  i  Bøn._ 

»Nu  er  Nordens  Lys  slukt,«  udbrød  han  derpaa" 
med  bævende  Røst,  »og  Verdens  største  Helt  staar 
for  Gud  den  Almægtiges  Trone.« 

Derpaa  bød  han  Svenson  følge  med  op  paa 
Slottet. 

»Hvad  mon  Kongens  Død  vil  drage  efter  sig?« 
spurgte  Svenson,  da  de  gik. 

»Hvad  den  vil  drage  efter  sig?«  gentog  Dahl- 
berg heftig  og  standsede;  »de  svenske  Sagers  For- 
fald og  Krigens  Ende.  Kongens  Død  vil  sige 
Fred!« 

Lisbeth  hørte  de  Ord  og  blegnede.  Fred  vilde 
for  hende   sige  Bryllup,    og  hun   saa  da  i  Aanden 

det  Elendighedens  Maal  nærme  sig,  som  hun  havde 
troet  fjernt.  Hun  følte  sig  barsk  vækket  som  af  en 
taabelig  Drøm  og  gik  med  tungt  Hjerte  tilbage 
til  Slottet.  Dahlberg  og  Svenson  ilede  op  til  Kom- 
mandanten, hvor  Sendebudene  vare  indtrufne,  og 
hvor  de  alt  fandt  en  stor  Forsamling  af  svenske 
Herrer  til  Stede.  De  lyttede*  til  Fortællingen  om 
Kongens  Sygdom  og  Død  og  fik  nu  at  vide,  at 
han  alt  i  nogen  Tid  havde  skrantet,  men  saa  havde 
han  paadraget  sig  en  Forkølelse  ved  at  følge  Rigs- 
raaden  Kristen  Bonde  til  Jorden-.  De  hørte,  hvad 
de  færreste  af  dem  vidste,  at  de  store  Sorger  og 
fejlslagne  Forhaabninger,  Tabet  af  Frederikshald  i 
Norge  og  Tab  i  Preussen,  den  almindelige  Uvilje 
mod  ham  i  Udlandet  og  Misnøjen  blandt  hans  egne 
Undersaatter  over  den  endeløse  Krig  under  hans 
aftagende  Helbred  havde  været  selv  hans  stærke 
Sjæl  og  sangvinske  Temperament  for  meget  og 
gnavet  paa  hans  Livskraft.  Især  kunde  han  ikke 
glemme  Nederlaget  ved  Nyborg  og  Tabet  af  Fyn. 

»Fyn,  min  Søster!«  havde  han  udbrudt,  da 
han  vaandede  sig  paa  Sygelejet.  »Dit  Tab  bliver 
min  Død.« 

Dog  havde  han  paa  det  sidste  genvundet  sin 
Sindsro,  talte  i  en  halv  Time  klart  og  smukt, 
raadede  at  slutte  Fred  og  opsatte  sin  sidste  Vilje. 
Han  havde  bekendt  sine  Synder  og  sagt,  at  han 
haabede  Naade  af  Kristi  Forsoning,  og  modtaget 
Sakramentet  som  Pant  derpaa  i  Dronningens  Nær- 
værelse. Han  tog  Afsked  med  alle  og  hensov  der- 
paa blidt. 

Med  tavs  Ærbødighed  og  grebne  af  Øjeblikkets 
Alvor  hørte  de  svenske  Krigere  paa  denne  Med- 
delelse. Vel  maatte  de  sørge;  thi  Kong  Karls 
Regeringstid  havde  været  en  Blomstringstid  for  dem. 
Han  havde  ført  dem  fra  Sejr  til  Sejr  og  beriget 
dem  med  Bytte ;  han  havde  hævet  dem  med  sig  til 
Hæderens  Tinde  og  gjort  dem  frygtede  og  agtede 
som  Europas   første   Krigere.     Hver  Soldat  i   den 

svenske  Hær  følte,  hvad  Kongens  Død  vilde  sige, 
og  sørgede  over  den;  men  hver  Mand  i  Danmark 
drog  Vejret  friere  og  saa  i  Aanden  den  Dag  nærme 
sig,  da  det  forhadte  Aag  vilde  blive  taget  af  deres 
Nakke,  og  Kong  Frederik  atter  vilde  blive  Herre  i 
sit  eget  Hus. 


Sekstende  Kapitel. 

Afvæbning. 


Den  25  de  Maj  om  Formiddagen  Klokken  ti 
var  der  stort  Taffel  i  Riddersalen  paa  Kronborg. 
Kommandanten  havde  befalet,  at  Bordet  skulde 
dækkes  ganske,  som  det  plejede  at  ske  ved  fest- 
lige Lejligheder  i  Kong  Karls  Tid,  og  derfor  var 
Ursula  Krause  til  Stede,  da  Taffeldækkerne  gjorde 
deres  Gerning.  Hun  gjaldt  i  Svenskernes  Øjne  for 
en  Autoritet  i  Henseende  til  fyrstelig  Skik  og  Leve- 
vis og  havde  tilegnet  sig  en  Myndighed,  der  over- 
skred hendes  Embedes  Grænser.  Under  det  danske 
Regimente  vilde  hun  ikke  have  haft  andet  at  gøre 
end  at  udlevere  den  guldfrynsede  Dug  til  den  øverste 
Taffeldækker;  men  hun  var  nu  bleven  Komman- 
dantens Faktotum  og  stod  for  Styret,  hver  Gang 
Oberst  Sjøblad  skulde  gøre  Honnørs  og  beværte 
fornemme  Gæster.  Ursula  forstod  at  afpasse  Bordets 
Prydelser  og  Anretningens  Omfang  efter  Gæsternes 
Byrd  og  Stilling  og  viste  deri  en  aldrig  fejlende 
Takt.  Hun  skønnede,  at  ved  denne  Lejlighed 
maatte  i  enhver  Henseende  det  bedste  til,  da  Taffelet 
holdtes  til  Ære  for  den  svenske  Hærs  Overgeneral, 
Feltmarskal  Pfalzgrev  Filip  af  Sulzbach,  som  paa 
mødrene  Side  nedstammede  fra  det  hertugelige 
gottorpske  Hus  og  altsaa  var  i  Slægt  med  Sveriges 

Enkedronning.  Hans  høje  militære  Rang  og  lange 
Krigstjeneste  vejede  i  Ursula  Krauses  Øjne  kun  lidt 
mod  hans  fyrstelige  Blod.  For  en  Prins  gad  hun 
røre  sig,  og  selve  Taffelet  saavel  som  Anretningen 
blev  derfor  kongelig  og  overdaadig. 

Pfalzgrev  Filip,  der  var  kommen  silde  den 
foregaaende  Aften,  havde  ladet  alle  svenske  Offi- 
cerer paa  Kronborg  og  i  Byen  lige  ned  til  Løjt- 
nanter tilsige  at  gøre  ham  deres  Opvartning,  og  da 
den  store  Forsamling  var  kommen  til  Stede  i  det 
Gemak,  som  stødte  op  til  Riddersalen,  traadte  han 
ind,  ledsaget  af  Kommandanten  og  nogle  andre 
Officerer,  hvoriblandt  ogsaa  Dahlberg,  og  forkyndte 
dem  den  vigtige  Tidende,  at  Freden  var  sin  Afslut- 
ning nær.  Om  et  Par  Dage  vilde  Fredstraktaten 
blive  underskreven,  og  inden  fjorten  Dage  efter 
Ratifikationen  skulde  Fæstningen  rømmes  af  den 
svenske  Besætning.  Han  holdt  derefter  en  lille  Tale 
til  de  svenske  Officerer,  bad  dem  i  al  deres  Færd 
at  have  for  Øje,  hvad  der  forestod,  og  undgaa  alt, 
som  kunde  skade  den  gode  Forstaaelse  mellem 
dem   og  Befolkningen. 

De  svenske  Herrer  hørte  denne  Tidende  i 
mørk  Tavshed  og  vare  ingenlunde  tilbøjelige  til 
at  lægge  sig  Formaningen  paa  Hjerte.  De  følte  kun 
Harme  over  at  skulle  forlade  Danmark,  hvor  de  nu 
snart  i  to  Aar  havde  spillet  Mestre.  Krigens  Ende 
vilde  tillige  medføre  Afskedigelse  for  mangen 
hvervet  Befalingsmand,  og  selv  de  Officerer,  der 
holdt  deres  Stillinger,  maatte  nu  underkaste  sig 
mange  Indskrænkninger.  Fra  smaa  Tyranner,  der 
i  Krigens  lovløse  Tid  og  i  fremmede  Lande  uhindret 
havde  kunnet  tilfredsstille  deres  Lyster  og  mætte 
deres  Rovsyge,  vilde  de  blive  reducerede  til  Eksercer- 
mestre  og  nødsagede  til  at  finde  sig  i  et  mere 
lovbundet  Liv. 

Pfalzgreven  bad  derefter  i  en  munter  Tone  alle 
Herrerne  at  følge  hiam  til  Taffels,  og  kort  efter  sad 
det    store  Selskab   til   Bords,   hvor  Bægrene  bleve 

flittig  tømte.  Fredsvilkaarene  vare  naturligvis  endnu 
ukendte,  og  Selskabet  lyttede  derfor  ivrig  til  de 
Vink,  Pfalzgreven  lod  falde  derom.  Efterhaanden 
som  Vinen  steg  Gæsterne  til  Hovedet,  løstes  Tun- 
gerne, og  de  højere  Officerer  udtalte  sig  især 
meget  frit. 

»Saa  vidt  jeg  har  forstaaet  Eders  Durchlauch- 
tighed,«  sagde  Oberst  Sjøblad,  »bliver  denne  Fred 
endda  noget  ringere  end  den  Roskilde  Traktat,  da 
vi  ikke  alene  maa  kvittere  Øerne,  men  ogsaa  Norge. 
De  høje  Herrer,  som  lede  Underhandlingerne,  maa 
nu  forstaa  det  bedre;  dog  er  det  min  Mening,  at 
havde  Kong  Karl  været  i  Live,  vilde  han  Jdrig 
indrømme  det.« 

>Det  er  dog  tænkeligt,«  sagde  Pfalzgreven, 
mens  han  holdt  Glaspokalen  med  den  klare  Rhinsk- 
vin op  for  Lyset,  »at  min  høje  Frænde  dog  til  sidst 
vilde  være  bleven  nødsaget  til  at  bide  i  det  sure 
Æble.  For  saa  vidt  er  hans  Død  en  Lykke,  som 
det  er  godt  for  ham  selv,  at  han  ikke  oplevede 
denne  Fred.  For  hans  store  Sjæl  gjaldt  det  alt  eller 
intet,  og  kun  det  vilde  have  tilfredsstillet  ham,  om 
det  var  lykkedes  ham  at  føje  de  trende  Kroner 
sammen  til  een  Ring*  Vi  andre  maa  dog  vel  tilstaa, 
at  en  Fred,  der  bringer  Sverige  Skaane,  Halland  og 
Bleking,  maa  kaldes  god.« 

»Eders  Durchlauchtighed!«  udbrød  Sjøblad  og 
strøg  sit  Skæg;  »ta'  mig  tusind  Djævle,  om  jeg 
tror,  at  Kongen  nogen  Tid  vilde  have  givet  sit 
Minde  til  at  rømme  Kronborg.  Vil  I  vise  mig  den 
Gunst  at  lade  mig  høre,  i  hvad  Stand  Fæstningen 
skal  tilbagegives!« 

»Den  skal  evakueres  og  overgives  i  den  Stand, 
i  hvilken  den  nu  forefindes.« 

»Formentlig  dog,«  indskød  Dahlberg,  »i  den 
Stand,  i  hvilken  den  er  i  det  Moment,  Freden 
undertegnes?« 

»IhU  sagde  Pfalzgreven,    »det  maa  jo  komme 

ud  paa  eet.  I  vil  da  ikke  paatage  eder,  Dahlberg, 
at  demolere  den  Fæstning  paa  to  Dage  Pc 

»Nej,  ikke  det,<  sagde  Dahlberg  langsomt  og 
eftertænksomt;  »de  Udenværker,  vi  have  bygget, 
faa  vi  lade  staa ;  men  tykkes  det  ikke  Eders  Durch- 
lauchtighed  at  være  en  Ynk,  om  de  74  Metalstykker, 
som  ligge  paa  Kronborgs  Volde,  skulde  falde  i  de 
Danskes  Hænder  ?< 

Pfalzgreven  trak  kun  paa  Skuldrene  til  Svar; 
men  Dahlberg  vedblev,  mens  det  blev  stille  ved 
Bordet,  og  alle  lyttede  til  hans  Ord: 

»Saa  meget  skændigere  vilde  det  efter  min 
Mening  være,  som  der  blandt  disse  Kanoner  findes 
adskillige  svenske  Stykker,  som  Kristian  den  Fjerde 
har  frataget  os  og  siden  ladet  sætte  ærgerlige  In- 
skriptioner paa.c 

»Derved  er  intet  at  gøre,  min  gode  Dahlberg!« 
sagde  Pfalzgreven.  »Tiden  er  for  knap  til  at  skaffe 
dem  til  Side ;  der  er  jo  nogle  svære  Mørsere  iblandt 
og  den  store  Kanon,  de  kalde  Skægge ;  den  er  ikke 
at  løbe  med  som  en  Ryt^erpistol.« 

»Da  paatager  jeg  mig  at  udføre  det,«  sagde 
Dahlberg  i  en  tillidsfuld  Tone,  »hvis  Eders  Durch- 
lauchtighed  ellers  vil  tilstede  det  og  overgive  mig 
et  saa  vigtigt  Hverv.« 

»Vinen  er  gaaet  eder  i  Hovedet,«  sagde  Oberst 
Sjøblad;  »I  mægter  ikke  at  udføre  det.« 

»Har  jeg  Eders  Durchlauchtigheds  Ordre,«  ved- 
blev Dahlberg  uden  at  agte  paa  Kommandantens 
Ord,  »og  fornødent  Mandskab,  skulle  alle  Stykkerne, 
selv  Skægge,  inden  i  Morgen  Aften  ligge  ved  Stran- 
den. Det  bliver  da  Eders  Durchlauchtigheds  Sag  at 
skaffe  et  Par  Skibe,  der  kunne  føre  Stykkerne  over 
til  Helsingborg.« 

»Eders  Durchlauchtighed  give  Hr.  Generalkvar- 
termester-Løjtnanten  Tilladelsen ! «  sagde  en  gammel 
graahaaret  Oberst,  som  hidtil  havde  holdt  sig  tavs. 
»Naar  den  Mand  siger  det,  kan  han  gøre  det.  Den 

lede  Satan  selv  er  ikke  bedre  Ingeniør  end  Dahl- 
berg.« 

Der  lød  nu  Opfordringer  fra  flere  Sider,  mens 
Pfalzgreven  rystede  tvivlraadig  paa  Hovedet. 

»Eders  Durchlauchtighed  bør  ikke  gaa  ind 
derpaa!«  sagde  Oberst  Sjøblad  med  en  vigtig  Mine. 
»I  vil  faa  Utak  derfor  af  Raadet,  og  vi  gøre  os 
kun  selv  til  Nar.« 

»Det  gælder  en  Paré,  Oberst!«  sagde  Dahlberg 
smilende  og  med  en  Artighed,  der  gjorde  Oberst 
Sjøblads  Plumphed  endnu  mere  iøjnefaldende.  >Af 
de  seks  og  tredive  Heste,  jeg  ved  salig  Kongens 
Naade  og  min  gode  Krigslykke  har  i  min  Stald, 
vover  jeg  den  bedste,  min  sorte  Hingst,  mod  eders 
Guldfuks  paa,  at  inden  i  Morgen  Aften  Klokken  ti 
skulle  Fæstningens  Volde  være  desarmerede  og 
bare.« 

»Bravo!«  raabte  man  fra  alle  Sider,  »indgaa 
den  Paré,  Oberst!« 

»Der  er  intet  at  parere  paa,«  svarede  Sjøblad, 
»da  Pfalzgrevens  Tilladelse  ikke  er  given.« 

»I  har  mit  Samtykke,  Dahlberg!«  sagde  Pfalz- 
greven med  et  hvast  Blik  til  Sjøblad.  »Raadet  vil 
vide  eder  Tak,  om  det  lykkes,  saa  vist  som  74 
gode  Kanoner  ere  et  stort  Bytte.  Saa  slette  vi 
Kong  Kristians  skoptiske  Inskriptioner  ud  og  sætte 
en  lille  Prøve  paa  svensk  Vid  i  deres  Sted!« 

En  almindelig  Jubel  fulgte  paa  denne  Udtalelse, 
og  da  der  atter  var  bragt  Tavshed  til  Veje,  sagde 
Oberst  Sjøblad,  idet  han  rakte  Dahlberg  sin  Haand 
over  Bordet: 

»Lad  gaa!  Min  Guldfuks  mod  eders  sorte,  og 
skulde  jeg  tabe,  faar  jeg  dog  den  Trøst,  at  Kron- 
borg kommer  tilbage  i  Danskens  Hænder  afvæbnet, 
lig  en  gammel  tandløs  Kærling.« 

»Lad  os  tømme  et  Bæger  paa  et  lykkeligt  Ud- 
fald!« sagde  Pfalzgreven  muntert  og  hævede  sin 
Pokal.  »Gid  Oberst  Sjøblads  Guldfuks  den  27de  maa 
iindes  i  Generalkvartermester-Løjtnantens  Stald!« 

Da  Bægrene  under  støjende  Munterhed  vare 
tømte,  raabte  Sjøblad: 

»Jeg  haaber  ogsaa,  at  vinder  Dahlberg  den 
Paré,  gør  han  et  Gilde  og  stikker  Hul  paa  et  af  de 
Ankre  gammel  Rhinskvin  fra  Kong  Kristians  Tid, 
som  vi  forefandt  her  i  Kælderen  ved  vor  Indmarch. 
Han  fik  sin  Del  i  Byttet,  og  da  han  er  en  maade- 
holden  Mand,  har  han  tænkelig  et  af  de  Ankre 
i  Behold  endnu.« 

»Indrømmet!«  svarede  Dahlberg  og  lo.  »Jeg 
beder  de  Herrer  i  Morgen  Aften  være  mine  Gæster 
og  indfinde  sig  i  min  Bolig  her  paa  Slottet  —  til 
hvad  Tid,  det  ville  de  selv  kunne  skønne,  naar  de 
i  Morgen  Eftermiddag  ville  gøre  en  Runde  paa 
Voldene.  Nu  beder  jeg  Eders  Durchlauchtighed  om 
Tilladelse  til  at  turde  forlade  Taflet  for  straks  at 
kunne  lægge  Haand  paa  Værket.«  — 

Der  var  ikke  gaaet  en  Time,  inden  Dahlberg 
havde  Mandskabet  paa  Benene  og  Kanontransporten 
i  fuld  Gang.  De  tilstedeværende  Transportmidler 
vare  mangelfulde  nok;  men  Menneskehænder  og 
Hestekraft  kunne  jo  udrette  alt,  naar  de  kan  faas  i 
tilstrækkelig  Styrke,  og  det  Værk,  Dahlberg  havde 
for,  fik  i  den  Grad  endogsaa  den  ringeste  svenske 
Soldats  Sympati,  at  der  ingen  Befaling  gjordes  nødig 
for  at  drive  dem  til  Arbejdet;  tværtimod  havde 
Kommandanten  sin  Nød  med  at  holde  de  udstillede 
Skildvagter  paa  deres  Poster.  Alle  løb  til  Voldene 
for  at  hjælpe,  og  ikke  engang  Officererne  holdt  sig 
tilbage,  saa  Dahlberg  midt  i  den  almindelige  Iver 
maatte  gøre  hele  sin  Anseelse  gældende  for  at  fore- 
bygge Forvirring  og  frelse  Kanonerne  for  Skade. 
Dog  lykkedes  det  ham  efterhaanden  at  bringe  Ar- 
bejdet i  regelmæssig  Gang,  og  han  fandt  en  dygtig 
Hjælper  i  Svenson,  som  i  sin  Begejstring  ganske 
glemte  sit  hemmelige  Nag  til  Dahlberg,  forestod 
Indskibningen  af  Stykkerne,  tog  selv  fat  paa  Kæder 
og  Stænger  og  gav  Beviser  paa  sin  ualmindelige 
Legemsstyrke. 

Det  store  Røre  i  Fæstningen  blev  naturligvis 
opdaget  i  Byen,  og  det  Rygte  lød  fra  Mund  til 
Mund,  at  Englænderne  og  Hollænderne  havde  truet 
med  at  jage  Svenskerne  ud  af  Kronborg,  hvis  de 
ikke  inden  to  Dage  havde  rømmet  Fæstningen. 
Borgerne  strømmede  ned  til  Havnen,  og  da  de  saa 
de  svenske  Soldater  overalt  i  Færd  med  at  bakse 
Kanonerne  af  Voldene,  tvivlede  de  ikke  længer  om 
Rygtets  Sandhed.  Der  opstod  stor  Tumult,  og 
Skældsord  og  Smædeviser  lød  over  Voldgravene  til 
Svenskerne,  saa  Oberst  Sjøblad  maatte  lade  en 
Deling  Ryttere  rykke  ud  og  splitte  Mængden  ad, 
og  baade  han  og  flere  af  de  svenske  Officerer  be- 
gyndte at  frygte  for,  at  Dahlberg  lidt  for  tidlig  havde 
givet  sig  til  at  trække  Fæstningens  Tænder  ud  og 
derved  frataget  den  sit  bedste  Værn.  Imidlertid  gik 
Arbejdet  ustandset  sin  Gang;  efter  en  kort  Hvile 
den  25  de  om  Aftenen  tog  man  fat  paa  ny,  arbejdede 
hele  Natten  ved  Lygter,  og  da  Oberst  Sjøblad  den 
26de  ved  Middagstid  gjorde  sin  Runde  paa  den 
indre  Fæstningsvold,  skønnede  han,  at  hans  stolte 
Guldfuks  var  tabt. 

Omtrent  paa  samme  Tid  gik  Lisbeth  med  Hans 
paa  Volden  ved  Søen  og  iagttog  den  brogede  Scene 
omkring  dem,  hun  forholdsvis  ligegyldig,  men  han 
over  al  Maade  forbitret.  Han  knyttede  Hænderne 
i  afmægtig  Harme,  da  han  saa  Svenskerne  slæbe  af 
med  hans  gamle  Ven  Skægge,  og  deres  Jubelraab 
rystede  Luften,  da  de  havde  faaet  den  svære  Kanon 
lykkelig  og  vel  bakset  om  Bord.  Havde  Lisbeth 
ikke  holdt  ham  tilbage,  vilde  hans  Harme  have  givet 
sig  Luft  paa  en  Maade,  der  kunde  have  haft  farlige 
Følger  for  hans  Person. 

Da  de  drejede  om  et  Hjørne  paa  Volden,  saa 
Lisbeth  Dahlberg,  som  stod  ikke  langt  derfra  med 
korslagte  Arme.  Der  var  en  vis  glad  Ro  over  hans 
Aasyn,  og  hun  standsede  et  Øjeblik  for  uset  at 
kunne  se  paa  hans  ridderlige  Skikkelse.  Saa  gik 
hun    videre    med   et  Suk,    og  da  han   blev  hende 

var,  saa  han  op,  vinkede  ad  hende  og  sagde 
livlig : 

»Gaar  I  her,  Jomfru  Lisbeth!  og  studerer  den 
Kunst  at  bakse  Kanoner  væk?  Vi  gør  rent  Bord  i 
Dag,  som  I  ser.« 

»Visselig!«  svarede  Lisbeth  med  Alvor;  »men 
om  jeg  tør  sige  det,  vilde  det  have  huet  mig  bedre, 
havde  I  ladet  Kronborgs  Kanoner  blive  paa  deres 
Lavetter.« 

»Ih,  ih!«  sagde  Dahlberg  og  truede  ad  hende 
med  Fingeren.  »Eders  Hjerte  er  og  bliver  dog 
dansk,  skønt  I  snart  skal  bære  et  godt  svensk 
Navn.« 

»Det  vilde  have  været  Helten  Erik  Dahlberg 
værdigere  ikke  at  liste  det  Bytte  bort  i  det  sidste 
Øjeblik,  da  de  Danske  i  god  Tro  række  Haanden 
til  Forlig.« 

Lisbeth  saa  Dahlberg  fast  ind  i  Øjet,  mens 
hun  sagde  dette;  men  han  rynkede  sine  Bryn  og 
svarede : 

»I  lægger  for  Sanden  ikke  Skjul  paa  eders 
Hjertes  Mening,  Jomfru  Lisbeth!« 

»Det  var  aldrig  min  Vane,  mindst  mod  mine 
Venner. « 

»Nu,  lille  Jomfru!  dette  er  en  Sag,  I  ikke  for- 
staar  at  dømme  om.« 

»Saaledes  lyder  altid  Svaret  til  os  Kvinder, 
naar  Grundene  briste.« 

»Eders  Gemal,«  svarede  Dahlberg  spydig,  »vil, 
naar  denne  Værdighed  bliver  ham  til  Del,  sikkerlig 
ofte  faa  Brug  for  dette  Svar,  saasom  Grundene 
aldrig  briste  for  eder,  især  da  de  altid  have  en 
Smag  af  Danskhed.  I  burde  vogte  eders  Tunge 
lidt  bedre,  Jomfru  Lisbeth!  Dog,  for  at  I  kan 
skønne,  hvorledes  det  ser  ud  i  svenske  Mænds 
Hjerter,  vil  jeg  betro  eder,  at  da  I  kom,  tænkte 
jeg  paa,  at  hvis  Kong  Karl  i  Dag  fra  sin  Himmel 
kunde  se  herned,  vilde  han  glæde  sig  hjertelig, 
fordi   jeg    har   handlet   ret  i  hans  Aand,    og   som 

havde  han  selv  været  her  endnu  og  givet  mig  sine 
Befalinger.« 

»Ak,  Herre!«  udbrød  Lisbeth  og  slog  Hænderne 
sammen,  »forestiller  I  eder  Paradiset  saaledes,  at 
sligt  skulde  kunne  glæde  eders  store  Konges  Sjæl, 
om  den  nu  er  der?  Dahar  jeg  andre  Tanker.  Hisset 
er  der  ikke  Graad,  ikke  Tænders  Gnidsel,  ikke  Pine, 
ikke  heller  Fjendskab  eller  Had;  og  er  Kong  Karl 
nu  salig,  hvad  jeg  gerne  vil  tro,  fordi  han  paa  det 
sidste  formanede  til  Fred  og  døde  som  en  Kristen, 
saa  ser  han  misbilligende  paa  eders  Færd  nu,  hvor 
højt  end  eders  Landsmænd  prise  eder,  fordi  I  skaffer 
den  svenske  Hær  Bytte.« 

Lisbeths  Røst  lød  fuldtonende  og  klar,  da  hun 
sagde  dette,  og  det  Blik,  hvormed  hun  mødte  Dahl- 
bergs Vrede,  var  saa  straalende,  at  han  slog  Øjnene 
til  Jorden. 

»Se  der!«  sagde  han  saa  og  pegede  med  en 
barsk  Mine  paa  en  svær  Blokvogn,  der  nærmede 
sig  tungt  og  langsomt,  trukken  af  tolv  Heste;  »der 
kommer  noget,  som  kalder  Sjælene,  om  ikke  til 
Himmelen, .  saa  dog  til  Kirken.« 

Lisbeth  saa  derhen  og  opdagede  en  stor  Klokke, 
som  laa  paa  Blokvognen. 

»I  ser,«  vedblev  Dahlberg  med  et  barsk  Smil, 
»at  jeg  ikke  altid  eller  alene  tænker  paa  Krig.  Dette 
er  den  største  af  de  to  Klokker,  Frederik  den  Anden 
lod  støbe  og  ophænge  i  det  store  Taarn ;  den  anden 
og  mindre  er  vel  om  Bord.  Nu  gaar  de  snart 
begge  til  Sveriges  Land  for  at  kalde  svenske  Sjæle 
til  Herrens  Hus.  Den  store  tænker  jeg  at  skænke 
til  St.  Katarina  Kirken  i  Stockholm.  Mine  Lands- 
mænd ville  daglig  ved  denne  Klokke  mindes  om, 
at  Kong  Karl  og  hans  Mænd,  naar  de  drog  i  Krig, 
ikke  kom  tomhændede  hjem.  'Huer  det  ikke  de 
Danske,  saa  lad  dem  komme  til  Stockholm  og  tage 
Klokkerne  tilbage!« 

Derpaa  vendte  han  sig  brat  fra  Lisbeth  og  gik 
ned   til  Broen   for  selv  at  lede  den  store  Klokkes 

Indskibning.  Lisbeth  saa  sig  nu  om  efter  Hans,  men 
han  var  forsvunden.  Da  hun  atter  vendte  Blikket 
mod  Broen,  hvor  Dahlberg  nu  var,  stod  hendes 
Fæstemand  pludselig  for  hende. 

»I  ved  altid  at  mage  det  saaledes,«  sagde  han 
med  et  vredt  Blik,  > at  I  og  Dahlberg  træffes.  Saa 
faar  I  straks  Tungen  paa  Gled,  er  end  eders  Mund 
ellers,  som  var  der  slaaet  Laas  for  den.  Jeg  saa, 
hvilke  ømme  Blikke  I  kastede  til  ham;  men  jeg  vil 
sige  eder,  at  vil  I,  det  skal  gaa  eder  vel,  maa  I  fra 
nu  af  lade  sligt  Flaneri  fare!« 

Lisbeth  hørte  denne  Trussel  med  stor  Kold- 
sindighed, maalte  sin  Fæstemand  med  Øjnene  og 
gik  saa  fra  ham  hen  ad  Volden.  Han  sprang  efter 
hende,  greb  hende  ved  Armen  og  vedblev  i  sin 
Forbitrelse : 

>I  sagde  ogsaa  til  ham  et  Ord,  der  naaede  mit 
Øre  og  paadrog  eder  en  Advarsel  af  ham  —  den 
Snak,  at  han  skulde  have  ladet  Kronborgs  Kanoner 
ligge.  Sligt  Ræsonnement  sømmer  sig  ikke  for  en 
Jomfru,  der  snart  skal  blive  svensk  Kvinde.  I  skal 
drage  eder  til  Minde,  Lisbeth,  at  Freden  er  nær. 
Snart  skulle  vore  Bryllupsklokker  lyde  ovre  i  Skaane. « 

»Slip  mig!«  sagde  Lisbeth  og  rev  sig  løs.  »I 
kniber  jo  min  Arm  baade  brun  og  blaa.« 

»I  er  en  knibsk  Brud,  skøn  Lisbeth!«  svarede 
Svenson;  »dog  giver  I  vel  Køb  til  sidst.« 

»Ikke  for  en  Voldsmand!«  sagde  Lisbeth  med 
et  lynende  Blik.  »Husk  paa,  at  endnu  er  jeg  ikke 
eders  Hustru  og  Slavinde,  handler  I  end  med  mig, 
som  om  jeg  alt  var  det.« 

»Eders  Stridighed  gør  eder  Vejen  tornet  og 
trang,«  sagde  Svenson  i  en  roligere  Tone;  »lad  eder 
sige  og  vær  føjelig!  Hvorfor  skulle  vi  gaa  og  kævles? 
Lad  os  holde  Bryllup  straks,  naar  Freden  er  sluttet. 
Vi  kunne  dog  let  gøre  os  en  lille  Fart  over  til 
Helsingborg  i  det  Ærinde,  er  det  eder  fremdeles 
ukært  at  vies  her  i  Helsingør.  Det  skal  ikke  angre 
eder,  Lisbeth!  vil  I  nu  være. mig  til  Vilje.« 

>Da  nærer  jeg  ganske  andre  Tanker, c  svarede 
Lisbeth  og  hævede  sit  Hoved.  »Hver  Dag  kendes 
det  mere,  at  vi  passe  helt  slet  til  hinanden;  ikke 
heller  kan  I  have  glemt,  at  jeg  ikke  gav  eder  mit 
Løfte  af  et  frit  Hjerte.  I  inddrev  det  som  en  for- 
falden Gæld  med  Aagerrenter.  Hvad  Lykke  kan 
komme  deraf?  Giv  mig  da  nu  det  Løfte  tilbage  og 
lad  mig  gaa!« 

Svenson  blev  bleg  af  Harme,  da  han  hørte  den 
Tale;  han  saa  paa  Lisbeth  med  et  ondt  Blik  og 
sagde  langsomt,  saa  hvert  Ord  bar  Præget  af  hans 
Beslutnings  Urokkelighed : 

»Ingen  Sinde  giver  jeg  eder  det  Løfte  tilbage, 
om  I  endog  bad  mig  derom  paa  eders  Knæ.  Jeg 
vil  være  fordømt,  om  I  ikke  skal  komme  til  at 
indfri  det  og  blive  min  Hustru !  Gør  I  eder  rebelsk, 
skal  jeg  vel  finde  paa  et  Middel  til  at  kue  eder. 
Indtil  denne  Dag  kendte  I  mig  ikke,  og  I  har 
skammelig  misbrugt  den  Langmodighed,  jeg  aldrig 
før  viste  noget  Menneske  uden  eder,  fordi  jeg  aldrig 
havde  nogen  saa  kær.  Giv  derfor  hellere  tabt, 
Lisbeth!  jeg  er  eder  for  stærk!? 

Men  disse  Ord  lagde  han  sin  Arm  om  Lisbeths 
Liv  og  drog  hende  til  sig,  men  det  lykkedes  hende 
ogsaa  denne  Gang  at  rive  sig  løs.  Hun  stak  Haan- 
den  ind  paa  Brystet,  drog  den  lille  Dolk  halvt  frem 
og  raabte: 

»Kommer  I  oftere  min  Person  for  nær,  skal  I 
faa  at  mærke,  at  danske  Jomfruer  ikke  lade  sig  tage 
med  Vold!« 

»Se,  se!«  sagde  Svenson  koldblodig  smilende; 
»har  I  atter  lagt  eder  det  Værge  til?  I  er  en  kæk 
Jomfru,  værdig  til  at  blive  en  svensk  Officers 
Hustru;  det  skal  ikke  mankere,  at  jeg,  naar  det 
atter  gaar  løs,  tager  eder  med  i  Felten,  og  saa 
faar  min  Brudegave  til  eder  helst  blive  et  Par  gode 
Pistoler.  Lad  dog  se  den  skønne  Dolk!  Af  hvem 
fik  I  den?« 

»Af  eders  Overmand,«  svarede  Lisbeth  og  stak 
igen  Dolken  til  sig,  »Erik  Dahlberg.« 

»Nævn  ikke  oftere  den  Herres  Navn! c  raable 
Svenson  og  gik  hen  imod  Lisbeth,  mens  hun  veg 
tilbage,  »vil  I,  saa  sandt,  ikke  drage  Blodskyld  over 
eders  og  mit  Hoved!« 

»Eders  Død  vil  jeg  ikke!«  svarede  hun  og  saa 
ned  til  Broen,  hvor  Dahlberg  stod;  men  næppe 
havde  hun  talt,  førend  Svenson  sprang  til,  greb 
hende  med  den  venstre  Arm  om  Ryggen,  saa  at 
han  holdt  begge  hendes  Arme  fast,  stak  hurtig  sin 
Haand  ind  paa  hendes  Bryst  og  snappede  Dolken. 
Det  var  gjort  i  et  Nu;  saa  slap  han  hende,  og  hun 
tumlede  bleg  og  skælvende  tilbage. 

»Saa!«  sagde  han  og  stak  Dolken  til  sig,  »nu 
er  ogsaa  du  a^æbnet  og  har  i  Dag  lært,  at  hvad 
enten  det  gælder  en  Fæstning  eller  en  Fæstemø, 
lade  svenske  Mænd  sig  ikke  narre.  Til  Brudeskamlen 
skal  du  trippe,  din  knibske  Satan!  enten  du  vil  eller 
ikke !  Gaa  nu  tilbage  til  dit  Logement  og  hold  dig  kønt 
rolig  der!  Jeg  skal  snart  være  hos  dig;  men  efter- 
som man  ikke  kan  gøre  ond  Kvinde  værre  end  at 
tie,  saa  skal  du  i  Fremtiden  ikke  oftere  faa  Held 
til  at  mundhugges  med  mig!« 

Derpaa  vendte  han  hende  Ryggen  og  gik,  mens 
Lisbeth  blev  staaende  som  forstenet,  indtil  hendes 
Harme  og  Smerte  endelig  fik  Luft  i  Taarer.  Hun 
ilede  op  paa  Slottet  for  der  at  hengive  sig  til  sin 
Fortvivlelse.  — 

Hans  havde  imidlertid  ikke  fjernet  sig  langt; 
han  sad  nede  ved  Stranden,  glemmende  Lisbeth  og 
alt  over  den  Tort,  der  overgik  Fæstningen.  Pludse- 
lig hørte  han  Skridt  over  sit  Hoved,  og  da  han 
saa  op,  blev  han  et  sælsomt  Optog  var.  En  tyk 
Borger  hastede  hen  ad  Volden,  mens  en  ung  Mand 
hjalp  ham  at  slæbe  en  tung  Lædersæk;  bag  dem 
gik  en  ung  Pige  med  et  smukt,  men  frækt  Aasyn 
og  bar  paa  en  stor  Bylt. 

»For  Satan  I  €  raabte  den  unge  og  slap  Sækken, 
»løb  ikke,  I  jager  Livet  af  mig!« 

»Naa,  naa,  Gregers!«  svarede  den  gamle,  »hold 
nu  bravt  ud  til  Enden!« 

»Tag  fat,  dit  Bæst!«  raabte  den  unge  Kvinde 
til  Gregers,  »vil  du  ikke  haarfiles  med  mig  lige  for 
de  svenske  Officerers  Øjne!« 

Gregers  bukkede  sig  for  atter  at  gribe  Hanken, 
men  endnu  inden  han  naaede  den  med  Haanden, 
hørte  han  et  Skrig,  saa  et  Par  lynende  Øjne  lige 
ved  sig  og  følte  et  Greb  paa  sin  Strube.  Det  var 
Hans  Stenvinkel,  som  straks,  da  han  saa,  at  han 
havde  Valentin  Kom,  hans  Datter  Lucie  og  Gregers 
Hansen  for  sig,  var  faret  op  paa  Volden  med  et 
Par  Spring  og  nu  styrtede  løs  paa  sit  Bytte  som 
en  Tiger. 

»Skurk,  Forræder,  feje  Hund!«  raabte  han,  mens 
han  rystede  Gregers,  saa  Hatten  fløj  af  ham.  Valentin 
Korn  raabte  om  Hjælp,  Lucie  skreg  Mord;  men 
imidlertid  tumlede  Hans  og  Gregers  sig  om  paa 
Volden  i  en  vild  Nævekamp,  i  hvilken  Gregers 
vilde  have  bukket  under,  var  ikke  Svenson  og  nogle 
Soldater  komne  til.  De  lagde  sig  dog  ingenlunde 
straks  imellem.  Da  Svenson  saa,  hvem  det  var, 
lo  han  og  sagde: 

»Det  er  kun  to  danske  Hunde;  lad  dem  flaa 
hinanden!« 

»Paa  ham,  Hans!«  raabte  en  af  Soldaterne. 

»Op  igen,  sorte!«  raabte  en  anden;  »giv  ham 
en  i  Hjertekulen!« 

»Bedste  Hr.  Løjtnant!«  skreg  Valentin  Kom, 
»denne  unge  Mand,  min  Datter  og  jeg  have  Kom- 
mandantens Lejde  og  Pas  til  at  maatte  gaa  om  Bord 
i  det  Skib,  som  nu  Hgger  ved  Broen.  I  paadrager 
eder  Ansvar  ved  ikke  at  fremme  vor  Afrejse  og 
lade  den  værdige  og  af  den  svenske  Sag  højt  for- 
tjente Studiosus  Gregers  Hansen  saaledes  mishandle 
af  det  vilde  Dyr  der,  som  er  Forræderen  Oluf  Sten- 
vinkels djævelske  Afkom.« 

»Skil  dem  ad!«  bød  Svenson  Sorte  Lasse,  som 
straks  gav  sig  til  Værket,  men  dog  maatte  have 
Hjælp,  saa  fast  havde  Hans  klamret  sig  til  sin 
Modstander. 

>De  hang  sammen  som  Karte  og  Uld,«  sagde 
Sorte  Lasse,  da  han  endelig  havde  faaet  den  mis- 
handlede Gregers  ud  af  Hans's  Kløer.  Gregers  løs- 
nede sin  Halsklud  og  fik  Vejret  igen,  mens  Hans 
stod  der  med  et  vildt  Blik  og  blodige  Spor  paa 
sit  Ansigt  af  Gregers's  Negle. 

»Giv  det  Pas  hid!«  bød  Svenson,  hvorpaa 
Valentin  famlende  drog  en  Lap  Papir  frem,  og 
Lucie  til  Soldaternes  store  Fornøjelse  kastede  sig 
om  Gregers's  Hals  og  gav  sig  til  at  kærtegne  ham. 

»Gudsdød !«  sagde  Valentin,  da  han  med  rystende 
Haand  rakte  Svenson  Passet,  »I  maa  ikke  opholde 
os  for  længe!  Skibet  lægger  fra,  det  lægger,  Gud 
hjælpe  os!  fra  —  halløj  —  ohøj!« 

»Hold  Mund!«  raabte  Svenson  og  læste  Passet. 

»Al  Pøbel  i  Byen  var  efter  os,«  sagde  Valentin 
med  Angestens  Sved  paa  sin  Pande.  »Vi  kunde 
ikke  bjærge  os  længer,  og  endda  blev  min  Hustru 
skilt  fra  os  i  Trængselen;  nu  forlade  I  jo  Fæstningen, 
og  jeg  er  fortabt!« 

»Hvad  for  en  Snak  er  det!«  spurgte  Svenson, 
lagde  Passet  rolig  sammen  og  rakte  Valentin  det; 
»vi  blive  en  god  Tid  paa  Kronborg  endnu.  Gaa 
I  kun  op  paa  Slottet  og  tag  til  Takke  med  Lejlig- 
heden!» 

»Hr.  Løjtnant!«  sagde  Valentin,  mens  han 
trippede  i  Gruset  og  skottede  til  sin  Lædersæk. 
»Jeg  haaber,  I  respekterer  eders  foresattes  bestemte 
Ordre,  som  lyder  paa,  at  jeg  med  alt  mit  Gods  skal 
ledsages  om  Bord,  af  hvilken  Officer  jeg  træffer  paa. 
Staar  det  ikke  her  at  læse?< 

»Det  gør  saa!«  svarede  Svenson,  mens  han 
tænkte,  at  Valentin  muligvis  havde  maattet  betale 
en  rund  Sum  for  det  Pas.  «Har  heller  ingen  Nød 
dermed,   da  Skibet  kun  lægger  ud  paa  Strømmen. 

Naar  Kaptajnen  gaar  om  Bord,  kan  I  gaa  med  i 
Baaden.  Men  hvad  har  I  her  i  den  Sæk?«  spurgte 
Svenson  og  satte  Foden  paa  den. 

»Denne  unge  Mands  Klæder  og  mine  egne,« 
svarede  .Valentin  hurtig,  »og  noget  Husgeraad  og  — 
lidt  Fetalje.« 

»Forbandet  tung  er  den,«  sagde  Svenson,  løf- 
tede Sækkens  ene  Ende  og  lod  den  falde  igen, 
mens  Soldaterne  saa  paa  den  med  lystne  Blikke. 
»Det  tykkes  mig  ogsaa,  at  det  klinger  i  den.  I  faar 
nu  løbe  med  alt  dette  uretfærdige  Mammon,  I  gamle 
Skurk!  saasom  I  har  Kommandantens  Lejde,  skønt, 
skulde  det  ske  eder  efter  Fortjeneste,  burde  I 
kastes  i  Søen,  og  denne  Læddike  gaa  over  i  bedre 
Hænder.« 

Det  stod  tydelig  at  læse  i  de  svenske  Soldaters 
Blikke,  at  deres  Løjtnant  kun  havde  nødig  at  give 
dem  et  Vink,  og  de  vilde  uden  mindste  Skrupel 
udføre  den  Dom;  men  Valentin  greb  nu  i  Sækkens 
ene  Hank  og  bød  Gregers  tage  fat  i  den  anden, 
for  at  de  kunde  naa  Broen.  Gregers  var  imidlertid 
i  den  Grad  medtagen  af  den  Runddans,  Hans  havde 
opført  med  ham,  at  han  ikke  kunde  bære  saa'  svær 
en  Byrde,  og  Valentin  vred  nu  sine  Hænder  i  For- 
tvivlelse og  bad  Svenson  give  ham  et  Par  Mand 
til  at  hjælpe  sig. 

»Lasse  og  Per!«  sagde  Svenson,  »tag  I  fat! 
Dog  maa  I  betale  Folkene  for  deres  Umage,  Va- 
lentin!« 

»En  halv  Krone  til  hver,  naar  vi  have  Sækken  i 
Baaden!«  raabte  Valentin  ivrig ;  »nu  flink,  Folkens!« 

»En  hel,«  sagde  Sorte  Lasse  uden  at  røre  sig 
af  Pletten. 

»Lad  gaa!  Tag  bare  fat,«  sagde  Valentin,  »der 
kommer,  Gud  hjælpe  mig.  Kaptajnen!« 

» Giv  helst  den  Krone  hid  strafcs ! «  sagde  Lasse 
med  et  Grin;  »der  turde  blive  knap  Tid  at  løse  for 
Pungen,  er  I  først  i  Baaden.« 

»Vi  andre  maa  ogsaa  have  en  Krone  hver,  »sagde 

en  af  Soldaterne;  »vi  hjalp  eder  dog  gerne  og  kunne 
ikke  for,  at  der  kun  er  to  Hanke  paa  Sækken.  Er 
det  vel  mere  end  billigt,  Hr.  Løjtnant? c 

»Nej  I«  svarede  Svenson;  »ud  med  Skillingen, 
du  gamle  Blodsuger!« 

Valentin  maatte  da  betale  dem  alle,  saa  det 
svandt  i  hans  velspækkede  Pung,  og  det  harmede 
ham  saa  meget  mere,  som  flere  af  Soldaterne  stod 
paa  det  sorte  Bræt  og  skyldte  ham  Penge  for  Brænde- 
vin; men  det  gjaldt  jo  hele  hans  Ejendom,' og  han 
ængstedes  svarlig  for,  at  Sækken  skulde  blive 
aabnet  og  ransaget,  da  den  indeholdt  Sølv  og  Guld 
til  en  langt  større  Værdi,  end  Svenson  forestillede  sig. 

Der  skulde  Held  til  at  sHppe  vel  med  alt  det 
gennem  en  saadan  Bande  af  Snaphaner,  som  ud- 
gjorde den  svenske,  saavel  som  enhver  Hær  af 
hvervede  Soldater  i  hine  Tider;  men  dog  syntes 
det  at  skulle  lykkes.  Lasse  og  Per  tog  nu  fat  paa 
Sækken  og  bar  den  uden  Indvendinger  ned  ad 
Broen  til,  mens  Valentin  holdt  sig  tæt  til  dem,  og 
Lucie  fulgte  efter  med  sin  Bylt  under  den  ene  Arm 
og  sin  mishandlede  Fæstemand  under  den  anden. 
De  naaede  Broen  i  det  yderste  Øjeblik,  ligesom 
Kaptajnen  var  stegen  i  Baaden,  og  Matroserne  vilde 
til  at  lægge  fra.  Efter  en  kort  Forklaring  og  Frem- 
visning af  Passet  fik  Valentin  Tilladelse  til  at  gaa 
med;  men  Gregers  og  hans  Fæstemø  trængte  sig 
først  frem  for  at  bringe  deres  egne  dyrebare  Per- 
soner i  Sikkerhed.  Saa  skulde  Sækken  hives  ud  i 
Baaden;  men  Kaptajnen  brølede  til  Valentin,  at  han 
skulde  rappe  sig,  og  i  det  samme  puffede  Lasse  til 
ham,  saa  han  styrtede  hovedkulds  ned  mellem  wAare- 
bænkene,  hvorpaa  Baaden  lagde  fra  og  gled  med 
den  stærke  Strøm  hurtig  fra  Land. 

»Jeg  skal  tage  Vare  paa  Sækken  og  sende  den 
ved  første  Lejlighed!«  raabte  Sorte  Lasse.  Oppefra 
Volden  lød  et  Hurra ;  det  kom  fra  Hans  Stenvinkel, 
der  i  nogen  Afstand  havde  iagttaget  den  hele  Scene ; 
men  det  overdøvedes  af  et  Vræl  ude  fra  Baaden, 

lig  et  Nødraab  fra  et  Menneske  i  Livsfare,  og  man 
saa  Valentin  te  sig  som  en  gal  Mand  og  bakses 
med  Kaptajnen  og  Matroserne,  indtil  de  endelig  fik 
ham  overmandet  og  holdt  ham  nede  paa  Bunden  af 
Baaden,  der  hurtig  naaede  Skibet.  Et  Kvarter  efter 
lettede  det  Anker  og  stod  for  fulde  Sejl  udefter  for 
at  gaa  til  Gøteborg. 

Hans  fulgte  det  med  Øjnene  og  trak  Vejret 
friere ;  thi  han  havde  ved  sine  Fjenders  Hjælp  faaet 
den  beBste  Hævn,  han  kunde  ønske  sig.  Valentin 
Korn  og  Gregers  drog  saa,  næsten  blottede  for  alt, 
bort  for  at  begynde  et  kummerligt,  omflakkende  Liv 
i  fremmede  Lande,  hvor  deres  Spor  tabte  sig,  uden 
at  man  nogen  Sinde  hørte  om  deres  endelige  Skæbne. 
Gregers's  ulykkelige  Moder  overlevede  ikke  længe 
den  Skam  og  Sorg,  der  var  overgaaet  hende,  og 
viste  i  sin*  sidste  Vilje,  hvad  hun  tænkte  om  sin 
Søns  Færd.  Hun  testamenterede  sin  lille  Formue  til 
en  Fattigstiftelse,  der  var  oprettet  af  en  Raadmand 
i  Helsingør  og  omfattede  fire  smaa  Huse,  som 
kaldtes  Sjæle-Boderne,  men  knyttede  til  Gaven  det 
Vilkaar,  at  hvis  hendes  Søn  nogen  Sinde  vendte  til- 
bage, skulde  han  have  Ret  til  at  blive  optagen  i 
Stiftelsen  og  nyde  en  Portion  der  som  et  andet 
Fattiglem. 

Lædersækken  med  Valentins  uretfærdige  Mam- 
mon forsvandt  paa  en  gaadefuld  Maade.  Hans  hørte 
Svenson  befale  Lasse  og  Per  at  bære  den  op  til 
Kommandanten,  og  begge  svor  siden  paa  at  have 
afleveret  den  til  Oberst  Sjøblåds  Tjener;  men  denne 
nægtede  at  have  modtaget  den,  og  det  blev  aldrig 
oplyst,  hvor  den  var  bleven  af.  — 

Eftersom  den  sidste  Kanon  den  26de  Maj  om 
Eftermiddagen  Klokken  seks  var  bleven  bragt  om 
Bord,  vandt  Dahlberg  paa  det  mest  glimrende  sit 
Væddemaal,  og  Gildet  stod  derefter  hos  ham  samme 
Aften.  Lystigt  gik  det  til;  men  da  Nattesviren  var 
til  Ende,  lod  han  den  vundne  Guldfuks  sadle  for  at 
prøve  dens  Udholdenhed  paa  et  Ridt  til  Lejren  for 

København.  Han  vilde  nemlig  selv  overbevise  sig 
om,  at  Kronborgs  Demontering  var  bleven  fuldført, 
inden  Freden  sluttedes. 

I  saa  Henseende  blev  han  fuldstændig  beroliget; 
thi  først  næste  Dag,  den  27de  om  Eftermiddagen, 
udveksledes  Freds-Instrumenterne.  Han  var  saaledes 
selv  Vidne  til  denne  højtidelige  Akt,  der  foregik  paa 
Fredspladsen  midt  imellem  Lejren  og  København, 
hvor  der  allerede  for  en  rum  Tid  siden  var  blevet 
oprejst  flere  Tabernakler  og  Telte,  som  vare  prægtig 
udstyrede,  og  i  hvilke  Fredskommissærerne  havde 
holdt  deres  Møder  og  drevet  Underhandlingerne. 
Det  var  rigtignok  ikke  lykkedes  Terlon,  som  var 
den  fornemste  af  Mæglerne,  at  bringe  de  stridende 
Parter  til  Enighed.  Først  da  Hannibal  Sehested 
traadte  til  og  fik  de  svenske  og  danske  Kommis- 
særer til  at  underhandle  direkte,  kom  Sagen  til 
Ende.  Ikke  des  mindre  spillede  den  franske  Am- 
bassadør Hovedrollen  ved  Ceremonien,  og  Freds- 
dokumenterne  gik  gennem  hans  Hænder,  idet  de 
bleve  udvekslede  under  Trompeters  og  Herpaukers 
Lyd. 

De  tilstedeværende  Diplomater,  som  vare  for- 
trolige med  det  omstændelige  Ceremoniel,  fandt 
rigtignok,  at  denne  Fredsakt  løb  helt  tarvelig  af; 
men  det  havde  sine  gode  Grunde,  at  man  hastede 
med  at  komme  til  en  Ende,  da  Vanskelighederne 
vedblev  lige  til  det  sidste,  og  der  var  Fare  for,  at 
det  hele  Fredsværk  atter  kunde  strande.  Trods  alle 
Mangler  i  Formen  var  Freden  dog  nu  omsider  en 
fuldendt  Kendsgerning,  og  Terlon  drog  straks  i 
Spidsen  for  de  udenlandske  Ambassadører  og  Freds- 
kommissærer  ind  til  Byen  og  op  til  Københavns 
Slot,  hvor  han  overbragte  Kong  Frederik  denne 
vigtige  Tidende  og  udtalte  sin  Lykønskning.  Saa 
blev  der  stor  Jubel  i  Staden  og  Tummel  paa  Vol- 
dene, hvor  hele  Besætningen  stillede,  og  en  mægtig 
Glædéssalve  blev  affyret.  Alle  Kanonerne  hele  Volden 
rundt,  365  i  Tallet,  lod  nu  deres  dundrende  Stemmer 

høre,  og  Musketererne  gav,  Mand  efter  Mand,  deres 
Salut,  mens  Feltkanonerne  fra  den  svenske  Lejr 
stemmede  i  med. 

Der  maatte  vel  en  og  tyve  Maaneders  Kampe, 
Lidelser  og  Savn  til,  at  man  paa  dansk  Side  kunde 
ytre  saa  stor  Glæde  over  en  Fred,  der  i  det  væsent- 
lige stadfæstede  den  ulykkelige  Roskilde-Traktat  og 
paa  det  føleligste  indskrænkede  det  dansk-norske 
Riges  Omraade  og  Magt.  Konge  og  Folk  fik  ogsaa 
sriart  andet  at  tænke  paa,  da  en  indre  Kamp  afløste 
den  mod  ydre  Fjender,  og  en  ny  Samfundsorden 
banede  sig  Vej,  hvorved  Adelens  Vælde  blev  knust 
og  al  Magt  lagt  i  Kongens  Haand.  I  det  første 
Øjeblik  tænkte  man  dog  kun  paa  Fredens  Velsig- 
nelse, og  det  Ræsonnement,  Mikkel  Hansen  den 
næste  Dag  udtalte  i  Helsingør,  indeholdt  den  Filosofi, 
som  nu  efter  al  den  udstaaede  Nød  fik  Raaderum 
hos  Folket  og  for  lang  Tid  dyssede  det  i  Dvale. 

Mikkel  og  Jens  Henriksen  sad  nemlig  ved  et 
Bæger  Sekt  i  Mikkels  Dagligstue  og  drøftede 
Dagens  Tildragelse.  Mikkel  lod  et  Ord  falde  om 
det  sørgelige  i,  at  Svenskerne  havde  bortført  Kron- 
borgs Skyts,  saa  Fæstningen  kun  havde  nogle 
smaa  svenske  Feltkanoner  til  at  skyde  Glædes- 
salve  med. 

>Den  Fred,«  udbrød  Jens  med  Harme,  >var 
endda  ikke  de  Skud  Krudt  værd.  Gud  hjælpe  os, 
saa  Konge,  Folk  og  Land  ere  blevne  plukkede  i 
Krigen  som  ved  Freden!« 

»Naa,«  svarede  Mikkel  og  holdt  Bægeret  op 
for  sin  Næse,  >vi  bjærgede  dog  nok  til  Livets  Op- 
hold. Nu  ved  vi,  der  have  prøvet  Krigens  Tumult 
og  Skræk,  hvad  for  en  rar  Ting  det  er  at  sidde  i 
sit  Hus  og  ved  sit  Bord  og  siden  i  sin  Seng  at 
ligge  med  Fred.  Lad  os  virke  hver  i  sit  Kald  og 
nyde  de  gode  Dage,  som  nu  ville  komme!« 

Syttende  Kapitel. 

Hans  Stenvinkels  Brudegave. 


Det  gaar  med  det  menneskelige  Hjertes  Kampe 
som  med  Elementernes  —  efter  en  Storm  følger 
oftest  Vindstille  og  Havblik;  Kræfterne  udtømmes, 
og  Hvilen  kommer  med  en  Naturlovs  Nødvendig- 
hed. Saaledes  havde  det  voldsomme  Optrin  paa 
Volden  og  det  Sindsoprør,  der  fulgte  paa,  udtømt 
Lisbeths  Kraft,  og  en  sløv  Ligegyldighed  afløste 
hendes  Harme  og  de  fortvivlede  Tanker  om  Hævn 
eller  Død,  der  en  Tid  havde  raset  i  hendes  Hjerte. 
Svenson  kom,  som  han  havde  lovet,  dog  først  om 
Aftenen,  inden  han  gik  til  Gildet  hos  Dahlberg. 
Han  fandt  Lisbeth  rolig,  koldsindig  og  stum  og 
tænkte  da,  at  han  havde  taget  hende  paa  den  rette 
Maade  og  for  altid  kuet  hendes  Vilje.  Derfor  talte 
han  nu  mere  lempelig  til  hende,  men  gav  hende 
dog,  inden  han  forlod  hende,  den  Advarsel  ikke  at 
prøve  paa  Flugt. 

Han  havde  læst  rigtig  i  hendes  Hjerte;  det 
Haab,  der  havde  holdt  sig  oppe  efter  hendes  Sinds- 
oprør og  endnu  drev  om  paa  hendes  trætte  Sjæls 
øde  Tankehav  som  et  Vrag  med  Nødflag,  gik  netop 
ud  paa  Flugt.  Fru  Birthes  Ring  funklede  ikke  for- 
gæves paa  hendes  Finger,  og  hun  begyndte  at  over- 
veje den  Mulighed,  at  faa  et  Bud  sendt  til  hende, 
thi  selv  om  hun  hos  Kirsten  paa  Kraagerup  turde 
vente  at  blive  modtagen  med  Barmhjertighed,  saa 
forbød  hendes  Stolthed  hende  at  gribe  den  Udvej. 
Imidlertid  kunde  Fru  Birthe  næppe  gøre  noget  for 
hende,  hvis  hun  ikke  kom  ud  af  Fæstningen,  og 
desværre  overbevistes  hun  snart  om,  at  Svenson 
havde  taget  sine  Forholdsregler.  Da  hun  en  Morgen 
vilde  gaa  ud  af  Udenværksporten,  nægtede  Skild- 
vagten hende  at  passere,  og  hverken  hendes  Bønner 

eller  Løfter  om  Belønning  rokkede  den  barske 
Krigers  Fasthed. 

Saa  gik  hun  mismodig  tilbage  til  Slottet  og 
tænkte  nu  paa  at  aabne  sit  Hjerte  for  Hans  Sten- 
vinkel; men  netop  som  hun  gik  over  Grønningen, 
kom  Dahlberg  imod  hende.  Han  saa,  at  hun  nylig 
havde  grædt;  hendes  hurtige  Gang  var  ham  lige- 
ledes paafaldende,  og  netop  fordi  det  syntes  hende 
magtpaaliggende  at  slippe  ubemærket  forbi,  stand- 
sede han  hende  og  spurgte,  om  der  var  hændet 
nogen  Ulykke.  Lisbeth,  som  havde  gjort  et  Forsøg 
paa  at  maskere  sig  med  Solklædet,  lod  det  nu  falde 
og  sagde  heftig: 

»Intet  uden  det,  at  skønt  vi  nu  have  Fred,  er 
jeg  dog  Krigsfange  og  behandles  som  saadan.« 

Dahlberg  bad  om  Forklaring,  og  Lisbeth  for- 
talte ham,  hvor  haard  Svenson  havde  været  imod 
hende,  og  om  hans  Skinsyge  og  Mistænksomhed, 
dog  naturligvis  uden  at  omtale  den  egentlige 
Grund  til  deres  Strid.  Hun  sagde  kun,  at  Sven- 
son  ikke  taalte,  at  hun  talte  med  andre,  og  at  hans 
Adfærd  havde  været  af  den  Art,  at  hun  havde 
ondt  ved  at  tilgive  ham  det  og  intet  ønskede  hellere 
end  at  hæve  Trolovelsen  og  forlade  Kronborg.  Hun 
var  nu  kommen  efter,  at  Svenson  vilde  holde  paa 
hende  med  Magt;  thi  hvem  anden  end  Svenson 
kunde  have  givet  Skildvagten  Ordre  til  at  vise  hende 
tilbage. 

»I  har  fra  først  af  tilsagt  mig  eders  Beskyt- 
telse,« sagde  Lisbeth  til  sidst;  5»vil  I  nu  unddrage 
mig  den?« 

Dahlberg  strøg  sit  Skæg  med  en  forlegen  Mine, 
saa  hende  forskende  ind  i  Øjet  og  bad  hende  saa 
følge  med  hen  til  Skildvagten.  Dertil  var  Lisbeth 
straks  villig,  og  nu  hørte  Dahlberg  af  Soldatens 
egen  Mund,  at  Svenson  havde  befalet  Vagten  at 
vise  Jomfru  Lisbeth  tilbage,  hvis  hun  skulde  prøve 
paa  at  gaa  bort,   og  opgivet   som  Grund,   at  hans 

trolovede  led  af  Vildelse,  saa  hun  til  visse  Tider 
ikke  ret  vidste,  hvad  hun  foretog  sig. 

»Jeg  haaber,  kære  Herre! c  sagde  Lisbeth,  da 
de  atter  gik  tilbage  ad  Mørkeport  til,  »at  turde 
vente  af  eder  det  Vidnesbyrd,  at  jeg  er  ved  min 
Forstands  fulde  Brug.« 

»Ved  Gud,  Jomfru  Lisbeth,«  sagde  han  smilende, 
»det  synes  at  være  faldet  i  min  Lod,  at  jeg  skal 
være  ligesom  en  Fader  for  eder,  og  dal  er  venne- 
løs og  frændeløs,  faar  jeg  tage  mig  af  eder,  om  ellers 
eders  trolovede  vil  finde  Behag  i  slig  Mellemkomst ; 
men  det  er  Vilkaaret  for  min  Mægling,  at  I  slaar  de 
Tanker  ud  af  Hovedet  at  ville  bryde  med  Svenson. 
I  maa  forlige  eder  med  ham,  saa  sandt  eders  Stil- 
ling uden  det  er  fortvivlet,  og  I  da  kapper  det 
sidste  Ankertov,  som  endnu  holder  eder  oppe.« 

Lisbeth  hørte  bleg  og  tavs  paa  ham,  mens  de 
langsomt  gik  hen  ad  Grønningen,  og  han  af  og  til 
standsede. 

»I  maa  tage  Hjertet  fangen, c  vedblev  Dahlberg, 
»om  der  er  noget,  som  strider  imod,  og  bruge 
eders  Forstand,  som  Gud  gav  eder  i  rigt  Maal !  Den 
fik  I  til  at  bruge  i  vanskelige  Tilfælde  og  ikke  fare 
blindt  paa.  Jeg  har  dog  mærket  til  noget  deraf  og 
ved,  at  I  endnu  er  stærk  dansk.  Først  og  fremmest 
maa  I  faa  Bugt  dermed  og  se  at  blive  svenski  I 
har  dog  nu  sluttet  eder  til  den  Side,  lille  Jomfru, 
og  er  helt  forkastet  af  Modparten.  Jeg  vil  lade  eder 
vide,  at  jeg  forgangen  Dag  traf  Hr.  Mikkel  og 
bragte  eder  paa  Tale ;  men  han  var  hel  fos  og  stiv, 
saa  fra  den  Kant  tør  I  ikke  vente  Hjælp;  og 
naar  det  brister  paa  begge  Sider,  hvad  skal  I  saa 
fange  an?« 

Jo  længer  Dahlberg  talte,  des  mere  beroligedes 
Lisbeth,  ikke  fordi  hans  gode  Raad  gjorde  noget 
Indtryk  paa  hende,  men  fordi  hans  blotte  Nær- 
værelse og  Lyden  af  hans  Stemme  var  hendes 
ængstede  Hjerte  en  Trøst  og  Husvalelse.  Hun 
tænkte,  at  hun  vel  kunde  bære  Tilværelsens  Byrde, 

saa  længe  han  var  i  hendes  Nærhed,  og  besluttede 
saa  at  lade  alt  gaa  sin  skæve  Gang  og  finde  sig  i 
sit  Slaveri,  mens  hun  endnu  kunde  nyde  den 
Lykke  af  og  til  at  se  og  tale  med  ham,  der  havde 
hele  hendes  Hjerte.  Dahlberg  derimod  drog  af 
hendes  sagtmodige  Tavshed  den  Slutning,  at 
hans  Ord  havde  gjort  det  ønskede  Indtryk,  og 
sagde  da: 

>Jeg  skal  endnu  i  Dag  tale  med  Svenson  og 
skamme  ham  tilbørlig  ud.  c 

Han  fik  imidlertid  paa  staaende  Fod  Lejlighed 
til  at  indfri  dette  Løfte,  thi  Svenson  havde  fra  Volden 
iagttaget  dem,  var  hurtig  gaaet  ned  og  kom  nu 
ud  af  Mørkeport  og  lige  imod  dem.  Hans  Aasyn 
blussede  af  Forbitrelse,  og  det  var  alt  det,  han  gav 
sig  Tid  til  at  vise  Dahlberg  den  skyldige  Respekt 
og  hilse. 

>Giv  mig  eders  Arm!«  sagde  han  i  en  barsk 
Tone  til  Lisbeth,  »og  gaa  fluks  med  mig  tilbage. 
Det  sømmer  sig  ved  Gud  ikke  for  en  ung  Jomfru 
at  strejfe  saaledes  om!« 

»Gaa,  Jomfru  Lisbeth,«  sagde  Dahlberg  rolig, 
»men  bliv  I  her,  Svenson,  om  I  saa  synes,  da  jeg 
har  et  Ord  at  sige  eder.« 

Lisbeth  var  ikke  sen  til  at  adlyde  denne  Op- 
fordring, hvorimod  Svenson  havde  alt  sit  Selvherre- 
dømme nødig  for  at  slippe  hende  og  blive,  hvor 
han  var.  Dog  faldt  han  til  Føje  og  fulgte  uvillig 
Dahlberg,  der  steg  op  paa  Søvolden,  hvor  de  saa 
gik  sammen  nogle  Øjeblikke  i  Tavshed,  indtil  Dahl- 
berg endelig  tog  Ordet. 

>Jeg  har  nu  kendt  eder  i  flere  Aar,  Svenson,« 
sagde  han,  »som  en  Mand  af  stor  Sindighed  og 
Omtanke,  et  Fortrin,  som  har  skaffet  eder  eders 
foresattes  Tillid  og  spaar  godt  for  eders  Fremtid 
som  Officer.  Des  mere  undrer  det  mig  at  høre, 
at  I  nu  i  eders  personlige  Sager  rent  taber  Hovedet 
og  udviser  en  Strenghed  og  Fremfusenhed,  der 
højlig  er  at  laste,  i  Synderlighed  da  det  gælder  en 


585 

ung,  forældreløs  Jomfru,  som  i  god  Tro  har  lagt  sin 
Skæbne  i  eders  Haand  og  nu  er  afhængig  af  eder 
alene.« 

»I  kaldte  den  Sag  ved  rette  Navn,  Hr.  General- 
kvartermester-Løjtnant,«  svarede  Svenson  med  rynket 
Pande,  »da  I  sagde,  at  den  er  piin  personlige  Sag. 
I  bør  da  helst  overlade  til  mig  at  føre  den  ud  paa 
den  Maade,  mig  tykkes  rettest!« 

»Saamænd!  det  vilde  vistnok  være  klogest,  om 
jeg  gjorde  det,  men  ikke  ganske  honnet,  og  det  af 
tvende  Aarsager  —  først  fordi  jeg  har  tilsagt  Jom- 
fru Lisbeth  min  Beskyttelse  allerede  tilforn,  før  I 
kendte  hende,  og  paadraget  mig  Ansvaret  ved,  at 
jeg  viste  eder  til  hende,  idet  jeg  ingenlunde  tænkte, 
at  det  skulde  have  saa  alvorlige  Følger.  Det  jeg 
dog  vil  glæde  mig  over,  kan  kun  alt  blive  godt 
mellem  eder  og  hende,  hvortil  jeg  skal  gøre  mit 
bedste.  Den  anden  Aarsag  er,  at  jeg  ogsaa  nærer 
Godhed  for  eder  og  ønsker  saavel  eder  som  hende 
en  god  Fremtid  i  et  lykkeligt  Ægteskab.  Det  vilde 
gaa  mig  nær  at  se  eder  blive  henreven  til  Hand- 
linger, der  ere  en  Officer  og  Mand  af  Ære  uvær- 
dige, hvor  mange  end  i  disse  Tider  smitte  sig  med 
Grumhed,  Tyranni  og  det,  som  værre  er.« 

»Jeg  mærker  af  eders  Tale,«  sagde  Svenson 
utaalmodig,  »at  I  ikke  kender  min  Fæstemøs  sande 
Sindelag,  ligesom  ogsaa,  at  hun  ikke  har  lagt  Fing- 
rene imellem,  da  hun  sværtede  mig  for  eder.« 

»I  har  givet  hende  Arrest  her  paa  Fæstningen, 
ikke  sandt?  I  nægter  det  ikke,  og  altsaa  har  hun 
talt  Sandhed.  Nu,  min  gode  Svenson,  en  Fæstemø, 
som  man  ikke  er  mere  sikker  paa,  end  at  hun  maa 
vogtes  af  Skildvagter,  hende  vilde  jeg,  ved  Gud! 
ikke  have.  Kender  jeg  hende  ret,  ender  dette  dog 
med,  at  I  en  skøn  Dag  finder  Buret  tomt  og  Fuglen 
fløjet.  Slap  I  hellere  Tøjlerne  en  Kende,  saa  hun 
finder  sig  vel  i  alt  og  ikke  fristes  til  at  unddrage 
sig  eders  strenge  Regimente.« 

»Eders  Raad   er  muHg  vel  ment;   men,    om  I 

ikke  tager  mig  det  ilde  op,  det  duer  lige  godt  ikke, 
og  jeg  agter  da  heller  ikke  at  følge  det. c 

>I  maa  ikke  være  saa  skinsyg! c  sagde  Dahl- 
berg smilende,  >og  se  i  mig  kun  en  eder  vel- 
menende Ven!  Dog,«  føjede  han  til  i  en  alvorligere 
Tone,  »bør  I  mindes,  at  endnu  er  I  ikke  Komman- 
dant paa  Kronborg  og  har  ikke  Ret  eller  Magt  til 
paa  egen  Haand  at  forbyde  nogen  at  gaa  ud  eller 
ind.  Jeg  vil  ogsaa  lade  eder  vide,  at  jeg  nu  og  da 
agter  at  forhøre  mig  om  Jomfru  Lisbeths  Vel- 
befindende, og  om  hun  nyder  sømmelig  Frihed. 
Skulde  det  modsatte  vise  sig,  skal  jeg,  ved  Gud! 
vise  eder,  at  hvem  jeg  har  tilsagt  Beskyttelse  og 
Fred,  ikke  uhævnet  tør  krænkes.« 

Derpaa  vendte  Dahlberg  sig  brat  fra  Svenson 
og  forlod  ham ;  men  Fremtiden  viste,  at  han  havde 
grebet  Sagen  an  paa  den  rette  Maade.  Hvad  Sven- 
son  end  mulig  tænkte  i  sit  stille  Sind,  blev  hans 
ydre  Færd  nu  mere  sagtmodig,  og  Dagene  gik 
fredelig  hen,  mens  Lisbeth  jævnlig  nød  den  farlige 
Lykke  at  se  Dahlberg  og  veksle  Tanker  med 
ham  i  livlig  og  aandrig  Samtale.  Hun  vogtede 
dog  nøje  paa  sig  selv,  naar  hendes  Fæstemand 
var  til  Stede,  saa  at  han  efterhaanden  følte  sig 
mere  tryg. 

Han  følte  dog  ingen  Taknemmelighed  mod 
Dahlberg,  hvis  Mellemkomst  havde  avlet  denne  For- 
bedring; tværtimod  var  denne  »velmenende  Vens« 
Besøg  ham  en  stor  Plage,  og  det  blev  ham  en  sand 
Taalmodighedsprøve  at  sidde  som  Tredjemand  og 
høre  paa  Dahlbergs  og  hans  Fæstemøs  lange  Sam- 
taler. Han  trøstede  sig  da  med,  at  snart  vilde  Lis- 
beth være  hans  Hustru  og  knyttet  saaledes  til  ham, 
at  han  ikke  havde  nødig  at  finde  sig  i  nogen  Ind- 
blanding. — 

Den  svenske  Besætning  rømmede  sidst  i  Juni 
Kronborg  og  overgav  Fæstningen  til  den  danske 
Kommandant,  Grev  Holck.  Dette  skete  faa  Dage, 
efter  at  den  i  Fredstraktaten  fastsatte  Frist  var  ud- 

løben,  men  Svenskerne  udviste  dog  ikke  saa  stor 
Punktlighed  frivillig.  Terlon  maatte  paa  Kong 
Frederiks  Forlangende  sætte  sig  i  Virksomhed  og 
opfriske  den  daværende  Overbefalingsmand,  Felt- 
marskal Stenbocks  Hukommelse.  Den  danske  Be- 
sætning rykkede  nu  ind;  men  de  svenske  Tropper 
bleve  dog  ingenlunde  straks  overførte  til  Skaane. 
De  laa  i  nogen  Tid  i  Kvarter  i  Helsingør,  og  det 
traf  sig,  at  Svenson  fik  Befaling  over  det  Kompagni, 
som  sidst  skulde  indskibes,  fordi  det  skulde  holde 
Vagt  ved  den  svenske  Besætnings  Materiel,  indtil 
den  sidste  Ladning  var  bleven  indskibet. 

Svenson  var  vred  over  denne  Opsættelse  af 
hans  og  Lisbeths  Afrejse;  men  hun  glædede  sig 
over  den.  Hun  blev  paa  Kronborg  hos  Ursula,  da 
det  ikke  var  let  at  skaffe  hende  Bolig  i  Byen,  og 
nu  nød  hun  den  Lindring  kun  at  modtage  Besøg  af 
sin  Fæstemand  een  Gang  om  Dagen.  Ursula  Krause 
var  derimod  ingenlunde  tilfreds  med  den  Forandring, 
der  var  foregaaet.  Den  danske  Kommandant  var 
en  barsk  Herre,  der  ikke  viste  Tilbøjelighed  til  at 
skatte  hendes  Fortjenester;  tværtimod  maatte  hun 
høre  ilde,  fordi  hun  havde  tjent  Svenskerne,  og 
hun  følte  sig  derfor  trykket  i  sin  Stilling  og  sagde 
en  Dag  til  Lisbeth: 

»Tror  jeg  ikke,  Herren  forlade  mig  det!  at 
jeg  er  bleven-  halv  svensk  i  mit  Hjerte.  Nu  skulde 
jo  alt  være  godt,  saasom  Kong  Frederik  atter  er 
Herre  i  sit  eget  Hus.  Men  taler  saa  ikke  den 
Holck  mig  til,  som  var  jeg  en  Landsforræderske! 
Komme  Majestæterne  engang  hertil,  skal  jeg,  for 
Sandet!  I  søge  at  skaffe  Rede  paa,  om  en  tro  Tje- 
nerinde som  jeg  ikke  har  anden  Belønning  at  vente 
end  Ukvemsord.« 

Lisbeth  mærkede  tillige  paa  den  gamles  Tale, 
at  hun  ikke  vilde  være  utilbøjelig  til  at  følge  med 
Svenson  og  hende  til  Sverige;  hun  vilde  ogsaa 
gerne  være  med  ved  Brylluppet,  som  skulde  staa  i 
Helsingborg.  Gamle  Ursula  fortjente  visselig  at  være 

med  ved  Brylluppet,  og  Lisbeth  svarede  derfor 
med  fortvivlet,  fremkunstlet  Munterhed,  at  det 
skulde  ikke  mankere,  at  hun  jo  blev  buden. 

Nu  var  der  ingen,  som  lagde  Hindringer  i  Vejen 
for  Lisbeth  at  forlade  Kronborg  og  fly;  men  en 
underlig  Sjælstræthed  havde  grebet  hende,  saa  hun 
hverken  følte  Lyst  eller  Kraft  til  at  mande  sig  op 
og  rive  sig  løs.  Vistnok  følte  hun  sig  ligesom  væk- 
ket af  sin  Sløvhed,  da  Hans  en  Dag  kom  til  hende; 
men  han  var  lykkelig  og  saa  optagen  af  sit  eget, 
at  hun  ikke  vilde  ødelægge  hans  Glæde  og  tynge 
ham  med  sine  Sorger.  Hans  havde  meldt  sig  til 
Tjeneste  hos  den  danske  Kommandant  og  var  ble- 
ven Fændrik  ved  det  Kompagni  Landsknægte,  der 
udgjorde  en  Del  af  Kronborgs  Besætning.  I  den 
lysegraa  Frakke  med  røde  Snore  paa  Brystet,  Ben- 
klæder af  samme  Farve,  Støvler  med  udfaldende 
Skaftekraver,  det  røde  Gehæng  over  Brystet  og 
Sværdet  ved  sin  Side  og  den  opkrammede  Filthat 
paa  Snur  saa  han  hel  statelig  ud.  Hans  Øjne  straa- 
lede,  og  hans  Kinder  blussede  af  Stolthed  og 
Glæde,  da  han  kom  og  fortalte  Lisbeth,  at  han  nu 
havde  svoret  til  Fanen.  Lisbeth  hørte  paa  ham 
med  taarefyldte  Øjne  og  ønskede  ham  hjertelig  til 
Lykke  med,  at  han  nu  havde  gjort  det  første  Skridt 
paa  Officersbanen.  Saa  sukkede  hun  dybt,  da  han 
var  gaaet,  og  tænkte,  at  han  nu  helt  havde  glemt 
sine  tidligere  Løfter  til  hende. 

En  Morgen,  da  hun  sad  alene  i  Ursulas  Kam- 
mer og  baldyrede  paa  Skærfet,  som  hun  syntes  al- 
drig at  skulle  faa  færdigt,  gik  Døren  op,  og  en  un- 
derlig Skikkelse  viste  sig  i  den.  Det  var  en  gam- 
mel Kvinde  i  gode,  ny  Klæder,  pralende  pyntet 
med  Baand,  med  et  blaat  Sæt  paa  Hovedet  og  en 
Krykkestok  i  Haanden.  Trods  denne  Forandring 
kunde  Lisbeth  dog  ikke  tage  fejl  af  dette  bnine, 
rynkede  Ansigt  og  disse  sorte,  stikkende  Øjne; 
hun  genkendte  straks  Spaakvinden,  jydske  Else. 

»Med  gunstig  Forlov,  lille  Jomfru ! «  sagde  Else, 


589 

da  hun  havde  lukket  Døren  og  nu  satte  en  tung 
Pose,  hun  bar  paa  Ryggen,  stønnende  fra  sig  paa 
Gulvet;  »kan  her  ikke  bh  ve  hdt  Handsel  med  en 
Smule  Traad,  Naale,  et  lille  Silketørklæde  eller  en 
Krukke  Haarsalve?« 

Uden  at  vente  paa  Svar  gav  Else  sig  til  at 
udkramme  sine  Varer  paa  en  Stol  og  anbefalede 
hver  enkelt  Artikel  med  flydende  Tunge.  Lisbeth 
saa  paa  hendes  Færd  med  et  blegt  Aasyn  og  et 
stirrende  Blik,  indtil  hun  endelig  tog  Mod  til  sig 
og  sagde: 

»Lad  alt  det  ligge  og  kom  hid!« 

Else  saa  op,  skyggede  med  Haanden  for 
Øjnene,  som  det  var  hendes  Vane,  og  humpede 
saa  hen  til  Vinduesfordybningen,  hvor  Lisbeth  sad 
med  sit  Arbejde,  og  hvor  den  lille  Sisken  kvidrede 
muntert. 

»Else!«  sagde  hun  saa;  »kender  du  mig  ikke 
igen,  eller  lader  du  kun  saa?« 

»Ih!«  udbrød  Else  og  slog  sine  barkede  Hæn- 
der sammen,  »tror  jeg  ikke,  det  er  Jomfru  Lisbeth! 
Hm,  hm!  I  har  vokset  eder  mægtig  køn,  siden  vi 
saas.  Dengang  var  I  smækker  som  en  Vidje  og 
tillige  lavere  af  Vækst;  nu  svulmer  eders  Barm  som 
eders  Arm,  og  I  er  dejlig  som  en  fuldmod  Frugt. 
Er  det  Sanden,  hvad  jeg  hørte  i  Staden,  at  I  er 
trolovet  med  den  svenske  Løjtnant,  som  endnu  lig- 
ger der  med  sit  Kompagni?« 

Lisbeth  nikkede  tavs  og  alvorlig  til  Svar. 

»En  stolten  Karl  at  se  til,  han!«  vedblev  Else 
med  et  slesk  Smil.  »Nu,  nu!  hvo  Lykken  haver, 
han  fører  Bruden  hjem!  Saa  under  I  mig  sikkerlig 
en  ringe  Fortjeneste,  ikke  sandt?« 

»Mindes  du  den  Spaadom,  du  udsagde  over 
mig  for  snart  tre  Aar  siden  i  Danseteltet  ved  Tids- 
vilde?«  spurgte  Lisbeth,  som  sad  med  Haanden 
under  Kinden  og  saa  ned  for  sig. 

»Hvad  taler  I  der  om  Spaadom!«  svarede  Else 


590 

i  en  vred  Tone.  »Er  I  bleven  spaaet,  har  det 
tænkelig  været  af  sorte  Ane,  for  hun  var  der  jo.« 

I  det  samme  skottede  Else  til  Sengekammeret, 
hvis  Dør  stod  paa  Klem.  Lisbeth  blev  det  var  og 
sagde : 

»Du  kan  føle  dig  ganske  trygl  Her  er  ingen, 
som  kan  høre  os.  c 

Else  saa  paa  Lisbeth  med  et  lurende  Blik  og 
sagde  saa  i  en  ærgerlig  Tone: 

»Jeg  mindes  det  ikke  mere;  men  har  det  været 
mig,  vil  jeg  sige  eder,  at  jeg  nu  har  ganske  lagt 
den  Haandtering  paa  Hylden,  al  den  Stund  Krukken 
gaar  saa  længe  til  Vands,  den  kunde  til  sidst  komme 
hankeløs  hjem.  c 

>Da  skal  jeg  hjælpe  paa  din  Hukommelse,« 
sagde  Lisbeth  heftig.  iDu  spaaede  mig,  at  jeg 
skulde  dø  ugift;  thi  vel  skulde  jeg  faa  en  Fæste- 
mand, men  dog  aldrig  komme  til  at  brede  hans 
Dug  eller  rede  hans  Seng,  end  mindre  bære  hans 
Navn.« 

>I  maa  ikke  bære  Nag  til  mig  derfor!«  svarede 
Else  i  en  krybende  Tone.  »Spaakvinden  har  to 
Kaar:  at  sige  Løgn  eller  Sandingl  Alt  viser  nu  hen 
til,  at  den  Spaadom  skal  blive  til  Løgn.  Tænk  nu, 
at  jeg  sagde  dette  i  Hidsighed  og  ikke  mente  det 
saa  ondt.« 

»Din  Hensigt  var  ond,  Elsel  men  det  bryder  jeg 
mig  nu  kun  lidt  om.  Mod  din  Forbandelse  har  jeg 
nu  en  Velsignelse  at  sætte,  som  er  dig  for  stærk.« 

»Jeg  mener  eder  det  nu  godt;  men  hvad  er 
det  for  en  Velsignelse,  I  der  taler  om? 

>Hr.  Henrik  gav  mig  Kirkens  Velsignelse,  da 
jeg  besøgte  ham  i  hans  Fængsel.« 

»Hr.  Henrik  fra  Birkerød?  Hm  I  Han  er  stærk 
i  Aanden,«  sagde  Else  med  et  ondt  Smil,  »men  ikke 
god  mod  gamle  Kvinder,  saa  sandt  han  drev  mig 
af  sit  Sogn  og  truede  mig  med  Riset.  Dog  lad  nu 
hans  Ord  staa  ved  Magt!«  vedblev  Else,  pludselig 
igen  spagfærdig.    »Min  Spaadom  være  nu  som  ud- 

slettet,  o^  I  vil  snart  være  en  lykkelig  Brud,  som 
kan  le  ad  en  gammel  Stylter  som  mig! c 

Else  stødte  sin  Stok  i  Gulvet  og  vendte  sig 
saa  for  at  hente  sine  Varer;  men  Lisbeth  holdt 
hende  tilbage. 

»Dog  er  det  tænkeligt,  at  du  uden  at  vide  det 
har  forudsagt  mig  min  Skæbne.  Du  kart  have  været 
Herrens  Redskab  alligevel,  kun  at  Opfyldelsen  netop 
skal  blive  min  Frelse.  Else!  din  Spaadom  er  for 
Tiden  min  bedste  Trøst.« 

Da  Lisbeth  havde  sagt  dette,  brast  hun  i  Graad. 

»Se,  se!«  udbrød  Else,  »staar  det  saaledes  til ? 
Er  eders  Fæstemand  ikke  god  mod  eder?« 

»Else!«  raabte  Lisbeth  og  sprang  op,  »før 
bliver  jeg  Dødens  Brud  end  hans! c 

»Saa  sagte,  Jomfru  Lisbeth,  saa  sagte!  I  løb 
fra  een  Fæstemand  og  flyede  hertil,  jeg  ved  det 
helt  vel.  Er  det  nu  eders  Agt  at  løbe  fra  ham,  I 
fangede  her,  og  efter  en  tredje  ?  Da  vil  det  ske,  at 
han  løb  fra  eder!  Nej,  saa  bliv  I  hellere  ved  denne, 
det  er  mit  Raad.« 

»Else!«  sagde  Lisbeth  paa  ny,  mens  hun  stod 
foran  Spaakvinden  med  et  blegt  Aasyn  og  korslagte 
Arme;  »dét  er  ham,  der  fangede  de  danske  Mænd, 
som  vilde  tage  Kronborg  fra  Svensken;  han  over- 
faldt Oluf  Stenvinkel  lumskelig  og  lagde  ham  i 
Lænker  og  glædede  sig  saa  ved  at  lade  ham  pine. 
Jeg  hørte  det  før,  men  troede  det  ikke.  Nu  tror 
jeg  alt,  hvad  ondt  er,  om  ham!« 

»Nu,  nu,  Jomfru  Lisbeth!  saaledes  er  Krigens 
Gang;  han  skal  vige,  som  mindre  maar!  Men  hvor- 
for gav  I  da  Svenson  eders  Tro?« 

»Han  gik  listig  til  Værks  og  lod,  som  han  var 
from ;  saa  var  jeg  ogsaa  i  hans  Vold ;  hvor  skulde 
jeg  fly  hen?  Men  sig  mig  nu,«  vedblev  Lisbeth 
heftig  og  greb  Else  om  Armen,  »hvad  Udgang  dette 
skal  faa!  Hvad  var  din  Tanke  med  den  Spaadom? 
Skulle  mine  Landsmænd  blive  hævnede  og  jeg  lykke- 
lig udfriet,  eller  er  der  kun  Frelse  for  mig  i  Døden? 

Kun  maa  du  ikke  sige,  hvad  du  dog  ikke  mener, 
at  den  Spaadom  ikke  staar  ved  Magt! c 

Lisbeths  tindrende  Blik  og  hendes  Stemmes 
bydende  Klang  syntes  ligesom  at  elektrisere  Spaa- 
kvinden,  og  der  foregik  en  mærkelig  Forandring 
med  hende.  Hun  stirrede  hen  for  sig  med  et 
uhyggeligt  Blik,  rev  Lisbeths  Arm  bort  og  slog  en 
Kreds  om  sig  med  Krykkestokken.  Saa  mumlede 
hun  nogle  uforstaaelige  Ord,  gjorde  sære  Fagter 
og  vedblev  dermed,  indtil  Sveden  stod  hende  paa 
Panden.  Saa  løftede  hun  Haanden  besværgende  og 
fremsang  med  skurrende  Røst  følgende  Trylle- 
formular : 

Jeg  dig  maner  og  beder 

ved  hellig  Gertrad  og  Sankt  Sveder, 

at  da  dig  her  indfinder 

aden  Ophold  og  Hinder, 

med  Sving  og  Spring 

i  Dyrs  Skikkelse  at  gaa  omkring, 

dog  ikke  uden  for  denne  Ringl 

Derpaa  tav  hun  og  stirrede  hen  for  sig,  mens 
Lisbeth  gyste  og  holdt  Haanden  for  Øjnene.  Hun 
vidste  vel,  hvem  det  var,  Else  vilde .  mane  fremfor 
af  ham  at  faa  Kundskab  om,  hvad  der  skulde  ske. 
Nu  slog  Else  forbitret  med  Stokken  i  Gulvet  og 
sagde : 

»Det  slog  fejl!« 

»Saa  du  intet?«  spurgte  Lisbeth,  som  tog 
Haanden  fra  Øjnene  og  kastede  et  sky  Blik  til 
Else. 

»Jeg  saa  en  Mand  med  Sværd,«  svarede  Else 
med  rystende  Stemme;  »men  han  havde  som  en 
Taage  for  sit  Ansigt,  saa  jeg  ikke  ved,  om  han  er 
gammel  eller  ung,  fjern  eller  nær.  Der  var  Blod  paa 
Sværdet,  hvilket  siger  Hævn;  dog  kom  der  ikke 
Ord  af  hans  Mund.  Saa  vide  vi  da  ikke  hvorledes, 
hverken  Timen  eller  Stedet.« 

»Nu  ikke  mere!«  sagde  Lisbeth;  »sæt  dig, 
■^^se!  Benene  ryste  jo  under  dig.« 

Else  satte  sig  og  sagde,  mens .  hun  tørrede 
Panden  med  Bagen  af  sin  Haand: 

»Kraften  er  yegen  fra  mig,  fordi  jeger  bleven- 
Kunsten  utro,  og  jeg  er  traadt  ud  af  Lavet.  Det  er 
nu  en  Tid  siden,  jeg  kiggede  gennem  en  Kirkedørs 
Nøglehul  eller  laa  paa  den  bare  Jord  for  at  lytte, 
hvilket  maa  til  for  at  bevare  sit  Fremsyn  og  kunne 
høre  Aander  tale.  Dog  er  jeg  eder  gerne  til  Tjene- 
ste paa  anden  Maade,  Jomfru  Lisbeth!  om  I  øn§ker 
det.« 

»Jeg  ønsker  at  blive  ham  kvit,«  sagde  Lisbeth 
hviskende. 

Else  saa  op  og  smilte  uhyggelig. 

»Jeg  har  vel  en  Urt,  som  evner  at  dysse  den 
stærkeste  Mand  i  Dvale ;  men  den  maa  vejes  njange 
Gange  op  med  Guld!« 

»Fy,  Else  1«  udbrød  Lisbeth  med  blussende 
Kinder.  »Jeg  vil  ingenlunde  hans  Død,  Herren  fri  os. 
fra  den  Onde  og  hans  djævelske  Planer!« 

»Hvad  da?«  spurgte  Else  med  en  mørk  Rødme 
paa  sine  brune,  rynkede  Kinder.  »I  maa  ikke  for- 
lede en  gammel  Stakkel  som  mig  ved  halvskrattes 
Tale  til  at  snakke  over  sig.« 

»Kan  du  ikke  vende  hans  Hu  fra  mig.?*« 

»Det  ikke!«  svarede  Else  fast.  »Gjaldt  det  at 
vende  hans  Hu  til  eder,  ved  jeg  vel  en  Drik  og 
andre  Midler,  som  have  stor  Kraft.  Kunde  det 
maaske  udfindes,  at  I  har  en  fortryllet  Ting  hos 
eder,  som  holder  ham  fast,  kunde  I  give  mig  den; 
saa  maa  han  følge  mig,  enten  han  vil  eller  ikke. 
Hvilken  skøn  Ring  har  I  der  paa  eders  Finger!  Mon 
det  skulde  være  den,  der  er  forgjort  og  fængsler 
hans  Hu?« 

Lisbeth  saa  paa  Birthe  Rantzovs  Ring,  hvis 
Diamant  syntes  hende  at  funkle  med  usædvanlig 
Klarhed ;  saa  lod  hun  atter  Haanden  synke  og  hen- 
faldt i  dybe  Tanker,  indtil  hun  pludselig  sagde  med 
et  Bhk  og  Smil,  der  lyste  af  Haab : 

»Du   kom    til   mig  i  en  lykkelig  Stund,    Else! 

Svenskerne  paa  Kronborg.  38 

6g  nu  kan  du  uden  Trolddom  hjælpe  mig  til  Frihed 
og  det  saaledes,  at  din  Spaadom  kommer  til  at  staa 
ved  Magt,  uden  at  vi  smitte  os  med  Ondskab.« 

Else  saa  op  og  lyttede  opmærksomt  til  Lis- 
beths Fortælling  om,  hvorledes  og  af  hvem  hun 
havde  faaet  den  Ring,  og  om  det  Løfte,  der  var 
knyttet  til  den. 

»Fru  Birthe,«  sagde  Else  saa  med  et  mørkt 
Bhk,  .>er  at  lide  paa  som  Havets  Skum!  Ikke  heller 
har  hun  Magt  til  at  frelse  eder.« 

»Du  gør  hende  storlig  Uret,  Else!  Hør  nu, 
hvad  jeg  beder  dig  om!  Tag  denne  Ring  og  gaa 
fluks  ind  med  den  til  København ;  der  skal  du  søge 
Fru  Birthe  op  og  give  hende  Ringen  med  de  Ord: 
Jomfru  Lisbeth  sender  den;  hun  er  i  Nød  og  beder 
om  eders  Hjælp!  —  Hun  vil  have  Forklaring, 
og  da  maa  hun  have  det  Svar:  det  gælder  at  frelse 
sig  ved  Flugt  fra  Kronborg.  —  Svenson  har  ladet 
mig  vide,  at  Afrejsen  skal  ske  den  22de ;  saa  sætte 
vi  den  2 ide  om  Morgenen!  Bed  Fru  Birthe  at 
drage  hertil  i  sin  Karosse,  saa  hun  kan  være  her 
uden  for  Fæstningen  i  Grønnehave  den  21de  om 
Morgenen,  ikke  sildigere  end  Klokken  seks.  Jeg 
skal  da  være  paa  Pletten,  om  hun  vil  tage  mig 
med.« 

Else  tænkte,  at  Birthe  Rantzov  næppe  vilde 
gøre  sig  saa  stor  Ulejlighed  for  en  andens  Skyld; 
men  da  hun  haabede  paa  en  god  Løn,  gjorde  hun 
ingen  Indvending  og  lovede  at  røgte  sit  Ærinde. 

»Der  er  lige  en  Uge  til,  Else!«  sagde  Lisbeth 
med  et  spændt  Blik,  »saa  du  har  god  Tid.  O,  du 
maa  ikke  bedrage  mig  og  holde  Ringen  tilbage  I« 

»I  kan  trygt  stole  paa  mig!«  sagde  Else  og 
rejste  sig;  »men  sig  mig  nu,  hvad  Løn  jeg  faar  for 
den  Gang!« 

»Her  er  et  Smykke,«  svarede  Lisbeth  og  tog 
en  Naal  af  sin  Brystdug;  »det  fik  jeg  af  Hr.  Mikkel; 
der,  tag  det!  Saa  se  her  denne  brede  Guldring, 
som   min  Fæstemand   gav   mig;    den   skal  du  faa, 

naar  jeg  sidder  frelst  i  Hr.  Korfits's  Gaard  i  Køben- 
havn, og  du  indfinder  dig  der.« 

Lisbeth  saa  paa  sin  Fæstensring  og  smilte  bit- 
tert;  men  Else  rystede  paa  Hovedet 

»For  lidt,  Jomfru  Lisbeth !  Jeg  skal  jo  hyre  et 
Bud  at  gaa  til  Fm  Birthe;  al  den  Stund  viser  jeg 
mig  selv  paa  hendes  Tærskel,  saa  maa  jeg  vente 
at  blive  jaget  bort  med  Hundepisken.« 

>Nu  se  du  dig  vel  for,  Else!  og  vælg  et  sik- 
kert Bud!« 

»Oho,  lille  Jomfru!  I  skal  ikke  ængste  eder  for 
det!  Jydske  Else  har  Løbedrenge,  ti  for  een,  hvor 
hun  kommer  frem.« 

»Saa  tag  da  min  Pung,«  sagde  Lisbeth  og 
rakte  hende  den;    »deri  er  hele  min  Formue.« 

»Jo  vist ! «  sagde  Else,  da  hun  havde  tømt  Pun- 
gen i  sit  Skød,  »to  Rosenobler  og  en  halv  Krone. 
Naa,  jeg  ser,  at  eders  Fæstemand  er  en  paaholden 
Mand,  skønt  han  gjorde  godt  Bytte  i  Krigen.« 

»Jeg  fik  ikke  de  Mønter  af  ham,  Else!  Jeg  har 
aldrig  taget  Skænk  eller  Gave  af  ham  uden  denne 
Ring,  som  jeg  maatte  bære,  har  den  end  ofte  brændt 
mig  paa  Fingeren.     Er  du  nu  tilfreds?«. 

»Lidt  gammelt  Tøj  vilde  komme  vel  tilpas,« 
sagde  Else  og  skuttede  sig;  »jeg  har  kun  een 
Kjortel,  den  jeg  staar  og  gaar  i.« 

»I  Herrens  Navn!«  sagde  Lisbeth,  »følg  mig 
og  tag,  hvad  du  lyster!« 

Hun  førte  Else  ind  til  sit  Klædeskab  i  Senge- 
kammeret, hvor  Spaakvinden  valgte  sig  en  god,  ny 
Kjole  og  rapsede  noget  Linned  med  det  samme. 
Saa  humpede  hun  tilbage  til  DagUgværelset  og  hen 
til  sin  Pose,  som  hun  tømte,  lagde  Klæderne  paa 
Bunden,  Varerne  ovenpaa  og  bandt  saa  for  den. 

»Saa  kan  jeg  vel  stole  paa  din  Troskab?« 
spurgte  Lisbeth  til  sidst. 

»Ren  Mund  og  tro  Haand  vandre  gennem  alle 
Land!«  sagde  Else  og  slængte  Posen  paa  Nakken; 
»men  ingen  tjener  for  Tak  —  det  fylder  saa  lidt  i 

Sækken!  Hidindtil  brød  jeg  aldrig  et  givet  Ord, 
Jomfru  Lisbeth!  men  I  maa  vide,  at  det  skal  blive 
lysteligere  end  det  stolteste  Gildefærd  at  røgte  det 
Ærinde  og  bringe  Birthe  Rantzov  det  lille  gyldne 
Manebrev,  jeg  nu  har  her  i  min  Fikke  I  Hun  havde 
hidtildags  for  Skik  at  bryde  givne  Løfter  og  gen- 
gælde godt  med  ondt.  For  eders  Skyld,  I,  som 
ingen  Sinde  saa  vredt  til  en  stakkels  ufrels  Kvinde, 
endsige  lod  hende  piske  og  lo  deraf,  vil  jeg  ønske, 
at  den  naadige  Frue,  der  har  saa  mange  Sind,  som 
Dagen  har  Timer,  maa  være  i  det  Lune,  at  hun 
gider  lette  sig  af  Sædet,  saa  hun  til  den  fastsatte 
Time  kommer  farende  i  sin  Karosse  sona  en  Hurrel- 
vind.« 

»Endnu  eet,<  sagde  Else,  da  hun  allerede  havde 
Haanden  paa  Dørlaasen,  »I  maa  tie  om  denne  Sag 
og  intet  melde  derom  til  nogen  Moders  Sjæl !  Lukker 
I  Munden  op  derom,  viger  Lykken  fra  os.«   — 

Fem  Dage  sneg  sig  hen  for  Lisbeth  saa  lang- 
somt, som  vare  de  lige  saa  mange  Uger,  og  saa 
aandsfraværende  var  hendes  Væsen,  at  Ursula  lo 
derover  og  sagde  til  Svenson,  at  nu  kunde  det 
kendes  paa  Lisbeth,  at  hun  for  Alvor  gik  i  Gifte- 
tanker. Først  den  19de  trak  Lisbeth  Vejret  noget 
friere,  fordi  Svenson  den  foregaaende  Aften  havde 
ladet  hende  vide,  at  han  den  Dag  ikke  kunde 
komme  til  hende,  da  han  skulde  i  Tjenesteforret- 
ninger hele  Dagen.  Nu  følte  hun  Længsel  efter 
endnu  en  Gang  at  se  Hans  Stenvinkel,  som  ikke 
havde  været  hos  hende  i  over  en  Uge. 

Hun  gik  derfor  om  Formiddagen  ned  paa 
Eksercerpladsen,  var  saa  heldig  at  træffe  Hans 
og  bad  ham  da  komme  og  tilbringe  Aftenen  hos 
hende. 

>Det  bliver  mit  Afskedsgilde, «  sagde  hun  med 
Taarer  i  Øjnene  og  et  usikkert  Smil,  »saa  du  maa 
ikke  svigte;  men  der  kommer  ingen  andre  Gæster 
end  du.« 

Derpaa  gik  hun  tilbage  ad  Slottet  til;  men  da 

hun  nærmede  sig  Fæstningsbroen,  kom  nogle  Ryt- 
tere imod  hende  fra  Mørkeport.  Hun  havde  velfaaet 
Øje  paa  nogle  Heste  og  Tjenere  uden  for  Kom- 
mandantens Dør,  da  hun  gik  ud,  men  ikke  gjort 
sig  videre  Tanker  derover ;  men  nu  saa  hun,  at  det 
var  Dahlberg. 

Han  var  i  fuld  militær  Puds  og  kom  fra  den 
danske  Kommandant,  hvem  han  havde  komplimen- 
teret til  Afsked.  De  to  Herrer  havde  tiltalt  hinanden 
med  mange  sirlige  Ord,  da  ingen  af  dem  vilde  over- 
gaas  af  den  anden  i  Høflighed ;  men  af  alle  de  Kom- 
plimenter, de  vekslede,  var  dog  maaske  den  Bekla- 
gelse mindst  oprigtig  ment,  som  Oberst  Holck  ud- 
talte i  Anledning  af,  at  en  saa  udmærket  Officer 
som  Dahlberg  ikke  havde  kunnet  overtale  sig  til 
at  træde  i  dansk  Tjeneste.  Kong  Frederik  havde 
nemlig  gennem  den  svenske  Gesandt  Sten  Bjelke 
gjort  Dahlberg  gode  Tilbud,  da  han  ønskede  hans 
Hjælp  til  at  fuldføre  Kronborgs  Udenværker.  Dog 
havde  Dahlberg,  næst  at  takke  for  den  store  Ære, 
givet  et  fast  Afslag  og  sagt  til  Gesandten: 

»Det  kan  jeg  ikke  gøre,  idet  jeg  aldrig  har  haft 
noget  godt  Hjerte  til  Danmark.  Skulde  det  være, 
at  Hans  kongelige  Majestæt,  min  allernaadigste  Herre, 
i  disse  fredelige  Tider  kunde  undvære  min  Tjeneste, 
vil  jeg  søge  mig  en  anden  Herre  op,  hvem  jeg 
kan  tjene  med  større  Affektion  ertd  Kongen  af 
Danmark.« 

Urokkelig  i  Kærligheden  til  sit  eget  Fædreland 
og  i  sit  Had  til  dets  Nabo  og  mangeaadge  Fjende, 
var  Helten  nu  i  Færd  med  at  forlade  dansk  Grund 
for  aldrig  mere  at  sætte  sin  Fod  paa  den.  Han 
havde  nu  det  sidste  Møde  med  den  danske  Pige, 
der  havde  haft  lige  saa  ringe  Held  til  at  vinde 
hans  Hjerte  som  hendes  Landsmænd  og  deres  Konge. 

Stakkels  Lisbeths  Hjerte  bankede,  og  hendes 
Kinder  blussede,  da  hun  saa  den  sorte  Hingst  i 
Paradetrin  danse  hen  over  Grønningen  med  sin 
stolte  Byrde.  Det  anede  hende,  at  hun  nu  saa  ham 

for  sidste  Gang,  og  hun  kunde  da  ikke  andet  end 
tænke  paa  deres  første  Møde.  Hvilken  Sum  af  Uro, 
Smerte  og  skuffede  Forhaabninger  laa  ikke  mellem 
hin  Dag  og  denne!  Der  var  nok  til  et  helt 
langt  Liv. 

Hun  fik  den  tidligere  Hilsen.  Han  blottede  sit 
Hoved  og  holdt  Hatten  i  Haanden,  mens  Solstraa- 
leme  legede  i  hans  gyldenbrune  Haar,  og  han  bøj- 
ede sig  med  ædel  Anstand;  hans  Aasyn  oplivedes 
af  et  hjerteligt,  indtagende  Smil. 

»Vel  mødt,  Jomfru  Lisbeth!«  sagde  han;  »jeg 
var  ovre  hos  Madam  Ursula  og  bad  hende  bringe 
eder  min  Afskedshilsen,  som  jeg  nu  glæder  mig 
ved  at  kunne  offerere  eder  selv.  Dog  skilles  vi, 
saa  haaber  jeg,  ikke  for  altid.  Jeg  hører,  at  Bryl- 
luppet skal  staa  alt  den  24de  i  Helsingborg.  Tillad 
mig  forud  at  ønske  eder  til  Lykke,  da  jeg  da  vil 
være  paa  min  Gaard  Værpinge,  hvor  min  Nærvæ- 
relse er  højst  fornøden.« 

Lisbeth  bøjede  sit  Hoved  som  til  Tak,  men 
kunde  ikke  faa  et  Ord  over  sine  Læber;  hun  saa 
ufravendt  paa  ham,  som  om  hun  for  altid  og  uud- 
slettelig vilde  præge  hans  Billede  i  sit  Hjerte. 

»Svenson  gør  Ret  deri,«  vedblev  han,  mens  han 
beroligede  sin  vælige  Hest.  »Den  lange  Rejse  til 
Stockholm  kan  kun  blive  taalelig,  naar  I  drager 
med  ham  som  hans  Hustru.  Paa  glædeligt  Gensyn 
i  Sverige!« 

Han  førte  Haanden  til  Hatten,  gav  sin  Hest 
Tøjlen  og  red  videre,  mens  han  modtog  Honnør  af 
de  danske  Soldater  og  svarede  paa  den.  Lisbeth 
blev  staaende  og  saa  efter  ham,  indtil  hans  Skik- 
kelse forsvandt  gennem  Udenværksporten. 

Han  red  bort  for  den  næste  Morgen  at  ind- 
skibe sig  til  Sverige,  hvor  han  gik  en  stor  Fremtid 
i  Møde.  Efter  en  kort  Unaadens  Tid  skulde  han 
hæve  sig  fra  den  ene  militære  Ærespost  til  den 
anden,  ægte  en  adelig  svensk  Dame  og  skaffe  sig 
stor  Rigdom,   indtil  han   opnaaede  Rigets  højeste 

militære  Værdighed  og  som  Feltmarskal  oplevede 
at  lede  Karl  Gustavs  Sønnesøn  Karl  den  Tolvtes 
første  Skridt  paa  hans  glimrende  Heltebane.  Han  fik 
kun  een  Sorg,  den,  at  han  ikke  efterlod  sig  Arvin- 
ger; Slægten  uddøde  med  ham.  — 

Lisbeth  gik  tilbage  til  Slottet  med  et  tungt 
Hjerte  og  udgra^d  sin  Smerte  i  Enrum.  Hun  havde 
dog  et  smilende  Aasyn,  da  Hans  Stenvinkel  ind- 
fandt sig  om  Aftenen.  Han  var  ikke  munter  som 
sidst,  og  Aftenen  gik  sørgelig  nok,  indtil  Ursula 
lagde  sig  til  Hvile.  Han  vilde  saa  gaa,  men 
Lisbeth  bad  ham  blive.  De  sad  sammen  i  Vin- 
duesfordybningen,  og  Lisbeth  syede  de  sidste  Sting 
paa  Silkeskærfet,  mens  Hans  i  Tavshed  saa  derpaa. 
Skærfet  havde  den  Farve,  Lisbeth  yndede  mest, 
og  var  lyseblaat,  rigt  baldyret  med  Guld-  og  Sølv- 
traad  og  Perler;  de  dannede  Blade,  Blomster  og 
Frugter  og  snoede  sig  langs  Skærfets  Kanter  i  en 
bred  Bort.  Hvad  hun  nu  syede  ganske  fint  med 
rødt  nede  i  et  Hjørne  mellem  de  to  Blade,  var 
hendes  eget  Navn.  Hans  stirrede  paa  hendes  hvide 
Fingre,  som  førte  Naalen  og  den  røde  Traad,  der 
gik  ind  og  ud.  Nu  var  den  færdig,  og  der  stod : 
Lisbeth. 

Hans  drog  et  dybt  Suk.  Skærfet  maatte  jo 
være  en  Gave  til  hendes  Fæstemand ;  maaske  skulde 
han  bære  det  paa  Bryllupsdagen.  Naar  hun  havde 
skænket  ham  sin  Person,  havde  det  jo  kun  lidt  at 
sige,  om  hun  lod  denne  Gave  gaa  med  i  Købet. 
Hans  var  dog,  mens  hun  syede  sit  Navn  paa  Skær- 
fet, til  Mode,  som  om  hun  i  hans  Paasyn  forskrev 
sig  til  Fanden  og  satte  sit  Navn  under  Kpntrakten 
med  en  Pen,  dyppet  i  hendes  eget  Blod. 

Hendes  Person  skulde  snart  være  Svensons 
Ejendom;  men  havde  han  ogsaa  vundet  hendes 
Sjæl  ?  Hans  vidste  ikke  mere,  hvad  han  skulde  tro, 
saa  sagtmodig  som  Lisbeth  i  den  sidste  Tid  havde 
tet  sig ;  men  om  saa  var,  at  Svenson  virkelig  havde 

bøjet  hendes  Vilje,  maatte  der  være  Trolddom  med 
i  Spillet,  det  var  han  vis  paa. 

Han  sukkede,  og  da  Lisbeth  saa  op,  og  hendes 
kærlige,  vemodige  Blik  mødte  hans,  fik  hans  Følel- 
ser Luft  i  Ord. 

»Jeg  er  saa  mod  i  Hu,  Lisbeth!«  sagde  han, 
»fordi  vi  nu  snart  skulle  skilles.  Er  deri  Beslutning 
urykkelig,  at  du  rejser?« 

»Ja!«  svarede  Lisbeth  med  et  Smil,  der  forekom 
Hans  ufattelig  lyst  og  forhaabningsfuldt,  »om  Gud 
ellers  giver  Held  dertil.« 

»Har  du  nu  vendt  al  din  Hu  til  hamr« 
spurgte  Hans ;  »forhen  hadede  du  ham.  Sig  frem, 
-Lisbeth!  Tænker  du  endnu  lige  godt  paa  Be- 
frielse?« 

Havde  Spaakvindens  Forbud  ikke  været,  vilde 
Lisbeth  naturligvis  straks  have  betroet  Hans,  hvad 
hun  havde  gjort  for  at  blive  fri.  Han  vilde  sikkert 
have  billiget  hendes  Plan,  thi  flygtede  hun  alene  og 
til  Fods,  var  Risikoen  alt  for  stor,  ikke  alene  fordi 
Svenson  vilde  sætte  efter  hende,  men  fordi  Lande- 
vejene vare  usikre  og  Egnen  ingenlunde  renset  for 
svenske  Marodører  og  danske  Stimænd.  Nu  turde 
hun  dog  ikke  indvie  ham  i  Hemmeligheden.  Jo 
mørkere  hendes  egen  Skæbne  blev,  og  jo  større 
hendes  Spænding  var,  des  mere  hildedes  hun  i  sin 
Tidsalders  Overtro  og  mente,  at  et  Ord  fra  hendes 
Læber  vilde  være  nok  til  at'  lade  hele  Planen 
strande.« 

»Det  er  vel  saa,«  svarede  hun  med  et  drøm- 
mende Blik. 

»Og  dog  vil  du  lade  ham  slæbe  dig  med  sig 
uden  mindste  Forsøg  paa  Flugt?  Du  hader  ham, 
Lisbeth,  ikke  sandt?« 

Lisbeth  nikkede  med  et  mørkt  Blik. 

»Da  vil  jeg  være  forbandet,  om  jeg  fatter  det!« 
udbrød  Hans  hidsig;  »jo  dog,«  føjede  han  lidt  efter 
til,    som    talte    han    med    sig    selv,     »jeg    ser   det 

Djævelskab  og  skal,  ved  Gud,  faa  Bugt  der- 
med ?« 

Men  nu  sad  Lisbeth  der  igen  med  en  aands- 
fraværende  Mine,  og  Hans  nærede  ikke  længer 
ringeste  Tvivl  om,  at  hun  var  forhekset,  og  at 
Svenson  var  i  Pagt  med  den  Onde.  Han  tog  da  sin 
Beslutning,  slog  sig  paa  sit  Knæ  og  gav  et  lille 
Raab  fra  sig,  saa  at  Lisbeth  for  sammen. 

»Nu  ville  vi  ikke  tale  om  Had,  og  hvad  der  er 
ondt  I«  sagde  hun,  strøg  sit  Haar  tilbage,  lænede 
Armene  paa  sit  lille  Arbejdsbord  og  saa  mildt  paa 
ham.  »Den  sidste  Aften,  vi  tilbringe  med  hinanden, 
Hans,  skal  være  lys  og  god.« 

»En  Dag  skal  komme,  der  bliver  bedre  end 
denne!«  sagde  Hans  med  et  trøstefuldt  Nik* 

»Ja,  lad  os  haabe  det;  men  du  ved  ikke,  hvor 
fuld  min  Sjæl  er  af  Fortidens  Minder,  de  gode, 
lykkelige  Dage,  da  vi  tilbragte  med  hinanden  og 
legede  som  Børn.  Du  var  en  god  Dreng,  Hans, 
legede  saa  skønt  med  mig,  lystig  nok,  men  aldrig 
vild.  Du  var  ikke  som  de  andre  Drenge;  underlig 
tænksom,  sindig  og  hjælpsom,  —  Tak  for  hver  glad 
Time,  du  skaffede  mig.  c 

»Tal  ikke  saa  rørende,«  sagde  Hans  afværgende, 
»saa  komme  Taarerne,  og  jeg  hder  dem  ikke;  det 
er,  som  blev  man  overfalden  af  Sygdoms  Svag- 
lied. « 

»Mindes  du  den  Dag,  da  vi  løb  hjem  fra 
Kraagerup,  og  det  slemme  Krigsbudskab  kom  over 
os?  Dog,  lad  os  ikke  tænke  mere  paa  det!  Men 
husker  du,  hvor  vi  løb,  og  hvor  yndeligt  det  var 
at  sidde  paa  den  Høj,  se  ud  over  Sundet  og  spise 
Madam  Kirstens  Æbler  —  ak,  Hans  1  mon  jeg  nogen 
Tid  mere  faar  hende  at  se?  Hun  var  mig  for  San- 
den kær!« 

Lisbeth  tav  og  hensank  i  Grublen ;  men  Hans 
tænkte,  at  det  næppe  vilde  lykkes  hende  at  holde 
Luften  ren  og  lys ;  der  meldte  sig  stadig  sørgelige 
Tanker  og  Minder  om  Tab. 

»Jeg  vil  fortælle  dig,  c  sagde  Lisbeth  efter 
nogle  Øjeblikkes  Tavshed,  >at  jeg  drømte  derom  i 
-Nat.  Vi  løb  sammen  som  hin  Dag,  dog  ikke  gennem 
Bøgelunde;  der  var  Træer  og  Vækster  i  den  Skov, 
hvis  Lige  jeg  aldrig  saa;  deres  Blade  duftede,  og 
der  hang  baade  Blomster  og  Frugter  paa  dem  saa 
prangende  og  liflige,  at  jeg  ikke  kan  skildre  det. 
Fuglesang  lød  i  den  Skov  med  Toner  saa  bløde  og 
klare,  og  vi  stod  stille  og  lyttede.  Saa  gik  vi  ud 
af  den,  tog  hinanden  i  Haanden  og  løb  over  en 
Eng;  hvor  den  var  grøn!  Let  gik  Løbet,  som  om 
vi  havde  Vinger.  Luften  var  saa  frisk  og  kvægende, 
og  der  var  en  underlig  Klarhed  over  os,  skønt  jeg 
ingen  Sol  saa.  Der  flød  en  Bæk  gennem  Engen,  og 
didhen  hastede  vi,  og  du  raabte:  Første  Mand  over 
den  I  Men  saa  vaagnede  jeg.  c 

Hans  sad  i  dybe  Tanker  og  syntes  slet  ikke 
at  høre  Lisbeths  Fortælling. 

»Du  er  søvnig  og  træt,«  sagde  hun  saa;  »jeg 
opholder  dig.« 

Hans  saa  paa  Lisbeth,  men  hans  Blik  tydede 
ingenlunde  paa  Søvnighed.  Han  nikkede  frejdig  og 
med  et  opmuntrende  Blik  til  hende,  hvis  blege 
Aasyn  viste  sig  for  ham  i  Aftendæmringens  sidste 
Skær;  saa  rejste  han  sig  og  bød  hende  Godnat; 
men  hun  bad  ham  tøve  lidt  endnu. 

»Vi  ses  før  Afrejsen,«  sagde  hun  med  blød 
Røst,  »men  der  bliver  ikke  Tid  til  lang  Snak. 
Jeg  maa  helst  nu  give  dig  en  lille  Mindegave, 
som  du  skal  gemme  tro  til  Minde  om  din  Søster 
Lisbeth!« 

Saa  greb  .  hun  .  Skærfet ,  hvis  gyldne  Blade 
og  Perler  glimtede  mellem  hendes  Hænder,  bød 
ham  bøje  sit  Hoved  og  hængte  det  om  hans 
Skulder. 

»Lisbeth!«  udbrød  Hans  meget  nær  ved  at  faa 
et  Anfald  af  den  Svaghed,  han  ikke  led;  »var  dette 
din  Mening  fra  første  Færd.?'« 

»Ja!«  svarede  hun  og  bøjede  Hovedet  til  Stad- 

fæsteise;  »fra  den  Dag,  da  jeg  første  G^ng  satte 
Naalen  i  det,  og  indtil  nu  var  det  bestemt  til  min 
Broder  Hans,  hvem  Ulykken  knyttede  mig  saaledes 
til,  at  ikke  Blodets  Baand  vilde  holde  bedre.« 

»Tak,  Lisbeth!«  udbrød  Hans  i  en  Tone,  der 
næsten  lød  barsk;  »saa  er  jeg  nu  din  Ridder?« 

»Saamænd,  Hans  !<  svarede  Lisbeth  og  prøvede 
paa  at  smile,  »vær  tapper  og  tro!« 

Et  stærkt  Røre  greb  Hans;  han  drog  hende 
til  sig  og  kyssede  hende  paa  Panden;  han  holdt 
hendes  Haand  i  sin  og  saa  paa  hende  med  et 
Blik,  der  lyste  af  en  sælsom  Ild.  Lisbeth  gyste, 
hun  vidste  ikke  selv  hvorfor,  og  drog  sin  Haand 
til  sig. 

»Kom  til  mig  i  Overmorgen  Klokken  fem  slæt; 
saa  har  jeg  Brug  for  min  Ridder,  om  han  vil 
tjene  mig.« 

Hans  nikkede  gentagne  Gange  som  for  at  vidne, 
at  han  skulde  komme;  men  efter  hans  Blik  at 
dømme  hørte  han  ikke,  hvad  hun  sagde. 

»God  Nat,  Lisbeth!«  sagde  han,  som  vaagnede 
han  pludselig  af  en  Drøm,  »og  sov  sødt!«    — 

Den  næste  Morgen  ved  Daggry  sprang  Hans 
op  fra  sit  Leje  og  klædte  sig  sindig  og  omhyggelig 
paa.  Hans  Stuekammerat,  en  anden  ung  Fændrik, 
spurgte  ham,  hvor  han  skulde  hen  saa  tidlig,  og 
dertil  svarede  Hans,  at  han  var  buden  til  Bryllup  i 
Byen;  det  samme  havde  han  sagt  til  sin  Kaptajn, 
hos  hvem  han  den  foregaaende  Aften,  efter  at  han 
havde  forladt  Lisbeth,  havde  bedet  om  Orlov. 
Han  tog  sine  ny  Klæder,  paa,  og  saa  snart  han 
mærkede,  at  hans  Stuekamqierat  atter  var  sovet 
ind,  tog  han  ud  af  sin  Kiste  Lisbeths  skønne  Skærf 
og  hængte  det  om  sig,  dog  inden  for  Frakken,  hvis 
Stropper  han  derefter  hæftede  paa  Knapperne,  saa 
at  Skærfet  blev  skjult.  Derpaa  tog  han  sit  Kaarde- 
hæng  ned  fra  Væggen,  men  trak  den  korte  Sabel 
ud,   han  havde   faaet,    da   han    traadte    i  Kongens 

Tjeneste,  og   stak  en  lang,  lige  og  bred  Pallask  i 
dens  Sted. 

Derpaa  satte  han  sin  Hat  paa  og  gik  ud  i  den 
rummelige  Forstue,  som  var  foran  hans  Kammer, 
og  trak  der  Sværdet  ud.  Det  var  en  fortræffelig 
Klinge,  der  havde  tilhørt  hans  Fader,  og  som  han 
havde  købt  af  en  svensk  Soldat,  i  hvis  Eje  den  var 
kommen,  efter  at  den  var  gaaet  gennem  flere  Hæn- 
der. Han  prøvede  dens  Æg  og  gjorde  derpaa 
nogle  Hug  med  den,  saa  den  peb  gennem  Luften; 
de  vidnede  om  hans  Arms  Kraft  og  hans  Færdighed 
i  Fægtekunsten,  som  han  havde  faaét  i  en  god 
Skole;  thi  hans  Fader  havde  selv  undervist  ham 
lige  fra  Drengealderen  og  derved  forkortet  sig  selv 
mangen  ledig  Time.  Hari  forlod  saa  Slottets  østlige 
Fløj  og  gik  ra$k  over  Slotsgaarden  og  videre  gennem 
Mørkeport  ad  Udenværkerne  til.  Hvis  det  havde 
været  hans  Hensigt  at  forlade  Fæstningen,  ændrede 
han  den,  da  han  pludselig  standsede,  blev  et  Øjeblik 
staaende  i  dybe  Tanker  og  derpaa  gik  op  paa 
Udenværksvolden.  Han  gik  nogle  Gange  frem  og 
tilbage  paa  Volden  og  satte  sig  saa  "paa  dens  Grøn- 
kant  paa  et  Sted,  hvor  han  havde  Udsigt  til  den 
yderste  Bro  og  Øen,  over  hvilken  al  Færdsel  ind  til 
Fæstningen  gik. 

Der  blev  efterhaanden  levende  inden  for  Voldene. 
Soldaterne  viste  sig,  og  Vagterne  bleve  afløste;  men 
han  blev  uforstyrret  paa  sit  ensomme  Sted.  Endelig, 
noget  efter  at  Klokken  havde  ringet  seks,  sprang 
han  op  og  gik  hurtig  ned  ad  Volden  paa  Grønningen, 
men  sagtnede  saa  sine  Skridt,  mens  han  nærmede 
sig  Udenværksporten. 

Straks  efter  hørte  han  Trin  under  Portens 
Hvælving,  og  Svenson  kom  rask  ind  ad  den  og 
lige  hen  imod  ham.  Hans's  Øjne  lyste  af  vild 
Glæde,  da  han  saa  sin  Taalmodighed  lønnet  og  blev 
vis  paa,  at  hans  Syn  ikke  havde  skuffet  ham,  da 
han   oppe  fra  Volden  mente  at  se  sin  DødsQende 

komme;  men  han  undertvang  hurtig  sin  Sindsuro 
og  gik  ham  i  Møde  med  et  roligt  Aasyn. 

Svenson  tog  sig  hel  statelig  ud  i  sin  blaa 
Frakke  med  det  gule  Kaardehæng  over,  de  gule 
Benklæder  og  de  med  Kniplinger  kantede  brede  Støvle- 
kraver. Den  bredskyggede  Filthat  var  prydet  med  en 
lille  Fjer,  hans  Handsker  uden  Lyde.  Dog  gjorde 
hans  høje,  kraftige  Skikkelse  og  fortræffelige  Hold- 
ning større  Virkning  end  de  stadselige  Klæder.  Der 
var  endnu  noget  af  Karl  Gustavs  Sejrsglans  over 
enhver  svensk  Kriger,  og  Svenson  gik  stolt  hen 
over  Kronborgs  Grund,  som  om  det  svenske  Flag 
og  ikke  Dannebrog  endnu  vajede  fra  Vagttaarnet. 

Han  hilste  paa  militær  Vis,  og  Svenson  nik- 
kede med  en  overlegen  Mine  og  smilte,  som  om 
han  morede  sig  over  den  unge  Fændriks  øjensyn- 
lige Stolthed  over  sin  ny  Værdighed.  Dog  kunde 
han  ikke  andet  end  finde  Hans  Stenvinkels  Hold- 
ning ulastelig  og  i  sit  stille  Sind  yde  hans  ranke 
og  kraftige  Skikkelse  Anerkendelse.  Han  tilraabte 
ham  imidlertid  kun  et  flygtigt  Godmorgen  og  vilde 
fortsætte  sin  Gang;  men  Hans  standsede  ham. 

»Godt,  at  I  kom,  Hr.  Løjtnant!  Jeg  har  en 
vigtig  Sag  at  aabenbare  for  eder  og  var  netop  paa 
Vejen  ud  til  eder.« 

»Sig  frem,  Hans!«  svarede  Svenson ;  »min  Tid 
er  knap.« 

»Da  mener  jeg  dog,«  sagde  Hans  med  et  Nik 
og  et  megetsigende  Blik,  »at  det  vilde  lønne  sig 
for  eder,  om  I  vilde  følge  mig  op  paa  Søvolden  og 
skænke  mig  Øre  nogle  Minutter.  Jeg  har  gjort  en 
Fangst,  og  det  er  ikke  SmaavildtI  Vil  I  have  Del 
i  Byttet?« 

Saa  godt  havde  Hans  vidst  at  skjule  sit  sande 
Sindelag  for  Svenson,  at  denne  ikke  nærede  Mis- 
tanke til  ham.  Dog  ønskede  han  ikke  at  opholdes, 
da  han  paa  Grund  af  den  forestaaende  Afrejse  kun 
havde  Tid  til  at  gøre  sin  Fæstemø  et  lille  Morgen- 
besøg. Hans's  Hentydning  til  Bytte  ramte  dog  hans 

Øre  med  en  fristende  Klang,  og  han  kunde  ikke 
modstaa  Lysten  til  i  det  mindste  at  faa  nærmere 
Oplysning.  Han  nikkede  indvilligende  og  gik  op 
paa  Volden ;  men  da  Hans  fulgte  ham,  kastede  han 
et  Blik  op  til  det  røde  Flag  med  det  hvide  Kors, 
som  vajede  frit  fra  Flagstangen  over  deres  Hoveder, 
lysnende  i  Morgensolens  Straaler.  Havde  Svenson  i 
dette  Øjeblik  iagttaget  Hans  Stenvinkels  Aasyn, 
vilde  der  være  vaagnet  Tvivl  hos  ham ;  men  nu  gik 
han  rolig  hen  ad  Volden  med  Hans,  der  straks 
begyndte  paa  sin  Forklaring. 

>I  mindes  sikkerlig  den  Dag,  da  Valentin  Korn 
flygtede,  og  jeg  havde  den  Dyst  med  Gregers  Hansen?« 

Svenson  nikkede  med  et  mørkt  Blik;  han 
mindedes  kun  alt  for  godt,  hvorledes  han  havde 
afvæbnet  Lisbeth. 

»Saa  er  det  vel  ikke  heller  gaaet  eder  af 
Glemme,  at  han  havde  en  Sæk,  de  slæbte  paa,  men 
som  han  ikke  fik  med  i  Baaden?« 

»Oho!«  udbrød  Svenson,  som  nu  fik  en  Anelse 
om  Sagen. 

»Den  Sæk  hørte  jeg  siden  et  og  andet  om  i 
Staden,  at  den  indeholdt  store  Skatte;  men  den  blev 
borte  mellem  Hænderne  paa  Sorte  Lasse  og  Per. 
Jeg  tænkte  straks,  at  disse  Karle  havde  holdt  den 
tilbage  for  deres  egen  Mund.  Det  var  vel  ogsaa 
deres  Mening ;  men  de  have  ikke.  faaet  Held  til  at 
redde  den.     Jeg  har  fundet  den.« 

»Gudsdød,  Hans,  med  alt  sit  Indhold.^« 

»Det  synes  saa,«  svarede  Hans  og  nikkede; 
»dog  er  det  tænkeligt,  at  Sorte  Lasse  og  Per  have 
rapset  af  den  og  stukket  noget  til  sig;  men  de  have 
vel  ikke  turdet  tage  det  hele  paa  een  Gang  for  ikke 
at  miste  det.  Saa  kom  Marchordren  bag  paa  dem, 
og  de  have  maattet  lade  største  Parten  af  Byttet  i 
Stikken. « 

»Hvor  stikker  Sækken?«  spurgte  Svenson  med 
et  gridsk  Blik. 

»I  Smaasandet  ved  Stranden,  neden  for  Volden 

ved  det  sydøstlige  Hjørne.  Vil  I  gaa  med  mig 
derhen,  skal  jeg  vise  eder  Stedet,  hvor  den  er  ned-- 
graven,  men  som  jeg  forsvarlig  har  dækket.  Bølgerne 
havde  skyllet  Sandet  væk,  saa  Sækkens  Hank  stak 
frem,  og  jeg  opdagede  den,  da  jeg  forgangen  Dag 
gik  der  forbi.« 

»Gaa  rask  til!«  lød  Svensons  Svar,  »og  lad  os. 
komme  derhen,  mens  her  er  roligt  paa  Volden!« 

Hans  Var  ikke  sen  til  at  adlyde,  men  de  havde 
et  temmelig  langt  Stykke  at  gaa,  og  hvor  ivrig 
Svenson  end  var  efter  Guld,  saa  fornægtede  hans 
snu  Natur  sig  dog  ikke  ganske.  Han  standsede 
pludselig  og  spurgte: 

»Hvorfor  beholdt  du  ikke  den  Skat  for  din 
egen  Mund,  Hans?« 

»Dette  var  ogsaa  fra  først  af  min  Mening!« 
svarede  Hans  med  en  troskyldig  Mine;  »dog  kom 
jeg  snart  i  Tanker  om  den  store  Fare  derved.  Paa 
hvad  Maade  skulde  jeg  faa  den  tunge  Satan  hemmelig 
bragt  til  Side  og  hvor  skjule  den  ?  Gik  jeg  her  sta- 
dig paa  Lur  og  tog  min  Rente  af  Sækken,  vilde  jeg 
dog  til  sidst  blive  overrasket  og  faa  Medvidere. 
Det  maatte  vel  faa  den  Ende,  at  det  kom  for  Kom- 
mandantens Øre,  og  han  vilde  sikkerlig  tage  den 
lækre  Bid  for  sin  egen  Mund.« 

»Saamænd!«  svarede  Svenson  og  gik  videre. 
»Dog  havde  jeg  hidtil  den  Tro,  at  du  ikke  havde 
svenske  Mænd  saa  kær,  at  du  gad  dele  med  dem, 
allermindst  med  mig,  som  tog  din  gamle  ved  Vinge- 
benet og  puttede  ham  i  Hullet,  som  han  kun  forlod 
for  at  lide  Døden.« 

Hans  Stenvinkels  Kinder  bleve  en  Smule  blegere, 
og  hans  venstre  Haand  knugede  Sværdhæftet,  paa 
hvilket  den  hvilede ;  men  han  holdt  dog  Fatningen. 

»Derom  burde  I  ikke  have  mindet  mig  nu !  Jeg 
tænker  saaledes  derom,  at  I  kun  handlede  efter 
Ordre.  Jeg  fæstede  ogsaa  min  Tanke  paa,  at  I  snart 
skal  blive  Lisbeths  Husbond,  hun,  der  er  mig  kær 

og  dyrebar  som  en  Søster.  Hun  faar  saa  ogsaa  Part  i 
-Skatten,  og  den  skal  være  min  Brudegave  til  hende!« 

»Det  var  bravt  tænkt  af  dig,  Hans!«  .sagde 
Svenson  smilende.  »Du  maa  ogsaa  være  vor  Gæst 
ved  Brylluppet  —  ih,  hvad  siger  jeg  I  Du  skal  være 
Brudefører  og  føre  Lisbeth  til  Skammelen  I  Hun  har 
jo  dog  ingen,  der  er  nærmere  dertil  end  du!« 

»Tak  for  Indbydelsen,  kommer  den  end  sent!« 
svarede  Hans  koldsindig.  »Jeg  tror  næsten,  jeg  var 
kommen  som  selvbuden  Gæst,  da  det  var  min  Hen- 
sigt at  følge  eder  til  Helsingborg  alligevel,  eftersom 
vi  der  dele  Skatten  bedst.  Giver  I  mig  eders  Æres- 
ord paa,  at  I  lader  Sækken  urørt,  naar  den  er  i 
.eders  Værge^  og  deler  ærlig  og  redelig  med  mig, 
Stykke  for  Stykke?« 

»Det  Ord  er  givet,  Hans!« 

»Godt!«  svarede  Hans;  »jeg  vil  tro  eder;  thi 
det  er  mit  Forslag,  at  I  endnu  denne  Nat  lader  en 
Baad  lægge  til  fra  det  Skib,  som  i  Overmorgen 
skal  føre  eder  til  Sverige;  saa  skal  jeg  være  her 
og  vise  Folkene  an.« 

>Du  har  brugt  din  Forstand,  Hans!«  sagde 
Svenson  og  klappede  ham  paa  Skulderen,  »der  gaves 
ingen  bedre  Maade  at  redde  Skatten  paa  end  denne. 
For  tusind  Djævle !  Den  gamle  Skurk  Valentin  Korns 
Mammon  skal  give  os  et  lystigt  Bryllup!  Er  der 
dygtig  præget  Mønt  iblandt?« 

»Nu  ere  vi  ved  Stedet!«  siagde  Hans,  og  hans 
Stemmes  Skælven  forraadte  hans  store  Spænding. 
Derpaa  saa  han  sig  om,  og  Svenson  gjorde  ligesaa. 
Volden  var  ganske  øde,  og  heller  ikke  paa  den 
indre,  høje  Fæstningsvold  kunde  man  opdage  noget 
levende  Væsen.  Hans  gik  rask  ned  til  Stranden, 
og  Svenson  fulgte  ham. 

Hans  gik  nu  med  bøjet  Hoved,  som  søgte  han 
efter  Stedet,  og  førte  saaledes  Svenson  hen  bag  en 
lang  Tømmerstabel,  der  stod  ikke  langt  fra  Landings- 
broen  og  var  hidført  i  Svenskernes  Tid  for  at  bruges 
til  Palisader.     Her  vare  de   skjulte  og   kunde  ikke 

ses  fra  Slottets  Vinduer;  men  det  var  netop  paa  det 
Sted,  hvor  Hans  havde  staaet  den  Morgen,  da  hans 
Fader  var  bleven  overrumplet.  De  vare  saaledes 
nær  ved  den  Vold,  bag  hvilken  de  svenske  Soldater 
havde  ligget  skjulte,  da  Svenson  lokkede  ham  derhen. 

i»Er  det  herpc  spurgte  Svenson,  da  Hans  stand- 
sede. 

»Ja!«  svarede  Hans  barsk,  traadte  et  Skridt  til- 
bage og  lagde  Haanden  paa  Sværdhæftet,  »her  er 
det!  Se  dig  om,  din  Skurk,  og  kend,  hvor  vi  staa! 
Ser  du  Volden  hist?  Mindes  du,  det  var  der,  du 
skjulte  dine  Banditter  og  faldt  over  Fader  som  en 
Stimand?  Nu  er  Regnskabets  Time  kommen,  og 
du  skal  undgælde  for  min  Faders  Blod!« 

Svenson  stod  et  Øjeblik  ganske  maalløs  af 
Overraskelse. 

»Træk  og  forsvar  dig!«  raabte  Hans,  og  i  det 
samme  fløj  hans  Sværd  af  Skeden  som  et  Lyn. 

Svenson  havde  hurtig  genvundet  sin  Fatning. 
Han  stod  rolig  med  korslagte  Arme  og  opslog  en 
høj  Latter. 

»Rider  Fanden  dig.  Dreng!«  raabte  han  saa. 
»Stik  den  Slire  ind,  eller  jeg  skal,  Djævlen  annamme 
mig,  snart  afvæbne  dig  og  fugtle  dig  med  dit  eget 
Værge.  Saa  skal  du  blive  ført  op  i  Vagten  og 
puttet  i  Hullet  som  den,  der  bryder  Kongens  Fred. 
Tror  du,  jeg  vil  slaas  med  en  Hvalp  som  dig?« 

Det  havde  Hans  netop  tænkt  sig,  at  Svenson 
ikke  vilde,  og  desuden  kunde  han  vide,  at  en  Tvekamp 
nu,  lige  før  Svenson  skulde  drage  bort  for  at  holde 
Bryllup,  maatte  komme  paa  en  højst  uheldig  Tid. 
Derfor  havde  han  lokket  ham  derned.  Den  Snedig- 
iied,  hvormed  han  havde  udført  sin  Plan,  og  den 
fuldendte  Forstillelseskunst,  hvormed  han  havde  narret 
sin  snu  Fjende,  opbragte  denne  efterhaanden  i  den 
Grad,  at  han  pludselig,  blussende  af  Forbitrelse  sprang 
frem  for  at  gribe  og  overvælde  den  Grønskolling, 
der  med  saa  stort  et  Held  havde  overlistet  ham. 

Hans  holdt  imidlertid  Øje  med  sin  Fjendes  Miner, 

saa  det  var  umuligt  at  overraske  ham.  Han  veg 
vel  et  Skridt  tilbage,  men  gjorde  i  det  samme  en 
lille  snild  Bevægelse  med  Sværdet,  saa  han  mær- 
kede Svenson  i  den  fremstrakte  Haand. 

>Jég  tilbyder  dig  aaben  og  ærlig  Kamp,«  sagde 
han  koldblodig.  »Men  ved  min  Faders  Aand,  undslaar 
du  dig  for  at  give  mig  Satisfaktion,  støder  jeg  dig 
ned  som  en  Hund,  og  flyr  du,  skal  jeg  forfølge  dig, 
om  det  saa  gaar  lige  til  Kommandantens  Dør,  at 
Alverden  kan  se,  hvad  for  en  fej  Karl  du  erl< 

Svenson  havde  hurtig  trukket  Haanden  til  sig 
og  saa  spejdende  om  til  alle  Sider,  mens  han  drog 
sin  Pallask.  Til  Frygt  kendte  naturligvis  denne  i  saa 
mangen  blodig  Dyst  prøvede  Kriger  ikke;  dernæst 
troede  han,  at  det  vilde  blive  en  let  Sag  at  gøre 
det  af  med  hans  unge  Modstander,  om  hvis  Vaaben- 
færdighed  han  kun  havde  ringe  Tanker,  Han  forud- 
saa  dog  de  ubehagelige  Følger  for  ham  selv,  om 
han  nedlagde  en  dansk  Mand,  uden  at  det  var  ham 
muligt  ved  Vidner  at  bevise,  at  han  kun  brugte  Nød- 
værge. Han  satte  sig  for  at  fægte  med  Hans,  som 
om  dennes  Liv  var  ham  dyrebart,  og  om  muligt 
afvæbne  ham;  men  mens  disse  Tanker  hurtig  for 
ham  gennem  Hovedet,  gjorde  Hans  sit  første  Udfald. 

»Den  er  for  Fader!«  raabte  han,  og  Svenson 
mærkede,  da  han  parerede  Stødet,  at  hans  defensive 
Rolle  turde  blive  vanskelig  nok  at  gennemføre. 

»Og  den  er  for  skøn  Lisbeth!«  lød  det,  da 
Hans  anden  Gang  faldt  ud  og  saarede  Svenson  i 
den  venstre  Side. 

Dermed  fik  Hans's  Tilraab  og  Svensons  Taal- 
modighed  en  Ende.  Nu  begyndte  en  Kamp  paa  Liv 
og  Død,  i  hvilken  Klingerne  krydsede  hinanden  som 
Lyn,  mens  de  kæmpendes  Blod  farvede  Sandet,  og 
de  selv  glemte  baade  Himmel  og  Jord,  kun  higende 
efter  at  ramme  Modstanderens  Hjerte.  — 

Lisbeth  var  ikke  langt  fra  dem,  men  havde  ingen 
Anelse  om  den  Kamp,  der  rasede  i  hendes  Nærhed. 
Efter  en  søvnløs  Nat,  fuld  af  Uro  og  bange  Anelser^ 

var  hun  staaet  tidlig  op  og  gik  ud  paa  Volden,  saa 
snart  det  lod  sig  gøre.  Skildvagterne  i  Gaarden  og 
ved  Vagttaarnet  lod  hende  uhindret  passere;  de 
kendte  hende  nu  fra  hendes  daglige  Vandringer  og 
havde  af  Hans  Stenvinkel  faaet  en  velvillig  Forestil- 
ling om  hendes  patriotiske  Sindelag,  og  hvad  hun 
havde  gjort  for  de  danske  Fanger  i  Svenskernes 
Tid.  Altid  fik  de  en  mild  Hilsen  af  hende,  og  de 
syntes  slet  ikke  om,  at  saa  vakker  en  Jomfru  snart 
skulde  drage  bort  med  en  Svensker. 

»Pokker  forstaa  sig  paa  de  Kvindfolk,«  sagde 
den  ene  Skildvagt  ved  Vagttaarnet,  da  Lisbeth  denne 
Morgen  gik  forbi,  »at  Hans  Stenvinkel  kan  være 
hendes  Ven  og  den  svenske  Løjtnant  lige  fuldt 
hendes  Kæreste.« 

»Det  er  nok  heller  ikke  ret  fat  med  hende,« 
sagde  den  anden.  »Saa  du,  hvor  hvid  hun  var  i  sit 
Aasyn,  og  hvor  hun  stirrede  hen  for  sig  ?  Hun  lagde 
vist  slet  ikke  Mærke  til  os.« 

Vistnok  mærkede  Lisbeth  denne  Morgen  intet 
uden  Havet.  Med  uimodstaaelig  Magt  blev  hun 
dragen  derhen,  hvor  hendes  Hjerte  var  —  til  det 
Skib,  paa  hvilket  hun  vidste,  at  Dahlberg  i  den  tid- 
lige Morgen  vilde  gaa  om  Bord  for  at  blive  sat  over 
til  Skaane.  Hun  saa  fra  Volden,  at  det  endnu  laa 
roligt  paa  Reden  tæt  ved  Havnemundingen.  Hun  gik 
saa  tilbage  og  naaede  de  ufuldendte  Skanser.  Der 
søgte  hun  sig  en  skjult  Plads  op  og  blev  saa  siddende, 
indtil  hun  endehg  saa  Dahlberg  og  nogle  andre 
Herrer  komme  til  Byens  Havnebro,  gaa  i  Baaden 
og  ro  gennem  Havnemundingen  ud  til  Skibet.  Hans 
Stemme  lød  muntert  og  klart,  og  dens  Klang  bares 
af  den  friske  Morgenbrise  over  til  hende.  Hun  saa 
ham  gaa  om  Bord,  og  den  hvide  Fjer  i  hans  Hat  til- 
vinkede hende  det  sidste  Farvel,  idet  hans  Skik- 
kelse forsvandt  paa  Dækket. 

Hendes  Hoved  brændte  som  Ild,  og  dog  sad 
hun  livløs,  som  om  hun  var  bleven  forvandlet  til 
Sten.   Hun  saa  alt,  men  dog  var  der  ligesom  et  Slør 

over  den  hele  Scene;  hun  oplevede  ikke  dette 
virkelig,  nej!  det  kunde  ikke  være  andet  end  en 
uhyggelig  Drøm.  Et  sygeligt  Smil  spillede  om  hendes 
Læber,  mens  Himmel,  Hav  og  Skibe  svømmede  i 
eet  for  hendes  omtaagede  Blik.  Matroserne  hev  nu 
Ankeret  op,  de  hvide  Sejl  bugnede  for  Vinden, 
og  Skibet  gled  langsomt  og  stolt  hen  over  de  blaa 
Bølger. 

Nu  sprang  hun  op,  udstødte  et  Skrig  og  brast  i 
Graad.  Det  gik  op  for  hende,  hvad  det  vilde  sige, 
at  han  drog  bort,  han,  ved  hvem  hendes  Hjerte 
hang;  han  tog  al  Livets  Lyst  med  sig,  ja,  det  var, 
som  tog  han  Livet  selv,  og  der  blev  kun  Død  og 
et  mørkt  Øde  tilbage.  Nu  saa  hun,  at  lige  til  det 
sidste  havde  hendes  Hjerte  klamret  sig  til  det  for- 
fængelige Haab,  at  hans  Hu  kunde  vende  sig  til 
hende,  ja  hver  Gang,  naar  han  kom  til  hende  siden 
den  Dag,  da  hun  havde  mødt  ham  paa  Grønningen, 
og  hans  Mellemkomst  havde  skaffet  hende  Fred, 
havde  hun  klamret  sig  til  dette  Haab.  Hun  vidste 
før  denne  Time,  at  det  var  bristet,  men  kendte  først 
nu  ret,  hvad  det  vilde  sige;  nu  følte  hun  sig  greben 
afSjælstræthed  og  dyb  Livslede.  Ikke  alene  tænkte 
hun  med  Gru  paa  at  blive  Svensons  Hustru;  men 
Udsigten,  hun  havde  til  Frelse,  bragte  hende  heller 
ingen  Trøst.  Hun  angrede,  at  hun  havde  givet  Spaa- 
kvinden  Birthe  Rantzovs  Ring,  og  hun  fattede  ikke, 
hvor  hun  i  det  Øjeblik  havde  faaet  slig  Kærlighed 
til  Livet  fra.  Hun  gyste  ved  at  tænke  paa  et  langt 
Livs  Byrde,  fuldt  af  Længsel  og  Savn,  og  mens  hun 
nu  gik  langs  Stranden  ad  Landingsbroen  til,  havde 
hun  alt  Døden  i  sit  Hjerte.  Hun  saa  paa  Bølgerne, 
der  skummede  mod  Kysten  og  hvislede,  som  om 
de  kaldte  paa  hende.  De  vilde  være  en  sval  og 
blød  Grav,  og  naar  de  tog  hende  i  Favn,  vilde 
alle  hendes  Lidelser  i  faa  Øjeblikke  være  endte. 

Hun  gik  videre  og  vidste  næppe,  hvor  hun  var, 
da  hun  pludselig  hørte  Vaabenklirren  og  et  højt 
Raab.  Hun  kom  til  Kamppladsen  netop  i  det  Øjeblik, 

da  Svenson,  rasende  over  sin  Modstanders  Haard- 
nakkethed  og  øvede  Haand,  der  spottede  al  hans 
egen  Færdighed  og  mødte  alle  hans  Finter  med 
aldrig  fejlende  Behændighed,  blindt  kastede  sig 
over  ham,  kastede  ham  til  Jorden  og  gennemborede 
hans  Bryst  med  sit  Sværd. 

Lisbeth  var  i  et  Nu  paa  Stedet  og  kastede  sig 
med  et  Smertensudraab  over  sin  faldne  Ven  og  Broder. 
Hun  indsaa  straks,  at  Hans  havde  vovet  en  Dyst  i 
den  Hensigt  at  udfri  hende,  var  end  Svensons  Hjerte 
altid  et  kærkomment  Maal  for  hans  Hævn.  Hun 
talte  til  ham  og  løsnede  hans  Frakke ;  men  da  hun 
fik  den  til  Side,  saa  hun  sit  eget  Skærf,  gennem- 
boret og  vædet  med  Blod,  lige  ved  hans  Hjerte* 
Hun  fik  et  Blik  af  ham,  og  han  gjorde  en  svag 
Bevægelse  med  Hovedet  hen  imod  Svenson,  som 
om  han  vilde  sige  noget  om  ham;  men  saa  sank 
hans  Hoved  tilbage,  og  han  udaandede  med  et  Suk, 

Lisbeth  blev  liggende  paa  Knæ  ved  hans  af- 
sjælede Legeme  og  stirrede  ufravendt  paa  det  blege 
Aasyn,  der  var  hende  saa  kært.  Da  følte  hun  en 
tung  Haand  paa  sin  Skulder.  Det  var  Svenson,  som 
imidlertid  havde  tørret  Blodet  af  sin  Klinge  og 
stukket  den  i  Skeden.  Han  havde  taget  sit  Lomme- 
tørklæde og  lagt  paa  det  Saar,  han  havde  faaet  i 
Siden,  og  som  var  det  værste,  men  ingenlunde  det 
eneste;  han  havde  tillige  bundet  sit  Skærf  stramt 
om  Livet,  saa  at  det  holdt  Klædet  fast,  og  var 
nu  traadt  hen  til  Lisbeth. 

>Nu  maa  vi  bort,  Lisbeth!«  sagde  han  med  sin 
dybe  og  barske  Stemme;  »ikke  et  Minut  er  at  spilde.« 

Men  Lisbeth  sprang  op,  stødte  ham  bort  og 
raabte : 

»Vig  fra  mig!  Min  Broders  Blod  klæber  ved 
dine  Hænder.« 

Svenson  sprang  til  og  greb  hende  ved  Armen, 
skønt  hans  Saar  smertede  ham,  saa  han  stønnede 
derved. 

»Saaledes  lege  vi  ikke,«   sagde  han  og  slæbte 

hende  med  sig;  »der  kommer Baaden  fra  Amaranta, 
som  den  var  kaldet.« 

Han  havde,  mens  han  spejdende  saa  sig  om, 
opdaget  Baaden  fra  det  Krigsskib,  der  laa  ladet  med 
den  svenske  Hærs  Tros  paa  Reden,  og  med  hvilket 
han  og  hans  Kompagni  om  to  Dage  skulde  afgaa 
til  Sverige.  Han  førte  hende  til  Landingsbroen;  men 
netop  som  de  naaede  den,  lykkedes  det  hende  at 
slide  sig  løs,  og  hun  flygtede  som  en  jaget  Hind  ud 
til  Broens  yderste  Ende. 

Der  stod  hun  med  korsfagte  Arme  og  saa  ned 
i  Dybet;  hun  havde  tabt  sit  Hovedtøj,  og  hendes 
Haar  flagrede  for  Vinden.  Hun  tænkte  paa  Hans, 
der  var  gaaet  forud,  og  saa  ham  vinke  hende  op  til 
de  lyse  Steder  med  de  duftende  Lunde  og  grønne 
Enge,  hvorom  hun  havde  drømt.  Hun  mærkede,  at 
Broen  rystede  under  hendes  Fæstemands  tunge  Trin, 
hun  hørte  hans  gentagne  Raab:  ohøj  Manne!  hid 
med  Baaden! 

Da  hviskede  hun:  Jesus!  holdt  Haanden  for 
Øjnene  og  styrtede  sig  i  Dybet.  Bølgerne  lukkede 
sig  over  hende,  og  et  højt  Raab  undslap  Svenson, 
da  han  vaklende  naaede  det  Sted,  hvor  hun  havde 
staaet.  Den  stærke  Strøm,  som  havde  grebet  hende, 
hævede  hende  et  Øjeblik  til  Overfladen,  og  han  saa 
et  Glimt  af  hendes  blege  Aasyn,  men  derpaa  for- 
svandt hun.  Han  var  ude  af  Stand  til  at  svømme 
efter  hende  for  at  redde  hende,  og  Baadens  Mand- 
skab havde  ikke  hørt  hans  Raab,  men  fjernede  sig 
mere  og  mere. 

Han  skønnede  nu,  at  alt  var  forbi,  og  at  hans 
Eæstemø  var  undsluppen  ham,  dog  kun  for  at  blive 
Dødens  Brud.  Han  vaklede  bleg  og  blodig  tilbage 
i  Land  og  faldt  afmægtig  om  paa  Strandbredden, 
netop  som  der  lød  høje  Raab  fra  Volden,  og  Folk 
ilede  til. 

Man  havde  nemlig  omsider  fra  Slottets  Vinduer 
opdaget,  hvad  der  foregik  ved  Broen,  og  det  var 
Ursula  Krause,  som  først  havde  faaet  et  Glimt  af 

de  kæmpende  at  se.  Hun  gjorde  straks  Alarm  og 
fik  baade  Officerer  og  Soldater  med  sig;  men  inden 
de  havde  tilbagelagt  den  lange  Vej  ud  af  Portene 
og  Søvolden  rundt,  var  alt  forbi.  De  fandt  Hans 
som  Lig  og  Svenson  uden  Samling,  bar  dem  saa 
begge  op  paa  Slottet  og  fik  en  Badskær  hentet. 
Han  udtalte  straks,  at  Hans  Stenvinkel  var  død,  og 
gåv  sig  saa  til  at  forbinde  Svenson,  der  nu  kom  til 
sig  selv  og  afgav  Forklaring  over  det  skete.  Han 
blev  dog  snart  greben  af  saa  heftig  en  Saarfeber, 
at  han  døde  i  Vildelse,  inden  en  Uge  var  omme.  —^ 

Birthe  Rantzov  holdt  sit  givne  Ord  og  kom,  ikke 
til  den  Tid,  Lisbeth  havde  ønsket,  men  endnu  samme 
Dags  Aften.  Hun  kom  ikke  skjult,  thi  hendes  seks- 
spændige  Karosse  var  eskorteret  af  en  Skare  ridende 
og  væbnede  Tjenere,  og  ved  hendes  Side  sad  hendes 
Broder  Otto.  Saaledes  kørte  hun  med  Bram  og  Larm 
over  Fæstningsbroerne,  gennem  Mørkeport  og  lige 
op  i  Slotsgaarden  til  Kommandantens  Dør.  Denne 
barske  Herre  tog  ikke  synderlig  venlig  imod  hende 
og  skjulte  ikke  sin  ærgerlige  Forundring,  da  han 
hørte  Aarsagen  til  hendes  Besøg;  men  Birthe  Rant- 
zovs  Sorg,  da  hun  fik  at  vide,  hvad  der  var  sket, 
var  saa  stor,  at  hun  glemte  at  drage  Kommandanten 
til  Regnskab  for  hans  Mangel  paa  Høflighed.  Hun 
hørte  hans  Forklaring  siddende  i  sin  Vogn,  og  da 
hun  havde  afslaaet  hans  Indbydelse  til  at  stige  ud 
og  træde  op  i  hans  Bolig,  sagde  han  med  et  spy- 
digt Smil: 

»I  vil  faa  den  bedste  Forklaring  hos  Ursula 
Krause,  hos  hvem  den  letfærdige  unge  Jomfru  havde 
sit  Tilhold.  Der  kan  I,  ædle  Frue !  faa  at  vide,  at 
hun  havde  flere  Elskere,  og  at  dette  blev  disses 
Ulykke  og  Aarsagen  til  hendes  Død.« 

Fru  Birthe  fulgte  dette  Raad  og  gik  straks  over 
til  Ursula  Krause,  som  hun  fandt  nedsunken  i  trøstes- 
løs Sorg.  Der  fik  hun  ganske  vist  en  anden  Forklaring 
og  hørte  Lisbeth  omtale  med  Kærlighed,  men  dog 
var  det  Ursulas  Tro,  at  Hans  Stenvinkel  maatte  have 

elsket  Lisbeth,  og  at  det  var  den  egentlige  Aarsag 
til  Duellen.  Fru  Birthe  dvælede  en  Tid  hos  Ursula 
og  hørte  med  smertelig  Deltagelse  paa  hendes  For- 
tælling om  Lisbeths  sidste  Levedage  og  de  gode 
Fremtidsudsigter,  der  efter  den  gamles  Mening  vare 
blevne  ødelagte  ved  Hans  Stenvinkels  Skinsyge. 

Birthe  forlod  derpaa  Ursula  og  Kronborg  ved 
sin  Broders  Arm  og  ledsaget  af  sin  Page,  da  hendes 
Karosse  var  kørt  hen  til  det»  Herberge  i  Staden, 
hvor  hun  agtede  at  overnatte.  Rystet  var  hun  i 
sit  Inderste,  men  tillige  fuld  af  Harme  mod  Mikkel 
Hansen,  der  havde  været  saa  baard  imod  Lisbeth. 
Hendes  Broders  ForestiUinger  kunde  ikke  holde  hende 
fra  at  gaa  til  Mikkels  Hus  og  tale  ham  haardt  til; 
men  Mikkel  blev  hende  ikke  Svar  skyldig,  og  af 
hans  Mund  fik  hun  at  høre  et  Ord,  der  kun  var  et 
Ekko  af  den  Tale,  der  nu  lød  overalt  i  Staden :  at 
saaledes  straffede  Herren  Børns  Ulydighed  mod 
deres  Forældre  I 

»Hun  var  os  for  Sanden  kær,  ædle  Fruel« 
sagde  han  til  sidst,  mens  Maren  stod  hos  og  græd, 
>og  hendes  Død  har  dybt  nedtrykt  os;  men  som 
man  reder,  saa  ligger  mani  Paa  den  Maade,  hun 
løb  af  Gaarde  og  lige  i  Gabet  paa  Farer  og  Fristelser, 
maatte  det  jo  tage  en  Ende  med  Forfærdelse.  Gud 
være  hendes  arme  Sjæl  naadigl« 

»Da  skal  I  dog  høre  dette  og  mindes  det  til 
eders  sidste  Stund!«  tog  Birthe  Rantzov  til  Genmæle 
med  blussende  Kinder  og  et  lynende  Blik.  »Eders 
Hjertes  Haardhed  var  den  egentlige  Aarsag  til  den 
Elendighed,  der  kom  over  hende.  I  har,  ved  Gud! 
selv  den  Barmhjertighed  haardt  nødig,  I  paakalder 
for  hende,  som  jeg  nu  tror  salig  hos  Gud.« 

Derpaa  forlod  hun  uden  Farvel  Mikkel  Hansen 
og  hans  skrækslagne  Hustru,  gik  til  sit  Herberge  og 
drog  saa  den  næste  Morgen  til  København,  hvor 
hun  fortsatte  sin  glimrende  Bane  paa  de  høje  Steder 
og  desværre  snart  glemte  Lisbeths  sørgelige  Skæbne 
og  mistede  den  Sjælsrystelse  og  ædle  Alvor,  den 

havde  fremkaldt  hos  hende.  Hendes  sjældne  Skønhed 
og  livlige  Ynde  vandt  mulig  mange  Sejre,  ja  det 
lykkedes  hende  endogsaa  for  en  Tid  at  se  Griffen- 
feld,  sit  Aarhundredes  største  Aand  og  den  mægtigste 
Mand  i  Danmark,  for  sin  Fod.  Hendes  Gemal  fik 
saa  al  den  Skam  af  hende,  der  var  ham  spaaet,  og 
hendes  Alderdom  blev  saa  sørgelig,  at  en  brat  Død 
som  Lisbeths  vilde  have  været  en  Lise  for  hende.  — 

Alle  Forsøg  paa  at  finde  Lisbeths  afsjælede 
Legeme  mislykkedes.  Mikkel  Hansen,  hvem  Fru 
Birthes  djærve  Tiltale  dog  havde  skræmmet  op  af 
hans  Sløvhed,  udlovede  en  Belønning  til  den,  der 
kunde  bringe  ham  hans  Plejedatters  Lig.  Nu  ved- 
kendte han  sig  hende  og  talte  om  at  sørge  for 
hendes  Begravelse.  Han  fik  dog  ikke  den  Trøst  at 
vandre  bag  Lisbeths  Kiste  og  vadske  sine  Hænder 
i  Uskyldighed  som  den  ædle,  tilgivende  Fader  og 
Velgører.  Ikke  heller  fik  Præsten  Held  til  at  prise 
ham  for  hans  dybe  Sorg  og  i  hin  Tids  Aand  tale 
strenge  Ord  om  de  sørgelige  Følger  af  de  unges 
Vanart  og  Ulydighed. 

Først  flere  Aar  efter  kom  det  ved  et  Tilfælde 
til  Ursula  Krauses  Kundskab,  at  en  skaansk  Fisker 
havde  fundet  en  ung  Jomfrus  Lig,  som  var  opdrevet 
paa  Skaanes  Strand,  Da  man  i  hine  Tider  i  sligt 
Tilfælde  ikke  gjorde  mange  Omstændigheder,  og  der 
desuden  var  langt  til  den  nærmeste  Kirkegaard,  havde 
han  gravet  en  Grav  paa  den  øde  Strandbred,  lagt 
hende  der  og  bedet  en  kort  Bøn  over  hende.  Han 
havde  dog  sat  ét  lille  Kors  ved  Graven,  men  det 
var  for  længe  siden  borte,  og  han  vidste  ikke  mere 
Stedet.  Hans  Skildring  af  den  døde  og  hendes 
Klædedragt,  som  han  godt  huskede,  lod  ingen  Tvivl 
tilbage  om,  at  det  havde  været  hende,  og  at  det 
var  skøn  Lisbeths  Jordefærd,  hvorom  han  talte. 

Saa  fik  hun  da  hvile  i  Fred  der,  hvor  Bølgerne 
blidt  havde  lagt  hendel  Hvor  kunde  hun  ønske  sig 
skønnere  Vuggesang  ved  sin  Grav  end  det  friske 
Havs  Brusen,  hun,   hvis  Hjerte  havde  svulmet  frit 

og  højt  som  det?  Og  hvad  var  for  hende  nu  det 
svundne,  korte  Liv  med  al  dets  Trængsel  uden  som 
det  Skum,  Stormen  lig  Blomster  strøede  paa  hendes 
Grav  for  straks  igen  at  vejre  dem  hen? 


Attende  Kapitel. 

Slutning. 


De,  hvem  disse  Trængselsaar  havde  skaanet, 
trak  nu  Vejret  let,  og  for  mange  lidende  slog  Be- 
frielsens Stund.  Fanger  bleve  efterhaanden  ud- 
vekslede, Flygtninge  vendte  tilbage  til  det  øde  og 
udplyndrede  Hjem,  og  Takkebønner  opsendtes  til 
den  Almægtige  ikke  alene  under  Kirkernes  Hvæl- 
vinger, men  ogsaa  fra  mangen  Tomt  trindt  om  i 
Landets  Vraaer,  hvor  den  danske  Bonde  atter  rejste 
sin  Arne,  haabende  paa  bedre  Tider,  som  dog  først 
kommende  Slægter  skulde  se. 

Ingen  havde  følt  Krigens  Svøbe  haardere  end 
Henrik  Gerner.  Befrielsen  var  derfor  saa  meget 
lifligere,  da  den  endelig  kom;  men  han  maatte 
gennem  mere  end  een  Skærsild,  inden  han  havnede 
i  sit  jordiske  Paradis ;  thi  uagtet  han  havde  købt  sig 
fri  ved  store  Løsepenge  i  Helsingborg,  arresterede 
Svenskerne  ham  dog  paa  ny,  saa  snart  han  havde 
sat  Foden  paa  Sjællands  Grund,  og  holdt  ham 
fangen  i  Lejren,  indtil  han  havde  betalt  sin  egen 
Sags  Omkostninger  og  holdt  den  svenske  General- 
auditør skadesløs  for  den  Ulejlighed,  denne  Herre 
havde  haft  med  at  paakende  hans  Sag  og  dømme 
ham  til  Døden.  Da  Svenskerne  efter  Freden  foriod 
Lejren  for  København,  slap  han  endelig  fri,  og  hans 

Hustru  og  hans  Menighed  modtog  ham  med  inderlig 
Glæde  i  Birkerød,  hvor  han  saa  levede  i  Fred  i 
33  Aar,  var  en  nidkær  Sjælesørger  og  fik  sin  Ung- 
doms Drømme  om  litterær  Hæder  virkeliggjorte, 
indtil  han  i  sit  64de  Aar  blev  forfremmet  af  Kristian 
den  Femte  og  sat  paa  Viborg  Bispestol.  Han  døde 
i  Viborg,  nogle  faa  Maaneder  ind  i  det  ny  Aar- 
hundrede,  71  Aar  gammel.  Trods  al  den  jordiske 
Hæder,  der  blev  ham  til  Del,  vedblev  han  at  være 
ydmyg  og  from  og  fortjente  det  Vidnesbyrd,  Thomas 
Kingo  gav  ham  i  en  Paaskrift  under  hans  Portræt, 
at  han  var  en  hjertensærlig  Mand.  Hans  Hustru 
overlevede  ham  i  nogle  Aar.  De  efterlod  sig  et 
talrigt  Afkom,  hvoraf  tre  Sønner  forplantede  Slægten, 
som  har  holdt  sig  og  endnu  blomstrer  kraftig  baade 
i  Danmark  og  Norge.   — 

Det  var  visselig  det  gladeste  Øjeblik  i  Hans 
Rostgaards  Liv,  da  hans  Forvisning  havde  en  Ende, 
og  han  opstod  fra  de  døde  for  at  vise  sig  blandt 
Distriktets  Beboere  som  en  lyslevende  Mand,  der 
fældte  Glædestaarer  ved  at  se  Røgen  fra  Kraage- 
rup  Skorstene.  Endnu  større  var  Kirstens  stolte 
Glæde,  da  hun  modtog  ham  paa  Dørtærskelen  og 
omfavnede  ham ;  thi  han  fik  jo  nu  sin  skønne  Gaard 
og  sit  jordiske  Gods  tilbage  som  Skænk  og  Gave 
af  sin  Hustrus  Haand. 

Dog  laa  han  ikke  længe  paa  den  lade  Side. 
Da  det  kom  ham  for  Øre,  at  svenske  Marodører 
trods  Freden  plyndrede  de  omliggende  Landsbyer 
og  vare  paa  Vejen  til  Helsingør  med  deres  Rov, 
satte  han  sig  straks  i  Spidsen  for  en  Skare  væbnede 
Bønder,  forfulgte  Røverne  lige  til  Byens  Port  og 
fratog  dem  der  Byttet.  Det  var  hans  sidste  Bedrift 
i  denne  Krig;  men  da  Svenskerne  hørte  om  hans 
Genopstandelse  til  Livet  og  ret  kunde  vurdere  hans 
Hustrus  Snildhed  og  Mod,  fattede  de  stor  Agtelse 
for  dem  og  undrede  sig  over,  at  den  Mand  og 
Kvinde  var  født  hinsides  Sundet,  som  kunde  overgaa 
dem  i  List. 

Rostgaard  mindedes  trofast  den  Mand,  hvis 
Heltemod  havde  hjulpet  saa  meget  til  hans  egen 
Frelse,  og  som  ved  sin  Død  paa  Skafottet  havde 
sat  Seglet  paa  sin  Troskab  mod  Danmarks  Konge 
og  Folk.  Han  udvirkede  en  kongelig  Befaling,  at 
Oluf  Stenvinkels  Ben  skulde  nedtages  fra  Stejlerne 
og  hæderlig  jordfæstes. 

Kun  i  otte  Aar  nød  Kirsten  Lykken  ved  sin 
Mands  Side.  Hun  døde  kun  lidt  over  tredive  Aar 
gammel.  Rostgaard  indtraadte  et  Par  Aar  efter  paa 
ny  i  Ægtestanden,  blev  anden  Gang  Enkemand  og 
ægtede  endelig  sin  tredje  Hustru,  som  overlevede 
ham.  Han  var  som  Ridefoged  virksom  i  den  skaanske 
Krig,  da  Frederik  den  Tredjes  Efterfølger,  Kristian 
den  Femte,  gjorde  sit  velkendte,  mislykkede  Forsøg 
paa  at  fravriste  Sverige  de  tabte  Provinser.  Han 
færdedes  atter  Dag  og  Nat  ved  Udskrivning  til 
Hæren,  dens  Forsyning  og  ved  møjsommelig  Strand- 
vagt, og  det  lykkedes  ham  ogsaa  at  beholde  sin 
Konges  Gunst  til  det  sidste,  og  ikke  sjælden  gæstede 
Majestæterne  Kraagerup. 

Rostgaards  Kræfter  nedbrødes  dog  ved  alle 
disse  Anstrengelser,  og  et  Fald  med  Hesten,  da 
han  engang  red  Æresvagt  ved  Kongens  Vogn,  hjalp 
til  at  afkorte  hans  Dage.  Han  døde  i  Aaret  1684 
paa  Kraagerup,  60  Aar  gammel,  og  har  sit  Grav- 
mæle i  Olai  Kirke  i  Helsingør,  hvor  man  ser  ham 
afbildet  paa  et  Maleri  med  hans  Hustruer.  Den 
anden  af  disse,  Katarine  Asmussen,  blev  Moder  til 
hans  eneste  Barn,  den  senere  berømte  Konferensraad 
Frederik  Rostgaard. 


En  smuk  Foraarsmorgen,  nogle  Aar  efter  Rost- 
gaards Død,  gik  en  ung  Mand  over  Hejdevang  ved 
Kraagerup  og  hen  til  Troskabsbøgen.  Det  var  Rost- 
gaards Brodersøn  og  Efterfølger  i  Embedet,  Jens 
Rostgaard,    en   ægte  Dannemand,   der   havde  gjort 

Tjeneste  som  Fændrik  i  den  skaanske  Krig  og 
været  med  Niels  Juel  paa  Gulland,  da  Helten  ved 
at  indtage  denne  0  lagde  Grunden  til  sit  Ry. 

Jens  Rostgaard  havde  ofte  hørt  sin  Farbroder 
fortælle  om  de  svundne  Aars  Hændelser  —  om  alt, 
hvad  han  og  Kirsten  havde  oplevet  paa  Kraagerup, 
da  Svenskerne  huserede  i  Landet,  om  de  sammen- 
svornes Møde  ved  Bøgen  og  hans  og  Kirstens  bitre 
Skilsmisse  ved  dette  Træs  Fod.  Da  han  denne 
Morgen  sad  under  dets  Bladhang,  kom  han  til  at 
tænke  paa,  hvad  der  var  foregaaet;  han  mindedes 
de  sammensvornes  Fædrelandssind  og  Heltemod, 
deres  store  Opofrelser  og  Lidelser.  Den  smukke  og 
naturlige  Tanke  rørte  sig  da  hos  ham,  at  disse 
Fædrelandskærlighedens  Martyrer  burde  hædres  ved 
et  synligt  Minde.  Det  laa  ikke  i  hin  Tids  Aand  at 
rejse  Æresstøtter;  det  var  en  Familiesag  at  bevare 
de  hensovedes  Minde,  og  Kirken  eller  Kapellet  var 
Stedet  dertil. 

Jens  Rostgaard  tænkte  anderledes  og  lod  Hand- 
ling straks  følge  efter;  han  tog  sin  Foldekniv  frem  og 
skar  dybt  i  Træets  Bark  de  sammensvornes  Navne, 
saaledes  som  en  Afbildning  endnu  viser  os  det. 

Øverst  skar  han  Kong  Frederik  den  Tredjes 
Navneciffer  med  den  kongelige  Krone  og  ved  dets 
Fod  Aarstallet  1659.  Derunder  skar  han  Begyndelses- 
bogstaverne til  de  sammensvornes  Navne,  Korfits 
Trolles  med  den  adelige  Krone  over,  Henrik  Thoma- 
søn  Gerners  og  Hans  Rostgaards  i  een  Linie;  Oluf 
Stenvinkels  Navn  fik  en  Æresplads  i  en  Linie  for 
sig,  og  nederst  kom  til  at  staa  Mikkel  Hansens, 
Kristen  Tikøbs  og  Jens  Henriksens  Navnetræk. 

Mere  end  to  Aarhundreder  ere  henrundne  siden. 
Troskabsbøgen  er  for  længe  siden  falden  for  Øksen, 
og  intet  synligt  Æresminde  taler  til  den'  nulevende 
Slægt  om  de  Mænd,  der  i  Danmarks  mørkeste  Van- 
magtstid  havde  Mod  til  at  rejse  sig  og,  kun  stolende 
paa  egen  Kraft,  søgte  at  værne  om  deres  Fædre- 
lands Selvstændighed  og  Ære.  Hvilke  Brøst  der  end 

klæbe  ved  dem  og  den  Tid,  de  levede  og  stred  i, 
og  hvad  end  vi,  som  leve  i  en  oplyst  Tidsalder, 
midt  i  vort  materielle  Velvære,  og  mens  Fred  og 
Forsoning  hersker  i  Norden,  kan  have  forud  for  dem, 
vi  have  dog  ogsaa  følt  Grunden  bæve  under  os  og 
set  vort  Fædreland  paa  Randen  af  Undergang.  Vi 
bør  mindes  vore  Fædres  Heltemod  i  en  Ugnende 
Nød,  og  det  er  at  ønske,  at  hine  Mænds  Navne,  j 
ved  Siden  af  mange  andres,  maa  staa  prægede  i  det 
danske  Folks  Hjerte  med  dybere  og  varigere  Træk 
end  dem,  der  bleve  skaame  i  Træets  Bark,  og  at 
de  ikke  blive  udslettede,  saa  længe  Danmark  staar, 
og  Troskab  mod  Konge  og  Fædreland  lever  i  danske 
Mænds  Bryst. 

